
Educata fizică esta o obligatie parcă pentru oamenii civilizat 
Nu dn cauza sărâoei marg nordica pe biciciută! 


Coperta | Valul de Hokunai 

Cea mai bună educate fizică pantu ioti esta Aido 

o Ană marțială nevinlartă p o Caia de înfBare spirituală 

Aşa cum luntrașul n imagne lnamtaază spre josul Indepārtat 
infnuntârat hotărât valurile inspumate, omul adevârul urmează 
Calea - luptând curajos cu diavob propriei sale firi 

Pentru cei care caută... 


În amintirea unor Oameni, fără ajutorul cărora aş fi fost altfel: 

- Costache Enescu, chirurgul care m-a „născut” a doua oară, operându-mă de 
peritonită acută când aveam doi ani; 

- Gheorghe Popescu (Moş ' Nicu) — un fel de bunic, cel mai bun om pe care l-am 
întâlnit; 

- Alexandru Dincă (zis Walker) — colegul de liceu cu care încercam să 
schimbăm lumea, pe vremea zaverei din '56 de la Budapesta; 

- Ion Avram — profesorul de sport din liceu, elev al vestitului Mikonosuke 
Kawaishi (Franţa), care mi-a dezvăluit lumea Judo-ului într-o vreme când la 
noi orice artă marțială era interzisă; 

- Ion I. Gologan (Nenea Nelu) — unchiul meu, profesor de agronomie la Iaşi, 
înțelept modern care ştia ce e “după”; 

- Mihaela Șerban (Uţa) — sora mea, care a publicat la Apimondia primele mele 
cărți neconvenţionale; 

- Alți filantropi, care la nevoie mi-au dat să beau din cana lor, sau m-au ajutat 
„Să bat un cui”... 

Omul de omenie este Om fără să ştie... 


AVERTISMENT: 
Această carte nu dezvăluie tehnici secrete cu care să câştigi o luptă cu alții, ci arată 
cum poţi duce războiul cu tine însuţi - dacă vrei să devii Om. 


Fără supravegherea unui îndrumător competent, ideile şi exercițiile prezentate în 
carte pot fi dăunătoare. Autorul şi editura nu au vreo responsabilitate pentru orice 
accident, insucces sau consecință de orice fel, care ar putea apărea prin folosirea 
unor informații, sfaturi şi indicaţii din carte. 


Toate drepturile asupra cărţii aparțin autorului. Opiniile şi concepţiile exprimate în 


carte aparțin autorului; Editura n-are nici o vină. 


Autorul mulţumeşte dinainte cititorilor care îi vor transmite opinii şi sugestii la 
adresa: serban(a)derlogea.ro 

„Un Dojo în fiecare şcoală românească” 

PREFAŢĂ 


„Aikido pentru toţi” conţine amintirile şi ideile autorului despre Arta 
marţială pe care a îndrăgit-o şi studiat-o zeci de ani. Cititorii vor găsi idei despre 
autoapărarea multilaterală — pentru a supravieţui într-o lume tot mai violentă, sau 
despre soluţionarea problemelor sociale cu ajutorul educaţiei fizice - într-o lume tot 
mai degenerată fizic, sau poate vor afla o Cale spre iluminarea spirituală - într-o 
lume tot mai robită banului. Temele cărţii sunt prezentate într-o manieră directă, 
fără artificii stilistice, ca o reacţie a autorului față de problemele perene ale 
societății în care trăieşte. Numeroase povestioare cu tâlc din folclorul autohton şi 
cel oriental însufleţesc expunerea uneori tehnică dar niciodată plicticoasă. 

Autorul propune înnoirea sistemului actual de învățământ prin creşterea 
substanțială a importanţei educaţiei fizice în ansamblul disciplinelor curriculare. 

DI. profesor Şerban Derlogea nu încearcă să încânte cititorul cu dezvăluirea 
unor „secrete” despre invincibilitate, tinereţe fără bătrâneţe sau alte clişee 
fantasmagorice, deseori asociate practicilor orientale. În schimb, propune scopuri 
idealiste dar pragmatice, cum ar fi modelarea caracterului tinerilor cu ajutorul 
artelor marțiale, ca să devină cetăţeni mai buni. Cartea constituie o continuare a 
manualului de Aikido apărut acum 17 ani [2] şi pune accent pe etica Budo. Ea 
tratează problematica Aikido dintr-un punct de vedere educativ practic, mai rar 
abordat în cărțile de profil disponibile. Lucrarea urmăreşte îmbunătățirea relaţiilor 
din societate (feam building), însuşirea capacității de critică constructivă şi 
autocritică, limpezirea ţinutei morale, cu ajutorul învățăturilor marilor maeştri (în 
special creatorul Aikido, O Sensei Morihei Uyeshiba). 

Cartea se constituie într-un manual inedit şi neconvențional despre iscusința 
de a îmbina adevărurile cotidiene cu cele fundamentale, abordând teme sociale, 
educative, psihologice şi filozofice de actualitate, dar cu originea în vechile 
perioade de formare a taoismului, zenului, confucianismului. În prezent aceste 
concepții care au străbătut secolele reprezintă o alternativă faţă de sistemul 
tradiţional de educaţie occidentală. Manualul caută să uşureze accesul la valorile 
fundamentale (tradiţionale şi moderne) ale Extremului-orient şi ale Occidentului, 
unde noțiuni ca blândeţea şi curajul, iubirea şi teama definesc Armonia Universală 
la care aspira orice om cu minte. 

Cele mai importante câştiguri rezultate din practicarea Aikido şi altor arte 
marțiale neviolente sunt fără îndoială cele legate de conştiinţa creatorilor lor şi de 
modelele morale ale vechilor epoci. De-a lungul timpului aceste exemple valoroase 
au fost însă deformate de convenţii şi prejudecăţi, care corespund mai curând 


ideilor celor care au preluat învățăturile marţiale, şi mai puțin celor care le creaseră. 
Civilizaţia japoneză a beneficiat de o pleiadă de maeştri iluştri, mulţi din ei încă 
necunoscuţi în Europa, unde în ultimul timp se promovează din păcate aspecte 
culturale facile sau mercantile, cum ar fi desenele animate (Manga) sau muzica pop 
japoneză. E cazul să revenim la adevăratele izvoare, la marile valori! 

DI. profesor Şerban Derlogea (n. 1937) a fost unul dintre pionierii Aikido în 
România. Acum predă la Centrul de Arte Marţiale şi Studii Asociate al 
Universităţii din Bucureşti, alături de un grup interdisciplinar de specialişti în arte 
marţiale, psihologie, limbi străine, filozofie şi educaţie fizică. Ei caută şi propun 
soluţii noi pentru refolosirea valoroaselor metode tradiționale de educație extrem- 
orientale în cadrul pedagogiei moderne. Centrul are până acum un caracter unicat 
pe plan naţional, subliniind astfel rolul Universităţii din Bucureşti ca lider al 
schimbării în domeniul noilor metode de educaţie. El s-a bucurat de sprijin nu doar 
din interiorul Universităţii (din partea Rectoratului şi Facultăților de Psihologie, 
Limbi străine, Filozofie) ci şi din partea Ambasadelor din Bucureşti ale Japoniei şi 
Republicii Populare Chineze. 

Vrem ca în viitor să prezentăm şi alte lucrări de interes pentru studenți, 
cadre didactice şi publicul larg, elaborate de colaboratorii Centrului. 

Recomand cu căldură prezenta lucrare tuturor amatorilor de Aikido, dar şi 
altor practicanți de arte marţiale, sau celor interesaţi de cultura şi civilizația 
orientală în contextul globalizării. 


Lector dr. Ghiocel Bota 

Coordonator al 

Centrului de Arte Marţiale şi Studii Asociate CASA 
al Universităţii din Bucureşti 


ian. 2007 


CUVÂNT ÎNAINTE 


O carte care să aibă ca finalitate înnobilarea moral-spirituală şi fortificarea 
corporală a omului este nu numai bine-venită, ci chiar imperios necesară în 
societatea românească de astăzi, măcinată de tensiuni, conflicte şi dezechilibre 
majore. 

Evidenţiind cu curaj şi discernământ condiţiile şi situaţiile actuale care 
frânează sau alterează procesul de formare al unor personalităţi integre, 
armonioase, animate de valori şi idealuri socio-morale perene, autorul consideră că 
singura cale eficientă pentru ieşirea din criză este restabilirea în şcoală şi în 
mentalitatea colectivă a statutului educaţiei fizice, iar în contextul ei — introducerea 
practicării Aikido ca materie obligatorie. În opinia autorului, Aikido nu este o 
simplă metodă japoneză de luptă, ci o educaţie fizică integrală, o „Cale marțială cu 
ajutorul căreia oricine o practică poate dobândi atât sănătătea corpului şi tăria de 
caracter, cât şi limpezimea minţii şi echilibrul psihic interior”, necesare înţelegerii 
corecte a provocărilor şi găsirii răspunsurilor celor mai adecvate. 

Şi într-adevăr, prin prezentarea clară, sistematică şi argumentată a 
principiilor filozofico-psihologice pe care se întemeiază şi a structurii operaţionale 
interne (ce şi cum trebuie făcut), cititorul se poate convinge că această metodă se 
adresează şi influenţează, în acelaşi timp, benefic, toate componentele şi laturile 
personalităţii. 

Sistemul de exerciţii şi acțiuni pe care în include în sine Aikido este de 
natură să contribuie realmente la formarea şi dezvoltarea unor mecanisme 
psihologice de autocontrol apte să ne asigure o bună gestionare (stăpânire) a 
emoțiilor primare negative — frica, agresivitatea, impulsivitatea, anxietatea — 
cei din jur a unor relații sănătoase de încredere, cooperare şi comunicare. 

Cartea câştigă în consistență şi credibilitate nu numai prin excelența 
modului de prezentare a problemelor pe care le subsumează Aikido, ci şi prin 
valorificarea de către autor a bogatei sale experienţe de practicant şi instructor în 
acest domeniu. 

Considerăm că recomandările şi concluziile pe care Domnia sa le 
formulează merită a fi luate în atenţie atât la nivel individual, cât şi la nivel 
instituțional-educaţional. Introducerea acestei metode în şcoli, în cadrul educaţiei 
fizice, ar fi de un real folos pentru realizarea laturii educative a procesului de 
învățământ. 


Profesor univ. dr. Mihai Golu 


De 150 de ani se strigă: "Deşteaptă-te române!” şi nimeni parcă nu se 
trezeşte. 


De ce chemarea asta rămâne „un strigăt în pustiu”? 


Şi, oare ce ar trebui făcut pentru a ne „trezi? 


Introducere 


Cum funcţionează oamenii? Ce îi mână şi de ce? 

În copilărie întrebam cum funcționează tramvaiul, liftul, radioul şi alte maşinării, 
pentru că mi se păreau minuni de neînțeles. Cu vremea am aflat însă că problema 
cea mai grea nu este priceperea maşinilor, oricât ar fi ele de complicate, ci 
înțelegerea oamenilor, a modului cum gândesc şi acționează. Căci oamenii crează 
nu numai complexitatea derutantă a obiectelor, ci şi răutatea infinit mai mare a 
conflictelor cu semenii. Mi-a fost greu să pricep de ce indivizi aparent respectabili 
au purtări necivilizate, sunt lipsiţi de bun simţ şi gândire rațională, îşi fac rău 
singuri şi le dăunează altora. M-a surprins agresivitatea celor care vor putere sau 
avere, sau violenţa în vorbe şi fapte pe care o manifestă de-a-valma tineri şi 
vârstnici, bărbaţi şi femei, în mai toate împrejurările. 

Lumea în care trăim nu este nici pe departe perfectă şi prietenoasă cum ne-o 
prezintă de obicei părinţii şi şcoala, ci dimpotrivă: complicată, crudă, nemiloasă. 
Aşa se face că „tranziția” actuală - care pare că nu se va mai termina, în loc de a 
scădea răutatea oamenilor, cum ar cere civilizaţia, de fapt accentuează samvolnicia, 
mărind inegalităţile sociale şi distrugând solidaritatea socială. Numeroşi oameni 
ajung victime — adică mână de lucru ieftină, ori prostituate, sau carne de tun pentru 
războaiele altora, în timp ce mulți alții devin profitori odioşi. 

Însă vina pentru suferințele îndurate aparţine victimelor: nu ungurii, franc- 
masonii sau ruşii etc. sunt de vină pentru soarta oricăruia din noi, ci fiecare e 
responsabil de viaţa lui. Succesul „răilor” de tot felul: ticăloşi, escroci, hoți, 
proxeneți, criminali, politicieni corupți şamd se datorează foarte puţin calităților 
lor: inteligență, competenţă etc. (foarte adesea reale!), şi foarte mult defectelor sau 
slăbiciunilor victimelor: prostie, indolenţă, credulitate, neatenţie, incompetenţă, 
lăcomie, lipsa de vigilenţă, de cultură, de informaţie, de solidaritate şamd. 

Negândind şi neluptând ca să devină mai tari, pentru a se adapta la noile realităţi, 
cei slabi riscă să piară. 

Mânaţi şi orbiți de instincte, majoritatea oamenilor sunt materialişti şi văicăreți. 
Ei ar fi mai mulțumiți de viaţa lor dacă s-ar gândi şi la altceva decât hrană, sex, 
bani. Lumea ar fi mai bună şi oamenii mai fericiți dacă ar şti cum să-şi 
îmbogăţească sufletul, cum să facă şi să păstreze prieteni. Deoarece nu banii, 
puterea de a stăpâni peste alţii, maşinile 4x4 sau turnulețele de pe case dau măsura 
calităţii de om - ci trăirile sufleteşti şi numărul prietenilor adevăraţi. 


Dorinţa excesivă de a face avere este o boală mintală. Pentru înavuţire e nevoie 
de o atitudine mentală complet opusă respectului de oameni şi iubirii aproapelui. 
Căci avere nu se poate face muncind cinstit, productiv, ci doar înşelând alți oameni 
sau profitând de slăbiciunile lor. (Recunosc că există şi bogaţi de excepţie: cel mai 
„tare” îmi pare a fi un american, despre care am aflat că nesilit de nimeni şi-a donat 
gratuit un rinichi, unui bolnav necunoscut!!). 

Între prieteni, nu valoarea materială a cadoului contează, ci semnificaţia lui. 

Un european ajuns cu treburi în China locuia alături de numeroşi vecini, cu 
care s-a împrietenit. În ajunul Crăciunului — sărbătoare inexistentă în China — 
se trezeşte la uşă cu bătrânul administrator al blocului, care-i spune: 
"Domnule, noi te prețuim pentru că eşti un vecin bun şi un om de treabă. Ştim 
că pentru dumneata mâine e o mare sărbătoare şi că eşti singur. Să ştii că îţi 
suntem cu toţii alături şi te rugăm să primeşti din partea noastră acest cadou de 
Crăciun”, după care îi întinse o cutiuţă frumos ambalată. Omul fu impresionat, 
mulțumi şi deschise cutia — înăuntru era o monedă de doi bani, găurită, având 
legate de ea o mulțime de bucăți de sfoară colorată. 

Nedumerit, străinul întrebă ce înseamnă asta. 

Chinezul îl lămuri: “e un obicei de-al nostru. Fiecare din vecinii şi prietenii 
dumitale a înodat câte o sfoară, prin care se leagă să-ţi dea o zi fericită din cele 
câte i-au mai rămas de trăit. În felul acesta ai căpătat în dar câteva zile 
fericite!” Creştinul fu adânc mişcat de gest şi îşi sărbători cu multă bucurie 
Crăciunul. El mărturisea că după aceea a avut parte în viaţă de zile fericite, 
fără a şti dacă erau din cele la care avea el „dreptul ” - sau consuma din cele 
primite cadou. Mai târziu călătorul a dăruit moneda unui prieten, după ce îi 
adăugase încă o sfoară, prin care dădea şi de la el o zi fericită. 

Aflam deunăzi că un dregător de-al nostru pregeta să-şi declare averea, susținând 
că procedura e greoaie şi ar fi nevoit să refacă formularul pentru orice fleac. De 
exemplu, dacă ar dărui soţiei un cadou mic — un parfum de 100 euro zicea el 
(pentru mulţi români, un întreg salariu). Nu mă leg de frica lotrului că i se vor 
dezvălui matrapazlâcurile, ci de opinia parvenitului că sentimentele ar fi cu atât mai 
grozave cu cât cadoul demonstrativ e mai scump. Nici nu-i trecea prin cap că 
nevastă-sa ar fi fost mai bucuroasă de un gest sufletist, chiar dacă era mai ieftin. 

Nu m-ar mira să pățească şi el la fel cu individul - toată vremea atât de 
ocupat cu “treburi” încât nu mai avea timp pentru soție - care soseşte pe 
neaşteptate acasă şi îşi găseşte nevasta zbenguindu-se în pat cu un tânăr. 
Scandal, nervi — dar sare şi femeia cu gura: “stai mă, că nu e ce crezi tu! Nu e 
nici un adulter, nu trăiesc cu el. Nici nu-l cunosc. E vorba doar de o faptă bună: 
pe tânărul acesta l-am găsit în faţa bisericii şi mi s-a făcut milă de el că părea 
tare necăjit. L-am chemat acasă să-i dau ceva de pomană. l-am dat să mănânce 
bucata aia de friptură pe care o lăsaseșşi tu ieri, că te-ai săturat. Apoi, i-am dat 
haina aia veche a ta, care zăcea în dulap pentru că ţie nu-ți mai trebuie. 

Atunci tânărul m-a întrebat: doamnă vă rog, mai aveţi de dat şi altceva de 
care domnul nu are nevoie? ”. 

Peste tot oamenii au defecte — “omeneşti”. Însă noi ne-am născut şi am trăit la 
răscrucea dintre civilizaţia occidentală şi cea orientală, adică „sugem de la două 
mame”, sau „stăm cu luntrea în două cururi” - cum delicios ne pocea zicala un 
mare dregător străin. De aceea avem calități şi defecte luate şi de la unii şi de la 
alții. Poate că am adunat cu nesăbuinţă, căci până una-alta românii sunt ultimii din 
Europa în prea multe privinţe. 

Toate defectele pot fi însă corectate cu puţină învățătură bună. Dar pentru 
schimbare e nevoie de voință şi muncă, adică un efort pe care prea puţini consimt 
să-l facă, deşi consecinţele lenei sunt dezastruase. Din cauza neştiinței şi nesimțirii 
românii riscă să devină o nație în declin, o gloată fără identitate colectivă. 

Încă mai sper că Ţara mea n-o să dispară; dar ce fel de oameni o vor popula? This 
is the question... Oare cum vor fi românii viitorului: sănătoşi la cap şi corp, falnici 
şi respectaţi de străini - sau nişte milogi degenerați? Şi, vor mai vorbi ei româneşte 
- sau vor fi anglofoni, rusofoni, chinezofoni, ţiganofoni, mârlanofoni? Căci 
locuieşti într-o limbă — nu într-o țară (Cioran dixit). 

Tinerii sunt viitorul — adică ei îl fabrică. Însă ce fel de viitor ar putea construi 
tinerii produşi de şcolile noastre? Foarte mulți sunt nesimțiţi, inculți şi neobrăzați, 
nevolnici sau obezi, alcoolici sau mai rău, fumători fără dileme, individualişti 
iresponsabili fără vreun ideal spiritual, total dezinteresaţi de binele public: 88% 
dintre cei cu vârste între 15-25 de ani visează să emigreze (Banca Mondială, 2006). 
Alţi conaționali sunt deja cu un picior în groapă din cauza sedentarismului, chiar 
dacă au poate capul tobă de carte. 

Mai sunt şi concetăţeni cărora le pasă. Însă prea puţini din aceşti români ”treji” 
caută soluţii de folos obştesc, majoritatea promovând calea salvării individuale. Iar 
când cineva câştigă ceva, de obicei nu se mai gândeşte şi la ce pierd alţii (până la 
urmă şi el) cu această ocazie. Din păcate, pe lângă vaiete şi vise, cei care mai 
doresc „schimbarea la faţă” în bine a României şi a românilor nu vin şi cu 
propuneri practice, realiste, constructive. 

Din cauza iuțelii uriaşe cu care se schimbă lumea actuală, ca să supravieţuim 
trebui să ne „vindecăm” urgent de metehnele care ne debilitează. În acest scop 
avem nevoie de o metodă verificată, coaptă, care să se poată aplica rapid tuturora. 
Altfel, până ce inventăm noi alta nouă, am dispare de pe faţa pământului! 

Eu susțin că există o astfel de soluţie: (re)educarea caracterului oamenilor, prin 
revoluţionarea învăţământului - bazată pe valorificarea educaţiei fizice. 

Educaţia fizică poate îndrepta, deştepta, vindeca şi chiar mântui oamenii. 

Pentru cei „treji”, sportul nu este un moft, sau un spectacol, sau o afacere — ci o 
datorie morală şi obligaţie cetăţenească. Aşa că trebuie practicat de toată lumea: la 
şcoală sau la serviciu; în armată şi în închisori; în spitale şi în parcuri. Dar nu un 
simplu sport, ci o educaţie fizică; şi nu orice educaţie fizică, ci neapărat Aikido. 

De ce? Deoarece Aikido este cea mai bună educaţie fizică pentru toți. 


La prima vedere Aikido pare un fel de dans, o metodă japoneză de luptă mai 
blândă, ce seamănă cu binecunoscutul Judo şi serveşte la autoapărare. De fapt, este 
cu totul altceva: o educaţie fizică, mai precis o Cale marţială. Cu ajutorul acestei 
învățături oricine poate dobândi sănătatea corpului şi tăria de caracter, dar şi 
limpezimea minţii ca să poată înţelege provocările lumii spre a le răspunde demn şi 
eficient, pentru a se salva pe ei şi a influenţa în bine viaţa celor din jur. 

Aikido este o activitate legată de cele mai simple funcții şi senzaţii corporale 
(respirația, transpiraţia, frica, durerea etc.), dar şi de cele mai evoluate activităţi 
mintale şi sentimente sufleteşti (planificarea, decizia, respectul, iubirea etc.). 

Cu adevărat, o educaţie — de la supraviețuire la iubirea de oameni, adică de la 
animalitate la raționalitate şi mai departe, spre spiritualitate. 

Cine face Aikido devine echilibrat şi sănătos, plus că: 

- va putea să se privească în oglindă fără să se ruşineze de ce vede acolo; 

- va zâmbi şi pe patul de moarte la fel cum a zâmbit în viaţă, fără să-i fie teamă de 
întâlnirea cu autorităţile de “dincolo”, aşa cum nu i-a fost frică nici de oamenii de- 
aici. 

Satisfacţii pe care unii nu dau doi bani. Dar care pentru mulți contează... 

Viaţa este şi o călătorie iniţiatică, o descoperire a lumii, a celorlalţi oameni. Dar 
ea nu e o treabă simplă, nici plăcută, ba uneori chiar atât de periculoasă încât duce 
la sfârşitul prematur. Deşi se mai sprijină şi pe unii din jur, fiecare trăieşte şi moare 
singur, în mintea şi corpul său. Pentru supraviețuirea speciei înaintaşii au datoria să 
ajute tinerii să se inițieze cu pierderi minime în arta de a trăi, dar şi tinerii au 
obligaţia de a se strădui să nu piară înainte de a le „expira termenul de garanţie”. În 
„călătoria? mea, am aflat — uneori cu suferință - că în afară de cunoaşterea unei 
meserii cu care să câştig cinstit o pâine, pentru a trăi în societate e obligatorie şi 
cunoaşterea metodelor de autoapărare şi a artei negocierilor (tocmelii). Pe la 40 de 
ani am descoperit Aikido şi avantajele convieţuirii paşnice, sau a milei față de 
ceilalți. Aikido m-a ajutat să-mi descopăr defectele şi să pricep înfăţişarea 
înțelepciunii (aşa sper ...). M-am lămurit şi cum funcționează oamenii. 

Din păcate, nu m-am deşteptat nici uşor, nici repede, nici de tot. Am fost nevoit 
să lupt multă vreme cu dracii ascunşi în corpul şi mintea mea. Încerc să evit ispitele 
şi să fac ce ar trebui făcut, deşi nu izbutesc mereu. Mă orientez după ce cred eu că 
ar fi binele şi răul, nu după criteriul profitului personal. 

Încât, după o viaţă întreagă - am ajuns prea bătrân ca să iau o nevastă, prea 
sărac ca să mai mănânc carne, prea păţit ca să mai fac păcate; mi-a rămas doar 
Aikido... (ca să parafrazez un călugăr Zen). Dar nu Aikido sportiv (pentru plăcerea 
personală), ci Aikido educativ (pentru folosul comun). În plus, caut să-i lămuresc pe 
cei din jur să se „trezească” — apucându-se de Aikido din timp, nu la bătrânețe. 

Am pornit să scriu rândurile de față văzând cu tristeţe că educaţia fizică în 
general şi Învățătura Aikido în special nu-i atrage pe mulţi tineri. Încă mai sper că 
ei ocolesc biblioteca şi Dojo-ul doar pentru că nimeni nu le-a spus cum să se 

pregătească şi ce să facă spre a da piept cu viaţa ca nişte cetăţeni demni, nu ca 
milogi sau ca fiare. Nu pot accepta ideea că ar fi „irecuperabili”. 

Lucrarea încearcă să răspundă unor întrebări cum ar fi: 

1. De ce e lumea smintită? 

2. Cum am putea s-o dregem? 

3. De ce toţi oamenii ar trebui să înveţe Aikido? 

4. Ce este şi ce poate face Aikido? 

Cartea sper să fie utilă atât celor ce practică Aikido cât şi altor cititori, care să se 
dumirească ce e cu viaţa lor - înainte de a fi prea târziu. Ea este destinată ambelor 
sexe, fără nici o discriminare sau preferință., aşa că tot ce veţi citi despre „el” e 
valabil şi pentru „ea”. Iar “elevi” se chiamă toţi cei ce studiază Aikido, indiferent 
de vârstă. Cine doreşte să afle şi alte aspecte ale Artei, în afara celor cuprinse aici, 
trebuie să caute în alte cărţi, sau cu Google. Ori, mai bine să meargă în orice Dojo, 
pentru a descoperi singur răspunsul. 

Aikido este oglinda vieții raționale. Fiind un subiect vast, despre Aikido se pot 
spune multe, inclusiv ideile pe care le susţin (şi care nu sunt toate ale mele, spre 
deosebire de opinii). Nu merg până acolo să cred că ele ar fi chiar „adevărul 
absolut”, însă după cele deja văzute în viață, nici nu socot că ar fi simple scorneli. 
M-aş bucura să fie luate în seamă şi însuşite, ori combătute cu argumente. „Nu voi 
să mă cert, pentru că nu ştiu dacă (până mor) mi-a mai rămas destul timp să mă 
împac ” (Dem. Rădulescu); dar nu pot să tac. „Nu sunt Elveția” ca să rămân neutru, 
cum zicea un clasic (încă) în viaţă. Câtă vreme în jur este atâta tembelism şi 
nebunie, o carte despre legătura artelor marţiale cu lumea nu se putea ocupa de 
„parfum de roze” şi iluzii, de distracţii sau competiţii sportive, de „artă pentru artă”. 

Nu mai e timp de pierdut. Vreau să provoc discuţii şi să stârnesc fapte (căci 
Aikido = viaţă = mişcare, nu stagnare sau zacere), chiar dacă nimeni nu e profet în 
țara sa. Nici Manifestul comunist n-a avut succes în patria lui Marx sau a lui 
Engels. Prostia, răutatea şi nebunia există oriunde în lume, peste tot unde sunt 
oameni. Dar România cu bunele şi relele ei este Țara mea. „Cu ea defilez ” şi de ea 
îmi pasă. Aşa că visez la vremea când în orice şcoală românească va fi câte un 
Dojo iar societățile noastre de asigurări pentru sănătate vor impune tuturor celor 
înscrişi să facă Aikido. 

E un vis frumos, cu mulți adversari, în primul rând neştiința şi nesimțirea 
părinţilor, educatorilor, întregii societăți. Ca să prindă viaţă, această utopie are 
nevoie de multă visare (şi acţiune!), din partea cât mai multor oameni vrednici. 
Sper că o vor îmbrăţişa şi până la urmă vor reuşi s-o pună în practică cei care asudă 
acum în Dojourile din toată țara. 

Școala internaţională (privată) Mark Twain, din Bucureşti, este prima dar şi 
singura de la noi care a introdus Aikido ca materie obligatorie pentru elevi. Însă, de 
ce ar învăţa lucruri folositoare numai odraslele părinților avuţi? Ce „vină” au 
celelalte milioane de copii, condamnaţi de societate să crească cocoşaţi, obezi, 
miopi, milogi, drogați? 


Aikido înseamnă nu vorbe - ci fapte, efort şi transpiraţie, fără un câştig imediat şi 
aparent. De aceea, în ciuda foloaselor sale reale este o activitate de petrecerea 
timpului liber mult mai puţin atractivă decât numeroasele alternative sedentariste, 
oferite de reclama comercială care ne înghesuie peste tot. 

Nu-mi fac mari iluzii despre înmulţirea spontană a practicanţilor de Aikido după 
ce va apare cartea. Eu caut doar să duc mai departe sarcina benevol asumată de a 
răspândi cunoştinţele ce le-am primit în dar, de la oameni deosebiți. 

Nu pierd speranţa - şi mai încerc. Poate că unele seminţe vor rodi! 


Aşa dar, să vă spun ce-am aflat studiind Aikido. Dar mai înainte de asta, voi 
exprima şi aici cu recunoştinţă câteva binemeritate 

1. Argument: lumea noastră 





1.1. Ne-simţirea ne sufocă 
1.2. Prostia ne doboară 
1.3. Sminteala ne răpune 





De voie, de nevoie, suntem vecini şi ne „înghesuim” cu alți 6 miliarde de semeni, 
ba în curând chiar 7, pe singurul corp ceresc care oferă condiţii bune pentru viaţă. 

Planeta a devenit mică, însă oamenii orbiţi de interesul personal se luptă între ei 
pentru avere sau putere fără să-şi dea seama că resursele Pământului sunt limitate. 
Ei nu s-au dumirit că forțe supraomeneşti pe care nu le pot îndupleca nici un 
guvern, nici o armată, rugăciune sau şpagă, îi silesc să coexiste paşnic şi armonios 
atât unii cu alții, cât şi toţi laolaltă împreună cu Natura. Din păcate “(în ultima 
vreme) relațiile interumane au devenit mai grosolane, birocrații şi politicienii sunt 
corupți, oamenii nu mai au idealuri, morala şi comportamentul etic sunt în 
scădere, iar foarte mulți indivizi par că trec prin viață şi societate „dormind de-a- 
n-picioarelea ” (prof. Masando Sasaki, 8 dan, de la Aikikai). 

În teorie — cu toţii avem aceleaşi drepturi (şi obligaţii...) În practică însă - unii 
sunt “mai egali decât alţii” [8]. Dar cei care-şi închipuie că după cele 7 zile biblice, 
în care a făcut lumea, “Dumnezeu” a intrat într-o vacanţă prelungită şi stă degeaba, 
lăsându-i pe ei să-l reprezinte aici şi să-i conducă pe alţii - se înşeală. Iar faptele pe 
care ei le săvârşesc cu inconştiență ne târăsc pe toţi spre un dezastru moral, în 
curând şi corporal, iar într-o perspectivă apropiată - poate chiar spre dispariție. 

Căci, ce vedem în lumea în care trăim? 


1.1. Ne-simţirea ne sufocă 


Peştele de la cap se-mpute 
Ne-simțire înseamnă: insensibilitate la nevoile celor din jur, exploatarea lor 
nemiloasă, aroganță, mojicie, minciună; nerespectarea regulii clasice de omenie “ce 
ție nu-ți place, altuia nu face”. Să te gândeşti numai la tine şi deloc la nevoile sau 
sentimentele celorlalți. Ne-simţirea te face să nu-ți dai seama: că deranjezi pe 
altcineva; că există şi alte păreri; că în aer pluteşte un pericol; că eşti nepregătit sau 

nepriceput — pentru o anumită treabă, sau în general, pentru viață; că faci rău 
altcuiva; că vei păți ceva rău dacă nu iei măsuri preventive. Înseamnă să fii mitocan 
şi să te porți ca un ticălos, deşi tu nu eşti rău, doar inconştient. 

Pietonii trec pe roşu; şoferii îşi parchează maşinile pe trotuare - silind trecătorii să 
meargă pe carosabil; în tramvai tinerii stau pe scaun iar bătrânii în picioare; 
telefoanele mobile sună în timpul spectacolului; în mijlocul oraşului derbedeii 
zbiară şi fac murdărie ca la uşa cortului fără a fi deranjaţi de poliţie; cerşetorii şi 
prostituatele sunt agresivi. Parcă nimeni n-ar mai gândi la rostul vieţii lui — sau a 
altora. 

Locatarii consumă apă şi căldură, dar nu-şi plătesc întreținerea; mamele îşi 
abandonează sau îşi vând pruncii; ajutoarele pentru copiii handicapaţi sunt furate; 
ajutoarele sociale sunt cheltuite pe băutură; accidentaţii sunt lăsaţi să moară pe 
stradă; pădurile sunt defrişate până ce muntele se prăvăleşte peste sate iar țarina 
devine deşert. 

Vedem prea adesea: 

Cheflii şi tineri care vorbesc tare sau dau muzica mai tare; nuntaşi care chefuiesc 
(şi chefuiesc... şi chefuiesc...); şoferi din ce în ce mai mulţi care cred că muzica pe 
care o ascultă ei în maşină trebuie auzită de toată strada. Femei trecute, care se fac 
de râs mimând tinereţea. Bătrâni care nu se retrag la pensie, cramponându-se de 
scaun şi de bani, bieți nebuni ahtiaţi de putere şi până la urmă de viaţa deja trecută, 
care în loc să-şi accepte vârsta şi să-şi recunoască noile limite, din ce în ce mai 
scăzute ale capacităţilor şi posibilităților, sunt tolerați şi adesea manipulaţi ori 
exploataţi de cei din jur. 

Mabhări care îşi văd de interese fără să se sinchisească de norodul pe spinarea 
căruia trăiesc; parlamentari care îşi tot iau, dar nu dau nimic; diverşi „foşti” ce se 
bagă în față sau se înfig în scaune fără nici o jenă, inconştienți de ticăloşiile şi 
dezastrele sociale ce le-au produs în carieră; numeroşi fuduli, unii chiar cu girofar, 
care nu respectă nimic, ne trecându-le prin cap că legile sunt valabile şi pentru ei. 

Mulţi trăiesc de azi pe mâine, fără nici un ţel lăudabil sau înălțător. Afacerile cele 
mai rentabile sunt: comerţul şi cămătăria; jocurile de noroc; prostituţia şi ghicitul; 
mita şi hoţia; „religia”. Cel mai bine se vând: hrana, sexul, frica, deoarece satisfac 
instinctele primare ale oamenilor: de supravieţuire, reproducere, teama de viitor. 

Toată lumea se vaită, dar nu se implică în rezolvarea problemelor obşteşti. Unii se 
înduioşează de câinii vagabonzi - dar nu le pasă de oamenii muşcaţi de aceştia. 
Alţii se preocupă de migrena unui gurist de la antipozi, pe care nu l-au văzut şi 
probabil nu-l vor vedea niciodată în carne şi oase, dar nu-l ajută pe vecinul cu care 
îşi dădeau zilnic bineţe — şi care a ajuns neputincios. Necesitatea pomenilor 
permanente de la străini pentru îngrijirea copiilor orfani sau părăsiți mi se pare o 
nemernicie descalificantă pentru autorităţi şi societatea noastră. 

Oamenii se emoționează de succesul unui boxer în Canada - dar nu sar în 
sprijinul unui trecător agresat de haimanale. Sunt impresionați de averea aiuritoare 
a unui fotbalist pe care îl venerează - dar practic nu fac nimica pentru a câştiga un 


ban prin muncă cinstită. Averile fabuloase ale miliardarilor de “carton” sau ale 
fotbaliştilor au rezultat nu atât din muncă, cât din neplata impozitelor. Pentru astfel 
de fapte, indivizii respectivi merită să fie la închisoare, nu să devină VIPuri. 

Moravurile se carnavalizează. Avem parte de mai mult ecumenism — dar totodată 
şi de mai multe conflicte (inter)religioase. Papa a participat la concerte rock cu 
cântărețe despuiate, pe malul mării mitropoliţii organizează slujbe religioase 
grandioase cuplate cu spectacole lumeşti de sunet şi lumină (în realitate - de 
întunecime!). Deşi aproape toţi trecătorii îşi fac cruce când văd o biserică, credința 
adevărată s-a refugiat departe, la mânăstiri sau în creierul munţilor. 

Nesimţirea a cucerit şi Internetul. Ba chiar, preşedintele unei ţări mari chiuleşte în 
timpul programului de lucru (plătit din banii publici) şi se apucă de fumat 
“trabucuri” cu o tânără dornică să facă orice spre a parveni. 

Un milion de oameni joacă la loto — dar aproape nimeni nu pune mâna să curețe 
strada în faţa casei. Copiii pot alege la televizor doar între filme cu violenţă şi filme 
cu sex. Adulţi bogați merg la meciuri sângeroase sau spectacole frivole, plătind 
pentru un bilet o sumă cât salariul mediu lunar, din care trăieşte o întreagă familie. 
Ce poate gândi un asemenea „spectator” despre lume, echitate, solidaritate umană? 
Şi mai ales - ce efect are purtarea lui asupra restului societăţii? 

Avem „eroi” de la “Revoluţie” vii şi nevătămaţi. În locul răniților sau morţilor — 
avem scandalagii burtoşi şi bătăuşi, proprietari de terenuri şi magazine primite 
gratuit, care cer respectul veşnic al națiunii laşe în timp ce vând legitimaţii în alb 
unor noi eroi porniţi la lupta cu fiscul şi poliția. Pe măsura trecerii timpului 
misterele „loviluţiei” se lămuresc şi răsplata materială a “revoluționarilor” 
oportunişti apare din ce în ce mai neruşinată. 

Pe când ticăloşii autohtoni şi scursurile străine îşi dau mâna să apuce un ciolan, 
cetăţenii nepăsători se înghesuie la televizor să privească telenovele sau meciuri de 
fotbal (vezi ratingul!), ori să chefuiască. Tot aşa de inconştienţi ca vesela omidă ce- 
şi vede de ale ei - în timp ce larva viespii parazite (Jchneumonida) o mănâncă de 
vie din interior. Admirăm cu invidie patriotismul altor nații, bazat pe sacrificii 
exemplare, dar nu mişcăm un deget când propria noastră Țară este în pericol, ca şi 
când ar fi a altora. Pe cetăţeni îi leagă frica, foamea şi dezastrele, niciodată scopul, 
sunt masochişti din lene şi sadici din nepăsare. Alcătuite mai ales din individualişti 
fuduli, societățile moderne sunt sinodale, adică se reunesc fără a se uni. 
Socializarea şi coeziunea se pot asigura acum doar prin stres sau scandal (Peter 
Sloterdeijk). 

Problema nu este doar în curtea noastră. După sute, poate chiar mii de ani de 
“civilizație”, în toată ţările idealurile umane “liberté, egalite, fraternite” rămân 
nişte idei frumoase — dar irealizabile. Libertatea nu e bună chiar pentru toți: cei mai 
mulți oameni sunt iresponsabili, uneori ucigaşi, alteori sinucigaşi. 20% din 
populaţia lumii consumă 80% din resursele Terrei. Ce egalitate poate fi între 
occidentalul cu venit de 15000-50000 dolari USA pe an şi africanul care “trăieşte” 


12 
cu mai puţin de 1 dolari USA pe zi, murind încet de foame şi de sete — asta în 
timp ce fiecare vacă din Europa primeşte o subvenție de 3 dolari USA pe zi!? 

Cât despre fraternite — în afară de câţiva idealişti (Medecins sans frontières, 
Greenpeace, Maica Tereza sau Albert Schweitzer), restul - homo homini lupus! 
Dezvoltarea celor săraci e amânată, durabilă e deocamdată neîncrederea şi 
agresivitatea - pe plan local sau la dimensiuni mondiale. 

Oamenii nu sesizează şi nu vor să priceapă nici urmările propriilor fapte, nici 
consecinţele pe termen lung ale faptelor altora. De vină e nesimţirea, produsă de 
păcatul trufiei. 


1.2. Prostia ne doboară 


Dacă ar durea prostia 
Ar fipa toată România! (trupa Luna Amară) 

Prea mulți oameni gândesc puţin, sau deloc, sau greşit. Şcoala nu le foloseşte la 
mare lucru. Prostia înseamnă ne-pricepere, sau ne-ştiință, sau neadaptarea modului 
de gândire la condiţiile reale din jur, datorită multor cauze: informaţii incomplete 
sau greşite, instrucție greşită, lipsă de educaţie, deficienţe biologice şi altele. Prostia 
este fapta (vorbe, muncă, intervenţie etc.) fără gândire; acţiunea fără rațiune. 

Iată doar câteva exemple: credinţa în minuni; supunerea fără cârteli la silnicii şi 
răutăți, nestăpânirea fuduliei; goana după putere; hoţia şi răutatea, intoleranța şi 
lehamitea, minciuna, trădarea, chiulul, cerşetoria etc.; birocraţia şi corupţia; şpaga 
dată spre a evita efortul necesar pentru a face o treabă bună sau corectă; refuzul 
solidarităţii cu ceilalți; folosirea naivităţii sau neştiinţei celor din jur pentru a-i 
domina sau exploata (în loc de a-i ajuta şi ridica); preocuparea excesivă pentru sex; 
sexul neprotejat; neîncrederea în Învăţătură şi Carte; disprețul pentru cultură; să 
rămâi sedentar — când ştii de sport; preocuparea pentru sportul competiţional, în 
dauna sportului pentru toţi; zgârierea numelui pe copaci, stânci, pereți; distrugerea 
pădurilor. 

Cu toţii vorbim prea mult şi tăcem prea puţin. Țipăm mai mult, dar nu ne 
înțelegem deloc. Ne auzim, dar nu ne ascultăm. Iubim prea rar, urâm prea des. 
Citim prea puţin, ne uităm prea mult la televizor, nu ne mai rugăm cu adevărat. 
Am curățit aerul, dar am poluat sufletul. Avem clădiri mai înalte, dar răbdare mai 
puţină; şosele mai late, dar vederi mai înguste. Unii au locuinţe mai mari - dar 
familii mai mici; copii mai puţini, dar jucării mai scumpe; mai multe servicii care 
să-i ajute - totuşi mai puţin timp. Ne îmbătăm prea des, fumăm prea mult, cheltuim 
fără chibzuială şi râdem prea puţin. 

Avem mai multe diplome de absolvire - dar mai puţin bun simţ; mai multe 
cunoştinţe - dar mai puţină judecată; mai mulți specialişti - dar şi mai multe 
probleme; mai multe medicamente - dar mai puţină sănătate. Părul mai lung şi 
curajul mai scurt. Tocuri mai înalte - dar virtutea mai joasă. Fete altfel cuminţi, care 


sar în sus dacă le atingi din greşeală - umblă machiate strident şi costumate ca nişte 
prostituate, semnalizându-şi (chiar dacă involuntar) disponibilitatea. 

Deşi se ştie că nimic bun nu se poate face fără efort — s-a ajuns ca majoritatea 
femeilor şi medicilor să prefere naşterea prin cezariană. Ba chiar se manipulează 
Natura cu medicamente, pentru ca naşterile să nu se facă în weekend — când lumea 
se “odihneşte”... 

Circulăm prea repede; ne supărăm prea tare, ne culcăm prea târziu şi ne sculăm 
prea obosiţi. Am învăţat cum să câştigăm o pâine mai albă, dar nu cum să ne trăim 
viața. Am adăugat ani la viață, dar nu am dat viață anilor. Am învăţat să ne grăbim, 
dar nu să aşteptăm. Cheltuim mai mult, dar avem mai puţin; cumpărăm mai multe - 
dar ne bucurăm de mai puţine. Cei cu dare de mână îşi iau maşini cât mai luxoase 
(şi scumpe), dar acceptă fără proteste să le strice pe drumurile pline de gropi — în 
care autoritățile le-au îngropat tot banii lor. O mulțime de case sunt construite cu 
nepăsare în zone inundabile, ori seismice, sau amenințate de catastrofe naturale 
inevitabile: alunecări de teren, incendii de pădure etc. 

Cu toții plănuim mai mult, dar îndeplinim mai puţin. Am realizat lucruri mai 
mari, dar nu mai bune. Ne-au crescut avuţiile dar ne-au scăzut valorile morale. 
Apar metode din ce în ce mai perfecţionate de comunicare — însă oamenii se simt 
din ce în ce mai singuri. Scriem mai mult, dar învăţăm mai puțin. Avem din ce în ce 
mai multe calculatoare cu informaţii în cantități năucitoare, facem mult prea multe 
copii la xerox, blocăm telefoanele cu mesaje SMS -— şi totuşi din ce în ce mai puţin 
comunicăm cu adevărat. 

Se ştie că în curând apa va lipsi din multe regiuni ale globului. Se cunosc şi 
soluţiile: reciclarea apelor uzate, acumularea apei din timpul iernii etc. Dar, nu se 
face nimic şi se aşteaptă catastrofa. 

În curând oamenii vor fugi din Bucureşti, din cauza poluării aerului şi blocării 
circulației. Soluţiile se ştiu: mărirea suprafețelor verzi, cu copaci; interzicerea 
construcției de vile oriunde au chef noii îmbogățiți; limitarea circulației auto în 
centrul oraşului etc. Dar, nu se face nimic şi se aşteaptă dezastrul. 

Se ştie că SIDA face ravagii în toate țările, mai ales cele sărace. Pentru oprirea 
flagelului e nevoie ca marii producători de medicamente să renunţe la o parte din 
superprofiturile lor. Dar, ei nu fac nimic şi aşteaptă catastrofa globală. 

Se ştie că modificarea climatului global a dus la concentrarea ploilor în timp, fără 
a schimba prea mult cantitatea totală de apă şi că prin defrişări sălbatece, omul a 
amplificat fenomenul. Se cunosc şi remediile: amenajări hidrotehnice, împăduriri, 
reducerea emisiilor de bioxid de carbon etc. Dar, nu se face nimic! 

Conform Raportului Planeta vie 2002 a WWF (World Wide Fund for Nature), în 
curând Pământul nu va mai putea să ne ajungă. Deja omenirea consumă cu 20% 
mai multe produse regenerabile decât poate da Pământul. Dacă toată omenirea ar 
trăi şi consuma ca vest-europenii, am avea nevoie de 2 planete; iar ca americanii — 
de 5 planete! Singurii care consumă (fără să vrea) doar cât poate da Pământul, sunt 
africanii şi asiaticii. Este inevitabil un conflict mondial apocaliptic, între americanii 

care nu vor accepta să-şi reducă consumul şi împlicit nivelul de trai, şi restul 
lumii, în cap cu chinezii, care doresc şi ei să trăiască mai bine dar nu vor mai avea 
cu ce. Se cunosc soluțiile: limitarea natalității; îmbunătăţirea tehnologiilor; 
schimbarea atitudinii de consum iresponsabil; protecția mediului şi salvarea 
ecosistemelor. 

Dar — nimeni nu face nimic. 

Din Holocaust, evreii au învăţat că riscă să dispară fără o ţară a lor — şi au 
întemeiat statul Israel. Din al doilea război mondial japonezii au învăţat că nu-şi pot 
procura materii prime cu bombe sau soldați - şi au trecut la războiul economic. 
Nemţii şi-au reunificat ţara imediat ce-au avut ocazia. Cecenii se bat pentru 
libertate cu un ocupant de 100 de ori mai numeros. Solidaritatea ungurilor cu 
connaționalii din afara granițelor este exemplară. China, după îndelungate lupte 
fratricide, a recăpătat Hongkongul şi luptă viguros să reintegreze Taiwanul. Din 
cauză că ruşii le-au luat insulele Kurile, nici după 60 de ani de la terminarea 
războiului mondial japonezii nu vor să semneze tratatul de pace cu Rusia. 

Ce concluzie au tras mioriticii din aceste exemple strălucite? Ce se vede. 

Dar ce învățătură s-a tras din păţaniile propriei noastre istorii? Lotrii de aici şi de 
aiurea hăcuiesc fără grijă păduri, Insule şi Canale din trupul Ţării. După ce că 
românii din Herţa, Bucovina, Basarabia, Voivodina au ajuns să intre cu paşaport în 
patria lor, alții îşi vând terenul de sub picioare şi riscă să devină venetici în propria 
țară. Mulţi doinesc sau se vaită în continuare, aşteptând ca Dumnezeu, ori Dracula, 
să-i împingă în Europa, să le ridice nivelul de trai ori să le refacă România Mare. Și 
miroase a prostie, în întreaga Românie (trupa Luna amară). 

Pentru a vedea comportamentul oamenilor în condiţii dificile, s-a făcut o 
cercetare: câte un individ reprezentativ a fost închis singur în câte o cameră 
izolată, unde nu se afla nimic altceva decât două pietroaie mari. 

După trei zile, se analizează ce mai zic şi cum se simt “cobaii ” respectivi: 

- Americanul: se simțea bine; pentru a-şi alunga plictiseala se apucase să 
împingă şi să ridice pietroaiele, să facă sport, 

- Neamțul: se simțea bine; pentru a-şi alunga plictiseala se apucase să 
inventeze ceva legat de pietre, umpluse pereţii camerei cu calcule şi formule; 

- Al nostru: era necăjit, plictisit, sătul de experimentul pe care îl suporta; 
între timp, deja spărsese un pietroi, iar pe celălalt îl pierduse... 

Impactul comunismului asupra civilizaţiei noastre a avut urmări catastrofale, 
asemănătoare năvălirii barbarilor. Valoarea hărniciei a fost înlocuită cu succesul 
hoţiei, cerşetoria a ajuns mai rentabilă decât munca, lenea mai profitabilă decât 
efortul. Într-un orăşel din Bărăgan şomerii refuză să se angajeze pentru că patronul 
noii fabrici nu le dă voie să chiulească şi să fure. În altă parte oamenii propun să fie 
daţi afară din ţară chinezii, pentru că “ne strică obiceiurile: ei muncesc, iar noi nu”. 
Obişnuinţa cerşitului o dezvoltă părinţii iresponsabili care “dau” bani de buzunar 
copilului, în loc să-l îndrume spre un loc de muncă temporar, unde tânărul şi-ar 


câştiga singur bani în timpul liber, învățând în felul acesta chibzuiala, valoarea 
banului şi respectul față de muncă. 

A devenit mai uşoară îmbogățirea prin politică decât prin muncă cinstită, prin pile 
decât prin performanță. Incompetenţa unora combinată cu hoția altora a născut o 
categorie de îmbogăţiți peste noapte. Fără criterii corecte de apreciere, domneşte 
arbitrariul, moralitatea devine o toană ridicolă. „Legea lui Om: ești om cu mine — 
sunt om cu tine” funcţionează cu succes. 

De multă vreme "prostia nu este un handicap în politică" (Napoleon Bonaparte). 
De parcă n-ar trebui să facă nimic pentru salariu, belferii din administrația publică 
se laudă cu orice realizare măruntă, care le e obligație de serviciu (de exemplu 
curățirea zăpezii de pe drumuri). E de-a dreptul scandalos, chiar criminal, modul 
cum incompetenții pozează drept competenţi şi mai departe, e dezastruos că 
oamenii îi cred. Cultura politică e la pământ. Pentru majoritatea publicului succesul 
de imagine este dovada competenţei: dacă apari pe „sticlă” - înseamnă că ai succes; 
dacă ai succes — înseamnă că eşti priceput. Dezorientarea asta cultivată cu 
premeditare de politicieni duce la pierderea reperelor: falşii competenţi pierd 
conştiinţa uzurpatorului şi devin convinşi de valoarea lor. Ei devin aproape 
imbatabili. 

Alimentaţia şi viața neraţională (consumul mare de alimente rafinate — zahăr, 
dulciuri, pâine albă, de grăsimi, de produse conservate cu aditivi dăunători, sare, 
băuturi cu gustul “dres”) amenință viitorul biologic al omenirii. Din cauza 
mentalităţii de adult subdezvoltat (cu minte de copil sau animal), românii vor 
satisfacţie imediată, sau pe alt plan — bani cât mai iute. De aceea recurg urgent la 
hoţie sau prostituție — acestea fiind metodele cele mai simple (dar şi cele mai 
nerentabile) de a face rost de bani. Subjugaţi de plăceri, mioriticii sunt cei mai mari 
consumatori de alcooluri tari din Europa. 10% din populaţie e dependentă de 
alcool, care provoacă 10% din totalul cheltuielilor medicale. De parcă flagelul n-ar 
fi suficient de mare, mai deunăzi o leliță se tânguia melodios la Radio: “ieftineşte, 
Doamne, băutura!”. Deşi pe reclamele de ţigări scrie vizibil: Tutunul dăunează 
grav sănătăţii, tot mai mulţi tineri se apucă de fumat. Părinții lasă copii de 8-10 ani 
să-şi dea ultimul bănuţ de mâncare la sala de jocuri din colţ, un focar electronic de 
infecție poate mai periculos pentru dezvoltarea mintală decât aburii alcoolului. 
Studiile făcute în Anglia au arătat că după ce s-au investit 1,5 miliarde dolari pentru 
dotarea şcolilor cu calculatoare, notele elevilor nu s-au mărit deloc. În schimb, 
rezultatele s-au îmbunătățit substanțial când au crescut cheltuielile pentru dotarea 
bibliotecilor şcolare cu cărți. 

Înţelepciunea şi prostia se îmbină în fiecare om. Ele au trepte de dezvoltare, dar 
aprecierea lor e subiectivă şi relativă. Aceiaşi acțiune sau concepție este inepție în 
cazul unui deştept, dar e deşteptăciune pentru altul mai neghiob. Multe manifestări 
pe care unii le consideră sminteli pot rezulta nu din lipsa gândirii, ci dintr-o 
judecată făcută pe baza altor puncte de vedere, sau din conflicte între mentalități, 
între nou şi vechi, între tradiţie şi modernitate, între tribalism şi multiculturalitate, 

între răutatea egoistă şi acceptarea generoasă a celorlalți. Am cucerit atomul, dar 
nu vrem să învingem prejudecățile. 

Prostia şi nesimţirea sunt infinite, au mii de feţe, se schimbă mereu: învăluie şi 
molipsesc, se travestesc şi strecoară, distrug şi mătură, dau lecţii şi atrag, motivează 
progresul. Deşteptăciunea de ieri devine prostia de azi, soluţiile de azi devin 
problemele de mâine — şi aşa mai departe. Nerozia tinerilor este scuzabilă şi 
remediabilă. Tembelismul adulţilor este condamnabil. Gogomănia vârstnicilor este 
fără speranţă. 

Că eufemistic îi zice „lipsă de discernământ” sau „naivitate”, prostia actuală nu 
mai e cea tradițională, care n-a dispărut nici ea. Nu dă înapoi în faţa ştiinţei şi 
tehnicii, progresului şi modernităţii, ci dimpotrivă, se dezvoltă. În afară de prostia 
clasică - datorată inculturii, a apărut şi alta modernă - care înseamnă ne-gândirea 
ideilor primite. Răspândite de mass-media, ideile primite vor zdrobi gândirea 
originală şi individuală — cea care a creat civilizaţia. 

Prostia se globalizează. Mitul culturalizării în masă din ţările dezvoltate este o 
iluzie. Conform unui recensământ din 1991, jumătate din populaţia Italiei avea un 
nivel de instrucţie de maximum 5 clase elementare, adică mintea unui copil de 12 
ani. lar aşa-zisul vis american e doar un vis: în SUA 40 milioane de adulți au studii 
la nivelul unui copil de cel mult 10 ani; 50 milioane n-au asigurări sociale. Nu mai 
e vis, ci coşmar. Aşa e în puţinele ţări “dezvoltate” — ce să mai zici de multele 
subdezvoltate. Pe glob sunt 850 milioane de analfabeți (2003). În România 50% din 
populaţie locuieşte la sate (2005), iar din aceştia 66% nu citesc deloc cărţi, 51% nu 
citesc deloc ziare, 59% din copii merg pe jos la şcoală în alt sat, 87% din gospodării 
nu au WC în casă, 82% nu au baie. Care o fi nivelul lor cultural? 

Cunoaşterea înseamnă putere, dar la noi nivelul educaţional scade prin dispariţia 
interesului şi motivării pentru şcoală, prin creşterea abandonului şcolar. În acelaşi 
timp “digital divide” (prăpastia “numerică” — de fapt mintală, între oamenii care 
folosesc calculatorul şi cei care n-o fac) se adânceşte, cu urmări catastrofale asupra 
nivelului viitor de trai al celor săraci. 

Nu-i mai jeli pe morţi, plânge-i pe cei proşti rămaşi în viaţă! (proverb arab). 


1.3. Sminteala ne răpune 


“Numărul nebunilor este infinit.” (Eclesiastul) 

Cineva l-a întrebat pe Budha: ce vi se pare mai ciudat la oameni? 

El răspunse: mă miră cei care îşi pierd sănătatea pentru a câştiga bani, pe care îi 
cheltuie apoi ca să-şi refacă sănătatea. Cei care se gândesc cu prea mare teamă la 
viitor dar uită prezentul, ajungând să nu mai trăiască nici acum, nici în viitor. Cei 
care trăiesc ca şi când nu vor muri niciodată şi mor ca şi când n-au trăit deloc. 

Nimeni nu mai învață pentru a deveni, ci pentru a câştiga poziţii sociale. Toţi 
caută privilegii dar nu aleargă după profesii. Avem mai mulți carierişti decât 


meseriaşi, mai mulți clovni decât regizori, mai mulţi băgători de seamă decât 
profesionişti. Avem şcoli de dans sau bune maniere, dar n-avem şcoli de meserii. E 
vremea mâncării rapide şi a digestiei lente; a oamenilor “mari” şi a caracterelor 
meschine. 

Deşi sărăcia se răspândește ca râia, înmormântările sunt din ce în ce mai luxoase - 
şi costisitoare. Avem derbedei cu decoraţii şi girofar, în timp ce atâţia oameni 
valoroşi dar normali mor neştiuţi, iar cunoştinţele adunate de ei în viaţă se pierd 
fără folos pentru comunitate. O organizaţie nu poate trăi dacă raportul între salariile 
minime şi maxime ale angajaţilor ei depăşeşte valoarea 1/23 (Peter Drucker), dar în 
societate acest raport a ajuns la 1/40000 şi prăpastia creşte! Coeziunea socială 
scade, spre dispariţie. 

Unii colecţionează timbre, tablouri, icoane sau tot felul de alte lucruri pentru care 
plătesc adevărate averi — dar nu mai fac copii. Pot să iubească un câine sau o 
broască ţestoasă — dar să nu le pese de starea părinților lor. Doresc să trăiască 100 
de ani - dar să nu îmbătrânească niciodată. Majoritatea oamenilor îşi consumă viața 
fie făcând ce n-ar vrea, fie nefăcând ce-ar trebui. 

Satisfacerea imediată a instinctelor are întâietate față de ridicarea spirituală prin 
renunțare, răbdare, dedicație şi altruism. Populaţia țării scade, însă avem mai mulți 
bolnavi de SIDA. Civilizaţia şi religia au încercat să controleze preocuparea 
exagerată pentru sex, însă după o perioadă de strunire sexualitatea revine în forță în 
viață publică iar deviaţiile sexuale se răspândesc. Din boală sau delict, ele au 
devenit aproape un merit. Reţinerea şi pudoarea au rămas doar pentru babalâci. 
Preoţi pedofili şi homosexuali din toate confesiunile sunt apărați de autorităţile 
bisericeşti. Marketingul se bizuie aproape numai pe sex; succesul unui spectacol 
sau al unei emisiuni TV se bazează pe folosirea unui limbaj degradant, bestial. 

Pe glob există 1,2 miliarde fumători; dintre ei mor anual 5 milioane persoane — iar 
în 2010 vor muri 10 milioane! Un fumător riscă de 4 ori mai mult decât un 
nefumător să ajungă invalid. Un alcoolic face ciroză, TBC, e predispus la o 
mulțime de boli, fără a mai pune la socoteală sărăcia si degradarea. Bolile cronice 
omoară încet. Cei cu moarte subită sunt fericiţi: mor şi scapă. Însă cei mai mulţi 
rămân nişte semi-oameni, nişte invalizi cronici suferinzi, o povară pentru cei din 
jur. Să rămâi la 50 de ani paralizat din cauza purtării tale, pentru că aşa ai vrut tu 
să-ţi faci plăcerea şi ai fumat, sau ai băut, sau n-ai făcut sport, şi să mai trăieşti apoi 
zece ani obligând pe altcineva să te îngrijească şi să-ți pună mereu plosca sub fund 
- cred că e o vină pentru care meriţi să fii omorît de mic în bătaie. Şi totuşi statele 
nu interzic cultivarea tutunului sau vânzarea țigărilor — pentru că trei sferturi din 
preţul acestora intră în visteria lor sub forma taxelor! 

Primăriile şi alte instituţii mimează grija pentru cetăţeni prin lucrări exorbitante 
dar inutile — care în realitate ascund sifonarea banilor publici către partide sau 
baronii locali. Corupţia ne sufocă, numărul acuzațiilor de corupţie creşte vertiginos, 
dar măsurile de eradicare sunt de râs (cum a fost destituirea serviciului de presă al 
unui minister - pentru că n-a ascuns bine adevărul). Marii corupți sunt acoperiți de 

autoritățile cointeresate. Bogaţii nu plătesc impozite (din care ar profita întreaga 
naţiune, adică şi ei) în timp ce săracii se calcă în picioare la coadă ca să le achite, 
unii Chiar dându-și duhul. 

Puzderie de handicapaţi şi revoluționari simulanţi — „foşti” de la boschetari şi 
bişniţari până la securişti şi activişti, au ajuns respectabili oameni de afaceri sau 
deputaţi. Indivizi pe care un minim control psihiatric i-ar îndruma spre tratament la 
ospiciu - ajung dregători, şefi etc. Preocupaţi numai să roadă o bucată cât mai mare 
din ciolanul public, plini de neruşinare şi încântați că i-au “dus” pe oamenii cinstiți, 
cei care plătesc impozitele şi de la care fură toţi ticăloşii. Iar nenorociţii veritabili — 
stau la cozi, suferă, tac.... 

Într-o caricatură, un individ anunţă: „iată două liste, una cu securiști şi 
mari ticăloşi, alta cu 100 de oameni, cei mai bogaţi din România. Găsiţi cele 
3 diferențe!” [52] 

Violenţa în familie constituie astăzi o problemă socială şi de sănătate publică. În 
țările europene 20-50% din femei sunt victime ale violenţelor conjugale. 

La noi, circa o treime din omorurile comise în 2002 au fost între membrii 
familiei, iar 57% din situaţiile de tratament rău aplicat minorilor s-au desfăşurat tot 
în familie (adică pentru copiii din ţara noastră mediul familial este mai periculos 
decât cel din afara familiei!?). 

În loc să fie luate măsuri active contra hoţilor, de descurajare prin intervenţie şi 
pedepsire, s-a trecut la mărirea numărului de paznici pasivi, o adevărată “industrie” 
artificială a agenţiilor de pază. În loc să-i educe sau măcar să-i pedepsească, 
autoritățile din Vest mituiesc imigranții delincvenți cu sume mari de bani şi-i 
plimbă cu avionul înapoi acasă — creindu-le condiţii optime ca s-o ia de la început. 
Poliţiştii fură benzina din conductele pe care le păzeau, justificându-se cu “am copii 
şi nu-mi ajunge salariul”! O harababură mintală a cuprins întreaga suflare. 

Minciuna, diversiunea, echivocul, corupția — au devenit vicii naționale. 
Nelegiuirea a devenit regulă iar cinstea un handicap. Tinerii cinstiți emigrează 
pentru că nu-şi pot plăti o cât de modestă locuinţă iar corupții şi tâlharii îşi ridică 
nestingheriţi vile-palate, în care ar încăpea lejer un pluton de infanterie. Securitatea 
şi comuniştii au aruncat în aer reperele morale ale întregii societăţi. S-a produs un 
balamuc etic care a compromis țesutul intim al Ţării. 

Ticăloşia se lăfăie peste toţi şi toate. Criminali odioşi, tâlhari înspăimântători şi 
violatori de minori primesc pedepse simbolice sau sunt lăsaţi liberi, ca să 
recidiveze. Delincvenţii se îndreaptă veseli ca la meci spre închisorile deja 
supraaglomerate, iar acestea sunt golite prin amnistieri sau graţieri iresponsabile, 
dar interesate de voturi. Poliţia le cere victimelor să-şi prindă hoţii sau bătăuşii. 
Indivizi care mutilează copii mici pentru a-i exploata apoi ca cerşetori — nici nu 
sunt căutaţi de justiţie. Mulţi părinți, patroni, proxeneţi trăiesc din exploatarea 
copiilor, sportivilor, prostituatelor etc., victime adeseori minore. 

Autorităţile se (prea)ocupă de minorităţi, adică de VIPuri, copiii supradotați, 
aurolaci etc. — dar neglijează şi disprețuiesc majoritarii. În Țară avem poate 100 de 


elevi olimpici — dar 3 milioane de handicapaţi sau subdezvoltați mintal. Avem 
poate 20 artişti şi scriitori de talie internaţională — dar analfabeţii sunt jumătate de 
milion. 

Omenirea se refugiază în lumi imaginare, virtuale, cu ajutorul drogurilor de tot 
felul: alcool, tutun, cocaină, TV, jocuri pe calculator — dar refuză să se angajeze 
pentru îndreptarea oamenilor şi a greşelilor din jur. Se cheltuie 20 miliarde dolari 
pe an pentru jocurile pe calculator, în timp ce mulți oameni nu au după ce bea apă. 

Există Declaraţia Universală a Drepturilor omului — dar NU există o Declaraţie 
a Obligaţiilor omului. În fond, singurul “drept” natural al omului e să moară de 
foame — dacă nu se zbate să supravieţuiască. Celelalte drepturi sunt invenţii 
intelectuale, pentru aburirea alegătorilor creduli - care nu-şi dau seama că tot ei 
plătesc oalele sparte. Fără obligaţii, drepturile nu pot exista: “drepturi” înseamnă a 
da sau împărți ceva — care nu există dacă nimeni nu le produce sau adună. Dacă 
drepturile sunt universale şi toți se înghesuie să le ia, când vine vorba de obligaţii, 
aceiaşi toţi fug, sau refuză să şi le asume. E adevărată însă că drepturile pot fi egale 
pentru toți — dar obligaţiile nu, din motive biologice, economice, istorice. Sigur că e 
bine să fie ajutaţi anumiţi oameni, dar majoritatea celor care cer avantaje, scutiri 
sau discriminare pozitivă, sunt profitori a căror minte se cere îndreptată — prin re- 
educare consimțită sau forțată. 

O culme de inechitate o reprezintă politicienii, căci aleşii obțin venituri obscen de 
mari fără a fi în nici un fel amenințați de vreo pedeapsă în cazul că nu-şi 
îndeplinesc promisiunile electorale. Există pedepse pentru furtul unei găini sau un 
viol — dar nu sunt prevăzute pedepse pentru delicte infinit mai grave cum ar fi 
falimentarea economiei naționale, minciunile electorale, încheierea de tratate 
internaţionale păguboase, incompetenţa în administraţia publică. Datorită nebuniei 
unor oameni la putere, ajung la puşcărie ca deţinuţi politici cetăţeni vinovaţi numai 
pentru că au opinii diferite de cele oficiale, că au gândit cu capul lor şi n-au înghiţit 
propaganda cu care sunt mânate masele. Te întrebi mirat cine le-o fi “dat” unora 
dreptul să dicteze ce e bine şi ce e rău pentru restul omenirii, stabilind doar ei: 

- Că femeile pot face aceleaşi munci cu bărbaţii; 

- Că fotbaliştii pot să câştige (mult) mai mult decât profesorii; 

- Că pedeapsa cu moartea ar fi inumană; 

- Că bolnavii incurabili au voie să facă copii — spre a răspândi defecţiunile 
genetice şi bolile respective pe un teritoriu cât mai mare; 

- Că unii pot călători oriunde vor, iar alţii n-au voie nici la vecini; 

- Războiul sau pacea; 

- Că unele țări au “dreptul” să posede bomba atomică, iar altele nu; 

- Câţi lei (iuani, rupii etc.) valorează un dolar; 

- Taxele la notari şi preţul medicamentelor. 

Un miliard de oameni (din care 1,5 milioane români) trăiesc cu mai puţin de 1 
dolar USA per om şi zi. A apărut apartheidul global între bogaţi şi săraci. Unii se 
închină Dumnezeului virtual — iar alţii viţelului de aur: lucrurile pipăibile, dolarii. 

După o vreme în care părea învinsă de civilizaţie, legea selecţiei naturale, a 
junglei şi a celui mai tare, revine în forță în relațiile interumane. Inconştienţa 
societății face ca piaţa liberă să devină capitalism sălbatec, adică o manifestare 
deschisă a instinctelor primare, fără nici o cenzură socială, astfel că remarcabile 
cuceriri ale omenirii — precum asigurările sociale şi medicale, să dispară pentru a 
lăsa în loc barbaria, lupta individuală pentru supraviețuire. Peste tot bogaţii se 
feresc de săraci izolându-se cu badigarzi şi ziduri — iar calicii îşi răzbună frustrările 
aruncând cu bombe. Pentru săraci ştiinţa se rezumă la fabricarea explozivilor iar 
religia la explodarea bombelor ascunse sub veşminte. 

Pentru hrana animalelor de casă din SUA şi Europa se cheltuiesc 17 miliarde 
dolari USA pe an, iar pentru imunizarea copiilor, epurarea apei şi alfabetizare în 
țările sărace ar fi nevoie de 16,3 miliarde dolari USA pe an. Un miliard de oameni 
nu au apă curată; 500 milioane nu au acces la nici un fel de apă; peste 50 de ani 
jumătate din populaţia lumii nu va avea apă. Războaiele viitoare nu se vor mai da 
pentru cucerirea de teritorii, onoare sau glorie — ci pentru apă de băut, hrană, aer 
curat, energie. Israelul cumpără din Turcia 50 milioane mc. apă pe an, dar multe 
țări n-au nici apă, nici bani. Dar au arme şi carne de tun. Pentru controlul resurselor 
de petrol din Orientul Mijlociu se duc deja războaie, sub masca luptei antiteroriste. 

Cheltuielile de înarmare devin ce în ce mai mari — dar avem din ce în ce mai 
puţină pace. Naţiunile “dezvoltate” cheltuiesc 2-5% din PIB pentru armată 
(botezată eufemistic “de apărare”), dar nu sunt de acord să rupă 0,7 % din buget 
pentru ajutorarea ţărilor sărace, aşa cum cerea acordul internaţional din 1992. În 
lume cheltuieleile pentru cosmetice însumează 18 miliarde dolari USA pe an; iar 
foametea şi malnutriția din lume ar putea fi eradicate cu 19 miliarde dolari USA pe 
an. La 11.011.2001 americanii au învăţat că sunt ameninţaţi de terorism şi au luat 
măsuri drastice: invazia Afganistanului, invazia Irakului, crearea alianței mondiale 
contra “Axei răului”, agresiunile preventive (!). În lupta cu terorismul, Pentagonul 
(ministerul de război din SUA) are la dispoziţie în fiecare zi o mie de milioane de 
dolari pentru bombe, arme, soldaţi, în timp ce ONU nu reuşeşte să adune câteva 
milioane de dolari pe an pentru construirea şi funcționarea şcolilor necesare 
miliardelor de săraci. Nefericiţi care, din lipsa educaţiei, devin mai târziu revoltații, 
teroriştii, talibanii, cu care inevitabil va ajunge să lupte armata americană, cheltuind 
pentru reparația crizei de sute sau mii de ori mai mult bănet decât ar fi costat şcolile 
— adică prevenirea pericolului. Masacrele recente din fosta Jugoslavie, la o 
aruncătură de băț de ţara noastră, dovedesc ce aproape e viaţa aparent normală de 
nebunia cea mai distructivă. 

Cu mintea necenzurată de morală, oamenii se joacă de-a Dumnezeii: au ajuns să 
producă în cantități uriaşe substanţe “utile” — ce devin gunoaie otrăvitoare şi sunt 
aruncate în Natură, sufocând-o. Lumea se îndreaptă spre autodistrugere - cu o 
seninătate şi o inconştiență dezarmantă. Dezastrele naturale provocate de 
nesăbuința oamenilor se vor înmulți. Pagubele materiale cauzate pe glob de 
schimbările climatice datorate poluării se dublează la fiecare 10 ani şi vor atinge 


150 miliarde dolari pe an. Omenirea îşi distruge planeta, adică propria locuință, cu 
o totală iresponsabilitate: deşertificarea progresează rapid nu numai în Africa, ci şi 
în China sau Oltenia; peste tot apar inundaţii catastrofale. 

Guvernele țărilor civilizate apără Natura împotriva propriilor popoare, spre binele 
acestora, în timp ce altele se laudă electoral cu “creşterea economică” obținută prin 
defrişarea iresponsabilă a pădurilor, lacurile de cianură auriferă şi alte distrugeri ale 
mediului. Şansa producerii unui dezastru mondial de proporții apocaliptice a 
crescut de la 20% (în 1900) la 50% (în 2000). Posibile cauze ale distrugerii 
omenirii sunt: 

- Terorismul cu arme de distrugere în masă — A(tomice), B(iologice), C(himice); 

- Cataclismele naturale: de exemplu blocarea luminii soarelui de cenuşa aruncată 
de un vulcan gigantic; lovirea Pământului de un meteorit gigantic; încălzirea 
globală; deplasarea polilor; 

- Bioingineria şi Nanotehnologia (viruşi ucigaşi creați de om; evadarea din 
laborator a unui agent patogen manipulat genetic; oamenii de ştiinţa declanşează 
accidental un dezastru pustiitor, maşinării independente şi răuvoitoare scăpate de 
sub control). 

Ca rezultat al: poluării mediului, încălzirii globale, deviațiilor de comportament 
uman, creşterii interacțiunii între om şi animale, se prevede apariţia în următoarele 
trei decenii a cel puţin 30 de boli noi, unele infecțioase. O creştere cu 2°C a 
temperaturii medii globale înseamnă dispariţia a 25% din toate speciile viețuitoare. 
Până acuma viața a dispărut aproape complet pe pământ de 5 ori, şi din cauza 
omului riscă să dispară a 6-a oară (împreună cu noi), sub ochii noştri. Rapoartele 
anuale întocmite de organizaţii publice ca Transparency International (despre 
corupție), World Watch Institute (despre poluare) şi altele, dezvăluie comportarea 
iresponsabilă a autorităţilor şi bogătaşilor din aproape toate țările lumii. 

În loc să trăiască pentru “a fi” şi a deveni, majoritatea oamenilor se străduieşte 
numai pentru “a avea”. Aleargă după “fericirea” imediată — fără a se gândi deloc la 
viitor. Lozinca lor: după mine — potopul! Nu se gândesc la urmările faptelor lor, nu- 
şi dau seama că averile au un preț — care pe termen lung poate fi chiar picirea 
omenirii. Deşi oricine poate vedea că nici pe termen scurt averea materială nu 
rezolvă totul: cu bani poţi cumpăra o casă, dar nu un cămin; poţi cumpăra un pat, 
dar nu somnul; poţi cumpăra un ceas, dar nu şi timpul; poţi cumpăra o carte, dar nu 
cunoştinţe; poți cumpăra un post, dar nu şi respect; poţi face rost de un doctor, dar 
nu şi de sănătate; poți cumpăra o inimă, dar nu viaţa; poţi cumpăra sex, dar nu şi 
dragostea. Studiile arată că depăşirea unui venit de 13 000 dolari USA pe an nu 
aduce o creştere a nivelului de fericire, deci goana după un venit mai mare e boală 
mintală curată. 

Lumea a luat-o razna. Statisticile oficiale pretind că aproximativ 40% din 
populaţie suferă de diverse forme de boli mintale, iar Organizaţia Mondială a 
Sănătății OMS [3.9] susţine că spre anul 2020 ele vor ajunge pe primul loc în 
clasamentul popularității, în prezent fiind pe locul al 3-lea. 

2. De ce e lumea aşa? 





2.1. Păcatele civilizaţiei moderne 

2.2. Omul — un animal drogat sexual 
2.2.1. Instinctul — între necesitate şi nenorocire 
2.2.2. Instinctele şi civilizaţia 

2.3. Decadenţa civilizaţiei 

2.4. “S”urile îndestulaţilor 
2.4.1 Sedentarismul 
2.4.2 Stresul 

2.5. “S”urile calicilor 

2.6. Omenirea - încotro? 
2.6.1. Sedentarii de azi — monștrii de mâine 
2.6.2. Ce ne mai aşteaptă? 





Pentru cel ce crede, nu există întrebare; pentru 
necredincios, nu există răspuns. (Elie Wiesel) 

Viaţa este o minune - din păcate nerepetabilă. 

Constatările de mai înainte nu demonstrează că n-ar merita să trăieşti, ci că prea 
deseori în jurul nostru apar fapte sau purtări contrare firii sau logicii. Pentru că ne 
dăunează şi suntem nevoiţi să le suportăm fără nici o vină, fără o justificare 
raţională sau convenabilă, ele ne pun pe gânduri, ba chiar ne revoltă. Dorinţa de a 
(mai) trăi ne obligă să facem ceva ca să înţelegem ce se petrece şi să intervenim 
corector spre a readuce lucrurile la „normal”. 

Aşa dar, ce mână lumea noastră spre violenţă, ură, conflicte, autodistrugere? 

La prima vedere, cauzele par evidente: sărăcia, ignoranța, mentalitățile, frica, 
bolile, degenerarea - unor oameni primitivi, subdezvoltaţi. Dar şi oamenii aparent 
evoluaţi, civilizați, fac greşeli sau barbarii nemotivate. 

În realitate, “cauzele” aparente — economice, filozofice, educative, sociale, 
politice, biologice, medicale — nu sunt decât rezultatul unor pricini mult mai 
serioase, legate de ființa omului şi de evoluţia omenirii alcătuită din “animale cu 
istorie”. Până la urmă purtările oamenilor sunt efecte produse de motive mai adânci. 

De vină este însăşi natura biologică a omului şi civilizaţia pe care el a creat-o. 

Cauza cauzelor pentru actuala situaţie îngrijorătoare este proasta utilizare a 
minții, pe lângă neglijarea corpului şi a sufletului. Una din consecinţele cele mai 
grave este artificializarea vieţii, îndepărtarea omului de viaţa naturală - singura 
ce corespunde necesităţilor corpului său. Traiul într-o lume imaginară (virtuală) 
creată artificial de minte, a rezultat din combinaţia explozivă a doi factori: unul 
natural (instinctele) şi celălalt artificial: sedentarismul produs de civilizația 
modernă. Din păcate, cei doi factori se susțin şi amplifică reciproc, cu consecinţe 
dramatice pentru prezentul, dar mai ales viitorul speţei umane. 

Iată câteva explicaţii posibile ale situaţiei actuale: 


2.1. Păcatele civilizaţiei moderne 


Savantul austriac Konrad Lorentz, laureat al premiului Nobel pentru studiile sale 
etologice, spunea în 1973: 

“Am identificat opt motive diferite, aflate într-o relaţie de interdependență 
cauzală, ce amenință să provoace nu numai dispariția culturii noastre 
contemporane, ci şi a omenirii ca specie. 

Cele opt procese în curs sunt: 

1) Suprapopularea Pământului, care prin excesul de contacte sociale inevitabile 
ne împinge pe fiecare din noi la izolare, într-un mod principial neomenesc, 
declanşând totodată nemijlocit manifestări agresive, ca urmare a aglomerării 
multor indivizi într-un spaţiu restrâns. 

2)  Pustiirea spaţiului vital natural, care distruge nu numai mediul exterior 
înconjurător în care trăim, ci şi orice sentiment pios al omului în faţa 
frumuseţii şi măreției unei creaţii ce-i este superioară. 

3) Întrecerea nesăbuită a omenirii cu sine însăşi, ceea ce impulsionează 
dezvoltarea tot mai rapidă a tehnologiei în detrimentul nostru, împingând 
oamenii să devină incapabili de a mai percepe adevăratele valori şi răpindu-le 
timpul necesar îndeletnicirii realmente omeneşti de a reflecta. 

4) Dispariția tuturor sentimentelor şi afectelor puternice, în urma procesului de 
moleşire biologică. Dezvoltarea tehnologiei şi farmacologiei determină o 
intoleranță crescândă faţă de orice provoacă cea mai mică senzaţie de 
neplăcere. În felul acesta oamenii pierd capacitatea de a mai trăi bucuria ce 
poate fi obținută doar în urma unor eforturi îndelungate, depuse pentru 
învingerea obstacolelor. Jocul de contraste între bucurie şi suferinţă, care 
există prin firea lucrurilor, se pierde în oscilații insesizabile ale unei plictiseli 
fără nume. 

5) Decăderea genetică. În afară de “simţul natural al dreptului” şi de anumite 
tradiții juridice transmise de-a lungul timpului, civilizația modernă nu are nici 
un fel de mijloace care să exercite o presiune selectivă asupra evoluţiei şi 
menținerii unor norme corecte de comportare socială, deşi dezvoltarea 


societății ar pretinde imperios astfel de factori generatori. Nu e exclus însă ca 
multe manifestări infantile, ce fac ca mari părți ale actualului tineret 
“revoltat” să ajungă nişte paraziți sociali, să fie determinate genetic. 

6) SSfărâmarea tradiţiei. Se ajunge astfel la un punct critic, în care generația 
tânără nu mai e capabilă să se înțeleagă din punct de vedere cultural cu 
generația în vârstă, ca să nu mai vorbim de imposibilitatea oricărei 
identificări. Generaţia tânără o va trata pe cea în vârstă ca pe un grup etnic 
străin, nutrind faţă de el sentimente de ură națională. Această imposibilitate de 
identificare este cauzată în primul rând de lipsa contactului între părinţi şi 
copii, fapt ce poate avea consecințe patologice încă din perioada prunciei. 

7) Creşterea receptivității oamenilor la fenomenul de îndoctrinare. Înmulțirea 
numărului de oameni strânşi într-un singur grup cultural duce, laolaltă cu 
perfecționarea mijloacelor tehnice, la influențarea opiniei publice, în sensul 
unei uniformizări a mentalităților - pe care istoria omenirii nu a mai 
cunoscut-o vreodată. La aceasta se adaugă faptul că efectul sugestiv al unei 
doctrine ce se bucură de succes creşte o dată cu numărul aderenţilor, urmând 
poate chiar o proporție geometrică. Se întâmplă deja în unele locuri ca un 
individ care se sustrage în mod conştient influenţei mijloacelor de informare în 
masă, cum ar fi de pildă televiziunea, să fie considerat de ceilalți un caz 
patologic. Efectele pierderii individualităţii sunt salutate de către toți cei ce vor 
să manipuleze mari mase de oameni. Sondajele de opinie, tehnica reclamelor 
şi moda abil dirijată îi ajută pe marii producători (capitalişti) din Vest şi pe 
funcționarii (comunişti) din Est să dobândească acelaşii tip de putere asupra 
maselor. 

8) Cursa înarmării nucleare — însă aceasta pune omenirea în fața unor pericole 
mai uşor de evitat decât cele presupuse de procesele înfăţişate mai înainte. 

Dezumanizarea descrisă mai înainte e înlesnită de trăznaia doctrinei pseudo- 
democratice, care afirmă că modul de comportare socială şi morală a omului n-ar 
fi determinat de natura sa biologică, adică de organizarea sistemului nervos şi a 
organelor de simţ, prin evoluția lor filogenetică, ci este cauzat doar de 
“condiționarea” căreia omul îi este expus în decursul ontogenezei sale, prin 
influența exercitată de mediul cultural ambiant...” [7]. 

Problema este foarte gravă. În secolul 20 omenirea zisă „civilizată” a evoluat din 
lac în puț: două războaie mondiale, două totalitarisme, măceluri şi barbarii de 
neînchipuit. „Lumea lagărelor de exterminare şi societatea pe care ea o naşte ne 
dezvăluie amploarea dezastrului progresiv al civilizației iudeo-creştine. Civilizația 
înseamnă nivel de trai ridicat, igienă medicală, idei religioase nobile, o cultură 
evoluată şi o muzică minunată. Dar ea înseamnă totodată şi sclavie, războaie, 
exploatare şi lagăre de exterminare. Este greşit să crezi că civilizaţia şi cruzimea 
barbară ar fi noţiuni contradictorii. În prezent, actele de cruzime — la fel ca toate 
celelalte aspecte ale lumii noastre - sunt produse cu o eficacitate mai mare decât 
oricând altă dată. Ele n-au încetat şi niciodată nu vor înceta să existe. Creaţia şi 

distrugerea sunt două aspecte inseparabile ale fenomenului pe care-l numim 
civilizație” [Richard L. Rubinstein, The Cunning of History, 1978]. 

Cel mai mult îngrijorează faptul că „dacă Holocaustul s-a putut întâmpla undeva 
la această scară, înseamnă că se poate repeta oriunde. Toate (realizările) astea 
reprezintă posibilităţi ale oamenilor şi, ne place sau nu, Auschwitz-ul n-a făcut mai 
puțin pentru dezvoltarea omenirii decât debarcarea omului pe Lună” [Kren & 
Rappoport, The Holocaust and the Crisis]. Atâta vreme cât în societatea actuală 
rămân neschimbate condiţiile care au dus la apariţia Auschwitz-ului sau Kolimei, 
ori reeducării de la Piteşti, şi câtă vreme nu se ia nici o măsură specifică pentru a 
evita în viitor catastrofe similare, teama că ai putea păţi şi tu la fel nu poate fi 
potolită: „statul suveran pretinde, ca parte integrantă a suveranităţii sale, dreptul 
de a comite masacre genocidare asupra populațiilor supuse autorității sale, iar 
ONU susţine acest drept!” [Leo Kuper, Genocide: Its Political Use in the Twentieth 
Century, 1981]. 

O altă voce autorizată, a fizicianului Stephen Hawking - o minte genială a 
timpului nostru, pretinde că omenirea este în pragul dispariţiei. Pe om îl paşte 
autodistrugerea şi neantul, fiind incapabil să stăpânească atât forţa externă a ştiinţei 
şi tehnologiei - produse de el, cât şi forța dominaţiei (instinctului) - conținută în el. 

Hawking mai crede că salvarea la nivel colectiv s-ar putea face numai printr-o 
operație de inginerie genetică. Orice altă soluţie aduce doar scurte şi parțiale 
ameliorări. Ar fi nevoie de un fel de vaccin cu “raționalitate”, o intervenţie genetică 
în masă, care să schimbe (corpul şi prin urmare) mintea oamenilor. 


2.2. Omul — un animal drogat sexual 


Se non e vero — e ben trovato 

Furați de strălucirea multor realizări ale minţii omeneşti, uităm că omul este 
(totuşi) un animal, supus instinctelor de bază: supravieţuire şi reproducere, dotat 
însă — din motive explicabile doar teologic — cu rațiune (pe care însă mulți semeni 
par s-o folosească foarte rar, dacă nu chiar deloc). 

După importanţa ce i se dă, mai important ar fi instinctul de reproducere. 

O mare parte a acțiunilor omeneşti (dar şi a ne-acţiunilor), atât bune cât şi rele, 
sunt cauzate de transferul impulsului sexual excesiv de puternic şi cel mai adesea 
nesatisfăcut, în alte planuri ale existenței. Pentru a explica această exagerată 
manifestare a instinctului, unii savanți susțin că specia umană nu s-a format în 
conformitate cu legile Naturii, ci împotriva ordinii generale a lumii vii: 

Omul nu ar fi, zic ei, produsul unei evoluţii desfăşurată la fel ca la celelalte 
vieţuitoare, ci s-a creat el însuşi. Cauza acestei evoluții nenaturale ar fi fost 
canibalismul: totul a început în momentul când o maimuţă, din specia ce urma 
să devină a oamenilor, a mâncat creierul unui semen de-al său. Faptul nu a fost 
deliberat, maimuţele fiind vegetariene. Probabil că a fost un accident, sau o 


situație de foame prelungită. Dar, consumul de creier şi în primul rând a 
glandei hipofize, aflată în cutia craniană, a influenţat imediat comportamentul 
maimuței respective, anume, pulsiunile sexuale s-au intensificat puternic. 
Treaba i-a plăcut maimuţei şi ea a început să caute cu osârdie acest nou drog, 
mai tiranic decăt oricare altul. 

Teoria aceasta neobişnuită se bazează pe date reale dar inexplicabile din 
biologie şi arheologie, privind evoluția omului şi anume: poziția bipedă; 
volumul anormal de mare al creierului; toate craniile fosile sunt sparte; 
existența canibalismului. 

Cercetările ştiinţifice arată rolul esenţial al hipofizei (de fapt al hormonului pe 
care îl produce ea — serotonina), asupra reglării activităţii sexuale a indivizilor. 
Toate persoanele fără hipofiză (din diverse motive accidentale etc.) sunt imune 
la dragoste, nu manifestă nici un gând sau pasiune de simpatie, atracție, iubire. 

Ca urmare a excesului de drog sexual, nevoia de sex s-a separat de instinctul 
normal de perpetuare a speciei, devenind o tendinţă de obţinere a plăcerii cu 
orice preț. 

Rezultatul consumului de drog sexual ar fi dus la diferenţierea accentuată a 
hominizilor față de maimuţele din care proveneau, printr-o evoluție total 
nefirească a speciei: dispariția inexplicabilă a blănii (cel mai perfecționat 
mijloc de protecţie pe care l-a putut dobândi o viețuitoare terestră); atenuarea 
şi dispariția semnelor periodice de fecunditate la femele (căldurile); 
dezvoltarea excesivă a creierului (ceea ce a produs grave deficienţe nervoase); 
trecerea de la alimentaţia vegetariană la una carnivoră (total nepotrivită 
caracteristicilor fiziologice ale corpului uman); permanentizarea poziţiei 
bipede (cauză a numeroase tulburări fiziologice majore). 

Lăsând deoparte argumentele aduse în sprijinul teoriei, să vedem care sunt 
dezavantajele evidente produse de poziţia bipedă: 

a) Boli de circulația sângelui: sistemul circulator este făcut pentru 
funcţionarea omului cu trunchiul orizontal; diferența de presiune între cap şi 
picioare, cauzată de poziţia verticală, produce manifestări neobişnuite la 
maimuțe: leşin, hemoroizi, varice etc. 

b) Afecţiuni ale oaselor: deformarea coloanei vertebrale, spondiloză, hernii 
etc. 

c) Dereglarea sistemului respirator: respirația insuficientă, datorită înlocuirii 
respirației abdominale normale cu cea toracică. 

(NA: Bipedia are şi anumite avantaje — vezi # 8.5.5). 

Ca urmare a dezvoltării nemăsurate a creierului, pe lângă alte neajunsuri, 
omul a mai pierdut şi posibilitatea de percepţie şi comunicare extrasenzorială, 
prin atrofierea şi dispariția celui de al 3-lea ochi. Doar din când în când mai 
apar fiinţe deosebite, în al căror creier s-au restabilit întâmplător conexiunile 
neuronale ancestrale. Oamenii obişnuiţi îi consideră “anormali” pe cei cu 
capacități paranormale - deşi poate că aceştia sunt singurii normali. 

Acum aproximativ 50 000 ani oamenii şi-ar fi dat seama de tragedia 
propriei evoluţii, provocată de consumul de drog sexual, şi au trecut la 
interzicerea sa, renunțând la canibalism. Practic, pentru a  împiedeca 
consumarea morţilor, omenirea a inventat înmormântarea [9]. 

Plăcerea instinctuală, departe de a fi un sentiment înălțător, este o simplă senzaţie 
nervoasă în măduva spinării, la fel ca multe altele. Depărtându-se de Natură dar 
mânați de patimă, oamenii au inventat şi continuă să inventeze cu ajutorul minţii tot 
felul de mijloace pentru satisfacerea şi amplificarea plăcerii sexuale: de la 
susținerea erecţiei - cu prafuri din farmacopeea populară (ce au dus, printre altele, 
la dispariţia tigrilor şi rinocerilor) sau cu produse de sinteză chimică, până la 
masturbarea artificială ori mecanică (cu vibratoare electrice, păpuşi gonflabile etc.); 
de la perversiunile sado-masochisto-fetişiste — cum a fost de exemplu bandajarea 
picioarelor chinezoaicelor (conform superstiției că piciorul mic determină 
îngustarea vaginului şi creşterea plăcerii) până la excitația virtuală prin Internet. 
Proxeneţii (peştii) sunt ticăloşi care exploatează slăbiciunile deopotrivă ale 
victimelor şi clienţilor. Succesul traficanţilor de carne vie de la noi, ale căror 
profituri imense le depăşesc pe cele din traficul de droguri, dovedeşte cât e de mare 
numărul amatorilor orbiți de patimă dar indiferenți la suferința „fetelor”. 

O ştire recentă anunţa că pigmeii din bazinul fluviului Congo au cerut ajutor la 
ONU să-i salveze de canibali! „Canibalii” sunt atât soldații guvernului actual cât şi 
cei răsculați, cu toţii convinşi că cine înghite carne de pitic capătă puteri 
supranaturale, evident — sexuale. 

Omul ar fi, aşadar, o maimuţă drogată sexual, cu creierul bolnav. Chiar dacă el nu 
mai consumă drogul (sexual), sechelele i-au rămas pentru totdeauna — şi se văd. 


2.2.1. Instinctul — între necesitate şi nenorocire 


Deşi puterea hormonilor îi mână aproximativ la fel de puternic pe toţi oamenii, ei 
nu se nasc egali din punctul de vedere biologic (ca forță, sex-appeal, charismă, 
potență, sensibilitate, viteză de reacţie etc.), aşa că pornirile instinctuale ale multor 
indivizi pot fi satisface cu greu, sau deloc. În mod irațional, fiecare ar vrea să fie şef 
în comunitatea sa, adică să devină masculul — sau femela — dominant/ă, sau 
individul alfa (cum este denumit ştiinţific şeful haitei de lupi, al cetei de maimuțe 
etc.), deşi organismul său nu poate face față concurenţei reale. Cotonogiţi până la 
urmă de adevăratul alfa, membrii haitei (indivizii beta şi gama) se supun şefului şi 
îl respectă de frică, ba ajung chiar să-l iubescă sau apere (şi să-l voteze din nou!). 

Un crescător de vite se hotărăşte să cumpere un taur nou, mai performant 
decât cei trei pe care-i avea. Aceştia aud svonul şi discută între ei situaţia. 

Taurul cel mai mare grăi: „eu n-am de gând să mă las călcat în picioare nici 
de fermier, nici de vreun nou-venit. La vigoarea şi experiența mea, de-abia 
mi-ajung cele 100 de vaci de care mă ocup, n-o să renunţ la nici una din ele!” 


Al doilea taur comentă şi el: „păi, nici eu nu pot să renunţ la vreuna din cele 
50 de vaci de care mă ocup, ele nu-mi ajung nici măcar pentru o seară!” Al 
treilea taur, mai tânăr şi mai puţin fioros, scheună şi el: „eu am în grijă doar 
două vaci urâte şi slabe, pe care mi le-aţi dat voi de milă. Nu mă despart de 
vreuna nici în ruptul capului!”. Concluzia lor fu că taurul cel nou n-avea 
decât să-l însămânţeze pe fermier, că vaci disponibile nu mai erau. 

Pestre căteva zile sosi noua achiziţie. Cei trei camarazi priveau printre uluci 
cum cobora viitorul coleg din camion, un taur cât toate zilele, cu nişte „ scule” 
monumentale. Când zări vacile, deveni furios şi năbădăios, gata-gata să scape 
din chingi pentru a se repezi la ele, să le “facă”. 

Căzut pe gânduri la vederea unei vigori atât de mari, taurul cel bătrân zise: 
„eu cred că nu e bine să se certe taurii între ei. Noi avem probleme mult mai 
importante de rezolvat, în interesul comun. Aşa că eu o să cedez jumătate din 
vaci noului venit, ca să fie linişte”. Taurul mijlociu, şi mai impresionat de 
talia semeaţă a nou-venitului, adăugă: „sigur, toți taurii trebuie să fie ca 
frații, să se ajute. Și eu o să-i dau jumătate din cireada mea”. 

În schimb, cel tânăr nu numai că nu se alătură corului pacifist, ci chiar 
începu să scurme ţărâna cu copitele, să roteasca ochii şi să sufle agresiv pe 
nări, ca şi când dorea să se bată. Ceilalţi doi, emoționaţi de curajul tânărului 
dar dorindu-i binele, îl avertizară: „ce faci? Eşti nebun? Nu te bate cu ăsta că 
te face praf! ”. La care tăuraşul scânci pierdut: „nu vreau să mă bat cu el, ci 
doar să vadă că nu sunt vacă!” 

Şi la oameni e la fel. Etologia (o ramură a biologiei, care se ocupă cu studiul 
comportării animalelor) ne explică, prin asemănare, ce „gândesc” şi fac oamenii 
(care nu sunt altceva decât nişte animale ceva mai evoluate). Conduşi de instincte, 
o mulțime de indivizi vor să fie personajul alfa în grupul lor: aleargă după cât mai 
multă satisfacție: glorie, laude, succese, cuceriri (feminine sau de altă natură), caută 
titluri şi putere, luptă să li se recunoască "meritele" şi să adune avere, să treacă „în 
faţă”. Această motivare inconştientă determină aproape toate acțiunile omeneşti, 
bazate pe voyeurism sau “orgasm prin procură”: lux, spectacole, competiţii, 
sporturi extreme etc. 

Chiar şi ideologiile, ca să nu mai vorbim de „regimuri”: capitalism, comunism 
etc., nu sunt altceva decât tot sublimări ale instinctelor nestrunite. Eu nu văd o 
diferență între securiştii comunişti care torturau români pentru un salariu de 4 ori 
mai mare ca al restului populaţiei, şi afaceriştii sau politicienii actuali, care fură din 
diverse bugete şi jecmănesc fără ruşine populaţia de dragul profiturilor obscene. 
Oameni ce altfel par normali şi te-ai aştepta să se controleze pentru necesităţile şi 
avantajele convieţuirii, devin aroganţi, iar în egoismul lor nu se sinchisesc de 
nimic: familie, prieteni, oameni, organizaţii, țări. Aşa apar nemulţumirile, stresul, 
bolile nervoase şi de sistem, conflictele de orice natură: în familie, de muncă, chiar 
politice, interetnice sau internaţionale. Dar şi alte comportamente reprobabile, de 
exemplu şpaga, care e o încercare iraţională a funcţionarului public de a domina 

petiționarul, de a deveni în situația respectivă individul alfa, şeful grupului 
constituit ad-hoc din cei doi. 

Printre efectele bolnăvicioase ale sublimării instinctuluit sexual se numără: 
egoismul, lăcomia — care duc la hoție, la escrocherie, la goana după spectacole 
“excitante” (pornografie, jocuri de noroc etc.); călătoriile în țări sărace (turismul 
exotic fiind o bombă venerică); simbolurile falice (cu ajutorul cărora individul 
intenționează să-şi demonstreze virilitatea) - de la maşinile de lux până la ouăle lui 
Adelu. Automobilele mai scumpe decât o Dacie nu sunt decât omagii iraționale 
aduse glandelor sexuale ale proprietarilor, un fel de afrodisiac, sau surogat de 
orgasm. Aroganţa fără margini a ocupanților respectivi rezultă şi din disprețul cu 
care le parchează, ocupând întregul trotuar. 

Oamenii devin raţionali de-abia după ce-i “iartă Dumnezeu”, adică după 
andropauză, respectiv menopauză, când producţia de hormoni încetează. Altfel, 
mulți se fac doar că ar gândi, sau că s-ar ocupa de muncă, de poezii, de afaceri 
publice — însă în realitate, toată vremea își urmăresc şi manifestă instinctul sexual. 
Insatisfacția — sau abstinenţa — face ca instinctul să caute alte căi de descărcare a 
energiei vitale (hormonilor) pe care organismul o produce inevitabil. În funcţie de 
firea omului (adică factorii interni, biologici) şi de situaţie (factori externi), aceste 
supape pot fi: o activitate foarte energică (corporală sau intelectuală); sau violenţa 
etc. Platon zicea: cei al căror prisos de rodnicie e trupesc se îndreaptă spre familie, 
cei al căror dor de zămislire le cuprinde spiritul se îndreaptă spre creaţia în artă, 
politică, ştiinţe sau filozofie. Cei mai orgolioşi oameni par a fi politicienii, artiştii şi 
fata de la pagina 5. 

Marile realizări sociale sunt rezultatul unor insatisfacţii sexuale bine ascunse. 
Chiar şi isteria preocupării actuale pentru imagine (look) - dar neglijând 
performanţa sau realitatea, e tot o manifestare a sexualităţii nestăpânite, a nebuniei 
generale provocată de sedentarism. 

După o lungă perioadă istorică în care religia a cenzurat instinctul şi comentariile 
asupra lui, Sigmund Freud a fost primul om de ştiinţă care la sfârşitul secolului 19 a 
avut curajul să vorbescă deschis despre sex, chiar mai mult, să raporteze toate 
activitățile umane la dorințele şi nevoile sexuale ale indivizilor. De atunci 
mentalităţile au evoluat, dar nu în sensul cel bun. 

În zilele noastre, sexul a devenit o distracţie, nu mai este o necesitate. Scopul său 
iniţial — reproducerea — a fost uitat. Oamenii se înmulțesc tot mai mult prin 
mijloace artificiale, nu pe cale naturală. Motivele: de la intenţia evitării naşterii 
unor copii cu malformații până la vanitatea unor bogătaşi care vor ca urmaşii să le 
semene perfect; sau, de la incapacitatea de a face copii provocată de stres până la 
depăşirea vârstei optime de procreere, la femeile care vor să reuşească în carieră. 

Sexualitatea nedirijată spre dragoste, maternitate, creşterea copiilor — este numai 
o formă de sclavagism biologic. Societatea în care sexul este un criteriu valoric pus 
mai presus de maternitate iar pornografia mai presus de dragoste se angajează pe 
drumul decadenţei — şi mai departe, al dispariţiei. 


Cu cât acceptăm mai repede aceste realităţi, cu atât va fi mai uşor de acceptat 
adevărul despre viață şi vor putea fi îmbunătățite relaţiile cu ceilalți oameni. Vom 
putea să-i înțelegem şi să-i acceptăm, să-i ajutăm sau să-i potolim. 

În interesul lor — şi al nostru. 

Pe vremuri, împărații chinezi numeau eunuci ca prim miniştri sau înalți 
funcționari, conştienţi că dregătorii testiculați produc blestemății. O idee cu 
valabilitate universală şi eternă! 


2.2.2. Instinctele şi civilizaţia 
Sexul vinde (un expert în reclamă) 

Sexualitatea necontrolată produce orgoliul, egoismul şi competiţia pentru putere. 
Numeroşi oameni aparent sănătoşi suferă însă de fudulie, unii fiind chiar putred de 
bolnavi. Această boală distructivă nu are limite. Când se va descoperi centrul 
Universului, mulți o să fie foarte dezamăgiţi că nu erau ei buricul lumii. 
Exacerbarea Egoului şi lipsa umilinţei e țâţâna dezastrului uman, căci de-a lungul 
istoriei a produs crime, nenorociri, revoluţii şi războaie, a reuşit să frâneze 
progresul umanităţii, blocând dezvoltarea cunoaşterii şi ridicarea spirituală a 
oamenilor. Bolnavii de fudulie exacerbată pot distruge orice legătură între oameni. 

Dacă reuşeşti să priveşti situaţia „din afară”, poţi să te miri când pricepi că 
oamenii sunt motivaţi de instincte, că lumea e condusă de instinctele transferate în 
toate planurile existenţei. Dar problema reală n-o constituie instinctul propriu-zis, ci 
transferul exagerat şi imixtiunea nestăpânită a hormonilor în celelalte domenii ale 
vieții. 

E clar că fără o trufie zdravănă, sănătoasă şi în bună stare de funcționare, oamenii 
nu s-ar mai apuca să facă nimic, nu ar mai avea nici o motivaţie să caute succesul în 
alte activități. Orice om cu pornirile instinctuale satisfăcute vrea să doarmă, nu să 
se apuce de învăţat, construit, scris cărți, compus lucrări muzicale, creat opere de 
artă şamd. Fără transferul instinctului în plan intelectual, omenirea ar fi rămas la 
stadiul de maimuțe, spun evoluționiştii. La urma urmei viața nu e o joacă şi nici o 
utopie. Este o luptă continuă pentru supravieţuire şi reproducere, o întrecere care 
începe cu goana spermatozoidului câştigător sosit la ovul înaintea milioanelor de 
tovarăşi, continuă toată viața cu competiția pentru supraviețuire cu miliardele de 
colocatari ai planetei şi se termină pe neaşteptate, cu rugăciunea inutilă "Doamne, 
ajută-mă să nu mor acum!". 

Pentru a-şi satisface pornirile instinctuale inconştiente (deci necontrolate) 
oamenii recurg la mijloace iresponsabile sau antisociale: aroganță, violenţă, 
exploatarea semenilor, tiranie, setea de putere sau dominare (în orice împrejurare: 
politică, ringul de box, la lucru, în familie etc.) - cauza atâtor nenorociri sociale. 
Power is the ultimate aphrodisiac (puterea politică este cel mai tare afrodiziac - 
Henry Kissinger). Toată agitația oamenilor: progres, conflicte, răscoale, războaie, 
reforme, etc. este provocată nu atât de valoarea absolută a nivelului de trai 

(sărăciei), cât de comparaţia diferenţei de venituri, avere, succes, putere etc., 
produsă de inegalitatea şanselor şi a potenţialului individual. Toată istoria scrisă a 
lumii e plină numai cu descrierea încercărilor unora şi altora de a demonstra (prin 
lupte politice sau armate) că ei sunt mai alfa decât alţii, după lozinca: scoală-te tu 
ca să mă aşez eu! (sau: mori tu ca să îți iau eu locul! Oamenii sunt unica specie de 
vieţuitoare ai cărei membri se omoară între ei!). 

Întrucât boala fuduliei este la fel de indiscutabilă sau inevitabilă ca şi lupta pentru 
existență, faptul că gândim şi aparținem unei civilizaţii ne obligă să controlăm cu 
permanentă vigilență pornirea instinctuală şi să o reducem la dimensiuni 
acceptabile, prin doze regulate de smerenie şi confruntare cu realitatea. Soarta 
civilizației este strâns legată de a speciei. Pe de o parte, fără instinct sau fudulie 
(testicolele se mai numesc şi fudulii) specia ar dispare, prin neînmulţire. (Situaţie pe 
care o vedem, mai ales în țările avansate.) Pe de alta, manifestarea neîngrădită a 
instinctelor produce războaie, distrugerea ecosistemului etc., adică îndrumă specia 
tot spre dispariţie. În această cursă spre degenerare, agravată de sporirea civilizaţiei, 
oare specia influenţează civilizaţia — sau invers? 

Eu-l (Ego-ul) personal este factorul motor cel mai important al condiţiei umane, 
pe care îl are de îmblânzit orice individ spre a putea urca cu succes spre vârful 
muntelui, pe poteca spre cunoaşterea şi împlinirea de sine. 

Eu-l nestăpânit ne condamnă să zacem în sucul propriu, produs de maşinaţiile 
minţii noastre. Fudulia flămândă de putere sau glorie te face să crezi că ştii tot; să 
vrei să fii şef, dar să nu accepți un şef, să nu te asociezi; să nu accepţi să greşeşti, să 
respingi toleranța, noutăţile, părerile altora. Orgoliul se comportă ca un paznic la 
intrarea în minte, ce retează fără odihnă sau milă orice gând ar încerca să intre în 
cetate, unul după altul. Egocentrismul ne comandă să ne oprim, să săpăm tranşee şi 
să apărăm ceea ce deja am apucat (să învăţăm). Să avem mintea rigidă, să nu mai 
acceptăm nici un gând nou şi nici o informație proaspătă. Să preţuim nespus ceea 
ce deja ştim şi să nu mai învăţăm nimic, să înțepenim în proiect fără a trece la 
realizarea lui. Înfumurarea şopteşte "Nu, nu poate fi aşa!" cu mult înainte ca 
adevărata înţelegere a problemei să fi avut timpul necesar pentru a creşte şi 
maturiza. Orgoliul schizofrenic îi scoate pe unii de pe cărarea ce duce spre 
realitatea obiectivă şi-i aruncă tocmai în fundătura subdezvoltării. Ca urmare, ne 
cramponăm cu toată forța de ce ştiam, de comoditate, de mândrie — şi nu putem 
înţelege de ce mereu şi mereu o pățim, rămânem de căruță, o încasăm. 

Un tânăr muzician talentat, şcolit la un Conservator de la noi, a câştigat în 
Italia un concurs internaţional şi a fost angajat la opera Scala din Milano, cu 
ajutorul unui impresar de acolo. Impresarul, filantrop şi om subţire, s-a oferit 
să-l găzduiască până ce tânărul urma să-şi găsească o locuinţă. După ce l-a 
studiat câteva zile, să vadă cu ce deprinderi venea din lumea lui, italianul i-a 
dat tânărului un caiet şi i-a cerut să noteze nişte reguli pe care le impunea 
noua lui stare de angajat al unei companii artistice faimoase. 


Prima regulă suna cam aşa: după ce te piepteni, adună părul din chiuvetă şi 
aruncă-l în coşul de gunoi! 

Tânărul, care se aştepta să audă niscaiva secrete profesionale minunate, în 
stare a-l ajuta să câștige mai repede glorie şi bani, a rămas cu gura căscată. 

Povestea mai spune că el n-a înţeles nimica din întâmplare şi s-a revoltat de 

“persecuția” şi “jignirea” pățită, plecând urgent la altă gazdă. Cine ştie, 

poate şi pentru a putea să se poarte mai departe ca un troglodit, cum făcea 

acasă sau la căminul studenţesc, fără să-l tulbure cineva. 

Mulţi indivizi şi grupuri de toate felurile au pierdut de-a lungul vieţii ocazii 
excepţionale să se ridice învățând meserii, teorii sau purtări noi, pentru că Eu-l lor 
atoateştiutor i-a orbit şi nu i-a lăsat să vadă noile drumuri ce li se deschideau în 
față. 

Fudulia duce şi la spiritul competitiv, un sentiment care (pe lângă avantaje!) a 
produs multe belele omenirii şi are nevoie de (auto)cenzură — la fel ca instinctele 
care-l creează. 

În mod obişnuit, oamenii sunt, sau se lasă, conduşi de instincte (inimă, sentimente 
etc.), nu de rațiune. Totuşi, avantajele instinctului sunt vitale, necesitatea sa e 
evidentă. Aşa dar, soluția nu este să eliminăm pornirile şi activitățile sexuale, ci să 
înțelegem situaţia şi să punem un căpăstru orgoliului deşănțat. Să căutăm şi să trăim 
„calea de mijloc”. Toată strădania civilizației, toată educaţia pentru traiul într-o 
comunitate, constă în strunirea instinctelor (nu în anularea lor). Fără acest 
control, omul rămâne doar un animal, înclinat să domine prin violență fizică directă 
sau mascată. 

Deşi ignorat, conflictul dintre instinct şi rațiune, între hormoni şi creier, între 
sălbăticie şi civilizație, între violența şi pace, este cea mai gravă problemă a 
omenirii gânditoare (şi chiar a speciei umane), încă de la începuturile ei. 

“Termenul civilizație” desemnează totalitatea operelor şi organizaţiilor 
care ne depărtează de starea animală a strămoşilor noştri, cu două scopuri: 
protecția omului contra vicisitudinilor naturii şi reglementarea relațiilor 
interumane. Civilizaţia se sprijină într-o măsură enormă pe principiul 
renunțării la satisfacerea pulsiunilor instinctuale, până acolo că se poate chiar 
zice că se bazează pe nesatisfacerea (reprimarea, refularea, sau orice alt 
mecanism) instinctelor puternice. Sublimarea instinctelor constituie una din 
trăsăturile cele mai izbitoare ale dezvoltării în planul civilizaţiei. Dezvoltarea 
(maturizarea) individului apare ca produsul ciocnirii a două tendinţe: aspiraţia 
către fericire pe care în general o numim „egoistă ”, şi aspiraţia la asocierea cu 
ceilalți membri ai comunităţii pe care o calificăm drept „altruistă”. 

Omul nu e o ființă însetată de iubire, ci are o puternică înclinaţie instinctuală 
spre agresiune. Pentru om, aproapele nu e doar un posibil tovarăș şi obiect 
sexual, ci şi un obiect care tentează la agresiune. Din cauza acestei ostilităţi 
înnăscute faţă de semeni, societatea civilizată este mereu amenințată cu 
dispariția. Faptul că asocierea cu alți oameni are avantajul unei productivități 

mai mari a muncii nu este suficient pentru a păstra civilizația, căci pasiunile 
instinctuale, neraţionale, sunt mult mai puternice decât interesele raţionale. De 
aceea civilizația trebuie să facă mari eforturi pentru a limita agresivitatea 
umană şi a-i reduce manifestările cu ajutorul reacţiilor psihice de ordin 
cultural. Din păcate, rezultatele au fost slabe. Evident, oamenilor nu le vine 
uşor să renunţe la satisfacerea înclinaţiei spre agresiune; ei nu au din asta nici 
un folos. 

O posibilă soluţie parțială este constituirea unui grup relativ mic, în care 
indivizii să se iubească şi să se unească pentru a-i duşmăni împreună pe toți cei 
din afara grupului. În felul acesta tendinţa naturală spre agresiune e satisfăcută 
comod şi relativ inofensiv. ” [49] 

Cartea de față propune Aikido ca o soluţie acceptabilă, potrivită, promițătoare a 
problemei (auto)strunirii instinctelor, căci nu văd alte soluţii viabile, nici preocupări 
în acest sens. Puținele încercări de rezolvare rareori vânturate sunt bazate numai pe 
folosirea minţii; ori, problema e mai mult corporală! 

O Sensei Morihei Uyeshiba spunea: ”leapădă-te de fudulie (de Ego) şi vei scăpa 
de sulița morții”. A te elibera de fudulie înseamnă să te desprinzi de instincte şi să 
nu te mai gândeşti la gloria personală. "Suliţa morții” o constituie şi criticile celor 
din jur. Când nu te mai preocupă succesul şi faima, nu vei mai fi ținta degetelor 
acuzatoare (sulițe) care-ţi pot opri creşterea (şi-ţi aduc moartea). 

Aikido e o metodă pentru auto-controlul fuduliei. 


2.3. Decadenţa civilizaţiei 


Plin de nedumerire şi revoltă mocnită faţă de imbecilitatea neistovită şi nesimțirea 
arogantă a activiştilor comunişti, după /oviluția din 1989 am reuşit să plec şi eu în 
Vest să văd cum e acolo, sperând că ar fi altfel. Ce dezamăgire! 

Civilizaţia vest-europeană este un exemplu pentru restul omenirii, o realizare 
excepţională a minţii câtorva oameni, puţini la număr, de care profită foarte mulți. 
Ea este însă un accident fericit al istoriei, o situaţie anormală — deoarece se bazează 
pe condiţii imposibil de reprodus peste tot: prezența unei mase mari de indivizi bine 
şcolarizați şi struniți (foarte bine manipulaţi de presa audiovizuală), o elită de 
manageri excelenți şi un consum specific de resurse naturale mai mare decât poate 
asigura planeta. Nu este greu de descifrat că occidentalii trăiesc un vis miraculos — 
dar irațional din punct de vedere ecologic şi vulnerabil în fața năvalei calicilor 
pizmaşi şi a barbariei eterne. Spre surprinderea mea, cei mai mulți vestici nu 
sesizează nici minunea şi nici pericolele ce-o ameninţă. Ei consumă cu aroganță şi 
frenezie autodistructivă moştenirea de civilizaţie realizată cu multă trudă de 
înaintaşi, fără a mai adăuga ceva spiritual nou şi fără „a crede celui flămând”. 

La fel ca nomenclaturiştii comunişti, vesticii se poartă de parcă nu vor muri 
niciodată. Şi ei sunt tot oameni — adică animale. 


Nimeni din Vest nu m-a putut lămuri de ce societatea lor mai funcţionează încă la 
parametri pe cât de înalţi, pe atât de ne-naturali. Pentru acest rezultat adormitor o fi 
de vină oare pacea îndelungată, bazată pe „descurajarea atomică”? 

Până la urmă, întors acasă am găsit o carte scrisă acum 70 de ani, dar la fel de 
actuală şi azi, care m-a luminat: inconştienţa, nebunia şi agresivitatea generalizată 
în viaţa personală sau internaţională nu sunt întâmplătoare; civilizaţia occidentală 
actuală le naşte inevitabil: 

„Civilizaţia europeană a suferit în secolul 19 un salt uriaş, revoluționar, 
datorită aplicării principiilor democraţiei liberale şi a progresului tehnicii. 
Acestea au dus la apariția unor mase mari de oameni noi — omul mediu, care 
nu mai este nici sărac, chinuit de grijile existenţei — dar nici evoluat la nivelul 
cultural şi moral al minorităţilor de elită cu care el se compară şi asemuieşte. 

Omul-masă, omul mediu modern, beneficiază de toate avantajele materiale şi 
sociale oferite de statul excelent organizat de epocile anterioare. Omul masă 
se caracterizează printr-o liberă expansiune a dorințelor, deci a persoanei 
sale, şi o lipsă principială de recunoştinţă fată de tot ceea ce i-a asigurat o 
existență uşoară. Ambele trăsături alcătuiesc cunoscuta psihologie a copilului 
răsfăţat, de bani gata. 

Moștenitor al unui trecut îndelungat şi genial — prin inspiraţie şi strădanii — 
noul vulg a fost răsfățat de lumea înconjurătoare. A răsfăța înseamnă a nu 
îngrădi dorințele, a crea unei ființe impresia că totul îi este permis şi nu-i este 
impusă nici o obligaţie. Fiinţa răsfăţată nu ştie care îi sunt limitele, nu-şi 
cunoaşte lungul nasului. Tot evitând orice presiune din afară, orice ciocnire 
cu alte ființe, ajunge să creadă că numai ea există pe lume şi nu mai ţine cont 
de ceilalți — dar mai ales, nu mai poate crede că cineva ar putea să-i fie 
superior. 

Aceste mase răsfăţate sunt suficient de proaste ca să creadă că organizarea 
materială şi socială a societății, pusă la dispoziția lor, este de origină 
naturală, la fel ca aerul sau soarele. În felul acesta se explică şi se defineşte 
absurda stare de spirit a maselor: nu le preocupă nimic altceva decât propria 
lor bunăstare - dar totodată ele s-au disociat de cauzele acestei bunăstări. 
Cum ele nu-şi dau seama că civilizaţia este o invenţie şi o construcție 
miraculoasă, care nu se poate susține decât cu mari eforturi şi precauţii, 
ajung să creadă că au dreptul înnăscut de a pretinde avantajele respective 
fără nici o reţinere. 

Şcolile au reuşit să predea maselor tehnicile vieţii moderne, dar nu şi să le 
educe. Masele au primit instrumente pentru a trăi intens, dar nu şi 
sensibilitatea pentru marile îndatoriri istorice; li s-a inoculat în mod violent 
orgoliul şi puterea mijloacelor moderne, dar nu şi spiritul în care au fost 
născocite. De aceea nu vor să aibă nimic în comun cu spiritul; noile generaţii 
se pregătesc să preia conducerea lumii de parcă aceasta ar fi un paradis fără 
urme vechi, fără probleme tradiționale şi complicate. 

Azi, cu cât ne convingem mai tare că tot binele este posibil, cu atât avem şi 
presimţirea că la fel de posibil este şi tot răul: decadenţa, înapoierea, 
barbaria. Siguranța epocilor de belşug este o iluzie ce duce la neglijarea 
viitorului, lăsând conducerea acestuia în seama mecanicii universului. 
Capitalismul ca şi comunismul presupun că viitorul optim al dorințelor 
noastre se va realiza de la sine, ca şi inevitabilitatea fenomenelor 
astronomice. 

Omul-masă se obişnuieşte să nu mai facă apel, din proprie inițiativă, la vreo 
instanță din afara lui. El e mulțumit aşa cum este. Cu sinceritate şi fără 
vanitate, el pretinde - ca şi când ar fi cel mai firesc lucru, că tot ce se găseşte 
în el e bun: opinii, pofte, preferinţe, plăceri. De ce n-ar face-o, atâta vreme 
cât nimic şi nimeni nu-l sileşte să admită că el este de fapt un om de mâna sau 
calitatea a doua, mărginit şi incapabil să creeze sau să conserve civilizația 
care îi susține toate mofturile? 

Omul-masă n-ar recurge la ceva din afara lui dacă împrejurările nu l-ar sili 
cu brutalitate. Or, actualmente, situaţiile nu-l mai obligă, aşa că el se crede 
singurul stăpân al vieţii sale. 

În schimb, omul superior, sau de elită, din orice epocă, se caracterizează 
printr-o pornire sau necesitate interioară de a recurge la o regulă exterioară, 
care îi este superioară şi în slujba căreia se pune de bunăvoie. Omul de elită 
cere mai mult de la sine însuşi, pe când omul de rând nu cere nimic de la sine, 
ci se mulţumeşte cu ce deja este, şi e încântat de el. Contrar părerilor 
obişnuite, nu masa ci făptura de elită trăieşte într-o servitute esenţială. Viaţa 
i se pare fără rost dacă n-o pune în serviciul unei obligaţii superioare. De 
acea el nu consideră necesitatea de a servi drept presiune; când, din 
întâmplare această necesitate dispare, se simte neliniștit şi inventează noi 
reguli şi îndatoriri, mai exigente. Aceasta este viată înţeleasă ca disciplină, 
viața nobilă. Nobleţea se defineşte prin exigență, prin obligaţii, nu prin 
drepturi. “Plebeul trăieşte după bunul său plac; nobilul aspiră la ordine şi 
lege” (Goethe). 

Privilegiile nobleţii nu sunt la origine concesii sau favoruri, ci cuceriri. În 
principiu, păstrarea lor presupune condiţia ca privilegiatul să fie în stare să le 
recucerească oricând apare necesitatea, sau ori de câte ori şi le dispută cu 
altcineva. Aşa dar privilegiile sau drepturile private reprezintă rezultatul 
eforturilor individului, nu sunt o posesiune pasivă ori o simplă bucurie. În 
schimb, drepturile comune — cum sunt cele ale “omului şi cetățeanului” 
obişnuit — sunt o proprietate pasivă, un dar al soartei, un simplu uzufruct sau 
beneficiu, nedatorându-se vreunui efort anume. 

Majoritatea oamenilor nu sunt în stare de alt efort decât cel strict impus ca 
reacţie la o necesitatea externă. Puținele persoane capabile de efort spontan 
şi gratuit sunt izolate şi par aproape nişte monumente. Ele sunt oameni de 
elită, nobilii, singurii activi şi nu reactivi, cei pentru care a trăi înseamnă o 


tensiune permanentă, un antrenament necontenit. Antrenament = askesis. 
Aceştia sunt asceții. 

Omul inteligent se descoperă mai tot timpul în vecinătatea prostiei şi face un 
efort să se distanţeze de ea. În schimb, nerodul nici măcar nu-şi bănuieşte 
prostia, se crede spiritual, şi astfel se explică liniştea sufletească de invidiat 
cu care imbecilul se complace şi se instalează în propria-i tâmpenie. 
Neghiobul e prost pe viață şi de neclintit — fiind mai periculos decât un 
ticălos. Pentru că ticălosul se mai şi odihneşte uneori, prostul, niciodată. 

Omul-masă nu e nătărău, dar această capacitate nu-l ajută deloc, ci 
dimpotrivă, îl face să se închidă şi mai tare în sine. Problema e că omul-masă 
proclamă şi impune dreptul mediocrităţii, sau mediocritatea ca pe un drept. El 
are cele mai mărginite idei despre tot ce se întâmplă şi urmează să se 
întâmple în Univers. De acea nu mai ascultă pe alții, căci la ce i-ar folosi, din 
moment ce deja are răspuns la toate? Nu mai are timp de ascultat alte păreri, 
ci dimpotrivă, numai de pronunţat, de luat hotăriri. Nu există chestiune legată 
de viața publică în care el să nu intervină, orb şi surd cum e, pentru a-şi 
impune “opiniile”. 

Dar “ideile” omului mediu nu sunt autentice, nici corecte, adeseori nici 
coerente, pentru că el nu caută adevărul. Ideile rezultă din discuţii, purtate 
conform unor reguli culturale. Însă nu există cultură dacă nu există principii 
de legalitate civilă la care să se poată apela, dacă nu există respect pentru 
anumite baze intelectuale la care să ne referim într-o dispută. Când nu există 
cultură — apare barbaria. 

Barbaria înseamnă lipsa normelor şi imposibilitatea oricărui apel. 

Masele s-au decis sa conducă societatea fără a fi în stare s-o facă. Omul 
mediu se trezeşte cu “idei” pe care însă nu e capabil să le producă. El nu 
acceptă dialogul şi de teama că ar pierde acceptând discuţia, respinge 
obligația de a respecta vreo instanță din afara lui. Nu vrea să mai dea 
explicaţii şi nici măcar nu vrea să aibă dreptate, ci pur şi simplu doar să-şi 
impună opiniile. Apare aşadar “dreptul” de a nu avea dreptate, dreptatea 
nedreptăţii, nevoia “acţiunii directe”. Adică forfa, pe care civilizaţia încerca 
s-o transforme în ultim argument în rezolvarea conflictelor, devine primul 
argument. 

Întregul complex al conviețuirii umane evoluate se degradează treptat sub 
efectul noului regim în care instanțele indirecte sunt suprimate. In relațiile 
sociale este suprimată “educația aleasă”, relațiile sexuale îşi reduc la minim 
Jormalitățile. 

Masa nu doreşte să trăiască în comun cu altceva decât cu ea însăşi. Urăşte 
de moarte tot ce nu este ea. lată deci că masele intervin numai violent. Omul 
dominant azi este un barbar, un primitiv ivit în mijlocul unei lumi civilizate. 
Omul-masă nu ține cont de rațiune şi nu învaţă nimic decât pe propria-i piele. 

Civilizația tehnică actuală este un produs miraculos al istoriei. Pe tot 
cuprinsul pământului şi de-a lungul istoriei fizico-chimia a reuşit să se 
constituie şi dezvolte numai şi numai în teritoriul restrâns, delimitat de 
patrulaterul cu vârfurile în Londra, Berlin, Viena şi Paris, numai în secolul 
19. Adică, ştiinţa experimentală — care a creat tehnica actuală - este un 
accident fericit, nu face parte dintr-o evoluţie previzibilă a istoriei. 

Civilizaţia devine tot mai complexă pe măsură ce progresează. Problemele 
pe care le ridică sunt tot mai încurcate. Pe de altă parte, numărul persoanelor 
al căror spirit este la înălțimea acestor probleme scade pe zi ce trece tot mai 
tare. Dezechilibrul între subtilitatea complicată a problemelor actuale şi 
incapacitatea spiritelor se va accentua şi constituie tragedia fundamentală a 
civilizaţiei. Omul eşuează pentru că nu poate ţine pasul cu progresele propriei 
sale civilizații” [10]. 

Deja anticii spuneau că “bogăția e fără capăt” şi “Koros (îndestularea) naşte 
Hybris (nenorocire)”. Bogaţii vor să devină şi mai avuţi, dar asta provoacă un fel de 
isterie colectivă. Cei care ieri căutau puterea politică, azi aleargă după cea 
financiară. Însă la fel cum goana după puterea politică şi concentrarea ei în mâinile 
câtorva a dus la nenorocirea numită totalitarism, tot aşa goana actuală după puterea 
financiară va duce la alt dezastru. 

Obsesia puterii, de orice fel — politică, financiară etc. — arată o conştiinţa viciată 
care stă sub semnul răului (P/eonexie). lar oamenii şi minţile atinse de Pleonexie nu 
mai au nimic sfânt, în afară de propria lor îmbogăţire şi setea de putere nelimitată. 
Este o formă de boală mintală care, netratată, duce până la urmă la conflicte sociale 
şi chiar la dezorganizarea întregii ţesături sociale, la Dysnomie (oprimarea celor 
mulți de cei puţini) - adică monopolizarea puterii fie de cei foarte bogați 
(Oligarhie), fie de cei foarte săraci (dictatura proletariatului)| 17]. 

Situaţia noastră este chiar mai complicată. Sărăcit, fraierit şi distrus sufleteşte 
decenii de-a rândul, omul obişnuit din societatea totalitară comunistă şi-a pierdut 
una din capacităţile esenţiale ale ființei umane: credinţa şi capacitatea de a crede. 
Fără credință, el a devenit un nomad care trăieşte de azi pe mâine sub imperiul 
stimulilor exteriori, dar mai ales, sub stăpânirea condiționărilor materiale. 
Dispariția partidului unic (ultima instanţă care îi guverna existența), a accentuat şi 
mai mult criza spirituală. Fenomenul este mai acut la noi, căci răsturnarea 
regimului totalitar a fost mai bruscă decât în alte părți. Ca urmare banul, sau viţelul 
de aur, a devenit idolul cel mai adorat şi în numele lui se calcă în picioare toate 
celelalte valori, inclusiv justiția şi dreptatea socială. Principiile tradiționale de 
căpătâi, cum ar fi: „iubeşte-l pe aproapele tău ca pe tine însuţi” sau „să-ți câştigi 
pâinea cea de toate zilele cu sudoarea frunţii” au fost înlocuite cu: „iubeşte-te pe 
tine însuţi” Şi „caută succesul lesnicios şi rapid”. 


2.4. “S”urile îndestulaţilor 


Uitaţi-vă în jur, nu e nevoie să căutați prea mult, sau prea departe: mulțimi de 
oameni, mai ales tineri - slăbănogi, cocoşaţi, ochelarişti, incapabili să sară, să 
deosebească stânga de dreapta, să alerge, să dea sau să primească un brânci. Femei 
obeze, lălâi, deşelate, care merg ca rațele şi se ceartă mereu. Chiar cei a căror 
meserie e lupta, de la badigarzi civili până la colonei şi generali din poliţie sau 
armată, sunt obezi, guşați, neîndemânatici. Peste tot vedem oameni taraţi şi bolnavi, 
incapabili să facă față sarcinilor de serviciu sau să procreeze copii sănătoşi. 

Civilizaţia a îndepărtat ameninţarea foamei şi imediat oamenii au profitat, nu 
pentru a face ceva înălțător - ci pentru a-şi satisface restul instinctelor şi a se 
îndepărta de Natură. Bolile civilizaţiei se datoresc plăcerilor cărora oamenii li se 
supun — în loc să le strunească. Cine se lasă stăpânit de pântec — va avea în 
realitate mulți alți stăpâni (printre care nenumărați microbi). 

Statisticile arată cum inconştienţa şi iresponsabilitatea scurtează viaţa: 

- fumarea a peste 10 ţigări pe zi - scade viaţa cu 10 ani; 

- două pahare de băuturi alcoolice pe zi la femei, sau trei la bărbaţi - scad viaţa cu 
12 ani; 

- stresul acumulat în activitatea obişnuită - scade viaţa cu 5 ani; 

- alimentaţia bogată în grăsimi - scade viaţa cu 12 ani; 

- lipsa a 20 minute de mişcare pe zi - scade viaţa cu 14 ani. 

Principalele cauze ale bolilor celor sătui — afară de cea genetică - sunt: gândurile 
(rele), hrana (dăunătoare), lipsa de mişcare, adică cei 3 “S”: Sedentarismul; 
Stresul; Supraalimentarea (Alimentaţia greşită). 


2.4.1 Sedentarismul 

Viaţa omului modern a ajuns să depindă tot mai mult de maşini şi tehnologie, 
rezultatul fiind înlocuirea aproape totală a efortului fizic. Nimeni nu mai merge pe 
jos chiar şi atunci când distanţele de parcurs sunt foarte mici, iar urcatul scărilor 
fără folosirea ascensorului este aproape de neconceput. Oamenii stau şi pierd 
vremea (în realitate, propria lor viaţă) aşteptând jumătate de oră un autobuz, pentru 
a ajunge la o staţie - la care mergând pe jos ar fi ajuns într-un sfert de oră. 
Plimbările pe jos, fotbalul jucat în curtea şcolii, mersul cu bicicleta prin parc, tot 
ceea ce înseamnă mişcare a fost treptat înlocuit de privitul la televizor, joaca la 
calculator şi navigarea pe Internet. Asemenea activități stimulează mintea dar 
ignoră corpul, iar implicaţiile lor pe termen lung sunt catastrofale. 

Efortul fizic e considerat la noi o ruşine, nu o necesitate. Sport se mai face doar 
pe ici pe colo, însă nu mai este un mijloc pentru obţinerea sănătăţii, ci a devenit un 
spectacol şi o afacere. Pe munte eu întâlnesc numai turişti străini cu rucsacul în 
spate, băştinaşii stau şi chefuiesc în vale, la cabană. 


26 

Tinerii (şi nu numai ei) pregetă să meargă pe jos sau cu bicicleta, parcă ar fi 
fost născuţi în autobuz sau automobil. Nu pot uita naivitatea unor profesori străini, 
invitaţi la o universitate din Bucureşti. Uitându-se în curtea instituției, au rămas 
miraţi că nu văd bicicletele studenților, obişnuiţi fiind la ei acasă cu o puzderie de 
biciclete, care producea destule probleme administrative. Străinii interpretau 
invizibilitatea parkingului drept o mare performanță organizatorică, nu puteau 
concepe că bicicliştii nu există! 

Automobilul cauzează mai multe boli şi decese prin sedentarismul pe care-l 
provoacă decât prin nenumăratele accidente de circulație. 

De-a lungul evoluţiei lor, oamenii au fost câteva milioane de ani culegători de 
hrană, vânători şi păstori, vreo 5 000 de ani agricultori; dar numai de 100-200 de 
ani muncitori sau funcționari. Adică, omul a fost strâns legat de Natură o perioadă 
incomparabil mai lungă decât aceea în care a devenit sedentar şi s-a bazat pe 
maşini. Prin urmare sedentarismul reprezintă o situaţie potrivnică naturii umane, ba 
chiar una eminamente distructivă, ce creează condiţii favorabile pentru apariția sau 
dezvoltarea a numeroase boli, între care cele cardiovasculare sunt pe primul loc. 

Sedentarismul constituie una din principalele cauze ale morbidității şi mortalității 
pe glob. Inactivitatea fizică provoacă anual 2 milioane decese şi pierderi economice 
de 19 milioane ani concedii de boală, plus circa 20% din cazurile de ischemie 
cardiacă, diabet şi unele cancere. Sedentarismul sporeşte cheltuielile globale pentru 
sănătate fie direct, fie indirect - prin cazurile de hipertensiune, nivel ridicat de 
colesterol şi obezitate. Tutunul, alimentaţia greşită şi lipsa de mişcare constituie 
principalele cauze ale bolilor cronice. 

Sedentarismul adulților creşte cu vârsta şi e răspândit mai mult la femei, săraci şi 
cei cu puţină şcoală — mai puţin la bărbaţi, respectiv la cei cu dare de mână şi cu 
mai multă şcoală. OMS apreciază că la nivel mondial peste 60% din adulţi nu fac 
destulă mişcare iar 25% nu fac deloc. Studiile OMS dovedesc că până şi copiii din 
toată lumea au devenit sedentari — mai ales în zonele sărace ale oraşelor. Şcoala, 
părinţii şi viaţa au redus drastic timpul alocat educaţiei fizice, copiii petrecându-şi 
timpul liber la televizor sau la calculator. Două treimi din copiii celor mai multe 
țări, indiferent că sunt bogate sau sărace — nu se mişcă destul. Jumătate din tinerii 
cu 12-21 ani nu fac sport cu regularitate, fetele mult mai puţin decât băieţii, cei 
mari mai puţin decât cei mici. Doar un sfert din studenți fac regulat mişcare. 

Sedentarismul produce următoarele efecte nocive: 

- corpul se moleşeşte, muşchii şi alte organe nefolosite se atrofiază,; 

- moartea prematură - pe locul doi al cauzelor, după fumat; 

- îngrăşarea — iar obezii au şanse mai mari să facă boli cardiovasculare, diabet, 
artrită şi unele cancere (colon etc.); 

- boli ale oaselor, coloanei vertebrale, muşchilor şi articulaţiilor; 

- creşterea riscului de căderi şi fracturi; 

- creşterea stresului, anxietății, depresiei, sentimentului de singurătate; 

- necesitatea mai multor îngrijiri medicale, medicamente şi spitalizare; 


- creşterea probabilității de a ajunge delincvent, datorită plictiselii, 

- degradarea biologică; 

- nefericire. 

Degenerarea îi împinge pe oameni spre voyeurism (vezi filmele porno, sau 
emisiunea Big Brother de la TV), la incapacitatea de comunicare (vezi sutele de mii 
de procese penale), la exhibiţionism (vezi tinerii care umbră dezbrăcați pe stradă) şi 
altele. 

Specia umană se degradează. Mai sunt încă destule femei tinere frumoase, dar 
mulţi masculi sunt lamentabili, cu o condiţie fizică mizerabilă şi feţe de mutanți sau 
de pitecantropi. Frunţi mici, nasuri îngrămădite, ochi puchinoşi, bărbiile înghițite de 
gât, obrajii supți sau puhavi, torsul îngust, brațele prea scurte sau prea lungi, burţile 
de bere atârnate peste curea, grăsime la talie, bazinul lat, picioarele crăcănate şi 
subțirele, cu musculatura gambei pe exterior, cu degete umflate, labe cu monturi şi 
unghii încarnate sau teşite, statura fără eleganță, mersul şleampăt cu lipsă de 
coordonare între membre. 

Este vorba de dispariţia selecţiei naturale şi triumful socialului asupra speciei, ca 
urmare a “evoluţiei” societăţii. Puterea masculului, care atrage femela, nu mai stă 
în frumuseţe şi muşchi, ci în contul la bancă şi în prestigiul social. Este de aşteptat 
ca generaţiile următoare, rezultate din această împerechere nefastă între femele 
frumoase şi masculi burtoşi cu bani şi poziţii cheie în societate, să dea naştere unor 
masculi încă şi mai dezagreabili la vedere, mai degeneraţi din punctul de vedere 
biologic. Dacă vreodată solicitările fizice vor redeveni, dintr-un motiv sau altul, 
criteriul de supravieţuire, atunci cei mai mulți dintre noi vor pieri... 

În SUA, costurile îngrijirilor medicale provocate de sedentarism au fost de 29 
miliarde dolari în 1987, crescând la 76 miliarde în 2000. 

Raportul OMS pe 2002 arată că motivele principale ale mortalităţii înainte de 
termen sunt: bolile de inimă (infarctul, ateroscleroza etc.), drogurile (halucinogene, 
tutunul, alcoolul, televiziunea etc.), diabetul şi obezitatea. Toate se datorează în 
principal sedentarismului — chiar dacă mai contribuie şi alte cauze secundare. 

În plus, sedentarismul produce violență. Indiferent că face sau nu efort fizic, 
corpul omului secretă hormoni pentru că aşa este el programat genetic. Lipsa unei 
respiraţii corecte şi a transpiraţiei face ca hormonii să nu se consume ci să se 
acumuleze, otrăvind creierul, care va gândi agresiv. Suporterii fotbalistici sunt doar 
un exemplu dintr-o mie. 


2.4.2 Stresul 


Nu e destul să ai tu noroc, ca să te bucuri mai trebuie 
şi ca ceilalți să nu aibă! (din folclorul Internet) 
Orice factor din mediu (temperatură, poluare, emoție, efort, traumatism, 
schimbare etc.) care tinde să modifice un echilibru existent şi provoacă o reacţie 

anormală a organismului se numeşte stres. Efectele sale pot fi: stări de anxietate 
(frică fără motiv); panică, palpitaţii, amețeli, sufocare, slăbiciune, transpiraţie; 
insomnie; tulburări emoţionale (depresii, iritabilitate, nervozitate, plâns din senin); 
incapacitatea de a face față unor condiţii mai grele de lucru sau trai. Stresul 
psihologic favorizează cancerul — prin reducerea activităţii imunitare, scăzând 
vigilența organismului, ceea ce permite celulelor precanceroase să crească 
nedescoperite. 

La om, în cazul unui pericol, dar şi al stresului, glanda suprarenala secretă 
cortizon şi adrenalină. Aceşti hormoni au două efecte importante: 

- unul mai cunoscut: accelerează şi excită unele funcții care servesc la 
supraviețuirea imediată: mobilizarea energiei, contracţiile musculare etc.; 

- şi unul mai necunoscut: încetinesc mult alte funcții vitale care au ritm lent, se 
desfăşoară pe termen lung, nu sunt necesare supravieţuirii imediate: creşterea 
oaselor, digestie, refacerea țesuturilor etc. 

Aşa că trei minute de adrenalină şi cortizon pot fi bune şi tolerate de organism, pe 
vremuri chiar foloseau la salvarea vieţii. Dar în zilele noastre, oamenii sunt stresaţi 
tot timpul! Injecţia de cortizon şi adrenalină pe durată mare: ore, zile are consecinţe 
dezastruase asupra organismului: boli, degenerare, îmbătrânire timpurie. Datorită 
structurii asemănătoare progesteronului, cortizonul în exces înşeală organismul 
femeilor, care nu mai produce progesteron, provocând infertilitatea. 

De ce e omul stresat? Din multe şi diverse cauze: evenimente neaşteptate (decesul 
unei persoane dragi, o dezamăgire sentimentală, conflicte în familie sau în afara ei), 
evenimente din cadrul activităţilor zilnice (condiții grele de lucru, examene 
prelungite, grija zilei de mâine, şomaj). Femeile sunt şi mai amenințate, din cauza 
emancipării care le-a schimbat modul de trai patriarhal, fără emoţii (stat acasă, 
crescut copii), într-altul permanent stresant (studii, ierarhie profesională, probleme 
financiare). 

Fără să ne da seama trăim într-o stare de stres sedentar generalizat. 40% din 
populaţie este supusă unui nivel ridicat de stres. În SUA 50% din populaţie suferă 
de depresie şi înghite tranchilizante — cel mai cunoscut fiind Prozac. Dar 
medicamentele antidepresive au efecte secundare rele: coşmare, tendinţa la violență 
etc. 

Stresul profesional este a doua problemă gravă de sănătate la locul de muncă, 
după durerile de spate (care în cea mai mare parte sunt provocate sau agravate tot 
de sedentarism). El afectează unu din trei angajaţi din Uniunea Europeană (UE), 
adică peste 40 milioane salariați şi conduc la apariţia afecțiunilor cardiovasculare la 
16% din bărbaţi şi 22% din femei. Stresul profesional provoacă 50% - 60% din 
zilele de concediu de boală şi produce pagube de circa 20 miliarde euro pe an în 
economia UE (fără a mai ţine seama de pierderile şi mai mari produse prin scăderea 
productivității muncii). 

Totuşi, stresul e în mare parte o problemă de gândire — nu un factor obiectiv. 
Orice diferență față de alţii: venit mai mic, poziţie ierarhică inferioară, diferența de 


statut social, aspect fizic etc. naşte stres, deoarece îi arată respectivului că nu este 
masculul sau femela alfa. 

Studiile arată că la maimuţele babuine, şeful grupului - masculul dominant (alfa), 
îi brutalizează permanent pe toți membrii cetei. El e bine mersi, dar restul 
babuinilor sunt foarte stresaţi. Analizând secțiuni prin arterele unora şi altora, 
savanții au constatat că ale subordonaţilor sunt înfundate. Adică, extrapolând la 
oameni: şefii sunt relaxaţi, nestresaţi, iar subalternii sunt mereu stresaţi. Persoanele 
cu venit mare şi situație profesională bună, şefii, bogătaşii, au siguranţa zilei de 
mâine, fac ce vor ei, au control asupra vieţii proprii, se hrănesc mai bine (cu 
alimente mai sănătoase, scumpe; la ore adecvate) — în timp ce subalternii sau săracii 
au condiţii mai proaste de viață. 

Oamenii se îmbolnăvesc din cauza propriului complex de inferioritate. Invidia 
poate provoca suferințe grave: diabet, cancer, boli cardiovasculare sau psihice. S-a 
constatat că în vreme de război scade incidenţa bolilor cardiovasculare, populația 
devenind mai sănătoasă!? Motivul: războiul îi apropie pe oameni, dispar diferenţele 
de rang, stratificările sociale, toți sunt la fel de stresaţi — adică, în mod neaşteptat, 
mai puţin stresaţi! (Plus că mănâncă mai puțin, adică mai sănătos). 

Aşa dar, bolile asociate stresului sunt cauzate mai mult de greşita funcţionare a 
minţii — decât de „greutăţi”, alimentaţie necorespunzătoare, sărăcie etc. 


2.4.3. Supraalimentaţia 

Mâncăm total greşit din punctul de vedere al igienei moderne. De generaţii ne-am 
obişnuit să mâncăm nesănătos. Numărul obezilor a crescut de 6 ori în ultimii 10 ani 
(aparent împreună cu numărul de avorturi!?) ajungând la 25-65% dintre români 
(70% la americani), iar un milion au forme grave ale bolii, cu complicaţii. În 
Europa, România este pe locul 3 la răspândirea obezității (Elveţia are ultimul loc). 
Obezitatea a dvenit o boală socială: în lume sunt 2,3 miliarde supraponderali, din 
care 1,5 miliarde obezi. 

În creier, zonele în care apar senzațiile de plăcerea mesei, plăcerea sexuală și 
satisfacția relaţiilor sociale sunt învecinate, astfel că senzațiile respective sunt 
interschimbabile. Excitaţia uneia din zone, de exemplu printr-o masă copioasă (care 
este mai uşor de procurat), suplineşte insatisfacţia din celelalte două domenii 
(relaţii sexuale, relaţii sociale) — mai greu de satisfăcut. 

Un număr din ce în ce mai mare de elevi din ciclul primar au devenit atât de obezi 
şi molateci încât nici nu pot lua parte la programele de educaţie fizică specială, 
pentru slăbire. La copii, obezitatea e o problemă gravă, pentru că se produce prin 
creşterea numărului de celule adipoase; la adulți, ea apare prin creşterea volumului 
celulelor adipoase existente (boala e cumva reversibilă). Obezitatea, în afara 
aspectului respingător, provoacă: dureri de spate şi la articulații, scăderea 
capacităţii de efort fizic; creşterea pulsului; hipertensiune; diabet; cancer; perturbări 

ale funcţiei sexuale până la impotență; înrăutățirea calității spermei şi scăderea 
fertilității masculine; ateroscleroză;, constipaţie; afecțiuni ale ficatului. 

Dacă lucrurile merg tot aşa, peste 15 ani obezitatea va deveni principala cauză a 
deceselor, iar copiii obezi (40% din populaţie!) vor muri înaintea părinţilor lor din 
cauza alimentaţiei greşite! (Jamie Oliver). 


2.5. “S”urile calicilor 


Nici cei cu adevărat nevoiaşi nu arată mai bine din punctul de vedere al omului 
ideal: şi ei au corpuri degenerate, şi ei suferă de lipsa educaţiei fizice. 

“S”urile specifice acestora sunt: sărăcia, subdezvoltarea, subalimentaţia — deşi 
adeseori se întâlnesc şi la ei sedentarismul, stresul, alimentația greşită. 

Săracii sunt handicapaţi siliți de condiţii din afara lor, asupra cărora ei au prea 
puţin sau deloc vreo influență, spre deosebire de sedentarii, stresaţii şi 
supraalimentaţii bogaţi — care sunt handicapaţi voluntari, benevoli. Ciudat că există 
şi mulți bogați “săraci” (închipuiţi) — de fapt invidioşi, sau subdezvoltaţi bogați 
(vezi şeicii arabi plini de petrodolari). 

Spre deosebire de cea temporară sau întâmplătoare, sărăcia endemică este o 
consecinţă istorică, de lipsă a unei sursei de câştig, a instrucției şi educaţiei, timp de 
generații succesive, dar uneori şi un rezultat biologic, fiind produsă de indivizi cu 
un material genetic precar, degenerat din cauza condiţiilor vitrege de viaţă. 

E normal ca săracii endemici să fie ţinta cea mai justificată a oricărui fel de ajutor 
real din partea societăţii. 


2.6. Omenirea — încotro? 
2.6.1. Sedentarii de azi — monştrii de mâine 


"Atenţie, miine rău" (Dan Stanciu) 
Continuând să nu facă mişcare şi să-şi distrugă mediul ambiant, fără să-şi dea 
seama românii se întrec pentru a deveni primii „oameni ai viitorului”, aşa cum îi 
imaginează paleontologul Dougal Dixon. În cartea sa “După om”, adevărat tratat de 
biologie futuristă, el presupune optimist că specia umană va reuşi să 
supravieţuiască totuşi dezastrului ecologic pe care singură l-a provocat. Dar cum? 
“Agățată cu gheare puternice de ramurile unui copac, o creatură informă, 
acoperită cu bulbi şi artere roşii, pulsând încet, aşteaptă răsăritul. Când 
primele raze ale soarelui se târăsc de-a lungul câmpiei moarte, fiinţa se desface 
asemeni unui mugur, absorbind căldură şi energie, apoi se desprinde şi 
planează spre un lac vâscos unde bea prin trompa ce-i porneşte din mijlocul 
trupului ghebos. Printre încrețiturile pielii şi venelor apare o față: un chip 


omenesc. Scena ar putea să se petreacă pe Pământ, iar strania creatură de pe 
creanga acoperită cu muşchi este omul viitorului, urmaşul nostru. 

Cauzele degenerării omului sunt în principal sedentarismul, poluarea şi 
războaiele, care vor da naştere unor defecţiuni genetice, transmise şi 
amplificate o dată cu trecerea mileniilor, până când aproape fiecare individ ar 
deveni purtătorul unei boli. S-ar putea chiar ca inima şi plămânii să se atrofieze 
nepermis de mult, astfel încât pentru a supraviețui oamenii viitorului să fie 
nevoiți a se baza pe tehnologie (implanturi, proteze, aparate suport etc.). 

Omul riscă să devină în viitor o patetică boccea de organe şi membre veştede. 
Va avea un trup zbârcit, inutil, picioare paralizate, intacte rămânând numai 
organele senzoriale şi cele de reproducere, supradimensionate. Creierul se va 
dezvolta enorm, ajungând de zece ori mai greu decât restul corpului şi 
furnizându-i omului suficientă inteligență pentru a supraviețui. Corpul uman, 
fragil şi subţire, va fi neputincios să susţină acest creier supradimensionat, dar 
ingineria genetică va realiza un “Suport artificial de menţinerea vieții”, 
asemănătoare unei uriaşe coji de nucă, în care vor fi adăpostite organele ce au 
mai rămas sănătoase din vechiul stoc genetic, completată cu o trompă pentru 
hrănire şi cu organe noi, ridicându-se ca nişte frunze spre soare pentru 
captarea energiei pe bază fotoelectrică. Membrele scurte şi groase vor avea 
gheare puternice, căci peste 50 milioane de ani copacii vor deveni căminul 
omului, după ce munţii vor fi distruşi în căutarea minereurilor, iar oraşele vor 
pieri, din cauza extinderii lor exagerate şi a crizei energetice. Pământul va 
deveni un deşert de ruine şi deşeuri, iar oceanele altădată albastre vor fi 
înfundate cu gunoaiele generaţiilor trecute. 

Oamenii vor locui în vârful copacilor, hrănindu-se cu alge verzi-albăstrui, 
obținute prin inginerie genetică, capabile să transforme lumina soarelui în 
substanțe hrănitoare. Zonele în care va mai exista viaţă vor fi de fapt câmpii 
plate, acoperite de vegetaţie, înecate într-o ceaţă densă, alburie, întreruptă pe 
alocuri de strălucirea verde a lacurilor artificiale în care cresc algele bogate în 
proteine. Jungla tufişurilor scunde va fremăta de viaţă sălbatecă, dar speciile 
dominante nu vor mai fi mamiferele (eliminate aproape total de oameni în 
veacurile de distrugeri iraționale) ci pasările, mai iuți şi mai mobile, scăpate de 
la masacrul globalizat datorită capacității de a se deplasa prin aer la mare 
distanță. O dată însă cu dispariția duşmanilor lor naturali (mamifere şi reptile) 
şi schimbarea regimului alimentar al oamenilor, păsările vor renunţa treptat la 
zbor, devenind alergătoare terestre. ” [11] 

Speţa omenească pare confruntată cu „alternativa diavolului”, adică e silită să 
aleagă între două variante rele: ori dispariţia, ori existenţa într-un viitor sumbru. 

Să fie oare această viziune a lumii viitoare prea sinistră, un alt fel de „Matrix”? 
Dar ea nu este decât rezultatul logic al analizei evoluţiei biosferei din ultimele 
decenii, presupunând că în continuare tendinţele vor fi la fel (gândire lineară...). 

Ce să vorbim însă despre viitorul îndepărtat, când deja situația sănătății 
poporului nostru e îngrozitor de proastă. În ultimii ani, din cauza sedentarismului, 
stresului, mentalității de milog, starea de sănătate a populației s-a degradat: la 
ultimile încorporări erau respinşi prea mulţi tineri cu deficienţe fizice; în şcoli şi 
universităţi doar 3% dintre elevi şi studenţi fac sport; afecțiunile aparatului 
cardiovascular s-au dublat. Datorită scăderii vitalității cetățenilor săi „in 
următoarele decenii România va deveni pustie, populaţia ei va scădea cu o treime 
(7 milioane)!” (on Iliescu, 2004). 

Lumea, Natura, ne dau o mulțime de avertismente, însă reacţia oamenilor e nulă! 

Poate că din fericire sfârşitul omenirii civilizate se tot amână (Apocalipsa fiind 
prevestită de peste două mii de ani) ca urmare a degenerării şi prostirii oamenilor. 
În afară de a se înmulţi, ei nu fac nimica bun. Dacă ar fi continuat să nască din ce în 
ce mai inteligenți, mai breji decât Aristotel sau Newton, eram de mult cenuşă! 


2.6.2. Ce ne mai aşteaptă? 


Orice optimist e un prost fericit. 
Pesimistul e doar prost. (Louis Bernanos) 

Viitorul pare descurajant. Nu e nevoie să fii mare prooroc ca să-ți dai seama de 
inevitabil: 

- Nimic esenţial nu se va schimba în bine. Speranţa obişnuită în progres, în mai 
bine — nu e nici inevitabilă, nici normală, nici productivă. Progresul e un mit. Ideea 
de progres e recentă, fiind născută de tehnică, de cultura inovației tehnice. Pentru 
cultura umanistă, dinaintea erei tehnice, nu exista ideea de progres. Schimbarea, 
zicea Platon, este dăunătoare şi nedorită, fiind asociată cu dezechilibrul şi lipsa 
armoniei. Prin anii '70 filozoful Ivan Ilich venise chiar cu o teorie despre 
contraproductivitatea pe termen lung a progresului omenirii, şi se pare că avea 
dreptate, căci: şcoala modernă prosteşte copiii, transportul modern imobilizează 
călătorii, comunicațiile ultraperfecționate asurzesc şi orbesc oamenii ş.a.m.d. 

- Dat fiind cauza biologică (adică obiectivă şi inevitabilă) a purtărilor iraționale şi 
incapacitatea oamenilor de a lupta cu soarta - prostia se va răspândi, inegalitățile 
sociale se vor accentua; frustrările şi bolile se vor înmulți. Ca urmare, se vor 
dezvolta o mulţime de vicii: nesimțirea; mitocănia; nepăsarea; corupţia; puterea 
bunului plac; lenea; incultura; exploatarea; înşelătoria; minciuna; duplicitatea; 
secretomania; trădarea; traficul de influență; escrocheria; dependența economică 
sau psihică; cerşetoria; hoţia; prostituția; servilismul; reclama deşănţată; şpaga; 
egoismul; violenţa; conflictele individuale, comunitare, etnice, locale. Se va 
accentua decalajul între săraci şi bogaţi, poluarea mediului şi a gândirii. 

- O parte din ce în ce mai mare a populației va decade şi va deveni mai incultă, 
săracă, asocială, violentă. Oamenii vor degenera, starea de sănătate va fi o raritate. 

- Messeriile (bănoase, atractive) vor fi din ce în ce mai sedentare. 


- Cu toate că incultura şi necinstea sunt evident neprofitabile pe termen mediu sau 
lung, plaga stricăciunii morale este atât de întinsă, încât majoritatea stricată ar putea 
sili minoritatea de oameni cinstiți să i se alinieze şi să renunțe la lupta pentru 
adevăr sau dreptate. 

- Oamenii se ceartă, fac războaie — aparent pentru putere, averi, ideologii, 
acuzându-se unii pe alţii de hoţii, exploatare, tâlhării, violenţe, crime, greşeli de 
management sau politică. În realitate - relaţiile lor nu merg bine din cauza proastei 
funcţionări biologice, a sedentarismului, aşa că negocierile verbale nu vor putea 
rezolva neînțelegerile şi conflictele respective. 

- Violenţa (inclusiv războaiele) se va dezvolta şi răspândi pe plan internaţional, 
chiar printre ţările avansate, civilizate, prin: terorism, arme de distrugere în masă, 
lupta pentru resurse vitale. 

- Autorităţile statului nu vor mai putea face faţă situației. Nici chiar intrarea în 
UE, de care legăm atâtea speranţe, se pare că nu ne va aduce vreun folos: „UE este 
o versiune mult mai blândă a URSS — dar este o versiune... Europa n-o să rezolve 
problemele României, ci dimpotrivă, va adăuga propriile probleme peste cele pe 
care le aveți deja. Ca urmare, îi veți avea pe cap atât pe vechii voştri comunişti, cât 
şi pe noii comisari, restricții şi controale de la UE. Şi veţi fi surprinşi cât de bine se 
vor înțelege între ei. Se vor sprijini unii pe ceilalți, împiedecând cu succes 
încercarea voastră de a schimba ceva în bine...” [18]. Previziuni confirmate de cel 
care a stat 5 ani la ruşi şi mai nou se pupa cu Bush. 

- Singura certitudine va fi nesiguranța şi schimbarea neîncetată a condiţiilor de 
trai — în mai rău. 

Rezultă că societatea nu va mai putea produce siguranță pentru toţi, aşa că fiecare 
om trebuie să-şi ia singur măsuri de supravieţuire. Primii ani din mileniul trei au 
fost zbuciumaţi, dar cei care vor veni vor fi cel puţin surprinzători (MSR Mihai I). 

Ce ne mai rămâne? 

Speranţa - "visul omului treaz", cum o numea Aristotel. 

Oricât ar părea de pierdută dinainte lupta pentru mai bine şi o societate mai 
dreaptă, nu putem renunţa la ea — căci ar însemna să acceptăm reîntoarcerea la 
barbarie, să lăsăm lumea pe mâna celor răi, la discreţia inegalităților de tot felul. Ne 
ajută şi constatarea că mai există încă destui indivizi „normali”, că prostia, 
nesimţirea şi sminteala n-au cotropit de tot neamul omenesc. Mai sunt români 
deştepţi, dar i-a amuţit „„majoritatea”, care a tot călcat în străchinile istoriei. Au 
început să răsară şi firave semne încurajatoare (deşi Aikido n-a fost încă utilizat pe 
scară largă...) - vezi [15]: 

- unii tineri s-au trezit la realitate, ne mai aşteptând să primească “mură în gură”; 

- mulți oameni au început să recunoască şi să respingă minciunile, să nu mai 
aştepte căderea perei mălăieţe; 

- 100 de tineri au înfiinţat grupul AICI (Aici Încetează Corupţia Instituţionalizată) 
şi refuză să mai plătească ori ce fel de şpagă; 

- Academia Civică a produs un Manual de competență în mass-media şi dă 
tinerilor din peste 80 de licee lecţii de apărare contra manipulării prin presă şi 
publicitate; 

- pe străzile Bucureştiului, de la o vreme s-au ivit câţiva biciclişti, 

- pentru rezolvarea problemei foştilor nomenclaturişti şi securişti a început să ne 
„vină” ajutor, deşi nu deajuns, atât din Cer (care îi cheamă acolo) cât şi de la UE 
(care îi sileşte să demisioneze). 

Şi o ştire recentă (februarie 2007): studenţii din laşi au cerut desfiinţarea 
discotecilor din complexele de cămine şi înlocuirea lor cu biblioteci!!! Mă bucur că 
am apucat s-o văd şi p-asta: tineri care vor să înveţe, să facă ceva, şi au declarat 
război rapacității şi prostiei. Duşmanii lor sunt atât babalâcii de la putere cât şi 
colegii tâmpiţi, cei care deturnând (oare contra unor şpăgi grase?) clădirile 
Universităţii de la menirea lor, sau susținând afacerea, sabotează viitorul: tinerii pe 
al lor, ceilalți pe al ţării. 

Iată dar că şi la noi se poate — şi deci se mai poate spera. 

Aşa că, să lăsăm văicăreala şi să ne ocupăm de viitor! 


3. Ce-i de făcut? 





3.1. Omul şi problemele societăţii 
3.1.1. De la nepăsare la responsabilitate 
3.1.2. Iluzii sau eficienţă? 
3.2. Educaţia actuală este greşită 
3.2.1. Consideraţii generale 
3.2.2. Defectele educaţiei actuale 
3.3. Deşteaptă-te române! 





Eşti tânăr doar o dată în viaţă, dar poţi să 
rămâi necopt toată viaţa (Victor Lewis-Smith). 

Observațiile şi consideraţiile de mai înainte despre lumea înconjurătoare capătă 
importanță şi se constituie în „defecte” sau „necazuri” numai dacă le gândim în 
perspectiva competiţiei internaționale şi deci a supraviețuirii naţiei noastre. Altfel, 
ele pot părea caracteristici nesemnificative, o „vânare de vânt”. 

Prin punerea lor în evidență am dorit numai să lămuresc realitatea, căci mulți 
indivizi nu o văd, iar alții, deşi o văd - refuză să o recunoască şi accepte. Adevărul 
este pretutindeni, dar nu-l vede decât cel care-l caută (Nicolae Iorga). 

Eu nu combat aspectele nefericite ale unor probleme de la noi comparându-le cu 
rezolvările fericite găsite de alţii, pe alte meleaguri, ci doar prin confruntarea cu 
bunul simţ şi logica cea mai elementară. 

Dar, de ce ne-ar interesa problemele sociale enumerate în capitolele precedente? 

Mulţi cititori ar putea să se întrebe: ce amestec am „eu” cu ele? Poate că vreun 
amator de sport, chiar de Aikido, va opina că doar politicienii, sau „alţii”, ar trebui 
să-şi bată capul cu astfel de chestiuni, iar el n-ar avea altceva de făcut decât să 
trăiască fără griji şi să se distreze civilizat, antrenându-se cât are chef. 

Ei bine, cine judecă aşa se înşeală amarnic. 

Pentru a putea supravieţui, orice om e nevoit să inter-acționeze cu lumea în care 
trăieşte. Cu cât un individ înțelege mai bine cum funcționează lumea, oamenii şi 
natura înconjurătoare, cele văzute şi cele nevăzute — cu atât va trăi mai bine şi mai 
mult. Când un om cunoaşte prea puţin lumea, sau n-o înţelege bine, reacțiile lui vor 
fi nepotrivite ori insuficiente. El va pieri din cauza problemelor pe care şi le face 
singur sau i le pun cei din jur, din cauza incapacității sale de autoapărare sau de 

adaptare. De la relațiile cu ceilalți oameni sau cu natura nu există scăpare - decât 
poate pentru sugari. Nu există scutire medicală, emigrare ori plecare pe o insulă 
pustie. 

Din analiza făcută la # 2, rezultă că aproape toate necazurile omenirii arătate la # 
l] se datorează nestăpânirii instinctelor primare ale indivizilor. Viaţa socială ne 
obligă să înţelegem că fiecare, şi eu şi ceilalți, suntem la fel de supuşi instinctelor. 
Şi eu, şi ceilalți, trebuie să facem ceva pentru a le domoli, ca să putem trăi 
împreună în pace, cu alți oameni şi cu Natura. Un om raţional, treaz şi responsabil, 
este silit de viaţa reală să acţioneze în două direcții: 

- să lupte cu proprii săi „draci” (instincte) pentru a nu deveni el însuşi o pacoste 
pentru cei din jur, să se (auto)educe şi să-şi poarte singur de griă, 

- să lupte cu „dracii” din jur, văzuţi sau invizibili (oameni, microbi, amenințări şi 
dezastre etc.), pentru ca acțiunile lor voluntare sau inconştiente (provocate de 
hormoni) să nu-i încurce viaţa, sau chiar să i-o pună în pericol. Aceasta luptă poate 
lua forma unui ajutor, unei educații, unei manipulări — aplicate „dracilor”, dar şi a 
unei (auto)apărări active — de pe urma căreia „dracii” pot chiar să şi piară. 

Confruntați — fără să ştie, fără să vrea — cu o lume din ce în ce mai nebună, 
nesimțită, proastă, egoistă, agresivă, violentă, mi se pare că cei mai mulți români 
trăiesc afundaţi în „somnul cel de moarte”, narcotizați de tembelizor... Deşi suferim 
de năravuri vechi de sute de ani, până acum românilor „le-a mers şi aşa”. Viaţa i-a 
răsfățat, lăsându-i să viseze liniştiți. Însă lumea s-a schimbat radical: în secolul 21, 
suprapopularea globului şi evoluţia ştiinţei şi tehnicii au modificat complet 
mentalităţile (altora) şi regulile jocului (de supravieţuire internațională). 

Ce se poate face pentru schimbarea mentalităților şi îndreptarea situaţiei? 

Răspunsul pare simplu: dacă relele actuale ale societăţii se datorează 
artificializării vieţii, excesivei îndepărtări a omului de viaţa naturală, atunci nu 
rămâne decât să revenim la situaţia inițială şi coşmarul ar lua sfârşit! 

Dar renunțarea la „cuceririle civilizaţiei” şi revenirea la o viață sănătoasă nu e 
deloc simplă. Rațiunea învinge greu instinctele. 

În cursul numeroaselor generaţii de când durează civilizaţia actuală, oamenii au 
fost pervertiţi de societate şi de educaţia greşită primită. Plăcerea sedentarismului a 
devenit un drog. Îndepărtarea de efortul fizic, refuzul transpiraţiei, incapacitatea 
gândirii independente, i-a transformat pe cei mai mulți oameni în adversarii oricărei 
forme de educaţie fizică. Au devenit refractari la schimbare, duşmanii propriului lor 
corp, sinucigaşi încântați de satisfacerea plăcerilor dar inconştienți de urmări. 

“Datorită unor factori favorabili dar întâmplători şi trecători, trăim o epocă de 
libertate, pace şi posibilități enorme. (NA: autorul se referă la lumea occidentală, 
dar aprecierea este valabilă şi pentru ţara noastră). Dacă însă nu luăm acuma 
măsuri dure şi impopulare pentru asigurarea unui viitor convenabil, va fi jale. 
Dacă acum nu ne pregătim viitorul ci huzurim cu inconştiență, atunci peste vreo 20 
de ani, când copiii noştri vor ieşi din locuinţele puternic fortificate, împleticindu-se 
prin căldura înăbuşitoare sau nămeţii de zăpadă înnegrită, când se vor strecura 


printre bandele de naționaliști în luptă cu imigranții, când vor sta la coadă ore în 
şir să capete o muncă de la patronul chinez sau indian, ne vor întreba: ,,Tăticule, 
ce ai făcut în timpul păcii celei lungi? ”. Şi ce le vom răspunde?” (T.G. Ash/ The 
Times, 2004). 

Reformarea mentalităţii e vitală pentru viitorul nostru - dar pentru educatori ea 
constituie o muncă de Sisif şi le aduce o soartă de Casandră. 


3.1. Omul şi problemele societăţii 


3.1.1. De la nepăsare la responsabilitate 


Dorința e jumătate din viaţă, 
nepăsarea e jumătate din moarte (Kahlil Gibran) 

Viaţa este o minune nerepetabilă, care trebuie gândită şi valorificată cât ai 
posibilitatea s-o faci. Viaţa e unică şi prețioasă, dar mulţi se poartă de parcă nu le-ar 
păsa de ea. 

Pentru un om nu contează că trăieşte, asta o face orice vieţuitoare — ci cum 
trăieşte: calitatea vieții. Degeaba trăieşti, dacă te porți ca un animal, sau te sinucizi 
prin modul de trai nepăsător (ca alimentaţie, gândire, acţiuni etc.), fără să faci nimic 
folositor celor din jur. E bine ca omul să înţeleagă cine este, de unde vine, încotro 
merge. Că nu este o ființă izolată - ci o părticică a speciei şi civilizației umane, cu 
drepturile şi obligațiile sale. Dacă nu înţelege — nu se va schimba nimic. 

Nu e suficientă “supraviețuirea”, e nevoie şi de întrebarea “de ce să mai trăiesc?”. 
Viaţă lungă — dar pentru ce? Toţi oamenii mor, însă nu toţi trăiesc (cu adevărat). 

Vestitul bioterapeut bucureştean Valeriu Popa - conştient că vindecarea oricărei 
boli e până la urmă opera bolnavului, nu a vindecătorului - cerea suferinzilor care-i 
solicitau ajutorul să prezinte în scris motivele pentru care vor să-şi prelungească 
viața. În felul acesta rezulta clar cine are motive puternice pentru a trăi — şi va face 
tot ce e necesar pentru vindecare, sau cine vrea să trăiască numai datorită iubirii de 
sine, pentru „a face degeaba umbră pământului” — şi este incurabil. 

Unii oameni sunt pierduţi definitiv — nu le mai poţi face nimic, nu-i mai poți 
ajuta. Un cunoscut de-al meu, vârstnic deja, refuză calculatorul susținând că-i ajung 
cărţile, ziarele, TV. Degeaba îi argumentez că Internetul şi calculatorul oferă ceva 
în plus faţă de mijloacele informaţionale clasice. Nu poate (sau nu vrea) să 
înțeleagă. La fel e şi discuţia unui alfabetizat cu un analfabet, sau între cel ce face 
sport şi cel care nu face - dar îşi dă cu părerea şi refuză să se apuce.... 

În fața problemelor sociale, ai două alternative: ori te eschivezi, ori te implici. 
Poţi să te vaiţi, să fugi, să te refugiezi în muncă, distracții, chefuri, realitate virtuală, 
disperare, depresie, boală mintală — dar poţi să faci şi ceva constructiv, folositor ţie 
şi societății. 

Mulţi aleg văitatul: se plâng că viaţa e grea, că societatea decade, că autoritățile 
chiulesc. Deşi le lipseşte capacitatea de a îndura cu demnitate greutățile vieții, îşi 
plâng de milă, învinuind turcii, tătarii, polonezii, ungurii, fanarioţii, boierii, ruşii, 
comuniştii, legionarii, evreii, masonii, pentru soarta lor tristă. Dintre acuzați lipsesc 
însă intelectualii, ţăranii, vecinii, fotbaliştii incapabili, posturile TV şi politicienii 
preferaţi. De fapt, situația noastră n-a fost niciodată la fel de rea ca a campionilor 
nenorocirilor: cambogienii cu Khmerii lor roşii, ucrainienii cu Cernobâlul lor, nord- 
coreenii cu prea-iubitul lor părinte, africanii cu secetele şi foametea lor şamd. 

Văicăreţii ar putea fi acuzați de port ilegal de creier. Ei stau şi aşteaptă o minune, 
un dezastru, o (nouă) revoluţie, un asteroid, un apocalips, o viză, venirea 
americanilor — ceva din afară care să le schimbe viaţa, să le rezolve situaţia de 
criză. Lipsa rezultatelor favorabile ale vaietelor şi blestemelor e evidentă: sărăcia 
nu dispare; hoţul nu renunță; duşmanul nu piere; inundația nu se opreşte; şeful rău 
nu e schimbat; nevasta nu te ascultă; copilul nu învață; bețivul nu se face bine. 
Probabil din cauza stresului, românii sunt campioni la înjurături. Vorba regretatului 
Carol I, primul nostru rege: „bun bobor, dar stă brea mult în gură cu aia a mă-sii”. 
Dar taclalele nu realizează, nu rezolvă şi nu îmbunătăţesc nimic. Din contră, apare 
un cerc vicios: văicăreala induce o mentalitate de milog (adică dependent de alții); 
iar gândirea pesimistă determină o atitudine pasivă şi defetistă, care la rândul ei, 
duce la o văicăreală mai mare. Pentru rezultate e nevoie de acțiuni concrete, de 
fapte. Şi nu de acţiunile grandioase ale unui erou sau vreunui Mesia, ci de faptele 
mici dar constructive ale tuturora, mai precis ale fiecăruia - mai ales ale tale, 
cititorule! 

Nu contează ce faci, dar orice faci e foarte important (Rabindranath Tagore). 

În faţa comportamentelor distructive pe care le constată, un om adevărat nu poate 
sta cu braţele încrucişate, pierzând vremea cu vorbe. E silit să reacționeze cumva, 
să itervină pentru restabilirea ordinii raționale. Altfel, proştii şi nebunii îi amenință 
şi viitorul lui, pot să-i pună în pericol viaţa. De exemplu, un studiu făcut la 
Universitatea Lindbergh din Suedia arată că interacţiunea zilnică cu oameni proşti 
produce una din formele cele mai grave de stres, iar acesta constituie o cauză 
principală pentru infarct. Colegii de serviciu tâmpiţi sunt un pericol mai mare 
pentru sănătate decât excesul de tutun sau cafea. 

Aproape toți oamenii îşi trăiesc întreaga viața într-o închisoare, ai cărei pereți 
sunt sexul, banii, trufia şi obsesiile. De aceea sunt în permanență nefericiți, au 
mereu regrete şi visează cai verzi pe pereți. În realitate, nimeni: lume, oameni, 
natură, viață - nu-i persecută. “Nefericiţii” îşi fac singuri rău, prin atitudinea şi 
modul lor de gândire. Lumea, Natura sunt neutre şi indiferente, tratându-i pe toți 
oamenii egal. În schimb, oamenii nu se nasc egali biologic. Nu toţi pot sări la fel de 
departe, sau gândi la fel de repede, sau vedea la fel bine. Sau — şi aici e problema — 
nu pot avea acelaşi succes la sexul opus. În schimb, fiecare om poate să-şi crească 
posibilitățile native, să-şi corecteze defectele, să-şi îmbunătăţească performanțele 


prin muncă, antrenament, gândire — după ce se lămureşte asupra realității şi 
consimte să facă ceva ca s-o schimbe, „să plătească prețul schimbării”. 

Cu toţii am vrea o schimbare în bine a situaţiei actuale. O schimbare reală, de 
fond. Însă poate crede oare cineva că schimbarea se poate face cu vaete sau 
înjurături, oricât ar fi ele de multe, prin fuga de luptă, sau că ea ar putea fi făcută 
doar de “alții”, sau de vreo minune? 

Problemele nerezolvate la timp şi ascunse reapar mereu, din ce în ce mai grave, 
până când în final tot trebuie soluționate — dar de data aceasta cu un preț mult mai 
mare... 

Pe un lac creşteau nuferi, care se înmulteau astfel că în fiecare zi suprafața 
ocupată de frunzele lor pe luciul apei se dubla. Peştii vedeau că le tot scade 
lumina, dar leneşi din fire, nu luau măsuri — să mai smulgă din nuferi. Azi aşa, 
mâine aşa — tot “lasă că mai avem timp”. Chiar şi în ziua când nuferii 
ocupaseră deja jumătate din suprafața lacului, locatarii, adică peştii 
inconştienți, erau liniștiți: “lasă că mai e timp, uite ce de apă e încă liberă”. 

Dar a doua zi nuferii au ocupat toată suprafața lacului — căci peste noapte îşi 
dublaseră numărul de frunze. Ca urmare, peştii — şi cu ei toate celelalte 
viețuitoare din apă, au pierit din cauza lipsei de lumină. Neimplicarea, absența 
oricărei reacții, i-a ucis. (poveste din China) 

Azi trebuie făcut ceva. Mâine - va fi prea târziu! 

Spre deosebire de maimuţele cu care seamănă la corp, omul e dotat cu capacitatea 
de gândire. Dar la cei mai mulţi indivizi umani, “animalul” din ei stăpâneşte mintea 
folosind-o pentru a face prostii mai mari — am văzut cum şi vedem mereu. 
Dimpotrivă, civilizaţia şi supraviețuirea, cer ca rațiunea — prin educaţie, 
constrângere, îngrijire - să conducă instinctele şi să aibă grijă de „animal”, ca de un 
copil mic. 

Omul (şi societatea în ansamblu) care umblă cu “capul în traistă”, sau “doarme 
în ghete”, lăsând lucrurile “în plata Domnului” sau a politicienilor, nu poate nici 
măcar supraviețui, cu atât mai puţin vieţui cu succes. De aceea nu poți rămâne 
indiferent când îi vezi pe unii greşind, situaţia te obligă să faci ceva concret — atât 
pentru binele propriei persoane, cât şi pentru folosul grupului sau comunității. 

Cunoaşterea fără acțiune nu înseamnă cunoaştere adevărată (Confucius). 

Soluţiile ar fi: 

- Să-ţi pese şi să te implici; 

- să te ajuţi singur (ca să nu mai fi milog) — de exemplu: să faci mişcare; să bei 
apă suficientă şi să mănânci corect; să te educi; 

- să-l ajuţi concret pe ceilalţi (să nu mai fie milogi). 

3.1.2. Iluzii sau eficiență? 


În iad, cele mai încinse locuri sunt păstrate pentru cei 
care in vremuri de criză stau şi se uită (Dante Aligheri) 

Cu popoarele sau indivizii, e cam la fel: cine alege să scape de pericol acceptând 
să fie violat(ţi) în corp sau în minte — treaba lui, respectiv a lor. Nimeni nu-i 
împiedecă; ba unii chiar te încurajează şi te plătesc să stai blând. Aproape sigur că 
şi tu, cititorule, priveşti impasibil degradarea societăţii şi comportarea iresponsabilă 
a celor din jur, visând minuni. Sigur că poţi sta cu capul în nisip, bazându-te că te 
scapă altcineva: părinții, autorităţile, prietenii. Dar — ia gândeşte puţin: pot fi ei 
alături de tine chiar 24 de ore pe zi, sau 365 zile pe an? Pot ei să lupte pentru viaţa 
TA în locul tău? Când peste tine năvăleşte o calamitate, sau vine globalizarea - tot 
nepotismul, tot pachetul cu Kentane sau sarsanaua cu “atenţii”, toate iluziile, nu 
mai ajută la nimic. 

Naivitatea credinței în minuni e veche la noi, ca şi lupta cu ea - vezi # 13.3. 
Aproape fiecare român este un „fepar”, adică visează să capete o pomană sau să 
dea o “ţeapă”, ori un „tun” — la loz în plic, în conducta Petrom, în afaceri, la 
percepţie, la vamă, la biserică, în dragoste etc. Nu este un „maratonist”, adică un 
om destoinic, care se ţine de treaba începută până o termină în bune condițiuni, 
conştient că scopul poate fi atins nu imediat, ci după un timp, şi atunci numai prin 
muncă grea, efort şi poate chiar suferință. 

Pentru necazurile lor, oamenii slabi dau vina pe ceilalți şi aproape niciodată pe ei 
înşişi. Când colo, soluția necazurilor stă în rezolvarea problemele (reale, nu 
imaginate de fudulie) prin eforturi proprii. Singura minune posibilă pe lumea asta 
este să te schimbi tu însuţi, prin (auto)educație şi muncă, muncă şi iar muncă 
(asupra ta). După aceea apar efectele schimbării, pe care prostimea, spectatorii, le 
apreciază drept minuni. Căci sfinţii, sau O Sensei, nu făceau minuni — ci doar 
valorificau minunea propriei lor schimbări. 

În general majoritatea românilor sunt necompetitivi pe plan internaţional. Sunt ei 
oare mai slab dotați mintal decât alte etnii? În principiu nu, dar dacă citeşti ziarele 
[4?] ai putea zice liniştit: Da! 

Probabil ca acțiunea de a gândi doare, altfel nu se explică numărul mare al celor 
ce nu gândesc. E mai uşor să râgâi decât să gândeşti! Fiecare este ceea ce gândeşte 
el însuşi — şi nu cum se spune: “omul este ceea ce mănâncă”, sau “omul este ce 
gândesc alţii despre el”. 

Dar, de ce? De ce “gândesc” oare atâţia oameni la fel ca ciobanul din “superba” 
baladă — un sinucigaş stupid? De ce aşa mulţi se complac să cerşească? De ce sunt 
la noi aşa mulţi nepricepuţi, laşi, ticăloşi - care NU gândesc şi NU acţionează 
raţional (deşi au trecut prin şcoală)? Cauzele sunt numeroase: exterioare şi 
interioare; obiective şi subiective; firea şi soarta; istoria şi voința personală. Lenea, 
supunerea față de instincte, de plăceri. De vină e neştiinţa şi nesimţirea. 

Însă explicaţiile şi scuzele nu ne ajută la ceva. 


Putem lăsa oare lucrurile să meargă mai departe în halul acesta? Ne convine să 
fim mereu ultimii din Europa la muncă, PIB, curăţenie, respectul față de celălalt - 
dar primii la cerşit, hoţie, minciuni, înjurături, mitocănie, abandonarea copiilor, 
alcoolism? Răufăcătorii, cerşetorii şi prostituații minori care au năvălit în Vest sunt 
ai noştri. Străinii aşteaptă să-i recunoaştem şi să avem grijă de ei, adică să ne 
purtăm ca nişte adulţi, nu ca mucoşii prinşi cu ocaua mică. 

UE şi NATO ne sprijină să reformăm societatea strâmbă în care trăim. Dar, de la 
efortul lor lipseşte prea adesea contribuţia noastră, noi doar “suportăm” 
schimbările, nu le producem. Străinii ne ajută uncori, dar nu pot face treaba noastră, 
în locul nostru. Cei care aşteaptă salvarea de la străini, sau de la vreo minune — ar 
face mai bine să se trezească şi să se apuce singuri de rezolvarea sarcinilor 
neplăcute sau murdare. Căci şi străinii au de cârpit şi pus petece: în UE şi SUA 
există o mulțime de corupți şi escroci, cetăţenii celor mai super-avansate state îşi 
înjunghie miniştrii, dau foc palatelor regale şi fură miliarde de euro; spre informare, 
corupția mondială este de 3 miliarde de dolari pe zi! 

Ce-i de făcut? 

Poetul nostru naţional propunea o “rezolvare” radicală, simplistă şi devastatoare: 

... Cum nu vii tu, Ţepeş Doamne, ca punând mâna pe ei, 

Să-i împărţi în două cete: în smintiţi şi în mişei. 

Şi în două temniţi large cu de-a sila să-i aduni, 

Să dai foc la puşcărie şi la casa de nebuni! (Mihail Eminescu) 

Dar, dreptatea nu e totdeauna egală cu adevărul - sau cu binele. 

Deşi atractivă, soluţia poetului ar însemna lichidarea a circa 60% din întreaga 
noastră populaţie (40% bolnavi mintali conform statisticilor plus vreo 20% mişei, 
apreciind optimist). Prea multă lume. O hecatombă. Un genocid. E inacceptabilă. 

Evident, sunt necesare alte soluţii, care să-i “dreagă” şi pe “nebuni” şi pe “mişei”. 

După cum am arătat, toate necazurile sociale au o cauză primară de natură 
biologică. La prima vedere soluţionarea adecvată ar putea fi tot de natură biologică. 
Varianta directă (de exemplu sterilizarea indivizilor considerați bolnavi incurabili, 
chiar eutanasia) este considerată inumană. Totuşi, pentru a nu fi lăsate să se 
transforme în violenţă, dereglările endocrine ale unora (excesul sau insuficiența 
hormonală) trebuie obligatoriu tratate cumva, pe cale fie naturală (prin efort fizic, 
duş rece, regim alimentar adecvat, viață sexuală corectă), fie medicală. 

Mai evoluată, mai morală, pare alternativa indirectă de soluţionare — prin 
educaţie. Aceasta nu poate influența din păcate cauza primară, biologică, dar dacă 
este făcută cu cap, poate îndrepta în bună măsură efectele ei, respectiv comportările 
asociale pe care le produce. 

Pentru a supraviețui şi a face față provocărilor viitorului, singurul remediu este o 
schimbare internă, de mentalitate, printr-o atitudine participativă - adaptarea prin 
pregătire şi educație, individuală sau comunitară. În acest scop e nevoie de un 
mare efort colectiv, național. 

Influențarea din exterior a indivizilor, ei fiind lăsaţi doar să contemple 
schimbarea — prin legi, pedepse, religie, politeţe, exemple frumoase, ajutoare 
materiale, comportamente din import etc. — e uneori necesară şi utilă, dar nu dă 
rezultate suficient de bune şi nu va reuşi să schimbe firea oamenilor. 

Se înşeală cei care cred că vom trăi mai bine din cauză că am intrat în UE şi vom 
fi inundaţi cu fonduri de solidaritate. În România, în traiul şi mentalităţile noastre 
de rude sărace şi fără noroc ai vesticilor, sau de supraviețuitori prin exepediente 
(milogeală, hoţie etc.), nu se va schimba ceva decât printr-o altfel de mentalitate. 
Fără o mai bună educaţie, românii ar strica orice pricopseală ar primi. De exemplu, 
la alții comunismul funcționează bine mersi (vezi kibuţurile israelite şamd), la noi 
aceiaşi teorie a produs teroare şi tragedii. Tot aşa, la alții capitalismul dă rezultatele 
sociale bune scontate (vezi olandezii, nemții etc.), la noi nu produce decât 
supraîmbogăţirea obscenă a câtorva ticăloşi. 

Cel mai bun antidot împotriva răului din societate este justiția socială, statul de 
drept, dar mai ales educaţia caracterului. Ea formează oamenii educați şi cultivați, 
în stare de cumpătare, echilibru şi măsură, care pot rezista răului. 

Educaţia (pregătirea morală, formarea unei atitudini civilizate) — în opoziţie cu 
instrucția (acumularea de informații şi competenţe profesionale) — prezintă cel mai 
mare grad de speranţă pentru salvarea civilizației actuale. 

Problemele de scurtă durată ale omenirii pot fi rezolvate de politicieni prin 
inginerie socială, dar cele de lungă durată, vindecarea şi prevenirea racilelor 
sociale, pot fi soluționate numai de educaţia caracterului. Doar aceasta are cea mai 
puternică şi mai eficace influență pe termen lung asupra oamenilor. Numai cu 
ajutorul educației morale, civice, spirituale, pot ei învăţa să se salveze singuri şi să 
făptuiască ceva practic pentru interesul general, nu să se vaete ca nişte neputincioşi, 
tot cerşind de la apropiaţi sau de la străini, ori furând fără scrupule. Fără o educaţie 
corectă a populaţiei, nebunii şi tâlharii renasc mereu, la fel ca Pasărea Fenix! 

Oamenii corect educați: 

- nu mai fură, deoarece au învăţat că bunăstarea celorlalți le-o măreşte şi pe a lor; 

- nu mai mint, deoarece au aflat că cinstea dă siguranță progresului propriu şi 
colectiv; 

- nu mai chiulesc, deoarece ştiu că munca e singura cale spre un nivel de trai 
decent şi durabil; 

- nu mai poluează mediul, deoarece au aflat că “micile” distrugeri devin curând 
dezastre naturale care îi amenință viața; 

- nu mai încearcă să facă instantaneu avere, călcând peste “cadavrele” vecinilor, 
pentru că vecinii vii şi activi sunt mai folositori decât cei pasivi sau disperaţi; 

- au bun simţ, nu exagerează, se implică în realizarea progresului comun şi 
durabil. 

În vremurile noastre nu bogăţiile naturale, minerale sau de alt fel, constituie 
averea unei naţii — ci oamenii, adică minţile lor. Calitatea cetăţenilor: capacitatea de 
a inova şi produce obiecte dar şi civilizaţie, patriotismul lor - contează mult mai 


mult decât rezervele de aur, bani, petrol, grâu, armament sau mărimea populației. 
Fără educaţie (dar şi instrucţie) nu va fi posibilă supraviețuirea. Viitorul 
neinstruţilor şi needucaţilor este pierderea competiţiei pentru resurse, sărăcia, 
moartea individuală sau a familiei, dispariția grupului ori naţiei... 

Cei slabi plătesc din greu: Vae victis! (vai de cei învinşi). 

Din păcate, educaţia durează mult timp. Însă dacă nu începem odată să facem 
ceva, nu vom scăpa niciodată de soarta de care ne plângem. Deci, hai la luptă! 

Dar, de ce fel de educaţie avem nevoie? 

În cursul istoriei s-au încercat multe metode educative pentru caracter - unele 
mai bune, altele mai slabe, altele de-a dreptul utopice. Există diverse alternative 
educaţionale, oferite de numeroase mişcări, secte, întreprinderi, guverne, autorităţi: 
şcoli laice şi religioase, cursuri de perfecţionare umană, reeducare, lagăre şi 
închisori etc. 

Constatăm că e mai uşor să-i instruieşti pe oameni să facă fapte rele: să se bată, 
să-i manipuleze pe alţii pentru a-i exploata, pentru că în acest caz învățătura merge 
în sensul unei tendinţe naturale — comparativ cu dificultatea manipulării lor ca să 
facă fapte bune, adică să se comporte contra naturii. De altfel, omniprezentele filme 
americane prezintă foarte bine faptele rele (jafuri, bătăi, crime, violuri etc.) dar mult 
mai puţin reuşit faptele bune sau educative, care ar putea să schimbe situaţia 
proastă înfăţişată la începutul filmului. Excepţie fac happy-endurile cu moartea 
personajului negativ, în scene splendid realizate — dar în realitate nici soluţia asta 
nu e bună, vezi # 11.2.2. 

Uneori oamenii încearcă să facă ceva bun pentru ei şi cei din jur, dar adeseori 
soluţiile propuse sunt greşite: de la descântece la alcool sau droguri, de la intoxicare 
cu medicamente până la cure de linişte sau meditaţie. Din cauza singurătăţii şi fricii 
de moarte, în căutarea unei lumi mai bune, numeroşi indivizi slabi de fire se aruncă 
în braţele sectelor, care îi înşeală promițându-le tot felul de minuni. Curând se 
trezesc şi fără bani şi mai nenorociţi, dacă nu chiar bătuţi sau violentaţi sexual. 

Dacă s-ar explica cinstit oamenilor că fiecare soluţie este potrivită unor anumite 
firi, toate ar fi în ordine. Însă, departe de a fi lămuriţi sincer despre ce e vorba cu 
adevărat în ofertă, oamenii sunt serviţi cu iluzii: mijloace derizorii de câştigare a 
unui ban sunt prezentate drept acțiuni onorabile şi meritoase, diverse metode 
exotice de terapie psihiatrică drept căi spre obţinerea nemuririi — recomandate 
tuturor cu vorbe îmbietoare, ca să adoarmă concurența. 

Deşi promit transformarea individului într-un om nou şi fericit, predicând în acest 
scop deconectarea de la viaţa socială şi condamnând materialismul, în realitate 
ideologiile, sectele, religiile, vindecătorii, popii trag sfori ca să adune cât mai mulți 
bani. Folosind o mare varietate de doctrine pseudospirituale, pseudoumaniste sau 
pseudoumanitare, de tehnici de manipulare cu care dresează aderenţii să devină 
dependenţi de un “salvator”, sectele nu fac decât să urmărească un scop totalitarist 
şi mercantil. Când ajută, ele tratează aparențele, efectele mintale — nu cauza, care 
este corporală. Convinşi de reclame, mulți oameni citesc cărți despre cum să faci 

avere sau sex, închipuindu-şi că insuccesele lor s-ar datora lipsei de know-how. 
În realitate, nu softul e insuficient, ci hard-ul: de fapt lor le lipseşte vitalitatea, 
relaxarea, un mod de viaţă sănătos, ne-sedentar. 

Mulţi dau vina pe alţii pentru starea lor nefericită. Aceasta atitudine exclude 
terapia vindecătoare. Pentru a putea începe să se trateze, e nevoie de exemplu ca 
alcoolicul să recunoască faptul că e alcoolic. Dar oamenii refuză să-şi recunoască 
defectele, nebunia — de aici apare necesitatea educării şi „deşteptării” lor. Cel care 
nu-şi dezvoltă trupul şi mintea până la nivelul la care să vadă cu proprii ochi ce e 
bine şi ce e rău, ce e adevărat şi ce e fals, ce se cuvine să facă şi ce nu se cade - nu 
poate să se conducă pe sine (şi mai ales, pe alții). 

Dacă vrei să nu depinzi de mila altora şi să hotărăşti singur ce vei păţi — ei bine, e 
necesar să gândeşti: să te pregăteşti, să munceşti, să înveți. Sarcina oricărui om 
adevărat este să înțeleagă pe ce lume trăieşte, pentru a putea prevedea pericolele 
propriului viitor şi a se pregăti să le facă faţă cu succes. 

Cum? 

Fiind atent la ceea ce face, acționând cu responsabilitate şi toleranță, acceptând 
necesitatea imperioasă a educaţiei altora dar şi a lui însuşi — adică plătind fără 
cârteli preţul autosalvării de la catastrofă, indiferent sub ce formă: bani, timp, 
eforturi proprii. Pentru asta nu e nevoie de condiţii inaccesibile, scumpe, de import 
— ci numai de o resursă disponibilă, pe care Dumnezeu a dat-o fiecăruia: mintea. 

Oricine o are, dar nu toată lumea vrea s-o folosească. 


3.2. Educaţia actuală este greşită 


3.2.1. Consideraţii generale 

Educarea caracterului poate fi considerată un sistem, alcătuit din următoarele 
componente: 

- Subiectul (sau victima) educaţiei - este individul uman, la orice vârstă; 

- Scopul (sau scopurile) educaţiei, 

- Factorii (sau agenţii) educativi — sunt: părinții; şcoala de toate gradele; educaţia 
fizică; armata; mijloacele mass-media; colectivul apropiat: familie, rude, prieteni, 
colegi, camarazi; experiența vieţii. Factorii au efecte directe şi indirecte asupra 
subiectului; 

- Mijloacele educative — sunt materiale (clădiri, cărți, echipamente etc.), umane 
(educatori, auxiliari etc.), teoretice (metode pedagogice), financiare etc.; 

Metodele pedagogice pot fi: informative, formative, de influențare. 

- Rezultatele educaţiei — se evaluează comparativ cu scopul inițial; 

- Valorificarea experienţei — conduce la îmbunătățirea sistemului. 

Procesul educativ poate fi: atractiv (motivant, recompensant etc.), constrângător 
(punitiv etc.), reformator (reeducare, recuperare etc.), distructiv (spălarea creierului 
etc.); 


Educaţia se poate adresa fie separat minţii, corpului, sufletului, sau poate fi 
sinergică, adică se adresează omului în ansamblu, cu un rezultat mai mare decât 
suma efectelor asupra celor trei părți separate. 

Ca orice activitate umană, educaţia poate fi tratată şi ca un proiect, cu 
următoarele elemente şi etape: 

- Beneficiar: client, utilizator, finanţator etc. 

- Temă (scop): prelucrarea unuia sau mai multor indivizi, pentru a-i face capabili 
să realizeze sarcini stabilite; 

- Alegerea executantului (cinstit: prin competiţie); 

- Plan de lucru: documentaţie, amenajări, acţiuni, responsabili, costuri, termene; 

- Lista mijloacelor şi resurselor (materiale, umane, financiare) necesare, 
disponibile; 

- Execuţie: realizarea lucrării, supravegherea execuţiei; 

- Respectarea legalității şi standardelor: protecția muncii, protecția mediului, 
impactul social-politic-economic-uman-internațional; 

- Finalizare: preliminară, probe şi verificări, remedieri; 

- Predarea către Beneficiar; 

- Garanţie; 

- Încheiere; 

- Feed-back: învățăminte pentru viitor. 

Educaţia şi şcolarizarea în general sunt legate de: 

- dezvoltarea personală (vezi 4 5.3); 

- dezvoltarea durabilă (personală, socială etc.). 


3.2.2. Defectele învăţământului şcolar actual 

În august 2003 se declara oficial şi ritos: “Educaţia reprezintă pentru România 
principalul motor care să ne apropie de UE. Și aceasta nu numai la nivelul copiilor 
supradotaţi...”. 

La vorbărie, autorităţile se prezintă excelent. Să vedem însă cum arată practica. 

Din păcate, şcoala din zilele noastre nu-şi îndeplineşte menirea. Învățământul 
românesc este corupt, ipocrit şi imoral (ministrul MEdC, 2006). În orice activitate 
umană rezultatele contează, NU intenţiile, nici cantitatea de efort, muncă, bani 
cheltuiţi, nici reclama sau marketingul. Atunci, ce fel de sistem educațional e al 
nostru, care se laudă cu câţiva olimpici de succes în concursurile internaţionale, dar 
totodată produce mulţime de abulici necompetitivi şi imorali? 


> Ce produce şcoala noastră? 

Tinerii şi părinții naivi poate speră că la şcoală se învață o meserie “bănoasă”. 
Practic, nici vorbă de aşa ceva: majoritatea foştilor studenți pe care-i cunosc, ori au 
emigrat, ori lucrează în alte meserii decât cele studiate. În plus, perioada de 
înjumătățire a cunoştinţelor — şi deci nevoia de recalificare - a ajuns în unele 

domenii la 5 ani. După numai 5 ani de la terminarea şcolii, dacă nu te reciclezi şi 
nu beneficiezi de pcr (pile, cunoştinţe, relații) — rişti să fii concediat şi înlocuit cu o 
carne de tun proaspătă. Multe din meseriile pentru care pregăteşte învăţământul 
nostru nu au viitor. Din cauza pregătirii excesiv de teoretice şi a lipsei pregătirii 
practice, doar 40% din absolvenţi se pot angaja după terminarea unei facultăți. 

Alţii speră că şcoala le dă copiilor oarecare capacitate de a gândi mai bine. În 
parte e adevărat, dar ea nu-i învaţă totuşi pe tineri elementele de cultură generală 
absolut necesare oricărui om, adică: 

- gândirea eficientă (logica, matematica, creativitatea, cultura religioasă etc.); 

- munca eficientă (lucrul manual, economia casnică şi generală, managementul 
vieții şi afacerilor etc.); 

- educaţia fizică (autoapărare individuală şi colectivă); 

- supraviețuirea în natură (reacţia la calamităţi); 

- supraviețuirea în lupta cu bolile (igiena, primul ajutor); 

- supraviețuirea în societate (comunicare, politeţe, educaţia civică, morala etc.); 

- relația cu natura şi obligaţii aferente (ştiinţe, ecologie etc.); 

- acceptarea morţii inevitabile — dacă nu a lui, măcar cea a rudelor; 

- educaţia financiară (relaţiile cu fiscul etc.); 

- relații şi obligaţii internaționale (limbi străine, istorie, drept etc.). 

Învățământul nostru actual este informativ şi reproductiv, în loc de a fi bazat pe 
înțelegerea materiei şi a dezvolta spiritul de iniţiativă al elevilor. Omul trebuie 
învăţat să gândească, să raţioneze. Or, fizica şi matematica, de exemplu, au devenit 
acuma nişte materii abstracte, golite de sens; elevii nu le mai înţeleg şi nu 
raţionează. Ei aplică mecanic nişte reguli pe care nu le pricep, ca nişte roboți. 
Astfel de activități pot fi executate mai bine, mai ieftin, mai repede — de 
calculatoare. 

Numeroase meserii - de exemplu jurist, sau funcționar la stat, sunt pe cale de 
dispariție. Ele vor fi preluate în totalitate de calculatoare - infinit mai impartiale şi 
mai utile socialmente (vezi introducerea licitaţiilor electronice). Sau, paznicii ori 
badigarzii, alţi leneşi care nu fac nimic, decât impresie şi burtă, şi vor fi înlocuiţi de 
sesizoare şi roboţi (tehnică deja existentă). 

În competiţia cu maşina, omul (necalificat) a pierdut şi va pierde mereu. Unde se 
va ajunge? Indivizii care lenevesc mintal, complăcându-se în situaţia existentă şi 
amăgindu-se că ar avea o slujbă sigură, sunt condamnaţi la şomaj într-un viitor 
apropiat. Numărul de săraci şi de subdezvoltaţi va creşte inexorabil. 

Din cauza educaţiei greşite, o mulţime de români simpli nu se pricep decât la 
activități primitive (agricultura de subzistență; salahorie; conflicte interpersonale şi 
interetnice; prostituție; hoţie; cerşetorie) care pe ei îi condamnă la sărăcie — iar Țara 
la înapoiere. Țăranul român (50% din populație!) s-a întors (ajutat din interes de 
autoritățile ciocoieşti) la ocupaţia lui tradițională: şade pe o piatră sau priveşte la 
TV, doineşte eterna jale şi în răstimpuri, mai grăieşte sfătos despre aceleaşi lucruri 
pe care le celebrau şi strămoşii săi: moş, barză, viezure... Studiile economice arată 


că pentru a ajunge din urmă celelalte ţări din UE, jumătate din populaţia României 
ar trebui să-şi schimbe meseria (şi mentalitatea), ceeace pare imposibil, deoarece 
sistemul actual de învăţământ nu oferă astfel de posibilităţi. În epoca zborului 
spațial, competențele româneşti tradiționale nu fac doi bani în fața năvalei 
traficanţilor de droguri sau de carne vie, terorismului, societăților multinaționale şi 
finanţiştilor străini. Viaţa „curată”, romantică, a ţăranului nostru, se ciocneşte 
acuma de suprapopularea globului într-o luptă crâncenă pentru supravieţuire. 
Rezultatul conflictului e clar de la început: dispariţia sau mizeria celor înapoiaţi, 
incapabili să lupte conform noilor metode şi tehnologii. 

Viitorul nu iartă — şi el va avea nevoie numai de oameni pricepuţi, calificați, 
creativi, hotărîţi, nu de idioţi fericiți sau cheflii nătângi. 

Dar la noi nici puţinii foarte şcoliți nu sunt performanţi. Oricât ne-am iluziona că 
avem oameni competenţi, că putem să ne adaptăm eficient, că olimpicii noştri sunt 
mai grozavi decât alţii - am fost şi rămânem o țară în criză de competenţe. În orice 
domeniu privim, de la bănci la învăţământ, de la sănătate la fotbal, de la politică la 
cinematografie, stăm rău. De ce? Pentru că nu am putut produce strategi şi lideri, 
conducători vizionari şi creatori de curente. Cu alte cuvinte, au lipsit excelențele, 
modelele. “Experții” noştri se pricep doar la mărunțişuri şi tăierea firului în patru, 
fiind total nepricepuţi la strategie şi concepție. 

Avem specialişti în explicarea deprecierii dolarului, dar sistemul bancar are 
defecţiuni majore. Avem profesori carismatici care scriu cărți superbe, dar nivelul 
educaţiei şcolare şi universitare e dezastruos. Avem chirurgi cu mâini de aur, dar 
sistemul medical este la pământ. Avem câţiva angajaţi la Microsoft în SUA — în 
schimb țara ne e pe ultimul loc din lume la utilizarea tehnologiei informaționale. 
Avem jucători de fotbal talentaţi, dar fotbalul nostru e printre ultimele din Europa. 
Juriştii noştri fac legi execrabile: ba imprecise, ba incomplete, ba inaplicabile, ba 
adoptate numai pentru a raporta la UE că au îndeplinit sarcina. Nimeni nu ştie dacă 
merită să aplice legea în vigoare, sau mai bine o aşteaptă pe următoarea. 

Dar dominaţia falselor competenţe ca boală naţională îşi are originea şi atinge 
forme dramatice în politică, cu efecte fatale pentru Țară. Chiar dacă în economie 
multe companii private au introdus deja cultura eficienței, a eticii, a conducerii prin 
obiective şi a responsabilizării pentru rezultate, în rândul clasei politice această 
cultură lipseşte cu desăvârşire. Strada crede că la noi politica e sau circ, sau 
acoperire pentru hoţie. De aceea cetăţenii s-au îndepărtat de politică şi s-au orientat 
spre găsirea unor soluţii personale, cum ar fi emigrarea, sau creşterea egoismului şi 
egocentrismului până la apariţia pericolului disoluţiei corpului social. 

România nu e nimic dacă nu apără o idee superioară, un ideal spiritual. Națiunea 
care nu se gândeşte la altceva decât la plăceri sau junghiuri, care în loc să creeze 
ceva se preocupă de ce zic alții şi se crede mereu nebăgată în seamă, îşi pierde forța 
sufletească, voinţa şi inteligenţa. Ea devine o populaţie şi dispare, prin dizolvarea în 
“natură”. 

Fără un proiect de viitor naţional clar şi consensualizat, fără ca societatea să 
ştie ce vrea, nici Şcoala nu va şti ce şi cum să predea, ce să extragă din noianul 
cunoştinţelor contemporane şi cum să aprecieze performanța. 

Ce produc Universitățile noastre (nici una din ele în Top 500 mondial!) afară de 
creiere mercenare pentru export? Poate doar mancurți. Ori, neveste cultivate şi 
ieftine pentru străini cu bani. Sau, oferă tinerilor necopți distracţie şi pretextul de a 
petrece un timp într-un oraş mare, pe banii părinților. Nici vorbă de a fabrica 
patrioți luminaţi, luptători pentru binele Țării, ceva util poporului român. 

Dintr-o întâlnire între reprezentanţii unor universități tehnice şi cei de la câteva 
firme importante din ţară, a rezultat (2006) că proaspeţii absolvenţi ingineri au 
următoarele lipsuri: 

- nivel de pregătire mai scăzut decât în trecut; 

- necunoaşterea limbilor străine cu aplicaţie în domeniul tehnic; 

- nu au responsabilitate; 

- nu se pricep la modul de organizare a unei societăți comerciale; 

- nu ştiu să se prezinte (să redacteze un CV, au ţinută neglijentă, nu-şi controlează 
emoţiile); 

- nu se pricep să lucreze în echipă. 

E adevărat că şcoala produce şi câţiva performeri — datorită meritelor 
excepţionale ale unor părinți şi profesori. Însă ei sunt rari, câteva zeci. De-ar fi şi 
mii, tot ar fi puţini față de restul “producţiei”! 


> Școala actuală nu educă, ci dresează. 

Sistemul nostru de învăţământ nu încurajează efortul propriu, dezvoltarea 
creativității şi responsabilităţii tinerilor — ci indisciplina şi iresponsabilitatea. 
Sistemul nu urmăreşte formarea elevilor în spiritul gândirii independente şi logice, 
al exprimării clare şi corecte a gândurilor coerente, a ascultării şi a receptării ideilor 
propuse de alții, spre a le analiza şi a le refolosi, a încurajării muncii pentru folosul 
comun, nu nu doar cel propriu. 

Educaţia modernă este dezechilibrată: elitistă, intelectuală, laică. Ca urmare a 
diverselor reforme şcolare importate fără cap şi aplicate alandala, în zilele noastre 
elevii de toate vârstele sunt spectatori care aşteaptă să le fie arătată învățătura — 
astfel ca efortul lor fizic şi intelectual să fie cât mai mic. Ei nu participă, ci refuză 
să muncească pentru a învăţa singuri, chiulind şi refugiindu-se în activităţi 
îmbietoare care le gâdilă plăcerea de spectator. 

Şcoala se ocupă numai de instrucția copilului sau adolescentului, de memorizarea 
cunoştinţelor sub forma unei specializări înguste şi îndobitocitoare, oferind o 
învățătură papagalicească, mecanicistă, o recitare fără inimă, fără înțelegere şi 
participare personală. Bacalaureatul, un examen „de maturitate”, se dă scris, cu o 
„grilă? care măsoară cunoştinţele „la kilogram”. Cum să-şi arate candidatul 
maturitatea, când tot ce i se cere este doar o memorie de elefant? „Bacalaureatul e 
o parodie de examen” (ministrul Hărdău/ 2006). 


La baza învățământului nostru stă o mentalitate care favorizează gândirea leneşă, 
pasivitatea şi imitația. Şcoala produce indivizi lipsiţi de personalitate, plini de 
inhibiții şi frustrări, incapabili să ia decizii pe cont propriu, inapți să se 
împotrivească sistemului căruia mai târziu îi vor deveni victime sigure, tocmai 
pentru că nimeni nu le insuflă mentalitatea de învingător. Şcoala oferă soluţii, nu 
probleme de gândire, învață fast-thinking (ceva analog fast-foodului); fabrică 
specialişti buni pentru o societate care nu-şi pune probleme. 

Actuala orientare a învățământului nostru primar şi liceal este, dacă nu greşită, 
atunci foarte deficitară. Obiectivul fundamental al acestui învățământ ar trebui să 
fie formarea unui bun cetăţean. La şcoală se poate imprima în personalitatea 
individului respectul față de cel de alături, respectul regulilor stabilite de societate, 
respectul între sexe, respectul fată de mediul înconjurător, respectul pentru muncă, 
respectul şi iubirea de Patrie. În timpul şcolii se poate dezvolta sentimentul 
apartenenţei la o comunitate în care trebuie să sprijini şi vei fi sprijinit, se poate 
învăţa că violenţa este o prostie şamd. 

Când colo, sub masca democraţiei în şcoală tronează anarhia. Viciul şi indolența 
tinerilor nu se datorează sărăciei, aşa cum se tot pretinde, ci lipsei de educaţie 
patriotică şi de repere morale, pe care au asigurat-o autorităţile antiromâneşti 
prăvălite pe capul nostru. Ele constituie “modelul de succes“ pe care îl copiază 
tinerii şi restul populaţiei — dar fac numai rău poporului pe spinarea căruia trăiesc. 
Fiind preocupaţi numai de propria îmbogăţire, de perpetuarea rămânerii la putere 
pentru a avea acces la spolierea banului public. Acţionând fără nici o ruşine sau 
responsabilitate, ei duc Ţara cu bună ştiinţă spre pierzanie. Platon zicea: "tiran este 
cel care îşi îngăduie, în cetate, să facă tot ce-i place”. 

Din cauza educaţiei greşite primită în copilărie, omul simplu vrea să trăiască în 
iluzoriu, ca la cinematograf. Cel mai dificil obstacol în calea integrării noastre 
europene este mentalitatea majorității populaţiei, de milog asistat social. Ea nu ştie 
decât să ceară şi să aştepte: nu-şi asumă autoresponsabilitatea. Aşteaptă să 
primească şi nu se simte responsabilă că nu i se poate da. Omul refuză realitatea, nu 
acceptă să fie el însuşi. Vrea să rămână sugar şi se bazează pe minuni. În cazul 
confruntării cu o problemă, el “gândeşte” cam aşa: „ia să găsesc (sau să votez ...) 
un Făt frumos Salvator, un Deus ex machina, un Mesia, sub formă de preşedinte 
sau Tătuc providenţial — şi apoi, gata! Acela va face singur tot ce este necesar, va 
rezolva toate problemele şi ne va scăpa din necazuri” - fără ca alegătorul să mai fie 
nevoit sa facă ceva, decât să-l asculte, laude, eventual plătească. După vremea când 
Mesia era un individ, acuma UE întruneşte speranțele. Alegătorul iresponsabil 
crede că “salvatorul” imaginar nu va avea nevoie de sprijinul şi efortul tuturor, mai 
ales de ale sale — respectiv de munca, răbdarea, cinstea, solidaritatea lui şi ale 
celorlalți. Câtă vreme “salvatorul” se laudă că va face şi va drege, preopinentul 
majoritar speră că poate dormi fără griji, că nu va fi nevoit să muncească şi el, să 
transpire, mai ales să gândească. Ulterior, când personajul investit cu atâtea nădejdi 
iluzorii dă kix, indivizii cu minți de sugar reacționează violent 

Precauția nu e acelaşi lucru cu lenea. Englezii au o reţetă de succes: wait and 
see. Ai noştri au aflat de ea, dar nu s-au prins că pentru valorificarea ei cu folos, e 
nevoie să faci şi tu ceva: să înveţi din ce vezi. Ei au înţeles că aplicarea formulei 
înseamnă pur şi simplu să te uiţi în jur la ceilalţi şi să stai, adică nu cumva Doamne- 
fereşte, să ieşi tu primul la bătaie... lăsându-i în față pe înfigăreți: răufăcători, 
mafioţi, bandiți. Dacă nici măcar nu încerci, n-ai cum să reuşeşti. 

Un om pios se trezi pe neaşteptate ruinat şi începu să se roage: “Doamne, 
ajută-mă să câştig la loterie”. Se rugă ani în şir, dar rămase tot sărac. 

Când muri, se duse direct la Rai, dar ajuns acolo refuză să intre. Explică 
Sfântului Petru că trăise toată viaţa conform învățăturilor religioase, dar 
Dumnezeu nu L-a ajutat niciodată să câştige la loterie. 

“Tot ce mi-a promis religia a fost o minciună” spuse omul, dezamăgit. 

Atunci, Domnul îi răspunse: “Mereu am fost gata să te ajut să câştigi, dar 
n-am avut ocazia, căci n-ai cumpărat niciodată un bilet la loterie!”. 

Educaţia este singura şansă pentru o politică serioasă privind schimbarea 
României. Practic, trebuie formată la majoritatea cetăţenilor o mentalitate 
compatibilă cu standardele vesteuropene, învăţându-i să-şi asume valori străine 
acum unei mari părți a populaţiei, cum sunt: corectitudinea, responsabilitatea, 
învăţarea permanentă, vorbirea articulată, comunicarea corentă şi constructivă, 
corespondenţa între vorbe şi fapte, competenţa prin folosirea ştiinţei şi tehnicii, 
noţiuni despre cultura şi religia celorlalți, buna cuviinţă. 

Şcoala actuală nu face o educaţie utilă şi înălțătoare, ci manipulează mințile 
tinerilor pentru a deveni roboți uşor de mânat de autorităţi şi politicieni, sclavi 
pentru străini, consumatori obsesivi, sau carne de tun pentru războaiele altora. Ea 
nu educă - ci perverteşte în folosul Puterii. Manipularea din şcoală este continuată 
în viaţă prin manipularea politică, astfel că oamenii-roboţi acceptă orice soartă, pe 
care un individ cu scaun la cap, cu gândire raţională, ar socoti-o imposibil de 
suportat şi s-ar revolta. 

Aşa se face că aici sau aiurea, popoarele aleg şi îndură să fie conduse de tot felul 
de bolnavi mintali — de care e plină istoria. Să menționăm numai pe unii recenți: 
Lenin, Hitler, Stalin, Pol Pot, Ceauşescu, Saddam [12]. 

Securiştii de la noi sau din URSS se mirau cât erau de docili cei pe care-i acostau 
pe stradă sau în locuinţă, pentru a-i aresta şi trimite în lagărele de exterminare. Deşi 
victimele cunoşteau deja soarta rudelor şi vecinilor, ştiau ce se petrece şi ce-i 
aşteaptă — ele nu protestau, nu se apărau, nu încercau să scape, să fugă, să lupte - 
dresați fiind de şcoală şi propagandă, împotriva oricărei logici, să creadă că „în 
cazul lor” e vorba de o simplă neînțelegere care se va lămuri repede. 

La noi, o culme de manipulare a fost îngrozitorul experiment psihologic făcut în 
1948-50 de NKVDul sovietic cu ajutorul cozilor de topor — securiştii români, pe 
pielea studenţilor deținuți politici, din închisorile de la Piteşti şi Gherla. Ruşii 
încercau atunci perfecţionarea metodelor de “spălarea creierului”, pe pielea şi cu 


preţul morţii ori înnebunirii câtorva sute de tineri patrioți români (în concepţia 
călăilor, doar o carne de tun perisabilă) [5]. 


> Defectele educaţiei actuale 

La şcoală tinerii noştri nu învaţă: 

- să gândească critic, să inventeze, să verifice; 

- educaţia sanitară şi civică, să facă față calamităților etc. [4]; 

- responsabilitatea şi lupta pentru dreptate; 

- să facă - nu să strice; 

- să respecte - nu să disprețuiască; 

- să facă sport — ci să-l privească; 

- să se descurce — ci să se încurce; 

- să se implice — ci să se eschiveze; 

- să poată da altora de lucru — ci doar să aştepte pomană sau indicaţii; 

- să fie întreprinzători — ci salariaţi; 

- să lupte — ci să dea bir cu fugiţii; 

- să fie comandanți — ci carne de tun; 

- să fie sănătoşi — ci handicapaţi; 

- să învingă — ci să piardă; 

- să dăruiască — ci să primească; 

- să creeze — ci să suporte. 

- să inventeze — ci să copieze; din cauza golului din minte şi incapacității de a 
acționa, românii sunt mereu disponibili să se ocupe şi să admire diverşi indivizi ca 
Irinel sau Gigi, care totuşi fac ceva (chiar dacă e vorba de prostii); 

- petrecerea cu folos a timpului liber; din cauza lipsei de îndrumare şi 
nepriceperii, ei se apucă de beţii, droguri, nelegiuiri, devin bolnavi de manele, 
dependenţi de jocurile electronice etc. Observaţi ce mulți elevi se ocupă de aiureli: 
profanări de morminte, ceremoniale sataniste, droguri. 

Pe scurt, şcoala nu-i învaţă să fie oameni, ci animale şcolite. 

În loc de a fi împinși să muncească temporar, tinerii primesc bani de buzunar. În 
loc să le fie propusă participarea la şantiere ecologice sau umanitare, de folos 
comunitar sau cetățenesc, adolescenții sunt trimişi să stea degeaba în tabere de 
vacanţă, pentru o scurtă perioadă de iluzie bolnăvicioasă. De aceea tinerii ajung să 
nu mai poată deosebi în viaţă valoarea de nonvaloare, să nu mai distingă între 
esenţial şi mărunțişuri; ei cresc cu o minte abulică. Şcoala nu contribuie la crearea 
unui sistem de valori pentru tineri, care să le fie o bază solidă pentru dezvoltarea lor 
ca cetăţeni. Ei sunt lăsați să afle singuri repere valorice, rezultatul fiind că în 
majoritatea cazurilor aleg exemple de succes, dar totodată şi de crasă amoralitate. 

Şcoala produce indivizi neştiutori de obligațiile şi pericolele care-i aşteaptă în 
viață — fie că e vorba de boli sau şomaj, de năvălirea unor hoarde de sărăntoci sau a 
legislaţiei UE, de un cutremur sau o inundație catastrofală. O mulțime de absolvenţi 
sunt tineri nefericiți, care-şi ponegresc țara deşi în mod inconştient o iubesc, 

incapabili de idei înalte şi eforturile (sau sacrificiile) necesare pentru punerea 
acestora în practică, în mintea lor deja învinşi de viaţă - înainte ca lipsa lor de 
pregătire pentru confruntarea cu realitatea să-i arunce cu adevărat la coşul istoriei. 

Prea mulți tineri vorbesc obscen şi incoerent, negramatical, sunt mai tot timpul 
bolnavi la cap şi la corp, se îmbulzesc la jocuri puerile, sunt destrăbălaţi, desfrânaţi, 
lacomi şi egoişti, iresponsabili - adeseori întreținuți de părinţi bătrâni şi nevoiaşi. Ei 
nu se pricep să-şi pună întrebări şi să tragă concluzii, asistă pasivi la ce li se 
întâmplă. Vedem mereu oameni “din popor”, mahări sau parlamentari, dându-și cu 
părerea la TV despre orice, vorbind de parcă n-ar gândi deloc. Şi bogaţii şi săracii 
taie copaci şi distrug parcurile publice. Unii pentru a-şi face vile, alții pentru a face 
focul. Dar şi unii şi ceilalţi distrug mediul înconjurător din cauza lipsei de bun simţ. 

De ce populaţia ţărilor vestice se teme de primirea noastră în UE? Motivul real nu 
sunt explicațiile oficiale politicoase, ci mai degrabă proasta creştere a prea multor 
concetăţeni de-ai noştri. Comparaţi doar aspectul toaletelor de o parte şi alta a 
graniţei noastre vestice. Iar în Occident circulă o zicală: „după ce dai mâna cu un 
român, numără-ți degetele!”. Cum să accepte cetăţenii UE năvala unei mulțimi de 
neamuri proaste care pot înfunda uşor closetele întregii Europe, pot să-i umple 
autobuzele cu coji de seminţe, străzile cu tarabe sau cerşetori, autostrăzile cu 
gunoaie, ori să-i taie toți copacii, să le fure toate capacele de la gurile de canal, să le 
acopere ogoarele şi munţii cu pungi de plastic, sau să le spargă toate bancomatele? 

Dacă vrem să nu mai fim considerați „țigani”, e nevoie să punem cu toții mâna la 
treabă, nu la hoție sau chiul. E cazul să terminăm cu iluziile, amăgirile şi utopiile 
despre aşa-zisa noastră „valoare” înnăscută. În viața reală NU există scăpare de la 
obligații, nu există nici o posibilitate de chiul nepedepsit, nu vine nici un 
Dumnezeu sau Superman care să ne scape din dezastru - în timp ce noi doar am sta 
să-l admirăm, cum fac babele din sat, la gardul din spre uliţă. 

Catastrofa pe care o trăim provine atât din lipsa educaţiei corecte: majoritatea 
oamenilor sunt prost crescuți, iar prea puţinii aproximativ bine crescuţi suferă de 
egoism şi neimplicare civică, cât şi de accentul pus excesiv pe instrucţia 
intelectuală şi pe desconsiderarea educaţiei fizice: sport, lucru manual, militărie etc. 
„Guvernul român a cheltuit mai mult cu întreprinderile de stat nerentabile decât cu 
educarea populației. Muncitorii români au o pregătire profesională total 
insuficientă la nivel european. În cadrul competiției dure din UE, productivitatea 
lor scăzută ameninţă țara cu ruina” (Banca Mondială, 2004). 

Încercările sincere sau mimate ale oficialităților de a combate sărăcia suferă de 
greşeala fundamentală că se ignoră cauza reală: incultura săracilor. Se speră că 
ajutoarele sociale, scutirile de taxe etc. ar putea soluţiona ceva. În realitate, singura 
soluţie reală e educaţia corectă a întregului popor. Săracii (majoritari!) n-au 
nevoie de pomeni, ci de oportunităţi — ca să înveţe, să-şi reconstruiască mintea, să 
se afirme ca oameni, să-şi câştige singuri o pâine. 

Necazurile actuale se datoresc greşitei şcolarizări generalizate, concentrată pe 
dezvoltarea minţii, dar lipsită total de educaţie morală corectă şi de educaţie fizică. 


Educaţia spirituală uzuală nu dezvoltă responsabilitatea civică, datorită: 
accentului pus pe teorie în defavoarea practicii; cedării în fața comodităţii, lenei, 
iresponsabilităţii; căutării plăcerii cu orice preţ. 

Iată şi altă părere, veche de aproape 100 de ani, şi ea fără nici o urmare practică: 
“Faptul de a le ascunde tinerilor rolul pe care sexualitatea îl va juca în viaţa lor nu 
este singura greşeală imputabilă educaţiei de azi. Ea mai păcătuieşte şi 
nepregătindu-i în privința agresivității căreia sunt destinaţi a-i fi țintă. Lăsând 
tineretul să intre în viață cu o orientare psihologică falsă, bazată pe iluzii, educaţia 
actuală face la fel cu cel care ar echipa o expediție spre polul Nord cu haine de 
vară şi cu hărţi despre lacurile din Alpii italieni. ” [49] 

Există însă şi exemple fericite (la alții!): acum 150 de ani danezii erau plini de 
sărăcie, boli, alcoolism, analfabetism, lene, incultură, abulie. Dar unii din ei au 
priceput, încă pe atunci, ce vor păți dacă lasă lucrurile în plata Domnului şi se 
ocupă numai de beţie şi bocete. Aşa că şi-au luat soarta în mâini şi după vreo 120 
de ani au săltat ţara pe primele locuri în lume ca nivel de trai. Cum? 

Printr-o muncă cu cap. Au educat întregul popor - dar nu de pospăială, ci o 
educaţie corectă, serioasă, luminată. Programa analitică a tuturor şcolilor daneze, cu 
12 clase obligatorii, conţine săptămânal numeroase ore de educație religioasă, 
educaţie fizică şi lucru manual pentru toți elevii. Mai puţină matematică sau 
literatură, dar mai multă obişnuinţă de a munci cinstit şi de a gândi rațional, de a 
folosi mâinile şi capul pentru a realiza ceva practic şi util societăţii [6]. 

În felul acesta au reuşit să-şi strunească instinctele, să-şi civilizeze oamenii, să nu 
mai fie sclavii plăcerilor şi speranţelor utopice, să gândească pentru a crea avuţie 
personală şi naţională în contextul concurenței internaționale. 

Ce ştiu românii despre toate astea? Ce înţeleg oare autorităţile noastre şcolare din 
acest exemplu? Se pare că nimica. Ei continuă să-şi ia “salariul”, aşteptând să vină 
FMI, sau NATO, sau baroneasa Nicholson - să dreagă lucrurile... Jumătate din 
concetăţeni cred că nu există o legătură între nivelul de educaţie şi reuşita în viață! 

O naţiune poate pieri din cauza inepţiei şi a faptului că autoritățile nu 
promovează inteligenţa şi responsabilitatea populaţiei (Bertrand Russell). 

Sistemul nostru educativ actual e greşit — pentru că nu-i învață pe copii să 
gândească cinstit, antreprenorial, creativ, să se bazeze pe propriile forţe, să nu mai 
devină sau să rămână cerşetori. Întrebaţi dacă doresc să devină antreprenori, 
căpşunarii răspund da, în timp ce românii care n-au muncit în străinătate (şi ştiu 
doar ce i-a învăţat şcoala) răspund nu. Profesorii noştri sunt incapabili să stimuleze 
gândirea independentă (pentru că nici ei n-au fost pregătiţi în acest sens). De aceea 
elevii lor ştiu să scrie compuneri cu expresii frumoase dar nu ştiu să scrie o petiție, 
pot afirma sus şi tare că „românii este cei mai inteligenți din lume”, însă nu ştiu să 
explice de ce suntem ultimii din UE. 

Dar oare la ce te-ai putea aştepta, când curricula e alcătuită de oameni care nu fac 
şi n-au făcut niciodată în viaţa lor sport sau lucru manual? 

Un tânăr absolvi facultatea cu note mari şi reuşi să se angajeze pe un post 
bun la un mare magazin. În prima zi de lucru avu o întrevedere cu directorul 
magazinului, care îl încurajă, îi ură succes în noua sa viaţă şi serviciu, apoi îl 
anunță că pentru început va face scurte stagii prin diverse servicii, pentru a se 
familiariza cu modul de lucru şi atmosfera din întreprindere. 

Pentru început, zice directorul, te rog să mături prin magazin. 

Tânărul şocat, ripostă: Domnule director, dar eu am făcut o facultate! 

Directorul răspunse blajin: aoleo, am uitat! Sigur, e normal să nu ştii să 
mături dacă ai învăţat atâta! 

Uite (ia el mătura şi începe să măture) să-ți arat eu cum se face.... 

Alt exemplu: examenul de admitere în orice facultate de la noi răsplăteşte 
memorizarea, nu gândirea creatoare. De aceea majoritatea celor admişi la stat sunt 
fete scunde — deoarece pe la 18-19 ani fetele sunt mai tocilare decât băieţii iar 
persoanele scunde au o vitalitate mai mare decât cele înalte. Această situație 
provoacă mari neajunsuri unor ramuri importante ale economiei naţionale, în care 
activitatea practică, pe teren sau şantier, continuă să fie grea: inginerie mecanică, 
şantiere navale, extracția petrolului, agronomie etc. 

Examenele de admitere la învățământul superior au probe de specialitate îngustă: 
fizică, istorie, literatură etc. şi se dau în scris. De aceea numeroşi studenți nu ştiu să 
vorbească, să comunice pe viu, nu gândesc corect (nu e vorba doar de meserie, ci 
de gestionarea propriei vieţi). De sport nici vorbă - rezultatul fiind incapacitatea de 
mişcare, de efort. Aşa că la ce le-ar mai folosi oare acestor slăbănogi cunoaşterea 
limbii chineze, sau pedagogiei, sau teoriei mulțimilor, întrucât sunt deja cu un 
picior în groapă — trăgând după ei viitorul întregii Țări? 

Evident că mult mai bună ar fi verificarea candidaților la cunoştinţe şi capacităţi 
generale, anume: a) gândirea logică şi creativă, b) capacitatea de comunicare şi c) 
vitalitatea. Acestea provin din, şi pot fi apreciate cu ajutorul, respectiv al a) 
matematicii, b) limbii române şi c) educaţiei fizice. Cele trei materii ar trebui să fie 
singurele probe de examen pentru admiterea în orice facultate! 

Educaţia bună nu este un proces de modificare dirijată a comportamentului uman 
(aceasta ar fi mai mult îndoctrinare sau dresaj) ci un proces de creaţie şi re-creație 
umană, de construcţie şi re-construcție a experienței umane, de creştere şi 
dezvoltare umană, de adaptare şi remodelare permanentă la cerinţele vieţii. 

Confucius zicea: “dacă cineva învaţă de la alții dar nu gândeşte, va fi 
dezorientat. Dacă cineva gândeşte dar nu învaţă de la alții — va fi în pericol”. 

Oamenii învăţaţi de mici să răspundă mai mult la stimuli decât să devină activi şi 
conştienţi de sine, ajung cu timpul indivizi dependenți de stimuli şi indicaţii 
exterioare, fără o viaţă spirituală interioară şi incapabili să se descurce singuri. 
Şcoala românească produce fricoşi. Tot acolo învaţă tinerii să arunce gunoaie peste 
tot, să fumeze, să bea, să dea şi să primească şpagă, să nu gândească. Din cauza 
lipsei de judecată cu care i-a blagoslovit şcoala, acei nefericiţi imorali şi ahtiaţi 


deupă bani au mari şanse să devină la primul prilej nişte ticăloşi, angajându-se fără 
remuşcări ca hoți, securişti, terorişti, torționari, bestii imorale. 

Iată de ce modurile predilecte de comportare ale celor produşi de sistemul nostru 
educativ sunt pe de o parte nepăsarea sau nesimţirea (care la limită devin apatie şi 
neimplicare), pe de alta violența (care la limită poate deveni terorism). 


> Educatorii sedentari produc cetăţeni incapabili 

Pentru a educa sunt necesari educatori pricepuți şi devotați, modele pentru tineri 
— or, asemenea dascăli sunt mult prea puţini. Nici n-aveau cum să fie destui, din 
cauza istoriei recente. Cei mai mulţi dascăli sunt necorespunzători, nu înțeleg că 
meseria lor impune chemare şi o bună pregătire permanentă, inclusiv corporală, 
pentru a fi animatori şi modele ale tinerilor din jur, în timpul lecţiilor şi în afara lor. 
Profesorii predau ce şi cum li s-a predat şi lor, se supun pasiv unor reguli fără 
noimă impuse de oficialități incapabile, lucrează fără suflet şi convingere, nu-i 
motivează pe auditori. La concursul de titularizare a cadrelor didactice din 2006, 
profesorii au încercat să copieze în masă. Cum ar putea să fie animatori, catalizatori 
sau modele astfel de indivizi acriți de sedentarism? 

Cadrele didactice sedentare (şi de aceea suferinde şi nefericite) sunt o 
calamitate pentru procesul educativ. 

Profesorul a fost redus la funcţiile de predare şi examinare. Rolul său de consilier, 
partener, lider, prieten, model uman, creator de oameni, este ignorat. De aici rezultă 
statutul lui social şi economic necorespunzător. Profesorul actual e un model social 
de eşec. Şcoala a devenit un proces tehnologic iar profesorii se cred ingineri de 
produs suflete. Ei încurajează gândirea pasivă şi cultivă mediocritatea. Accentul se 
pune pe cantitatea de informaţie şi prea puţin pe calitatea ei, elevilor li se cere să 
reproducă informaţiile iar educaţia caracterului lor este lăsată în seama “altora”. 
Cadrele didactice pregătesc tinerii pentru un viitor iluzoriu, inexistent — nu pentru 
realitate. 

Un tânăr îmi declara că din vreo 60 de cadre didactice cu care avusese de-a face 
în facultate, cei care-i fuseseră cu adevărat “profesori”, modele de competenţă şi 
omenie, pentru care profesiunea era sinonimă cu vocaţia, puteau fi numărați pe 
degetele unei singure mâini. 

Funcţionarii didactici fără simţul misiunii nobile a dascălului-apostol, nu înțeleg 
faptul că alegându-şi meseria aceasta cu avantajele şi dezavantajele sale, ar fi mai 
câştigaţi ca oameni dacă ar face-o cât mai bine, respectându-se pe ei. Oricum îşi 
consumă viața „lucrând” în şcoală, măcar să realizeze ceva folositor neamului, 
înțelegând că cei care conduc azi Ţara şi le stabilesc salarii mici au fost şi ei elevi! 
Iar peste ani, elevii lor de azi, deveniți miniştrii de mâine, vor fixa salariile 
viitorilor profesori — distrugând Țara, în loc s-o construiască. 

Misiunea dascălului este una apostolică, în sensul că pe lumea asta nu răul, ci 
binele este inexplicabil (Imre Kertesz). Adevărații Apostoli au “produs” educaţie în 
orice condiţii, căci educaţia se bazează pe suflet — nu pe “condiţii materiale”. De 

exemplu Gheorghe Manu -— strălucitul savant fizician condamnat în procesul 
Sumanelor Negre (partizanii români anticomuniști) şi închis în temnița grea de la 
Aiud, a înființat acolo, printre deținuții politici, o Universitate cu trei facultăți: una - 
de dragoste pentru neam, omenie şi bărbăție; alta - de dragostea pentru cinste şi 
demnitate; a treia - de dragoste pentru cunoaştere şi de cultură. Dar - patriotismul i- 
a fost fatal... 

Cât priveşte rolul educator al părinţilor, majoritatea sunt incompetenți şi nu puţini 
sunt inconştienţi, iresponsabili sau chiar dăunători propriilor copii. Un psiholog de 
la un liceu îmi povestea că din consultarea elevilor cu probleme a rezultat că nu ei, 
ci părinţii lor aveau nevoie de tratament! Englejii au introdus o lege pentru 
pedepsirea consistentă a părinţilor pentru faptele antisociale ale copiilor minori. 

Obstacolele care îi împiedecă pe copii să-şi valorifice potențialul înnăscut, sunt: 
destrămarea familiei, părinţii iresponsabili şi învăţământul prost. Părinţii îi pot 
învăţa pe copii doar ceeace ştiu şi fac ei: cei săraci îşi pot învăţa urmaşii să rămână 
săraci şi milogi, cei bogaţi îi pot învăţa să se îmbogăţească (mai mult) cu orice preţ 
(imoral etc.), iar cei intelectuali - să devină buni meseriaşi dar să nu se implice în 
problemele comunităţii. Dacă nu facem ceva, foarte puţini copii vor scăpa din 
această implacabilă morişcă a sorții. De aceea educaţia tineretului trebuie s-o facă 
nu părinții, ci alţi oameni, de meserie (şi de omenie). De fapt, educatorii 
profesionişti, cadrele didactice din sistemul de învăţământ, ar trebui să-i instruiască 
şi pe părinţi, nu numai pe copii. 

Deşi greşelile educative au bătaie lungă, rezultatul ineficienței multor cadre 
didactice şi a pedagogiei oficiale se poate vedea încă de pe acum: tineri la care tot a 
doua vorbă este una obscenă, studenți incapabili să lege două vorbe, adulți 
inconştienți, parlamentari agramaţi, mulțime de inculti, mitocani, imorali, mitomani 
iresponsabili. Gloate de incapabili să-şi croiască o soartă mai bună acasă la ei, se 
reped peste hotare să câştige o pâine mai albă culegând căpşuni în Spania, sau 
spălând vase la Roma, sau cerşind în metroul din Paris, sau angajându-se ca lăutari 
ori fotbalişti, dar lipsiţi de competenţa sau voinţa de a deveni manageri la uzinele 
Renault, staruri la Hollywood sau profesori la Sorbona. Puţinii care ajung mai bine 
prin străinătăţuri sunt rezultatul unor întâmplări fericite, nu al unei reale pregătiri 
pentru succes. 

Învățământul nostru fiind general şi obligatoriu, toți asocialii şi incapabilii de 
care ne izbim în viaţă au fost produşi de şcoală! 

Asă că pentru a drege viitorul naţiei, asupra şcolii trebuie intervenit. 

Însă, oare de ce şcoala contribuie atât de puţin la ridicarea Ţării? 

Cauzele sunt numeroase. 

Dar nu e vorba de sărăcie; asta e un moft, o perdea de fum. Cine vrea, face din 
rahat bici! Nu (doar) banii fac educaţia. Nu (doar) de mai mulţi bani e nevoie, ci de 
o altă atitudine a factorilor răspunzători: părinţi, Stat, cadre didactice. 


> Greşeala fundamentală a şcolii noastre 


Şcoala actuală păcătuieşte mai ales deoarece aplică un concept pedagogic greşit. 

Anume: educaţia unilaterală, numai pentru minte şi o meserie. 

În şcoala noastră lipseşte preocuparea strategică pentru corp, ca şi cea pentru 
suflet. De parcă ai putea pune mâncare bună într-un blid spart. Şefii învăţământului 
se poartă de parcă şcoala n-ar avea nici o vină că absolvenţii ei sunt bolnăvicioşi, 
fără vlagă, fără iniţiativă, fără responsabilitate, fără morală şi spirit civic, fără idei 
creatoare şi patriotice, îmbătaţi de aşteptarea minunilor — printre care şi emigrarea. 
“Nişte răi şi nişte fameni”. Profesorii noştri îi îndoapă pe elevi cu matematică, 
istorie, fizică, dar de sufletele, corpul şi buna lor cuviinţă nu se ocupă (aproape) 
nimeni. 

Canalul educativ intelectual, folosit aproape exclusiv în şcoala noastră, nu este 
suficient, ba chiar dimpotrivă. Constatăm în jurul nostru enorm de mulți tineri şi 
oameni “cu carte”, care sunt bolnavi, cocoşaţi, obezi, imorali, violenţi, sterili, 
iresponsabili, milogi, incapabili să-şi gestioneze etic şi eficient viaţa lor şi a celor 
din jur (proprii copii sau familia). 

Pentru ca omul să ştie ce e bine şi ce e rău, să poată gândi logic şi asta chiar în 
condiţii nefavorabile, de stres (de cele mai variate feluri: psihic, fizic, sentimental), 
să dobândească voință şi stabilitate emoțională, nu este suficientă educația 
intelectuală. Numai folosirea tuturor celor trei căi de acces şi influențare 
informaţională: corp (simţuri), minte, suflet, poate da rezultatele dorite în educația 
morală, atât de necesară pentru bunul mers al societății. Învățătura intrată doar pe 
ochi sau urechi este ca mâncarea înghițită în vis. Orice fel de educaţie parțială, 
unilaterală: fizică, intelectuală sau morală, nu poate fi dobândită eficient sau 
permanent decât în cazul în care educatorul recunoaşte utilitatea, importanța şi 
corelarea fiecăreia din ele pentru scopul respectiv. 

Doar prin educaţie multilaterală se poate obține rezultatul ideal: un om echilibrat, 
zdravăn la corp, cu minte sănătoasă într-un corp sănătos, capabil de judecată logică, 
patrioți cu comportare morală, adică oameni utili societății noastre — nu sclavi, 
mercenari, roboţi, carne de tun, chiar rebuturi umane. 

O categorie importantă ca eficiență şi diversitate o constituie educaţia 
experienţială (învăţătura în producţie), care nu se bazează exclusiv pe intelect ci 
pun şi corpul la treabă, care nu se desfăşoară în săli de clasă ci în afara şcolii. 

Despre vestici ştim că au bani, trăiesc în bunăstare şi câştigă războaie. Dar cum 
de reuşesc ei să facă toate astea, în timp ce noi ne lovim mereu cu stângul în dreptul 
- nu ştim. Citim ziarele şi vedem filmele lor, dar secretul, know-how-ul succesului 
nu-l vedem, nu ni se arată. În realitate, ceea ce contează în Europa occidentală nu 
este luxul material, care-i orbeşte pe vizitatorii din țările sărace, ci valorile, cultura 
şi educaţia care mişcă societăţile de acolo. În spatele succesului german a stat 
învățătorul neamt. În spatele victoriei de la Waterloo împotriva lui Napoleon a stat 
liceul englezesc. În spatele succesului şi superputerii Statelor Unite ale Americii 
stau universitățile americane. 

În spatele victoriilor lui Alexandru Macedon a stat profesorul său Aristotel. 

Poate vă închipuiţi că şefii străinilor au învăţat în şcoli la fel ca ale noastre. Ei 
bine — nu! Sunt şi acolo şcoli pentru dresarea maselor, cum le avem şi noi pe toate, 
dar cele pentru elitele conducătoare - arată altfel. În ele elevii nu sunt simpli 
privitori, ci participanţi la procesul învăţăturii. Acolo se foloseşte o tehnologie 
educativă alta decât cea obişnuită: una provocatoare; interactivă; experiențială;, prin 
aventură; în aer liber; în care educaţia fizică joacă un rol principal. 
Cele mai eficiente mijloace de educare civică sunt orele de educaţie fizică şi 
instrucția de la armată. Oare mai ştiţi şi alte metode care să dea rezultate concrete? 


> O greşeală catastrofală: renunţarea la instrucția militară obligatorie. 


Nu ratăm nici o catastrofă (Tita Chiper) 

În vremurile noastre, amenințările la adresa securității țării nu mai vin (doar) de la 
străini — ci şi din interior. Ele nu vor mai fi în primul rând armatele altor state, ci 
atentatele teroriste, dezastrele ecologice (inundaţii, secetă, incendii de păduri, 
uragane) şi cele sociale, vânzarea avuţiei naționale pentru câţiva arginți. Duşmanii 
moderni sunt prostia şi comportarea iresponsabilă a românilor, evoluţia greşită a 
propriei societăţi. Țara se poate prăbuşi şi din pricina propriilor cetăţeni. 

Armata — ca instituţie naţională vitală — nu mai apără doar de inamici (externi), ci 
are sarcini noi: să lupte şi cu alte calamităţi, printre care neştiinţa tinerilor, pe care 
trebuie să-i educe sau reeduce. Educaţia este tot o formă de apărare a societăţii! 
Aceasta se poate face prin remedierea sau completarea lipsurilor educative rămase 
din şcoala generală, prin şcolarizarea recruţilor în domeniul educaţiei cetăţeneşti, 
lucrului în echipa (teamwork), cunoştinţelor de economie şi management, gândirii 
antreprenoriale, motivaţiei şi orientării pentru reuşită în viaţă etc. Nu mai vorbesc 
de necesitatea vitală a pregătirii militare de bază, cu cunoştinţe de folos acum şi 
oricând fiecărui om, bărbat sau femeie: supraviețuire, drumeţie, cercetăşie, prim 
ajutor, autoapărarea cu şi fără arme. 

Aşa cum face de exemplu armata statului Israel (Tsaha/), o adevărată “armată a 
întregului popor”: fiecare cetăţean apt, indiferent de sex, este mobilizat trei ani în 
serviciu activ, după care anual face concentrări consistente. În afara calificării într- 
o specialitate combatantă, fiecare tânăr israelit este şcolarizat pentru a conduce 
autovehiculele şi a însuşi o meserie. La fel de multă militărie populară fac şi 
elveţienii [4]. Nu mai vorbim de ruşi, chinezi, turci etc. În schimb, cât priveşte 
(auto)apărarea personală sau cea naţională, majoritatea românilor sunt de o 
incompetenţă şi inconştiență care inspiră mila, sau disprețul. 

Comandantul armatei a 14-a ruseşti din Transnistria e intrebat de Kremlin în 
cât timp ar putea ocupa România. Acela stă puțin să se gândescă, apoi 
răspunde: “dacă luptăm cu ei, în două zile; dacă vreți să facem şi mitinguri ale 
prieteniei ruso-române, îmi trebuie cam două săptămâni ”. 

Istoria ne arată că românii şi-au rezolvat crizele prin forfait sau răscoale spontane, 
nu prin lupte serioase, bine pregătite, de durată. În afara unor iureşuri momentane şi 


a intervenţiei adeseori favorabile a puterilor străine, ne-am „câştigat” drepturile mai 
mult datorită proniei Cereşti decât meritelor personale. Românii parcă mereu sunt 
(şi au fost) pregătiţi pentru războiul trecut, nu pentru cel următor (care totdeauna a 
fost şi va fi foarte diferit de cel precedent). Nu s-a învăţat nimic din modul 
lamentabil în care armata noastră, total nepregătită, a luptat în cele două războaie 
mondiale din secolul trecut. Nu din cauza soldaţilor simpli — uneori adevăraţi eroi 
—ci a managerilor politici şi militari ai țării, prea des nişte arivişti profitori, egoişti 
corupți, incompetenţi fuduli, dar lipsiţi de clarviziune şi patriotism. 

Instrucţia militară generalizată este vitală pentru poporul român, indiferent de 
părerile unora sau altora, fie ei proşti sau năimiţi. Mulţi inconştienți o resping 
pentru că li se pare “prea grea”. Dar tocmai în asta constă învățătura: ceea ce ți se 
părea greu să devină uşor! Sigur că se simte nevoia unei îmbunătăţiri substanțiale a 
asistenţei psihologice şi a calităţii instrucției şi gradaţilor din armată, prea 
rudimentare față de progresele moderne — dar slăbiciunile cătăniei tradiționale nu 
pot justifica desființarea recrutării generale, adică renunţarea la ultima redută 
educativă în luptă cu prostia tineretului absolvent al şcolii obligatorii. Refuzând de 
dragul drepturilor omului soluția educării forțate a indivizilor recalcitranţi, se 
ajunge acolo că nu va mai fi de ales între război (armat) sau pace, ci între războiul 
total şi războiul etern. Pacea viitoare depinde de cum va fi atitudinea noastră a 
tuturora: responsabilă (altruistă) sau egoistă. 

Însăşi accidentele cu recruți care se sinucid, dezertează sau omoară camarazi — se 
datorează nu instrucției militare, ci dimpotrivă, lipsei de instrucție — adică 
sedentarismului. Lenea e cucoană mare — care poate provoca şi moartea. Eu n-am 
văzut încă om sleit de oboseală (instrucție) care să aibă chef de scandal, sinucidere 
sau crime. lar eventualii bolnavi psihici, care şi-ar fi dat oricum arama pe faţă în 
familie dacă nu izbucneau în cazarmă, au mult mai multe şanse să fie depistaţi şi 
trataţi în armată - decât acasă, în satul lor. Tinerii militari se apucă de prostii din 
cauza prea multei inactivități în care sunt lăsaţi de ofițerii lor sedentari, care 
chiulesc de la pregătirea fizică totală şi permanentă a subalternilor — în vreme ce 
gradații din alte armate sunt mai antrenați decât răcanii. 

În filmul englez „Colina ” câțiva soldaţi delincvenţi erau „reeducaţi” la 
batalionul disciplinar de un subofițer (Sean Connery) care-i punea să urce 
complet echipați pe o movila uriaşă de nisip, pe o căldură zdrobitoare. Era o 
sarcină de Sisif, imposibil de îndeplinit: alunecau mereu la vale din cauza 
nisipului instabil şi supraîncărcării. 

Impresionantă era însă comportarea  gradatului: după terminarea 
programului, se antrena singur urcând aceiaşi colină — pentru a dovedi că el 
poate face orice le cere subordonaților. 

Urcarea colinei era considerată de soldați o pedeapsă, un chin, însă era 
necesară pentru reeducarea lor, iar din punctul de vedere social reprezenta un 
tratament de folos public. 

Alt exemplu: liderii politici actuali din SUA sunt în majoritate foşti militari, 
unii veterani ai războaielor din Vietnam sau Irak. În schimb, liderii noştri sunt în 
general mitici burtoşi, sforari arivişti incapabili de acţiuni coerente, mobilizatoare, 
manageriale, combative, onorabile, patriotice. 

Viitorul ţării noastre nu va fi niciodată roz. Războiul n-a murit în Europa; 
barbaria renaşte mereu şi are viaţă veşnică. Să nu ne amăgim: însăşi UE nu e decât 
un căpăstru pus belicoaselor națiuni europene ca să nu se mai ucidă între ele. 

România nu va avea niciodată bani destui ca să cumpere suficiente arme Hi-Tech, 
încât să poată evita soldaţii în carne şi oase. Comuniştii noştri susțineau un concept: 
„apărarea naţională cu ajutorul întregului popor” — pe care însă l-au aplicat practic 
de „vai steaua lui”. Dar renunțarea la el înseamnă aruncarea copilului (apărării) 
împreună cu zoaiele din albie (comunismul). Iluzia că o alianță selectă, sau o 
brumă de tehnologie sofisticată, ori câteva arme importate cu cheltuieli (nu cumva 
şi comisioane?) uriaşe, ar putea înlocui capacitatea întregii populaţii de a face față 
pericolelor care ameninţă securitatea naţională — e o gogoaşă demagogică — vezi 
„ajutorul” primit pentru recentele diferende cu vecinii răsăriteni. După ce a pierdut 
războiul rece, Rusia continuă lupta pentru supremația mondială folosind arma 
energiei în războiul economic, „înlocuind tancurile cu conductele”: Gazprom atacă 
dezlănţuit străinătatea, adeseori cu mare succes. Dacă românii nu se bazează pe 
forţele proprii, ci pe tot felul de cârje şi proteze externe, peste câţiva ani frigul din 
locuinţe i-ar putea sili să pupe din nou „poala” rusească. Printre alte belele... 

Amenințările străine nu vor veni de la țări democratice, civilizate, cu armate 
profesioniste, ci de la cele cu serviciu militar obligatoriu, sau de la mulțimi de 
năvălitori săraci. Aceştia nu pot fi opriți de câteva patrule înarmate cu „GPS”! 

Lipsa instrucției militare transformă tinerii — şi țara - în viitori învinşi. 


p Creativitate sau maimuţăreală? 

Sistemul educativ actual transformă oamenii în privitori — nu în făptuitori. 
Produce anual câţiva şcolari premiaţi, olimpici, câțiva campioni intelectuali — dar şi 
sute de mii de analfabeți, indivizi prost crescuţi, asociali, bolnavi, speriaţi de 
realitate, anomici. După mine, acest sistem educativ este falimentar, nepatriotic, de- 
a dreptul antinaţional. Școala este adevăratul motor al unei naţiuni, dar ca orice 
motor, ea poate şi frâna dezvoltarea naţiunii sau o poate chiar conduce îndărăt. 

Argumentul că “şi străinii ar face la fel” educaţia — mi se pare o cacealma. Cine 
crede că străinii vin aici să facă educaţie tinerilor noştri pentru a-i transforma în şefi 
pentru ţările lor — se înşeală. “Modelele” şi justificările din import servesc mai ales 
conducătorilor băştinaşi impostori, cu mintea gripată — sau corupților. De altfel, 
sistemul şcolar francez copiat de noi e în mare criză, datorită dezastruaselor 
rezultate şcolare de masă şi violenței elevilor. Francezii se gândesc acuma la o 
revenire la vechile obiceiuri, pe care le botează “noi reforme” şcolare: segregarea 
sexuală (clase separate de băieți şi fete), reintroducerea uniformelor şcolare. Mai au 
puţin şi vor reintroduce pedepsele corporale! 


Noi n-avem nevoie de importuri neînţelese, ci de creativitate, de soluţii dibace, 
adecvate specificului naţional. Be distinct — or extinct! Viitorul României trebuie 
„fabricat” aici, de noi, nu în vreo cancelarie, bancă sau stat major de aiurea. 

Mă vor contrazice poate mulți băştinaşi, interesaţi de luarea şpăgii cu ocazia 
importului (doar suntem campioni europeni la corupţie!). Atâta îi duce mintea pe 
mulți concetăţeni: “să mă salvez eu, luând şpaga”, restul - pot să piară. Vorba lui 
Caţavencu: ori scăpăm cu toții, ori muriți cu toții! “Gândire” de neghiob — dar 
„şcolit”! 

Românii sunt un popor ciudat: cu cât îi cunoşti mai bine, cu atât îi înţelegi mai 
puțin (Jonathan Scheele). 

Unii români se pot descurca: când ajunge unul în Occident şi i se spune ”faci sau 
mori (de foame)” - face! Acasă n-are cine să le spună asta: lipsesc adevărații 
manageri. Câtă vreme e pus doar în fața alegerii „faci sau lâncezeşti”, preferă să 
stea. Cu foarte mici excepţii oamenii ştiu ce e binele şi răul (printre altele din 
cultura religioasă, din filme etc), dar aleg să facă răul dacă nu sunt constrânşi să 
facă binele. Aceasta e puterea instinctului, aflat mereu în conflict cu necesitățile 
vieţii sociale. Deoarece autorităţile sunt incapabile, ar trebui să ne punem singur în 
situaţia de “a face sau a muri”. Nu e suficient să fim „deştepţi”, mai e nevoie să ne 
şi “trezim din somnul cel de moarte”! 

Ne minţim singuri, cu iluzii şi autolaude - dar nimeni nu ne bagă în seamă. Într-o 
lume în care alţii pregătesc zborul pe Marte, clonează copii şi ridică zgârie nori, ai 
noştri se fălesc cu repararea gropilor din asfalt, calitatea zarzavatului din pieţe, 
rămânerea în grupa C la vreo competiție mondială şi trombonirea FMl-ului cu 
promisiuni frumoase. E oare nevoie de o ciocnire cu capul de pragul de sus pentru a 
ne trezi la realitate? De un dezastru care să ne şteargă de pe fața pământului şi să 
arate (cui o mai rămâne) cât de neputincioşi suntem în competiţia globală? 

“Îndobitocirea unor generații întregi printr-un învățământ bazat pe memorizare 
şi nu pe gândirea independentă constituie un genocid intelectual. Sistemul de 
învățământ românesc este un faliment moral colectiv. Cei care perpetuează aşa 
ceva, fie ei profesori sau părinţi, comit o crimă împotriva României, căci produc 
oameni fără discernământ, fără inițiativă, care nu-şi vor asuma riscuri, nu vor 
avea propriile lor afaceri, nu vor vota lucid, nu-şi vor trage conducătorii la 
răspundere. ” (A. Postelnicu/ 2004). 

Adevărul nu e ce zice unul sau altul, ci ceea ce este. Adevărul supără, dar 
supărarea trebuie să fie cu folos, cu dorință de îndreptare, nu de ţâfnă sau 
răzbunare. De văitat — se pricepe toată lumea. Supărarea are rost doar dacă te 
trezeşte pentru a lua măsuri de îndreptarea cauzelor ei. Dacă necazul nu devine o 
lecţie şi o acţiune rațională, furia este doar energie consumată degeaba şi/ sau 
venituri pentru avocaţi. Supărarea, furia, enervarea — sunt manifestări ale trufiei. 

Când pierzi — nu pierde şi lecţia (respectivă)! 


Aşadar, educaţia actuală e defectuoasă, chiar greşită. Cum o schimbăm? 

3.3. Deşteaptă-te, române! 


Un popor care acceptă să suporte corupția şi imbecilitatea, cu 
greu poate realiza fapte mari. Înainte de a se ocupa de altele, mai 
bine ar tăia cangrena din propriul corp (Mareşalul Averescu). 

Imnul național ne provoacă: „trezeşte-te la realitate, nu mai visa că eşti sugar!” 

Spre a deveni om raţional - mai întâi e necesar să îndrepți propria purtare. 

Oare putem struni pornirile naturale, fudulia, Ego-ul excesiv? 

Din fericire, da. 

Pentru început e bine să ne dăm seama că orgoliul acționează în continuu, la fel 
ca gravitația. Pentru păstrarea echilibrului corpului, luptăm cu forța gravitaţiei prin 
adaptarea permanentă a posturii. La fel putem lupta cu fudulia, verificând şi 
reverificând continuu alinierea corectă a gândurilor. "Scheletul echilibrului mintal" 
trebuie antrenat pentru a nu se chirci sau poticni, ca să funcţioneze eficient de-a 
lungul vieţii. 

În al doilea rând, efectele fuduliei sunt foarte asemănătoare cu ale unei boli 
nemiloase care secătuieşte forțele. Ego-ul necontrolat se manifestă ca un fel de 
cancer al minții. 

În fine, forța distrugătoare a Eu-lui debordant poate fi neutralizată şi printr-o 
mişcare subterană, la baza societăţii. Fiecare individ conştient pricepe că şi el este 
moralmente obligat să stăvilească revărsarea Ego-urilor din zona sa de acțiune. Nu 
este suficient să te deştepţi doar tu. Nu eşti tu întreaga Românie. Ce te faci cu 
mulțimea din jur, dacă o laşi să zacă în suc propriu? Degeaba te străduieşti să te 
deştepţi, să te civilizezi singur — că cei proşti, dar mulţi, te vor trage înapoi. Eşti 
silit de viaţă să-i ridici şi pe ei, să-i educi. Toţi şi toate sunt legate pe lumea asta, nu 
te poţi izola într-un turn de fildeş. TU eşti obligat să-i ridici şi pe ei - nu există altă 
alternativă. Sau, există - pentru laşi sau egoişti: fuga de răspundere, emigrarea etc. 

Părerile şi idealurile oamenilor de pretutindeni în legătură cu ce e bine şi ce e rău 
coincid în cea mai mare măsură, deşi au religii, sisteme filozofice şi sociale diferite. 
Explicaţia poate fi aflată în interesul fiecăruia de a-şi susține comunitatea, pentru că 
viața în grup asigură condiţii mai bune de supravieţuire. Această logică este la 
îndemâna oricărui om — indiferent de rasă, cultură, latitudine, etc. Orice individ cu 
o minimă funcționare corectă a creierului îşi dă seama de avantajele grupului şi, 
automat, încearcă să-l susțină pentru a-l ajuta să prospere. Doar un om bolnav la 
cap poate să nu susțină comunitatea din care face parte. 

Constatăm însă în jurul nostru că neaşteptat de mulţi oameni „mari” nu pricep 
deloc că preocuparea lor excesivă şi exclusivă pentru interesul personal, ca şi 
refuzul implicării lor pentru creşterea bunăstării grupului, este total pierzătoare pe 
termen mai lung de o zi. Liderii noştri sunt egoişti, nu-i interesează implicarea şi 
cooperarea subalternilor, ci doar exploatarea mulțimilor. Ei nu deleagă sarcini şi nu 
mobilizează participanţii. Din cauză că nu se sinchisesc de soarta connaţionalilor 


săraci, nomenclaturiştii şi bogaţii riscă să păţească tot aşa cum au sfârşit pe vremuri 
avarii altor etnii, preocupaţi numai de propriile instincte şi deloc de binele public. 

În economiile performante, lucrul în echipă (teamwork) constituie baza creşterii 
productivităţii şi acolo toată lumea învaţă să lucreze aşa. 

Pentru angajarea unui director la o mare societate japoneză, după probe şi 
interviuri preliminare rămăseseră 4 candidaţi, absolvenţi eminenți ai unora 
din cele mai renumite universități nipone. Pentru proba finală cei 4 au fost 
convocați deodată la sediul central al firmei şi conduşi în sala de sport, de 
fapt un Dojo de mărime mijlocie (majoritatea întreprinderilor japoneze au 
sală de sport, cantină etc). Acolo îi aştepta comisia de examinare, compusă 
din câțiva şefi de secţie şi directorul serviciului de resurse umane, aşezaţi la o 
masă, lângă un perete. 

Sala era goală, dar parchetul lustruit era acoperit cu o prelată mare. Într-un 
colț al sălii era un pietroi uriaş (asemănător celor din grădinile Zen), o rangă 
de fier şi o frânghie. 

Preşedintele comisiei luă cuvântul către candidaţii aliniați lângă uşă: 
„Domnilor, proba pe care o aveţi de dat constă în transportul pietroiului 
acela până în colțul opus al sălii. Dacă doriţi, puteţi folosi uneltele, sau alte 
resurse disponibile. Vă e clară problema?” 

Cei 4 se înclinară la unison: „da, am înțeles”. Deşi, să cari un pietroi după 
ce-ai trudit 5 ani cu studiul ştiinţelor economice, pare cel puțin ciudat. Însă, 
dorința angajatorului e lege! 

Fu numit primul candidat. Acesta era un tânăr foarte solid, stăpân pe el. Îşi 
scoase haina, slăbi cravata, se apropie de „tema ” examenului, se aplecă şi 
apucă pietroiul. Îl ridică cu greutate şi cu el în braţe începu să străbată încet 
sala în diagonală. Cei prezenţi urmăreau efortul impresionant cu sufletul la 
gură. Ajuns în colțul opus, lăsă jos povara, se îndreptă, respiră de câteva ori, 
se înclină spre comisia ce părea mulțumită şi reveni la locul său. 

Al doilea candidat nominalizat era un tânăr de statură mijlocie, aparent mai 
mult studios decât sportiv. Îşi scoase şi el haina, slăbi cravata, şi apropiindu- 
se de „subiect, apucă ranga şi frânghia. Legă pietroiul cu un laţ, iar capătul 
liber al frânghiei şi-l înfăşură pe talie. Începu apoi să împingă pietroiul cu 
ranga, controlându-i tot timpul rostogolirea cu ajutorul frânghiei. Parcurse 
înapoi drumul făcut de candidatul precedent, mai încet decât acesta, dar 
comisia păru şi de data aceasta mulțumită. După ce repuse sculele la locul 
lor, reveni lângă uşă. 

Fu nominalizat cel de al treilea candidat. Acesta se întoarse spre ceilalți 
colegi şi le zise: „Domnilor, vă rog să mă ajutaţi să car piatra. Sunteţi de 
acord?” „Da”, răspunseră aceia surprinşi. „Vă mulțumesc” spuse 
candidatul. „Domnule, se adresă apoi primului, dumneavoastră vă rog să 
împingeți piatra la indicaţia mea. Dumneavoastră, se adresă celui de al 
doilea, vă rog să legați piatra cu frânghia, aşa cum ați făcut adineaori, şi s-o 

ţineţi să nu alunece. lar dumneavoastră, îi spuse celui de al treilea, vă rog 
să luați ranga şi să împingeți cu ea piatra la semnalul meu. Vă e clar ce 
doresc? ”. După câteva minute treaba fu terminată, pietroiul era mutat în 
colțul opus. 

La Sfârşit, candidatul le mulțumi celorlalți politicos pentru ajutor: „Domnule 
(celui de al doilea), îndemânarea dumitale cu frânghia a fost de mare ajutor. 
Fără forța dumitale, se adresă colegului solid, nu cred că ne descurcam. lar 
dumneata, se adresă celui de al patrulea, ai fost extrem de atent la semnalele 
mele şi în felul acesta n-am avut nici un accident. Vă mulțumesc mult de tot”. 

Comisia, care privise toată manevra cu admiraţie, decise pe loc: concursul 
s-a sfârşit, al treilea candidat este cel angajat. 

Meritele personale indiscutabile ale primilor doi nu mai contau în fața 
capacităţii organizatorice ale celui de la treilea. Primii doi şi-au demonstrat 
calitățile individuale cu care au ieşit în evidenţă, dar cel de al treilea şi-a 
stăpânit orgoliul, ne luându-se la întrecere cu colegii săi, ci integrându-i pe 
toți într-o echipă unitară ce lucra pentru un scop comun. Viitorul e al lui! 

Oamenii pot deveni buni cetăţeni fie prin constrângere (cu legi, pedepse etc.), fie 
prin lămurire. Ei însă nu vor să accepte educaţia pentru că le-ar „reduce” libertatea, 
pe care o înţeleg greşit: în fond, libertatea e supunere faţă de nişte reguli superioare. 

Evident că e mult mai uşor să arunci vorbe (în presă, radio, TV etc.) contra relelor 
moravuri sau contra drogurilor, dar e mult mai greu să faci ceva practic, 
constructiv, eficace, controlabil, măsurabil în acest sens — cum ar fi de exemplu 
educaţia civică. Cum face de exemplu un judecător spaniol, care îi condamnă pe 
tinerii imigranți delincvenţi să înveţe să citească, să scrie şi să socotească. Ori le dă 
alte pedepse educative: vizitarea unui spital de urgență, sau să muncească la 
mutarea primăriei, sau să servească masa unor bătrâni timp de o lună la un azil. În 
schimb, la noi, primitorii de ajutor social puşi să măture strada, au găsit rapid o 
soluție de chiul: scutirea medicală! 

La şcoală elevii sunt întrebaţi ce fapte bune au săvârşit ieri. Fiecare răspunde 
cum îl duce capul. Bulă: “am scăpat o fată de la viol”. Rumoare în clasă, 
semne de admiraţie, dar şi câteva de neîncredere. Profesorul: “bravo, cum s-a 
întâmplat? ”. Bulă: “păi n-a fost uşor, dar am lămurit-o să vrea şi ea”. 

Pentru noi, rolul lui Bulă în viaţa reală îl au UE şi concurența internațională, căci 
vrem - nu vrem, până la urmă tot vom fi integrați în lumea civilizată. lată de ce la 
somaţia UNICEFului Ministerul Educaţiei a lansat totuşi un program național de 
educație civică pentru elevii claselor 1-12. Se vor studia tot felul de deprinderi, 
fără de care societatea nu funcționează. Mai bine mai târziu decât niciodată — deşi 
rămâne un mister pentru ce au luat salariu miniştrii învățământului, atâta vreme. 


> Cum transformăm „feparii” în „maratonişti”? 
Educaţia adecvată viitorului este cea care produce un individ dotat cu trăsături de 
caracter cum ar fi: vitalitate, raționalitate, inteligenţă, solidaritate, curaj. 


Nimeni nu doreşte ca şcoala să formeze indivizi plini de cunoştinţe dar lipsiţi de 
energie (deştepţi apatici), sau indivizi cu convingeri rigide dar fără cunoştinţe 
(cruciați dogmatici). În epoca noastră sărăcia se datorează numai prostiei. Dar 
raționalitatea îi va face pe oameni să vrea să scape de sărăcie, inteligența le va 
spune ce să facă iar curajul le va da tăria să facă ceea ce e de făcut. 

Lumea nu e neapărat rea — însă depinde de fiecare din noi în ce o transformăm şi 
cum va fi. Fiecare om se naşte neştiutor, nu rău! Este sarcina părinților, a şcolii şi a 
societății să deştepte copilul sau tânărul şi să-l îndrume să devină OM. 

La noi situaţia e mai gravă din cauza decăderii fizice şi morale a populaţiei, 
produsă de barbaria comunistă. De aceea, înaintea educaţiei pentru viitor oamenii 
noştri au nevoie de o educaţie pentru prezent, o educaţie terapeutică, reparatorie, 
care să-i aducă la normalitate. Putem noi oare să construim o societate cât de cât 
suportabilă, cu o mulţime de oameni lipsiţi de orice însuşiri etice? Dacă nu rupem 
cercul nenorocit al molipsirii cu mârlănie din cauza proastei educaţii, tinerii noştri 
vor continua să devină mitocani conformişti, lipsiţi de orice miză civică şi de orice 
implicare socială, promotorii sistemului din care încă nu am ieşit şi care nu ştie să 
creeze decât false valori. 

Fiecare individ este ceea ce a ştiut să facă din el însuşi cu ajutorul educaţiei 
căpătate. Scopul educaţiei nu e să dea soluţii prefabricate, ci să dezvolte un mod de 
gândire proprie, cu ajutorul căruia fiecare om să-şi găsească singur soluţia 
problemelor sale. 

Un factor important pentru succesul personal este voința de auto-educaţie, mai 
ales după terminarea şcolii. Însuşirea materiei „Cum să înveţi singur şi 
permanent?” este obligatorie pentru supraviețuirea onorabilă a tinerilor care vor trăi 
într-o societate supertehnologică, a cunoaşterii şi schimbărilor. Educaţia făcută de 
alții o fi mai plăcută, dar adeseori e slabă, ineficientă, nu te ajută prea mult. Plus că 
există mulţi farisei care deşi ar trebui să-i educe pe alţii, nu o fac, păstrând sau 
ascunzând adevărul şi învățătura pentru a beneficia de ea doar ei şi acoliții lor. În 
felul acesta ei vor să deţină în continuare monopolul informaţiei, ca să poată 
exploata în voie „prostimea”. Din păcate, prostimea consimte! 

Viitorul pe care unii - sau unele - îl caută la ghicitoare sau în horoscoape: 
succesul sau moartea; pacea sau războiul; foametea sau belşugul; dezastrul sau 
fericirea; iubirea sau singurătatea, nu zace undeva înainte, pe drum, la Guvern sau 
la Bruxelles, aşteptându-ne să ajungem la el prin simplul fapt al scurgerii timpului. 
Viitorul nu e ceva întunecat sau luminos, care stă şi aşteaptă pasiv, undeva înainte 
sau înapoi, la dreapta sau la stânga noastră. Fiecare naştem în continuu viitorul. 

Viitorul este în noi, atât relele cât şi bunele ce “ne aşteaptă” sunt mereu cu noi. 

Acest adevăr îngrozitor ne sperie şi ne ascundem de el, amăgindu-ne singuri cu 
tot felul de poveşti şi explicaţii copilăreşti. 

Soarta şi-o face omul: oastea marelui general japonez Nobunaga era în fața 
unei armate dușmane mai numeroasă de 10 ori. Deşi viteji şi căliți în lupte, 
soldaţii lui Nobunaga erau speriaţi şi voiau să se retragă. 

Generalul plecă să se roage la templul Shinto, înconjurat de toată suita. 
La terminarea slujbei, Nobunaga ieşi afară din templu şi le zise însoțitorilor: 
„Zeii mi-au răspuns la rugăciune şi mi-au vorbit. Ne vor sprijini. Hai să aflăm 
soarta. Voi da cu banul: dacă iese pajura — vom câştiga; dacă iese banul — 
vom pierde”. 
Aruncă moneda în sus şi ieşi pajura: lumea fu cuprinsă de frenezie, zvonul se 
răspândi, toți soldaţii deveniră convinşi că vor câştiga şi lupta începu imediat. 
Cu toată superioritatea numerică zdrobitoare, oastea duşmană fu învinsă. 

După victorie, adjunctul lui Nobunaga grăi: "Ce bine că zeii şi soarta au 
ținut cu noi de data asta! Soarta nu poate fi schimbată! ”. 

La care Nobunaga răspunse: „adevărat, mare noroc am avut”; după care-i 
arătă moneda pe care-o folosise: pe ambele feţe avea pajură! 

Puterea rugăciunii? Puterea destinului? Soarta e în mâna zeilor? Sau în 
mâna omului? 

De fapt, viitorul a început încă de ieri, născut din faptele noastre - la urmările 
cărora nu ne gândim de obicei. Viitorul poate fi schimbat numai în cazul că 
oamenii, dacă nu toți măcar aceia din ei capabili de inițiative — îşi modifică 
gândirea şi purtarea. „O țară nu este a locului în care stă, ci a orizontului la care 
priveşte” (Nicolae Iorga). Căci, ce e soarta? Dacă omul se lasă condus de instincte, 
viața i se desfăşoară la întâmplare; soarta lui e rezultatul „norocului”. Dacă însă 
luptă să-şi stăpânească instinctele, viața devine rezultatul minţii şi voinţei sale: el 
îşi „croieşte altă soartă” (cum de altfel ne tot îndeamnă Imnul național). 


Aşadar, avem nevoie în România de: 

- O educaţie sau o pedagogie (mai) bună şi 

- Educatori (mai) buni. 

Ce-i de făcut pentru a se ajunge acolo? 

Un răspuns ar putea fi: “un Dojo de Aikido în fiecare şcoală”, vezi # 5.11. 

Dar soluţia acestei probleme vitale trebuie să vină pe de o parte de la societatea 
românească (dacă se va trezi...), în calitatea de beneficiară de educaţie şi plătitoare 
de impozite — iar pe de alta, de la autorităţile statului, care încasează impozitele şi 
furnizează educaţia. Problema e uriaşă şi urgentă, însă nici forța celor chemaţi s-o 
rezolve nu e mai prejos. La noi, pe lângă societatea civilă (în faşe) şi părinții 
conştienţi (prea puţini), de învățământ se ocupă mulţi „profesionişti”: un minister 
uriaş şi o armată de cadre didactice care, din păcate, îşi schimbă prea des ideile 
fixe. lar ministerul care se numeşte al „Educaţiei” tocmai asta nu face! Dar este 
sarcina lor să se mobilizeze pentru a găsi metode noi şi mai eficiente care să-i 
transforme pe români în „maratonişti”, adică oameni raţionali, morali, responsabili, 
cu bun simţ, toleranţi, eficienţi, solidari, competitivi în lumea secolului 21. Căci 
“pericolul mortal pentru o naţiune este incapacitatea autorităților de a propune 
soluții viabile la problemele mari” (Dominique de Villepin). 


Autorităţile Ministerului Educaţiei şi cadrele didactice au şanse să găsească cu 
forțe proprii soluţii la numeroasele probleme ale învățământului teoretic, dar cred 
că în calitatea lor de sedentarişti au nevoie de mult „ajutor” pentru a putea pricepe 
importanța vitală a educaţiei fizice. Aceasta a ajuns azi o Cenuşăreasă a 
învățământului nostru, servind doar elevilor slabi la învățătură ca să ia 
bacalaureatul cu notă mare, pentru a impresiona comisarii UE cu „calitatea” şcolii 
românești. 

Din contră, interesul național real cere ca educaţia fizică să fie pusă în fruntea 
„mesei” şcolare, ca o /leană Cosânzeana, pentru a deveni baza culturii sociale şi 
unei noi mentalități populare, căci fără sănătate şi vigoare, fără un corp în stare de 
bună funcţionare, ce rost mai are umplerea minţii cu munți de teorie, ce şansă mai 
au planurile şi speranţele, ce viitor mai are România? 


x99 


Însă „ce fel de educație fizică” ar putea avea impactul dorit asupra societății? 


47 


4. Educaţia fizică pentru toți 





4.1. De ce fiecare om trebuie să facă efort fizic? 
4.1.1. Lipsa mişcării produce bolnavi 
4.1.2. Societatea noastră nu încurajează activităţile fizice 
4.1.3. Cât de multă mişcare e necesară pentru sănătate? 
4.1.4. Caracteristicile sportului de sănătate, pentru toţi 
4.1.5. Sport de performanţă, sau de mase? 
4.1.6. Sport de plăcere sau utilitar? 
4.2. Renaşterea societăţii - prin educaţie fizică 
4.2.1. Ce este educaţia fizică? 
4.2.2. Defectele sporturilor tradiționale 
4.2.3. Violenţa e cu noi! 
4.2.4. Artele marțiale 
4.2.5. Foloasele Artelor marțiale 
4.3. Artele Marţiale pentru toţi 
4.3.1. Violenţă şi ne-violenţă în Artele marţiale 
4.3.2. Pacostea competiţiei 
4.3.3. Profesorii de educaţie fizică şi sportul pentru toţi 
4.4. “Bătaia” o fi ruptă din Rai? 





OMUL e alcătuit din suflet — minte — corp. Mintea şi sufletul alcătuiesc spiritul. 
Putem compara corpul cu hardware iar spiritul cu software dintr-un calculator. 

Pentru a avea o viaţă sănătoasă şi împlinită, e bine ca fiecare om să se îngrijească 
de toate cele trei componente, să le dezvolte şi întreţină armonios şi uniform, NU 
preferenţial pe una sau pe alta, în dauna celorlalte. Limitarea preocupărilor la numai 
unu sau două din elementele componente zdruncină primejdios ființa Omului, care 
devine găunoasă şi dezechilibrată. 

În principiu, sufletul se antrenează şi sporeşte la biserică, mintea la şcoală, iar 
corpul la sport. Dar mai sunt şi alte locuri, sau alte metode - formative. 

Am văzut mai înainte (42.4) cât de important e rolul corpului (biologicului) 
pentru buna funcţionare a ființei umane şi cum se „răzbună” el pentru 
desconsiderarea la care e supus. Civilizaţia actuală, bazată exclusiv pe minte, este 


48 
amenințată de degenerare şi dispariţie, pentru că nu are prevăzută în mecanismele 
ei şi o componentă corporală. 

Condiţia fizică bună este necesară oricui, nu doar muncitorilor manuali sau 
țăranilor, poliţiştilor şi militarilor. Pentru a avea succes, de exemplu la negocieri 
sau în discuţii dificile, diplomații, negustorii, managerii, sindicaliştii, cadrele 
didactice, funcţionarii de birou — toţi au nevoie de o condiţie fizică mai bună decât 
a adversarului. 

Omul modern nu-şi mai dă seama că oricâte proteze, lifturi, mijloace mecanizate 
de transport etc. ar avea sau ar putea cumpăra, până la urmă tot ajunge la nevoia să- 
şi mişte corpul cu forţele proprii: în pat, în cuplu, în baie, în caz de pericol etc. 

Aşa că ar fi bine să fie pregătit şi capabil să se descurce fără proteze! 


4.1. De ce fiecare om trebuie să facă efort fizic? 
4.1.1. Lipsa mişcării produce bolnavi 


Lipsa rațiunii produce monştri (Goya) 

Corpul uman are nevoie de mişcare ca de aer, pentru: 

- activarea metabolismului general; 

- pomparea sângelui cu ajutorul muşchilor picioarelor (a doua inimă); 

- pomparea limfei cu ajutorul muşchilor din tot corpul; 

- consumarea (oxidarea) surplusului de hormoni (adrenalină etc.), pentru a 

evita otrăvirea sângelui. 

Prin reducerea efortului fizic omul îşi diminuează capacităţile fizico-motoare. 
Fără exercițiu, muşchii se micşorează şi cer mai puţin oxigen de la inimă şi 
plămâni. Apar bolile de inimă, artrita, durerile de spate, fragilizarea oaselor, plus 
tendinţa de îngrășare, care încetineşte metabolismul, şi altele. Chiar şi în timpul 
unei simple plimbări respirația se îmbunătăţeşte, inima lucrează mai bine, sistemul 
nervos se calmează, creşte rezistenţa la oboseală. Omul merge cu muşchii, aleargă 
cu plămânii, galopează cu inima, rezistă cu stomacul şi reuşeşte cu creierul. 

La nivel celular, necesitatea vitală a mişcării este impusă de substanţele 
gelatinoase (acid hialuronic) care constituie majoritatea componentelor corpului 
uman. Pentru a rămâne fluide, acestea au nevoie de energie sub formă de mişcare. 
Corpul „îngheaţă” (se anchilozează) pe măsură ce îmbătrâneşte sau nu se mişcă, 
mai ales dacă nu este hidratat corect. 

Mişcarea îmbunătăţeşte funcţionarea inimii; îmbunătăţeşte respirația: sporeşte 
elasticitatea pieptului, întăreşte muşchii inspiratori şi expiratori, dilată alveolele 
pulmonare; ameliorează circulaţia sângelui: măreşte densitatea reţelei de vase 
capilare, irigă mai bine muşchii şi țesuturile - favorizând alimentarea celulelor cu 
oxigen şi eliminarea produşilor dăunători rezultați din procesele metabolice pe care 
se bazează viața; intensifică arderile celulare: previne obezitatea, măreşte consumul 


grăsimilor din hrană; reduce stresul; îmbunătăţeşte starea oaselor, cartilajelor, 
tendoanelor şi articulaţiilor; îmbunătăţeşte capacitatea de adaptare la schimbarea 
condiţiilor de mediu. 

Când corpul este activ, alimentele sunt bine mistuite iar sângele circulă prin tot 
corpul. Mişcarea stimulează funcţionarea intestinului, a rinichilor şi a ficatului, 
chiar a creierului, ceea ce prelungeşte viața. Ea angajează o multitudine de 
mecanisme fundamentale ale vieţii şi de senzaţii de tot felul (ale pielii, 
articulaţiilor, viscerelor şi altora) care stimulează la rândul lor sistemul nervos. 

Mişcarea se realizează nu numai cu muşchii ci şi cu sistemul nervos, ea 
influențând şi înviorând gândirea. Intensificarea activităţii cardiopulmonare duce la 
creşterea cu până la 25% a circulaţiei sâgelui în creier, ceea ce rezultă în mărirea 
concentrării şi îmbunătăţirea memoriei recente. 

Pe lângă reducerea capacităţii funcționale a organismului, lipsa de mişcare 
provoacă şi variate tulburări de excitabilitate ale sistemului nervos vegetativ. 
Tulburările fizice sau psihice reale sau imaginare cauzate de lipsa mişcării sunt din 
ce în ce mai frecvente şi nu s-a găsit nici un fel de medicament care să le vindece 
sau să le prevină. Psihanaliza lui Freud face greşeala să creadă că bolile mintale ar 
putea fi vindecate numai cu vorbe (pacientul stând inactiv pe vestitul “divan”). În 
realitate, cui pe cui se scoate: cauza bolilor mintale fiind corporală, soluția nu poate 
fi decât tot somatică, adică o activitate corporală: sex propriu zis, sau ceva 
echivalent — un sport, o mişcare, o muncă, transpiraţie (orice act sexual fiind până 
la urmă un efort fizic cu mare consum energetic, de 800-900 cal). 

Se ştie că sedentarismul predispune la obezitate, constipație, stază venoasă şi alte 
tulburări funcționale, stres, activitate sexuală anormală, prea puternică sau prea 
slabă, exacerbarea instinctelor - setea de putere. Frecvența aterosclerozei, a 
infarctului miocardic şi a accidentului vascular cerebral este de două ori mai mare 
la persoanele sedentare, decât la cele care au o activitate fizică. 62% din mortalitate 
generală este provocată în țara noastră de o singură boală: arteroscleroza 
coronariană şi cerebrală, cu urmările ei de tip infarct miocardic sau accident 
vascular cerebral. 

Bolile tăcute (hipertensiune, diabet, arteroscleroză) nu dor, nu te anunţă din timp, 
te omoară “din prima”: primul semn de boală e moartea. Orice fel de intervenţie, 
alta decât preventivă — e prea târzie. Ar fi bine ca prevenirea bolilor cronice să 
înceapă încă din familie şi şcoală cu o altfel de educaţie - despre comportarea 
corectă în viaţă, cu schimbarea modului de alimentare, cu o altă concepţie despre 
necesitatea vitală a unui minim efort fizic regulat. 

Practicarea sportului înviorează orice om — lenevit din cauza sedentarismului, a 
lipsei respirației etc. (vezi # 2.6.1). Dacă faci sport devii mai deştept, activ, stăpân 
pe soarta ta — şi în afară de tine, vei putea influenţa în bine şi pe cei din jur. 

Românul e nepăsător şi nepriceput, zice: lasă-mă dom'le cu chestiile astea; ce 
atâta prevenire, ce atâtea griji; o viață are omul, hai s-o trăim! Adică — să ne purtăm 
ca nişte animale; să mâncăm şi să bem până ajungem la Salvare. Sau, să stăm la 

televizor şi să privim orice, ca nebunii, că d-aia avem 40 de canale... Orice copil 
visează ca la 15 ani să se dea şi el bărbat ca taică-său, se uită admirativ la acesta 
cum stă cu o cinzeacă în față şi pălăvrăgeşte cu „băieții”, înconjurat de un nor de 
fum, după care vine acasă şi cotonogeşte nevasta dacă-l contrazice. Când creşte, 
copilul face exact la fel ca taică-său... 

Un adult cu condiţie fizică slabă pierde aproximativ 10% din capacitatea 
cardiopulmonară la fiecare 10 ani. Mişcarea practicată intensiv şi metodic 
preîntâmpină apariţia aterosclerozei (îngustarea vaselor) şi degenerarea rețelei 
sanguine coronariene (care alimentează cu sânge şi oxigen muşchiul inimii). 

Lipsa de mişcare scade dramatic capacitatea funcţională a inimii şi înrăutățește 
periculos de mult circulația sângelui. O inimă sănătoasă şi dinamică pompează 80- 
100 cmc/ minut, în timp ce una statică, de exemplu a unui funcționar, numai 50-60 
cmc/ minut. Organismul sedentarului este deci insuficient irigat, sângele circulă 
mai încet şi din cauza asta în artere şi vene i se depun diverse mizerii, la fel cum fac 
aluviunile în Delta Dunării. Aceste efecte nefaste apar chiar la tineri, începând de la 
20 de ani, aşa că bolile sedentarismului nu sunt monopolizate de "babalâci". Inima 
slăbită a omului sedentar nu poate reacţiona normal la apariția unui efort, prin 
creşterea volumului de sânge pompat la o bătaie, ci este silită să mărească frecvenţa 
de pompare - adică pulsul. De aceea la cel mai mic efort sedentarii se plâng de 
palpitaţii, dureri în zona inimii, amețeli. Pe lângă acestea se adaugă şi tulburări 
generale dintre cele mai variate şi “inexplicabile”: dureri de cap, incapacitatea de 
concentrare, iritabilitate mărită. 

În afara acestor urmări grave, sedentarismul mai provoacă şi comportarea 
agresivă, datorită neoxidării surplusului (inevitabil) de adrenalină, amplificării 
impulsului sexual (care nu poate fi satisfăcut) şi incapacității de a gândi raţional 
(frecvent la tineri). 

În SUA, fiecare dolar cheltuit pentru gimnastica medicală de către adulţii cu 
fracturi de şold rezultă în economii de 4 dolari la tratamentul medical. Preţul 
îngrijirilor medicale de-a lungul întregii vieți pentru hipertensiune, diabet, boli 
cardiovasculare, infarct, colesterol — este cu 10 000 dolari mai mare la persoanele 
cât de puţin obeze, faţă de cele cu greutate normală. 

Viaţa este mişcare - mişcarea este viaţă. 

Efortul fizic este de neînlocuit. El poate înlocui orice medicament dar nici un 
medicament din lume nu poate înlocui exerciţiile fizice. Mişcarea activează 
circulația sangvină, care produce transpiraţie, iar 





Mişcarea = mama Sănătății 
Transpiraţia = sora sănătății 











Dacă toți oamenii ar practica cu regularitate exerciţii fizice moderate, sporul de 
sănătate publică ar fi egal cu eradicarea cancerului. 

Mai ieftin ca noi nu este decât mersul pe jos - scrie pe taximetrele Meridian. 

Eu zic: (tratament medical) mai ieftin ca sportul nu este decât cimitirul. 


Sportul este o activitate fizică viguroasă, multilaterală, care angrenează întregul 
corp, având ca scop: descoperirea limitelor propriilor capacități sau numai 
distracţia, plus competiţia cu sine însuşi, sau cu alţii, sau cu diverse elemente ale 
naturii. Munca în gospodărie nu e sport. Efortul din sport nu are (în teorie) un scop 
lucrativ, productiv. 

Adică: 





Sportul = efort fizic + gândire optimistă + competiție 











Ce se obţine prin sport? 

- O circulaţie sangvină mai bună; 

- O coloană vertebrală dreaptă; 

- Articulaţii şi tendoane mai flexibile; 

- O respiraţie mai bună; 

- Relaxare; 

- Gânduri mai bune; 

- O sănătate mai bună şi o capacitate de efort mai mare — atât în domeniul fizic 
cât şi în cel mintal. 

Sportul nu te face nemuritor, dar te ajută să mori sănătos la o vârstă înaintată. 

In prezent, sportul se leagă din ce în ce mai strâns de câteva probleme importante 
ale societăţii contemporane: educaţie; tineret; sănătate; economie etc. El are o dublă 
funcţiune: este o valoare (în sensul moral) şi are o valoare (în sens economic). 

Pentru orice om, o cât de mică activitate fizică zilnică are foloase uriaşe: 

- Micşorarea substanţială a tuturor efectelor distructive ale sedentarismului; 

- Creşterea capacității de învăţare, prin îmbunătăţirea sănătăţii mentale; 

- Creşterea respectului de sine; 

- Renunţarea la fumat, alcool, droguri, hrană nesănătoasă, violență; 

- Reducerea fricii şi stresului; 

- Creşterea capacităţii de a-ţi purta singur de grijă, de interacţiune şi integrare 
socială; 

- Îmbunătăţirea capacităţii de efort (fitness). Aceasta este o stare de bine care 
permite oamenilor să muncească cu chef şi energie, să desfăşoare activități 
fizice, să micşoreze pericolele pentru sănătate. 

- Sănătatea e determinată de cei 5 factori de fitness: rezistenţa cardiorespiratorie; 
forța musculară; rezistența musculară; flexibilitatea corpului; procentul de 
grăsime; 

- Îmbunătăţirea calităţii vieţii celor vârstnici; 

- Reducerea numărului de zile pierdute prin concedii de boală. 

Pentru tineri, activitatea fizică regulată are foloase încă şi mai mari pe plan 

corporal, mental şi social: 

- Îmbunătăţeşte coordonarea mişcărilor; 

- Contribuie la formarea unor oase, muşchi şi articulații sănătoase; 

- Asigură o greutate normală a corpului; 

- Reduce obezitatea; 

- Asigură funcționarea normală a inimii şi plămânilor; 
- Evită şi ajută la stăpânirea senzaţiilor de frică, depresie etc.; 
- Îmbunătăţeşte calitatea mediului social) 
- Evită purtările destrăbălate sau delincvente; 
- Evită recurgerea la fumat, băutură, droguri, violență; 
- Duce la creşterea încrederii şi respectului de sine, capacității de exprimare şi 
interacţiune cu alți oameni, capacității de integrare socială, senzației de reuşită; 
- Participarea la activităţile comunitare dezvoltă responsabilitatea civică, fair- 
playul, cinstea şi disciplina; 
- Fac cunoştinţă cu lucrul în echipă (teamwork), învaţă elemente de conducere 
(management) şi de socializare. 
Pentru femei, practicarea sportului aduce următoarele foloase: 
- Toate cele de mai sus, plus: 
- Scăderea incidenței cancerelor la sân; 
- Evitarea obezității; 
- Scăderea pericolului de osteoporoză, care amenință toate femeile după 
menopauză. 
Sportul nu e o distracţie, un hobby — ci o obligaţie igienică (ca spălatul etc.). 
Necesitatea mişcării pentru orice om fiind evidentă — cu atât mai inexplicabilă şi 
ilogică este desconsiderarea de care se bucură practicarea (spre deosebire de 
privitul) sportului printre cetăţenii ţării noastre, tineri şi bătrâni. Sportul se face, nu 
se priveşte. Privitul — e un păcat; fapta e totul. Ceea ce se priveşte e spectacol — nu 
sport. Chiulul tinerilor de la orele de sport îi transformă în victime ale vieții. 
Capacitatea motrică e atât de importantă pentru performanţele cetăţeneşti, încât n- 
ar fi rău să constituie chiar un criteriu pentru orice promovare — personală sau 
socială. N-ar strica să fie un obiect de examen pentru admiterea în orice facultate, 
ba chiar şi unul din criteriile pentru promovarea celor care sunt plătiți să fie 
exemple — cadrele didactice. Sau, chiar pentru promovarea membrilor guvernului! 


4.1.2. Societatea noastră nu încurajează activităţile fizice 

Lumea se complace în a crede că tinerii noştri fac mişcare, că toţi sunt zdraveni şi 
competitivi. În realitate tinerii sunt sedentari, slăbănogi, obezi. Ei trăiesc într-un 
mediu care favorizează sedentarismul şi descurajează activitatea fizică: 

- Transportul motorizat a descurajat mersul pe jos şi pe bicicletă; 

- Răspândirea calculatoarelor şi televiziunii reduce timpul pentru joacă, plus că 

măreşte izolarea şi lipsa de socializare; 

- Oamenii nu sunt motivaţi şi educați să facă mişcare; 

- Părinţii nu sprijină şi nu îndrumă copiii să facă mişcare; 

- Şcoala a redus numărul orelor pentru educaţia fizică; 

- La orele de sport elevii apar cu scutiri nejustificate; 

- Societatea şi angajatorii au o atitudine descurajatoare; 


- Lumea nu cunoaşte foloasele mişcării şi sportului; 

- Mulţi oameni au sentimente de ruşine sau nepricepere legate de activităţile 

corporal-sportive; 

- Sportul de mase este lipsit de sprijin politic, comunitar, social; 

- Lipseşte cooperarea între autorităţile cu sarcini de implicare în sportul de mase; 

- Oamenii nu ştiu ce, care, cum, unde, de ce, cu cine - pot face sport; 

- Lipsesc condițiile si dotările (terenuri, săli de sport, bazine) din vecinătatea 

locuinței; 

- Spațiile publice pentru joacă au fost drastic restrânse; 

- După ce că nu sunt destule săli de sport, la cele existente accesul este 

împiedecat datorită chiriilor prohibitive. 

Este bine de stabilit că relaţia între corp şi spirit e bidirecțională. Activitatea 
fizică sau sportivă influențează gândurile, chiar comportarea unei persoane. Se 
consideră că exercițiul fizic are o influență psihologică favorabilă, mai ales în 
reducerea stresului, datorită următoarelor caracteristici: 

- componenta aerobică (oxigenarea sângelui sau corpului); 

- lipsa competiţiei (întrecerea cu alții provoacă stres); 

- lipsa surprizelor (astfel ca practicantul să nu fie dependent sau influențati de 

alţii, sau de mediu); 

- ritmicitate (pentru a nu obliga atenţia să stea mereu încordată); 

- regularitatea practicii (efectele antrenamentelor nu durează multă vreme, aşa 

că e obligatorie repetarea); 

- intensitatea mijlocie a efortului (nu mică şi nu mare) cu o durată de minim o 

jumătate de oră, cel mai bine o oră pe zi; 

- atractivitatea exerciţiilor (activitatea plăcută linişteşte). 

Din nefericire, oamenii nu-şi dau seama de aceste foloase decât prin lipsa lor, 
când e prea târziu pentru a mai putea face ceva spre a le schimba. Obiceiurile bune 
sau rele dobândite în copilărie se păstrează toată viața: fie obişnuința corectă de a 
face mişcare sau de a mânca sănătos, fie cea distructivă, ca: sedentarismul, dieta 
greşită sau excesul de substanţe excitante. 

Avem poate câteva mii de militari superpregătiți care au fost trimişi în Afganistan 
şi Irak şi câteva sute de sportivi de performanţă — dar milioane de români nu sunt în 
stare să facă câteva genuflexiuni, să urce pe scări două etaje, sau să alerge până la 
colţ, ori să care un cufăr. Sau, încă un exemplu: poliţiştii obezi. Nu ei sunt de vină — 
ci superiorii lor, care nu-i obligă să facă sport (pentru că atunci ar trebui să facă şi 
ei). 

Insuficienta activitate corporală a copiilor are pe termen lung consecințe 
catastrofale asupra sănătății publice. 

Lipsa mişcării îi transformă pe oameni în milogi. 

Cum pot fi capacitați oamenii să facă sport? 

Cei raționali pot fi lămuriţi; ceilaţi trebuie constrânşi, sau manipulaţi (pozitiv). 
Constrângerea civilizată e în cadrul şcolii şi a instrucției militare obligatorii. 

Manipularea este mai dificilă, dar se poate face prin: educație; pârghii băneşti 
(condiții puse de companiile pentru asigurări de sănătate etc.), „acadele mintale”, 
cum ar fi exemplul unor vedete care mimează că se antrenează etc. 

Oficialitățile, autoritățile, societatea modernă — nu încurajează şi nu sprijină 
sportul de mase. Doar 5% din cheltuielile Statului pentru sănătate sunt alocate 
prevenirii bolilor (prin sport etc.), restul de 95% sunt folosite pentru tratamente, de 
aici şi calamitarea sănătăţii publice. Nu există o lege a prevenirii bolilor, care ar 
obliga populaţia să-şi ia singură măsuri şi să facă ceva practic, nu să stea liniştită în 
aşteptarea dezastrului. Această lege ar economisi 25-30% din cheltuielile pentru 
sănătate. Fără să gândească asupra consecinţelor pe termen lung, guvernele acordă 
prioritate (şi bani) sportului de elită, de performanţă, în dauna celui de mase, pentru 
toți. Dar rezolvarea problemei sănătații nu stă în mărirea numărului de săli de sport 
(totuşi utile, dacă ar fi şi folosite la sport, nu pentru nunţi!) sau în creşterea 
premiilor pentru campionii olimpici, ci în integrarea exerciţiului fizic în viața 
tuturor oamenilor. OMS insistă că îmbunătățirea siguranței circulaţiei rutiere pentru 
pietoni şi biciclişti, spre a încuraja oamenii să se mişte, ar avea un efect favorabil 
asupra sănătăţii publice mai mare decât orice altă măsură guvernamentală. Dar 
Statul investeşte numai în sporturile-pasiuni care transformă populația în mase, 
pentru a le stoarce prin impozite şi a le domina prin asistența socială. 

Noroc cu iniţiativele private: Radio România Actualităţi organiza în primăvara lui 
2004 în Bucureşti o manifestare lunară “Sănătatea prin mişcare - weekend la Casa 
Radio” cu întreceri de cros şi escaladă pe perete. Dar n-a ţinut mult! 

Problema extinderii sedentarismului şi a urmărilor sale grave pentru sănătatea 
populaţiei din toate ţările lumii îngrijorează atât OMS, cât şi UE, care au luat 
măsuri de promovarea sportului pentru toți. Astfel, programul OMS pentru anul 
2002 s-a numit “Sănătatea prin mişcare — Agita Mundo ”. Anul 2004 a fost 
declarat de UE „Anul european al educaţiei prin sport (EYES) 2004” având ca 
motto: „mişcă-ți corpul şi dezvoltă-ţi mintea!”. 

După tergiversări bolnăvicioase, guvernul nostru s-a trezit la somaţia UE şi OMS 
şi prin HG 283/ 2003 a instituit programul “Mişcarea pentru sănătate”, constând 
din măsuri pentru: amenajarea spaţiilor virane dintre blocuri ca terenuri de sport; 
folosirea gratuită de către cetățeni a bazelor sportive şi stadioanelor; creşterea 
numărului de baze sportive. Iniţiativa pare demagogică şi motivată doar electoral: 
teoria e minunată, dar practica lipseşte. Programul ar putea avea succes dacă s-ar 
aplica singur, de la sine, sau l-ar aplica nemții. Altfel, cine să-i dea viaţă? Aceiaşi 
„şefi”, care n-au făcut sport în viața lor, sau profesorii de sport, preocupaţi mai mult 
de competiţii (vezi # 4.3.3.)? 

Nici o nădejde de la ei. Dovada: ţara noastră nu participă la programul: “Anul 
european al educaţiei prin sport 2004”, la care iau parte 28 de țări (vezi 
www.eyes-2004.info). Chiar dacă se aruncă praf în ochii publicului (de altfel o 
tactică excelentă pentru orice fel de autoapărare): vezi www.rosport.ro. 

Ce educaţie, ce atâta sport — „de asta ne arde nouă când alegerile bat la uşă?”. 





4.1.3. Cât de multă mişcare e necesară pentru sănătate? 

Răspuns (conform ideii de echilibru rațional - mediocritas): atât de multă ca să 
nu-ți facă rău; cât mai puţină, ca să nu pierzi din timpul prețios pentru alte activități 
(profesionale etc.) dar nu atât de puţină încât să nu mai aibă efect. 

Încă din antichitate medicul Paracelsus zicea: “orice e mult devine otravă”. 
Exagerarea efortului fizic poate provoca suferințe grave, chiar ireparabile. Adică, 
prea multă odihnă, lene sau sedentarism, dăunează corpului omenesc tot aşa ca prea 
mult efort. Sportul poate fi şi dăunător. Mulţi campioni de altădată, alţii chiar de 
curând, ar putea să povestească câte ceva trist despre excesul de antrenament şi 
goana nechibzuită după performanţe şi câştig. 

Reţeta pentru o bună sănătate este: exerciţiu fizic permanent, plus alimentaţie 
corectă, plus odihnă activă. Niciodată nu este prea târziu să te apuci de un sport şi 
să ai foloase de pe urma lui. Este însă rău să devii un adult sedentar după ce ai făcut 
sport în tinerețe. 

Nu e nevoie de mult sport pentru a îmbunătăți substanţial sănătatea. E suficientă o 
activitate fizică potrivită, moderată — definită prin consumul a circa 150 kilocalorii 
pe zi sau 1000 kilocalorii pe săptămână. Totuşi, o cantitate mai mare de sport (ca 
durată, frecvenţă, intensitate) măreşte considerabil foloasele. 

În Raportul asupra sănătății mondiale în 2002, pentru păstrarea sănătății: 





OMS recomandă oricărui om să facă regulat sport, cel puțin + oră pe zi 











E nevoie de cel puțin jumătate de oră cu exerciții fizice de înviorare sau de 
respiraţie, căci pentru o bună condiţie fizică orice om sănătos are nevoie zilnic de 
un efort care în 20 minute să provoace o transpiraţie consistentă pe tot corpul, adică 
pulsul să fie de 120 bătăi pe minut (dixit NASA). 

Mai precis, pulsul trebuie să fie: P = (220 - anii de vârstă) x 0,6. 

La sfârşitul celor 20 minute se constată activarea tuturor funcţiilor vitale: 

salivarea, vederea, lacrimile, gândirea, digestia, transpiraţia, excreţia etc. 
Pentru tinerii sănătoşi, autoritățile medicale internaţionale au stabilit că: 

- Orice adolescent are zilnic nevoie de mişcare — indiferent că aceasta ar fi 
întâmplătoare (joc, transport, muncă etc.) sau organizată — în familie, la şcoală 
sau în comunitate (cartier etc.); 

- Fiecare adolescent are nevoie de o activitate fizică de cel puţin 30 minute, care 
să-i producă o oboseală potrivită spre maximă, de cel puţin trei ori pe 
săptămână; 

- Orice copil preadolescent are nevoie de o activitate fizică intermitentă şi 
potrivită vârstei sale, de cel puţin 1⁄2 oră, (dar mai bine o oră) în total pe zi, din 
care cel puţin !4 oră cu intensitate potrivită spre maximă; 

O activitate fizică moderată înseamnă: !2 oră de mers vioi, sau o alergare de 15 

minute, sau 45 minute de volei ş.a.m.d. 

> La început, puţină grijă! 

Pentru evitarea accidentărilor interne sau externe, cine se apucă de o activitate 
fizică va începe cu încetul, mărind treptat intensitatea, frecvenţa şi durata 
antrenamentelor, pentru a permite corpului să se adapteze la efort. 

Persoanele în vârstă, ori cu probleme cronice de sănătate, cum ar fi boli ale 
oaselor, cardiovasculare, diabet, obezitate, sau cu predispoziție pentru astfel de 
boli, sunt obligate să consulte medicul înainte de a începe să se antreneze. La fel 
vor face şi persoanele sănătoase - cu vârste peste 40 de ani (bărbaţi) şi peste 50 de 
ani (femei), înainte de a se apuca de un program mai intens de exerciţii fizice. 


4.1.4. Caracteristicile sportului de sănătate, pentru toți 

Aşa dar, cu toţii am avea nevoie de un sport care, pe de o parte să fie sensibil la 
semnalele corpului — uneori nesesizate dinainte — încât să ne ferească de efort 
excesiv, iar pe de altă parte să producă atâta plăcere încât pentru a-l practica să ne 
smulgă regulat din refractaritatea, toropeala şi lenea comodă. 

Încă din antichitate şcolile de filozofie conduse de Socrate, Aristotel, Platon (care 
erau mari gimnaşti!), Pitagora (campion olimpic la lupte) sau alţii incluseseră 
printre materiile de studiu şi sportul, recunoscându-i uriașul efect educativ. Că veni 
vorba, m-a surprins plăcut că singurul rastel pentru parcarea bicicletelor din 
Bucureşti l-am văzut în faţa Facultăţii de filozofie (!) — chiar dacă e mereu gol. Iar 
recent a apărut un al doilea rastel, tot gol, la magazinul Carrefour. Noroc cu 
filozofii şi franțujii! 

Să vedem care ar fi condiţiile pentru ca un sport să poată fi considerat “sănătos”: 

- Să solicite cât mai mulți muşchi, cât mai diferiți, în mod cât mai egal pe ambele 
părți ale corpului; 

- Să aibă eficacitate circulatorie, adică să asigure un puls ridicat pentru o perioadă 
mai îndelungată (cel puţin jumătate de oră); 

- Să solicite capacitatea de reacţie şi de viteză; 

- Să solicite capacitatea de concentrare; 

- Să îmbunătăţească respirația; 

- Să permită alegerea diverselor niveluri de efort, corespunzător capacității 
corpului şi formei sportive din ziua respectivă; 

- Să evite apariţia unor vârfuri de tensiune sangvină şi unor poziţii nenaturale ale 
corpului; 

- Să solicite şi să mențină mobilitatea generală a corpului; 

- Să ofere o varietate cât mai mare de: alternative ale mişcării, exerciții pentru 
controlul şi coordonarea corpului; 

- Să activeze zonele de obicei nefolosite ale creierului; 

- Să dizolve stresul; 

- Să stimuleze participarea şi la alte forme folositoare de petrecere a timpului 
liber (drumeţie, socializare etc.); 


- Frecvența accidentărilor şi durata refacerii să fie net inferioară duratei în care se 
beneficiază de aspectele pozitive ale activităţii. 

De obicei oamenii au păreri greşite despre sportul pentru sănătate, crezând că: 

- Ar fi nevoie de mult timp liber: în realitate, pentru întreţinerea şi îmbunătăţirea 
sănătății e nevoie doar de un efort fizic moderat timp de jumătate de oră pe zi. Nici 
nu e nevoie să întrerupi vreo altă activitate, ci doar să ai voinţa de a introduce 
jumătatea de oră de sport în programul zilnic. Oricât ar fi cineva de ocupat, dacă 
vrea - poate încorpora activitățile fizice adecvate în programul său obişnuit de viață 
— la muncă, la şcoală, la joacă, în casă. În plus, jumătatea de oră pe zi poate fi 
realizată din bucăţi: de 3 ori pe zi câte 10 minute de mers vioi, sau 20 de minute de 
dimineaţă şi restul în cursul zilei. 

- Ar costa mult: e nevoie de echipament şi încălțăminte specială, sau taxele sunt 
mari. În realitate, poţi face sport aproape oriunde şi n-ai nevoie de echipamente 
speciale. De exemplu, poți căra coşniţa de la piață, poţi să te urci pe scări, poţi 
umbla vioi pe jos (cel mai recomandabil sport de sănătate) absolut gratuit. Nu-i 
nevoie de sală de sport - parcurile sunt ideale pentru mers vioi, alergare sau jocuri. 


4.1.5. Sport de performanţă, sau de mase? 

Întrucât sportul e util oricărui individ, el trebuie practicat de toţi — nu doar de 
câţiva amatori fanatici, supradotați, ori de profesionişti sau campioni. Cu toate 
acestea, majoritatea oamenilor consideră că sportul este o distracţie pentru tineri 
sau un mijloc de făcut bani, nu o necesitate igienică personală. 

Sporturile pentru elite sunt fie pentru plăcere (tenis, călarie, golf, canotaj etc.), fie 
de performanţă, profesioniste. Ele sunt scumpe şi angrenează un număr mic de 
oameni, sub 1% din populaţie, având o utilitate socială nesemnificativă. Aşa-zisele 
“idealuri” sportive actuale, bazate mai ales pe agresivitate, violență, competiţie, 
glorie (şi invidie), promovează instinctele primare, animalul din om, nu inspiră 
dorința de a face sport, sau de a evolua mintal. 

Care sunt preocupările “sportivilor” de performanţă? Banii — cât mai verzi! lar 
pentru a-i obţine, ei trebuie să învingă adversarii, să-i „bată” — şi nici de cum să 
devină prieteni, să-şi întărească sănătatea prin mişcare, să-şi dezvolte calitățile, sau 
să cimenteze într-ajutorarea, spiritul civic, patriotismul. De dragul banilor sporturile 
competiționale se abat din ce în ce mai mult de la fair-play, de la idealurile 
olimpice, degenerează în spectacole sau afaceri murdare. Deşi multe ţări bogate 
stimulează patriotismul folosind imaginea unor eroi sportivi „naţionali”, aceştia 
sunt în realitate mercenari importaţi din țările sărace. Sportul a devenit o enormă 
afacere interlopă, la care oficialitățile participă din plin. 

Din păcate, prea mulţi funcționari sportivi urmăresc numai dezvoltarea capacităţii 
competiționale a celor pe care-i îndrumă. Se preocupă de corpul sportivilor fără a 
acorda nici o atenţie sau grijă spiritului lor, ori pentru a-i încadra în societate ca 

oameni conştienţi, responsabili, utili. Singura lor obsesie este câştigul material, 
nici vorbă de vreo preocupare pentru aspectul educativ al sportului. 

Organizațiile însărcinate la noi cu problema sportului: federații, ministere - se 
preocupă cu prioritate de activitățile competiționale şi desconsideră sportul pentru 
sănătate. Ca dovadă, deşi utilitatea publică a sportului pentru toți este mult mai 
mare, fondurile bugetare alocate în acest scop sunt mult mai mici decât cele 
distribuite sporturilor asociale, contraeducative, competiţionale (asta poate că şi în 
scopul atragerii voturilor mulțimilor de spectatori descreierați). 

Scopul sportului de mase este: 

- Ridicarea nivelului de sănătate al întregului popor prin prevenirea 
îmbolnăvirilor şi creşterea vitalităţii 
- Creşterea capacității de efort fizic şi intelectual, a competivităţii personale. 

Pe lângă caracterul individual (pentru formarea responsabilității personale), 
sportul de mase modern dezvoltă şi comunicarea interpersonale şi relațiile 
interactive. O comunicare reală, prin care calificarea însuşită la şcoală să poată fi 
transferată celor din jur, rudelor şi oamenilor care aşteaptă de la tinerii şcoliţi 
salvarea şi propăşirea lor şi a Țării. 

Scopul sportului pentru toţi, mai ales pentru elevi şi studenţi, este “construcția” 
armonioasă a corpului şi a minţii. Acest scop generos şi patriotic nu este de obicei 
declarat răspicat, astfel că adeseori se confundă sportul de mase cu sportul 
profesionist, care este cu totul altceva. 

“Sportul pentru toți ar trebui să reprezinte o prioritate naţională reală atât pentru 
autorități cât şi pentru fiecare cetăţean. Creşterea numărului de oameni care fac 
sport e o sarcină deosebit de grea, dar de maximă utilitate publică şi interes 
naţional. 

Interesul naţional impune dezvoltarea şi generalizarea sportului de mase. 


4.1.6. Sport de plăcere sau utilitar? 

Sportul de mase, de amatori, poate fi făcut de plăcere, sau cu scopul deprinderii 
unor îndemânări folositoare pentru viață şi de ce nu, chiar pentru supravieţuire. 

Deşi civilizaţia tehnologică actuală pare că fereşte omul de orice contact cu 
pericolele vieţii realitatea dezminte brutal această iluzie, căci mereu constatăm 
accidente “neprevăzute”: de la agresiunea factorilor climatici (temperatură excesiv 
de mare sau de mică; secetă sau zăpezi abundente; inundaţii şi alunecări de teren 
etc) până la agresiunile sociale (înghesuială; hoţie; violență etc), de la accidente 
industriale (de circulație rutieră; defecţiuni tehnologice; căderi ale rețelei electrice 
etc.) până la războaie şi dezastre naturale. 

Un om raţional se pregăteşte pentru aceste accidente inevitabile. Cum? 

Printr-un sport aplicativ! 

Jogging-ul pur şi simplu nu serveşte decât la îmbunătăţirea sănătății, dar cu 
aceiaşi cheltuială de timp crosul pe teren accidentat dezvoltă şi atenţia, simţul 


orientării, capacitatea de depăşirea obstacolelor etc. Mersul pe jos e folositor, dar 
cu aceiaşi cheltuială de timp se poate face drumeție cu cortul, care te învață cum să 
te gospodăreşti, cum să valorifici la maxim un minim de resurse disponibile, 
orientarea în natură, planificarea şi multe altele. Gimnastica aerobică e utilă pentru 
sănătate, dar n-are nici un folos pentru autoapărare. Alpinismul e o manifestare 
evidentă de fudulie, dar alpinismul utilitar e o activitate onorabilă şi rentabilă. Ski- 
ul de coborâre este o excitație gratuită, dar ski-ul de fond (tură) este un mijloc de 
deplasare pe teren greu accesibil, un prilej de orientare şi supravieţuire. Ş.a.m.d. 

Sportul de plăcere este o variantă a pierderii de vreme — adică de consumare a 
vieţii pentru fleacuri. Sportul de mase trebuie să fie utilitar, aplicativ. 


4.2. Renaşterea societăţii - prin educaţie fizică 


4.2.1. Ce este educaţia fizică? 

Oamenii obişnuiţi fac o treabă doar când le ajunge cuțitul la os: copiii învaţă doar 
siliți de părinți; părinţii sunt atenţi cu copiii doar când îi sileşte Autoritatea tutelară; 
studenții învaţă pentru examene doar în sesiune; parlamentul face legi bune doar 
când e silit de UE; soldaţii devin eroi doar când riscă să moară. Toată lumea ştie că 
sedentarismul face rău iar mens sana (doar!) in corpore sano. Dar - nimeni nu 
acționează rațional: nu face sport din convingere, din proprie inițiativă. 

Cum s-ar putea „deştepta” românii? Cum ar putea ei deveni mai repede 
„europeni”? 

Prin re-educare accelerată, nu doar mintală, ci mai ales prin educaţie fizică. 

Educaţia fizică nu este (doar) sport. Ea are două componente la fel de importante: 
cea educativă (morală) şi cea sportivă: 





Educaţia fizică = Sport + Educaţie civică 











Educaţia fizică se practică regulat şi zilnic — nu o dată pe an, sau pe lună, sau pe 
săptămână. Pentru a-şi putea îndeplini menirea, ea trebuie să fie generalizată şi 
permanentă — la fel ca instrucţia profesională. Sănătatea trupului şi a minţii, 
dobândită prin educaţia fizică, poate asigura fiecărui om un viitor mai bun. 

Nu credeţi? Încercați şi mai vorbim... (cum zice Dacia Solenza) 

Educaţia (inclusiv cea fizică) trebuie să devină o activitate voluntară, o inițiativă 
personală, fără să se mai aştepte îndemnuri, constrângeri, premii sau pomeni. Şi la 
case mai mari se practică voluntariatul. De exemplu, în asociaţiile şi cluburile 
sportive din Portugalia (cu o populaţie nici jumătate cât a noastră) sunt 70 000 (!) 
de instructori sportivi voluntari şi 40 000 de activişti sau organizatori voluntari. 

Educaţia fizică de bună calitate: 

- Dezvoltă cunoştinţele şi îndemânările pentru a face mişcare toată viața; 

- Se bazează pe standarde naţionale, care stabilesc ce să ştie tinerii şi ce să poată 

face; 

- Menţine tinerii ocupați pe toată durata lecției; 
- Oferă multe variante de activități diferite; 
- Satisface necesitățile tuturor tinerilor, mai ales a celor cu deficienţe fizice; 
- Înclude activităţi sau jocuri atât cooperative, cât şi competitive; 
- Dezvoltă încrederea tinerilor şi elimină situaţiile umilitoare (cum era de 
exemplu alegerea coechipierilor de către căpitan; jocurile eliminatorii etc.); 
- Apreciază progresele individuale în atingerea unor scopuri — nu în realizarea 
unor baremuri absolute; 
- Susţine activitatea fizică din afara şcolii; 
- Ajută la însuşirea unor deprinderi de autogospodărire, cum ar fi stabilirea unor 
țeluri şi autoevaluarea; 
- Educă (inter)activ deprinderi cum ar fi cooperarea, fairplayul, participarea 
responsabilă la activităţi fizice; 
- Este plăcută şi atractivă. 
lată ce caracteristici are educaţia fizică pentru toți, sanogenă (pentru sănătate): 
- Imprimă oamenilor cunoştinţe şi îndemânări utile, calități de caracter şi de 
gândire, valabile atât pentru sport cât şi pentru viaţă; 
- Imprimă un stil de viaţa sănătos, prin obişnuirea de a face mişcare; 
- Întăreşte resursele corporale de sănătate, prin îmbunătățirea capacităţii vitale 
(fitness); 
- Întăreşte resursele psiho-sociale de sănătate, prin conştientizarea corpului, 
însuşirea relaxării, valorificarea relaţiilor sociale; 
- Reduce factorii de risc, prin scăderea greutăţii corporale, a hipertensiunii etc.; 
- Ajută la depăşirea junghiurilor şi metehnelor, prin reducerea tensiunilor, 
dispariţia durerilor de spate etc.; 
- Este interesantă, plăcută şi posibil de efectuat pentru toți — mai ales de cei 
nedotaţi sau netalentaţi; 
- Are şi jocuri, cu caracter cooperant, dar şi competitiv; 
- Nu conţine exerciţii care pot umili pe unii practicanți; dezvoltă încrederea în 
sine; 
- Apreciază progresul individual, nu atingerea unor performanțe sau depăşirea 
altor oameni; 
- Învață capacitatea de auto-conducere şi gestionarea vieţii — cum ar fi stabilirea 
unor țeluri şi auto-evaluarea; 
- Promovează activ învăţarea cooperării, fair-playului, implicării responsabile — 
atât în activitatea sportivă, cât şi în societate; 
— Se poate practica tot anul, de mai multe ori pe săptămână, la ore convenabile 
unui număr mare de oamenii. 
Educaţia fizică de mase, a întregii națiuni, are ca scop obținerea: 
- Capacităţii de supraviețuire individuală şi colectivă (sănătate, reproducere, 
muncă etc.); 
- Utilităţii sociale, şi 


- Educaţiei spirituale (cuprinzând aspectele intelectual, moral, estetic) a fiecărui 
individ. 
Pentru a avea succes, e obligatoriu ca educaţia fizică pentru toți să fie însuşită de 
autorități şi promovată activ la scară națională. 


> Educaţia fizică modernă trebuie să aibă un caracter de masă — nu individual; 
de utilitate publică — nu privată, lucrativă. Ea va avea atât un caracter utilitar (de 
exemplu autoapărare contra violenței tot mai năvalnice), cât şi un caracter de 
exersare mentală, de echilibrare interioară (ca reacție şi terapie faţă de stresul 
excesiv din viaţa economică şi socială), precum şi o funcţie educativă — pentru a 
compensa lipsa tot mai evidentă a celor 7 ani de-acasă. În plus, e necesar să fie 
atractivă. 

Având în vedere lupta pentru existență, ce se desfăşoară contra-timp (viaţa e 
scurtă) şi într-o lume cu resurse limitate, cu toată dorinţa de „iubire” a semenilor 
(vezi # 6.4), nici un sistem viu rațional (de la simplu individ până la orice guvern) 
nu poate evita întrebarea: care e eficienţa acțiunii mele? Câte resurse cheltuiesc 
(timp, viaţă, bani, sudoare, energie, cartuşe etc.) şi care sunt rezultatele? Oare nu 
există şi alte metode mai bune pentru a-mi atinge scopul? De fapt, şi la sistemele vii 
ne-raționale (insecte etc.) se pune problema eficienţei acţiunilor — numai că la ele 
concluzia o trage dur şi rapid lupta pentru supravieţuire, în care înving cei mai buni 
şi dispar ceilalți. 

Educaţia fizică utilitară constă într-o combinaţie de activitate fizică cu o 
educaţie morală. În principiu orice fel de efort fizic cu intensitate cel puțin medie 
este bun pentru educaţia fizică. Orice fel de mişcare sau de sport practicat e mai 
bun decât sedentarismul. Totuşi, ca în orice altă treabă pe lumea asta, există 
diferenţe de calitate, eficiență, profit. 

Aşa că, după ce s-a lămurit necesitatea mişcării, e normală întrebarea: 


Care educaţie fizică e mai bună pentru mine? 


4.2.2. Defectele sporturilor tradiţionale 

Sporturile clasice (la care se pricep profesorii de sport cu diplomă), folosite de 
obicei pentru educaţie fizică: gimnastică, atletism, tenis, fotbal, baschet etc. au 
devenit total inadecvate necesităţilor practicanților din zilelor noastre (nu 
spectatorilor). 

Pe termen lung o mulţime de sporturi “fiţoase” se dovedesc nesănătoase — fie din 
cauza caracterului propriu, fie datorită tăvălugului competiţional şi goanei pentru 
bani. Utilitatea lor publică este aproape nulă. 

Joggingul sau alergarea pe care medicii o recomandau din toată inima până de 
curând, a devenit mai puțin atractivă din cauza apariţiei unor probleme cardiace. 

Joggingul constituie un excelent antrenament pentru persoanele sănătoase, însă 
nu şi pentru persoanele slabe sau bolnăvicioase. 

Cu toate că tenisul sau golful sunt recomandate oamenilor moderni, mulți 
practicanți se plâng de dureri în braţe, umeri sau abdomen. Tenisul mobilizează 
doar o parte a corpului, iar după un timp cealaltă parte suferă de sedentarism. În 
plus, jucătorii de tenis îşi distrug dantura cu băuturile energizante îndulcite pe care 
le beau în aşteptarea începerii meciului. 

Degradarea sporturilor competiționale prin tehnicizare, robotizare, mecanizare - 
se vede şi din deformarea tehnică a tenisului. Din cauza noilor rachete sofisticate 
viteza mingiei a ajuns la peste 200 km/h, aşa că durata zborului s-a scurtat sub 
capacitatea de reacţie a unui om normal. Serviciul nu mai poate fi respins, iar 
întregul joc s-a redus la un şir de servicii. 

Skiul este periculos pentru picioarele celor care nu se antrenează regulat. 
Majoritatea amatorilor cu bani vin iarna în stațiunile montane pentru a face 
impresie („am cu ce, mă...!”), sau pentru cei “3 S”: ski — sex - spirt, nici de cum 
pentru sănătate. 

Avantajul golfului stă în plimbarea în aer curat pe pajişte, de la o gaură la alta. 
Dar au apărut maşinuţele de transport - care au anulat partea cea mai folositoare. 

Sau culturismul: mai devreme sau mai târziu dezvoltarea exagerată a muşchilor 
(tot pentru look!) fără o justă corelare cu capacitatea inimii sau plămânilor, 
provoacă grave accidente la coloana vertebrală, inimă etc. 

Ce să mai zicem de sporturile extreme, adevărate neghiobii, inerent producătoare 
de accidente: bungee jumping, skateboard, mountain bike, canyonning, curse de 
vehicule motorizate etc. La fel de nesănătoase ca activitățile competitive 100% 
sedentare, numite din greşeală sporturi: şah, bridge, table, pescuit (la şes) etc. 

Vânătoarea de animale mari (urşi, cerbi etc) este o activitate sedentaristă prin 
care nemernici care jinduesc după o aparenţă „aristocratică” îşi defulează porniri 
sadice, josnice (de ucidere a unor viețuitoare nevinovate, pe cale de dispariţie). 

Fotbalul — “sportul rege” al vremurilor noastre este în fond un joc simplu, pentru 
copii şi adulţi debili mintali. El induce comportamente la limita animalității; 
gloatele de microbişti asudaţi, isterizați, au în ele ceva primitiv. Vulgaritatea, 
violenţa şi blatul au devenit simboluri ale fotbalului. Aşa cum nu se poate juca fără 
minge, fotbalul nu poate exista fără corupție. Până la 80% din meciurile Diviziei A 
din campionatul nostru de fotbal aveau rezultate aranjate prin blaturi (2006). Din 
fericire, pe lângă isteria milioanelor de microbişti infantili mai există şi păreri 
lucide, cum e şi a marelui scriitor italian Umberto Eco: 

În realitate n-am nimic cu fotbalul. Dimpotrivă, admir pasiunea microbiştilor 
şi o consider providențială. Mulţimile de fanatici doborâți de infarct în tribune, 
arbitrii care plătesc pentru celebritatea din ziua meciului expunându-se celor 
mai murdare injurii, spectatorii însângeraţi de cioburile geamurilor pe care 
galeria adversă le sparge cu pietre, la autobuzele sau trenurile cu care 
călătoresc ca să-şi susțină echipa favorită, fotbaliştii chinuiți de antrenamente 


istovitoare, familiile ruinate de capii lor care îşi cumpără la negru bilete la 
meci, microbiştii care-şi pierd vederea după explozia unei petarde — toate astea 
mă umplu de bucurie. Admir pasiunea pentru fotbal la fel cum admir sporturile 
extreme, cursele de motociclete sau de maşini din Formula 1, paraşutismul de 
mare risc, alpinismul mistic, traversarea oceanelor de unul singur cu barca 
pneumatică, consumul drogurilor în scopuri „spirituale”. 

Astfel de competiţii duc din fericire la moartea „celor mai buni”, permițând 
omenirii să-şi continue drumul cu protagonişti noi - dezvoltăți normal la cap. 

Sau cea a filozofului Sloterdeijk: “Nu există un alt sport care să imite mai bine ca 
fotbalul ancestralul sentiment al vânătorii. Fotbalul înseamnă lovirea cu obiecte 
balistice (piciorul) a vânatului (mingea), care încercă să se salveze (rostogolindu- 
se sau zburând). Goana după minge şi orgasmele produse de goluri sunt chiar 
obscene.” Oamenii deştepţi care iubesc fotbalul (există şi sedentarişti din aceştia!) 
proiectează asupra lui propria inteligenţă, cu care fotbalul n-are nimic a face. 

Sporturile de echipă: fotbal, volei, baschet, handbal etc. au măcar meritul de a 
socializa practicanţii — dar o fac într-o atmosferă etică deplorabilă din cauza 
blaturilor, dopajului, corupţiei, transferurilor fabuloase cu bani negri. 

Pentru a nu mai aminti atletismul, ciclismul, halterele etc., toate sporturi de 
competiție, corupte până la rădăcină din cauza drogurilor pe care se bazează pentru 
obţinerea performanțe mai mari — pentru bani. 

Chiar olimpiadele, foste vitrine şi motoare ale sportului amator, au devenit nişte 
penibile spectacole pentru TV jucate de vedete care au legătură mai mult cu circul 
şi politica decât cu educaţia fizică pentru mase. De dragul câştigului bănesc, 
organizatorii au încălcat grav spiritul olimpic, acceptând participarea sportivilor 
profesionişti. Impresionaţi de ce văd la televizor: atleți sau înotători cu performanţe 
supraomeneşti, jocuri spectaculoase de artificii la deschidera unor olimpiade sau 
campionate, prea puţini privitori se mai gândesc la ce şi-au băgat în vene unii şi 
alții, care le va fi implacabilul viitor de după succes. 

Spectacolul grotesc al câtorva copiliţe chinuite, transformate în supergimnaste de 
o gaşcă de profitori abjecți (adevăraţi proxeneți, chiar dacă se numesc părinți, 
“antrenori” sau oficiali), nu poate influența decât în mai rău spectatorii şi aşa 
îndobitociți. La fel ca spectacolul degradant al unor bieți nenorociţi care nu sunt în 
stare să-şi câştige pâinea decât dându-și pumni în cap şi umplându-se de sânge — 
susținuți de hoarde de sadici (ce ar merita poate internaţi). Să nu mai amintim şi de 
violenţa provocată de sporturile-spectacol, cu sute de răniţi şi chiar morți în rândul 
microbiştilor. 

Aşa dar educaţia fizică actuală ori lipseşte, ori e defectuoasă, chiar greşită. 
Conţinutul, metodele şi scopurile politicilor naționale de educaţie fizică şi sport nu 
mai corespund realității contemporane, schimbărilor neîntrerupte şi brutale care au 
loc în lume. Politicile privitoare la educaţia fizică au fost concepute acum 50 de ani, 
după războiul mondial, şi nu mai funcţionează azi, în contextul cu totul altor 
concepții culturale, care determină noi valori, atitudini şi comportări ale oamenilor. 

Pentru populaţia şi vremurile noastre, pentru necesitățile educaţiei generale 
actuale, sunt necesare altfel de sporturi de mase, care pe lângă efortul fizic să 
rezolve şi alte probleme. 

În toate țările lumii, nevoia unei strategii pe termen lung impune regândirea, 
înnoirea şi adaptarea politicilor privind educaţia fizică şi sportul de mase. 

Una din problemele majore puse de lumea actuală în faţa educaţiei fizice de mase 
este confruntarea populației cu violenţa. 


4.2.3. Violenţa e cu noi! 


„.. Zeii sunt departe, Sus, 
Duşmanii — lângă noi! (George Coşbuc) 

Viitorul pe care urmează să-l trăim cu toții se va caracteriza, printre altele, prin 
informatizare şi violență. Dacă tendința societăţii spre informatizare este evidentă, 
amenințarea domniei violenţei este poate mai puţin percepută de omul obişnuit. 
Violenţa se referă la numeroase domenii: mediu (fenomene şi schimbări drastice de 
climă), societate, limbaj etc. 

De exemplu, alături de nesimţire şi prostie, violenţa socială apare peste tot în 
lumea modernă, năvăleşte în viața noastră de zi cu zi. Suntem agresaţi în continuu 
şi din toate părțile de: iresponsabilitate, nesimţire, indolență, inconştiență, 
mitocănie, accidente de circulaţie, alcoolici, terorişti, drogaţi, otrăvirea cu alimente 
stricate, minciuni propagandistice ş.a.m.d. Agresiuni mai mult sau mai puţin 
violente - cu sau fără premeditare, cu sau fără urmări corporale, dar totdeauna 
producătoare de stres. 

Statul funcţionează pe baza unui Contract social, potrivit căruia cetăţenii plătesc 
autorităților impozite, iar ele livrează în schimb anumite servicii: ordine publică, 
sănătate, educaţie etc. Dar Statul nu-şi mai respectă Contractul. Practic, 
oficialităţile, politicienii, par că se ocupă doar de a face birocraţie, corupţie, avere 
personală. Aşa că printre alte disfuncţii sociale - pe care Statul avea sarcina să le 
stârpească sau cel puţin controleze - orice om a ajuns să se confrunte şi cu violenţa. 
Din păcate, oamenii refuză să accepte evidenţa şi preferă să trăiască în iluzii, 
susținând liniştitor că societatea s-a civilizat şi am fi scăpat de violenţă. 

Realitatea nu poate fi însă contrazisă mult timp. Confruntat până la urmă cu ea, 
omul slab (majoritar) se refugiază şi el în brutalitate şi violenţă. El suferă de teamă 
— ca rezultat al sentimentului de inferioritate; şi de intoleranță - ca rezultat al fricii 
şi insecurității. Şi “S”urile bogaţilor şi “S”urile calicilor (vezi # 2.5) nasc 
agresivitate şi violență. Ele sunt produse de prea multă, dar şi de prea puţină 
civilizație; de multă, dar şi de puțină educaţie (greşită). De curând, în Vest s-a mai 
“descoperit” un motiv pentru violenţa tinerilor, pe lângă lupta de clasa (Marx) şi 
sex (Freud): plictiseala (şcolară) - ceea ce confirmă rolul nefast al sedentarismului 
generalizat. 


La noi în țară media este de circa 7500 de infracțiuni violente pe an, cu urmări 
distructive şi adeseori ireparabile pentru victime, din care aproximativ 1200 violuri, 
50% tâlhării, 12% omoruri. 6% din femei sunt abuzate psihic iar 8% abuzate 
sexual, prima cauză a violenţei în familie fiind alcoolismul. Copiii găsesc violența 
peste tot: acasă, pe drumul între casă şi şcoală, la şcoală; nu e de mirare că se 
molipsesc. Violenţa copiilor este alimentată de: 

- massmedia şi TV (la care doar sub 2% din programe au caracter educativ); 

- scăparea de sub autoritatea şcolii şi/ sau părinților; 

- divorţul între informaţie şi educaţie în şcoala de după 1970. 

De frica agresiunilor sexuale, într-o ţară apuseană elevele din cursul primar 
pleacă la toaletă cu un dispozitiv de „alarmă antiviol”, disponibil în fiecare clasă. 
Majoritatea tâlhăriilor (furt însoţit de violență) se comit în stradă, parcuri, locuri 
dosnice, străzi neluminate, holuri, lifturi şi scări de bloc, asupra persoanelor singure 
sau în stare de ebrietate. 

Agresivitatea este un mod de comportare, o mentalitate, intenţia de a rezolva în 
mod violent orice problemă. Violenţa este punerea în practică a intenţiei. 
Agresivitatea este cauzată de un deranjament mintal, pricinuit printre altele de: 
sedentarism, sărăcie, incultură, boli psihice. 

Violenţa va exista mereu deoarece este inerentă naturii umane, fiind cauzată de 
funcționarea normală a organismului: 

- instinctul de supraviețuire provoacă lupta între cei care au şi cei care n-au: 
hrană, apă, combustibil, resurse de bază (haine, electricitate etc.), respectiv eternele 
conflicte între săraci şi bogaţi; 

- instinctul sexual, transferat în frustrări din cele mai variate, provoacă eterna 
luptă pentru “mai multă” avere, putere, dominație, glorie; pentru idealuri 
(“dreptate”, “adevăr”) ş.a.m.d. Conflictele apar datorită permanentelor încercări ale 
câte unui membru al grupului de a-i domina pe ceilalți (de a deveni personajul 
alfa). 

Agresivitatea (ca trăsătură de caracter) şi manifestarea ei concretă (violenţa) au 
numeroase cauze: stările conflictuale mai vechi sau spontane, produse de: băutură 
(33%), gelozie, răzbunare, jaf - dar sunt şi faptele unor bolnavi psihici. 79% din 
crimele săvârşite la noi n-au motive precise; jumătate din ele sunt făptuite cu cuțitul 
la beţie, în cârciumile săteşti. Violenţele se datorează: şomajului, inflației, sărăciei, 
inegalităților economice frapante, nesiguranței şi frustrării, adică neadaptării la 
scăderea drastică a nivelului de trai, la bulversarea scării de valori şi la dispariția 
reperelor spiritual-morale. Din cauza unui grad din ce în ce mic de educaţie şi 
instrucție (12% din făptaşi sunt minori) apare o tendinţă generală de de- 
responsabilizare. Scade teama de efectul legii, ca urmare a lipsei de reacţie a 
Statului la majoritatea delictelor (în 1998, din 263 939 infractori au fost arestaţi 
numai 27 543). 

Deoarece delincvenţii sunt fie frustrați, fie şomeri, fie de etnie minoritară, nimeni 
n-a avut curajul să le dea lecţii de morală. Rezultatele nu întârzie. Eu-l egoist a 

doborât noi-ul civic, drepturile omului au acoperit obligaţiile cetăţeneşti, Statul a 
premiat minoritățile dar a capotat în fața racilelor națiunii. Statul anonim şi 
imparțial a cedat în fața poftelor individului-rege. În felul acesta s-a consumat 
zestrea de idei şi de proiecte pentru viitor. Scena publică a devenit un spectacol de 
revistă al orgoliilor nomenclaturiştilor, excitaţi de mirosul banilor uşor de furat din 
visteria statului dar şi de iluzia minunilor tehnologice importate din apus (cum ar fi 
manipularea alegătorilor cu TV...). 

Violenţa poate fi individuală - cauzată atât de factori interni, biologici (instincte, 
sentimente, echilibru biochimic etc.) cât şi de factori externi (influenţa mediului 
etc.), ori colectivă (rasismul, războiul etc.). În pofida tratatelor internaţionale, 40 de 
țări sunt mai mult sau mai puțin pornite să se doteze cu arma atomică. Dacă până şi 
statele “civilizate” se comportă violent, ce poți să mai aştepţi de la indivizi izolați, 
oricum mai înclinați la iresponsabilitate? Maica Tereza zicea: “Dacă o mamă e 
dispusă să-şi omoare propriul copil (să avorteze), cum de puteți crede că s-ar 
putea evita ca bărbaţii să se ucidă între ei (să facă război)?”. 

Cu tot progresul civilizaţiei, în sec. 21 lumea a (re)devenit periculoasă - aşa cum 
era în epoca de piatră, în junglă. Atât la nivelul indivizilor — cât şi la nivelul 
statelor. 











»> Victima e vinovată pentru ce pățeşte! 





Mulţi făptaşi (criminali, bătăuşi etc.) aruncă toată vina asupra altora: soartă, 
părinţi, societate, mitocani, derbedei, întâmplare, străini etc., susținând la nesfârşit 
şi candid că “nu eu am vrut să mă nasc aşa, alții sunt de vină pentru faptele mele”. 

Adică n-ar fi ei vinovaţi de defectele lor, deci pot continua să-şi facă de cap. 

Părerile lor sunt susținute indirect de cercetările biochimiei, care arată că o 
mulțime de caracteristici, chiar şi sentimente, sunt determinate de substanţe chimice 
prezente — sau absente — din corpul omului. Adică, omul e în realitate o uzină 
chimică şi (aproape) toate manifestările, motivațiile, părerile, reacţiile sau acțiunile 
sale sunt determinate de procesele biochimice din organism. Aşa că agresiunea sau 
violența se datorează unui dezechilibru de hormoni, enzime şi alte substanţe. La fel 
stă treaba şi cu eroismul sau laşitatea: conţinutul de substanță MDO în sânge 
determină pofta de risc, sau curajul unui individ. În general bărbaţii au mai puţin 
MDO decât femeile, sunt mai curajoşi, acceptă riscul. 

Până acuma, tradiţia considera că defectele de caracter rezultă din “păcate”, din 
comportamente reprobabile dar controlabile cu voința. După cum merg lucrurile, 
sunt mari şanse ca ştiinţa să descopere noi substanţe şi reacţii biochimice, sau gene, 
care vor explica orice trăsătură, comportare, reacție, sentiment omenesc. Te 
pomeneşti că se vor descoperi şi substanţele, sau genele, care cauzează nesimțirea, 
prostia, sminteala, eventual şi medicamentele corectoare! 

În realitate, tradiţia are dreptate şi ştiinţa nu, răspunderea este personală: 


- Substanțele respective ajung să fie lipsă sau exces în organism din cauza 
sedentarismului şi a modului greşit de viață, adică a modului cum fiecare îşi 
gestionează viaţa, nu din cauza „altora”: Dumnezeu, părinți, străini etc. 

- Nu se poate spune că individul n-a avut de ales: în realitate, spermatozoidul din 
care el se trage “a vrut“ s-o facă, altfel n-ar fi alergat ca un nebun să-şi depăşească 
foarte numeroşii colegi pentru a reuşi să fecundeze ovulul. Fiecare din noi „am 
ales” să ne naştem aşa cum suntem! 

- Fiecare poate — dacă vrea cu adevărat — să-şi schimbe viaţa, să lupte cu soarta 
şi cu substanţele din corpul său. Poate să-şi planifice viitorul, să se pregătească 
pentru a învinge greutăţile previzibile. 

Dacă însă îi place să fie victimă - n-are decât să îndure şi să se vaete. Cum sunt de 
exemplu ziariştii care mănâncă deseori bătaie, dar nu intră niciodată într-un Dojo! 

Cine e de vină, agresorul au victima? Din punctul de vedere rațional - amândoi! 

Şi totuşi, justiția pedepseşte numai agresorul, nesilind victima să ia măsuri pentru 
a nu mai repeta greşelile care au făcut-o să devină victimă. Dacă am duce acest 
raţionament al justiţiei actuale până la capăt, ar rezulta că profesorii din şcoli merită 
pedepsiți, deoarece chinuie numeroşi elevi (care nu doresc să înveţe)!? 

Orice conflict e până la urmă o lecţie de viață şi de coabitare socială, care ar 
trebui tratată corespunzător atât de părtaşi, cât şi de societate. Sigur că pedepsele 
agresorului şi victimei trebuie să fie diferite în fond şi în formă, dar pentru societate 
e total neproductiv să fie pedepsită doar una din părți (agresorul). Victima trebuie 
şi ea pedepsită, pentru a o sili ca în viitor să gândească altfel, să devină 
responsabilă şi să înveţe autoapărarea. 

Cine nu se pegăteşte să se apere - merită să sufere. 

De la aceasta regulă fac excepție numai minorii şi invalizii - care din motive 
biologice nu sunt în stare să judece corect. În cazul acestor victime, vina este atât a 
părinților, cât şi a cadrelor didactice sau a autorităților statului. 

Însă chestiunea: de ce sunt mulţi oameni violenţi, cum de-au ajuns astfel etc., este 
practic mai puţin interesantă decât răspunsul la întrebarea: ce-i de făcut cu ei? 

Oamenii care produc conflicte sunt “bolnavi”, suferinzi de dezechilibre 
metabolice sau defecţiuni genetice. Cei “sănătoşi” au datoria morală, plus interesul 
(economic, social etc.) să-i ajute. Ajutorarea la nivel social se poate face prin 
educaţie, constrângere (bătaie, închisoare, exilare etc), sau manipulare biochimică. 
Prima metodă este net preferabilă. 

Ce-ar putea face indivizii normali, sănătoşi la cap, pentru a supravieţui şi chiar a 
se dezvolta în aceste condiții? E vorba pe de o parte să facă faţă unor crize locale 
sau personale, unor situaţii întâmplătoare, iar pe de alta, de măsurile necesare 
pentru a remedia situația proastă în general la nivel de țară. 

Soluţia pentru prima grupă de probleme e autoapărarea — adică toată lumea să se 
pregătească, să înveţe autoapărarea fără arme. 

Pentru problemele colective poate fi luată în consideraţie atitudinea civică 
responsabilă, prin implicarea personală - pe de o parte pentru asigurarea unei 

protecții colective sau publice, iar pe de alta pentru prevenirea violenţei cu 
ajutorul educaţiei etc. 

La nivelul societăţii, s-au luat tot felul de măsuri contra apariţiei violenței, dar nu 
e deloc sigur că logica, educaţia, civilizația, poliția, UE sau ONU îi vor potoli pe 
toţi potenţialii zurbagii (care am văzut că se înmulțesc). Orice strategie de 
(auto)apărare a ţării ajunge la concluzia că România nu se poate apăra prin luptă 
armată „dreaptă”: hotarele noastre n-au obstacole naturale, lipsesc resursele 
materiale necesare etc. Soluţia este pe plan extern o politică dibace, iar în plan 
intern rezistența întregului popor. Aceasta necesită pe de o parte patriotismul şi 
competența conducătorilor noştri, iar pe de alta pregătirea fizică şi militară a 
întregii populaţii. 

„Actele de violență fără sens şi de distrugere se vor înmulți din cauza 
sentimentului de haos specific secolului 21 şi creşterii sentimentului de neputinţă a 
controlului individual”. (Martin Kwapinski — Guvernul SUA). 

De aceea orice om, comunitate, stat — e nevoit să se pregătească pentru a se apăra 
oricând şi oriunde, la nevoie cu forța, împotriva agresiunilor ce apar inevitabil din 
partea altor oameni, comunități sau state, fie ele vecine sau depărtate. 

Rezultă că pentru supraviețuirea naţiei noastre, atât autoapărarea teritoriului cât 
şi autoapărarea personală impun o educaţie fizică de masă, cu caracter utilitar 
(militar - marţial). Învăţarea autoapărării e o îndatorire cetăţenească esenţială, dar 
metoda de apărare trebuie să fie una civilizată: rațională, responsabilă, preventivă 
sau terapeutică - nu violentă sau distructivă. 

Orice om cu Scaun la cap, orice cetățean, este silit de viaţă să se priceapă la 
autoapărare, în primul rând la cea fizică - dar şi la cea verbală. 


4.2.4. Artele marţiale 


Si vis pacem, para bellum (dacă vrei pace, 
pregăteşte-te de război — sfat de la romani) 
Problema apărării contra violenței fizice a preocupat omenirea încă de la 
începuturile ei. Din preistorie şi până azi s-au inventat tot felul de metode de luptă, 
cu şi fără arme. Pentru mărire eficienţei, cu timpul metodele empirice de luptă au 
devenit ştiinţifice şi au căpătat numele de arte marțiale. În Orient: India, Malaezia, 
Indonezia, Coreea etc. dar mai ales China şi Japonia, ele s-au dezvoltat mai mult 
decât prin alte părți. 
Denumirea generică a artelor marțiale chineze este Wushu, iar a celor japoneze 
Bujutsu. 
Există zeci de arte (şcoli) marţiale distincte şi oricare din ele este o educaţie fizică 
superioară oricărui sport occidental: 





Arta marțială = Educaţie fizică + Instrucție militară 











Datorită caracterului inerent educativ, cu timpul artele marţiale s-au transformat 
din simple metode de luptă în metode de educaţie complexă a caracterului. 

Aşa au făcut japonezii, care bazându-se pe comportarea observabilă şi pe 
rezultatele obţinute în dueluri şi războaie, au creat în mod empiric metode de luptă 
necesare instruirii şi educării samurailor - un grup foarte numeros din societatea lor 
în secolele 16-18. 

Artele marţiale au un scop diferit de cel al sporturilor obişnuite, de origine 
vestică. Ele nu urmăresc performanța tehnică, ci dezvoltarea concentrării şi atenției, 
stăpânirea emoţiilor - îndeosebi teama. Factorul pedagogic esenţial al educaţiei prin 
Arte marțiale este frica de bătaie, chiar frica de moarte. Alte metode educative şi 
materii de învățământ uzuale (istoria, chimia etc.) nu folosesc acest important 
mijloc de influențarea elevilor. În fond, omul este motivat numai de frică şi pofte 
(instinctuale), sub o mie şi una de forme. Şi pedagogia, şi manipularea, se bazează 
pe această caracteristică a minţii umane. 

Eficienţa tehnicii de luptă apare ca rezultatul involuntar al însuşirii concentrării 
mintale perfecte şi a unei comportări corporale deosebite. Cel mai important aspect 
este dobândirea capacităților de autostăpânire şi a fi calm în orice situație. 
Disciplina unei arte marțiale este atât de solicitantă şi puternică încât duce la 
transformarea mintală şi corporală a elevului. 

În antrenamentele din Bujutsu se folosesc următoarele tipuri de exerciţii: 

1. Kihon: repetarea posturilor şi mişcărilor de bază; 

2. Kumite: lupta cu un adversar, conform unor reguli specifice fiecărui stil; 

3. Kata: succesiuni de tehnici efectuate de unul singur (Tandohu); 

4. Kumi (Bunkai sau Sotai): simulacru de luptă, executat împreună cu un partener 
care atacă de mai multe ori. Scenariul „luptei” este câte o bucată dintr-o Kata, care 
în felul acesta poate fi studiată aprofundat; 

5. Randori: lupta aranjată; 

6. Shiai: competiţia liberă. 

Kata înseamnă o înşiruire prestabilită de mişcări, care se execută individual 
(Tandoku) sau cu partener (Sotai), cu viteză mică dar cu Kime (vezi # 9.6.6). 
Fiecare artă marțială are un număr de Kata caracteristice. Pe vremuri, meseria unei 
arte marţiale se învăţa repetând la nesfârşit (câțiva ani!) numai Kata; nu se practica 
Kumite, nici Bunkai. Kata se referă la forma corectă a tehnicii. În Artele marţiale 
există principiul pedagogic că forma determină fondul. Adică, repetând la nesfârşit 
aceleaşi mişcări sau exerciții, executate corect ca formă, la milimetru, până la urmă 
elevul le însuşeşte atât de bine că le face instinctiv. În felul acesta el se schimbă nu 
doar la exterior (precizia, forţa etc.), ci şi la interior (mental). Spiritul său devine 
altul, capătă caracterul programat de creatorii artei marţiale respective. 

Legat de punerea în practică a acestui principiu, poate apare riscul de chiul, prin 
mimarea neproductivă a acțiunii presupusă de formă. Soluţia corectoare este însă 
deja implementată de pedagogia artelor marțiale — printr-un alt fel de exerciţiu, 
Kumi (lupta): Kumite — lupta cu mâna goală, Kumijo — lupta cu bastonul etc. 

Aceasta este un Kata cu partener (Sotai), în care se exemplifică folosul, eficiența 
şi rezultatul tehnicilor din Kata. Pericolul încasării de lovituri impune elevului să 
muncească sincer. Cei doi parteneri au roluri bine stabilite: unul atacă, celălalt se 
apără, iar mişcările de executat sunt bine stabilite de la început. După un număr de 
repetiții, rolurile se schimbă, pentru ca fiecare elev să poată învăţa toate mişcările, 
atât atacurile cât şi apărarea. 

Randori este un Kumite mai dificil, adică o luptă aranjată între doi parteneri (nu 
concurenți) cu roluri fixe prestabilite. Randori nu este totuşi o luptă complet liberă, 
ci un exerciţiu bine reglementat. Spre deosebire de Kumite, viteza impusă 
exerciţiului poate fi mai mare sau mai mică, iar mişcările de executat pot fi de la 
prestabilite, până la complet libere. Se zice: „Kumite trebuie executată cu viteza de 
Randori, iar Randori cu precizia unei Kumite”. 

Există şi o formă de luptă liberă cu caracter sportiv între doi concurenți (Shiai), 
singurul țel fiind victoria (ca la un meci de box). Cei doi adversari au de respectat 
câteva reguli, puţine, care evită totuşi degenerarea întrecerii într-un măcel. De 
obicei la antrenamente nu se foloseşte forma Shiai, chiar dacă Randori se poate 
apropia de ea în anumite condiții. 

Istoria artelor marțiale japoneze nu s-a oprit la nivelul perfecţionării războinice. 
Datorită influenţei budhismului Zen asupra samurailor a apărut Budo — Calea 
războiului, respectiv violentele meserii războinice (Bujutsu) s-au transformat în Căi 
educative (Do, vezi % 9.1.2), care pe lângă eficiența în luptă se preocupă de 
căutarea cunoaşterii de sine (dezvoltare personală). 

În felul acesta, artele marţiale s-au transformat în metode de împlinire spirituală, 
care în acelaşi timp educă şi dezvoltă înalte calități corporale şi morale. 


Calea marțială (Do) = artă marțială (Jutsu) + Etică = 
= Educaţie fizică + Instrucție militară + Educaţie morală 














Arta marţială este o instrucție pentru luptă, având ca scop însuşirea reflexă a unor 
tehnici corporale cât mai eficiente, un fel de dresură care urmăreşte acțiunea 
spontană, fără amestecul gândirii. Din contră, educația înseamnă însuşirea unui 
mod de gândire creativ, independent, de cunoaştere a diferenţei între bine şi rău. 
De aceea: 














arta marțială + educaţie | arta marțială +4 Cale marţială 





În prezent există şi se practică atât artele marţiale originale (Jutsu), cât şi Căile 
marţiale (Do) derivate din acestea. Dar ele nu sunt acelaşi lucru! 


Notă: pentru a optimiza expunerea, în loc de expresia „Cale marţială” voi folosi 
în continuare denumirea „Artă marţială” (nu „artă marțială”). 


4.2.5. Foloasele Artelor marţiale 


Dacă pe tine şi pe cei dragi vă ameninţă un pericol de moarte şi nu 
poți îndepărta agresorul pe cale ne-violentă, eşti obligat să lupţi 
violent cu el. Cel care în acest caz nu poate acționa nici violent, nici 
neviolent, este o povară pentru comunitate. (Mahatma Gandhi — 
părintele Indiei, care şi-a eliberat patria luptând fără violență) 

Conform conceptelor ştiinţifice moderne (vezi opinia OMS la [62]) sănătatea nu 
înseamnă doar lipsa bolii, ci este o senzaţie deplină de bună stare în corp şi spirit. 
Or, această idee era de mult cunoscută în cultura sau medicina orientală, regăsindu- 
se şi în Budo. Artele marţiale orientale se bazează pe o componentă corporală foarte 
atractivă dar şi pe numeroase trăsături ale civilizaţiei tradiționale. Ele constituie o 
alternativă valoroasă la preocupările meschine, chiar nesănătoase, ale sporturilor 
obişnuite, demonstrate de soarta multor sportivi de performanţă la vârste medii sau 
avansate. 

Oricare Artă marţială este în primul rând o tehnică de luptă eficientă, o metodă de 
autoapărare, dar poate fi considerată şi în multe alte feluri: drept o exprimare 
artistică, sau o formă de meditaţie, sau un sport de luptă necompetiţional, o metodă 
de educaţie. 

Pe lângă autoapărare, o Artă marţială îl învață pe tânăr politețea, echilibrul (nu 
excesele), disciplina, demnitatea (nu aroganţa), modestia, devotamentul, eficiența, 
toleranța, generozitatea, cumpătarea (nu lăcomia) şi multe altele. Artele marţiale 
rezolvă educaţia pe baza principiului vechi că “bătaia e ruptă din rai”. Ele oferă 
unei imense majorităţi a tinerilor şi adulților care doresc sau ar trebui să facă sport, 
satisfacția unei activităţi fizice plăcute şi utile. 

Artele marţiale dau practicanţilor posibilitatea de autocunoaştere, demnitate, 
autocontrol, armonizare cu Natura şi societatea, capacitatea de autoapărare, o 
senzație de competenţă şi încrederea în propriile forțe. Alte avantaje sociale sunt: 
posibilitatea practicii intersexuale (comparativ cu segregarea sexuală a sporturilor 
oficiale); îmbunătăţirea sănătăţii sau a posturii şi a aspectului personal; posibilitatea 
exprimării personale fără riscuri sau incomodarea altor persoane. 

Această latură formativă suplimentară față de sportul european are o valoare 
umană şi educativă excepţională. 

Budo ajută la obţinerea unei discipline liber consimțită şi voinţei de a te antrena 
fără a urmări vreun scop material. Ea oferă şi accesul la gândirea orientală, ocolind 
obstacolul necunoaşterii unei limbi sau culturi exotice. În plus, studiul unei arte 
marţiale desvoltă interesul pentru cultura şi ştiinţa tradiţionale orientale, legată de 
om şi natură, cu efecte autoeducative şi sanogene remarcabile. Cel ce se ocupă de o 
artă marțială fără a studia şi medicina naturală orientală este ca unul care merge 
sărind într-un singur picior (deşi are două la dispoziție). 

OM poate fi socotit doar acela care-şi pune problema existenţei lui Dumnezeu 
(adică problema morţii), altfel bipedul este doar animal. Când te naşti, începi lupta 
cu moartea. Degeaba îi plângi pe alţii când mor, mai bine ar fi să-ți plângi ţie de 

milă. E admirabilă performanța dacilor şi a samurailor de a nu se teme de moarte. 
Tacit scria acum 1900 ani: „Cel gata să moară îi domină oricând pe ceilalți”. 

Rezolvarea acestei probleme existenţiale este o chestiune personală, nu se pot da 
reguli şi rețete, e bine să fim toleranţi faţă de rezolvările găsite sau alese de alţii. 
Dar în general oamenii trăiesc de parcă viaţa le-ar fi veşnică. Fiecare gândeşte că 
doar altora li se pot întâmpla accidente, iar lui nu; numai alții pot muri. Uitaţi-vă în 
jur: câți oameni sunt pregătiţi, gata să moară „aici şi acum”? Cred că sub 1%. 
Restul nici nu se gândesc la problemă — trăind inconştienți, ca vieţuitoarele pădurii. 

Un cunoscut artist s-a căsătorit la 80 de ani cu o femeie de 30 de ani. 
Cunoscuţii l-au avertizat: “cum ai putut face o asemenea greşeală? O să-ţi 
mânânce averea”. “Ei şi”, le-a răspuns artistul, “ce să fac cu banii, doar n-o 
Să-i iau în mormânt cu mine”. “Bine, bine, dar nu-ţi dai seama la ce te expui, 
e periculos să faceți sex, se poate muri”. Bătrânul stă şi se gândeşte puțin, 
apoi: “Ce-o fi o fi, asta e. Cum i-o fi scris. Dacă moare, moare! ”. 

Cel mai mare merit al Artelor marţiale este faptul că îi ajută pe oameni să scape 
de frica morţii şi să se gândească relaxat la viaţă şi la moarte. În felul acesta ei îşi 
pot valorifica mai bine viața. "In definitiv, nu anii de viață sunt cei care contează, 
ci viaţa din anii tăi" (Abraham Lincoln). 

Stăpânirea de sine obţinută cu ajutorul unei Căi marțiale se manifestă în mod 
inevitabil şi în celelalte aspecte ale vieții individului, în orice acțiune a sa. Cel care 
devine maestru într-o Artă dovedeşte aceiaşi desăvârşire în orice ar face, nu numai 
în arta respectivă. Asemenea oameni echilibrați ar fi de mare folos într-o societate 
instabilă — cum e acum la noi; dar şi în oricare alta. 

Artele marţiale pot fi de mare ajutor tinerilor şi femeilor - două categorii de 
indivizi cu probleme. 

Tinerii suferă de orgoliu nemăsurat, datorită instinctului puternic la vârsta lor. 
Adesea au frustrări personale, vor să fie admiraţi, recunoscuţi social şi apreciați de 
sexul opus. De aceea sunt naivi şi se sacrifică uşor, vrând să facă eroisme pentru a 
fi remarcaţi. Nepricepându-se încă le relaţiile sociale, unii din ei ies în evidenţă dar 
în sens negativ, cu o comportare provocatoare, generată de deficienţe educative. 
Având alte norme şi valori, ei suferă de lipsa unui ideal, de frică, nesiguranţă, 
teama de a fi respinşi sau neînțeleşi, aşa că nu apreciază colectivitatea în care 
trăiesc. Deşi caută doar o modalitate de exprimare, manifestările lor pot deveni 
periculoase, fără să vrea recurg adeseori la violenţă — față de ei înşişi sau față de cei 
din jur (rude, cunoscuţi). Artele marțiale le oferă un ţel în viaţă (examene de centuri 
etc.) şi posibilitatea de a-şi controla nivelul de agresivitate sau violență impulsivă 
într-o perioada critică a vieţii lor, tocmai când din punctul de vedere biologic se 
transformă din copii (mereu constrânşi de părinți sau profesori) în adulţi (liberi să 
fie agresivi). Totodată îi coace mai repede: le dă stabilitatea emoţională şi le 
raționalizează judecata. Instructorul (mai în vârstă) constituie adeseori un sprijin 
moral şi un exemplu pentru tinerii care altfel refuză sfaturile adulţilor. 


Deşi toate studiile arată că deprinderile violente sau nonviolente se capătă şi se 
întipăresc în memorie din copilărie (iar nu după vârsta majoratului, vezi # 6.5.3) — 
autoritățile noastre şcolare neglijează această latură esenţială a formări viitorilor 
cetăţeni, evitând cu obtuzitate introducerea artelor marţiale în programa curriculară. 

În cazul femeilor, problemele sunt: teama sau nesiguranța fizică şi psihologică - 
cauzate de agresivitatea bărbaților, de inegalitatea socială, de aspectul fizic personal 
(9 din 10 îşi închipuie că ar fi urâte). Din cauza educaţiei deficitare, multe femei au 
obiceiul să-şi condiţioneze fericirea de existența unui bărbat în viața lor, 
neglijându-şi propria carieră şi independenţa financiară. Aceasta le face să devină 
dependente şi să nu se mai poată despărți când relaţia, sau bărbatul, evoluează 
nefavorabil. Altele îndură violențele şi agresiunile sexuale fără a putea protesta, 
pentru că nu au învăţat şi nu le-a învăţat nimeni cum să se apere. 

Lecţiile de arte marţiale sau de autoapărare oferă femeilor însuşirea capacității de 
a răspunde şi a trata impulsurile agresive proprii şi ale altora, precum şi tăria să 
accepte cu calm sau să potolească unele manifestări ale celor din jur, care pot fi 
considerate doar imature, nu agresive sau ruşinoase. 

S-a constatat că oamenii capătă o siguranţă de sine mai mare prin practicarea unei 
arte marţiale, ceea ce se manifestă şi în comportarea sau în atitudinea lor. Astfel de 
persoane nu numai că se pot apăra mai bine în caz de pericol, dar în plus, prin 
comportarea lor descurajeaza eventualii agresori, adică îndepărtează pericolele 
chiar fără a face ceva. Un studiu sociologic a arătat că o femeie care a urmat un 
curs de autoapărare are şanse de trei ori mai mici să fie agresată, decât una 
neşcolarizată. 

Un om care practică o Artă marțială e, în comparaţie cu altul care nu o face — ca 
viul față de mort (sau ca alfabetizatul fața de incult). 

Să revenim la întrebarea „care este cea mai bună educaţie fizică”? 

Oare activitatea dezlânată din sălile sau pe terenurile existente la noi - este sport 
folositor maselor? Ce utilitate publică poate avea agitația câtorva năuci, de obicei 
vreo 10-15 (rareori un maxim de 30 - la rugbi), care zbiară şi se înjură urmărind o 
minge, înconjurați de inactivitatea mulţimii de spectatori gură-cască? În schimb, la 
un stagiu de arte marţiale participă efectiv zeci, chiar sute de oameni la care-ţi face 
plăcere să te uiţi. Impresionează plăcut vioiciunea, disciplina şi eficienţa pe care le 
exprimă mulțimea de persoane active, căci privitori nu prea sunt, fără a mai pune la 
socoteală efectul pozitiv al antrenamentului asupra atitudinii sociale. 











Cea mai bună educaţie fizică = artele (Căile) marţiale orientale 

4.3. Artele Marţiale pentru toți 


4.3.1. Violență şi ne-violență în Artele marţiale 


Bombing for peace - is like fucking for virginity 
(afiş anti-război) 

A răspunde violenţei tot cu violenţă — e o greşeală. Un om serios nu poate să se 
comporte aşa. Prostul foloseşte pumnii, înțeleptul foloseşte mintea şi vorbele. 
Apărarea violentă este cel mai adesea cauzată de incompetenţă (pe lângă alte 
deficienţe personale, biologice): persoana nu ştie să se poarte; nu ştie să răspundă; 
nu ştie să se apere corporal; nu e în stare să facă altceva. 

Adică — nu s-a preocupat, nu s-a pregătit pentru astfel de situaţii inevitabile. 

Ce-ar fi de făcut? Să treacă să înveţe! Conform lozincii comuniste: Nu ştii — te 
învăţăm. Nu poți — te ajutăm. Nu vrei — te educăm (forțat). 

Dar, poţi oare să te aperi neviolent? Fără să dai (şi să încasezi) lovituri? 

Da — cu ajutorul unei alt fel de tehnici de luptă. Problema a fost deja rezolvată de 
orientali, care au inventat două categorii de arte marţiale: dure şi blânde. 

Marea majoritate a artelor marţiale fac parte din prima categorie. Ele se bazează 
pe ciocnirea violentă cu adversarul şi folosirea loviturilor date cu mâna, piciorul 
sau alte părți ale corpului, ori cu fel de fel de arme albe. Karate, Taeqwondo, 
Kickboxing, Jujutsu, Santa, Win-tsun şi multe altele urmăresc rănirea, eventual 
moartea agresorului. Artele marţiale dure (violente, sau exterioare), bazate pe 
lovituri şi acţiuni cu efect “tot sau nimic”, îl antrenează de la început pe elev să 
lovească cât mai tare, iute şi dur. 

În schimb, puţinele arte marțiale blânde, ne-violente sau interne au o cu totul altă 
filozofie, folosesc mişcări de corp prin care evită ciocnirea directă cu adversarul, pe 
care îl imobilizează cu diverse mişcări de prindere şi fixare. Ele servesc numai la 
autoapărare şi au o gamă largă de răspunsuri, adaptate oricărui fel de atac. 
Procedeele de luptă au efect reglabil, de la o simplă imobilizare (dureroasă, dar fără 
urmări grave) până la efecte devastatoare (fracturi, deces), iar antrenamentul 
respectiv se desfăşoară încet, tacticos şi relaxat. 

O Artă marțială pentru toţi are următoarele caracteristici: 

- este neviolentă, dar eficientă pentru autoapărare; 

- n-are competiţie; 

- asigură o dezvoltare armonioasă şi multilaterală a corpului şi minţii; 

- nu are nici un fel de segregație (sexuală, de vârstă etc.); 

- asigură o motivaţie puternică; 

- are o parte teoretică dezvoltată şi interesantă; 

- este publică (nesecretă). 

Artele neviolente (4ikidoul japonez şi Taijiqguanul chinezesc) au două principii 
fundamentale pentru mărirea randamentului energetic: 

- spiritul conduce corpul; 


- anihilarea adversarului se realizează fără consum de energie proprie, folosind 
chiar forța sau inerția atacului pentru a dobori şi neutraliza agresorul - fără a-l 
răni. 

Practicantul (avansat) unei arte marţiale neviolente acționează în timp real, adică 
"aici şi acum". El este totdeauna receptiv, deschis, conştient, relaxat. Numai această 
stare îi permite individului să primească, apoi să devieze, să dezamorseze şi să 
neutralizeze un atac. O altfel de stare — cu gânduri inutile, griji pentru viitor sau 
regrete față de trecut, împiedecă omul să fie atent, vigilent, receptiv, eficient. Dacă 
îți pui singur bețe în roate — te sperii (singur) şi nu mai poți neutraliza adversarul. 

Acţiunile artelor marţiale ne-violente (sau interne) se bazează pe 6 coordonări 
(sau armonii): 

- Exterioare, urmărind mişcarea corpului ca un tot: mişcarea mâinii se 
armonizează cu a piciorului de pe aceiaşi parte; mişcarea umărului se armonizează 
cu a şoldului; poziţia cotului se armonizează cu a genunchiului (ambii stau pe 
aceiaşi linie verticală). 

- Interioare, urmărind legătura dintre minte şi energia internă (Ki), cea care 
realizează mişcarea şi forţa (în loc de a folosi forţa musculară): inima conduce 
mintea; mintea conduce Ki-ul; Ki-ul produce puterea. 

Studiul unei arte marţiale interne se bazează pe trei paradoxuri: 

A. Lupta necesită mişcare; dar mişcarea dibace necesită ne-mișcare; 

B. Pentru a învinge e nevoie de putere; dar puterea extremă necesită relaxare; 

C. Lupta necesită iuțeală; dar viteza fulgerătoare are nevoie de încetineală. 

Ne-mişcarea (vezi % 8.5.2) permite elevului să-şi unifice mintea şi corpul, mai 
întâi prin calmarea gândurilor şi apoi printr-o rearanjare conştientă a alinierii şi 
aşezării oaselor din corp, a scheletului, ceea ce duce la creşterea eficienței 
mişcărilor. 

Moliciunea (sau ne-violenţa) se referă la necesitatea relaxării complete şi la 
eliminarea oricărei încordări, pentru ca acţiunea să se poată produce cu forța 
maximă (produsă de picioare). 

Încetineala permite elevului să micro-analizeze mişcările în timp ce le exersează, 
pentru a programa conştient traiectorii şi sisteme de mişcări cu eficienţă optimă. 
Când şi dacă va fi nevoie, acestea vor putea exploda cu viteză fulgerătoare. 

Deoarece artele marţiale interne nu se bazează, nu urmăresc şi nu formează direct 
însuşiri specifice tinereţii, cum ar fi viteza şi forța, competenţa şi îndemânarea 
elevului se păstrează şi se dezvoltă chiar la vârste înaintate. 

O artă marțială violentă NU poate fi practicată de „oricine”, deoarece solicitarea 
fizică şi cea mintală necesare sunt prea mari. În schimb, orice om poate practica 
spre binele său şi al societăţii o artă marțială neviolentă, care-l solicită rațional. 
Problema educaţiei fizice de mase nu o constituie puţinii care doresc şi care pot 
face aproape orice fel de sport, ci mulții, majoritatea, care din cauza constituţiei 
fizice, a debilităţii, nici nu pot, nici nu doresc să facă mişcare. Tocmai aceştia 
trebuie capacitaţi! Artele marţiale neviolente sunt parcă făcute pentru ei. 

Din perspectiva sportului de mase şi a interesului public, pare de neînțeles cum 

de se mai găsesc amatori care pentru sănătate sau distracţie să practice o artă 
marţială violentă. Până la desecretizarea şi apariţia (destul de recentă) artelor 
marțiale ne-violente şi necompetitive în lumea occidentală, nu existau alternative la 
Judo, Karate, Taekwondo. Acuma sunt, dar numeroşi tineri necopţi continuă să 
practice arte violente, atraşi de poveştile cu bătăi răsunătoare şi eroi fantasmagorici, 
sau de dorința instinctivă de afirmare (prin învingerea brutală a adversarilor). La 
vârsta lor, confuzia mintală e de înţeles (nu şi de acceptat), dar ce-o fi în capul 
adulților (instructori sau părinţi) care-i “ajută” să-şi dezvolte violenţa şi fudulia? 
Cum pot aceştia să încurajeze practica unor metode de luptă (Jutsu), când tinerii 
trebuie în primul rând educați moral, ceeace fac numai Căile marţiale (Do)? Ce pot 
crede colegii despre cel care vine la şcoală sau la lucru cu ochiul vânăt, cu nasul 
spart ori cu mâna bandajată? 


4.3.2. Pacostea competiţiei sportive 

Sportul înseamnă şi competiţie — cu tine însuţi, cu alţii, sau cu natura. Din păcate, 
evoluţia civilizaţiei a condus la obişnuința satisfacerii uşoare a plăcerilor, 
consecinţa fiind că un număr din ce în ce mai mare de oameni refuză dificila luptă 
cu ei înşişi, de fapt cu instinctele lor. Aceasta e singura metodă care produce un om 
mai bun şi asigură dezvoltarea ideală a societăţii. În schimb, atracţia luptei cu alţii 
s-a extins peste poate, consecința fiind exacerbarea violenţei în toate relațiile: 
interumane, intercomunitare, internaţionale. 

Într-o viziune psihanalitică, comportamentele agonistice (competitive), de la 


transfigurări ale instinctului sexual. 





Competiţia = expresia animalităţii din om 











Instinctul e o parte inseparabilă din om. Orice manifestare a sa (cum e şi spiritul 
competitiv) fiind naturală şi inevitabilă, nu poate fi „bună” sau „rea”. Doar excesele 
— în ambele sensuri, pot fi rele sau dăunătoare. Competiţia proiectează în sfera 
socială instinctul sexual, exacerbat în ultima vreme de sedentarism. Ea perverteşte 
purtarea omului şi strică societatea, încurajează violența existentă oricum în 
individ. Amplificarea spiritului competitiv, specifică epocii moderne, e o boală a 
civilizației, o dovadă în plus a tulburării mintale de care suferă pretutindeni 
omenirea în vremea acestui început de mileniu, sub influența malefică a 
susținătorilor competiţiei libere pe piața economică. 

În orice domeniu s-ar întrece, oamenii fac orice pentru a câştiga, recurgând din ce 
în ce mai mult la mijloace necinstite. Competiţia sportivă nu face excepţie. 
Contează numai succesul şi profitul. De exemplu, imoralitatea, lăcomia şi corupția 
din fotbal au devenit de necontrolat. Sau, înaintea Jocurilor Olimpice din 1994 o 
patinatoare i-a rupt deliberat piciorul altei concurente (cu ajutorul amantului). 
Ultima găselniță la campionate mondiale de Judo din 2003: reverele Kimono-ului 


sunt îmbibate cu un detergent, care uscat nu se simte. În timpul meciului însă, 
reverele umezite de sudoare devin foarte lunecoase şi adversarul nu le mai poate 
apuca. În Franţa, tatăl unor adolescente, jucătoare de tenis, a turnat înainte de 
meciuri somnifere în băutura rivalelor copiilor săi. Tot aşa, înaintea unui meci cu 
ruşii, gazdele au băgat un somnifer în hrana rugbiştilor români. Pentru a câştiga 
concursurile agricole, fermierii australieni fac operaţii estetice vacilor. Ş.a.m.d. 

Ipocrizia şi laşitatea domneşte la toate nivelurile organizaţiilor sportive, care 
pentru bani se fac că nu văd „oamenii siringă”, a căror performanță depinde numai 
de calitatea perfuziilor şi chimicalelor cu care se îndoapă. De la ciclism la atletism, 
de la înot la haltere, toate sporturile competiţionale sunt atinse de acest flagel. De la 
fotbaliştii morţi pe teren până la „briliantul” Mutu, drogurile fac victime. Jacques 
Anquetil, câştigător de 5 ori al Turului Franţei, declara: “doar un prost mai poate 
crede că poţi câştiga Turul bând apă minerală!”. Se „uită” că victoriile sportive ale 
RDG -în anii '80 locul 3 în lume, după SUA şi URSS - comandate de regim pentru 
dovedirea superiorității comunismului, au fost obţinute prin dopare. În anii *90, 
după căderea Zidului Ruşinii din Berlin, între 500 şi 2000 de foşti sportivi aveau 
probleme de sănătate asociate drogurilor competiționale: cancer la ficat, boli ale 
inimii, sterilitate, cancer la sâni sau la testicule, depresii cronice etc. 

Din păcate, şi artele marțiale orientale au suferit influența nefastă a civilizaţiei 
occidentale moderne, din ce în ce mai bolnavă la cap. S-a trecut nu numai la 
popularizare şi democratizare (o tendinţă bună), dar şi la competiţie — aceasta cu o 
pierdere considerabilă a sensului lor real. Numeroase arte marțiale au devenit 
sporturi competiţionale cu campionate la orice nivel, inclusiv mondial şi olimpic. 

În loc de a se încerca ridicarea mulţimii, s-a trecut la scăderea nivelului spiritual 
şi moral al artelor marţiale spre puterea de înțelegere şi gusturile prostimii. Această 
transformare a dus la dispariţia valorilor morale originale, la scăderea atractivității 
artelor ca metode educative pentru masele largi. E adevărat că ele mai sunt încă 
practicate azi de foarte mulți oameni, dar, pentru a le face mai accesibile, sau a le 
adapta la cerinţele spectacolului TV şi competiţiei sportive, au fost sărăcite de 
tehnicile mai dificile şi de componenta lor spirituală. Lecţiile pentru cultivarea 
minţii şi sufletului sunt evident omise din antrenamente - fiind considerate dificile, 
neatractive, chiar inutile: nu aduc bani. 

Arta marţială tradițională nu e însă sport - ci un sistem de autoeducaţie, de luptă 
cu tine însuţi. E în stare o competiţie sportivă să facă ceva asemănător? Un 
concurent se luptă cu el însuşi poate doar atunci când concurenții sunt mult mai 
slabi, sau inexistenţi. În general participanţii la concursuri caută mereu noi metode 
a înmulți concursurile (şi câştigurile băneşti), în box s-a ajuns la 3 sisteme de 
campionate mondiale, la Karate sunt 7 sisteme — şi situația nu s-a limpezit încă. 

Câteva şcoli de arte marțiale au scăpat totuşi acestui tăvălug infernal. Ele 
continuă să se bazeze pe metodele vechi de antrenament şi educaţie, evitând 
competiţia şi insistând asupra caracterului şi disciplinii mintale, nu glorificând doar 

îndemânarea corporală a elevilor. Aceste şcoli tradiționale reduc agresivitatea şi 
violenţa elevilor datorită exemplului şi influenţei profesorului (Sensei), accentului 
pus în cursul lecţiilor pe etică, filozofie, efortul de mare intensitate, dar şi exersării 
tehnicilor de luptă preponderent sub forma exerciţiilor rituale (Kata, Kumite) — nu 
sub forma duelului (Shiai, Randori). 

Unele săli (şcoli) de arte marţiale se împodobesc cu pene străine. Ele pretind că 
acolo s-ar învăța o Cale (de exemplu Karatedo, Judo etc.) dar promovează 
competiţia şi, cu sau fără voie, formează la elevi o cu totul altă educaţie decât cea 
specifică numai Căilor marţiale. 

Civilizarea elevilor prin educație adecvată urmăreşte menţinerea spiritului 
competitiv în limitele normalului, pentru a permite dezvoltarea societății. 


4.3.3. Profesorii de educaţie fizică şi sportul pentru toţi 

Învăţământul nostru superior de sport, la fel ca presa de toate felurile, se ocupă 
numai de sportul competiţional, care în realitate este spectacol, afacere. Această 
latură a sportului angrenează cel mult 2% din populaţie. 

Ce face restul de 98%? 

Priveşte şi bârfeşte - dar din păcate nu practică nici un fel de sport sau mişcare. 

Ziariştii sportivi discută numai cât câştigă cutare vedetă, cât costă transferul unui 
fotbalist, dacă vreun campion se droghează — în schimb nu spun nimic despre 
foloasele pentru sănătate, sau măcar despre tehnica, tactica sau organizarea 
sportului respectiv. Presa de orice fel nu prezintă informaţii şi sfaturi folositoare, ci 
doar bârfe inutile — căci de exemplu la ce-i foloseşte unui biet “microbist” pentru 
viaţa lui, sau binele societăţii, că află salariul mirobolant (şi jignitor pentru bunul 
simț) al cutărei vedete?! Chiar şi Radioul național, care în mod excepţional se 
ocupă uneori şi de sportul pentru toți, face propagandă pricinoasă, susținând: 
“faceţi sport (doar în weekend!) ca să ajungeţi campioni” - adică profesionişti, iar 
nu ca să fiți mai sănătoşi, sau mai deştepţi. Populaţia nu este deloc lămurită să facă 
mişcare, doar îndemnată să se întreacă la fugă din an în Paşte — confirmându-se 
vorba cântecului: Țara te vrea prost! (formaţia Sarmalele reci). 

Îmi aduc aminte (azi, cu amuzament) cum am încercat acum vreo 40 de ani să mă 
înscriu la un club de Judo (când la noi încă nu se auzise de Aikido). Uitându-se la 
mine şi văzând că n-aveam stofă de bătăuş, antrenorul nu m-a primit, explicându- 
mi că eram “prea bătrân” pentru competiţie. Nu m-am lăsat şi am încercat în altă 
parte, la o sală unde era un profesor de sport “nediplomat” de ICEF. De atunci a 
curs “multă apă pe Dunăre”. Eu fac şi acum sport, ba chiar am devenit instructor 
din cauza acelui “profesionist” al Judo. Situaţia mea actuală contrazice flagrant 
mentalitatea greşită a unuia care nu înțelegea că TOŢI oamenii au nevoie să facă 
mişcare, nu numai tinerii bătăioşi. Gândirea lui strâmbă este din păcate şi acuma 
răspândită la (prea) mulți absolvenți ai ANEFSului, se pare şi la autoritățile 
guvernamentale, care de dragul banilor consideră că sportul înseamnă numai 


competiție. Deşi oricine vede că imediat ce apare motivaţia materială (profit, bani, 
sex etc.), preţurile cresc, sufletul scade, meseria se depravează. 

Nici vremea, nici profesorii de sport, „nu mai sunt ca înainte”! Mă cuprinde 
disperarea când compar excelenții profesori de educaţie fizică formaţi de ANEFul 
interbelic, pe care i-am avut eu în şcoală, cu cei de azi. Absolvenţii actuali sunt 
parcă pregătiți doar pentru organizarea competiţiilor, poate rentabile dar adeseori 
murdare - şi inutile din punct de vedere social. O dovedesc din plin scandalurile 
răsunătoare şi permanente pentru corupţie, măsluirea meciurilor, drogare, în care ei 
sunt amestecați indirect. Dar ei nu mai fac față nici în domeniul competitiv: 
echipele noastre de fotbal, rugbi, box etc. angajează din ce în ce mai mulți antrenori 
străini. 

Prea mulţi profesori de sport se ocupă nu de educaţia fizică de mase — ci doar de 
sportul competiţional. Ei încurajează scutirile medicale formale şi chiulul elevilor 
de la orele de sport — căci salariul le vine oricum. În trenul cu care merg des la 
munte întâlnesc adeseori grupuri de elevi conduşi de sufletişti: ba de proful de 
geografie, ba de profa de religie; însă niciodată de profesorul de sport. “Da” ce face 
domnu” de sport, de ce nu vine cu voi la munte?” întreb eu, mirat. „Păi”, răspunde 
nevinovat copilul, “dânsul se ocupă de echipa de baschet a şcolii”. Asta ar veni tot 
aşa ca şi cum dascălii de matematică s-ar ocupa numai de câțiva olimpici, în loc să- 
i înveţe a socoti pe toți şcolarii; sau cei de limba română s-ar ocupa numai de 
revista şcolii în loc să-i înveţe pe toți elevii să vorbească limpede. 

Mulţi profesori de sport din şcoli vor să muncească ca rentierii şi să câştige ca 
bancherii. Vina lor este că iau salariu tocmai pentru a promova educaţia fizică a 
tuturor elevilor, adică pentru sportul de mase — nu pentru cel competiţional, 
(semi)profesionist. Propaganda vinovată privind grozăvia medaliilor obținute de 
câţiva campioni şcolari nu este decât o perdea de fum pentru acoperirea lipsei de 
patriotism şi intereselor mercantile ale activiştilor şi ziariştilor sportivi. “.... la 
Facultatea de Sport se duc doar cei care au picat la alte facultăţi“, spunea în 2006 
Liviu Cepoi, vicepreşedintele Agenţiei Naţionale pentru Sport. 

Învăţământul superior de sport nu mai are aproape nici o legătură cu problemele 
reale ale populaţiei, din punct de vedere civic produsele sale sunt total depăşite. 
Pare o fosilă vie, menţinută în viață cu banii publici, poate de mare utilitate pentru 
imaginea politicienilor şi pentru business, dar de folos aproape nul pentru Țară. 

Pe lângă abdicarea de la sarcina patriotică a educării fizice a întregului popor cu 
ajutorul absolvenţilor săi, învățământul superior de sport nici nu se modernizează. 
Deşi comparativ cu efectele nefericite ale sporturilor de origine clasică, degenerate 
de competiție, artele marțiale neviolente şi necompetiționale fac o educaţie fizică 
cu avantaje evidente pentru societate, ele nu sunt introduse în curricula liceală sau 
universitară şi profesorii de sport nu le cunosc (decât din filme). Motivul? N-ar 
exista profesori calificați să le predea studenților, întrucât „profesorii de arte 
marţiale nu au diplome ANEFS”. (Perfect adevărat, ba chiar „mai rău”: marii 
maeştri de arte marţiale nici n-au auzit de existența ANEFS!). Chiar dacă o fi legal, 

motivul nu este justificat. Profesorul meu din liceu, Jon Avram, îmi povestea cu 
deosebită mândrie cum student fiind prin anii '30 îi avusese profesori pe Onicescu, 
Rainer şi alte somități ale ştiinţei româneşti, care deşi ne-diplomaţi de ONEF/ 
ANEF — îi deşteptau cu adevărat pe viitorii dascăli de sport [19]. 

Aşa că instructorii de arte marţiale, nediplomaţi ai învățământului superior sportiv 
dar calificați „la locul de muncă” şi plini de entuziasm, fac în toată ţara asta mai 
multă activitate de folos obştesc decât mii de profesori diplomaţi. Pentru că Arca 
lui Noe a fost construită de amatori, iar Titanicul de „profesionişti ”. 


4.4. E folositoare “bătaia”? 


Pentru (orice) om, o sperietură zdravănă 
valorează mai mult decât un sfat bun. (Edgar Howe) 

Răspunsul e simplu: uneori, da. 

Mai greu e răspunsul la întrebarea: ce fel de „bătaie ” e folositoare? 

Pentru o educaţie cât mai eficientă este nevoie să se folosească toate canalele de 
comunicaţie cu elevul — nu numai cele auditiv şi vizual. Când restul metodelor 
pedagogice nu dau rezultatele dorite se poate ajunge şi la pedepse corporale, căci 
„scopul scuză mijloacele”. E vorba de „bătaia” folosită pentru influențarea purtării 
în scop educativ, nu însă şi de măsurile necesare pentru restabilirea ordinii publice 
sau evitarea accidentelor. Pentru a putea aplica judicios pedepse corporale, cadrele 
didactice (care acționează in loco parentis) trebuie să fie pregătite şi fizic 
corespunzător, deoarece mulți adolescenţi au acuma dimensiuni şi greutăți mai mari 
decât ale profesorilor! 

Fără a refuza oricărui individ sau fiecărei vârste dreptul la o doză rațională de 
zburdălnicie, de libertate individuală bine înțeleasă, este evident că pentru binele 
general toată lumea e silită să accepte constrângerile uneori neplăcute ale vieţii în 
comunitate. Traiul unui mare număr de oameni înghesuiți în oraşe necesită — şi 
impune — reguli de purtare foarte diferite de cele valabile în sate, sau în teritoriile 
semipustii unde viețuiau strămoşii noştri — dar şi mulți oameni actuali. Idealul 
civilizației (şi democraţiei) e găsirea unui echilibru între interesele legitime ale 
individului (libertatea, plus cele definite de Maslow, vezi # ) şi constrângerile 
comunitare dictate de interesele generale (pentru a satisface diverse nevoi logistice, 
etice etc.). Aceste reguli de convieţuire au rezultat dintr-un proces întins pe mii de 
ani, de adaptare dureroasă la traiul din primele aglomeraţii urbane (probabil din 
Sumer, China sau India) şi poartă denumirea de „cei 7 ani de-acasă”. 

Prin educaţie omul deprinde: să accepte şi să respecte nişte reguli privind traiul în 
comun; să nu-şi facă nevoile pe unde apucă; să mănânce cu gura închisă; să nu 
zbiere oricând are chef, să nu arunce gunoaiele peste tot; să tolereze “diferenţele” 
celorlalți față de părerile sale; să respecte regula ”ce ție nu-ți place, altuia nu face”. 
Dar copiii se nasc în continuare tot neştiutori şi nevinovaţi, ca puii de animale, la 


fel ca acum sute de mii de ani. Cum ar putea fi educați pentru condiţiile ne-naturale 
în care urmează să trăiască? Cu eforturi şi răbdare din partea părinților, a 
educatorului, a societăţii, dar şi cu “bătaie”. La fel se va proceda şi cu cei care nu 
mai sunt copii, dar se comportă ca atare. 

Pedeapsa corporală constituie un factor accelerator al însuşirii regulilor de 
convieţuire pentru noii veniți la înghesuiala civilizației moderne. Cine nu ştie de 
ruşine trebuie să ştie de frică. 

Indivizii care profită de societate, dar nu participă la efortul general pentru 
respectul celuilalt, sau la acumularea bunurilor, refuzând integrarea sau echitatea 
socială — trebuie cumva forţaţi s-o accepte, să se plieze cerinţelor traiului în comun. 
Pentru ca barbarul, sau copilul, sau profitorul, să se schimbe, e nevoie uneori de 
bătaie. El nu ştie să asculte, nu ştie ce e bine, aşa că trebuie silit să imite. De aici 
vine aparenta „răutate” cu care părinţii, sau profesorii — tratau copiii, sau 
începătorii. 

“Vorba dulce mult aduce...” spune o zicală din popor. Din păcate, nu se prezintă 
întregul mesaj, care continuă: “... în relațiile cu oamenii de înțeles”. Pedeapsa 
corporală este considerată acuma un eşec pedagogic — dar vinovat de eşec nu este 
doar educatorul. Se înşeală cine crede că “vorba dulce” şi discuţia rațională îi poate 
convinge să respecte valorile morale ale civilizaţiei noastre şi obligațiile impuse de 
ea, pe copiii şi adulții fără cei 7 ani de-acasă, pe adolescenţii cu sticla de votcă în 
mână sau drogul în vene, pe “nebunii şi mişeii” (vezi # 3.1), pe oamenii învăţaţi cu 
alte norme de purtare, pe bolnavii de TBC ori SIDA care nu-şi fac tratamentul 
gratuit şi în felul acesta infectează câte 10 persoane pe an, pe dictatori, pe fanatici, 
pe violatori sau proxeneţi, pe afaceriştii iresponsabili care vor să acopere munții cu 
cianuri — şi exemplele pot continua. Rar cine se schimbă de bună-voie. Omul se 
împrietenește şi cu boala sa, şi cu viciul său, şi cu averea sa, şi cu prostia sa, nu 
vrea să se schimbe. Iertare — înaintea căinței — asta poate zice şi face Dumnezeu, 
căci El e puternic şi nu poate fi „lezat” de vreun nebun. Deo caritas est. Dar între 
noi oamenii, iertarea unui răufăcător care e clar că nu se va căi — e o nebunie. 

Adeseori răutatea e bunătate şi bunătatea e (poate fi) greşeală, sau poate fi o 
răutate: lăsând elevul neconstrâns, el nu învaţă — şi va avea de suferit toată viaţa, 
adeseori provocând suferinţe şi celor din jur! De exemplu, japonezii sunt foarte 
politicoşi şi foarte atenţi cum se comportă cei din jur. Aceasta se datoreşte faptului 
că sute de ani populaţia lor a fost organizată pe grupuri de câte 5 familii, şi dacă un 
singur individ dintr-o familie se purta incorect, sau aducea o ofensă de orice fel 
seniorului local, toți membrii celor 5 familii erau executați. Cu asemenea stimulent, 
nu e de mirare că toată lumea avea grije ca nimeni să nu facă vreo prostie: „ecția” 
respectivă are şi azi efecte! Eu îmi aduc şi azi aminte de bătaia straşnică pe care am 
luat-o de la tata pe când aveam vreo 10 ani şi mi-am bătut joc de un cocoşat; lecţia 
aia mi-a folosit toată viața! 

“Bătaia ” e ruptă din Rai — zice o vorbă veche. Cât adevăr! Însuşi Iisus a folosit 
acest mijloc educativ, gonind cu biciul zarafii din templu... Lumea înţelege greşit 

ideea pedepsei corporale, din cauza unor întâmplări nefericite cu violenţă 
iraţională: bătăi date de părinți beţivi, soţi nebuni, scandalagii iresponsabili. Pe 
bună dreptate, e obligatorie apărarea victimelor acestor maltratări de brutele care le 
chinuie. 

Desființarea bătăii în şcoli e însă o prostie pedagogică cu substrat electoral. Cu 
toate că pedeapsa corporală tinde să fie interzisă în şcolile occidentale, ea continuă 
să fie legal acceptată în Anglia şi în 23 de state din SUA, pentru a menţiona doar 
câteva exemple frapante de ţări eficiente. 

Dar nu se poate lupta cu „răul” folosind mijloacele şi metodele „răului”, chiar 
dacă ele sunt mai eficiente, pentru că ar însemna să devii tu însuţi „rău”. Pentru ca 
pedeapsa corporală să fie într-adevăr utilă şi eficientă (iar nu contra-educativă sau 
violentă, de o brutalitate iraţională), e necesar ca educatorul (părinte, cadru 
didactic) să acţioneze rațional şi cu competenţă, nu să reacționeze instinctual (cu 
furie etc.). “Educatorul” nu poate fi un nesimțit, care se poartă ca şi cum copilul i-ar 
fi contestat lui statutul de individ alfa, ci trebuie să “iubească” victima (ca un bun 
părinte). “Bătaia” bună sau educativă este numai cea aplicată de un om echilibrat, 
cu scaun la cap, competent, demn, calm - după ce numără încet, în gând, de la 1 
până la 10. 

Înainte de a aplica o pedeapsă, educatorul va încerca să-l înțeleagă pe vinovat, să 
afle ce motivaţie are. Poate că nu e doar căscat sau răuvoitor, ci bolnav, necopt şi 
oricum n-ar fi putut respecta regulile, din motive obiective. Dacă însă vina e 
evidentă (stabilită conform regulilor bine cunoscute dinainte), pedeapsa se va aplica 
fără şovăire. Educatorul va explica elevului ce se petrece, ca acesta să înțeleagă şi 
să reţină de ce o încasează. Dacă însă nici „bătaia bună” nu dă rezultatele scontate, 
înseamnă că elevul e bolnav şi trebuie tratat altfel (medical etc.). 

Bătaia e pentru copii până pe la 14 ani; NU e pentru tineri şi adulți (deşi 
musulmanii contrazic cu succes această regulă). Pentru aceştia e nevoie de un alt fel 
de „bătaie”, necorporală. O pedeapsă poate fi de multe feluri, pentru a corespunde 
nivelului de înţelegere şi capacităţii fizice a „victimei”: corporală (dată cu palma, 
băţul etc), critică verbală, închisoare, ruşinare prin exemplu personal, bătaie de joc - 
dar şi aplicată indirect, cu mâna altuia. Sau mai subtil, dată de făptaş cu propria 
mână, sau chiar cu „mâna” lui Dumnezeu — dacă ştii s-o provoci (desigur în folosul 
elevului, nu al tău...). Pe unii îi „bate viaţa” şi astfel se cumințesc; dar până atunci 
poate să dureze prea mult. Educaţia caută să deştepte individul, să-l facă bun pentru 
traiul în comun nu când o da Dumnezeu, ci mai repede. Cea mai grozavă formă de 
pedeapsă educativă este cea pe care individul ajunge să şi-o dea singur, preventiv 
(asceza — o precondiţie a ridicării spirituale; vezi Shugyo # 9.12). 

Marea problemă a educatorului e: cum îl faci pe respectivul să se bată singur? 

Este mai avantajos să se prevină crizele. Pentru a se ajunge rar la pedepse 
corporale, elevii vor fi bine informaţi şi avertizați în prealabil asupra unor reguli 
clare de respectat şi a consecinţelor încălcării lor. Adeseori greşeala se datorează 


neştiinţei sau neînţelegerii regulilor — vina fiind a educatorului, care nu le-a explicat 
suficient de bine. Unii înţeleg uşor, dar alții au nevoie de un desen, meditații etc. 

Ion a fost încântat când a primit cadou un papagal splendid, dar s-a mai 
dezumflat când, ajuns acasă, l-a auzit vorbind îngrozitor de urât. Papagalul 
folosea cuvintele cele mai murdare şi obscene. Ion a încercat cu blândeţe să-l 
dezveţe pe papagal de vocabularul destrăbălat, vorbindu-i frumos cât mai des, 
cântându-i muzică simfonică; dar, fără succes. 

Enervat, Ion ţipă la papagal, dar acesta îi răspunse cu vorbe şi mai urâte. 

Atunci, Ion întoarse foaia: l-a ţinut pe întuneric, l-a udat, l-a bătut, dar, 
degeaba: pasărea nu se sinchisea. 

Furios şi disperat, lon luă papagalul şi-l băgă în frigider. Câteva minute 
papagalul zbieră, ţipă, gemu, dar deodată se făcu tăcere. Un minut nu se mai 
auzi nici pâs de acolo şi, speriat că pasărea păţise ceva, lon deschise uşa 
frigiderului. Papagalul ieşi calm, păşind pe palma întinsă şi zise: „cred că am 
exagerat cu limbajul şi te-am supărat. Îmi cer scuze şi îmi iau angajamentul 
să mă schimb”. 

Cu gura căscată de uimire, lon vru să-l întrebe pe papagal ce-l făcuse 
deodată atât de înțelegător, dar acesta i-o luă înainte: „pot şi eu să ştiu ce 
prostii a făcut găina aceea din frigider că ai decapitat-o?”. 

Oamenii (de bună credință) refuză la orice vârstă schimbarea impusă direct, din 
exterior, ei vor să se schimbe singuri, adică să înțeleagă de ce s-o facă. Pentru 
aceasta e nevoie de o impunere mai subtilă, de o influențare sau manipulare a minții 
subiectului şi de condiţii sau un mediu formativ. Nu e uşor, dar pentru asta s-a 
inventat pedagogia. Însă NU se poate face nici un fel de educaţie fără exigență, 
severitate, eventual şi oarecare suferinţă - adică pedeapsă sau “bătaie”, chiar dacă 
mai subtilă, nu prostească şi răuvoitoare. 

Profesorul Otani, un mare specialist în Kenjutsu, nemulțumit de progresele 
mici pe care le făcea fiul său în studiul Artei, s-a hotărit să-l zgâlțâie bine. L-a 
dus într-o şură mare şi goală. A luat un bulgăre de cretă şi a desenat o dâră 
orizontală de jur împrejurul încăperii, pe toţi pereţii. A luat apoi Bokkenul şi i-a 
înfăşurat vârful într-o cârpă, după care l-a dat băiatului, zicându-i: “Ai voie să 
ieşi de aici numai după ce ştergi linia asta cu vârful Bokkenului, lovind numai 
Shomen (vertical) ”, după care l-a închis acolo şi a plecat. 

Se zice că o metodă sigură ca să-l faci mai simţitor pe un medic este să fie şi el 
două săptămâni pacient în spitalul în care lucrează. Califul Harun-al-Raşid din 
Bagdadul antic se deghiza din când în când şi se amesteca incognito în mulțime, 
suferind vicisitudinile situației, ca să vadă cum merg treburile în împărăţia lui, la fel 
cum făcea mai târziu şi Alexandru loan Cuza, ca să prindă cârciumarii cu „ocaua 
mică”. Ăia manageri! 

Pe lângă pedepse, educatorul distribuie şi recompense. Cheia succesului în munca 
educativă este un dozaj dibaci al recompenselor şi pedepselor (biciul şi zăhărelul; 

ciomagul si morcovul). Pentru succesul educaţiei, laudele (în public) sunt tot atât 
de valoroase ca şi critica (sau bătaia) fără spectatori. 

Pe vremuri, filozoful grec Diogene umbla cu opaițul aprins ziua în amiaza mare, 
explicând oricui vroia să-l asculte: caut un OM (şi nu găsea)! 

Eu vin şi zic: caut pe cineva care vrea să devină OM. Îl pot ajuta să-şi atingă 
scopul, învăţându-l să se bată singur — cu ajutorul artei marțiale Aikido. 

Dacă-ţi iubeşti copilul, bate-l des; dacă-l urăşti, dă-i să mănânce mult (proverb 
japonez). Sau, dă-i bani de buzunar etc. 


5. AIKIDO - o educaţie: 
de la lupta pentru supravieţuire 
la iubirea de oameni 





5.1. Ce este Aikido? 

5.2. Aikido şi sănătatea 

5.3. Aikido şi relaţiile între oameni 

5.4. Aikido ca sistem de educaţie 

5.5. Aikido şi femeile 

5.6. Instructorii de Aikido 

5.7. O nouă variantă: Aikido educativ (pentru toţi) 
5.8. Aikido NU este o metodă de autoapărare fizică 
5.11. De ce (să) facem Aikido? 

5.11. Proiectul: În fiecare şcoală românească — un Dojo! 
5.11. Până când se practică? 





5.1. Ce este Aikido? 


Iubiţi-vă unii pe alții — sau veţi pieri (Juliette Greco) 

Aikido este o Artă marţială creată pe la 1940 de Marele Maestru (O Sensei) 
Morihei Uyeshiba, care a îmbinat sisteme de luptă vechi de sute de ani cu principii 
morale clasice. El a transformat Aikijutsu în Aikido — vezi 410.1, [2]. 

Aikijutsu, Kenjutsu şi celelalte sisteme de Jujutsu studiate în tinereţe de Morihei 
Uyeshiba provin din tehnica de luptă a samurailor. Ele erau foarte agresive şi 
urmăreau distrugerea adversarului, fără nici o milă sau grijă pentru soarta 
agresorului. De exemplu, Aikijutsu actual este foarte brutal iar la sfârşitul fiecărui 
procedeu de luptă din programa analitică există şi o acţiune “mortală”. Aikijutsu 
este un sistem violent de luptă care foloseşte principiul armonizării cu adversarul în 
scopul măririi eficienţei distructive şi creşterii randamentului energetic. 

Spre deosebire de acestea, Aikido - sau Calea păcii - se caracterizează prin mila 
pentru agresor şi dorința de a termina cât mai repede conflictul prin restabilirea 
relațiilor armonioase. Aikido este un sistem de educaţie şi de acțiune care foloseşte 
acelaşi principiu al armoniei, dar pentru crearea Păcii. 

Aikido + Aikijutsu moale 





Aikido = Aikijutsu + Do 


Această schimbare de optică n-a însemnat modificarea tehnicii de luptă, căci 
procedeele din Aikido pot provoca şi ele dislocări de articulații şi rănirea coloanei 
vertebrale, traumatisme deosebit de periculoase, chiar mortale - ci schimbarea 
mentalității cu care este aplicată aceiaşi tehnică. În felul acesta tehnica devine mai 
blândă, punându-se accentul pe armonizarea şi controlul adversarului — în loc de 
rănirea sau distrugerea lui. Se insistă mai mult pe dezvoltarea spirituală a elevului, 
decât pe eficienţa lui combativă. Cu toate acestea, departe de a fi o altă formă de 
escapism sau evadare din problemele copleşitoare (pentru unii) ale realităţii, Aikido 
este o baie de realitate, o confruntare directă cu nenumăratele fațete cunoscute sau 
nu ale vieții adevărate. 

















Aikido = (auto)educaţie 





O Sensei a ajuns la aceste idei neobişnuite pe baza uriaşei sale experienţe 
marţiale, dar şi datorită spiritualităţii (a fost un adept marcant al sectei religioase 
Omoto Kyo). Aikido s-a născut ca urmare a faimoaselor sale „viziuni”, sau 
„iluminări”, pe care le descria astfel: 

Prima: (pe la 1923, în grădina casei, când O Sensei avea 40 ani) „Deodată, 
pământul s-a cutremurat. Din sol au început să iasă aburi aurii care m-au învăluit. 
M-am simţit transformat într-o figură aurie, corpul mi-a devenit uşor ca un fulg. 
Dintr-o dată, am înţeles natura Creaţiei: Calea războinicului [Bushido] exprimă 
Iubirea divină, [aceasta fiind] un spirit (Kami) care iubeşte şi apără toate 
lucrurile. Pe obraji au început să-mi curgă lacrimi de recunoştinţă şi bucurie. Tot 
pământul îmi părea că este casa mea, iar soarele, luna şi stelele îmi deveniseră 
prieteni apropiați. Ími dispăruse orice dependenţă de cele materiale 
[nespirituale]”. 

A doua: (în decembrie 1940) „Deodată, pe la ora două dimineața, când îmi 
făceam rugăciunea şi curăţenia ceremonială (Misogi — vezi # 8.11), am uitat 
scopul destructiv al tehnicilor marţiale pe care le învățasem. Utilitatea procedeelor 
pe care profesorii mei mi le predaseră a apărut atunci într-o nouă înfăţişare. Din 
tehnici pentru aruncarea, fixarea sau rănirea oamenilor, [procedeele Aikijutsu] au 
devenit brusc mijloace pentru ocrotirea şi cultivarea vieţii, cunoaşterii, virtuţilor şi 
bunului simf”. 

A treia: în 1942, pe vremea celor mai cumplite bătălii între japonezi şi americani 
din Al doilea război mondial, una din cele mai nenorocite perioade din istoria 
omenirii, lui Morihei i-a apărut Marele Kami al Păcii, arătându-i drumul spre 
dispariția oricărui conflict şi împăcarea oamenilor între ei: „Bushido a fost greșit 
înțeleasă, fiind considerată o metodă pentru nimicirea altora. [Dar] cei care caută 
competiția [şi lupta] fac o mare greşeală. Cel mai mare păcat pe care-l poate face 
un om e să lovească, să rănească sau să distrugă alt om. Adevărata Cale a 
războinicului previne şi evită măcelul — ea este Arta Păcii, Puterea iubirii”. 


Aikido este un produs al înțelepciunii tradiţionale japoneze, bazată - la fel ca 
întreaga civilizație orientală: chineză, coreeană etc. - pe înțelegerea şi valorificarea 
noţiunii de Ki (bioenergie). Aikido a rezultat din îmbinarea teoriei şi practicii 
tehnicilor de luptă corporală (4ikijutsu) cu tehnicile pentru controlul bioenergiei, 
rezultând un sistem de meditaţie dinamică, calitativ superior meditației statice 
(obişnuite). 

Aikido reprezintă o dezvoltare a Budo şi o încercare de perfecţionare a omului, 
ajutându-l să meargă cu capul sus, privind cu un ochi la stele şi totodată cu altul 
spre viaţa din jur. Aikido realizează buna înţelegere cu vecinii şi prietenia cu toată 
lumea, ameliorează legăturile între eu — tu — noi — voi - ei, dă sens vieții, caută 
echilibrul între a “fi” şi a “avea”. Aikido este o Cale care te poate apropia de 
Dumnezeu - sau depărta de diavol, cum vrei s-o iei. 

În limba japoneză cuvântul Ai-Ki-Do înseamnă Calea (Do) pentru armonizarea 
(Ai) energiilor (Ki) corporale sau mintale. 


p Ai înseamnă să te armonizezi, să te unifici sau să iubeşti. Armonizarea (Ai) se 
referă la ideea “iubirii adversarului”, condiţie esenţială pentru a-l putea învinge fără 
luptă. Lupta sau ciocnirea cu adversarul sporeşte dezordinea obişnuită în lume; în 
schimb „iubirea” permite învăluirea - şi până la urmă manipularea lui. 

Nu e nevoie să muţi munții din loc, e suficient să le manevrezi spiritul - apoi 
munţii cad, sau se mişcă singuri. 

De fapt, în Dojo căutăm armonizarea spirituală cu lumea, iar drumul pe care 
mergem spre ţintă este chiar antrenamentul, este tehnica de luptă pe care o învăţăm 
şi încercăm s-o stăpânim. După ce ajungi la capăt (dar cine reuşeşte oare?) nu mai 
ai nevoie nici de drum - nici de tehnică. 

Armonizarea cu lumea nu înseamnă să mergi de exemplu în pădure, să stai fără 
nici o grijă la umbră şi să te bucuri de frumuseţea priveliştii sau de plăcerea şederii. 
Armonizarea cu lumea înseamnă să fii capabil a te înțelege cu alte persoane, cu 
oamenii din jur - este forma cea mai perfecționată a vieții. Nu e o treabă uşoară, 
pentru că fiecare om are părerile lui, iar tu eşti silit să le respecţi. „lubirea nu 
constă în a vă privi reciproc, ci a privi împreună în aceiaşi direcție” (Antoine de 
Saint-Exupery). 

Respectându-i pe alţii, vei fi respectat de ei. Şi poate că acest respect reciproc te 
va ajuta să găseşti armonia. În clipa în care modul tău de gândire face să nu mai fii 
de acord cu alți oameni - vei naşte o formă de conflict interuman, vei intra în 
contradicție cu lumea. În funcţie de purtarea şi de puterea ta, cu timpul conflictul s- 
ar putea amplifica, devenind, de exemplu, chiar un război internaţional. 

Când cineva te atacă în Dojo, prima mişcare de apărare folosind Aikido este 
ieşirea în afara traiectoriei loviturii, printr-o mică deplasare laterală. A doua acţiune 
e armonizarea cu adversarul, rotindu-te astfel ca să priveşti în aceiaşi direcţie cu el 
(să te pui în pielea lui). După ce te armonizezi cu adversarul, poţi să-l conduci cum 
şi unde vrei — iar după aceea să-l dobori cu ajutorul unui procedeu. 

La fel şi în cazul unui confruntări din viață: în primul rând - evită conflictele, în 
al doilea rând — armonizează-te cu situaţia şi adversarii; în treilea rând, dacă ţi-e în 
pericol viaţa — reacționează eficient, executând după caz un procedeu de luptă sau o 
manevră socială dibace. Acţiunea va fi executată astfel ca să nu răneşti corpul sau 
demnitatea adversarul (considerat partener). Răspunsul serveşte doar să-l 
lămurească pe adversar că greşeşte, sau ca să-i controleze forța răuvoitoare. 

Deprinderea tehnicii e Calea, iar fiecare procedeu pe care îl învăţăm ne ajută să 
înţelegem ce e Aikido: armonizarea cu orice forță rău intenționată, înainte de a o 
anihila. Poate că în sensul acesta vroia O Sensei să înţeleagă ideea de a-ţi iubi 
adversarul. Desigur că nici un Aikidoka (practicant de Aikido) nu a ajuns în stare 
să-şi iubească duşmanul; dar e suficient să ne armonizăm cu el - şi poate vreodată 
vom ajunge să-l şi iubim. 

În faţa unei lumi care se radicalizează prin terorism şi iraţionalitate, capacitatea 
de a face față amenințărilor şi de a păstră o pace onorabilă devine vitală pentru 
supraviețuirea omenirii civilizate. 


> Prin “energie” (Ki) se înţeleg mai multe: bioenergie sau forță vitală; un alt om 
sau alți oameni; energia lor; evenimente şi întâmplări din viaţă; o forță invizibilă, 
spirituală, o energie, o intenție — vezi şi # 8. 


p Calea sau metoda (Do) se referă la atitudinea față de învăţarea Artei: nu este 
vorba de o simplă memorizare (intelectuală), ci de o muncă grea (fizică şi 
spirituală) care urmăreşte pătrunderea învățăturii în corpul elevului, nu numai în 
spiritul său. lar Do înseamnă Cale - adică drumul obligatoriu de străbătut pentru 
găsirea armoniei spirituale. Ideea unui “drum anevoios” către însuşirea unei 
măiestrii este larg răspândită în filozofia orientală (vezi # 9.1.1). 

Antrenamentele urmăresc să-i creeze elevului capacitatea de a reacţiona 
instantaneu şi involuntar la orice fel de atac — dar eficient din punctul de vedere 
corporal (tehnic) şi corect din punctul de vedere spiritual (etic). Adică să fie 
deodată atent atât la detalii (momentul şi felul atacului, capacitatea agresorului etc.) 
cât şi la ansamblul situației (câţi agresori sunt, împrejurimile etc.). Pentru a putea 
atinge acest nivel, elevul e nevoit să se transforme total — nu numai corporal, ci şi 
mintal sau sufletesc. Tehnica Aikido e la fel ca oglinda: când priveşte în ea o 
maimuţă — nu apare în ea un înțelept. 

E un drum greu. Mulţi începători vor fi învinşi de greutățile parcursului şi vor 
renunța să mai înainteze. Puţini supraviețuiesc - dar chiar şi aceştia nu înțeleg toți 
ce înseamnă cu adevărat Aikido. 

După o călătorie lungă prin deşert, un tânăr a sosit la cetatea în care locuia 
Cel mai învăţat dintre oameni. Tânărul dorea să afle Taina Fericirii. Spre 
mirarea tânărului, înțeleptul locuia într-o clădire mare, plină de oameni şi de 
forfotă intensă. Oamenii circulau încolo şi încoace, o mică orchestră cânta 
melodii suave, pe o masă întinsă erau bucate alese din care lua cine voia. 


Înțeleptul vorbea cu toată lumea, aşa că băiatul a avut de aşteptat vreo două 
ore până să-i vină şi lui rândul. După ce l-a ascultat cu atenţie pe tânăr, pentru 
a afla care e scopul vizitei sale, înțeleptul i-a spus că n-are timp să-i explice în 
momentul acela care e Taina Fericirii. 

L-a recomandat să dea o raită prin tot palatul şi să vadă frumuseţile aflate 
acolo, apoi să revină la el după două ore, dar până atunci să-i facă un serviciu: 
“în timp ce te plimbi, ţine te rog în mână lingurița asta cu doi stropi de 
untdelemn în ea, fără a lăsa să curgă uleiul din ea”. 

Băiatul a început să cutreiere palatul, urcând şi coborând scări, trecând prin 
coridoare şi camere — dar cu ochii ațintiți mereu asupra linguriţei. 

După două ore s-a prezentat din nou în fața Înţeleptului. 

- Va să zică, a întrebat acesta, ai văzut ce frumoase sunt tapiseriile persane 
din sufragerie? Ai remarcat grădina la care a muncit 10 ani un grădinar artist 
desăvârşit? Dar pergamentele rare din bibliotecă? 

Ruşinat, băiatul a mărturisit că nu văzuse nimic. Singura sa preocupare fusese 
să nu verse picăturile de untdelemn încredințate de Înţelept. 

- Atunci, a zis din nou acesta, întoarce-te şi priveşte minunile lumii mele. Nu 
poți avea încredere în cineva până nu-i cunoşti casa. 

Mai liniştit acuma, tânărul a reluat plimbarea cu aceeaşi linguriţă în mână, de 
data asta fiind atent la toate operele de artă atârnate de tavan şi pereți. Văzu 
grădinile, munţii din jur, gingăşia florilor, priceperea cu care fiecare obiect 
fusese aşezat la locul său. Venind din nou în fața Înţeleptului, i-a putut relata 
mulțumit şi amănunţit tot ce văzuse. 

- Dar unde e untdelemnul pe care ţi l-am încredințat? 

Uitându-se în linguriţă, băiatul observă abia acuma că uleiul se vărsase. 

Înțeleptul îi zise: 

- E singurul sfat pe care ţi-l pot da: Taina Fericirii constă în a privi toate 
minunățiile lumii fără a uita vreodată cele două picături de ulei din linguriţă 
[13]. 

Ținută la început în secret şi transmisă doar unor puţini aleşi (aristocrați, oameni 
cu bani etc.), Arta păcii a fost desvăluită publicului şi răspândită de-abia după al 
doilea război mondial (vezi 411.1). În lume sunt aproximativ un milion de 
practicanți, de toate sexele şi vârstele, având cele mai diverse profesii. 

Aikido practicat acum se deosebeşte însă de cel creat acum 70 de ani. Sistemul de 
azi e rezultatul muncii multor instructori (câţiva din ei elevi ai inventatorului) din 
numeroase ţări, al unor influențe culturale multinaționale şi unor constrângeri 
materiale ale vieţii moderne din toate colțurile lumii. 

Aikido se deosebeşte de alte arte marţiale prin: 

- evitarea luptei violente; 

- lipsa competiţiei, 

- lipsa atacului ca tehnică de bază; 

- acțiunea de autoapărare bazată pe “iubirea” şi protejarea adversarului. 

Din păcate, majoritatea publicului „ştie” că Aikido este o metodă de 
autoapărare; cât priveşte celelalte caracteristici, practic nu ştie nimic şi din păcate 
nici instructorii nu vorbesc de obicei despre ele. 
Aşa dar: 





Aikido = Artă (Cale) marţială + Control Ki — Competiţie 











sau: 











Aikido = Artă (Cale) marţială + Control Ki + Iubire de oameni 


Cu puțină matematică, substituind: 

Aikido = Educaţie fizică + Instrucție militară +Educaţie morală + Control Ki + 
Iubire = Sport + Educaţie civică + Instrucție militară +Educaţie morală + 
Control Ki + Iubire de oameni 

În funcţie de scopul urmărit, Aikido poate fi prezentat elevilor şi practicat sub fel 
de fel de forme sau variante, printre care: 

- stilurile şcolilor tradiționale (vezi # 9.2); 

- sanogenă (vezi # 5.2); 

- competitivă (vezi # 9.2.2) ; 

- educativă (4ikido pentru toți, vezi 4 5.8). 

Până la urmă, Aikido e o idee curajoasă şi generoasă despre convieţuire şi 
cooperare, despre relaţiile interumane pe care se bazează societatea. Ea poate fi 
aplicată sau transpusă concret în viaţă, în multe şi variate feluri. 


Aikido = o idee nobilă 
Aikido este un ideal: o idee nobilă — o practică holistică sanogenă — o speranță 


pentru fiecare şi noi toţi. Dar, cu puţină nebăgare de seamă, Aikido poate deveni şi 
o pacoste: o ideologie — o mistică — o marfă — o armă odioasă. 

















5.2. Aikido şi sănătatea 


Fără sănătate n-ai nimic. Toate averile din lume nu fac doi bani când eşti bolnav. 
Şi boala nu înseamnă doar dureri, infecţii etc. Un om care nu se poate mişca aşa 
cum are nevoie, care nu-şi controlează corpul, e un handicapat - adică un bolnav. 

Însă pentru propria sănătate fiecare om trebuie să şi facă ceva, nu doar să o 
consume ca un nesimtit (când este sănătos), sau să aştepte mila Cerească (după ce 
s-a îmbolnăvit). Pentru vindecare, mulți îşi închipuie că ar fi suficient să înghită 
medicamente ori să se opereze, sau să acționeze ceva mai natural — de exemplu să 
bea ceaiuri. Dar, o terapie suportată are efecte temporare: oricâte ceaiuri sau 
medicamente ai înghiţi, boala revine dacă nu schimbi şi felul de viață. De altfel, 
fabricanţii de medicamente au dezvăluit că produsele lor au efect doar la 30% din 
pacienţi, din cauza respingerii substanțelor respective ca urmare a unor 


Oamenii de azi lasă în mod iresponsabil ca sedentarismul să-i omoare şi nu fac 
nimica, doar stau şi aşteaptă ca medicamentele, sau doctorii, sau alții, să vină să-i 
"scape". Majoritatea oamenilor nu vor nimic, afară de "liniştea" lor, lenevind 
mental, autoamăgindu-se cu iluzia că toate “o să meargă bine” de la sine, ca să nu 
ajungă în situaţia (nedorită de ei) să gândească cu mintea lor spre a rezolva optim 
(însă cu efort) problemele concrete ridicate de viaţă reală. 

Ei se comportă la fel ca ciobănaşul din balada Mioriţei. Acesta află că va fi 
victima unui atentat, dar în loc să ia contra-măsuri de autoapărare - stă la taclale cu 
o oaie, irosind timp preţios şi acceptând să moară prosteşte. Ideile defetiste cum ar 
fi: “capul plecat sabia nu-l taie”, “ce să faci, asta e” sau "ce-am avut şi ce-am 
pierdut", sunt strecurate cu perfidie în capul oamenilor de cei care vor să-i domine. 
La fel ca pseudo-cultura răspândită de “tembelizor”. 

Singura vindecare durabilă e cea pe care ţi-o faci singur, prin schimbarea modului 
de trai, prin efort fizic. Ea apare numai dacă elimini sedentarismul. 

Aikido are efecte sanogene preventive şi curative, producând sănătatea printr-o 
acțiune holistică asupra tuturor componentelor ființei (corp — minte — suflet): 

- sănătatea corpului: din cauza creşterii rezistenţei şi vitalităţii organismului, 
multe boli infecțioase nu apar sau au forme mai slabe şi se vindecă mai repede; 

- sănătatea minţii: pe lângă descărcarea tensiunilor mintale, prin care vindecă 
stresul, Aikido ajută şi la evitarea enervării, prevenind astfel starea de 
suprasolicitare. Încordarea corporală naşte tensiuni mintale. Corespunzător, cine 
reuşeşte să relaxeze corpul îşi va slăbi şi tensiunile mintale, ceea ce îi permite 
concentrarea corectă. Tehnicile din Aikido: eschiva, controlul, neutralizarea — se 
realizează prin relaxare corporală, minte calmă, respiraţie integrată, extensia Ki- 
ului. Când mintea şi corpul sunt relaxate şi centrate împreună, ele încep să 
funcţioneze altfel, la un nivel de eficiență superior. Individul respectiv devine mai 
indiferent la tracasările obişnuite, la perturbările zilnice care se opun şi eficienţei şi 
plăcerii de a trăi; 

- sănătatea sufletului: unele suferinţe sufleteşti sunt depăşite mai uşor, din cauză 
că Aikido scade pragul de sensibilitate emoțională. 

Există şi alte metode de educație mintală sau de terapie, care prezintă foloasele şi 
scopul exerciţiilor respective (foarte bune de altfel) sub o formă miraculoasă: ba că 
în felul acesta ajungi să vorbeşti cu Dumnezeu, ba că te „integrezi spiritual în 
Absolut”, ba că o să trăieşti cât Matusalem. Nimeni nu explică rațional finalitatea şi 
utilitatea lor, care constă până la urmă în relaxarea şi oxigenarea mai bună a 
muşchilor — deoarece le-ar dispare exotismul, atractivitatea. Ambalajul vinde 
marfa! 

Tehnicile Aikido se împart în două categorii majore: pentru luptă şi pentru 
sănătate. Un adevărat maestru este în stare să se apere de cei mai mari duşmani ai 
omului: oamenii şi microbii. Totuşi, Aikido nu te poate apăra de boli ca: 
supertuberculoza, bătrâneţea, moartea; dar te poate ajuta să mori sănătos, fără o 
“lungă suferință” premergătoare, ceea ce este un câştig social enorm. 


70 

Cine practică Aikido beneficiază de: o sănătate mai bună; creşterea vitalităţii şi 
vigorii;, creşterea randamentului de folosirea hranei; scăderea nevoii de somn; 
îmbunătăţirea echilibrelor locomotor, mintal, emoţional, afectiv şi bioenergetic; 
întârzierea apariției senilității. Efectele se datoresc atât exerciţiului fizic propriu zis 
(oxigenarea ţesuturilor), cât şi întăririi Ki-ului şi îmbunătăţirii circulaţiei sale în 
corpul practicantului. 

Fiinţa omenească este o maşinărie admirabilă, cu resurse înăscute nebănuite. Dar 
orice maşinărie se uzeză (şi moare). Pentru a-i prelungi viaţa şi buna funcționare e 
necesară o exploatare corectă şi o întreținere preventivă. 

Exploatarea corectă înseamnă să nu ceri de la maşină mai mult decât poate ea da; 
dar la vieţuitoare nivelul performanțelor corporale şi mintale poate creşte, prin 
antrenamente corespunzătoare. 

Prea puţini oameni se îngrijesc de sănătatea lor: majoritatea nu respiră suficient, 
nu dorm suficient, nu mănâncă sănătos, nu au grijă de coloana vertebrală ş.a.m.d. Şi 
mai puţini se ocupă de întreținerea preventivă, care înseamnă în primul rând 
curățirea permanentă a corpului şi minţii. Corpul trebuie curăţit la interior şi la 
exterior. Aşadar, să nu treacă nici o zi fără o doză consistentă de: respiraţie bună; 
hidratare suficientă (cel puţin 3 litri de apă pe zi); transpiraţie abundentă (se obţine 
prin mişcare, saună etc.), excreţie corectă; odihna suficientă; spălarea corpului şi 
mai ales a orificiilor de intrare şi ieşire a hranei în, sau din corp. 

Rezultă că factorii sanogeni cei mai importanţi sunt, în ordine: mişcarea, 
hidratarea corepunzătoare (apă suficientă); alimentaţia corectă; somnul; igiena 
(curăţenia) corporală; igiena minţii (curăţenia gândurilor). 

Aikido rezolvă în mod benefic şi radical primul şi ultimul factor sanogen. Cât 
despre ceilalți factori, câteva sfaturi pe scurt: 

- Cea mai folositoare terapie este “cura de apă”, adică înghiţirea a 3-4 litri de apă 
curată şi călduţă, într-un timp scurt (aproximativ jumătate de oră) în fiecare 
dimineaţă, imediat după trezire; 

- Nu se vor introduce în corp alimente murdare sau aer stricat (la fel ca într-un 
motor de automobil, dotat în acest scop cu filtru de benzină şi filtru de aer). Mintea 
va fi spălată şi ea zilnic prin Misogi (vezi # 8.11). 

- Cantitatea de hrană să fie cât mai mică, astfel ca mereu să fii puţin flămând; 
hrana să fie împărţită în numai două mese pe zi; mestecă foarte bine mâncarea 
(mâncarea se bea iar băutura se mestecă!), evită pâinea albă, carnea, grăsimea, 
zahărul, băuturile alcoolice; posteşte regulat. 

- Spală-te pe mâini înainte de masă; spală gura şi anusul după fiecare utilizare; 
evită excesele de orice fel (temperatură, oboseală, inactivitate etc.). 

- Fereşte-te de curenţii de aer! Nu frigul omoară, ci vântul. 

Folclorul abundă în “rețete” miraculoase, din care iată una: 

O gorjancă de 90 de ani povestea secretul excelentei sale sănătăți: “am 
muncit toată viaţa, am băut un pahar (NU două!) de vin roşu la fiecare prânz 
iar seara am luat o gură de ţuică şi un căţel de usturoi”. 


Reţineți explicaţia ştiinţifică a leacului: mişcarea şi stimularea circulației 
sangvine (alcoolul şi usturoiul au efecte vasodilatatoare), pentru o oxigenare mai 
bună. 

Aikido corespunde pe de-a întregul criteriilor unui sport sănătos. Pentru sănătate 
este obligatorie antrenarea egală a ambelor părți a corpului - stânga şi dreapta, sau a 
celei de sus şi a celei de jos, iar mărimea şi intensitatea efortului adaptate nivelului 
elevului. În Aikido ambele părţi ale corpului sunt antrenate în mod egal. Exersarea 
lor echilibrată (ambidextria) evită apariţia unor traume cum ar fi: braţul dureros al 
tenismenului, rupturi de menisc (ca la fotbal) etc. 

Lecţia de Aikido dezvoltă condiția fizică, coordonarea mişcărilor, viteza, 
echilibrul. Mişcările specifice includ ridicări, aşezări, întinderi de genunchi şi 
aplecări înainte şi înapoi, întregul corp este mobilizat. Flexibilitatea şi forța 
întregului corp se dezvoltă începând cu mişcări uşoare cărora le creşte gradat viteza 
şi intensitatea. Se urmăreşte disciplinarea corpului şi armonizarea forței fizice cu 
mintea şi fluxul de bioenergie (Ki). Aşadar energia este produsă nu numai de 
muşchi, ci apare şi din mişcare şi din voinţă. Postura, adică forma şi atitudinea 
corporală, are o mare importanță, căci exprimă situația energiei interioare. 
Accentul pus pe o minte trează şi pe un corp relaxat îmbunătăţeşte sănătatea. 
Scăderea emoţiilor cum ar fi: supărarea, duşmănia, ranchiuna, întăreşte sistemul 
imunitar. La fel acționează şi repetarea căderilor (vezi # 7.3), care stimulează 
zdravăn şi regenerează organele interne. Mişcările multilaterale care se fac la 
antrenamente stimulează funcţionarea organelor interne şi externe, a circulaţiei 
sângelui, a respirației. Ele întreţin corpul sănătos şi în bună stare de funcționare, 
relaxează mintea şi vindecă stresul vieţii obişnuite. Spre deosebire de alte sporturi, 
care cultivă doar anumite părţi ale corpului, Aikido tonifică întregul corp. 
Varietatea enormă de mişcări asigură dezvoltarea capacităţii aerobice, rezistenţei, 
elasticității, forţei. 

Multe mişcări din artele marţiale orientale au un aspect foarte asemănător 
dansului. Tehnicile respective folosesc din plin echilibrul instabil şi pe cel 
indiferent, de aceea sunt minunate pentru întreținerea sănătăţii coloanei vertebrale. 

Aikido ne fiind competițional, practicanții nu sunt stimulaţi să câştige, mai ales să 
câştige cu orice preţ. Aşa că în Aikido nu apare nici stresul negativ, nici vreo 
suprasolicitare corporală, pentru că fiecare îl practică în ritmul său, cu viteza de 
care e în stare, fără să se forțeze. Nu apare nici supramotivarea uzuală la copii şi la 
tineri, indusă de mame, dar deseori şi de taţii care vor să-şi vadă odrasla pe podium. 
Să nu mai răscolim mizeria exemplelor cunoscute sau ascunse, în care părinţii n-au 
precupeţit nici banii lor, nici sănătatea copiilor, numai ca să-i vadă câştigând. 
Ascultaţi (şi vă cutremuraţi) mărturisirile fostelor glorii la gimnastică sportivă, box, 
lupte, canotaj, haltere — şi lista e lungă (vezi şi 4 4.2.2). 

Spre deosebire de sportul competiţional, Aikido se poate adapta la necesităţile şi 
posibilitățile fiecărui individ — slab, gras, femeie, bătrân, handicapat - prin reglajul 

vitezei, ritmului, intensității antrenamentului. Toate acestea reduc până la 
dispariție pericolul de accidentare. 

La siguranța practicii contribuie lipsa oricărui stimulent material, lipsa goanei 
pentru câştig şi bani, lipsa tendinței spre aranjamente şi blaturi (corupţie), lipsa 
interesului pentru droguri. De ce ar înghiți cineva substanțe anabolizante scumpe, 
care i-ar servi doar la creşterea unor muşchi inutili, chiar dăunători pentru Aikido 
(şi pentru viața unui om normal)? Sau droguri halucinogene ori excitante, care 
servesc numai la stimularea spiritului agresiv, a “mentalității de învingător”, la fel 
de inutile pentru Aikido? 

Omul are la dispoziţie o fereastră de raționalitate relativ scurtă, între tinereţe 
(când e sclavul instinctelor) şi bătrâneţe (când devine victima senilității şi 
insuficientei alimentări cu sânge a creierului). Aikido nu face altceva decât să 
mărească această fereastră de viaţă „normală”. 

Dar practica Aikido duce şi la activarea părţilor mai puțin folosite ale creierului. 
Ele sunt altele de la un om la altul, în funcţie de preocupările uzuale ale fiecăruia. 
Este evident că cineva care stă toată ziua la un birou iar seara nu se mişcă din fața 
televizorului îşi va activa foarte multe zone ale creierului când se apucă de Aikido. 
La aceasta contribuie, pe lângă mişcările complicate, şi învăţarea denumirilor 
japoneze ale diverselor ritualuri de comportare sau procedee de luptă. Chiar şi 
gimnastica pentru încălzire, de la începutul antrenamentului, contribuie la irigarea 
mai bună cu sânge a creierului: de exemplu, îndoirea sau masajul articulaţiilor 
mâinilor şi labelor are un efect stimulator şi preventiv, fiind folosită şi la îngrijirea 
bătrânilor. Medicii au stabilit că învăţarea unor mişcări noi contribuie la creşterea 
inteligenţei, din cauza apariţiei forţate a numeroase noi legături nervoase în creier. 

Concentrarea mentală necesară pentru deprinderea şi efectuarea mişcărilor, 
împreună cu meditaţia practicată la începutul şi sfârşitul lecţiei cu ocazia salutului 
ritual colectiv, contribuie la ascuţirea atenției şi la stabilizarea gândurilor. Datorită 
mişcării, practica Aikido evită deviațiile sau bolile mintale, frecvente la adepții 
metodelor statice de meditație. Pentru majoritatea românilor, atât de certăreți că nu 
se înţeleg nici cu ei înşişi, Aikido poate fi o excelentă psihoterapie. Aikido nu vinde 
iluzii sau plăceri primitive, cum fac loteriile, sectele etc., respectiv ofertele de 
băuturi răcoritoare, alcool, țigări etc. 

Aikido asigură şi echilibrul mintal, datorită faptului că oferă un ideal: iubirea de 
oameni. Multe persoane trăiesc degeaba, fără a avea un scop în viață. De exemplu, 
în ultima vreme tinerii din Japonia se sinucid în număr mare. Cauza este 
sedentarismul şi schimbarea modului de trai, care nu mai apreciază “etosul 
social” pe care se baza societatea japoneză. Tinerii sunt crescuți acuma în obsesia 
modului de viață american, care exaltă individualismul, aşa că mulţi ajung să se 
creadă eroi de epopee aruncaţi într-o existență banală. Un supravieţuitor al unei 
tentative de sinucidere colectivă şi-a motivat fapta prin “neputinţa de a mai accepta 
să trăiască încă 40 de ani de viață monotonă şi plicticoasă”. Dacă tinerii din toată 
lumea ar fi educați corect, să poata face față realităților vieţii, dacă ar face mai 


multă mişcare, n-ar mai ajunge sa aibă Ego-uri atât de imature şi mari, iar 
sinuciderea n-ar mai apare ca soluţie (prostească) la problemele cu care se ciocnesc. 

Antrenamentul de Aikido reduce stresul — una din principalele boli moderne. 
Efortul fizic mare (chiar dacă fiecare şi-l reglează sau limitează conform propriilor 
capacități) reduce substanţial stresul (vezi # 2.4.2). 

Se ştie că există stres folositor şi stres dăunător. 

Cel folositor apare datorită întâmplărilor plăcute la care participi şi a bucuriei 
mişcărilor pe care le faci. El contribuie şi la creşterea concentrației de endorfine 
(numite şi hormonul fericirii) în sânge. Acesta este motivul pentru care omul se 
simte bine după un antrenament intens şi obositor. 

Distresul (stres dăunător) poate fi redus, chiar evitat, cu ajutorul expiraţiei. 

Iată procesul fiziologic respectiv: să presupunem că sunteți şofer şi mergând cu 
maşina, apare deodată un camion care intră pe şosea din dreapta. Surpriză — un jet 
de adrenalină este injectată în sânge — fără să vreți inspirați adânc — pulsul creşte de 
la 80 la 180 bătăi pe minut, apoi rămâne vreo 40 de minute la 120. Fiecare bătaie a 
inimii împinge 0.07 1. de sânge în artere, iar frecvența 120 înseamnă 100 l/oră mai 
mult decât la pulsul normal de 70-80. Acest efort oboseşte inima şi-l îmbătrâneşte 
pe posesor. Când omul locuia în peşteri şi îi apărea pe neaşteptate în față vreun 
pericol mortal: tigru, mamut etc., strămoşul nostru trăgea o gură mare de aer şi o 
rupea la fugă cu toate puterile. Era silit să inspire puternic — ca să poată sprinta. 
Acest reflex ni s-a transmis până în zilele noastre: fără să vrem, inspirăm puternic 
oricând ne speriem tare, sau ne apasă un gând neplăcut. Dacă în continuare am 
zbughi-o la fugă, totul ar fi în ordine. Însă aşa cum trăim în zilele noastre, nici 
vorbă de fugă; în schimb, toată ziua tot inspirăm şi inspirăm — de teamă, stres, 
necaz — expirând mai puţin. Din această cauză sângele se supraîncarcă cu oxigen — 
de care corpul sedentarist nu are nevoie. 

Organismul încearcă să dreagă situaţia, crescând pH-ul sângelui şi eliminând 
astfel oxigenul în exces, dar creşterea pH-ului din sânge provoacă micşorarea 
concentraţiei de calciu şi contracția vaselor sangvine. Scăderea conținutului de 
calciu are urmări grave: creierul va fi subalimentat cu sânge şi oxigen, apar dureri 
de cap; nervii vor fi mai sensibili, omul devine nervos, susceptibil, debil; este 
stresat şi va suferi de tulburări de somn, nelinişte, migrene, dureri de stomac, 
înțepături la inimă şi cârcei. 

Există însă un leac simplu şi radical pentru această supraofertă de oxigen: 
expirația. Dacă expirați intens câtva timp, concentraţia de calciu din sânge creşte şi 
revine la normal. La fiecare expiraţie (ce poate fi lungită până la 60 sec.) corpul 
produce o porţie zdravănă de calciu - cu care căptuşeşte nervii. Aikido are de la 
sine acest tratament anti-frică, prin expiraţiile puternice şi repetate pe care elevii le 
fac la fiecare aruncare. 

Să nu uităm însă că stresul moderat e folositor şi chiar necesar pentru sănătate şi 
echilibru mintal. Traiul bun, huzureala, prostesc: ele tocesc şi chiar distrug 
instinctul de supravieţuire (lăsând în schimb intact, să se amplifice sub mii de 

forme, instinctul de reproducere). Etologia confirmă: animalele domestice sunt 
mai proaste decât strămoşii lor sălbatici — la fel ca indivizii cocoloşiți de familie, 
stat, confort etc. 

Aikido poate fi practicat de oricine, fără restricții de vârstă, sex, constituție fizică. 
E necesar ca începătorul să fie sănătos şi valid, deşi am auzit despre practicanți 
invalizi (în cărucior) sau handicapaţi (nevăzători, surzi etc.). 

Tehnicile şi mişcările Aikido nu sunt periculoase în sine, nefiind bazate pe 
lovituri, chei sau extensii ale articulaţiilor. Aikido este un sport cu foarte puține 
accidente. Când apar, ele se datorează unor cauze indirecte, cum ar fi: 

- accidentarea centurii scapulare (zona umărului) a  începătorilor sau 
supraponderalilor, cu prilejul uceniciei căderilor; 

- ciocniri involuntare, datorită înghesuielii pe saltea şi neatenţiei față de vecinii de 
saltea sau față de execuţia corectă a tehnicii; 

- accidente cardiace, datorate supraefortului necontrolat; 

- condiţii de antrenament incorecte (vezi # 9.8). 

Acest grad ridicat de siguranţă intrinsecă nu exclude necesitatea încheierii unei 
polițe de asigurăre la accidente. În mod normal, instructorul şi clubul vor avea o 
asigurare de răspundere civilă, plus că fiecare practicant va fi asigurat contra 
accidentării. 


5.3. Aikido şi relaţiile între oameni 


Iartă-ţi duşmanii — nimic nu-i deranjează mai mult. 

Aikido este supranumită şi „Arta Păcii”. De ce? 

Deoarece creatorul ei, Morihei Ueshiba, a crezut că scopul unei Arte marțiale 
„adevărate” (de fapt, al unei Căi marţiale) nu este distrugerea adversarului (aşa cum 
era concepţia tradițională a războinicilor japonezi), ci împăcarea, coabitarea şi 
cooperarea cu ceilalți oameni. Bazat pe această concepţie revoluţionară, O Sensei a 
imprimat artei sale filozofia, nemaiauzită până atunci, de a utiliza mijloacele 
marțiale pentru obținerea păcii şi iubirii de oameni. 

Relaţiile prietenoase cu alți oameni sunt de o importanţă greu de înțeles cu 
mentalitatea primitivă, de izolaţionism şi supravieţuire autarhică — pe care o 
promova dictatura comunistă. În “satul” nostru tradițional năvălesc acuma tot felul 
de străini şi obiceiuri, valori, constrângeri noi - urmare a consecinţelor progresului 
tehnologic; cea mai evidentă fiind globalizarea. Viaţa ne obligă la efortul acceptării 
şi toleranței străinilor (nu însă şi la acceptarea dominaţiei lor). 

Problema principală a României este schimbarea mentalităților (declara în 2003 
doamna Lalumiere, preşedinta Senatului UE). 

Suntem nevoiţi să alegem între două concepţii total opuse despre lume. Nu e 
vorba despre proprietate, libertate sau egalitate, ci despre raportarea fiecăruia la 
ceilalți oameni. Prima atitudine este a celor care vor să trăiască fără alți oameni — 


fără vecini, fără străini, baricadați în ţara lor, în cartierul lor, în etnia lor, fără 
riscurile unei societăți deschise, fără ocaziile oferite de schimbare. A doua este 
mentalitatea celor care acceptă să trăiască împreună cu alți oameni — dispuşi să dea 
şi să primească, să spună şi să asculte - pentru că „a da” e metoda cea mai bună ca 
să primeşti şi să câştigi. 

Cunoaşterea de sine fără cunoaşterea celuilalt poate duce la narcisism, abulie, 
autism, la fel cum cunoaşterea “celuilalt” fără cunoaşterea de sine poate duce la 
dependență, depersonalizare şi infantilism. 

Omul conştient trebuie să se ocupe permanent de propria sa dezvoltare 
multilaterală, nu să-şi comsume viaţa cu prostii. Lumea civilizată, stimulată de 
constrângerile şi pericolele globalizării, pune un mare accent pe “Dezvoltarea 
personală”. Această nouă concepţie privind viața personală a constituit cadrul 
general de unde au pornit majoritatea curentelor şi tehnicilor de perfecționare 
umană cum ar fi: Gândirea pozitivă; Lingvistica psiho-neuronală; Inteligența 
emoțională; Analiza tranzacțională,; Gestalt-terapia (terapia holistică, a întregii 
fiinţe); Relaxarea. 

Noţiunea de “Dezvoltare personală” s-a născut din “Mişcarea pentru potenţialul 
uman” creată în cadrul renumitului Institut Esalen din California, SUA. Ambiţia sa 
atotcuprinzătoare era să ofere individului o dezvoltare totală: actualizarea completă 
a Eu-lui; depăşirea automatismelor culturale; comunicarea mai largă cu ceilalți şi 
cu natura. Abraham Maslow, părintele psihologiei umaniste, a ierarhizat astfel 
necesitățile omului: 

Nevoile fiziologice, cum ar fi: hrana, aerul, apa, somnul; 
Siguranţa fizică; 

Simţul comunităţii, incluzând camaraderia şi iubirea; 
Competența şi prestigiul asociat; 

Autoîmplinirea; 

Curiozitatea şi dorința de a înțelege mai bine Universul. 

Există satisfacţii personale de bază, al căror deficit provoacă nevroza: a fi iubit, 
recunoscut şi respectat. Pe lângă acestea, omul are şi o necesitate psihică 
superioară: necesitatea de dezvoltare. Maslow o numea “nevoia de a-ți împlini 
soarta, de a fi creativ” şi îi atribuia chiar calitatea metafizică cea mai înaltă: 
realizarea sinelui. Se ştie cât de importantă pentru sănătate este existența unui ţel 
mai înălțător în viață — în lipsa căruia omul se apropie de necuvântătoare, visând 
numai fotbal, sex, mici şi bere. Nu mai e vorba de o simplă terapie a nevrozei, ci de 
împlinirea şi plenitudinea fiinţei, de curajul vitalităţii, pomenit de Nietzsche. 

“Potenţialul uman” — cognitiv, relațional, mistic - de care ar dispune fiecare om şi 
pe care ar trebui să-l dezvolte, este noțiunea centrală a psihismului actual şi 
constituie un motor puternic pentru atitudinile epocii actuale. De aici şi succesul 
numeroaselor tehnici derivate din “Dezvoltarea personală”, care după ce au cucerit 
piaţa activităţilor de instruire pentru salariați, se extind acuma şi la piața fericirii 
private prin: medicină alternativă, meditaţie Zen etc. 

Aikido poate fi o asemenea tehnică, sau terapie, pentru dezvoltarea umană. 

În jumătate din durata unui antrenament, elevul trânteşte şi „chinuie” partenerul, 
satisfăcându-şi orgoliul şi pofta instinctuală de dominare; în cealalată jumătate — el 
devine „victimă” şi e nevoit să vadă lumea cu alți ochi. Prin această alternanță a 
situaţiilor trăite, elevul poate deveni conştient de necesităţile traiului în comun. 

Aikido ne învaţă să ne împrietenim şi să colaborăm cu ceilalţi, chiar dacă sunt 
neprietenoşi sau ncatractivi — adică o atitudine mult mai constructivă decât “bătaia” 
cu ei. Antrenamentul de Aikido se face numai cu partener şi de aceea ajută la 
înțelegerea funcţionării omului ca individ şi în grup, la dobândirea unei atitudini 
eficiente, constructive, creatoare, prietenoase față de alţi oameni şi de mediul 
înconjurător — indiferent cum par aceştia. El ne ajută să acceptăm lumea aşa cum 
este ea cu adevărat, pentru a fi fericiţi acum şi aici. 

Antrenamentele de Aikido sunt un fel de şedinţe de teambuilding, adică de 
formarea spiritului de echipă. Prin lucrul împreună cu partenerul pe salteaua de 
sport, Aikido dezvoltă capacitatea de comunicare interumană directă, deteriorată de 
civilizaţia Internetului dar imperios necesară pentru bunul mers al societății. Buna 
înțelegere cu altul are nevoie mai întâi de o comunicare bună, iar pentru asta e 
nevoie de respect, răbdare, bunăvoință. Dar câți oameni mai au acum politețea să-l 
asculte până la capăt pe interlocutor, pentru a-i înțelege punctul de vedere? E foarte 
greu să se accepte (contra pornirii instinctuale) valoarea celuilalt şi mai ales să se 
colaboreze cu el, ca şi cu un egal (ca şi când amândoi ar fi alfa). Dar tocmai cu asta 
se ocupă Aikido. 

Antrenamentele din Dojo învaţă elevii să comunice mai bine, nu doar prin 
mijloacele obişnuite (vorbire, scriere), ci şi cu ajutorul limbajului corporal. 
Cercetările ştiinţifice arată că puii de animal care nu sunt atinşi (linşi sau 
mângâiaţi) de mamă, de părinţi, devin agresivi, violenți, lucru valabilă şi la copii. 
Din studiile psihologilor a rezultat că atingerea corpului partenerului, masajul 
involuntar, e de mare importanță în comunicarea şi relaţiile inter-umane. De altfel 
şi metoda de vindecare acum la modă, prin atingerea locului bolnav cu palmele — 
Reiki — nu e decât un alt fel de mângâiere, după care tânjeşte copilul ascuns în 
fiecare adult. Aikido rezolvă şi problema asta. 

Deoarece te dezvață să alergi după profitul cu orice preţ, obținut chiar şi prin 
călcarea pe “cadavrele” vecinilor sau prietenilor, Aikido vindecă oamenii de 
încrâncenarea şi răutatea cu care îşi închipuie că vor răzbi în viață - doar pentru că 
aşa văd la VIPurile actuale. Se ştie însă că exemplele proaste sunt mai numeroase 
decât cele bune. Fiecare individ are de făcut binele în jurul lui, fără a se uita la 
relele pe care le fac alții. Doar bazată pe astfel de fapte altruiste societatea merge 
înainte; dacă totul ar fi numai luptă pentru bani şi putere, societatea ar redeveni o 
junglă şi civilizaţia ar pieri. 

Spre deosebire de discuţiile sterile (negocierile) cu care ne amăgim ca s-ar putea 
rezolva conflictele omniprezente, Aikido este chiar o soluţie la problemele 
oamenilor, pentru că în afară de minte implică şi corpul. Ea ne învaţă şi cu aşa 


zisele “jocuri cu rezultatul diferit de zero”, în care toţi participanţii câştigă — spre 
deosebire de spiritul duşmănos orientat spre câştigul propriu, promovat de alte 
sporturi (jocurile cu suma nulă: în care unul câştigă şi celălalt pierde). Uneori însă 
“negocierile” şi “jocul” rațional nu mai dau rezultate onorabile — din cauza 
comportamentului celeilalte părţi. În acest caz e obligatorie folosirea unor mijloace 
forte pentru reinstalarea logicii normale. 

Aikido este un amestec de practici religioase şi tehnică de luptă. Religia şi 
războiul coexistă de la începuturile omenirii. Dar tocmai amestecul lor în scop 
educativ constituie meritul Aikido-ului. De altfel şi vestitul Boddhidarma, plecat 
din India şi ajuns la mânăstirea budhistă Shaolin din China, a fost nevoit să 
introducă sportul obligator pentru călugării deveniți nevolnici din cauza practicării 
unilaterale a rugăciunilor (sedentarismului). 

În materie de religie, există şi la noi călugări sau înţelepţi creştini minunați; dar ei 
n-au avut norocul celor de la mânăstirea Shaolin din China, unde Boddhidarma a 
introdus ca „obligaţie de serviciu” exercițiile fizice, chiar artele marţiale. De aceea, 
cu toată spiritualitatea lor impresionantă, călugării noştri sunt nişte milogi. Având 
o mare influență asupra maselor inculte, exemplul lor a fost copiat cu o silință 
demnă de o cauză mai bună. Rezultatele pot fi văzute la cei din jurul nostru: lipsă 
de responsabilitate, cerşetorie la toate nivelurile, renunţarea la drepturi şi fuga de 
îndatoriri, chiul, hoţie, lene, toleranță inconștientă şi iertare iresponsabilă — plus 
neputinţa fizică. 

Concepţia subînțeleasă la noi este că indiferent ce-ai face, o să aibă Dumnezeu 
grijă de tine, o să te ierte şi o să te scape de consecințele neplăcute. E suficient doar 
să te rogi — eventual să stai şi să întorci şi obrazul celălalt. Aproape toţi oamenii 
merg la biserică să ceară: dă-mi, Doamne, că n-am. Nimeni nu zice: na Doamne, ia 
de la mine ceva, căci oricât de puţin am, pot da şi altora. 

Sfântul Petre coboară o dată pe pământ să vadă ce se mai întâmplă printre 
muritori. Întâlneşte oameni de tot felul, şi mai credincioşi şi din ce păcătoşi, 
notează toate: cine cum se roagă, ce fapte bune şi rele face şi multe altele. 

Într-o vreme ajunge pe un munte, la o stână sărăcăcioasă, şi-l aude pe cioban 
rugându-se cu voce tare: “Doamne, grea-i viața! Toată ziua pe coclauri, mă 
dor picerele, sunt frânt de oboseală. Dar dacă m-ai lua la Tine, Doamne, ți-aş 
freca picioarele, te-aş scărpina pe spate, te-aş curăța de păduchi şi te-aş spălă 
pe tot corpul”. Când aude una ca asta, Sfântul Petre sare cu gura: “mă 
ciobane, cum vorbeşti tu astfel cu Dumnezeu? Ce crezi, că pe El îl dor 
picioarele şi e nespălat? Auzi colo! Mai bine roagă-te şi tu ca toată lumea, să te 
ajute, să te ierte, nu mai spune vorbe de ocară”. 

Ciobanul, smerit, se lăsă dojenit şi începu să facă ce-i spuse străinul. 

Se întoarce Sfântul Petre în Rai şi vrea să povestească Domnului ce-a văzut şi 
ce-a făcut, dar Acesta nici nu-l lasă să deschidă gura şi zice: “oare l-ai întâlnit 
şi pe omul acela care se ruga cu atâta credinţă şi atâta bunătate, că rugăciunea 
lui s-a ridicat mai presus de toate celelalte? O rugăciune cu totul altfel decât ce 

aud de obicei. Era un cioban sărac şi simplu, care voia să dăruiască, şi cum 
n-avea de nici unele, s-a gândit să-mi facă Mie ceva ce ar fi avut şi el nevoie 
mult de tot în pustietatea în care trăieşte. S-a gândit să-Mi spele picioarele, să- 
Mi culeagă păduchii şi aşa mai departe. Tare Mi-a plăcut acest om curat şi 
ruga lui fierbinte; sufletul lui va veni negreşit aici în Rai”. 

Chiar dacă eşti sărac, când eşti hotărît să faci o faptă bună tot găseşti ceva de 
dăruit: nu neapărat ceva material, ci poate un serviciu, o muncă la care te pricepi. 
Nu contează ce dai sau cât de valoros e darul, important e să fie dat din inimă, din 
tot sufletul, nu din calcul. Însă ar fi şi mai bine ca darul să fie o renunțare. Sfântul 
Augustin zicea: când dăruieşti, nu strică să ai şi oarecari regrete — adică darul să 
te coste, să fie preţios (pentru tine), să renunți mai greu la el. 

Şi invers: când (eşti silit să) renunti la ceva — consideră că ai făcut un dar! 

O rugăciune adevărată este: „mulțumesc Doamne pentru ce am, şi mă voi strădui 
să fac în aşa fel ca să fie mai multe motive pentru a-Ți mulțumi ”. 

Fapta bună este o acţiune - pe de o parte folositoare altuia/ altora (evident, nu ca 
să facă păcate, adică să fure, omoare, insulte pe cineva, sau să distrugă mediul 
ambiant), iar pe de altă parte din care autorul nu are nici un fel de profit personal. 





Fapta bună = acțiune utilă, dar altruistă şi dezinteresată 











Diferenţa reală între animal şi om (care nu e decât un animal special, dotat cu 
inteligență) nu constă în ce face majoritatea oamenilor, adică o animalitate 
perfecționată cu ajutorul inteligenței (cum ar fi: înrobirea semenilor, războiul, 
poluarea mediului, prostituţia, prelungirea plăcerii actului sexual şamd.) - ci în 
posibilitatea purtării raţionale: ajutorarea semenilor, sau săvârşirea de fapte bune. 





Scopul unui OM adevărat = ajutorarea semenilor 











Orice acțiune, inclusiv practicarea Aikido, are caracter egoist când e făcută numai 
pentru plăcerea personală. Chiar şi „iluminarea” budhistă este de fapt un scop 
egoist, nu o faptă bună. Aceiaşi activitate devine însă omenoasă, când constituie un 
mijloc spre ajutorarea altora, spre fapte bune. 

În Aikido înveți să dăruieşti. Să devii puternic şi mărinimos — nu să dai de nevoie, 
ca să scapi de bucluc. Îi faci cadou partenerului nu bani sau haine, ci chiar corpul 
tău, ca să-l folosească în procesul de învățare. Ajungi să ai încredere în oameni, dar 
totodată să rămâi vigilent şi stăpân pe tine. Adică, să nu mai arunci vina pe alții. Să 
înţelegi că vinovatul pentru tot ce suferi în viaţă eşti chiar tu. Că pricina se arată 
când te uiţi în oglindă. Natura, Universul, Lumea îşi văd de ale lor, merg înainte 
fără a se uita la tine sau altul. E sarcina fiecăruia să se armonizeze cu lumea — mai 
întâi schimbându-se pe el, dar şi schimbând-o (dacă poate). 

În Dojo toţi oamenii sunt prieteni şi se ajută benevol, toţi se chinuie transpirând 
de bună voie şi fără nici o recompensă materială pentru a realiza un ţel nevăzut - 
dar cu atât mai dorit. În Aikido nu există competiţie cu alți oameni, ci numai cu tine 
însuţi (cu instinctele — sau dracii tăi). Poate că acest aspect îl face atât de omenos - 
dar şi atât de puţin atractiv pentru numeroşii amatori de violenţă. Dificultatea luptei 


cu tine însuți e că nu duce (aparent) nicăieri. Practica Aikido (ca o Cale) nu rezultă 
într-o satisfacție clară la un termen precis, ca o recompensă. Dimpotrivă, cu cât 
munceşti mai mult, descoperi că ai şi mai multe de făcut. Copilul/ animalul 
funcţionează instinctiv pe baza algoritmului „efort (muncă) = recompensă 
(imediată)”. În schimb, adultul evoluat, civilizat, nu mai leagă una de alta, lucrează 
„benevol” pentru binele grupului. 

Competiţia proiectează în sfera socială instinctul sexual, exacerbat de 
sedentarismul actual. Ea perverteşte societatea şi încurajează violenţa. Toţi oamenii 
(normali) suferă mai mult sau mai puțin de agresivitate. De aceea, începătorii - care 
dau dovadă de oarecare înțelepciune alegând să practice Aikido şi nu o artă 
marţială cu lovituri şi competiţie - caută totuşi (fără să-şi dea seama) o tehnică de 
luptă, urmăresc eficienţa, adică în fond tot satisfacerea Ego-ului. 

Competiţia produce o atitudine competitivă. Câştigătorii de azi vor pierde mâine; 
iar cei ce pierd devin nefericiţi. Din contră, în Aikido nu există întrecere cu alţii. Ca 
să nu pierzi nu e deajuns să nu câştigi - trebuie să nu te întreci. 

În realitate, câştigi orice întrecere la care nu participi! 

Filozofia relațiilor interpersonale propusă de Aikido este aceiaşi cu cea susţinută 
de Dale Carnegie în binecunoscuta carte „Cum să-ți faci prieteni şi să influenţezi 
oamenii”. Dar e nevoie să treacă mulți ani de antrenamente, să înaintezi serios în 
vârstă — pentru a ajunge să gândeşti mai potolit, mai binevoitor, mai blând — aşa 
cum făcea şi O Sensei (spre sfârşitul vieții, când îl mai lăsaseră puterile...). 

În fond, altele sunt scopul şi foloasele antrenamentelor. Practic, elevul învaţă să 
stea cu spinarea dreaptă şi verticală, să respire bine, să se relaxeze, să-şi păstreze 
echilibrul şi stabilitatea. El îşi învinge prin Aikido propriile defecte, lenea şi 
impulsurile instinctuale, pricepând că tocmai în corpul lui se află cel mai mare 
duşman - dar şi cel mai puternic aliat al său. Aliat - pentru a răzbi în viață. 


Aikido + lupta cu altu// alții 














Aikido = lupta cu tine însuţi 





5.4. Aikido ca sistem de educaţie 


La prima vedere, Aikido nu este decât una dintre multele arte marţiale extrem- 
orientale; în realitate însă, este o metodă extraordinară de educație pentru toţi. 
Acest fapt a început să fie recunoscut de puțină vreme în ţările avansate (de 
exemplu în Germania, vezi DAB [51]; în SUA [60]). Pentru mulţi practicanți 
aspectul său marţial originar pierde treptat din importanţă. 

De ce extraordinară? Pentru că din construcţie (in-buil?), are nişte puteri 
reformatoare şi constrângeri educative rar întâlnite la o singură metodă pedagogică. 
Alături de educația obişnuită, prin efort exclusiv mintal, Aikido foloseşte cu 
precădere metoda efortului fizic — a transpiraţiei - spre a "dresa" individul şi a-l 
transforma într-un bun cetățean şi om de omenie, bazându-se pe zicala "bătaia e 
ruptă din Rai". E nevoie ca educaţia să intre mai ales în corp, nu numai în cap. 

Orientalii zic: educația care intră numai pe ochi sau prin urechi - este ca şi 
hrana mâncată în vis! 

Educaţia NU se poate face doar cu gura, cu vorbe; obligatoriu educatorul îl şi 
“bate” pe învățăcel! Profesorul bun e sever (dar drept). Progres personal fără 
suferință, fără sacrificiu - nu există. No pain — no gain (fără suferință — nu poți 
câştiga). Degeaba oamenii citesc sau ascultă cursuri şi alte mijloace audiovizuale de 
instrucție — care predau comunicarea, negocierea, toleranța, educaţia civică şi 
ecologică, responsabilitatea individuală şi colectivă etc. Aceste “priceperi” se lipesc 
doar slab şi pentru puţin timp de ei, din cauza metodei pedagogice utilizate. 

Alta ar fi însă soarta acestor informaţii şi învățături dacă ar intră în corp printr-o 
aşa-zisă educaţie experiențială. Căci, pentru a fi bine însuşite ele trebuie trăite, 
adică să devină o a doua natură a omului respectiv, nu doar practicate din vârful 
buzelor — “la tablă”. Ei bine, pe toate astea le face Aikido, obligând elevul, în mod 
dibaci, să participe total şi de bună-voie la procesul instructiv-educativ. 

Formarea sau educarea unui om se desfăşoară în trepte distincte (în realitate ele se 
amestecă, se suprapun): 

- omul (copil sau adult) neştiutor are nevoie să înveţe cum să supraviețuiască; 

- acela care ştie să supravieţuiască are nevoie să înveţe a trăi — civilizat; 

- cel care ştie să trăiască civilizat are nevoie să înveţe cum să iubească. 

Aikido nu e o luptă cu „inamicii”, ci colaborare cu „partenerii”; nu competiţie, ci 
teamwork (lucru în echipă). Toate antrenamentele nu sunt decât o metodă pentru 
vindecarea de fudulie şi Ego exegerat. În cursul lor înveți să cazi fără să te 
accidentezi şi să accepţi să cazi — adică să înţelegi că nu eşti tu cel mai tare, nu eşti 
Dumnezeu. Aşa înveţi că există şi alţi oameni, cu interesele lor, care îţi pot face 
rău — fără să vrea, ci numai din cauză că îşi urmează propriile interese, dar care pot 
face şi bine dacă ştii cum să-i iei, dacă cedezi şi dai de la tine. Tot acolo pricepi că 
şi tu poţi face altora rău sau bine, că şi ei trebuie să cedeze pentru a putea să trăim 
cu toţii în bună pace. 

Pentru unii începători Aikido înseamnă o artă marțială eficientă, cu ajutorul 
căreia se pot apăra pentru a supravieţui. E vorba de nivelul inferior de valorificare, 
atât al elevului, cât şi al înţelesului Artei. Cu timpul, elevii constată că străbaterea 
Căii mai are şi alte foloase pentru viaţa lor, aşa că antrenându-se mai departe îşi 
schimbă aproape complet corpul şi spiritul, devenind ființe superioare şi buni 
cetăţeni, în stare să-şi iubească dezinteresat semenii. 

Aikido este un sistem educativ holistic (total) căci se preocupă atât de ansamblul 
cât şi de fiecare componentă a fiinţei omeneşti: corp, minte, suflet. Când se 
adresează doar uneia din componente, Aikido regresează şi degenerează spre 
origini. Preocuparea excesivă pentru corp reconduce la Æikijutsu, atenţia numai 
pentru suflet rămâne religie, interesul pentru minte întoarce la sedentarismul Yoga. 
În plus, Aikido conţine răspunsuri la toate chestiunile ce-l preocupă pe om, privind 
de exemplu: sănătatea, supraviețuirea individuală şi colectivă, etica, religia etc. 


Sistemul de educaţie (vezi # 3.2.1) Aikido este totodată: 
* O Artă (Cale) marţială ne-violentă; 
* Un sistem de educaţie fizică fără spectatori, competiţie, sânge, sex; 
* O metodă de autoapărare eficientă; 
* O colecţie bine structurată de idei şi principii privind relațiile dintre oameni; 
* Un mod de gândire şi înțelegere a lumii înconjurătoare; 
* Un anumit fel de comportare şi de trai; 
* Un tratament sanogen pentru prevenirea şi tratarea multor boli. 


Direcţiile educative ale Artei se adresează întregii ființe: 











Aikido = Aikido pentru corp + Aikido pentru minte + Aikido pentru suflet 





iar elementele folosite pentru, şi influențate de, educaţia prin Aikido sunt: 


Aikido = Efort fizic + Gândire optimistă + Educaţie civică + 
+ Instrucție militară + Educaţie morală + lubire de oameni 














Vom vedea că fiecare element poate fi implicat de mai multe direcții. 
Modul în care Arta acţionează asupra corpului este arătat la # 7, asupra minții în # 
8, asupra sufletului în # 6. 


Procesul educativ seamănă cu urcuşul unei poteci anevoiase spre vârful unui 
munte abrupt, poate de aici şi ideea de Cale — vezi 4 9.1.1. Aikido realizează 
această transformare a practicanţilor cu ajutorul “bătăii”. În Dojo fiecare constată 
pe pielea sa: dacă nu faci ce trebuie — o încasezi! Fără nici o reavoință, dar cu 
vânătăi. E adevărat că se pot obține (cam) aceleaşi rezultate şi cu alte metode 
(bazate tot pe suferință sau “bătaie”), dar diferenţa şi atracția constă în faptul că 
Aikido nu e violentă. Deoarece nimeni nu acceptă de bună voie să înveţe ceva 
(orice!), dacă ştie că în afara chinului pentru memorizare, sculare de jos etc., va mai 
lua şi bătaie. 

Paradoxal, între idea de bază a educaţiei orientale: "bătaia e ruptă din Rai" şi 
faptul că Aikido evită forța şi violenţa, nu exista o contradicție. Meritul Aikido ca 
metodă de educaţie şi al inventatorului său, Morihei Uyeshiba, constă în aceea că 
pedeapsa şi-o dă singur chiar agresorul care atacă! Cel care se apară nu foloseşte 
mişcări violente, el se fereşte de atac preluând totodată controlul ansamblului 
pentru a readuce relaţiile interumane pe făgaşul normal, stricat de agresor, 
contribuind astfel la vindecarea acestuia - de boala violenței, a fuduliei. 

Aikido înseamnă să-i baţi sau loveşti pe oameni nu cu pumni, ci cu planete. 

Agresorul pricepe (ca urmare a auto-pedepsirii), că nu are rost să facă prostii şi 
devine om de treabă. Sigur că lucrurile nu decurg chiar aşa de frumos dintr-o dată, 
imediat ce elevul intră în Dojo. Ca orice altă metodă de modelare a caracterului, şi 
aceasta necesită oarecare timp. 

Aikido este o metodă de educaţie şi autoeducaţie, căci îl ajută pe om: 
să nu mai fie bleg — căci pe saltea fiecare învaţă să reacționeze când e atacat, nu 
să stea şi să primească lovituri, sau să fugă; 
să fie atent — căci dacă nu, o încasează; 
să fie înţelegător, tolerant — altfel devine nesuferit; 
să fie politicos — căci pe Tatami este obligat să salute mereu, să se stăpânească; 
să nu se sperie de păreri sau iluzii; 
să-şi însuşească virtuțile şi principiile onoarei Bushido; 
să caute singur soluţii la problemele ce apar. 

Cu ajutorul Aikido îţi cunoşti şi înveţi corpul, anatomia şi funcţionarea lui — 
cunoştinţe pe care de obicei lumea nu le ştie şi de care nu se ocupă (pentru că 
aparent nu aduc bani...). În plus - îţi pui întrebări şi în felul acesta te deştepţi. Înveţi 
să-ţi stăpâneşti corpul (coordonarea membrelor etc.) în loc să-l laşi să facă ce vrea — 
sau nu vrea - el. Înveţi să munceşti (luptând cu lenea ancestrală); să te adaptezi la 
cele mai diverse mentalități şi la schimbările mediului (natural ori social) 
înconjurător. 

În contradicţie cu prostia larg răspândită, Aikido te învaţă să gândeşti logic: că 
dacă faci aşa e bine iar dacă faci altfel, sau nu faci așa — e rău; că 1+1 = 2 şi NU 3, 
aşa cum speră în mod iresponsabil tot omul după ce face o prostie, așteptând 
minunea salvatoare. Idei simple pe care în teorie toată lumea le ştie, le susţine şi 
repetă, dar care, dacă ne uităm la fapte, par necunoscute multor oameni din jur, ce 
pot fi acuzaţi de “port ilegal de creier”... 

Scopul Aikido educativ nu este ca unii să înveţe să se bată iar alţii să rămână 
bătăuşi, ci de a-i face pe cât mai mulți oameni să devină raţionali, civilizați. 

Să enumerăm şi defectele educative pe care Aikido NU le are: 

În contrast cu sporturile competitive, care oferă numai satisfacția egoistă de a-i 
învinge pe alţii sau de a distruge Natura, în Aikido nu există învingători şi nici 
învinşi, ceea ce este iarăşi de mare importanță morală şi are un rol esențial în 
evitarea stresului negativ. Nu apare nici o fluctuație emoțională, nici o rivalitate, 
pentru a intra în echipa reprezentativă etc., nu vor fi sentimente de duşmănie faţă de 
cel clasat mai bine, nici teama de a nu face faţă. 

Lipsesc spargerile spectaculoase de cărămizi, lemne, blocuri de gheaţă sau de 
beton, cu mâna, piciorul sau cu capul. Poate că unele arte marţiale au nevoie de 
asemenea performanţe pentru stabilirea nivelului unor sportivi de vârf, dar Aikido 
este un sport pentru toți şi de aceea nu foloseşte probe extreme. Cred că sunt 
evidente avantajele acestor “lipsuri” din arsenalul mijloacelor educative ale Aikido- 
ului. 

În Aikido nu există acţiuni ofensive, atacuri. E adevărat că partenerul cu rol de 
Uke îl atacă pe cel ce se apără (Nage), însă o face numai cu scopul ca acesta să 
poată învăţa să se apere. Nu poate apare nici o tendinţă de escaladare a agresiunii, 
căci atacurile sunt executate conform dorinței şi cererii lui Nage, dar şi cu o tărie şi/ 
sau viteză corespunzătoare capacităţii sale de răspuns, nivelului său tehnic. Adică, 


un începător nu va fi niciodată atacat mortal sau pe neaşteptate, ci dimpotrivă, 
“agresorul” va avea mereu grijă să nu-l rănească pe Nage. E vorba aici atât de 
obligaţia protejării partenerului cât şi de înţelegerea necesității de a face pe “răul” 
numai pentru binele camaradului de sport. 

Când exersează Kumite, elevii „joacă” roluri din care învață mai mult decât 
numai apărarea de lovituri. Astfel, fiecare interpretează, pe rând: mai întâi rolul 
unui om obişnuit, care se gândeşte numai la ale lui şi dă buzna peste cei din jur ca 
un nesimțit (Uke), apoi rolul unui om superior (Nage), atent şi reținut, înţelegător şi 
capabil, care ia imediat măsuri constructive şi eficiente pentru ca traiul împreună cu 
celălalt să nu devină intolerabil. 

Astfel de deprinderi, plus ideile morale şi filosofice ale Aikido-ului, conduc spre 
dobândirea unei atitudini responsabile şi pacifiste a elevilor. Cu atât mai bine 
deoarece pericolul de accidentare ar fi uriaş dacă şi în Aikido s-ar promova aceeaşi 
mentalitate ca în alte sporturi de luptă (box, Judo, etc.), orientate spre competiţie, 
câştig şi lipsa milei față de adversari. 

Acum o sută de ani marele cărturar Jigoro Kano visa la civilizarea şi educarea 
maselor japoneze cu ajutorul /udoului inventat de el, o Artă marţială neviolentă, cu 
concepții asemănătoare Aikido. În prezent, din cauza influenței nefaste a 
competiţiei, doar Aikido duce mai departe ideile lui Kano, căci Judo a devenit un 
sport mercantil urât şi contraeducativ, regresând spre Jujutsu originar şi chiar mai 
rău. 

Kano a evidențiat următoarele principii de optimizare a acţiunilor oricărui individ 
sau grup de oameni: 

- Eficacitatea maximă (Sei Ryoku Zen Yo): cea mai bună cale pentru atingerea 
unui țel este utilizarea cât mai eficientă a energiilor corporale şi mentale 
disponibile; 

- Avantajele reciproce (Jita Kyoei): armonia şi progresul unui grup compus din 
indivizi diferiți pot fi păstrate şi sporite doar prin într-ajutoarea şi renunţările 
reciproce ale componenților. 

Primul principiu al lui Kano, "Sei Ryoku Zen Yo" înseamnă să-ți foloseşti energia 
vitală în modul cel mai corect (drept, virtuos) şi eficient (mai bun). Ne aminteşte să 
nu pierdem viaţa în zadar, cu fleacuri, ci s-o folosim cât mai eficient pentru 
singurul scop nobil al oricărui om - binele general. Antrenamentul de Aikido face 
această lecţie foarte pipăibilă — or, numai învățătura pipăibilă este folositoare şi 
durabilă. Degeaba ai încerca să explici unui orb ce e culoarea albastră, folosind cel 
mai expresiv limbaj, că tot n-o să priceapă. Tot aşa, degeaba explici unui om ce 
înseamnă pierderea vremii, sau acţiunea deslânată şi fără vlagă, în comparaţie cu 
avantajele concentrării mintale şi acțiunii hotărîte, bine orientate - dacă nu reuşeşti 
să-i arăţi practic diferența. Şi ce demonstrație practică poate fi mai clară decât o 
confruntare pe Tatami cu un partener mai solid şi necooperant, ocazie cu care te 
lămureşti rapid cum să te porți ca să scapi. 

Al doilea principiu îl dezvoltă pe primul. Jiko no kansei înseamnă 
“perfecționează-te”. Jita înseamnă “eu şi ceilalți” iar Kyoei — avantaj reciproc. 
Deci: avantajul tuturor, în sensul că progresul unuia înseamnă câştigul ambilor, al 
tuturor. Kano arăta că societatea fiind alcătuită din indivizi, singurul mod de a 
ridica societatea este prin ridicarea membrilor ei. Aşadar, dezvoltarea personală 
este un mijloc de a ridica societatea. Poţi contribui la ridicarea societăţii, numai 
dacă eşti în stare s-o faci. Dezvoltarea personală nu este egoistă câtă vreme ţii 
minte că scopul final este profitul general. Un om slab, sărac, ineficient — nu numai 
că nu poate contribui la binele general, dar chiar devine o povară pentru ceilalți, un 
dezavantaj pentru grup. 

Zicala „Jiko no kansei, Jita Kyoei” înseamnă că fiecare antrenament sau 
învățătură pe care o acumulezi te întăreşte şi te face mai capabil să contribui la 
binele general. Nu poţi să te dezvolţi în singurătate, fără a ţine seama de ceilalți. 

Mai mulţi oameni pot lucra ca unul singur numai dacă grupul este bine organizat, 
astfel ca fiecare membru să poată acționa în armonie şi la unison cu ceilalți (ream- 
work). Această armonie poate fi obţinută şi păstrată numai prin într-ajutorare şi 
concesiuni reciproce în scopul atingerii bunăstării şi avantajelor pentru grup — 
urmărind totodată foloase maximale pentru fiecare membru. 

Cooperarea şi cedarea sunt principii de bază în Aikido, dar iată că au o 
importanță uriaşă şi în scopul organizării şi perfecționării vieții sociale. Putem 
merge mai departe cu raționamentul: aceleaşi principii ar putea fi folosite şi în 
relațiile internaţionale pentru progresul întregii omeniri. Din păcate, prea puţini 
conducători de state se gândesc atât de mult şi de departe, cei mai mulți 
comportându-se ca nişte biete animale: sclave ale propriilor instincte şi ale ciclului 
electoral. 

90% din viaţa oricărui om, din cariera sa profesională, constă în interacțiuni cu 
alți oameni, adeseori conflicte; doar 10% e meserie pură. Or, ce-i învaţă şcoala 
actuală pe tineri ? O meserie, care adeseori se practică în singurătate (la calculator) 
— şi nicidecum rezolvarea relațiilor interpersonale. Aşa dar, şcoala pregăteşte doar 
pentru 10 % din viaţă! 

În schimb, orice Artă marţială, dar mai ales Aikido, îl învaţă pe practicant relaţiile 
publice: să salute, să negocieze, să nu zbiere, să păstreze echilibrul (nu excesele), 
demnitatea (nu aroganţa), modestia, moderaţia (nu lăcomia). Influenţa educativă a 
Aikidoului rezultă şi din respectarea şi aplicarea sinceră în viață a principiilor 
Codului eticii Bushido (vezi # 6.1). 

Până la urmă, Aikido este un mod mai deosebit, dibaci şi neviolent, în care pot fi 
rezolvate conflictele de orice fel, din orice domeniu al vieţii - nu numai cele 
corporale. Această manieră de interacțiune umană prin “viclenie blândă” 
(neinvazivă) seamănă cu modul subtil în care se zice că ar fi rezolvat autoritățile 
unui aeroport din Occident problema mârlanilor (mulți şi pe acolo!) care urinau cu 
perseverenţă alături de pisoare. 


E) 


Aeroportul respectiv este o bijuterie în materie, un model de curăţenie chiar 
într-o țară campioană a curăţeniei. Şi totuşi, cei care treceau pe acolo 
dovedeau cu consecvență că a avea bani nu înseamnă automat şi că ai “cei 7 
ani de-acasă”. Aplicarea unor metode de constrângere directă (gardieni etc.) 
prin care clienții să fie siliți să păstreze curăţenia, era exclusă nu numai din 
motive de imagine, ci şi economice. 

Problema a fost încredințată unor psihologi, care după oarecare studii au 
găsit soluţia: să se lipească în vasul pisoar o muscă din plastic negru, folosită 
ca momeală de pescari. Ipoteza lor s-a confirmat: toți pasagerii "ținteau” cu 
mare atenție musca, ne mai murdărind alături! 

Asemenea soluţii la conflicte, prin care mitocanul sau răuvoitorul este obligat să 
acționeze corect fără să-şi dea seama, lămurindu-se singur prin constrângere 
voluntară (vezi # 4.4) sunt atât de perfecte din toate punctele de vedere: morale, 
administrative, economice, ecologice etc. - încât par utopice. 

Şi la noi ar fi nevoie de ele, dar găsirea lor necesită un mare consum de gândire 
managerială. Ori, de unde aşa ceva? Căci la manifestaţiile de stradă adulții noştri 
strigă cu mândrie "noi muncim, nu gândim", iar elevii “noi nu suntem genii”. 

Aikido te învaţă să nu spui tot ce ştii; să nu crezi tot ce auzi; să nu faci tot ce poţi; 
să nu cheltui tot ce ai; să nu dormi cât ai vrea; să nu mănânci pe săturate. 

> Aikido şi educaţia cetățenească: lecţiile din Dojo sunt adevărate şedinţe de 
team-building (comunicare, cooperare necompetitivă etc. vezi şi [53]) şi formarea 
spiritului civic (responsabilitate, atenţie la nevoile celor din jur, într-ajutorare, 
negocieri, prevenirea conflictelor etc.). 

> Aikido şi managementul: orice instructor de Aikido învaţă să conducă 
oameni. Cam 70-80% din ce se predă la cursurile de management (ştiinţa 
conducerii) este o încercare de a cârpi bunul simţ deficitar al elevilor respectivi, 
prin lecţii de: relaţii publice, politeţe, respect, decizie, conducere etc. Adică 
învățături pe care elevii Aikido le studiază permanent în Dojo, alături de numeroase 
alte tehnici pentru succesul în viață. De exemplu, ei învaţă să-şi cruţe forțele (adică 
să gestioneze resursele disponibile) pentru a face față oboselii de la un stagiu (adică 
unei lupte, sau unor cheltuieli neprevăzute etc.). Doar 20-30% din ştiinţa 
managementului sunt tehnici care nu se studiază în Aikido: planificare, vânzare, 
contabilitate etc. 

Diferenţa este că cei care fac Aikido devin lideri omenoşi (din cauza eticii şi 
transpiraţiei), iar cei care fac (numai) şcoala de management devin lideri haini (din 
cauza sedentarismului şi a lipsei educaţiei morale). 

> Aikido şi cultura: un Aikidoka este pus în situația să înveţe noţiuni de istoria 
şi civilizația Japoniei şi Orientului îndepărtat, numeroase cuvinte din limba 
japoneză (denumirea atacurilor, procedeelor de apărare, numărătoarea, metodologia 
antrenamentului ş.a.m.d.), o mulţime de concepte filozofice şi spirituale clasice, 
multe elemente de morală şi etică tradiţională. Însuşirea acestor cunoştinţe se face 
fără constrângere, pe baza entuziasmului produs de studierea tehnicii de luptă. 

Toate acestea contribuie la o lărgire considerabilă a orizontului cultural al 
elevului, la dezvoltarea capacităţii sale de asimilare a unor cunoştinţe noi şi dificile, 
la creşterea toleranței şi înțelegerii altor puncte de vedere. 


5.5. Aikido şi femeile 


Femeile sunt mai amenințate de viața modernă decât bărbaţii. Emanciparea tinde 
să devină un pericol pentru sănătatea lor. Egalitatea pe piața muncii le omoară 
înainte de vreme, munca stresantă fiind distrugătoare. Din cauza stresului, 
alimentaţiei defectuoase (trei sferturi din femei se supraalimentează), mediului 
poluat şi lipsei exerciţiilor fizice regulate, româncele intră în menopauză cu 10 ani 
mai devreme decât femeile din alte țări, 60% din ele suferă de osteopenie (10 % 
mai mult ca în Vest). Creşterea consumului de alcool (în ultimii 20 de ani s-a dublat 
la femei; jumătate din ele beau când sunt deprimate) şi tutun (numărul fumătoarelor 
a ajuns egal cu al fumătorilor) cât şi stresul resimţit de femeile salariate — le reduc 
drastic durata de viaţă. 

Toate aceste constatări impun cu multă forţă necesitatea practicării sportului de 
către femei. Din motive biologice şi istorice, femeile gândesc altfel decât bărbaţii. 
Cei care se apucă de bună voie de făcut sport sunt raționali - poate de asta nu 
vedem prea multe femei în Dojo; deşi pentru ele cel mai bun sport este Aikido. 

În Aikido nu există segregaţie sexuală, adică discriminare. În Dojo femeile şi 
bărbaţii se antrenează împreună, având drepturi egale. Faptul este posibil din cauza 
tehnicii specifice care rezolvă ciocnirea nu folosind împotrivirea forțelor (inegale la 
cele două sexe), ci valorificând forța adversarului. Îndemânarea tehnică plus iuţeala 
şi folosirea momentului optim sunt factorii esenţiali pentru a întoarce forța 
agresoare înapoi spre agresor şi a-l dobori sau a-l fixa — iar aceste acţiuni pot fi 
făcute de orice femeie. 

Femeile au o conformaţie corporală care le avantajează pentru Aikido: partea 
superioară a corpului le este mai puţin dezvoltată decât la bărbați. Neavând forță în 
umeri şi braţe, ele sunt nevoite să aplice de la început principiile Aikido, mişcându- 
se corect, relaxat. Comparativ, bărbaţii sunt nevoiți mai întâi să se dezveţe a folosi 
cu precădere forța umerilor. În plus, femeile au zona şoldurilor mult mai dezvoltată, 
ceea ce le ajută să manifeste o energie mare după ce învaţă să se miște din Hara. 

În fond, Aikido a fost un premergător al emancipării femeilor şi reevaluării 
importanţei lor în societate. În Aikido s-a pus accentul pe: 

- egalitatea sexelor la antrenamente; 

- caracterul curgător şi femeiesc al mişcărilor: rotunde, pornite din şolduri, 
învăluitoare, fără ciocniri etc.; 

- rezolvarea conflictelor cu atitudinea mentală a omului cu corpul slab, cum sunt 
femeile: prin cooperare, viclenie, mobilitate, perseverență, responsabilitate, 
hărnicie, dar şi prin evitarea conflictelor şi stingerea lor pe cale paşnică. 


Aikido le învaţă pe femei să gândească mai bărbăteşte: să se bată, să accepte 
ciocnirile corporale, să-şi asume responsabilități masculine etc. dar şi să-şi 
strunească defectele, căci orgoliul, invidia, egoismul ş.a.m.d. nu sunt un monopol 
masculin. Când într-un Dojo s-a pus problema atragerii mai multor femei să 
practice Aikido, una din practicante comenta "de ce să mai vină altele, de ce să 
împart eu băieții cu ele?”. 

Pe plan mondial se apreciază că 40% din practicanţii de Aikido sunt femei, dar la 
noi sunt numai vreo 15%. 

O problemă poate apare în Dojo din cauza atingerilor corporale. În cursul 
antrenamentului de Aikido partenerii se ating obligatoriu, fie din greşeală, fie 
intenționat (pentru că aşa cere exerciţiul sau procedeul de luptă studiat). 
Instructorul arată elevului diverse greşeli de postură, deseori atingându-i corpul. 

Aikido foloseşte în procesul educativ şi simţul pipăitului, nu numai auzul şi 
văzul, cum fac alte metode pedagogice. Atingerile corporale constituie un mijloc de 
comunicare. Înțelegerea acestor gesturi sau mesaje poate fi însă diferită de la un om 
la altul, de la o situaţie la alta. Unele persoane mai sensibile pot considera în mod 
greşit că aceste atingeri sunt imorale. Aflu că pentru a evita acuzaţia de hărțuire 
sexuală, unii instructori din SUA explică elevilor greşelile atingând femeile şi 
copiii cu un Jo (baston). 

Problema interpretării gesturilor e atât în mintea celui care atinge (emițătorului) 
cât şi a celui atins (receptorul mesajului). Honni soit qui mal y pense (ruşine celui 
care gândeşte ceva de rău) a spus şi regele Ludovic al XIV-lea în plin bal la Curtea 
Franţei, când, purtându-se ca un gentleman, a ridicat de jos jartiera marchizei de 
Pompadour — care era însă amanta sa şi subiectul preferat al bârfelor curtenilor. 

Doi călugări budhişti ajung în călătoria lor la un râu. Pe mal dau de o fată 
care-i roagă s-o ajute la trecerea râului, căci se temea de curentul puternic. 
Călugărul mai tânăr ezită, dar celălalt, mai vârstnic, o luă pe umăr fără nici o 
reținere, o trecu apa şi o lăsă jos pe malul celălalt. Fata îi mulțumi şi îşi văzu 
de drumul ei. 

În timp ce continuau călătoria, călugărul cel tânăr se tot frământa, preocupat 
de un gând. După un timp, nu se mai putu abține şi îl întrebă pe tovarăş: 
“Frate, lămureşte-mă cum vine asta: învăţătura spune să ne ferim de orice 
atingere cu vreo femeie, dar tu pe aia ai înşfăcat-o bine şi ai atins-o în toate 
felurile până ai dus-o pe malul celălalt! ”. 

Călugărul mai vârstnic zâmbi şi răspunse: “Măi frate, pe fata aia eu am 
părăsit-o de mult acolo pe mal, dar văd că tu încă o mai cari şi acuma!” 

Pentru a evita apariţia neînțelegerilor, noilor elevi li se va explica de la început 
cum stau lucrurile în Dojo. 


79 
5.6. Instructorii de Aikido 


Iinstructorii de Aikido se deosebesc de antrenori şi de profesorii de sport prin: 

A) Sarcini pedagogice: pe lângă educaţia fizică (predarea tehnicii de luptă etc.) 
pe care o face orice profesor de sport, instructorul se ocupă şi de educația morală a 
elevilor; 

B) Mijloace didactice folosite: instructorul participă corporal la antrenament, 
alături de elevi, demonstrând practic cu corpul său exerciţiile cerute, în comparaţie 
cu antrenorii, care stau pe marginea terenului şi dau sfaturi, sau profesorii care 
explică de la catedră. El transpiră la lecţii, alături de elevi, fiind un fel de antrenor- 
jucător. Această deosebire radicală de participare constituie şi motivul pentru care 
instructorii de Aikido au un echilibru mintal mai bun şi o longevitate profesională 
mai mare decât antrenorii şi profesorii pentru sporturile clasice, de ce elevii lor îi 
îndrăgesc mai mult. 

C) Motivația: majoritatea instructorilor de Aikido sunt amatori, predau voluntar, 
au de obicei o altă meserie din care trăiesc şi nu câştigă bani de pe urma activităţii 
sportive. Singura lor satisfacţie e cea morală. 

În general instructorii de Aikido au o pregătire profesională mai variată, un 
orizont cultural mai larg, şi pot fi consideraţi educatori mai buni (vezi # 3.2.2). Dar 
şi ei sunt oameni, supuşi slăbiciunilor lumești, aşa că mai apar şi „uscături” (vezi # 
6.6.1 şi # 10.3). 

Instructorul de Aikido nu doar predă - ci învaţă şi el alături de elevi, descoperind 
noi aspecte ale tehnicilor, noi metode de antrenament sau noi înțelesuri ale moralei 
Budo. Transferul învățăturii se face politicos şi lent. Fiecare participant la 
nivelului său. Iată un exemplu: 

Profesorul desenă cu creta pe sol un punct şi o linie, apoi spuse elevului: 
punctul reprezintă forța ta, linia e forța adversarului cu care vei lupta. Cum ai 
putea micşora linia adversă, adică forța adversarului? 

Elevul se gândi, apoi propuse diverse soluţii: să scurteze linia, să o împartă în 
două sau mai multe linii mai mici, să o şteargă. 

Profesorul luă creta şi din punctul existent trase o linie mai lungă decât 
prima: poți micşora adversarul devenind tu mai mare, nu micşorându-l pe el! 

Cu toată bunăvoința, instructorul nu poate purta ori împinge elevul înainte pe 
Cale. El poate doar să dea exemplu, sau să arate tehnica, eventual îi încântă 
(manipulează, motivează) elevii. Aceştia trebuie să muncească singuri pentru a 
progresa. 

Pe lângă ierarhia stabilită birocratic, treptele calificării instructorilor sunt: 

- Instructori - centuri negre, ajunşi la sfârşitul perioadei Ha (vezi # 9.1.4); 

- Profesori - instructori experimentați, aflaţi la începutul perioadei Ri din viaţa lor 
profesională, cu elevi aduşi la nivel de centură neagră, cu contribuţii la dezvoltarea 
Aikido; au scris broşuri, cărți, manuale; ei îşi „gândesc” meseria. 


- Maeştri - şefi de şcoală; dovedesc o măiestrie deosebită, atât ca tehnică 

personală, cât şi ca talent pedagogic sau organizatoric etc. 

Instructorul e încă preocupat de tehnică; pentru profesor tehnica nu mai are 
secrete, el însă îşi pune mereu întrebarea: „e bine şi corect ceeace fac?”; maestrul 
nu mai are nedumeriri (vezi # 5.11), el a ajuns să fie Aikido (sau o variantă, a sa). 

Formarea instructorilor de Aikido durează mult timp, din cauza complexității 
şcolarizării: corporală, mintală, morală. În contextul deficitului general de educaţie 
şi conştiinţă civică din societatea actuală, dificultatea formării şi lipsa unei motivări 
materiale face ca la noi numărul instructorilor de Aikido să fie foarte mic, iar al 
instructoarelor chiar infim. 


5.7. O nouă variantă: Aikido educativ (pentru toți) 


Numeroşi oameni au priceput avantajele educative ale Artelor marţiale. Dintre ei, 
cel mai strălucit reprezentant a fost Jigoro Kano, din cauză că a reuşit să-şi aplice 
practic şi la scară mare concepţia educativă (şi patriotică) în Japonia, cu ajutorul 
Judo-ului pe care l-a inventat. 

Aikido a dus mai departe ideea educativă originară a Judo-ului, în sensul de Cale 
marțială ne-violentă, atât în domeniul corporal, cât şi în cel moral. Dar Morihei 
Uyeshiba nu a dorit să popularizeze şi democratizeze Arta sa, ci o destina unei elite 
(japoneze): nobili, bogătaşi etc. O Sensei nu preda multor elevi, ba chiar limita 
numărul lor prin criterii de selecție prohibitive: cerea candidaților la înscriere 
scrisori de recomandare, giranți morali sau materiali etc. 

Dându-şi seama că această concepţie elitistă era dezavantajoasă în competiția 
internațională, comparativ cu avantajele mentalităţii deschise şi democratice a 
ocupanților americani apăruţi după războiul mondial, când au devenit profesori unii 
din elevii săi au început să popularizeze Arta. Aşa a procedat însuşi fiul lui O 
Sensei — Kisshomaru Uyeshiba, după ce a preluat conducerea şcolii Aikikai. De 
asemenea, toate aşa-zisele mari schisme sau deviații de la Aikido tradițional (vezi # 
10.2), au fost - sub o formă sau alta, încercări de popularizare (cărora O Sensei li s- 
a împotrivit): 

- Gozo Shioda a preconizat în şcoala sa (Yoshinkan) o nouă metodă pedagogică 
de predare a Aikido, deodată unui număr foarte mare de elevi; 

- Kenji Tomiki a introdus competiţia, cu scopul atragerii cât mai multor tineri; 

- Koichi Tohei a dezvoltat în şcoala sa (Ki Aikido) pedagogia laturii spirituale, 
pentru a uşura accesul unui număr cât mai mare de oameni cu constituție fizică 
normală la avantajele Artei. El a sesizat că metoda tradițională de predare are un 
caracter restrictiv, deoarece favorizează fie elevii cu constituție fizică solidă din 
naştere, ce constituie doar un procent mic din populaţie, fie elevii dedicați care vor 
să devină instructori sau profesionişti. 

Deoarece variantele existente nu reuşesc totuşi să atragă un număr mare de 
amatori, eu propun o nouă variantă: Aikido educativ. Aceasta este o Artă marțială 
pentru toţi care are ca ca scop educaţia fizică, sanogenă şi etică a publicului larg. 
Ea nu este o şcoală (doar) a luptei, ci o educaţie fizică şi o metodă de auto-educaţie 
etică accesibilă, democratică, distractivă, deschisă, de interes public. 

Din punctul de vedere al curriculei tehnice, Aikido educativ este o combinaţie 
între Aikido tradițional (varianta Aikikai vezi # 10.2.2; [2], [24]) şi Ki Aikido (vezi 
# 10.2). De fapt Aikido educativ este Aikido tradițional, dar la antrenamente 
exercițiile respective se execută în ritmul (mai lent) şi cu complexitatea (mai mică) 
simple, cu precădere cooperative, din metodologia clasică a Aikikai, în schimb 
lipsesc exerciţiile complicate şi confrontaţionale cu armele albe (vezi 4 7.8). 

Sunt foarte importante şi exercițiile pentru dezvoltarea corporală generală (vezi # 
7.11), deoarece marea majoritate a începătorilor obişnuiţi au o condiție fizică 
firavă. Ei sunt incapabili să înveţe chiar cele mai blânde mişcări de Aikido 
tradiţional. Dacă începătorii nu s-ar înzdrăveni mai întâi şi ar învăţa direct tehnica 
Aikido, s-ar accidenta. Or, principala grijă a unui educator responsabil este: 
„primum, non nocere!” (mai întâi, să nu dăunez!). De aceea, Aikido educativ 
promovează prioritar relaxarea (vezi # 8.0.3), respiraţia corectă (vezi # 8.5.5), 
menținerea şirei spinării dreaptă (vezi % 7.1) şi facerea de fapte bune, de abea 
ulterior se trece la tehnica de luptă. 

Este oare expresia „Aikido educativ” un pleonasm? NU! 

Aşa cum spre un Ţel duc mai multe Căi, cum spre vârful muntelui duc mai multe 
poteci, şi în cadrul Aikido (care este o metodă educativă) sunt mai multe variante, 
care duc la acelaşi rezultat dar au viteze diferite (şi deci la Țel fiecare ajunge după o 
altă durată de timp). Aikido educativ nu este o Cale marțială. Scopul său nu este 
iluminarea, ci educarea fizică a majorităţii oamenilor. Între cele două scopuri este o 
mare diferență. Educaţia fizică este doar prima parte a Căii, prima treaptă spre 
iluminare. 

Succesul unei metode de educaţie fizică pentru toți depinde de accesibilitatea ei, 
adică de capacitatea cât mai multor oameni să facă față antrenamentelor respective. 
Deşi efortul fizic regulat şi exersarea relaţiilor interpersonale (pentru însuşirea 
soluționării conflictelor) sunt obligatorii pentru fiecare cetățean, să nu uităm că ele 
sunt doar nişte mijloace pedagogice pentru educaţia lui civică, nu scopuri în sine. 

Accesibilitatea unei arte marţiale este invers proporțională cu gradul implicit de 
intensitate a efortului fizic şi violenţei (chiar controlată) la antrenamente. 

Dacă aranjem artele marţiale în ordinea crescătoare a gradului de solicitare şi 
violență la antrenamente, obținem următorul clasament; indicaţiile sunt subiective, 
dar reprezintă o „educated guess” cum ar zice englezul (o apreciere competentă): 























Ordinea | Gradul de | Arta marțială (varianta) Accesibilitatea 
efort şi de publicului larg 
violență 

1 zero Taijiquan 100 % **) 

2 mic Ki Aikido (Tohei) 80-90 % ***) 

3 mic Aikido educativ (SD) 90-95 % 

4 mediu*) Aikido tradițional(Aikikai) 10% 

5 mediu*) Aikido Yoshinkan (Shioda) 10% 

6 mare Aikido competitiv (Tomiki) 5% 

7 foarte mare | alte arte marțiale de contact, | 5% 

competitive (Karate, Judo etc.) 

*) mediu sau „normal” în concepţia artelor marţiale, nu a „omului de pe stradă”; 

**) Taijiquan este considerat de OMS „cea mai bună gimnastică medicală 
cunoscută” [3]; 

***) 10-20 % din public consideră Ki Aikido o activitate prea spiritualizată. 


Unii specialişti sau experți marţiali ar putea considera Aikido educativ drept o 
versiune diluată a Aikido-ului tradițional, prea blândă şi ne-„eficientă” într-o luptă 
reală cu adversari periculoşi, în concluzie - o versiune „incorectă”. Opiniile lor ar fi 
corecte dacă eficiența sau corectitudinea educației s-ar măsura cu criterii privitoare 
la eficienţa strict marţială, războinică; când însă țelul este educaţia publică de mase, 
pentru sănătate corporală şi mintală, aprecierea se schimbă total. Eficienţa în luptă 
nu contează în comparaţie cu eficiența educaţiei caracterului. 

Pentru a putea fi introdusă în şcoli ca materie obligatorie de studiu, o metodă de 
educaţie fizică trebuie să fie accesibilă cu adevărat tuturor elevilor (vezi condiţiile 
pentru educaţia fizică de mase, pentru sănătate, la 4 4.1.4). Astfel, în învăţământul 
unor performeri dedicați. Nu toți elevii sunt olimpici, nu toţi devin savanți, dar toți 
pot învăţa o parte din ştiinţa matematicii, sau a fizicii, sau a istoriei etc., pentru a o 
folosi cu succes în viaţa lor. 

La fel se pune problema şi cu Aikido. Varianta tradițională propusă de Aikikai 
este prea solicitantă şi obositoare pentru majoritatea oamenilor, nu poate deveni o 
educaţie fizică de mase. Câţi oameni normali pot practica o artă marţială 
tradiţională? Câţiva, cel mult 5%. Dar națiunea o constituie ceilalți 95%, care nu 
sunt în stare (nu le permite nici trupul, nici mintea, pentru a nu mai aminti că nici 
nu doresc) să efectueze mişcările aparent simple, dar în realitate foarte complicate 
şi obositoare ale Aikido, sau să cadă mai vioi şamd. Rezultă că pentru masele largi 
de tineri, pentru şcoli, soluţia optimă este Aikido educativ. 

Există şi pericolul degenerării, chiar al pervertirii Artei, datorită popularizării 
extensive. “Orice sport care se democratizează ajunge ca fotbalul”, zic gurile rele. 

Numai că Aikido nu este sport. Iar pericolul deteriorării mijlocului educativ este 
un preţ acceptabil, dacă în felul acesta se poate redresa situaţia actuală catastrofală, 

de totală lipsă a educaţiei fizice a tineretului. Să nu uităm că, de fapt, scopul real 
este educaţia fizică; Aikido educativ, exerciţiile sale atractive, sunt şi o momeală 
pentru a-i atrage pe oameni să facă mişcare, să transpire, să respire etc. Chiar dacă 
internaţionale a cetăţenilor ei. În plus, pericolul degenerării s-ar referi doar la 
Aikido educativ — nu la cel clasic, care îşi va continua separat drumul tradițional, 
elitist. Sper că şcolile tradiţionale de Aikido vor constitui sursele de regenerare 
permanentă pentru varianta de mase (asemănător modului de funcționare al 
actualelor bănci de semințe, spermă etc.). 


5.8. Aikido NU este o metodă de autoapărare fizică 


Aikido este şi o metodă de autoapărare corporală, concepută să răspundă în mod 
etic unui atac neprovocat. Când este folosită corect împotriva unui atac nedrept şi 
violent, tehnica Aikido permite o neutralizare rapidă şi clară, cu un control 
demonstrabil asupra tuturor aspectelor atacului şi apărării, oferind posibilitatea unei 
autoapărări eficiente fără inevitabilitatea rănirii grave a agresorului. 

În Aikido învăţăm că tehnica de bază şi politeţea constituie fundaţia măiestriei. 
Elevii care nu ţin seama de aceste condiţii şi se reped să înveţe tehnici sau procedee 
de luptă sofisticate înainte de a-şi însuşi bine bazele, ridică o construcție frumoasă 
care nu are nici o fundaţie şi din cauza asta se va prăbuşi la prima furtună serioasă. 

Aceşti elevi nu vor putea face faţă unui pericol adevărat. 

Nu contează mărimea forțelor opuse. Aikido e o tehnologie de luptă care 
egalizează şansele adversarilor: un om pirpiriu se poate măsura de la egal la egal cu 
un zdrahon. Aikido s-a năcut în Japonia; dacă ar fi fost inventat de norvegieni sau 
nord-americani, precis că era nevoie să fii mare şi solid ca să-l poți face. Dar „nu 
peştele cel mare înghite pe cel mic, ci cei iuți înghit pe cei înceţi!”, susţinea un 
director de la firma BMW. 

Aikido e o metodă de apărare pentru indivizi mici şi firavi, nu pentru cei solizi, 
grei, înalți. Oamenii slabi nu pot folosi metoda obişnuită de luptă corporală bazată 
pe utilizarea greutăţii proprii şi a loviturilor. Loviturile lor nu sunt eficiente, n-au 
energie suficientă pentru a dobori un adversar mai greu (le lipseşte masa şi viteza). 
Într-o confruntare fizică ei sunt siliţi să lupte cu alte mijloace pentru a învinge: în 
primul rând să evite încasarea de lovituri, în al doilea să folosească energia 
adversarului. 

Pentru a lupta, în Aikido e nevoie nu de muşchi, ci de dibăcie. Nu se foloseşte 
deloc forța (musculară) a părții superioare a corpului, numai cea a picioarelor. 
Tehnica aceasta se însuşeşte greu, iar cei mai mulți n-au răbdarea necesară. 
Deoarece le lipseşte forţa, doar cei slabi pot face Aikido corect, de la început. Eu n- 
am prea văzut oameni (inclusiv instructori!) cu greutatea peste 70 de kg. care să se 
mişte corespunzător necesităților Artei, adică relaxat. Cine ar fi „prost” să aştepte, 


muncind din greu până obține dibăcia — când orgoliul său instinctual îl mână să-şi 
folosească imediat muşchii pe care deja îi are? Aceasta e în fond problema — de ce 
să amâni, când poţi obține imediat plăcerea dominaţiei? Dar scopul Aikido e tocmai 
lupta cu închipuirea şi fudulia: victoria adevărată este asupra ta (Masaka Agatsu). 

Eficienţa tehnicilor de luptă din Aikido se bazează nu pe forță sau violenţă, ci pe 
sesizarea şi manipularea energiei (mişcării şi voinţei) proprii şi a adversarului. 
Luptă se dă cu mâna goală, fără lovituri, cu principii de acţiune şi concepții tactice 
foarte avansate. 

Principiile de acţiune sunt: evitarea luptei, adaptarea răspunsului (apărării) la 
caracterul atacului (tărie, intenții etc.), randament cât mai mare (obţinerea unui 
efect maxim cu minim de efort), economisirea energiei consumate şi a mişcărilor 
folosite. Evitarea ciocnirii se realizează printr-o mişcare rapidă, dibace, şi destul de 
consistentă a propriului corp — care nu e însă uşor nici de învăţat, nici de efectuat. 

Răspunsul la o agresiune are două etape: 

- mai întâi cedezi — adică renunțţi la orgoliu, chiar şi la o parte din avere (ca un fel 
de auto-pedepsire, pentru că ai fost atât de fraier ca să ajungi în situaţia critică); 

- dacă gluma se îngroaşă, contraatacul fizic (la care te pricepi, deoarece ai studiat 
Aikido). Pentru autoapărare, toate procedeele de Aikido trebuie efectuate ținând 
mereu adversarul de mână — mai ales când cade (pentru a amplifica şocul) şi după 
aceea, pentru a i-o fixa, ori fractura (de exemplu folosind lovituri cu piciorul). 

Deşi Aikido este şi o Artă marțială eficientă, faptul că tehnica se bazează pe 
sesizarea, controlul şi comanda Ki-ului atât propriu cât şi al adversarului, adică pe 
acțiuni greu de învăţat, îi reduce popularitatea. Îndemânarea de a folosi Ki-ul poate 
fi însuşită doar în 10-15 ani de studiu. Cine se angajează într-o luptă cu derbedei, 
fără a avea “kilometrajul” pe Tatami corespunzător unui nivel de 2-3 dan (adică o 
vechime de aproximativ 10 ani) poate mânca o bătaie straşnică. Aikido pierde 
amatori în folosul altor arte marțiale (violente!), care aparent pot fi învăţate mai 
repede. 

Uneori practicanţii diverselor arte marţiale discută, chiar în contradictoriu, care ar 
fi cea mai eficace dintre ele. Se întâmplă să vorbească şi despre Aikido, comparând 
merele cu pere - fără a şti sau a ţine seama de premizele pe care se bazează acesta, 
total diferite de ideile celorlalte arte marţiale. Practicanţii unor arte marțiale 
violente apreciază că Aikido e un fel de dans, neeficient într-o luptă „reală”. Dacă 
faci Aikido şi cineva doreşte să-i verifice eficacitatea, întrebându-te: “am voie să te 
lovesc oricât de tare şi de iute?”, răspunde şi tu cu altă întrebare: “dar eu am voie 
să te trântesc oricât de tare şi de iute pot?”. Aikido te învaţă să învingi în 
conflictele de orice fel cu aproximativ 98% din oameni; mai rămân 2% (specialişti; 
criminali; bătăuşi; oameni răi din naştere), cu care confruntarea are rezultate 
nesigure. Pe de altă parte, şansele de a-i întâlni pe aceşti 2% sunt extrem de mici! 

Unii practicanți mai tineri îşi închipuie că prin Aikido învaţă cum să se bată cu 
alți oameni. Fals! Deprinderile de luptă sunt numai o “primă de încurajare” dată 
începătorilor neconvinşi, pentru a-i atrage să vină, să muncească şi să transpire în 

sala de sport. E adevărat că un Aikidoka (elevul din Aikido) învaţă să se bată 
eficient, dar confruntarea nu îi mai produce nici o plăcere. Dimpotrivă, ajunge la 
stăpânirea de sine şi înţelepciunea de a evita orice formă de conflict, sau de a o 
rezolva fără “ciocnire”. Munca, greutatea nu e să ajungi să ştii cum să te baţi, ci ce- 
i de făcut pentru a învinge fără luptă. Ce atitudine vă pare mai productivă: să 
presupui că cei din jur sunt răi şi te atacă, persecută, nedreptăţesc; sau să ştii că sunt 
bolnavi, că nu ştiu ce fac, şi să-i ierți, ajuţi, îndrepți, educi? Pentru a face pace 
contează mai mult capacitatea de a convinge, nu cea de a lovi (sau bombarda etc.). 
Nu uita niciodată că pentru o ceartă, conflict, sau luptă, e nevoie de (cel puțin) doi 
scandalagii! 

Aikido nu este un sistem de luptă — ci o Cale pentru a NU lupta, care urmăreşte 
nu învingerea adversarului pentru susţinerea sau creşterea trufiei elevului, ci tocmai 
dispariția ei. Valoarea Aikido-ului stă în faptul că promovează calităţi umane 
diametral opuse celor folosite în situaţiile conflictuale de “pe stradă”. Prin 
antrenamentele specifice, elevul îşi schimbă corpul şi spiritul, mentalitatea şi 
înfăţişarea lui devin ale unui învingător, iar conflictele se “feresc” din calea sa. 














Aikido + autoapărare | Aikido >> autoapărare 





Autoapărarea se poate însuşi într-o săptămână (tehnica, nu eficienţa) — în schimb 
pentru (educarea caracterului cu) Aikido nu ajunge o viață. 

Aikido nu-l învaţă pe elev să se „bată” pentru a câştiga o luptă sau o competiţie 
(activităţi care până la urmă nu sunt decât întreceri de fudulie), ci să se poată apăra 
împotriva unui atac mortal, şi mai mult, să se abțină de la distrugerea adversarului - 
deşi ar pute-o face. Secretul — şi tăria - Aikidoului nu stă atât în pregătirea fizică şi 
tehnica de luptă corporală, cât în pregătirea pentru lupta mentală (vezi # 11.3). 
Avantajul său nu e că te învaţă lupta cu alții — ci lupta cu tine însuţi. Deşi, într-un 
târziu, cine insistă şi persistă la antrenamente va înţelege că succesul în orice 
confruntare vine “de la sine” dacă te pregăteşti din timp: adversarul cade (este 
neutralizat), fata cedează, banii se adună. 

Pe patul de moarte un ţăran şi-a împărțit averea în mod egal celor doi fii ai 
săi, Tanaka şi Takeda. Tanaka era mătăhălos, bătăuş — şi căsătorit. Takeda era 
mai mic, dar om bun — şi holtei. 

După moartea bătrânului, un timp lucrurile au mers bine: fiecare frate îşi 
cultiva pământul şi îşi vedea de treaba lui. La o vreme, nevasta lui Tanaka 
începu să-şi prelucreze soțul, cum că împărțirea moştenirii în două părţi egale 
nu fusese corectă — căci el avea şi nevastă, iar Takeda nu. După mai multă 
ciocăneală, Tanaka se duse la frate-su şi-i ceru o bucată de pământ, justificând 
cu argumentele nevesti-sii. Takeda, mai mic, mai conciliant, acceptă fără multe 
vorbe. Şi iar fu linişte o vreme, până când nevasta lui Tanaka se gândi că dacă 
a fost aşa de uşor să ia o bucată de pământ dela Takeda — de ce să nu-i ia TOT 
pământul. Şi dă-i şi prelucrează-l pe Tanaka, până ce acesta, îndoctrinat la 
culme, se duse să-l alunge pe frate-su. Acesta protestă cât putu, dar Tanaka îi 
trase o bătaie straşnică şi-l aruncă pe drumuri. Takeda căută ajutor la rude, la 


vecini, la primărie - dar, deşi îi dădeau dreptate, nimeni nu avu curajul să 
intervină, căci toți ştiau de frica lui Tanaka. Aşa că bietul Takeda fu nevoit să 
plece în lume şi să trăiască din mila publică. 

Tot mergând din loc în loc, se întâmplă să întâlnească nişte călugări de la 
mânăstirea Shorinji, care făceau demonstraţii de lupte. Află el ce-i cu aceştia, 
şi-i veni ideea să meargă la mânăstirea lor. Zis şi făcut: ajunge la poarta 
mânăstirii şi cere audiență la stareţ. li povesteşte acestuia toată biografia şi-l 
roagă să-l înveţe să se bată, ca să-şi recapete pământul. 

Starețul cugetă un timp, apoi zise: “mă Takeda, noi avem aicea reguli foarte 
stricte şi dure. Dacă tu le ştii şi eşti hotărit să le respecţi, eu te primesc”. 
Takeda se aruncă la picioarele acestuia, mulțumi din inimă - şi intră în porție. 

A doua zi starețul îl luă într-un colț al curții mânăstirii şi zise: “până înveți 
cum să te baţi, e nevoie să te înzdrăveneşti, să prinzi putere. Uite aici un tufiş şi 
un vițel. Treaba ta e să iei vițelul în braţe şi să sari cu el peste tufiş de 50 de ori 
dimineaţa şi de 50 de ori seara. Între timp mai dormi, mănânci şi munceşti pe- 
aici prin mânăstire”. Takeda de colo: am înţeles, să trăiţi. 

Și o finu cu săriturile zi de zi, lună de lună, an de an. Takeda îşi vedea 
conştiincios de sarcină şi de treburi, viaţa curgea liniştită. După vreo trei ani, 
ce să vezi: tufişul devenise copac, iar vițelul ditamai vaca. La un moment dat 
tânărul îşi aduce aminte de ce venise el la mânăstire şi ceru din nou audienţă la 
stareţ. Când acesta îl primi, Takeda zise: "Venerabile, oare n-am căpătat eu 
destulă putere ca să trec şi la învăţarea metodelor de luptă? ”. 

Starețul îl privi, se duse cu el să vadă cum sare cu vaca în braţe peste copac şi 
zise: “bravo, nu mai ai ce învăţa la noi; poți pleca acasă, du-te şi ia-ți pământul 
moştenit şi lucrează-l liniştit. la si vaca cu tine, ţi-o fac cadou”. “Aoleo”, zise 
Takeda, “dar eu n-am învăţat să mă bat; păi ce mă fac dacă vine frate-mio şi 
mă bate iar?”. Starețul zise: "nu faci nimic alta decât iei vaca în braţe şi fugi 
spre el să-i dai bună ziua! ”. 

Bietul Takeda, ce să facă, ştia regulile: spusele stareţului nu se discută, ci se 
ascultă. A plecat cu vaca acasă şi s-a apucat cu inima îndoită să-şi lucreze 
pământul, pe furiş. Când a auzit de întoarcerea lui Takeda, Tanaka s-a supărat, 
apoi s-a repezit să-i tragă o bătaie soră cu moartea. Takeda l-a văzut de 
departe. Imediat l-a cuprins frica, până când şi-a amintit vorbele starețului. A 
luat atunci vaca în braţe şi a pornit cu ea în fugă să-l întâmpine pe frate-su. 

Când a văzut ce forță căpătase Takeda, Tanaka a rămas crucit, n-a mai Zis 
nici pâs — s-a întors şi a luat-o el la goană. 

E uşor să învingi fără luptă — după ce te-ai pregătit “la sânge”. La început Takeda 
era slab — aşa cum suntem mai toți. Pentru a supravieţui în această situaţie, era silit 
să ia bătaie şi să facă compromisuri, să fie sărac şi duplicitar, să trădeze şi să dea 
şpagă — ca aproape noi toți. Meritul lui Takeda e că a gândit şi a vrut: a înţeles care 
îi este slăbiciunea (defectul), ce are de făcut pentru a se schimba, a luat măsuri 
pentru îndreptare şi s-a ţinut cu încredere de treabă până la capăt. N-a mai acceptat 

să tot fie victimă — şi prin efort susținut a reuşit. 

Defectul oricărui om nu e că are defecte — ci că nu face nimic pentru a şi le 
decoperi şi corecta. Aşa că repet: victima e vinovată de ceea ce păţeşte! 

La noi e răspândită mentalitatea că răufăcătorul ar fi vinovat. Fals: el e o victimă 
a vieţii; fie e needucat, fie e deranjat la cap. În schimb, cei agresaţi, loviți, furați 
etc., sunt cel puţin sănătoşi la cap. E vina lor că nu s-au pregătit pentru a face față 
unor astfel de accidente — inevitabile! Învingătorul mai întâi învinge (se 
pregăteşte), apoi dă lupta; viitorul învins mai întâi luptă — şi după aia pierde, se 
vaită... (Sun Tzi). 

Uneori, din motive pedagogice, instructorul împrumută exerciții de la alți 
profesori, din cele văzute la stagiile altor arte marţiale sau din alte izvoare. Însă 
pentru a fi eficient în luptă, Aikido n-are nevoie de procedee noi, preluate de la alte 
arte marţiale (deşi nici nu-i strică). În Aikido sunt suficient de multe procedee, care 
fac față oricărui fel de atac. Chiar şi loviturilor de picior, chiar şi luptei la sol. 
Fiecare Aikidoka trebuie să se străduiască în continuu pentru îmbunătăţirea tehnicii, 
pentru a se mişca cu mai multă continuitate şi energie, pentru a-şi mări eficienţa — 
fără a cădea în violență. 

Într-o luptă “reală” nu se mai execută procedee corecte, ca la un examen de 
centură, ci mişcări instinctive (dar conform celor învăţate în Dojo) - iar adversarul 
cade (şi se loveşte rău)! Căci, furați de peisaj, putem să credem că ceea ce se face 
de obicei în Dojo e totalitatea Aikido. Adevărul e altul: concepția Aikido despre 
lupta corporală reală este foarte largă şi diversificată, dar şi pragmatică. Se 
povesteşte că O Sensei dădea examenele de grad nu în Dojo, ci în cârciumile din 
port. În timp ce el bea o bere, elevii-candidaţi se băteau „pe bune” cu cei mai răi 
scandalagii, apoi căpătau centura pe care o meritau - după cum aprecia profesorul. 

Aikido NU este (doar) autoapărare, iar autoapărarea NU poate fi (doar) Aikido. 
Sigur că poţi să te aperi folosind tehnici sau mişcări de Aikido; dar diferenţa e 
foarte mare. 

Strategia, adică concepția globală a Aikido despre viață şi moarte, despre apărare 
şi luptă, înseamnă: non-violenţă, iubire faţă de tot şi toate, pregătire şi construcție, 
bunăvoință şi prevedere, înţelepciune şi evitare, dar totodată şi onoare, sacrificiu de 
sine, corectitudine morală. 

În schimb, pentru o autoapărare (disperată), tactica de acţiune practică înseamnă 
să faci orice poți, „fără nici o reţinere”: fără reguli sportive, fără a mai respecta 
regulile din Dojo, fără idei preconcepute de civilizație, fără iubire de oameni, doar 
cu calm. Este o luptă pe viață şi pe moarte, un “război” total, în care sunt permise 
toate manevrele, de la viclenie şi animalitate până la concepţiile savante din „Arta 
războiului” lui Sun Tzî, de la lovituri la mușcături şi de la scoaterea ochilor până la 
dezmembrarea adversarului cu orice unealtă disponibilă. Nu există vreo interdicție 
de a folosi acţiuni distructive, dar este interzis de a le folosi fără un motiv justificat. 
N-ai voie să te laşi învins, când ţi-e ameninţată cu răutate integritatea corporală sau 
chiar viața. 


Evident că pentru a reuşi să pui în practică această varietate de idei şi deprinderi 
practice este necesar un studiu îndelungat şi aprofundat, care nu e la îndemâna 
oricui. El e greu de făcut şi din cauză că nu poţi găsi condiţii (şi parteneri) de 
antrenament apropiate de necesităţile luptei reale. Nu poţi învăţa să te baţi decât 
participând la bătăi adevărate. Nu e suficient dacă înveţi tehnica de luptă, mai 
trebuie să ştii şi să încasezi, chiar să fii rănit, după cum e nevoie şi să ştii cum e 
când îl laşi lat pe adversar sau îi rupi ceva. 

Dar „bătăile adevărate” nu constituie o preocupare a Aikido pentru toți. 
Practicantul obişnuit are alte foloase. Pentru a putea aprecia Aikido la adevărata sa 
valoare este nevoie de o privire în perspectivă, adică de spiritualitate, estetică, milă, 
plăcere, fără a uita iubirea. Când Aikido e practicat pentru autoapărare, căutarea 
firească a eficienței maxime împinge obligatoriu elevul spre Aikijutsu. Numai dacă 
faci Aikido pentru educaţie poți ajunge la împăcarea cu ceilalți. Mintea şi corpul se 
influenţează reciproc, aşa că nu poţi să iubeşti oamenii dacă te antrenezi să-i baţi 
rău, să-i termini. Deşi iubirea nu se numără printre criteriile cu care se măsoară de 
obicei eficienţa marţială, O Sensei insista că este esenţa A4ikido-ului (vezi # 6.4). În 
plus, iubirea de oameni te fereşte de conflicte! 

Societatea modernă are nevoie de Aikido; dacă Arta nu exista, ea ar fi trebuit 
inventată! Din punctul meu de vedere, se apropie (prea repede) ziua în care voi da 
ochii cu cel mai de pe urmă adversar. În zecile de ani de când mă antrenez n-am 
avut niciodată nevoia să folosesc un procedeu de luptă în afara Dojoului — aşa că nu 
mă mai interesează “eficacitatea” într-o încăierare; în schimb, întâlnesc mereu 
conflicte verbale şi mă preocupă încă modul cum să le rezolv (vezi # 11.5). 


5.11. De ce (să) facem Aikido? 


Pentru a scoate maximul de profit din studiul Aikido e bine să ştii ce vrei şi ce 
aştepţi de la tine, de la antrenamente şi de la viața ta. Poate e momentul să 
răspundem întrebării: 


> De ce să facă Aikido toţi oamenii? 

Pentru motive personale: spre a obține unele, sau toate câştigurile individuale şi 
colective enumerate mai înainte; pentru a deveni mai conştienţi şi mai stăpâni pe 
viața lor. 

Pentru interesul comun: spre a deveni indivizi şi cetăţeni mai buni. Am văzut că: 

- omenirea se sedentarizează şi pentru supraviețuire trebuie să facă mişcare; 

- violenţa se răspândeşte şi toți oamenii sunt siliți să înveţe autoapărarea; 

- dar ei sunt în general incapabili să practice o metodă de apărare dură, violentă; 
deci rezultă că toată lumea e nevoită să înveţe o artă marţială neviolentă. 

Aikido poate vindeca toate racilele societăţii moderne: sedentarism, stres, 
supraalimentare, subdezvoltare, orgoliu, nesimţire, depresie, nebunie. Aikido 

contribuie la armonizarea comportamentelor: pe femei le ajută să devină mai 
„bărbate”, să capete o atitudine mai masculină (voluntară, intransigentă etc.), pe 
bărbați să devină mai feminini (să cedeze, să fie politicoşi etc.), pe copii - mai 
disciplinaţi, pe bătrâni — mai vioi. Pe toți îi ajută să se împlinească, să-şi 
„rotunjească” personalitatea prin însuşirea unor caractere complemetare celor 
înăscute: pe proşti îi învață să gândească, pe filozofi să acţioneze, pe timizi să se 
înfigă, pe orgolioşi — să se abţină, pe fanaticii încrâncenaţi să se relaxeze etc. 
Mijloacele pedagogice implicate de Aikido au virtuți educative excepționale, din 
cauza antrenamentului cu partener: frica de moarte — lecuieşte elevul de lene, de 
neatenție; căderile obligatorii — vindecă lenea, trufia, egoismul; contactul corporal 
şi socializarea obligatorie — tămăduieşte elevul de izolare, egoism. 

Cu ajutorul Artei practicantul poate rezolva probleme uriaşe, de existența cărora 
nici nu-şi dădea seama, sau căror nici nu s-ar fi aşteptat să le poată face față. 
Tocmai de aceea el află, ştie, poate face, mai multe decât orice om care nu studiază 
Aikido. Ea este o unealtă deosebit de utilă şi puternică, multilaterală, 
multifuncţională. 

Foloasele obţinute prin studierea Aikidoului sunt numeroase şi variate, diferite de 
la elev la elev, în funcţie de personalitatea sa. Pe unii îi ajută să-şi echilibreze 
spiritul — prin împăcarea cu sine şi liniştea sufletească. Alţii îşi vor îmbogăți viaţa, 
ajungând la un nivel mai ridicat de autorespect, încredere în propriile forțe şi 
autodisciplină. lar alţii se vor bucura că le-a crescut vitalitatea, forța, rezistenţa, 
elasticitatea, că sunt în stare să-şi apere singuri persoana sau familia. 

Aikido te învaţă să faci fapte bune - dar şi cum să le poți face. 

Cu ajutorul Aikido putem lupta cu „prostia”, respectiv cu animalitatea din om; 
dar câţi oameni doresc asta? Mulţi se întreabă: de ce să evoluez? Ce „câştig” aş 
avea, ce foloase mi-ar aduce „dezvoltarea personală”? Aparent nici un folos, dacă 
judeci cu mintea lor: Aikido nu contribuie la satisfacerea mai uşoară, sau mai 
deplină, sau mai frecventă, a instinctelor. Cel mult, le poate domoli şi relativiza. 

Tot aşa, uneori elevul obosit se întreabă: de ce să îndoi genunchii mai mult, de ce 
să cobor mâna tocmai până ating solul, de ce să nu execut procedeul într-un mod 
mai uşor — de exemplu aplecând corpul şi folosind forţa braţelor? De ce să mă 
chinuiesc să fac varianta mai grea (pentru mine), să muncesc mai mult, când, iată, 
reuşesc să-l dobor pe partener şi în modul cum fac eu (aparent mai uşor)?! 
Răspunsul Artei este clar: pentru că Aikido nu este o metodă de bătaie sau luptă cu 
altul sau alţii, ci numai cu tine însuţi. Cu lenea, păcatele şi dracii tăi personali. De 
aceea faci Aikido, de aceea ne străduim cu toţii — ca să ne vindecăm de trufie, să ne 
stăpânim instinctele, să ne depăşim animalitatea — cu preţul oboselii. 

Rezultă că oamenii se lasă destul de greu atraşi să se apuce de Aikido. În acest 
scop ei pot fi convinşi fie prin argumente raționale, fie momiți cu „acadele” 
(prezentându-le de exemplu Aikido drept un sistem miraculos de autoapărare, sau 
ca un panaceu pentru suferinţele lor, sau ca o plăcută ocazie de socializare cu sexul 
opus), sau atraşi de exemplul charismatic al instructorilor. Pe de altă parte, copiii 


sau tinerii ar putea fi siliţi să facă Aikido, la fel cum sunt siliți să se alfabetizeze. 
Mai bine te apuci din timp de Aikido, decât să te trezeşti că nu ştii cum să lămureşti 
boala, sau necazul, sau duşmanul, să te ocolească. 

S-ar putea să fie prea târziu... 

Un ateu se plimba într-o pădure, admirând frumuseţile naturii. La un 
moment dat, în spatele lui aude zgomote ciudate. Când se întoarce, vede un 
urs ca-n poveşti: mare, frumos, sănătos şi cu poftă de mâncare. Îngrozit, o ia 
la fugă, însă ursul avea condiția fizică mai bună, aşa că îl urmărea 
conştiincios... La un moment dat, tipul se împiedecă şi cade. Ursul îl apucă de 
un picior şi omul, înebunit de frică, răcni: "Doamneeee, ajută-mă!!!". 

În clipa următoare, timpul se opri, ursul îngheţă în poziţia în care se afla, 
pădurea încremeni, o tăcere mormântală se aşternu peste tot şi o lumină se 
revărsă din cer. Tipul, şocat, auzi o voce bubuitoare: "Toată viața ta Mi-ai 
negat existența, le-ai explicat şi altora că sunt un mit, ai pus toată creaţia 
Mea pe seama întâmplării cosmice... şi vrei acum să te salvez? Pot eu să cred 
că deodată te-ai convertit la Credinţă?" 

Uitându-se emoționat la lumină, ateul răspunse: "Ar fi o ipocrizie să pretind 
că am devenit brusc credincios şi că aş avea vreun drept la izbăvire; dar 
măcar fă-l pe urs să devină creştin!" 

"Aşa să fie” răspunse vocea. Apoi, lumina dispăru, timpul reîncepu să 
curgă, zgomotul pădurii reveni, totul prinse din nou viaţă. Ursul dădu drumul 
din gheare ateului, care rămase lat pe sol, apoi îşi împreună labele din față şi 
mormăi evlavios: "Doamne, binecuvântează aceste bucate. Amin”. 

Eu nu cunosc o educaţie fizică de mase mai bună sau mai utilă ca Aikido. De 
aceea cred că avem interesul să o folosim cât mai repede, cât mai bine, cât mai mult 
şi cât mai corect. Numai aşa am putea reuşi să facem faţă problemelor vieții, să 
generalizăm şi să accelerăm progresul, ajutându-ne unii pe alţii să devenim cu toții 
mai evoluaţi, mai competitivi, mai fericiţi, în lumea modernă şi cea viitoare. 

Din păcate, societatea în ansamblu nu şi-a dat încă seama de valoarea Aikido, 
astfel că nu au apărut încă (?) motivații comunitare pentru o practică de mase. 
Sistemul de învățământ oficial nu foloseşte Aikido ca metodă de educaţie fizică. 

Pentru ca practica Aikido să se generalizeze, mai ales la tineri, ar fi nevoie să se 
înmulțească mai întâi numărul amatorilor benevoli, lămuriţi sau convinşi. În al 
doilea rând va fi nevoie de introducerea Aikido în curricula şcolară, la licee şi 
universități. 


> De ce se apucă oamenii de Aikido? 

Motive personale pot fi multe, începând cu satisfacerea „păcatelor biblice”: 
fudulia, invidia, furia, lenea, plăcerea sexuală — sau din contră, pentru ispăşirea lor, 
până la necesități mai evoluate, specificate de Maslow. lată câteva motive evidente: 

1. Orgoliul este motivaţia principală deopotrivă a elevilor şi instructorilor, care se 
apucă de o artă marţială. El se exprimă însă prin dorinţe mai subtile: 

1.1. Dorinţa de îmbunătăţire a imaginii (look). Această preocupare este 
vanitate curată, narcisism, căci pentru orice activitate normală nu e nevoie de 
bicepşi umflați sau de un abdomen supt. 

1.2. Dorinţa de a face impresie. Cine are nevoie să se proclame mare şi tare, nu 
este ceea ce pretinde (sau crede). Mulţi indivizi umblă după tot felul de diplome şi 
certificate, care susțin aberaţii. Respectivii ştiu că pretenţiile lor nu pot rezista unei 
analize mai atente, aşa că ei descurajează scepticii, susţinând că n-ar fi politicos să 
li se ceară dovezi, referinţe, atestate. Cei cu adevărat valoroşi nu sunt deranjaţi de 
sceptici, pentru că au cu ce dovedi, aşa cum a făcut şi lisus cu Toma 
necredinciosul: “pipăie şi te vei convinge!”. 

1.3. Dorinţa de putere: pe lângă rezolvarea problemei lipsei respectului de sine, 
această motivaţie caută şi răspunsul la diverse întrebări istorice, filozofice sau 
personale. Deşi în cantitate mică dorinţa de putere este ceva bun, învățând să te baţi 
se dezvoltă un Ego care, în loc să rămână la nivelul minim necesar, se umflă până 
ce fudulia necenzurată dă pe din afară. În felul acesta se poate ajunge la 
brutalizarea celor mai slabi. Sunt multe feluri de victime brutalizate: copii de către 
derbedeii minori, recruți de către gradați, mici întreprinzători de către fisc, tâlhari 
sau gangsteri, cetățeni de către poliţie sau armată. Întrecerea băieţilor “de băieţi” 
este pricina multor conflicte. Chiar dacă unii macho au ceva minte şi se măsoară cu 
egali, cei mai mulți n-au deloc şi se bucură chinuindu-i pe cei slabi, care le ajung în 
plasă. Puterea corupe! Deşi Aikido nu ar trebui să convină perverşilor care caută 
adrenalină, în cursul antrenamentelor ei reuşesc totuşi să răstălmăcească uneori 
Arta conform fandacsiilor lor, explicând doct partenerilor pe care îi torturează 
„Justeţea” mişcărilor cu care îi chinuie. 

E interesant de notat că aceleaşi brute sunt considerate „bune”, când cel care face 
aprecierea e de aceeaşi parte a baricadei cu ele, şi „rele” - când evaluatorul se află 
de partea victimei. 

2. Dorinţa de siguranță fizică. Dorinţa de a învăţa o artă marțială numai pentru 
autoapărare personală este o motivaţie periculoasă, întrucât motivațiile imorale duc 
la rezultate imorale (şi chiar când n-o fac, puterea totuşi corupe). Întrebarea de pus, 
dar neexprimată de obicei, este: ce vrei să aperi, Eul interior sau cel exterior? Dacă 
e vorba de cel interior, atunci metodele de apărare pot fi de natură magică, 
filozofică, religioasă sau şamanică. Deşi multe arte marţiale tradiționale cuprind 
învățături de acest tip, problema conduce spre altfel de soluţii, ce cuprind: drogurile 
psihotrope, comportamentul ritualistic, sau pericolele asociate posedării demonice. 
Dacă însă e vorba de protecția Eului exterior, motivaţia ascunsă pentru practicarea 
Aikido poate fi lăcomia, frica, furia, dorinţa sexuală ş.a.m.d. 

3. Dorinţa de a face parte dintr-un grup: 

3.1. Dorinţa de a juca teatru: majoritatea oamenilor, cu excepția celor bolnavi 
mintali, preferă violenţa virtuală celei reale. Un exemplu sunt filmele de aventuri, 
dar aproape toate demonstrațiile publice şi private sunt cam acelaşi lucru: surogat 
de realitate. Dacă e vorba de o simplă distracţie, atunci păcatul privitorilor este 


lenea, iar a autorilor lăcomia. Când apare şi sânge, intervine aspectul sadic al 
plăcerii sexuale. 

3.2. Apartenența la un grup: dacă socializarea este voluntară, acestă dorință 
duce în cel mai bun caz la iubirea de oameni. De obicei însă conduce la 
brutalităţile, abuzurile verbale sau sexuale şi crimele - atât de răspândite în cadrul 
găştilor, bandelor, militarilor, familiilor. Dimpotrivă, persoanele care fac Aikido au 
relații prietenoase şi cooperante atât pe saltea cât şi în afara Dojo. Relaţiile dintre 
elevi pot deveni un izvor important de stimulare şi suport social. 

4. Dorinţa de autoîmplinire: 

4.1. Mântuirea prin suferință: mântuirea înseamnă eliberarea cu forța, aşa că 
mulți practică o artă marțială ca un fel de autobiciuire. Hotarul dintre mântuirea 
prin suferință şi sadomasochism este foarte imprecis. 

4.2. Eliberarea (iluminarea): mulţi practicanți subliniază capacitatea Aikido de 
a promova armonia spirituală interioară a practicantului, a relaţiilor individului cu 
semenii, sau cu energiile spirituale transcendente. În cazul acestei motivații se caută 
eliberarea sufletului mai mult prin credință decât prin fapte. În teorie, o Artă 
marțială studiată pentru acest scop îi eliberează şi pe elevi şi pe instructori de 
tirania aparențelor şi-i expediază pe Calea spre unificarea cu adevărata realitate. 
Prima treaptă pe această Cale, obligatorie, este învăţarea priceperii de a distinge 
între fantezii şi realităţi. Or, din păcate aproape toți oamenii sar peste ea. Chiar dacă 
spre vârful muntelui duc multe Căi, şi mai numeroase sunt cele care duc spre 
Greşeală. 

4,3. Plăcerea (pur şi simplu): pe de o parte din cauza endorfinelor (hormonii 
plăcerii) produse de orice efort fizic, pe de alta din cauza unei înclinații native a 
unora spre genul de activitate specific Aikido. 

4.5. Dezvoltarea personală: îmbunătăţirea sănătăţii; auto-educaţie etc. 

Motivația aceasta e cea mai rațională, dar şi cea mai rar întâlnită. De exemplu, 
numeroşi părinţi şi bunici îşi aduc copiii sau nepoţii la Dojo şi în continuare stau şi 
se uită la antrenament, pierd vremea, nu intră şi ei pe saltea. 

Un pescar, agasat de chibițul care-i stătea de vreo două ore în spate 
urmărindu-l cu multă atenţie, i se adresează: “vă place aşa mult pescuitul? ’. 

“Grozav de mult” răspunse chibițul. 

“Atunci, de ce nu vă apucaţi de pescuit? ”. 

“Păi”, fu răspunsul, “n-am nici răbdare, nici timp”... 

Eliberat de constrângerile oricărui sport competiţional, Aikido permite elevului să 
se concentreze asupra răspunsurilor personale la provocările fizice şi asupra 
capacității de a stabili relaţii constructive cu ceilalți oameni. Cum spunea O Sensei: 
adevărata victorie e numai asupra ta însuţi. Dojo oferă un spaţiu protejat, în care 
fiecare îşi poate descoperi, analiza şi dezvolta capacitatea proprie de nobleţe şi 
josnicie, de linişte şi agitație, de concentrare şi neatenţie. 

5. Dorinţa de a înțelege mai bine Lumea 

5.1. Curiozitatea: de a afla ce este şi cum funcționează un anumit sistem de 
luptă. Câţiva din curioşi se lipesc, căci descoperă în continuu noi aspecte ale 
sistemului, dar alții se plictisesc şi pleacă să caute ceva mai excitant. 

5.2. Plăcerea estetică: mişcările Aikido sunt curgătoare şi graţioase. Ele sunt 
plăcute şi la privit, şi la efectuarea lor - după ce se depăşeşte neîndemânarea 
inevitabilă la început. Coordonarea armonioasă a mişcărilor a doi sau mai mulți 
indivizi produce o coregrafie de mare efect — şi satisfacţie - artistic. 

În practică, orice individ este mânat de mai multe motive deodată. Să mai notăm 
că în fiecare categorie de motive există posibilitatea manifestării şi a binelui şi a 
răului. Aşa că indiferent „de ce” se străduieşte elevul să înainteze pe Calea 
războinicului, până la urmă contează „ce face”, ce dovedeşte în fiecare zi. 

Pe vremuri, un călător străin întâlneşte pe drum un om ce căra cu roaba un 
pietroi mare şi-l întreabă ce face. Acesta, obosit şi furios, îl lămuri că seniorul 
local îşi chinuie supușii, punându-i să facă muncă obligatorie pentru 
construirea unei clădiri uriaşe - de care, zice omul, nimeni n-are nevoie, mama 
ei de viaţă! 

Merge drumețul mai departe şi nu după multă vreme întâlneşte alt om, care 
căra şi el un pietroi la fel de mare. 

- Ce faci? îl întrebă şi pe acesta. Omul îi răspuunse: căştig şi eu o pâine, bine 
că am găsit ceva de lucru, ca să-mi pot hrăni familia. 

- Dar la ce lucrezi? 

- Ia, primăria construieşte o biserică mare. 

Drumetul merse mai departe, cugetând la diferența de opinie a celor doi 
oameni față de o aceiaşi situaţie. Dar curând întâlni un al treilea om, care şi el 
căra un pietroi la fel de mare. 

- Ce faci? Întreabă străinul. 

- Cum ce fac, n-ai auzit? se miră cărăuşul. 

- Ce să aud? 

- Păi, noi construim aici cea mai minunată catedrală din toată țara. De mult 
ne străduim să adunăm bani pentru ea. Şi acuma, în sfârşit ne-a ajutat Cel de 
Sus, am pornit-o. Împreună cu seniorul, toată lumea din ţinut contribuie la 
realizarea acestei biserici, care cum poate. Eu şi alții cărăm pietre, alții ridică 
zidurile, unii mai pricepuţi sculptează şi tot aşa. Multumec lui Dumnezeu că am 
apucat să trăiesc bucuria asta. Să vii negreşit s-o vezi când va fi gata, o să fie 
adevărată minunăţie şi noi toți vom fi fericiţi. 

Fiecare găseşte în Aikido ce caută, mai bine zis găseşte ce aduce, la fel ca în 
hanurile spaniole de pe timpuri, sau în refugiile montane de azi - unde găseşti 
adăpost, dar de mâncat ai doar hrana (şi căldura sufletească) adusă de-acasă. 

Aikido înseamnă mişcare, deci necesită consumul conştient al unui efort fizic şi 
mintal propriu. Înseamnă transpiraţie proprie şi nu poate fi practicat ca un spectator, 
de către un delegat, înlocuitor cu procură. Până la urmă, la fel ca în viaţa adevărată, 


cum îți aşterni - aşa dormi. Toate pilele, sforăriile, eschivele, cu care încerci să 
înşeli viața - se întorc până la urmă împotriva ta. Dacă nu-ţi faci singur, n-ai! 

Elevul pasionat de Aikido e invidiat de cunoscuţi, care îl consideră norocos că 
are timp şi putere să mai facă „sport”. În realitate, exerciţiul e la îndemâna oricui! 
Nu e nevoie decât să consideri antrenamentul la fel de necesar ca şi mâncarea. lar 
contactul cu un profesor bun te poate împinge spre performanţe captivante: 
căutarea eficacităţii optime, respectul pentru celălalt... 

Aikido nu transformă elevul într-o maşinărie de luptă, ci îi oferă mijlocele fizice 
şi mentale cu care să-şi atingă scopul — oricare ar fi acela. Spre deosebire de artele 
marțiale violente, care măresc încrederea de sine a elevului dar totodată încurajează 
şi aroganţa produsă de puterea dobândită, Aikido îi dă liniştea sufletească bazată pe 
convingerea că se poate apăra fără a fi nevoie să-l distrugă pe agresor. 

Indiferent că practici sau nu Aikido, poți să înveţi sau să munceşti o viaţă întreagă 
fără a fi sigur că atingi iluminarea. Această perspectivă nu are de ce să dezarmeze 
practicantul, împingându-l să renunțe la efortul cerut de cunoaşterea şi 
perfecționarea sinelui. Fie că se apucă de Aikido din cauze spirituale sau din cauze 
corporale — ambele sunt o motivaţie la fel de bună. Adevărata problemă e 
perseverenţa! Câştigul pentru sănătatea deopotrivă mintală şi corporală justifică cu 
prisosință efortul necesar participării regulate la antrenamente, fără a alerga însă 
după eficacitate tehnicii şi nici a te speria de cei mai tari ca tine. 

Mulţi practicanți Aikido nu vor să obțină gradaţii mai mari (mai mulți dani), ci 
urmăresc schimbarea modului lor de viață. Centurile colorate sau negre reprezintă 
doar o apreciere a experienței şi priceperii purtătorului. Ca orice acţiune 
omenească, şi aceasta poate fi greşită. Gradaţia nu poate măsura caracterul şi 
valoarea omului, ci doar îndemânarea lui de a răspunde la un examen. Care, în 
cazul centurilor colorate verifică memoria candidatului, iar pentru gradaţiile dan — 
calitatea mişcărilor. In fond, pe saltea există numai instructori si elevi. Nu te lăsa 
orbit de onoruri sau de laude. 

Aikido foloseşte oricui, nu doar câtorva centuri negre. Ea este o sculă cu care 
putem obţine numeroase foloase pentru viaţa noastră, dacă VREM aceste foloase şi 
dacă FACEM ceva pentru a le căpăta. Rezultatele sunt proporţionale cu efortul şi 
entuziasmul investite în antrenamente. Orientalii susțin că pentru succesul lecţiei, e 
nevoie şi ca elevul să vrea să înveţe, sau: când elevul se coace, apare învățătura 
(profesorul). Timpul le drege pe toate; dar noi ne închipuim că nu mai avem timp! 

Pentru progres e nevoie de echilibru, înțelegere, educaţie, muncă şi răbdare. Nu 
poţi da ceva unui om nepregătit să-l accepte. Strici orzul pe gâște. De aceea uneori 
răspândirea Aikido începe cu re-educarea noilor elevi, frecvent lipsiţi de cele mai 
elementare noţiuni de logică şi civilizație, de vitalitate şi îndemânare fizică. 

Deoarece asigură educaţia şi dezvoltarea tuturor componentelor ființei omeneşti: 
corp — minte — suflet, Aikido influențează în bine şi sporeşte întreaga viaţă a 
elevului. Dar nu este un scop în sine (deşi poate fi unul, pentru profesorii 
profesionişti), ci o sculă, ca matematica, sau priceperea de a utiliza calculatorul. 

Dobândirea cu ajutorul Aikido a iubirii sau armoniei între oameni, a sănătății sau 
a demnităţii — sunt acţiuni similare ascuţirii cuţitului sau perfecționării unei limbi 
străine (scopuri intermediare), nu însă țeluri principale. Aikido nu-ți dă de mâncare. 
Oamenii sunt siliți să-şi câştige pâinea şi să caute alte țeluri în viață, eventual un 
scop comun, de grup, spre care să se îndrepte folosind Aikido. 


> De ce se lasă oamenii de Aikido? 

Din păcate, sunt mulți cei care „miros” Dojo şi apoi nu mai calcă pe acolo. 
Motivele pot fi: lenea, lipsa de răbdare, teama de efort, insatisfacţia că nu apar 
vânătăi” după un antrenament şi multe altele. Cauza mai profundă o constituie 
însă faptul că nimeni nu doreşte să se civilizeze de bună voie. 


5.11. Proiectul : În fiecare şcoală românească — un Dojo! 


Cum se poate face o educaţie generală mai bună? 

Cum putem avea educatori mai buni? 

Am văzut că Aikido poate contribui substanțial la rezolvarea acestor probleme. 
De aici rezultă oportunitatea răspândirii aceastei educaţii fizice pe scară cât mai 
mare. Desigur, alături de alte învățăminte strict necesare oricărui tânăr (şi adult): 
capacitatea de deplasare (alergare, sărituri, căţărare, înot, ski etc), capacitatea de 
autoapărare, capacitatea de a acorda primul ajutor etc. Dar e foarte greu să atragi 
tinerii să facă sport de bună voie, practic imposibil, deoarece educaţia lor de până 
acum a fost greşită. 

Soluţia cea mai bună pentru generalizarea practicii Aikido este introducerea ei 
ca materie de studiu obligatorie în gimnazii, licee, şcoli postliceale şi universităţi — 
atât pentru elevi sau studenţi, cât şi pentru cadrele didactice. Printr-o astfel de 
reformă curiculară s-ar putea rezolva foarte multe probleme de fond care afectează 
atât învățământul actual cât şi societatea în ansamblu, putând chiar apare o speranță 
pentru viitor. 

Aikido este o activitate educativă de folos public care trebuie finanțată de stat! 

Punerea în practică a Proiectului: „un Dojo în fiecare şcoală românească” pentru 
generalizarea Aikido educativ în şcoli, ar necesita un mare număr de instructori, sau 
reciclarea profesorilor de sport. Acest aspect constituie cea mai mare problemă 
practică. Cealaltă dificultate ar fi apariţia unui Dojo (vezi # 9.2) în fiecare şcoală, 
dar asta nu înseamnă o construcție nouă, conform arhitecturii tradiționale japoneze. 
E bună orice sală de sport existentă şi funcţională, pentru că un Dojo nu e un moft 
exotic, ci doar o simplă încăpere în care se face o educaţie corectă şi serioasă, cu 
ajutorul transpiraţiei. Este adevărat că sunt necesare saltele, care să poată fi strânse 
sau desfăşurate conform programului şi necesităţilor. În susținerea conceptului de 
sport şcolar cu caracter utilitar, sigur că în orice Dojo şcolar se pot învăţa sau 
practica şi alte arte marţiale, nu doar Aikido! 


Practicând Aikido, tinerii ar putea profita de numeroasele avantaje enumerate mai 
înainte, desvoltându-şi o minte sănătoasă într-un corp sănătos. Pe lângă efectul 
sanogen şi educaţia multilaterală, mulţi adolescenţi vor afla că pe lume mai există şi 
altceva decât mobil, calculator, modă, vodcă ori manele, iar alții pot găsi un scop în 
viață: să-şi ajute semenii. 

La fel, cadrele didactice ar profita şi ele atât din punctul de vedere personal 
(sănătate corporală şi mintală), cât — mai ales — din punctul de vedere profesional. 
Disciplinarea elevilor datorită studierii Aikido ar fi de mare folos pentru procesul 
de învăţământ. In plus, exercițiile fizice practicate împreună de profesori şi elevi ar 
crea între tineri şi adulți relaţii de colaborare nemaiauzite, stabilindu-se o 
solidaritate umană (biologică) fericită pentru rezultatul şcolarizării unora şi viața 
profesională a celorlalți. Ce elev ar mai avea curajul să nu respecte la ore o 
profesoară de chimie, sau de desen, care are şi centură neagră? 

Există destule exemple de succes practic în acest sens: vezi modelul şcolilor 
japoneze (cu Dojo-uri de Kendo şi Judo), modelul şcolilor engleze sau al celor 
daneze (7% 3.2.2) în care sportul e materie de bază; modelul armatei engleze (vezi # 
4.4) şi al celei americane (vezi # 13.1) în care nu există burtoşi. 

Dar modelele străine nu ajung, este evident că mai trebuie şi o însemnată 
contribuţie locală, de: înțelepciune, altruism, pricepere, voinţă, credinţă, 
competență, viziune pedagogică şi politică, entuziasm, şi mai ales de patriotism. 

Aikido educativ trebuie să devină materie obligatorie de studiu, NU opţională. 
Exemplul cursului opțional de Aikido, introdus de Universitatea din Bucureşti 
(Centrul de arte marţiale) dar neagreat de studenţi, din cauza efortului mintal şi 
corporal necesar (de valoare medie, dar total neobişnuit pentru majoritatea 
tinerilor), constituie un argument în acest sens. Pe de altă parte, câți copii învață 
benevol aritmetica sau gramatica? 

Între practica benevolă şi cea forţată este o mare diferență. Aikido educativ impus 
în şcoli este un fel de „bătaie” educativă dibace, o facere de bine cu forţa. 
Budhismul susţine că salvând pe cineva devii responsabil de viaţa lui, eşti obligat 
să porţi şi crucea ta şi pe a lui (sau mai pe româneşte: facerea de bine e f....e de 
mamă). Totuşi, obligativitatea Aikido pare singura soluţie practică pentru 
redresarea degradării morale şi corporale a tinerilor. Măcar de s-ar concretiza, că 
precis se vor oferi destui să preia „vina” acestei faceri de bine! 


5.11. Până când se practică? 


Până ce moartea vă va despărți, ca pe cei căsătoriţi. 

Aikido poate fi început, învăţat şi practicat fără deosebire de sex, constituţie 
fizică, stare de sănătate - de la o vârstă fragedă până la cea mai avansată etate. Nu 
are contraindicații sau efecte nocive. Nu există limite şi în principiu, nici 
diferențieri pe motiv de vârstă. O persoană de 70 de ani se poate antrena cu un copil 

de 7 ani, căci protejarea partenerului de antrenament e de la sine înţeleasă. 
Practic copiii se antrenează separat de adulţi, deoarece lecțiile lor includ mai multe 
jocuri, corespunzător nivelului diferit de dezvoltare mintală. 

După ce înaintezi în vârstă şi vechime pe Tatami, poţi continua antrenamentele 
chiar dacă n-ai ajuns să-ţi însuşeşti până în fundul sufletului ideea de iubire 
dezinteresată, iar dacă ţi-ai însuşit-o şi a devenit o a doua natură - nu te mai poți 
deosebi şi despărţi de „Cale”. Câtă vreme trăieşti şi mădularele te duc, poţi practica 
cu o intensitate mai scăzută, ca minunată gimnastică de întreţinere pentru sănătate. 

Antrenamentul spiritual nu cunoaşte oprelişti la orice vârstă. Chinezii spun: omul 
învață 20 de ani, apoi munceşte 20 de ani, apoi conduce pe alții 20 de ani, iar 
restul vieții caută adevărul... Adeseori practicanţii bătrâni sunt pilde mobilizatoare 
şi educative pentru elevii tineri, iar aceştia îi stimulează pe vârstnici prin 
intensitatea execuțiilor. Se cunosc numeroase cazuri de experți care au practicat 
până la moarte, un exemplu fiind şi O Sensei. Sunt greu bătrânii de urnit, dar când 
pornesc, sunt greu de-oprit! 

La concertul extraordinar susţinut cu prilejul împlinirii vârstei de 75 ani şi 
aniversării a 70 de ani de activitate pe scenă, marele pianist Elman a fost 
întrebat ce diferenţă constată între primul concert, dat la 5 ani, şi cel de acum. 

„Nici o diferență” a răspuns el. „Și atunci şi acum, lumea mi-a spus: ce bine 
cânți pentru vârsta ta!”. 

Însă măestria e greu de atins. E nevoie de eforturi şi sacrificii greu de imaginat, 
aproape de neacceptat pentru un om normal. Dar cel ajuns până aici va continua, 
pentru că nu mai are încotro. 

Plus că rezultatul poate veni uneori tocmai când omul şi-a pierdut orice interes. 

Câţiva pensionari stăteau de vorbă în parc despre succesele din cariera lor. 
Pe lângă ei trece o tânără frumoasă. Unul din pensionari comentează: „pe 
vremuri, ce-aş fi mângâiat-o!”. Altul: „eu aş fi sărutat-o cu foc! ”. 

Al treilea: „da, parcă mai era ceva de făcut? ”. 

Adeseori, cei mai mari maeştri nu se deosebesc de oamenii obişnuiţi. Ei servesc 
la crearea printre cei din jur a condiţiilor favorabile pentru transmiterea mai departe 
a cunoştinţelor secrete. Ţelul de atins şi adevărul de înțeles nu sunt totdeauna 
evidente. Eficacitatea reală este cel mai adesea secretă şi ascunsă, uneori cu 
intenţie, căci cel care deține culmea adevăratei măestrii se joacă cu ea, prefăcându- 
se că nu s-ar pricepe. 

Pe vremuri, un tânăr învățase arta trasului cu arcul şi dorea să devină 
campion în acest domeniu. După ce a terminat ucenicia la diverse şcoli, s-a 
retras în singurătate pe un munte, pentru a se antrena în linişte şi a medita. 

Au trecut câțiva ani de sihăstrie şi arcaşul a considerat că a ajuns la vârful 
măiestriei, aşa că a coborât între oameni şi a pornit spre casă. Oprindu-se la 
un han, intră în vorbă cu alt drumeț şi-i povesti cele ce făcuse. Acesta îl întrebă: 
cât de priceput ai ajuns la trasul cu arcul? Păi, zise arcaşul, vino să-ți arăt. 


Ieşiră afară şi văzând el o pasăre care zbura sus în înaltul cerului, de nici nu 
se vedea bine, încordă arcul, trase şi săgeata nimeri pasărea. 

Bravo! se entuziasmă privitorul. 

Ei, ce zici, oare poate face cineva mai bine? întrebă încântat arcaşul. 

Proaspătul cunoscut se gândi puțin, apoi zise: eu ştiu un alt arcaș mai 
priceput ca tine, din ţinutul vecin. 

Cum se poate aşa ceva? se minună omul nostru. 

Tulburat şi întărâtat din cale-afară, porni la drum să-l cunoască pe acest 
maestru. Ajunse la el şi-i povesti tot, rugându-l să-i arate şi lui cum trăgea cu 
arcul. Binevoitor, maestrul ieşi în curte şi arătă o pasăre care zbura sus în 
înaltul cerului, de nici nu se vedea. Apoi, fără a pune o săgeată încordă arcul, 
ochi şi slobozi coarda: pasărea căzu fără s-o fi atins nimic vizibil. 

Bineînţeles că omul nostru rămase cu gura căscată şi îl felicită pe maestru, 
apreciind că desigur el este cel mai mare specialist din ţară în trasul cu arcul. 

Acesta însă răspunse: nu Sunt eu acela, eu încă mai studiez, mai mare 
specialist este profesorul meu. 

Vai de mine, întrebă tânărul, dar ce poate face acela mai minunat decât 
dumneata? Cum trage acela cu arcul? 

Ei bine, spuse maestrul, profesorul meu a aflat tot ce se putea despre Arta asta 
şi acuma nu se mai ocupă de trasul cu arcul... 


Dar ia să vedem: „ce vrea Aikido”? 

6. Aikido pentru suflet: etica 





6.1. Etica artelor marţiale 
6.2. Etica faptelor 
6.2.1. Politeţea (Reigi) 
6.2.2. Modestia (Kenson) 
6.2.3. Respectul (Sonkei) 
6.2.4. Încrederea (Shin) 
6.2.5. Loialitatea (Chujursu) 
6.2.6. Corectitudinea (Gi) 
6.3. Etica gândirii 
6.3.1. Voința 
6.3.2. Rezistenţa, perseverenţa şi răbdarea 
6.3.3. Curajul 
6.3.4. Omenia (Jin sau Nin) 
6.3.5. Onoarea (Meiyo) 
6.3.6. Cunoaşterea (Chi) 
6.4. Iubirea de oameni (Filantropia) 
6.5. Alte izvoare de reguli morale Budo 
6.5.1. Regulile lui Musashi 
6.5.2. Crezul samuraiului 
6.5.3. Regulile lui Funakoshi 
6.6. Deontologia instructorului 
6.6.1. Codul de purtare pentru antrenor 
6.6.2. Forţa exemplului personal 





Să devenim noi înşine schimbarea pe care 
am vrea s-o vedem la alții (Mahatma Ghandi) 
Ocidentalii au început să studieze Aikido în perioada de după al doilea război 
mondial, când japonezii erau (încă) plini de ură la adresa învingătorilor. Dar poate 
că fără ocupația americană japonezii n-ar fi desecretizat Aikido, spre a deveni 
accesibil străinilor (Gaijini). Aşa că tot răul (unora) spre bine (pentru alții...). 
Străinii au putut învăţa arte marțiale pentru că foştii aristocrați niponi erau siliți 
de împrejurări să-şi vândă cunoştinţele ca să poată supraviețui. Mulţi din ei 
pierduseră în bombardamente toată averea şi nu-şi puteau câştiga în alt fel o pâine, 
din cauza incompetenţei şi naivităţii în domeniul afacerilor de tip american. Căci în 

noua orânduire (de tranziţie) instaurată de ocupanţi, cinstea şi integritatea aveau 
o mult mai mică valoare decât în vechea lume a samurailor. 

Acest transfer de know-how impus de situaţie n-a decurs în cele mai bune 
condiții. Multe din adevăratele înțelesuri şi învățături mai adânci ale Aikido — ca şi 
ale Budo în general, nu au fost predate ori s-au pierdut, pe de o parte din cauza 
zâmbrelor profesorilor, iar pe de alta din cauza elevilor care erau entuziaşti, 
întreprinzători şi poate chiar de bună credinţă, dar total pe dinafara culturii şi 
mentalităţii samurailor. 

Pentru a cunoaşte ansamblul unei Arte marțiale tradiționale e nevoie să nu ne 
oprim la aspectele ei exterioare, la tehnicile de luptă mai mult sau mai puţin 
eficiente, mortale etc., la transpirația doar a corpului. Studiul trebuie dus mai 
departe, pentru a redescoperi şi valorifica principiile morale care stau la baza 
Învăţaturii respective, spre a le însuşi apoi cu transpiraţie şi gândire personală, ca să 
devenim prin purtare şi intenţii nişte “nobili” ai societăţii noastre. Nobleţea nu 
înseamnă avere sau onoruri, ci purtări elegante, chiar artistice, în orice împrejurare 
sau îndeletnicire din viaţă, plus o relaxare neforțată şi creativă. Încrâncenarea, 
goana (actuală ...) după succes, eficacitate, avere, diplome, gradaţii — e o dovadă de 
primitivism, barbarie, înapoiere. 

Criza lumii actuale este o criză morală. Este obligator să nu mai căutăm alte 
explicaţii şi să înţelegam această realitate, că fiecare suntem în acelaş timp părtaş şi 
făptaş, de asemenea şi faptul că pentru rezolvarea amenințării trebuie folosite 
soluţii neobişnuite. Omul alcătuit din corp-minte-suflet nu poate fi vindecat (doar) 
cu vorbe! Vindecarea morală trece prin vindecarea corpului. 

Orice amânare a recunoaşterii acestei realităţi, orice încercare de tăierea firului în 
patru, prin analize şi vorbărie — pentru evitarea sau îndulcirea „pilulei” efortului 
fizic — nu va fi decât o pierdere de timp, care poate duce numai la adâncirea crizei 
şi chiar la auto-distrugere. 

Lipsa moralității şi degenerarea biologică sunt două boli mortale de care 
omenirea civilizată suferă cu ne-simţire (aceasta fiind poate a treia boală). Aikido le 
poate vindeca pe toate. 

Aikido pentru suflet înseamnă o pregătire morală. Ea constă din însuşirea unui 
anumit fel de a judeca lumea, de a folosi în scopuri nobile cunoştinţele sau 
deprinderile acumulate, adică de morala gândirii şi faptelor, de atitudinea față de 
lume. Această învăţătură se obţine prin meditare asupra modului în care relația 
fiecăruia cu Dumnezeu şi cu lumea îi va determina în continuare relațiile cu ceilalți 
oameni şi cu mediul înconjurător. 

Noţiunea de suflet se referă de obicei fie la viaţă (când se leagă de bioenergie sau 
de respiraţie), fie la morală (comportare etc.). Primul aspect este tratat în #8, al 
doilea în continuare. Am văzut că: 

Aikido total = Efort fizic + Gândire optimistă + Educaţie civică+ 

+ Instrucție militară + Educație morală + Control Ki + Iubirea de oameni. 


Aikido pentru suflet se ocupă de ansamblul componentelor: 
“Gândire optimistă + Educaţie civică + Educaţie morală + Iubirea de oameni”. 


6.1. Etica artelor marţiale 

vezi [20], [22], [33], [37] 

Ce ţie nu-ţi place, altuia nu face! 

Printre altele, o Artă marţială îl învaţă pe elev tehnici de luptă deosebit de 
eficiente, care pot fi folosite la fel de bine pentru scopuri bune - sau rele. Dacă nu 
ştie ce e corect şi ce e incorect, dacă nu distinge diferenţa dintre aceste noţiuni, 
elevul riscă să devină o fiară inconştientă şi periculoasă pentru semeni. Fără o 
călăuză morală care să-i conducă purtarea şi să cenzureze țelul pentru care foloseşte 
ştiinţa dobândită, omul învăţat este mai rău decât cel neştiutor 

Scopul întregii străduinţe în vederea civilizării oamenilor este dispariţia purtărilor 
imorale, adică dispariția Ego-centrismului, neutralizarea Eu-lui. Dificultatea 
comportării morale constă în respectarea intereselor celorlalţi (raţiunii) înaintea 
celor personale (instinctelor). Drumul spre desăvârşire este marcat de îndemnul 
“gândeşte şi munceşte (cu cap)”, prin care individul ajunge să se antreneze mereu, 
să-şi perfecţioneze trăsăturile corporale, mintale şi spirituale, fără încetare, până 
devin corecte. 

În cartea Zhuangzi, apărută acum vreo 2000 de ani în China, sunt date 
următoarele sfaturi surprinzător de actuale: 

Cumpătarea, blândeţea, liniştea, calmul, golul (mintal), ne-existenţa şi ne- 
acțiunea — iată rădăcinile Cerului şi Pământului, materia Căii şi a virtuţii. 

De aceea înțeleptul se sprijină pe ele şi în felul acesta se umple de pace şi 
linişte interioară. Dacă era împăciuitor şi nepăsător, devine echilibrat şi blând. 
Ca urmare, el nu va mai avea temeri sau griji şi nu va mai fi o victimă a 
influențelor vătămătoare. Astfel virtutea îi rămâne întreagă şi spiritul 
netulburat. 

Necazul şi bucuria rezultă din deformarea integrității; fericirea şi furia 
constituie abateri față de Cale; preferințele şi antipatiile sunt greşeli şi 
neîmpliniri ale minții. Când mintea se eliberează de orice teamă sau bucurie, se 
ajunge la culmea integrității. Mintea întreagă şi nestrămutată reprezintă 
culmea liniştii şi calmului. Când nimic nu mai poate tulbura gândirea se atinge 
culmea golului (mintal). Când gândiri nu i se mai opune nimic se atinge culmea 
purității, a absolutului. 

Calea purității şi a simplităţii înseamnă aşadar respectarea şi apărarea 
minţii. Deci urmeaz-o cu grijă, să nu o scapi vreodată din vedere. În felul 
acesta vei deveni una cu Dumnezeu, vei pătrunde în marea ordine a Cerului şi i 
te vei alătura. 

Aproape toți oamenii au slăbiciuni. Un proverb spune: “majoritatea 
indivizilor aleargă după câştigul material, învățații, cât ar fi de incoruptibili, 

caută faimă; chiar oamenii deştepţi preţuiesc şi ei voința; înțeleptul însă 
iubeşte esența”. 

Putem zice că simplitatea înseamnă claritate, iar puritate înseamnă 
nevătămarea minţii originare. Cel ce a reuşit să încorporeze puritatea şi 
simplitatea în gândurile şi faptele sale poate fi numit “om adevărat”. 

Educaţia morală înseamnă formarea unui caracter bun. Caracterul bun este 
capacitatea de a face fapte bune, adică altruiste. Caracterul rău este însuşirea 
omului de a fi egoist şi a se gândi numai la satisfacerea nevoilor şi instinctelor sale 
personale. Din punctul de vedere al moralei, caracterul este trăsătura esențială a 
individului, de la care decurg majoritatea celorlalte carateristici ale purtării. 

Artele marțiale japoneze au fost puternic influențate de doctrina budhistă Zen. 
Încă din secolul 12 budhismul importat din China s-a înrădăcinat în Japonia şi a 
pătruns printre samurai. Caracteristicile budhismului Zen sunt: acțiunea spontană şi 
fără intenţie; refuzul total al oricăror reguli dogmatice; refuzul oricărei autorități 
exterioare şi valorizarea experienţei interne personale. 

Spiritul învăţăturii Zen a dus la transformarea vechilor meserii războinice, din 
activități violente în Arte marţiale educative, care pe lângă eficienţa în luptă se 
preocupau de căutarea cunoaşterii de sine. 

Datorită influenţei Zen a apărut Bushido — Calea samuraiului (războinicului). În 
felul acesta Arta marţială a devenit o metodă de împlinire spirituală ce cuprinde 
educarea şi dezvoltarea unor înalte calități corporale şi morale. Bushido se referă 
mai mult la morală, nu la tehnică, deoarece din punctul de vedere al eficienţei, toate 
Artele marţiale erau considerate la fel de bune. Prin ridicarea deasupra simplei 
meserii, Bushido caută să elibereze omul de fudulie, îl ajută să dobândească o 
atitudine spirituală caracterizată de linişte şi calm. Un rezultat important este lipsa 
fricii sau îngrijorării şi în felul acesta o maximă stăpânire de sine. Sunt legendare 
simţul datoriei şi curajul samurailor — care mergeau până la sinuciderea de onoare. 


> De la supravieţuire - la etică. 

Învățătura Bushido s-a concretizat sub forma unui Cod de reguli, bazat pe 
scrierile chinezului Confucius de acum vreo 2500 de ani. Chiar dacă în cursul 
istoriei preceptele lui Confucius au fost adesea răstălmăcite tendenţios, cu scopul 
păstrării privilegiilor autorităţilor, ele reprezintă un sâmbure esențial al 
înțelepciunii din toate timpurile, fără vârstă şi fără moarte. Codul Bushido stabileşte 
un ansamblu de calităţi ce caracterizează omul adevărat, în sensul nobil al 
cuvântului. Aceste condiții morale urmăreau încurajarea unor relaţii sociale şi 
politice armonioase între membrii societății de atunci, separați de convențiile 
sociale în nobili şi oameni simpli. 

La început Codul Bushido era transmis oral, dar pe la 1700 a apărut sub forma 
unei cărți vestite numită Hagakure, care conţine peste 1300 de reguli practice de 
comportare şi numeroase snoave cu tâlc. Codul onoarei samurailor a devenit în 
scurt timp regula de gândire pentru întregul popor japonez. Nici o altă preocupare 


sau moştenire culturală nu a marcat la fel de puternic viaţa şi gândirea japoneză 
actuală cum a făcut-o Codul Bushido. Până în zilele noastre regulile Bushido sunt 
încorporate în numeroase metode de antrenament şi constituie un factor de bază al 
multor Arte marţiale japoneze. Şi Aikido îşi trage seva morală tot din el. 

Ce susţine Bushido? 

Conform gândirii tradiţionale, toate lucrurile acţionează în cadrul lor natural. 
Fiecare lucru sau ființă din natură are o Cale sau o predispoziție a sa: câinele să 
latre, copacul să facă umbră, apa să curgă ş.a.m.d. Armonia cu Natura se realizează 
doar urmând Calea. Toţi şi toate îşi urmează inevitabil Calea — cu excepţia omului. 
Numai omul e în stare să aleagă dacă să-şi urmeze Calea sau nu. Din cauza 
îndepărtării de Natură, omul ia aparențele drept realitate şi umbra drept obiect, se 
depărtează de natura lui adevărată, îşi raţionalizează acţiunile, îşi pierde încrederea 
în el, devine nesimtit, imoral şi până la urmă nefericit. Pentru a reveni la normal 
omul trebuie să se „trezească” şi să-şi urmeze adevărata conştiinţă. Treaba e grea, 
pentru că “ochii” omului nu mai văd bine. 

O soluţie pentru trezire este confruntarea cu o sperietură mare, de exemplu 
pericolul de moarte pe câmpul de luptă, sau, în lipsa acestuia, o situaţie echivalentă 
recreată în Dojo. 

Heiho wa heiho nari — este o expresie japoneză care înseamnă că războiul şi 
societatea funcționează după aceleaşi legi naturale, pentru că ambele sunt făcute de 
oameni. Aşadar, cei ce studiază legile războiului — o Artă marțială — studiază 
inerent şi funcționarea omului şi a societăţii. Deci studiul unei arte marţiale este 
mai mult decât studierea metodelor de luptă. 

"Heiho wa heiho nari" ne reaminteşte că practicarea unei arte marțiale este o 
interacțiune socială, şi orice Dojo este un microcosm, un model al lumii. Ceea ce 
învăţăm în Dojo unul de la celălalt se poate aplica la fel întregii lumi. 
Antrenamentul îţi dă posibilitatea să înţelegi ce e viaţa, conflictul, interacțiunea 
umană, societatea în general, ce e cu oamenii şi ce e cu tine. 

Moralitatea înseamnă să-ți respecţi conştiinţa adevărată, singura care poate să te 
împace cu tine însuți şi să te readucă pe Calea ta naturală. Dacă îţi respecţi Calea, 
vei fi în armonie cu restul Universului şi toate acţiunile îţi vor fi corecte de la sine. 
Fără moralitate, dacă nu respecţi Calea, armonia cu propriile forţe nu se realizează, 
şi oricât de mult te-ai antrena rezultatele vor fi slabe. 

Aşadar, aspectele corporal şi spiritual ale unei arte marţiale sunt complementare 
şi strâns legate, nu pot fi separate. Nu se poate obţine eficiența sau performanța 
corporală supremă DECÂT respectând şi antrenând totodată sufletul şi mintea în 
dobândirea moralității. 

Oamenii au două feluri de minte: una condusă de emoţii, cealaltă condusă de 
rațiune, logică şi înțelepciune. De obicei, nereuşita îndeplinirii unei anumite acţiuni 
se datorează faptului că mintea emoţională a dominat gândirea rațională. Scopul 
oricărei Căi este autoeducarea şi disciplina liber consimțită. 

Cu lămurirea a ce e bine şi ce e rău se ocupă morala (buna purtare raţională, 
motivată de gândire) şi etica (însuşirea moralei până devine instinctivă). 

Virtutea este o capacitate dobândită de om, de a face binele. Virtuţile sunt o forță 
a umanităţii. 

Nu ne naştem virtuoşi, ci devenim aşa prin educaţie. Virtutea presupune a acţiona 
de bunăvoie, aşa că idea de datorie (obligaţie) şi virtutea tind să evolueze în 
proporţie inversă. De exemplu, cel care face daruri de bunăvoie, dar împotriva 
înclinațiilor sale, nu devine mai generos — ci rămâne un egoist, un avar mai luminat. 
Pentru veritabilul om de omenie, cadourile şi binefacerile nu sunt o constrângere. 
Dar nu a existat vreodată virtute fără oarecare constrângere (aşa ceva ar fi 
sfinţenie), şi nici supunere oarbă totală față de datorie fără o urmă de virtute (asta ar 
fi o moralitate fără bunăvoință, fără iubire). Aşa că oamenii oscilează între diverse 
nivele de virtute, de la cea exclusiv morală (raţională, din datorie) la cea etică (de 
bunăvoie, cu bucurie). A acţiona bine înseamnă să faci ceace se face (politeţea), 
apoi ceea ce trebuie făcut (morala), şi în sfârşit, să faci ce se cere, oricât de puțin ți- 
ar place (etica). Sau, cum zice religia: de la ortodoxie (gândire corectă) la 
ortopraxie (fapte corecte), apoi la ortocardie (fapte bune făcute din inimă). 

Din punctul de vedere al moralității, virtuțile sunt necesare doar atunci când 
lipseşte dragostea. 

Dar scopul suprem al educaţiei caracterului bun era ca respectarea virtuţilor să nu 
mai fie o obligaţie, ceva adăugat propriei purtări impulsive, ceva impus de voință 
cu ajutorul minţii. Educaţia şi antrenamentele specifice urmăreau transformarea 
individului până ce virtuțile devin instinctive, chiar modul de gândire normal al 
samuraiului. Ele ajungeau să fie respectate de la sine, cum susţinea şi Musashi: "(să 
ajungi) să te porţi oricând la fel ca în Dojo — iar în Dojo să te porți aşa cum faci în 
viața de zi cu zi". (Antrenează-te ca şi când ai lupta pe viață şi pe moarte; luptă-te 
ca şi când te-ai antrena). 

Etica Budo are două laturi: 

Etica faptelor, caracterizată prin: politeţe, modestie, respect, corectitudine, 
încredere, loialitate. 

Etica gândirii, bazată pe următoarele virtuţi: 

- de bază (clasice): voință, rezistență, perseverență, răbdare, curaj, milă, onoare, 
cunoaştere, 

- suplimentară (introdusă de O Sensei): iubirea de oameni. 

Artele marţiale serioase, devenite Căi educative, urmăresc ridicarea şi iluminarea 
omului pentru a-l face omenos şi responsabil, capabil şi tolerant. Profesorii şcolilor 
tradiţionale socoteau etica drept partea cea mai importantă a învățăturii pe care o 
predau ei şi criteriul fundamental pentru evaluarea elevilor. În lumea Budo se 
considera că performanțele elevului nu depind de muşchii săi, ci de calităţile 
morale şi felul de a gândi. Succesul elevului însemna devenirea lui ca Om, nu ca 
performer sau campion. (Precizez că şcolile de arte marţiale care produceau 
luptători profesionişti: soldați, mercenari, paznici etc. funcționau după alte reguli, 


singurul scop al instrucției lor fiind producerea unor soldaţi eficienţi şi ascultători, 
indiferent de ce şi cum gândeau). 

De aceea profesorii studiau vreme îndelungată cu atenţie pe noii veniţi la şcoală, 
până se convingeau care din ei vor corespunde standardelor de moralitate şi care 
nu. Elevii care satisfăceau criteriile morale erau socotiți demni să primească 
adevărata învățătură. După ce candidaţii necorespunzători erau îndepărtați, cei buni 
puteau începe învăţătura serioasă. 


p Oportunitatea educaţiei morale în lumea actuală 

Am văzut cum după al doilea război mondial, respectul virtuţilor clasice, 
tradiţionale, i-a dus pe mulți japonezi rafinați la dezastru economic. Mai nou, 
vedem şi în societatea „de tranziţie” din jurul nostru „slăbiciunea” celor care 
respectă valorile comportamentului normal, rațional, etic, în contrast cu succesul 
imoralității şi barbariei. Acum sunt propuse tineretului drept modele de succes tot 
felul de deşeuri morale: profesori perverşi, poliţişti şi jurişti corupți, politicieni 
incapabili, afacerişti ticăloşi, arivişti oportunişti, prostituate ce se pretind vedete. 
Dar lipsa respectului dintre oameni începe mai de departe, cu tutuiala părinţilor, şi 
sfârşeşte cu desconsiderarea Patriei. O mulțime din relele cotidiene rezultă din 
tutuiala generalizată. De la obrăznicie la nesimţire, de la proastă-creştere la 
dezinhibarea primară, de la aroganță la egalitarism, tutuiala acoperă un larg 
spectru al patologiei sociale. (Andrei Pleşu) 

În aceste condiţii, e oare bine ca în cadrul unei educaţii orientată spre viitor să 
mai dorim însuşirea virtuţilor „învechite”? Nu ar deveni oare tinerii cu educaţie 
morală nişte victime sigure ale ticăloşilor imorali? Mai e azi oportună educaţia 
etică? 

Eu cred că da. Motive sunt destule: 

În primul rând, constatările despre epuizarea utilității virtuţilor tradiționale sunt 
superficiale şi subiective. Ele rezultă dintr-o analiză pe termen scurt, bazată pe 
„criterii” volatile şi trecătoare privind numai succesul material, şi acesta doar la 
nivel personal. Celelalte necesităţi de bază ale oricărei societăți, la nivel colectiv: 
siguranță, solidaritate socială şamd. n-au fost luate de loc în considerație când s-a 
făcut aprecierea. 

În al doilea rând, tinerii lipsiţi de o solidă educaţie morală devin adulţi 
dezorientaţi, ceeace are grave urmări pentru soarta comunității (nației): ineficiență 
profesională, dezagregare socială, competitivitate scăzută, incapacitate de 
supravieţuire. În lipsa unor repere morale şi logice clare, a înţelegerii legăturii 
dintre efect şi cauză, dintre acțiune şi scop, gândirea se învârteşte în gol, haotic şi 
ineficient. Deoarece mintea conduce corpul — rezultatele pentru individ şi în 
continuare pentru societate sunt dezastroase. 

În al treilea rând, învățătura nu se poate face sărind de la grădiniță direct în clasa 
12-a: libertatea de gândire, creativitatea şi responsabilitatea, nu se pot însuşi şi 
practica fără a fi trecut prin perioada efortului formativ (neplăcut dar inevitabil!) al 

buchisirii alfabetului, tablei înmulţiri şi istoriei antice. Un exemplu dintr-o mie: 
învățarea programării calculatoarelor înainte de însuşirea cinstei şi obligaţiilor 
cetăţeneşti, duce, printre altele, la proliferarea hackerilor, crackerilor, carderilor, 
phrackerilor şi altor pirați ai Internetului. 

În fine, last but not least, războiul dintre progresul material şi supravieţuire nu s-a 
terminat încă! Hi-techul şi bursa au câştigat câteva lupte, dar biologicul şi 
ecosistemul n-au fost învinse definitiv. Şi nici nu vor fi — sau nu vom mai fi. 

Aşa dar, educaţia corectă trebuie să includă şi componenta etică. 


6.2. Etica faptelor 


Din cele două aspecte ale eticii - mai importantă este cea a faptelor. Motivul e 
simplu: prin faptele sale elevul determină caracterul relațiilor cu profesorul şi 
colegii de şcoală, cu alți practicanți ai artelor marţiale, cu ceilalți oameni. Elevii în 
stare să facă acţiuni imorale nu pot fi nici de încredere, nici respectaţi. În plus, ei ar 
putea să-şi folosească priceperea de a lupta ca să facă rău unor oameni nevinovaţi. 


6.2.1. Politeţea (Reigi) 


Politeţea e ca o pernă umplută cu aer: nu are nimic 
înăuntru, dar amortizează şocurile. (Mark Twain) 

Baza eticii este politețea (care nu e chiar o virtute). Politetea face parte din 
deprinderile celor 7 ani de-acasă şi constituie „uleiul” care unge relațiile inter- 
umane, pentru a fi suportabile şi eficiente. Politeţea înseamnă să nu te porţi ca un 
individ alfa cu ceilalţi (deşi poate chiar eşti aşa ceva). Pe această fundaţie se pot 
construi celelalte virtuți. 

Cel ce face cunoştinţă cu Artele marțiale japoneze ar putea să se mire, chiar să fie 
exasperat, de importanţa ce se dă gesturilor de politețe (Reigi). Poate că unii 
începători consideră acest ritual drept o maimuţăreală inutilă şi plictisitoare, care 
mănâncă un timp prețios din durata antrenamentului. 

În realitate, politeţea are motive importante să apară în Dojo. 

Este destul de greu să înţelegem azi separația între politeţea socială, de salon, şi 
cea marţială, cele două aspecte fiind foarte strâns legate în epoca feudală a 
Japoniei. O mare parte din ritualul obişnuit al gesturilor de politețe în Dojo a fost 
stabilit pe vremea când toată Japonia era o uriaşă tabără militară. Unul dintre 
motivele pentru introducerea şi accentuarea regulilor de politeţe în domeniul artelor 
marţiale l-a constituit dorința guvernului de atunci să stăvilească avântul agresiv al 
samurailor. Frânarea s-a realizat cu ajutorul unui cod moral foarte strict, ale cărui 
componente principale erau respectul față de ierarhie, loialitatea şi fidelitatea. 
Codul moral era totodată impregnat de ideile filozofice ale shintoismului, 


daoismului sau zenului — conform perioadei respective. Fără această “barieră de 
protecție” (manipulare) religioasă, filozofică şi morală, spiritul războinic al 
samurailor (atitudine care trebuia şi ea menținută la un nivel ridicat) ar fi putut 
oricând să se întoarcă împotriva autorităților. 

Dacă analizăm cu atenţie regulile de politeţe şi facem legătura cu contextul istoric 
în care au apărut, ne dăm seama că sobrietatea, logica şi desfăşurarea lor aveau un 
singur scop: să-ți păstrezi cât mai mult timp capul pe umeri. Unele gesturi erau 
considerate atât de importante încât s-au perpetuat până în zilele noastre, deşi 
contextul social s-a schimbat total. Chiar dacă azi politețea din Dojo nu mai 
serveşte la evitarea conflictelor într-un mediu ostil, ea poate ajuta la înțelegerea şi 
deprinderea unor învăţăminte utile, aplicabile în viața obişnuită din afara Dojo-ului. 

Politeţea nu se confundă cu plecăciunile sau îmbrăţişările lipsite de conţinut dar 
pline de ipocrizie evidentă, cu care ne-a catadicsit civilizaţia noastră grăbită. Reigi 
înseamnă ideea de Politeţe ca mijloc de comunicare prin gesturi, cu care ne 
exprimăm respectul sau considerația pentru celălalt. Fiecare amănunt al ritualului 
convenţional din Dojo trebuie îndeplinit din toată inima. Reigi nu va fi îndreptată 
doar spre o persoană de rang superior, având o poziţie ierarhică ce impune un 
respect deosebit. Cel ce are Reigi emană şi aplică aceeaşi atitudine plină de grijă 
către tot ce-l înconjoară — oameni sau animale - fără distincție sau discriminări de 
orice fel. Un copac sau o insectă merită acelaş respect ca un ministru sau un bolnav 
de SIDA -— căci toți fac parte din aceeaşi Lume. 

În societate, comportarea corectă arăta buna educaţie, rezultată dintr-o origine 
aleasă. Dar în Japonia bunele maniere sunt apreciate numai când sunt folosite 
pentru un scop corect. Politeţea a fost şi este o demonstraţie, un fel de teatru, un 
mod de comunicare. La un samurai ea era îndreptată spre grija faţă de celălalt, spre 
respectul sentimentelor sale. Bunele maniere serveau samuraiului atât ca mijloc de 
autoeducaţie cât şi la armonizarea asperităților din frecuşul zilnic cu ceilalți 
oameni. 

Samuraiul credea că e mai bine să moară decât să calce vreo regulă de politeţe. 

Artele marţiale (Budo) ne îndeamnă la o atitudine de bună înţelegere şi armonie. 
Pe de altă parte, cine studiază serios Budo-ul va avea de-a face cu idei deloc 
pacifiste. Unele din ideile şi tehnicile de luptă predate sunt atât de clar agresive, 
criminale chiar, încât, dacă nu vor fi practicate într-o ambianţă cu moralitate 
corectă, adică de politeţe desăvârşită, pot împinge un elev cu spiritul mai slab spre 
apucături total opuse celor urmărite cu adevărat de Budo. 

Nu e aşa de simplu să instaurezi pacea - folosind armele! 

Imediat ce intrăm în Dojo, pe saltea, nu mai suntem singuri, începem să avem 
relaţii cu ceilalți oameni prezenți. E obligator să ne purtăm „frumos” cu ei. 

În cadrul Rei ho din multe Dojo se folosesc elemente din ritualul Shinto. Astfel, 
în cadrul salutului din Seiza facem Zarei (aplecarea trunchiului) de două ori, batem 
de două ori din palme pornind cu palmele lipite în faţa ochilor, apoi din nou Zarei. 
In cadrul religiei Shinto, Kamii (zeii casei) includ spirite, zei, strămoşi, Sensei morţi 

etc. Salutul către Kamiza (locul unde stau Kamii) avea scopul să-i trezească, 
pentru a fi binevoitori şi atenți la ceea ce se va întâmpla în sală. Pentru noi, care 
suntem străini de cultura japoneză, acest ritual înseamnă altceva: un fel de 
angajament sincer faţă de antrenament şi Învățătură, o preocupare fără reţinere față 
de ceea ce facem. 

Marţialitatea, politețea tradițională — nu sunt scopuri în sine; adevărata menire a 
acestor mişcări hieratice, solemne, este să devii şi să fii mereu conştient de ceea ce 
faci. Dacă eşti atent — „ trăieşti” mai mult! 


6.2.2. Modestia (Kenson) 

Oamenii se extaziază la vederea frumuseţii florilor ornamentale sau a celor din 
copaci. Petalele acestora sunt însă delicate şi sensibile: se scutură şi cad la prima 
adiere de vânt. În loc să admirăm aceste flori fragile şi trecătoare, mai bine ne-am 
uita în jos la iarba care, deşi călcată în picioare, nu se lasă doborâtă şi creşte mai 
departe. 

Mintea raţională e mai importantă decât frumuseţea sau puterea. De aceea se 
zicea: mai bine tovarăş cu deşteptul la pagubă, decât cu prostul la câştig. Oamenii 
care umblă după putere şi rang social - sunt găunoşi şi fragili. Mult mai folositori 
societăţii sunt cei cu tărie de caracter. Ei au fermitate şi nu pot fi doborâţi, pentru că 
luptă şi înving greutățile vieții. Iar dacă privim mai atent, constatăm că şi iarba face 
flori frumuşele - care rezistă oricărui vânt! 

Cel îngâmfat şi plin de sine vrea să domine, nu-și face prieteni, nu are nici un 
chef să gândească serios, nu mai vrea să înveţe. Din contră, modestul va căuta 
mereu noi căi pentru îmbunătăţirea performanțelor, va continua să înveţe de la alții. 
Omul cu scaun la cap îşi struneşte mândria: fudulia te pierde, modestia îți aduce 
foloase. Învățătura şi cunoaşterea nu au limite. Oricât de multe ştii, totdeauna vor 
mai fi destule lucruri pe care nu le cunoşti. Confucius zicea: "din 3 oameni cu care 
mă întâlnesc, unul poate să mă înveţe ceva". Oricând vrei, găseşti pe cineva mai 
talentat sau mai priceput ca tine într-un domeniu oarecare - fie că e vorba de 
Aikido, de agricultură sau de gestionarea afacerilor. 

Aşa stând lucrurile, cum ai putea să mai fii încântat de tine şi de "ştiinţa" ta? 

Iată ce ne spune vestita poveste a “cănii cu ceai”: 

Odată, la un maestru Zen a venit un străin, care îi spuse: "Stimate maestru, eu 
studiez artele marţiale şi Zenul. Le-am învăţat timp de mulţi ani şi am ajuns să 
ştiu foarte multe. Totuşi, auzind de faima dvs, m-am gândit să vă fac o vizită ca 
să văd dacă aţi putea să mă mai învăţaţi ceva". 

Profesorul se gândi o clipă dar nu îi răspunse direct, ci începu o discuţie 
generală după care se apucă să servească musafirul cu ceai. Puse o ceaşcă în 
fața lui, luă ceainicul şi se apucă să toarne ceai în ceaşcă. Turnă până ce umplu 
ceaşca, dar, spre mirarea vizitatorului, continuă să toarne astfel că ceaiul se 
vărsă din ceaşcă pe masă. 


Musafirul se repezi: "Gata, maestre, nu mai turnaţi, ceaşca e plină!" 

Profesorul se opri, îl privi şi zâmbi. Apoi zise: "Tinere, dumneata eşti ca şi 
ceaşca asta. Mintea dumitale e deja plină şi nu mai încape în ea altceva. Îmi 
pare rău, dar nu te pot primi ca elev. 

Dacă vrei să mai înveţi, întâi e nevoie să-ţi goleşti ceaşca”. 

Pentru a înțelege şi a învăţa lucruri noi, în primul rând e necesar să te 
descotoroseşti de demnitatea găunoasă, de fudulia orbitoare. Mai ales când stai în 
faţa unui profesor, poate chiar a unui maestru. Numai dacă eşti ascultător poţi 
învăţa. Când doreşti cu adevărat să înveţi ceva, te lepezi de demnitate sau mândrie. 
Trebuie să te înclini respectuos în faţa profesorului - atât mental cât şi spiritual. 
Doar în felul acesta ţi se vor deschide porţile încrederii lui. Un profesor nu poate 
preda cuiva care e preocupat mereu de rangul sau statutul său social. Nu uita că în 
faţa profesorului, nu ai nici un rang! 

O persoană inteligentă simte când e cazul să cedeze şi cum să procedeze fără a se 
face de ruşine - ținându-şi mereu ceaşca goală. De fapt, nu e vorba de golirea unei 
ceşti fixe, limitate, ci de una extensibilă, căci învăţătura nu are sfârşit. 

La începutul şcolii elevul acceptă orice îndrumare de la profesor, dar pe măsură 
ce avansează începe să nu-i mai placă să fie corectat. Însă în viaţă cunoştinţele se 
obțin tocmai prin corecturi. Refuzul de a învăţa ceva nou, datorită închipuirii că 
poți afla ceea ce nu ştii prin raționamente bazate pe ceea ce deja cunoşti, nu 
foloseşte la nimic în Aikido. Orice greşeală are un motiv; când aceste motive dispar 
- nu mai faci greşeli. Însă când cineva nu mai greşeşte, devine încrezut şi capătă 
sentimentul găunos că el e măsura oricărui adevăr şi întregii dreptăți. 

Un tânăr a prins o vrabie şi o ținea la spate, în pumn. Apoi l-a întrebat pe 
profesor: “maestre, pasărea pe care o am în mână la spate e vie sau e 
moartă? ”. Băiatul intenţiona să-l încuie pe profesor cu o şmecherie: dacă va 
răspunde “moartă”, el va da drumul păsării să zboare; dacă va răspunde 
“vie”, o să strângă pumnul şi o omoară. 

Dar profesorul zise: “răspunsul e în mâna ta! ”. 

Pe măsură ce omul devine mai înţelept, fudulia îi scade şi devine mai modest. 
“Spicul de orez se apleacă pe măsură ce se coace”. Omul modest se străduieşte să 
devină mai bun (în domeniul ales), nu caută gloria sau onoarea. Acestea vin singure 
la cel care le merită. Scopul antrenamentului este pregătirea pentru a ajunge să 
meriți aceste onoruri fără să alergi după ele. 


6.2.3. Respectul (Sonkei) 

Relaţiile cu profesorul, colegii şi cu alți practicanți se bazează pe stimă. Kant 
zicea: omul trebuie să fie pentru alt om un scop, nu un obiect. 

Cu ajutorul respectului relațiile cu alți oameni devin armonioase. 

Respectul va fi îndreptat spre: 


95 

- ceea ce faci — căci tu nu te ocupi de prostii, produci numai lucrări de calitate 

superioară, nu-ți pierzi timpul şi viaţa degeaba, sau cu fleacuri; 

- tine însuţi — pentru că nu-ţi iroseşti viaţa (valoroasă) cu nimicuri; 

- cei din jur — căci nu te înhăitezi cu neisprăviți (spune-mi cu cine te aduni ca să- 

ți spun cine eşti); 

- viaţă şi orice există pe lume; 

- Dumnezeu; Patrie; înaintaşi ş.a.m.d. 

Toate aceste idei formează un sistem deontologic — care îngrădeşte individul şi îl 
sileşte să facă fapte bune. 

Cel mai important este respectul față de tine însuţi. Dacă tu singur nu te poți 
respecta, cum ai putea să-i respecţi pe alții, sau cum te-ai aştepta să te respecte 
aceia? Dacă te auto-dispreţuieşti pentru că îți închipui că eşti urât, sărac, slăbănog 
etc., vei sfârşi prin frustrare, ranchiună, amărăciune sau auto-învinuire. Îţi vei 
justifica mereu incapacitatea sau defectele prin tot soiul de fatalități — care adeseori 
nu sunt altceva decât scuze pentru pasivitatea, lenea, renunţarea ta. Deşi stima sau 
respectul de sine este determinat de copilărie, de ce ţi-au băgat în cap părinții şi 
mediul, poţi lupta cu succes pentru creşterea lui. Cel care se respectă pe sine are un 
comportament moral. 

Lipsa auto-respectului poate duce şi la copierea caracteristicilor individului sau 
grupului considerat model, la încercarea de a-i face pe voie, de a deveni plăcut, 
acceptat. Aşa fac femeile complexate care aspiră să devină bărbaţi, emigranții care 
devin mai autohtoni decât băştinaşii țării de adopţie, funcționarii care mimează 
conformarea la acquis-ul comunitar al UE etc. 

Dar ”cu penele altuia te poți împodobi, însă nu poţi zbura” (Lucian Blaga). 

E mai uşor să te plângi că eşti nedreptăţit, marginalizat, oprimat etc. — decât să-ţi 
croieşti singur altă soartă. Respectă-te oricând faci ceva: luptă (trăieşte) ca şi când 
te-ai antrena şi antrenează-te ca şi când ai lupta! 

Dar, nici nu te lua prea în serios, rişti să devii arogant şi nesimțitor. 

Respectă-i pe toți, fie ei mari sau mici, simpatici sau duşmănoşi: când te 
antrenezi, sau te lupţi (ceea ce ar trebui să fie acelaş lucru!) - tratează duşmanul ca 
pe un prieten şi prietenul ca pe un duşman; poartă-te cu cel slab ca şi când ar fi 
solid şi cu cel puternic ca şi când ar fi un neputincios; tratează copilul ca şi când ar 
fi adult şi adultul ca şi când ar fi copil; poartă-te cu o fată ca şi cum ar fi un băiat şi 
cu un băiat ca şi când ar fi o fată; tratează victima ca pe un agresor şi agresorul ca 
pe o victimă; tratează partenerul ca pe un adversar şi adversarul ca pe un partener. 

Respectul se câştigă pe baza meritului - nu poate fi cerşit sau pretins; cei din jur 
ţi-l acordă automat şi natural dacă dovedeşti prin fapte că îl meriti. 

A fost odată ca niciodată o familie - compusă din soț, soție, băieţelul lor de 
vreo 12 ani şi bunică. 

La fiecare masă ei se adunau laolaltă şi mâncau împreună. Dar, cu trecerea 
timpului, bunica deveni din ce în ce mai neajutorată, mâinile îi tremurau din ce 
în ce mai tare şi vărsa mâncarea pe masă. Starea ei o enervă pe noră într-atâta, 


că îi spuse bărbatului: "Dragă, uite că maică-ta a îmbătrânit de tot şi mereu 
varsă mâncare din castron. Nu mai poate sta la masă cu noi. Când o văd, mi se 
face greață şi nu mai pot mânca nimic”. Soțul, ce să zică? Ştia că nu are cum s- 
o împiedece pe bătrână să-i tremure mâinile. 

După câteva zile în care bărbatul nu făcuse nimic pentru a rezolva problema, 
soția reincepu: "Ai de gând să faci ceva cu maică-ta sau nu? Eu nu mai rezist”. 
După alte certuri şi cicăleli soțul cedă şi căzu de acord s-o lase pe maică-sa să 
mănânce la o altă masă, într-un colț al casei. Când veni vremea mesei bunica 
se trezi singură, fără nici o companie. În plus, pentru ca situaţia să fie şi mai 
rea, bătrâna fu silită să mănânce dintr-un castron crăpat şi ciobit pentru că 
deja scăpase şi spărsese alte câteva vase. 

Bunica se necăji rău de tot dar îşi dădu seama că nu putea face nimic pentru a 
schimba lucrurile. Altcineva devenise şefa casei! Îşi aminti de trecut, de grija şi 
dragostea cu care îşi crescuse fiul, fiind mereu alături de el când avusese vreo 
nevoie, fără să se plângă de greutăţi. Acum el şi familia o părăsiseră, lăsând-o 
cu inima frântă. 

Trecură câteva zile şi bunica era din ce în ce mai tristă, se mişca incoace şi 
încolo fără nici un rost. Nepotul, care ținea mult la ea, urmărise cu atenţie 
schimbările din casă şi era foarte mişcat de soarta bătrânei. Până într-o zi, 
când îi zise: "Bunico, eu ştiu că eşti necăjită de purtarea părinților mei. Dar mi- 
a venit o idee, cum să fac să te aduc din nou la masă alături de noi. Te rog să 
mă ajuţi”. Când auzi una ca asta, bătrâna parcă prinse puteri; totuşi nu-i venea 
să creadă.. "Ce vrei să fac?" îl întrebă. Băiatul zâmbi şi-i zise "Diseară, la cină, 
fă-te că scapi din greşeală castronul pe jos astfel încât să se spargă". "Aoleu", 
se sperie bătrâna, "dar de ce?" "Nu-ţi fie frică, las' pe mine!" 

Seara, la cină, bunica se gândi: "Ce-o fi o fi, să fac cum mi-a cerut nepotul, să 
văd ce-o să iasă". Când fiu-său şi noră-sa nu erau atenți, luă castronul vechi şi 
crăpat şi-l trânti de podea unde se făcu ţăndări. Auzind zgomotul, noru-sa sări 
în sus gata să facă scandal. Dar mai repede decât maică-sa sări cu gura 
nepotul: "Bunico, de ce nu eşti atentă, cum naiba de ai spart castronul? Doar 
vroiam să-l păstrez ca să-i dau de mâncare mamii când o fi şi ea bătrână”. 

Maică-sa auzi şi se albi. Îşi dădu seama deodată că tot ce făcea ea era un 
exemplu pentru copil. Felul în care o trata ea acum pe soacră-sa îl învăța pe fiu 
cum să se poarte cu ea când va deveni bătrână şi neputincioasă.. Muri de 
ruşine. Se repezi la soacră şi îşi ceru iertare, apoi o aduse la masa lor. 

Din ziua aceea familia a mâncat iar împreună, la aceeaşi masă. [41] 

Modul cum te porţi şi cum îi respecţi pe profesori şi părinţi este exact modul în 
care meriţi să fii tratat şi tu când vei fi bătrân. Căci sigur o să ajungi şi tu aşa! 

Respectul trebuie să fie sincer şi binevoitor, rezultat de la sine din recunoaşterea 
valorii - nu formal, mimat, interesat. Dragostea şi respectul nu se pot cumpăra, ci se 
câştigă pe baza eforturilor şi strădaniei proprii de a te purta cum se cuvine. 

Un mare prinț a organizat o sărbătoare la care a invitat toți nobilii vecini 
dar şi un vestit înțelept, călugăr Zen. El urma să stea la masă lângă prinț, astfel 
ca toți invitații să moară de invidie din cauza acestei relații privilegiate. 

În ziua cu pricina călugărul a venit la poarta palatului îmbrăcat în hainele 
ponosite, “de lucru”, cu care îşi îndeplinea regulat obligația de umilință 
tradițională — cerşitul castronului de orez. N-a fost recunoscut de paznici, care 
l-au gonit zicând: pleacă de aici nenorocitule, azi avem o mare sărbătoare, n- 
avem timp de cerşetori. 

Călugărul a plecat şi s-a întors îmbrăcat cu cele mai frumoase haine de 
ceremonie. Bineînțeles că de data asta a fost condus cu toate onorurile la 
prințul care împreună cu toţi invitaţii îl aşteptau nerăbdători ca să poată începe 
masa. După ce toată lumea l-a salutat respectuos pe învăţat, prințul a vrut să 
țină toastul care marca începerea ospățului; dar spre mirarea tuturora 
călugărul începu să se dezbrace. Îşi împături frumos toate hainele de ceremonie 
şi le aşeză pe perna din capul mesei, alături de prințul rămas cu gura căscată. 
Când rămase doar în izmene, călugărul se îndreptă calm spre poartă. 

Stupefiat, prinţul îi strigă: „ce faci?” 

La care călugărul răspunse: „din cele pățite azi la poarta palatului tău, am 
înțeles că nu eu am fost invitat, ci hainele mele. Vi le dau cu dragă inimă, iar eu 
mă duc să-mi văd de treburi”. 

De la respectul de sine se ajunge uşor la demnitate — calitate de care ducem o 
mare lipsă (vezi „mămăliga care nu explodează”). Demnitatea necesită însă şi 
curajul (vezi # 6.3.3) — gândirii, opiniilor, purtărilor. 


6.2.4. Încrederea (Shin) 

Dacă te respecţi pe tine, vei fi respectat şi de alţii; oamenii au încredere în omul 
sigur pe el. Încrederea se referă atât la faptul că alţii te consideră de încredere, cât şi 
la acela că tu însuți ai încredere în tine; dar nu înseamnă îngâmfare sau tupeu. 
Făureşte-ţi o personalitate şi o comportare în care ceilalți oameni de valoare să aibă 
încredere. De exemplu, nu e bine să promiţi cu uşurinţă - dar dacă promiţi ceva, 
ţine-te de cuvânt. 

Încrederea este baza prieteniei. Încrederea unui prieten e greu de câştigat şi uşor 
de pierdut. Încrederea în forţele proprii este baza siguranţei de sine. Învață să-ţi 
construieşti încrederea în propriile forțe şi s-o arăţi celor din jur. Numai în felul 
acesta vei putea să le câştigi încrederea şi respectul. Se zice: "cel ce se respectă pe 
sine va fi respectat şi de alții; cel ce este sigur pe el, va primi şi încrederea 
celorlalți”. Şcoala de Karate Kyokushin are următorul crez: 

Inima Artei noastre este lupta adevărată. 
Fără luptă adevărată nu există dovada. 
Fără dovadă nu există încredere. 

Fără încredere nu există respect. 


Aceasta este baza tuturor Artelor Marţiale. 
Cum devii un om, sau un partener de încredere? Cu voință şi exerciţii (vezi câteva 
idei la # 7.10.2). 


6.2.5. Loialitatea (Chujursu) 

Loialitatea față de superiori (părinţi, profesori etc.) şi faţă de membrii grupului 
(familie, naţiune, Dojo, etc.) este baza încrederii între oameni. Trebuie să fii cinstit 
şi devotat faţă de profesor şi de colegi, iar ei se vor purta la fel cu tine. Loialitatea 
dezvoltă încrederea reciprocă. Într-o artă marțială, existența loialității între elev şi 
profesorul său este un factor de importanță crucială. Ea se bazează pe condiţia 
ascultării fără crâcnire a cerinţelor profesorului. Loialitatea înseamnă să nu discuţi 
în contradictoriu cu el, să încrezi în el fără reţinere, fără să te mai gândeşti la 
părerile tale. Înseamnă să iei apărarea profesorului tău, indiferent de consecinţe. 
Dar când îl învaţă pe tânărul său elev respectul şi loialitatea, un profesor nu trebuie 
să-i formeze o mentalitate de milog, ci dimpotrivă, să-l transforme cât mai repede 
într-un cetăţean responsabil, cu bun simţ şi independent de ajutoare. 

Dacă părăseşti Dojo-ul, nu uita să mai vizitezi din când în când instructorul; el se 
va bucura, iar tu vei câştiga. Loialitatea față de instructor este una din cele mai 
importante condiţii pentru a putea face progrese. Lipsa de ataşament şi de 
recunoştinţă faţă de cel care s-a muncit ca tu să te schimbi în bine este dovada unei 
minți necoapte, poate chiar defectă. 

Pe vremuri, loialitatea samuraiului față de stăpânul feudal era obligatorie până la 
moarte. Moartea în serviciul stăpânului era dovada supremă de credință, datorată 
sau oferită în ordine: împăratului (ca reprezentant al lui Dumnezeu pe pământ), 
seniorului feudal, familiei proprii, vasalilor (inferiorii samuraiului). Loialitatea 
funcţiona în ambele sensuri, superiorul purtându-se ca un tată cu inferiorii săi. 

Adeseori în Japonia se dă ca pildă a respectului filial povestea zguduitoare a 
copilului de samurai, de vreo 12 ani, adus în fața seniorului care îi arată un 
cap de om şi-l întreabă: „e al tatălui tău? ”. 

Capul recent tăiat nu era al părintelui său. Copilul înţelege imediat despre 
ce e vorba: seniorul a fost înşelat; dar minciuna trebuie întărită pentru ca 
tatăl să scape de urgie. Băiatul se înclină cu lacrimi în ochi în faţa obiectului 
scârbos, apoi îşi scoate cuțitul pe care îl purta la cingătoare şi îl înfige în 
burtă. 

În fața acestei dovezi zdrobitoare de durere a fiului, care nu poate suporta să 
supraviețuiască părintelui său, orice îndoială a seniorului dispăru. Tatăl 
proscris putea scăpa ... 

Din păcate, la noi loialitatea pare azi pe deplin uitată, ba uneori e considerată o 
dovadă de prostie sau de slugărnicie. Regula o constituie schimbarea stăpănului 
(alianțelor) şi oportunismul. Aparent am scăpat de o „corvoadă”, dar pentru 
solidaritatea socială consecinţele sunt cumplite. 

6.2.6. Corectitudinea (Gi) 

Corectitudinea (Decizia corectă, Dreptatea) este un mod de viață. Ea înseamnă că 
dacă o treabă e corectă şi trebuie făcută - te apuci de ea şi o îndeplineşti fără să mai 
pierzi vremea, iar dacă e incorectă şi nu trebuie făcută — să nu ai nimic de-a face cu 
acțiunea respectivă. 

Respectă şi susţine adevărul, fii mereu condus de mintea rațională, nu de cea 
emoțională. Dacă eşti în stare să fii aşa, vei avea spiritul limpede şi nici un 
sentiment de vinovăție. Având o astfel de personalitate vei putea evita influenţele 
rele şi lumea va avea încredere în tine - cea mai prețioasă încredere fiind a 
profesorului tău. 

Regele Dao din țara Jiu (în China antică coexistau trei regate) avea un 
ministru foarte valoros. Când ministrul îmbătrâni şi vru să se retragă din 
funcţie, regele îl rugă să propună un urmaş. 

Ministrul îl recomandă călduros pe un nobil cunoscut, Xie Hu. Regele se miră: 
"Cum de-l recomanzi pe Xie Hu, ştiam că ţi-e duşman politic”. La care ministrul 
Qi Xi răspunse: "Majestata, m-aţi întrebat pe cine consider eu că va face o 
treabă bună în locul meu - şi eu v-am răspuns. Nu m-aţi întrebat care îmi sunt 
duşmanii”. 

Dar se întâmplă ca Xie Hu să se îmbolnăvească şi să moară înainte de a fi 
numit la dregătorie. 

Din nou regele îi ceru lui Qi Xi să recomande un înlocuitor. Acesta răspunse: 
"Acum că Xie Hu nu mai este, singurul pe care vi-l recomand este Qi Wu”. 
Regele iar se miră: "Păi Qi Wu este fiul dumitale. Ce-o să zică lumea - că faci 
trafic de influență? ". 

Qi Xi răspunse demn: "Sire, m-aţi întrebat pe cine recomand eu că ar fi 
capabil să mă înlocuiască - şi eu la această întrebare v-am răspuns cât am 
putut de bine. Nu m-aţi întrebat despre copiii mei". 

Numit în postul de înalt dregător, Qi Wu a confirmat încrederea Regelui 
printr-o carieră strălucită, realizând fapte de mare folos pentru ţară. 

Aflându-se cele petrecute, lumea a lăudat cinstea lui Qi Xi care se gândea la 
binele general şi nu la interesul lui personal: recunoştea meritele adversarilor 
şi nu-şi împingea, din egoism, membrii propriei familii în posturi nemeritate. 
[41]. 

Trebuie să iei totdeauna deciziile corecte cu inima, nu cu mintea. Să mori dacă e 
nevoie, fără să te laşi influenţat sau împiedecat de nici un gând sau regret. Instituţia 
Justiţiei oficiale este o maşinărie greoaie, adeseori incorectă şi represivă. Ea se 
bazează pe legi adeseori greşite, şi nu ţine seama de contextul faptelor incriminate. 
În schimb, „corectitudinea” ar fi expresia unei justiţii globale, care nu cântărește 
faptele, nu le analizează cu sabia în mână, ci încearcă să le înțeleagă cu inima. 

Decizia corectă (Gi) este îmblânzită de bunăvoință (Jin) şi susţinută din toate 
părțile de cunoaştere (Chi). Această dreptate este cu adevărat imparțială, se bazează 


pe legile Naturii şi consideră fiecare caz de sine stătător, în contextul său propriu şi 
în legătură cu restul Universului. 


6.3. Etica gândirii 


Virtuţile gândirii morale sunt factori de bază ai antrenamentului pentru formarea 
caracterului, ajutându-l pe elev să se ridice la nivelul în care mintea rațională 
(înţelepciunea) o domină pe cea emoţională (instinctuală). 


6.3.1. Voința 

Cine gândeşte raţional poate neutraliza perturbațiile provocate de mintea 
emoțională şi voinţa îi va fi durabilă. Datorită luptei inevitabile dintre mintea 
emoțională şi cea raţională, puterea voinţei oricărui om poate fi dovedită numai 
după ce trece oarecare timp. 

Voința înseamnă să te apuci de o treabă pe care s-o duci la bun sfârşit fără 
şovăială, cu convingre, abnegaţie şi perseverență. Omul hotărît are iniţiativă, se 
organizează, îşi foloseşte forțele metodic, cu dibăcie, ceea ce îl face foarte eficient. 

Angajamentul trebuie să fie total, să pornească din adâncul fiinţei, să nu fie doar 
o dorință întâmplătoare şi neclară. Sinceritatea cu care te angajezi să realizezi un 
anumit scop determină tăria voinţei. Adeseori tocmai elevii care la început se arată 
cei mai porniţi pe treabă se lasă destul de repede de învățătură, iar cei care îşi 
ascund avântul în adâncul inimii continuă studiul până la capăt. Dar valoarea 
omului creşte proporțional cu „kilometrajul” la antrenamente şi cu mărimea 
experienţei acumulate. 

Când era tânăr, faimosul arcaş Hou Yi din China străveche dorea foarte mult 
să înveţe meseria trasului cu arcul. Auzind el că există undeva un profesor 
grozav, se hotărî să meargă la el. După o călătorie de aproape trei luni, Hou Yi 
ajunse în capătul celălalt al ţării şi află adresa profesorului. Bătu la uşa casei 
şi când bătrânul ieşi, Hou Yi îngenunche în faţa lui conform obiceiului şi zise: 
"prea cinstite maestre, vă rog să mă primiţi ca elev şi să mă învăţaţi meseria 
trasului cu arcul”. 

Dar profesorul răspunse: "tinere, eu nu mai primesc elevi. Nici nu sunt atât de 
priceput cât crezi dumneata şi pe deasupra am îmbătrânit şi nu mă mai fin 
puterile”. Hou Yi nu vru să accepte refuzul: "prea slăvite maestre, să nu vă 
supăraţi dar eu sunt hotărit să vă fiu elev. Jur că stau aici, aşa îngenuncheat, 
până când mă primiţi”. 

Profesorul închise uşa fără să mai zică ceva, lăsându-l pe Hou Yi afară. Se 
întunecă, începu să ningă şi Hou Yi stătea fără să se mişte, îngenuncheat în fața 
porții. Mai trecu o zi fără ca profesorul să apară, trecu şi a doua şi a treia. Hou 
Yi stătea în continuare în faţa porţii, bătut de zăpadă şi frig - dar hotărit să nu 


98 
renunţe cât va mai avea putere. Desigur, în timpul acesta maestrul îl spiona, 
ca să vadă cât era de tare voința candidatului necunoscut. În fine, după vreo 
patru zile, bătrânul consideră că Hou Yi avea "stofa" şi voința necesară ca să 
devină un elev bun. Deschise din nou uşa şi zise: "Tinere, văd că eşti într- 
adevăr hotărit să înveţi. Te primesc ca elev - dar cu condiţia să dai mai întâi 
nişte probe”. Bineînţeles că încântat de bunăvoința bătrânului, Hou Yi acceptă 
să dea testele. 

Profesorul explică: "Prima probă vrea să-ţi măsoare răbdarea şi 
perseverenţa. Te rog să te întorci acasă şi să-ţi vezi de treburile tale obişnuite - 
dar în fiecare dimineaţă şi în fiecare seară să stai şi să priveşti cum ard trei 
bețişoare de tămâie, unul după altul. După ce faci asta vreme de trei ani, vino 
din nou la mine". 

Hou Yi se întoarse acasă şi se apucă să privească beţişoarele arzând în fiecare 
dimineaţă şi fiecare seară. La început, se plictisea repede şi devenea 
nerăbdător. Dar, hotărit cum era să înveţe meseria trasului cu arcul, se simțea 
obligat să facă ce-i spusese profesorul. După vreo 6 luni, privitul beţişoarelor 
care ardeau devenise un obicei. Îşi dădu seama că acuma avea răbdare, ba 
Chiar începuse să-i placă exerciţiul. Se apucă să-și concentreze atenția asupra 
punctului incandescent care cobora pe fiecare beţişor, pe măsură ce ardea 
tămâia. Tot exersând concentrarea atenției şi liniştirea minţii, învăţă în felul 
acesta să distingă realitatea de păreri, adevărul de închipuire. 

După ce trecură cei trei ani îşi dădu seama că învățase ceva minunat: de 
fiecare dată când îşi concentra atenția asupra unui obiect, acesta parcă se 
mărea şi devenea mai clar, iar tot ce era în jurul lui parcă dispărea. 

Hou Yi nu ştia că aceasta este de fapt cea mai importantă îndemânare a unui 
bun arcaș (de altfel a oricărui campion - în orice activitate omenească) - o 
minte calmă şi o atenţie care se poate concentra intens. Dar el ştia că terminase 
şi trecuse proba impusă, aşa că porni din nou la drum, să ajungă la profesor. 

După ce se consumară amabilitățile protocolare legate de revedere şi-l 
verifică, maestrul zise: "Sunt bucuros că ai trecut prima probă, dar acum 
urmează încă una. Întoarce-te acasă şi priveşte zi şi noapte nevasta cum fese la 
război. Dar, nu privi ca la teatru - ci urmărind foarte atent suveica în mişcarea 
ei continuă de du-te vino. Ocupă-te trei ani de treaba asta cu aceeaşi 
conştiinciozitate cum ai privit arderea tămâii, apoi vino înapoi la mine”. 

Bineînţeles că Hou Yi fu tare necăjit când auzi de a doua probă. El credea că 
gata, după cei trei ani de aşteptare maestrul se va apuca să-l învețe cum să 
tragă cu arcul. Totuşi, având o dorinţă foarte puternică de a învăţa meseria de 
la acest profesor - se despărţi, se întoarse acasă şi se apucă de noua probă. Pe 
când nevasta-sa ţesea, el stătea pe o bancă lângă război, urmărind atent mersul 
suveicii de colo-colo. Ca şi cu tămâia, la început noua treabă nu-i plăcu deloc, 
însă după ce trecu un timp se obişnui cu svâcnetul rapid al suveicii. După încă 


doi ani, suveica părea că se mişcă din ce în ce mai încet, aproape că stătea pe 
loc! 

Fără să-şi dea seama, învățase a doua îndemânare importantă a arcaşului: 
concentrarea atenţiei asupra unui obiect mişcător. 

Bucuros de terminarea însărcinării porni din nou spre nord, se reîntâlni cu 
profesorul şi îi raportă ce făcuse, aşteptând că în fine, acesta se va apuca să-i 
dea doritele lecţii de tras cu arcul. Când colo ce să vezi, maestrul îi ceru să 
suporte încă o probă: să se întoarcă acasă şi să se apuce de împletit coşuri din 
paie de orez. Trebuia să fabrice 10 coşuri pe zi, apoi după 3 ani să se întoarcă! 

Acuma Hou Yi era cu adevărat disperat: nu numai că nu începea lecţiile, dar 
mai primea şi sarcina să împletească 10 coşuri pe zi. Pentru a înţelege 
dificultatea ultimei cerinţe, aflaţi că aceste coşuri erau împletite dintr-o funie 
din paie de orez, pentru îndoirea ei fiind necesare mâini şi încheieturi foarte 
zdravene. Chiar şi specialiştii de abia reușeau să împletească vreo 5 coşuri pe 
zi; aşa că 10 - părea imposibil. 

Neputându-se tocmi cu profesorul, deja nu-chiar-atât-de-tânărul aspirant se 
resemnă şi întors acasă se apucă de treabă. La început i-a fost foarte greu: ca 
să termine cele 10 coşuri pe zi muncea de dimineaţa până noaptea târziu. 
Mâinile îi amorțeau şi sângerau, umerii îl dureau, era mereu obosit, nu apuca 
să doarmă. 

Dar, după vreo 6 luni - minune: mâinile şi umerii nu-l mai dureau, ba termina 
foarte uşor cele 10 coşuri. După trei ani putea face chiar şi 20 de coşuri pe zi, 
paie să aibă! Evident că el de fapt reuşise să deprindă ultima îndemânare 
necesară unui arcaş bun: să aibă braţele şi umerii tari şi stabile. 

De abia acuma Hou Yi se lumină şi înţelese că toată munca lui din cei 9 ani nu 
fusese decât o pregătire pentru a deveni un bun arcaş. leşi pe câmp cu arcul şi 
constată că într-adevăr putea trage excelent. 

Mândru şi fericit se întoarse la profesor, îi dădu raportul şi aşteptă. Acesta 
însă zise doar atât: "Bravo, ai muncit bine. Nu mai am ce să te învăţ!”. Apoi 
maestrul se întoarse şi plecă tacticos pe drum, lăsându-l baltă pe Hou Yi. 

Omul rămase buimăcit: cum adică, toată învăţătura cea vestită consta doar 
din trei fraze?! 

Nu-i venea să creadă. Deodată, îi trăsni o idee: "la să văd eu, ce face 
profesorul dacă-l pun la încercare?”. Îşi luă arcul din spate şi ţinti în pana de 
la cuşma maestrului, aflat acum la vreo două sute de paşi. 

Bătrânul simţi că săgeata vine spre el, dintr-o mişcare luă şi el imediat arcul 
de pe umăr, potrivi o săgeată şi trase spre săgeata care venea. Cele două săgeți 
se ciocniră în aer şi căzură împreună pe pământ! 

Văzând cele petrecute şi fără mai stea pe gânduri, Hou Yi trase încă o săgeată 
spre bătrân. Minune: a doua lui săgeată avu tot soarta primei! 

Ne venindu-i să creadă că maestrul va putea nimeri de trei ori la rând o 
săgeată în zbor — Hou Yi trase din nou. Dar îngheță când zări că tolba 

profesorului nu mai avea săgeți. Cum sta el împietrit, întrebându-se ce va 
face bătrânul, acesta smulse o nuia dintr-un tufiş învecinat şi o folosi ca 
săgeată - care lovi şi ea, în aer, săgeata lui Hou Yi. 

De data asta Hou Yi alergă spre bătrân, îngenunche în fața lui şi zise: "Prea 
slăvite maestre, sunt copleșit. Am înţeles! Ceea ce mă puteaţi învăţa, ați făcut- 
o deja - şi vă rămân recunoscător pe veci. Dar acum am înţeles că nu mă puteţi 
învăţa şi experienţa — pe care va trebui s-o învăţ singur" [41]. 

Povestea subliniază că profesorul poate da elevului doar cheia care deschide 
poarta învăţăturii. Intrarea prin poartă şi găsirea comorilor din cameră este treaba 
elevului, este responsabilitatea lui. Sigur că o parte din poveste e exagerată, dar 
profesorii folosesc folclorul artelor marțiale pentru a stimula voinţa şi inițiativa 
elevilor. Pentru lupta adevărată, pe viaţă şi pe moarte, cunoaşterea tehnicii nu 
constituie un avantaj hotăritor. Esenţială este condiţia fizică, vitalitatea, voinţa de a 
câştiga lupta, capul limpede. Degeaba l-ai învăța pe un nevolnic cele mai 
extraordinare procedee tehnice — că n-o să le poată aplica. Degeaba învaţă fetele 
autoapărarea bazată pe lovituri, căci nu le vor putea niciodată folosi în realitate, 
pentru că şi-ar frânge singure oasele pumnului sau labei. Aşa că inevitabil, 
începutul învățăturii va consta mai mult din exerciţii „plicticoase”: genuflexiuni, 
flotări etc., nu din mimarea unor tehnici spectaculoase. Să nu ne amăgim sperând că 
s-ar putea învăţa o artă marţială fără să ai condiţie fizică, sau că tehnica (singură) 
garantează succesul în luptă! 


6.3.2. Rezistenţa, perseverenta şi răbdarea 

O voinţă puternică se manifestă prin rezistență, perseverenţă şi răbdare. Oamenii 
de succes nu sunt obligatoriu şi cei mai deştepţi, dar totdeauna au răbdare şi 
perseverenţă. Cei cu adevărat înţelepţi folosesc deşteptăciunea ca să le conducă nu 
numai gândirea, ci şi personalitatea. 

Prin antrenarea şi dezvoltarea acestor trei factori, poţi ajunge treptat la o 
înțelegere profundă a lumii înconjurătoare, ceea ce constituie de fapt miezul 
învățăturii. Dacă îţi foloseşti mintea pentru a cântări cele aflate, poţi ajunge să le 
pricepi mai bine. Când faptele tale vor arăta şi altora că ai o astfel de înţelegere, vei 
putea progresa mult mai repede pe Cale. 

O dată, la mănăstirea Shaolin a venit un băiat şi s-a rugat să vorbească cu 
stareţul. Ajuns în faţa bătrânului, băiatul s-a înclinat şi a zis: "Prea slăvite 
maestru, eu sunt orfan şi vă rog să mă primiţi în şcoala dumneavoastră de 
Gongfu. Vă promit că o să fiu ascultător, respectuos şi devotat, că nu o să vă 
dezamăgesc. Pot să muncesc, mă pricep şi la cioplit lemnul”. 

Starețul îl cântări şi fu plăcut impresionat de băiat, dar se gândi că oricât 
părea de sincer, o verificare este totuşi necesară, aşa că îi răspunse: "Tinere, 
mi-ar plăcea să te învăţ puţinul ce-l ştiu, dar uite că sunt nevoit să plec din 
mănăstire pentru un an. Aveam o înţelegere mai veche să merg în alt loc, să 


predic acolo. În timpul acesta poți sta în mănăstire. Sigur că întreţinerea ta 
costă şi cum n-ai bani o să trebuiască să munceşti, dar cu ocazia asta o să afli 
multe lucruri interesante de la ceilalți călugări. Am şi o rugăminte - poţi să-mi 
faci un serviciu? ". 

Băiatul fu încântat că avea prilejul să-şi arate recunoştinţa şi răspunse: 
"Bineînțeles maestre. Ce doriţi să vă fac?". 

Starețul îl duse pe băiat în fundul curţii şi-i arătă un buştean uriaş pus la 
uscat. "Vezi, de mult doream să punem în templu a statuie frumoasă a lui 
Budha. Crezi că poţi să ciopleşti din lemnul ăsta pe Budha?”. "Sigur, prea 
cinstite. Până vă întoarceți statuia o să fie gata!" 

A doua zi starețul plecă, lăsând băiatul în grija călugărilor. După câteva zile, 
băiatul se apucă de cioplit buşteanul. Dorea să sculpteze o statuie cât mai 
frumoasă. Lucră zi şi noapte vreun an, cu ardoare, grijă şi voinţă, până ce 
statuia fu gata. 

Într-o bună zi, starețul se înapoie din călătorie. Bineînţeles că băiatul era 
nerăbdător şi dornic să-i arate statuia. Starețul o privi cu atenţie, văzu un 
Budha înalt cât un om, frumos sculptat conform tradiţiei. Băiatul se străduise 
cât putuse de bine. 

Totuşi, starețul nu era încă pe deplin mulțumit. Se hotări să-l mai încerce pe 
băiat. Aşa că spuse: "Dragă fiule, statuia este bine făcută. Dar mi se pare cam 
mare. Nu mă aşteptam la mărimea asta. Uite ce te rog: eu sunt silit să lipsesc 
de aici încă un an, plec tot ca să predic. În vremea asta, n-ai vrea să mai 
micşorezi statuia? ". 

Vă dați seama ce dezamăgit şi nemulțumit a fost băiatul. După cât muncise, se 
aştepta ca la vederea statuii, starețul impresionat să-l primească la şcoală şi să 
se apuce în sfârşit de studiul Gongfu. Însă nu putea să-l refuze pe stareţ, aşa că 
zise doar: "da, maestre, o s-o fac mai mică". 

Bătrânul îşi dădu seama că băiatul nu acceptase sarcina din toată inima şi că 
n-o s-o îndeplinească cu aceeaşi plăcere cu care lucrase în anul trecut. Dar mai 
ştia şi că proba era grea, însă îi va folosi mult tânărului. 

A doua zi starețul plecă de la mănăstire şi băiatul rămase să-şi îndeplinească 
angajamentul. Începu să cioplească şi să micşoreze statuia dar era dezorientat 
şi nefericit. Treaba nu mergea bine, chiar dacă el se străduia să muncească. 
După vreo 6 luni realizase un Budha mai mic decât primul, dar urât şi chinuit. 

Băiatul era tare necăjit. Simţea că nu are rost să lucreze la statuie fiind atât de 
nefericit, aşa că se opri din cioplit, ocupându-se de alte treburi ale mănăstirii. 
Zilele treceau, se făcură săptămâni, întoarcerea starețului se apropia iar 
statuia nu avansa deloc. Băiatul îşi dădu seama că şansele lui de a deveni 
elevul stareţului scădeau de la o zi la alta, încât nefericirea lui creştea mereu. 

Într-o bună dimineaţă se trezi din somn cu un gând nou: "Dacă terminarea 
statuii e singura soluţie ca să-mi văd visul cu ochii şi să învăţ Gongfu, oare de 
ce nu sunt în stare s-o termin odată şi să mă bucur şi eu de viață? ". 

Din acel moment atitudinea lui se schimbă total. Nu numai că-i reveni 
buna dispoziţie, ci îşi recăpătă răbdarea iar voinţa îi deveni mai puternică. Se 
apucă din nou de statuie. Lucra la ea ziua şi noaptea. Cu cât muncea, cu atât 
era mai mulțumit şi îi plăcea mai mult ceea ce face. Pe nesimţite anul trecu - 
dar şi el terminase de cioplit statuia. Devenise un Budha mai fericit - dar şi mai 
rafinat. 

Când stareţul se înapoie, băiatul veni cu statuia să i-o arate. Budha avea vreo 
60 cm. înălțime şi zâmbea. Starețul fu încântat de statuie - şi de băiat. Îşi dădu 
seama că tânărul îndeplinise cu succes una din sarcinile cele mai grele pe care 
le poate înfrunta un om: să se învingă pe el însuşi. 

Însă bătrânul se gândi că n-ar strica încă o încercare, aşa că spuse: "Măi 
băiete, ai muncit bine dar statuia a ieşit totuşi prea mare pentru mine. Uite, iar 
plec din mănăstire un an. Ai putea să mai micşorezi Statuia în vremea asta?" 

De data asta tânărul nu mai dădu vreun semn că ar fi nemulțumit şi răspunse: 
"Nici o problemă, maestre. O s-o fac mai mică". El învățase să se bucure de 
orice muncă pe care o făcea. 

Starețul plecă din nou şi băiatul se apucă de lucru. Dar lucra cu plăcere. Se 
străduia să facă statuia cât mai vie, figura lui Budha cât mai expresivă. 
Sinceritatea, răbdarea şi maturitatea pe care le căpătase băiatul - toate aceste 
calități apărură şi pe fața lui Budha. 

După un an stareţul se întoarse. Băiatul îi arătă un Budha de vreo palmă, o 
operă de artă minunată. Maestrul fu acuma pe deplin convins că băiatul va 
ajunge un specialist desăvârşit în arta marţială pe care o va studia la mănăstire 
şi îi zise zâmbind: "acuma poţi să începi şcoala”. [41] 

Îţi aduci aminte de vreun moment când ştiai că era nevoie să faci o anumită 
treabă, dar în acelaşi timp nu aveai nici un chef de ea? Rațiunea spunea s-o faci - iar 
mintea condusă de lene şi emoţii zicea: nu. Care din ele a câştigat? 

Dacă reuşeşti să asculți de rațiune (să te schimbi din „ţepar” în „maratonist”)- 
înseamnă că te-ai învins pe tine (adică lenea şi instinctele tale) şi vei reuşi să-ți 
atingi țelul suprem. 

O dată, un rege a dat poruncă să se pună în mijlocul unui drum un bolovan 
uriaş. Apoi s-a ascuns în apropiere şi a urmărit dacă cineva dă pietroiul 
deoparte. 

A văzut cum au trecut pe acolo boieri mari şi negustori bogaţi, unii în caleşti 
cu girofar, care au ocolit obstacolul şi au trecut mai departe. l-a auzit pe 
mulți din ei cum ocărau pe rege că nu ia măsuri pentru ca drumurile să fie 
bune, dar nici unul n-a schițat vreun gest să dea în lături pietroiul. 

Apoi se nimeri să treacă pe drum un țăran cu un coş de zarzavaturi. 

Când ajunse la bolovan, țăranul îşi lăsă jos povara şi încercă să-l urnească. 
După multă trudă şi opinteli, reuşi să-l mişte în afara drumului. Apoi se şterse 
de năduşeală şi îşi luă coşul, dar când să plece, observă că pe locul unde 
fusese bolovanul era o pungă strivită. O ridică şi se uită în ea: erau numeroşi 


galbeni şi un bilet. Citi cu uimire că banii sunt din partea regelui, pentru cel 
care curăță drumul. 

Țăranul a învăţat ceea ce mulți din noi nu pricep până mor: orice obstacol 
îți oferă ocazia să te străduieşti pentru a-ți îmbunătăţi starea. 


6.3.3. Curajul 


Curajul este prețul pe care-l cere viaţa 
pentru a asigura pacea (Amelia Earhart). 

Întrebat cum de a reuşit să traverseze oceanul Atlantic singur pe o barcă, călătorul 
răspunse: „păi, am înfruntat fiecare val cu curaj...”. 

Samuraiul trebuia să fie curajos. 

Curajul însemna pentru samurai să se arunce spre adversar fără nici o reţinere, 
dacă prin aceasta realiza cel mai mare bine sau avantaj pentru ai săi. În primul rând 
şi fără nici o ezitare, el se ocupa de interesul grupului din care făcea parte, lăsând la 
urmă necesităţile personale. 

Curajul dă naştere altei virtuţi: voința (vezi # 6.3.1). Puterea de a urmări în viaţă 
un ţel nobil, capacitatea de a sări oricând în apărarea acestui crez şi de a rezolva cu 
succes pericolele care apar, rezistând cu curaj şi stoicism, era o altă calitate de bază. 
Orice văicăreală şi nemulțumire față de greutățile materiale sau de altă natură era 
considerată o ruşine, o dovadă de laşitate. Tinerii erau în continuu învățați să fie 
disciplinaţi, să reziste la greutăţi, foame, frig, să-şi stăpânească frica — astfel ca să 
poată fi gata oricând de acțiune şi ripostă. 

Curajul nu se referă doar la luptă şi adversari înarmaţi, ci şi la atitudinea faţă de 
orice fel de duşmani sau obstacole din viaţa obişnuită. Ne îndeplinirea obligaţiilor 
familiale sau sociale, părăsirea soţiei, era considerată o laşitate la fel de mare ca 
dezertarea de pe front. 

Dacă nu-ți dezvolţi curajul până acolo încât să nu-ţi mai fie deloc teamă, 
indiferent de situaţie, înseamnă că nu ai reuşit să îndeplineşti scopul pentru care ai 
început studiul artei marțiale. 

Chiar după ce au studiat serios artele marțiale, mulți practicanți mănâncă bătaie în 
conflictele din mahala. Motivul este simplu: elevul normal nu se antrenează în 
aceleaşi condiții de disperare, pe viaţă sau moarte, ca un bătăuş sălbăticit. Din 
cauza pregătirii diferite, cei doi au atitudini mentale diferite, aşa că bătăuşul 
învinge. Pe de altă parte, în aceiaşi situaţie un adevărat expert nu va avea nici o 
problemă. 

Adeseori curajul este confundat cu bravura. Curajul provine din înţelegerea pe 
care ţi-o dă mintea rațională. Bravura este manifestarea vizibilă a curajului, ea fiind 
produsă atât de mintea rațională, cât şi de cea emoţională. 

Dacă ai curajul să iei atitudine în cazul unei crize, înseamnă că mintea rațională a 
înţeles şi analizat situația, apoi a luat hotărîrea să acţioneze. Dar, în continuare, e 

necesară bravura acțiunii practice. Fără curaj, bravura nu ţine mult. Fără 
înţelegerea pe care ţi-o dă curajul, bravura poate fi oarbă şi prostească (bravadă). 

Bravura se bazează pe o pregătire corespunzătoare, psihologică şi corporală — 
care asigură o comportare eficientă în luptă. Adeseori nu ai la dispoziţie suficient 
timp pentru a gândi şi a lua o decizie. Un om cu scaun la cap se pregăteşte să facă 
față tuturor situaţiilor periculoase pe care le poate anticipa, astfel ca în momentul 
unei crize să poată arăta bravură fără să se facă de râs sau să moară. 

Pe la 600 î.e.n., pe teritoriul Chinei de azi erau mai multe state care se tot 
războiau între ele. Se povesteşte că regele din statul Jiu i-a pus regelui din 
Zheng două condiţii: să numească moştenitor pe prințul Lau şi să-i predea pe 
ministrul Shu Zhan - care se opunea prințului Lau. Regele din statul Zheng 
refuză să accepte a doua cerere, aşa că regele din Jiu îi declară război. 

Atunci ministrul Shu Zhan spuse: "Majestate, regele din Jiu m-a cerut pe 
mine. Dacă nu mă predau, armata lui ne va distruge țara. Din asta ar rezulta că 
mi-e frică de moarte şi că nu sunt îndeajuns de devotat țării şi regelui meu. Eu 
nu pot să suport o astfel de ruşine". 

Regele din Zheng răspunse: "Dacă te predai, dușmanul o să te omoare. Nu pot 
să te las să pleci”. 

Atunci Shu Zhan întrebă: "Oare e ceva rău sau nefiresc ca un ministru să se 
sacrifice pentru a-şi salva ţara de la distrugere?" 

Până la urmă regele din Zheng i-a dat o escortă care l-a condus pe ministru 
până la tabăra armatei dușmane. 

Când regele Wen l-a văzut pe Shu Zhan, a ordonat să fie imediat ars pe rug. 
Surprinzător, ministrul n-a părut impresionat de osândă şi a strigat: 

"Sire, ca sol al regelui Zheng am dreptul să vă vorbesc. Sper s-o pot face 
înainte de a fi omorît". Regele acceptă dar îi ordonă să se grăbească. Destins, 
Shu Zhan vorbi - dar în aşa fel ca să fie auzit de câți mai mulţi soldați ai lui 
Wen: 

"Majestate, eu de multe ori ţi-am lăudat curajul şi priceperea. Mă aşteptatm 
să devii cel mai puternic rege dintre vecinii țării mele şi l-am sfătuit pe regele 
meu să se alieze cu statul Jiu - dar el nu mi-a ascultat sfatul. Tu crezi că eu sunt 
vinovat - dar regele meu ştie că eu n-am nici o vină şi n-a vrut să mă predea. Eu 
am fost cel care a insistat să vin aici - ca să-mi scap țara de pericol. Nu vreau 
să mă laud, dar sunt în stare să prevăd cum va evolua o situaţie şi de aceea sunt 
considerat înţelept; îmi iubesc patria din toată inima şi de aceea lumea zice că 
sunt devotat; nu fug de pericol şi de aceea mi se spune curajos; eu sunt gata să 
mor pentru a-mi salva ţara şi de aceea sunt considerat patriot. 

Nu pot crede că un ministru patriot, curajos, devotat şi înţelept, poate fi omorit 
în regatul Jiu, chiar dacă este duşman". 

Apoi, urcându-se pe rug, strigă către soldații regelui Wen: "Fiţi atenți să 
vedeţi ce pățesc cei care-şi slujesc cu devotament țara şi regele!" 

Auzind vorbele lui Shu Zhan, regele Wen se schimbă la faţă. 


ÎI iertă pe loc şi-l trimise acasă cu o escortă de onoare. [41] 

Dacă nu stai ca un mototol, până la urmă valoarea îți va fi recunoscută şi 
răsplătită - indiferent de vitregia condiţiilor. Când valoarea nu e însă reală, ci doar o 
impostură, vei căpăta disprețul sau nepăsarea, nu recunoştinţa. Nu e vorba de o 
persecuție, ci de ce meriţi cu adevărat. 

Curajul este virtutea cea mai importantă. Pentru că frica, timiditatea şi celelalte 
stări emoţionale asociate stau atât la originea depersonalizării ființei umane şi a 
subordonării ei unor forţe iraționale, cât şi la apariţia sentimentelor de ură, invidie, 
agresiune şi dorință de răzbunare. Numai un om stăpânit de frică se poate alătura 
răufăcătorilor, torționarilor, comuniştilor, fasciştilor sau teroriştilor. Într-o societate 
de oameni curajoşi asemenea asociaţii oribile n-ar putea exista. 

Cum putem elibera de frică oamenii, sau copiii? 

Noul născut nu se teme de nimic. Toate constrângerile care apar se datoresc 
influențelor culturale şi educative exterioare. Copiii învață virtutea nu prin 
suferință, ci prin fericire şi sănătate. Pedagogia trebuie să se bazeze pe dragostea de 
copii şi pe adevăr. 

Copiii vor fi învăţaţi să cunoască, să înţeleagă şi să cuprindă adevărul despre ei şi 
lumea înconjurătoare, cu toate cele bune şi rele. Dacă copilul e minţit — de exemplu 
la istorie i se ascund aspectele urâte ale evoluției umane: crime, ignoranţa, 
fanatismul etc. — el învață să mintă şi în felul acesta drumul spre pervertirea morală 
şi socială a fost deschis. Nu există dezvoltare umană adevărată fără curaj, adevăr şi 
integritate morală. 

Curajul trebuie să fie unul inteligent, bazat pe ştiinţă şi cunoaştere, nu unul 
fanatic, dogmatic. 


6.3.4. Omenia (Jin sau Nin) 


Cel ce dăruieşte, va primi 
Cel ce uită de sine, va găsi, 
Cel ce iartă, va fi iertat 
(Sfântul Francisc de la Assisi) 

Omenia se manifestă prin milă, înțelegere, bunăvoință, compasiune, căldură 
umană. Această virtute înseamnă să fii milos, să ajuţi orice om — şi nu o persoană 
anume. Nu înseamnă însă zâmbetul binevoitor, plăcut dar totuşi atât de rar în zilele 
noastre, când lumea s-a înrăit şi s-a pulverizat sub forma indivizilor componenți, 
înstrăinați şi dezrădăcinați ca urmare a tot felul de reguli şi convenţii sociale 
moderne — dar bolnave. Compasiunea într-o societate s-ar traduce prin a face ceva 
pentru un necunoscut, ca şi cum acel necunoscut ai fi chiar tu. Să investeşti, pînă la 
urmă, în propria viață. Compasiunea e necesară unei comunități, pentru ca acea 
comunitate să funcționeze. 

De exemplu, unii dau din cînd în cînd ceva mărunţiş la cerşetori. O mie de lei 
le împacă conştiinţa timp de o săptămînă. Dar compasiunea nu înseamnă neapărat 
mia aia de lei pe care o dai unui cerşetor. Înseamnă mila şi grija pe care le ai față de 
un vecin de bloc care şi-a rupt piciorul şi nu are cine să îi cumpere o pîine. Sau faţă 
de o bătrînă care nu mai are pe nimeni şi are nevoie de cineva să o mai ducă din 
cînd în cînd la biserică. Compasiunea nu trebuie limitată doar la familie, la prieteni, 
la mediul din imediata apropiere, la ce e mai uşor. 

În principiu bogătaşii sunt cei mai energici şi creativi membri ai societății, dar şi 
cei mai egoişti. Cei mai bogați 10% oameni din populație donează altora un procent 
mai mic din averea lor decât o fac cei 10% mai săraci! Şi zgârcenia la bani nu e 
încă totul: dezangajarea lor civică, manifestată prin nealocarea voluntară a unei 
părți din timpul şi capacitatea lor productivă pentru binele comun, afectează atât 
solidaritatea socială cât şi dezvoltarea societății, împingând-o spre destrămare. 

Totuşi, problema principală a viitorului nostru este că tinerii nu se mai angajează 
pentru interesul colectiv, fiind educați (de fapt, needucați) să devină indiferenți față 
de problemele societăţii (altora). 

Samuraiul era binevoitor, generos, milos. El ierta multe insulte, oprindu-şi 
răzbunarea datorită raţiunii şi milei. Numeroşi oameni de rang inferior erau iertați 
pentru că evident nu ştiau că fac prostii — în timp ce acelaşi comportament al cuiva 
de rang egal (deci conştient de ce face) atrăgea riposta armată. 

Societatea japoneză recunoştea că mila, bunăvoința, generozitatea, iertarea sunt 
dovada unei mari puteri — de reţinere, gândire, luptă etc., în timp ce amenințările, 
scandalul şi violenţa fizică dovedesc slăbiciune şi laşitate. 

Jin sau Nin este atitudinea omului împăcat cu lumea înconjurătoare, pe care a 
acceptat-o şi cu care vrea să se armonizeze — în loc să încerce s-o schimbe după 
fandoselile sale. Acest om şi-a depăşit pasiunile, divergenţele, neînțelegerile, el 
tratează totul în mod egal, cu aceeaşi cumsecădenie. 


6.3.5. Onoarea (Meiyo) 

Onoarea este bunul renume, respectul sau aprecierea celor din jur, înseamnă să 
obţii gloria dar să nu fii fudul. Să fii onorabil în orice faci - în gânduri, cuvinte şi 
fapte. Onoarea e o formă frumoasă de manifestare a orgoliului, o expresie a 
demnității. 

La începutul primului război mondial (1914-1918) România era neutră, dar 
conjunctura internaţională o silea să se alăture uneia sau alteia din cele două 
tabere de puteri mondiale. 

Cu câțiva ani înainte, Regele Carol I al României, de origine germană, îşi 
dăduse în secret cuvântul împăratului german că i se va alătura. Dar 
parlamentul ţării ținea cu tabăra cealaltă. 

Ce să facă regele? Să respecte voinţa țării, călcându-și cuvântul dat, sau să-şi 
respecte cuvântul şi să trădeze ţara? Dilemă de nerezolvat. 


Atunci, regele pleacă la o inspecţie a trupelor din Moldova în plină iarnă 
geroasă. Și, spre surprinderea tuturor, deşi în vârstă, se prezintă la inspecție în 
uniforma subțire de vară. În zadar cei din jur încearcă să-l învelească cu haine 
groase. Majestatea Sa refuză. 

Și imediat după această întâmplare, bătrânul rege face pneumonie şi moare. 

Dilema fusese rezolvată. În locul dezonoarei Regele alesese moartea. 

Integritatea morală - constituia o parte esențială a modului de viață al samurailor. 
Ei erau educați să se poarte corect în permanenţă şi să fie oricând gata să acționeze, 
chiar să şi moară, pentru dreptate. Ei nu ar fi participat la acţiuni necinstite, 
murdare, secrete, tot aşa cum nu şi-ar fi vândut membrii familiei ca sclavi. Aceasta 
cinste funciară constituia pivotul pe care se baza tot restul deciziilor pe care 
samuraiul le lua în viața sa. Calitatea de om de onoare era titlul şi aprecierea cea 
mai importantă pentru un samurai. Orice comportare incorectă îl umplea de ruşine 
nu numai pe făptaş, ci şi întreaga lui familie. 

Pentru samurai dezonoarea însemna să nu reuşească îndeplinirea sarcinei, a 
ordinului primit, a datoriei față de superiorul feudal. Aceasta ducea de obicei la 
sinuciderea rituală (Seppuku sau Harakiri) — cel mai adesea din inițiativă personală. 
Asta în timp ce la noi oamenii aflați în situaţii echivalente erau duplicitari, 
încercând să scape de mazilirea sultanului fără nici o urmă de reținere. La alţii şi 
acum onoarea nu e un moft ci o chestiune de viaţă şi de moarte, cum a fost pentru 
un bucătar francez care s-a sinucis recent de ruşine, pentru că Ghidul Michelin l-a 
retrogradat de la 3 la 2 stele (nici măcar pentru calitatea mai slabă a bucatelor, ci 
din cauza scăderii atenției acordate de el clienţilor). 

O altă dezonoare frecventă era suportarea unui viol de către o femeie samurai. 
Aceasta se sinucidea preventiv pentru a nu suporta ruşinea, ba chiar în ultimele 
clipe dinaintea morții îşi lega picioarele împreună, ca să arate că şi-a salvat 
castitatea. 

Cuvântul samuraiului era sfânt. Nu existau contracte scrise — pentru că această 
dovadă a învoielii nu era demnă de un samurai. Să ceri unui samurai să jure — era o 
insultă. De aceea, când vremurile s-au schimbat în Japonia, când a apărut şi acolo 
capitalismul, comerţul, democraţia, hoţia, proasta creştere - mulți samurai au murit 
literalmente de foame datorită „naivităţii” în afaceri. 


6.3.6. Cunoaşterea (Chi) 

Înseamnă a şti, a înțelege, a putea să stabileşti relaţii între informaţii. Cunoaşterea 
nu poate fi parţială sau fărâmiţată, ci sintetică şi totodată analitică, legând orice 
amănunt de ansamblul domeniului respectiv, şi domeniul respectiv de ansamblul 
Universului. Toate sunt legate de Tot. 

Adevărata cunoaştere nu va fi un motiv de înfrumurare sau de dispreţ. Ea se 
ridică deasupra noianului de informaţii heteroclite cu care ne bombardează mediile 

de informare, pentru a ajunge să poți judeca datele, să cuprinzi ansamblul şi să 
pricepi dedesubturile. 


6.4. Iubirea de oameni (Filantropia) 


Dacă dragoste nu e, nimic nu e! (Sfântul Paul) 

La fel ca şi Legea lui Dumnezeu, toată filozofia Aikido poate fi cuprinsă într-o 
singură propoziţie: „iubeşte pe aproapele tău ca pe tine însuţi”. Scopul Aikido este 
transformarea elevului într-o persoană iubitoare de oameni (filantrop). 
Transformarea se realizează printr-o educaţie specifică, bazată pe bătaie (deoarece 
bătaia este cel mai eficient mijloc educativ). 

Iubirea de oameni este o virtute neobişnuită pentru mentalitatea tradiţională a 
samurailor. Poţi oare să-ţi iubeşti duşmanii? Ei bine, tocmai asta susținea O Sensei. 
El a priceput că iubirea tuturor oamenilor este singura trăsătură care poate 
transforma arta marțială dintr-o unealtă producătoare de distrugere şi moarte într- 
una creatoare de armonie şi viață. 





Etica Aikido = morala Budo + iubirea de oameni 











Iubirea adevărată îmbrățişează la fel orice om sau animal, case şi păduri, 
vieţuitoare sau lucruri. Inversul iubirii provoacă dezastre. De exemplu, ne-iubirea 
Naturii produce poluarea mediului: gunoaie revărsate, râuri otrăvite, aer 
nerespirabil, secetă, deşertificare — cu o inconştienţa care amenință atât prezentul, 
cât mai ales urmaşii. 

În Palestina antică trăiau în bună înţelegere doi frați care lucrau împreună o 
bucată de pământ. Fratele cel mare avea nevastă şi copii, cel mic era holtei. La 
strânsul recoltei, au împărțit recolta în mod egal, după cum şi munciseră. 

Noaptea însă, fratele cel mare s-a gândit: ,, împărțeala noastră n-a fost bună: 
eu am deja casă şi nevastă, dar frate-meu de abia acuma trebuie să-şi 
construiască o casă şi să se însoare, el are nevoie de mai mulți bani. la să-i mai 
dau eu ceva din partea mea. Dar el n-o să accepte, aşa că o să lucrez pe furiş ”. 
În acelaşi timp, fratele mai mic se gândea şi el: „n-a fost bună împărțeala, eu 
am luat la fel cu frate-meu, dar el are gospodărie mare, are nevoi mai multe. la 
să-i mai dau eu ceva din partea mea. Dar el n-o să accepte, aşa că voi lucra pe 
furig”. 

Zis şi făcut; fiecare frate a plecat cu noaptea în cap să ducă un sac de boabe 
din hambarul său în hambarul fratelui. Aşa se face că amândoi s-au întâlnit pe 
la mijlocul drumului, orbecăind în întuneric cu saci în spate. Şi-au lămurit 
intenţiile şi s-au ciondănit, fiecare susținându-şi părerea, dar până la urmă s-au 
înțeles şi au trăit în continuare în şi mai mare iubire. 

În amintirea păcii şi bunei înţelegeri dintre aceşti frați, se zice că pe locul 
acela a apărut cetatea lerusalimului (în ebraică “oraşul păcii”). 

Dar asta a fost de mult... 


Politețea este o aparență de morală, căci individul acţionează ca şi când ar fi 
virtuos. Străduindu-se să fie mereu politicos, cu timpul omul se schimbă fără să 
vrea şi devine moral. La fel, morala este o aparență de iubire: când acționezi moral 
este ca şi când ai iubi oamenii. 

Tot aşa cum până la urmă morala se eliberează de politeţe (cel devenit virtuos nu 
se mai preface că ar fi virtuos), iubirea care depăşeşte stadiul moralei ne eliberează: 
cel care a ajuns să iubească, nu se mai preface. Acesta e şi spiritul Evangheliei 
creştine, care zice: mai întâi iubeşte - şi apoi fă ce vrei. 

Ceea ce facem din dragoste este dincolo de bine sau rău (Nitzsche). 

O Sensei a putut crea Aikido, o Artă marţială revoluţionară — căci se bazează pe 
iubire, numai ca urmare a studiilor sale religioase din cadrul sectei Omoto-Kyo. De 
aceea noțiunea iubirii susținută de el este asemănătoare conceptului iubirii de 
oameni din filozofia clasică europeană şi din religia creştină, propovăduită de lisus 
Christos. 

Din antichitate, grecii distingeau trei feluri de iubire: eros, filia şi filantropia. 

Eros înseamnă dragostea senzuală, iubirea a ceva pe care îl doreşti dar își lipseşte, 
adică o pasiune, dar o iubire geloasă, egoistă. 

Filia înseamnă dragostea binevoitoare, bucuria de a iubi şi de a fi iubit, viața 
împărtăşită, prietenia, alegerea responsabilă, plăcerea şi încrederea reciprocă, până 
la urmă e o acţiune. În medie, fiecare om îşi face în viață cam 360 de prieteni; dar 
în orice moment dat nu are decât 33, din care numai 6 „apropiați”. 

Cele două feluri de iubire nu sunt spontane, nici dezinteresate, fiind până la urmă 
o afirmare a egoismului şi iubirii de sine, a instinctelor. Iubirea de sine este pe 
primul plan, şi cea mai puternică: chiar şi prietenia este doar o extensie a ei, 
răsfrântă asupra celor ce ne sunt apropiați. Acelaş motiv pentru care ne iubim 
prietenii ne împiedecă să iubim duşmanii. 

Spre deosebire de primele două variante, filantropia înseamnă iubirea tuturora, 
adică şi a duşmanilor. Iubirea de oameni este o dragoste binevoitoare (prietenie) 
care se extinde dincolo de aceasta, depăşindu-i limitele. Ea este o dragoste eliberată 
de injustețea dorinţei (eros) şi preferința prieteniei (filia), în acelaşi timp 
dezinteresată, unică şi universală, pretențioasă si liberă, spontană şi respectuoasă, 
fără preferinţe sau opţiuni. Filantropia este o iubire creatoare: nu constată valori, ci 
le creează. Este o forță care eliberează forța. Este o dragoste spontană şi gratuită, 
nediscriminativă şi fără motiv, fără interes şi chiar fără justificare. Este mila, 
renunțarea la Ego, la forța vitală şi la putere - exact contrariul ticăloşiei plină de ea. 
Filantropia depăşeşte instinctele, este o străduinţă spirituală. 

„lubiţi-vă duşmanii, faceţi binele celui ce vă urăşte, rugaţi-vă pentru cel care vă 
persecută...” (Evanghelia). Această iubire sublimă şi poate imposibilă, pare o 
nebunie, o ofensă adusă bunului-simţ. 

Printr-o necesitate a naturii, totdeauna o ființă îşi exercită întreaga putere de 
care dispune (Tucidide). Aceasta este legea celui puternic, legea vieții şi societăţii 
în care trăim, adică a lumii. Dar filantropia este contrară violenței, se opune forței 

exercitate, ca şi puterii care conduce. Ea nu se afirmă ci se fereşte, preferând să 
se retragă decât să se extindă, să ofere în loc de a acapara sau păstra. Este 
compasiunea, renunțarea de sine în favoarea altuia — ceea ce misticii numesc 
„moartea de sine (sinelui)”. Iubirea de oameni nu implică milă, numai bunăvoință. 
A face fapte de caritate, adică a da săracilor fărâmituri de la masa bogatului, este 
faţă de caritatea propriu-zisă la fel cu a face sex față de dragostea în sine. Cineva te 
iubeşte cu adevărat doar atunci când poți să-ți dezvălui slăbiciunea fără ca el să 
profite, arătându-şi forța. 











Iubirea de oameni = stăpânirea instinctelor 





Eros produce suferință, adică stres, teamă, încordare involuntară. La fel se petrec 
lucrurile şi cu filia, deşi într-o măsură mai mică. Cu toată aparenta lor înălțime 
spirituală, ele împiedecă unificarea minții cu corpul şi funcţionarea optimă a 
omului, scad eficienţa în orice fel de activitate — adică şi în luptă. 

Numai filantropia descătuşează omul de toate constrângerile şi dorinţele, 
ridicându-l deasupra zbuciumului lumesc şi armonizându-l cu forţele Universului. 
Prin “iubire”, O Sensei înţelegea şi iluminarea (vezi # 9.7/6). Nu se poate să fii 
treaz Şi să-ţi mai fie frică, sau să urăşti etc. 

Fără dragoste de oameni, omul devine un monstru: bogăţia îl face egoist, sărăcia 
îl face orgolios, frumuseţea îl face ridicol, munca îl face sclav, justiția îl face 
nemilos, credinţa îl face fanatic şamd.; viaţa îşi pierde sensul. 

Iubirea de oameni este un sentiment înăscut, dat fiind că omul e un animal gregar, 
adică trăieşte în grup (ca maimuțele, ierbivorele etc.), nu izolat (ca ursul, cârtița 
etc.). Acest sentiment este însă ascuns de părerea slăbiciunii şi neputinței personale, 
formată în frageda copilărie de educaţia socială greşită, produsă de cultura 
grupului. O altă cauză a ne-iubirii o constituie exacerbarea pornirilor instinctuale, 
datorată fie lipsei unei educaţii corecte, fie condițiilor nenaturale de trai provocate 
de civilizație (sedentarism, stres etc.). După ce învaţă Aikido, remodelându-şi 
corpul şi mintea, individul recapătă încrederea în sine, îi dispare frica de ceilalți, iar 
sentimentul original reiese la iveală. 

Dar în lumea reală, unde predomină lupta pentru supraviețuire, unde oamenii se 
poartă cu semenii lor ca lupii (homo homini lupus), iubirea dezinteresată pare o 
utopie. O iluzie naivă, însă cu atât mai atractivă şi înălțătoare. Pentru ca iubirea 
generoasă a semenilor să nu devină totuşi o elucubrație auto-distructivă — e 
obligatoriu să fie bazată pe o capacitate calificată de autoapărare, să se îmbine cu o 
mare putere interioară şi exterioară a celui care iubeşte. De aceea Aikido nu 
propune pur şi simplu “(stai şi) iubește-ți aproapele (ca pe tine însuți)”, ci 
“întăreşte-te - şi după aceea iubeşte”. Adică, mai întâi antrenează-te, căleşte-ți 
corpul şi spiritul ca să devii imun la răutăţi şi agresiuni de tot felul, iar după ce 
devii stăpân pe tine şi pe cele din jur — poartă-te ca un sfânt. 

În Aikido, iubirea de oameni se însuşeşte prin oferirea propriului corp 
partenerului de exerciţiu — pentru ca acesta să înveţe tehnica de luptă. Nu-i dai bani 
sau lucruri, ci ceva cu valoarea supremă: propriul corp, propria viață. Educaţia 


practică se face prin însuşirea la perfecţie a îndemânării de cădere (Ukemi), care în 
Aikido constituie atât cea mai eficientă autoapărare, cât şi simbolul mintal pentru 
cedare şi generozitate. 

Prin antrenamente sincere şi intense putem ajunge la capacitatea de a iubi pe toată 
lumea fără nici o condiţie prealabilă şi fără speranţa vreunei răsplate. Numai o 
iubire dezinteresată ne permite să trăim într-o lume minunată. Orice altă atitudine 
face ca lumea să pară "că are" defecte, ne produce nefericire. 

Dar mai spune înțeleptul: “deseori e mai uşor să iubim, decit să fim iubiți. 
Ajutorul şi sprijinul celorlalți ne pare greu de acceptat. Eforturile noastre de 
a părea independenţi nu dau altora posibilitatea să-şi arate iubirea. Mulți 
părinți în vîrstă nu-i lasă pe copiii lor să le arăte aceeași afecțiune şi sprijin 
care le-au primit ei ca copii. Mulţi soți (şi soții) se simt stânjeniţi să depindă 
de alții când sînt copleșiți de mâhnire. Ca urmare, apele iubirii nu mai curg. 

Ar trebui să accepţi un gest de iubire din partea oricui. Trebuie să permiţi 
celorlalți să te ajute, dându-ți forța să mergi înainte. Dacă accepți cu 
sinceritate şi umilinţă o astfel de iubire, vei înţelege că Iubirea nu înseamnă 
nici a da, nici a primi — ci a participa. ” 

Nefiind o datorie, iubirea de oameni nu poate apare la comandă, iar însuşirea ei 
nu se poate face doar prin antrenamente fizice, chiar dacă ele sunt absolut necesare. 
Pentru deprinderea iubirii mai e nevoie şi de meditaţie, credință, compasiune, 
înţelepciune şi multă răbdare. 

De Eros avem nevoie pentru supraviețuirea speciei, de filia avem nevoie pentru 
conviețuirea socială, însă numai filantropia — ca un sacrificiu personal în folosul 
celorlalți — poate evita auto-distrugerea omenirii măcinată de egoism. Personificând 
iubirea de oameni, lisus şi Budha au fost modele involuntare de performanță 
Aikido. lisus a dat chiar o dovadă supremă de filantropie — sacrificiul propriei vieți, 
nu pentru motive meschine (eroism, faimă etc.), ci în folosul întregii omeniri. 

Deoarece iubirea Aikido se referă la tot ce mişcă pe lume (vezi # 8.2.3), ea este 
mai cuprinzătoare decât filantropia, care se adresează doar oamenilor. 


6.5. Alte izvoare de reguli morale Budo 


6.5.1. Regulile lui Mushashi 
Miyamoto Mushashi (1584-1645), vestit spadasin şi artist Zen, autorul cărţii "Go 
rin no sho" (Scrierea despre cele 5 cercuri - sau domeniile teoriei luptei cu sabia), 
a formulat şi el sub titlul "Urmând de unul singur Calea" câteva reguli pe care şi 
le auto-impunea un adevărat samurai. 
Perceptele sunt aspre şi categorice, cum era şi de aşteptat la un samurai rătăcitor, 
preocupat toată viaţa de călirea minţii şi a corpului: 
Nu călca regulile sociale. 
Nu căuta să-ți fie ţie bine (iar celorlalţi rău). 

Nu alege varianta mai favorabilă (în dauna corectitudinii). 

Nu te subestima şi nu te preocupa de cele lumeşti. 

În viaţă să nu ai multe dorinţe, 

Nici să nu ai regrete în privinţa afacerilor tale. 

Nu invidia afacerile altora. 

Să nu-ți pară rău că trebuie să te desparți de cineva sau de ceva. 

Nu te compătimi pe tine, nu te plânge de alții. 

Nu te îndrăgosti. 

Nu dori să te aşezi (la casa ta). 

Nu pofti mâncăruri gustoase. 

Nu te preocupa de obiecte, de lucruri. 

Renunţă la interesul tău şi nu umbla după faimă sau avere. 

Nu aduna avere. 

Nu pune mare preţ pe ceea ce ai. 

Nu aduna bani pentru bătrâneţe. 

Nu fii obsedat să ai arme frumoase. 

Când urmezi Calea, nu te teme de moarte. 

Respectă-l pe Dumnezeu, dar nu te baza pe el (să-ţi urce sacii în car). 

Nu te îndepărta nicicând de Calea samuraiului. 

În capitolul (cercul) "Pământul" din "Go rin no sho" Musashi enumeră 9 reguli 
psihologice care condiţionează succesul în luptă: 

Să nu ai gânduri necinstite. 

Oțeleşte-ţi corpul şi mintea fără nici o pauză. 

Fă cunoştinţă cu toate Căile (artele marţiale etc.). 

Învață câte ceva din fiecare Cale şi din orice meserie. 

Învață să poti cântări corect avantajele şi defectele lucrurilor (faptelor). 

Învață să poți înţelege orice treabă (vorbă, faptă etc.) prin intuiţie. 

Învață să poți "vedea", simţi, percepe - şi ceea ce nu este evident. 

Fii atent la cele mai mici detalii. 

Nu pierde timpul cu fleacuri (treburi neesenţiale). 

Conform lui Mushashi, un samurai poate deveni maestru numai dacă respectă 
regulile de purtare în orice situație şi în orice aspect al vieții lui. Mai departe: 
scopul real al unei Arte marțiale nu este perfecționarea personală, oricât ar părea de 
important acest aspect, ci transformarea societăţii într-o comunitate cooperantă. 

Mushashi scria la sfârşitul capitolului (cercului) "Cartea Pământului": 

"Luptătorul conştient îşi va perfecționa mereu măiestria în arta luptei, căutând 
să întâlnească oameni valoroşi de la care să învețe, ajungând să poată folosi cu 
pricepere îndemânarea subordonaţilor, va avea el însuşi o purtare aleasă, va 
gospodări cu conştiinciozitate moşia (feuda) primită de la seniorul său, va avea 
grijă de nevoile oamenilor şi va apăra bunul mers al țării". 


6.5.2. Crezul samuraiului 

I Shin Den Shin (De la sufletul meu la sufletul tău) este un alt document esențial 
din familia mijloacelor educative tradiţionale. El prezintă sub formă poetică 
principiile de gândire ale unui adevărat războinic: 

Eu nu am părinţi - Cerul şi Pământul vor fi părinţii mei, 

Nu am avere - modestia va fi averea mea, 

Eu nu am nici viață şi nici moarte - veşnicia îmi va fi şi viața şi moartea; 

Nu am corp - curajul îmi va fi corp; 

Nu am ochi - fulgerul îmi va fi vederea; 

Nu am urechi - rațiunea îmi va fi urechea; 

Eu nu am membre - iuțeala îmi va înlocui membrele; 

Nu am nici un scop - voi transforma prilejul în scop; 

Nu am principii - principiul meu va fi adaptarea la orice situaţie; 

Nu am vreo forţă vrăjitorească - tăria sufletească îmi va fi forță magică, 

N-am fost blagoslovit cu nici o minune - respectarea Căii va fi miracolul făcut 
de mine; 

Eu nu am nici un prieten - mintea îmi va fi singurul prieten; 

Nu am nici un duşman — dar duşmanul meu va fi distracţia; 

Nu am armură - îmi voi face armură din bunăvoință şi corectitudine; 

Nu am nici o fortăreață - înțelepciunea neclintită a spiritului îmi va fi 
fortăreaţa, 

Eu nu am sabie — sabie îmi va fi liniştea de dincolo de orice gând. 

Fiecare distih este un concentrat de înțelepciune, ba, dacă-l rumegăm bine, chiar 
un întreg capitol de învățătură morală. 

lată câteva gânduri posibile doar pe marginea primului vers, Eu nu am părinți - 
părinți mei vor fi Cerul şi Pământul: 

Fenomenul imprinting, cunoscut din etologie (zoopsihologie), constă din 
influența unui eveniment deosebit petrecut la o vârstă fragedă asupra 
comportamentului ulterior. De exemplu, dacă în momentul ieşirii din ou puiul de 
găină vede o cutie verde în mişcare, după aceea el se va ţine de cutia verde şi nu va 
merge după cloşcă. Tot aşa, un căţel rămâne sălbatec şi nu se va mai obişnui cu 
oamenii, dacă în primele 14 săptămâni de viaţă nu a avut contacte cu ei. Când apare 
un pericol, un pui de maimuţă ţinut singur într-o cuşcă mobilată doar cu un 
aspirator se repede şi se cațără pe el (la „sânul” măgăoaiei); aspiratorul îi e 
„mama”. La fel, copilul îşi întipăreşte în minte foarte bine prima impresie sau 
acțiune: cum se poartă părinţii, cum apucă să scrie literele ş.a.m.d. De aceea în 
pedagogie are o mare importanță “prima faptă”: prima întâlnire cu elevii, prima 
lecţie etc. [21]. 

Copilăria este perioada care ne determină întreaga viață. Părinţii şi rudele pot să 
ne dea totul - sau să ne distrugă aproape complet. De exemplu, ei sunt de vină 
pentru cele 850 milioane de analfabeți existenţi pe glob (din care două treimi sunt 
fete). 

Taranii din India şi dresorii de la circ îmblânzesc uşor elefanții cu 
ajutorul unei şmecherii simple: cînd animalul este încă pui, îi leagă un picior 
de un trunchi de copac zdravăn. Oricit de mult se zbate, micul elefant nu va fi 
în stare să se elibereze. Încet, încet, el creşte obişnuindu-se cu ideea că este 
mai slab decât trunchiul de copac. Astfel condiționat să cedeze, cînd devine 
adult cu o forță uriaşă nici măcar nu va mai încerca să se elibereze! Oricine îl 
poate reține legându-l de picior cu o funie chiar şi de un arbust prăpădit, iar 
el stă supus. 

Picioarele noastre sint deseori legate de noduri fragile, la fel ca ale 
elefanților. Şi deoarece ne-am obişnuit cu ideea că am fi slabi încă de cînd 
eram copii, nici măcar nu încercăm să luptăm. Nu ne mai dăm seama că 
pentru a deveni liberi e nevoie doar de puțin curaj! 

Independența emoţională față de părinţi este una din cele mai mari performanţe 
spirituale de care poate fi capabil un om. Cine oare nu s-a surprins că fără să-şi dea 
seama, acționează exact aşa cum i-au spus pe vremuri părinţii — chiar dacă aceştia 
nu (mai) sunt de față? Cât de mare o fi în comportamentul fiecăruia din noi partea 
rezultată din influența părinţilor — acţionând ca un fel de telecomandă a acestora? 
Cât de greu e să decuplezi singur telecomanda aceasta? Cine poate fi sigur că el nu 
este în realitate o marionetă manevrată prin educaţia primită de la părinţi, sau de 
catastrofele emoţionale suferite în copilărie? Cine nu ştie de mesajele îngropate 
adânc în memorie, cum ar fi de exemplu acela care te face să cedezi chiar când ai 
dreptate, pentru că aşa te-au învăţat părinţii? 

Cât priveşte şcoala, cel mai important formator de oameni este învățătorul de la 
primară, nu vreun profesor de liceu sau magistru universitar. Primul modelează 
pentru totdeauna caracterul tânărului. Prin firea lucrurilor, ceilalți dascăli nu pot 
face decât să continue — sau să cârpescă — ce e imprimat în sufletul elevului. 

Din păcate, multe din apucăturile şi comportamentele absurde pe care le avem ca 
rezultat al educaţiei primite în copilărie, sunt ancorate puternic în subconştient şi de 
aceea foarte greu de recunoscut. Cu acest comportament ne amărâm singuri viaţa şi 
îi chinuim pe cei din jur. Spaimele şi amintirile dureroase blochează libertatea 
interioară. 

Să nu uităm însă că de obicei părinţii au o influenţă bună asupra copiilor, altfel n- 
ar mai exista societate omenească. Fără să amestecăm sau să confundăm efectele 
bune cu cele proaste, eliberarea de sub influenţa părinţilor şi a propriilor neliniști, 
evitarea conflictelor şi aplanarea neînțelegerilor atât cu tine însuţi cât şi cu alții 
constituie o sarcină pentru toată viața. Samuraii au înţeles-o încă de acum câteva 
sute de ani şi au luat măsurile cele mai bune pentru rezolvarea ei. Scopul acestei 
autoeducaţii o libertate interioară care se exprimă în afară prin virtuțile eticii 
Aikido. Independenţa totală de gândire nu înseamnă distrugerea familiei sau 
societăţii, ci eliberarea de mentalitatea de milog, sau asistat — de copil bătrân. 


6.5.3. Regulile lui Funakoshi 

O altă colecţie vestită, cu principii de viaţă, a fost formulate de Gichin Funakoshi, 
întemeietorul Karatedo (Calea luptei cu mâna goală). Ele sunt universal valabile 
pentru orice Artă marțială, pentru orice om, căci toate Căile duc spre vârful 
aceluiaşi munte. 

- Mai întâi cunoaşte-te pe tine şi după aceea apucă-te să-i cercetezi pe alții 
(vezi-ți bârna din ochiul tău înainte de a te ocupa de aşchia vecinului). Este vorba 
în primul rând să-ți cunoşti propriile capacități şi propriile limite sau neputinţe. 
Baza studiului Căii o constituie cunoașterea cât mai bună, profundă şi multilaterală, 
a ta şi a altora. Auto-cunoaşterea veritabilă nu este o treaptă chiar de la începutul 
studiului Căii, ci una mai târzie, într-o etapă avansată a dezvoltării interioare. 
Problema principală a fiecăruia nu sunt ceilalţi, ci el însuşi; Eu-l său constituie 
obstacolul cel mai mare pe Calea dezvoltării sale. 

Abia după ce reuşeşti să te cunoşti pe tine într-o oarecare măsură vei putea să te 
ocupi şi de alţii. Aplicarea acestui gând la orice fel de conflict înseamnă că de abia 
după ce te cunoşti (şi te pregăteşti cât mai bine) vei avea şanse de victorie într-o 
confruntare. Pentru succes sunt evident necesare şi cunoştinţe despre adversari. 
Ideea asta a expus-o şi Sun-Tzi, marele ideolog militar chinez al antichităţii: Dacă 
te cunoşti pe tine şi pe adversari, poţi să dai şi 100 de bătălii fără să pierzi vreuna. 
Dacă te cunoşti pe tine, dar nu cunoşti adversarii — şansele să câştigi sau să pierzi 
o bătălie sunt egale. Dacă nu ştii ce poți tu singur şi nu-i cunoşti nici pe adversari 
— vei pierde orice luptă. 

În concluzie se poate spune că auto-cunoaşterea sinceră, fără iluzii, constituie 
miezul preocupărilor şi țelul vieţii unui războinic serios - dar totodată şi al unui Om 
adevărat. Fără auto-cunoaştere nu poţi să-ți controlezi viaţa, căci aprecierile îți vor 
fi incorecte. Funakoshi zicea: /a fel cum oglinda reflectă orice imagine şi orice rază 
de lumină care cade pe ea, sau cum într-o vale liniştită se aud bine chiar sunetele 
cele mai slabe, tot aşa cel ce studiază o Artă marţială trebuie să-și curețe 
conştiinţa de egoism, răutate şi mânie, pentru că numai în felul acesta poate 
reacționa corect la orice i se întâmplă. În fond, acesta e înţelesul cuvântului Kara 
(gol) din Karate. 

- Acţiunea inimii este mai presus de acțiunea mâinii. Curajul, intuiţia, onoarea, 
etica, loialitatea, solidaritatea comunitară sunt mai importante decât tehnica 
propriu-zisă, oricât ar fi ea de perfectă. Educarea „inimii? este o condiţie 
preliminară pentru reuşita studiului amănunţit al oricărei metode de luptă. Orientalii 
spun: pentru a realiza unirea inimii cu tehnica (coordonarea minţii cu corpul), în 
cadrul studiului artei marţiale trebuie pus accentul pe întărirea minţii. 

Un Aikidoka adevărat, sincer, se va preocupa în primul rând de educarea inimii, 
dezvoltându-şi mai ales capacitatea de simpatie, bunăvoință, cooperare. Numai 
după satisfacerea acestei condiţii el devine suficient de responsabil, adică în stare să 
înveţe liniştit tehnicile de luptă periculoase. Stabilitatea interioară şi preocuparea 
pentru dezvoltarea permanentă a personalităţii constituie bazele necesare unei 

percepții şi recepții corecte a tehnicii. Numai o conştiinţă golită de teamă, furie, 
porniri agresive şi îndoieli, va putea să perceapă orice situație în ansamblu şi fără 
distorsiuni. Noţiunea de “gol mintal” se referea la această vigilentă stare de veghe a 
conştiinţei. 

Mintea nu poate fi lăsată să fie blocată sau subjugată de ceva anume, pentru că în 
felul acesta se pierde capacitatea naturală de reacție spontană, directă şi conformă 
realității. N-ar trebui — dar mintea este de obicei mereu plină de o nelinişte fără 
sfârşit. Este deci nevoie să-ți cureți „inima”, adică să-ți stăpâneşti sentimentele, 
emoţiile. În sens mai larg este vorba de reducerea la maxim a emoţiilor care 
deranjează, ba în cazul ideal chiar de dispariţia lor totală. Scopul e să ajungi să 
tratezi orice conflict fără nici o emoție şi cu o deplină linişte sufletească. 

Această indiferență emoţională se manifestă prin eliberarea de orice teamă şi 
griji, mergând chiar până la dispariţia fricii de moarte. La aceasta contribuia faptul 
că orice samurai avea zilnic de-a face cu moartea şi datorită educaţiei primite, era 
împăcat cu gândul sinuciderii rituale şi gata oricând să o pună în practică. Curăţă-ţi 
bine „inima ”, căci o „inimă ” curată este o cetate invincibilă. 

- Funakoshi a mai zis: începătorului i-e greu să execute orice postură, dar cu 
timpul corpul ajunge s-o realizeze automat şi natural. Nu uita că folosirea 
tehnicii de luptă are avantaje dar şi dezavantaje, că procedeele tehnice trebuie să 
poată fi executate şi încet şi repede, că extensiile sunt la fel de necesare ca şi 
contracţiile corpului. 

După o îndelungă perioadă de ucenicie în care se străduie să lămurească şi 
însuşească posturi, mişcări şi forme bine stabilite de exerciţii, începătorul devine 
stăpân pe corpul său. Elevul avansat trece dincolo de formele canonice ale 
mişcărilor şi adaptează tehnica la caracteristicile corpului său, mişcându-se cât mai 
eficient şi natural. Se constată că mişcările tuturor practicanţilor cu nivel înalt de 
măiestrie din toate Artele marțiale seamănă uluitor unele cu altele. La acest nivel 
tehnica nu mai e ceva impus, specific stilului sau artei respective, ci o mişcare 
spontană, potrivită, precisă, eficientă, armonioasă, continuă, rotundă - adică 
frumoasă. La fel cu mişcările unor campioni de gimnastică, sau de dans, sau de 
patinaj etc. 

Cele spuse despre mişcare pot fi extinse şi la comportarea mintală: fiecare din noi 
a trecut prin situaţii în care gândirea i-a fost blocată total sau parţial de furie, 
surpriză sau frică. În astfel de situaţii scade simţitor capacitatea de reacție corectă. 
Ca remediu, se goleşte mintea de gândurile respective dăunătoare. Dacă n-ar fi 
perturbată de aceste gânduri, mintea conştientă ar putea reflecta total şi corect 
situaţia reală, nedeformând-o prin prisma emoţiilor. Această naturalete, 
disponibilitate şi lipsă de sentimente constituie un ţel de bază al Artei marţiale şi 
pot fi dobândite numai prin studiu îndelungat. 

- Preocupă-te mereu de ideal şi străduieşte-te să te desăvârşeşti ca om. - cu 
această recomandare Funakoshi îşi încheie învățătura morală, referindu-se la 
îndemânarea cea mai nobilă a omului - la gândire. E nevoie întotdeauna să 


armonizăm gândirea cu acţiunea. Gândirea nu va rămâne izolată la nivelul teoriei, 
ci va fi întegrată vieții reale. De abia atunci gândirea şi acțiunea corporală vor 
contribui împreună, plenar şi real, la desăvârşirea personalității. 


Virtuţile şi regulile de purtare ale samurailor sunt interdependente şi numai 
cultivate împreună pot da rezultate optime, fără a fi alterate de intransigență sau 
delăsare. Ele au o valoare uriaşă, constituind un scop evident pentru orice 
practicant serios şi sincer al Aikido. 

Deşi a trecut multă vreme de pe timpul samurailor şi lumea s-a schimbat mult, 
etica lor mai poate constitui chiar în zilele noastre un ghid moral pentru orice om 
adevărat, cum este cel ce studiază sincer Aikido. Poate că oportuniştii, ticăloşii sau 
nebunii vor respinge râzând aceste valori, dar - câinii latră, caravana trece (totuşi, 
la atâția câini, de unde atâtea caravane?). 


6.6. Deontologia instructorului 


Comportarea instructorului de Aikido are o mare importanţă educativă. 

Instructorul are un rol şi o poziţie centrală în activitatea din Dojo. Copii, tineri 
sau adulți, sportivii respectă şi au încredere în cel care-i îndrumă nu numai din 
punctul de vedere sportiv ci şi personal, omenesc. Adeseori profesorul devine un 
duhovnic (dar nu în sensul zglobiu-folcloric), alteori un exemplu, chiar un idol al 
elevilor săi mai mici. 

Cum trebuie oare să se poarte instructorul - care e şi el totuşi om, cu slăbiciuni şi 
neîmpliniri - pentru a răspunde încrederii şi aşteptărilor elevilor săi? 

Răspunsul, sau măcar o parte din el, îl constituie Codul onoarei sau Codul 
deontologic al antrenorului sportiv. 


6.6.1. Codul de purtare pentru antrenor 

După cum există un Cod al comportării onorabile a samurailor, există şi un Cod 
deontologic modern, al antrenorului sportiv. În cazul instructorului de Aikido, 
ambele coduri se completează reciproc şi constituie un set de reguli morale pe care 
el e obligat să le respecte în activitatea sa. Chiar dacă în sporturile competiționale 
puţini antrenori mai “pierd” vremea cu astfel de preocupări, “vechituri” care nu 
aduc nici un ban. Desigur că vorbim aici despre antrenorii care-şi fac conştiincios 
meseria, nu despre leneşi sau simulanți. 

Codul deontologic vrea să-l constrângă pe educatorul sportiv să se poarte ca un 
membru matur şi responsabil al societăţii din care face parte şi nu ca un neisprăvit, 
care îşi face un ţel în viață doar din meserie, din câştigul material sau din interesul 
personal. Codul deontologic accentuează principiul că sportul sau meseria nu e un 


108 
scop în sine, ci doar o formă de educaţie pentru formarea unor oameni împliniți 
şi utili societăţii. 

Deontologia sportivă cuprinde principii sau cerinţe cum ar fi: 

- Activitatea antrenorului să se desfăşoare la cel mai înalt nivel calitativ, cu 
responsabilitate şi cinste față de elevi, sportivi şi alți oameni; 

- Antrenorul sau instructorul să fie devotat meseriei sale, să nu-şi precupeţească 
efortul pentru îmbunătățirea continuă a bagajului propriu de cunoştinţe şi 
deprinderi, să ridice nivelul elevilor, să promoveze spiritul de echipă, curajul 
opiniilor, încrederea şi respectul reciproc, cu păstrarea echilibrului între dorinţa de 
afirmare şi modestie; 

- Problemele educative şi administrative să fie abordate multilateral, în corelare 
cu respectarea aspectelor sociale, economice şi ecologice; 

- Antrenorul să se implice numai în acțiuni pentru care are competenţa necesară şi 
să recurgă la sfatul sau experiența altor specialişti, dacă interesele sportivului vor fi 
astfel mai bine satisfăcute; 

- Să se implice permanent în procesul de formare a noilor instructori, în schimbul 
de informaţii utile corpului profesional; 

- Să evite concurenţa neloială prin: publicitate defăimătoare, exploatarea poziției 
proprii, critica publică a colegilor, exercitarea de presiuni sau influenţe pentru 
obținerea de avantaje nemeritate; 

- Instructorul să recunoască realizările altor persoane şi să obţină încrederea 
elevilor prin furnizarea de informaţii corecte, preocupându-se de respectarea legilor 
şi moralei. 

Principiul cel mai important din Cod este răspunderea antrenorului pentru binele 
şi soarta sportivilor de care se ocupă. Demnitatea oamenilor va fi o prioritate 
absolută a activității sportive. Antrenorul va respecta demnitatea sportivilor şi 
sportivelor, tratându-i pe toţi în mod egal şi corect, indiferent de vârstă, sex, 
apartenenţă socială, etnică, religioasă, politică sau de altă natură. 

Practic, aceasta înseamnă să trateze cu seriozitate şi grijă copiii şi tinerii; să nu 
neglijeze fetele, femeile, persoanele mai puţin dotate fizic; să sprijine ridicarea 
tineretului spre posturile de conducere din organizațiile sportive fără a se crampona 
de “scaunul” propriu şi aşa mai departe. 

O altă regulă din Codul deontologic este că antrenorul se va strădui să împace 
cerințele performanței sportive cu obligaţiile sociale, în special cele privind familia, 
şcoala, pregătirea profesională şi ocupaţia sportivului. Practic, aceasta înseamnă ca 
antrenorul să nu „sară peste cal” alergând cu orice preţ după performanță şi 
succesul competiţional, ci să urmărească în primul rând dezvoltarea multilaterală 
armonioasă ca om a sportivului amator. Sau, în Aikido, să nu transforme pregătirea 
elevilor pentru examenul de gradație, ori judecarea prestaţiei candidatului (când 
instructorul face parte din comisia de examinare), în manifestarea unor capricii 
personale, contrazicându-şi astfel vorbele frumoase. 


Mai înseamnă chiar şi echilibru în viața personală a antrenorului — adică să-şi 
respecte îndatoririle familiale, căci situaţia lui socială constituie şi ea un exemplu 
pentru sportivii pe care îi păstoreşte. Exagerarea preocupării şi pasiunii faţă de 
Aikido a făcut de exemplu, ca majoritatea centurilor negre cu mai mulți dani dintr-o 
țară vest europeană să ajungă la divorţ şi destrămarea familiei. 

Cât priveşte relațiile antrenorului cu sportivele sau copiii pe care îi îndrumă, se 
recomandă corectitudine, demnitate şi reţinere. În SUA şi Europa de Vest au apărut 
numeroase procese pentru hărţuirea sexuală atât a fetelor sau femeilor cât şi a 
minorilor. Este cunoscut cazul unui instructor de Jujutsu dat în judecată pentru viol 
— vezi http://php.indiana.edu/-burdickd/travis.html. Este cunoscut de asemenea 
cazul profesorului de la facultatea de medicină din Timişoara, filmat cu camera 
ascunsă când cerea studentelor perversiuni sexuale pentru a le mări nota. 

Codul deontologic prevede ca antrenorul să acționeze cât mai pedagogic şi 
responsabil pentru rezolvarea diverselor situaţii, cum ar fi: încurajarea sportivilor 
pentru însuşirea unei mentalități şi gândiri responsabile şi independente, a 
autodeterminării; găsirea unor soluţii corecte, omeneşti şi transparente, la 
conflictele ce apar inevitabil; evitarea utilizării violenţei de orice fel ca mijloc 
educațional, mai ales a violenței şi abuzurilor sexuale. 

În legătură cu rezolvarea conflictelor ar fi de precizat unele idei: nu se vorbeşte 
de rău despre cei absenţi; critica nu se face în public, ci între patru ochi. În cazul 
unui conflict se va organiza o discuţie deschisă la care vor participa toate părțile, 
căutându-se consensul şi soluţiile practice; cel criticat se va strădui să manifeste o 
înţelegere binevoitoare față de critică. 

Încă o cerință din Codul deontologic sportiv este ca antrenorul să imprime 
elevilor o comportare socială corectă şi fair play în cadrul sportiv şi în afara lui. 
Corectitudine şi echitate în orice acţiune, adică respect față de ceilalți oameni şi 
chiar de animalele implicate în activitatea sportivă, pentru o atitudine responsabilă 
față de Natură şi mediul înconjurător. Antrenorul nu trebuie să pretindă o ascultare 
orbească din partea sportivilor — pentru că uneori şi el se înşală. Nimeni nu are 
monopolul adevărului. 

Pentru fiecare Aikidoka - instructori şi elevi — este obligatorie studierea Codului 
deontologic sportiv în întregime. 





6.6.2. Forţa exemplului personal (2 


Nu uita că elevii copiază purtarea părinţilor, învăţătorilor sau profesorilor cu care 
au de-a face — vezi la # 6.5.3 despre imprinting. Aşa că, dacă vrei să fii un 
instructor rău, dă-le exemple proaste şi arată-le “avantajele” avidităţii, corupției şi 
samavolniciei: 

- Lecţia nu începe la ora stabilită, ci când apari tu! 

Evident că programul afişat este doar pentru elevi. Ei pot veni la timp, tu însă eşti 
un om foarte ocupat şi nu te poți rupe de prieteni sau de siestă. 

- Chinuie elevii! 

Un elev “bun” face orice-i cere instructorul - fără să ezite sau să întrebe “de ce”. 

Dacă ajungi să te încurci cu vreo elevă, ai grijă să afle toată lumea şi să înțeleagă 
care sunt avantajele de a fi un “elev bun”: acordă-i mai multă atenţie la lecţii, 
promoveaz-o preferențial la examenele de gradaţii ş.a.m.d. 

Chiar dacă o astfel de purtare poate fi interpretată ca o agresiune (uneori sexuală), 
la tine în sală ea va fi doar “o verificare a loialității elevului”. Nu te lăsa tulburat de 
vreun “scandalagiu” care te reclamă pentru purtare incorectă şi pleacă. Într-o astfel 
de situaţie poți să te aperi cu capul sus, convins de dreptatea ta, fiindcă ai reuşit să 
scapi grupa de un element necorespunzător. 

- Nu te antrena cot la cot cu elevii! 

Când ei fac flotări sau repetă Jrimi Nage — nu cumva să transpiri alături de ei; tu 
doar stai şi te uită, eventual critică-i. E foarte bine dacă ai şi burtă, în felul acesta 
oricine poate să-şi dea seama care e instructorul şi cine e doar elev. Greutatea burții 
te poate ajuta să măreşti duritatea cu care trânteşti vreun biet elev aşa ca „să-i sune 
apa în cap”, sau îl fixezi de nu mai poate mişca mâna o săptămână. Ceilalţi vor 
rămâne cu gura căscată de admiraţie (şi respect), remarcând că eşti nu numai 
„bărbat dur”, ci chiar „cel mai tare din parcare”. 

- Nu te consuma! 

Este evident că după ce ai devenit instructor nu mai ai nevoie să înveţi ceva nou. 
Dacă vreun elev de-al tău te-ar vedea la un stagiu şi ar surprinde când profesorul 
respectiv te corectează — rişti să-i pierzi încrederea şi respectul lui, poate chiar şi 
taxa pe care o plăteşte... 

Urmăreşte-ţi doar interesul şi nu privi în jur. În plus, nu uita să tratezi elevii la fel 
cum faci cu copiii tăi: critică-i, critică-i mereu. Orice ar face, găseşte-le nod în 
papură şi nu-i lăuda vreodată. 

- Mănâncă usturoi şi nu te spăla! 

N-ai tu timp să mănânci o hrană potrivită înaintea fiecărei lecţii, sau să-ți speli 
costumul. Dacă nu poți convinge vreun elev (sau elevă) să ţi-l spele el (printre alte 
servicii), las-o baltă. Doar şi instructorul tău fuma, îi mirosea gura şi subțiorile, iar 
tu n-ai murit. Cu siguranţă că elevii pot suporta câteva mirosuri sau râgâieli. 

- Nu te întreba vreodată dacă faci bine! 

Să nu te îndoieşti vreodată de priceperea ta pedagogică, de măiestria ta tehnică, 
de programa analitică sau de Calea pe care-i conduci pe elevi. Se ştie că 
specializarea este cheia succesului, aşa că nu te mai informa şi nu mai studia alte 
arte sau metode (oricum sunt de rahat). Nu te întreba vreodată de ce faci pasul acela 
la nu ştiu care procedeu. Doar ştii asta de la profesorii tăi, or ei nu ţi-ar fi arătat 
vreodată ceva care să nu fie perfect, după cum nici tu nu poţi preda decât 
perfecțiunea — nu-i aşa? 

Asta, câtă vreme nu priveşti în jur, sau nu eşti dat afară. 

Şi încă ceva — nu le arăta elevilor tot ce ştii, doar nu o să-i ajuţi chiar tu să te 
poată bate, sau să te depăşească vreodată; poți să ştii ce le trece prin cap? Aşa s-a 


purtat şi instructorul tău cu tine. În felul acesta, precis că Aikido va rămâne mereu 
puternic şi plin de viață..... 

- Fii convins că eşti cel mai bun instructor de pe faţa pământului! 

Tu nu poți greşi niciodată, doar te-ai străduit mulți ani ca să ajungi atât de 
valoros. 

- Spune-le tuturor că tu eşti cel mai bun! 

Elevii sunt fraieri, nu-şi pot dau totdeauna seama singuri de ce e bun şi ce e rău. 
Nu uita să subliniezi cu orice prilej că numai tu predai “adevărata” Artă, restul 
instructorilor sunt ageamii. În plus, explică-le cât mai des că tu eşti cel mai bun, 
întrucât profesorul tău a îmbătrânit şi nu se mai mişcă la fel ca pe vremuri. Prin asta 
vei câştiga încrederea elevilor, care se vor îngrămădi la stagiile tale. 

- Ja măsuri ca elevii să nu te întrebe vreodată ceva! 

Elevii care pun întrebări nu sunt atenţi la lecţie, ba mai rău — nu sunt respectuoşi. 
Nici nu sunt în stare să judece corect. E suficient că ai centura neagră şi eşti 
instructor, n-au ei nevoie să mai afle amănunte despre priceperea sau biografia ta. 
Descurajează întrebările — ele consumă din timpul pentru flotări. 

- Ja şpagă de la elevi! 

Nu e vorba numai de taxa de şcolarizare la sală, ci de “obligaţia” lor de a-ţi plăti 
berea şi mâncarea când ieşiţi împreună, sau de a cumpăra cărțulia scrisă de tine etc. 
Aşa făcea şi instructorul tău, iar tu vrei să transmiţi elevilor “adevărata” tradiție. 


A bon entendeur, salut! 

7 — Aikido pentru corp — principiile mişcării 





7.1. Ţinuta şi Postura (Shisei) 
7.2. Deplasarea (Sabaki) 
7.3. Căderile (Ukemi) 
7.4. Reacţia la un atac 
7.4.1. Eschiva 
7.4.2. Blocajul 
7.5. Contra-atacul 
7.5.1. Procedeul de luptă (Waza) 
7.5.2. Fazele unui procedeu de luptă 
7.5.3. Pătratul — Triunghiul - Cercul 
7.5.4. Principii tactice 
7.5.5. Armonia (Wa) 
1.6. Mişcarea 
7.7. Loviturile (Atemi) 
7.8. Exerciţiile cu arme 
7.9. Exerciţii ajutătoare pentru Aikido (Junbi Taiso) 
7.9.1. Câteva principii 
7.9.2. Programul de încălzire 
7.10. Jocuri ajutătoare pentru Aikido 
7.10.1. Jocuri de uz general 
7.10.2. Dezvoltarea încrederii în partener 
7.10.3. Dezvoltarea capacităţii de a privi adversarul 
ansamblu” 
7.10.4. Invăţarea căderilor 
7.10.5. Teorie şi discuții 
7.11. Un corp mai zdravăn 
7.11.1. Exerciţii pentru întărirea corpului 
7.11.2. Exerciţii pentru viteză 
7.11.3. Exerciţii pentru echilibru 
7.11.4. Exerciţii pentru forță 
7.11.5. Exerciţii pentru agilitate 
7.11.6. Exerciţii pentru rezistență 
7.11.7. Exerciţii pentru relaxare 

Cu voie sau fără să vrea, corpul exprimă starea spiritului din interiorul său prin 
“limbajul trupului”, sau comunicare corporală. Atât în repaus cât şi în acțiune, 
corpul se manifestă la fel ca “locatarul” din creier, fie: drept, eficient, frumos, 
cinstit, atractiv — fie dimpotrivă: strâmb, dezechilibrat, chinuit, inutil, agresiv, 
egoist, respingător etc. 

În cazul corpului, Aikido înseamnă un anumit fel de mişcare: naturală, rotundă, 
continuă, armonioasă, o exprimare corporală a siguranței, stabilității, vigilenței etc. 
Dar, pentru a fi în stare să exprime Aikido, corpul trebuie întărit, are nevoie de o 
sănătate şi o condiție fizică corespunzătoare. 

Pregătirea corporală se obţine prin antrenamentele din Dojo. Până la urmă 
corpul elevului, transformat spiritual de practicarea Aikido, va exprima noua lui 
stare interioară. Am văzut că: 

Aikido total = Efort fizic + Gândire optimistă + Educaţie civică + 

+ Instrucție militară + Educaţie morală + Control Ki + Iubirea de oameni 

Aikido pentru corp se ocupă de ansamblul componentelor: 

“E fort fizic + Gândire optimistă + Instrucție militară + Iubirea de oameni”. 

Procedeele de luptă constituie baza exerciţiilor pentru corp şi sunt câtă frunză, 
câtă iarbă, iar numărul lor tot creşte (de exemplu, numărul lor se apreciază cu 
variante cu tot la aproximativ 2000). Ele nu constituie însă scopul Aikido, tehnica 
de luptă fiind doar o sculă educativă printre altele, chiar dacă foarte importantă. Din 
punctul de vedere instructiv şi educativ contează scopul activităţii şi principiile ei 
călăuzitoare, nu procedeele. De aceea nici nu le-am mai prezentat, căci sunt 
explicate suficient de bine în nenumărate cărţi şi filme video sau pe CD, inclusiv în 
limba română, vezi [2], [20], [21], [22], [25], [26], [28], [29]. De altfel, tehnica 
Aikido şi modul specific de mişcare nu pot fi învăţate din cărți. Eu cunosc 
subiectul, deoarece am fost nevoit să încep Calea uitându-mă la poze, dar nu m-am 
dumirit despre ce e vorba până n-am văzut un profesor în acțiune (vezi # 10.1). 

În schimb, în continuare sunt analizate principiile de bază şi aspectele generale 
care stau la baza tehnicii propriu-zise, în spatele ei. Principiile sunt ca un limbaj de 
programare, iar procedeele - ca programele utilitare: dacă stăpâneşti limbajul 
(principiile), poţi naşte o infinitate de procedee (utilitare). 

Deoarece mişcarea corporală se vede, adeseori profanii confundă priceperea 
tehnică cu „valoarea” de ansamblu a unui Aikidoka; diferența e în realitate foarte 
mare. Valoarea omului nu constă doar din capacitatea lui corporală, ci o dă suma 
valorilor celor trei părți ale sale (corp — minte — suflet). Aşa că pentru a putea 
aprecia corect valoarea unei persoane e nevoie de mult timp (folclorul zice: ca să 
cunoşti un om e nevoie să mănânci multă sare împreună cu el), căci trebuie văzut 
nu numai cum se mișcă ea, ci şi ce face cu mintea şi cu sufletul. 


7.1. Ţinuta şi Postura (Shisei) 


Conform Micului Dicţionar enciclopedic, poziţie înseamnă locul în care este 
plasat un lucru sau o persoană în raport cu altceva, cu un reper; iar postură — 
ansamblul poziţiilor diverselor părți ale corpului între ele. 

Deşi predau tehnici de luptă, ţoţi profesorii susțin că baza oricărei arte marţiale e 
“Postura” statică, sau garda (Kamae). Distingem: postura obişnuită în picioare 
(Shizentai) şi în genunchi (Seiza), postura de gardă în picioare (figura 7.3) şi în 
genunchi. 

În artele marţiale japoneze se acordă Posturii o importanță foarte mare, aproape 
enervantă pentru o minte apuseană. Orice începator ne-japonez are mari greutăți să 
respecte regulile repetate mereu şi mereu de profesorul nicicând mulțumit: 
"Spinarea mai dreaptă! Umerii şi abdomenul mai relaxate! Genunchii mai îndoiți! 
Împinge fundul înainte!" etc. 

Elevul învață să se relaxeze şi să-şi poziționeze corpul astfel ca greutatea 
diverselor sale părți să cadă sau să se îndrepte spre un singur Centru (Hara) — 
figura 7.1. În felul acesta corpul nu se mai opune gravitaţiei, ci o foloseşte. Procesul 
de centrare este atât mental cât şi fizic. Elevul învaţă să-şi coordoneze şi unifice 
corpul cu mintea, astfel încât să poată funcţiona netulburat de eventuale forțe sau 
influenţe exterioare potrivnice — indiferent că au forma unui atac corporal, verbal 
sau mintal. 

Postura de bază în picioare este triunghiulară (tetraedrică) — Sangaku, figura 7.2. 
Morfologia corpului unui european nu este la fel cu cea a unui asiatic. Umerii unui 
oriental coboară de la gât în diagonală, pe când ai europeanului fac 90 cu gâtul. În 
loc să folosescă şoldurile, europeanul are tendinţa să folosească umerii, ridicându-i. 
Deoarece europenii sunt nevoiți să facă un efort suplimentar spre a-şi ţine umerii 
coborâţi şi a folosi şoldurile, ei învaţă mai greu Aikido. 





7.2 Poziţia tălpilor în Kamae 


7.1. Harta şi poziția punctul ui 7.3 Postura de gardă în 


Central (Seika-no Itten) A — suprafaţa (poligonul) de picioare (Kamae) 
| — Ombilic; 2 — Seika-no 


itten, 3 — Hara 


sprijin pe sol - linia de curgere a Xi-ului 

Ținuta, postura şi garda urmăresc realizarea unei stabilități foarte mobile, care 
să creeze capacitatea de a răspunde energic şi eficient unui atac. Când un specialist 
în Aikido ia postura de gardă, îşi concentrează şi coboară Ki-ul spre sol, ceea ce îl 
face să devină imposibil de urnit sau ridicat (vezi # 8.5.4). În continuare el se va 
mişca sau apăra, dacă socoteşte necesar, numai pornind de la această stabilitate. 
Postura este doar o fază pregătitoare pentru deplasare — vezi # 7.2. 

Coloana vertebrală (care ţine de la noadă până în creştetul capului) se va ţine cât 
mai dreaptă şi verticală, dar flexibilă. Ea are de obicei trei curburi naturale: lordoza 
cervicală (zona cefei), cifoza dorsală (zona omoplaţilor) şi lordoza lombară (în 
spatele ombilicului) — figura 7.4. Sarcina oricărui elev este să-şi îndrepte cât mai 
bine cele trei curburi, astfel încât să dea impresia că “a înghițit un băț”. Curbura 
lombară se corectează strângând fesele şi ridicând pelvisul (anusul să privească 
înainte, la orizontală, chiar spre cer), cea dorsală prin realizarea senzaţiei de 
întinderea coloanei (capetele coloanei să fie trase de Cer şi de Pământ), iar 
cervicala - apropiind bărbia de mărul lui Adam, sau păstrând mereu ceafa lipită de 
guler. Strădania de a menţine coloana dreaptă este o sarcină permanentă, care însă 
nu se realizează prin încordarea exagerată a unor muşchi, ci dimpotrivă, cu un 
minim de încordare. Mintea bate fundul, aşa că preocuparea permanentă faţă de 
problemă este chiar mai importantă decât efortul fizic respectiv. 





A b c 
7.4 Postura şi coloana vertebrală 

a — corect, b, c — greșit 
Tălpile vor fi bine şi complet apăsate pe sol, pe Tatami (figura 7.2). 70% - 90% 
din greutatea corpului stă pe piciorul din față, restul pe cel din spate. Greutatea nu 
se distribuie uniform pe toată suprafața tălpii, ci este concentrată spre vârful labei. 
Genunchii stau îndoiţi, corpul este mereu coborât. În felul acesta, corpul va fi în 
stare fără nici un fel de întârziere să sară, să se retragă, să se rotească sau să se 
ferească la apariția unui pericol. Pe lângă viteza mai mare de reacţie, această 

postură asigură şi o respirație mai bună. 

Păstrează mereu stabilitatea posturii: dacă trebuie să ajungi jos — îndoaie 
genunchii; dacă trebuie să ajungi mai departe — fă un pas. Păstrează mereu corpul 
deasupra labelor — posturile gen Kiba Dachi (călăreţul) nu sunt bune pentru Aikido. 


Pentru postura corectă, echilibrul şi stabilitatea corpului sunt mai importante 
decât restul condiţiilor. Postura se verifică cel mai bine în cadrul unui antrenament 
desfăşurat pe pământ sau iarbă. Pietrele şi neregularitățile solului te silesc să 
corectezi postura şi să înţelegi că frumuseţea aspectului e mai puţin importantă 
decât eficacitatea mişcărilor. 

Faţa şi corpul vor fi orientate spre pericol, adică spre adversar. 

Garda înseamnă şi o distanţă potrivită față de adversar (Ma-ai), pe care Aikidoka 
o evaluează dintr-o privire, în funcţie de situație. 

Postura (atitudinea) este şi un exemplu de interacțiune a spiritului cu corpul. 
Noţiunea Shisei include şi atitudinea mentală corectă. Această "postură" interioară 
exprimă demnitatea, comportamentul just şi respectul. Ea se manifestă prin lipsa 
oricărei bădărănii, evitarea glumelor şi gesturilor deplasate, respectarea regulilor de 
politețe. Comportarea demnă, atât în situaţiile penibile cât şi în momentele de 
voioşie, constituie o postură bună, la fel ca ținuta impecabilă a corpului. E greu de 
spus care dintre cele două aspecte e mai important, sau care din ele influenţează 
mai mult pe celălalt, dar e limpede că pentru un rezultat optim e bine ca atitudinea 
interioară (spirituală) şi cea exterioară (corporală) să fie corelate. 

Nu degeaba majoritatea artelor marţiale recomandă o ţinută cât mai dreaptă şi 
verticală, dar totodată cu corpul relaxat. Numai în felul acesta Ki-ul poate circula 
nestingherit. În Aikido este evident că numai trunchiul vertical asigură păstrarea 
stabilităţii şi echilibrului propriu. Dar aceiaşi postură fermă permite şi influențarea 
corpului adversarului, prin acţiunea propriei Hara, adică prin transferul greutății 
proprii (Ki-ului), asupra corpului şi Harei lui Uke. Ţinuta corectă se referă atât la 
postura în picioare, cât şi la cea stând în genunchi (Seiza). 

Calitatea Seiza este importantă pentru succesul oricărei acțiuni. În postura corectă 
Seiza eşti deja activ, iar corpul şi mintea sunt mobilizate - fără să faci nici o mişcare 
vizibilă. Dacă ansamblul: şolduri şi abdomen (Koshi şi Hara) stau corect, eşti deja 
vigilent şi “gata” (de acțiune). Un individ care umple spaţiul din jur cu puterea 
minţii sale, domină situația. El descurajează posibilii adversari încă de cum intră 
într-o cameră, înainte de a se aşeza în Seiza. El nu se sinchiseşte, adversarul nu-l 
poate deranja. Asta înseamnă “legătura” cu adversarul, adică să simți ca şi când ai 
fi în contact corporal cu el, desi gândurile sunt departe. 

Duetul corp-minte se influenţează reciproc: încrederea în sine (nu îngâmfarea) 
îmbunătăţeşte ținuta, iar ţinuta dreaptă, relaxată şi degajată întăreşte siguranța de 
sine. Conştiinţa propriei forțe, încrederea că te poţi apăra cu bine de orice 
agresiune, fac să scadă până la dispariție frica iraţională de o posibilă “agresiune”. 
Forţa corporală dă naştere unei stabilității sufleteşti, însoțită de manifestarea 
exterioară a siguranţei de sine. În Aikido diversele forţe nu acţionează separat, ci 
împreună: forța spiritului se uneşte cu cea a respirației, iar ambele potențează 
mişcările corpului pentru a rezulta o tehnică de luptă, aşa fel încât corpul, persoana, 
acționează în - şi cu - totalitatea lui. 

Însă ținuta corectă şi încrederea în forţele proprii nu reprezintă scopuri în sine, 
ci doar mijloace esenţiale pentru păstrarea sănătăţii şi asigurarea succesului în viață. 
Un om cocârjat sub povara existenţei, mereu speriat de persecuțiile celor din jur sau 
de ce i s-ar putea întâmpla, va avea o viaţă nefericită. Nu contează că amenințările 
de care se teme el sunt agresiuni corporale, verbale sau psihice, că sunt reale sau 
imaginare. Bunăoară, teama de a merge noaptea pe stradă sau prin parc — înseamnă 
lipsa libertăţii de mişcare. Dacă în aceste condiţii persoana respectivă este silită să 
se ducă totuşi undeva, apare stresul. Cu timpul stresul şi spaima se amplifică 
reciproc, până când ajung la o maladie nervoasă: fobie, chiar depresie. Aikido 
poate întări încrederea în sine şi crea o voință sănătoasă de autodeterminare, 
vindecând boala. 

Scopul final al antrenamentelor este Mu Kamae — garda fără o formă prestabilită. 











Reguli generale 
* Stabilitatea corpului - să fie cât mai mare. De aceea: 
- Coloana vertebrală (înţeleasă de la noadă până în creştetul capului) să fie 
dreaptă şi verticală, 

- Trunchiul va sta mereu vertical: oricând vrei să ajungi cu mâinile undeva jos — 
îndoaie genunchii şi coboară şoldurile, chiar până ajungi cu unul sau ambii 
genunchi pe Tatami (în Seiza), tot aşa se va ridica orice greutate, fără aplecarea 
sau îndoirea trunchiului — figura 7.5 (a, b — corect; c — greşit); 

- Umerii vor fi ţinuţi mereu deasupra şoldurilor — pentru a nu răsuci corpul şi 
coloana vertebrală; 

- Braţele să fie relaxate iar coatele întinse şi lăsate în jos - ca şi când ai ţine 
permanent un ou la subțioară, care nu trebuie nici scăpat, nici spart; 

- Mâinile/ braţele vor fi ţinute în fața corpului ca şi când ar ţine o sabie, cu 
muchia palmei (Tekatana) spre partener. Degetele vor avea Ki, adică stau întinse, 
nu moi sau îndoite, nici băţoase, nici strânse, nici depărtate. Degetele groase sunt 
îndreptate spre nas; 


- Genunchii vor sta mereu îndoiţi (prof. Ywamoto repeta mereu: Knie boigen!): 
când intri în Dojo — să-ţi cobori Hara (corpul) cu un deget, iar când intri pe Tatami 
- cu încă un deget (prof. Bob Whelan); 

- 80-90% din greutatea corpului stă pe talpa din față. 

* Baza de sprijin pe sol a corpului - să fie cât mai mare. De aceea: 

- Tălpile vor sta perpendiculare, în poziţia specifică Aikidoului (figura 7.2); 
călcâiele mereu coborâte, dar nu lipite pe saltea, ci puțin ridicate, cât să pătrundă o 
foaie de hârtie. 

- În Seiza genunchii vor fi depărtaţi iar călcâiele apropiate, lipite. Şezutul nu va 
sta pe călcâie, ci puţin ridicat deasupra lor — cât să poată pătrunde o foaie de hârtie. 


Exerciţii recomandate: 
Efectuarea oricărui exerciţiu sau procedeu din Aikido — ținând pe cap o bucată de 
lemn, fără a o lăsa să cadă. 


7.2. Deplasarea (Sabaki) 


Gândirea omului este exprimată de mâini, dar legile 
Universului sunt exprimate de picioare (O Sensei) 

În Aikido apărarea sau lupta înseamnă în primul rând eschivă, mobilitate — adică 
atacul adversarului să nu te găsescă acolo unde credea el că eşti. 

Deplasarea constituie baza oricărei apărări şi pregătirea pentru execuţia unui 
procedeu de luptă. Ea constă din mersul (spre orice direcţie) cu paşi normali, 
adăugați etc. şi/ sau răsucirea corpului (Taisabaki - cu paşi; sau Tenkai - fără paşi), 
dar păstrând mereu stabilitatea. 

Deplasarea se face păstrând tot timpul postura corectă şi stabilă specificată mai 
înainte, din care se porneşte şi în care se ajunge: cu spinarea dreaptă, verticală dar 
flexibilă, cu umerii complet relaxaţi (coborâţi), cu braţele relaxate, cu genunchii 
îndoiți, cu capul ridicat de parcă creştetul ar împunge Cerul, cu fața destinsă şi 
privirea atentă la tot ce e în jur — dar nu fixată pe ceva (vezi # 9.6.3). Corpul se 
mişcă paralel cu solul, nu “pe valuri”: ochii rămân mereu la acelaşi nivel orizontal. 

Greutatea corpului stă pe un singur picior! Piciorul care păşeşte e descărcat, nu 
preia deloc greutatea corpului, care rămâne întreagă pe piciorul de sprijin (bine 
îndoit). Înaintarea corpului, sau intrarea în spaţiul adversarului, este iminentă şi 
asigurată de posibilitatea destinderii piciorului din spate. Abia după ce talpa 
piciorului care a înaintat se aşează bine pe sol, greutatea corpului se mută deasupra 
ei — printr-o mişcare asemănătoare exerciţiului de vâslire (Funakogi Undo - # 
8.7.1). Deoarece corpul nu înaintează (încă), adversarul nu-şi dă seama că eşti gata 
să te apropii de el, de aceea deplasarea se numeşte “pasul (perfid) ca umbra lunii”. 

La deplasare, talpa alunecă orizontală pe sol aşa cum păşeşte pisica, gata să 
“înfigă” imediat degetele în el dacă e nevoie. Degetele tălpii de sprijin (care susține 

majoritatea greutății corpului) se înfig şi se agaţă de sol ca nişte gheare, pentru a 
mări aderenţa şi stabilitatea. Niciodată talpa nu se ridică mult de la sol: se mişcă 
fără să atingă solul — dar dacă pe sol e o monedă, o va mătura. Picioarele nu se 
încrucişează, afară de cazul când se execută un procedeu, iar atunci pe o durată cât 
mai mică. Călcâiele nu vor sta vreodată ridicate: deja poziţia bipedă este un 
handicap pentru stabilitatea verticală — nu e nevoie să mai înrăutățim situația, prin 
micşorarea suplimentară a suprafeţei de contact (bazei de sprijin) pe sol. 

Taisabaki înseamnă răsucirea corpului în timpul efectuării unuia sau mai multor 
paşi, în vreme ce la Tenkai corpul se roteşte fără deplasarea tălpilor — figura 7.6. 

De exemplu, Taisabaki corect pe “un pas” (Tenkan) se desfăşoară în realitate cu 
doi paşi, astfel (figura 7.6.a): 

1.6 Deplasarea prin rotirea corpului 
a — Taisabaki pe un pas; b — Taisabaki pe doi paşi; c — Tenkai 
A — linia iniţială a tălpilor; B — linia tălpilor după deplasare; 
| — prima mişcare; 2 — a doua mișcare 


La momentul potrivit, piciorul dinainte - fix, face un pas puţin înainte şi puţin 
lateral, cu vârful spre interior; apoi piciorul din spate, neîncărcat de greutatea 
corpului, execută un semicerc înapoi, astfel că trunchiul se roteşte cu 180° în jurul 
axei verticale care trece prin corp şi talpa din faţă. În felul acesta se realizează 
evitarea forței atacului (prin deplasarea laterală), stabilitatea corpului, posibilitatea 
de a extinde Ki-ul (adică a-l împinge pe adversar), economia de energie. Rotirea 
corpului este produsă mai mult de împingerea şi forța atacului adversarului, decât 
cu efort propriu — la fel cum o uşă nu se deschide singură, ci se roteşte în jurul axei 
balamalelor din cauza că o împinge persoana care intră. Un obiect ținut pe palma 
dinainte va zbura înainte (spre adversar) la rotirea corpului, datorită extensiei Ki- 
ului şi forței centrifuge. 


O deplasare corectă şi calmă, exprimând siguranță de sine, descumpăneşte 
agresorul, deoarece îl sileşte să facă o muncă în plus pentru ca atacul să ajungă la 
țintă. 

Însuşirea modului corect de deplasare necesită multă muncă, în cursul căreia 
elevul învaţă şi controlul respirației — pentru a putea sesiza orice pericol, cât de mic 
(al 6-lea simţ). În felul acesta corpul îi devine un fel de antenă, totodată receptoare 
şi emițătoare, capabil să preia orice energie agresivă. 

Deplasarea în genunchi (Shikko) - înainte, înapoi, rotiri etc. - accelerează 
însuşirea mişcării fundamentale care este rotirea şoldurilor. Lipsa picioarelor sileşte 
omul aflat în Seiza să pornescă orice mişcare din rotirea, chiar svâcnirea şoldurilor. 
(Exerciţiile Suwari au însă defectul că suprasolicită genunchii, care nu au fost 
făcuţi pentru a sta cu ei pe sol, şi pot crea probleme viitoare de sănătate: artrită, 
dureri etc. Shikko e bun, dar trebuie practicat cu măsură). 

Deplasarea pe Tatami dezvăluie nivelul de măiestrie. Expertul în Aikido este în 
stare să doboare adversarul din mers, fără să-l privească şi fără să încetinească 
paşii, cu o indiferenţă ce exprimă valoarea ridicată [29]. 

Kihon Dosa (mişcări de bază — vezi [28]) este un fel de Taisabaki specific şcolii 
Yoshinkan (vezi 4 10.2.1). Iată câteva aspecte: 

În Kamae, stabilitatea rezultă din anumite forme geometrice pe care le naşte 
corpul elevului: un triunghi dreptunghic în plan vertical (o catetă verticală, formată 
de corp deasupra piciorului din față), plus un alt triunghi dreptunghic orizontal, pe 
Tatami, format de tălpi (prelungirea tălpii din faţă vine pe vârful tălpii din spate), 
plus un triunghi orizontal, aproximativ isoscel, format de piept şi braţe. Degetele 
mâinilor se țin răsfirate şi întinse. 

Când te mişti şi acţionezi — lucrează doar picioarele (genunchii) şi şoldurile, poate 
şi coatele; în schimb, trunchiul, braţele şi mai ales umerii sunt mereu relaxate. 
Pentru a ilustra deplasarea corectă se dă ca exemplu rața: picioarele acesteia se 
mişcă repede, dar corpul îi înaintează orizontal şi constant, fără oscilaţii. 

Genunchii stau mereu îndoiți iar corpul vertical. Degetele picioarelor stau strânse 
ca nişte gheare, agăţându-se de saltea. Pivotarea tălpii se face numai pe vârf: elevul 
care-şi însuşeşte mişcarea corectă ajunge ca la fiecare 3 luni să aibă găuri în tălpile 
pantofilor, sub rădăcina degetului mare. Profesorul Nagano povestea cum maestrul 
Gozo Shioda i-a dat 4 dani doar văzându-i găurile din tălpi. 

Tehnica mersului înainte e la fel ca în Karate: în timp ce şoldurile se rotesc mult 
(pentru a se putea respecta regula aşezării tălpilor), talpa din spate descrie o curbă, 
apropiindu-se de cea din faţă, de sprijin, apoi merge înainte. În Kamae distanţa 
longitudinală între tălpi e cam o lăţime de umeri (60% din greutatea corpului pe 
piciorul din față), dar devine mult mai mare (ca la Zenkutsu din Karate) pentru 
efectuarea unei aruncări, cu 80% din greutate pe piciorul din față. 

Pentru a-l arunca pe Uke, se înaintează mult cu piciorul dinainte, ducând pe el 
80% din greutatea corpului, apoi se apropie piciorului din spate; respectiv, la 
revenirea în Kamae se retrage piciorul din față (reducându-i încărcarea la 60% din 

greutate). Forţa aruncării e produsă de înaintarea şoldului din spate, produsă de 
întinderea genunchiului din spate. 

Mersul înapoi e simetric în oglindă cu cel înainte. 

La retragerea în Kamae se expiră — la înaintare se inspiră. 

Kihon Dosa sunt exercițiile de bază, esența Aikidoului din şcoala Yoshinkan. 
Dacă sunt bine făcute, restul tehnicii se însuşeşte aproape de la sine. De aceea 
Kihon Dosa vor fi exersate cât mai mult, de unul singur, repetate în faţa oglinzii 
(pentru autocorectare) — de exemplu chiar o oră (vezi 4 9.13). 





Reguli generale 

Toate cele indicate la # 7.1, plus: 
- Orice Taisabaki — se face cu tălpile şi călcâiele jos (NU dansat, nici ţopăit); 
- Mişcările (răsucirile) pornesc din şolduri (Hara) şi vor fi sincronizate cu 
respirația (Kokyu Ho); 

- Ţine capul sus, vertical, drept (altfel — ameţeşti), iar spinarea dreaptă şi 
verticală; 

- Ține umerii, abdomenul şi fesele relaxate, umerii coborâți şi împinşi în afară; 

- NU sta crăcănat, ţine tălpile cât mai apropiate (altfel nu poți face Zaisabaki, sau 
îl întârzii). 

- Pirueta (Taisabaki Tenkan) trebuie făcută repede, eventual prin săritură, pentru 
a-l menţine dezechilibrat pe Uke (a NU-I opri). 











Exerciţi recomandate: 

vezi # 7.1, plus: 

- Deplasări în genunchi (Suwari Sabaki; Shikko); 

- Taisabaki cu o monedă, piatră etc. în palmă — care zboară spre adversar; 

- Partenerii stau față în față în picioare, la 5-6 m., şi pornesc deodată unul spre 
celalalt. Pe drum (ambii în mers), Uke loveşte Shomenuchi când şi cum vrea el — iar 
Nage se fereşte prin: fente; sau Taisabaki - normal (cu faţa spre Uke), pe dreapta 
sau pe stânga mâinii lui Uke, şi invers (cu spatele spre Uke); 

sau: 
- Nage stă pe loc, Uke se apropie; 
- Uke stă pe loc, Nage se apropie; 
- Nage stă pe loc, Uke atacă din jurul lui Nage (de pe un cerc) - cu mâna sau 
piciorul; 

- Cel mai bun antrenament de unul singur este mersul rapid pe întuneric, noaptea 
în pădure, având ca scop: să nu te ciocneşti de ceva, să nu-ţi auzi nici paşii, nici 
respiraţia. 


7.3. Căderile (Ukemi) 


Învăţăm Ukemi pentru ca altcineva să poată învăța Aikido (George Simcox). 

Ukemi este principala pârghie educativă a Aikidoului. Practicantul - fie el tânăr 
sau bătrân, începător sau cu mulți dani, care e sănătos la corp dar nu (mai) acceptă 
să cadă, să se dăruiască partenerilor - e deja bolnav (la cap...). 

„Calitatea căderilor (Ukemi) de care eşti în stare determină atât calitatea 
comportării ca Nage, cât şi restul Aikidoului pe care îl faci” (Ikeda Shihan). 

Ukemi rezolvă cu succes fie un accident (dezechilibrare involuntară, sau 
provocată de un adversar), fie permite continuarea sau reluarea luptei cu şanse 
sporite. Sfârşitul oricărui Ukemi va fi cel puţin poziția de gardă (Kamae), poate 
chiar o intrare spre adversar, pentru începerea unui procedeu de luptă. 

Ukemi poate constitui şi o deplasare sau o eschivă. 

La căderea prin rostogolire înainte (Mae Ukemi) contactul spinării cu salteaua se 
desfăşoară de-a lungul unei linii diagonale, de la umăr spre şoldul din partea opusă. 
În felul acesta, coloana este intersectată doar o dată într-un punct (zonă), fiind 
foarte puţin solicitată - adică total diferit de alte feluri de căderi, cum ar fi tumba 
obişnuită peste cap, sau căderea cu bătaie de la Judo. La Ukemi e la fel ca la 
Kuzushi: Centrul trebuie îndreptat spre direcţia de mişcare. Mişcă-ţi Centrul ca să 
privească spre direcţia în care vei cădea. Asta înseamnă să te uiţi mereu la partener, 
chiar şi în timp ce cazi. Pentru a proteja umărul şi şoldul, cazi în direcție 
perpendiculară pe linia tălpilor; nu cădea în direcţia liniei tălpilor. 

La fel stau lucrurile şi la căderea prin rostogolire înapoi (Ushiro Ukemi). Varianta 
prin aşezare rapidă direct jos e mai sigură decât varianta clasică de cădere, cu 
genunchiul pus jos, care cere mai mult timp. La căderea prin săritură pe spate, 
practicată de obicei în Judo deoarece e impusă de adversar, încărcarea coloanei este 
mult mai solicitantă, deşi se face o bătaie de amortizare cu brațul. Avem şi în 
Aikido “căderi cu bătaie” de amortizare pe un braţ (Tobi Ukemi), dar acestea sunt 
mai rar utilizate, iar contactul cu salteaua se face pe o parte a corpului, pe o 
suprafață cât mai mare şi moale, deci nu pe tot spatele - nu pe coloană. 

Pe lângă alte efecte sanogene (masajul tuturor organelor interne) şi utilitare 
(autoprotecţie, autoapărare), căderea specifică din Aikido: rotundă, rostogolită, 
terminată cu ridicarea în picioare - protejează corpul de traumatisme, are un 
minunat efect de masare şi energizare a coloanei şi întregii zone a spatelui, ajută la 
bunăstarea discurilor intervertebrale. 

Discurile intervertebrale sunt cartilagii fără vase de sânge, fiind hrănite în mod 
pasiv, prin difuziunea substanţelor din lichidul înconjurător (limfă). Discurile 
absorb limfa ca un burete, dar pentru aceasta au nevoie de numeroase mişcări 
alternative de compresie — destindere. Când coloana vertebrală nu se mişcă 
suficient, discurile intervertebrale preiau prea puţină hrană din limfă şi 
degenerează. De aceea la persoanele cu meserii sedentare, mai devreme sau mai 
târziu apar boli ale coloanei vertebrale, adică discopatii. Subalimentarea 
permanentă a discurilor intervertebrale datorită sedentarismului este un fel de boală 
profesională. La un antrenament de Aikido elevul cade de vreo 50 de ori, silind 

discurile să pompeze o mare cantitate de lichid hrănitor, cu urmări din cele mai 
fericite. lar această acţiune se petrece în folosul tuturor țesuturilor asemănătoare, 
din tot corpul. 

Coloana reprezintă şi o aglomeraţie de centri nervoşi, pe care mişcările specifice 
Aikidoului îi masează în mod optim. Antrenamentul asigură o excelentă mobilizare 
a mușchilor şi ligamentelor intervertebrale. Flexibilitatea coloanei este păstrată şi 
chiar mărită. 

Căderile şi şocurile încasate de corp — consumă colesterolul. 

În plus, şcoala căderii are şi un efect psihologic, căci elimină frica. Mai ales 
vârstnicilor le este greu să-şi păstreze echilibrul stabil, sau să renunțe voluntar la 
starea de ortopedie (şedere verticală). În Dojo însă, cu ajutorul antrenamentelor 
progresive şi tacticoase, toată lumea reuşeşte să înveţe a cădea. 

Unii specialişti apreciază că într-o luptă reală n-ar fi bine să cazi prin rostogolire 
în spate (Ushiro Ukemi), pentru că s-ar expune coloana unei lovituri de picior. În 
schimb, ei transformă orice cădere într-una înainte (Mae Ukemi cu bătaie), rotindu- 
şi corespunzător corpul înainte de cădere. În felul acesta căderea se amână puţin şi 
Uke poate eventual surprinde o “deschidere” (greşeală) în acțiunea sau postura lui 
Nage, care poate fi exploatată cu un contraatac (Kaeshi Waza). 





Reguli generale 
- În timpul căderii (rostogolirii) se va feri capul de contactul cu solul: în acest 
scop capul se înclină spre umărul opus celui pe care cazi şi bărbia se ţine lipită de 
piept. Cu alte cuvinte, priveşte mereu spre nodul centurii (ombilic). 

- Căderea se face pe o expiraţie (lungă) care durează până la repoziționarea în 
Kamae. 











Exerciţii recomandate: 

- În timpul căderii rosteşte pe expiraţie o vocală (a, e, i, o sau u). Sunetul să fie 
continuu, uniform, fără sacadări, icneli, pauze etc. şi să dureze până la 
repoziţionarea în Kamae. 

- Învăţarea variantei de ridicare din Ushiro Ukemi direct în Kamae cu retragere, 
pentru mărirea distanţei faţă de adversar (împingând puternic cu braţele în saltea, 
svâcnind şi păşind înapoi cu piciorul care ajunge ultimul pe saltea): se ajunge în 
„balanță” pe primul picior. apoi solidarizând trunchiul cu piciorul ridicat, la 
svâcnirea acestuia în jos se verticalizează corpul. 

- Învăţarea căderii cu săritură şi bătaie cu braţul pe sol (Yoko Tobi Ukemi): 

a) din culcat: rostogolire alternativă spre stânga şi dreapta, cu bătaie - figura 7.7; 

7.7. Învăţarea căderii laterale cu bătaie 


b) căderi alternative spre stânga şi dreapta din stând în picioare: corpul arcuit ia 
contact cu salteaua succesiv cu genunchiul, şoldul, umărul (NU pe spinare); cu 
bătaie - figura 7.8; 

7.8. Învăţarea căderii laterale cu bătaie 7.9. Învățarea căderii laterale cu bătaie 


din săritură 


c) căderi alternative spre stânga şi dreapta din stând în picioare: sprijinit într-un 
picior, piciorul celălalt se duce lateral, corpul ia contact cu salteaua pe o suprafață 
laterală cât mai mare (NU pe spinare); cu bătaie - figura 7.9; 


d) un partener ţine mâinile încârligate, elevul agaţă cu nădejde o mână de mâinile 
partenerului şi aruncă picioarele în sus, corpul ia contact cu salteaua pe o suprafață 
laterală cât mai mare (NU pe spinare); cu bătaie - figura 7.10; 





1.10. Imvățarea câde 


Reguli generale: se bate puternic cu braţul la 45° față de corp; tot antebraţul 
loveşte deodată salteaua (NU doar palma, sau cotul); genunchiul care ia contact cu 
salteaua e îndoit. 

- Căderi cu partener, exerciţii de tip Tomoe Nage din Judo (schimbând succesiv 
rolurile şi poziţiile), cu aterizare: lângă partener, sau călare pe el, sau sub el — apoi 
desprindere şi revenire în Kamae. 

- Vezi 4 7.9.2 şi # 7.10.4. 

- Ryokata Tori Kokyu Ho din Hanmi Hantachi Waza: Nage nu apucă, doar îşi 
sprijină mâinile pe Uke (una pe subțioară iar cealaltă pe braţul lui Uke), se roteşte şi 
lasă pe Uke să cadă, continuând să înainteze pentru a păstra mereu o distanță mică 
până la partener. Uke cade elastic şi se ridică imediat, dintr-o singură mişcare, apoi 
atacă din nou. Se fac 10-20 căderi in serie, apoi se schimbă rolurile. 

7.4. Reacţia la un atac 


Aparent, în Aikido victima se supune forței agresive, nu rezistă unui atac. Atacul e 
învins prin ne-rezistență, prin cedare (Yotto). Forţei agresoare nu i se răspunde cu 
altă forță contrară, ci cu o acţiune dibace - care manipulează şi dirijează atacul, 
schimbându-i direcţia. În felul acesta agresorul se dezechilibrează şi cade singur, 
aproape fără nici un ajutor sau intervenţie exterioară. 

Protecţia turelelor de tanc se bazează nu pe grosimea peretelui, ci pe pe ricoşarea 
proiectilului, când ciocnirea se face cu orice unghi diferit de 90°, evitându-se astfel 
explozia directă. Un Aikidoka în mişcare e ca un vârtej, ceea ce dă corpului 
aparența dinamică a unei sfere, aproximativ ca o “turelă” de tanc, pe care ricoşează 
loviturile adversarului. Deplasarea rezultă din numeroase 7aisabaki legate. 

Conform ideilor din Aikido, neutralizarea adversarului nu înseamnă să-l distrugi, 
ci să-l destabilizezi pentru a-l împiedeca să reînceapă agresiunea. 

Apărarea are doi timpi: 1) primirea atacului, şi 2) contra-atacul. 

Primirea sau preluarea atacului se face prin deplasare, eschive, blocaje. 


7.4.1. Eschiva 

Pentru a te apăra e nevoie să ieşi din calea atacului. Eschiva este o mişcare pentru 
evitarea unei lovituri. Ea nu este un răspuns, ci doar o parte componentă a întregii 
acțiuni de răspuns la atac, servind la crearea posibilităţii de continuarea luptei 
printr-un procedeu. 

Eschiva reuşită creează la momentul potrivit, nici prea devreme, nici prea târziu, 
un fel de „gol” - în care adversarul cade singur, nesilit de cineva. Efectul eschivei 
seamănă cu ceea ce pățeşti când o uşă blocată, pe care încerci s-o deschizi 
împingând-o cu umărul, cedează în ultima clipă. Pentru a reuşi eschiva, e nevoie de 
îndemânare şi sânge rece. 

Eschivele pot fi realizate: 

A) Cu partea superioară a corpului (prin rotirea şoldurilor şi trunchiului), spre a 
evita lovitura directă de la semidistanță spre față, plex sau abdomen. Mişcarea 
trebuie să fie scurtă şi rapidă. Se recomandă însoţirea eschivei de lovituri (4remi), 
pentru a dezorienta adversarul. 

Eschiva preferată de boxeri, realizată doar prin mişcarea capului, este greşită. O 
eschivă fără rotirea şoldurilor riscă să te dezechilibreze şi să cazi împreună cu 
adversarul - treabă periculoasă în cazul unei lupte adevărate, fără reguli sau milă. 
Alt motiv pentru a nu eschiva mişcând numai capul: corpul rămâne pe loc, dar 


câteva secunde pierzi din vedere agresorul, suficient pentru ca el să te lovească - 
nereglementar, dar poate mortal. 

B) Cu partea inferioară a corpului (prin deplasarea labelor). Această mişcare 
trebuie executată cu precizie, supleţe şi rapiditate, altfel adversarul poate repeta 
atacul cu mai mult succes. 

C) Prin cădere (Ukemi), după care te ridici pentru a lupta în continuare. 

Deseori începătorii eschivează greşit, fără a se armoniza suficient de bine cu 
atacul, adică nu se adaptează la direcţia şi viteza gestului adversarului, deoarece se 
gândesc la “ce-o să mai facă” şi el şi celălalt. 

Pentru a evita să te apuce adversarul poți folosi următoarele mişcări din Aikido: 

- o eschivă: Irimi (un pas lateral cu piciorul din spate) şi Tenkan (un pas lateral 
cu piciorul din față); 
- o respingere: Uchi Harai şi Soto Harai (ambele - cu mâinile). 
În felul acesta, distanța rămâne relativ mare până la adversar. 


7.4.2. Blocajul 

Este o mişcare de apărare care opreşte lovitura cu ajutorul antebraţului sau 
umărului. 

În Aikido blocajul nu este o ciocnire între pumnul sau piciorul adversarului şi 
mâna sau corpul lui Nage (ca în Karate sau box), ci o preluare elastică ce deviază 
mişcarea adversarului. Antebraţul nu se mişcă însă doar din umeri sau coate — ci ca 
urmare a mişcării întregului corp, fără a pierde nimic din stabilitate. Pentru 
efectuarea blocajului, picioarele vor fi bine ancorate de sol. 


7.5. Contra-atacul 


După ce primeşte atacul şi scapă nevătămat, Nage trece la contraatac: face un 
procedeu de luptă. 


7.5.1. Procedeul de luptă (Waza) 
> Elementele unei acțiuni de luptă din Aikido sunt: 
1. Primirea atacului: 
- Postura, Kamae; 
- Micşorarea (chiar anularea) consecințelor atacului (loviturii etc.) prin: 
- Deplasare; 
- Intrare şi eschivă; 
2. Contra-atacul: 
- Continuarea mişcării adversarului şi dezechilibrarea lui (Kuzushi); 
- Armonizarea cu adversarul (Tsukuri); 
- Doborârea sau fixarea adversarului (Kake); 

- Atitudinea Budo (vezi # 9.6). 

- Controlul gândurilor adversarului în scop tactic; se realizează prin: 

- Manevre corporale: dezechilibrare (Kuzushi), lovituri (Atemi); 

- Manevre mintale de înşelare; de exemplu: Uke vrea să apuce o mână, dar cu 
o mişcarea dibace Nage i-o dă pe cealaltă (Uke se descumpăneşte şi poate fi 
doborât mai uşor); sau: Uke atacă cu o mână iar Nage îl apucă de mâna cealaltă 
(Uke se dezorientează şi permite lui Nage să-i facă orice procedeu); sau: Uke apucă 
o mână, iar Nage îl atacă cu cealaltă (Atemi spre față), Uke se apără cu mâna liberă, 
Nage i-o apucă şi aplică un procedeu asupra ei. 

După luptă, se urmăreşte controlul minţii adversarului în scop terapeutic. 

Lupta se desfăşoară cu respectarea Codului de reguli Bushido (vezi # 6.1). 

Procedeele tehnice de luptă din Aikido se împart în: aruncări (Nage Waza), fixări 
(Katame Waza), lovituri (Atemi Waza), dar în realitate orice acţiune de luptă este o 
combinație din toate cele trei. 

> Aruncările (Vage Waza) se bazează pe dezechilibrarea adversarului, adică pe 
scoaterea proiecției verticale a centrului său de greutate în afara poligonului de 
sprijin pe sol (vezi ariile haşurate din fig. 7.2 şi 7.14). Scopul nu e aruncarea lui 
Uke — ci dezechilibrarea (Kuzushi), după care Uke cade singur. 

Uke va fi doborât prin intrarea lui Nage, care înaintează spre Hara lui Uke, 
urmărindu-l şi împingându-l mereu. 

De asemenea, atenţia veghează continuu în toate direcţiile, la 360%, cu 
convingerea că adversarul doborât nu e singur şi camarazii lui pot ataca oricând, de 
oriunde. Numai cu vigilenţă te fereşti de surprize neplăcute — unele chiar mortale. 

Un specialist este în stare să doboare din mers, doi adversari deodată: câte unul cu 
fiecare mână. 

> Fixările (Katame Waza) corecte nu sunt dureroase — ele devin astfel numai 
când Uke încearcă să scape, să se elibereze. 

p Comentarii generale: 

Nage controlează şi provoacă mişcarea ambilor parteneri, centrul mişcării 
coincide cu Hara sa. Uke se mişcă în jurul lui Nage pe o traiectorie circulară, iar 
din cauza diferenţei de viteză între cei doi, Uke se dezechilibrează şi cade. 

Pentru a dezechilibra adversarul, Nage trebuie să determine rotirea ansamblului 
format din el şi Uke în jurul tălpii sale dinainte, sau mai depărtată de Uke. Pentru 
lămurire, în figura 7.11 se arată succesiunea poziţiilor tălpilor celor doi parteneri în 
prima fază a procedeului Jrimi Nage: tălpile haşurate sunt ale lui Uke, cele 
nehaşurate ale lui Nage. În a — se arată poziţia iniţială; b — Nage pivotează greşit pe 
talpa apropiată de Uke; c — Nage pivotează corect pe talpa depărtată de Uke. 

Orice procedeu începe cu o dezechilibrare făcută cu nădejde (cu extensie de Ki) 
prin preluarea şi continuarea mişcării de atac, pentru a-l dobori pe Uke „din prima” 
(să fie un Kokyu Nage). Dezechilibrarea este corectă când Uke se vede silit să se 
sprijine cu o mână pe saltea. 


Dacă această primă acţiune nu reuşeşte, Nage, păstrând iniţiativa, va continua să 
acționeze deplasându-se (prin retragere sau înaintare) în armonie cu reacția lui Uke, 
dar totodată împingând şi efectuând mişcările de braţe şi mâini care constituie 
procedeul. Toate procedeele clasice de aruncare sau fixare sunt cârpeli — care se fac 
pentru că prima mişcare n-a reuşit să concretizeze un Kokyu Nage, sau un Aiki 
Nage, respectiv un Ude Osae. Din cauza eșecului primei sale acţiuni, Nage este silit 
să continue acţiunea - adică să-şi rotească şoldurile şi corpul - până reuşeşte 
dezechilibrarea lui Uke. Dacă nici a doua acţiune nu are succes — o face pe a treia. 
Pentru a dobori un adversar nu pot fi necesare mai mult de 3 acţiuni consecutive de 
luptă (dezechilibrări). 

O acţiune de apărare nu trebuie lăsată izolată; totdeauna vor fi executate 2-3 
acțiuni de răspuns (apărare şi contraatac), cât mai legate, fără întrerupere. O singură 
acţiune nu este de ajuns, deoarece poate fi uşor contrată; e nevoie să fii (cu mintea) 
înaintea lui Uke cu cel puţin o acţiune, mai bine cu două, aşa fel ca el să rămână 
mereu surprins, să nu-şi poată recăpăta echilibrul şi să nu apuce să-și stabilizeze 
Centrul (Hara). Pentru a-l surprinde pe Uke, Nage trebuie să schimbe brusc sensul 
de rotirea corpului, prin zvâcnirea şoldurilor (vezi mişcarea cântăreței Shakira). 

Când Maitre Brun învăţa Judo, profesorul le recomanda să-şi imagineze o groapă 
în faţa picioarelor, în care-l aruncă pe Uke — aşadar să ţintească nu pe saltea, ci sub 
ea. Având în vedere că adversarii se mişcă mereu, până la urmă ajungem să ne 
imaginăm că salteaua e plină de găuri virtuale - adică ocazii de a-l dobori pe Uke. 

Tehnica Aikido se bazează pe ideea de circularitate (Mawari). Acţiunile de luptă 
se compun din mişcări rotunde, din spirale în diverse planuri: orizontal, vertical 
etc., rezultate din mişcarea lui Uke — pe care Nage o urmăreşte. Deşi într-o luptă 
adevărată mişcările nu mai pot fi largi şi frumoase ca la antrenament, ci 
comprimate şi rapide, traiectoriile rămân mereu circulare. Mişcările rotunde pot fi 
realizate numai prin relaxare, din forța musculară nu rezultă cercuri (En). 

Orice procedeu rezultă dintr-o succesiune de 7aisabaki înlănţuite. Acţiunea de 
apărare e produsă de mişcarea corpului, aşa că tehnica are o importanță mai mică, 
ea fiind doar un “mijloc”, în comparaţie cu rolul esențial al stabilității mobile 
produsă de partea inferioară a corpului. Partea superioară a corpului se poate mişca 
numai bazându-se pe mobilitatea părţii inferioare a corpului. Părţile de sus şi de jos 
ale corpului se întâlnesc în Hara, dar fiecare din ele se va comporta relativ 
independent una de cealaltă. Partea superioară a corpului (de la centură în sus) 
trebuie să fie relaxată, în timp ce partea inferioară să fie coborâtă, stabilă, solidă. 
De aceea specialiştii japonezi au o postură surprinzător de joasă. 

Katate Dori nu este o simplă apucare de mână, deşi apucarea de mână poate fi un 
atac. Ea este un punct de contact, cu ajutorul căruia poți influența echilibrul 
agresorului. De exemplu, poți împinge mâna lui Uke spre pieptul său, sau să-i 
desfaci cotul şi să i-l extinzi, sau să-l apleci ca şi când ar saluta etc. Dacă mâna ţi-a 
fost apucată cu forță, nu înseamnă că nu te poţi mişcă deloc: lasă-ţi antebraţul pe 
loc dacă adversarul insistă, dar îndoaie cotul şi mişcă-ți fundul; e un început! 

Braţele se vor mişca numai împreună cu trunchiul, neschimbându-şi poziţia 
față de trunchi, la fel ca ramurile unui copac. Mâinile/ braţele vor fi ținute în fața 
corpului ca şi când ar ţine o sabie. Braţele şi mâinile nu se apropie sau depărtează 
de corp — ele rămân în fața Harei sau corpului, simetrice față de planul median, cu 
coatele depărtate cam la o palmă de şolduri, fiind puse în mişcare de către acestea şi 
mişcându-se împreună cu ele — figura 7.12. 

Braţele “stau degeaba”! Cel mult, se mişcă de parcă mereu ar lovi cu o sabie, 
mereu în planul median frontal (în faţa pieptului). Orice procedeu de Aikido e până 
la urmă o mişcare ca şi când ai tăia cu Katana — respectiv: cu coatele întinse, 
mâinile în faţa corpului, genunchii îndoiți — plus: la început, ambele mâini se ridică 
cât mai sus - ca şi când ar urma să taie cu sabia (asta îl dezechilibrează pe Uke); la 
sfârşit, greutatea corpului să fie pe piciorul din față. 

Toate acţiunile de luptă vor fi împingeri (niciodată trageri) asemănătoare 
mişcărilor de flotări, sau mişcări de tăiere (cu sabia), executate numai în planul 
vertical median al corpului (Seichusen). Braţele fac mişcări relativ mici, drepte şi 
verticale; însă din cauza rotirii corpului, traiectoriile mâinilor par curbe. Impresia 
că braţele unui specialist ar “face ceva” e doar o iluzie optică — cercurile spaţiale 
descrise de mâinile sale rezultă din rotirea corpului. Aikido, ca şi toate celelalte arte 
marţiale interne, îşi bazează acţiunile de luptă pe forța picioarelor, nu a brațelor. 
Braţele nu sunt elemente motoare, ci numai de legătură. Ele nu produc forță, doar 
transmit mişcarea corpului sau şoldurilor lui Nage către Uke. 

Palmele — prin rotirea lor — determina încotro va curge Ki-ul - aşadar încotro va fi 
aruncat Uke. Preluarea atacului (prima parte a oricărui procedeu de luptă, de 
apărare) se face cu palma în sus; în schimb, aruncarea sau doborârea adversarului 
(partea a doua a procedeului) se face cu palma în jos. 

Privirea, capul conduce tot corpul. Nage priveşte încotro îl conduce pe Uke 
(Atitudinea crează viitorul). După ce ai stabilit contactul cu adversarul, nu trebuie 
să te mai uiţi la el. ÎI vei simţi cu mâna — cu ochiul minţii, nu cu ochii. Şoldurile se 
rotesc cât mai mult în direcția Taisabaki, adică încotro priveşti, vrei sau poți să-l 
arunci, iar corpul le urmează. Dar umerii vor sta mereu exact deasupra şoldurilor — 
figura 7.13. 

Nage îşi deplasează Hara mereu înainte, nicicând înapoi. Chiar şi retragerea se 
realizează împingând. Totdeauna înaintează şi împinge — niciodată NU trage! 

Când aştepţi atacul, NU sta în faţa lui, nici cu ombilicul spre el. “Atât de tineri şi 
aveți copii” se prefăcea mirat Fujita Sensei, după care continua hâtru: “Aaa, n-aveţi 
copii! Păi atunci, de ce nu vă feriţi testiculele de lovitura lui Uke?”. (Amintesc că 
NU există salvare de la tăietura arterei femurale — în pliul inghinal). Trebuie să te 
fereşti în continuu — deplasându-te lateral, astfel ca să nu ajungi şi să NU stai cu 
spatele la adversar. Trebuie să ajungi URGENT în spatele lui, adică într-o poziție 
relativă din care tu să-l controlezi iar el să nu te poate lovi (de exemplu, când îl 
arunci cu Shiho Nage - să-i vezi ceafa). 


În faza finală (Kake), trunchiul nu se cocoşează (ceea ce arată o execuţie greşită, 
în forţă, cu mişcări produse din umeri), picioarele nu rămân încordate, iar călcâiele 
vor fi bine sprijinite pe sol. Execuţia făcută stând pe vârfuri este greşită. Nage 
doboară adversarul rotindu-şi şoldurile (şi corpul), şi apăsând vertical în jos (nu 
orizontal, nu în diagonală) cu greutatea corpului (îndoind genunchiul dinainte), nu 
cu muşchii umerilor sau brațelor. 

Finalizarea oricărui procedeu va fi o împingere sau apăsare cu degetul arătător în 
jos, spre punctul X numit Sumi Otoshi din figura 7.14, vârful unui triunghi 
echilateral (Shikaku) având ca bază distanţa dintre tălpile lui Uke. Sunt două puncte 
Sumi Otoshi, unul în spatele şi altul în fața lui Uke. Nage trebuie să-şi închipuie că 
toată salteaua este plină de foarte multe puncte Sumi Otoshi/ Shikaku în continuă 
mişcare — conform poziţiei mereu schimbătoare a tălpilor lui Uke. Este important să 
se înveţe execuţia procedeelor şi în varianta “pe loc”, în contrast cu varianta 
obişnuită, cu mişcări largi, care necesită mult spaţiu. Adeseori nu avem la 
dispoziţie o suprafață mare în care putem lupta, agresorii preferând să atace în 
locurile înghesuite — cunoscute de ei. 

> Doi Uke atacă succesiv sau simultan (Ninindori): în acest caz se manevrează 
spre a-i apropia pe cei doi, astfel ca ei să pară a fi doar un singur adversar, ceva mai 
mare şi mai complicat. De exemplu, Nage îşi poate închipui (vizualiza) că cei doi 
adversari sunt un singur şarpe, sau un balaur cu 4 mâini şi 4 picioare, care vor fi 
preluate şi manipulate succesiv. 

La fel, trei sau mai mulți adversari simultani vor fi rezolvaţi pe rând, rapid, dar 
luptând de fiecare dată cu un singur om! Printr-o deplasare dibace, adversarii vor fi 
poziţionați sau manipulaţi astfel ca să nu poată ataca mai mulți deodată şi să pară că 
ar fi un miriapod, sau un singur Uke mai voluminos. 

Ca de obicei, problema este mai mult în închipuire - decât în realitate. 

p Pentru lupta la sol se folosesc aceleaşi principii ca şi la lupta în picioare, de 
exemplu: 

- în picioare sau la sol: evitarea apucării sau prinderii de către Uke (care 
urmăreşte o fixare la sol), prin Atemi (dur, fără nici o reținere sau regulă sportivă); 

- pentru eliberarea dintr-o fixare la sol: se utilizează mișcări din şolduri sau Hara, 
pentru rotirea trunchiului, adică un fel de Ude osae. 


7.5.2. Fazele procedeului de luptă 
Procedeul de luptă rezultă din înşiruirea principalelor faze sau acțiuni de apărare 
şi contraatac: Kuzushi, Tsukuri şi Kake. Aceste trei faze nu au o existență de sine 
stătătoare, ele apar doar ca interacțiuni ale celor doi particpanţi, Uke şi Nage. 
Pentru a-l putea dobori, Nage are nevoie de o legătură cu Uke, definită prin 
aliniamentul Centrului lui Nage, Centrului lui Uke şi Punctului de contact. Legarea 


de Uke necesită şi contactul vizual. Punctul de „legătură” este chiar locul în care 

atacul lui Uke îl atinge pe Nage. După ce stabileşte legătura cu Uke, Nage face 
tot ce poate cu resursele pe care le aduce în acest parteneriat, inclusiv deficienţele 
sale! 

Rolurile partenerilor sunt bine definite şi accentuate în Kumite (Nage execută 
procedeul de apărare, Uke atacă şi suportă procedeul), dar sunt mult mai fluide şi 
interschimbabile în Randori. 

p Kuzushi (dezechilibrarea partenerului) este orice acţiune a lui Nage care 
deranjează intențiile, stabilitatea, postura, inerția, direcția atacului sau distribuţia 
greutăţii corpului lui Uke. În sens mai restrâns, Kuzushi este faza iniţială a 
procedeului de apărare, în care Nage strică echilibrul lui Uke. Stabilitatea sau 
echilibrul este capacitatea de a ţine corpul drept şi vertical, împotriva forţelor de 
gravitație sau celor produse de mişcare. 

Kuzushi înseamnă: stricarea echilibrului adversarului; sau: o acţiune pregătitoare 
potrivită pentru începerea unui atac; sau: mişcarea necesară şi poziția adecvată 
pentru a te pregăti şi a-l pregăti pe partener pentru aruncare. Prin redirecționarea 
atacului, indiferent că deviația e de câteva degete sau de câţiva paşi, Nage perturbă 
timingul, echilibrul şi intenţia lui Uke. În mod ideal, Kuzushi îi provoacă lui Uke o 
stare de in-stabilitate, adică un fel de dezechilibru dependent, în care Uke e nevoit 
să se bazeze pe Nage pentru a-şi asigura stabilitatea şi echilibrul. Spre a putea ataca 
din nou, Uke e nevoit să-şi refacă starea inițială de stabilitate. Dezechilibrarea se 
face mişcând picioarele (corpul); braţele nu acţionează, ele sunt doar „legături”. 
Pentru reuşita ei, o parte a pieptului lui Uke trebuie să ajungă dincolo de Centrul 
său, iar greutatea să i se deplaseze înainte sau înapoi, pe călcâi sau pe degetele de la 
labă. Kuzushi nu se termină până n-ajungi în Shikaku (figura 7.14). 

Dacă dezechilibrarea e făcută cu pricepere şi atenţie la sesizarea reacțiilor lui 
Uke, se pot executa cu succes fel de fel de procedee (Waza). Aplicându-i lui Uke 
dezechilibrări succesive, adică deranjându-i în continuu acțiunea de atac şi 
recăpătare a stabilităţii, eforturile acestuia vor degenera atât de rău încât nu-şi va 
mai putea păstra stabilitatea. 

Uke se mişcă pentru că are o intenţie, se îndreaptă spre un anumit loc din spaţiu în 
care crede că va avea stabilitate şi va putea să atace; Nage trebuie să ajungă acolo 
înaintea lui Uke, pentru a-i lua locul şi a-l împiedeca să-şi stabilizeze picioarele, 
după care va putea face mai uşor Kuzushi. 

Dezechilibrarea adversarului se poate obţine în mai multe feluri: 

a) o lovitură (Atemi) - vezi # 7.6, ca primă reacţie la atac; 

b) dezechilibrarea lui Uke într-o anumită direcţie (Happo no Kuzushi) şi 
continuarea acțiunii cu o aruncare sau fixare în aceiaşi direcție. Direcţia poate fi 
oricare, spre o mulțime de unghiuri de la 0° la 3605, eventual în aceiaşi direcție cu 
forţa atacului, numai nu contra lui. 

c) unii adversari reuşesc să-şi refacă echilibrul după prima încercare de 
dezechilibrare — şi atunci apare necesitatea încă uneia, de fapt a unei succesiuni de 
acțiuni (Hando-no Kuzushi): conducerea şi dezechilibrarea adversarului într-o 


direcţie X, ceea ce îl face să reacționeze şi să se mişte în direcția Y diametral opusă 
lui X — iar Nage foloseşte reacţia lui Uke pentru a-l conduce sau forța în direcția Y 
— ceea ce îl dezechilibrează din nou pe Uke şi îl doboară. Nage are mereu inițiativa 
- el nu reacționează. Toată acțiunea e o succesiune rapidă de cicluri alcătuite din 
“iniţiativa sau acțiunea lui Nage (ca răspuns la atac, uneori însă preventiv) + reacția 
(instinctivă) a lui Uke” + (din nou) acţiunea lui Nage — ş.a.m.d. Se spune că 
măiestria la nivel superior ar fi simțită de Uke ca un curent electric, ca o scuturare 
(o serie de acțiuni - reacții succesive şi rapide). Adversarii dibaci, dotați cu viteză 
de reacţie deosebit de mare, necesită două sau chiar trei dezechilibrări succesive. 

Dacă partenerul îşi poate recăpăta echilibrul — înseamnă că aţi schimbat rolurile! 

> Tsukuri (armonizarea cu partenerul) este orice mişcare de adaptare la intenția, 
postura, inerția sau direcţia atacului lui Uke. Tsukuri este a doua fază principală a 
unui procedeu de luptă, în care Nage răspunde încercărilor lui Uke de a-şi restabili 
echilibrul. 

Manipulând cu mare sensibilitate fimingul şi mărimea reacției, Nage se poate 
armoniza perfect cu acţiunile lui Uke, poate intra în zonele lui slabe pentru a 
menține un timp scurt o relație în care e imposibil de sesizat sau atins. Nage 
realizează Tsukuri printr-o acţiune continuă de răspuns la atacurile şi restabilirile 
succesive ale lui Uke, prin eschive şi mişcări sincrone cu cele efectuate de Uke. În 
felul acesta acţiunile lui Uke devin ineficiente, inerția atacurilor şi restabilirilor sale 
succesive însumându-se pe măsură ce el atacă. 

În mod ideal, Nage reuşeşte să rămână în armonie cu Uke şi se mişcă împreună cu 
el, fără a mai fi nevoie de un adaus de energie pentru ca ansamblul format din cei 
doi parteneri să-şi continue mişcarea. Pe durata acestei deplasări comune, lui Nage i 
se pare că Uke stă nemişcat, ceea ce îi oferă condiţii să-l manevreze şi să-l doboare. 
Nu e nevoie ca Nage să fie la fel de rapid ca atacul lui Uke — ci să facă aşa fel încât 
să pară că Uke şi-ar fi încetinit atacul. Nage face economie de mişcări, se învârte 
pe loc în jurul propriei sale axe verticale, care îi trece prin corp şi talpa depărtată de 
Uke — vezi figura 7.11. Nage NU se învârteşte în jurul lui Uke, ci îl sileşte pe Uke 
să se mişte mereu în jurul lui, până cade. 

Acţiunea Tsukuri face ca Uke să nu-l mai simtă pe Nage, nu se mai poate sprijini 
pe el, silindu-l în felul acesta să-şi preia singur energia propriilor sale atacuri. 
Tsukuri e o fază din procedeu care îi dă lui Nage o senzație de uşurinţă şi lipsa 
oricărui efort, însă care-i provoacă lui Uke mici întârzieri ale reechilibrărilor, ce-l 
duc până la urmă la dezechilibrul final. 

pb Kake (sfârşitul acțiunii sau procedeului) este orice acțiune care distruge 
definitiv intenţia şi agresiunea lui Uke, astfel că nu mai poate rămâne într-o situație 
convenabilă unui nou atac. Prin Kake, Uke nu-şi mai poate recăpăta stabilitatea şi 
nu mai poate porni un atac. Kake este acţiunea finală a unei aruncări sau unei fixări, 
în care Nage aplică o forță asupra unei slăbiciuni din postura, echilibrul sau poziţia 
lui Uke. 

De obicei Kake defineşte o aruncare sau o fixare activă, care foloseşte 
vulnerabilitatea lui Uke într-o anumită direcție. Deşi Kake implică utilizarea unei 
forțe, dacă e executat corect, în poziţia şi la momentul potrivit, nu ar trebui să 
producă vreo senzație de oboseală sau efort mare. Kake înseamnă aplicarea forţei 
(lui Nage) asupra slăbiciunii (lui Uke), nu a unei forțe împotriva altei forţe. 

Fiecare din cele trei acţiuni se poate manifesta şi ca o componentă distinctă, 
accentuată sau repetată, în cadrul unui procedeu de luptă. Toate trei produc efecte 
perturbatoare asemănătoare asupra lui Uke, fiind oarecum interschimbabile. 
Aplicarea celor trei acţiuni se face de obicei sub forma unei combinații, pentru că 
ele se completează una pe alta. 

Putem considera că cele trei faze sunt doar nişte aplicații diferite ale timingului — 
adică sincronizării şi ritmului. Când fimingurile lui Uke şi Nage sunt sincrone, 
rezultă Kuzushi;, când Nage este puțin înaintea lui Uke, apare Kake; când Nage 
răspunde cu o mică întârziere atacului lui Uke, rezultă Tsukuri. Viteza de reacţie a 
lui Nage este esenţiala pentru succesul apărării. La o execuţie perfectă a 
procedeului cele trei faze se petrec poate simultan, nu succesiv. O suprapunere în 
timp a Kuzushi, Tsukuri şi Kake produce Kime (acţiunea unificată decisivă, hotărită, 
explozivă). 

Pe de altă parte, analiza celor trei faze poate duce şi la considerarea lor ca o 
problemă de iniţiativă (Sen - vezi # 9.6.12). Ordinea în care ele sunt aplicate într-o 
confruntare se raportează la Sen; respectiv dacă răspunsul este premergător (Sen no 
sen), simultan (Sen) sau reactiv (Ata no Sen). 











Reguli generale 

Toate cele indicate la 7.3, plus: 
- Fereşte-te din calea atacului, nu sta în fața lui; 
- Mişcă-te mereu, în continuu, fără smucituri sau poticneli; 
- Când te atinge, atacul lui Uke să te găsească în mişcare! 
- Dacă termini intrarea lângă Uke şi nu în spatele lui, probabil că nu te-ai mişcat 
suficient (de repede, de mult, de corespunzător); 

- Mişcă-te mereu împreună cu Uke; 

- Începe dezechilibrarea (Kuzushi) imediat ce Uke te atinge; 

- Sincronizează mişcările cu respirația: inspiră la primirea atacului (intrare, 
eschivă, Taisabaki etc), expiră când extinzi Ki-ul pentru a-l dobori; 

- Mişcă-te mereu stând aproape de Uke (la sfârşitul inspiraţiei, sau al primei rotiri 
a corpului apucă-l cu iubire şi lipeşte-te de el cu şoldul) - Aikido înseamnă iubire; 

- Mişcă-te mereu înainte — împinge, NU trage! Împunge neîncetat cu ombilicul 
(prof. Sassi repeta: ombelico di avanti!); 

- Stai cu trunchiul pieziş şi cu fața la el — dar NU în faţa lui, 

- Pentru a-l trânti înaintează (împunge cu ombilicul) spre Hara lui, NU tangent la 
ca; 





- Acţionează (aruncă sau fixează) fără violenţă, fără forţă, împingând cu Hara 
dar sincron cu expiraţia; 

- Extinde Ki-ul prin ambele braţe şi mâini (cea de jos are rolul principal; cea de 
sus serveşte doar la dezechilibrare); 

- Pentru a-l dobori, intră şi înaintează spre adversar pe o direcţie la 95° (sau 45° 
față de linia atacului, cea care uneşte cei doi parteneri) — astfel ca mereu să-l 
dezechilibrezi, adică să-l împingi şi apeşi în direcția medianei pe linia tălpilor 
(Sumi Otoshi — figura 7.14); 

- Picioarele sunt mult mai puternice decât braţele, aşa că dibăcia e să le folosim 
cu precădere pe ele, NU partea de sus a corpului; 

- Important e ce fac şoldurile, corpul, picioarele, privirea — NU mâinile; 

- Când intri şi manevrezi un adversar, priveşte spre viitor, spre locul în care îl vei 
duce, NU privi spre Uke (Atitudinea crează viitorul). Nu te obosi să-i manevrezi 
corpul, ci extinde-ți Ki-ul tău şi condu-l pe cel al adversarului. E vorba de 
împingerea cu Ki spre locul unde priveşti, de legătura între Hara ta şi a 
adversarului, prin intermediul braţelor întinse. În felul acesta dezechilibrarea 
partenerului momentan e mult mai eficientă, plus că poţi vedea şi ce fac ceilalți 
adversari; 

- Roteşte corpul - NU braţele; 

- Mişcă-te cu corpul şi fundul cât mai jos! 

- Stai înfipt în pământ (călcâiele jos etc.), dar caută Cerul cu capul; 

- Stai mereu cu fața spre el, spre Hara lui, mai ales la Kake; 

- Primeşte atacul cu palma în sus; doboară-l sau aruncă-l cu palma în jos; 

- Aruncările vor fi cu forţă şi viteză, ca o explozie, ca plesnitura de bici; 

- Dacă un procedeu n-are succes, nu pierde vremea încercând să-l dregi, ci treci la 
altul; 

- Competența cea mai importantă este capacitatea de a trece rapid de la un 
procedeu la altul corespunzător schimbării situaţiei, sau acţiunii lui Uke; de a fi 
curgător, de a nu fi rigid; 

- Termină treaba începută, dar: fii mereu pregătit, în gardă, uită-te în jur (după 
următorul, chiar următorii adversari); 

- În fiecare clipă a desfăşurării exerciţiului trebuie să fii mereu atent 100 %; 

- Orice exerciţiu se face cu Kime, ca şi când lupta ar fi reală; 

- Tehnica, procedeele de luptă, sunt un mijloc - NU un scop. 


Exerciţii recomandate: 

- Cât mai mult antrenament în genunchi (Suwari Waza, sau Hanmi Handachi 
Waza); 

- Apărarea contra atacului cu Tanto;Uke are cuțite, sau sticle de plastic etc. în 
fiecare mână, cu care îl împunge pe Nage — dacă poate. În felul acesta Nage învăţă 
să intre corect, să păstreze distanța corectă în timpul exerciţiilor, pentru ca Uke să 
nu poată lovi cu mâna liberă. 

- Doi elevi stau față în faţă, la o distanță astfel ca să-şi atingă palmele cu 
coatele întinse. Unul ține un baston orizontal şi când vrea îi dă drumul să cadă. 
Celălalt trebuie să prindă bastonul înainte de a ajunge pe sol; 

- Doi elevi stau faţă în faţă, la o distanță de 3-4 m. Amândoi sprijină cu mâna câte 
un baston vertical, având un capăt pe sol. Simultan dar fără să se pună de acord, 
amândoi îşi lasă bastonul şi se reped să prindă bastonul partenerului, înainte de a 
cădea pe sol. 

- Fiecare fază a procedeului poate fi învățată şi pefecţionată separat, sau toate în 
ansamblu. 

- Diverse variante sau regimuri de exersarea procedeelor: 

- Atacurile sincere, corecte, statice - respectiv dinamice, fără rezistență; 
apărarea statică, respectiv dinamică; 

- Atacurile sincere, corecte, statice - respectiv dinamice, realiste, cu rezistență 
(ca într-o competiţie de Karate, Judo etc.); apărarea statică, respectiv dinamică; 

- Atacuri din ce în ce mai tari: un Uke atacă cu o mână, cu două mâini, cu un 
cuţit (Tanto), cu două Tanto; atacuri succesive sau simultan a doi Uke; a trei Uke; 
şamd. 

- Studierea şi exersarea în situații diferite de cele normale în Dojo, dificile, 
defavorabile, stresante: 

- Apărarea pe un spațiu mic, lângă un perete, într-un colţ de încăpere, într-o 
cabină telefonică; 

- Aikido la sol; 

- Apărarea contra loviturilor de picior etc.; 

- Antrenarea în haine de oraş; pe teren accidentat, pantă, scară, în pădure sau 
tufiş; pe ploaie, zăpadă, gheaţă, nisip; iarbă; etc.; auzind o muzică puternică; 
cu lumini orbitoare sau pe întunerec; cu o mână, sau cu ambele mâini legate; 
legaţi la un ochi sau la ambii ochi; într-un bazin cu apă, în mare — ş.a.m.d. 

- Antrenament împreună cu elevii altui club de Aikido; sau de la alta Artă 
marțială; 

- O pereche exersează iar ceilalți elevi îi înconjoară şi ţipă la ei orice fel de 
vorbe. 

- Intervenţia pentru: ajutorarea unei persoane atacate de unul sau mai mulți 
agresori; potolirea şi neutralizarea unui agitat sau dezechilibrat mintal. 


7.5.3. Pătratul — Triunghiul - Cercul 

O Sensei ne-a dat o imagine sugestivă pentru înţelegerea comportării corecte în 
luptă prin metafora: stai şi aşteaptă stabil ca un pătrat — intră viguros şi ascuţit ca 
un triunghi (rimi Issoku) — mişcă-te fără consum de energie, ca un cerc (Enten no 
Ri) — fixează (adversarul) stabil ca un pătrat. 

Mi se pare că traducerea mai corectă a sfatului (Doka) ar fi o imagine spaţială, nu 
plană, respectiv: cubul — piramida (tetraedrul) — sfera - cubul. 


În filozofia orientală, formele geometrice sunt şi simboluri importante pentru 
înțelegera acțiunilor omeneşti: pătratul — reprezintă Pământul; triunghiul (cu vârful 
în sus) - principiul Yang; cercul — Cerul (vezi [3]). De altfel, ordonarea poziţiilor 
membrelor şi corpului conform unor forme geometrice regulate joacă un rol mare 
în stabilirea celor mai corecte sau eficiente posturi şi mişcări din Aikido: 

- Axa trunchiului să fie mereu verticală (figura 8.20); 

- Mâinile să stea în planul median al trunchiului (figura 7.12); 

- Axa labelor să formeze un T (figura 7.2); 

- Pentru doborârea adversarului, e nevoie să-ţi roteşti trunchiul (şoldurile) cu cel 
puţin 95* (dixit şcoala Yoshinkan [28]). 


7.5.4. Principii tactice 

1. leşi din faţa adversarului, dispari din fața lui - dar rămâi lângă el (preferabil să 
ajungi în spatele său); 

2. Toate mişcările să fie circulare sau spirale; 

3. Priveşte deodată atât adversarul apropiat, de care te ocupi, cât şi împrejurimile 
(ceilalți adversari) — vezi # 9.6.3; 

4. Agresiunea o “primeşti”, aruncarea o “dai”; aşadar, ai grijă cum primeşti şi ce 
dai; 

5. Buturuga mică răstoarnă carul mare — sau: coboară şi intră sub Hara 
adversarului; 

6. Acţionează cu greutatea corpului, îndoaie genunchii — aşadar NU forţa cu 
braţele şi umerii; 

7. Măreşte-ţi randamentul energetic al mişcărilor, sau: efecte maxime cu efort 
minim (asta nu e o invitație la lene, ci la mai multă muncă asupra propriului 
corp); 

8. Armonizează-te cu acțiunea adversarului: dacă trage — intră, înaintează (rimi); 
când împinge — cedează, roteşte-te (Tenkan); 

Irimi înseamnă intrare, înaintare, şi reprezintă mişcarea sau acţiunea de răspuns la 
o tracţiune (Katate Tori) sau mişcare de retragere a adversarului. Nage înaintează 
fără să se rotească însă Uke este rotit. Nage face primul pas cu piciorul dinainte. 

Tenkan înseamnă retragere şi reprezintă mişcarea sau acțiunea de răspuns la o 
împingere sau mişcare de înaintare a adversarului. Nage se retrage rotindu-se iar 
Uke înaintează fără să se rotească. Nage face primul pas cu piciorul din spate. 

Din comoditate, mulţi elevi preferă să execute procedeele în varianta prin cedare 
(Tenkan), mai blândă, mai uşor de executat, aparent mai eficientă. În felul acesta 
începătorul, înşelat de bunăvoința inevitabilă a partenerului de antrenament, îşi 
închipuie că deja se pricepe şi că ar putea avea succes chiar în fața unui adversar 
rău intenţionat. Eschivele (mişcările Tenkan) ar trebui studiate numai de elevii 
avansați (peste 1 Kyu). Pentru a căli (mintal) începătorii şi a-i învăţa să 

“primească” atacul oricât ar fi de violent, instructorul va preda mai ales tehnici 
Irimi — prin înaintare. 


7.5.5 Armonia (Wa) 

Armonia este interacţiunea eficientă şi frumoasă a părţilor ce compun un întreg 
bine închegat, de exemplu spectacolul de Anul Nou dat de orchestra din Viena, ori 
evoluţia unui cuplu de patinatori sau dansatori care se mişcă de parcă ar forma un 
singur corp, sau duetul unor cântăreţi ce par a avea o singură gură etc. 

Care sunt calitățile şi caracteristicile armoniei? lată câteva: 

1. Armonia nu este o acţiune, ci o stare de existență. 

2. Ea amplifică prin rezonanţă şi eliberează energia celui afectat de ea. 

3. Armonia este sinergetică, ridicându-se deasupra componentelor individuale ale 
unei relaţii. 

4. Armonia este simțită totdeauna în prezent. Dacă încercăm s-o observăm cu 
mintea rațională, nu reuşim să simţim starea aceea specială care durează doar o 
clipă. 

5. Ea nu poate fi readusă şi retrăită, chemând-o din trecut sau din viitor. 

6. Armonia este totdeauna profitabilă. 

7. Datorită naturii ei, Armonia se extinde şi înglobează. 

8. Armonia implică un echilibru şi un centru. 

9. În momentele de armonie ale unei relaţii nu există conflicte. 

10. Armonia este plăcută la privit şi deschide inima privitorului. 

11. Ea stârneşte bucuria participanţilor. 

12. Armonia este valabilă în ea şi prin ea însăşi, nu are nevoie de justificare. 

13. Armonia este o stare naturală şi deci ancorată în realitate. 

14. Armonia este o stare în care nu se manifestă Ego-ul. Ea nu discriminează, nu 
recunoaşte vreo superioritate şi nu judecă acțiunile. Nu învinge, dar eliberează. 
Lasă evenimentele să curgă de la sine. 

Armonia specifică Aikido înseamnă să te mişti cu o viteză, ritm şi direcţie foarte 
asemănătoare de ale partenerului (Uke) - şi totuşi în mod diferit. Asemănarea este 
necesară pentru ca să nu apară ciocniri şi mişcările să se facă împreună (ca şi când 
cei doi ar fi lipiţi), adică fără efort pentru Nage. Diferenţa e produsă de faptul că 
pentru a-l conduce (dezechilibra) pe Uke, Nage se mişcă puţin altfel decât acesta: 
mai repede, sau într-o direcţie deviată. Armonia lui Nage înseamnă completarea 
mişcării sau acţiunii lui Uke: să cedeze (Tenkan) când este împins, să înainteze 
(brusc - cu o săritură Jrimi) când e tras, să cedeze (cadă) când e apăsat în jos 
(efectuând o tehnică Sutemi — cu sacrificiu) şamd. 

De ce în Aikido studiem armonia confruntându-ne cu conflictul? N-ar fi mai logic 
să studiem armonia într-un mediu armonios? 

Conflictul este o stare naturală, o realitate a existenţei. Conflictul este o stare la 
granița bunei înţelegeri cu noi înşine şi cu lumea înconjurătoare, adeseori chiar 


dincolo de graniţe. El ne ajută la dezvoltarea vigilenței şi obligă să ne revizuim 
părerile despre ce zace în noi şi despre ce e în jurul nostru. Amenințarea exterioară 
trezeşte reacții interne la toate nivelurile: psihic, emoţional, spiritual, corporal. 

În Dojo putem studia fără nici un pericol şi conflictul şi armonia. Relaxarea, 
calmul şi potrivirea energiilor - specifice atitudinii unui Aikidoka, pot fi exersate şi 
însuşite prin antrenamente până se ajunge la aprecierea Armoniei ca un mod de trai 
şi de gândire. 

7.6. Mişcarea 


Mişcarea specifică Aikido se bazează pe: postura corectă, relaxare, folosirea 
forţei picioarelor, echilibru şi stabilitate dinamică. Acestea sunt direcţiile în care 
elevul trebuie să facă progrese, în primul rând prin antrenamentele specifice din 
Dojo, dar şi cu ajutorul unor sporturi complementare. 

Mişcările din Aikido oglindesc mişcările surselor de energie ale Universului, cu 
care elevul învaţă să se armonizeze. Ele sunt asemănătoare fluxului şi refluxului 
mării, valurilor, curbelor şi spiralelor din Natură. În Univers nu există linii drepte! 

Dacă mişcările sferice sunt executate corect, toate forţele produse de diversele 
părți ale corpului pornesc din Centrul stabil (Hara). În consecință, fiecare parte 
individuală este mereu susținuță de întreg, iar întregul poate reacţiona imediat la 
orice forță aplicată uneia din părțile componente, la fel cum roata morii începe să se 
învârtească imediat ce apa atinge una din cupele sale. Mişcările specifice de Aikido 
împiedecă orice atac să deranjeze această stare unificată, iar tehnica rezultată 
foloseşte forţele centrifuge şi centripete spre a controla agresorul. 





Mişcarea Aikido = continuă + circulară + împingătoare + armonioasă 











Chiar şi în cazul unei deplasări înainte sau înapoi, mişcarea corpului este de 
rotaţie şi înaintare continuă. De ce? 

Din motive mecanice: silindu-l pe Uke să se mişte pe (o bucată de) cerc în jurul 
lui Nage, care stă aproape pe loc (axa corpului său constituind centrul cercurilor pe 
care se mişcă amândoi partenerii/ adversarii), partea lui de sus e silită să parcurgă 
în acelaş timp o cursă mult mai mare decât picioarele — de aceea se dezechilibrează 
şi cade, sau poate fi controlat. 

Toate acţiunile lui Nage trebuie să fie la fel ca flotările, adică împingeri. Se 
interzice ori ce fel de tragere, care arată din punctul de vedere moral păcate 
contrare spiritului Artei, ca: lăcomia, dorinţa de posesiune, zgârcenia etc. Tragerile 
sunt acţiuni specifice metodelor de luptă bazate pe forță, în special ale braţelor 
(lupte greco-romane, Sumo etc). Ele contravin principiilor de acțiune Aikido, 
bazate pe forţa picioarelor, pe fente şi eschive. 

Continuitatea mişcării e impusă şi de necesitatea de a-l menţine pe Uke mereu 
dezechilibrat, ne oferindu-i posibilitatea să-şi recapete stabilitatea. 

Aceste reguli îl obligă pe Nage să-şi mişte vioi corpul, pentru ca: 

- să ajungă lateral şi în spatele lui Uke; 

- să-l împingă continuu pe Uke, să-l conducă mereu; 

- să-şi rotească şoldurile (corpul) pentru a fi mereu cu fața îndreptată spre 
direcția în care îl împinge (conduce) pe Uke; 

- să-şi coboare corpul/ Hara. 

În principiu, Nage are o forţă mai mică decât a lui Uke, aşa că, neexistând încă 
perpetuum mobile, succesul său în luptă nu poate veni chiar gratis, ci costă: 
învățătură (însuşirea din timp a psihologiei şi tehnicii de luptă) plus efort 
(momentan) pentru a-şi mișca repede şi precis corpul (mai repede decât Uke). 

Însuşirea mişcării corecte e mai importantă decât învăţarea procedeelor. Dacă te 
mişti corect (respecţi principiile de mişcare), faci (aproape fără să-ţi dai seama) ce 
trebuie! Re-inventezi pe loc procedee. 

Cum se pot dobândi continuitatea mişcării şi capacitatea de reacție rapidă? 

Prin exersarea înlănțuirilor de procedee: combinaţii şi contraprocedee (vezi 
câteva idei în [2] la # 8.4 şi 8.5). 


7.7. Loviturile (4temi) 


Mai întâi, zdrobeşte-i mutra (O Sensei) 

Atemi constituie categoria procedeelor de luptă în care Nage tinde să-l lovească 
pe Uke. Dar Atemi din Aikido urmăreşte nu contactul cu corpul adversarului, ci 
1) dezechilibrarea minţii lui Uke (ceea ce îl duce la destabilizarea corporală) şi 2) o 
reacţie instinctivă de apărare, convenabilă lui Nage pentru începerea unui procedeu. 
De aceea pumnii elevului n-ar avea nevoie să fie întăriţi, ca la Karate; dar trebuie 
totuşi antrenați, pentru eventualitatea că Uke nu se fereşte bine şi apare ciocnirea. O 
lovitură de pumn poate fi periculoasă pentru cel care o dă fără a se pricepe: se poate 
rupe vreun os carpian, sau scrânti încheietura mâinii etc. 

Atemi dezechilibrează adversarul, mai ales când este îndreptat asupra feţei: i se 
tulbură mințile (zic japonezii). Atemi nu se face contra partenerului, ci împreună cu 
acesta. Scopul ne fiind lovirea adversarului — ci faza următoare a acțiunii, respectiv 
continuarea mişcărilor, Atemi nu trebuie să devină un fel de atac — ceea ce l-ar 
transforma pe Nage în agresor, adică vulnerabil față de apărarea lui Uke (pentru că 
şi Uke poate şti ceva Aikido!). 

Eficacitatea unui Atemi depinde de trei factori: 

- Viteza de execuţie - care provoacă surpriza. În cazul unui conflict, un Aikidoka 
priceput nu ia o anumită postură de gardă, ci rămâne parcă indiferent (Mu Kamae) 
față de agitația pregătitoare a adversarului. Ai chiar impresia că îşi oferă corpul — 
până când trăzneşte adversarului un Atemi surprinzător, ce nu mai poate fi eschivat 
sau contrat; 

- Forța de lovire (Kime) — care exprimă valoarea maximă a Ki-ului extins în 
cursul mişcării. În momentul lansării călcâiele trebuie să fie bine înfipte în sol iar 
buzele strânse, pentru blocarea respirației (doar pe durata executării Atemi) — fără a 
expira complect; 


- Precizia mişcării, bazată pe cunoaşterea temeinică a punctelor sensibile sau 
vitale, mai ales cele de la cap şi față. 

Pentru siguranţa elevilor, tehnica lovirii punctelor vitale (Tsubo) este neglijată la 
antrenamente. Totuşi, e bine să fie studiată de elevii avansați. 

E important ca elevii să înveţe că un om bine pregătit corporal, dar mai ales 
mintal, poate încasa o lovitură fără probleme. În acest scop se fac exerciţii de 
familiarizare cu loviturile atât ca primitor, cât şi ca lovitor. Se constată că 
partenerul nu moare când e lovit corect şi tare cu Shomenuchi, sau Yokomenuchi, 
sau Tsuki etc. 

S-a făcut afirmaţia aparent paradoxală că Aikido e cam 90% Atemi, pentru că un 
adversar dezorientat devine uşor de manevrat. Dar tot aşa de bine s-ar putea spune 
şi că 90% din Aikido sunt genuflexiunile (adică să poţi fi stabil şi să stai cu Hara 
coborâtă), sau eschiva (adică să nu fii acolo unde loveşte adversarul), sau 
Taisabaki, sau Ukemi, sau etc. 

În toate aceste afirmaţii e mult adevăr (chiar dacă nu tocmai 90%...). 


> De ce în Aikido nu se folosesc loviturile cu piciorul? 

În Aikido nu sunt tehnici de picior, deoarece: 

- Picioarele nu pot fi folosite decât la lovituri. Pentru terminarea luptei, Aikido 
foloseşte tehnici de aruncare şi fixare — nu lovituri, care pot răni adversarul. 
Distanţa mare între adversari şi modul curgător specific în care se desfăşoară lupta 
nu convin loviturilor de picior; 

- Pentru a lovi e necesară desprinderea unui picior de sol, ceea ce micşorează 
suprafața de sprijin pe sol, deci scade stabilitatea corpului şi măreşte 
vulnerabilitatea; 

- Aikido este o Artă marţială demnă, care acţionează cu mintea şi mâinile. 
Dezvoltarea creierului este strâns legată de folosirea mâinilor. Bipedele sunt 
evoluate, viețuitoarele patrupede sunt primitive; 

- Tehnica Aikido se aplică înainte ca adversarul să apuce (de haine etc.), fiind 
bazată pe solicitarea articulaţiilor şi pe apărarea contra loviturilor. (Astfel de 
procedee sunt interzise în Judo, pentru că într-o competiţie ar produce accidente). 

ŞI totuşi... pentru cultura generală lovitura cu piciorul merită exersată — căci poate 
fi folosită “pe stradă” la scoaterea din luptă a unui adversar căzut, dar nepotolit, în 
cazul că mai are camarazi de rele. Se va lovi corpul (nu faţa!). 


Exerciţii recomandate: 

- Elevul stă (de exemplu cu spatele lipit de un perete — pentru a nu se putea 
retrage) şi primeşte lovituri de pumn sau palmă, la început uşoare, dar treptat 
din ce în ce mai tari, în diverse zone nepericuloase ale corpului (abdomen, 
umeri etc.). elevul expiră şi încordează zona de impact (îşi aduce Ki-ul acolo); 

- Elevul stă întins pe spate, iar partenerul îi dă palme peste obraz (îl plezneşte ca 
şi când ar omori o muscă) — lovituri de la uşoare spre tari. 


125 


7.8. Exerciţiile cu arme albe 

Exerciţiile cu arme albe constituie o parte esenţială a curriculei Aikido. Nu se 
poate înţelege bine tehnica de luptă cu mâinile goale fără a studia lupta cu şi contra 
celor trei arme tradiționale din lemn: bastonul (Jo), sabia (Bokken) şi cuțitul 
(Tanto). 

Tot ce am arătat mai înainte despre: principiile tehnicii de luptă, mişcare, tactică 
etc. - cu mâna goală, e valabil (adică necesar şi suficient) şi pentru acțiunile cu 
arme. O armă trebuie folosită la fel ca mâna, iar mâna trebuie manevrată la fel 
ca arma! Restul cunoştinţelor (foarte numeroase!) privind utilizarea armelor: 
exerciții, procedee, Kata etc. sunt doar probleme de pedagogie şi artă didactică a 
instructorului, pentru motivarea (încântarea) elevilor. 

Din cauza periculozității acestor exerciții, se recomandă accesul la ele numai a 
elevilor cu un oarecare nivel de condiție fizică, de competență în tehnica cu mâna 
goală şi de responsabilitate pe Tatami, de exemplu de la centura albastră (Kyu 2) în 
sus (vezi şi # 9.8.1). Instructorii care procedează altfel se expun pericolului unor 
urmări legale foarte contondente pentru daune provocate sănătății elevilor. 


7.9. Exerciţii ajutătoare pentru Aikido (Junbi Taiso) 


7.9.1. Câteva principii 

Încălzirea şi Încheierea sunt părți obligatorii ale oricărui antrenament. 
Superficialitatea sau excluderea lor din programul lecției atrag riscuri foarte mari 
de accidentare. Pentru corp o încălzire bine făcută valorează cât jumătate din tot 
antrenamentul. În spiritul Aikido sunt preferabile exercițiile cu partener 
(cooperative). 

p Încălzirea se desfăşoară în următoarea ordine: dezmortire; un efort intens de 
câteva minute pentru ridicarea pulsului la 120-150 bătăi pe minut; relaxare şi 
stretching; respiraţie. 

p Întinderea (Stretching) este un exerciţiu static care îmbunătăţeşte capacitatea 
de alungire a mușchilor. În timpul alungirii, mușchiul respectiv trebuie să fie 
relaxat, întins de greutatea corpului, nu prin contractarea muşchilor antagonici! 
Mişcările se fac lent, obligatoriu numai după ce corpul este bine încălzit (puls 120 
bătăi pe minut, vezi # 4.1.3), pentru a evita apariția unor accidente (rupturi de 
ţesuturi etc.). 

Stretching-ul se poate face în diverse feluri: 

1. Întinderea prelungită: după ce a fost realizată încet, fără grabă, poziţia sau 
postura în care muşchiul ales (şi relaxat!) este întins la maxim, dar până la apariţia 
durerii, se menţine aşa 15-20 secunde. 


Variantă: alungirea în trepte — se întinde muşchiul la maxim fără a provoca 
durere (easy stretch), se stă aşa şi se aşteaptă dispariția senzației de întindere, apoi 
se măreşte încă puţin alungirea (development stretch) şi se menţine ş.a.m.d. 

2. Întinderea ajutată: cu ajutorul unui partener activ (PA), care impune 
partenerului pasiv (PP) mişcări repetate dar lente, cu amplitudine din ce în ce mai 
mare. La valoarea maximă a alungirii, la limita apariţiei durerii, poziţia este 
menținută câteva secunde. PP se relaxează cât de mult poate. 

3. Încordează — Ține — Relaxează — Întinde, sau CHRS (Contract — Hold — Relax 
— Stretch), sau Relaxare postizometrică: PA aduce un membru al PP în poziţia când 
muşchiul ales are alungire maximă şi îl menţine aşa. În această situaţie PP contractă 
(izometric) muşchiul respectiv câteva secunde, apoi îl relaxează şi-l lasă să se 
întindă încet. 

4. Întinderea balistică (de evitat!): se fac mişcări oscilante de alungire dinamică, 
fără a provoca dureri mari, iar la a 3-a sau a 4-a pendulare se creşte forţat 
amplitudinea, în poziţia maximă se opreşte şi se menţine aşa câteva secunde. 

5. Izolare cu întinderea activă: întinde un anumit muşchi, încordându-l pe cel 
opus (de exemplu: bicepsul contra triceps). Întinde de câteva ori, ţinând tensiunea 
de fiecare dată aprox. două secunde. Muşchiul întins e relaxat. 

> Încheierea lecţiei (Seiri Taiso), sau odihna activă, este o activitate care 
sprijină capacitatea de refacere a corpului după o activitate fizică (sportivă etc.). În 
acest scop se folosesc exercitii de dezmorţire, întindere (stretching), relaxare (de 
exemplu antrenament autogen, relaxare progresivă etc.), automasaj. Încheierea are 
în general aceleaşi părți ca şi încălzirea, efectuate însă în altă ordine: efortul; 
respiraţia; relaxarea. Elevii avansați (sau mai vârstnici) pot face o încheiere 
alcătuită din numai două părţi: relaxarea şi respirația. 





Reguli generale 

- Fiecare elev este singur răspunzător să nu se accidenteze, adică: să nu 
exagereze intensitatea efortului, să nu-şi suprasolicite articulațiile, să nu accepte 
să fie accidentat de partener etc.; 

- Fiecare exercițiu se începe cu partea stângă (preluare din Shinto) şi se repetă de 
10 ori (dacă nu se indică altfel); 

- Exerciţiile se execută fără grabă, relaxat, cu extensia Ki-ului, respirând în 
continuu fără nici un blocaj; 

- Succesiunea încălzirii diverselor părți ale corpului va fi: mâini — gât — umeri — 
braţe — piept — spinare — şolduri — picioare — abdomen; 

- Să nu se confunde (amestece) mișcările care se fac cu Ki şi cele care se fac 
relaxat; 

- Rămân valabile regulile generale privind postura, deplasarea etc.: mereu 
trunchiul drept şi vertical, capul sus, genunchii uşor îndoiţi, concentrarea în 
Seika-no Itten, fesele strânse etc. 

- După fiecare cădere se revine în picioare! 

7.9.2. Programul de încălzire (propus de Juo Ywamoto Sensei — vezi # 9.14) 


- Din stând în picioare: 

* Exerciţiul de vâslire (Funakogi Undo) pentru adunarea Ki-ului în Hara — figura 
8.20: 

a) cu piciorul stâng înainte, 15 ori, se ţipă: Hei (la împingere) — Ho (la tragere); 

b) cu piciorul drept înainte, 15 ori, se ţipă: Es - Sa; 

c) cu piciorul stâng înainte, cât mai multe repetiţii (de ex. 8 ori) pe o singură 
expirație, elevii ţipă: Hei — Ho; 

După fiecare din exerciţiile a/ b/ c - câteva respiraţii: se inspiră odată cu ridicarea 
prin lateral a braţelor întinse, până ce palmele se lipesc deasupra capului; se expiră 
coborând braţele, cu palmele lipite prin faţa corpului; la ultima expirație mâinile se 
apucă una de alta în dreptul Hara, apoi: 

* Se scutură corpul (Furitama): este un exercițiu de relaxare stând în picioare 
(vezi # 8.11). 

* Se apleacă trunchiul cu braţele întinse în lungul capului, cu genunchii îndoiți, 
de la stânga spre dreapta de 5 ori, apoi invers de 5 ori — figura 7.15. 

* Rotirea în plan vertical a palmelor orientate înainte - dinăuntru (din fața 
pieptului) spre afară (Ștergerea oglinzii), de 5 ori; la fel — în sens invers — de 5 ori; 

* Extinderea Ki-ului: braţele se duc lateral, la stânga - dreapta, în acelaşi plan 
vertical, cu un pas lateral, fără să se mişte capul (privirea înainte!): la orizontală - 
de 5 ori; cu palmele orientate înainte - 5 ori; cu palmele în sus şi degetele celor 
două mâini în opoziţie - de 5 ori — figura 7.16; 

* Răsucirea trunchiului cu brațele lateral, la stânga-dreapta, în plan orizontal, cu 
rotirea gâtului — figura 7.17. 

- Din Seiza: 

* Rotirea şi întinderea gâtului, umerilor, coloanei vertebrale - mişcări ca la 
trezirea din somn; 

* Încălzirea mâinilor, fiecare mişcare se repetă de 15 ori la fiecare mână: a) Ikkyo; 
b) Kote-gaeshi, spre piept; c) Kote-hineri;, d) se apucă 4 degete şi se dă palma peste 
cap simultan cu îndreptarea cotului; e) Kote-mawashi - spre piept; f) Kote-gaeshi - 
spre înainte, răsucind tot brațul. Mişcările a)...e) se fac relativ repede, f) se face rar, 
fiecare pe o expiraţie; toți elevii numără cu voce tare, la unison, de la 1 la 15. 
Mişcările se fac la înălțimea pieptului — feţei (nu mai jos), cu umerii şi coatele 
relaxate. Atenţie: la toate exercițiile mâna activă apucă bine şi degetul mare al 
mâinii pasive! 

- Din şezând: 

* Cu picioarele întinse şi depărtate, cu mâinile la ceafă, se apleacă trunchiul 
(tinut cât mai drept) spre piciorul stâng - de 5 ori, apoi spre piciorul drept - 5 ori, 
înainte - de 5 ori — figura 7.18. 


* Cu tălpile lipite şi călcâiele apropiate de fund, cu mâinile pe genunchi sau pe 
vârfurile picioarelor, se coboară genunchii spre saltea — de 10 ori — figura 7.19; 
- Din stând în picioare: 

* Se depărtează picioarele, se îndoaie genunchii şi cu mâinile se rotesc genunchii 
de 5-7 ori într-un sens, apoi de 5-6 ori invers. 

Acelaşi — cu picioarele lipite — de 5-6 ori în fiecare sens. 

* Genuflexiuni, la coborâre călcâiele se ridică şi fundul se aşează pe ele, 
genunchii cât mai depărtaţi (la samurai — era o poziție de repaus, dar cu spinarea 
verticală), sus: genunchii îndreptaţi se apasă cu mâinile în sens contrar îndoirii 
naturale, de 3-4 ori — figura 7.20;. 

- Din şezând: 

* Masajul labelor: cu spinarea cât mai dreaptă şi piciorul drept întins înainte, cu 
vârful labei tras spre frunte, se pune laba piciorului stâng pe coapsa dreaptă, cu 
mâna dreaptă se roteşte degetul mare de 10 ori în ambele sensuri, apoi restul 
degetelor, apoi se maseză talpa, apoi se bate talpa cu pumnul strâns uşor, apoi se 
susține laba stângă cu degetul gros şi arătătorul mâinii drepte şi se scutură; rotire cu 
ajutorul mâinilor; apoi se sprijină călcâiul pe pelvis şi se apasă genunchiul cu mâna 
în jos spre saltea; se trage laba spre cap (ceafă). 

Urmează aceleaşi manevre la laba dreaptă — figura 7.21. 

- Din Seiza: 

* Lovituri uşoare cu pumnii moi: pe interiorul şi pe exteriorul coapselor, pe fese, 
pe umeri, pe antebraţe, pe abdomen, pe piept etc.; 

* Cu genunchii şi tălpile uşor depărtate, se apleacă încet trunchiul pe spate până 
ce capul şi omoplaţii ating salteaua (începătorii se sprijină pe coate, dar avansaţii 
încrucişează mâinile şi le duc deasupra capului, iar bazinul va atinge salteaua) - 
exerciţiu asemănător cu asana “peştelui” din Hatha-Yoga. Întoarce palmele în afară 
şi întinde braţele. Răsuceşte trunchiul la dreapta şi la stânga, ca să întinzi zona 
abdominală. Cine nu se poate lăsă pe spate până la capăt, se va apleca treptat, cu un 
partener care să-i susțină umerii. Se revine încet în Seiza. Acest exercițiu întinde 
muşchii coapselor superioare şi stimulează intestinele. Persoanele cu afecţiuni 
abdominale pot să-şi redobândească sănătatea repetând exerciţiul în fiecare zi. 

* Din poziţia finală de mai sus - se scot labele de sub corp, iar picioarele se ridică 
şi se dau peste cap cu genunchii întinşi, până ce degetele ating salteaua (asemănător 
cu asana “plugul” din Hatha-Yoga), apoi se revine în poziția ghemuit. Urmează o 
săritură în sus, cu călcâiele lipite de fund dar cu genunchii cât mai jos. Se aterizează 
în ghemuit — culcat — plug şi se repetă de 5-8 ori mişcarea de plug - săritură - plug 
etc. (săritura cu călcâiele la fund folosea pe vremuri la apărarea contra loviturilor 
joase cu sabia, bastonul sau lancea). 

- Din stând în picioare: 

* Braţele verticale deasupra capului cu palmele paralele, se scutură relaxate 
(Puritama) numai înainte-înapoi de 6-8 ori, după care braţele se lasă brusc în jos, 
ansamblul de 3 ori; 

* Cu genunchii mult îndoiţi, se strâng pumnii şi se trage o funie imaginară, 
orizontală, spre Hara, de 8 ori; 

* Cu trunchiul aplecat înainte la orizontală, braţele atârnă relaxate cu coatele 
drepte şi blocate, se scutură de 5-6 ori şi brusc se aruncă Ki prin degete, de 3ori; 

* Exerciţiul de blocarea unei lovituri la cap (Men-uchi Ikkyo Undo vezi # 8.7.2): 

- Rar, cu piciorul stîng înainte, 3-4 ori; cu piciorul drept înainte, de 3-4 ori; 
- Repede, cu piciorul stîng înainte, 15 ori; cu piciorul drept îninte, 15 ori. 
- Căderi (Ukemi): 

Din picioare, alternativ pe stânga şi pe dreapta - de 4-8 ori: 

* Mae-Ukemi — cu sprijin pe o singură mână; 

* Ushiro Ukemi — se roteşte corpul şi se cade înapoi (peste o groapă) prin Mae 
Ukemi, fără a lua avânt prin săritură; 

* Ushiro Ukemi — în 4 variante: cu retragerea piciorului din față şi aşezarea 
genunchiului pe saltea, apoi cu retragerea piciorului din spate; rostogolire pe spate 
în diagonală pe umărul opus şoldului de aşezare, apoi pe acelaşi umăr; cu sprijin pe 
o singură mână; 

* Ushiro Ukemi — coborârea prin îndoirea piciorului de sprijin, restul ca mai sus 
(4 variante); ridicarea direct pe piciorul întins, fără a mai pune genunchiul jos; 

* Din culcat: rostogolire laterală pe față — spate — față ş.a.m.d., cu antebraţele 
protejând fața, fără ca genunchii să atingă solul, fără a ridica fundul prea mult. 
Varianta pentru avansați este: rostogolirea cu o mână în dreptul bazinului şi cealaltă 
mână în dreptul noadei, ambele cu Ki (aşa se cădea pe scări sau pante, pentru 
evitarea unei lovituri de sabie sau suliță); 

* Yoko Ukemi - cădere laterală de pe un umăr pe celălalt, fără ca şoldurile să 
atingă salteaua (ca roata bicicletei); 

* Tobi Ukemi - Mae Ukemi fără sprijin pe Tatami: cu mâinile la piept, sau în Obi. 

* Mersul samuraiului (Shikko) - înainte şi înapoi — cu mâinile pe genunchi sau la 
şolduri, capul vertical, privirea în lungul nasului la 1-1,5 m înainte, trunchiul foarte 
vertical (atitudine senină, nu arogantă, doar echilibrată), şoldurile şi ochii rămân 
mereu la aceeaşi înălțime; 

* Căderi cu săritură (Tobi Ukemi) cu bătaie pe saltea: 

- Mae-tobi-Ukemi — peste un elev ghemuit — apoi ridicare în picioare cu faţa 
înapoi, 4 ori; 
- Yoko-tobi-Ukemi — cu sprijin pe braţele întinse ale unui elev solid, care stă în 
Seiza, 4 ori. 

- Din stând în picioare, relaxarea coloanei vertebrale, după căderi: 

* Rotirea trunchiului drept şi relaxat, cu braţele întinse pe lângă cap, cu 
amplitudine mare, 2-5 ori în fiecare sens; 

* Cu piciorul stâng înainte şi genunchiul din spate întins (în mod excepţional), cu 
trunchiul vertical şi mâinile pe şolduri, se apasă bazinul înainte de 5 ori, apoi la fel 
de 5 ori cu piciorul drept înainte. Din aceiaşi poziţie: lovituri uşoare cu pumnii pe 
coloană, în zona lombară; 


* Întinderea braţelor înainte şi în sus, a lene, cu o uşoară răsucire a trunchiului în 
jurul axei verticale, cu împărţirea cercului în 4x 7 = 28 felii (14 ori cu piciorul stâng 
înainte, 14 ori cu piciorul drept) — ca şi cum aş vrea să apuc un borcan, aflat pe 
raftul cel mai de sus din cămară (asemănător cu # 8.7.2). 


7.10. Jocuri ajutătoare pentru Aikido 


Jocurile sunt mijloace pedagogice foarte puternice, deoarece le plac elevilor de 
toate vârstele. Jocurile trebuie să aibă un caracter cooperativ (nu competitiv) şi 
alese astfel ca toţi elevii să poată participa la ele. 

În continuare sunt indicate câteva jocuri, care pot fi practicate după încălzire şi 
înaintea părții de însuşirea tehnicii Aikido. Instructorii sunt sfătuiţi să inventeze 
(afle) altele — cât mai atractive şi mai potrivite scopului şi situației din sălile în care 
predau ei. 


7.10.1. Jocuri de uz general 

> 1. Alunecarea pe saltea: Perechile (pe cât posibil cu parteneri de aceeaşi 
greutate) stau în picioare, faţă în faţă, şi se împing cu una sau două Tekatana (sabia 
mâinii), cu scopul de a-l scoate pe partener afară de pe saltea. 

e Variantă: unul întinde ambele braţe la orizontală, celălalt apucă Ryote-Tori. 
* Scopul jocului: intărirea Tekatanei. 
* Atenţie: schimbaţi des partenerii, altfel apar frustări, supărari. 

p 2. Slalom — Tai Sabaki: Elevii stând în picioare se înşiră în jurul saltelei la 
distanță de două braţe întinse unul de celalalt. Primul din şir porneşte şi face slalom 
printre elevi, cu Taisabaki; când ajunge la coadă - se reaşează în rând. Urmează al 
doilea elev ş.a.m.d. 

e Variantă: în Seiza - cu Shikko (mersul samuraiului) 
* Scopul: învăţarea deplasării specifice Tai Sabaki. 

> 3. Ștafete: se formează câteva echipe de forțe aproximativ egale (ca număr de 
membri, îndemânare etc), aliniate la o margine a saltelii sau sălii. Primii concurenți 
(indivizi sau perechi) pleacă la semnal, parcurg distanța până la linia sau peretele 
opusă, acolo ating reperul, eventual schimbă rolurile şi revin la echipă, unde predau 
ştafeta următorului concurent (îl ating), deplasarea se face cu unul din exerciţiile 
descrise în continuare: 

A. Individual: mersul samuraiului (Shikko) cu faţa înainte; idem cu faţa înapoi; 
diverse mersuri (vezi # 7.11.1.A d) cu faţa înainte; idem cu faţa înapoi; sărituri într- 
un picior; diverse feluri de Ukemi cu sau fără un obiect în braţe (o sticlă de plastic 
goală, un Jo); fiecare concurent are trei cartoane pe care este obligat să calce (pe 
două stă iar pe al treilea îl ia din urmă şi îl aşază înainte pe saltea); târăş pe față, pe 
spate - cu capul înainte sau înapoi; roata etc. Sau: 

Membrii unei echipe stau în coloană la distanță de un braţ întins orizontal, sau 
ţin cu mâna piciorul vecinului din spate: pe rând fiecare membru cade (Mae Ukemi 
compact), sau merge în genunchi, sau se târăşte în zig-zag printre membrii şirului, 
apoi se aşează la coadă. Sau: 

Satelitul - echipele aliniate stau faţa în față, la semnalul instructorului pleacă 
primul elev, dă ocol întregii echipe, când revine la locul lui pleacă vecinul ş.a.m.d. 
până la ultimul; sau: ocoleşte echipa adversă; deplasarea pentru ocolire se face în 
diverse variante — cele de mai înainte, plus: târâş cu faţa în sus sau în jos, cu capul 
înainte sau înapoi, pe sub picioarele depărtate ale membrilor echipei, care stau în 
coloană, la distanță de un braţ întins. 

B. Perechi: roaba obişnuită; roaba cu fața în sus; partenerul luat în spate ca un 
rucsac - înaintare cu faţa; idem, înaintare cu spatele; unul din parteneri ține piciorul 
celuilalt, care ţopăie; pe rând fiecare partener trece printre picioarele celuilalt şi se 
ridică (înaintarea cu spatele!), Ukemi ţinându-se de mâini etc. Sau: 

Echipa poartă pe sus câte un membru până la reper şi îl aduce înapoi, se repetă 
până ce fiecare membru a fost dus de colo-colo. 

Dacă e spaţiu suficient, întrecerile pot fi individuale, toți elevii concurează de o 
dată: startul din poziţia culcat cu faţa în sus sau în jos; cu capul înainte sau înapoi; 
culcat cu picioarele date peste cap etc. Parcurgerea distanţei se face într-unul din 
modurile indicate mai înainte. 

> 4. Lupii la oi: toată lumea stă aşezată pe jos în cerc, cu braţele şi picioarele 
încârligate de vecini. Doi sau trei elevi sunt numiţi lupi şi încearcă să smulgă câte o 
“oaie” din lanţ. Fiecare oaie smulsă devine lup şi participă la smulgerea 
următoarelor. Câştigă ultimele două “oi” rămase legate. 

> 5. Leapşa: în funcție de numărul elevilor se numesc unul sau mai mulți 
prinzători. Ceilalți elevi încercă să evite să fie atinşi de vreun prinzător. Cel atins se 
culcă pe spate dând din mâini şi din picioare ca un gândac muribund. El poate fi 
“salvat” de cineva care îl apucă de un membru şi îl roteşte cu 360. 

> 6. Fotbal: elevii joacă în genunchi (Suwari). 





7.10.2. Dezvoltarea încrederii în partener 

În Aikido relaţia Uke-Nage se bazează pe încredere reciprocă. Fiecare trebuie să 
se simtă răspunzător pentru ce păţeşte partenerul (şi mintal, nu doar corporal!) dar 
în acelaş timp să fie convins că şi partenerul gândeşte la fel despre el. 

Pentru a naşte astfel de relaţii între parteneri sunt utile anumite “jocuri”, cu efecte 
multiple: ele dezvoltă şi senzaţia de Kuzushi, de Centru (Hara) etc. vezi şi [53]. În 
cursul acestor jocuri nu se vorbeşte deloc! Particiapnţii sunt grupaţi în perechi. 

p 1. Partenerul ține o palmă în sus şi tu ţi-o pui deasupra. Partenerul închide 
ochii (sau e legat la ochi) şi tu îl conduci prin Dojo, eventual făcând slalom printre 
obstacole puse în prealabil pe jos: sticle din plastic, batiste, bănci etc. Se poate face 


şi cu două mâini deodată; sau cu palma pusă pe antebraţ; sau cu palma, ori palmele 
- verticale etc. 

p 2. Elevii împerechiaţi stau față în față, sau spate în spate, şi țin între ei o minge 
sau o sticlă din plastic, la nivelul abdomenului sau al pieptului, fără mâini, doar 
prin apăsarea corpurilor, sau între palme, ori între dosul mâinilor; un partener 
închide ochii iar celălalt îl conduce prin Dojo, cu sau fără obstacole pe jos. 

p 3. Un partener închide ochii (sau e legat la ochi) şi merge, iar celălalt stă în 
spatele lui şi îl conduce prin toată sala, bătându-l pe umăr: orice bătaie înseamnă să 
cotească la 90° în spre partea umărului respectiv; sau unul stă în faţa celuilalt, care 
merge cu spatele etc. Se poate face şi cu doi parteneri “orbi” - ceea ce garantează 
harababura şi distracţia. 

p 4. Partenerul stă cu spatele la tine. Îşi rigidizeză corpul, apoi se lasă să cadă pe 
spate ca un buştean (fără să-şi îndoaie corpul sau genunchii). Tu îl prinzi cu ambele 
braţe întinse (“brațe de oțel” — vezi # 8.6.5). Dacă partenerul e mai temător: pune-i 
de la început palmele pe spinare şi lasă-l să cadă simțindu-le acolo toată vremea. 
Nu numai el exersează, ci şi braţele tale profită (fiind foarte solicitate). 

Exerciţiul se poate face şi cu trei persoane: momâia (cel din mijloc, stând drept şi 
rigid) cade înapoi şi e prins de partenerul din spate, care îl prinde, ridică şi împinge 
înainte — deci cade din nou înainte, e prins de cel din faţa lui şi pendulează de 
câteva ori înainte-înapoi. Exerciţiul se poate face cu 5-10 prinzători aranjaţi în cerc, 
în jurul momâii. 

p 5. Partenerii stau față în față, fiecare cu un braţ întins orizontal; atingându-şi 
încheieturile mâinilor. În continuare scopul fiecăruia este să atingi obrazul sau 
pieptul partenerului - fără să întrerupă contactul mâinilor sau să folosească forţă. Se 
poate face şi cu ambele braţe, sau - cu ochii închişi, sau - combinat cu mişcarea 
picioarelor. (Seamănă cu exercițiul Tuishou - împingerea mâinilor, din Taijiquan). 

> 6. Oglinda: staţi față în față, ambii cu tălpile depărtate şi genunchii cât mai 
îndoiți (postura Kiba-dachi din Karate). Unul din parteneri face orice fel de mişcări 
cu mâna, mâinile, braţul, braţele, iar celălalt încearcă să-i imite mişcările - ca într-o 
oglindă. Mâinile şi palmele celor doi sunt foarte apropiate, dar nu se ating. Acelaşi 
joc poate fi făcut sub formă de concurs, în acest caz palmele au voie să atingă 
palmele sau corpul partenerului, cu scopul de a-l dezechilibra şi doborî. Dar, totul 
fără forță, numai prin dibăcie! 

pb 7. Uke apucă cu ambele mâini (Ryote Tori) degetele arătătoare ale 
partenerului, care încearcă să-l doboare cu procedee Aikido, cu dibăcie şi fără forță, 
tocmai folosind aceste degete. Se poate face şi când amândoi apucă două sticle din 
plastic, goale; mai grea este varianta când amândoi apucă de capetele a două 
bastoane. 

> 8. Grupa se împarte în două şiruri care stau faţă în faţă. Fiecare întinde mâinile 
şi apucă bine mâinile celui din faţă. Toţi se lasă puţin pe spate. Un elev se avântă şi 
sare pe braţele încleştate, cu fața în jos sau în sus, cu mâinile lipite de corp şi 
picioarele lipite. Cele două şiruri acționează împreună ca să transporte momâia 

până la capătul celălalt, unde o aşteaptă alți doi elevi, numiţi dinainte pentru a 
ajuta la debarcarea pe saltea. Pe rând, fiecare elev e transportat, după care se alătură 
la coada unui şir ca să participe la transportul celorlalți; la un moment dat se 
schimbă şi cei doi prinzători. 

p 9. Transportorul: Grupa se împarte în două şiruri care se culcă pe saltea cu 
faţa în sus, astfel ca participanții să fie întrețesuți, umăr lângă umăr, fiecare şir 
având picioarele îndreptate în sens opus celuilalt. Toți ridică braţele cu palmele în 
sus iar un elev se întinde pe ele la un capăt al „transportorului”, cu spatele în jos,, 
ținând mâinile lipite de corp şi picioarele lipite. Cele două şiruri acţionează 
împreună ca să transporte „coletul” până la capătul celălalt al şirului, unde este 
depus pe saltea. Pe rând, fiecare elev e transportat, după care se aşează pe jos, 
alăturându-se unui şir ca să participe la transportul celorlalți camarazi. 

p 10. Desfacerea nodului: toată lumea se adună faţă în față (în grupe de max 10- 
12 persoane) şi fiecare îşi întinde braţele. La un semnal fiecare apucă o mână 
opusă. Când toată lumea are câte o mână apucată, la al doilea semnal toţi apucă cu 
mâna liberă mâna altui partener decât cel cu care era deja legat. După ce toată 
lumea are două mâini prinse, se numesc doi elevi care îşi desfac numai două mâini. 
Ei devin capetele unui şir „înodat”. care trebuie descâlcit, fără ca elevii să 
desprindă mâinile, până se formează o linie dreaptă. Variante: întrecere între două 
echipe, care încep deznodatul la un semnal; toţi cu ochii legaţi; fără vorbe (în 
tăcere). 








7.10.3. Dezvoltarea capacităţii de a privi adversarul “în ansamblu” 

Pentru a obişnui elevul să nu mai privească doar mâna care îl loveşte sau apucă 
(căci e vulnerabil la un al doilea atac), ci să privească “întregul” (ca să controleze 
ansamblul adversarului, nu numai mâna lui — vezi # 9.6.3), se poate folosi 
următorul “joc”: stând față în față, Nage se uită numai la faţa lui Uke, iar acesta va 
folosi fie mâna stângă, fie cea dreaptă, ca să-i atingă uşor obrazul. Imediat ce vede 
venind mâna, Nage începe să se apere cu un blocaj. Se începe cu viteză mică, 
schimbând pe neaşteptate mâinile. Apoi se măreşte viteza şi tăria gesturilor. 


7.10.4. Invăţarea căderilor 

E distractiv când ştii să cazi, dar până înveţi să cazi te trec toate năduşelile. Ca de 
obicei, dificultatea e una mintală, nu corporală. Nu căderea în sine e grea, ci mintea 
imaginează tot felul de greutăți, adeseori inexistente. Şmecheria cu ajutorul căreia 
se uşurează învăţarea este distragerea atenţiei de la căderea propriu-zisă - de 
exemplu cu jocuri, astfel încât corpul să acţioneze singur, liniştit, neblocat de 
minte. Când mintea se concentrează asupra jocului, corpul rezolvă singur problema 
căderii. Dar ca să poți participa la joc fără pericol, e nevoie să ştii totuşi un minim 


de mişcări sau rostogoliri pe saltea. În plus, desfăşurarea jocului trebuie 
supravegheată de instructor. 

> 1. Cercul care cade: elevii stau în cerc, cu faţa spre interior, ţinându-se de 
mâini. Cu toţii se apropie sau depărtează de centru, iar la comanda instructorului 
cad pe spate, sau înainte, fără să-şi desprindă mâinile. Cei care desfac mâna — sunt 
puşi să facă o tură de saltea căzând (ocolind cercul) până revin la locul lor din cerc. 

* Atenţie: la început se face încet, apoi ritmul se accelerează. 

p 2. Căderea fără zgomot: elevii încearcă să cadă cât mai silențios şi rotund. Îşi 
dau reciproc note - şi sfaturi. Pe rând, fiecare cade - iar ceilalţi elevi dau note: nota 
4 - nu s-a auzit nimic; 3 — a căzut încet; 2 - s-a auzit ceva; 1 — a făcut mult zgomot. 
În a doua repriză - se cade în ordinea crescătoare a notelor. 

p 3. Elevii cad înainte, ţinând o minge mică, sau o sticlă goală din plastic, în 
dreptul pieptului, cu braţele îndoite, sau întinse. Braţele se țin băţoase (cu Ki), ca să 
nu se lovească umerii. În felul acesta se învață cum să cazi cu un obiect valoros în 
braţe, chiar un copil, protejându-l. 

Sau: la cădere se pune mingea, ori sticla, pe saltea, la a doua cădere (înapoi) se ia 
de pe saltea. Sau: pui mingea ori sticla pe saltea şi în cădere o atingi uşor, fără s-o 
mişti etc. Se poate încercă şi acasă cu un măr, sau cu o pisică, sau peste un câine, 
peste nevastă etc. 

> 4. Adunarea obiectelor: elevul aruncă 4 — 5 obiecte (Tanto; sticle de plastic 
goale etc.) apoi le culege sărind peste ele. 

p 5. Elevii se înşiră la marginea saltelei în linie. Primul din şir cade înainte cu 
mingea (sticla din plastic) şi când se ridică aruncă următorului mingea; acesta cade 
şi el, apoi aruncă mingea următorului ş.a.m.d. E un exercițiu bun pentru dezvoltarea 
atenției, ascuţirea capacității de reacţie etc. Merge făcut şi cu căderi înapoi; cu 2 sau 
3 mingii, sau cu aruncarea mingiei înainte - în timpul — sau după cădere; sau pe 
perechi, fiecare partener aruncând celuilalt mingea. 

p 6. Exerciţiul precedent, făcut cu elevii în cerc (nu în linie). 

p 7. Pune două obiecte (mingi, sticle din plastic, bastoane) pe saltea la oarecare 
distanță iinul de altul. Apoi cazi înainte, încercând să faci un salt lung, peste cele 
două obiecte; sau: o cădere scurtă, pe loc, între cele două obiecte. 

p 3. Leapşa: poţi s-o dai doar după ce cazi, sau din Shikko (mersul samuraiului). 

p 9. Fereşte-te de minge: elevii formează un cerc. Doi - trei din ei sunt 
nominalizați să stea în mijloc. Cei din cerc caută să lovească cu mingea pe câte 
unul din mijloc, care se fereşte prin diverse mişcări, dar mai ales prin Ukemi. După 
un timp, cei din mijloc se schimbă cu alți elevi din cerc. 

pb 10. Căderi peste un elev ghemuit; peste doi elevi ghemuiţi; peste un elev 
aplecat (capra). 

> 11. Cu partenerul, țineți-vă amândoi de mâini şi faceți împreună căderi înainte, 
înapoi, rostogoliri laterale peste abdomen şi spate (cu corpul întins) etc. Sau 
variante: (cu mâinile încleştate, sau lipite) x (amândoi din Seiza, sau din picioare) x 

(cu palmele lipite, verticale sau orizontale) x (cu, sau fără sticlă din plastic) (în 
total 2 x 2 x 2 x 2 = 16 variante). 
> 12. Cursa cu obstacole: se aranjează diverse obstacole (elevi ghemuiţi etc.) 
peste care se sare. Grupa se poate împărţi în 2-3 cete, care se întrec. 
> 13. Pentru îmbunătățirea condiţiei fizice: căderi repetate fără întrerupere, sau 
la comandă, timp de 3-5 minute. 


7.10.5. Teorie şi discuţii 

Grupa se împarte în două şiruri egale care stau față în față; alternativ, un membru 
al unui şir pune o întrebare şirului opus; cel care întreabă şi cel care răspunde ies 
din joc (fac un pas înapoi); căştigă echipa (şirul) care termină jucătorii. 


7.11. Un corp mai zdravăn 


Datorită schimbării stilului de viaţă şi regimului alimentar, tinerii de azi sunt mai 
înalți şi mai slăbănogi decât cei de pe vremuri, iar după un timp devin obezi. 

Până pe la mijlocul secolului trecut, pretutindeni în şcoli şi licee se făcea sport 
serios. De exemplu, o dată pe an în Japonia liceenii participau la un cros pe distanță 
mare, fără urmări neplăcute pentru sănătate. Dar în zilele noastre, când se încearcă 
repetarea acestui cros mulți tineri leşină, iar uneori apar chiar accidente cardiace 
fatale. Comparativ cu trecutul, la tinerii de azi forța picioarelor şi şoldurilor a 
scăzut simțitor, ei îşi pierd echilibrul la cea mai uşoară împingere. Genunchii le 
cedează după câteva genuflexiuni. 

Întrunit la Tokyo după al doilea război mondial, tribunalul militar al aliaţilor a 
analizat şi condamnat așa-zisele marşuri ale “morţii”, în care prizonierii americani 
fuseseră forţaţi de japonezi să meargă mult timp sub un soare canicular. În realitate, 
n-a fost vorba de nici un fel de persecuție sau crimă, ci de activități obişnuite pentru 
armata japoneză. Poate că marşurile fuseseră mortale pentru soldaţii americani, 
moleşiţi de călătoriile în jeep-uri sau camioane, dar ele constituiau activități 
normale pentru soldaţii japonezi care n-aveau nici benzină, nici autovehicule. 

Sigur că şi tinerii de astăzi, dacă ar fi siliți să umble o distanță mare pe jos în 
bătaia soarelui, ar considera că sunt victimele unui “marş al morții”. 

Au apărut însă şi inițiative pentru remedierea dezastrului. Astfel, pentru a ajuta 
tinerii angajaţi să se integreze în colectivul de lucru, unele întreprinderi japoneze 
folosesc o metodă psihosomatică. Ea constă dintr-o probă de alergare de o zi, pe 
distanța de 39 km. parcursă în 3 etape egale. Participanţii sunt colective întregi: 
birouri, ateliere etc. Ei se adună într-un loc adecvat (munte, pădure etc.) şi prima 
etapă de 13 km. are un caracter de socializare şi încălzire, tema fiind ca toţi să 
ajungă într-un timp rezonabil la o cabană. Etapa 2-a este proba pe echipe, se referă 
la team-work, la solidaritate: se alcătuiesc echipe, ai căror membri trebuie să 


parcurgă impreună următorii 13 km. într-un timp dat (destul de scurt) şi să treacă 
toţi deodată linia de sosire! Echipele care îndeplinesc sarcina primesc premii, cele 
care nu o îndeplinesc sunt penalizate. Etapa 3-a este o probă individuală contra 
cronometru, rezultatul contând pentru promovarea în serviciu. În această etapă se 
verifică voinţa şi spiritul competitiv individual - necesare pentru îndeplinirea cu 
succes a sarcinilor de serviciu. 

Preocuparea pentru şcoală şi învăţătură este lăudabilă, folosirea minții fiind de 
importanță primordială în condițiile competiției internaţionale, dar nu are nici un 
sens să pui mâncare bună într-o farfurie spartă. Oricât i-ar fi mintea de sănătoasă, 
puternică şi capabilă să suporte greutăţile vieţii, un individ cu corpul slab nu va 
face mari progrese, nu va putea suporta concurența din societatea actuală. 

De aceea, până să poată învăţa procedeele de Aikido, începătorii mai slabi (din 
cauza sedentarismului) au nevoie de exerciții pentru întărirea condiţiei fizice. Dar, 
nu trebuie exagerată nici pregătirea fizică. Se cunosc situaţii când tinerii au fost 
antrenați prea agresiv, producându-se accidente mortale din cauza oboselii. Acestea 
au fost încercări incompetente de a remedia prea repede subdezvoltarea fizică a 
tinerilor recruți, angajați etc. Un antrenament corect ţine seama de capacitatea de 
efort a fiecărui individ. 

Pentru Aikido (ca şi pentru viața de om normal) nu sunt necesari muşchi 
voluminoşi — ci o inimă şi plămâni zdraveni. În principiu, Aikido n-are nevoie de 
sporturi complementare; exercițiile şi antrenamentele specifice sunt suficiente 
pentru obţinerea unui corp zdravăn şi sănătos. Halterele sunt pentru muncitori 
manuali, hamali, sportivi profesionişti etc. Aikido e pentru oameni pirpirii 
(majoritari în societate), nu pentru cei care poartă haine cu măsura XXL. 

Totuşi, este folositoare şi practicarea cu măsură a altor sporturi, cum ar fi : 

- Toate sporturile legate de supraviețuire: alergare, înot, cățărare, sărituri, 
drumeţie cu cortul, călărie; 

- Taijiquan (boxul chinezesc al perfecțiunii, sau dansul de viață lungă); 

- Artele marțiale înrudite cu Aikido: Judo, Jujutsu, Iaido, Wado-ryu Karate, 
Bagua Quan etc. 


7.11.1. Exerciţii pentru întărirea corpului 

Orice om are impresia că mâinile îi obosesc mai repede şi mai des. Totuşi, 
picioarele sunt mai solicitate. Spre deosebire de mâini, care acţionează intermitent 
şi pot fi odihnite oricând vrea posesorul, picioarele suportă greutatea corpului în 
continuu, chiar când omul stă pe loc. Mai ales partea posterioară a picioarelor este 
predispusă la oboseală. De exemplu, a doua zi după o excursie la munte apare febra 
musculară: muşchii din spatele picioarelor sunt dureroşi, se umflă. 

La cei care nu muncesc fizic şi nu exersează regulat, picioarele devin rigide încă 
la o vârstă mijlocie, iar şederea în picioare, chiar pentru scurt timp, li se va părea un 
adevărat chin. În schimb, vârstnicii cu picioare puternice sunt de obicei sănătoşi. 

Aşa că, cine vrea să trăiască o viață lungă şi sănătoasă — să aibă grijă mai ales 
de starea părții din spate a picioarelor! 
Cum poate fi crescută vigoarea şi îmbunătăţită condiția fizică? 
Prin exerciţii fizice efectuate regulat. lată câteva idei: 


- A.a. Din stând în genunchi (Seiza) 

* Aplecarea şi rotirea trunchiului alternativ la dreapta şi la stânga; braţul din 
partea opusă aplecării însoţeşte mişcarea trunchiului, prin fața ochilor, extinzând 
Ki-ul prin degete, fără a se sprijini pe saltea; mâna cealaltă la spate; 

* Rotirea braţelor relaxate, cu coatele întinse - spre înainte şi spre înapoi; 

* Răsucirea trunchiului menţinut cât mai drept şi vertical, alternativ la dreapta şi 
la stînga; brațele însoțesc şi ajută mişcarea — figurile 7.16 şi 7.17. 

* Cu pumnii uşor strânşi, lovirea (masaj pentru înviorare) braţelor, umerilor, 
pieptului, abdomenului, coapselor - în general toți muşchii accesibili, ţinuţi 
necontractaţi; sensul de parcurgere: coborâtor pe exteriorul memebrelor etc. (partea 
Yang) şi urcător (spre inimă) pe interior (Yin); 

* Încălzirea gâtului: aplecarea capului la stânga şi la dreapta (cu bărbia înainte); 
rotirea bărbiei la dreapta şi la stânga (cu capul ţinut vertical); aplecarea capului spre 
înainte şi pe spate; rotirea capului spre stânga, apoi în sensul invers (cu gâtul 
moale); ducerea bărbiei înainte şi înapoi, cu capul vertical (ca broasca ţestoasă); 
aplecarea capului înainte şi înapoi cu o îngreunare obținută prin apăsarea cu mâinile 
împreunate pe creştet (apăsarea uşoară, fără exagerare!); 

* Braţele întinse orizontal înainte, cu coatele blocate — se rotesc pumnii şi se 
strâng ca şi cum ar trage (aduna) o funie; degetele arătătoare nu se îndoaie, ci 
conduc rotirea; acelaşi exerciţiu cu braţele întinse în sus (umerii relaxaţi, coborâţi); 
apoi cu braţele lateral etc.; 

* Aşezarea şezutului lateral pe saltea, alternativ la stânga şi dreapta, cu o uşoară 
mişcare înainte şi înapoi a genunchiului opus, pentru a permite aşezarea; trunchiul 
se roteşte cu braţele întinse pentru a ajuta mişcarea şi echilibrul. 

Postura Seiza este foarte folositoare - căci şederea pe scaun este una din 
„cuceririle” civilizației actuale.cele mai distructive pentru sănătate, 


- A.b. Din şezând pe sol - cu spinarea dreaptă şi verticală 

* Cu tălpile lipite şi apropiate de şezut, cu mâinile se apasă ritmic genunchii în 
jos spre saltea (Fluturaşul) — figura 7.19. Sau: apasă lent genunchii în jos până 
ating podeaua. Stai aşa 15-30 secunde respirând liniştit. Pe urmă apleacă trunchiul 
înainte până ce fruntea atinge podeaua. Dacă reuşeşti, încearcă să atingi podeaua cu 


bărbia. 


* Cu picioarele întinse înainte şi vârful labelor trase cât de mult posibil înapoi, 
spre cap, apleacă trunchiul înainte până ce degetele de la mâini trec peste vârfurile 
picioarelor şi ating podeaua. 

* Cu picioarele bine întinse şi cât mai depărtate: 

- trage vârful labelor înapoi spre cap şi apleacă trunchiul spre stânga — figura 
7.18. Apucă degetele labei stângi cu mâna stângă şi atinge genunchiul stâng cu 
pieptul, întinzând cât mai bine genunchii. Repetă aceiaşi mişcare pe dreapta; 

- trage vârful labelor înapoi, apoi apleacă trunchiul înainte până atingi podeaua 
cu fruntea. Dacă poți, încearcă să te apleci până atingi solul cu bărbia; 

- apleacă trunchiul (cu coloana cât mai dreaptă) succesiv spre dreapta, înainte, 
stânga, astfel ca fruntea (mai târziu bărbia) să atingă pumnul aşezat pe saltea lângă 
genunchi, sau în faţă, apoi să atingă salteaua (fără pumn); eventual un partener 
ajută, împingând de la spate umerii spre saltea; 

- răsuceşte trunchiul (cu coloana cât mai dreaptă) şi apleacă pieptul spre înapoi 
stânga, apoi spre înapoi dreapta, cu sprijin pe mâini (ca la flotări); 

* Cu tălpile lipite şi depărtate de şezut, se apucă vârfurile labelor cu mâinile şi se 
apleacă trunchiul înainte, trăgând uşor cu braţele; eventual un partener ajută din 
spate, împingând uşor umerii; 

* Apucând laba unui picior cu mâna din aceiaşi parte, se ridică şi roteşte piciorul 
întins; iar cu cealaltă mână se apasă pe genunchi; se repetă apoi cu celălalt picior; 

* Ducerea unei glezne la frunte (mai târziu la ceafă) cu ajutorul mâinilor, celălalt 
picior stă întins; apoi glezna celuilalt picior; 

* Cu picioarele întinse şi depărtate, se ridică corpul împingând palmele sau 
pumnii pe saltea între picioare, lângă pelvis (fără a deplasa tălpile), apoi se continuă 
mişcarea înainte cu sprijin pe braţe (ca la roabă) până ce pieptul atinge salteaua; în 
mod asemănător se revine în postura inițială; 

* Cu picioarele ghemuite şi labele ținute cu mâinile opuse, legănare prin 
rostogolire rotundă pe spate, înainte şi înapoi, pentru masarea coloanei; 

* Din exerciţiul precedent, la legănarea înainte se continuă mişcarea cu ridicarea 
în picioare (ca la Mae Ukemi), apoi revenire în ghemuit pe spate şi basculare până 
se ajunge în echilibru pe un umăr, şi tot aşa mai departe, alternativ pe dreapta şi 
stânga. 


- A.c. Din culcat pe spate 

* Braţele întinse pe lângă cap - picioarele întinse se ridică peste cap, până ce 
vârfurile ating palmele ori salteaua — figura 7.22; 

* Cu braţele întinse lateral — se ridică picioarele întinse şi se rotesc în plan 
vertical la stânga-dreapta; se ridică la 45° (lipite sau depărtate) şi se rotesc (descriu 
un con); 

* Podul - cu sprijin pe mâini, cu sau fără sprijin pe cap. 


- A.d. Din stând în picioare 

* Aplecarea trunchiului înainte - revenire — aplecarea pe spate — figura 7.23; 

* Rotirea trunchiului; 

* Rotirea şoldurilor, capul stând fixat deasupra tălpilor (dansul Hoo/a-hoop); 

* Aplecarea înainte şi răsucirea trunchiului la stânga şi la dreapta, împingând 
mâna spre laba piciorului opus; apoi, acelaşi - cu aplecare spre spate; 

* Aplecări laterale, cu mâinile la ceafă; 

* Rotirea trunchiului (cu coloana mereu dreaptă şi verticală) alternativ la dreapta 
şi la stânga, cu balansarea orizontală a braţelor; 

* Genuflexiuni cu tălpile depărtate şi genunchii deasupra tălpilor, trunchiul 
vertical; 

* Stând cu un picior îndoit şi celălalt întins (fandare laterală) — figura 7.24: rotirea 
tălpii, mutări de pe un picior pe celălalt (ţinând fundul jos), variante: se atinge 
salteaua cu cotul; călcâiele stau pe saltea; rotirea trunchiului astfel ca mâna să 
atingă în față glezna piciorului opus (cel întins); 

* Din fandare înainte şi sprijin cu mâinile pe sol, schimbarea picioarelor cu 
săritură; variantă: din fandare laterală; 

* Sărituri uşoare înainte-înapoi, sau laterale, cu trunchiul drept; aterizare în 
acelaşi punct, sau pe vârfurile unui triunghi, sau ale unui pătrat; variante: în timpul 
săriturii braţele se ridică şi coboară simultan cu apropierea şi depărtarea picioarelor; 

Deplasări: 

* Mers sau alergare uşoară: normal; pe vârfuri; pe partea laterală a tălpii, pe 
călcâie; pe partea interioară a tălpii; în cerc - cu faţa spre interior, sau cu faţa spre 
exterior; cu călcâiele la fund; cu genunchii la piept; 

* Mersul ștrengarului: din alergare uşoară, sărituri cât mai înalte, alternativ pe 
fiecare picior; 

* Mersul crocodilului (în 4 labe, dar cu genunchii întinşi şi pieptul cât mai 
aproape de sol) - înainte, înapoi, lateral; 

* Mersul e/efantului: în 4 labe, cu greutatea corpului dusă mult înainte şi lăsată pe 
palme, cu palmele apropiate de tălpi, cu genunchii întinşi; pentru înaintare se 
păşeşte simultan fie cu palma şi talpa din aceiaşi parte, fie cu palma şi talpa opuse, 
alternativ stânga — dreapta — stânga etc.; 

* Mersul piticului: din ghemuit, mers fără ridicarea corpului; 

* Mersul crabului: în 4 labe, mers lateral; 

* Mersul broaştei: din ghemuit, sărituri cu ambele picioare, aterizare pe picioare; 

* Mersul iepurelui: din ghemuit, sărituri cu ambele picioare, aterizare pe ambele 
mâini; 

* Toate variantele de mers şi alergare se pot face: înainte, înapoi, lateral. 


7.11.2. Exerciţii pentru viteză 
Se fac puţine repetiţii, cu viteză mare, cât mai des, preferabil zilnic: 


* Starturi clasice la semnal, plecând din diverse posturi: culcat pe față; sau pe 
spate, ghemuit; Seiza; cu capul, sau cu picioarele înainte; 

* Alergare normală lentă, cu sprinturi la comandă; 

* Prinderea unei mingi aruncată de partener prin surprindere, aşteptată cu 
mâinile: la spate; pe cap; sau - cu spatele la aruncător; sau - cu întoarcere la un 
semnal; 

* Lovirea unei foi de hârtie, sau a unei frunze, care cade liberă: cu o mână; cu 
ambele mâini; cu un picior. 


7.11.3. Exerciţii pentru echilibru 

Se execută: la început simplu, mai târziu cu ochii închişi, ulterior cu îngreunare: 

* Stând pe un picior — ridicarea şi rotirea celuilalt picior, lent; 

* Stând pe un picior, celălalt picior cu talpa sprijinită pe genunchiul opus - rotirea 
şi aplecarea trunchiului; 

* Cumpăna, cu: săritură de pe un picior pe celălalt, sărituri pe un picior, rotirea 
trunchiului, rotirea şoldurilor etc.; 

* Sărituri cu rotire la 90°; 180%; 360%; aterizarea: pe ambele picioare; pe un 
picior; cu schimbarea piciorului în aer; 

* Stând într-un picior: 

- se apucă glezna piciorului liber cu mâna din aceeaşi parte şi se duce cât de 
mult piciorul înainte sau înapoi; cealaltă mână stă întinsă şi se roteşte invers 
piciorului apucat, pentru menţinerea echilibrului; 

- balansarea puternică a celuilalt picior, bine întins, înainte şi înapoi; sau lateral; 
pentru echilibru brațele se rotesc în sens invers; 

- cu mâinile pe şolduri, se ridică celălalt picior la orizontală, cu genunchiul bine 
întins, apoi se roteşte încet în plan orizontal înainte şi înapoi; 

* Pentu stretching: aceleaşi exerciții de mai înainte, dar cu ajutorul unui partener 
care stă în faţă şi ridică sau trage încet glezna în sus. 


7.11.4. Exerciţii pentru forță 
Nu sunt necesare exerciţii cu haltere! Greutatea corpului propriu sau cea a 
partenerului este suficientă şi în spiritul artelor marțiale. 


A. Pentru abdomen (casa Ki-ului) 

- Fără partener: 

* Culcat pe spate, se duc mâinile la picioare — figura 7.25; sau — vezi figura 7.22; 
se repetă de cât mai multe ori; 

* Culcat pe spate, cu picioarele se pedalează ca la bicicletă — figura 7.26, în sens 
normal a sau invers b (200 ori); 

* Culcat pe spate, cu sprijin pe mâini şi picioare (dar nu stând în pod), se 
ridică şi coboară de câteva ori un picior întins; apoi se schimbă piciorul; atenţie: 
abdomenul cât mai sus! 

- Cu partener [30]: 

* Partenerul activ (notat în continuare PA) stă culcat pe spate, partenerul pasiv 
(notat în continuare PP) stă în Seiza peste gleznele lui PA; PA îşi ridică trunchiul cu 
mâinile la ceafă (de 30-70 ori); variante — PA culcat pe o parte; sau culcat pe 
abdomen; sau ridică şi roteşte trunchiul — figura 7.27; 

* PP stă în picioare iar PA, culcat pe spate, se apucă cu braţele întinse de gleznele 
lui PP şi ridică vioi picioarele lipite şi întinse, ca să lovească în pieptul PP — figura 
7.28; PP se apără cu palmele şi respinge picioarele lui PA spre înainte, spre dreapta, 
spre stânga; la revenire, PA nu atinge salteaua cu picioarele — de 10-30 ori; 

* PP stă în patru labe (pe coate şi genunchi), PA încalecă pe şoldurile lui, cu faţa 
spre capul lui PP; PP ţine şi apasă cu mâinile labele lui PA. PA se apleacă pe spate 
cu mâinile la ceafă (la şold) şi se ridică, de 10-20 ori — figura 7.29; variantă: PA 
încalecă cu spatele spre capul lui PP — figura 7.30; 

* PP stă în picioare şi apucă picioarele întinse ale lui PA, care, culcat pe spate, îşi 
ridică trunchiul — figura 7.31; 

* PA se caţără pe PP care stă în picioare, şi se ține de talia lui PP încolăcindu-şi 
picioarele. PA se lasă pe spate iar la ridicare se poate agăța cu mâinile de PP, sau 
PP îl ajută ridicându-l de centură; 

* Ambii parteneri stau culcați, cu mâinile la ceafă şi picioarele împletite; deodată 
ambii îşi ridică trunchiul, apoi revin în culcat — de 10-20 ori. 


B. Exerciţii pentru brațe 





Fără partener: 


* Flotări normale — figura 7.32, sau în val — figura 7.33 (se inspiră la a, se expiră 
la c), cu sprijin: pe palme; pe pumni; pe degete; pe dosul mâinilor - cu degetele spre 
interior, sau spre exterior; pe o mână; cu palmele sprijinite una peste alta; cu 
palmele apropriate; sărituri cu una sau două bătăi din palme (eventual şi din labe) 
apoi aterizare: pe palme, sau în pumni; răsucirea corpului, îndoind alternativ câte 
un braţ — figura 7.34; 





* Flotări din aşezat pe sol cu braţele întinse lateral, îndoind cât mai puţin coatele, 
abdomenul să nu atingă salteaua; 

* Flotări cu un braţ întins înainte şi celălalt sprijinit lângă şold; sau — cu braţele 
întinse în lungul capului, sprijinite pe Tekatana (abdomenul nu atinge salteaua!); 

* Flotări cu sprijin pe 5,4,3,2,1 degete de la mâini — la fiecare mişcare se mai 
scoate unul, cel din urmă fiind degetul gros; 

* Flotări cu ridicarea unei mâini, sau unui picior, sau deodată unei mâini şi unui 
picior; sau cu mâinile suprapuse; sau mâinile depărtate la lățimea umerilor; la două 
lățimi de umeri; sau cu sprijin pe mâinile aşezate pe dos (cu palmele în sus); pe 
mâinile cu degetele în opoziţie; sau mâinile cu degetele spre picioare; stând în 
mâini cu picioarele susținute de partener; 

* Flotări din stând în mâini, cu corpul vertical şi picioarele întinse în sus, dar 
sprijinite de un partener, sau rezemate pe un perete; 

* Toţi elevii în cerc, culcaţi cu faţa în jos şi labele pe umerii vecinului, fac flotări 
împreună, la semnal; 

* Din stând în picioare, aplecare în față sprijinind palmele (sau Tekatana) pe sol, 
apoi păstrând labele fixe pe sol, se înaintează cu paşi mici făcuți de mâini, până ce 
pieptul ajunge pe saltea; revenirea la fel; să dureze cât mai mult! 

* Stând cu sprijin pe mâini şi vârful picioarelor, oscilarea corpului înainte şi înapoi 
— figura 7.35; 

* Stând cu sprijin pe mâini şi pe picioarele depărtate (cu şoldurile răsucite faţă 
de umeri) se schimbă orientarea picioarelor prin sărituri — figura 7.36; 





* Sărituri mişcând simultan braţele şi picioarele: depărtate lateral, sau înainte şi 
înapoi; cu genunchii la piept; cu călcâiele la şezut; sărituri din ghemuit;, ambele 
braţele alternativ lateral şi înainte, sau un braţ lateral şi altul înainte etc.; 

* Mers târâş cu fața în jos — figura 7.37; sau - cu fața în sus — figura 7.38; 


AR 


i 7.38 
* Din culcat — răsucirea corpului de mai multe ori, în ambele sensuri — figura 
7.39; 


A 
E 
+ 
Y 
7.39 


* Cățărare pe o frânghie, cu sau fără ajutorul picioarelor; 

* Apucarea gurii unui borcan de 5 kg gol şi ridicarea lui cu brațul întins; de la un 
antrenament la altul borcanul se umple progresiv cu apă sau nisip; variantă: cu 
rotirea pumnului. 

* Lovituri cu un baston greu, oprind bastonul înainte la orizontală: Shomen uchi; 
Yokomen Uchi. 

* Roaba — PA cu brațele întinse — figura 7.40, apoi îndoite — figura 7.41; pe spate 

cu brațele întinse — figura 7.42, sau îndoite — figura 7.43; 


E —— 


. 
7.37 


7.40 





74! 7.42 


* Partenerul X culcat pe spate cu mâinile ridicate, partenerul Y cu fața în jos se 
sprijină cu mâinile pe mâinile lui X; ambii fac deodată flotări — figura 7.44; 





7.43 7.44 


* PA culcat pe spate cu mâinile ridicate, PP cu faţa în sus se sprijină cu omoplaţii 
pe mâinile lui PA; PA face flotări — figura 7.45; 

* Partenerul X culcat pe spate, partenerul Y culcat deasupra lui X, cu faţa în 
jos şi orientat invers cu capul; ambii apucă gleznele partenerului, ambii fac o 
flotare, apoi se rostogolesc lateral pentru a schimba poziţia (X sus şi Y jos), fac o 
nouă flotare ş.a.m.d. 


C. Exerciţii pentru picioare 

Forţa picioarelor va fi dezvoltată cât se poate de mult, deoarece toate procedeele 
din Aikido se bazează pe ea. Atenție: genunchii se pot îndoi NUMAI în acelaşi plan 
cu laba (îndoirea în alte direcții = accident! ). 

- Fără partener: 

* Genuflexiuni cu ambele picioare — figura 7.46, la ridicare (timpii c-a-b) se 
inspiră, la coborâre (b-c) se expiră; variantă: genuflexiuni pe un singur picior; 

* Urcarea şi coborârea unei scări prin sărituri pe unul, sau pe două picioare; 

* Şederea în nemişcare timp de 1-5 minute, cu genunchii îndoiți la 90° şi spinarea 
inclusiv capul lipite de un perete; mâinile se sprijină pe genunchi; 

* Sărituri cu genunchii mult îndoiți — figura 7.47; variantă: cu mâinile la spate; 
* Sărituri cu coarda. 


jd 4 


7.46 7.47 


- Cu partener: 
* PP culcat pe spate, îşi ține corpul drept şi se agaţă cu mâinile de ceafa lui PA, 


7.48; variantă: lucrează şi PP, trăgând cu brațele de gâtul PA. 


F 


7.48 
* Tunul: PA stă culcat pe spate cu picioarele în sus, îndoite; PP se sprijină cu 
şezutul pe tălpile lui PA, apucându-i gleznele; PA îl aruncă în sus pe PP, împingând 

brusc cu labele — figura 7.49. * Cei doi parteneri se sprijină spate în spate şi fac simultan genuflexiuni — 


figura 7.52; 
: | 
7:52 
* Cei doi parteneri se apucă reciproc de mâna şi de piciorul celuilalt - figura 7.53; 
isn ambii, sau numai unul din ei, sar în cerc; 
7.49 


* Cei doi parteneri îşi apucă mâinile opuse şi îşi ridică deasupra lor piciorul de 
aceiaşi parte cu mâna — figura 7.50; ambii parcurg o distanță înainte sau înapoi, ; 
sărind într-un picior; apoi repetă schimbând mâinile şi picioarele; 


7,53 
* Cei doi parteneri se apucă reciproc de mâini şi stau pe un picior, celălalt fiind 
întins înainte sau lateral - figura 7.54; ambii sar simultan şi schimbă picioarele de 
sprijin; 


7.50 
* PP apucă un picior al lui PA; PA înaintează ţopăind — figura 7.51; după un 
timp, sau o distanță, se schimbă picioarele, apoi rolurile celor doi; 


7.54 


* Cowboyul: X stă în patru labe (pe coate şi genunchi), cu genunchii pe saltea, 
partenerul îl încalecă pe şolduri, cu față spre capul lui X — figura 7.55; X îşi 


7.51 

îndreaptă cu viteză genunchii, încercând să-l arunce pe partener “din şea”; * Cei doi parteneri în picioare, stau faţă în față şi lipesc labele picioarelor 
opuse, apoi se apucă reciproc de mâna corespunzătoare piciorului înaintat; PA face 
s genuflexiuni ajutându-se cu brațul şi fiind ajutat de PP — figura 7.60; 
i 
7.55 7.56 7.60 

* Cei doi parteneri se apucă reciproc de mâini şi stau pe un picior, celălalt fiind * Cei doi parteneri stau în picioare față în față şi se apucă de mâini, apoi fiecare 
ridicat astfel ca să se sprijine cu talpa pe talpa partenerului - figura 7.56; ambii introduce piciorul dinspre partener pe deasupra brațului corespunzător. În 
ridică şi coboară picioarele încercând să nu desprindă contactul tălpilor; continuare, fără să desfacă mâinile, se rotesc spate în spate, după care scot 

* Cei doi parteneri se apucă reciproc de mâini şi stau aşezaţi pe saltea, cu ambele picioarele celelalte din cercul braţelor, încercând să revină la poziţia iniţială — 
picioare ridicate şi cu tălpile sprijinite pe tălpile partenerului - figura 7.57; ambii figura 7.61; variantă: ambii parteneri stau jos - figura 7.62; 


ridică şi coboară picioarele încercând să nu desprindă contactul tălpilor; 


di d AVI 


* Cei doi parteneri stau față în faţă în picioare, cu labele lipite, şi se apucă 
reciproc de mâini; PA face genuflexiuni pe ambele picioare, sau pe unul singur, 
ajutându-se cu braţele şi fiind ajutat de PP — figura 7.58; 


SN ' 
7.62 
* Cei doi parteneri stau lipiti, culcați cu fața în sus şi orientați cu capetele în 
sensuri opuse; la un semnal ambii ridică piciorul dinspre partener, agaţă piciorul 


7.59 





* PA stă aşezat pe saltea cu spatele la PP; PP în picioare, apucă mâinile lui PA şi 
îl ajută să facă genuflexiuni — figura 7.59; 


celuilalt şi încearcă să-l răstoarne — figura 7.63; 


ses pla 


Rie RY 


1.63 
* Grupa se împarte în două şiruri care stau față în față. Membrii fiecărui şir stau 
umăr la umăr şi îşi încrucişează mâinile şi picioarele cu ale vecinilor din şir. La un 
semnal ambele şiruri fac o genuflexiune împreună, iar la ridicare toată lumea se 
opreşte la 12 din înălțime şi încearcă să stea aşa mai mult decât şirul opus. Variante: 
fără încrucişarea picioarelor; cu un picior ridicat. 


D. Diverse 
* Aruncarea unor obiecte sau pietre grele. 
- Cu partener: 

* Cei doi parteneri aşezaţi pe saltea stau spate în spate şi se apucă de mâini/ 
coate; pe rând, fiecare se apleacă înainte şi îl ia pe spinare pe celălalt — figura 7.64; 
* Cei doi parteneri stau aşezaţi pe saltea faţă în față, cu picioarele întinse sprijinite 
cu tălpile pe tălpile partenerului; se apucă de mâini şi pe rând, fiecare se apleacă 
înapoi şi îl trage pe celălalt, ajutându-l să se aplece înainte — figura 7.65; 


7.64 7.65 


* PP stă în patru labe (pe coate şi genunchi) iar PA îngenunchiat lângă el, îl apucă 
cu mâinile (centurează) peste trunchi. PA se ridică împreună cu PP şi îl roteşte prin 

faţa sa până ce îl depune cu picioarele pe saltea în cealaltă parte — figura 7.66; 


zit 


7.66 


* PA îl manevrează pe PP în jurul său — la nivelul taliei, sau — în diagonală peste 
spate în ambele sensuri — figura 7.67; 


RRN 


7.67 


* PP stă în patru labe (pe coate şi genunchi) ca o capră. PA sare peste el (Mae 
Ukemi), apoi se întoarce şi se strecoară târâş pe sub PP pentru a ajunge în locul de 
pornire; se repetă de 10-15 ori; 

* PA singur; sau cu încă un partener, ridică şi transportă PP pe o distanţă de 20- 
100 m., în diverse feluri; 

* Toţi se țin de centura celui din faţa şi aleargă împreună. 


7.11.5. Exerciţii pentru agilitate 

* Sărituri peste un partener ghemuit la podea; 

* Rostogolire cu cădere peste un partener ghemuit, de-a lungul spinării lui; 

* Partenerii X şi Y stau spate în spate şi se apucă de mâini; X se apleacă înainte şi 
aşează mâinile lui Y pe saltea, Y ridică picioarele, se rostogoleşte pe spinarea lui X 
şi aterizează în picioare (amortizând) ş.a.m.d. 

* Roata: se repetă cât permite lungimea saltelei. Variantă: roata cu răsucirea 
trunchiului când picioarele sunt sus. 


7.11.6. Exerciţii pentru rezistență 

* Orice exercițiu descris mai sus, repetat de multe ori (100-200 ori); 

* Cros (alergare) cu durata de cel puţin 1⁄2 oră. 

Cel mai bun exercițiu pentru îmbunătăţirea condiţiei fizice este jogging-ul, sau 
alergarea pe teren variat (cross-country). Alergarea trebuie însă făcută numai pe sol 
moale, elastic (NU pe asfalt, caldarâm etc), sau cu pantofi speciali (având toc 
elastic amortizor). 


7.11.7. Exerciţii pentru relaxare 

A. Între flotări, sau între exerciţiile pentru abdomen: 

* Cobra (asana din Hatha-yoga); 

* Peştele (asana din Hatha-yoga); 

* Culcat pe abdomen, ridică picioarele şi capul, apoi legănare înainte — înapoi pe 
corpul arcuit în spate. 

B. Generale - se execută cu toate membrele relaxate; 

* Stând în picioare, răsucirea trunchiului vertical la stânga — dreapta, de 30-40 
ori; 

* Stând în picioare, trunchiul uşor aplecat, se scutură braţele şi umerii; 

* Stând într-un picior, se scutură celălalt; 

* Relaxarea simplă (vezi # 8.6.3); 

* Masaj sau automasaj. 

8. Aikido pentru minte: Ki 





8.1. Ce este Ki? 
8.1.1. Noţiunea de Ki în cultura japoneză 
8.1.2. Ki în cultura occidentală 
8.2. Ki şi viaţa 
8.2.1. Originea Ki-ului 
8.2.2. Ki şi sănătatea 
8.2.3. Morala bazată pe Ki 
8.2.4. Ki-ul în Aikido 
8.3. Unificarea corpului cu mintea 
8.3.1. Puterea minţii 
8.3.2. Liniştirea minţii 
8.3.3. Coordonarea corpului cu mintea 
8.3.4. Unificarea cu ajutorul celor 4 Reguli de coordonare 
8.4. Transferul cunoştinţelor despre Ki 
8.5 Prima etapă: înţelegerea Ki-ului 
8.5.1. Liniştirea minţii (Mokuso) 
8.5.2. Meditaţia Ki (Ki no Seiza ho). 
8.5.3. Îmbrăţişarea copacului 
8.5.4. Înrădăcinarea 
8.5.5. Exerciţii de respiraţie (Kokyu Undo) 
8.6. Etapa a doua: înţelegerea celor 4 Reguli de coordonare 
8.6.1. Verificarea stării de coordonare 
8.6.2. Regula de coordonare nr. 1: Linişteşte-te şi concentrează 
atenția 
asupra Punctului Central (Seika-no Itten) 
8.6.3. Regula de coordonare nr. 2: Relaxează-te 
8.6.4. Regula de coordonare nr. 3: Lasă greutatea fiecărei părți a 
corpului 
să stea natural, în partea de jos 
8.6.5. Regula de coordonare nr. 4: Extinde Ki-ul (braţul de oţel) 
8.6.6. Legătura dintre cele 4 Reguli de coordonare 
8.6.7. Legătura între Viaţă şi Regulile de coordonare 
8.6.8. Cele 5 principii ale şcolii Shin Shin Toitsu Aikido 
8.7. Etapa 3a: dezvoltarea Ki-ului 
8.7.1. Vâslirea (Fune-kKogi Undo) 

8.7.2. Blocarea loviturii la cap (Men-uchi Ikkyo-Undo) 
8.7.3. Rotirea pe loc (Tenkai) şi blocarea loviturii la cap înainte şi 
înapoi (Zengo Undo) 
8.7.4. Taisabaki pe un pas (Kokyo-ho Undo) 
8.7.5. Apropierea mâinilor în față jos (Tekubi-Kosa Undo) 
8.7.6. Apropierea mâinilor în față sus (Tekubi Joho Kosa Undo) 
8.7.7. Rotirea laterală a braţelor (Sayu Undo) 
8.7.8. Rotirea corpului — Taisabaki pe doi paşi (Ude Furi Undo) 
8.7.9. Aplecarea trunchiului (Ushiro-tori Undo) 
8.7.10. Conducerea şi aruncarea Ki-ului înainte (Ushiro Tekubi Tori 
Zenshin Undo) 
8.7.11. Conducerea şi aruncarea Ki-ului înapoi (Ushiro Tekubi Tori 
Kotai Undo) 
8.7.12. Kokyu-ho din Seiza (Suwari-waza Kokyu-ho) 
8.8. Etapa 4a: perfecţionarea 
8.9. Întăreşte-ţi mintea — cu ajutorul Kiului 
8.9.1. Concentrează-ţi atenţia 
8.9.2. Dacă vrei - poţi 
8.9.3. Dezvoltarea inteligenţei 
8.10. Circulaţia energiei în corp 
8.11. Curăţirea fiinţei (Misozi) 





Aikido pentru minte înseamnă însuşirea unui anumit fel de gândire, de exprimare 
şi comunicare: armonios, eficient, responsabil. Această caracteristică se obţine atât 
prin antrenamentele corporale pe Tatami, cât şi prin meditare individuală asupra 
relațiilor cu oamenii şi mediul înconjurător, sau prin studierea principiilor de 
supraviețuire. 

În plus, se studiază şi teoria bioenergiei (Ki) conform concepţiei specifice Aikido, 
precum şi aplicarea ei în practică, pentru soluționarea conflictelor sau în scopul 
asigurării sănătății personale şi al vindecării altora. 





Gândirea Aikido = controlul Ki-ului 











Mintea şi corpul sunt strâns legate: mintea conduce corpul şi bioenergia (Ki) — dar 
şi corpul are o influență covârşitoare asupra minţii (directă, sau indirectă — prin 
intermediul sănătății). Am văzut că 

Aikido total = Efort fizic + Gândire optimistă + Educaţie civică + 

+ Instrucție militară + Educaţie morală + Control Ki + Iubirea de oameni 
Aikido pentru minte se ocupă de ansamblul componentelor: 
“Efort fizic + Gândire optimistă + Control Ki + Iubirea de oameni”. 

Ideile ce urmează sunt preluate atât din învățătura maestrului Koichi Tohei (vezi 
[34], [35], [36]), cât şi din Taijiquan [3]. 


8.1. Ce este Ki? 


Din totdeauna oamenii au simțit că există o energie vitală cu importanță majoră 
pentru viață. Ea a căpătat diverse nume: Ki în japoneză, Qi (citeşte ci) in chineză, 
Prana în sanscrită, Pneuma în greceşte, Suflet în româneşte etc. Concepţia 
bioenergetică s-a dezvoltat atât de mult în Orient, încât întreaga civilizație chineză 
clasică, precum şi civilizațiile derivate: japoneză, vietnameză etc. au fost axate pe 
ea. Orice aspect al activităţilor omeneşti era explicat cu ajutorul bioenergiei. De 
exemplu, Artele marţiale se împart în: “externe” bazate pe forța musculară, şi 
“interne” (între care şi Aikido) — bazate pe energia “internă” a corpului omenesc, 
adică pe bioenergia Ki. 

Ideea de Ki a fost “importată” de occidentali odată cu Aikido, deşi nu este 
familiară culturii apusene. Aşa se face că multe din explicaţiile folosite de 
instructorii europeni pentru tehnicile şi exerciţiile din Aikido sunt departe de sensul 
gândit de O Sensei. 

Teoria Kiului a constituit pe vremuri o explicaţie foarte bună şi coerentă a lumii. 
Azi ştiinţa şi civilizaţia modernă au îndepărtat oamenii de Natură şi au făcut pe cei 
mai mulţi occidentali să nu mai poată percepe bioenergia. Ca urmare, numeroşi 
oameni “raționali” susțin că nici n-ar exista o energie vitală specială — de realitatea 
căreia sunt convinşi mulți alții. Noţiunea de Ki; a rămas însă un excelent mijloc de 
autosugestie şi automotivare, pentru ca omul modern, leneş, să practice tot felul de 
activităţi fizice sanogene (arte marțiale, masaj etc). 


8.1.1. Noţiunea de ki; în cultura japoneză 

Terminologia Aikido provine din cultura japoneză, în care cuvântul Ki are multe 
înțelesuri: energie, suflet, vigoare, fiind des folosit în conversaţia obişnuită. Pentru 
japonezi Ki nu este o noțiune filozofică, ci o metaforă curentă cu care explică sau 
definesc o mare varietate de situații, senzații şi acţiuni cât se poate de concrete, 
practice. La ei cuvântul Ki nu are un înţeles exotic sau paranormal - aşa cum le pare 
occidentalilor. De exemplu, când spunem despre o persoană că are “inimă bună”, 
adjectivul “bună” nu are nici o legătură cu starea de sănătate a muşchiului inimii 
sau cu alte caracteristici biologice ale organului. Este vorba de o idee filozofică. La 
fel - dar invers, se petrec lucrurile şi cu vorba Ki. 


8.1.2. Ki în cultura occidentală 

Fiecare practicant are părerile sale despre Aikido, la fel cum orice om se 
“pricepe” la fotbal sau politică. Ca urmare, opiniile despre Ki variază mult de la un 
Aikidoka la altul, ceea ce duce la apariţia a diverse ideologii, unele chiar 
extremiste, cum ar fi: 

- Incredulii - care susțin că Ki este o fantasmagorie inventată de, şi pentru 
inculții creduli, iar eficienţa vizibilă dar inexplicabilă a unor tehnici de Aikido (şi 
din alte Arte marţiale interne) se bazează numai pe principii ştiinţifice de 
biomecanică şi fiziologie necunoscute sau neînţelese de adepţii teoriei 
bioenergetice. Din păcate, majoritatea demonstrațiilor ce se fac pentru a evidenția 
existenţa sau utilizarea Ki seamănă foarte mult cu trucurile de la circ şi foarte puţin 
cu acțiunile de luptă din alte arte marţiale. În plus, mulți din cei care încearcă să 
demonstreze Ki au bunăvoință, dar nu suficientă competență. Pentru succesul 
demonstraţiei ei încearcă să “ajute” desfăşurarea evenimentelor cu şmecherii sau 
forță muşchiulară - ceea ce spectatorii sceptici sesizează uşor. 

- Susţinătorii fanatici, mistici - care pretind că Ki este o forță metafizică esențială 
ce constituie baza existenţei întregului univers, iar fără Ki n-ar exista nici stele, nici 
viață. Şi în tabăra lor apar exagerări, chiar țicneli: mulți caută cu înverșunare soluții 
miraculoase, care să le dea puteri marțiale spectaculoase - fără mult efort şi fără 
transpiraţie. Ei visează să devină invincibili peste noapte, să facă “din rahat bici”, 
fără a-şi da seama — sau a accepta - că pentru a obţine astfel de rezultate e nevoie de 
mult timp şi multă muncă la antrenamente. 

- Cei ce declară: “nu ştiu ce este Ki şi nici nu mă interesează”. 

- Raţionalii şi scepticii — care acceptă că “o fi ceva” şi merită să cerceteze 
fenomenul, consimţind să investească oarecare efort pentru a descoperi dacă pot 
obține vreun folos de pe urma ideii de Ki. 

Eu aparţin acestui grup şi apreciez că noţiunea de Ki este o concepţie realistă - ce 
poate fi prezentată rațional în două feluri: 

a) Varianta idealistă: Ki este un fel de energie subtilă produsă de biosistemul 
uman, având caracteristici încă neînțelese de ştiinţă. S-ar putea ca în viitor ştiinţa 
occidentală să accepte şi noțiunea de Ki — aşa cum s-a întâmplat de-a lungul istoriei 
cu ideile privind circulaţia sângelui, electricitatea sau fizica cuantică — ce păreau 
iniţial nişte fandacsii. Această bioenergie poate fi dezvoltată, controlată şi folosită 
prin antrenamente specifice. Ea este condusă de minte şi are aplicații practice atât 
în tehnica Aikido, cât şi în păstrarea sau refacerea sănătăţii. 

b) Explicaţia rațională: Ki este doar un cuvânt, care descrie sinergia unor efecte 
psihologice şi fizice din corpul omenesc. Ki nu există ca atare, ca o forță sau o 
energie reală, ci e doar un concept metaforic cu ajutorul căruia se poate întocmi un 
model pedagogic, util pentru învăţarea acestor efecte. Prin repetarea unor exerciții 
specifice, definite în mod sistematic cu ajutorul acestui model, efectele respective 
pot fi însuşite, controlate şi amplificate. Atât efectele specifice, cât şi stările mintale 
sau corporale care le produc, sunt folositoare practicantului de Aikido şi îi întăresc 
sănătatea. Cu timpul poate vom reuşi să înţelegem fenomenele care produc stările 
mintale şi corporale respective, astfel că nu va mai există nici un mister. 

Oamenii au tendința să creadă că lumea relativă din jur este singura existentă, 
uitând însă că există şi o lume reală - pe care n-o putem simți. Singurul lucru pe 
care-l ştim precis e că nu ştim nimic: nu ştim ce e Ki. 


Dar ce te faci dacă el există? 

La fel şi cu „Dumnezeu”: nu ştim dacă există sau nu; însă, preventiv, e bine să ne 
purtăm ca şi când ar exista. Riscul ateismului e descurajant de tragic. Plus că 
“cinstirea lui Dumnezeu” nu înseamnă altceva decât respectarea unor reguli 
raţionale de igienă corporală şi mentală, necesare şi utile, bune oricum “la casa 
omului”. Bob Hope spunea: „Eu nu am prejudecăţi: dau de pomană oricărei 
biserici, de orice confesiune. Nu vreau ca din cauza unui detaliu tehnic, să am 
probleme când ajung „dincolo”. 

Aşa că rugați-vă în biserică, mai ales când e goală; discutaţi cu preoţii — dar nu vă 
lăsaţi manipulati: „iubesc preoții, dar urăsc popii” (generalul Mircea Chelaru). 

Putem trage concluzia că unui A4ikidoka nu-i sunt necesare înțelegerea sau aflarea 
„adevărului” despre Ki, însă modelul pedagogic bazat pe ideea de Ki şi repetarea 
exerciţiilor aferente îi sunt foarte utile, mai ales când aplică metoda vizualizării — 
vezi # 9.9. 


8.2. Ki şi viaţa 


8.2.1. Originea Ki-ului 

Conform concepţiei filozofice chinezeşti antice, la început exista un neant, plin cu 
o substanță indivizibilă care alcătuia Universul — denumit Taiji de chinezi, 
Dumnezeu de creştini etc. 

La origine Universul absolut (Taiji) a fost unic şi nemişcat. Deodată, el s-a 
transformat (nu se ştie de ce; o fi fost Big Bangul astronomilor?) în două forţe 
opuse (Yin şi Yang), a căror interacţiune a produs materia şi mişcarea. În felul 
acesta s-au născut toate obiectele şi fiinţele, adică lumea relativă - pe care o vedem, 
auzim, pipăim etc. - vezi [3]. La un moment dat în viitor, cele două forțe se vor 
reuni, liniştindu-se în sfârşit — ceea ce va însemna dispariția lumii relative şi 
revenirea la Taiji. 

Această concepţie filozofică este transpusă şi pe plan martial, în strategia stingerii 
conflictului prin armonizarea cu adversarul: dacă el e Yang (agresiv) — să fii Yin (să 
cedezi), şi invers. În felul acesta vei contribui la stabilirea liniştii (Taiji), care e 
considerată etapa finală a vieții şi mişcării. 


8.2.2. Ki şi sănătatea 
Ki este o energie vitală, având caracteristici oarecum analoage celor ale apei, 
sângelui, electricităţii. Cantitatea de Ki în Univers este constantă. Oricare ființă 
înglobează în corpul său o mică bucată din energia Ki a întregului Univers. Ki-ul 
fiecăruia este inseparabil legat de Ki-ul Universului şi interacționează cu acesta. 
Viaţa este în realitate un permanent schimb reciproc între Ki-ul ființei şi cel al 
Universului, o circulație continuă a energiei. Forţa vieţii o primim mereu şi 

spontan. Ki este în continuă curgere. Când această scurgere este puternică şi 
nestingherită, individul este sănătos. Când scurgerea se opreşte temporar, omul 
leşină, iar când scurgerea se opreşte complet şi ireversibil - moare. 

Corpul uman aparţine în acelaşi timp şi individului, şi mediului înconjurător, 
Universului, constituind un conductor pentru Ki-ul exterior, care curge de la Cer, 
prin corp spre Pământ (de la Yang spre Yin). Yin şi Yang, cald - rece, mare - mic, 
înalt şi scurt, negru şi alb - toate extremele trebuiesc echilibrate, pentru a avea o 
sănătate bună şi a putea înainta pe Cale. 

La fel ca energia electrică, Ki are: plus şi minus, un sens de curgere, o intensitate, 
şi alte caracteristici. Corpul omului poate fi asemuit unui conductor electric care are 
o rezistență (măsurată în ohmi). Mintea este echivalentă puterii care generează 
diferenţa de potenţial sau tensiunea electrică (măsurate în volți). Ki este la fel cu un 
curent electric (măsurat în amperi) care curge de la potențialul mai mare spre cel 
mai mic (de la Yang spre Yin) prin orice corp, sau între corpuri omeneşti. Partea 
stângă a corpului e minusul, respectiv negativul sau pământul, iar cea dreaptă e 
plusul; respectiv Yin şi Yang. Ki-ul Universului intră în corp prin dreapta (sau pe 
sus) şi iese prin stânga (sau pe jos). Partea stângă e fundația, iar cea dreaptă e 
clădirea. Dacă fundaţia e slabă, la orice calamitate clădirea se va prăbuşi. Într-o 
situaţie grea, un om cu partea stângă slabă se va destrăma. O clădire frumoasă care 
stă pe o fundaţie slabă e inutilă, tot aşa ca tehnica de Aikido impresionantă ca 
gesturi, dar ineficace din cauza corpului slab. 

Fără să-l simţim, Ki curge de la sine prin meridianele de acupunctură, dar şi în 
afara corpului. Prin concentrarea minţii Ki-ul poate fi silit să curgă în corp, sau să 
iasă din corp. Cu cât rezistența conductorului e mai mică, curentul electric circulă 
mai bine şi fără pierderi. La fel face şi Ki-ul. Rezistenţa corpului uman scade prin 
relaxare, devenind astfel un conductor mai bun pentru Ki-ul propriu. 

Ki-ul consumat în timpul activităților zilnice se reface prin preluare din Ki-ul 
înconjurător, din Natură. Putem face o analogie cu acumulatorul unei maşini. Când 
maşina (motorul) merge, acumulatorul electric se încarcă. Dacă maşina stă şi nu 
funcționează o perioadă mai lungă de timp, bateria se descarcă şi “moare”. Atunci, 
acumulatorul trebuie reîncărcat de la o sursă exterioară. La fel se întâmplă şi cu Ki- 
ul omului. Rezerva de Ki se reînoeşte în timpul somnului adânc, singura perioadă în 
care majoritatea oamenilor sunt capabili să se relaxeze cu adevărat. Somnul este o 
necesitate de bază a vieţii. Corpul poate prelua Ki numai când este total relaxat, 
atunci când undele electrice emise permanent de creier devin regulate. De aceea 5-6 
ore de somn liniştit şi neîntrerupt pot fi suficiente pentru refacere, în vreme ce 9 sau 
chiar 10 ore de somn agitat sau cu întreruperi nu sunt de nici un folos. 

Un om cu Ki puternic poate supravieţui 10 sau 20 de zile fără mâncare, dar moare 
după 5 zile nedormite. In japoneză, cuvântul Ki shi înseamnă moarte prin lipsă de 
Ki. O metodă sigură pentru distrugerea rezistenţei unui deținut este să nu fie lăsat să 
doarmă. Trei zile fără somn sunt suficiente pentru a zdrobi cel mai tare om, sau 
pentru a scoate o mărturisire de la cel mai înrăit criminal. 

Stresul vieții moderne provoacă insomnie, aşa că lumea “civilizată” a ajuns în 
ultimii ani la generalizarea folosirii somniferelor, uneori şi mai rău - a drogurilor. 
Aceste medicamente anesteziază creierul şi în felul acesta Ki-ul din Natură nu mai 
poate realimenta Ki-ul personal. Ca urmare apar tot felul de boli nespecifice: lipsă 
de vitalitate, sănătate şubredă, depresie, chiar tendința de sinucidere. Corpul unui 
drogat este lipsit de viaţă, ca o zdreanţă. Slăbiciunile respective nu se datorează 
unor cauze fizice (oboseală, foame etc.), ci unor probleme mintale. 

Aşadar, Ki-ul este implicat atât în problemele corpului cât şi în cele mintale. 


8.2.3. Morala bazată pe Ki 

Pentru însuşirea spiritului păcii şi al comuniunii cu Natura, aşa cum urmăreşte 
Aikido, este necesară înțelegerea Universului, a spiritului universal. Adică, 
răspunsul la întrebarea: cum funcționează Lumea? 

Baza Universului este Ki, însumarea infinită a tuturor particulelor sau energiilor 
elementare existente. Ki propriu-zis e invizibil; n-are volum, greutate, culoare. Dar, 
orice vedem sau pipăim pe Pământ este o manifestare a Ki-ului universal sub 
diverse înfățişări. El intră în componenţa oricărui obiect sau ființă — oameni, 
animale, plante, stânci, aer, stele etc. Dacă mergem cu raționamentul până la capăt 
vom înțelege ideea generoasă care conduce toată Creaţia, vom ajunge să iubim şi să 
protejăm nu doar formele de viață, ci şi lucrurile fără viaţă. 

Forma cea mai rafinată de manifestare a Ki-ului pe planeta noastră este chiar 
fiinţa omenească, iar forma cea mai rudimentară sunt obiectele neînsuflețite - cum 
ar fi pietrele. Plantele şi copacii reprezintă o formă mai complexă decât pietrele: ele 
nu se mişcă, dar plantele cresc şi se înmulţesc, chiar dacă nu se pot deplasa. La un 
nivel superior sunt animalele, care se pot deplasa, mânca şi bea, dorm şi se 
înmulţesc. Ele acționează conform instinctelor, nu au „minte” şi nu-şi fac planuri 
complicate. Oamenii au minte - cu care pot gândi, judeca, plănui, face bine şi rău. 

Toată Lumea aparentă în care trăim s-a născut din Ki-ul Universului, din 
interacțiunea celor două forțe opuse Yin şi Yang, sau - într-o terminologie mai 
familiară nouă - negativă şi pozitivă. 

În Aikido există Ki pozitiv şi Ki negativ. Ki-ul personal este alcătuit, la fel cu 
electricitatea, din două componente, una pozitivă şi alta negativă — cărora le 
corespund, respectiv: bucuria şi tristeţea, fericirea şi nefericirea, iubirea şi ura etc. 
Plus Ki-ul este bioenergia produsă şi condusă de o o minte pozitivă; minus Ki-ul 
vine de la o minte negativă. Persoana cu Ki pozitiv e veselă şi plină de viaţă, 
deoarece la ea chiar şi lucrurile rele devin până la urmă bune. Din contră, cel cu Ki 
negativ va suferi toată viața, pentru că vede totul în negru, pesimist. Mintea 
negativă atrage Ki-ul negativ din Univers. 

Fie că vrem sau nu, în cursul vieţii avem de-a face atât cu bucurii cât şi cu 
necazuri. Fiecare îşi alege (inconştient sau conştient) cum să-i fie viaţa - pozitivă 
(frumoasă) sau negativă (rea). Pentru a fi fericit, soluţia e să devii conştient de ce se 

întâmplă cu tine şi cu lumea din jur — apoi să te ocupi de sporirea şi 
înfrumusețarea vieţii. Pentru asta e nevoie de gândire conştientă — şi de muncă. 

În schimb, Ki-ul Universului este întreg, fără componente, neutru şi imparţial. De 
aceea este corectă afirmaţia că Dumnezeu este Iubire, dar este adevărat şi faptul că 
Universul este nemilos. 

Totul depinde de felul cum priveşti lucrurile. 

Pentru a trăi o viață fericită, viguroasă şi sănătoasă, priveşte partea luminoasă a 
situaţiei. Dacă te atrag tristețea sau mizeria, n-ai decât să crezi că eşti persecutat, că 
lumea este nemiloasă şi necruțătoare; priveşte partea întunecoasă a vieţii, foloseşte- 
ți spiritul în mod negativ, văicăreşte-te mereu. Poţi să-ți consumi zilele plângând 
sau zâmbind - de tine depinde. 

Nu uita că bine faci — bine găseşti. 

Se povesteşte că o noră nu se înţelegea deloc cu soacră-sa. Certuri, plânsete, 
ocări şi altele, viaţa le devenise de nesuferit. Fiecare din ele dorea să fie şefă în 
gospodărie. Într-o vreme, ce-i veni nurorii în minte: să scape de hoaşcă. Se 
duse pe ascuns la vrăjitoarea satului, o babă doftoroaie din acelea care văzuse 
multe şi ajuta oamenii la greu, îi povesti tărăşenia şi ceru să-i dea o otravă ca 
să scape de babă. Bătrâna încercă s-o îmbuneze, să-i schimbe voia — dar 
degeaba. Nora nu şi nu, “cu o asemenea scorpie nu se mai poate trăi! ”. 

Văzând acestea, vrăjitoarea aduse o sticluţă şi zise: “Fata mea, uite otrava. 
Dar vei face o crimă şi dacă te prinde pe tine, o s-o păţesc şi eu. Ne spânzură 
pe amândouă. De aceea avem nevoie de măsuri de precauţie. Să faci astfel ca 
nimeni să nu te bănuiască de ceva. În primul rând, otrăveşte-o cu încetul, să 
pară că e boală. Pune-i în ascuns doar trei picături pe zi în mâncare. O să 
moară în câteva luni. În al doilea rând, poartă-te frumos cu ea, aşa încât 
nimeni să nu te bănuiască, iar când o da ortul popii rupe-ți părul de durere. Nu 
facem noi un bine, dar să ne rugăm Celui de Sus să ne ierte”. 

Nora plăti bucuroasă otrava şi începu să acționeze. Zilnic turna pe ascuns 
picăturile în mâncarea soacrei, dar totodată începu să se poarte frumos cu ea: 
mamă în sus, mamă în jos, ce să fac aici, cum să dreg dincolo, ce bine îţi stă 
basmaua asta, ia să-ţi fac eu o frecţie - şi tot aşa. 

Soacra nu mai ştia ce se petrece, nu înţelegea de ce nora se schimbase peste 
noapte. După un timp însă, bătrâna copleșită de purtarea nurorii începu şi ea 
să răspundă la fel: draga mea ici, draga mea colo, fă cum vrei tu, lasă tu să fac 
eu treaba asta — şi tot aşa. 

Atmosfera în casă se schimbase total, toată lumea era fericită. 

Nora începuse să-şi schimbe gândurile ascunse, acuma i se părea că soacră- 
sa nu era chiar atât de rea. Ba chiar, după câteva săptămâni de armonie şi 
viață bună, începu s-o îndrăgească pe soacră şi îşi zise că n-are rost s-o 
omoare dacă e atât de cumsecade. Dar cum putea opri acțiunea otrăvii pe care 
în timpul acesta o tot turnase în mâncarea bătrânei? 


Se duse pe furiş la vrăjitoare, îi povesti că să vezi minune, soacra se 
schimbase şi devenise o comoară de femeie aşa că ea nu mai voia s-o omoare, 
deci să-i dea un antidot la otravă. 

Doftoroaia o privi zâmbind şi zise: “măi fată, nu soacră-ta s-a schimbat; 
mulţumeşte lui Dumnezeu că ţi-a schimbat ţie gândurile! Eu ţi-am dat nu 
otravă, ci apă chioară. Soacră-ta e sănătoasă. Du-te acasă şi poartă-te tu în 
continuare la fel — ca să vă fie bine la amândouă! ”. 

Dacă vrei să vezi partea bună a lucrurilor, fii convins că iubirea este forma de 
manifestare a Universului. Exersează Aikido cu o atitudine pozitivă, constructivă, 
analizând critic funcţionarea Ki-ului propriu. 

Când dai (emiţi) Ki, în corp se face loc şi poate intra alt Ki, nou. Dacă nu dai Ki — 
n-are unde să-ți intre altul, nu poţi primi Ki (nu te poţi primeni). Cu cât dai mai 
mult, cu atât poţi primi mai mult — vezi # 6.2.2. Prin exersare, această reînoire 
instantanee devine mai intensă şi eficientă, dând posibilitate forţei fizice şi mintale 
să se refacă noaptea chiar şi cu mai puţin somn. Dacă doreşti să-ți întăreşti corpul şi 
vitalitatea, să trăieşti fericit şi viguros, să reuşeşti în viață — învaţă cum să extinzi 
Ki-ul, cum să iei şi să dai Ki pozitiv, cum să devii una cu Ki-ul Universului. Fii 
binevoitor (cu o atitudine mintală pozitivă), lasă să-ți pătrundă în corp un adaus 
proaspăt de Ki, apoi extinde şi emite Ki-ul, dă şi tu altora. Dă şi vei avea! 

Ce filozofie splendidă în perspectiva interpretării ei practice: cel generos capătă 
mai multe de la viață, e mai fericit; în schimb zgârcitul mai mult pierde, deşi are 
impresia că adună. 


8.2.4. Ki-ul în Aikido 
Ki-ul se manifestă în tehnica Aikido prin câteva efecte specifice: 

- Mărirea stabilităţii corpului (vezi # 8.5.4); 

- Sporirea forţei unor părți ale corpului (de ex. Braţul de oţel — vezi # 8.6.5); 

- Creşterea energiei de execuţie a procedeelor de luptă (aruncări energice, fără 
efort aparent); 

- Creşterea sensibilităţii (sesizarea Ki-ului adversarului înaintea declanşării 
atacului); 

- Întărirea sănătății (rezistenţa la boli); 

- Vindecarea altora (prin masajul Kiarsu). 

Aceste rezultate pot fi explicate astfel: 

a) Ki-ul îmbunătăţeşte comportarea corpului; cu ajutorul lui se obţine o stare de 
relaxare şi deschidere mintală, care permite realizarea unor legături între: mâini — 
picioare; şolduri — mâini; şi altele, cu un consum minim de efort şi contracții 
musculare. Relaxarea permite utilizarea forței “întregului corp” şi păstrarea legături 
dintre mâini şi Centrul corpului (Hara). Creşterea stabilităţii şi a forţei se bazează 
pe această regulă corporală. 


144 

b) Ki-ul ajută la concentrarea atenției: această regulă de acțiune mintală se 
aplică atât practicantului, cât şi adversarilor săi. O concentrare puternică a voinței şi 
intenției va întări legăturile dintre părțile corpului care participă la o anumită 
acțiune sau procedeu de luptă, ducând la creşterea randamentului de utilizare a 
energiei, mărirea forţei de reacţie şi scăderea efortului. Dar concentrarea voinţei are 
efecte şi asupra celor din jur: un om mânat de o voință puternică deranjează atenția 
celorlalți (le scade concentraţia) şi îi dezechilibrează (mintal), îi domină. 

Utilizarea Ki-ului în relațiile interpersonale se bazează pe senzaţii subtile, care 
apar uneori, involuntar: ai încercat vreodată să apuci mâna cuiva şi să-l 
dezechilibrezi fără să forțezi? Ai tras scaunul de sub cineva care tocmai se aşeza? 
Ai încercat să săruți gura unei fete, nimerind însă pe obraz, pentru că ea şi-a rotit 
capul în ultima clipă? Ai jucat "fripta"? Ai condus un căţel în jurul tău, oferindu-i o 
momeală la care nu-l lăsai să ajungă, dar i-o ţineai astfel că era mereu gata s-o 
apuce? Ai ţinut de mână un copilaş care voia să scape, să fugă? 

Folosirea Ki-ului nu înseamnă o forță mai mare, ci mai degrabă ascuţirea unei 
senzaţii. Numeroase idei şi acțiuni din Aikido pentru corp pot fi realizate practic fie 
greşit, folosind muşchii, fie corect, fără forță, relaxat — folosind Ki-ul aşa cum se 
arată în continuare. Câteva exemple sugestive: 

- primirea loviturii: greşit, prin blocaj, ciocnire — sau, avantajos, prin preluarea 
Ki-ului adversarului; 

- dezechilibrarea partenerului: prin tragere, smucituri — sau, prin extensia Ki-ului; 

- eliberarea din apucare: prin forţare, smulgere — sau, prin extensia Ki-ului. 


8.3. Unificarea corpului cu mintea 


Oamenii se preocupă să aibă — în loc de a fi. Singura lor salvare ar fi căutarea 
drumului spre lumea absolută care există dincolo de cea relativă, prin înţelegerea 
teoriei Ki-ului. 

Oamenii au tendința să creadă că lumea relativă din jur este singura existentă, 
uitând că există şi lumea absolută - pe care n-o putem simţi. Astăzi, omenirea se 
poticneşte din cauza înclinației preponderente către lumea aparentă, relativă. 

Problema oamenilor este că au devenit sclavii minţii, sclavii propriilor gânduri. 
De mici, copiii învaţă să gândească înainte de a acționa, la şcoală şi la lucru regula 
este întărită - până le intră oamenilor în reflex. Aşa se face că orice acţiune - a fost 
mai întâi un gând. Dar gândurile sunt uneori greşite — la fel şi faptele născute din 
ele. 

Aikido ne învaţă să gândim corect, adică să ne concentrăm atenţia asupra ceea ce 
facem; să nu ne zboare mintea în toate părțile. Deoarece tehnica de însuşit e 
complicată, elevul e obligat să se concentreze, să-şi extindă Ki-ul, aşa că nu mai are 
timp să gândească la altceva. 

Pe măsură ce te antrenezi mai mult, înveţi să NU gândeşti — ci să faci. 


8.3.1. Puterea minţii 

Multe aspecte din domeniul psihosomaticii nu sunt cunoscute suficient de ştiinţă. 
Se ştie că mintea poate conduce corpul, prin intermediul voinţei — însă şi corpul 
poate schimba gândurile. Funcționarea corpului poate fi dirijată cu ajutorul 
respirației sau cu ajutorul minţii. Suferința corpului atrage o boală sufletească: de 
exemplu, o durere de dinţi te necăjeşte, devii nefericit. 

De asemenea: “iubirea trece prin burtă”. 

Se ştie că omul uită suferințele corporale când mintea îi este preocupată cu alte 
gânduri. De exemplu, sportivii se trezesc după un meci cu vânătăi provocate de 
lovituri pe care nu le-au simțit în vâltoarea luptei. Aşadar spiritul are uneori rolul 
conducător în duetul corp-minte. 

lată un exerciţiu folosit pentru verificarea capacității de concentrare mentală, ce 
demonstrează supunerea corpului față de minte: împreunaţi mâinile ca în figura 
8.1.a. Degetele arătătoare vor sta depărtate. Priviţi-le cu atenţie şi gândiţi-vă că 
vârfurile degetelor se aproprie, fără însă a contracta în mod conştient vreun muşchi 
în acest scop: veți constata că aşa se întâmplă — figura 8.1.b. Adică, forţa spirituală 
apropie degetele! 





8.1 
Puteți să încercați şi cu acțiunea inversă: lipiți degetele, apoi gândiți-vă că ele se 
depărtează. Dacă vă gândiţi cu convingere — degetele se vor depărta “singure”. 


8.3.2. Liniştirea minţii 

Gândurile pot fi agitate sau liniştite. Pentru a stăpâni o situaţie neprevăzută sau 
critică, avem nevoie de o minte limpede, clară, calmă cu care să gândim corect şi 
bine. Dar tocmai în situaţiile grele, de frică, mintea o ia razna şi gândeşte haotic. 

Cum putem calma mintea? 

Cât timp omul trăieşte, creierul emite continuu unde electromagnetice. Cele cu 
frecvenţă mare corespund unei gândiri intense, preocupate, agitate; undele cu 
frecvenţă mică — unei gândiri lente, relaxate, liniștite. 

Când te gândeşti că spiritul e agitat şi vrei să-l calmezi, undele cerebrale nu pot 
deveni regulate, oricât de tare ai încerca. Ordinul dat creierului să se calmeze 
înseamnă un gând nou, creează o nouă undă. Chiar când gândeşti că nu gândeşti, că 
eşti calm - gândul acesta generează unde. Nu poți coordona spiritul şi corpul dacă 
deranjezi continuu undele creierului cu noi ordine, sau impulsuri nervoase. 

Pentru a linişti mintea, în primul rând trebuie să te calmezi. Numără până la 
10, desprinde-te momentan de problemă. Stai, aşează-te şi respiră comod, 
relaxează-te. Apoi gândeşte-te că gândurile tale sunt o undă haotică şi linişteşte-o, 
reducându-i amplitudinea şi frecvenţa la jumătate. Repetă acest proces de un număr 
mare de ori şi unda va deveni infinit de calmă. Atenţie — să nu reduci niciodată 
până la zero amplitudinea şi frecvenţa gândurilor. Dacă anulezi complect unda — 
orice gând dispare: acesta este calmul sau relaxarea totală (simplă). În schimb, 
calmul sau relaxarea vitală mai are încă un gând: voinţa de a conduce Ki-ul. Ea nu 
implică nici o forță - dar are Ki. Pentru a intra în starea de calm vital e nevoie să ţii 
totuşi spiritul în mişcare. 

În această stare mintea este unificată cu corpul. 

Cele două feluri de linişte (calm, relaxare) sunt complet diferite — vezi # 8.6.3. 


8.3.3. Coordonarea corpului cu mintea 

Mintea şi corpul omului primitiv funcționau împreună, coordonate, erau unificate, 
la fel ca la animale. Din cauza evoluţiei speciei (vezi # 2) şi folosirii excesive a 
rațiunii, oamenii au ajuns să considere că mintea şi corpul sunt două entități 
distincte şi separate. Această concepţie a avut consecinţe dramatice asupra 
funcționării omului şi vieţii sale. Dezvoltarea exagerată a minții a dus la sporirea 
dezbinării celor două capacități, ceea ce l-a făcut pe om mai slab din punct de 
vedere corporal. Dar slăbiciunea trupească l-a silit pe om să dezvolte şi mai mult 
mintea — pentru a supraviețui. Un cerc vicios! 

Chiar dacă practic nu ne dăm uşor seama ce importanţă uriaşă are coordonarea 
minții cu corpul pentru viață, pentru orice activitate din oricare domeniu, cel puţin e 
logic că ar fi bine să existe. 

Este cunoscută povestea unei femei bătrâne şi plăpânde, a cărei casă a luat 
foc. Când incendiul s-a întețit, baba disperată a luat pe sus o ladă mare, plină 
cu cele mai valoroase lucruri ale ei, şi a scos-o afară din casă. 

După ce focul a fost stins, bătrâna a încercat să readucă lada înapoi în casă, 
dar nu a mai reuşit nici măcar s-o urnească din loc. 

De groaza focului bătrâna a reuşit fără să vrea să-şi coordoneze mintea cu corpul 
şi să-şi folosească adevărata ei putere. După trecerea pericolului, lipsa stimulentului 
a dus la pierderea coordonării, iar „slăbiciunea” i s-a reîntors. 

Aproape toată lumea a auzit sau a trecut prin asemena situații limită: un copil din 
Bucureşti a căzut de la etajul 10 dar a fost prins în braţe şi salvat de o trecătoare (!). 
Sau, întâmplări de pe front: soldaţii excitaţi de pericol, de luptă, sunt nesimţitori la 
răni, sau imuni la diferite boli: acasă la ei s-ar îmbolnăvi grav dacă ar bea apă tot 
atât de murdară ca pe front. 

Sau, alergătorii de maraton: când se apropie de sosire parcă zboară; ajung aproape 
de unificarea spiritului cu corpul, deoarece fără să vrea extind Ki-ul spre linia de 


sosire. Motivația le dispare imediat ce termină cursa, atunci ei opresc extensia Ki- 
ului, spiritul şi corpul se separă - iar atleţii se prăbuşesc. 

Noi putem să folosim adevărata noastră forță, adică puterea Ki-ului, doar atunci 
când — conştient sau inconştient - unificăm mintea cu corpul. 

Aşa că, cine vrea să trăiască o viață plină de satisfacţii, să devină una cu Ki-ul 
Universului, va căuta să-şi unifice mintea şi corpul. Aceasta e o condiţie vitală, la 
fel ca fundaţia pentru o clădire sau ca rădăcinile pentru copac. Un turn înalt poate fi 
construit doar pe o fundaţie solidă, iar un stejar înalt şi stufos se bazează pe rădăcini 
zdravene. Puterea adevărată a omului este dată de îmbinarea forţei sale corporale 
cu cea spirituală. 

Există o mare diferență între minte şi corp. Mintea nu are culoare, nu are formă, 
nu are contur. Corpul este pipăibil, are dimensiuni. Pe fiecare le coordonăm separat. 

Cum să le îmbinăm? 

Deşi oamenii le consideră separate, atât mintea cât şi corpul se trag din Ki-ul 
Universului şi până la urmă sunt două feţe ale aceleiaşi monezi. Şi totuşi, foarte 
puţini oameni reuşesc să le coordoneze. Alţii nu le pot îmbina pentru că n-au 
încredere în propriile forțe, nici măcar nu încearcă. În calea coordonării mai stau şi 
alte piedeci mentale: teamă, vinovăţie etc. 

Nu este uşor să îmbini corpul cu mintea pentru a le face să funcționeze armonios 
împreună. Dacă însă te convingi singur că se poate, nu-ţi va fi greu să realizezi 
coordonarea respectivă în Dojo şi, ulterior, în viaţa de zi cu zi. 

Pentru a le reunifica, se foloseşte tot mintea - cea care a produs schisma: cui pe 
cui se scoate. 


8.3.4. Unificarea cu ajutorul celor 4 Reguli de coordonare 

Mulţi iluminaţi au propovăduit pe bună dreptate necesitatea îmbinării minții cu 
corpul, dar din păcate nu ofereau soluţii bune: unii erau preocupaţi mai mult de 
minte şi nu se pricepeau la corp, alţii se pricepeau la corp dar nu la minte. De aceea, 
coordonarea celor două entități nu se putea realiza în mod ştiinţific, adică repetabil, 
ci doar întâmplător şi după multă muncă “fără cap”. S-au imaginat tot felul de 
metode, fiecare cu un grad mai mare sau mai mic de eficiență. Unii au încercat 
izolarea în munți şi au practicat Zazen (meditaţia Zen în Seiza) ani în şir, alții s-au 
retras în mănăstiri, alții au folosit practici ascetice de auto-chinuire a corpului: 
biciuire, post, marşuri în condiţii grele, repetarea la nesfârşit a mătăniilor sau 
prosternării (întinderea completă pe sol, apoi ridicarea în picioare), scăldarea sub o 
cascadă de apă aproape îngheţată etc. 

În plus s-a constatat că, deşi unificarea corpului cu mintea este greu de realizat în 
repaus, păstrarea coordonării în mişcare sau în viața normală este şi mai grea. De 
aceea călugării Zen insistă asupra necesităţii şi importanţei antrenamentului 
suplimentar după realizarea trezirii spirituale în repaus, după trăirea senzaţiei de 
iluminare (Satori — vezi # 9.7/6). 

Viaţa modernă nu mai permite însă utilizarea unor metode empirice, lente, 
nesigure, cum ar fi şederea timp de mulți ani în Seiza, în munţi. Lumea se grăbeşte. 

Purtat de valul progresului, aproximativ în 1955 maestrul Koichi Tohei, unul din 
cei mai buni elevi ai lui O Sensei, a propus o metodă de coordonare logică, clară, 
eficientă şi relativ rapidă. Ea se bazează în primul rând pe Aikido, dar înglobează şi 
aspecte preluate din alte metode empirice (Qigong etc.). Fiind foarte accesibilă 
(user-friendly), a avut un mare succes. 

Baza metodei Shin Shin Toitsu Aikido (vezi # 10.2.2) a lui Tohei sunt cele 4 
Principii de unificare (sau Reguli de coordonare) a corpului cu mintea: 





> 1. Linişteşte-te şi concentrează-ți atenția asupra Punctului Central 
(Hara); Fii conştient de Hara; Concentrează-te asupra Centrului. 


p 2. Relaxează-te complet; Destinde muşchii încordaţi fără motiv. 
> 3. Coboară greutatea; Lasă greutatea fiecărei părți a corpului să 


stea natural, în partea de jos; Ia o postură care să asigure legăturile 
corecte între componentele corpului. 








> 4. Extinde Ki-ul (mintea); Concentrează-ţi atenția asupra ce faci. 





Fiind vorba despre precizarea unor senzaţii, regulile nu sunt uşor de formulat. Am 
dat mai multe exprimări echivalente, la fel de bune; fiecare o va alege pe cea care i 
se pare mai sugestivă şi eficientă pentru memorizare. Până la urmă nu cuvintele, ci 
faptele contează: singurul folos real de pe urma acestor idei se obține numai prin 
aplicarea lor consecventă în cadrul antrenamentelor. 

Dacă respecţi Regulile şi le aplici simultan, mintea şi corpul funcţionează ca un 
TOT, ca roţile unui automobil. Dacă nu le respecţi pe toate 4 deodată, dispare brusc 
orice coordonare. Regulile nr. 1 şi nr. 4 privesc mai mult activitatea mentală, 
celelalte două se referă mai mult la comportarea corpului. Deşi par diferite, ele 
exprimă aceiaşi idee. Diferenţierea regulilor are un scop pedagogic - întrucât ar fi 
mult mai greu de învăţat deodată o singură Regulă globală. 

Ştirea bună e că cine înţelege şi însuşeşte una din ele, le însuşeşte automat şi pe 
celelalte trei. Aşa că de fapt nu e nevoie să respecţi decât una din Reguli, oricare — 
şi atunci celelalte se îndeplinesc de la sine. 

Regulile pot ajuta orice om să-şi unifice spiritul şi corpul nu numai în Dojo, ci şi 
în viața de toate zilele. 

Oamenii obişnuiţi nu cunosc şi nu exersează aceste Reguli de unificare. De 
aceea, la apariţia unei surprize: conflict, calamitate etc., un om nepregătit se sperie, 
se încordează fără să vrea. În felul acesta el încalcă toate Regulile de coordonare, 
devenind instabil şi vulnerabil. 


8.4. Transferul cunoştinţelor despre Ki 


La fel ca electricitatea, Ki-ul este invizibil şi poate fi sesizat doar când curge, prin 
contactul cu altă ființă. Poate fi asemuit cu un şuvoi de apă (vezi # 8.6.5). Aşa că 
degeaba se vorbeşte despre Ki, căci se referă la subconştient şi nu poate fi observat 
cu mintea rațională. De aceea predarea cunoştinţelor despre Ki este dificilă, întrucât 
simplul schimb de informaţii nu este suficient. Învăţarea respectivă se bazează pe o 
transmisie (bioenergetică?) directă de la profesor la elev, de la om la om, mai abitir 
decât învățătura pentru corp (procedee, Kata etc.). 

Nu se poate preda Ki-ul ca atare, pentru că nu-l putem explica, nici simţi. Se 
poate însă preda metoda de dezvoltarea Ki-ului. Folosirea Ki-ului se învaţă cu 
mintea, folosind metoda vizualizării (% 9.9), conform principiului „forma determină 
fondul”. 

Pentru a studia Ki-ul e nevoie: 

- Să relaxăm corpul, să-l deschidem spre lumea înconjurătoare şi să realizăm 
legăturile optime între diversele părţi ale corpului pentru situaţia respectivă; 

- Să dezvoltăm, să întărim şi concentrăm atenția şi voinţa; 

- Să combinăm într-un mod potrivit cele două aspecte de mai sus. 

Studiul se poate face fie sub forma unor exerciții specifice pentru Ki, fie prin 
înglobarea în cadrul antrenamentului normal de Aikido a ideilor şi senzațiilor 
căpătate prin exerciţiile specifice dezvoltării Ki-ului. 

Exerciţiile pentru Ki se practică fie în cadrul unor antrenamente speciale, 
dedicate, fie ca o parte specială în cadrul antrenamentelor obişnuite. În şcoala de Ki 
Aikido se ţin antrenamente alternative, succesiv unul axat pe Ki şi celălalt pe 
procedee de luptă. Studerea Ki-ului fără a face în paralel şi efort fizic, a transpira, 
este o greşeală la fel de mare ca şi aceea de a nu face deloc Aikido. 

În lecţiile sau antrenamentele specializate pe dezvoltarea Ki-ului se studiază 
următoarele: 

1. Unificarea corpului cu mintea: cele 4 Reguli şi exerciţiile respective. 

2. Meditaţia Ki: pentru o mai bună stăpânire a Centrului corpului (Hara), dar şi a 
unităţii dintre calm, acţiune şi Ki. 

3. Respirația cu Ki: conform Regulilor de unificarea corpului cu mintea, ea ajută 
elevul să ducă o viaţă sănătoasă. 

4. Exerciţiile cu Ki: pentru păstrarea calmului în timpul acţiunii (luptei) şi 
însuşirea coordonării corpului cu mintea în cursul vieţii normale. 

5. Masajul cu Ki: o metodă de vindecarea bolilor prin transferul bioenergiei de la 
un om sănătos la cel suferind, până când acesta se întăreşte şi poate să-şi poarte 
singur de grijă. 

În antrenamentul specializat de tehnică Aikido se încearcă transferul calmului şi 
unificării, deja însuşite de elev pentru situaţia statică, la alte condiţii, mai grele: cu 
mişcare, stres (atacuri etc.). Studiul constă în repetarea aceloraşi procedee şi 

exerciţii de luptă care se folosesc şi la alte şcoli de Aikido, dar executate în 
conformitate cu cele 4 Reguli de coordonare. Practica urmăreşte în primul rând 
învăţarea îndemânării de a influenţa mintea adversarului şi numai în al doilea rând 
capacitatea de efort sau de luptă. Ideea de bază este că e nevoie să te controlezi pe 
tine mai înainte de a-l putea dobori pe adversar, adică să reuşeşti să impui minții 
tale şi corpului tău "să joace cum le cânţi tu", să facă ce vrei tu - nu ce vor ele. 

Deşi Regulile de coordonare par simple, ele nu se concretizează şi nu se rețin de 
la sine, fără o preocupare dirijată şi multă răbdare. Este foarte important ca elevul 
să fie convins de necesitatea repetării cât mai frecvente a celor 4 reguli - oricând şi 
oriunde, în Dojo şi în afara lui. 

Aceleaşi reguli se regăsesc şi în Taijiguan-ul (Boxul perfecțiunii) chinezesc, pe 
care îl consider cel mai bun sport complementar sau ajutător pentru Aikido. 

De altfel, eu fac Aikido ca Taijiquan şi Taijiquan la fel ca Aikido. 

Pentru studiul Ki-ului e nevoie de o muncă intelectuală intensă, folosind 
imaginaţia pentru a vedea cu “ochiul minţii” diverse imagini — vezi # 9.9. 


Studiul Ki se structurează în etape: 


8.5 Prima etapă: înţelegerea Ki-ului 


Ki-ul în mişcare poate fi sesizat după o perioadă de antrenamente specifice, cum 
sunt cele descrise în continuare. Totuşi, nu orice om poate sesiza Ki-ul. Statisticile 
arată (vezi “clopotul” lui Gauss) că 10 % dintre oameni au capacităţi extra- 
senzoriale şi simt foarte bine Ki-ul, cam 40 % au talent şi simt bine Ki-ul, 40 % 
sunt “normali”, adică simt puţin Ki-ul iar 10 % nu-l simt deloc. Exersarea — şi 
valorificarea Ki-ului depinde însă mai puţin de talent, dar foarte mult de încredere 
în foloasele lui, voință şi mai ales „kilometraj” pe Tatami. 


8.5.1. Liniştirea minţii (Mokuso) 

Meditaţia Mokuso se face în cadrul salutului colectiv, ceremonial, la începutul şi 
sfârşitul fiecărei lecţii. Se stă în Seiza şi se alungă orice gând. Acest exercițiu 
serveşte pe de o parte să ne regăsim pe noi înşine, iar pe de altă parte să ne liniştim, 
pentru a nu lăsa să intre în Dojo stresul şi agitația lumii de afară. 

La fel, reculegerea de la sfărșitul lecției va fi un bun prilej de dezmeticire din 
beatitudinea antrenamentului şi de reamintire a celor trăite şi învăţate. 

Tăcerea şi nemişcarea curăță mintea şi o întăresc. Relaxarea şi concentrarea 
centrează individul spre Centru (Hara). 

În Pateric se povesteşte că un pelerin a cerut “cuvânt de folos” unui pustnic, 
dar acesta a tăcut mai departe, imperturbabil. Pelerinul a insistat, fără succes: 


ascetul continua să tacă, privind undeva în gol. Pelerinul a aşteptat vreun ceas, 
după care exasperat a întrebat: "de ce nu vrei să-mi dai cuvânt de învățătură? ”. 
În fine, pustnicul a răspuns: “Dacă n-ai învățat nimic din liniştea mea, ce-ai 
putea învăţa din vorbe? ”. 
Când voia să mediteze, un călugăr Zen se aşeza în faţa unei stânci şi spunea: 
“acum voi aştepta ca această stâncă să crească un pic”. 
Mokuso înseamnă să nu te gândeşti la nimic. Dar nu e uşor să faci aşa ceva, să 
stăpâneşti deodată toată vălmăşeala de gânduri care trec fără voie prin cap oricărui 
om, de aceea se începe cu meditaţia. 


8.5.2. Meditaţia Ki (Ki no Seiza ho). 

Meditaţia este un exercițiu de restrângerea gândurilor (de obicei multe, 
involuntare, haotice) şi focalizarea gândirii (de dorit imediat dupa apariţia intenţiei) 
asupra unui singur subiect, de exemplu concentrarea asupra unui obiect — un măr; 
flacăra unei lumânări etc., sau numărarea respiraţiilor până la 10, după care se reia 
de la 1 la 10 ş.a.m.d. Acelaşi rol îl au şi Koan-urile, şi Mantrele. Efectul fiziologic 
general al exerciţiului este foarte util oricui, dar specialiştii ajung la performanţe 
spectaculoase, ce par spectatorilor adevărate minuni. Astfel, călugării tibetani 
meditează până îşi pot încălzi corpul dezbrăcat în aer liber, pe un ger puternic, sau 
topesc ghiaţa din jur, sau usucă un cearceaf ud. Alţii pot alerga câteva zile fără să 
mănânce nici să bea. 

Coordonarea corpului cu mintea poate fi obținută prin diverse metode. Meditaţia 
cu Ki preconizată de maestrul Koichi Tohei şi descrisă în continuare, este o variantă 
dintre cele mai eficiente. Din păcate, cuvântul “meditație” sugerează în cultura 
occidentală o şedere inactivă, un fel de zacere foarte atractivă pentru leneşi. La noi 
„meditaţia” este prost înţeleasă, practicându-se numai aspectul formal. Unii speră 
că astfel ar putea ajunge la Adevăr sau la puteri speciale doar şezând liniştit şi 
aşteptând “să le pice para mălăiaţă”. Dar poţi sta mult şi bine în Seiza fără să obţii 
ceva: numai dacă stai cu corpul şi mintea coordonate poţi obţine Puterea interioară, 
sau Iluminarea (vezi # 9.7/6). Coordonarea corpului cu mintea este dificil de 
realizat chiar pentru o clipă, însă e şi mai grea menţinerea acestei stări un timp mai 
lung. 

Şederea în nemişcare, dar cu respectarea celor 4 Reguli de unificare se numeşte 
Ki no Seiza ho - Meditaţia cu Ki. Cum se practică? 


> A. Meditaţia asupra infinitului mic (Ki no Toitsu ho) 

1. Aspectul corporal: aşează-te corect în Seiza (vezi figura 8.2). Adică: în 
genunchi, cu degetul gros al labei stângi peste degetul gros al labei drepte, cu 
călcâiele depărtate, cu genunchii depărtaţi cât lățimea a doi pumni, cu spinarea 
dreaptă şi verticală (spinarea ţine de la noadă până la creştetul capului), cu palmele 
pe coapse, tot corpul relaxat (atenţie la umeri, abdomen, spinare, braţe, coapse), cu 

vârful limbii uşor lipit de cerul gurii, respirând uşor pe nas (inspirația mai 
scurtă, expiraţia mai lungă, fără întreruperi), privind cu ochii întredeschişi un punct 
în față, la vreo 1,5-2 m. pe saltea. 

Apoi, componenta mintală a şederii: gândeşte-te şi aplică oricare din cele 4 
Reguli de coordonare, fără a te mai gândi la altceva. 
După ce realizezi în bune condiţii cele două componente ale şederii şi eşti în stare 
să păstrezi această stare măcar 5-10 minute (pentru a ajunge la acest nivel e necesar 
să repeţi zilnic cel puţin 2-3 săptămâni), poţi trece la partea 2-a a exerciţiului: 


8.2 

2. Aspectul corporal: identic cu cel pentru partea întâia. Exercițiul mintal: la 
inspirație (îţi închipui că) aspiri energia Universului prin creştetul capului şi o 
conduci prin corp în Hara sau Tanden (abdomenul tău) unde se adună sub forma 
unei sfere mari. În continuare, la fiecare inspiraţie vei concentra sfera de energie 
din Hara, micşorându-i diametrul. La fiecare inspirație comprimă sfera - de 
exemplu cât un măr, cât jumătate de măr, cât o piersică. La următoarea inspirație - 
ajunge cât o nucă. Şi aşa mai departe — o tot comprimi în continuare cu atenția 
încordată, reducând mereu dimensiunea sferei plină cu energia (Ki-ul) 
înconjurătoare, aspirată prin cap. O variantă ar fi ca la fiecare inspiraţie să reduci la 
jumătate diametrul sferei, fără a ajunge vreodată la zero. La limită (după 20-100 
inspiraţii, sau aproximativ 10-15 minute) vei avea impresia ca sfera Universului a 
ajuns cât o gămălie, sau cât un vârf de ac, ba chiar mai mică, aproape că nu o mai 
simți şi nu o mai poţi controla. Sarcina e să mergi cât de departe poți cu micşorarea 
- fără însă a pierde controlul asupra sferei respective. 

Centrul sferei e în punctul Seika-no-Itten sau Seika no Tanden (Centrul Harei, sau 
Centrul tău), aflat cam la 3-5 cm sub ombilic şi 2-5 cm în interiorul abdomenului 
(figura 7.1). Cifrele indicate sunt orientative, fiecare om trebuie să-şi descopere 
punctul său Central prin studiu individual conştiincios. Este relativ uşor să-ți 
concentrezi atenţia asupra unui loc clar şi evident cum ar fi ombilicul, însă mult 
mai greu să urmăreşti punctul Seika no Itten (Tanden), în care nu se află nici un 
semn vizibil sau pipăibil. Când sfera ajunge să fie prea mică şi nu mai poate fi 
închipuită, devine chiar Punctul Central. Acest punct n-are un diametru stabilit şi 
poate fi comprimat la infinit. 


Gândeşte-te că eşti centrul Universului, adică al unei sfere uriaşe cu raza fără 
sfârşit, cu masa infinită. Este infinită la stânga ta, la dreapta, în sus şi în jos. Dacă 
faci un pas la dreapta, Universul rămâne tot infinit, nu se scurtează cu un pas, nu te 
apropii cu un pas de marginea lui. Închipuie-ţi deci că oriunde ai sta, eşti totdeauna 
în centrul acelei sfere infinite. Comprimă în minte această sferă (Universul) la 
jumătate, la fiecare inspiraţie. Ceva care există poate fi înjumătăţit. Chiar dacă este 
micşorat la nesfârşit prin înjumătățire, nu va deveni zero vreodată. Deci, comprimă 
cât poți de mult să urmăreşti cu mintea Punctul central din abdomen. Continuă să 
ţii Punctul în gând şi lasă-l aşa cum este. În acest moment ai devenit una cu 
Universul. 

Chiar când Punctul central devine atât de mic încât de-abia îl mai poţi urmări, 
continuă să comprimi. Dacă îl pierzi - nu o lua de la început, revino doar la 
mărimea la care ai întrerupt şi continuă să te concentrezi. Mintea se calmează, dar 
încă funcţionează bine: o oscilație cu amplitudine redusă continuă să existe. Acesta 
este calmul vital, fără inerție dar cu putere infinită. 

Dacă oscilaţia se opreşte, îi dispare orice putere. Acesta este calmul mort. 

Cele două feluri de relaxare sunt complet diferite, chiar opuse. Când atenția se 
concentrează asupra Punctului central, undele electromagnetice ale creierului devin 
infinit de calme. În această stare mintea reflectă totul cu claritate şi exactitate. 

Când eşti una cu Universul, devii imobil ca o stâncă. La aceasta se referă vechiul 
Koan Zen: "Gândeşte ceva ce nu poate fi gândit”. Dacă reuşeşti să comprimi 
Punctul central la o dimensiune atât de mică încât să nu mai poată fi imaginat, 
spiritul tău devine infinit de calm. 

Dacă însă laşi spiritul să alunece, sau pierzi concentrarea şi apar gânduri fugitive, 
redevii slab şi poţi cădea pe spate la cea mai slabă atingere. 


> B. Meditaţia asupra infinitului mare (Ki no Kakudai ho): 

Partea întâia a exerciţiului: identică cu Ki no Toitsu ho. 

După ce realizezi şederea corectă (Seiza), poţi trece la partea a doua a exerciţiului 
- munca mintală: la inspiraţie (îţi închipui că) aspiri aerul din jur, sau energia 
Universului, prin creştetul capului şi-l conduci prin corp în Hara. Universul e uriaş, 
infinit - dar tu îl concentrezi în Hara până când devine o sferă mică cât un vârf sau 
gămălie de ac. Centrul sferei e în Seika-no-Itten (Centrul Harei, sau Centrul tău). 
La următoarea inspiraţie mărești sfera - de exemplu îi dublezi diametrul. Şi tot aşa, 
la fiecare inspiraţie dublezi diametrul sferei plină cu energie (Ki), cu atenția 
încordată. Sfera, care rămâne mereu cu centrul ei în Centrul tău, creşte treptat până 
devine cât corpul tău, cât camera, cât oraşul, cât ţara, cât globul pământesc etc. La 
limită (după 20-100 inspiraţii, sau aproximativ 10-15 minute) ai impresia că sfera a 
crescut cât întregul Univers. Sarcina ta e să măreşti sfera cât poţi de mult în timpul 
exerciţiului - fără a pierde controlul asupra ei: oricât de mare ar fi, să simţi că o poţi 
deplasa când îți mişti Centrul (cu 1 cm, sau 1 m etc.) în orice direcţie. 

Rezultatul mediţației este atingerea stării de Fudoshin (mintea nemişcată — 
vezi 
# 9.6.10). Pe dinafară, se poate constata concret că cel ce meditează devine extrem 
de stabil. Când un partener îl verifică printr-o împingere orizontală - nu reuşeşte să- 
| dărâme sau răstoarne din poziția respectivă (vezi # 8.6.1). 

Cele două exerciţii de meditaţie pot fi considerate drept feţele aceleiaşi monede, 
ne fiind total diferite. Ki no Toitsu ho corespunde regulii nr. 1 - păstrează Centrul, 
iar Ki no Kakudai ho — regulii nr. 4 — extinde şi emite Ki-ul. 


> C. Cum se exersează meditaţia cu Ki? 

Instructorul stă în fața elevilor aşezaţi în Seiza şi comandă “Toitsu ho”. Toată 
lumea începe să facă exerciţiul respectiv, fiecare în ritmul convenabil respirației 
sale. Când sfera ajunge la dimensiunea minimă pe care o mai poate controla, 
fiecare elev reincepe de la capăt cu o sferă mare pe care o comprimă. După 2-5 
minute instructorul comandă “Kakudai ho” şi fiecare execută exerciţiul respectiv. 
După 2-5 minute instructorul comandă din nou “7oitsu ho”. Şi tot aşa în continuare, 
alternând cele două exerciţii, vreme de 20-30 de minute. După un timp elevii vor 
simți că diferenţa între cele două exerciţii se micşorează — chiar dispare; apoi nu-şi 
vor mai simți corpul etc. Se ajunge într-o stare fiziologică specială, pe care fiecare 
o poate interpreta după mintea sa (de exemplu că devine una cu Universul, 
respectiv cu Ki-ul înconjurător). 

Dacă eşti singur, când te saturi de mărit - treci la micşorarea diametrului mingiei, 
până o readuci la dimensiunea inițială, în Seika-no-Itten. 

Important e să îţi închipui mereu că, oricât de mare ar ajunge sfera, centrul ei 
rămâne în Seika-no-ltten-ul tău, iar dacă îți mişti Centrul - se mişcă toată mingea 
(1), adică toată zona înglobată de sferă. Acesta e un exerciţiu foarte bun pentru a 
ajunge la stăpânirea unei situaţii - a împrejurimilor, a celor din jur; respectiv de 
calm, mişcare corectă, centrată, de extensia Ki-ului etc. 

Meditaţia - ori căutarea propriului echilibru interior, se poate face nu numai 
şezând, ci şi în picioare sau în mişcare. Orice tehnică din Aikido este de fapt o 
formă de meditaţie, dar în mişcare. Orice tehnică de luptă este eficientă numai dacă 
Nage reuşeşte să-şi păstreze Centrul şi rămâne în centrul acțiunilor sale, adică atât 
în centrul mişcării ansamblului format de corpurile celor doi parteneri, cât şi în 
centrul activităţilor mintale a celor doi. A rămâne în Centru, sau a stăpâni Centrul, 
înseamnă să controlezi şi să determini acțiunea, înseamnă să-l manipulezi pe 
adversar (Uke). Pentru a nu-şi pierde stabilitatea din cauza forțelor centrifuge sau 
centripete, Nage e silit să se concentreze asupra Hara — or, aceasta este tocmai 
meditaţia. 


8.5.3. Îmbrăţişarea copacului 

Este un exerciţiu static foarte important, preluat din Taijiquanul chinezesc (boxul 
suprem, al perfecțiunii). 

1. Partea corporală — stai în picioare, cu trunchiul cât mai drept şi vertical, cu 
ochii întredeschişi şi privirea orizontală dar nefocalizată asupra vreunui punct, cu 
braţele întinse înainte şi formând un cerc aproximativ orizontal, cu tălpile paralele 
şi depărtate aproximativ la lățimea umerilor, cu genunchii îndoiți şi duşi deasupra 
tălpilor. Tot corpul — atenţie: tot! — să fie ca un ansamblu, ca un bloc cât mai 
relaxat; evident, cu excepția muşchilor absolut necesari pentru păstrarea acestei 
poziții. Ansamblul posturii face impresia că elevul ar îmbrăţişa un trunchi de copac 
(cilindru) gros, de care lipeşte braţele, palmele, pieptul, abdomenul, interiorul 
coapselor, genunchii, gleznele — vezi figura 8.3. Dacă braţele sunt într-adevăr 
relaxate ele vor atârna de umeri şi de nişte tendoane de deasupra omoplaţilor fără 
nici un muşchi încordat în zona umerilor (figura 8.3.b). În plus, coatele relaxate 
sunt coborâte şi vor sta deasupra genunchilor. Coloana vertebrală este întinsă — 
între capul, care pare tras spre Cer, şi noada trasă spre Pământ. 

8.3 Imbrăţişarea copacului 
Relaxarea trunchiului se poate verifica prin pipăirea umerilor, pieptului, 


abdomenului, spatelui, feselor - care trebuie să fie moi. Respirația este continuă, 
uniformă, naturală. Nimic nu se forţează. 

2. Partea mentală 

A. Verificarea ciclică şi permanentă cu "ochiul minţii” (nu cu privirea) a 
corectitudinii posturii: relaxarea; verticalitatea trunchiului; poziția (brațelor, 
coatelor, genunchilor). Un ciclu de verificare începe de la tălpi şi parcurge 
continuu, fără salturi, tot corpul, inclusiv membrele, până la creştetul capului. 
Ciclurile se repetă mereu — la începători des, mai rar la avansați. 

B. Constatarea senzaţiilor care apar în corp şi învingerea tendinței de renunțare 
sau întrerupere a exerciţiului. 

C. Eventual, după ce exercițiul poate fi susținut fără pauze mai mult de 3 minute, 
meditație Ki (vezi # 8.5.2). 

3. Durata — se începe cu un minut zilnic, se lungeşte treptat până la 3 minute de 
două ori pe zi. Experții pot sta aşa până la o oră. 

4. Variante: 

A. Şederea pe vârful picioarelor - celelalte reguli descrise mai înainte la 
exerciţiul de bază se păstrează identice (varianta lui Inaba Sensei/ Whelan Sensei). 

B. Îmbrăţişarea copacului stând cu toată greutatea corpului pe un singur picior, 
iar celălalt, descărcat, atinge uşor solul cu vârful labei, gamba atârnând relaxată de 
genunchiul ridicat (vezi figura 8.4). 

5. Important — se exersează zilnic timp de cel puţin 6 luni. 





8.5.4. Înrădăcinarea 
Este un exerciţiu static preluat din Qigong-ul chinezesc. 

1. Partea corporală — stai în picioare cu trunchiul drept şi vertical. Braţele atârnă 
relaxate, genunchii sunt uşor îndoiţi — vezi figura 8.5. Restul poziţiilor şi condiţiilor 
sunt identice cu cele descrise la # 8.5.3. 

2. Partea mentală 

A. La începători — verificarea ciclică a corectitudinii posturii (vezi # 8.5.2). 

B. Inchipuie şi vizualizează nişte rădăcini care "ţi-au crescut" din tălpi, ca urmare 
a voinţei, şi fixează corpul de sol. Cele două rădăcini sunt mari, stufoase, bine şi 
adânc înfipte în sol (indiferent că stai pe sol, planşeu, gheaţă etc.). Din cauza 
rădăcinilor, corpul tău nu poate fi clintit sau ridicat de la sol. Urmăreşte cu "ochiul 
minţii" cât sunt de solide, mari, imposibil de smuls. 

3. Durata — zilnic 10-15 cicluri de câte 30 de secunde înrădăcinare + 10 secunde 
pauză. Durata înrădăcinării va creşte treptat până la 3 minute (reducând numărul de 
reprize). 

4. Variante — înrădăcinarea în alte posturi: ca la # 8.5.3. (exerciţiul de bază şi 
varianta stând într-un picior); în Kamae, Seiza etc. 

5. Important — se exersează zilnic timp de cel puţin 6 luni. 


8.5.5. Exerciţii de respiraţie (Kokyu Undo) 

Respirația este una din interfețele importante între corp şi suflet. Omul poate trăi 
până la 30 de zile fără hrană, 3-5 zile fără apă, dar numai 5 minute fără să respire. 
Dacă mai e şi enervat, ritmul respirației creşte; când omul se simte bine şi împăcat, 
respirația este liniştită şi uniformă. Spaima îţi taie respirația şi încremeneşti, printr- 
o reacție de blocaj. Toate mişcările temperamentale, adică reacţiile sufleteşti, se 
reflectă în desfăşurarea respirației (ritm, volum). Pe de altă parte, activitatea 

corporală influențează şi ea respiraţia. Există deci o oscilație alternantă a 
influențelor psihice cu cele somatice (corporale). 

Actorii se pricep să valorifice aceste interacțiuni reciproce, aducându-și corpul în 
starea de tensiune cerută de rol, cu ajutorul respirației. Aceasta dovedeşte că într-o 
oarecare măsură putem să controlăm corpul cu ajutorul respirației, şi întrucât 
respiraţia conduce şi Ki-ul, înseamnă că-l putem dirija şi pe el. 

Respirația influențează puternic, în ambele sensuri, nu numai alimentarea cu 
oxigen a ţesuturilor din tot corpul, ci şi eliminarea deşeurilor metabolice (în special 
bioxidul de carbon), precum şi dispoziţia psihică, creativitatea intelectuală, tonusul, 
relaxarea, eliminarea bilei (digestia grăsimilor), funcţionarea splinei şi unor glande 
cu secreție internă, gradul de oboseală. Se ştie că orice fel de activitate aerobă 
(însoţită de respiraţie, cu aport de oxigen) dezvoltă capacitatea vitală. 

Frecvența obişnuită a respirației este de 16 ori pe minut, fiecare ciclu (respirație) 
implicând un debit de aer ce variază de la aproximativ 6 litri/minut (în starea de 
repaus, sedentarism) până la 125-175 litri/minut (în starea de efort mare). 

Sedentarismul provoacă superficializarea respirației. Respirația insuficientă şi 
superficială a omului sedentar provoacă apatie, lâncezeală, lipsă de tonus. Sistemul 
nervos este un mare consumator de oxigen, neuronii având nevoie de o cantitate de 
oxigen de 20 de ori mai mare decât celulele musculare. 

După vârsta de 40 de ani capacitate vitală — adică volumul de aer pe care-l poate 
inspira o persoană (max. 5,5 1) - descreşte, elasticitatea plămânilor scade, ceea ce 
duce la o înrăutățire a alimentării corpului cu oxigen. Corespunzător scade şi 
capacitatea de efort a corpului. O persoană de 70 de ani care nu face mişcare poate 
dezvolta mai puţin de jumătate din energia pe care o degajă un tânăr de 20 de ani. 
Dacă în plus, corpul este atacat şi de tutun, alcool, obezitate şi stres — chiar 
capacitatea de 50% rămâne o dorinţă iluzorie. 

În toate Artele marţiale apare ideea avantajului tactic de a menţine o respiraţie 
proprie corectă şi de a manipula (deregla) respiraţia adversarului, pentru a câştiga 
lupta. Experții în Arte marțiale sunt în stare să "fure" respirația adversarului, sau să- 
l facă să şi-o întrerupă. În felul acesta adversarul îşi pierde concentrarea, atenţia şi 
simțul distanţei şi, ca urmare, se dezechilibrează mental şi corporal. 

De aceea, modul în care poți controla propria respiraţie trebuie învăţat de la 
începutul uceniciei Aikido. Pe măsură ce avansezi şi începi să sesizezi mai bine 
ritmul şi viteza acţiunilor, vei descoperi că respiraţia le uneşte pe toate. În orice 
exercițiu sau Kata apare şi problema respirației corecte, chiar dacă unii instructori 
nu explică aspectul acesta. 

Respirația dirijează curgerea Ki-ului: la inspiraţie preluăm Ki-ul din mediul 
înconjurător şi de la partener, la expiraţie Ki-ul este emis spre exterior, într-un jet 
concentrat şi bine ţintit spre adversar. Să analizăm: adversarul mă loveşte şi, pentru 
a da forță loviturii, expiră. Simultan, eu îi preiau lovitura, dirijând-o pe un cerc 
pentru a o slăbi şi pentru a-l dezechilibra pe agresor; dar totodată inspir. După ce 
pumnul sau laba sa ajung la capătul cursei, pentru a putea ataca sau a acţiona din 


nou el are nevoie să inspire. În schimb, exact acum când el a slăbit, eu sunt încărcat 
cu energie şi pot acţiona. 

Tactica influențării respirației adversarului este veche de când lumea: era folosită 
de exemplu şi de vânătorii din epoca de piatră. La bipezi respiraţia este aproape 
independentă de ritmul alergării — în schimb foarte dependentă, chiar legată 
obligatoriu la patrupede. De exemplu, un cal se poate mişca eficient numai în 
anumite ritmuri de mers. Se ştie că un călăreț nepriceput îşi oboseşte calul mult mai 
repede decât altul priceput. Pe de altă parte, oamenii pot accelera rapid şi pot alerga 
vreme îndelungată la orice viteză fără a suferi schimbări mari în randamentul 
aerobic. Omul este singurul mamifer care poate întrece majoritatea patrupedelor (de 
exemplu cai) pe distanţe scurte (sprinturi pe 30 m) şi alerga fără pauze peste 85 km. 

Vânătorii preistorici acționau în grup, schimbându-se pe rând pentru a goni 
câteva ore un animal mai mare (antilopă, zebră etc.) până acesta cădea mort de 
oboseală - când se puteau apropia de el spre a-l termina. 

Când foloseşte o armă albă - omul devine şi el un fel de patruped, silit să-şi 
coordoneze respiraţia cu mişcările corpului. In această situaţie el foloseşte simultan 
şi partea de sus şi cea de jos a corpului, aşa că respiraţia şi capacitatea sa aerobică 
devin dependente de ritmul mişcărilor. Ritmul poate fi însă eficient sau ineficient, 
poate fi influenţat, iar oboseala apare inevitabil, este doar o chestie de timp. 

Dintre toate aspectele interne ale Artelor marţiale, exerciţiile de respiraţie sunt 
probabil cele mai puţin repetate la antrenamentele obişnuite. Respirația nu e un 
exercițiu pe care să-l faci 5 sau 10 sau 20 de minute, când îţi aduci aminte, ci o 
funcţie vitală pe care, vrei — nu vrei, o faci 24 de ore pe zi. Unii specialişti 
consideră că respirația ar fi cea mai importantă parte a Aikido, iar exersarea ei 
specifică mai puţin de una-două ore zilnic ar demonstra nepriceperea sau 
neseriozitatea elevului. Indiferent de durata pe care tu o consideri necesară sau 
corectă, e clar că acest exerciţiu nu se va desfăşura pe saltea. Este evidentă şi 
absolut necesară repetarea exerciţiilor de respirație (mult mai folositoare decât 
respiraţia normală) oricând: în Dojo, acasă, pe stradă, la serviciu. 

Ele au în comun următoarele caracteristici: conştientizarea respirației, 
vizualizarea circulaţiei curentului de aer în corp; respirația (mai) adâncă şi 
completă; respiraţia corectă: inspiraţia numai pe nas, controlul muşchilor care 
produc respirația - în special ai diafragmei, controlul vitezei, ritmului, volumului, 
duratei fazelor (inspiraţe; expiraţie; apnee) şi altele. 

Exerciţiile de respiraţie pot fi individuale sau cu partener. 

> Respirația cu Ki (vezi figura 8.6.a-e): din Seiza, cu ochii întredeschişi, cu 
gura întredeschisă, expiră liniştit şi uniform vreo 10 secunde un jet de aer orientat 
spre un punct mai depărtat, emițând sunetul Haahh... sonor. La sfârşitul expiraţiei 
apleacă trunchiul (figura 8.6.c) menţinut cât mai drept (înclinarea se face numai din 
şolduri), eliminând în felul acesta şi aerul rezidual din plămâni. După golirea 
plămânilor stai nemişcat 1-2 sec. (apnee), apoi începe o inspiraţie lentă pe nas, spre 
sfârşitul căreia ridici trunchiul spre verticală. După ce tot corpul se umple cu aer 


152 
(terminarea inspiraţiei), se reține aerul în piept 1-2 sec. (apnee) şi se calmează 
Hara prin concentrare în Seika-no Itten. În continuare se repetă expiraţia, respectiv 
ciclul respirator — ca mai înainte. Durata expiraţiei va fi de 1,5-2 ori mai lungă 
decât a inspiraţiei. Treptat se va lungi ciclul respirator, până ce inspiraţia ajunge la 
20-25 secunde. 

Exerciţiul este mult mai uşor de făcut decât pare din descriere. El este foarte 

folositor oricui îl repetă aproximativ 15 minute zilnic. În timpul respirației se poate 
face şi meditaţia Ki (# 8.5.2), adică: înjumătăţirea sferei de Ki din Hara. 

Prin efectele sale, respiraţia cu Ki este un adevărat elixir al vieţii: dilată vasele 
capilare, stimulează aportul de oxigen spre ţesuturi, întăreşte energia vitală şi 
vindecă multe boli (de ficat, rinichi, circulație sangvină, diabet, hipertensiune 
arterială şi altele). Inspirația adâncă, urmărind „cu ochii minţii” umplerea completă 
a plămânilor, previne şi stagnarea alveolelor superioare, cele unde porneşte apariția 
TBC-ului, din cauza insuficientei oxigenări. 

Iată câteva exerciții de respiraţie cu partener: 

1. Elevul se întinde pe spate, lângă el partenerul stă în Seiza, cu faţa spre elev. 
Partenerul pune mâinile pe cel lungit: una pe Hara şi cealaltă pe partea de sus a 
pieptului. Apoi elevul îşi umflă şi dezumflă încet Hara. După a 3-a respiraţie, 
partenerul îşi foloseşte ambele mâini ca să-i scuture partenerului corpul, înainte şi 
înapoi, pentru a-l decontracta. 

Ciclul de 3 respirații + o decontractare se repetă de aproximativ 10 ori, apoi 
rolurile se schimbă. 

2. Înainte de a expira, elevul întins pe spate îşi umple partea de sus a pieptului, 
apoi abdomenul inferior; după 3 respiraţii urmează scuturatul, ciclul se repetă de 10 
ori; se schimbă rolurile. 


3. Elevul întins pe spate îşi umflă abdomenul inferior ca o primă respirație, apoi 
reţine aerul pe durata a două respiraţii; apoi scuturare, etc. 

4. Elevul întins pe spate îşi umflă abdomenul inferior la prima respiraţie, apoi 
reţine aerul pe durata a două respiraţii strângând în acelaşi timp fesele şi împingând 
bazinul în sus. Partenerul pune degetul gros pe Tanden, ca să marcheze locul asupra 
căruia elevul îşi va concentra atenţia. 

8.7 Salutul soarelui (Suryanamaskar) 


x 6 


Scopul exerciţiilor Kokyu Undo este să “respiri cu abdomenul” şi să simți Seika- 
no Tandenul. 

Alte exerciţii recomandate: Salutul soarelui (din Yoga) — figura 8.7; Baduanjin 
(cele 8 exerciții ca mătasea) - vezi [3]; Suburi cu Bokkenul - vezi [24]; vâslitul 
(Funakogi Undo - vezi # 8.7.1). 


8.6. Etapa a doua: înțelegerea celor 4 Reguli de coordonare 


Exerciţiile din această grupă sunt statice, de două feluri: 

p Cele individuale sunt exerciţii de meditaţie, adică de concentrarea atenției cât 
mai mult timp (30 de secunde până la 5 minute) asupra unei teme date (asupra unei 
reguli de unificare). Este vorba de o autosugestionare. 

Când exercițiul individual este corect executat, se obține o mare stabilitate a 
corpului. Vizual nu se poate deosebi o persoană care stă în Seiza şi meditează 
corect (cu Ki), de alta - care stă şi meditează incorect. Nici nu se poate vedea dacă 
aceiaşi persoană stă corect (coordonat) sau incorect în Seiza. Însă diferența dintre 
cele două stări poate fi constatată cu ajutorul unor verificări corporale: comparând 
stabilitatea aceleiaşi persoane în cele două situații. 

Dacă pe rând concentrăm atenția - mai întâi asupra unei reguli de unificare, şi 
apoi asupra inversului regulii respective, constatăm o diferență considerabilă a 
stabilității corpului în cele două situații. 

p Majoritatea exerciţiilor cu partener sunt de fapt probe pentru verificarea 
rezultatelor exerciţiilor individuale. 


8.6.1. Verificarea stării de coordonare 


Verificarea stării de coordonare este o metodă pedagogică excelentă inventată de 
maestrul Tohei, cu ajutorul căreia durata procesului de învăţare scade simțitor. Este 
vorba de un feed-back care permite elevului să simtă concret la ce nivel de 
unificarea minții cu corpul a ajuns. 

Un partener numit în continuare pasiv (PP) stă şi exersează mintal coordonarea, 
încercând să respecte oricare din regulile de bază pentru unificare. Verificarea 
coordonării lui PP o face alt partener, numit în continuare activ (PA), care încearcă 
să-l împingă şi destabilizeze (răstoarne) pe PP. Scopul pedagogic al verificării este 
ca PP să reuşească la probă, aşa că elevul nu va fi verificat prea repede, când încă 
nu e competent, ci după un timp suficient, în care el a reuşit să înveţe să-şi 
coordoneze corpul cu mintea şi s-a antrenat. Ea oferă un bio feed-back obiectiv al 
nivelului de unificare la care a ajuns elevul. 

Experienţa este considerată cel mai bun profesor, dar câteodată ea este un 
profesor prost - care te ascultă (verifică) înainte de a te învăţa. Metoda pedagogică 
a lui Tohei este rațională şi pune carul la locul său, înapoia boilor. După ce reuşeşte 
la proba de verificarea unificării, fiecare elev îşi va reanaliza cele însuşite în Dojo 
pentru a le putea aplica în viața obişnuită. 

PP va primi şi prelua împingerea partenerului, închipuindu-şi că forţa (sau Ki-ul) 
PA este un curent electric care se scurge prin corpul său spre sol, cum face trăsnetul 
printr-un paratrăsnet. 

O altă variantă de vizualizare este ca PP să dirijeze mintal forța exterioară de 
împingere spre Hara sa, unde va fi absorbită şi dispare (tot aşa se va proceda şi în 
cazul altor feluri de atacuri: verbale etc.). În acest caz Hara poate fi închipuită ca o 
gaură neagră, sau ca un tomberon mare, în stare să "înghită” şi să anihileze forța 
unui atac (vizualizat ca un vector, sau şuvoi de energie, care intră în corpul PP prin 
locul unde apasă PA) oricât de puternic sau oricât de rapid. 

> Regulile de respectat pentru cel ce verifică (PA) sunt: 

1. Orice verificare se face pe rând cu PP în toate cele 3 stări: cu corpul încordat, 

în starea de relaxare simplă şi în cea de relaxare vitală (cu Ki) - vezi # 8.6.3; 
2. Verificarea nu înseamnă o întrecere de forţe (musculare) cu PP - ci mai degrabă 
de Fudoshin (mintea nemişcată — vezi # 9.6.10); 

3. Verificarea se face cu mişcări lente şi continui, fără şocuri sau smucituri,; 

4. Verificarea se face cu o tărie corespunzătoare nivelului elevului testat; 

5. Nu se verifică corpul, ci mintea şi Ki-ul PP; 

6. Verificarea serveşte la învăţare — şi nu la descurajarea sau ruşinarea celui testat, 

nici la examinarea, avansarea sau picarea sa; 

7. Când îi verifici pe alţii — caută să te înţelegi mai bine pe tine însuţi; învaţă şi tu 

din ceea ce faci; 

8. Nu confunda metoda - cu scopul verificării. 

Verificările au diverse niveluri de dificultate: 

- Shokyu este varianta pentru testarea elevilor începători şi constă dintr-o atingere 
sau împingere blândă. Ideea este ca PP să compare în mod cât mai simplu (şi 

grăitor) starea pe care o simte el şi rezultatul când execută corect exercițiul (cu 
Ki) şi când execută incorect (fără Ki). Pentru verificare, PA va creşte treptat forţa 
de apăsare într-o direcție cunoscută de PP, fără a-i provoca surprize. La acest nivel, 
scopul este demonstrarea funcționării regulilor de unificare asociate unei anumite 
posturi sau exerciţiu. 

- Chukyu este o variantă ceva mai severă, prin care se verifică durata sau 
continuitatea coordonării: capacitatea elevului de a rămâne calm după ce a reuşit să 
se unifice, dacă mintea şi coordonarea lui este stabilă, sau e sensibilă la perturbații. 

Chiar înainte atingerii, PA mimează un Atemi pentru a-l speria pe PP, după care îl 
ridică sau împinge cu blândeţe, ferm, dar fără Ki. Un începător îşi pierde cumpătul 
la apariţia pericolului unei lovituri şi contrează instinctiv, pornind cu corpul spre 
PA. Corect este ca elevul să stea calm, nemişcat, să nu reacționeze, să nu facă 
nimic. PA va împinge cu o forță potrivită (aproximativ egală cu cea de la Shokyu), 
care să-i permită PP să nu piardă mereu, deci să învețe. În timp ce la Shokyu elevul 
a învățat să sesizeze unificarea şi s-o controleze, la nivelul Chu/yu el învaţă să aibă 
încredere în puterea unificării pe care a dobândit-o. Lecţia de acum este: câștigul 
rapid dar neconsolidat se pierde la fel de uşor cum a venit. 

- La nivelul Jokyu se verifică posibilitatea elevului de a rămâne unificat când e 
expus la un atac cu Ki. Capacitatea de a rezista Ki-ului străin e posibilă numai când 
cele 4 reguli au fost însuşite de subconştient şi unificarea se manifestă automat. 
Proba aceasta te învaţă să iei inițiativa şi să nu te laşi stăpânit de împrejurări. 

- Shoden echivalează cu centura neagră în materie de învăţarea Ki-ului. PA poate 
fi numai un instructor calificat. Verificarea seamănă cu un Jokyu mai puternic şi 
acţiunea PA constă dintr-o combinaţie de Atemi cu contact, plus extensia Ki-ului. 
Direcţia şi momentul împingerii sunt neașteptate pentru PP. În felul acesta se 
verifică soliditatea însuşirii depline a coordonării corpului cu mintea şi capacitatea 
PP de a rămâne impasibil la orice perturbaţie exterioară. 

Nivelurile mai ridicate de verificare: Chuden, Joden, Kaiden şi Okuden sunt 
similare cu Shoden, dar PA va fi un instructor cu grad din ce în ce mai înalt. Stresul 
candidatului este agravat de împrejurarea că verificarea se face cu public şi 
specialişti, la fel ca situaţia unui orator ce încearcă să domine o audienţă ostilă. 

Se atrage atenția că verificarea Ki-ului poate avea şi aspecte negative, fie din 
cauza calității necorespunzătoare a PA (incompetenţă, nerespectarea regulilor de 
verificare, neglijență, fudulie, neseriozitate etc.), fie din cauza PP care se închipuie 
mai priceput decât este în realitate. De exemplu, dacă elevul verificat nu e suficient 
de “copt”, n-are “kilometrajul” necesar, va constata că reuşeşte să-şi unifice mintea 
şi corpul când îl verifică un coleg sau instructor din Dojo, dar nu şi la verificări 
făcute de necunoscuţi, sau de alți instructori, în alte Dojo-uri. Sau — deşi reuşeşte în 
Dojo, nu reuşeşte să stea calm acasă. 

Astfel de insuccese nu se datorează deficienţelor metodei, ci faptului că PA şi PP 
n-au înţeles (încă) bine ideile. Verificarea Ki-ului nu trebuie să nască confuzii, să 
devină un joc de păreri subiective. O verificare proastă seamănă cu încercarea de a 


învăţa să cânți la un pian dezacordat. Verificarea Ki-ului este o interacțiune cu două 
sensuri, în care fiecare participant primeşte ceea ce dă. 

Pentru a fi un bun verificator, PA are de îndeplinit următoarele condiţii: 

- să fie echilibrat, relaxat, calm, binevoitor; 

- să simtă care e forța minimă necesară pentru a-l mişca pe PP, nu forța maximă; 

- să distingă clar între o împingere sau lovitură de verificare - şi o lovitură sau 
atac propriu-zis, la care răspunsul corect al PP este o eschivă - nu rezistenţa; 

- să înțeleagă diferenţa între "nu vreau să mă mişc” şi “nu pot să mă mişc”. 

Cine respectă cele 4 principii va şti când e cazul să se ferească (de o lovitură) şi 
când să stea nemișcat (la o verificare). 

Dacă testul e prea uşor - nu are rost; dacă e prea greu - provoacă supărare, sau şi 
mai rău, PP poate recurge la şiretlicuri ca să-l treacă. Trebuie înţeles că reuşita 
formală a verificării, fără respectul celor 4 reguli, nu e o reuşită adevărată - ci o 
autoamăgire. Nu studiem pentru a afla şmecherii cu care să trecem examenul. 
Scopul verificării este ajutorarea elevului de a-şi unifica real corpul şi mintea, 
autodepăşirea. Numai cinstea şi sinceritatea pot duce la acest rezultat optim. 


8.6.2. Regula de coordonare nr. 1: Linişteşte-te şi concentrează atenţia 
asupra Punctului Central (Seika-no Itten) 

A. Meditaţia individuală: stai în picioare şi lasă braţele să atârne relaxate, 
verticale (figura 8.8). Relaxează complet tot corpul (în special umerii, abdomenul, 
fesele) şi gândeşte-te numai la punctul Central. Repetă mereu: “Seika-no Itten-ul 
meu este Centrul întregii lumi!”. Nu este vorba de încordarea Punctului Central - ci 
de o concentrare mentală cât mai intensă, fără pauze şi fără alte gânduri (parazite). 

Reţine condiţiile: coloana dreaptă şi verticală (vezi # 8.5.2); relaxează complet 
mai ales umerii, abdomenul, fesele (vezi # 7.1); să nu simţi abdomenul; să nu simți 
că pe picioare ar apăsa greutatea corpului; să nu simți respirația; absoarbe totul şi 
concentră-l intens în Punctul Central. 

În meditaţia începătorilor poate apare un conflict, produs de necesitatea celor 
două activități mintale simultane: concentrarea continuă asupra Centrului şi 
controlul permanent al relaxării tuturor muşchilor, plus a rectitudinii coloanei etc. 
După un timp de practică însă, conflictul se va rezolva de la sine. Ai încredere şi 
exersează mai departe! 

B. Verificarea: la sfârşitul exerciţiului individual (după 30 secunde — 5 minute de 
meditaţie), PA se apropie încet şi te împinge din faţă cu o palma pusă pe pectoral 
(figura 8.9). Dacă te-ai concentrat bine şi continui s-o faci calm, fără întrerupere şi 
fără a te lăsa impresionat de partener, îi va fi foarte greu, chiar imposibil să te mişte 

sau răstoarne. E nevoie să stai relaxat - ca şi când partenerul PA nici n-ar exista. 

C. Comparaţia: procedează invers decât făceai mai înainte conform #A, respectiv 
încordează corpul, sau încearcă să reziști apăsării partenerului PA: vei fi răsturnat, 
ori mişcat, cu uşurinţă. 

D. Concluzii: mărirea stabilității corporale şi mintale - prin păstrarea atenţiei 
asupra propriului Centru (Seika-no Itten) — este de mare necesitate celor care au 
mereu nevoie de un sprijin (de ex. unele femei etc.), celor care cerşesc ajutor sau 
sunt dependenţi de rude, superiori, străini, care se tot ploconesc ba la Apus ba către 
Răsărit — nehotărîndu-se să se bazeze pe forțele proprii. 

Regula de coordonare nr. 1 înseamnă să-ți găseşti Centrul şi să te mişti apoi 
mereu pornind din el. 

Pe când O Sensei avea vreo 60 de ani, în Dojo intră un tânăr luptător de 
Sumo care îl provocă în mod obraznic, declarând că Aikido e o glumă față de 
artele marțiale clasice. Vizitatorul susținea că teoria armonizării energiilor e 
o fandacsie, care nu se poate compara cu forța unui adevărat luptător. 

Fără să fie deranjat de lipsa de politeţe a zdrahonului ce avea vreo 140 de 
kilograme, Uyeshiba le-a ordonat elevilor revoltați să se aşeze în Seiza pe 
marginea sălii, iar pe uriaş l-a invitat să se apropie. „Dacă eşti atât de tare, 
hai să facem o probă. Apucă-mă de urechi şi încearcă să mă ridici...”. O 
Sensei avea nişte urechi gigantice (o trăsătura specifică marilor iluminaţi — şi 
Budha este reprezentat tot aşa în statui sau picturi). 

Tânărul luptător de Sumo se apropie dispreţuitor de mogâldeața aşezată în 
Seiza - bătrânul avea doar vreo 1,60 m. şi 55 de kg. Cu mâinile lui mari ca 
nişte cazmale apucă urechile profesorului care aştepta calm, cu „corpul ca o 
stâncă”. Imediat începu un dans ciudat: mogâldeaţa pirpirie se mişca de pe 
un Tatami pe celălalt ca un bloc, fără să încetinească, dând înconjur sălii. Ca 
o sfârlează, Uyeshiba se făţâia de colo colo într-o translație perfectă, fără să- 
şi încline corpul. Urechile sale erau ca toartele unui vas imens, de care se 
agăță vizitatorul, tras încoace şi încolo ca o cârpă. 

Trecu un minut de agitaţie şi herculele nu-şi putea reveni. Dezechilibrat şi 
asudat tot, roşu la faţă, dădu până la urmă drumul urechilor lui O Sensei, pe 


care nici n-apucase să le ţină bine, şi îngenunchie salutând cu fruntea lipită 
de sol, cerând iertare pentru fapta sa. 
Apoi plecă şi nu s-a mai auzit de el. 
Pentru elevii prezenţi, întâmplarea a fost o extraordinară demonstrație de 
păstrarea atenţiei asupra Punctului Central, de concentrarea energiei în Hara. 


8.6.3. Regula de coordonare nr. 2: Relaxează-te 

Când un arc nu e folosit, coarda sa e lăsată destinsă. Numai în felul acesta lemnul 
arcului rămâne mereu tare şi la nevoie îşi poate arăta forța. Un arc în permanență 
încordat oboseşte şi nu mai poate face nici o treabă. 

Tot aşa, muşchii permanent încordaţi obosesc şi nu mai pot produce energie. 
Câteodată sportivii eşuează din cauza supra-antrenamentului. Chiar dacă 
antrenamentele urmăresc întărirea muşchilor, în general când nu lucrează ei trebuie 
să stea relaxaţi. Încordarea mușchiului consumă energie (hrană etc.), împiedecă 
irigarea necesară cu sânge (şi oxigen), stânjeneşte circulația Ki-ului, solicită 
sistemul nervos (contracția se face numai în baza unei comenzi nervoase), 
împiedecă efectuarea anumitor mişcări, dăunează sănătăţii. 

Odihna periodică, alternanța încordării şi relaxării - sunt absolut necesare. 

Corpul omenesc poate fi într-una din următoarele stări: 

1. Cu muşchii încordaţi (unii, sau toţi); 
Relaxarea simplă (a unora, sau a tuturor mușchilor) — de exemplu în timpul 
somnului; 

3. Relaxarea vitală (cu Ki) - în care muşchii sunt moi, dar membrele şi corpul "au 
viață" în ele. 

Înainte şi după orice antrenament, sau treabă, sau luptă, corpul trebuie să fie 
relaxat. Orice om ştie — teoretic — ce înseamnă muşchi încordat (contractat) sau 
relaxat (destins) precum şi avantajele relaxării muşchilor când nu au de făcut ceva 
util. Practic însă, în viaţa obişnuită, nimeni nu verifică dacă are sau nu muşchi 
încordaţi involuntar - care consumă inutil energie, nervi şi sănătate. 

Pentru relaxare, întinde-te în fiecare dimineață cum face pisica, plimbă-te cât mai 
mult, alungă înţepeneala minții şi corpului, scutură corpul (Furitama, vezi # 8.11). 
Încearcă să repeţi zilnic acest exercițiu. Încetul cu încetul te vei înzdrăveni, 
rezultatul fiind nu un corp muşchiulos - ci unul sănătos, vioi, suplu şi mobil. Corpul 
relaxat este foarte puternic şi stabil. 

Pentru a face Aikido e nevoie pe de o parte să poți controla foarte precis şi iute 
starea şi senzațiile legate de relaxarea tuturor şi oricărui muşchi din corp, iar pe de 
alta să menţii relaxaţi toți muşchii care n-au de făcut ceva util în momentul 
respectiv - fără nici un efort (mintal), involuntar. 

Evident că dobândirea capacității de relaxare automată se face cu un antrenament 
specific — chiar dacă şi antrenamentele obişnuite de Aikido ajută foarte mult în 
această direcţie. 

Înaintea oricărei acţiuni mai grele, pentru mobilizarea şi coordonarea tuturor 
forțelor disponibile spre a da o lovitură zdrobitoare “inamicului”, este foarte utilă o 
scurtă relaxare corporală şi mintală. Mulţi oameni îşi dau seama de asta intuitiv şi o 
realizează în mod empiric, printr-o rugăciune înaintea mesei, sau prin sfeştania 
înaintea unei lupte, sau prin Mokuso înaintea antrenamentului etc. 


ma 


> Relaxarea simplă se poate "învăţa" cu ajutorul următorului exerciţiu din 
Hatha Yoga: 

1. Partea corporală — culcat pe spate (pe Tatami, duşumea etc.) cu brațele şi 
picioarele întinse şi depărtate, se contractează intens toți muşchii (inclusiv cei 
antagoniști) dintr-o anumită parte a corpului timp de 5 secunde, după care se 
relaxează şi se trece la altă zonă. 

Ciclurile succesive de încordare şi destindere se efectuează în ordinea următoare: 
se începe cu piciorul stâng — se trece la piciorul drept — ambele picioare — trunchi — 
trunchi şi picioare — brațul stâng — brațul drept — ambele braţe — trunchi, braţe şi 
picioare — gâtul — faţa, obrajii - se termină cu ochii. 

Pe parcurs trebuie făcută clar în minte distincția între senzația de încordarea 
muşchilor unei zone sau unui membru, şi senzația de relaxarea zonelor deja 
parcurse, precum şi între senzaţia de încordarea, respectiv relaxarea muşchilor 
aceluiaşi membru sau zonă a corpului. 

După ce întregul corp este relaxat, se stă în această stare aproximativ 1-3 minute. 

Urmează revenirea la normal prin mobilizarea şi mişcarea treptată (fără grabă) a 
degetelor, membrelor, ridicarea în şezut, ridicarea în picioare. Tot exercițiul se face 
cu viteză mică, tacticos, fără grabă, cu pauze consistente. 

2. Partea mentală 

A. Verificarea ciclică şi permanentă a încordării, respectiv destinderii mușchilor 
din diverse zone. 

B. Confirmarea senzaţiei de inerție, sau de greutate cu care partea de corp 
relaxată apasă pe sol. 

3. Durata — conform succesiunii de acţiuni. 

4. Variante - relaxarea în diverse posturi statice: Seiza, Kamae etc. şi în cursul 
deplasărilor: Taisabaki etc.; vezi şi # 7.11.7. 


> Relaxarea vitală (cu Ki) - este o relaxare simplă, combinată cu extensia Ki- 
ului (vezi # 8.6.5.) prin membrul, sau zona de corp respectivă. 

Toate exerciţiile pentru Ki vor fi executate într-o astfel de stare (sau cel puţin 
urmărind-o). 

Pentru înțelegerea Regulii de coordonare nr. 2 exerciţiul constă din: 


> Varianta 1-a: 
A. Meditaţia individuală: eşti PP şi stai în picioare cu brațele atârnate; păstrează 
atenţia asupra Punctului Central şi relaxează-ți tot corpul (figura 8.8). Reţine şi 


respectă condiţiile: adu greutatea fiecărei părți a corpului în poziția ei naturală (jos); 
relaxează-te fără a pierde ceva din putere; încearcă să „umfli” corpul (să realizezi 
postura cea mai voluminoasă) şi să-l „întăreşti” (să realizezi postura cea mai 
puternică a corpului); nu fii agresiv. 

B. Verificarea: după ce termini meditaţia (concentrarea), PA se apropie încet, te 
apucă de încheietura mâinii drepte cu ambele mâini şi încearcă să-ţi ridice braţul în 
sus, împingând spre umăr (figura 8.10). Dacă stai calm, complet relaxat, expiri şi 
eşti atent la Punctul Central, partenerul nu va putea să-ţi ridice încheietura mâinii. 
Sau, dacă te apucă de subţiori, nu te va putea ridica sau desprinde de sol (figura 
8.11). 





8.11 8.12 
C. Comparația nr.1: relaxează brațele şi corpul, dar acum gândeşte-te la punctul 
din creştetul capului. Corpul pare la fel ca mai înainte - însă relaxarea nu este cea 
necesară, nu are Ki. PA poate să-ţi ridice uşor încheietura mâinii (figura 8.12). 
Aceasta nu este o relaxare vitală, cu Ki, ci una simplă. Relaxarea cu Ki este o stare 
foarte puternică; fără Ki, rezultă starea cea mai slabă. Problema este că înfăţişarea 
persoanei în cele două stări este aceiaşi, aceasta fiind şi cauza pentru care noțiunea 
relaxării este înțeleasă greşit. 

În general, în caz de pericol oamenii de valoare rămân calmi şi relaxaţi. Ei au 
dobândit capacitatea de relaxare prin antrenamente, prin încercări şi greşeli 
repetate, prin experiență. 

D. Comparaţia nr. 2: Încordează braţele şi corpul. PA te apucă de încheietura 
mâinii şi o poate ridica uşor (figura 8.12), sau susţinându-te la subțiori poate să te 
ridice cu totul (să te desprindă de la sol) (figura 8.13). 

E. Comentarii: medicii au stabilit că 70-80% din toate bolile sunt cauzate de 
stres, nervozitate sau dereglări mentale. Frecvent doctorii recomandă pacienților să 
se relaxeze, să fie calmi etc. - însă nu ştiu să le explice ce să facă practic pentru a se 
relaxa. De aceea medicii prescriu medicamente calmante care, pe lângă efectele 
bune, au din nefericire şi altele foarte rele. Chimicalele dreg într-o parte dar strică 
în multe altele. 

Regula de coordonare nr. 2 asigură o relaxare excelentă - fără nici un efect 
secundar dăunător. 


> Varianta 2-a: 

A. Meditaţia individuală: stai în picioare cu ambele braţe atârnând moale pe 
lângă corp (figura 8.8). Menţine atenţia asupra Punctului Central şi scutură-ți 
mâinile cât de repede poți, astfel încât tot corpul - inclusiv degetele de la picioare - 
să vibreze (Furitama). Incetează scuturarea mâinilor şi stai liniştit în această 
poziţie, cu călcâiele puţin ridicate de la sol. 

B. Verificarea nr.1: la fel ca la Varianta 1-a. 

C. Verificarea nr.2: PA poate verifica stabilitatea posturii PP împingându-i 
umărul (PP este de neclintit — figura 8.9), sau încercând să-i ridice mâna în sus, spre 
umăr (nu reuşeşte). Sau, dacă în această stare PP întinde braţul, nu-i va putea fi 
îndoit (figura 8.14). 

D. Comparaţia nr.1: mâinile nu pot fi scuturate rapid dacă vârfurile degetelor 
sunt încordate. Ca să le scuturi e nevoie să te relaxezi; iar ca să te relaxezi nu e 
nevoie decât să scuturi degetele rapid. Important este să păstrezi atenţia asupra 
punctului Seika no Itten în timp ce scuturi mâinile. 


E. Comparaţia nr.2: poţi să scuturi mâinile rapid, concentrându-te asupra 
vârfului capului, dar aceasta nu este relaxarea vitală: degetele de la picioare nu se 
mişcă. Când eşti atent la Punctul Central - se scutură şi degetele de la picioare! 

F. Variante: diverse alte scuturări (Furitama): vezi # 8.11; vezi exerciţiul nr. 8 
din Baduanjin [3]. 


> Varianta 3-a: Corpul greu de ridicat 

Participă doi PA. 

- Varianta a) — cu folosirea forţei musculare. PP stă în picioare, cu braţele 
atârnând libere. Un PA se aşează la dreapta, al doilea la stânga lui PP şi fiecare îi 
apucă un braţ, cu ambele mâini (figura 8.15). Atenţie - să nu apuce de cot. PP 
încordează muşchii braţelor şi numără cu voce tare până la trei. Cei doi PA îl vor 
ridica cu uşurinţă. 

- Varianta b) — în stare relaxată: se repetă cele de mai sus, dar de data aceasta PP 
se relaxează. El menţine atenția asupra Punctului Central şi scutură mâinile cât de 
repede poate, astfel încât să vibreze tot corpul, inclusiv degetele de la picioare. PP 
opreşte scuturarea mâinilor şi stă liniştit în această poziţie, cu călcâiele puțin 
ridicate de la sol. 

Partea mentală: vezi # 8.5.4.; sau: PP îşi închipuie că braţele îi cresc, se extind, 
se lungesc în jos spre pământ ca un fel de ancore din oțel, care se agaţă de sol. 
După ce numără 1,2,3 cu voce tare, cei doi PA încearcă din nou să-l ridice, dar le 
va fi mult mai greu. Cu ceva practică PP va căpăta experienţă şi celor doi PA le va 
fi chiar imposibil să-l ridice. 

Câteva sfaturi: Ca PP, nu te nelinişti dacă nu reuşeşti să devii greu de ridicat 
chiar de la început. Cei doi PA vor simți oricum o mare diferență de greutate între 
cele două cazuri. 

Agaţă-te bine de sol (vezi # 8.5.4), înfige degetele picioarelor în Tatami ca nişte 
gheare. Imaginea vizualizată poate varia de la om la om: unul devine de neridicat 
când se concentrează în Hara, altul — închipuindu-şi că are legat de şolduri un sac 

cu 100 kg. de nisip, altul — când se autosugestionează că din picioare i-au 
crescut rădăcini uriaşe, adânc înfipte în pământ şi zdravăn ancorate acolo. 

Cei doi PA îşi vor folosi forţa picioarelor, îndreptând genunchii pentru a ridica 
braţele direct în sus, spre umerii PP. Când vrei să te poată ridica, gândeşte-te “sus”. 
Când vrei să nu te ridice, gândeşte “jos”. Relaxează-te. Priveşte înainte şi zâmbeşte. 
Fii încrezător, fii convins că vei reuşi. 

Concluzie: singura explicaţie a reuşitei este atitudinea încrezătoare, gândirea 
pozitivă. E clar că schimbarea gândurilor nu produce nici o schimbare de greutate a 
corpului. După ce reuşeşti să înveţi cum să foloseşti mintea pentru a stăpâni legile 
fizicii pe Tatami — ar trebui să-ţi fie uşor să faci la fel şi în afara Dojo-ului. 

Regula de coordonare nr. 2 înseamnă să nu te încordezi când dobori adversarul, 
în felul acesta vei fi mai stabil şi mai greu de dezechilibrat. 


8.6.4. Regula de coordonare nr. 3: Lasă greutatea fiecărei părţi a 
corpului să stea natural, în partea de jos 

A. Meditaţia individuală: PP stă cu braţul întins orizontal înainte, relaxează 
braţul şi restul corpului, se gândeşte că toată greutatea braţului este concentrată în 
partea sa de jos (figura 8.16). Normal, greutatea oricărui obiect este în partea de jos. 
Starea naturală a omului este una calmă, în care greutatea oricărei părți a corpului 
stă la partea de jos. Corpul se comportă altfel doar în cazul că se încordează. 
Oamenii uită acest fapt simplu şi nu sunt în stare să-şi impună liniştea. 

Când ajungi într-o situație dificilă şi devii agitat, calmează-te! Nu te baza pe 
ajutorul altora când vrei să te linişteşti, ci repetă-ţi: Greutatea tuturor obiectelor stă 
în partea lor de jos. Nici corpul meu nu se comportă diferit. Dacă mă relaxez, mă 
voi linişti de la sine şi voi fi calm. Treptat te vei relaxa şi până la urmă te vei calma. 

B. Verificarea: după terminarea meditației (concentrării mentale) partenerul va 
încerca să ridice braţul - dar nu va reuşi (figura 8.17). 

C. Comparaţia: dacă stai relaxat dar te gândeşti la partea superioară a braţului, 
PA îl va putea ridica uşor (figura 8.18). Când te gândeşti că greutatea se află în 
partea de sus - corpul se conformează. 

D. Comentarii: prin relaxare vitală (Regula nr. 2) greutatea coboară natural în 
partea de jos a corpului, mărindu-i mult stabilitatea. Toate exerciţiile descrise la 
Regula de coordonare nr. 2 sunt totodată şi exerciții pentru experimentarea Regulii 
nr. 3. 


8.6.5. Regula de coordonare nr. 4: Extinde Ki-ul (braţul de oţel) 





5.19 


A. Ce se vede: PP ţine braţul ridicat şi întins orizontal (figura 8.16), iar PA 
încearcă să-i îndoaie cotul (figura 8.19). Când PP ţine brațul întins cu muşchii 
încordați — PA reuşeşte să-l îndoaie relativ uşor. Când braţul este relaxat — PA nu 
reuşeşte să-l îndoaie. 

B. Ce ai de făcut: eşti PP şi stai în Kamae cu braţul întins înainte orizontal, cu 
cotul întins (cu o mică îndoitură totuşi, nu dat peste cap), cu degetul arătător întins 
şi degetul gros în sus. Priveşte în direcția indicată de degetul arătător. 

Meditaţia individuală (partea mentală): închipuie-ţi că braţul se întinde până 
foarte departe — la 100 de metri; sau, că vrei să apuci un copac, o casă etc. — pe care 
o vezi în depărtare. Relaxează complet tot corpul (abdomenul, fesele etc. dar mai 
ales umărul şi braţul) şi în timpul fiecărei expiraţii închipuie-ţi cu tărie că din Seika- 
no Itten izvorăşte un şuvoi puternic de apă, care curge prin corp spre umăr, de aici 
prin braţul întins spre degete; în continuare şuvoiul iese afară prin degetul arătător, 
ca un jet compact de mare presiune ce curge orizontal prin aer, lovind solul într-un 
loc depărtat, la vreo 50-100 m. Jetul închipuit va fi foarte puternic şi va dura cât 
ține expiraţia. 

Respirația să fie liniştită şi lentă, astfel ca expiraţia (şi concentrarea mentală) să 
fie cât mai lungă. Alte condiţii pentru extensie: nu te gândi la corp; sesizează 
forţele centrifuge; fii prietenos; ia postura cea mai liniştită; fii liber în mişcări şi 
gânduri; ţine mintea clară. 

Degetul arătător, sau degetele arătător şi mijlociu lipite, ţinute întinse 
(celelalte fiind îndoite şi apăsate cu degetul gros), constituie un fel de vârf al 
„săbiei mâinii”, cu rol foarte important în dirijarea Ki-ului extins. 

Exercițiul durează între 30 de secunde şi 5 minute. 

Trebuie înţeles că Ki-ul este condus de minte prin intermediul voinţei. 

Alte forme de vizualizare: închipuie-ţi că ţi-e sete şi că vrei să iei un pahar cu apă 
de pe masa din partea cealaltă a camerei. Sau: concentrează-te asupra Harei. 

C. Verificarea: la sfârşitul meditaţiei (concentrării), menţine cu tărie imaginea 
şuvoiului din minte, braţul relaxat, expiră şi roagă-l pe partener să-ți îndoaie braţul. 
În acest scop, el poate folosi ambele mâini (figura 8.14), sau sprijină încheietura 
mâinii tale pe umărul lui — şi apasă cu amândouă mâinile pe cotul tău, ca să-l 
îndoaie. Dacă tu continui să imaginezi curgerea şuvoiului compact şi puternic de 
apă (Ki), sunt mari şanse că partenerul nu-ţi va putea îndoi braţul - deşi el se 
străduieşte cu toate puterile iar tu eşti complet relaxat, iar forța celor două mâini 
ale sale este în mod normal mai mare decât poate rezista un singur braţ. 

Nu te gândi şi nu te uita deloc la PA şi la ce face, concentrează-ţi mereu atenția 
asupra vizualizării alese. 

D. Comparaţia: procedează invers decât făceai mai sus conform # B, adică 
strânge pumnul şi încordează toți muşchii brațului, încercând să rezişti încercărilor 
partenerului: în acest caz ţi-l va îndoi cu uşurinţă (figura 8.19). E greu ca un braţ al 
tău să poată rezista celor două braţe ale sale. 

E. Câteva sfaturi pentru cel care verifică: la început, PA nu va încerca cu toată 
forța să îndoaie brațul PP, pentru a-l ajuta să înveţe senzaţia corectă şi păstrarea 
concentrării mintale. Treptat însă — PA va deveni din ce în ce mai neîndurător. 

Atenţie — PA va încerca să îndoaie cotul în direcție naturală, corectă — nu altfel! 

F. Concluzii: acest exerciţiu simplu demonstrează clar forța relaxării şi atitudinii 
încrezătoare (pozitive), a extensiei Ki-ului. Regula nr. 4 mai înseamnă să continui 
să-l urmăreşti pe Uke şi după ce l-ai aruncat, să nu te opreşti brusc când Uke începe 
să cadă. De asemenea Regula nr. 4 mai spune să arunci adversarul cu tot corpul, nu 
numai cu braţele şi umerii. 

În cursul efectuării căderilor şi procedeelor de Aikido, senzaţia “braţului de oţel” 
trebuie menţinută permanent în ambele braţe. 

Efortul mintal necesar (la începutul studiului) pentru concentrare este mai uşor de 
realizat într-un singur braţ — dar cu timpul senzaţia va fi extinsă la ambele braţe. La 
început se învaţă realizarea braţelor de oţel cu braţele paralele, apoi formând un 
cerc (utilizarea practică cea mai frecventă) — iar până la urmă cu braţele îndreptate 
spre direcţii opuse (vezi Tenchi Nage - aruncarea Cer-Pământ). 


8.6.6. Legătura dintre cele 4 Reguli de coordonare 
Deşi sunt 4 Principii (reguli) pentru coordonarea minţii cu corpul, nu este nevoie 
să ne concentrăm simultan asupra tuturora. Regulile sunt strâns legate între ele şi 


respectarea oricăreia din ele duce automat la respectarea celorlalte, după cum 
încălcarea uneia duce automat la nerespectarea tuturor celorlalte. 

Această relație poate fi demonstrată astfel: 

A. Verificarea nr. 1: întinde braţul orizontal înainte şi imaginează-ţi că are 
greutatea la partea de jos (figura 8.16). Partenerul PA nu-l va putea îndoi (figura 
8.14): respectând Regula nr. 3, ai respectat-o şi pe nr. 2. Dacă te gândeşti la partea 
de sus, brațul poate fi îndoit (figura 8.19): nerespectarea Regulii nr. 1 duce la 
încălcarea celorlalte. 

B. Verificarea nr. 2: stai relaxat, expiră şi concentrează-ți atenția asupra 
Punctului Central (figura 8.8). PA nu te va putea ridica (figura 8.11): respectând 
Regula nr. l, ai respectat-o automat şi pe nr. 2. Dacă însă te concentrezi asupra 
creştetului capului, PA te ridică uşor: nerespectarea Regulii nr. 1 duce şi la 
încălcarea celorlalte. 

Dacă foloseşti o Regulă şi nu poţi unifica mintea cu corpul, încearcă alta. Dacă nu 
merge cu o Regulă a minţii, foloseşte un principiu al corpului. Şi invers: când 
varianta corpului nu funcționează, treci la un principiu al minţii. 

Oricare ar fi situația, e imposibil să nu poţi folosi una din Regulile de coordonare. 


8.6.7. Legătura dintre Viaţă şi Regulile de coordonare 

Aikido nu este doar un sistem de luptă pentru autoapărare. O Sensei l-a creat cu 
intenţia de a fi o Cale pentru înţelegerea lumii şi armonizarea cu Natura, pentru 
pace cu orice vieţuitoare şi pentru evitarea păcatelor. 

Aikido este Calea de unire a omului cu Ki-ul Universului. 

Apărarea cu forţa muşchilor este o concepţie greşită şi neeficientă în societatea 
modernă. Poate că această soluţie o fi valabilă pentru potolirea vreunui beţiv, sau 
apărarea contra unui derbedeu. Însă în viața normală avem de-a face cu multe feluri 
de situații conflictuale când forța musculară nu poate face nimic: atacuri verbale, 
atacuri cu arme, accidente de circulaţie, calamități naturale etc. (vezi # 11). 

În loc să te zbaţi de unul singur pentru apărarea ta sau a celor dragi, sigur că ar fi 
mult mai avantajos să fii ajutat de forţele Naturii. Însă pentru a reuşi să le foloseşti 
e nevoie să îndeplineşti o condiţie: să trăieşti în aşa fel ca viața să-ți fie în armonie 
cu legile Universului. Atunci Universul însuşi îţi va apăra viața - de la sine, în 
desfăşurarea şi mersul său normal. 

Explicaţia poate părea utopică, dar este foarte simplă: armonia cu Universul 
înseamnă să duci o viață rațională şi cumpătată, fără dorințe sau sentimente 
excesive, să nu faci "păcate" şi să cauţi binele, să nu te împotriveşti Naturii. De 
altfel, Aristotel zicea că nu există decât două păcate capitale: excesul şi lipsa. În 
felul acesta vei fi în armonie cu Universul, vei trăi ca peştele în apă: peştii nu se 
tem de uraganele cele mai distrugătoare! 

După ce înţelegi cum să imaginezi şi vizualizezi ce este Ki-ul şi cum acționează 
el în toate tehnicile de Aikido, sau cum se leagă Ki-ul omului de Ki-ul lumii, vei 

descoperi că toate procedeele şi mişcările din Aikido corespund până în cele 
mai mici detalii regulilor mai generale de funcționarea Naturii şi Lumii. Adică, se 
poate înțelege ce e Lumea — studiind un timp suficient de mare doar tehnica 
Aikido! 

Din punctul de vedere filozofic, cele 4 Reguli de coordonare sau unificare pot fi 
interpretate astfel: 

- Păstrează atenția asupra Punctului Central: unitatea minţii, mintea neclintită 
(vezi # 8.6.2); 

- Relaxează-te: atitudinea tolerantă, sângele rece; 

- Menține greutatea în partea de jos: atitudinea calmă, judecata dreaptă; 

- Extinde Ki-ul: gândirea pozitivă, puterea voinţei. 

Pentru armonizarea cu Universul este nevoie ca mintea să fie coordonată cu 
corpul. De aceea e necesară studierea celor 4 Reguli de bază şi repetarea exerciţiilor 
respective până ce armonizarea devine instinctivă. Cele 4 Reguli trebuie respectate 
în continuu, în interiorul sau în afara Dojo. De exemplu, când te aşezi sau te ridici, 
trunchiul va fi păstrat mereu vertical, împingând Hara înainte. 

Omul perfecţionat prin practica Aikido ajunge să se "conecteze" la Înţelepciunea 
Lumii şi în continuare, pornind de aici să distingă răul de bine, adevărul de 
minciună etc., precum şi să-şi stăpânească instinctele — totul în concordanță cu 
legile Naturii. Astfel de oameni sunt adevărații stâlpi ai societăţii, ei susțin 
civilizaţia şi apără omenia — iar nu falsele valori, VIPurile fabricate de mass-media. 

După însuşirea reală a celor 4 Reguli de coordonare se poate merge mai departe 
cu studiul, spre unificarea spiritului şi corpului în viața de toate zilele. 


8.6.8. Cele 5 principii ale şcolii Shin Shin Toitsu Aikido 
Toată tehnica de luptă a şcolii se bazează pe următoarele 5 principii, care însă pot 
fi folosite la fel de bine în viața curentă, în orice interacțiune cu alte persoane: 
1. Extinde Ki-ul; 
2. Citeşte gândurile adversarului; 
3. Respectă Ki-ul adversarului; 
4. Pune-te în locul adversarului; 
5. Acționează cu încredere. 

Unele principii au mai multe înțelesuri şi diverse aplicații. Chiar modul în care 
elevul înțelege un anumit principiu se poate schimba cu timpul, corespunzător 
evoluţiei felului său de a vedea lucrurile. Aikido este o Cale cu multe porţi; după 
ce deschizi una, constaţi că urmează altele, dintre care va trebui să alegi una. 
Surprinzător, unele din aceste uşi conduc înapoi la prima! Dar, vei constata că ea nu 
mai arată exact ca la început. 

Fiecare principiu poate fi explicat în numeroase feluri; cele ce urmează sunt doar 
câteva explicații posibile pentru lămurire şi comentarii care nu epuizează tema. 


> 1. Extinde Ki-ul 

Mulţi începători încep să gândească: “acum trebuie să extind Ki-ul”. Această 
concepţie e greşită, căci Ki-ul trebuia să fie extins tot timpul. Când omul este în 
continuu relaxat, Ki-ul se extinde de la sine. 

La efectuare unui procedeu de Aikido, Ki-ul se extinde prin braţul întins şi prin 
vârful săbiei mâinii (degetele arătator şi mijlociu lipite şi întinse), iar în afara 
corpului, pe o linie dreaptă în prelungirea degetului arătător. Întrucât adversarul e 
doborât de Ki, extensia acestuia se va face îndreptând degetul arătător spre punctul 
unde se intenţionează să ajungă Uke. 

De altfel, extensia Ki-ului constituie Regula nr. 4 de unificarea minţii cu corpul, 
un principiu de gândire care influenţează corpul. Mintea conduce corpul prin 
intermediul voinţei, iar extensia Ki-ului constituie veriga de legătură dintre gândul 
din minte şi acțiunea corpului. Un alt fel de a zice “extinde Ki-ul” este: "extinde 
mintea”. Când întind braţele, unii elevi efectuează mişcarea fără coerenţa sau 

unitatea mintală necesară. Ei “extind membrele”, însă nu “extind Ki-ul”. 
S. 


p 2. Citeşte gândurile adversarului 

În Arta războiului, Sun Tzi scria: “dacă-l cunoşti pe inamic şi te cunoşti pe tine, 
vei putea lupta o sută de bătălii fără să te îngrijoreze rezultatul. Dacă te cunoşti pe 
tine dar nu şi pe adversar, numărul victoriilor va fi egal cu al înfrângerilor. Dacă 
nu te cunoşti nici pe tine şi nici pe inamic, o să mănânci bătaie de fiecare dată”. 

Koichi Tohei ne dă o regulă echivalentă: “citeşte gândurile adversarului”. 

Nu te poți armoniza cu energia adversarului dacă nu-i cunoşti intenţiile. Intenţia 
unui individ poate avea două componente: intenția minții şi intenţia corpului. 

Înainte de a ataca, agresorul va avea o anumită atitudine mintală. Dacă atitudinea 
se concretizează într-un atac, el va avea anumite caracteristici de direcție şi 
intensitate. Pentru a se apăra cu succes, un Aikidoka e silit să înțeleagă 
componentele mintală şi corporală ale atacului, începând cu mintea agresorului. 
Dacă e atent şi reuşeşte să perceapă starea mintală şi corporală a adversarului, 
elevul va sesiza adevăratele lui intenţii (vezi # 11.4), iar ca urmare, răspunsul cu o 
tehnică de luptă adecvată va veni de la sine. 

Pentru a putea pune în practică sfatul “condu mintea adversarului, căci corpul lui 
va veni singur după ea”, e nevoie să înţelegi mai întâi mintea agresorului. 


> 3. Respectă Ki-ul adversarului 

Putem zice că această regulă este o extensie a principiului precedent. 

Orice atac are caracteristici distincte de direcție, viteză, forță — care trebuie 
determinate. După ce identifică aceste elemente, Nage se va mişca în armonie cu 
ele pentru a reuşi procedeul de luptă. 

În prima parte a atacului, mişcările celor doi parteneri sunt convergente. Pentru a 
descărca şi anihila energia agresivă a lui Uke, Nage e nevoit să se mişte în armonie 
cu ea şi s-o conducă pe o traiectorie circulară de neutralizare - fără a i se opune. Un 

astfel de răspuns nu e posibil dacă Nage nu cunoaşte şi nu respectă Ki-ul 
adversarului. 


> 4. Pune-te în locul adversarului 

Kuretoshi Maruyama, instructor şef la Școala internaţională de Ki Aikido, scria: 
“Când ţi se pare că cineva a greşit, încearcă să-l înţelegi înainte de a-l condamna. 
Pune-te în locul lui”. În felul acesta poţi pricepe punctul său de vedere şi motivaţia 
acțiunilor sale. Această înţelegere îți permite să potoleşti o situație conflictuală şi să 
eviţi o ciocnire corporală. 

Execuţia unui procedeu de Aikido înseamnă transferarea Centrului lui Uke în 
Centrul (Hara) lui Nage. Uke începe atacul, dar apoi Nage devine centrul mişcării, 
preluând cu această ocazie energia lui Uke pentru a o manevra cum îi convine. 


p 5. Acţionează cu încredere 

Dacă Nage respectă primele 4 principii, procedeul de luptă se execută fără nici o 
ezitare. Dacă n-are încredere şi ezită, armonia dintre energia agresoare şi energia lui 
Nage se tulbură, mişcarea se întrerupe - iar procedeul nu reuşeşte. În caz de dubii, 
repetă mai întâi rapid mişcarea în minte, apoi treci şi execut-o cu corpul complect 
relaxat. Nu te încorda, căci treaba se (va) face (de la sine). 


8.7. Etapa a treia: dezvoltarea Ki-ului 


După ce elevul atinge un nivel satisfăcător de înţelegere şi însuşire practică a 
Regulilor de unificarea minții şi corpului, se poate trece la o nouă etapă de studiu: 
consolidarea şi dezvoltarea Ki-ului, sau a senzaţiilor şi îndemânărilor de bază. 

Aşadar, fără a renunţa la exerciţiile statice - care trebuie continuate "până la 
moarte" - se vor face şi exercițiile descrise în continuare, care conțin şi puțină 
mişcare. În general este vorba de exerciţii simple, cunoscute, în care se injectează 
creator senzațiile căpătate în cursul exerciţiilor statice pentru Ki, plus o parte de 
verificări cu ajutorul unui partener. În cursul acţiunii dinamice se urmăreşte 
păstrarea calmului şi concentrarea atenţiei. 


8.7.1. Vâslirea (Funakogi Undo) 





3.20 

Exerciţiul: vezi figura 8.20, vezi şi descrierea de la # 8.11. 

Verificarea nr. 1: te opreşti la timpul "1" (înainte), iar PA care stă în fața ta 
încearcă să te împingă înapoi, aplicând o forță în lungul brațelor (spre umeri). Dacă 
păstrezi atenție asupra Punctului Central, expiri şi extinzi Ki-ul prin braţe, PA nu te 
va putea dezechilibra (figura 8.21.a). 

Dacă pierzi concentrarea sau ţi se termină expiraţia, te împinge (figura 8.21.b). 





5.2la 821b 
Verificarea nr. 2: te opreşti la timpul "1" (înainte). PA stă la spate şi încearcă să 
te împingă înainte, aplicând o forță orizontală la nivelul şoldurilor. Dacă respecţi 
Regulile de bază, nu te va putea împinge (figura 8.22.a). Dacă însă pierzi 
concentrarea sau ți se termină expiraţia, PA te va dezechilibra (figura 8.22.b). 

Verificarea nr. 3: te opreşti la timpul "2" (înapoi). PA stă în față şi încearcă să 


te împingă înapoi, apăsând orizontal (nu în sus!) pe umeri. Dacă respecţi cele 4 
Reguli, nu te va putea mişca (figura 8.23.a); altfel, îi va fi uşor (figura 8.23.b). 





8.7.2. Blocarea loviturii la cap (Men-uchi Ikkyo-Undo) 

Din poziţia inițiala Hidari Kamae, cu braţele relaxate în jos (figura 8.24.a), la 
timpul "1", pe expiraţie împinge Hara înainte, ceea ce va arunca în sus braţele, la 
aproximativ 70°. Palmele ajung paralele şi verticale, față în față, cu degetele spre 
cer, depărtate între ele cam la distanță de o palmă, la nivelul ochilor (figura 8.24.b). 
Ki-ul ţâşneşte spre înainte, se extinde prin ambele Tekatana. La timpul "2", revino 
pe inspiraţie în poziția iniţială, iar Ki-ul ţâşneşte prin ambele Tekatana spre înapoi. 
Ochii se deplasează mereu la acelaşi nivel orizontal. 

Mişcarea porneşte din Hara. La timpul "1" greutatea trunchiului (vertical) este 
deasupra labei din față, la timpul "2" ajunge deasupra labei din spate. Exerciţiul se 


execută pe rând de 10-15 ori în Hidari Kamae şi de 10-15 ori în Migi Kamae. 

8.24 b 


Verificarea nr. 1: te opreşti la timpul "1" (înainte). PA stă în faţă şi încearcă să te 
împingă înapoi apăsând orizontal pe Tekatana. Dacă respecţi Regulile şi expiri, nu 
te poate mişca (figura 8.25.a). Dacă pierzi concentrarea sau se termină expiraţia, 
PA te dezechilibrează (figura 8.25.b). 

8.25 ā 8.25 b 
Verificarea nr. 2: te opreşti la timpul "1" (înainte). PA stă în spate şi încearcă să 
te împingă înainte, apăsând orizontal pe spate, sub omoplați. Dacă respecţi Regulile 
şi expiri, nu te poate mişca (figura 8.26.a). Dacă pierzi concentrarea sau se termină 
expirația, te dezechilibrează (figura 8.26.b). 








8.26 b 


8.7.3. Rotirea pe loc (Tenkai) şi blocarea loviturii la cap înainte şi 
înapoi (Zengo Undo) 

Este exercițiul precedent, dar executat alternativ spre înainte (figura 8.27.a şi 
b) şi înapoi (figura 8.27.c şi d) , în cicluri de câte 4 timpi: în Hidari Kamae la 
timpul "2" rotirea corpului la 180° pe loc (Tenkai) spre dreapta; execuţia spre 
înapoi; în Migi Kamae (timpii "3" şi "4"); la timpul "4" rotirea corpului la 180° spre 
stânga - apoi se repetă ciclul. 

Atenţie la păstrarea Punctului Central mai ales în timpul rotirilor pe loc (Tenkai). 
Totdeauna Ki-ul va fi extins spre direcția în care priveşti. 


a Ar 





8.27a+b 8.27c+d 


8.7.4. Taisabaki pe un pas (Kokyo-ho Undo) 
Vezi descrierea exerciţiului la # 7.2 (figura 8.28.a, b, c, d). 


TAAR 


8.28 b 8.28 c 8.28 d 

Verificarea nr. 1: fie înainte, fie după efectuarea Taisabaki în Kamae, ţine brațul 
întins orizontal, degetele adunate şi îndreptate înapoi spre corpul tău, încheietura 
mâinii bine îndoită şi dosul palmei spre înainte. 

PA stă în față şi încearcă să-ți îndoaie braţul sau să te împingă înapoi, aplicând o 
forță orizontală asupra încheieturii mâinii. Dacă respecţi Regulile şi expiri, nu te 
poate mişca (figura 8.29). Dacă pierzi concentrarea sau se termină expirația, te 
dezechilibrează. 

8.29 

Verificarea nr. 2: aceeaşi postură ca la verificarea nr. 1, dar acum PA, care stă în 
spate, apucă încheietura mâinii şi trage de ea înapoi cu o forță orizontală. Dacă 
respecţi Regulile şi expiri, nu va reuşi să-ţi îndoaie cotul sau să te dezechilibreze. 
Dacă pierzi concentrarea sau se termină expiraţia, va reuşi. 


8.7.5. Apropierea mâinilor în faţă jos (Tekubi-Kosa Undo) 

Din poziţia de bază cu picioarele alături (Shizentai) relaxează-te şi lasă braţele să 
atârne, cu palmele în sus. Greutatea braţelor va fi simțită în dosul încheieturilor 
mâinilor. La timpul "1" se duc braţele înainte (împinse şi de o svâcnire a Hara) 
până ce mâinile ajung să se suprapună în dreptul Punctului Central. În plus, se 
împing mâinile astfel ca braţele să se "lungească" şi umerii să iasă de la locul lor. 
Ki-ul curge ca un şuvoi puternic de apă din Seika no Itten prin braţe, spre 
încheieturi. La timpul "2" se relaxează mâinile şi brațele, care revin la verticală, 
lângă corp (figura 8.30.a şi b) . 

Se execută în serii de câte 10 repetiții, cu mâna stângă alternativ deasupra şi sub 
cea dreaptă. 

Verificare: te opreşti la timpul "1" iar PA te apucă de încheieturi şi le împinge în 
sus. Dacă eşti relaxat, cu atenţia concentrată şi expiri, nu te va putea dezechilibra 
(figura 8.31). 

8.7.6. Apropierea mâinilor în faţă sus (Tekubi Joho Kosa Undo) 

Exerciţiul derivă din cel precedent, adică la timpul "1" braţele se ridică până ce 
mâinile se suprapun în dreptul ochilor. La timpul "2" braţele revin atârnate la 
verticală (figura 8.32.a şi b). 

La timpul "1" se vor respecta aceleaşi condiţii ca mai înainte: relaxare, 
concentrarea asupra Punctului Central, îndoirea puternică a  încheieturilor, 
împingerea umerilor şi braţelor, expiraţie. 

Verificare: te opreşti la timpul "1" iar PA îţi împinge orizontal mâinile. Dacă eşti 
relaxat, concentrezi atenția şi expiri, nu va reuşi să te dezechilibreze. 


În mod asemănător se procedează şi cu următoarele exerciţii (vezi # 12.2 în [2]): 

8.7.7. Rotirea laterală a braţelor (Sayu Undo) 

8.7.8. Rotirea corpului — Taisabaki pe doi paşi (Ude Furi Undo) 

8.7.11. Aplecarea trunchiului (Ushiro-zori Undo) 

8.7.11. Conducerea şi aruncarea Ki-ului înainte (Ushiro Tekubi Tori 
Zenshin Undo) 

8.7.11. Conducerea şi aruncarea Ki-ului înapoi (Ushiro Tekubi Tori Kotai 
Undo) 


8.7.12. Kokyu-ho din Seiza (Suwari-waza Kokyu-ho) 

Exerciţiul acesta se face la sfârşitul oricărui antrenament şi serveşte atât la 
consolidarea însuşirii mişcării pornită din şolduri (Hara), cât şi la întărirea 
şuvoiului de Ki produs în Seika-no Itten. El verifică gradul în care poți controla Ki- 
ul şi demonstrează că pentru manipularea unui partener nu e nevoie să ai un gabarit 
sau o forță musculară mare. 

Ce se vede: două persoane stau în Seiza, față în față. Nage întinde braţele iar Uke 
apucă Ryote-Tori. Deşi Uke îşi foloseşte toată forţa şi încordează toți muşchii ca să- 
l blocheze, Nage îl răstoarnă destul de uşor - folosind Ki-ul. Lucrând în acelaşi fel 
(Uke cu muşchii, Nage cu Ki-ul), Uke nu-l poate dobori pe Nage. 

Cum se face: aşează-te în Seiza cu genunchii la distanță de o palmă până la 
genunchii lui Uke. Ridică braţele aproximativ la orizontală, realizând în ambele 
senzaţia “brațului de oţel”. Uke apucă Ryote-tori dinspre exterior. Uke încearcă să 
stea nemişcat, să fie stabil, fără să împingă. Împinge încet mâinile înainte, până te 
opreşte rezistenţa lui. În momentul acesta s-a stabilit legătura între Hara ta şi Hara 
lui, prin intermediul brațelor voastre. În continuare mişcă-ţi corpul pornind din 
Centru (Hara), păstrând mereu braţele întinse în faţa pieptului. Cu alte cuvinte, 
împinge din şold cu spinarea dreaptă, înaintând un pas cu genunchiul exterior. Nu 
îndoi nici o clipă coatele. Când Uke cedează şi cade, condu-l prietenos spre Tatami 
— înaintând cu alți paşi (figura 8.33.a, b, c). 





8.33 b 8.33 c 

Partea mintală: închipuie-ți că partenerul Uke ar fi un copil - nu un adversar 
solid, uriaş. Împinge moale şi prietenos. Nu te concentra asupra ideii de a-l doborî 
pe Uke. Fii atent doar să te mişti încrezător înainte, ca şi când nu ti-ar sta nimic în 
cale. De altfel, asta e şi concepţia cea mai bună pentru tratarea obstacolelor din 
viaţa obişnuită. Un înţelept zicea “nimic nu e mai tare decât bunăvoința, şi nimic 
nu e mai binevoitor decât adevărata forță” (dacă o ai...). lar exercițiul Kokyu-ho 
este o metodă dibace pentru a demonstra această idee. 

Alte idei de vizualizări utile pentru a reuşi exercițiul — vezi la # 9.9. 

Exerciţiul asigură o execelentă deprindere şi consolidare a senzaţiilor şi 
îndemânărilor specifice pe care se bazează Aikido: relaxarea (# 8.6.3), concentrarea 
în Seika no Itten (% 8.6.2), extinderea Ki-ului (braţul de oţel - # 8.6.5). De aceea se 
recomandă repetarea lui cât mai frecventă. 

Verificarea nr. 1: PP stă în Seiza cu braţele relaxate şi mâinile sprijinite pe 
genunchi. PA încercă să-l răstoarne, mai întâi pe spate, împingând orizontal din față 
cu o singură mână, pe piept (figura 8.34.a), apoi înainte, împingând orizontal din 
spate. Dacă PP se concentrează şi e relaxat — nu poate fi răsturnat. Dacă nu 
reuşeşte, PA îl răstoarnă (de exemplu figura 8.34.b). 





834 a 8.34 b 


Verificarea nr. 2: PP stă în Seiza cu braţele relaxate şi mâinile sprijinite pe 
genunchi. PA încercă să-i ridice o mână de pe genunchi (figura 8.35.a). Dacă PP se 
concentrează şi e relaxat, PP nu reuşeşte. Dacă nu se concentrează corect, mâna îi 

poate fi ridicată (figura 8.35.b). 





Verificarea nr. 3: PP stă în Seiza cu braţele relaxate şi mâinile sprijinite pe 
genunchi. PA încercă să-i ridice un genunchi (figura 8.36.a) Dacă PP se 
concentrează şi e relaxat — nu poate fi răsturnat. Dacă nu reuşeşte, PA îl răstoarnă 
(figura 8.36.b). 

Verificarea nr. 4: PP stă în Seiza cu braţele relaxate şi mâinile sprijinite pe 
genunchi. PA încercă să-l răstoarne pe spate, împingând din față.orizontal, cu 
ambele mâini pe piept (figura 8.37.a). PP ridică braţele şi le face „de oțel” (vezi # 
8.6.5). Dacă PP se concentrează şi păstrează braţele relaxate, cu greutatea jos, cu 
coatele coborâte, degetele întinse etc., nu va putea fi răsturnat. Dacă PP se teme să 
ridice braţele şi se încordează în zona umerilor, greutatea i se ridică şi PA îl 
răstoarnă (figura 8.37.b). Sau: PA încearcă să ridice coatele lui PP. Dacă reuşeşte, 
înseamnă că PP nu face ce trebuie. 

Câteva sfaturi: relaxcează-te, relaxează-te, relaxează-te! 

Dacă exerciţiul e bine făcut, lui Nage i se pare incredibil de uşor să-l doboare pe 
Uke. Concluzie: atitudinea destinsă şi încrezătoare dă rezultate neaşteptate. 

Poți învăţa foarte multe şi când eşti Uke: apucă bine mâinile lui Nage, dar nu 
chiar ca o menghină. Ţine-i-le ca şi când ai ţine de mână un copil cu care te plimbi 
pe trotuar. Nici prea tare - ca să nu-l doară, nici prea slab — ca să nu poată scăpa şi 
s-o ia la fugă printre maşini. Când apuci Ryote-tori, concentrează-te asupra Hara. 
Nu te gândi ce să faci ca să rezişti pentru a nu fi doborât. Dacă te răstoarnă, cazi, 
dar nu ca o gelatină. Mişcă-ţi tot corpul ca un ansamblu unitar, păstrând atenţia în 
Hara, fără a lăsa braţele să se mişte față de trunchi, sau trunchiul față de picioare. 
Nu te rupe în bucăți. Poartă-te ca şi când ai fi puţin adormit sau puţin beat — nu 
complet treaz. Încearcă să scapi, fără a folosi multă forța sau violenţă: 
dezechilibrează-l pe Nage trăgând sau împingând; răsuceşte-te etc. 

Varianta nr. 1 în Tachi Waza: mai întâi repetăm exercițiul clasic în care Uke 
apucă Katate Tori în Gyaku Hanmi iar Nage face Taisabaki pe un pas, complet 
relaxat; Uke trece pe lângă Nage. 

În continuare, se execută acelaşi exerciţiu cu o mică schimbare: după ce este 
apucat, Nage încearcă să intre cu mâna în priza lui Uke, ca la Kokyu-ho din Seiza, 
apoi extinde degetele ca şi când ar curge energie prin ele, spre Uke. În continuare, 


Nage încearcă să gâdile antebraţul lui Uke cu unghiile şi dosul degetelor 
extinzându-le în sus şi înainte. Mişcarea sau acţiunea porneşte din Hara, NU din 
umeri sau braţe. 

După numeroase repetiţii (sute, mii) Nage începe să simtă poziţia oaselor, a 
scheletului din corpul lui Uke. Pe măsură ce Hara îi devine mai tare, în contrast cu 
relaxarea corpului, Nage va începe să simtă cum Uke începe să se rotească în jurul 
mâinii. Deşi Mage e moale, Uke simte durerea. După şi mai multă exersare, Nage 
va reuşi să transmită exploziv forța din Centrul său de-a lungul braţelor lui Uke, 
dându-i acestuia senzaţia că este curentat de un curent electric. Adversarul poate fi 
doborât fără să încordezi muşchii dar folosind Centrul, cu o forţă explozivă — şi 
totuşi foarte moale. 

Varianta nr. 2: la exerciţiul de la Varianta nr. 1 se adaugă aplicarea repetată, cu 
frecvenţă mare, a unor cicluri alcătuite din: ba forță din Hara, aşa cum s-a descris, 
ba o scurtă pauză. Uke va avea senzația că tremură, este curentat, că suferă de 
şocuri, că este biciuit. 

Tot aşa, blocajul oricărei lovituri, oricât cât de tare, nu se face cu forţă, ci 
împingând moale din Hara. După multe repetiţii, când loveşte în brațul sau palma 
moale a lui Nage, Uke va simţi că energia atacului se întoarce înapoi, fiind zgâlțâit 
şi dezechilibrat. 


8.8. Etapa 4a: perfecţionarea 


După ce înţelegem şi ne însuşim Regulile de coordonare în regim static — putem 
trece la exerciţiile în mişcare. Ulterior, sau în paralel, cele 4 Principii de bază vor fi 
introduse (adică respectate şi conştientizate) şi aplicate practic în orice mişcare sau 
procedeu exersat la antrenamente. În timpul exerciţiilor: se menține Seika-no Itten 
în Punctul Central, se extinde şi se lasă Ki-ul să curgă cât mai mult, se menţine un 
ritm de mişcare cât mai bun şi o postură cât mai naturală, astfel ca nici un muşchi 
să nu fie simțit. 

Când adversarul atacă, pentru a-l sili să cadă trebuie să-i conduci Ki-ul fără a-ţi 
deranja coordonarea sau unificarea minţii cu corpul. Dacă nu reuşeşti să reacţionezi 
instinctiv şi fără a pierde coordonarea, înseamnă că nu eşti pregătit să faci față unui 
adversar periculos sau unei situaţii critice din viaţă. Mai ai nevoie de “kilometraj” 
în Dojo. 


8.9. Întăreşte-ţi mintea — cu ajutorul Ki-ului 

Unii tineri nu au tărie spirituală, mintea lor nu are Kime, le e frică să dea piept 
cu realitatea. La cele mai mici dificultăţi se retrag din fața unor obstacole minore, 
dau bir cu fugiţii. Unii emigrează, alții se sinucid. 

Problema este lipsa de vigoare a spiritului — şi a corpului tinerilor. 

Cauza principală este sistemul educaţional greşit: învățământul modern pune 
accentul pe minte, uitând atât de suflet cât şi de corp. Şcolile au săli de clasă, multe 
au chiar o sală de sport, dar nici o şcoală nu are un loc pentru antrenarea sufletului. 
Mintea, sufletul şi corpul sunt un acelaşi tot şi orice separare a lor este contra 
naturii. În orele de psihologie se studiază activitatea creierului din punct de vedere 
ştiinţific, impersonal. Nu se predau metode practice pentru antrenarea şi controlul 
spiritului. 

În schimb, Aikido îngrijeşte şi dezvoltă toate cele trei părți ale omului, aşa că 
oricine practică în Dojo îşi poate antrena şi dezvolta mintea. 


8.9.1. Concentrarea atenţiei 

Oricât ar fi de puternică, raza luminoasă devine slabă când se risipește; în schimb, 
chiar slabă fiind dar concentrată de o lentilă, poate aprinde un foc. 

La fel se întâmplă şi cu spiritul: munca şi concentrarea îl întăresc. 

În loc să ia aminte şi să acţioneze conform acestei simple observaţii evidente, cei 
mai mulţi oameni îşi slăbesc spiritul încercând să rezolve mai multe lucruri deodată 
şi împrăştiindu-şi atenția: mănâncă în timp ce citesc ziarul, învaţă în timp ce ascultă 
muzică, vorbesc la telefon conducând automobilul etc. Chiar dacă “atenţia 
distributivă” este lăudată în concepţia modernă pentru că ar ajuta la succesul în 
viața profesională, carieră, afaceri etc. — din punctul de vedere al sănătăţii mintale şi 
eficienţei fiziologice (nu de afaceri) este o prostie. 

Mintea comandă corpul: ea simte gustul mâncării prin intermediul limbii; ea se 
plimbă prin manipularea picioarelor. Când mănânci, singurul mod de a simţi gustul 
este să te gândeşti la mâncare. În schimb, omul prost crede că limba gustă şi 
picioarele umblă de la sine. El consideră că limba va gusta mâncarea chiar dacă 
ochii sunt ocupați cu citirea ziarului. În consecință, nici nu este conştient ce 
mănâncă. 

Dar, concentrarea atenţiei este în acelaşi timp şi un exerciţiu pentru întărirea 
minţii. De exemplu, înainte de a pleca la drum, hotărăşte-te că asta vrei să faci. Pe 
urmă - porneşte. Dacă nu eşti sigur şi hotărît de ce vrei să faci, mai bine lasă-te 
păgubaş - ai putea provoca un accident de circulaţie. 

Un cântec japonez de demult zice: Când pleci să-ți vezi iubita, o mie de leghe par 
doar una; dar când te întorci acasă, o leghe parc-ar fi două mii. Când gândurile 
merg cu tine spre țintă, o mie de leghe par puţine. Dar când eşti nefericit, cu 
gândurile pierdute la ce-ai lăsat în urmă, un singur kilometru este un iad. Rapsodul 
nostru se vaită şi el: lung e drumul Gorjului, dar mai lung al dorului! 


Exerciţiu - varianta 1: elevul X trece pe lângă partenerul Y (figura 8.37). X se 
gândeşte la ceva din spatele său, ca şi cum nu şi-a terminat o treabă sau l-ar urmări 
cineva. În timp ce X trece, Y ridică un braţ şi îl întinde orizontal pentru a-l opri pe 
X. Chiar dacă Y foloseşte un minimum de forță, X este blocat cu uşurinţă şi cade pe 
spate (figura 8.39). 

Exerciţiu — varianta 2: X se plimbă gândindu-se la ceva aflat înainte, sau în față, 
sau ca.şi când ar vrea să facă ceva. Y întinde braţul înaintea lui X pentru a-l opri. 
De data asta nu numai că Y nu reuşeşte să doboare partenerul, ci chiar este smucit 
din loc, iar X merge mai departe (figura 8.40). 





8.38 8.39 


8.40 


Când te plimbi fără scop, fără să vrei laşi mintea în urma ta. O uşoară împingere, 
un mic obstacol - sunt de ajuns să te doboare. Adeseori, omul îngândurat sau 
tânărul îndrăgostit se ciocnesc de un stâlp, deoarece mintea le era altundeva. 
Accidentele de circulație se produc din acelaşi motiv — lipsa de atenție. Noi suferim 
de lipsa de viziune: Cioran era de părere că românii se străduiesc să rămână ce 
sunt (legaţi de trecut), în loc de a-şi consuma energia ca să devină altceva (să se 
schimbe, să se lege de viitor). De aceea parcă n-avem viitor. 

Şi copiii sunt în general neatențţi. Printre altele, nu anunță când pleacă de acasă. 
Pentru binele lor (şi al părinților) învăţaţi-i să anunţe când ies pe uşă, rostind cu 
voce tare PLEC. În felul acesta ei devin conştienţi de plecare, spre şcoală sau în altă 
parte, se gândesc la ea, îşi pun gândurile înainte şi vor fi mai capabili să facă faţă 
pericolelor posibile pe drum. Părinţii ar trebui să fie mai conştienţi de pericolele la 
care se expun copiii când gândurile le zboară aiurea în circulaţia aglomerată. 

Dacă vrei să stăpâneşti situația, mai întâi limpezeşte-ţi mintea, concentreaz-o şi 
direcționeaz-o asupra obiectului muncii tale. De exemplu - când tai un morcov în 
felii, degetele sunt în siguranță numai cât timp gândurile îţi stau la morcov. Poţi 
stăpâni uşor o activitate plăcută, deoarece te concentrezi asupra ei. Indiferent că te 
joci sau munceşti, concentrarea atenției asupra ceea ce faci îți întăreşte mintea şi 
optimizează rezultatele. 


8.9.2. Dacă vrei (cu adevărat) - poţi 

Orice obiect expus la soare are o față luminată, iar în partea cealaltă o față 
întunecoasă. Şi mintea omului are două laturi: una luminoasă, optimistă şi 
binevoitoare, iar alta întunecată, urâtă, înclinată spre gânduri necurate, păcătoase. 
Ambele aspecte sunt reale, aproape pipăibile. 

Dacă vrei să ai un spirit puternic priveşte partea frumoasă a lucrurilor. În felul 
acesta foloseşti mintea în mod pozitiv, adică “extinzi Ki-u/”. Atitudinea contrară 
este folosirea minţii în mod negativ, sau “absorbția (vampirizarea) Ki-ului”. Un 
exemplu de extinderea Ki-ului este brațul de oțel — vezi # 8.6.5. Dacă ai încredere 
în tine şi eşti ferm încredinţat că extinzi Ki-ul, brațul capătă o forță atât de mare 
încât nimeni nu-l poate îndoi. Dacă însă te temi şi gândeşti că braţul poate fi îndoit, 
sau că nu eşti în stare să-l ţii drept, atunci sigur nu vei reuşi. 

Maestrul Suzuki Seibei al şcolii Kito de Jujutsu a fost invitat de prințul Sakai 
să-şi arate priceperea în lupta cu mâinile goale. Prințul a ales cel mai 
puternic samurai din armată şi i-a cerut lui Suzuki să se lupte cu el. Acesta a 
refuzat, explicând că nu poate lupta ca la teatru, căci un concurs nu e acelaşi 
lucru cu lupta pe viața şi pe moarte, la care se pricepe el. Dar a cerut o 
pensulă şi tuş pentru a caligrafia o poezie. 

Apoi s-a adresat asistenței: „În mâna stângă voi ține cartonaşul acesta şi cu 
dreapta voi scrie pe el. În timp ce scriu, adversarul va putea să-mi apuce 
mâna stângă şi să facă orice tehnică doreşte”. 

Suzuki a întins braţul stâng în care ținea cartonaşul, zdrahonul l-a apucat şi 
a început să-l sucească, să tragă şi să împingă de el — fără a reuşi! Braţul lui 
Suzuki părea neclintit, aşa că a putut scrie liniştit un Haiku întreg. Prinţul a 
cercetat cartonaşul — ideogramele erau perfecte. 

În continuare, Suzuki a invitat pe oricine doreşte din asistență să-i mişte 
brațul în timp ce scria — dar din câți au încercat, nimeni n-a reuşit. 

Convinşi, prinţul Sakai şi suita sa au devenit cu toții elevii lui Suzuki. 

Nu te mai gândi sau repeta: “nu pot”. Dimpotrivă, când porneşti să faci ceva 
spune “pot” - şi pe urmă apucă-te de treabă. Voința conduce corpul. Aceasta este 
tot secretul coordonării minţii şi corpului pentru a realiza ceea ce ţi-ai propus. 
Văicăreala e negativă, căci întunecă atât inima celui care bombăne, cât şi viața 
celor din jur. Cât timp bombăne, nimeni nu reuşeşte să facă ceva. Dacă ai ceva de 
spus, spune-o cu toată forţa, bărbăteşte. Nu poți să te afirmi decât extinzând Ki-ul. 

Iar dacă te pricepi, ajută-i pe oameni: când auzi pe cineva că spune descurajat: 
“nu pot s-o fac”, încearcă să-l faci să spună „por”. Lucruri mărunte, ca acesta, intră 
în subconştientul lor. 

Mintea are o adevărată forță; ea sporeşte dacă nu te îndoieşti de ea şi o foloseşti 
în mod constructiv (pozitiv). Când mintea ta se străduieşte, devii mai tare. Dacă 
promiţi ceva cu convingere, ție sau altcuiva - eşti obligat să te ţii de cuvânt. 
Promisiunea şi înşelătoria sunt două atitudini complet diferite: prima înseamnă că 
promiţi că vei face tot ce poţi, iar cealaltă este o intenţie falsă de început. 

Să facem un exerciţiu care dovedeşte forța minții: 


Exerciţiu — varianta 1: PP stă pe saltea întins pe spate, cu picioarele apropiate şi 
braţele de-a lungul corpului. Partenerul Y ţine capul iar Z picioarele lui PP. Ambii 
încearcă să-l ridice pe PP, dar corpul acestuia se îndoaie la mijloc (figura 8.41). 

Exerciţiu — varianta 2: PP stă întins pe spate la fel ca în varianta precedentă, însă 
acuma îşi pune mâinile pe coapse şi îşi imaginează că există („a înghiţit”) o bară de 
fier care-i traversează corpul. In felul acesta corpul i se încarcă cu Ki. Y şi Z îl 
ridică pe PP cu corpul drept ca o lumânare (figura 8.42). 


Exerciţiu — varianta 3: Y şi Z îl ridică pe PP şi-i aşează capul pe un scaun, iar 
picioarele pe altul, astfel încât corpul lui PP formează un pod între scaune. Chiar 
dacă pe PP se aşează două sau trei persoane, el poate susține fără probleme 
greutatea lor (figura 8.43). 





Pentru a rezista în felul acesta nu e nevoie să fi hipnotizat. Concentrarea cu Ki nu 
este fragilă ca o stare de hipnoză, aşa că partenerii pot scutura corpul PP fără ca 
aceasta să-l deranjeze. 

Adeseori în circurile şi iarmaroacele din China sau Japonia se prezintă spectacole 
de Kung Fu (Gong Fu), printre care şi acela cu un om întins pe jos, pe corpul căruia 
se aşează o piatră mare, ce e spartă de altcineva cu un ciocan. Şmecheria este că 
forţa loviturii ciocanului este oprită de inerția pietrei şi nu ajunge la corp, astfel că 
omul culcat are de rezistat doar la greutatea statică a pietrei. În schimb, exercițiul 
de mai înainte cu extensia Ki-ului e cinstit. Chiar şi un copil poate rezista, dacă-şi 
imaginează că prin corpul său trece o bară de fier. Mintea dă adevărata putere! 

Pe măsură ce mintea se întăreşte, corpul devine şi el mai viguros şi mai 
sănătos. Când reuşeşte să extindă Ki-ul, orice om îşi dă seama de forța lui. După ce 
izbuteşte să repete în Dojo exerciţiile indicate mai înainte, elevul îşi va zice “Ia te 
uită ce putere grozavă am, când lucrez cu Ki! la să încerc treaba asta şi în alte 
ocazii”. 


8.9.3. Dezvoltarea inteligenţei 

Să analizăm câteva aspecte ale inteligenţei: 

> Inţelegerea: faptul că poți înțelege ce citeşti, că după ce ai citit o carte poți să 
le înţelegi pe altele, că pricepi intenţiile unui om după ce spune câteva cuvinte - iată 
dovezi de minte ascuţită. Aici e vorba de inteligența normală, adaptată vieţii de 
toate zilele, nu de intelectualii sau academicienii cu mintea superantrenată, care 
însă nu pot înţelege nimic din afara specialități lor. 

Citirea este temelia minții. Aşa că citeşte cât mai multe cărți serioase, din toate 
domeniile. Există şi reviste sau cărți “uşoare”, relaxante, însă ele nu dezvoltă 
inteligența. Citeşte romane, biografii, cărți de specialitate. Nu citi zilnic cărți de 
acelaşi fel. Prima dată citeşte cartea repede, pentru înţelegerea generală a 
subiectului; dacă merită, reciteşte-o. Această metodă stimulează capacitatea de 
adaptare a creierului la condiţii variate şi uşurează acumularea cunoştinţelor. 
Mintea se va dezvolta. 

Indiferent de părerile contrare, din cărți se poate totuşi învăța Aikido: singura 
condiţie e să nu te fixezi asupra cuvintelor scrise, ci să-ți închipui că le spune 
profesorul tău, iar tu le asculți. Când priveşti o poză sau un videofilm, închipuie-ţi 
că-l vezi şi auzi pe instructor. 

Citirea unei cărți nu e chiar atât de diferită de ascultarea unor explicaţii în Dojo; 
ba chiar, o carte poate să repete cele “spuse” de câte ori doreşti. 

»> Judecata: capacitatea intelectuală nu este de mare folos fără o judecată 
corectă. Nici o cunoştinţă nu poate înlocui capacitatea de a deosebi binele de rău, 
de a judeca logic. 

Odată, o casă a luat foc. Când a izbucnit incendiul, locatarul scria ceva la 
o masă. Instinctiv, a luat-o pe sus şi scos-o afară. Când a vrut să reintre în 
casă pentru a salva şi alte lucruri, n-a mai putut din cauza flăcărilor. Toate 
lucrurile de valoare au ars. Dacă se gândea câtuşi de puţin, în locul mesei 
vechi ar fi putut salva altceva, mai valoros. 

Surprins de foc, mintea i s-a tulburat şi n-a mai putut judeca limpede. 

Pe suprafața unei ape neliniştite, luna nu se reflectă corect, apare o imagine 
deformată. La fel cu apa, spiritul netulburat reflectă calm orice situație, permite să 
judeci totul corect de prima oară. 

Cum putem calma mintea, pentru a putea judeca raţional? Prin meditație Ki: în 
fiecare seară stai în Seiza 10-15 minute înainte de culcare, cu ochii închişi şi 
meditează asupra infinitului mic — vezi # 8.5.2. În felul acesta mintea se linişteşte 


iar judecata se limpezeşte. O judecată corectă se conformează armonios realității, 
Naturii, plus că răspunde imediat schimbărilor din jur. 

În viața fiecăruia pot apare situaţii de criză şi stres, momente decisive, când 
mintea nu mai funcționează corect: nu ştii încotro s-o apuci şi ce să faci. Cu spiritul 
dezorientat nu poți ajunge la o decizie satisfăcătoare. Pentru a reveni la o judecată 
clară, reculege-te şi practică imediat meditaţia cu Ki — numai 10 minute, până când 
capul se limpezeşte şi vei putea să rezolvi dilema. 

În continuare — după ce ai hotărît o soluţie, ţine-te de ea şi du-o la bun sfârşit fără 
să mai eziți! 

> Memoria: dacă practici meditaţia cu Ki şi păstrezi spiritul calm, Ki-ul se 
extinde de la sine. 

Ki-ul din ochi se concentrează asupra cărţii pe care o citeşti, iar conținutul ei este 
transmis corect în creier. Ochii lucrează la fel ca obiectivul aparatului de 
fotografiat: dacă acesta e reglat corect, face o poză bună. La fel şi creierul: când 
mintea e liniştită şi concentrată, imaginile reflectate sunt corecte. În schimb, când 
citeşti o carte fără să te concentrezi, Ki-ul nu se extinde ci se risipeşte, iar 
cunoştinţele nu se memorizează. În loc să studiezi mult timp şi fără tragere de 
inimă, obişnuieşte-te să înveți perioade mai scurte, dar cu mintea şi corpul 
unificate. În plus, dacă vrei să reţii ceva, scrie pe o hârtie. În felul acesta 
cunoştinţele rămân mult mai bine ancorate în memorie. 

> Tracul. Dacă oboseşti în timp ce studiezi; dacă ai trac înainte de a lua 
cuvântul în fața unei adunări, dacă mintea şi corpul ţi se blochează de emoție 
înaintea unei negocieri decisive sau când ai de dat un examen greu - relaxează-te. 
Izolează-te imediat undeva, încearcă să te concentrezi asupra Punctului central şi 
scutură degetele de la mâini, cu braţele întinse, astfel încât să vibreze şi cele de la 
picioare (Furitama). Te vei calma şi vei putea face faţă cu bine situației. 

Candidatul la un examen are interesul să-şi calmeze mintea, care din cauza 
emoţiei tinde să o ia razna. Înainte de a se apuca să dezvolte subiectele de examen, 
e bine ca elevul să facă 10 minute de meditație Ki — după care va constata că poate 
judeca corect. Păstrându-şi cumpătul, el va reuşi la examen, folosind cunoştinţele 
dobândite anterior prin învățătură. 

La un examen scris, studenții au primit câte o foaie cu 20 de întrebări 
detaliate. La sfârşitul foii scria: „cine a citit până aici poate să depună foaia 
fără să răspundă la întrebări, examenul constă în verificarea respectului 
candidatului pentru înţelegerea problemei în ansamblu”. 

Zecile de studenţi care nu citiseră foaia pâna la sfârşit şi scriau de zor 
răspunsul la primele întrebări, au privit cu milă pe cei 2-3 colegi care au 
depus aproape imediat foile goale, bănuindu-i că nu învățaseră deloc pentru 
examen. 


8.10. Circulaţia energiei în corp 

Morihei Ueshiba a căutat să pună la punct tehnici de Aikido cu mișcări în care să 
se regăsească cât mai clar principiile generale de funcţionare ale lumii. Fiecare 
procedeu de luptă ar trebui să exprime vizibil curgerea invizibilă a energiei, care se 
mişcă permanent şi în acelaşi fel — atât în cosmos cât şi în corpurile noastre. Fiecare 
mişcare din Aikido înseamnă rezolvarea succesivă şi continuă - nu prin violență, ci 
prin respect, înțelegere, armonie, iubire - a mereu altui conflict. Studiem conflictul 
pentru a înţelege Armonia — căci ea este adevărata putere. Repetăm exerciţiile şi 
procedeele de luptă pentru a ne transforma frica şi violenţa instinctivă în calmul 
bazat pe încrederea în forțele proprii, şi mai departe, pentru a ne însuşi capacitatea 
de iubire şi de armonizare cu lumea înconjurătoare. 

În cursul unui procedeu, curgerea energiei prin corpul lui Nage se desfăşoară în 
trei etape: 

- Energia Yin necesară pentru deplasare şi stabilizarea posturii este extrasă din 
Pământ prin picioare — de aici necesitatea să lipeşti bine tălpile de sol, fără a ridica 
călcâiul şi cu degetele bine înfipte — ca nişte gheare — în sol. 

- Din tălpi, energia Yin urcă spre Hara, unde se întâlneşte cu energia Yang 
aspirată prin braţe de la Cer, cu ajutorul inspiraţiei. Cu cât Hara şi centrul de 
greutate al corpului sunt mai jos, cu atât stabilitatea e mai mare, chiar în cursul 
deplasărilor. Oricărui începător îi vine greu să-şi păstreze centrul de greutate la un 
nivel coborât, căci tendința Centrului este de a se ridica spre cap, din cauza 
mişcării, perturbaţiilor psihice şi agresiunilor emoționale. Apare clar rolul 
stabilizator şi regulator al respirației: diafragma, muşchii abdominali şi ai bazinului 
alcătuiesc un ansamblu esențial pentru a te putea mişca eficient. 

- Curentul de Ki rezultat izbucneşte prin braţe şi mâinile deschise, ceea ce permite 
aruncarea adversarului fără a mai fi nevoie să-l apuci de mâini sau de haine. 
Concentrarea de energie se obţine printr-o expiraţie adâncă dar nu totală şi 
împingerea centurii abdominale în jos, ca şi când ai vrea să conduci aerul din 
plămâni spre vezica urinară. Apoi se blochează rinichii (şalele) în zona celei de-a 
treia vertebre lombare şi se contractă anusul prin încordarea feselor, ca şi când ai 
dori să “priveşti” cu anusul înainte. Dacă această manevră este corect executată, 
practicantul devine extrem de stabil: nu mai poate fi nici tras, nici împins, nici 
ridicat. Corpul său nu e însă încordat, ci cuprins de o relaxare elastică, vitală 
(pentru a nu obosi inutil inima şi muşchii). 

Palmele vor sta desfăcute, în felul acesta dispare încordarea în brațe şi antebraţe 
iar Ki-ul poate circula normal. Când pumnul e închis, energia se întoarce în corp 
prin acelaşi meridian şi produce un blocaj al articulaţiilor. De aceea pumnul se 
închide rar, doar atunci când e nevoie să loveşti. E total contraindicat să stai 
încordat pe toată durata unui procedeu — cum fac din păcate mulți elevi, chiar 
avansați. Oamenii nepricepuţi se epuizează înainte de începerea luptei, datorită 
contracţiilor inconştiente la majoritatea muşchilor, mai ales dacă se adaugă şi 
efectul paralizant al fricii. 


Legătura cu partenerul (Musubi) se stabileşte preferabil într-o singură direcţie, 
prin oprirea mişcării lui pentru un scurt moment, nu atât cu forța - ci dacă se poate 
cu voinţa (Ki). În continuare, bucata de corp care a oprit atacul (de exemplu mâna 
apucată de Uke) se va relaxa şi va efectua o mişcare într-o direcție perpendiculară 
față de cea a atacului. Când mişcarea lui Uke începe să slăbească şi să se oprească, 
se caută o nouă direcție (perpendiculară), sau o nouă axă de rotație, şi tot aşa mai 
departe - până când partenerul constată că nu se mai poate ţine după mişcare şi 
cade. Un expert schimbă repede direcţiile succesive spre care îl conduce pe Uke, ca 
şi cum i-ar tremura mâinile. 


8.11. Curăţirea fiinţei (Misogi) 


Misogi (respiraţie sau curăţire) este o metodă pentru liniştirea şi centrarea minţii, 
dar şi pentru a-ți pune inima în legătură cu Dumnezeu. Misogi se exersează 
dimineaţa la răsăritul soarelui, în aer liber (dacă vremea permite), după rugăciunea 
de dimineaţă şi după o repriză de exerciţii de respirație 

Misogi este un exerciţiu indispensabil în educaţia elevului, conform principiului 
Seishin Tanren (forjarea unui suflet tare şi curat). Exerciţiul poate avea diverse 
forme, însă toate bazate pe un efort cât mai mare, corporal sau mintal. Capacitatea 
neașteptată de a face față acestui antrenament monoton şi îndelungat se datorează şi 
stării de transă în care ajung elevii, puşi să repete aceeaşi mişcare simplă, cu Kime, 
în ritm susținut, dar constant. După un astfel de antrenament epuizant (Shugyo — 
vezi # 11.12), fiecare îşi descoperă propriile slăbiciuni şi neputinţe, îşi dă seama de 
realitate. Câştigă în modestie, se simte mai curat şi mai cinstit. 

Scopul antrenamentului Misogi este să-l înalțe pe om, adică “din homo sapiens să 
devină homo excellens”. 

O Sensei a preluat exerciţiile Misogi din practica religiei Shinto sub forma unui 
complex de exerciţii denumite Korodama, adică “metoda sunetelor sacre”. El 
considera Aikido o învăţătură sfântă, primită în dar de la zei (Kami), având ca scop 
principal să aducă practicantul într-o stare mintală prin care se unifică cu zeii şi 
acționează permanent în deplină armonie cu Voința Universului. Exerciţiul 
Kotodama este o formă de autosugestionare în vederea unificării corpului cu 
mintea, folosind repere sonore (Mantra). Caracterul abstract al exerciţiului şi 
intonaţiile neobişnuite i-au dezorientat aşa de mult pe elevi, încât O Sensei l-a lăsat 
opţional şi de atunci e studiat din ce în ce mai puțin. 

O variantă prescurtată şi mai accesibilă de Misogi este complexul de exerciții 
pentru dezvoltarea puterii de concentrare Kokoro no Jumbi Dosa, predat de 
profesorul Nobuyoshi Tamura din Franţa [25]. 

Înaintea antrenamentului obişnuit de Aikido se face o pregătirea fizică şi mentală 
(Jumbi Dosa). Aceste exerciţii trebuie tratate cu mare seriozitate, căci influenţează 
hotărîtor procesul de însuşirea tehnicii de luptă. Jumbi Dosa nu este doar un alt fel 

de încălzire, ci o metodă pentru întărirea şi unificarea corpului şi minții, dar şi 
pentru creşterea stabilității minţii. Aceasta se obține prin concentrarea cerută 
elevului asupra: forţei mentale; forţei respirației (Kokyu Ryoku), extensiei Ki-ului 
(Ki-no-nagare);, atitudinii (Shisei). 


> Complexul de exerciții Kokoro no Jumbi Dosa constă din: 

1. Meditaţia în picioare (Chin Kon Mitama Shizume) 

Stai drept, cu tălpile paralele depărtate la lățimea umerilor şi genunchii uşor 
îndoiţi. Ochii vor fi întredeschişi, respirația normală, braţele atârnă relaxate cu 
mâinile în faţa abdomenului, în pozitia Zen (ambele palme în sus, palma stângă 
desupra celei drepte). Stai aşa un timp. Umple Seika Tanden cu Ki, apăsând uşor pe 
abdomen cu muşchiul diafragmei. Vei simţi cum Seika Tanden coboară încet în 
corp - ca o piatră spre fundul apei. Vei avea senzaţia că faci parte din Cer şi din 
Pământ, că eşti una cu ele. Eternitatea trecută ţi-e în spate iar eternitatea viitoare 
vine din faţă şi intră în tine, gata să creeze noul. Acest exercițiu naşte de la sine 
gândul: eu sunt, aici şi acum. Când el apare, deschide complect ochii şi trăieşte! 

2. Vâslirea (Ame no Tori Fune) (vezi # 8.7.1): 

În mitologia japoneză se vorbeşte despre o “navă cerească - iute ca pasărea în 
zbor”, amintind de bărcile japoneze propulsate cu o singură vâslă amplasată la 
pupă. Pentru înaintarea bărcii, barcagiul manevrează coada vâslei după o traiectorie 
în forma unui 8 culcat (00). 

Exerciţiul are trei reprize: 

- Prima repriză începe cu piciorul stâng înainte — figura 8.44 (1,2 — corect; 3,4 - 
greşit). Inspiră când duci piciorul înainte. Ţine trunchiul mereu vertical iar 
genunchii să fie bine îndoiţi. Împinge corpul spre înainte şi întinde braţele cu 
pumnii strânşi uşor, expirând, apoi, retrage corpul pe inspiraţie şi adu pumnii (ca şi 
când ai vâsli) până lângă şolduri, fără a le DEPĂŞI înapoi! Ochii se mişcă pe o linie 
orizontală, cât mai joasă. Mişcările sunt însoțite de sunete (Kake Goe), astfel: Ei (la 
înaintare) - Ho (la retragere) etc. Repetă de 20 ori în ritm lent. 


mi 

- A doua repriză este cu piciorul drept înainte. Kake Goe sunt: Ei (înainte) - Sa 
(înapoi), Ei - Sa etc. Repetă de 20 de ori, în ritm mai rapid. 


- A treia repriză se face din nou cu stângul înainte; Kake Goe sunt: Ei-Ei, Ei-Ei 
etc. Toată repriza a 3-a se desfăşoară pe o singură expirație cât mai lungă — în 
timpul căreia se fac iute cât mai multe mişcări. 

După fiecare repriză se face exerciţiul nr. 3 - Furi Tama. 

În timpul exerciţiului, adună toată forţa corpului în Seika Tanden şi umple tot 
corpul cu Ki. Când retragi mâinile - închipuie-ţi că apuci şi tragi întregul Pământ 
sau Univers spre Centrul (Hara) ta, iar când le duci înainte - gândeşte-te că împingi 
tot Pământul. Ambele mişcări (înainte şi înapoi) ar trebui făcute rapid împreună, ca 
şi când ar fi o singură mişcare (cam ca o împunsătură cu bastonul). 

3. Scuturarea sau vibrația corpului (Furi Tama): 

Stai drept, cu tălpile paralele depărtate la lățimea umerilor şi genunchii uşor 
îndoiţi. Ochii întredeschişi, respiraţia normală, umerii relaxaţi, braţele atârnă întinse 
şi relaxate cu mâinile încleştate în fața abdomenului - palmele una spre cealaltă, 
palma stângă deasupra celei drepte, între ele cu un spaţiu gol, mare cât o caisă. 
Adună forţa în Tanden, strânge anusul, lipeşte limba de cerul gurii. Scutură mâinile 
cât de repede poţi, sau altfel spus, mişcă-le ca şi când ai încearcă să plimbi pe 
suprafața interioară a golului existent între palme o mică bilă din metal, sau o 
pietricică. Dacă restul corpului e relaxat, mişcarea se transmite de la mâini 
întregului corp. 

În timpul exerciţiului concentrează-ți gândurile asupra unui punct situat între 
sprâncene. O Sensei mai recomanda: “în timpul Furi Tamei gândeşte-te şi cheamă-l 
în ajutor pe Cel în care crezi, oricine ar fi — Dumnezeu, Alah, maică-ta etc. O să-ți 
folosească”. Scopul Furi Tamei este să imprime o mare concentrare mintală şi să 
relaxeze tot corpul. 

4. Mobilizarea Ki-ului (Otakebi ): 

Stai la fel ca mai sus, la nr. 3. Du mâinile până la înălțimea frunţii, cu degetele 
întrepătrunse pe din afară şi îndreptate spre jos, apoi împinge brusc şi cu forță 
mâinile în jos, strigând un Kiai cu sunetul £Z. 

Otakebi este o formă de autosugestie care provoacă adunarea instantanee a tuturor 
energiilor disponibile ale elevului. 

Fiecare din exerciţiile complexului se repetă de câteva ori până ce simţi 
terminarea lui firească şi trecerea de la sine spre exercițiul următor. Durata este cam 
de un sfert de oră. 

9. Transferul de know-how 





9.1. Învățătura Aikido 
9.1.1. Calea (Do) 
9.1.2. De la Meserie la Cale (Jutsu şi Do) 
9.1.3. De ce e necesar profesorul (Sensei)? 
9.1.4. Etapele transferului 
9.2. Locul transferului 
9.2.1. Logistica 
9.2.2. Reguli de purtare în Dojo 
9.2.3. Curăţenia personală şi a Dojoului 
9.2.4. Inceputul lecţiei 
9.3. Salutul 
9.4. Antrenamentul (Keiko) 
9.5. Transmisia cunoştinţelor 
9.5.1. Ce se predă? 
9.5.2. Cum se predă 
9.5.3. Sunt mai buni profesorii japonezi? 
9.5.4. Relaţia profesor — elev 
9.5.5. Ce îndatoriri are instructorul? 
9.6. Pregătirea psihologică 
9.6.1. Spiritul adaptabil (Junanshin sau Nyunanshin) 
9.6.2. Vigilenţa (Zanshin) 
9.6.3. Privirea atentă (Mersuke) 
9.6.4. Distanţa între adversari (Ma-ai) 
9.6.5. Izbucnirea energiei concentrate (Kiai) 
9.6.6. Hotărîrea (Kime) 
9.6.7. Coerenţa (Ri-ai) 
9.6.8. Acţiunea şi inacţiunea (Sei şi Do) 
9.6.9. Răgazul (Yo — Yu) 
9.6.10. Spiritul neclintit, calm (Fudoshin) 
9.6.11. Fără Ego (Muga) sau Fără gânduri (Mushin) 
9.6.12. Preluarea inițiativei (Mittsu-no-sen) 
9.7. Ce îndatoriri are elevul? 
9.8. Fără violenţă! 
9.8.1. Accidentele în Aikido 

9.8.2. Violenţa pe Tatami 
9.9. Metoda vizualizării 
9.10. Aikido cu copiii 
9.10.1. Sănătatea copiilor 
9.10.2. Răspândirea Aikidoului cu ajutorul copiilor 
9.10.3. Vârsta minimă pentru Aikido 
9.10.4. Examenele pentru centuri 
9.10.5. Evitarea accidentelor 
9.10.6. Lecţia pentru copii 
9.10.7. Pedagogia pentru copii 
9.10.8. Instructorii pentru copii 
9.10.9. Activitatea din afara Dojo 
9.11. Aikido cu adulții 
9.11.1. Condiţiile de desfăşurare: 
9.11.2. Scopul lecţiei 
9.11.3. Planul lecţiei 
9.12. Antrenamentul — între distracţie şi agonie 
9.13. Silinţa de unul singur 
9.14. Învățătorii şi învăţăturile mele 





Am văzut că 
Aikido total = Efort fizic + Gândire optimistă + Educaţie civică 
+ Instrucție militară + Educaţie morală + Iubirea de oameni. 

Transferul de Know-how (predarea şi însuşirea cunoştinţelor) constituie un 
proces de comunicare şi influențare complex, holistic. Pentru succesul acţiunii, 
trebuie bine stabilite participanții, scopul şi metodele. Este deosebit de important să 
se înţeleagă clar: ce cunoştinţe şi deprinderi, cum, cât, unde, când se transferă; de 
ce se transferă; cine - cui transferă şamd. 

Pentru influențarea elevilor se folosesc mijloace variate: antrenamente şi lecții 
predate de instructor, exemplul comportării profesorului şi tovarăşilor din Dojo, 
auto-educaţie (prin antrenament, studiu, lecturi individuale), stagii cu alţi profesori 
şi noi tovarăşi, studiu complementar (alte Arte marţiale, alte sporturi, etc). 

În continuare se prezintă pe scurt atât modul tradiţional de studiere a Artelor 
marțiale, cât şi unele idei din pedagogia modernă. 


9.1. Învățătura Aikido 
9.1.1. Calea (Do) 


Fereşte-te de cel care nu ştie că nu ştie; 
Învaţă-l pe cel care ştie că nu ştie; 
Trezeşte-l pe cel care nu ştie că ştie; 
Iar pe cel care ştie că ştie — urmează-l! 

Însuşirea unei Învățături era asemănată de japonezi cu străbaterea unui Drum, 
adică înaintarea pe o Cale ce duce spre Tel, ca o cărare ce urcă spre vârful 
muntelui. 

Noţiunea de "Cale" vine de la conceptul Dao (se citeşte Tao) al Daoismului, un 
sistem religios-filosofic-sapienţial pus la punct cam în secolul 4 î.e.n. Daoismul, 
Confucianismul şi Budhismul sunt trei curente de gândire care au dominat întreaga 
istorie a Chinei, şi mai apoi a Japoniei. În timp ce confucianismul împingea 
individul să se conformeze regulilor unui sistem social considerat ideal, daoismul 
susținea că individul e dator să se armonizeze şi să respecte numai regulile de bază 
ale Universului sau Naturii, ignorând constrângerile societăţii. Aceste reguli de 
bază sunt chiar Dao, un cuvânt care, tradus, înseamnă "Cale" - dar şi o noţiune 
ezoterică ce nu poate fi nici descrisă prin cuvinte, nici concepută în minte — un fel 
de energie primordială, universală, a Cosmosului. 

Pentru a fi în armonie cu Dao, individul nu are de făcut ceva anume (Wu-wei), 
adică - ceva artificial, gândit, nenatural. Prin punerea spontană de acord cu 
impulsurile ființei sale esenţiale şi prin golirea minţii de orice cunoaştere, doctrină, 
judecăţi, individul realizează unitatea şi armonia cu Dao şi se racordează la puterea 
sa naturală. Această forță permite minţii individului să depăşească toate conceptele 
obişnuite, laice, chiar şi distincția dintre viață şi moarte, îi dă puteri aproape 
supranaturale. 

În limba japoneză cuvântul chinezesc "Dao" se pronunţă "Do". Prin urmare, orice 
ocupaţie a cărei denumire japoneză încorporează silaba Do arată că avem de-a face 
cu o "Cale" sau metodă care urmăreşte dezvoltarea şi îmbunătățirea caracterului 
uman. Aşadar Do este formalizarea Dao într-un domeniu de activitate anume, cu 
scopul de a disciplina spiritul şi a îmbunătăţi respiraţia, postura şi atenţia. 

Daoismul, Confucianismul şi Budhismul sunt de părere că omul poate ajunge la 
un nivel superior şi neobişnuit de înțelegere, cu care poate pricepe totalitatea lumii. 
Acest nivel de înţelegere poate fi atins în principiu de orice om care se străduieşte 
suficient de insistent în acest sens. Daoiștii şi confucianiştii numesc această stare 
“înțelepciune”, iar budhiștii “iluminare” (vezi # 9.7/6). Premizele teoretice de la 
care pleacă înţelepciunea daoistă sau confucianistă diferă total de cele pe care se 
bazează iluminarea budhistă, însă toate trei şcolile au aceeaşi concepţie despre 
perfecțiunea umană, şi anume una globală, totală, “holistică”. 

Ele împart toate activitățile omeneşti în numai două categorii: cele care duc 
spre cunoşterea supremă - şi cele care nu o fac. Rezultă că oricare din activitățile 
din prima categorie conduc spre aceeaşi unică destinaţie. Conform concepţiei 
japoneze tradiționale, în cadrul căreia s-a format gândirea şi cultura Budo, 
exerciţiile religioase budhiste, meditaţia daoistă sau de alt fel, ori preocuparea din 
tot sufletul pentru o activitate cum ar fi Arta ceaiului, caligrafia, muzica, pictura 
etc. — sunt toate nişte Căi, în principiu echivalente, de evoluţie spre acelaşi ţel. 
Acest limbaj figurat susține că de fapt sunt numai două feluri de a îndeplini orice 
fel de activitate: una care urmăreşte satisfacerea instinctelor şi alta care urmăreşte 
stăpânirea lor. Există multe Căi (Do, sau Michi) care se ocupă cu ridicarea omului 
la înţelegerea lumii, propuse sub o formă sau alta de cele trei filosofii. Toate căile 
(Do) au acelaş obiectiv: atingerea Muga (perfecțiunea spirituală) adică stadiul de 
dincolo de existenţa conştientă. (Menţionez că noțiunea de Cale există şi în Islam — 
în arăbeşte Do înseamnă Tarika, sau Sharia). 

Conceptul Căii susține că măiestria în orice fel de activitate — fie că era vorba de 
sporturi, lupte, arte grafice, munci gospodăreşti, treburi obşteşti, religie etc. - are şi 
o componentă universală, general valabilă, care provine de la scopul final unic, 
comun tuturora - iluminarea. Spre deosebire de apusenii care consideră, de 
exemplu, că măiestria în fotbal este ceva fundamental diferit de măiestria în chimie, 
la orientali nu există ideea specializării sau diferențierii măiestriilor. Ei credeau că 
măiestria într-o activitate oricât de măruntă, eventual chiar cel mai rizibil hobby, 
duce la acelaşi rezultat spiritual ca şi munca necesară, să zicem, câştigării premiului 
Nobel la fizică. Orice specializare ridicată la nivel de perfecţiune şi orice activitate 
îndeplinită fără a te mai gândi la ale tale, ci preocupat numai de ce faci şi uitând de 
sine, este o Cale la fel de bună ca oricare alta, către perceperea Adevărului 
universal. De aceea, studiul şi antrenamentul serios într-o Artă războinică avea 
aceiaşi importanță şi era la fel de respectat ca şi preocuparea temeinică pentru 
caligrafie, aranjamentul florilor, poezie, teatru, pregătirea ceaiului, construcția 
caselor etc. 

Conform gândirii orientale, orice om este într-o măsură mai mare sau mai mică 
prizonierul celor $ dorințe, care-l domină: să-şi satisfacă poftele sexuale, să fie 
respectat, să se ridice în ierarhia socială, să adune avere, să-şi satisfacă plăcerile. 
Toate Căile (Do) urmăresc să elibereze omul de aceste dorinţe. Prin eliberare se 
dobândeşte o libertate spirituală deplină şi se atinge fericirea supremă. 

Obstacolele care împiedecă progresul elevului sunt ridicate de propria sa 
personalitate. Omul obişnuit, încorsetat de obiceiuri corporale şi stereotipuri 
mintale, care vede lumea deformată printr-o perdea de iluzii, este un infirm 
desprins de fiinţa sa adevărată — ale cărei capacităţi nici măcar nu le cunoaşte. 
Lupta cu sine însuşi, munca de reformare a personalității elevului, constă în 
distrugerea acestor blocaje artificiale, fizice şi psihologice, pentru a permite 
manifestarea liberă a forțelor interne amorţite. Dezvoltarea personală pe care o 
realizează efortul de înaintare pe Cale constă în lupta fără milă cu propriile defecte 


şi slăbiciuni, hrănite de închipuiri. Pentru a urma cu adevărat Calea, defectele 
trebuie urmărite cu răbdare nesfârşită şi înfruntate cu perseverenţă şi curaj. Drumul 
e greu: mulţi au căzut victime în capcanele fuduliei, laşităţii, nerăbdării, îndoielii. 

În teorie, civilizația materialistă actuală, bazată pe abundență de produse şi 
consum neîngrădit, ar trebui să-l facă pe om fericit. Dar se constată că bogăţia 
materială nu duce la un echilibru sufletesc, ci la o creştere a dorinței de îmbogăţire, 
ceea ce provoacă sporirea frustrării, anxietăţii, mai ales a fricii de eşec. Din 
vechime se ştia că banii n-aduc fericirea. Când mori, pleci “dincolo” numai cu 
averea adunată în interior, în sinea ta — cele materiale le laşi în urmă, altora. Se zice 
că marele împărat Alexandru Macedon a cerut să fie înmormântat într-un sicriu cu 
găuri, prin care să-i iasă mâinile goale — ca să vadă lumea că n-a putut lua cu el în 
mormânt nimic din toate bogăţiile şi cuceririle lui... 

Civilizaţia occidentală este în impas, fiind confruntată cu o mulțime de aspecte 
contradictorii. Omul condus de această filosofie se simte din ce în ce mai încurcat, 
mai neadaptat, nu mai are o schemă satisfăcătoare de gândire şi nici o scară de 
valori clară. Pentru a ieşi din această fundătură existențială e nevoie să scăpăm de 
cele 5 dorinţe. Până când oamenii nu se eliberează de ele, omenirea va naşte în 
continuare războaie, poluare ucigătoare, conflicte interetnice, crize economice etc. 
şi va suferi de pe urma lor. 

Dificultățile epocii în care trăim ne obligă să părăsim idealurile tradiţionale ale 
civilizației materialiste occidentale, şi să preluăm în mod creator vechile idei 
orientale ale „eliberării spirituale” depline, prin care se poate atinge fericirea 
supremă. Ar fi bine ca oamenii de azi să afle ce este cu aceste Căi spirituale şi să 
capete tăria sufletească de a merge pe ele. Şcolarizarea obişnuită, bazată pe 
cunoştinţe limitate şi oarecare îndemânare în afaceri, pe o cultură şi o educaţie 
insuficiente, nu permit unui om actual să se poată elibera singur, fără ajutor 
exterior, de anxietate şi frustrare, de cele 5 dorinţe. 

Aikido este o ramură a Budoului, care la rândul său este doar una din 
numeroasele Căi existente pentru trezire şi iluminare. Budo, sau Aikido, se ocupă 
cu valorificarea eforturilor făcute de elev pentru perfecționarea îndemânării sale 
practice într-o activitate aparent simplă, ca mijloc de dezvoltare sau evoluţie 
personală spre un nivel mult mai înalt. 

Nici Aikido, nici Budo, nu sunt religii, nu exprimă anumite credinţe religioase. 
Aikido este o activitate profund seculară, compatibilă atât cu diverse credinţe 
religioase — cât şi cu o totală lipsă de credință. Insă în viziunea japonezilor 
medievali, cei care au creat Budo, orice Artă marţială era considerată o Cale care 
duce spre acelaş fel de înţelegere transcedentă a lumii ca şi cel căutat de diversele 
religii. 

Practicarea oricărei Căi în scopuri comerciale, pentru câştig bănesc, este 
incompatibilă cu scopul ei fundamental, aşadar imposibilă. Pe vremuri se spunea că 
numai cei cu dare de mână pot studia o Artă, o Cale (Do), pentru că cel preocupat 
de câştigarea pâinii zilnice nu se poate concentra total asupra Căii. Samuraii nu se 

preocupau de asigurarea existenţei zilnice, ei primeau cele necesare vieţii de la 
stăpânul lor, aşa că nu aveau altă treabă decât să se antreneze de dimineaţă până 
seara şi să-şi perfecţioneze măiestria. La fel şi călugării războinici, feudalii etc. În 
zilele noastre aşa ceva nu mai este însă posibil. Fiecare e nevoit să-şi câştige o 
pâine, iar Arta marţială o practică în paralel. De aceea perfecțiunea maeștrilor de 
odinioară nu mai poate fi atinsă azi. Timpul disponibil pentru antrenamente, lecţii, 
perfecționare proprie - este mult limitat de ocupaţia de bază, pentru subzistență. 

Totuşi, fiecare om adevărat, din orice epocă istorică, are un fel de obligaţie 
morală de a căuta adevărul, de a merge pe o Cale spirituală. Perfecționarea 
individuală nu înseamnă numai salvarea proprie ci şi salvarea omenirii, pentru că 
fiecare om în parte şi omenirea în ansamblu au aceeaşi esență — spiritul care îi leagă 
de Divinitate. Budhismul susține că o ființă umană “eliberată” poate exercita o 
influență puternică directă şi indirectă asupra celor din jur. Adică, perfecţionarea 
personală nu este doar o acţiune individuală de folos restrâns, ci se extinde asupra 
întregii comunități şi mai departe (călugării creştini susțin că un om “sporit” 
influențează în bine cam 100 oameni pe an). Aşa că antrenamentul tău din Dojo nu 
este doar o încercare să-ţi salvezi sufletul - ci una pentru salvarea întregii omeniri. 
Nu eşti singur pe lume! 

Această concepţie se regăseşte şi în teoria filosofului elveţian Carl Jung, creatorul 
psihologiei analitice. Potrivit lui Jung, purificarea voluntară a propriului conştient 
se transmite inconştientului propriu şi, prin mijlocirea acestuia, inconştientului 
colectiv - care devine inconştient ancestral. Auto-curăţirea duce şi la purificarea 
altor persoane, binele putându-se transmite generaţiilor viitoare. 

Din păcate şi viciile se pot transmite la fel, adică nu numai celor din jur - ci şi 
generaţiilor viitoare. Rezultă că fiecare om are o răspundere foarte mare, căci 
purtarea sa poate dezvolta şi transmite atât viciul, cât şi virtutea. Fiecare din noi 
suntem responsabili pentru ceea ce transmitem atât celor din jur cât şi celor ce vin 
după noi. Aşa că fiecare om trebuie să fie bun, să aibă gânduri bune, să facă fapte 
bune. Simplu fapt că eşti încruntat înseamnă că ai o stare sufletească proastă - cu 
care poţi influența în rău pe cei din jur. Străduieşte-te să scapi de aceste gânduri 
rele şi să gândeşti “pozitiv”, constructiv, optimist, pentru a contribui la 
îmbunătăţirea comunităţii (grupului, familiei) tale. 


9.1.2. De la Meserie la Cale (Jutsu şi Do) 


Nu există drum, căutătorule, 

Răsuflare după răsuflare, pas după pas, 
Drumul se face mergînd. 

Mergind se creează drumul. 

Şi dacă te uiţi în urmă 

Tot ce vei vedea sînt urmele paşilor tăi, 


Peste care, într-o bună zi, 

Picioarele tale vor călca din nou. 
Căutătorule, nu există drum! 

Drumul se face mergînd. (Antonio Machado) 

"Jutsu" înseamnă “meserie”, precum şi însuşirea şi practicarea unei meserii, cum 
ar fi cea războinică, în scopuri practice, fără vreo preocupare etică şi fără a urmări 
perfecționarea caracterului practicantului. Aşa au fost Ju-Jutsu — adică meseria (sau 
tehnica) luptei folosind elasticitatea corpului şi minţii; Aiki-Jutsu — tehnica de luptă 
prin folosirea armonizării energiilor; Ken-Jursu — meseria de luptă cu sabia şi altele. 

Spre deosebire de Jutsu, o Cale (Do) marţială urmăreşte şlefuirea caracterului, 
îmbogățirea capacităţii de a face judecăţi de valoare, producerea unui individ 
disciplinat şi capabil - cu ajutorul antrenamentelor corporale şi mentale, în care se 
folosesc tehnici de luptă. 

Una din realizările deosebite ale civilizaţiei japoneze a fost transformarea 
meseriilor războinice în "Căi" ale vieţii. Această evoluţie a fost puternic marcată de 
influența doctrinei budhismului Zen asupra gândirii şi purtării samurailor. 

Budo este noțiunea care înglobează toate Artele marţiale japoneze. Ea îşi are 
rădăcinile în spiritul războinic al Japoniei vechi şi constituie un aspect al culturii 
tradiționale care a evoluat de la "Jutsu" la "Do" în secole de schimbări istorice. 
Respectând principiul unității dintre minte şi tehnică, Budo a dezvoltat şi şlefuit o 
disciplină bazată pe antrenamente sobre, care promovează politeţea, tehnica subtilă, 
tăria corporală şi unitatea dintre corp şi minte. 

Antrenamentele Budo se fac zilnic, în contextul respectării permanente a regulilor 
de bază, practicantul (Budoka) fiind mereu atent să reziste tentației de a-şi 
perfecționa îndemânarea tehnică fără a se preocupa şi de unitatea minţii cu corpul. 

Unificarea minţii cu tehnica de luptă (concretizarea acţiunii) este evidenţiată de 
cuvântul omonim japonez "Shin" care înseamnă şi minte şi inimă. Acest dublu 
înțeles arată că pentru japonezi inima sau mintea şi corpul sunt acelaşi lucru, nu 
separate, distincte. Cuvântul "Shin" poate fi regăsit în diverse cuvinte compuse, 
reprezentând noţiuni din Artele marţiale, cum ar fi: 

- Shoshin înseamnă "mintea începătorului" sau "minte neîntinată", care permite să 

vezi totul cu claritate netulburată de gânduri, cum un copil vede prima oară ceva 
- de exemplu primul lui fulg de zăpadă, sau primul fluture. 

- Mushin înseamnă "mintea goală" - fără idei sau păreri preconcepute. Individul 

nu-şi poate impune rațional o astfel de stare sau atitudine. Ea se realizează 
involuntar, ca rezultat însă al practicii unor exerciții adecvate de respiraţie, 
postură şi concentrare mentală. 
Zanshin este atitudinea echilibrată şi vigilentă necesară după terminarea unei 
acțiuni de luptă (vezi # 9.6.2). Mobilizarea corporală şi mentală, necesară pentru 
a efectua o acţiune, nu este lăsată să dispară la sfârşitul acţiunii, ci se păstrează, 
transferă sau reutilizează pentru acțiunea următoare. Ar fi ca un fel de "atac 
continuu, repetat", dar nu numai. 

Întrucât mintea şi corpul nu sunt separate, rezultă logic că cel care se 
străduieşte cu conştiinciozitate să repete zilnic tehnicile în forma arătată de 
profesor, având totodată şi o atitudine mentală, atenţie, postură şi respiraţie corecte, 
îşi măreşte şansele de a se armoniza cu energia Universului. De altfel, şi cuvântul 
Aikido chiar aşa ceva înseamnă: Calea armonizării energiilor. 

Parcurgerea "Căii" necesită însă un antrenament dur al minţii şi al corpului. 
"Calea" este chiar evoluţia elevului în procesul de învăţare şi şlefuire a tehnicilor 
eficiente de luptă pentru autoapărare. Practica şi efortul corporal este "vasul" care 
conţine "vinul" dezvoltării psiho-sociale. Este o tehnică pentru a trăi frumos, într-un 
mod civilizat. Prin antrenamente şi studiu individul elevul învaţă să suporte durerea 
şi lipsurile, să accepte amânarea recompenselor, să se concentreze cu totul asupra 
fiecărei clipe de viață sau acțiune, să-şi şlefuiască mereu înfăţişarea şi să renunţe la 
Ego. Însă procedeele tehnice predate de profesor sunt doar nişte reprezentări 
aproximative ale principiilor de bază. Până la urmă, fiecare elev îşi va găsi singur 
mişcările adecvate care să corespundă principiilor. 

Tocmai în această căutare se ascunde capcana, pentru că, paradoxal, elevul 
urmăreşte să-şi dezvolte personalitatea, Eu-l - încercând totodată să-şi "piardă 
fudulia"”. Uneori individul ajunge atât de zelos în antrenamente încât se izolează de 
lume şi devine o persoană greu de suportat. Parafrazând o vorbă din Zen, atunci el 
"pute a Budo". Un prieten belgian îmi povestea că în federaţia lor aproape toţi 
practicanţii de nivel ridicat (2-6 dan) au divorţat, nevestele ne mai suportând fixaţia 
soților pentru antrenamente şi neglijarea familiei. Ce-i mult nu-i sănătos! 

Repetarea zilnică a mişcărilor fără o oarecare motivaţie şi concentrare nu va duce 
la rezultatul optim. Deasemenea, nici alergarea cu orice preț după rezultatul visat, 
adică închipuirea că există un ţel ce poate fi atins. Doar e vorba de o Cale, nu de un 
loc sau o destinaţie. În fond, scopul antrenamentului este chiar antrenamentul, "arta 
pentru artă". Aşa că în Dojo mintea nu poate fi lăsată să umble cu sorcova. Nu 
gândi, ci doar "stai", doar "respiră", doar "antrenează-te" şi transpiră. Dar fă-o 
zilnic, cu concentrare şi perseverenţă. Şi nu uita că "nu trebuie confundată luna cu 
degetul care arată luna". 

E obligatoriu să exersăm continuu, pentru că numai experiența îți dă adevărata 
cunoaştere. Experienţa îţi schimbă părerile şi dezvoltă spiritul. Pentru a înţelege 
secretele Aikido-ului e necesar să vedem, să pipăim, să gustăm şi să digerăm 
mişcările tehnicilor sale. De aceea ne antrenăm. Fiecare partener cu care lucrezi pe 
Tatami are sau mai multă, sau mai puţină experienţă decât ai tu. Deci: ori înveţi 
ceva de la el, ori tu îl ajuţi să progreseze. Nu există altă variantă, iar dacă există — 
nu e Aikido. Priceperea se obține numai prin antrenament regulat, pe Tatami dar şi 
în afara Dojo-ului. 


9.1.3. De ce e necesar profesorul (Sensei)? 

Sen — înainte; Sei — viaţă; Sensei — cel care a trăit înainte. 

Studierea tehnicii Aikido nu produce în mod sigur şi de la sine un anumit rezultat. 
De aceea nu poți învăţa Aikido — în realitate, nici o Artă marţială — de unul singur, 
fără profesor. Ceea ce face Aikido (sau ce-ar dori să facă) este să îndrume elevul pe 
o anumită cărare, foarte specifică, spre un scop generos şi universal, valabil pentru 
orice om. 

Tentativa de a călători de unul singur pe o astfel de potecă este la fel cu o 
încercare de a găsi pe întuneric drumul spre vârful unui munte prăpăstios. Poate 
există câteva cărări bune ce duc spre vârf, dar precis că sunt şi mai multe care te 
duc spre hău, sau se opresc la baza unor pereți inaccesibili. De aici concluzia: când 
înveți o Artă marţială, nu felul, ci drumul contează. lar un drum bun nu se poate 
găsi fără ghid. Fără el, n-ai de unde să ştii că poteca îmbietoare duce unde vrei. 

Pe de altă parte, dacă scopul practicării unei Arte marţiale este să te distrezi, sau 
să-ţi păstrezi sănătatea, sau să te aperi — atunci rolul profesorului respectiv nu mai 
este chiar atât de esenţial, ba chiar devine asemănător sarcinii oricărui antrenor 
sportiv, iar necesitatea lui nici nu mai e atât de vitală. 

În orice sport clasic există un țel clar, uşor de înţeles şi de explicat. De exemplu, 
la fotbal mingea trebuie băgată în poarta echipei adverse şi împiedecată să intre în 
poarta echipei tale. Există şi condiții limitative, exprimate de anumite reguli, cum 
ar fi cele privind dimensiunile terenului de sport, durata jocului, interdicţia de 
atinge mingea cu mâna etc. În afară de acestea, performanţa în fotbal înseamnă 
doar o îndemânare superioară la datul paselor, la trasul la poartă, la împiedecarea 
adversarilor să marcheze. Un antrenor poate îmbunătăți îndemânarea jucătorilor cu 
sfaturi rezultate din experienţa şi cunoştinţele sale. Însă orice amator cu voinţă, 
oarecare talent şi destul timp la dispoziție, poate deveni un bun fotbalist chiar fără 
ajutorul unui antrenor. 

Un proces asemănător este şi învăţarea oricărei metode de luptă. Scopul este 
simplu şi clar: să-l baţi pe adversar şi să nu fii tu bătut sau omorît; valoarea tehnicii 
cu care poți realiza scopul depinde numai de eficacitatea ei. Cu voinţă, talent şi 
timp poţi deveni un mare specialist în duelul cu sabia, sau în box. Diferenţa mare 
între fotbal şi sporturile de luptă constă în faptul că până şi cel mai talentat amator 
de luptă cu sabia va avea extrem de puţine şanse să supraviețuiască numeroaselor 
dueluri ce i-ar fi necesare pentru a putea să tragă concluzii utile — în timp ce 
pierderea unui meci de fotbal nu reprezintă chiar un pericol mortal. 

În schimb, studierea unei Arte marţiale înseamnă să înveţi nu doar să te baţi, sau 
să te aperi — ba chiar, această variantă de şcolarizare ar fi un efort nejustificat. 

Învățarea unei “anumite” Arte marţiale urmăreşte cu totul altceva. De aceea 
cărţile sau videocasetele nu pot transmite decât tehnica, nu şi spiritul metodei. Căci 
nu contează “ce faci”, ci “de ce şi cum faci”. Invăţarea doar a tehnicii Artei marțiale 
respective este ca şi cum ai crede că dacă înveţi alfabetul vei deveni scriitor, sau 

dacă înveți cifrele vei deveni matematician. Este adevărat, cu asta se începe - 
dar nu e decât prima treaptă. 

Revenim la analogia cu urcuşul pe munte: ghidul bun nu aşteaptă până se 
întâmplă un accident şi de-abia după aceea îi conduce pe cei rămaşi teferi spre o 
potecă sigură. Un adevărat profesor de Aikido se pricepe să-şi ferească elevii de 
“fundături”, “capcane”, “prăpăstii” şi alte pericole corporale sau mintale ale 
evoluţiei lor. O direcție greşită în acest domeniu poate nu numai termina înaintarea 
elevului spre perfecțiunea marțială, ci îl poate duce chiar la dereglări mintale sau 
corupție morală. 

De aceea este nevoie de un îndrumător valoros. Adeseori în Budo se vorbeşte de 
Maestru. Dar, când apare acest personaj legendar? Unde îl poţi găsi, cum poţi să-l 
nimereşti? Este greu de dat un răspuns precis acestor întrebări. 

Problema este foarte încurcată. Simplul fapt că cineva este un bătăuş grozav nu 
înseamnă că va fi şi un profesor bun, sau că el este ceea ce ai tu nevoie. Adeseori 
marii antrenori nu au fost sportivi excepţionali în cariera lor. În plus, nici antrenorul 
nu este totdeauna un „profesor” aşa cum presupune ideea de „Sensei”. 

Miliarde de făpturi omeneşti nu pleacă niciodată din “văgăuna” lor, milioane 
pornesc la drum dar renunță pe parcurs, doar câteva mii ajung la destinație. 
“Adevăratul” Maestru este o pasăre rară. Un astfel de om are un avans de o viață 
înaintea noastră. Când a fost tânăr, şi pe el l-a ajutat un Îndrumător să parcurgă 
drumul pe care pornim noi acum. După ce a parcurs drumul până la capăt, după ce 
a biruit una după alta nenumărate greutăţi, a ajuns la destinaţia finală: iluminarea - 
Do. 

Acest om special a ajuns din nou în punctul de plecare. A închis cercul. El este în 
stare să arate altora cum se poate parcurge drumul, căci îi cunoaşte toate cotiturile, 
toate pericolele — dar nu-l poate străbate în locul lor. De aceea el are grijă să aleagă 
de la început numai drumeţi serioşi, capabili să facă treabă, pentru că s-au pregătit 
bine. Chiar şi aşa Îndrumătorul ştie că mulți din cei aleşi vor renunţa pe drum. Unii 
capotează din cauză că s-au supraîncărcat cu bagaje. Majoritatea vor da înapoi la 
prima trecătoare mai grea, preferând să nu-şi părăsească avuţia materială. Este 
adevărat că unele trecători sunt atât de înguste, încât nu le poţi străbate decât 
părăsind în urmă Ego-ul. Ca un ghid care ştie lungimea şi greutățile drumului, 
Maestrul impune celor conduşi un ritm de mers potrivit. La o săritură peste o 
prăpastie, el va împărţi sfaturi şi încurajări, va întinde la nevoie chiar şi o mână de 
sprijin - dar nu va putea să sară în locul elevului. De aceea, el va fi nevoit să-i lase 
în urmă pe cei mai fricoşi, care nu pot sări, şi continuă drumul cu cei care au trecut. 

Propria lui călătorie, făcută altă dată, l-a ajutat să descopere Lumea în întregul ei. 
De aceea este în stare să ne arate fiecare amănunt al drumului şi să-l poziţioneze în 
cadrul ansamblului, ca să înțelegem mai bine. Asta înseamnă Pricepere. 

Dar fii sincer şi întreabă-te: merit eu oare un asemenea profesor? Adică, sunt eu 
dispus, sau pot să urmez un astfel de om? Mulţi se aşteaptă ca Maestrul să le “dea” 
învățătura, în timp ce ei stau în fund şi cască gura, ascultându-l cu încântare. Dar 


câţi sunt dispuşi să sufere şi să se străduiască pe urmele unui Maestru, într-o 
călătorie mai grea decât putem să ne închipuim? 

Există rari indivizi pe care suferinţa, talentul, întâmplarea, i-a făcut să caute 
mântuirea sau satisfacția în studierea unei Învățături ezoterice. Dacă reuşesc să 
găsească un Maestru, ei ajung repede să schimbe suferințele inutile pe durerile unei 
educaţii care să-i apropie pas cu pas de Adevăr. Dar ceilalți, cei mai mulți - care 
simt o oarecare fericire, care sunt strâns legaţi de vreo avuţie, cărora poate meseria 
din care trăiesc le dă o mare satisfacție — nu sunt motivaţi să caute un maestru. 

De aceea marea majoritate a elevilor nu au un Îndrumător adevărat. Fiecare 
capătă şi are ce merită. Adică, găseşte un instructor la fel ca mine şi ca tine, un om 
obişnuit, dar cu o vârstă, gradaţie, experiență, capacitate fizică şi bagaj tehnic 
superioare alor noastre. După câţiva ani de contact cu el, elevul depăşeşte diferența 
de nivel tehnic care-i separa la început. Aşa se face că în continuare, instructorul şi 
elevul avansat ajung să stea alături, încercând amândoi să pătrundă necunoscutul cu 
aceleaşi priviri îngrijorate. Cei câţiva ani de experienţă în plus ai îndrumătorului nu 
pot conduce mai departe elevul, deoarece nici el nu ştie drumul. Acest îndrumător 
poate conduce elevii - călători — începători pe bucata de drum pe care deja a 
parcurs-o şi o stăpâneşte. Pentru acest fapt el merită tot respectul. Poate că le va 
recomanda elevilor dornici să meargă mai departe un alt ghid, mai priceput, dacă îl 
ştie; sau, poate că el însuşi caută aşa ceva? 

Dar ce fac cei rămaşi pe drum, fără ajutorul cuiva care să-i îndrume mai departe? 

Câţiva dintre ei se vor aventura singuri mai departe, fără ghid şi fără vreo şansă 
de a ajunge vreodată la ţintă. Hotărîrea lor e lăudabilă, chiar dacă nu şi un exemplu 
bun. Alţii se apucă să caute Maestrul ideal - aceea pasăre rară care, o dată găsită (ca 
urmare a unui noroc chior) nu se ştie dacă-i va primi ca elevi. Însă majoritatea nu 
au chef să înainteze. Peisajul le place, se simt bine, se aşează acolo. Vor mai face 
excursii mici cu ghizi diferiţi (stagii etc.), în vecinătatea locului unde au adăstat. 

Totuşi, e bine să nu uităm un aspect esenţial: toți cei care s-au apucat de studiul 
unei Arte marţiale, au meritul că au început, smulgându-se din mlaştina zacerii în 
sucul propriu. Ei au parcurs o bucată de Drum, au înaintat întrucâtva de Do. Chiar 
dacă n-au ajuns la capăt, măcar au încercat. Bucata parcursă i-a influenţat în bine, 
le-a deschis mintea. Ei vor putea progresa în continuare, chiar fără Profesor. Poate 
vor înainta încet, dar sufletul lor va fi mereu receptiv la întâmplările nu totdeauna 
plăcute cu care se vor întâlni. Unele dintre ele îi vor marca până la sfârşitul zilelor. 
Trăind uneori clipe sublime, cu toţii vor suferi influenţa binefăcătoare a Aikido- 
ului, atâta timp cât viaţa îi va (re)aduce în Dojo. 


9.1.4. Etapele transferului de know-how 

Omul învață trecând prin următoarele faze: aflarea cunoştinţelor noi; 
memorizarea lor, exersarea cunoştinţelor pentru consolidarea memorizării, contra 
uitării; efectuarea cu uşurinţă a îndemânărilor însuşite; efectuarea automată a 

acțiunilor conform celor învățate; înțelegerea celor învăţate; gândirea celor 
învăţate (evaluarea, critica, modificarea, recreerea, inventarea unor cunoştinţe sau 
manevre noi). 

Succesiunea naturală a oricărei ucenicii constă din etapele: supunere - 
despărţire - îndepărtare (Shu - Ha - Ri). Mai întâi supunerea faţa de profesor şi 
Învățătura pe care o predă; apoi despărțirea de profesor şi verificarea în practică a 
acelor învăţate de la el, pentru consolidarea cunoştinţelor; în fine, pentru câţiva 
elevi mai dotați urmează îndepărtarea de Învăţătură şi de profesor, nu în sensul 
stricării relaţiilor cu acesta, ci al dezvoltării Învăţăturii vechi şi chiar prin creiarea 
uneia noi. 

Dacă acuma formarea şi calificarea tineretului se rezolvă prin învăţământ de 
masă, şcoli publice etc., pe vremuri transferul de cunoştinţe era individual şi se 
desfăşura cam aşa: 

Etapa Shu: cel care voia să înveţe o meserie căuta un profesor bun. După ce-l 
găsea, amatorul accepta de bună voie să se supună regulilor meseriei şi, întrucât era 
complet neştiutor, avea toată încrederea în profesor. De la început era ascultător şi 
executa tot felul de sarcini care nu aveau nici o legătură directă cu meseria aleasă. 
Elevul constata foarte curând că maestrul (dacă e veritabil...) nu-l învaţă doar 
tehnica meseriei, ci dorea ca lucrurile să fie făcute într-un fel anume şi cu o 
atitudine mentală bine precizată. Prima etapă se numeşte Shu — adică „a se supune; 
a practica, a apăra”. 

Pe vremuri, uneori şi astăzi, profesorul era ales de tatăl copilului ucenic. Prin asta 
se subînţelegea că ştafeta sarcinii educaţionale trecea de la părinte la profesor. 

În domeniul Budo-ului, uneori şi azi se mai procedează ca pe vremuri — de comun 
acord între părți. Tânărul amator îşi alege un profesor, dar adeseori profesorul îl 
alege sau acceptă. După aceea, elevul se va supune fără nici o reținere regulilor 
impuse de profesor. Experienţa lui nu va diferi mult de cea a unui ucenic din orice 
altă meserie. Totuşi, partea educativă a învățăturii va fi mai dezvoltată decât cea 
tehnică. Sarcinile gospodăreşti pe care le primeşte îi vor părea fără nici o legătură 
cu Arta marţială, dar profesorul va fi mai interesat de starea de spirit cu care elevul 
le îndeplineşte şi va insista pe varianta corecta a atitudinii. Pe de altă parte, e 
nevoie să “apere” cunoştinţele tehnice primite, în sensul de a le reproduce întocmai, 
fără interpretări personale, simplificare, chiul etc. Treptat, el îşi dezvoltă calitățile 
Junanshin (vezi # 9.6.1). 

În cazul studiului Budo-ului, acest prim stadiu poate dura 3-5 ani, după care 
elevul cunoaşte bine tehnica meseriei respective, dar nu are încă nici o experiență 
practică. El ştie tehnica la fel ca un copil care la întrebarea: pe un gard sunt 10 
ciori, vine un vânător care trage şi doboară 4, câte ciori mai rămân pe gard? 
răspunde: „6”, mândru că a învăţat adunarea şi scăderea. Dar viaţa nu e aidoma cu 
ce se învaţă la şcoală, sau în Dojo. Apar tot felul de diferenţe: ciorile fug toate, 
speriate de zgomot; agresorii se feresc sau atacă altfel decât partenerii din Dojo; 
tovarăşii de muncă nu te ajută să avansezi etc. 


Etapa Ha: după ce devenea lucrător calificat, elevul urma să experimenteze 
singur cunoştinţele dobândite. Profesorul îi cerea să plece şi să se “angajeze” în 
diverse alte locuri, să lucreze aplicând cele învăţate, să se confrunte cu probleme şi 
situaţii necunoscute. Câte un elev prea „mămos”, speriat de pericolul schimbării, 
refuza să plece şi profesorul era nevoit să-l gonească (cu prefăcută răutate). 
Proaspătul lucrător (calfa) simţea acum un fel de ruptură, nu mai avea un tutore 
care să-l îndrume, nu mai era cine să-l supravegheze şi să-i dea sfaturi. Întâlnind 
mereu alți oameni care nu-l cunosc, era silit să dea permanent “examene”. O astfel 
de experienţă, foarte dureroasă la început, îi dădea treptat încredere în capacitățile 
sale. Tot punând în practică cele învăţate, el se familiariza cu noi procedee tehnice, 
întâlnea oameni şi păreri diferite despre meserie. Pe măsură ce experiența i se 
imbogăţea, cunoştinţele îi deveneau mai adânci şi mai ample. Chiar dacă începea să 
aibă un stil propriu de lucru, acesta era totuşi mai apropiat de cel învăţat de la 
profesorul inițial. 

În domeniul Budo-ului acest stadiu se numeşte Ha (ruptură; spargere). El 
corespundea cu plecarea elevului din Dojo-ul în care a făcut primii paşi, pentru a se 
Musha Shugyo (călirea războinicului), era presărată cu tot felul de dificultăți. 
Învăţăcelul avea de-a face cu numeroase provocări la duel, cu reconsiderări 
dureroase privitoare la ştiinţa şi forțele sale. Oamenii îi judecau atitudinea — în care 
se vedea “mâna” profesorului. Elevul era încă fidel spiritului profesorului, avea 
convingerea că pe undeva îl reprezintă şi nu voia să-l facă de ruşine. După vreo 10- 
20 de ani de noi şi noi învățături, perioada Ha se termina. Elevul avea acum o mare 
încredere în forţele sale, un stil propriu de execuţie a tehnicii, o concepție proprie 
despre Arta marţială pe care a ales-o. 

Etapa Ri: reprezintă concluzia naturală a primelor două. După ce se satură de 
meşteşug — elevul devine artist. Lucrătorul experimentat, la fel ca noul expert în 
arta marţială, se poate întoarce la profesor - pentru a-l ajuta, sau pentru a-i urma la 
conducerea întreprinderii ori şcolii. Însă cel mai adesea, întărit de câte şi mai câte 
păţise, elevul dorea să zboare în continuare singur, adică să creeze un stil nou, 
denumit altfel, conform părerilor sale. Ri înseamnă despărțire (de profesor). 

Uneori vechiul ucenic îsi depăşea profesorul, cel puţin în ceea ce priveşte tehnica. 
Deseori profesorul învăţa şi el ceva nou de la vechiul său elev, fiind totodată 
încântat că a fost la originea unei astfel de cariere strălucite. În acest moment, 
vechiul elev - ajuns la rândul său profesor, se descărca de datoria pe care o avea 
față de profesorul său, păstrându-i însă acestuia respect şi recunoştinţă. În 
continuare, noul maestru va da socoteală numai de faptele sale, nu va mai fi 
reprezentantul altcuiva. 

Evoluţia naturală a învăţăturii exprimată de noţiunea Shu-Ha-Ri se regăseşte în 
cele mai diverse domenii, de la deprinderea cea mai simplă până la ştiinţa cea mai 
globală. De exemplu, un copil care învață cum să taie lemne. La început, tatăl îl 
supraveghează atent, copilul trebuie să respecte întocmai gesturile (Shu). După 

câteva zile, tatăl apreciază că fiul este suficient de priceput şi-l lasă singur să 
taie lemnele. În continuare copilul va încerca diverse metode, căutând o variantă 
mai lesnicioasă de a termina mai repede corvoada. Poate că lemnele sparte vor fi 
prea groase şi nu vor intra în sobă, poate se va răni (Ha). Însă după câteva luni, 
copilul ajunge destul de îndemânatic, devine calificat să taie lemnele. O să le taie în 
felul său (Ri), la dimensiuni acceptabile pentru nevoile gospodăriei. 

Alt model: pentru a deveni expert în şcoala Urasenke de Ceado (Calea 
ceremoniei ceaiului), elevul trece prin 3 etape de formare: 

- Shu, cu durata cam 10 ani, înseamnă păstrarea formei Artei: elevul devine forma 
ceremoniei (gesticulaţia, tehnica etc.), şi-o însuşeşte la perfecție, nu o poate uita sau 
greşi, dar nu o înţelege, căci n-a mai văzut altceva, nu are ce compara; e ca peştele 
în apă - care ştie să înoate excelent, dar nu ştie ce e apa; 

- Ha, cu durata cam 10 ani, înseamnă spargerea formei: elevul devine tradiție, 
căci cunoaşte forma, dar o vede şi din afară; 

- Ri, cu durata cam 10 ani, înseamnă depărtarea de formă: elevul revine în formă, 
şi uneori schimbă totul, modificând un mic detaliu al formei clasice, evident în 
concordanță cu tradiţia; prin asta crează o nouă formă, sau şcoală. 

De exemplu, Jisus a fost evreu 100% până la 20 de ani, după care s-a depărtat de 
tradiţia ebraică. La 30 de ani a revenit şi a schimbat un mic detaliu: s-a adresat lui 
Dumnezeu nu cu „Doamne”, sau „Stăpâne”, ci cu ,„Tată”. În felul acesta a 
schimbat total religia ebraică — transformând-o în ceeace a căpătat denumirea de 
religie creştină. 

Cât priveşte „meseria” de om, un copil este în stadiul Shu până la adolescență. El 
e nevoit să asculte orice îi spun părinţii. În adolescenţă intră în etapa Ha: iese din 
cadrul familiei, ia cunoştinţă de lumea exterioară. Află tot felul de noutăţi, adeseori 
în contradicție cu cele învăţate acasă. Apoi devine şi el cap de familie, la casa lui, 
duce o viață oarecum diferită de cea a părinţilor săi (Ri) şi poate supraveghea etapa 
Shu a propriilor săi copii. 

Priceperea de autoapărare Aikido se însuşeşte în etapele: supraviețuire — 
înţelegere — iubire de oameni. Sau altă pricepere, competenţa poliglotă: mai întâi se 
învață limba engleză (simplă, clară), apoi maghiara sau rusa (limbi complicate, 
nefamiliare), iar ca o încununare a studiului, limba chineză (extrem de greu de 
învăţat). 

Trecerea de la o treaptă la alta se face cu muncă grea, un fel de suferință. Elevul 
nerăbdător, amator să avanseze mai repede, să sară peste rând fără a respecta 
evoluţia naturală, nu face altceva decât să-şi adauge singur numeroase greutăți 
celor, deja multe, inerente fiecărui stadiu. O zicală japoneză legată de noţiunea 
Seishin tanren (călirea unui spirit tare şi curat — vezi # 9.6) ne lămureşte cele de 
mai înainte: în Budo, e nevoie de 1 000 de zile ca să înveţi (tehnica), de 10 000 zile 
ca să şlefuieşti învățătura - dar diferenţa între viaţă şi moarte se măsoară în 
frânturi de secundă. De abia după cei 33 de ani (11 000 de zile) poţi ajunge la 
stadiul Ri, adică ţi-ai însuşit (şi poţi preda), o Artă bogată şi completă. 


9.2. Locul transferului 


La procesul educativ participă trei factori: elevii, profesorul şi mediul 
înconjurător. Pentru succesul transferului de cunoştinţe, fiecare factor are rolul, 
caracteristicile şi importanța sa. Neparticiparea oricăruia din factori, prin lipsa 
interesului, adecvării, pregătirii etc., duce la neobţinerea rezultatelor aşteptate. 


9.2.1. Logistica 

Mediul înconjurător al procesului educativ din Aikido este Dojo - locul 
(încăperea) unde se caută Calea. Dojoul nu e nici sală de conferinţe, nici sală de 
sport, ci un loc în care se studiază cu asiduitate Calea, până la identificarea cu ea. 
Este un fel de biserică. Dojoul adună oamenii, dincolo de timp şi vreme. Împreună 
cu elevii de faţă sunt acolo şi cei ce au studiat Aikido în trecut, sau în altă parte, 
pregătindu-se cu toții pentru ce va fi. 

Antrenamentul din Dojo ne sileşte să privim în față teama ce ne blochează 
raţiunea şi schimbă gândirea în panică, învățând că trebuie s-o înfruntăm pentru că 
nu există scăpare. După ce ne obişnuim cu stresul şi frica — le învingem. Dojo 
propune elevilor nenumărate dileme, cu ajutorul cărora ei pot să înveţe, într-un 
mediu plin de încredere şi motivare. Educaţia se realizează prin expunerea la 
solicitări mari, efortul fizic fiind doar unul din stresurile educative — pe lângă altele 
ca: temperatura (iarna, în Dojourile de stil vechi din Japonia este mai frig ca afară); 
înghesuiala, mirosul, lipsa de lumină şi altele. 

> Organizarea spațiului din Dojo: tradiţia a repartizat fiecărui perete şi colț al 
Dojo-ului o funcţie bine stabilită. Chiar dacă în sala (de sport) nu totdeauna sunt 
condiţii favorabile, se va căuta apropierea maximă de funcţionalitatea tradiţională a 
unui Dojo, deoarece ea reprezintă rezultatul unor secole de experimentări şi 
concluzii. 

Orice Dojo are — iar dacă nu are, se stabileşte ad-hoc - un perete de onoare 
(Shomen), lipsit de uşi, ferestre sau decoraţiuni inutile. Peretele de onoare va fi pe 
cât posibil opus uşii de intrare în cameră. Pe peretele de onoare atârnă portretul lui 
O Sensei şi tricolorul românesc. 

Pornind de la acest perete, ceilalți trei pereţi au funcţii bine stabilite: 

- Latura sau peretele din dreapta (privind spre Shomen) şi zona învecinată este 
rezervat instructorilor; 

- Latura sau peretele din stânga este rezervat elevilor începători; 

- Latura sau peretele opus şi zona învecinată este rezervată elevilor, cei mai vechi 
spre dreapta. 

Toţi sunt obligaţi să respecte aceste subtilități topografice atât la salutul (Rei) 
colectiv, cât şi în timpul antrenamentului (Keiko). Fiecare elev trebuie să fie atent 
la cei din jur şi să se aşeze la locul său, întrebându-se mereu: Oare e corect să stau 

aici? Nu cumva deranjez pe cineva? Nu m-am băgat prea în faţă? ş.a.m.d. Cu 
timpul elevul îşi va găsi automat locul corect, fie în Dojo — fie în afara lui. 

Ştim ce enervare produce un nou venit, un neica-nimeni, care se aşează fără să se 
sinchisească în locul cel mai bun la masă, fără „a-şi cunoaşte lungul nasului”. 
Acceptarea şi respectarea ierarhiei corecte ajută mult la buna desfăşurare a vieţii 
sociale. 

» Portretul lui O Sensei va atârna pe peretele de onoare. Dacă sunt două 
portrete, O Sensei va fi la stânga (privind dinspre sală). Dacă sunt expuse mai mult 
de două portrete, portretul lui O Sensei va fi în centru, cu câteva degete mai sus 
decât celelalte. Deasupra uşii nu se pun portrete. 

Pe cât posibil nu se va sta cu spatele la portretul lui O Sensei. 

> În Dojo se atârnă (de pereferință pe Shomen) o oglindă rotundă, cât mai mare, 
care aminteşte mereu practicanţilor o serie de noţiuni şi scopuri ale învățăturii 
Aikido. Oglinda are numeroase semnificaţii morale în tradiţia japoneză, fiind unul 
din cele trei însemne sfinte lăsate moştenire de primul lor împărat - Jimmu. Astfel, 
ea sugerează “golul mental” (căci arată o iluzie) şi armonia (cercul, sfera). Cercul 
are început, dar n-are sfârşit, la fel, necesitatea de înţelegere a armoniei şi 
străduința pentru armonizarea cu tot ce ne înconjoară - nu se termină vreodată. 

Când saluţi la începutul şi sfârşitul lecţiei, pe cine vezi în oglindă? Pe cel cu care 
ai de luptat de fapt, pe adversarul cel mai important — pe tine! 

Oglinda poate reflecta orice, numai din cauză că e goală, că n-are “păreri” proprii, 
preconcepute (vezi # 9.4.1). Dar când oglinda este murdară, orice se reflectă în ea 
pare sau devine murdar. 

E uşor să cureți praful depe oglindă, dacă o faci zilnic. Dar ia lasă-l să se adune, 
vei vedea cum “curăţatul” devine o corvoadă! Tot aşa, mintea trebuie curățată şi 
îngrijită zilnic. 


9.2.2. Reguli de purtare în Dojo 

Despre politețe — vezi # 6.2.1. Alte reguli: 

1. La antrenament se vine spălat, cu costumul curat, cu unghiile tăiate. 

2. În Dojo se intră cu capul descoperit şi imediat se salută Shomen-ul. 

3. Se vorbeşte încet, nu se fac zgomote — în semn de respect faţă de munca altora. 

4. În afara costumului propriu-zis nu se mai îmbracă alte haine (tricouri, ciorapi 
etc.). 

5. Pe toată durata antrenamentului elevul va fi atent, disciplinat, activ. 

6. Politetea este un element indispensabil al antrenamentului (Keiko). Keiko 
înseamnă: a te apropia, în gând (Kei), cât mai aproape de situația primordială (Ko) 
ideală (în care a luat naştere Arta marțială) şi a progresa astfel pe Calea (Do) în 
acest mediu re-creat (prin gesturi, atitudini, modul de execuţie al procedeelor 
tehnice, haine, stare de spirit), practicând mişcările din toată inima. 


7. Saluturile, liniştea şi atenția respectuasă față de colegi şi încăpere pregătesc 
mintal elevul, favorizând trecerea de la purtarea şi mentalitatea vieţii zilnice spre 
cele din Dojo, mai intense (iar la sfârşitul lecţiei — invers). Politeţea respectivă 
introduce elevul în atmosfera lecţiei, obligându-l să execute gesturi precise şi bine 
stabilite. 

8. La începutul şi sfârşitul unei reprize de lucru împreună, cei doi parteneri se 
salută în genunchi (Zarei) şi rostesc clar: la început Onegaeshimas (vă rog să mă 
ajutați să învăţ) iar la sfârşit Arigato gozaimashita (vă mulțumesc mult pentru 
ajutor). 

9. Atenţia necesară pentru îndeplinirea gesturilor rituale pentru salut, destul de 
complicate, este suficient de mare pentru a elimina aproape complet riscul 
distracției (al plecării minţii cu sorcova...). Politetea este în realitate legată de 
noţiunea Zanshin (vezi #.9.6.2). 

10. Umilinţa şi discreţia cerute la execuţia salutului ritual ajută elevul să-şi 
potolească eventualele porniri de mândrie sau vanitate. 

11. Regulile de politeţe clar definite şi bine structurate, la fel ca exerciţiile Kata, 
permit transmisia mai fidelă şi mai precisă a tehnicii de luptă. 

12. Nu se trece printre doi parteneri aflaţi în plin exerciţiu. 

13. Cel ce este lovit sau rănit nu va țipa şi protesta, nu se va văita. Dacă e nevoie, 
se va retrage cât mai discret să se îngrijească. Păstraţi-vă demnitatea şi nu uitaţi că 
învăţaţi o metodă de luptă — nu dansuri de societate. Oricând este posibil un mic 
accident — mai ales dacă nu eşti atent. 

14. Când primeşti o observaţie sau corectură — accept-o fără cârteli şi discuții. 

15. Fii tolerant cu ceilalți şi intransigent cu tine însuți. Nu fă tu corecturi şi 
observaţii (decât în cazul relației Sempai-Kohai), lasă-le în grija instructorului. 

16. Armele (baston, sabie de lemn, cuţit) vor fi transportate într-o husă. În 
interiorul Dojo-ului, armele vor fi tratate ca arme, nu vor fi manevrate ca nişte 
cârje sau vreascuri. Orice armă se aşează pe saltea sau pardoseală cu vârful şi 
“tăişul” orientate spre peretele opus Shomen. Arma nu se trânteşte sau aruncă pe 
jos, ci se aşează cu mâna, păstrând trunchiul vertical (îndoind genunchii). Armele 
nu se aşază cu vârful sau tăişul spre Shomen, dar - dacă nu se poate altfel — vor fi 
îndepărtate pe durata salutului colectiv. Nu se trece peste o armă pusă jos — ci o 
vom ocoli. 


p Atmosfera din Dojo trebuie să fie ca o apă liniştită. 

Această metaforă are mai multe înţelesuri: 

Marea Neagră primeşte apele Dunării ce se varsă în ea, oricât ar fi de murdare. 
Marea acceptă apele aşa cum sunt şi le curăță fără să se plângă — deşi gunoaiele 
aduse de fluviu se depun în continuu, delta creşte mereu. La fel, instructorul îi va 
primi la lecţii pe toţi ce se înscriu, fără nici o discriminare. El îi va îndruma şi 
corecta pe toţi elevii, fără să se vaete că sunt slabi, proşti, n-au talent etc. 

Preotul bisericii a alungat de la slujbă un om care păcătuise. 

Atunci Avva Visarion s-a sculat şi a ieşit afară, zicând: şi eu sunt păcătos! 
(Pateric; Visarion 7). 

Călugărul nu s-a solidarizat cu păcatul, ci cu păcătosul. De Biserică, de iertarea 
lui Dumnezeu, mai mare nevoie are un păcătos — decât omul sfânt. Tot aşa, de 
Aikido are mai multă nevoie omul netalentat, neîndemânatec, degenerat de 
sedentarism — nu atletul înăscut. Profesorul nu alungă din Dojo nici un amator, 
oricât de puţine speranţe are să ajungă un mare Aikidoka, ci dimpotrivă, va încerca 
să-l ajute să se autodepăşească. 

Apele râurilor agitate sunt tulburi, dar un lac sau o mare liniştită sunt calme, din 
cauza adâncimii. Nu poți vedea printr-o apă tulbure, agitată; doar apa liniştită e 
transparentă. Nu orice apă liniştită e şi curată, dar până la urmă se va limpezi. 
Mulţi începători sunt neciopliţi şi violenți, însă până la urmă vor deveni şi ei 
potoliți şi senini, dacă studiază Aikido. Potolirea minţii cere timp. De abia atunci 
poţi vedea adevărul (vezi 4 8.5.1). 

Apa vijelioasă a râului de munte sare în sus la fiecare bolovan sau piedecă, 
zgândăre orice pietricică de pe fund şi o scoate la suprafață. Tot aşa fac şi 
începătorii: se sperie de orice atac, arătându-şi părerile şi gândurile care le trec prin 
minte. Apele mării sunt liniştite şi nu arată deloc ce este pe fund; ele arată numai ce 
e la suprafață. La fel ca marea, un om stăpân pe el e calm, mintea lui păstrează 
mereu Centrul corpului în Seika no Itten fără a-l muta de colo-colo în corp, din 
cauza fricii sau surprizei. În cazul unui atac, corpul acestui om nu se agită bezmetic 
- ci se mişcă cum şi cât e nevoie. Suprafaţa apei liniştite nu dezvăluie nici o acţiune 
din adâncuri, ci doar reflectă cerul sau păsările care zboară deasupra ei, eventual 
face valuri când cade ceva pe ea. Dacă mintea e calmă, corpul reacţionează simplu 
şi corect la orice perturbaţie. 

În altă ordine de idei, oamenii au datoria să ferească Natura de poluare, să nu lase 
deşeurile toxice să otrăvească apele. Tot aşa, avem cu toții datoria să ferim Dojo-ul 
de nelegiuiri şi mitocănie. 


p Samuraii considerau că partea stângă le era mai slabă, căci sabia ținută cu 
mâna dreaptă nu putea apăra şi partea opusă - aşa că politeţea cerea ca ajutorul sau 
asistentul să stea la stânga superiorului, să-i apere acestuia latura slabă. De atunci a 
rămas regula ca inferiorul să stea la stânga superiorului, de exemplu elevul cu grad 
mai mic, sau mai nou în Dojo (Kohai), va sta la stânga celui cu rang mai mare, sau 
mai vechi în Dojo (Sempai). 


> Când se fac fotografii de grup, instructorul, sau instructorul vizitator, va sta 
în centrul rândului din faţă. Următorul în grad va sta la stânga lui. Al treilea în 
ordinea gradelor va sta la dreapta persoanei principale. (Acestea au fost pozițiile 
importante). În continuare, centurile negre vor sta în primul rând, împărțindu-se la 
dreapta şi la stânga, la fel ca principalele trei persoane; în spatele lor stau elevii 
avansați, iar începătorii în ultimul rând. Important e ce fac primele trei personaje; 


poziţiile celorlalţi nu mai sunt impuse la fel de strict. Dacă în fotografie apar două 
persoane, instructorul va fi în stânga pozei (privind dinspre aparat). 

Respectând aceste reguli, poţi “citi” imediat fotografia. 

p La reuniuni, invitaţii de onoare vor sta la mijlocul unei mese amplasate cât 
mai departe de uşa de intrare în încăpere, cu faţa spre intrare (pentru a-i feri de un 
atac sau năvălire prin surprindere. ..). 


În diverse şcoli sau stiluri de Aikido apar variante ale regulilor sau gesturilor 
„corecte”. Fiecare profesor are părerea lui despre politeţe. Însă nu e nevoie să fii 
preocupat de aspectele exterioare, vizuale — ci să fii atent şi să respecţi principiile 
pe care le reprezintă această gesticulaţie. 

Contează fondul, nu forma politeţii. 


9.2.3. Curăţenia personală şi a Dojoului 

În Dojo totul trebuie să fie sobru şi curat, pentru a încuraja efortul. 

Înaintea fiecărui antrenament salteaua se va curăţi cu o cârpă umedă. Nu 
aştepta ca altcineva să ia inițiativa, începe tu treaba, dar atrage-i şi pe ceilalți. 

Respectă cele 5 simţuri ale partenerului, nu-l sili să audă, vadă, guste, miroasă, 
pipăie - murdării. Corpul este oglinda sufletului. Să ne spălam zilnic cu apă şi 
săpun. Costumul (Dogi) să fie curat (rezonabil). Sub Kimono nu se poarta flanele 
sau tricouri (cu excepţia fetelor). 

Mintea curată stă într-un corp curat. E uşor de spălat corpul; e mai greu de spălat 
mintea. Pentru a n-o murdări, să evităm gândurile murdare. O “spălare” bună este 
meditaţia (Mokuso) vezi # 8.5.1. 

Înainte de a critica pe altul că are picioarele murdare, ai grijă de ale tale. Vezi-ţi 
bârna din ochiul tău, lasă aşchia din ochiul celuilalt. Doar cine n-are nici o rană 
poate să se atingă de otravă (fără să păţească ceva) — sau să arunce primul piatra. 


9.2.4. Inceputul lecţiei 

Cu două minute înainte de începerea lecţiei elevii vor fi aliniaţi în formație pe 
saltea, în Seiza, arătând în felul acesta respectul pentru activitatea ce urmează. Nu 
cu cinci minute înainte — această aşteptare ar fi prea lungă. 

Şederea câtva timp în formaţie exprimă dorinţa elevilor de a învăţa. Corpul 
omului exprimă foarte fidel simțămintele, chiar pe cele ascunse (limbajul trupului). 
Fără să vrea instructorul se va molipsi şi el de această atitudine, devenind la rândul 
său dornic să predea. Când instructorul predă lecţia cu entuziasm, atunci şi elevii 
vor învăţa cu chef. Când izvorul e murdar, pârâul rezultat nu poate fi curat. Dacă 
din contră, înaintea lecţiei sala e aproape goală, ori elevii prezenţi stau brambura, 
sau umblă de colo-colo în Dojo, iar instructorul stă şi îi aşteaptă să se adune, în 
mintea lui nu-i de mirare să apară gândul: “de ce m-aş strădui eu să predau frumos 

acestor neisprăviți, pe care nu-i interesează să învețe?”. Aşa că atitudinea 
elevilor la începutul lecției e importantă pentru succesul acțiunii ce urmează. 
Relaţia între instructor şi elevi se desfăşoară în ambele sensuri. Cele două părți se 
influențează reciproc. 

Elevii se aşează în Seiza, în formaţie pe mai multe rânduri, cu faţa spre Shomen, 
astfel ca ultimul rând să fie aproape de marginea saltelei opusă Shomenului. Elevii 
cu grade mai mari vor sta în rândul din față, cu gradele în ordine descrescătoare de 
la dreapta spre stânga, privind spre Kamiza. Preferabil ca numărul elevilor dintr-un 
rând să fie par. Elevii avansați (Sempai), care au sarcina să-i ajute pe începători 
(Kohai), vor sta în formaţie la urmă, după ultimul începător: în felul acesta, când 
începătorul are nevoie de un ajutor, îl primeşte imediat - de la vecin; nu aşteaptă 
până când îndrumătorul ajunge la el. 


9.3. Salutul 


Pentru a începe şi termina cu bine orice treabă (antrenament etc.), e necesar să te 
stăpâneşti, să nu fi repezit, obraznic, necugetat, provocator. Această atitudine se 
arată, dar se şi obține, prin salut. Spicul de grâu se apleacă (salută) pe măsura ce se 
coace (maturizează). Respectă pe alţii pentru a fi şi tu respectat. 

La urma urmelor, politeţea este şi ea o formă de autoapărare. 

Salutul în Aikido se face prin aplecarea din şolduri a trunchiului menţinut drept 
(nu îndoit) cam la 30°, dar max. 45°, astfel ca să poți vedea mâinile celui pe care-l 
saluți (pentru a nu fi surprins de un atac mişelesc). De asemenea, distanța la care 
saluţi va fi de cel puţin două lungimi de braţ până la cealaltă persoană (Ma-ai — 
adică distanța convenabilă pentru apărare, contra unui atac surpriză). Salutul va fi 
demn, respectuos, dar vigilent. 

La salutul din picioare (Rifsurei) braţele atârnă întinse în părți, mâinile rămân 
mereu lângă şolduri, picioarele sunt lipite şi genunchii întinşi. 

La salutul din genunchi (Zarei) — figura 9.1, prima se pune jos pe saltea palma 
stângă, apoi cea dreaptă. Degetele groase şi arătătoare dela cele doua palme sunt 
lipite, între ele va apare un triunghi (având unghiurile, zice-se, ca o secțiune prin 
piramida lui Keops). La ridicare, ordinea de mişcare a mâinilor e inversă. 


Detaliu A 





9] 


Salută când intri şi când ieşi din Dojo. Apleacă-te suficient de mult ca să vezi 
dacă mâinile şi picioarele îți sunt curate. 

Salută când intri şi ieşi de pe saltea (rugându-te, sau mulțumindu-i astfel lui 
Dumnezeu să te ferească pe tine şi pe ceilalți de accidente în timpul 
antrenamentului). 

Salută peretele de onoare (Shomen) la începutul şi sfârşitul fiecărui antrenament 
(arătând în felul acesta recunoştinţă față de înaintaşi — pentru că Patria ţi-e liberă, şi 
lui O Sensei — pentru că a inventat Aikidoul). 

Salută instructorul la începutul şi sfârşitul fiecărui antrenament (mulțumindu-i 
astfel pentru învăţătura pe care ţi-o dăruieşte), precum şi după fiecare demonstrație 
a ceea ce trebuie să facă elevii. 

Salută partenerul la începutul şi sfârşitul fiecărei serii de exerciții (mulțumindu-i 
astfel pentru că-ţi pune la dispoziţie corpul său, şi pentru cele învăţate cu ajutorul 
lui). 

Elevul începător (Kohai) va saluta primul pe orice elev mai vechi (Sempai) şi pe 
orice instructor. De asemenea va termina salutul (se va ridica) ultimul, după ce 
Sempai sau Sensei termina salutul. 

Profesorul nu se apaludă! El este ca un tată, ca o rudă apropiată care ajută pe 
toţi, privitori sau elevi, să facă mai bine Aikido, sau să se apuce de Aikido. Va fi 
salutat şi i se mulţumeşte. 

> Semnalul pentru salut: la începutul şi la sfârşitul lecţiei elevii adunaţi în 
formaţie pe Tatami salută de trei ori: 

- prima oară, către Shomen; semnalul fiind dat de instructorul aflat în fața 
formaţiei, fie prin simplul fapt că el se apleacă (salută), fie prin două bătăi din 
palme. Silindu-l să recunoască faptul că există persoane (sau spirite) superioare, 
mai pricepute, mai merituase, mai valoroase decât el, acest prim salut ajută 
instructorului să devină mai modest. Fără această reamintire formală, marcată, 
instructorul poate uşor să şi-o ia în cap, din cauza poziției de autoritate absolută pe 
care o are în Dojo. 

După primul salut, instructorul se întoarce cu faţa spre formaţie; 

- al doilea salut - către instructor; semnalul va fi dat de elevul din extremitatea 
dreaptă a primului rând, prin comanda (tare şi clară): Rei, sau Sensei-ni-rei, sau 
printr-o bătaie din palme; 

- al treilea salut - elevii între ei: jumătate din formaţie se întoarce la stânga, 
jumătate la dreapta - astfel ca persoanele din cele două jumătăți sunt față în faţă; 
semnalul va fi dat de acelaş elev, prin comanda Rei, sau printr-o bătaie din palme. 

Elevii salută sau se apleacă primii la semnal, apoi instructorul; tot acesta termină 
salutul primul şi după aceea se ridică elevii. Este greşit când instructorul salută 
primul, sau stă aplecat o durată mai mare decât elevii. 


9.4. Antrenamentul (Keiko) 


Nu contează ce (fel de exerciţii) practici 
Dacă la antrenamente „dai ” tot ce poţi (Doka de O Sensei) 

Antrenamentul va fi condus de instructorul cu grad mai mare, care poate însărcina 
un instructor cu grad mai mic să ţină lecţia. 

În timpul lecţiei elevii au voie să vorbească numai despre materia predată atunci. 
Ei nu au voie să pună întrebări decât la invitaţia instructorului. Cu toții avem păreri, 
dar în timpul lecţiei nu e voie să gândim sau judecăm, ci numai să învăţăm — adică 
să practicăm. Părerile personale deranjază procesul de însuşire a materiei; se şi 
zice: vino la mine cu ceaşca goală (fără gândurile tale) şi vei putea să-mi guşti 
ceaiul (cunoştintele) — vezi # 6.2.2. 

Care este scopul antrenamentelor? 

Ele urmăresc “dresarea” elevului până când tehnicile de luptă devin instinctive 
(reflex condiţionat) şi sunt executate automat ca răspuns la un atac. O Sensei 
spunea: “șlefuieşte tehnica şi întăreşte-ți sufletul. Antrenamentul necontenit al 
corpului şi minții constituie mijlocul prin care oamenii caută Adevărul, acesta este 
ținta noastră”. 

Antrenamentul înseamnă gândire. Cuvântul japonez Keiko înseamnă “a gândi 
despre trecut”. La antrenament gândim la experienţa trecutului, pe care putem fie 
să-l ignorăm, fie să-l repetăm, fie să învăţăm din el pentru a face în continuare ceva 
mai bun. 

Totodată antrenamentele urmăresc liniştirea minţii. Aikido dezvoltă o coordonare 
splendidă a minţii şi a corpului. Pentru a scăpa de gândirea haotică e nevoie să ne 
concentram asupra trebii pe care o facem. În orice activitate, fie că e mare sau mică, 
se fac planuri. Când planificam, ne concentrăm. Când gândirea se opreşte, cele 5 
simțuri se trezesc. Acestea ne dau capacitatea de a sesiza, de a percepe mediul 
înconjurător. Capacitatea de percepţie te face conştient. În antrenamentul de Aikido 
ne concentrăm asupra mişcărilor, fără nici o gândire. Când gândirea rațională se 
opreşte, intră în funcţie subconştientul. Când oprim gândurile conştiente, 
subconştientul învață. 


Sunt mai multe feluri de antrenament (Keiko): 

- Mitori Keiko: privirea lecţiei (de pe bancă); 

- Tsujo Keiko: antrenamentul obişnuit cu partenerul; 

- Ato Keiko: antrenamentul de după lecţie; 

- Hitori Keiko: antrenamentul de unul singur; 

- Jishu Keiko: vezi # 9.12; 

- Kan Keiko: antrenament intens, în perioada cea mai friguroasă a iernii; 

- Shochu Keiko: antrenament intens, în perioada cea mai călduroasă a verii; 

- Kakari Keiko: exerciţiu continuu, mai mulți Uke atacă mereu binevoitor iar 
Nage se apără cu orice procedeu poate; 

- Hikitate Keiko: la fel cu Kakari Keiko, dar Uke nu cooperează, nu cade dacă 
procedeul a fost greşit executat, Mage încearcă din nou; 

- Randori: luptă liberă în care rolurile Uke şi Nage nu se schimbă; 

- Shiai: lupta liberă în care ambii parteneri sunt şi Uke şi Nage; 

- Renshu: şlefuirea tehnicii prin Keiko şi Tanren. 

Aikido trebuie practicată ca o Artă marțială (Jutsu), dar trăită ca o practică 

spirituală (Do). 


> Punctualitatea: Lecţia începe totdeauna la ora stabilită, fără nici o amânare! 
Elevii şi instructorii trebuie să fie punctuali la lecţie. Dacă instructorul principal 
întârzie, până la sosirea lui, elevul cu gradul cel mai mare preia conducerea şi 
începe antrenamentul. 

Aprecierea corectă a timpului este baza punctualităţii. Pentru auto-apărare este 
extrem de important să faci tot ce e nevoie ”la timpul potrivit”. Orice procedeu de 
Aikido depinde de “momentul optim” în care reacționezi la atac. “Timpul potrivit” 
înseamnă buna coordonare a corpului cu mintea. Dificultatea e că această potrivire 
trebuie asigurată 24 de ore pe zi, 7/7, nu doar din când în când. 

Elevul care întârzie nu va intra brambura pe Tatami, ci se va încălzi de unul 
singur în afara saltelei, apoi va aştepta în Seiza lângă saltea, până îl invită 
instructorul să intre. Politeţea cere ca întârziatul să plece din Dojo imediat ce s-a 
terminat lecţia (ca să arate că-i pare rău că a întârziat, dar a fost nevoit s-o facă 
pentru că era foarte ocupat şi acuma se grăbeşte înapoi la treaba respectivă) - chiar 
dacă mai stă şi aşteaptă afară din Dojo să meargă cu colegii la o bere. 


> Antrenamentele în alte Dojo-uri: elevii care doresc să se antreneze şi în alte 
Dojouri decât cel la care sunt înscrişi, vor cere mai întâi permisiunea instructorului 
dela Dojoul nou. De asemenea, după vizită vor mulțumi instructorului gazdă, 
înainte de a părăsi Dojoul vizitat. De obicei, elevul musafir este scutit de taxă cel 
mult două săptămâni (chestiune ce se va clarifica cu instructorul gazdă). Dar el va 
participa la toate corvezile, alături şi la fel cu ceilalţi elevi. 

Pentru a se antrena într-un Dojo străin, un instructor musafir are nevoie de o 
invitaţie, sau de aprobarea dată sub orice formă de instructorul gazdă. De obicei 

instructorul vizitator e scutit de taxe şi corvezi, oricât timp stă la un Dojo. 
Indiferent de gradul pe care-l are, instructorul musafir va fi respectuos cu 
instructorului gazdă. Instructorul gazdă poate cere unui instructor mai mic în grad 
să conducă lecţia, iar acesta nu poate refuza. 

Instructorul gazdă va oferi unui instructor musafir mai mare în grad onoarea de a 
conduce lecţia. Instructorul cu grad mai mare poate refuza acest privilegiu. Orice 
instructor vizitator care conduce o lecţie la alt Dojo va fi răsplătit, indiferent în ce 
fel — chiar şi numai cu o îmbrăţişare. Dar atenție: când faci un cadou numai unui 
instructor, poţi stârni resentimentele altuia care nu primeşte. 

Întrucât Aikido este o chestiune personală, clubul sau şcoala la care înveţi are o 
valoare în măsura în care îţi place ţie şi nu are rost să le compari cu altele. Când 
studiezi în diverse săli de Aikido — încearcă să afli ideile lor comune. Fii deschis 
pentru noutăţi şi alte puncte de vedere, nu cădea în sectarism şi nu deveni 
provincial. 


> Stagiile pot fi organizate de orice club. Stagiile vor fi conduse de instructori 
şefi. Nu se admite ca un instructor cu grad mai mic, care predă la un stagiu, să 
invite un instructor cu grad mai mare să intre pe saltea să participe la lecţie; în 
schimb acesta poate intra dacă vrea, chiar neinvitat. Orice instructor poate invita un 
instructor cu grad mai mare să ţină lecţii la un stagiu. Instructorul invitat trebuie 
răsplătit într-un fel, nu neapărat material. 

La un stagiu profesorul nu arată (doar) procedee — ci mai ales idei sau principii şi 
senzații generale, sintetice, căci aplicarea oricărui principiu produce de la sine 
procedee. Este o greşeală a profesorului dacă elevii nu rețin cele arătate de el! 

Instructorul va avea grijă ca participanţii la stagiu să se cunoască şi să comunice 
între ei, impunând schimbarea frecventă a partenerilor de exercițiu. La începutul 
stagiului, participanţii în formaţie vor fi invitați să facă cunoştinţă cu fiecare din 
vecinii din faţă, spate, lateral, diagonală: să-şi spună numele, clubul, să-şi dea mâna 
ş.a.m.d. Eventual, la mijlocul lecției instructorul poate verifica elevii, punând 
întrebări dibace: cum îl cheama pe partener? Ce ocupaţie şi hobby are? Dacă elevul 
întrebat nu ştie, va fi pus să facă 5 flotări. Toată lumea îi va număra cu voce tare. 

Apoi, altă întrebare: alt cineva care nu mai ştie cum îl cheamă pe partener - să 
ridice mâna! Cei care se autodenunţă vor face 10 flotări — ca premiu pentru 
sinceritate. Flotările (sau alte corvesi) sunt cadouri — nu pedepse. 

Când eşti atacat (în Dojo, pe stradă) — nu considera agresiunea drept o nenorocire, 
ci, în timp ce te aperi, mulțumeşte-i lui Dumnezeu că ţi-a făcut cadou un naiv, pe 
care să-l foloseşti ca partener pentru a un mic antrenament. 

Un preot se plimba împreună cu prietenul său, care nu era un credincios 
convins. La un moment dat, văzând un aurolac care dormea pe trotuar, 
necredinciosul remarcă: „vezi că Dumnezeu are probleme cu lumea pe care a 
creat-o, uite că nu e în stare să-l ajute pe nenorocitul ăsta! ”. 


“Bineînţeles că văd, ” răspunse preotul. “EI a pus copilul chiar acolo în faţa 
ta, ca să fie sigur că-l vezi. El te-a ajutat să poți face TU o faptă bună”. 


9.5. Transmisia cunoştinţelor 


Am văzut că: 

Aikido = Educaţie corporală + Educaţia minţii + Educaţia sufletului = 

= Ffort fizic + Gândire optimistă + Educaţie civică + Instrucție militară + 

+ Educaţie morală + Controlul Ki + Iubirea de oameni. 

În cadrul lecţiilor, un instructor bun se ocupă conştient şi detaliat de fiecare din 
aceste componente ale Învățăturii, fără a o prefera sau neglija pe una sau pe alta, şi 
urmărind modul în care elevii le însuşesc pe fiecare. 

Predarea tehnicii se face prin lecţii antrenamente pe saltea în Dojo. La fel se 
predau şi elementele privind Ki-ul. 

Principiile teoretice şi cele morale se predau de instructor verbal, atât în Dojo cât 
şi prin discuţii în afara Dojo — ori prin exemplificare practică. 

Un elev a plecat seara de la antrenament împreună cu instructorul. Cartierul 
era destul de periculos. La un colt de stradă, din întunerec apare un individ 
solid, mirosind a băutură, care le cere obraznic de pomană. La refuzul celor 
doi, bețivul ridică mâna să lovească. Până să reacționeze elevul, preocupat 
unde să-şi pună sacul cu echipament, instructorul deja intrevenise cu o singură 
mână (Kote gaeshi) şi beţivul sbura prin aer. 

Elevul avu timp să observe cu admiraţie, cum instructorul îşi împinse pantoful 
pe locul unde capul omului urma să lovească trotuarul, pentru a amortiza 
șocul. Apoi - restul corpului se turti de sol şi beţivanul începu să se vaete, 
zdrobit, dar viu şi întreg. 

În Budo spiritul Artei e transmis de profesor, iar tehnica e predată de instructor. 

Elevii avansați sau instructorii îi ajută pe începători folosind tehnicile de luptă 
pentru a-i îndemna spre armonia cu Natura. Numai în felul acesta barbaria 
descreşte şi civilizaţia se dezvoltă. 

Metodica antrenamentului nu pune accentul pe explicaţia intelectuală, mai 
importantă este experiența directă. Profesorii arată practic elevilor valoarea 
stăpânirii de sine, nu doar vorbesc despre ea. În artele marţiale vechi nu se folosea 
cuvântul "a preda" sau "a învăţa pe cineva" în sensul de a fi profesor. Instructorul 
arată ce e de făcut, însă fiecare elev urmează să se străduiască singur pentru a 
ajunge la starea spirituală şi la îndemânarea tehnică propusă. Explicaţiile verbale 
ale profesorului nu pot înlocui efortul personal al elevului. 

Se urmăreşte în special dezvoltarea minții, mai ales în comparație cu simpla 
îndemânare tehnică. Tendinţa clară a profesorilor tradiționali de Arte marţiale este 
să îmbunătăţească îndemânarea tehnică a elevilor prin disciplinare mintală, 

dezvoltându-le capacitatea de atenție şi concentrare, căutând să le îndepărteze 
teama şi nervozitatea care împiedecă progresul şi performanța. 

În realitate, frica în doze mici poate spori performanţa tehnică, dar în doze mari 
îngreunează desluşirea pericolului adevărat față de cel aparent. Teama produce 
rigidizarea modului de reacţie, astfel că se reduce varietatea acţiunilor de răspuns la 
un atac, ele devin stereotipe şi previzibile de către adversar. Pentru scăderea fricii e 
nevoie să se elimine teama de moarte şi să fie liniştită mintea, ceea ce se obține cu 
ajutorul unui corp echilibrat şi relaxat — vezi şi # 8.5.1. 


9.5.1. Ce se predă? 

Curricula (sistematizată de profesorul Rolf Brand din Germania) cuprinde: 

> Tehnica, adică ansamblul procedeelor de luptă. 

Procedeele Aikido sunt alcătuite din anumite elemente statice şi elemente de 
mişcare, la fel cum un zid este construit din cărămizi. 


> Elementele Aikido sunt: 
- Kamae (Postura, Garda); 
- Shisei (Ţinuta sau atitudinea corectă a corpului); 
- Ma-ai (Distanţa corectă până la adversar); 
- Sabaki (Deplasarea); 
- Tegatana (Sabia mâinii); 
- Hara, respectiv Seika-no-Tanden (Centrul corpului); 
- Kuzushi (Dezechilibrarea adversarului); 
- Suki (Deschiderea şi desfacerea gărzii adversarului); 
- Kokyu (Forţa vitală a respirației); 
- Siguranţa (apucării adversarului); 
- Randamentul (Eficienţa); 
- Prestanța. 


> Procedeele de luptă (Aikido Waza) sunt: 
> De bază: - Căderile (Ukemi); 
- Procedeele de aruncare, din picioare 
(Nage-Waza); 
- Procedeele de fixare (Katame- Waza). 


- Ambii în picioare (Tachi-Waza); 

- Nage în genunchi, Uke în picioare 
(FHanmi-hantachi); 

- Ambii în genunchi (Swwari-waza); 

- Înlănţuirile de procedee (Kaeshi-Waza); 

- (Aiki-Bu-Jutsu); 


> Forme speciale de 
exersarea tehnicii: 





- (Renzoku- Waza); 
- Apărarea contra atacurilor cu arme albe. 


> Exerciţiile standardizate 
(Aiki-no Kata): 


- pentru 1 dan: Fixările (Katame Waza) în 
picioare (Tachi- Waza); 

- pentru 2 dan: Fixările (Katame Waza) în 
genunchi (Suwari Waza); 

- pentru 3 dan: Aruncările (Vage Waza); 

- pentru 4 dan: Evolutia Aikidoka; 

- pentru 5 dan: Principiile Aikidoului. 


> Luptă liberă contra unui 
singur adversar neînarmat, 
care se apără moale 
(Ju-no-Geiko/ Randori): 


- pentru 2 kyu: Uke atacă cu apucări prestabilite; 
- pentru 1 kyu: Uke atacă cu lovituri prestabilite; 


> Luptă liberă (Jiyu Waza): - pentru 1 dan: Ju-no-Geiko contra unui singur 
adversar neînarmat, care nu rezistă şi se apără 
moale; 

- pentru 2 dan: luptă sau apărare în forţă (Kakari- 
Geiko) contra unui singur adversar neînarmat 
care se opune; 

- pentru 3 dan: Ju-no Geiko (luptă sau apărare 
moale) contra a doi adversari neînarmaţi; 

- pentru 4 dan: Kakari-Geiko (luptă sau apărare 

în forţă) contra a doi adversari neînarmaţi; 

- pentru 5 dan: Kakari-Geiko (luptă sau apărare 

în forță) contra a trei adversari neînarmaţi. 





Notă: nivelul gradațiilor dan — conform programei de examinare DAB Germania 
(vezi [2] şi # 10.2.2 E ). Tehnica (procedeele) se inspiră din Principii. 


> Principiile sunt componentele din care este construit Aikidoul: 


> Ai (Iubirea; Armonia; Firescul), adică relaţia dintre: 
- Corp - Spirit - Suflet; 
- Om - Om; 
- Om - Mediu înconjurător 
> Ki (Principiul creator originar, Energia spirituală universală) 
> Do (Metodă; Învăţătură, Cale; Principiu filozofic) 
> Irimi (Intrare; Înaintare; Pătrunderea “în interior”); Omote (Partea din 


față) 


> Tenkan  (Eschiva; Intrarea “prin exterior”), Ura (Partea din spate) 

> Makato (Adevărul; Sinceritatea) 
> Junitsu (Simplitatea) 
> Nin (Răbdarea), Shinobu (Stăruinţa) 
> Manzoku  (Satisfacţia; Echilibrul interior) 


> Nen (Concentrarea; Momentul potrivit; Spontaneitatea; Timing) 
> Kan (Anticiparea, sau Sesizarea intuitivă a evenimentelor) 

> Heiki (Sângele rece) 

> Iki (Forţa voinţei) 

> Seiki (Energia spirituală) 


> Sumi-kiri  (Limpezimea corpului şi a spiritului) 

> Mu (Golul mintal; Liniştea; Calmul) 

> Muga (Generozitatea; “Eul” bine stăpânit) 

> Eficienţa (Cercul; Crucea; Arta de a conduce partenerul pe “linia 
cealaltă”) 

> Proporţionalitatea (Controlul etic şi juridic al reacției la un atac) 

> Anularea contrariilor (Compunerea forţelor convergente) 

> Prestanţa (Limbajul corporal; Mimica; Personalitatea) 

> Kokoro (Vorbirea din inimă; Comportamentul social) 

> Go/ Satori (luminarea) 


Aikido este unul din mijloacele cu care se poate construi desăvârşirea omului. 

În ceea ce priveşte progresia cunoştinţelor elevului, concretizată în cerinţele 
pentru examenele de grade Kyu şi Dan, cel mai bun program pentru Aikido 
educativ rămâne cel preluat de la DAB - vezi [2] şi 
www.aikido-bund.de/download/kyu2006.pdf, deoarece este simplu şi clar. 


9.5.2. Cum se predă? 


Nu poţi zice că ai înțeles bine o chestie, până 
nu reuşeşti să i-o explici şi bunicii tale (Albert Einstein) 
Problema pedagogiei este vastă şi nu poate fi decât schițată aici. 
Amintesc de conceptul pedagogic rațional al lui Tyler, bazat pe 4 principii: 
1. Care sunt scopurile educaţiei? 
2. Ce experienţe educative (lecţii) se pot folosi pentru atingerea acestor scopuri? 
3. Cum pot fi organizate cât mai eficent aceste experienţe educative? 
4. S-au atins scopurile propuse? Cum putem măsura rezultatele? 
Tyler leagă în mod explicit şi logic ceea ce se învață (predă) de rezultatele 
învățăturii, scopurile educaţiei de performanţele elevului, la fel ca un proces 
tehnologic în care intrările (input) sunt determinate de ieşiri (output). 


Hotărîtoare în învăţare şi educaţie este relația tranzacțională dintre profesor şi 
elev, în care are loc un schimb activ, reciproc, de stări sufleteşti, idei, stimuli şi 
răspunsuri. 

Sarcina instructorului este să-i ajute pe elevi să dobândească o “impresie” despre 
funcţionarea Aikido şi apoi să le dea un bagaj de cunoştinţe de bază, cu ajutorul 
cărora să poată învăţa şi practica în continuare Budo. 

Explicaţiile trebuie date astfel ca să fie pricepute de elevi, folosind cuvinte şi 
noţiuni pe care ei le ştiu deja, nu expresii academice sau argumente abstracte. 

Doi asistenți sociali făceau schimb de experienţă în domeniul educaţiei anti- 
drog: 
- la spune, ce rezultate ai obținut? 
- Cam 50% din tinerii de care m-am ocupat s-au lăsat de droguri. 
- Nu-i rău! Cum ai făcut? 
- Am o metodă a mea: pentru argumentare folosesc fructe. Îi arăt băiatului un 
pepene şi îi spun: aşa arată creierul tău înainte de a consuma drogul. Îi arăt 
apoi o prună şi-i explic: atât ajunge creierul tău după ce iei droguri. Dar tu, 
cum Stai? 
- La mine succesul e cam de 95%. 
- Ei lasă-mă! Eşti grozav!!! Dar cum faci? 
- Şi eu folosesc fructele. Îi arăt tânărului pruna şi-i spun: dacă iei droguri, vei fi 
prins şi condamnat. La închisoare o să stai în celulă cu mulți ticăloşi depravați. 
Când intri acolo, gaura din fundul tău va fi mare cam cât să intre pruna asta. 
Apoi îi arăt pepenele şi zic: când ieşi.... 

Cuvintele, tonul vocii şi limbajul trupului sunt mijloace de comunicare aflate în 
strânsă interdependență. Este nevoie ca toate trei să fie nu numai în concordanţă, ci 
să se susţină unul pe altul; altfel, se pot anula reciproc, cu efecte dezastruase pentru 
succesul acțiunii de comunicare. Dacă, de exemplu, spui cuiva cu un ton foarte 
prietenos: „mă interesează mult părerea Dvs. şi vă rog să mi-o expuneţi” dar în 
acelaş timp te uiţi la ceas — interlocutorul va trage concluzia că îl minți. Nici 
cuvintele adecvate, nici tonul plăcut nu pot contrabalansa impresia realizată de cel 
de al treilea mijloc de comunicare. În mod asemănător, alegerea cuvintelor cu care 
te adresezi contează foarte mult. De exemplu, efectul favorabil este mult mai mare 
dacă spui: „Da, şi ...” în loc de „Da, dar...”. 

Este mult mai eficientă folosirea unei atitudini pozitive. De exemplu, elevii nu 
vor fi întrebaţi: “ia uitaţi-vă la perechea care exersează, ce greşeli fac?”, ci mai 
bine: “ia uitați-vă la perechea care exersează; ce fac bine? De ce e bine?”. Se zice 
că pe vremuri, un rege i-a poruncit valetului său să-l trezească în fiecare dimineaţă 
cu cuvintele: “sculați-Vă, Majestate, lumea Vă aşteaptă să faceţi fapte mari”. 
Optimismul şi gândurile bune au un efect amplificator şi consolidează rezultatele 
bune. 

Sensul acțiunii pedagogice constă în dobândirea faptei bune din obişnuință, prin 
reflex dobândit. Învăţarea are două faze: a) priceperea sau instruirea şi b) exersarea 

pentru însuşirea deprinderii automate, fără controlul conştiinţei. Pentru ca 
reacția corectă faţă de atacuri să se imprime definitiv atât în cap cât şi în minte, 
însuşirea faptei executată din reflex automatizat necesită repetarea ei de 5000 ori 
(evident, nu într-o zi sau o săptămână - ci în ani!). 

Baza antrenamentului de Aikido sunt Kumite — exerciţiile cu mişcări prestabilite 
executate de doi parteneri, din care unul atacă (Uke) iar celălalt se apără (Nage). 

Principiile de bază ale predării sunt: de la uşor la greu; de la simplu la 
complicat; de la cunoscut la necunoscut; de la încet la repede; de la ansamblu 
spre detalii. 

Se vor evidenția şi demonstra caracteristicile principale şi punctele cheie ale 
tehnicilor, desfăşurarea şi înlănțuirea mişcărilor sau fazelor unui procedeu. 
Folosind aşa-zisele şiruri de exerciţii metodice (mişcări asemănătoare şi din ce în 
ce mai complexe, apropiate de procedeul urmărit) precum şi demonstrația totală a 
întregului procedeu, instructorul va trece elevii dela simplu spre complicat şi de 
abia apoi le va pretinde execuţia completă, perfectă, frumoasă, în condiţii grele (de 
viteză, de forță, cu schimbări de partener, în variante, la atacuri cu arme). 

În principiu, predarea fiecărui element tehnic de Aikido se desfăşoară astfel: se 
demonstrează întregul, apoi se evidenţiază părțile lui componente pe care toată 
lumea le exersează, apoi acestea vor fi din nou reunite sub forma ansamblului — 
care va fi şi el exersat de elevi (metoda Întregul — Părţile — Întregul). 

Pentru claritate, predarea unui procedeu de luptă ar trebui făcută astfel: 

- se anunţă clar titlul exerciţiului: atacul — răspunsul (procedeul) — varianta — 
legătura cu ce s-a predat mai înainte — legătura cu principiile generale ale Aikido; 

- instructorul arată concret desfăşurarea exerciţiului (astfel ca toate amănuntele să 
fie bine văzute din toate părţile sălii, de toți elevii), şi specifică sarcinile elevilor; 

- se lasă elevilor timp suficient pentru exersare, ca să priceapă mişcările (vreo 5 
minute); 

- instructorul explică şi arată din nou desfăşurarea corectă a exerciţiului, cu 
evidenţierea greşelilor apărute, eventual ce-i de făcut în cazul că Uke este mai 
scund, sau mai înalt, sau mai greu, sau mai nepriceput la Ukemi etc.; 

- se schimbă partenerii, apoi elevii exersează încă o repriză de 5 minute; 

- se trece la exercițiul următor. 

Acelaşi procedeu se va preda şi executa în variante diferite, cu dificultate 
crescândă, corespunzător nivelului de înțelegere al elevului: 

1) statică — rectiliniară (Uke se mişcă puţin sau deloc; Nage se mişcă mult); 

2) dinamică — rectiliniară (Uke şi Nage se mişcă în linie dreaptă); 

3) dinamică — circulară (Uke şi Nage se mişcă în linie curbă); 

4) relaxată — circulară (Nage relaxat stă aproape pe loc iar Uke se mişcă în jurul 
său). 

Când arată o mişcare sau un procedeu, instructorul nu e obligat să lucreze cu 
viteză mare, să trântească elevul cu violență - pentru a impresiona auditoriul. În 
timpul lecţiei profesorul se va purta ca un preot care slujeşte, nu ca un actor care dă 


un spectacol. Instructorul de Aikido e un formator de caractere şi un animator al 
grupului — nu un circar preocupat să facă impresie, pentru a câştiga glorie, bani sau 
putere. Din păcate, ca să se dea grozavi, unii instructori, chiar profesori, ameţesc 
elevii cu „priceperea” lor: când explică un exerciţiu, arată deodată 5, poate şi 10 
variante, astfel că nimeni nu înţelege ceva, ba chiar mai rău — nu reţine nimic. Sau, 
pentru demonstrarea exerciţiului care urmează a fi făcut, e bine ca profesorul să 
folosească diverşi elevi, de nivel tehnic variat, nu numai unu-doi dintre cei mai 
pricepuţi. Un Uke priceput contribuie la succesul spectacolului şi gloria 
instructorului, un Uke nepriceput ajută la succesul lecţiei. 

Înainte de sfârşitul lecţiei instructorul va face o scurtă recapitulare, cu re- 
demonstrarea tuturor exerciţiilor predate în cursul lecţiei. Eventual câte o pereche 
de elevi sunt puşi să repete deodată cu instructorul şi ajutorul său. 

E bine ca profesorul să vorbească când predă tehnica pe Tatami? 

Există două teorii, fiecare cu partizanii şi adversarii ei: 

- să arăţi şi să taci, urmând ca elevul să copieze fără să gândească sau înţeleagă, 
repetând la nesfârşit exerciţiile arătate până le reţine (metoda clasică orientală); 

- să arăţi şi să explici verbal — iar elevul prelucrează în minte informațiile 
(metoda europeană). 

Desigur că e importantă nu numai alegerea uneia din cele două teorii, ci şi 
calitatea predării: ce şi cum arăţi sau explici. Ambele teorii sunt limitative, 
unilaterale. Ca de obicei, adevărul e pe la mijloc — trebuie găsite proporţiile optime, 
care amestecate să dea un rezultat cât mai potrivit scopului urmărit şi auditorilor. 
De fapt, vorbele din cursul lecţiei servesc la capacitarea elevilor insuficint motivaţi, 
căci la învăţătură nu-i ajută nimic afară de practica lor pe Tatami (kilometraj). 

Datorită dificultății pe care o au din ce în ce mai mulți elevi, de orice vârstă, să 
memoreze ce au de făcut (datorită degradării biologice cauzată de sedentarism), 
când suprafața saltelei permite se poate folosi metoda de predare a şcolii 
Yoshinkan: toţi elevii, perechi, copiază în timp real şi execută noul exerciţiu de 
câteva ori deodată cu instructorul care demonstrează. 

Metodologia recomandată pentru predarea elementelor tehnice de bază porneşte 
de la teoria că elevul învaţă cel mai bine când se folosesc toate căile senzoriale 
disponibile: vizuală, auditivă, kinestezică. Oamenii sunt diferiţi şi au o dezvoltare 
inegală a capacităților senzoriale. La fiecare om una din căi este dominantă, astfel 
că el învaţă mai bine dacă lecţia respectivă se adresează acelui simţ. Un profesor 
bun simte aceste diferenţe de capacitate ale elevilor şi va adapta modul de predare 
la specificul ascultătorilor. Un elev care de exemplu învaţă mai bine “simțind 
mişcarea”, poate fi instruit şi “constrâns” să progreseze mai mult dacă este pus să 
lucreze mai intens, să sufere eforturi şi frustrări. 

Procesul de predare şi învăţare este însă în continuă transformare şi adaptare la 
situația reală. În acest context instructorul va fi mereu atent să aplice sau să 
inventeze exerciţii şi efecte pedagogice adecvate, care să le permită elevilor să 
simtă şi să înțeleagă cât mai bine ce vrea el să le spună, folosind toate simţurile lor. 

Uneori este avantajos să se facă lecţii sau antrenamente separate pentru elevii 
începători şi pentru cei avansați. 

Mulţi profesori predau numai procedeele lor “favorite”, adică cele pe care le pot 
interpreta cu succes. Dar în felul acesta elevii nu vor avea o imagine şi pregătire de 
ansamblu, nu vor putea creşte în continuare. E necesar ca programa analitică să 
conțină exerciţii şi experienţe cu nivel crescător de dificultate. Lecţiile vor conține 
exercitii variate, chiar inventate de instructor, pentru a stimula elevii şi a-i face să 
se autodepăşească, să dorească a ajunge la îndemânarea marilor maeştri. 

Scopul învățăturii din Dojo nu e doar însuşirea tehnicii corporale — ci şi a 
elementelor morale, a formării caracterului şi altor deprinderi spirituale. E obligator 
ca fiecare instructor să predea în Dojo lecţii depre toate cele trei componente ale 
Aikido — referitoare la corp, minte şi suflet, adică despre morală, comportament 
civic, viață şi moarte, în concepția Artei. 


> Cum se face educaţia etică? 

Iată câteva reguli ale muncii pedagogice: 

- Educaţia trebuie să aibă un scop bine definit. 

- Rolul şi efectul educativ pentru caracter nu-l are Arta marțială în sine — ci 
activitatea multilaterală organizată de instructor în jurul ei. 

- Criteriul fundamental şi definitiv al valorii morale a unei fapte este motivaţia ei. 

- Stimulentele menite să mărească eficienţa activităţii vor fi corelate cu scopurile 
pedagogice. Stimulentul este strâns legat de motiv şi-l influențează. 

- Unui elev i se vor cere totdeauna performanţe mai mari decât posibilităţile sale. 

- Educaţia impusă făţiş provoacă rezistența elevului, aşa că intervenţia va fi 
camuflată, cu caracter manipulator. 

- Grupa de elevi va fi cât mai bine organizată, deoarece influența educativă 
indirectă a colectivului asupra individului este mai puternică decât cea directă a 
instructorului. 

- Elevul este produsul propriei sale voințe, aşa că învaţă-l să se autoeduce. Dacă 
nu-l învață pe om să se auto-educe, educaţia nu şi-a îndeplinit scopul. Pentru a 
putea să se autoeduce, omul are nevoie de 4 tipuri de deprinderi: de autocontrol, de 
autoapreciere, de autoconducere şi de autoexersare. Aceste deprinderi se formează 
în mare măsură chiar prin antrenamentele obişnuite. 

- Cel mai puternic factor educativ este chiar educatorul, prin exemplul personal 
pe care-l dă. Un pedagog needucat nu e în stare să educe alţi oameni. 

Cum se poate exprima un pedagog în mod eficient şi modelator, pentru a influența 
comportamentul moral al elevilor? 

Din punctul de vedere al mijloacelor exterioare, principalul factor este vocea. Ea 
îl ajută să convingă, să silească, să pedepsească, să însuflețească, să producă un 
ecou sentimental. Ca să devină expresivă, vocea poate fi educată, formată, prin 
exerciţii simple. De asemenea, e necesar ca înfăţişarea exterioară a instructorului să 
fie atrăgătoare pentru elevi. 


Din punctul de vedere interior, pedagogul trebuie să aibă o atitudine corectă 
(raţională, etică, constructivă, optimistă etc.) față de elevi, faţă de propria muncă, 
față de lumea înconjurătoare. 

În cursul antrenamentelor pe Tatami, Aikido îşi manifestă forța educativă prin 
canalul corporal. Dar nu trebuie uitat că mai sunt numeroşi alți factori, cel mai 
adesea inconştienți de rolul lor involuntar şi de efectul purtărilor lor, care formează 
şi influenţează permanent mentalitatea şi caracterul elevului: părinţii, şcoala şi 
cadrele didactice, purtarea instructorului, ambianța din Dojo, partenerii de pe 
Tatami, modul de desfăşurarea lecţiei şi altele. 

Pentru ca elevii să-şi lămurească mai bine lecţia de etică ce rezultă din 
desfăşurarea antrenamentului tehnic, instructorul va folosi descifrarea experienţei 
petrecută în Dojo. În acest scop se folosesc discuţii interactive, dirijate abil de 
instructor cu ajutorul întrebărilor şi explicaţiilor. Nu instructorul va explica ce 
concluzie etică rezultă din studiul procedeului respectiv, ci elevii vor fi stârniți şi 
manipulaţi abil să discute astfel încât să descopere singuri lecţia, să tragă singuri 
învățăminte din cele constatate de ei în timpul antrenamentului. Se va analiza 
asemănarea dintre lupta corporală şi problemele colaborării sociale, căutându-se 
paralele între modul cum rezolvă Aikido conflictul pe saltea şi ce s-ar putea face în 
viaţa reală, în cazul unui conflict concret (vezi şi # 11. ). Descifrarea experienţei 
nu este o activitate separată, distinctă, ci face parte din ansamblul lecţiei. Reţineți: 
discuţii interactive, nu predică moralizatoare! 

În plus, instructorul va organiza şi şedinţe cu discuții libere pe teme de etică, cu 
durata necesară (10-20 minute) pentru dezbaterea unui singur subiect principal. El 
va lansa întrebări adecvate şi incitante, atractive pentru elevi, cum ar fi: e bună 
competiția (sportivă, profesională etc.)?; de ce emigrează oamenii?, de ce sunt 
abandonați pruncii?; de ce divorțează oamenii?; ar fi bine ca oamenii să trăiască 
100-200 ani?; cum poate fi lămurit un vecin să asculte radioul mai încet?; de ce 
vrei să fii liber?; de ce trăieşti?; e bine să ştii când o să mori?; ce faptă bună ai făcut 
ieri?; ce avantaj ai dacă faci o faptă bună? etc. etc. 

Adeseori teoria e sublimă - dar practica e cu totul altfel. Când privim mai atent 
cum exersează elevii din unele Dojouri, constatăm că nu învaţă tocmai ideea de 
bază a Aikido, adică ne-lupta. Din ce se vede, elevii par că se luptă sub forma unor 
conflicte adevărate sau aranjate, de parcă ar studia o altă artă marţială, violentă, 
bazată pe distrugerea adversarului. 

Altă observaţie: instructorii nu predau ce ar trebui. Mulţi instructori sunt bărbaţi 
mari şi solizi. Adeseori ei practică fără să vrea un Aikido greşit, bazat mai mult pe 
forță decât pe dibăcie, folosind forța umerilor şi braţelor în locul celei a picioarelor 
şi şoldurilor. De aceea mulți amatori potenţiali rămân cu impresia că pentru Aikido 
ar fi nevoie de forță sau gabarit mare şi nu se mai înscriu la cursuri, iar elevii 
înscrişi învaţă mişcări greşite. 

Cât priveşte aspectul mental, chiar şi acolo unde elevii studiază în principiu 
rezolvarea ne-violentă a conflictelor, nu li se explică în ce constă manevrele 

alternative care ar putea fi folosite în locul celor fizice. O fi frumos să le spui 
elevilor “foloseşte forța numai în cazul când nu poţi potoli conflictul cu vorbe 
bune” — dar asta nu e deajuns pentru ca ei să şi înţeleagă ce au de făcut practic. 
Când predă o tehnică de luptă corporală, instructorul nu opreşte explicaţia după ce 
le spune elevilor “folosiți în mod dibaci o mişcare cu care trântiți adversarul”, 
lăsându-i apoi să descopere singuri care ar fi acel “mod dibaci“. El continuă 
predarea cu demonstraţia procedeului de luptă respectiv. A lăsa elevul să se 
descurce cum o şti în cazul unui atac verbal nu este nici metodă pedagogică, nici 
lecție de arte marţiale — ci incompetență. 

Pentru a ajuta instructorii să-şi pregătească lecțiile pentru suflet am prezentat în 
carte idei despre educaţia moralei (vezi # 6) şi autoapărarea verbală (vezi # 11), 
precum şi despre Ki (vezi # 8). Cititorul nu va prelua aceste sugestii ca un papagal, 
„Cu fulgi cu tot”, ci în calitate de instructor le va studia, dezvolta şi folosi la 
perfecționarea meseriei sale de educator. Recomand insistent şi studierea lucrărilor 
[48] şi [53]. 

Materia predată poate fi clară elevilor numai dacă e clară şi în mintea 
instructorului, dacă acesta e competent şi face Aikido. Din păcate, din cauza lipsei 
unui sistem mai ştiinţific de formare, mulți instructori au entuziasm şi bunăvoință 
dar nu au suficientă competenţă. 


9.5.3. Sunt mai buni profesorii japonezi? 

Intrebarea asta mi-am pus-o şi eu, au pus-o şi altii. 

Răspunsul nu e uşor de dat. Sunt numeroşi factori de luat în seamă: întâi, ce 
înseamnă “mai bun”? E vorba de competenţa tehnică, sau de competența 
pedagogică, sau de cunoştinţe adiacente Artei marţiale, extrem de importante şi ele, 
privind cultura şi psihologia japoneză, sau de experienţa ca profesor, sau de 
calitatea sa umană? 

Pe măsură ce elevii direcţi ai lui O Sensei îmbătrânesc şi dispar, legătura 
nemijlocită cu creatorul Artei nu mai este un atu în CV, iar noii profesori din toată 
lumea se prezintă acum doar cu meritele lor personale. În principiu nu originea 
etnică asigură valoarea unui profesor, dar nu putem nega faptul că Aikido este un 
produs al culturii japoneze şi un instructor care s-a născut şi a crescut în cadrul 
acestei culturi este avantajat din start în privinţa înţelegerii multilaterale şi în 
adâncime a principiilor Artei. Fără a mai vorbi de hărnicia, conştiinciozitatea şi 
disciplina proverbială a japonezilor. 

Un aspect net în favoarea profesorilor japonezi profesioniști, în comparaţia cu cei 
amatori (neprofesionişti) din alte ţări, este experiența sau “kilometrajul” 
(kilogramele de sudoare) pe Tatami. Oricât de entuziast şi dedicat s-ar ocupa de 
Aikido ca hobby un om care-şi câştigă pâinea lucrând altceva 40 de ore pe 
săptămână, el nu se poate compara cu instructorul profesionist care face permanent 
Aikido cam 6 ore pe zi. 


Să vedem nişte socoteli simple: 

Cazul nr. 1 — un instructor european care practică Aikido de 15 ani, în medie de 3 
ori pe săptămână câte un antrenament de două ore, are un kilometraj, sau o Durată 
totală de antrenament (DTA): 

DTAI = 15 ani x 52 săptămână x 3 ori/săpt. x 2 ore/antrenament = 4 680 ore. 

Nu e rău deloc. Dar iată şi: 

Cazul nr. 2 - un Sensei din Japonia care practică Aikido de 30 de ani cam 6 
ore/zi, câte 7 zile/săptămână. Rezultă DTA2 = 30 x 52 x 7 x 6 = 65 520 ore. 

Când ar ajunge instructorul european la nivelul japonezului? 

Simplu, aflăm din ecuaţia: (65520-4680) =X x 52 x 3x2 

Rezultă X = 195 ani. 

Adică, antrenându-se ca de obicei, amatorul european va ajunge la nivelul unui 
profesionist japonez de-abia când va avea 200 de ani — dar să nu uităm că nici 
japonezul nu stă degeaba, se antrenează şi el în continuare. Evident că un 
profesionist nejaponez are cam acelaş DTA ca şi unul japonez. (Din păcate azi 
oamenii nu mai au cerbicie şi nici japonezii nu mai sunt ce-au fost...). 

Mărimea DTA nu exprimă automat şi nivelul tehnic. Se spune de exemplu că în 
cazul unei Arte marţiale individuale (Iaido etc.) după DTA = 20 000 ore, adversarul 
închipuit (Kasoteki) devine vizibil. Sau, altfel spus, că faza Shu (vezi # 9.1.4) 
corespunde unei DTA = 20 000 ore; faza Ha - la 20 000-30 000 ş.a.m.d. 

Cine n-are bani de aruncat, trebuie să analizeze totdeauna raportul calitate/ preţ. 
Pentru dumirirea începătorilor (în general tineri săraci) asupra deprinderilor de bază 
din Aikido nu este nevoie de profesori japonezi (scumpi) — orice instructor este 
suficient. De abea când elevul ajunge mai priceput poate pricepe subtilitățile pe 
care le arată un profesor sau un maestru străin. Folosirea unui profesor valoros şi 
scump pentru a preda noțiuni de bază unor începători, este echivalentă cu a strica 
orzul pe gâște. Dar lumea e plină cu fapte (aparent) de neînțeles... 


9.5.4. Relaţia profesor — elev 


Ofițerii îi învaţă pe soldaţi iar aceştia îi învaţă pe ofițeri 
(doctrina Armatei populare chineze) 

Profesorii de Arte marţiale de pe vremuri ziceau: "elevul are nevoie de 3 ani ca 
să găsească un profesor bun, iar un profesor are nevoie de 3 ani ca să verifice un 
elev". Un elev deştept înţelegea că e mai bine pentru el să caute chiar şi câţiva ani 
un profesor bun, decât să-şi consume timpul luând lecţii de la un profesor slab. 

Profesorul adevărat te conduce pe drumul cel bun şi te ajută să-ți faci de la 
început o fundaţie solidă din deprinderi pe care să se poată sprijini studiul viitor. 
Cine clădeşte pe piatră nu se teme de surpare (Maica Evloghia de la Mânăstirea 
Tismana). Fundaţia solidă înseamnă o condiţie fizică excelentă, dar pentru aceasta e 
nevoie de antrenamente grele şi neplăcute, cu nenumărate flotări, genuflexiuni şi 

abdomene. În plus, comportamentul moral şi spiritual al unui bun profesor 
constituie un exemplu valoros pentru elevi, căci el predă nu numai tehnici de luptă - 
ci şi un mod de viaţă. 

Dimpotrivă, profesorul incompetent nu formează elevului o bază solidă, trecând 
direct la predarea tehnicilor de luptă, pe care începătorul cu condiție fizică slabă nu 
le poate însuşi corect, ba chiar învaţă deprinderi greşite. 

Pe de altă parte, nici profesorului nu-i este uşor să găsească elevi buni. 

La începutul studiului, elevii sunt de obicei entuziaşti şi sinceri din cauza noutăţii, 
dispuşi să accepte disciplina strictă şi să respecte constrângerile pentru bună 
purtare. Cu trecerea timpului ei își dezvăluie însă firea adevărată - care adeseori 
este foarte diferită de impresia pe care o fac inițial. Aşa se face că nu rareori pe 
vremuri un profesor stătea şi trei ani până „cântărea” un elev, până să se lămurească 
ce e cu el şi să se hotărască dacă-i dezvăluie sau nu secretele Învăţăturii. Aşa se 
petreceau lucrurile când nu existau arme de foc automate iar tehnicile de luptă erau 
secrete bine păzite, căci cunoaşterea unei arte marţiale devenea un avantaj decisiv 
în viaţa zbuciumată a epocii, frământată de nenumărați bandiți şi războaie mici şi 
mari. 

Pentru a preda bine, profesorul are nevoie de elevi buni. Tăria sunetului unui 
clopot depinde de puterea cu care îl loveşti. Nu se pot face lecţii grozave de Aikido 
cu elevi puţini, slabi, nepricepuţi, nemotivaţi, neinteresați - dar şi cu ei se pot 
încerca lecții de educaţie omenească. 

Între motivaţia personală şi dinamica grupului (chiar şi când faci exerciţii de unul 
singur!) este necesar un echilibru. În cadrul relaţiei Sensei-Deshi (profesor-elev), 
fiecare e obligat să-şi îndeplinească cât mai bine sarcinile pe care le are. Profesorul 
nu va cere de la elevi ceva ce el n-a facut (nu ştie, sau stăpâneşte). La rândul său, 
elevul nu va chiuli, ci va încerca mereu să se autodepăşească. Căci titlurile şi 
ierarhia N-AU valoare decât atunci când există o relație corectă şi sinceră între toți 
participanții la studiu. 

Pe măsură ce progresează în tehnică şi în ierarhia Dojo-ului, elevul avansat 
trebuie să fie mai modest şi mai nepretenţios, tocmai pentru a-i determina pe 
începători să-l ia drept model. Căci dacă eşti tare şi înțelept dar n-ai urmaşi - n-ai 
făcut nimica. Un conducător bun nu e doar tare, ci e şi bun şi înțelegător, fără 
discriminare. 

Într-un Dojo tradiţional apar relaţii speciale, nişte legături cu caracter atât 
pedagogic cât şi afectiv între profesor şi elev, sau între elevul începător (Kohai) şi 
elevul avansat care îi devine îndrumător (Sempai). Relaţiile vor fi de colaborare şi 
respect reciproc, nu de dependenţă sau persecuție. Totuşi, există şi Sempai care 
profită de prerogative şi chinuie Kohaii, la fel cum fac unii gradaţi din armată cu 
recruţii. De aceea e sarcina profesorului să vegheze la menţinerea unei atmosfere 
sănătoase de respect reciproc în Dojo. 

Uneori respectul acordat instructorului devine cult al personalităţii. E o prostie: 
Aikido este o activitate rațională, nu mistică, nici cazonă. Sigur că nu trebuie 


tolerată indisciplina sau familiarismul la care pot ajunge uşor unii elevi necopți. 
Disciplina se cere instaurată prin toate mijloacele (inclusiv excluderea din Dojo). 
Dar asta nu pentru că instructorul ar fi “Dumnezeu” şi purtarea elevilor i-ar scădea 
„prestigiul”, ci pur şi simplu pentru eficiența şi siguranța (protecţia muncii) 
activității educative. Recunoştinţa nu se impune sau cere elevului — ci va rezulta de 
la sine dacă profesorul se pricepe să predea. 

Relaţiile tradiționale orientale de dependenţă între profesor şi elev par cam 
paternaliste, chiar despotice. În contrast cu acestea, mai avantajoasă ar fi 
dezvoltarea independenţei de gândire şi libera manifestare a personalităţii (în 
limitele specifice Artelor marţiale), căci fiecare om trebuie să gândească singur, cu 
capul său. Aikido ne învaţă să nu mai fim milogi, sau dependenţi — de plăceri, 
profesor, familie, părinți, soț etc. — ci echilibraţi, centraţi în propria Hara, 
autosuficienți în problemele vieţii. 

Mulţi instructori slabi caută să cumpere bunăvoința elevilor promovându-i pe 
nedrept la examenele de centuri. Elevii respectivi nu-şi dau seama că promovarea 
binevoitoare şi diploma nemeritată sunt o frână în calea propriului lor progres. 
Hedonismul învăţării nu poate fi despărțit de asceză. Ambele dau satisfacția 
depăşirii obstacolului, a ridicării sinelui, a unui efort ne-devalorizat de notări şi 
aprecieri găunoase. Examinatorii buni sunt obiectivi, nu folosesc notarea ca mijloc 
pentru o pedeapsă sau recompensă extradidactică. E obligatoriu ca instructorii să 
priceapă că atitudinea lor influențează purtarea şi gândirea elevilor, adică nu doar 
viaţa lor viitoare, ci şi soarta Artei şi a societăţii în general. De aceea, ar fi bine ca 
atât instructorii cât şi elevii să contribuie la demolarea intereselor care urmăresc 
antiselecția, care promovează mediocrități poate harnice dar lipsite de creativitate, 
fără personalitate şi demnitate. 

Gradul nu te ridică, nu poate înlocui priceperea. Pe saltea nu există decât profesor 
şi elevi. Restul — este bani pentru Federație, sau mângâierea fuduliilor. 

Fericit cel care poate lua aspirina lui Mircea Dinescu atunci când plouă, nefiind 
silit de vârstă sau de sminteală să-şi numere banii, ori diplomele! 


9.5.5. Ce îndatoriri are instructorul? 

Sarcina instructorului este să formeze elevii, să-i facă oameni. 

În acest scop el va folosi atât vorba bună, cât şi severitatea, critica exigentă, chiar 
bătaia (vezi # 4.4). Instructorul trebuie să atragă elevii la antrenamente, încântându- 
i şi motivându-i în diverse feluri. 

Orice instructor adevărat îşi iubeşte elevii şi nu-i place să le facă morală, sau să le 
corecteze greşelile. Dar dacă n-o face el, cine s-o facă? Calitatea de instructor 
creează o obligaţie față de ei. Cu ajutorul acestei ”cicăleli” neplăcute, elevul se va 
îndrepta şi va ajunge poate şi el un instructor, sau cel puţin un om cu scaun la cap, 
ce cunoaşte şi respectă regulile de convieţuire civilizată, bazate pe politeţea 
tradiţională japoneză. Sigur că o soluţie mai simplistă ar fi să-l alunge pe vinovat 

(excludă din Dojo), dar în felul acesta tocmai cei care au mai multă nevoie de 
educaţie nu mai pot fi influențați. 

Profesorul trebuie să-i educe pe “răi” — cei “buni” se educă singuri. 

Când crezi în ceea ce faci - poţi fi sigur că această credință te va îndruma să 
găseşti soluţiile optime şi să birui adversitățile. 

- Prima regulă pentru instructori şi Sempai: trăieşte şi tu conform regulilor pe 
care le recomanzi şi le pretinzi altora să le respecte. Numai o personalitate poate 
influenţa dezvoltarea şi conturarea altei personalități, numai un caracter adevărat 
poate forma un alt caracter valoros. 

- A doua regulă: semnalează orice încălcare a regulilor, explică în ce constă 
greşeala şi cum e corect. 

- A treia regulă: nu alunga nici un elev. Dacă unul din ei calcă strâmb şi face o 
prostie - precis e din cauza neştiinţei sau unui stres puternic. Poate că greşeala din 
Dojo era singura lui supapă de descărcare. În plus, aici e singurul loc în care el 
poate primi o dojană constructivă şi ajutor ca să se corecteze. 

Evident că nu pot fi tolerate purtările care periclitează siguranța cuiva, sau care 
creează probleme legale, ori repetarea unei greşeli. 

Elevul care continuă să se antreneze, până la urmă fie va pricepe ce era de 
priceput şi renunţă la prostii, fie se va lăsa de Aikido. În ambele cazuri - problema 
va fi rezolvată. 

Instructorul, mai ales când are şi un grad mare, constituie un puternic exemplu în 
interiorul dar şi în afara Dojoului. El structurează şi “moderează” relațiile sociale 
dintre elevii săi, având un rol deosebit de mare în educarea şi formarea spiritului 
lor. Adesea maeştrii completează lecţiile tehnice din Dojo cu clarificarea 
principiilor morale ale Aikidoului prin discuţii (la o bere) sau în cursul plimbărilor 
şi excursiilor. 

Ca instructor, e important să te întrebi câteodată "de ce fac eu treaba asta?”, sau 
“ce mă mână pe mine la lupta educativă?” Pentru mulți instructori răspunsul este 
plăcerea de a preda. De fapt, câştigul nu este material, ci sănătatea mai bună şi 
satisfacerea orgoliului; dar acesta este bine strunit de specificul muncii, care constă 
în transpiraţia pe Tatami, alături de elevi. 

Dăruirea sufletească a educatorului este subliniată și de poemul filozofului danez 
Soren Kirkegaard: 

Dacă doreşti să ajuţi pe cineva să atingă un ţel anume, 

mai întîi trebuie să afli unde se află el acuma şi să porniţi de acolo. 
Dacă nu eşti capabil de aşa ceva, 

te înşeli singur închipuindu-ți că ai să fii în stare să-i ajuţi pe alții. 
Căci înainte de a putea ajuta pe cineva 

e nevoie să ştii mai multe decăt ştie el, 

Dar şi mai important este 

Să fii în stare să înţelegi ceea ce înțelege el. 

Dacă nu poți face asta, toată ştiinţa ta nu-ţi va folosi la nimic. 


Iar dacă îţi dai seama că nu eşti în stare să-l înţelegi, 

însă doreşti să arăţi cât de multe ştii, 

înseamnă că nu eşti altceva decât un închipuit fudul, 

şi scopul tău adevărat este să fii admirat, nu să ajuţi oamenii. 
Orice pornire adevărată de a ajuta începe cu respectarea celor 
pe care vrei să-i ajuţi. 

Deci, înțelege că a ajuta sau a preda cuiva 

Nu înseamnă plăcerea dominaţiei, 

Ci tăria de a sluji. 

Dacă nu eşti în stare să accepţi această idee, 

Nu vei putea să ajuţi vreodată pe cineva. 

Industriaşul Henry Ford susţinea că: nu există muncitori proşti — doar şefi 
incapabili. Aprecierea poate fi extrapolată la orice fel de organizaţie: întreprindere 
(referitor la directori şi salariați), şcoală (profesori şi elevi), stat (guvern şi 
populaţie), armată (ofiţeri şi soldaţi) etc. 

Dacă e bun, orice instructor îşi va pune problema găsirii celor mai eficiente 
metode de predare, care să-i ducă pe elevi acolo unde vrea. El se va inspira din 
exemplul profesorilor săi, din comportarea oamenilor valoroşi cu care a avut de-a 
face — direct sau indirect, care l-au influențat şi motivat pe el să devină instructor şi 
om. Devii mare numai când, şi pentru că, stai pe umerii unor uriaşi. În lecţiile din 
Dojo va fi păstrată şi accentuată memoria acestor oameni exemplari, pe care 
instructorul i-a cunoscut sau admirat. 

Nu e suficient să-ți egalezi profesorii — trebuie să devii mai bun ca ei. 


9.6. Pregătirea psihologică 


Chiar dacă au trecut prin şcoală, oamenii sunt în general neştiutori şi a-morali. 
Cea mai deplină neştiinţă publică este în domeniul Artelor marţiale. De aceea este 
necesară informarea şi  re-educarea populaţiei de toate vârstele pentru 
supraviețuirea practică şi comportarea civilizată. Filozofia Artelor marţiale 
orientale este un excelent mijloc formator de conştiinţă evoluată, de caractere. 

Între ideile din Budo un loc important îl ocupă “conceptele” — nişte cuvinte care 
descriu principiile sau atitudinile specifice Artelor marţiale, necesare pentru a 
învinge în luptă. Ele sunt foarte greu de tradus în româneşte (sau în orice limbă), 
deoarece nu există echivalenţe pentru termeni ca Zanshin, Maai, Fudoshin, Kokoro, 
Aiki etc., care au apărut în limba japoneză din cauza istoriei specifice. 

Pentru a putea face față cu succes oricărei lupte, elevul trebuie să fie pregătit atât 
corporal cât şi mintal. Pregătirea psihologică pentru lupta reală, sau călirea 
spiritului (Seishin Tanren), este o remodelare a elevului în vederea dispariției fricii 
de moarte. 

Conceptele - în contextul Budo - sunt învățături, principii, atitudini, dobândite 
prin experienţă - vezi [37]. Ele sunt atât un mijloc formator cât şi un ţel, în 
pregătirea elevului pentru a fi oricând gata (mintal) pentru (orice) luptă. Elevul nu 
le poate pricepe dintr-o explicaţie exterioară, ci numai intuitiv, printr-o experiență 
stăruitoare — prin remodelarea spiritului. Cineva zicea: aș fi înțeles o grămadă de 
lucruri dacă nu mi se explicau... Începătorul ştie că noţiunea există, a auzit de ea, 
dar nu o înţelege cu adevărat şi mai ales, nu o poate manifesta practic. Pentru 
aceasta e nevoie de participarea simultană a corpului, minţii şi emoţiilor. 

Diferenţa între o cunoaştere intelectuală şi înţelegerea unui principiu, sau 
însuşirea stării respective, poate fi explicată astfel: cel care îl ştie doar cu mintea, 
poate vorbi despre el; cel care l-a înţeles, îl poate folosi; cel care l-a asimilat, îl 
aplică automat în orice face, oricând şi oriunde - nu numai în Dojo. Conceptele 
sunt nişte adevăruri fundamentale, care pot cădea ca seminţele roditoare în mintea 
elevului. Dacă seminţele ajung pe un sol tare, sterp, n-o să încolțească. De aceea 
terenul se pregăteşte mai întâi prin studiul unei Căi. De menționat că pe lângă Căile 
consacrate, bine cunoscute de multă lume, există şi Căi personale - cunoscute 
numai unui singur om. 

Conceptele sau principiile îl ridică pe elev la nivelul învingătorului (în viață, nu 
într-o competiție!) numai dacă le descoperă înţelesul prin eforturile sale - fiecare 
descoperire aducându-i un fel de iluminare (Satori — vezi # 9.7/6). Întrucât ele pot fi 
cunoscute numai prin experienţă practică, s-ar putea crede că descrierea lor cu 
vorbe nu foloseşte la nimic. Să nu desconsiderăm însă utilitatea transmiterii verbale 
sau intelectuale a cunoştinţelor: dacă nu ai citi despre ele, de unde să ştii despre ce 
e vorba? 

Cuvintele care urmează te pot ajuta să afli, urmează însă după aceea să înţelegi tu 
singur, prin transpiraţie şi meditaţie, pentru a pune în practică. 


9.6.1. Spiritul adaptabil (Junanshin sau Nyunanshin) 

Junan - flexibil; Shin - spirit. 

Pentru a face faţă unui adversar, trebuie să te adaptezi. Să accepți lupta când 
apare, nu să o refuzi, închipuindu-ți că datorită „valorii” tale vei scăpa uşor. 
Oamenii rigizi la corp şi la minte sunt uşor de doborât. Dacă n-am trăi într-o 
societate civilizată, ei chiar ar muri. 

Singura atitudine cu care poţi avea succes când studiezi Aikido este cea alcătuită 
din următoarele virtuţi: 1. Răbdare; 2. Încredere; 3. Modestie; 4. Flexibilitate 
mentală; 5. Disponibilitate mentală. 

Orice altă atitudine duce la eşec. 

Să analizăm ce fac indivizii care nu au aceste trăsături: 

Nerăbdătorul - şi-a fixat — poate fără să-şi dea seama - un scop şi termenul până 
la care intenţionează să-l atingă. Orbit de acest ţel imaginar, nu se uită pe unde 
calcă; nu are răbdare să aştepte transformarea sa interioară ce poate rezulta doar din 


antrenamente. El vrea rezultate rapide. Un asemenea om ar face mai bine dacă şi-ar 
învinge nerăbdarea şi ar merge înainte pur şi simplu pe Cale, fără a se preocupa de 
drumul parcurs sau de ţinta drumului, concentrându-se asupra clipei de faţă. 
Japonezii zic Ichigo, Ichie (acum, aici), adică fiecare acţiune, întâmplare, ocazie 
etc. este unică şi nu se mai repetă. De aceea trebuie să te porți atent şi politicos cu 
fiecare clipă din viaţă. Pe alt plan, Ichigo, Ichie, mai înseamnă şi: fiecare lovitură 
(de sabie), (este) o viaţă (a ta, sau a mea). 

Neîncrezătorul - învaţă comparând şi cântărind mereu noutăţile cu informațiile 
anterioare, acumulate de el din alte domenii. El despică mereu firul în patru şi nu 
crede până nu înţelege. Are o minte foarte logică şi nu acceptă decât ceea ce poate 
verifica. Scepticismul îl împiedecă să progreseze. 

Acest elev ar trebui să înveţe să aibă încredere în profesor şi în disciplina pe care 
a ales s-o practice. Doar nu e nimic de dovedit. În Dojo fiecare îşi dobândeşte 
singur convingerile, numai pentru el. 

Îngâmfatul - plin de el, va refuza să accepte că nu se pricepe. Situaţia de 
începător îl încorsetează şi va caute să justifice greşelile şi defectele. Mândria (Ego- 
ul) o să-i pună piedeci de netrecut în calea progresului. Va trebui să muncească 
enorm asupra lui însuşi, pentru a ajunge să înţeleagă că el nu este buricul lumii, ci 
doar un simplu călător nepriceput, la fel ca mulţi alţii, în căutarea cunoaşterii de 
sine. 

Încăpăţânatul - va fi ajutat la începutul studiului de frica sa involuntară. El 
năvăleşte pe Cale (Do) fără să se uite încotro merge. Dar când va veni vremea 
întrebărilor existenţiale, mintea îi va scârţâi, nefiind obişnuită să negocieze. Când 
analiza îi va zice că direcţia veche era poate greşită, va putea să se îndrepte spre o 
alta bună doar cu mare greutate - căci el nu poate merge decât decis. 

Dacă va folosi însă încăpăţânarea pentru a-şi corecta defectul rigidității mentale, 
tot răul spre bine. Din greşeală în dezamăgire, din insucces în înfrângere, până la 
urmă mintea i se va mlădia şi se va adapta la schimbările bruşte de direcţie pe care 
le face Calea. 

Mereu ocupatul - va veni cu argumentul: "mă apuc de treaba asta (ca să-ți fac 
plăcere), dar nu pot veni la sală decât o dată pe săptămână pentru că am şi alte 
treburi" (adică — tot el pune condiţii, deşi nu ştie încă despre ce e vorba). Dar 
studiul Aikido cere mult timp şi multă muncă. Personajul ăsta, cu fundul în mai 
multe luntri, trebuie să se hotărască: ori vrea, ori nu vrea. E nevoie de cel puţin trei 
antrenamente pe săptămână ca să poţi progresa cât de cât, şi de antrenamente 
zilnice pentru a ajunge la un nivel onorabil de măiestrie. Stagiile şi viaţa în comun 
cu colegii din Dojo consumă o altă mare parte din timpul liber. Participarea 
insuficientă la antrenamente este una din cauzele principale ale abandonului multor 
elevi. 

Dar dacă te-ai hotărît să porneşti la drum, pentru a înţelege cu ajutorul Aikido ce 
e viața şi cine eşti tu, atunci nu te grăbi, fii gata să te adaptezi, ai încredere în ghidul 
ales şi înaintează pas cu pas - fără şovăire, atent şi receptiv la noutăți. 

9.6.2. Vigilenţa (Zanshin) 

Zan - a părăsi, a lăsa în urmă; Shin - spirit. 

Starea de veghe permanentă se deprinde în două etape: 

În prima etapă, începătorul nu ştie înţelesul şi, pentru a-i începe însuşirea, va 
imita aspectul exterior (forma) prin care se manifestă la cei care deja îl au: privirea 
- fixată asupra adversarului; poziția capului - dreaptă, verticală, solidă şi totodată 
mobilă; menţinerea distanței de siguranță faţă de adversar, mereu în afara razei de 
acțiune a acestuia; Kiai-uri puternice (când e cazul), mişcări bine stăpânite; 
"timing" corect. Impresia generală este de putere controlată şi de atenţie maximă. 
Mikomi înseamnă să controlezi adversarul cu ochii. Chiar dacă elevul reuşeşte să 
mimeze această formă exterioară, fără atitudinea interioară aferentă sinceră — ea nu 
va fi decât spectacol, impresie artistică. 

În etapa a doua elevul îşi va însuşi atitudinea interioară corectă (fondul), adică 
lipsa gândirii haotice. Numai o minte golită de emoţii şi gânduri subiective permite 
recepţionarea a tot ce se petrece în jur. Adevărata vigilență nu e asociată cu 
neliniştea, nervozitatea sau frica, nici cu o nepăsare inconştientă. Zanshin-ul este 
atitudinea unui om cu corpul în stare de alarmă latentă şi cu mintea golită de 
gânduri - adică receptivă la perturbațiile ori semnalele cele mai subtile. 

Putem constata cât de departe sunt oamenii actuali, în viața obişnuită, de 
atitudinea Zanshin: de exemplu persoane care, după ce se urcă într-un mijloc de 
transport în comun, rămân în uşă, blocând accesul următorilor amatori de călătorie. 
Sau alții, care stau, discută şi fumează lângă o uşă care se poate deschide oricând 
să-i lovească. Sau, persoane care se împiedecă de un bolovan - deşi era foarte 
vizibil; care iau cu mâna goală un vas fierbinte de pe sobă, care-şi lovesc capul 
când se ridică de la o masă, care-şi uită cheile în casă sau în maşină etc. Aceste 
manifestări apar la oameni prea ocupați, dar şi la cei lipsiţi de sensibilitate. 

Ajuns la o vârstă înaintată, şeful unei şcoli de luptă cu sabia se hotări să se 
retragă şi pentru a alege un urmaş, puse la încercare trei din cei mai buni elevi. 
În acest scop aranjă o pernă deasupra uşii din camera în care se afla, astfel ca 
să nu poată fi văzută din afară, şi-i chemă pe elevi unul după altul. 

Primul deschise uşa şi perna îi căzu în cap; se sperie, dar trase sabia şi o tăie 
în două înainte de a cădea pe jos. Profesorul nu fu mulțumit: tehnica era bună, 
dar atenția insuficientă. 

O nouă pernă fu aşezată deasupra uşii şi fu chemat al doilea elev. Acesta 
intră, dar simţi ameninţarea de sus şi trase sabia, tăind perna înainte de a-i 
cădea pe cap. Nici această măiestrie nu-l satisfăcu pe bătrân. 

Al treilea elev sosi în faţa uşii şi simţi că ceva nu e în regulă. Studie uşa şi 
descoperi perna — apoi deschise cu mare grijă uşa, astfel ca perna să nu cadă, 
intră în cameră, închise cu grijă uşa la loc şi îl întrebă pe maestru ce doreşte, 
de ce l-a chemat. 


Bâtrânul se declară în fine mulțumit. Nimic nu fusese deranjat — dar ceea ce 
trebuia făcut se făcuse. Al treilea elev avea stofă pentru a deveni şeful şcolii. 
Atitudinea Zanshin însuşită şi dezvoltată la un nivel ridicat are urmări foarte bune 
asupra activităţilor de orice fel şi vieţii de zi cu zi a practicantului de Aikido. 


9.6.3. Privirea atentă (Mersuke) 

Me - ochi; Tsuke - apăsat, lipit, legat. 

Metsuke înseamnă să observi atent adversarul, fără a fixa privirea într-un punct 
anume pe corpul său. Este un mod de comunicare ne-verbală prin care anunți că 
eşti oricând gata să reacționezi (drastic) la orice atac. Atitudinea Metsuke este una 
din componentele cele mai evidente ale Zanshin-ului. Adversarii se privesc în ochi 
- căci ochii trădează adeseori emoții pe care celelalte părţi ale corpului le pot 
ascunde cu uşurinţă. 

Metsuke este o atitudine obligatorie şi permanentă, chiar după victorie sau 
doborârea adversarului. 

Viziunea oculară (Metsuke) înseamnă să vezi totul - fără a dezvălui ceva (vezi şi 
Tsuki-no Kokoro # 9.4.1). 

Să vezi totul..: când privirea se concentrează asupra unui anumit punct, câmpul 
vizual se îngustează proporţional. Nu te lăsa atras sau distrat de mişcările 
membrelor sau armei sale, ci supraveghează-i calm axa centrală a corpului - căci ea 
anunță cel mai bine ce urmează să facă. Avantajul privirii calme şi de ansamblu 
este faptul că lărgeşte considerabil câmpul vizual. Atenţia este susținută dar nu 
încordată, orice mişcare poate fi sesizată. 

Adversarul nu trebuie privit în ochi deoarece fixarea privirii lui îţi blochează 
mintea. Să ți se pară transparent: nu-l priveşti, dar să-l vezi bine în întregime şi în 
detaliu. Pentru a reuşi acest mod optim de privire, iată un sfat formidabil: fixează 
un punct Situat între ochii adversarului şi prin acest punct priveşte muntele 
îndepărtat... (Yuno Masanori Sensei). În loc să te uiţi foarte atent şi fix la adversar, 
mai bine priveşte ca spre un munte îndepărtat (Enzan no Metsuke). 

Sau exersează următoarele etape: 

- Priveşte gâtul adversarului; nu vei fi deranjat de privirea lui şi îl vezi în 
totalitate. 

- Priveşte un punct între ochii adversarului; aceasta poate că-l va deranja, dar tu 
rămâi stăpân pe tine. 

- Etapa a 3-a constă în încercarea de a “fura” privirea adversarului. Dacă ai 
privirea suficient de puternică (concentrată) el va fi dominat: dacă e slab, o să fie 
stânjenit şi coboară ochii, iar dacă e tare, va reuşi să susţină privirea, dar va fi prins. 

„fără a dezvălui ceva: emoţiile subiective cum ar fi teama, ezitarea, enervarea, 
furia, bucuria — sunt slăbiciuni care se regăsesc în atitudinea oricărui om. Ele 
trebuie ascunse - căci pot fi sesizate de un adversar priceput, care le-ar valorifica în 
folosul lui. Luptătorul va exprima linişte, încredere. Ochii vor fi întredeschişi (NU 


193 
larg deschişi), ca să nu vadă adversarul intenţiile. Pe față va sta un zâmbet 
permanent, chiar dacă nu ţi-e bine sau eşti rănit — altfel devii o victimă sigură a 
agresorilor din societate: animalele rănite, suferinde (rămase în urma turmei), sunt 
primele mâncate de carnivore. 

Pe vremuri, oamenii erau demni, căliţi, rezistenți la lipsuri de tot felul. Un 
samurai care nu mâncase de o săptămână, flămând de ar fi înghițit chiar şi pietre, se 
plimba mereu zâmbitor şi cu o scobitoare între dinți — ca şi când tocmai terminase 
de mâncare. Îmi amintesc că profesorul Juo Ywamoto mânca absolut tot ce se 
punea pe masă, inclusiv uleiul, oţetul, condimentele — un reflex căpătat în timpul 
foametei de pe vremea războiului cu americanii. In schimb, azi oamenii cumpără, 
consumă şi vor mereu mai multe — ca nişte copii mici: nu se mai satură. 

Pentru a nu-ţi dezvălui gândurile şi intenţiile, trebuie să goleşti mintea de gânduri 
(vezi şi Muga-mushin # 9.6.11) şi să nu scoţi sufletul la vedere. Nu e suficient doar 
să stăpâneşti emoţiile şi să nu le dezvălui în privire, ci trebuie chiar să scapi de ele, 
să te "vindeci". În acest scop e necesară o muncă susţinută şi de lungă durată pentru 
auto-educare, care depăşeşte limitele programului obişnuit al antrenamentelor din 
Dojo. 

Intuiţia (Kan) se manifestă când mintea nu e absorbită de ochi şi poate circula 
liber în tot corpul, astfel încât simţurile devin capabile să sesizeze semnale extrem 
de subtile, pe care ochii nu le pot deosebi. Vederea intuitivă (Kan - Ken) este un "al 
şaselea simţ", despre care se aude mai ales în folclorul artelor marțiale, fără însă a 
şti prea bine despre ce e vorba. Al şaselea simţ apare doar la cei care au Fudoshin şi 
Muga-mushin. 


9.6.4. Distanţa între adversari (Ma-ai) 

Ma - distanţă; Ai - armonie - vezi [2]. 

Distanţa (Ma) convenabilă sau corectă (Ma-A4i) în Dojo este cea în care 
adversarul e silit să facă un pas pentru a putea atinge sau lovi ținta: Uchi Maai sau 
Uchima. Issoku Ittou — un pas, o lovitură de o sabie. În acest caz, Nage are timp să 
reacționeze convenabil cu un procedeu de apărare. 

Dacă distanța este mai mare (Tooi Maai, sau Tooma) — pericolul este mic, Nage 
are timp să acționeze în multe feluri (verbal etc.) pentru dezamorsarea conflictului. 
Această situaţie nu-i convine însă agresorului. El vrea să se apropie la o distanţă 
mai mică decât Uchi Ma-Ai (Chika Maai sau Chikama), pentru a putea lovi prin 
surprindere, mai repede decât poate reacționa Nage, astfel ca apărarea să devină 
imposibilă. 

Distanţa convenabilă pentru apărare depinde de numeroşi factori: nivelul 
competenţei adversarilor (un Nage priceput e în stare să se apere de la o distanță 
foarte mică), prezenţa armelor, condiţiile de mediu (lumină, întunerec, sol alunecos, 
pantă, libertatea de mişcare etc), numărul adversarilor şi altele. De aceea 


antrenamentele elevilor avansați se desfăşoară în condiţii cât mai variate — vezi # 
7.5.2. 


9.6.5. Izbucnirea energiei concentrate (Kiai) 

Ki - energie; Ai - armonie. 

Kiai-ul este un alt element important al Zanshin-ului. El se regăseşte în toate 
artele marţiale japoneze, dar şi în activităţile altor popoare: cântecele ritmate pentru 
susținerea unor munci manuale mai grele; cântecul gregorian etc. 

Originea ezoterică a sunetelor folosite în Budo vine de la practica şintoistă 
"Kotodama", adică studiul sunetelor, vibraţiilor etc. - în calitatea lor de manifestări 
ale legilor Universului. 

În primul rând, Kiai-ul este un aspect sonor al controlului respirației. Sunetul 
respectiv nu apare dintre buzele individului sau din gât, ci din adâncuri - mai precis 
din Hara. 

Kiai-ul are două consecințe: una fizică şi alta psihică. 

Consecința corporală (fizică) este activarea Hara-ei prin aruncarea violentă a 
aerului. Zona abdominală face legătura între alte două masive musculare ale 
corpului: coapsele şi spatele. Kiai-ul, prin contracția muşchilor abdominali, creează 
posibilitatea acţiunii simultane a întregului corp spre un ţel anume, cu o energie 
maximală perfect controlată. 

Exersarea Kiai-ului este o îndeletnicire obositoare pentru că sileşte individul să se 
angajeze total, de fiecare dată. Pe de altă parte, exersarea repetată a Kiai-ului îi va 
lămuri locul din care se naşte energia (Seika-no-itten) şi treptat îl va ajuta să 
îmbunătăţească îndemânarea de a o folosi. 

Kiai-ul are consecinţe psihice atât asupra celui care-l emite, cât şi asupra celui 
care-l primeşte. Kiai-ul dă curaj emițătorului şi-l ajută să simtă mai bine efortul 
fizic. Primitorul este impresionat, chiar zguduit de şocul sonor. Dacă e vorba de un 
începător, Kiai-ul neaşteptat (emis de profesor) îi verifică stabilitatea şi 
concentrarea, sau măcar îl trezeşte din amorțeală. Pe de altă parte, un Aikidoka 
experimentat nici nu clipeşte - afară de cazul unui Kiai deosebit de bine executat. 

Pentru Atemi sunetul este aproximativ EEIT, iar la un Tsuki: HUUT, intensitatea 
fiind crescătoare până la sfârşit, când sunetul e tăiat scurt cu un T. În acest moment 
precis energiile mentală şi corporală sunt unificate la maximul concentrării lor. 
Deşi sunetul este tăiat, Ki-ul îşi continuă drumul spre şi prin adversar. Kiai-ul se 
face cu gura semi-deschisă (pentru a menţine Ki-ul concentrat) iar fața rămâne cât 
mai calmă. 

Studiul Kiai-ului se face în mai multe etape: la început elevul e timid, neobişnuit 
să ţipe "din rărunchi", aşa că scoate un sunet firav şi destul de ascuţit, aproximativ 
HAN. După câteva săptămâni de practică sunetul se întăreşte, devine mai energic, 
dar e emis tot din gât. E nevoie de câţiva ani pentru ca izvorul țipătului să coboare 
din gât spre Hara, iar emisia să fie făcută la momentul potrivit. 

Calitatea Kiai-ului nu constă în tărie (volum sonor) ci în intensitate (volum de 
Ki). 

Un Ronin (samurai vagabond, fără stăpân) veni la vestitul maestru în lupta 
cu sabia Matajuro Yagyu, cerându-i să dueleze cu el. Maestrul îi explica că nu 
acceptă provocarea, pentru că motivul era idiot: să confirme bunul său 
renume, onoare care nici nu-l interesa. Dar vizitatorul, având aerul unui om 
priceput dar fudul, nu cedă aşa uşor. Începu să-l insulte pe maestru, să-l facă 
laş. 

Yagyu rămase calm, dar îl invită pe Ronin în grădină. Acolo îi făcu semn să 
privească la vârful unui copac. Vizitatorul se temu că e un şiretlic pentru a-i 
deturna atenția şi puse mâna pe mânerul săbiei, dar făcu doi paşi înapoi şi 
aruncă o privire în direcția indicată. Într-adevăr, pe o creangă stăteau două 
pasări. Ei şi? 

Privindu-le cu mare atenţie, maestrul Yagyu respiră adânc şi izbucni într-un 
Kiai de o forţă extraordinară. Cele două păsări căzură la pământ ca 
trăsnite., Ei, ce zici? ” întrebă Yagyu amabil. 

„De necrezut!” se bâlbâi Roninul, ameţit ca şi când Kiaiul l-ar fi străpuns şi 
pe el. 

„Stai să vezi ceva şi mai interesant!” adăugă bătrânul şi lansă un al doilea 
Kiai. De data aceasta pasările se treziră şi bătând din aripi, o zbughiră la 
fugă. 

La fel făcu şi Roninul... 


9.6.6. Hotărîrea (Kime) 

Aplicarea acestui concept nu se poate face decât împreună cu cel de Kiai. Kime 
înseamnă să arunci într-un anumit punct energia (Ki) şi corpul (Tai), în momentul 
în care toate cele două componente au simultan valoarea maximă. Ductul Ki-Tai nu 
poate fi separat. 

Kime se manifestă printr-o scurtă mobilizare a elementelor materiale (Tai) în timp 
ce elementul spiritual (Ki) îşi continuă drumul spre - şi prin - corpul şi mintea 
adversarului. Dacă unul din elemente nu e la maxim sau are oarecare decalaj de 
timp (avans sau întârziere față de celălalt) nu se realizează Kime, iar lipsa de 
coordonare va provoca o scădere serioasă a eficacităţii acțiunii (lovitură, aruncare 
etc.). 

În fond, atitudinea Kime are un caracter de finalitate. Fiecare Kime reuşit 
marchează atingerea scopului: reuşita acţiunii şi terminarea luptei. Aşa că, teoretic, 
un exerciţiu ar trebui să se termine după primul Kime. În orice caz, când exersezi, 
orice Kime se bazează pe aceste gânduri şi intenții. 

Câteva consecinţe importante ale respectării Kime-ului: 


a) Practicantul competent se poate opri brusc în orice moment al unui exercițiu 
(Kata) executat cu viteză mare, fără să-şi piardă stabilitatea şi fără să facă vreo 
mişcare de anticipare (să felegrafieze) a tehnicii următoare; 

b) Clipa de imobilitate de la sfârşitul Kime necesită o stabilitate şi un echilibru 
perfect al corpului (obținute prin îndoirea genunchilor), dar indică şi un echilibru 
mental care se poate adapta foarte uşor la orice situație nouă, oricât de neaşteptată 
(indică o stare de vigilenţă şi disponibilitatea pentru un nou început); 

c) Rezultă un control excelent al oricărui procedeu implicat şi o precizie foarte 
mare a mişcărilor. 


9.6.7. Coerenţa (Ri-ai) 

Ri - minte, rațiune; 4i - armonie. 

Acest principiu înseamnă logica şi raționalitatea mişcării din Aikido - referitor la: 

a) Distanţă: dacă Uke atacă de la o distanță prea mare sau prea mică, acțiunea lui 
nu e logică pentru că în ambele cazuri nu poate atinge ţinta; 

b) fintă: utilizarea unui atac potrivit pentru ținta aleasă (zona corpului 
adversarului pe care vrea s-o atingă), dar şi folosirea unui procedeu raţional de 
apărare, adecvat atacului; 

c) Momentul potrivit (timing): este aspectul cel mai delicat al Riai-ului. 
Majoritatea antrenamentelor de Aikido constă în îndeplinirea unor exerciţii 
prestabilite, indicate de instructor (Bunkai). Or, în Bunkai se ştie ce urmează, aşa că 
deseori elevii au tendinţa să anticipeze mişcările pentru a-şi "uşura" viața: cad 
singuri etc. Dacă această tendință nu este atent supravegheată, se poate ajunge uşor 
ca exerciţiile să devină un fel de dans găunos: Uke atacă în gol, tangent la Nage 
ş.a.m.d. 

Pentru eliminarea anticipării mişcărilor e nevoie de o concentrare şi o voință 
puternică din partea elevilor. lată pentru ei câteva sfaturi în acest sens pentru orice 
elev: 

- Exersează cu sinceritate şi încredere; 

- Acceptă riscul, sau “preţul” învățăturii, şi eschivează atacul doar în ultimul 
moment. Această idee a "ultimului moment" sau a "momentului potrivit" se mai 
numeşte Ki musubi (legătura celor două energii) sau Ki awase (armonia celor două 
energii). Corect este ca atunci când unul din parteneri (adversari) se deplasează sau 
face o mişcare, celălalt să reacționeze instantaneu - ca şi când ambii ar fi legaţi cu 
un fir invizibil; 

- După ce mişcările devin precise, străduieşte-te să însuşeşti, prin antrenamente 
susținute, o viteză de mişcare cât mai mare. 

O oarecare doză - rațională - de pericol este absolut necesară pentru ca 
antrenamentul să păstreze un caracter marţial. O luptă fără nici un pericol nu mai e 
luptă - ci o joacă (sau, mai trist - un masacru, o execuţie). Senzaţia de risc ascute cu 
succes calitățile Zanshin, Metsuke, Shisei, Ma-ai, Kiai, Kime. 

Oricum, pericolul necesar la antrenamente şi realizat practic pe Tatami e doar 
o copie spălăcită a riscului unei lupte reale, pe viață şi pe moarte. De exemplu, în 
cazul confruntării reale între doi samurai având competenţa şi armele echivalente, 
fiecare dintre ei avea 33 % şanse să învingă (nu 50 %), 33 % şanse să piardă (să 
moară) şi 33 % şanse să câştige murind (în cazul că amândoi se loveau simultan 
mortal: Ai uchi). Putem să presupunem, optimist, că restul de şanse până la 100% 
reprezenta posibilitatea de terminare a conflictului prin împăcare... 

Cu mintea noastră de azi, puţini ar fi aceia care s-ar apuca de o afacere cu 66 % 
şanse de eşec. Orice om cu scaun la cap ar face bine să gândească bine înainte de a 
sări la bătaie - la orice fel de bătaie: corporală, mentală, birocratică etc. Lupta, la fel 
ca războiul, este soluția cea mai proastă a unui conflict. 

Ri-ai este o stare de spirit, o mentalitate. Cine loveşte sau aruncă sau fixează 
oricum, oricând, pe oricine - nu face o Artă marțială, ci violență. 


9.6.8. Acţiunea şi inacțiunea (Sei şi Do) 

Aikido se conformează legii ritmului de trecere succesivă şi neîntreruptă de la 
acțiune la inacțiune şi invers: Sei şi Do. Acest ritm este uneori mai marcat, alteori 
mai invizibil - dar întotdeauna armonios. Corespunzător legii contrastelor, cu cât 
calmul sau nemişcarea e mai deplină, cu atât acțiunea va părea mai fulgerătoare. 
Fără ritm, orice înşiruire de mişcări sau execuţii rapide şi lente va părea monotonă, 
fără nici o forță. 

Practic, aspectul inacțiunii (Sei) se manifestă prin luarea posturii de gardă 
(Kamae) la începutul şi sfârşitul fiecărui exercițiu, executat lent şi intens, cu tot 
Zanshin-ul posibil. Aspectul acţiunii (Do) se exprimă prin mişcări economice dar 
rapide, precise, fără anticipare (telegrafiere), corect dozate, punctate prin Kiai-uri şi 
Kime-uri bine sincronizate. 

De regulă, în Dojo orice activitate corporală este precedată şi urmată de perioade 
pentru liniştirea elevului: saluturi, Mokuso etc. La fel şi în alte domenii: de exemplu 
în cazul Artei caligrafiei, practicantul începe cu pregătirea sculelor, a cernelii, a 
hârtiei într-o atmosferă de calm şi reculegere - după care urmează aruncarea 
ideogramei pe hârtie, dintr-o singură mişcare. 

Pe de altă parte, constatăm că din viața modernă, deosebit de agitată, chiar 
frenetică, lipsesc perioadele de relaxare. Practic nu mai avem răgaz să ne încărcăm 
bateriile, să ne coborâm tensiunea arterială, să ne deconectăm de la stresul jobului. 
Această cursă iraţională fără pauze este evident o greşeală, chiar o nebunie. Timpul 
"pierdut" pentru odihnă, reechilibrare, detensionare, NU e o pagubă ci, dimpotrivă, 
un câştig: productivitatea pe ansamblu creşte, oamenii devin mai sănătoşi etc. 

Alternanţa lucru — odihnă, contracție — relaxare, acțiune — neacțiune, respectă nu 
numai ideile Budo, ci chiar principiile de funcționare ale organismelor vii şi ale 
Universului. O ilustrare printre altele în acest sens este Coloana infinitului de la 


Târgu Jiu, realizată de Brâncuşi, o excepțională materializare artistică a curgerii 
vieții. 


9.6.9. Răgazul (Yoyu) 

Este vorba de o scurtă perioadă de linişte între două acțiuni intense, care permite 
reluarea respirației normale, recăpătarea stabilităţii şi calmului. Elevul avansat nu 
se mai emoţionează de propriile sale fapte, nu reacţionează exagerat la atacul 
adversarului, face economie de energie în mişcări, toate acestea creându-i un fel de 
răgaz. El are timp să vadă atacul, are impresia că adversarul se mişcă cu 
încetinitorul. La execuţia unei Kata, pauzele (Yoyu) contribuie la marcarea şi 
evidențierea fiecărei tehnici de luptă. 

Această caracteristică iese puternic în evidență când analizăm acțiunile unui 
maestru. Toate mişcările lui par uşoare, simple, tacticoase. El nu se grăbeşte, 
mişcările sunt economicoase, fără înflorituri, normale şi graţioase, nu îşi ia nici un 
avânt. 

La realizarea Yoyu contribuie Maai, Ri-ai, Zanshin, măiestria tehnică şi calmul 
imperturbabil (Fudoshin, Muga - mushin ). 

Ca şi celelalte concepte, Yoyu are echivalență în viaţa de zi cu zi. Este evident că 
o persoană care munceşte ordonat, metodic, precis, fără înflorituri, are suficientă 
minte ca să-şi creeze pauzele necesare pe parcursul unei activități îndelungate. Yoyu 
este absolut necesară omului activ. Inactivul nu are Yoyu, căci această noțiune 
implică şi existenţa unor perioade de activitate intensă (la fel cu Sei şi Do). 


9.6.10. Spiritul neclintit, calm (Fudoshin) 

Fu - nu; Do - mişcare; Shin - spirit. 

Nu e vorba de un spirit imobil, ci de unul care nu poate fi nici deviat, nici oprit. În 
general, omul este victima evenimentelor pe care nu le controlează, ele 
desfăşurându-se independent de voinţa lui. Omul este la cheremul senzațiilor şi 
emoţiilor sale. Ca un dop care pluteşte pe marea agitată, omul se bucură când e pe 
culmea valului şi disperă când ajunge sub val. Chiar şi pe o apă liniştită, "omul- 
dop" va fi antrenat de curent, într-o direcţie despre care nu ştie nimic, dar pe care 
ajunge curând s-o declare, prin autosugestie, că-i aparține. Cam aceasta e situaţia 
descurajantă dar veridică a soartei omului de rând - contrazisă din fericire de 
numeroase excepţii. 

Adeseori ne schimbăm rapid cheful: ba suntem nervoşi, entuziaşti, violenți, ba 
devenim deodată afectuoşi, generoşi, calmi. Cheltuim o cantitate uriaşă de energie 
pentru aceste stări şi schimbări de dispoziție care, pe cât sunt de intense, pe atât 
sunt de trecătoare. Din fericire (sau din nenorocire?) forța obişnuinţei ne ajută să 
suportăm această harababură sentimentală, această echilibristică nesigură a liniştii 

sufleteşti - căci avem convingerea neputinței de a schimba lucrurile. Bietul om e 
sub vremi! 

Şi totuşi, există oameni - bărbaţi şi femei - care nu acceptă situaţia de victimă 
sigură. Ei s-au hotărît să-şi controleze viaţa, să controleze evenimentele previzibile 
şi să scoată un profit cât mai mare din cele pe care nu le pot prevedea. Ei hotărăsc 
ce urmează să păţească, ştiu încotro merg şi ce vor de la viaţa. Fiind preocupați 
numai de lucrurile cu adevărat importante, ei au învăţat să nu bage în seamă 
amănuntele neesenţiale şi să le trateze ca atare. Această atitudine se numeşte în 
japoneză Fudoshin. Ea se obține prin voință şi autoeducare, printr-o muncă 
susținută asupra propriei fiinţe. 

Această autoeducaţie constă mai întâi în desprinderea de senzațiile corporale, care 
influențează toată vremea liniştea sufletească. Cu cât omul se obişnuieşte cu 
confortul şi cu lenea, cu atât apar mai multe ocazii ca acest drog să-i lipsească. 
Dacă te laşi copleşit uşor de senzaţii cum ar fi: căldura şi frigul, oboseala, durerea, 
foamea, setea, dacă ele te deranjează într-atâta că te fac să renunti la activitatea pe 
care tocmai o înfăptuiai, atunci nu ai cum să trăieşti suficient timp o anumită 
experienţă, ca să poți profita de ea şi extrage ceva valoros pentru tine. 

Practica Aikido propune un fel de purtare deosebită, care ne obişnuieşte cu o 
mare rezistență fizică şi mintală. Un om care participă la un stagiu intensiv, 
sculându-se dis-de-dimineaţă pentru a ajunge la antrenament - deşi era obosit, avea 
febră musculară peste tot, avea aranjat un program distractiv pe cinste - deja simte 
şi gândeşte altfel decât cei din jur, care sunt victimele obişnuite ale 
autocompătimirii şi lenii. Chiar dacă uncori îl mai copleşesc senzațiile, ajungând să 
se îndoiască de folosul "chinului" la care se supune benevol, până la urmă elevul nu 
poate să nu fie încântat de propriile sale realizări: a rezistat unei munci extenuante 
(Shugyo etc.), a făcut atâta treabă pe degeaba, a suportat calvarul împreună cu 
tovarăşii săi pe Tatami, aparţine unui colectiv grozav, are un îndrumător valoros 
etc. 

După un şir de asemenea experienţe, începute cu reținere şi circumspecţie, dar 
continuate cu din ce în ce mai multă înțelegere, elevul ajunge să gândească complet 
altfel. Datorită antrenamentelor efectuate conştiincios, corpul său va putea suporta 
eforturi mult mai mari, el se simte bine, poate face tot ce vrea - câtă vreme nu apar 
perturbații emoţionale sau mintale prea puternice. Poate să se antreneze, de 
exemplu, la 5 dimineaţa, indiferent că afară e ger sau arşiță, că-l dor toți muşchii 
sau că n-a mâncat nimica - el e stăpân pe corpul său şi priveşte cu detaşare orice 
senzaţie din cauza căreia, pe vremuri, renunţa imediat la acţiunea în curs. În plus, la 
el chinul devine o plăcere, un fel de sacrificiu pentru atingerea unui scop mai înalt, 
o asceză. Cu voință, cu încurajări de la ceilalți membrii ai grupului, bazându-se pe 
exemplul instructorului, oricine poate căpăta Fudoshin-ul corporal. 

Această mentalitate nouă nu e acelaşi lucru cu asceza călugărilor sau cu 
pedepsele corporale (autoflagelări etc.). Dimpotrivă, un practicant avansat ştie să 


aprecieze plăcerile - tocmai din cauză că a consimțit benevol să se lipsească din 
când în când de ele (cum ar fi să postească). 

Exersarea practică, îndelungată şi conştientă, a stoicismului corporal, va duce 
elevul avansat spre o confruntare mult mai grea cu sine însuşi: lupta cu 
interferenţele emoţionale şi mintale. El ştie că o emoție puternică îi poate zdruncina 
şi dezintegra total Fudoshin-ul corporal. Indiferenţa faţa de emoții şi calmul 
gândirii sunt mult mai greu de realizat, necesită mult mai multă voință decât 
rezistență fizică. Stresurile emoţionale sau mintale, cum ar fi: o bucurie debordantă 
sau o tristețe dureroasă, o furie necontrolabilă, o insultă de nesuportat, o decepție 
uriaşă, constatarea unei greşeli de neînchipuit — par sau sunt incomparabil mai 
grave şi mai grele decât orice senzaţie de neplăcere corporală, oricât ar fi suferința 
fizică de mare. 

De exemplu, elevul poate renunța la un stagiu - pentru că îi e teamă să-şi lase 
prietena singură (deoarece ar putea flirta cu alți băieți), sau pentru că mulți 
participanți sunt necunoscuţi (cu gusturi şi purtări „neplăcute”), ori pentru că 
profesorul va preda lucruri cunoscute sau neatractive (exerciţii de bază, sau prea 
complicate, sau reguli de purtare, sau...), ori pentru că nu se înțelege bine cu 
organizatorii stagiului etc. Un astfel de individ, chiar dacă a ajuns să nu se 
sinchisească de frig sau de durere, nu-şi stăpâneşte deloc gândurile şi emoțiile. 
Depăşit de probleme sentimentale, plin de aroganță, dorințe egoiste, păreri 
simpliste şi idei fixe - el nu are mari şanse să progreseze. lar propria stagnare îi va 
deveni curând un izvor de frustrări şi de nemulțumiri, când se va vedea depăşit de 
colegii mai noi. Dacă nu primeşte o zgâlțâială zdravănă care să-i deschidă ochii, e 
sigur că mai curând sau mai târziu va dezerta din Dojo. 

Pasul cu care se trece de la simpla rezistenţă fizică la remodelarea spiritului e 
mare de tot. Cum ar putea Aikido să ajute la această trecere? 

Răspunsul este acelaşi ca mai înainte: cu voinţa proprie, cu îndrumarea 
profesorului şi prin influenţa tovarăşilor din Dojo. Dar atenţie! De data aceasta, de 
la îndrumător şi de la grup se aşteaptă mai multe. În cazul precedent, îndrumătorul 
avea nevoie doar de o excelentă condiţie fizică şi un nivel tehnic peste medie. 
Nimic altceva. Toţi membrii grupului îşi întăreau corpul datorită contactului cu 
îndrumătorul şi progresau din punct de vedere tehnic. În al doilea caz, condiţia 
fizică şi nivelul tehnic nu mai sunt de ajuns. Pentru a-l străbate, profesorul trebuie 
să posede înţelepciunea şi cunoştinţele adecvate, cu care să impregneze toţi elevii. 

Aşadar conceptul Fudoshin nu se dobândeşte prin absorbția unor informații din 
exterior, ci dimpotrivă, prin anihilarea numeroaselor fudulii sau egouri ascunse în 
adâncul sufletului. 

Care este însă, practic, metoda de obţinere a Fudoshin-ului? 

În orice studiu, fie el corporal, tehnic sau mintal, munca pentru însuşirea 
cunoştinţelor este sugerată sau propusă de profesor şi efectuată de bună voie de 
elev. Munca respectivă constă în îndeplinirea unor supra-eforturi — corporale dar 
mai ales mintale. Un efort obişnuit nu rezolvă nimic. De exemplu, cel care se joacă 

pe scara unui bloc face un efort obişnuit. Cine se urcă pe scară deşi blocul are 
lift (care merge...) face un efort dezinteresat, adevărat, poate cu speranţa că va 
slăbi sau îşi va întări sănătatea; este totuşi departe de a fi un supraefort. Însă urcatul 
pe scară (pentru a ceda liftul unor persoane vârstnice ) va fi un supraefort pentru 
leneşul sau bolnavul care nu urcă decât cu liftul. Sau, dacă omul e certat cu un 
vecin şi putea merge pe scară, dar intră în lift tocmai pentru a fi împreună cu 
vecinul şi a-l saluta politicos, atunci pentru el mersul cu liftul va constitui un 
supraefort (mintal) (vezi Shugyo # 9.12). 

Supraefortul este strâns legat de zona cea mai sensibilă a individului. 

Mulţi oameni din aceia care habar n-au ce însemnă munca sau lupta cu tine însuţi, 
vor trata aceste supraeforturi drept masochism (care înseamnă căutarea plăcerii 
sexuale în durere şi umilire). Tot aşa cum nu ştiu ce înseamnă cuvintele pe care le 
folosesc, aceşti spectatori nu ştiu nici care sunt scopurile supraefortului. Nu este 
vorba nici de satisfacerea unui sentiment de vinovăţie, nici de obţinerea unor 
plăceri perverse: un supraefort este pur şi simplu un mijloc pentru obținerea unei 
libertăţi adevărate şi unui calm constant, printr-o muncă de eliminare a oricărei 
interferenţe nedorite. 

În cazul Aikido-ului, apar nenumărate prilejuri de a face supraeforturi. Iată 
câteva exemple: 

- hotărîrea de a te antrena chiar dacă nu ai chef; 

- hotărîrea de a lucra cu un partener antipatic; 

- hotărîrea de a te ocupa de un începător bleg, cu toate că ardeai de poftă să faci 
un antrenament straşnic cu un prieten priceput; 

- să pierzi sau să greşeşti şi să nu te scuzi, chiar dacă - şi mai ales dacă - ai scuze 
beton; 

- să fii modest şi retras după un mare succes, aşteptat de mult timp. 

Budo — şi Aikido — ne pun adeseori în contact cu noţiuni strâns legate de ideile de 
viață şi moarte, chiar dacă numai în mod simbolic. Treptat, această confruntare ne 
încurajează să privim viaţa ceva mai detaşat. Fiecare supraefort ne ajută să căpătăm 
încă puțină detaşare față de propriul nostru Ego. 

Apoi, deodată, apare Fudoshin-ul. 

Din “dopuri” neputincioase care plutesc încoace şi încolo pe valurile vieții — ne 
trezim că am devenit un fel de navă, cu o cârmă, o pânză, o chilă, astfel că nimic nu 
ne mai poate schimba atitudinea şi abate de la drumul spre țelul ales şi fixat — 
oricare ar fi acesta. 

Se poate accelera apariţia stării de calm mintal prin exerciţii de meditație Ki, 
subiectele de meditat fiind următoarele caracteristici ale Fudoshin: 

- spiritul nu e nemișcat, ci rezultă dintr-o mişcare infinit de mică; 

- spiritul rămâne mereu liber, ne legându-se de vreo idee; 

- spiritul acționează corect şi la momentul potrivit; 

- corpul devine stabil; 

- uşurează înțelegerea mişcării şi funcționării Universului. 


Dar lupta cu tine însuţi în singurătate (meditaţia) nu e uşoară: „când eşti în oraş, 
diavolul te vizitează sub diverse chipuri de împrumut: prieteni, cărți, femei etc. 
Când eşti (izolat) în sihăstrie - vine personal!” (Părintele Cleopa de la Neamţ). 


9.6.11. Fără Ego (Muga), sau Fără gânduri (Mushin) 

Această atitudine se dobândeşte pe neaşteptate, după multă muncă şi eforturi. 

Ea se referă la golul mintal; dar să precizăm ca nu e vorba de un gol în care 
lipseşte ceva — ci de golul rămas după îndepărtarea gândurilor inutile produse de 
nenumăratele noastre Ego-uri. La aceasta se referă prima parte a denumirii: Muga = 
fără Ego. 

A doua parte, Mushin, dezvăluie o altă caracteristică a omului superior. 

Începătorul care se apucă de studierea unei Arte marţiale e nepriceput şi nu ştie 
ce să facă cu mintea. Când învaţă tehnica, i se zice să pună mai mult suflet în 
mişcările pe care le face, adică să le efectueze cu toată puterea pe care o are. Mulţi 
elevi se opresc aici, fără să-şi dea seama că au ajuns abia la jumătatea drumului 
spre adevăr. Ca să înţelegem despre ce e vorba, poate ne va lămuri un citat din 
scrierile lui Takuan, un călugăr Zen din Japonia secolului al 17lea: 

Când vezi că sabia vine să te taie şi vrei să te aperi de ea, considerând-o chiar 
în poziția în care ai surprins-o - mintea ţi se va opri la imaginea săbiei aflată în 
această poziție inițială dar trecătoare. Sabia însă se mişcă. Nu vei reuşi să fii 
suficient de iute şi adversarul te va tăia (...). 

Dacă-ţi legi mintea de acțiunea adversarului, ea ţi-o va absorbi. Dacă-ţi pui 
atenţia pe sabia dușmanului, sabia ţi-o va absorbi. Dacă-ţi arunci mintea în 
gândurile adversarului care intenționează să te lovească, ele îți vor lua mințile. 
Dacă eşti atent la sabia ta, ea îți va lua atenția. La fel se întâmplă şi dacă-ți 
legi gândirea de intenţia să-l tai, sau de garda lui. Nu contează unde îți pui 
mintea: dacă o fixezi undeva — restul corpului nu va mai funcționa! 

Aşadar, nu există vreun loc bun în care să laşi, sau de care să-ţi legi mintea. 

Dacă însă nu o legi de ceva, toată mintea îți rămâne în corp şi se va răspândi 
în toate părțile acestuia. Când intră în mână - ea îşi va face treaba. Când intră 
în ochi - el îşi va face treaba. 

Când începi să gândeşti, o să fii absorbit de gândurile tale. 

Când Ki-ul circulă liber prin tot corpul, mâna, de exemplu, va funcţiona la 
momentul potrivit datorită Ki-ului din ea, fără să fie nevoie de o comandă 
gândită. Dar pe de altă parte, dacă fixezi mintea asupra unui loc anume, vei 
constatai că ea rămâne blocată şi nu poţi s-o iei de acolo când vrei. 

Chiar şi când reuşeşti să extinzi Ki-ul în afara corpului, dacă îl îndrepți spre o 
singură direcţie - o să lipsească din celelalte 9. Dacă însă îl laşi liber, o să fie 
în toate cele 10 direcţii. 

Să completăm aceste explicații cu alt citat, din acelaşi Takuan : 

“Gândul că "nu trebuie să gândesc” e tot un gând. Nu te gândi să nu gândeşti. ” 

Indemânările mintale necesare sunt: vigilența (capacitatea de a răspunde la 
anumiţi stimuli) şi concentrarea (capacitatea de a exclude stimuli nerelevanţi). 
Concentrarea este o caracteristică opusă absorbției (totale) — care se petrece când 
mintea e pasivă şi prinsă sau fixată de un obiect, ori de un eveniment. Absorbţia e 
acelaşi lucru cu Fushin (mintea împictrită), o stare în care mintea e dusă sau târâtă 
de obiectul atenţiei. Mintea concentrată e îndreptată activ spre obiect, la fel ca o 
oglindă care reflectă realitatea, adică numai ceea ce există cu adevărat. Fudoshin 
(mintea nemişcată) este prin urmare starea în care mintea nu se lasă condusă de 
obiectul atenției. 

Elevul avansat care ajunge la stadiul “fără gânduri” este asemănător începătorului 
care nu ştia ce să facă cu mintea. Singura diferență e că de data aceasta, individul 
ştie tehnica. 

Una din metodele pentru a ajunge “să nu mai gândeşti” când efectuezi un 
procedeu tehnic, este să repeți la nesfârşit, fără răgaz, mişcările respective, cu 
diverse ritmuri şi cu intensitate variabilă, până când devin reflexe (ca la câinele lui 
Pavlov). Tot aşa se petreceau lucrurile şi când învăţam să mergem, să scriem, să 
cântăm la chitară, să scriem la calculator etc. La început e nevoie să gândim pe 
îndelete ce avem de făcut, de exemplu un pas, sau să desenăm un cerc, sau să 
apăsăm o anumită clapă. După un timp de învăţătură, copilul - sau omul - ştie pe de 
rost ce are de făcut, face fără să se mai gândească. 

Prima condiție pentru a învinge într-o confruntare e să obţii controlul mental al 
situaţiei, să o stăpâneşti. Dacă mintea e bine pregătită pentru astfel de situaţii, nu 
mai apare furia. Furia dăunează apărării pentru că scade vigilența şi prezența de 
spirit, produce greşeli. O minte calmă reacționează raţional, nu agresiv. 

Pentru orice combatant este optimă starea de ”gol mintal” (Mushin), fără gânduri 
(care inevitabil ar fi preconcepute). Ea este mai mult decât rezultatul perfecţionării 
tehnicii, mai mult decât reflexul. Cu o astfel de atitudine, reacția la un atac sau 
pericol devine automată, morişca gândurilor se opreşte, mintea nu mai funcționează 
la nivelul conştient - ci lasă subconştientul să preia conducerea acţiunii, iar mintea 
rămâne foarte clară, inactivă dar disponibilă. Informaţia este prelucrată extrem de 
rapid, reacția funcţionează practic instantaneu. E vorba de “clarviziune”. Adeseori, 
individul care funcţionează la acest nivel nici nu-şi dă seama ce i s-a întâmplat şi 
cum a reacționat. Cine ajunge la acest nivel nu-şi mai face griji că nu va şti cum să 
se poarte când e atacat, sau cum să se apere, sau că de frică va reacţiona prea dur 
față de gravitatea atacului şi va răni pe cineva — când va fi surprins de un agresor. 

Dar această capacitate de reacţie poate fi atinsă numai de elevi avansați, samurai 
sau profesioniștii Artelor marţiale. Deşi practicanții obişnuiţi, de nivel mediu, ajung 
să reacționeze la o criză mai bine decât un om neantrenat, ei nu vor putea ajunge la 
Mushin — chiar dacă ştiu care e țelul şi calea de urmat până la el — din cauza 
“kilometrajului” insuficient. O mişcare trebuie repetată de aproximativ 5000 ori 
până devine instinctivă, adică e nevoie de ani buni de antrenamente, studiu 
individual, practică etc. 


Mushin este o stare de gol mintal, lipsit de gânduri conştiente, fără frică sau 
dorință de răzbunare. Este ca un fel de pilot automat care evaluează instantaneu 
situaţia şi pericolele apărute, indică răspunsul optim şi măsurile de luat pentru 
supravieţuire, alege pe loc soluţia optimă din uriaşa bază de date înmagazinată la 
antrenamente, şi comandă imediat execuţia ei. Răspunsul poate fi de la un zâmbet 
înţelegător la o eschivă, sau până la o acţiune complexă cu efect mortal. 

Muga-mushin cere să treci dincolo de orice lucru sau gând. Dar când această 
atitudine se aplică la o luptă, chiar simbolică, trebuie depăşite nişte praguri 
psihologice importante. Noţiunea de viață sau de moarte e unul dintre ele - şi nu cel 
mai puţin important. Pentru a reuşi aşa ceva, e nevoie să părăseşti conceptul de 
dualitate. Atâta vreme cât în minte vei opune ideea de viaţă (bine) celei de moarte 
(rău) şi vei continua să legi spiritul numai de ceea ce ţi se pare bun (adică ideea de 
viaţă), această idee te va absorbi (vezi ce zicea Takuan) şi spiritul nu va fi gata să 
reacționeze când te vei confrunta cu atacul “morţii”... 


9.6.12. Preluarea iniţiativei (Mittsu-no-sen) 

În practica artelor marţiale se dezvăluie diferenţa între noțiuni (acţiuni) înrudite: 
superioritatea iureşului față de forță; a svâcnirii față de viteză. lureşul (năvala) şi 
svâcnetul (sprintul) sunt caracteristici de moment, forţa şi viteza sunt de durată. 
Viteza şi forța trebuie acumulate pentru a putea fi folosite. Pentru succesul unei 
lupte, care este scurtă prin definiție, sunt mai importanți şi utili factorii momentani 
decât cei de durată. 

Svâcnetul permite fimingului să fie eficace. Pentru ca procedeul de apărare să 
rezulte clar, frumos, curat, el trebuie făcut la timp(ul potrivit). 

Expertul se apără fără grabă, mişcările sale par încete din cauza relaxării („din 
relaxare se naşte mişcarea, în mişcare este ascunsă viteza!”). 

Suprimarea mişcării adversarului chiar în clipa când se naşte, e de importanţă 
covârşitoare în orice luptă. S-ar putea spune că soarta confruntării e decisă de 
duelul (mintal) pentru preluarea iniţiativei (Sen). 

Există trei alternative de preluarea iniţiativei: 

- Reacţia preventivă sau proactivă (Sen-no-sen sau Kakari-no-sen): contraatacul 
(apărarea) are loc o fracțiune de secundă înaintea pornirii atacului adversarului. 
Pentru acest fel de reacție e nevoie de o intuiţie dezvoltată, cu ajutorul căreia să-ți 
dai seama (să simți) ce va face adversarul; 

- Reacţia simultană (Sen sau Tai-no-sen): contraatacul are loc după ce atacul 
adversarului a pornit, dar înainte ca să ajungă la țintă; 

- Reacţia ulterioară (Go-no-sen): adversarul descoperă o slăbiciune (Suki) şi 
porneşte atacul, de care te aperi fie printr-o eschivă, fie lovind şi deviindu-i pumnul 
sau sabia, după care contraataci — odată cu retragerea lui, când inspiră sau reîncepe 
atacul. 

9.7. Ce obligaţii are elevul? 


Cine seamănă cu lacrimi, culege cu bucurie (Biblia) 

Toţi cei care intră pe saltea în Dojo (inclusiv instructorii şi profesorii!) sunt 
(trebuie să fie) elevi — pentru că luptă cu ei înşişi să se autodepăşească. 

Orice profesor, chiar şi cel mai bun, nu poate băga învăţătura în capul sau corpul 
elevului. Ca să înveţe, acesta trebuie să muncească singur, nu să chiulească. Altfel 
nu va învăţa! Profesorul poate doar arăta şi lămuri învăţătura, poate creea cadrul 
propice studiului, eventual mai poate să bată elevul la cap (sau în alte părți...). Sigur 
că predarea se poate face eficient sau mai prost — în asta constă deosebirea 
(biologică, ori de calificare) între dascăli. Există profesori buni şi răi, inteligenți şi 
proşti, eficienţi sau indolenţi şamd. - dar nimeni şi nimic nu poate înlocui pofta de 
învăţare a elevului, ori să-i scuze lenea sau dezinteresul. 

Învățătura se face cu suferinţă. Începătorii suferă învățând să execute tehnicile şi 
suferă căzând. Dar situaţia e aceiaşi, fie că e vorba de Arte marţiale sau de viaţă. 
Copiii mici, cei mari sau chiar foarte mari (adulți) - învață meseria de om, suferind. 
În cursul vieții ne ciocnim de probleme şi vom avea tot felul de răspunderi. Numai 
cine e în stare să reziste greutăților cu care se confruntă mereu şi se întăreşte 
călindu-şi autocontrolul, va putea ajunge să se conducă şi să-i conducă pe alții în 
direcţia bună. Înainte de a te supăra pe cel care te pune la treabă, aminteşte-ţi că 
nici diamantele nu se formează fără o presiune foarte mare. 

Aikido ne învaţă să avem încredere în forțele proprii pentru a face față oricărei 
responsabilităţi şi a depăşi orice obstacol. În plus, pe măsură ce înaintează pe Cale, 
fiecare e obligat să arate camarazilor care urmează drumul parcurs de el, să-i ajute 
să parcurgă şi ei mai uşor aceiaşi porțiune. Să-i sprijine la trecerea peste obstacolele 
noi pentru ei - dar deja cunoscute lui, să le întărească voinţa şi disciplina. Fără 
disciplină nu se poate realiza mare lucru. 

Mulţi începători au oarecare bunăvoință când se apucă de treabă; dar pentru a 
persevera e nevoie de o voinţă mult mai puternică. În viaţă, cel mai simplu şi uşor e 
să renunți. Dar cei ce renunță nu realizează vreodată ceva. După ce-ţi fixezi o 
direcţie sau un ţel, înaintezi spre el indiferent de greutăți sau de durată - asta e 
disciplina. De altfel, japonezii zic: „totdeauna învinge cel care e în stare să mai 
lupte încă un sfert de oră după ce ceilalți renunță”. 

Elevul va trebui să caute mereu soluţii la problemele pe care şi le pune singur 
(acasă, sau în Dojo) — să fie creativ, ne aşteptând într-una indicații şi rezolvări de la 
alții. 

Poţi găsi un sens, chiar o plăcere, în orice fel de activitate, oricât ar părea la 
început de neplăcută sau inutilă, de la măturatul unei camere până la pregătirea unui 
examen, îngrijirea unui accidentat sau paza unor deţinuţi. Spune "Da" chiar şi celor 
mai neatractive bucăți din viaţa ta. Ele aparțin creşterii tale şi constituie partea 
principală a oricărui proces de învăţare şi devenire. Sarcina elevului nu este să ia 


examene, ci să înveţe mereu; recunoaşterea meritului adevărat vine apoi de la sine. 
După ce alege un îndrumător, sarcina elevului este să muncească fără preget pentru 
dobândirea Învăţăturii, ascultând fără crâcnire ordinele date de profesor. Evident, el 
trebuie să rămână mereu atent ca nu cumva profesorul, om şi el totuşi, să nu 
devieze spre purtări mai egoiste. 


lată câteva deprinderi necesare pentru obținerea succesului - şi a fericirii - pe 
termen lung: 

> 1. Păstrează-ți atitudinea de începător 

Această stare sau mentalitate (Shoshin) înseamnă să rămâi cu o minte deschisă, 
necritică, absorbantă ca un burete, aşa cum erai când te-ai apucat de Aikido, aşa 
cum erai când ţi-ai început viața. Adică, preia orice informaţie şi depoziteaz-o în 
memorie. Creierul nu se umple, nu ajunge niciodată atât de plin încât să dea pe 
afară (să uite). Unii oameni refuză informaţiile noi când îmbătrânesc. Încearcă să 
rezişti acestei tentaţii. S-a dovedit ştiinţific că acumularea de noi cunştințe nu are 
nici un fel de limite, aşa că nu te abține (însă respectă morala). 


p 2. Urmăreşte explicaţiile 

Aikido este în primul rând o activitate corporală, care se învaţă şi se exprimă cu 
corpul. Ideile cele mai subtile se predau tot cu ajutorul corpului, aşa că atunci când 
vezi un instructor sau alți maeştri practicând Aikido, observă-i cu atenție. Uită-te 
fără să faci comentarii, doar absoarbe ceea ce vezi şi încearcă să simţi cum îţi intră 
în corp, ca şi când ai repeta ce face profesorul. Când predă, profesorul nu 
trăncăneşte, ci explică ce, cum şi de ce face aşa şi nu altfel. Ascultă-l cu ochii! 
Vizionarea altor instructori, participarea la Stagii, este deosebit de utilă. Încearcă să 
culegi măcar o idee nouă de la orice stagiu, lecţie, video, spectacol, demonstraţie la 
care participi. 


> 3. Invaţă 

Oricare elev trece în cursul procesului de învăţare prin următoarele etape: 

1. Incompetenţa inconștientă (nu ştie şi nici nu-şi dă seama de asta); 

2. Incompetenţa conştientă (nu ştie, dar îşi dă seama că este nepriceput); 

3. Competența conştientă (ştie şi ştie că ştie); 

4. Competența inconştientă (ştie, dar nu-l mai interesează, a trecut la învățarea 

unor noi cunoştinţe). 

Orice lucru pe care nu-l ştim ne apropie de moarte (T.S.Eliot). 

Cine se hotărăşte să meargă pe calea Învăţăturii, acceptă şi că ea nu duce mereu 
în sus. Indiferent ce meserie ai vrea să înveţi, însuşirea ei se va desfăşura după 
acelaş tipic: la început, dobândeşti primele elemente şi te bucuri că atingi un nivel 
tehnic satisfăcător (pentru un ageamiu). Urmează însă imediat o cădere până la un 
nivel mai scăzut, unde vei sta multă vreme. O să ai impresia că baţi pasul pe loc. 

Vei putea să te ridici deasupra acestui nivel, adică să progresezi, numai dacă 
munceşti în continuare cu convingere. 

Acesta este tot secretul învingătorilor, fie ei campioni sportivi, artişti remarcabili 
sau întreprinzători de succes: după orice înfrângere sau perioadă fără spor - ei 
încearcă din nou. Asta îi deosebeşte de restul oamenilor. Acolo unde alții 
(„țeparii”) renunță plini de deznădejde după primul sau al doilea insucces, 
considerând că totul e pierdut şi s-a sfârşit, învingătorii („„maratoniştii”) continuă 
neabătuţi să se străduiască, ca şi când ar fi într-o cursă cu obstacole pe distanță 
mare. 

Deci, succesul învingătorilor nu se datoreşte progreselor pe care le fac, ci 
modului cum tratează orice înfrângere. 


> 4. Exersează singur 

Lecţiile cuprind şi recapitulări — dar asta nu e suficient pentru orice om. Dacă 
toată grupa va fi pusă să repete mişcările necesare doar ţie, pentru ca tu să revii la 
nivelul la care erai acum două săptămâni, înainte de absenţa ta prelungită (ştiu, ştiu 
— nu de lene, ci datorită şcolii, soţiei, concediului, bolii etc.) — rezultă o pierdere de 
timp pentru toată lumea. Când nu poţi veni la lecţii, exersează singur. Nu te speria 
că n-ai partener, sau că o să înveți greşit. Greşelile pot fi drese; neştiinţa însă e greu 
de corectat. 

Nu te baza doar pe instructor, că o să te împingă el de la spate, sau că ar putea 
învăţa el în locul tău. Dacă tu nu faci progrese, el se va sătura să tot repete degeaba 
aceleaşi corecturi. Străduieşte-te să te corectezi, pentru a putea trece la nivelul 
următor. 


> 5. Stăruie 

Trei zine bune fură invitate la botezul unui prinț. Prima îi dărui posibilitatea 
să găsească iubirea. A doua îi dădu bani destui să poată face orice ar fi vrut. 
A treia îi dărui frumusețea. 

Dar, ca în toate poveştile, după un timp apăru şi zâna rea, furioasă că nu 
fusese invitată. Ea rosti un blestem: “Fiindcă ai deja tot, îți mai dau ceva. Vei 
avea talent în tot ce vei încerca să faci. ” 

Prinţul crescu frumos, bogat şi îndrăgit de toată lumea. Însă nu fu în stare să 
termine vreodată o treabă, pentru că toate le făcea uşor, după care imediat se 
plictisea şi voia să facă altceva. 

Spunea maestrul: “Toate drumurile duc în acelaşi loc. Dar alege-ți o cale, a 
ta, şi urmeaz-o pînă la capăt. Nu încerca să parcurgi toate cărările. ” 

În limba chineză cuvântul "exerciţiu" provine din cuvântul drum (cale). Exersarea 
înseamnă să devii una cu drumul spre țel. Sau, spus mai pe înţelesul albilor: să-ți 
placă nivelul la care ai ajuns, să nu abandonezi strădania din cauza lipsei de 
progres. Priveşte adevărul în față (fii „maratonist”) şi acceptă-l: aproape toată viaţa 
o vei petrece pe diverse platouri — adică între vârfuri. Nu mai tot fi (un „ţepar”) 


dezamăgit din cauza asta, ci împacă-te cu ideea că aceste perioade (lungi) de 
stagnare aparentă sunt la fel de necesare şi inevitabile ca şi clipele fericite de salt 
spectaculos ori succes. Când ai impresia că întârzie prea mult creşterea, că la 
antrenamente macini în gol, e cazul să-ţi spui: "nu-i nimic, sunt pe un platou al 
diagramei de învăţare. Bine că am ocazia să mă concentrez asupra defectelor şi pot 
să mă antrenez liniştit, de dragul Artei, fără a fi stresat de ameninţarea unui examen 
sau unei demonstraţii. Dacă îmi văd de treabă cu sârguință, precis vine el şi saltul 
acela (calitativ)". Uneori ți se pare că faci mai multe greşeli decât la început: asta se 
datoreşte faptului că ai progresat, devenind în stare să sesizezi greşelile - pe care le 
făceai şi înainte, dar nu le vedeai. 

Mişcarea, sportul, antrenamentele trebuie făcute zilnic! Numai aşa poți deveni 
competent şi îndemânatec în activitatea aleasă. Acest mod de gândire este la fel de 
valabil oriunde îl aplici: în Aikido, în cariera profesională sau în viața familială. 
Trei antrenamente a două ore pe săptămână sunt minimul necesar pentru a putea 
progresa cât de puţin. 

Fiecare antrenament ar trebui făcut ca şi când ar fi ultimul şi vei muri imediat 
după el! Oare cum ar putea fi „ultimul” antrenament? 

În 1899, profesorul Titu Maiorescu urma să-şi reînceapă cursul la 
Universitate pe data de 3 noiembrie. Opinia publică era însă zguduită de o ştire 
apocaliptică, prezentă pe prima pagină a tuturor gazetelor: la 1 noiembrie, 
Pămânul urma să se ciocnească, implacabil, cu o cometă. 

În aceste condiții, câțiva studenţi s-au gândit să ceară profesorului să înceapă 
prelegerile cu câteva zile mai devreme, pe 31 octombrie, aşa încât să-l mai 
poată auzi o dată, înainte de sfârşitul lumii... (loan Petrovici) 


> 6. Fii atent 

Când profesorul spune ceva, ascultă cu mare atenție. Nu încerca să înţelegi pe loc 
cele auzite şi să descoperi logica lor. Pentru moment mulțumeşte-te să reții, căci el 
încearcă să transmită cunoştinţe pe cale verbală. Dacă începi să-ți pui întrebări, sau 
să zici “asta ştiam”, nu faci decât să închizi canalul de comunicaţie. Profesorii nu 
vorbesc ca să-şi audă glasul, de obicei chiar vor să spună ceva, aşa că nu te sfii şi 
întreabă dacă ai nelămuriri, însă nu pune întrebări din care să reiasă că nu erai atent 
la vorbele lui. 

Chiar dacă instructorul vorbeşte altui elev — fii atent şi trage cu urechea. Sunt 
mari şanse că şi tu faci aceleaşi greşeli, sau ai aceleaşi nedumeriri. Dacă reuşeşti să 
te corectezi pe baza celor “furate”, o să vezi cum o să-ţi zâmbească profesorul. 

Unii oameni vin să se antreneze fără nici o intenţie mai sofisticată, fără un gând 
mai elaborat, ca să-şi satisfacă o plăcere, la fel cum se duc la toaletă, sau la bordel. 
Când se antrenează nu se gândesc la ce fac, ci la altceva, sau poate la nimic. Ori, 
efectul formator şi transformator al Aikido asupra ființei tale nu se poate petrece 
decât dacă participi cu toată fiinţa la ceeace faci. În continuu trebuie să ne dăm 

seama ce facem şi ce gândim, aceste activități să nu fie făcute inconştient, din 
obişnuință sau instinct. 

Aikido, la fel ca şi alte câteva metode orientale, încearcă să aducă omul la nivelul 
în care controlează cu ajutorul minţii întreaga funcționare a ființei sale, să 
gândească oricând (la) ce face. E vorba nu numai de acţiunile conştiente (de 
exemplu mişcarea şoldurilor, a capului etc) ci şi a celor inconștiente (cum ar fi 
bătăile inimii, digestia, orgasmul, somnul etc). 

Iluminarea se obţine prin muncă grea şi îndelungată cu tine însuţi. 





Iluminarea (trezirea) = să devii conştient şi să-ți controlezi desfăşurarea 
tuturor funcţiunilor fiinţei (organismului) 











După 10 ani de ucenicie, călugărul Tenno căpătă gradul de profesor Zen. 
Într-o zi ploioasă, el se duse în vizită la un vestit înţelept. 

Când intră în casă, maestrul Nan-in îl întrebă: “ţi-ai lăsat la poartă 
sandalele şi umbrela? ”. Tenno răspunse: “da”. 

“Ia spune”, continuă maestrul, “umbrela ai pus-o la dreapta sau la stânga 
sandalelor?”. 

Tenno n-a ştiut ce să răspundă — şi atunci a înţeles că încă nu se trezise de- 
adevărat. Aşa că rămase să studieze în continuare, ca ucenic al maestrului 
Nan-in, încă vreo 10 ani. 

Revenind la oile noastre, instructorul poate verifica de exemplu atenţia elevului, 
întrebându-l: cum ţi-ai lasat papucii, cu vârfurile spre saltea sau invers? Şamd. 


> 7. Sacrifică-te 

Orice învățătură impune o oarecare doză de umilință. Repeţi la nesfârşit, de sute 
de ori, aceleaşi procedee şi mişcări de bază, fie că e vorba de deprinderea scrisului, 
a conducerii maşinii, a cântatului la vioară, de învăţarea unui joc sportiv sau a 
manevrării unui aparat electrocasnic. Uneori, dorinţa de a atinge ţinta (de exemplu 
permisul de conducere auto) este atât de mare, încât nu mai contează efortul şi 
plictiseala, omul acceptă să repete exerciţiul ori de câte ori este nevoie. Alteori, 
ținta sau scopul care te mobilizează se află în sinea ta. 

Elevul trebuie să se implice în execuţia exerciţiilor, mai ales când are rol de Uke: 
să dea tot ce poate, să atace sincer şi corect. Începătorii vin însă în Dojo cu 
prejudecățile uzuale: „de ce să atac corect când ştiu că urmează să cad tare, iar 
pentru a amortiza şocul va fi nevoie să muncesc din greu? Mai bine chiulesc şi atac 
moale, ca să cad uşor!”. 

Lenea şi chiulul din viaţa obişnuită împiedecă elevul să facă progrese. Atitudinea 
necesară pentru succes este sacrificiul, sau dedicarea. Pricina plictiselii şi a 
renunțării pe parcurs la anumite cursuri sau şcoli stă în căutarea pătimaşă a ceva 
mereu nou, în dependenţă elevului de noutăţi şi progres cu orice chip. Dimpotrivă, 
sacrificiul de sine înseamnă să păstrezi spiritul unui etern începător: să te minunezi 
ca la începuturi de apariţia unui fluture, de faptul că literele înşiruite dau un cuvânt, 
că automobilul se mişcă singur etc. Dacă te concentrezi exclusiv asupra scopului, 


pierzi trăirea nenumăratelor ore care constituie durata inevitabilă de parcurgere a 
drumului de la plecare până la sosire. Arta sacrificiului înseamnă să acorzi 
lucrurilor obişnuite tot atâta atenţie şi importanţă ca şi celor extraordinare. 

Nu poți să valorifici prietenia profitând de ea, sau neglijând politeţea, sau 
ignorând bunul simţ; în felul acesta o strici. În Aikido învăţăm că prietenii sunt 
neprețuiți, deoarece e greu să găseşti prieteni buni şi sinceri. Cu cât prietenul e mai 
bun, cu atât mai mult merită să fie respectat. 

Nu le poţi cere celor care nu fac Aikido să se poarte ca nişte oameni civilizați. Ei 
nu cunosc regulile de politeţe din Dojo, nu au învăţat disciplina tradițională. Aşa că 
le vei ierta greşelile, căci nu ştiu ce fac. 

Încearcă să fii un prieten bun şi învaţă-i tu. 


> 8. Voința (intenția) 

Când înveţi, e nevoie să vizualizezi atât ținta, cât şi întregul drum până la ea. De 
exemplu, fotbalistul îşi imaginează traiectoria mingiei şi mişcarea adversarului. 
Pianistul aude cu mintea întreaga piesă muzicală. Un elev vede, cu ochiul interior, 
cum va deveni mai priceput. 

Fă-ţi timp să te concentrezi asupra esenţialului. Evită graba. În felul acesta vei 
termina mai repede treaba şi te vei simți mult mai bine. 


> 9. Riscă 

La măiestrie nu se poate ajunge fără riscuri. Orice trecere de la un nivel de 
cunoştinţe spre nivelul superior este un salt în necunoscut. După o strădanie 
îndelungată şi repetarea fără sfârşit a (aparent) mereu aceloraşi mişcări, vine la un 
moment dat şi clipa când eşti silit să te bazezi orbeşte pe deprinderile căpătate: de 
exemplu prima ieşire în circulație cu maşina fără instructor; primul zbor individual; 
o reprezentaţie muzicală în fața publicului, examenul de la şcoală; interviul de 
angajare. 

Pe patul de moarte, Jigoro Kano (marele maestru inventator al Judoului) a rugat 
să fie îngropat împreună cu centura lui albă (de începător). În felul acesta el a vrut 
să arate că în faţa pericolului pe care-l constituia trecerea în altă lume a redevenit 
un începător, iar pe de altă parte, să sublinieze care este cel mai important pas din 
orice drum spre măiestrie: primul. Când îmbătrâneşti şi (dacă) te mai coci, 
descoperi că titlurile, sau danii, sau banii, nu ajută cu nimic într-o luptă adevărată, 
sau la întrevederea cu Sf. Petre de la Poarta Raiului ... 


> 10. Gândeşte — fără a gândi 

Koanul este un fel de propoziţie ne-logică, specifică şcolii Rinzai de Zen. Şcoala 
Soto de Zen foloseşte pentru acelaşi scop educativ o Mantra (una sau mai multe 
cuvinte), sau numărarea respiraţiilor. 

În Zen sunt vreo 240 de Koanuri — care au de fapt un acelaşi singur răspuns. 
Întrebarea: “ce sunet iese când aplauzi cu o singură mână?” este un exemplu de 

Koan clasic. Răspunsul poate fi chiar şi fizic; dar răspunsul corect e legat de 
perceperea nemijlocită a realităţii. O interpretare nouă a răspunsului: pot fi doi 
oameni, care aplaudă participând fiecare cu o mână. În felul acesta vechea tradiţie 
este actualizată — cu o idee foarte Aiki: iluminarea amândurora. 

Ca practicanți sinceri de Aikido, ne întrebăm adesea: “de ce mă chinuiesc singur 
în felul ăsta?”, “ce vreau să realizez prin antrenamente?”, “unde vreau să ajung cu 
antrenamentele astea obositoare??. Aceste întrebări sunt Koanuri, căci nu au 
răspunsuri logice, iar prin frământarea lor în minte pătrundem mult mai adânc în 
sufletul nostru şi ne înţelegem mult mai bine firea. Dar “răspunsurile” pe care le 
dăm sunt efemere: ce e adevărat azi nu va mai fi la fel şi mâine, iar peste o lună va 
fi şi mai altfel. 

Dezbaterea acestor Koanuri privind relația personală cu Aikido ne ajută să 
progresăm mereu, să înaintăm pe Cale. 


> 11. Vorba multă - sărăcia omului 

În Aikido înțelegem că Natura ne învață Adevărul. Doar că nu prea ne dăm seama 
ce vrea să ne dezvăluie Natura - pentru că vorbim prea mult, şi când vorbim, nu 
putem auzi. Când mintea gândeşte - nu poate auzi. Dacă însă blochezi gândirea - 
vei putea auzi ce zice Natura. 

În timpul antrenamentului pe Tatami elevii nu vorbesc. Ei au suficientă treabă să 
se concentreze, să-şi extindă energia, să se armonizeze cu partenerul; vorbăria ar 
îngreuna şi mai mult, poate chiar prea mult, sarcina elevilor. Nu e nevoie să 
comunici prin vorbe, ci să simți intenţiile celuilalt. Doar omul e cea mai înaltă 
formă a Ki-ului universal iar scopul elevului e să se armonizeze cu ea — în felul 
acesta reuşind să sesizeze ne-verbal ce simte şi ce vrea adversarul. 

Când te antrenezi îți ascuţi cele 5 simțuri. Se vorbeşte şi de un al 6-lea simţ, pe 
care îl aveau de exemplu samuraii meseriaşi. Nu-i puteai surprinde pe la spate, 
“vedeau” şi în întuneric. Unii încearcă să-şi dezvolte al şaselea simţ, fără a le avea 
dezvoltate şi ascuţite pe celelalte 5 de bază. Fără ele, ce să mai vorbim despre al 
şaselea? Aşadar e necesar să întărim vederea, să ascuţim auzul, să dezvoltăm 
pipăitul, mirosul şi gustul. După aceea ne vom putea ocupa şi de al şaselea simţ. 


> 12. Căleşte-te 

După ce reuşim să sesizăm şi să înţelegem simţămintele altor oameni, e normal să 
ne ferim de a le răni sentimentele. Dar cu elevii se schimbă treaba. Deseori ei 
trebuie răniți în sinea lor - căci asta face parte din antrenament: să înveţe să se 
autodepăşească, să poată încasa lovituri de tot felul. Nu numai corporale, ci şi 
mintale, verbale, spirituale. În felul acesta îşi vor învinge fudulia şi frica. 

Pe măsură ce elevul creşte, e nevoie de control ca să rămână sau să devină 
modest. Adeseori îndrumătorul va răni intenţionat sentimentele elevului, pentru a-i 
stimula creşterea. Dacă e în stare să se stăpânească şi să depăşească astfel de 


stresuri — elevul e pregătit pentru următorul nivel de studiu (pentru “clasa” 
următoare). 

Dar armonizarea cu toată Lumea nu se reduce doar la buna înţelegere cu 
oamenii, ci se referă şi la respectarea Naturii: plante, animale, munţi, râuri etc. 
Dacă le înţelegi şi le respecţi pe toate - vei putea să te armonizezi uşor cu ele, de 
fapt cu Natura, mama tuturor. lar când ajungi până aici, înseamnă că deja ai găsit 
soluţia multor probleme. Căci Natura însăşi ne dă toate răspunsurile — dar pentru a-i 
auzi vocea, e nevoie să-ți opreşti morişca gândurilor obişnuite şi să fii atent în jurul 
tău. 


> 13. Mai întâi, ai grijă de tine (Jibun no tsukuri) 

Înainte de a te înscrie la un Dojo, caută să vezi cum arată antrenamentul în cât mai 
multe cluburi, pentru a-l găsi pe cel care ți se potriveşte mai bine. Plăcerea de a te 
antrena într-un anumit colectiv, depărtarea de locuinţă, orarul convenabil — sunt 
criterii foarte importante. Doar nu te înscrii acolo pentru o săptămână — ci pentru o 
viaţă! 

După un timp de practicare, ajungi să te saturi de sfaturile pe care le tot auzi în 
Dojo: că trebuie să iubeşti adversarul, că trebuie să “dăruieşti”. Sigur că iubirea de 
oameni e necesară şi importantă, dar să nu uităm că mai înainte de orice e nevoie să 
îngrijim de propria soartă. La fel este sfătuit şi absolventul seminarului teologic, la 
hirotonsirea ca preot: mai întâi să se chivernisească el, pentru ca bazat pe această 
stare mai bună să se poată ocupa eficient de nevoile enoriaşilor. 

Aşa că, vezi-ţi de mintea şi corpul tău. Întăreşte-le. Cu un corp slab nu-i poţi ajuta 
pe alții, nu ai ce să le „dai”. Oricât de de mult Ki ai produce şi cât de mare 
bunăvoință ai avea - el nu poate circula printr-un corp slab. O sârmă subţire nu 
poate transmite un curent electric puternic. Corpul se întăreşte prin antrenamentul 
fizic. Mintea se întăreşte prin exersarea curgerii Ki-ului. Şi toate ne reuşesc doar 
dacă avem o atitudine mintală pozitivă. 

Odihneşte-te, mănâncă, recuperează! Halterofilii ştiu că ridicarea greutăților un 
timp îndelungat, zilnic, fără pauză, nu aduce nici un progres. Corpul are nevoie şi 
de răgazuri pentru refacere, pentru adaptare la un nivel mai ridicat de efort. Dormi 
suficient. 

La fel stau lucrurile şi cu capacitatea de învăţare. Corpul şi mintea nu pot 
acumula în continuu, fără pauză, şi au nevoie de un timp ca să absoarbă cele 
înghiţite, să le încorporeze în modul de gândire şi de mişcare personal. De aici şi 
adevărul lozincii comuniste: “pauzele lungi şi dese — cheia marilor succese”. 

Corpul omului nu mai creşte după o anumită vârstă, însă mintea şi sufletul 
continuă să crească, ele nu au limite. Mintea poate ridica sufletul şi corpul spre 
nivele de dezvoltare mai înalte. O persoană cu mintea deschisă poate învăţa lucruri 
noi. Învăţarea e tot un fel de creştere. Când creşterea se opreşte - începe moartea. 

Luptă ca şi când te-ai antrena şi antrenează-te ca şi când ai lupta! Când te 
antrenezi, sau te lupţi (ceea ce ar trebui să fie la fel!) - tratează duşmanul ca pe un 

prieten şi prietenul ca pe un duşman; tratează pe cel slab ca şi când ar fi unul 
foarte solid şi pe cel puternic ca şi când ar fi un neputincios; tratează copilul ca şi 
când ar fi adult şi adultul ca şi când ar fi copil; tratează o fată ca pe un băiat şi un 
băiat ca şi când ar fi o fată şamd. 

Natura nu face nici un fel de discriminare. Ploaia cade la fel peste tot, vântul nu 
alege peste ce copaci să sufle. Aikido consideră că cel care discriminează gândeşte 
în felul acesta pentru că i-e frică. Discriminarea e o dovadă de laşitate. Unui om 
echilibrat, relaxat, nu-i e teamă; el nu discriminează, dar deosebeşte. 

Unii îşi antrenează mai întâi corpul, se preocupă de lucruri materiale. Dar pentru 
a progresa spiritual, mintea trebuie eliberată de corp, adică să nu se mai gândească 
la lucrurile materiale. O minte „eliberată” va putea auzi vocea Naturii, a Lumii. 
Preocuparea pentru câştiguri materiale întârzie sau împiedecă progresul spiritual. 
Doar când încetează morişca gândirii omul poate judeca bine şi corect. 


> 14. Uită-te şi la alți instructori 
Unii elevi nu vor să privească alți instructori sau să înveţe de la ei, de teamă că se 
vor încurca sau vor deprinde obiceiuri greşite. Ca şi când, ceea ce a învăţat odată - 
nu s-ar mai putea corecta. Orice învăţ are şi dezvăţ! 
Un profesor bun încearcă să-i înveţe pe elevi să gândească singuri — de exemplu, 
arătându-le oricare procedeu în mai multe variante, sau prezentându-le mai multe 
puncte de vedere, până ce ei pricep fondul problemei. 
Uneori se constată că elevii rămân pur şi simplu surzi şi orbi la ceea ce le spune 
profesorul lor, dar pricep când le explică altcineva! 

În fond, cu cât priveşti problema din mai multe părţi, cu atât îi scade dificultatea. 





> 15. Du-te la stagii 

Stagiul constituie o ocazie rară de a întrerupe monotonia antrenamentelor 
obişnuite (palierul — vezi 42 mai inainte) şi de a te solicita până la limita 

lată câteva idei pentru a transforma orice stagiu de Aikido într-un eveniment 
remarcabil şi un prilej de bucurie: 

- Ca începător, nu vei fi deloc prea nepriceput ca să participi la un stagiu. Du-te, 
pentru că oricum vei învăţa ceva. Dacă totuşi ţi-e teamă că te faci de râs, du-te şi te 
uită. Deşi privitul nu poate înlocui participarea efectivă, totuşi constituie şi el o 
formă de antrenament sau studiu (Mitori Keiko). 

- Preferabil să vii cu două costume (Gi), pentru a da fiecăruia posibilitatea să se 
zvânte după ce a fost purtat, căci uzual se fac 2-3 antrenamente pe zi. 

- Procură-ţi o husă pentru arme, astfel ca să fie protejate şi să nu bată la ochi, mai 
ales în cazul călătoriei cu avionul. 

- Înainte de a ajunge la stagiu, marchează-ţi echipamentul cu numele tău: costum, 
arme; orice obiect se poate rătăci în mulţime. 


- Bea multă apă cam o oră înainte de antrenament şi nu intra pe saltea imediat 
după ce-ai mâncat. Caută să te hrăneşti cu mâncăruri uşoare, care nu se digeră greu. 

- Pe saltea forţează-te să faci ce zice profesorul, oricât ar fi aceasta de diferit faţă 
de modul cum se practică în Dojoul tău. Uneori diferenţele de concepție sunt mai 
importante şi mai utile decât asemănările. 

- La multe stagii înghesuiala pe saltea este mare, mult mai mare decât la tine acasă. 
Fii atent când te antrenezi şi respectă regulile de asigurare. Una din ele este să-l 
arunci pe Uke spre marginea - NU spre centrul saltelii. Dacă înghesuiala este foarte 
mare, puteți chiar renunţa la căderi, executând procedeul doar până la faza de 
dezechilibrarea lui Uke, premergătoare căderii. 

- Încearcă să lucrezi cu parteneri necunoscuţi, nu te complace cu aceeaşi tovarăşi 
cu care te freci mereu acasă. În felul acesta vei afla mult mai multe noutăți — şi 
tehnice, şi de relaţii interpersonale. 

- Nu căuta să reţii tot ce se predă. Adeseori este mult mai avantajos să reții 
satisfăcătar doar două-trei tehnici noi, decât să îndeşi în cap toate variantele expuse, 
sub forma unui talmeş-balmeş imposibil de descâlcit şi memorat. 

- Dacă stagiul are loc în oraşul tău, oferă-te să găzduieşti la tine acasă unu-doi 
participanți din alte localităţi. Pentru musafiri va fi un cadou extrem de valoros, iar 
tu vei avea satisfacția unei fapte bune. Plus posibilitatea de a te bucura şi tu de 
reciprocitate... 

- O parte foarte importantă a oricărui stagiu este ceea ce se petrece în afara sălii: 
plimbări, mese, distracții împreună. În oraşul tău ajută-i pe străini la logistică, arată- 
le atracțiile locale, fă cinste cu câte o bere etc. Dacă eşti venit din altă parte 
încearcă să faci cunoştinţă cu cât mai mulţi oameni, nu sta retras într-un colț. 

- Cea mai importantă idee: distrează-te! Orice stagiu este o adunare de oameni 
interesaţi de Aikido, care au venit să înveţe Aikido. Precis că toți sunt simpatici şi 
de-abia aşteaptă să se cunoască unii cu alţii. 

Dacă nici ăsta nu e un prilej de distracție — nu ştiu care ar putea fi altul! 


> 16. Antrenamentul durează 24 de ore pe zi 

Dacă nu te mobilizezi permanent şi continuu, cu toată ființa (corp, minte, suflet) 
nu vei putea înţelege ce-a vrut să zică O Sensei, Aikido va fi pentru tine doar un 
sport, un hobby. Cine urmează Calea Aiki nu o face din când în când, pe sărite - ci 
continuu, 24 de ore pe zi, zi de zi. De aceea, când face o greşeală, elevul va fi 
atenționat şi corectat imediat, indiferent că situaţia apare în Dojo sau în afară. 
Colegii avansați (Sempai) şi instructorul au sarcina să supravegheze chiar 24 de 
ore pe zi pe orice începător. 

Nu e logic, nici demn, ca două ore să respecţi anumite reguli şi în restul zilei să le 
calci, sau în Dojo să faci una, iar afară să uiţi de asta şi să faci alta. 


> 17. Practică şi alte sporturi 

Caută să te antrenezi şi în alte arte marţiale, indiferent că sunt asemănătoare 
sau diferite de Aikido. Încearcă şi alte sporturi. După un timp antrenamentele de 
Aikido sunt inevitabil repetitive, iar efectuarea monotonă a aceleiași mişcări poate 
provoca oboseală şi dureri musculare, care micşorează capacitatea de învăţare. 
Mişcările noi sau diferite față de cele obişnuite, dar asemănătoare Aikido (de 
exemplu Judo, Jujutsu), permit exersarea unor aspecte sau caracteristici comune, 
lăsând totodată articulațiile şi muşchii să se odihnească după mişcările specifice. 
Tot aşa, puţin culturism sau cros îmbunătăţesc condiţia fizică generală şi în acelaşi 
timp masează muşchii “marţiali”, vindecându-i de crampe sau oboseală. Dansul 
clasic şi cel sportiv sunt sporturi foarte bune, au multe asemănări cu Aikido 
(armonie, aerobică, partener etc.), însă nu sunt Arte marţiale şi nu ajută la 
autoapărare. 

Eu practic Taijiquan şi am numai foloase. 


> 18. Dacă alte metode nu-ţi ajută să progresezi, predă! 

Predarea cunoştinţelor acumulate de tine altor oameni este o metodă foarte 
eficientă pentru adâncirea cunoştinţelor vechi şi dobândirea unora noi. Fiecare elev 
poate ajunge în situaţia că nu mai are instructor — şi e nevoit să găsească o cale de a 
continua să înveţe. O soluţie este să devină el însuşi instructor. 

Uitându-se la elevi şi la ce fac ei, instructorul se priveşte într-o oglindă care arată 
rezultatul propriei sale activităţi. Căutând un mijloc pedagogic de a-i învăţa o 
mişcare nouă, instructorul îşi îmbunătăţeşte propria să îndemănare. Ascultându-le 
nedumeririle şi întrebările, instructorul e nevoit să-și clarifice şi adâncească 
propriile cunoştinţe. Dacă încerci cu sinceritate să-i ridici pe elevi la nivelul tău, vei 
constata necesitatea de a fi brutal de cinstit cu tine însuți — şi asta nu te poate învăţa 
nimeni, nici un profesor. 

Un tânăr încrezut îi spune profesorului său: „Sunt un self-made man”. 
La care profesorul îi răspunde: „M-ai scăpat de o mare răspundere... ”. 

Nu dispera că Aikido e greu de învăţat, nu renunţa la el pe motiv că tu n-o să poţi 
învăţa niciodată să cazi bine sau să faci cine ştie ce procedeu. Uşurinţa cu care se 
mişcă elevii avansați pe Tatami se datoreşte numai şi numai faptului că au vechime, 
"kilometraj". La început şi ei erau ageamii. Doar nu-ţi închipui că Enescu a devenit 
peste noapte un violonist virtuoz, sau că Hagi a ajuns mare fotbalist în trei zile. 

În Bucureşti, un turist întreabă un trecător cum ar putea ajunge la Ateneu; 
acela se gândeşte puţin şi răspunde: "studiază, exersează!” 


> 19. Organizaţia de Aikido — între necesitate şi calamitate 

Studiul Aikido se face în cadrul unei organizaţii (club, federaţie), cu ajutorul unei 
infrastructuri (sală, saltele etc.) care permite antrenamentele şi progresul elevilor. 
Viaţa unei organizaţii se defineşte cel mai bine prin urmărirea unei viziuni, a unui 
scop. 


Asigurarea de servicii şi valori pentru un grup mai mare de oameni constituie o 
formă de auto-apărare. Organizațiile (familii, Dojo, societăți, cluburi, ţări etc) au 
aceleaşi probleme de autoapărare ca şi indivizii. Aşadar, acţiunile individuale care 
contribuie la apărarea şi bunul mers al organizației şi infrastructurii sale constituie o 
prelungire a autoapărării personale. Astfel de acţiuni ar trebui repetate la fel de des 
ca Shiho Nage sau Ude Osae. Principiile bune pentru un individ se aplică şi unui 
grup. Procedeele aplicabile unei persoane trebuie să poată fi utilizate şi în cadrul 
unui grup. Nu e vorba de alte principii şi procedee, ci de altă scară şi alte ordine de 
mărime. 

Activitatea organizatorică, cu preocupările sale privind reclama, marketingul, 
venituri, cheltuieli, negocieri, conflicte etc. n-ar trebui separată de celelalte forme 
de antrenament Aikido. Ideea unităţii dintre individ şi grup poate fi pricepută de 
oricine, căci nu e vorba de vreun conflict între interesele unuia şi cele ale multora. 
Ele sunt interdependente şi reciproce. Singur sau împreună, mic sau mare, individul 
şi organizaţia trebuie să colaboreze pentru atingerea unui scop comun. Din păcate, 
deşi există oameni valoroşi cu iniţiativă, lipsesc de obicei membrii care să susțină 
activitatea comună, fiind omniprezenţi cei care comentează şi critică iniţiativele şi 
acțiunile. Fără a contribui cu ceva constructiv, mulți vor posturi de conducere ca să- 
şi satisfacă orgoliul, nepricepând că într-o asociaţie benevolă funcțiile sunt 
proporționale cu responsabilitățile şi investiţiile personale de timp, bani etc. 

Apar însă probleme şi cu indivizii valoroşi: mulți practicanți de bună calitate fac 
progrese frumoase pe Calea Aiki, căpătând respectul celor din jur. Preţuirea 
colegilor îi ridică în ierarhia organizaţiei respective, dar în astfel de situații apar 
tentaţii cărora ei nu le mai fac față cu succes. Puterea perverteşte: după ce se ridică, 
mulți oameni se lasă atraşi de mirajul puterii, uitând de ce s-au apucat de Aikido, în 
ce scop se antrenează. Ei îşi schimbă atitudinea — şi încep să decadă. Viaţa lor nu 
mai respectă Calea cea dreapta a Aiki pentru că au devenit politicieni, mintea lor se 
ocupă de lupta pentru putere. Au părăsit Calea. 

Scopul unui Aikidoka este să înveţe şi să practice armonia cu Natura. Orice altă 
activitate sau preocupare nu este scopul adevărat şi nu trebuie lăsată să fure minţile. 
E o mare ruşine pentru tine şi o mare pierdere pentru cei din jur dacă vei cădea 
victimă luptei politice pentru putere, după ce poate mulţi ani ai încercat cu 
sinceritate să înaintezi pe Cale. 

Mulţi sunt în stare să facă faţă inamicilor sau nenorocirilor, dar dacă vrei să 
verifici caracterul unui om — dă-i putere (Abraham Lincoln). 

Această constatare tristă să ne fie de învățătură — pentru a nu face ca ei. Să ne 
păzim de a cădea în păcatul trufiei. Oricâte onoruri ai primi şi indiferent cât ar fi de 
înalt postul de conducere ce l-ai putea căpăta - nu uita că prima ta sarcină este 
studiul Căii, adică lupta cu tine însuți. 


9.8. Fără violenţă! 

9.8.1. Accidentele din Dojo 

Deşi Aikido este o activitate prietenoasă, practic se cunosc şi cazuri de accidente, 
unele chiar foarte grave (decese). Astfel, într-un articol din Nr. 80 al revistei „Aiki 
News” scris de profesorul Fumiaki Shishida de la Universitatea Waseda din Tokyo, 
sunt analizate 11 accidente grave petrecute între 1972 şi 1985, având ca urmări 
decese, paralizii sau leziuni ale creierului. 6 accidente au fost provocate de 
procedeul Shiho Nage, 4 s-au datorat unui număr exagerat de căderi provocate de 
Irimi Nage sau Kote Gaeshi, iar unul (cel cu leziuni la creier) s-a datorat unui 
Ukemi greşit la care s-a ajuns dintr-un atac Ushiro Ryote Tori. 8 din ele s-au 
petrecut la stagii speciale de vară, cu câte 6 ore de antrenament pe zi. 

Trebuie menţionat că aceste accidente s-au produs în condiţiile existente la 
numeroasele cluburi de Aikido din universităţile japoneze, unde printre practicanți 
domneşte o atmosferă specială, inexistentă în alte săli sau cluburi. Pe de o parte este 
vorba de un spirit competitiv exacerbat (datorat atât mentalităţii ariviste a tuturor 
studenților şi luptei pentru succes, cât şi greşitei înţelegeri de către ei a onoarei 
tradiţionale în spiritul Bushido), pe de altă parte mentalităţii de dominare a 
studenţilor din anii mici de către cei „mari”. Studenţii începători sunt folosiţi ca 
Uke de cei mari, fiind siliți să cadă dur (în varianta cu săritură) de un număr de ori 
adesea peste puterile lor. Ei nu pot protesta, căci aşa e „obiceiul pământului”, dar 
când cresc, se răzbună la rândul lor pe noii „boboci”. În cluburile universitare 
japoneze antrenamentele sunt conduse cel mai adesea de studenţi din anii mari, iar 
profesorul titular apare rareori. 

În plus, există variante de Shiho Nage, Irimi Nage etc. în care Uke este doborât 
violent, vertical direct în jos, fiindu-i astfel foarte greu, chiar imposibil, să se 
protejeze la cădere. Aceste căderi dure se repetă de 50-100 ori fără pauze! Sigur că 
astfel de exerciţii trebuie evitate, dar în Japonia ele se practică, cu rezultatele 
proaste arătate mai înainte (vezi [3.10] la adresa 
http://204.95.207.136/vbulletin/index.php). 

Între studenţii japonezi se impune o structură rigidă a sistemului Sempai/ Kohai, 
care se manifestă în diverse feluri, prin participarea obligatorie la: beții deşănțate 
(terminate uneori cu decese!), antrenamente iresponsabil de intense, în timpul 
cărora mintea studenților mici ajunge să se înceţoşeze (datorită suprasolicitării) şi 
predispune la accidente grave. Relaţia Sempai/ Kohai constituie un principiu 
fundamental al culturii japoneze, introdus ca factor educativ esenţial în artele 
marţiale, dar care uneori poate s-o ia razna. Astfel, un student Karatist din Tokyo a 
fost bătut de colegii săi mai mari până a murit, ca pedeapsă pentru că nu le 
împăturise bine Kimono-urile după antrenament! Din cauză că toate autorităţile au 
trecut şi ele în tinereţe prin acelaşi sistem de formare, nici un accident de arte 
marţiale din Japonia nu a devenit caz penal. 





În cazul lecţiilor cu copii sau cu persoane având deranjamente psihice, 
muşcăturile sunt o cauză principală a accidentelor (răni destul de periculoase, 
infecțioase). 

Pentru a avea o înţelegere mai bună a problemei accidentelor, să analizăm 
concluziile unui studiu al Armatei americane: 

Accidentul este definit ca un eveniment, sau un şir de evenimente neprevăzute, 
care produc răni, boli sau stricăciuni materiale. Cam 80% din accidente se 
datorează fie neglijenţei comandanților, fie nerespectării regulamentelor. 

Nerespectarea regulamentelor înseamnă: neutilizarea echipamentelor de protecție, 
sau proasta întreţinere a acestora; excesul de încredere; graba; oboseala auto- 
provocată; consumul de alcool sau droguri. 

Neglijenţa comandantului înseamnă: instruirea insuficientă a subordonaţilor în 
cunoaşterea regulamentelor; neimpunerea respectării regulamentelor; neîntreţinerea 
echipamentelor, insuficientă instrucţie pentru însuşirea meseriei; neadaptarea 
instrucției la condițiile reale schimbătoare. 

Supravegherea (comanda) bună înseamnă: asigurarea unor spaţii de lucru curate, 
bine luminate, lipsite de pericole; interzicerea participării la instrucție a oricărui 
individ cu leziuni sau sub influenţa alcoolului; păstrarea controlului asupra ego- 
urilor; potrivirea echlibrată a partenerilor de antrenament; controlul vitezei de 
desfăşurare a exerciţiului de instrucţie; oprirea exerciţiului când apar vătămări, sau 
unii soldați obosesc prea tare. 

Revenind la oile noastre, pentru evitarea accidentelor se impune o regulă 
drastică: cel care accidentează pe cineva pe Tatami, cu intenţie sau fără, nu mai are 
dreptul să reintre în Dojo cât timp accidentatul lipseşte. 

Dacă accidentatul nu se mai întoarce — cel care l-a accidentat va fi exclus. 

Cât priveşte primul ajutor în caz de accidente — vezi [4]. 


9.8.2. Violenţa pe Tatami 

Aikido are o valoare educativă maximă datorită respingerii violenţei şi impunerii 
blândeţii în relaţiile interumane. 

Blândeţea nu este însă o caracteristică des întâlnită în artele marţiale. Experții 
marţiali erau prin definiție oameni solizi, duri, eficienți, fără menajamente. 
Lucrurile s-au schimbat prin evoluţia de la Jutsu la Do — culminând cu apariția 
Aikido, care printre altele este o tehnologie de luptă concepută pentru oameni mici, 
slabi, neputincioşi, neviolenți. În Aikido elevul constată că pentru fixare, o apăsare 
uşoară cu Ki pe mâna adversarului produce o durere mai mare decât obține lucrând 
cu toți muşchii. Evitarea forței şi folosirea blândeţii este cel mai greu lucru de 
învăţat la Aikido, deoarece unora le vine foarte greu să priceapă că muşchii lor 
aspectuoşi, formaţi atât de greu în sălile de culturism, sunt practic inutili. Rar să 
facă Aikido corect un individ cu greutatea mai mare de 70 kg. Nu că n-ar putea, dar 
învățarea mişcărilor corecte necesită o muncă grea, pe care el nu e dispus s-o facă 

din cauza orgoliului, bazat pe forța lui fizică superioară majorităţii celorlalți 
elevi. Plus că mai şi câştigă medalii de campion — în anumite organizații. Unor 
astfel de oameni le este străină reținerea, modestia, „umilința” creştinească. 

Tehnicile de luptă, procedeele, sunt cam aceleaşi în Aikido şi în Aikijutsu. 
Diferenţa între Aikijutsu şi Aikido nu constă în procedee diferite, ci în modurile 
diferite de execuţie a aceloraşi mişcări — din cauza concepţiilor şi mentalităților 
diferite. Procedeele pot fi executate atât violent, agresiv, periculos — cât şi blând, 
rațional, neviolent. Nu există un “căpăstru”, sau o frână corporală pentru a 
împiedeca violenţa. Reţinerea poate fi doar în mintea executantului mişcării. 

În Dojo, ca şi în viață, ne-violenţa nu apare de la sine, automat, deoarece nu este 
naturală. Foarte uşor elevul — sau instructorul — poate abdica de la ne-violența 
autoimpusă şi trece spre violența produsă de comportarea instinctuală. Este sarcina 
fiecărui elev conştient de a-şi stăpâni instinctul şi agresivitatea pe Tatami (sau în 
relaţiile din afara Dojo) pentru a se auto-educa în spiritul Aikido. Cine nu e 
mulțumit de lupta cu “partenerul” şi doreşte un “adversar” mai dur, n-are decât să 
lupte cu proprii săi diavoli. Mai ales instructorul are sarcina de a supraveghea 
desfăşurarea antrenamentului şi a înăbuşi în faşă orice scăpare sau exagerare a 
“eficienţei” exerciţiilor din partea elevilor. Violenţa poate apare practic sub 
aspectul impulsivității elevului, care va trânti sau fixa excesiv de tare partenerul, 
datorită fie lipsei de auto-control sau incompetenţei, fie a răutăţii. El profită de 
bunăvoința partenerului, care adeseori nu îl “răsplăteşte” cu aceiaşi monedă. 

Din păcate, în Dojourile de Aikido ajung nu rareori indivizi deranjaţi mintal, răi, 
al căror scop în viaţă pare a fi să chinuie cât mai tare pe cei din jur, ferindu-se însă 
de a depăşi anumite limite, care le-ar atrage pedeapsa meritată. Având o inteligență 
normală, ei se strecoară de minune în societate; ba chiar au reuşit să se înfigă atât 
de bine încât pretenţiile şi cultura lor a ajuns să fie considerată „normală?. Regulile 
sociale îi feresc pe ticăloşi de meritata reacție furioasă a celor buni. 

De aceea fiecare elev trebuie să fie vigilent în privinţa partenerului, mai ales dacă 
are de a face cu necunoscuţi. Fii atent, ca să poți recunoaşte cât mai repede oamenii 
răi dintre numeroşii indivizi cu care ai de-a face în viața obişnuită — sau în Dojo. 

Dar nu confunda prostia cu răutatea, că ajungi la paranoia. 

Lupta omului cu agresivitatea înnăscută, cu propriile instincte, e foarte grea şi 
adeseori descurajantă. Răsplata pentru acest efort e departe, elevul nu o vede, în 
timp ce „pagubele” — adică plăcerile pe care le pierde strunindu-şi hormonii, sunt 
pipăibile şi clare. De aceea, în epoca noastră smintită, bazată pe satisfacerea cât mai 
deplină şi imediată a plăcerilor, mulţi oameni („ţepari”) refuză să se auto-educe, iar 
din cei care totuşi se apucă de Aikido, mulți caută portiţe de scăpare, posibilități de 
compromis, de chiul - de la constrângerile educative. Acestora, pedagogia folosită 
de instructori trebuie să le îngrădească în mod dibaci posibilitățile de sustragere de 
la obligaţia auto-controlului. 

Pentru însuşirea părții corporale din Aikido educativ nu e nevoie de forță, duritate, 
cruzime, sânge. Dimpotrivă. Aproape că nu e necesar nici partenerul, ci numai 


“kilometrajul”, transpiraţia — iar astea se obțin fie cu “voință proprie”, fie cu 
“acadele” stimulente, date de instructor. (Aşa a evoluat Taijiquan — dar pentru 
schimbarea respectivă de mentalitate a fost nevoie de două sute de ani). 

Multe cărți, profesori şi chiar maeştri adevăraţi se ocupă de Aikido ca artă 
marțială, nu ca o Cale marțială. Asta înseamnă exerciţii fizice cu dificultate şi 
intensitate din ce în ce mai mare. Procedeele complicate sunt interesante (în 
anumite condiţii) pentru elevii avansați (puţini la număr) sau profesionişti 
(badigarzi, militari, poliţişti, jandarmi etc.) şi îi ajută să progreseze, căci măresc 
eficienţa şi priceperea de luptă. În acest caz complicația şi violenţa acestor exerciţii 
nu deranjează, căci elevii respectivi pot rezista solicitărilor mari (pentru că sunt 
capabili, antrenați şi motivaţi). 

Aikido a fost însă creat pentru cei mulţi — nu (doar) pentru câţiva amatori 
superentuziaşti sau profesionişti blazați. Oamenii obişnuiţi câştigă mult mai multă 
educaţie când transpiră, cad, sau îşi însuşesc principiile morale ale Aikido — decât 
atunci când se maimuţăresc ca samuraii sau trupele de comando. În plus, elevii 
numeroşi nu pot fi bine verificați şi printre ei pot apare caractere labile. 
Cunoştinţele căpătate riscă să fie folosite la agresiuni, accidente, prostii. Să nu 
uităm că omul necopt, înarmat cu un ciocan — orice vede crede că e cui. 

Instructorii au deci obligaţia să analizeze cu multă atenţie caracterul şi utilitatea 
exerciţiilor propuse elevilor pentru atingerea scopului principal al antrenamentului: 
învingerea fără ciocnire, fără violenţă, pentru educarea caracterului. Practicanţii 
obişnuiţi, femeile, copiii, pirpiriii etc. se pot speria de exerciţiile mai dure sau mai 
greu de executat, părăsind Dojo, astfel că valoarea educativă a Aikido s-ar micşora 
până la dispariţie. 

În educaţia fizică de mase, exerciţiile corporale complicate mai mult încurcă 
decât ajută, ele nu sunt nici necesare, nici utile. Cunoştinţele şi informaţiile 
acumulate, oricât de multe, nu înseamnă şi înțelepciune. Cunoştinţele se capătă cu 
ajutorul simţurilor, care nu pot şi nici nu au fost făcute să ne spună ceva despre 
adevărurile universale. Alergătura după noi şi noi informaţii tehnice depărtează 
elevul de scopul principal al Aikido, în loc să-l apropie. 

Pentru Aikido educativ, exerciţiile cele mai bune sunt cât mai simple, cel de bază. 

Când exersezi cu violență nu înseamnă că faci greşit Aikido - ci că nu faci ce 
dorea O Sensei. Poate faci Aikijutsu, sau laido, sau Kenjutsu, chiar Ai-Kenjutsu. 
Astfel de exerciţii nu sunt rele, pot fi folositoare pentru alte scopuri — dar nu sunt 
Aikido, nici tradiţional, nici educativ. 





Aikido NU are exerciţii violente, cu utilizarea forței, în 
spirit competitiv, sau cu arme din metal 











În cazul oamenilor obişnuiţi, autoapărarea eficientă se bazează pe un anumit fel 
de gândire, nu pe tehnici speciale; chiar bruma de tehnică necesară, e preferabil să 
fie simplă şi puțină. Autoapărarea nu e un scop în sine, ci doar o întâmplare 
neplăcută, nedorită, trecătoare — peste care treci cât mai repede, pentru a-ți vedea de 


x99 


treburile importante, de treaba sau țelul tău adevărat. Ea nu e o luptă „dreaptă” între 

gentlemani scrobiți sau între bandiți răi, când fiecare vrea să-i dovedească 
celuilalt că p...a lui e mai mare. Pentru a te putea apăra nu e nevoie să pierzi timpul 
cu învățarea a tot felul de tehnici de lovire, întărirea oaselor, tactică şi strategie de 
luptă etc. — ci să fii în stare să eviți confruntarea fizică, sau în cel mai rău caz să 
reacționezi scurt, surprinzător şi decisiv, eventual folosind sprijinul oricărui fel de 
autorități, obiecte ajutătoare, arme de foc (vezi # 11.6). Dintr-un milion de oameni 
obişnuiţi, în practică poate doar unul singur s-ar putea apăra cu mâna goală de un 
atac cu cuțitul, sabia, sau o armă de foc. Aşa că este greşit să înveți (sau să predai) 
nu atât tehnica de luptă respectivă, cât iluzia că s-ar mai putea face ceva! 

Antrenamentele cu exerciții complicate, printre care se numără şi cele 
confrontaționale cu arme albe lungi (Jo, Bokken), Shiai etc., constituie un mijloc 
foarte bun pentru însuşirea tehnicii de nivel ridicat, sau pentru a-i motiva pe elevii 
avansați care încep să se plictisească. Ele sunt însă contraindicate din punctul de 
vedere al însuşirii iubirii de oameni specifică Aikido, deoarece se pot uşor 
transforma într-un fel de competiție sau duel - cu bețe ori cu mâna goală, 
constituind astfel o încurajare a instinctelor, a violenţei, a fuduliei, a neseriozității 
(a „țeparilor”). 

Pentru dezvoltarea personală, cele mai folositoare exerciții cu arme sunt cele 
individuale (Kata). Când exerciţiul cu partener Kumitachi (duel cu arme albe) e 
făcut corect, unul din parteneri rămâne lat pe sol (vezi filmul american „Ultimul 
samurai”). O fi bun antrenamentul acela pentru războinici, dar nu este Aikido 
educativ. Această metodă nouă nu se ocupă de dueluri sau competiţii cu alții, ci de 
iluminare; poate în subsidiar de autoapărare. Aikido vrea să fie o trezire care 
distruge Ego-ul, scade ne-simţirea instinctuală şi entropia socială, luptă cu fudulia 
înnăscută. Din contră, duelul sau competiţia — amplifică Ego-ul. Exersarea duelului 
dezvoltă foarte bine calitățile combative ale elevilor — dar acesta să fie oare scopul 
educaţiei? Pentru iluminare - trebuie să te “baţi” singur, adică să faci altfel de 
exerciții decât cele necesare pentru câştigarea unei competiţii sau lupte obişnuite. 
Toate poveştile tradiționale insistă că pentru perfecționare sau „trezire”, elevul se 
retrăgea un timp în sihăstrie. Cu cine mai duela el acolo, în pustietate, în afară de 
proprii săi draci? 

Prin modul de predare, mulţi instructori nu numai că le vine greu să “extirpe” 
violenţa înăscută din elevi, dar fără să vrea le-o şi cultivă. Pentru a scoate dracii 
altuia e nevoie mai întâi să-i fi scos pe ai tăi — or, nu toți instructorii şi profesorii 
sunt sfinți. Mulţi sunt violenţi şi nu fac Do, ci Jutsu. Aşa că nu rareori vedem 
instructori care trântesc şi fixează cu răutate elevul cu ajutorul căruia demonstrează 
lecţia, sau ameţesc elevii cu exerciţii alambicate dar inutile, pentru a impresiona 
privitorii. Din păcate, microbul exerciţiilor cu arme albe a cuprins numeroşi 
instructori - vezi şi www.stenudd.com/aikibatto 

Elevii ar trebui să boicoteze astfel de “măcelari” — dar mulți începători nu caută 
armonia şi iubirea de oameni, ci vor să-şi satisfacă orgoliile şi să-şi materializeze 
fanteziile. Ba chiar o tânără îmi destăinuia că preferă Judo, pentru că de la 





antrenamentele de Aikido pleacă „fără vânătăi”. Unii vin la Aikido cu aceiaşi 
gărgăuni în cap ca şi cei ce se apucă de o artă marţială violentă. Le place cum 
jonglează instructorul cu sabia sau cum îşi chinuie partenerul, şi vor plăti în 
continuare taxa pentru a învăţa să acţioneze la fel de dur. Iar unii instructori se 
pretează, căci în vremea de azi „clientul nostru e stăpânul nostru”. Lume, lume... 

“În fiecare minut se naşte un fraier” susţinea marele circar Barnum. 

Spiritul şi modul de predare în Dojo contează enorm pentru educaţia elevilor. 
Dacă li se bagă în cap că e bun exemplul unui bătăuş care aruncă pe oricine şi 
fixează provocând chinuri insuportabile, ca Steven Seagal — atunci asta vor încerca 
ei să înveţe. În schimb, dacă li se arată că postura, mişcările şi timingul corecte, 
combinate cu înțelegerea principiilor, plus bunăvoința, duc spre o tehnică 
irezistibilă dar blândă, neviolentă — atunci ei se vor strădui să deprindă această 
atitudine corporală, şi prin inducție, mintală. 

Aşa dar, lozinca “fără violenţă ” trebuie repetată permanent în Dojo, în gând de 
elevi - şi cu voce tare, apăsat, de instructor. Căci nu facem Jutsu — ci Do! 


9.9. Metoda vizualizării 


Ca să devii bogat — învață mai întâi să gândeşti ca bogătașii. 

Sau — dacă vrei să devii priceput la Aikido — începe să gândeşti ca un adevărat 
Aikidoka. Cum se face asta? Prin autosugestie, dar şi prin vizualizare (antrenament 
ideo-motor) - o metodă de autoinstruire mai neobişnuită, dar cu rezultate excelente. 

Încearcă să "vezi" cu ochii minţii un film imaginar în care instructorul tău 
demonstrează o anumită mişcare sau procedeu din Aikido. Vei constata că după 
aceea îți va fi mult mai uşor să copiezi mişcările respective, să execuţi şi tu corect 
procedeul. 

Dacă nu ai timpul, spațiul sau echipamentul necesar pentru un antrenament 
adevărat, măcar încearcă să vizualizezi procedeele şi mişcările când ai un răgaz. 
Repetă succesiunea mişcărilor în gând şi încearcă să le simţi totodată în corp, de 
parcă le-ai executa. Exerciţiul acesta te va ajuta şi să înveți şi să priveşti eficient. 
După ce vezi pe cineva efectuând un procedeu sau o mişcare neobişnuită, închide-ți 
ochii şi încearcă să o simți ca şi când ai face-o tu însuţi — în felul acesta vei ajunge 
să “furi” meseria de la oricine 

Încearcă să "revezi" ce făcea instructorul cu mâinile, cum mişca picioarele, cum 
întrebuința corpul, unde se uita etc. Cu cât te ocupi mai mult de această metodă, cu 
atât memoria ta vizuală se va îmbunătăţi, imaginile din minte vor deveni mai clare, 
vei înțelege mai bine totul. 

Dar subiectul vizualizării nu se reduce doar la instructor. Încearcă să reţii în 
memorie filme video ale altor instructori sau profesori pe care ai ocazia să-i 
priveşti. Cu cât profesorul "filmat" de memoria ta este mai bun, cu atât folosul tău 
va fi mai mare. 

O treaptă superioară a metodei este să te imaginezi în locul instructorului. 
Observă - în minte - cum aşezi mâinile tot acolo unde le pusese şi el, cum păşești la 
fel etc. La început derulează filmul mai încet, dar pe măsură ce te obişnuieşti cu 
metoda - şi cu procedeul respectiv - măreşte viteza până ajungi la ritmul cu care 
demonstra instructorul. 

Deşi în cursul vizualizării corpul tău nu face nimic, vei constata că faci totuşi 
progrese. Căci mintea conduce corpul! Dacă reuşeşti să te vezi cu ochii minții 
executând mişcări noi, sau efectuându-le mai corect pe cele ştiute, la revenirea în 
Dojo vei descoperi că le poţi realiza chiar practic. 

E important nu numai să vezi cu ochii minţii, ci să te şi autosugestionezi că poți 
lucra mai bine, că reuşeşti să execuţi corect. Nu e suficient să visezi cu ochii 
deschişi, ci mai trebuie să crezi şi că intenţia ta se va îndeplini. 

Câteva sfaturi pentru practica vizualizării: 

- Stabileşte clar ce vrei să realizezi. Poate fi vorba de un ţel pe termen scurt (cum 
ar fi de exemplu perfecționarea execuţiei căderilor cu săritură şi bătaie) sau de unul 
pe termen lung (de exemplu ajungerea la nivelul de centură neagră 3 dan). Nu te 
sinchisi dacă pentru moment țelul ți se pare irealizabil; tocmai pentru lucrurile 
aparent irealizabile merită să faci eforturi (cum ar fi chiar această vizualizare). 

- Încearcă să vizualizezi țelul: de exemplu pe tine sărind şi căzând cu bătaie pe 
Tatami, sau pe tine susținând examenul pentru 3 dan. Unele țeluri sunt mai uşor de 
vizualizat, căci ai deja memorate în cap nişte filme cu ajutorul cărora poţi "monta" 
noul film de care ai nevoie. Pentru alte vizualizări ar putea fi necesare eforturi 
suplimentare: de exemplu, ca să te vezi pe tine în cursul examenului pentru 3 dan e 
nevoie să fi văzut deja un astfel de examen, ba chiar şi altele pentru 2 dan şi pentru 
1 dan, să cunoşti materia pentru examen şi multe altele. Asta e: dacă vrei să atingi 
țelul respectiv, eşti silit să te străduieşti. 

Vizualizarea nu e o vrăjitorie care să te transforme peste noapte în Făt Frumos, 
doar scurtează drumul sau timpul până la ţel. 

- Vizualizează calea ce o ai de parcurs până la ţel şi încearcă să descoperi 
varianta cea mai convenabilă, mai scurtă, mai realistă sau mai eficace. 

- Crede în ceea ce faci. O condiţie importantă este să crezi în ceea ce vezi cu 
ochii minţii. Străduieşte-te să crezi că ceea ce îţi închipui chiar ţi se va întâmpla, 
numai în felul acesta poţi învinge. 

De exemplu, la exercițiul Kokyuho din Seiza (# 8.7.12): dacă ţi-e teamă că nu-l 
poţi doborî pe partener, n-o să reuşeşti. Gândeşte altfel: "Pot să-l dobor!". Iar dacă 
nu reuşeşti azi: "Data viitoare îl dobor!", apoi repetă gândul din nou şi din nou. 
Vizualizează-te doborându-l. Fii convins că vei reuşi. Şi repetă exercițiul. Credinţa 
- şi succesul care decurge din ea - este întărită mai mult de greutăţi şi nereuşite, 
decât de satisfacţii. Un Koan sună aşa: "Cum pot să-l înving pe cel din oglindă?". 
Răspunsul bun ar fi: "L-am învins deja!". 


- Relaxează-te! Partea cu credinţa este cea mai dificilă din toată auto- 
sugestionarea. Pentru a o reuşi, simultan cu vizualizarea se pot face unele exerciţii 
ajutătoare, de exemplu: 

- cele 5 exerciţii pentru mobilitatea încheieturii mâinii; 
- meditaţia Ki: se stă în Seiza cu atenția concentrată asupra Hara. 

În timpul vizualizării fii calm, ia o atitudine încrezătoare (pozitivă). Nu uita nici 
de Hara. În acest fel imaginile mentale vor fi mai clare, efectul lor va fi mai 
puternic asupra practicii. Bineînţeles că lucrurile funcţionează şi în sens invers: 
dacă vrei să te calmezi închipuie-ţi că execuţi bine un procedeu de Aikido 
vizualizându-l de la cap la coadă. Vei constata cum se întăreşte senzaţia de Hara şi 
cum te relaxezi involuntar. 

- Repetiţia este mama învățăturii. Repetă, repetă, repetă - numai practica şi 
experiența, duc la succes. 

Câteva exemple de idei pentru exerciţii de vizualizare: 

- Capul — să fie tras de o aţă spre tavan; 

- Talpa sau călcâiul să nu atingă salteaua, dar să atingă o hârtie sau monedă 
aflată pe saltea; 

- Șuvoiul de apă sau de aer din exercițiul “Braţul de oţel”, vezi # 8.6.5; 

- La respiraţie, curentul de aer parcă ar fi colorat: inspiri un aer curat, argintiu, şi 
expiri un aer gri, murdărit de mizeriile spălate din interiorul tău; 

- Spinarea să stea dreaptă — ca şi când ai fi înghițit un băț, 

- La exercițiul Kokyuho din Seiza (# 8.7.12): închipuie-ţi un prieten drag — aflat în 
spatele adversarului (partenerului) — şi pe care vrei să-l îmbrățişezi,; 

- Imaginează adversarul, inamicul, partenerul care te atacă, apoi tot pe el 
reacționând la ce faci tu ca să te aperi. Şi invers, orice faci, să fie o reacţie la ce 
face adversarul — real sau închipuit; 

- Personajul dintr-o icoană, sau mama, sau O Sensei etc., fiecare poate deveni un 
binevoitor puternic, care te ajută dacă-l rogi. Când eşti la ananghie şi nu mai ştii ce 
să faci, vizualizează personajul respectiv şi întreabă-l ce-ar fi făcut el în locul tău. 


9.10. Aikido cu copiii 


Cine are (copii) să-i trăiască, 
Cine nu, să nu-i dorească! 

Aikido poate fi o Cale pentru a te înţelege pe tine însuţi şi a-ţi alege un ţel în 
viață. Din această perspectivă, pentru tineri şi copii este importantă nu atât predarea 
tehnicilor de autoapărare din Aikido, cât a idealurilor sale morale. 

Copiii nu sunt inocenți, doar neştiutori. Fiecare om începe viața ca un ghem de 
egoism pur, mânat de instinctul de supravieţuire. Empatia, responsabilitatea morală 
şi curajul de a nu urmai turma, sunt virtuţi care vin odată cu vârsta, cu maturitatea — 
dacă vin vreodată. 

Şi totuşi, lumea e plină de sentimentali care cred că copiii, deoarece n-au fost 
încă deformaţi de “societate”, ar fi blagosloviţi să fie plini de blândeţe, adevăr şi 
înțelepciune. E timpul ca aceşti naivi să crească puţin: copiii sunt printre cele mai 
violente, crude şi nemiloase fiinţe de pe faţa pământului. Orice loc de joacă este un 
câmp de luptă darwinist, în care cei tari îşi descarcă cele mai urâte impulsuri 
atavice asupra celor slabi. Peste jumătate din elevii şcolilor elementare şi cel puţin 
un sfert din cei de la liceu se plâng că sunt brutalizaţi de colegi, ba chiar şi 
profesorii au început s-o încaseze. Pentru a-i putea încadra în comunitate, spre a 
deveni buni “cetăţeni”, e necesară educarea copiilor agresivi, cu orice preţ. Unii 
chiar trebuie bătuţi bine, cu palma sau băţul. 

Generaţia tânără suferă de un sentiment de frustrare şi de lipsa idealurilor. Copiii 
de azi sunt victimele tehnologizării şi libertinismului din zilele noastre. Rădăcinile 
acestei situaţii sunt de obicei în frageda copilărie. Strădania părinţilor de a se ridica 
pe scara socială, de a aduna avere, produce în familie un stres care se răsfrânge cel 
mai tare asupra membrilor cei mai slabi din grupul respectiv — copiii, care cresc „cu 
cheia de gât”. Prea mulţi părinți sunt total incompetenți ca educatori şi nici n-ar fi 
trebuit lăsaţi să facă copii. Neavând timpul necesar pentru educarea copiilor, ei 
pasează sarcina bunicilor, grădiniţelor, şcolilor. 

Nu mai puțin dăunătoare sunt derapajele pedagogice cauzate de inconsecvența 
părinţilor, influenţaţi de diverse idei şi mode schimbătoare. Adeseori mintea 
copilului este tulburată de succesiunea unor purtări contradictorii ale părinților: ba 
răsfăţ - ba severitate; ba constrângeri dictatoriale - ba libertate excesivă şi un 
dezinteres jignitor. Educaţia copiilor intră într-un cerc vicios, care le produce 
deficienţe de concentrare şi scăderea performanțelor. 

Lumea modernă a devenit distructivă pentru copii. Suprasolicitarea din cauza 
pretențiilor exagerate ale părinților şi profesorilor, alimentaţia nesănătoasă de tip 
„fast-food”,  sedentarismul, îmbolnăvesc tinerii de depresie şi anxietate. 
Dezvoltarea mentală şi fizică a copiilor nu poate fi accelerată, ca să semene cu 
viteza de schimbare a tehnologiei sau cu alte aspecte ale vieţii, din cultura 
hipercompetitivă a societăţii moderne. Deşi lumea s-a schimbat şi se schimbă cu 
iuţeală uriaşă, pentru dezvoltare copiii au nevoie în continuare de timp şi de aceiaşi 
factori necesari de când lumea: alimentație sănătoasă, jocuri reale (nu pe 
calculator), experienţe de viaţă reale şi interacțiuni regulate cu adulţii importanți 
din viaţa lor. Două ore de sport pe săptămână nu sunt suficiente pentru o dezvoltare 
normală. Lipsa mişcării a dus la apariția problemelor cardiace la tineri sub 25 de 
ani. Vinovaţi sunt profesorii care înlocuiesc orele de sport cu ore de teorie şi 
părinţii care nu se implică destul în formarea copiilor: preferă să lase copiii la 
televizor sau calculator în loc de a le oferi alternative de petrecere împreună a 
timpului liber, lectură, jocuri cu alţi copii. 

Aikido poate fi un mijloc de prevenire şi tratarea acestor deficienţe, ajutându-i să- 
şi refacă măcar parţial sănătatea unor relaţii sociale corecte pe copiii şi tinerii care 
doresc să fie trataţi, mulți din ei oarecum handicapați mintal din cauza anturajului şi 


părinţilor. Incadrarea într-un grup organizat, cu o ierarhie clară şi recunoscută, cu 
tradiţii legendare, îl poate face pe tânărul practicant de Aikido să simtă că nu este 
singur pe lume, ca are îndatoriri şi drepturi, că şi el are sarcina de a se ocupa de 
altcineva. 

Dar nu putem limita Aikido la a fi doar o metodă terapeutică. Calea Aiki este un 
proces nesfârşit de învățare şi autoperfecțiune, pe care oricare începător porneşte la 
fel cu ceilalți. 

Introducerea elevului în spiritul Aikidoului se face pas cu pas. Aceasta inițiere 
începe cu salutul făcut la intrarea în Dojo, cu salutul partenerului, cu ceremonia de 
la începutul şi sfârşitul lecției. Copilul învață să respecte instructorul şi să aibă 
încredere în el. Şi mai important mi se pare faptul că tânărul învaţă să construiască 
o relație cuprinzătoare cu partenerul, în care acesta nu îi cere nimic, ci îl ajută să se 
perfecționeze. Fiecare devine membru cu drepturi egale al unei asociaţii, în care el 
are grijă de celălalt şi totodată este protejat de acesta. În plus tânărul elev capătă 
încredere în forțele sale, se concentrează mai bine, devine mai atent față de cei din 
jur, îşi dezvoltă echilibrul personal. 

În programa curriculară a şcolilor japoneze Judo este materie de bază, dar în cea 
din şcolile noastre de abia sunt câteva ore (de la care mai mult se chiuleşte) pentru 
educație fizică şi sport, fără Arte marţiale, nici gând de Aikido. Rezultatele acestei 
diferenţe de concepții, la nivelul performanţelor de ţară, sunt vizibile! 


9.10.1. Sănătatea copiilor 

În toată lumea civilizată creşte într-o măsură alarmantă atât procentul copiilor 
super-zburdalnici, cât şi al celor cu deficiențe de coordonare a mişcărilor. Un 
număr din ce în ce mai mare de copii prezintă deficienţe motorii. Este clar că un 
copil care nu-şi poate păstra echilibrul, nu poate prinde o minge sau reacționează cu 
întârziere — este un handicapat psihomotor. Urmările acestor deficienţe sunt: 
creşterea agresivităţii, incapacitatea de a îndeplini sarcini normale şi a-şi purta 
singur de grijă, incapacitatea de a stabili relații constructive cu ceilalți oameni. 

Atât copiii hiperactivi cât şi cei cu deficienţe de coordonare au nevoie de ajutor, 
care poate fi căpătat — într-o oarecare măsură — în cadrul lecţiilor de Aikido. 
Evident că nu putem restrânge Aikido la o “gimnastică de recuperare” pentru 
handicapaţi (chiar dacă practicarea sa duce la corectarea deficienţelor respective). 
Faptul că Aikido este o “meditaţie în mişcare” — poate fi de folos copiilor 
superactivi, pentru a le potoli energia debordantă. 

Copiii aşa zişi “normali”, al căror număr scade de la un an la altul, se înscriu între 
cele două extreme ale deficienţelor psihomotorii menționate mai sus. După opinia 
învăţătorilor, copiii super-zburdalnici constituie cam 20-30%, iar cei cu deficienţe 
serioase de coordonare cam 30% - din totalul celor care încep şcoala. În Germania 
de exemplu, copiii din clasa I-a sunt puşi să alerge cu spatele înainte, pentru a le 
corecta simțul echilibrului, care este subdezvoltat. 

S-ar putea ca numărul copiilor deficitari să fie în realitate mai mic decât suma 
procentelor indicate mai înainte, dacă ne gândim la faptul că superactivitatea şi 
lipsa de coordonare nu se exclud una pe alta, ba chiar pot să apară simultan. 
Putem însă considera global că jumătate din copiii care încep şcoala sunt 
handicapaţi psihomotori, în termeni industriali: au defecte de fabricaţie, şi trebue 
remediaţi. Domeniile în care ei fac progrese, adică „se repară”, prin practicarea 
Aikidoului, sunt îmbunătățirea coordonării, vitezei de reacție, timingului şi 
concentrării - utile oricărui copil, la fel ca dezvoltarea încrederii de sine, 
sentimentul că este util şi a grijii faţă de un partener. Foarte importantă este şi 
scăderea agresivităţii, care la Aikido se obţine nu ca la celelalte arte marţiale prin 
consumarea impulsurilor agresive, ci prin sublimarea lor. Pe lângă forță şi viteză se 
lucrează (în contextul deprinderilor motorii) şi elasticitatea, fapt la fel de important 
ca şi caracterul ambidextru al procedeelor de Aikido, care evită dezvoltarea 
neechilibrată a unor grupe de muşchi în detrimentul altora (cum e cazul coapselor 
la fotbalişti, unuia din braţe la tenis, pulpelor la ciclism etc.). 

Mişcarea înseamnă mult mai mult decât dezvoltarea sănătoasă a corpului. Ea are 
o influență vitală asupra întregii personalități, căci pe lângă dezvoltarea 
îndemânărilor corporale, contribuie decisiv şi la formarea capacităţilor emoţionale, 
sociale şi spirituale ale copilului. În plus, ne având competiţie Aikido are o 
influență binefăcătoare asupra formării personalității, deoarece copiii cresc 
nepervertiți de sentimentul devastator al concurenței şi rivalității. 


9.10.2. Răspândirea Aikidoului cu ajutorul copiilor 

Una din sarcinile de bază ale oricărei organizaţii sportive este să-şi asigure în 
timp rezervorul de cadre tinere, care să înlocuiască bătrânii ce se retrag. 

Preocuparea față de copii are o mare importanţă patriotică şi politică, din punctul 
de vedere al oricărei organizații, mai ales al unei Federaţii. Lipsa unei strategii 
eficiente şi active de atragere a noilor membri poate duce la dispariţia activității şi 
organizației. 

Experienţa arată însă că munca investită în copii nu dă rezultatele aşteptate. 
Motivele ar fi pe de o parte fluctuaţia mare a copiilor pe saltea, iar pe de alta, faptul 
că relativ puţini dintre ei ajung la grupa de adulți. Când trece de la o grupă mică la 
una mare, tânărul are de făcut față nu numai problemei psihologice de a-şi găsi 
locul într-o nouă colectivitate, ci şi uneia fizice, datorită noului specific al lecţiilor: 
joacă mai puţină şi solicitări mai mari (corespunzător capacităţii mai mari de efort 
a adulţilor). În plus, după terminarea liceului tânărul îşi schimbă ierarhia intereselor 
personale. Devin mai importante problemele legate de găsirea unui loc de muncă, 
de obținerea unui carnet de conducere auto, de sexualitate — astfel ca ajunge să 
renunțe parţial sau total la sport. 


Totuşi, la unii, părăsirea Aikidoului este temporară căci mai târziu se reîntorc. De 
asemenea, unii părinţi fac cunoştinţă cu sportul nostru în perioada când aduc copiii 
la sală, sunt atraşi şi se înscriu de probă, apoi rămân ei să practice permanent. 

O organizaţie de Aikido are ca scop nu doar simpla creştere a numărului de 
membri cotizanţi, ci, mai idealist - lărgirea bazei de mase pentru “Calea Armoniei”. 
Sperăm că elevii care au participat câțiva ani la o grupă de copii, să rămână în sinea 
lor şi în continuare legaţi de Aikido, la fel ca părinţii care au tremurat alături de 
copii la vreun examen de centuri. 

Prin munca cu tineretul şi copiii, o organizaţie de Aikido şi cluburile componente 
preiau o sarcină socială, de educarea tineretului, care n-ar putea fi îndeplinită dacă 
instructorii ar refuza voluntariatul. O astfel de organizaţie, care-şi asumă sarcini 
social-pedagogice de interes public, e îndreptăţită să primească pentru susținerea 
activităţii ei un sprijin de la Statul care n-ar trebui să finanţeze doar competiţiile! 


9.10.3. Vârsta minimă pentru Aikido 

Majoritatea specialiştilor în psihologia copilului susţin că stabilizarea psihică 
începe la vârste între 5 şi 13 ani — desigur, cu abateri de la un individ la altul. 
Comportamente copilăreşti pot fi observate până pe la 14-15 ani. Începutul 
pubertăţii nu poate fi însă legat de o vârstă precisă. 

Care este vârsta minimă la care un copil poate începe să înveţe Aikido? 

Experienţa arată că nu este bine ca antrenamentul de Aikido să înceapă la o vârstă 
prea fragedă (spre deosebire de educaţia fizica, care poate fi făcută la orice vârstă). 
Copiii mici nu pricep ideile şi mişcările complexe. Ei nasc probleme chiar şi la 
jocurile simple: pierderea devine o dramă şi izbucnesc în plâns. Instructorul are şi 
el nervi, ceea ce-l sileşte să lucreze cu subgrupe foarte mici — de 3-4 copii. În acest 
caz copiii mai mari din grupă se plictisesc şi se revoltă, căci "de ei nu se ocupă 
nimeni”. 

Probabil că e bună regula stabilită la înscrierea în clasa l-a primară: să nu fie 
primiți copii sub 6 ani. Chiar şi aşa, de-abia pe la 8 ani copilul ajunge să poată 
învăţa cu adevărat ceva. Tot cam pe atunci se schimbă şi comportamentul său în 
societate. De-abia acum el se va putea încadra într-o grupă de copii cu vârste 
apropiate, pentru a-şi compara forțele corporale şi mintale cu ceilalți. Ba chiar, 
copilul are nevoie de alţi copii, ca să-şi poată gusta proaspăt dobândita senzație de 
valoare individuală. 

Rezultă ca vârsta minimă pentru începerea unei activități regulate de Aikido ar fi 
pe la 10 ani. Totuşi, pentru mai multă siguranță, eu recomand introducerea 
generalizată a Aikido educativ numai de la clasa S-a în sus (la gimnaziu). 

Din cauza marilor diferenţe între nivelul de dezvoltare psihică la copiii mici, se 
recomandă împărţirea lor în subgrupe cu membri de vârste cât mai apropiate. 
Această regulă nu se aplică rigid, ci adaptând-o din mers la condiţiile concrete. 

Pentru dezvoltarea sentimentului de apartenenţă la un colectiv, grupa va fi 

tratată şi condusă ca un întreg. Astfel, toate subgrupele vor participa la jocurile pe 
care le pot executa toţi copiii. Cu această ocazie se poate urmări dezvoltarea 
sentimentelor de camaraderie şi într-ajutorare, cerându-se copiilor mai mari să-i 
ajute pe cei mici. În felul acesta se obţine creşterea încrederii în propriile forţe şi 
sentimentului propriei valori (reale) — ţel urmărit de pedagogi pentru a produce 
oameni responsabili, nu milogi. Dar şi în acest caz nu se va exagera, căci apare 
riscul dispariţiei plăcerii şi interesului copiilor. 


9.10.4. Examenele pentru centuri 

O problemă de mare interes pentru copii sunt examenele pentru centuri. Centura 
constituie pentru copil o autoconfirmare şi o puternică motivaţie. Dar examenul 
implică solicitări fizice şi adeseori psihice uneori excesiv de mari. În afara 
problemelor pe care copiii şi le creează singuri, ei au de făcut față şi aşteptărilor — 
uneori exagerate — ale părinţilor. 

Perioadele de aşteptare între examenele pentru centuri, prevăzute în 
Regulamentul de examinare al organizaţiei respective, pot fi considerate limite 
inferioare. Trebuie păstrată o ierarhie şi un nivel valoric al centurilor care să inspire 
respect — nu haz sau derâdere. 

Culoarea centurii trebuie să corespundă nivelului respectiv de cunoştinţe. Face 
foarte rău instructorul care cedează dorinței copilului — sau a părinților ambiţioşi — 
de a se înscrie mai repede la examen. Dimpotrivă, se recomandă tocmai prelungirea 
perioadei până la examenul următor, lăsând copilului timp să înţeleagă ce înseamnă 
cu adevărat centura superioară. 

Prezentarea pripită la examen, cu mari şanse de a nu-l lua, poate duce numai la 
frustrare şi nemulțumire. Decât să meargă pe linia minimei rezistențe faţă de 
presiuni, instructorul ar face mai bine să-şi folosească talentul diplomatic pentru a 
lămuri copilul şi părinţii că e mai bine să aştepte până la examenul următor. 


9.10.5. Evitarea accidentelor 
Solicitarea caracteristicilor motorii ale copilului, forța şi viteza, poate fi făcută 
cu condiţia de a nu li se periclita inima şi circulația sângelui. Creşterea rapidă în 
înălțime, mai ales la copiii aflaţi în perioada de alungire (când devin ca nişte 
prăjini), produce o slăbire (temporară) a sistemului cardiovascular, ceea ce poate 
provoca o “cădere” în cazul unui antrenament greşit conceput. Pericolul poate fi 
evitat schimbând mai des exerciţiile de efectuat, în felul acesta apar mai multe 
pauze în care instructorul arată ce şi cum e de făcut, sau din cele în care se fac 
corecturi individuale. 
O altă sursă de pericole la copii o constituie îmbolnăvirile din cauze infecțioase. 
În astfel de cazuri corpul este solicitat de lupta cu boala. Dacă s-ar mai adauga şi o 


solicitare suplimentară prin efort fizic — funcţiile corpului ar fi suprasolicitate şi pot 
apare îmbolnăviri serioase la inimă, plămâni, rinichi. De aceea copiii cu febră nu 
vor fi primiţi la antrenament până ce boala se potoleşte, adică numai după 3 zile 
neîntrerupte cu temperatura normală. Nu se va ceda în fața ambiţiei prost înțelese a 
copilului (de exemplu că el vine totuşi la antrenament ca să se pregătească pentru 
examenul de centură, care va fi în curând etc.); nu are nici un rost să i se pericliteze 
sănătatea pe termen lung. Spre a lămuri rezultatul suprasolicitării copiilor (pentru 
motive mercantile), vedeți ce fel de sănătate mai au “stelele” baletului sau 
gimnasticii după vârsta de 30 de ani! 

Diferenţele de vârstă într-o grupă de copii sunt adeseori foarte mari, de la 6 la 15 
ani. Acest fapt impune instructorului să predea o materie mult mai variată. I se cer 
cunoştinţe de psihologia dezvoltării, dar şi de sociologie sportivă. 

În grupele de tineri se vor preda şi noţiuni de comportare socială corectă. Un alt 
aspect important este că de-abia pe la 12 ani copiii ajung să-şi poată doza forța, 
până la această vârstă ei nefiind în stare să se controleze şi să țină seama de 
posibilitățile şi nivelul partenerului, pe care adeseori îl chinuie fără să-şi dea seama. 

Se va evita de asemenea suprasolicitarea coloanei vertebrale. Copiii vor fi învăţaţi 
să nu care sau să încarce partenerul în spinare, căci joaca aceasta le-ar putea 
provoca în timp (ca adulţi) deficienţe şi boli la coloană. Chiar se recomandă 
repetarea unor exerciţii care descarcă şi protejază coloana. 

În ceea ce priveşte muşchii, tendoanele şi articulațiile, practica Aikido nu creeaza 
pericole deosebite, întrucât aceste organe sunt mai elastice la copii decât la adulţi. 
Eventual la încălzire poate fi valorificată elasticitatea lor mare, pentru a întreţine şi 
eventual creşte flexibilitatea. Dar şi acest aspect va fi tratat mai atent în cazul 
copiilor cu creşterea bruscă a înălțimii. La ei lungimea corpului nu e bine corelată 
cu masa musculară, ceea ce le poate cauza defecţiuni ale ţinutei. Aceşti copii au şi o 
capacitate de efort mai mică. 

Creiază pericole şi constituie surse de accidentare încrederea exagerată în 
propriile forțe, teama, ambiția necontrolată, lipsa de concentrare. Ele îşi au originea 
în labilitatea psihică şi oboseala senzorilor neuro-musculari, adeseori cuplată şi cu 
oboseala corporală. Din aceste pericole unele pot fi evitate parțial sau total, dacă 
instructorul le cunoaşte şi le dă atenție când îşi concepe lecţia. De exemplu frica 
(cum ar fi teama de căderi) poate fi micşorată prin diferenţierea solicitărilor între 
copiii cu diverse niveluri de pregătire sau vârste. Frica determină încordarea 
(involuntară) şi blocarea unor muşchi, ceea ce favorizeaza apariția accidentărilor. 

O regulă de bază pentru instructor este să nu „călească” copilul, adică să-l forțeze 
să facă un exercițiu care-i produce teamă — cu speranța (greşită) că prin executarea 
mişcărilor respective, copilul va constata că teama îi era nejustificată şi în felul 
acesta s-ar vindeca de ea. Dimpotrivă, datorită blocajelor amintite mai sus frica i se 
va confirma şi chiar întări. Copilul nu e adult! Aşa că pentru exerciţiul cu pricina 
copilul respectiv va fi încurajat şi pregătit sistematic, mai degrabă mintal, prin alte 

exerciţii, cu răbdare. În felul acesta i se întăreşte forța sufletească şi până la 
urmă învinge singur teama. 

De o mare importanţă este motivarea copiilor prin jocuri, căci lipsa motivaţiei 
produce plictiseală, scăderea atenţiei şi creşterea pericolului de accidentare. Totuşi, 
se va evita latura competițională a jocurilor. Urmărirea câştigului cu orice preţ 
măreşte pericolul de accidentare şi slăbeşte, chiar anihilează, grija pentru protejarea 
partenerului. 

Ca la orice alt sport, pentru admiterea la lecţii se recomandă şi o verificare 
medicală a copilului, dar în cazul copiilor sănătoşi antrenamentele nu constituie nici 
un pericol. 


9.10.6. Lecţia pentru copii 

Copiii nu pot face ce fac adulţii. Cauzele sunt fizice şi psihice. Pentru 
antrenamentul copiilor se preferă solicitările de scurtă durată ale diverselor grupe 
musculare, cu intensitatea modificată frecvent, întrerupte de reprize pentru odihnă 
şi recuperare. Întrucât masa lor musculară este mică, rezistenţa la efort este şi ea 
mai mică. Fibrele lor musculare obosesc mai repede. De aceea, foarte repede li se 
va părea că exerciţiile prelungite sunt monotone şi neinteresante, ceea ce le 
accentuează senzația subiectivă de oboseală. Dar copiii îşi revin mai repede decât 
adulții — deci au un cu totul alt ritm de solicitare şi relaxare. 

Pentru a ilustra această caracteristică să analizăm orice joc de copii pe maidan. El 
conține frecvente schimbări de mişcare şi ritm, solicitări de scurtă durată cu 
conţinut variat, întrerupte de pauze mici şi dese. Lecţia de Aikido pentru copii se 
concepe după exact aceaşi schemă, cu schimbarea frecventă a exerciţiilor şi 
procedeelor în cursul antrenamentului. 

Mulţi copii vin la Aikido cu păreri greşite. Filmele, programele TV şi cărţile cu 
benzi desenate au lăsat copiilor şi părinţilor impresia că toate artele marţiale sunt un 
fel de ghiveci compus din Kick-boxing, Kungfu, Ninjutsu şi Rambo. 

Foarte curând însă copiii descoperă că Aikido este altceva. Apoi, ei constată că 
mişcările complicate din Aikido (Sabaki, Ukemi etc.) le sporesc spaţiul personal de 
manevră (zona pe care îşi pot manifesta personalitatea), ceea ce le dezvoltă puternic 
cunoaşterea de sine. În continuare, odată cu progresul învăţării, le creşte şi 
încrederea în forţele proprii. 

Însuşirea noilor mişcări şi tehnici devine o plăcere, care din păcate se referă doar 
la învăţarea aspectului general al procedeelor tehnice. Prea curând copiii zic: “gata, 
o ştiu şi pe asta”. După a treia sau a patra repetiţie a unei mişcări, de exemplu 
Taisabaki, un copil zice: “ce să tot repet, am făcut destul” şi începe să se 
plictisească. Instructorul are sarcina dificilă să le explice copiilor că mai au mult de 
lucru pentru a-şi perfecționa tehnica, că e necesară repetarea detaliilor. Se va 
schimba mereu forma aceluiaşi exerciţiu, pentru a “înşela” copilul şi a-i menţine 
trează atenţia şi motivaţia. Adeseori pentru a le păstra viu interesul este suficientă 


doar o mică variaţie a aceluiaşi exerciţiu. E nevoie de imaginaţie, talent pedagogic 
şi mai ales de tragere de inimă. Copiilor li se va explica totdeauna cu răbdare şi 
claritate scopul exerciţiilor şi repetițiilor. Dacă ei pricep că Sabaki îi ajută să se 
ferească de o lovitură — vor face exerciţiul cu alt chef decât atunci când nu ştiu la 
ce foloseşte. 

Modul de predare pentru copii diferă de cel pentru adulţi - dar principiile de bază 
şi concepţia lecţiei sunt asemănătoare. Copiii nu pot fi îndesaţi într-un program 
schematic şi rigid - acesta fiind adeseori motivul pentru care nu vin la Aikido. 

Lecţia nu va depăşi 75 de minute, pentru a evita plictiseala. Este important ca toţi 
copiii să înceapă deodată lecţia. Partea introductivă va potoli pofta de mişcare a 
copiilor prin alergări, sărituri sau jocuri. Evitarea accidentărilor se asigură prin 
încălzire şi exerciții obişnuite de elasticitate, ca la începutul oricărui antrenament. 
Încălzirea se va ocupa de braţe şi umeri, de zona abdomen - şolduri şi de picioare, 
însă şi alte părţi ale corpului, care vor fi solicitate de următoarele exerciţii de 
Aikido, prevăzute în programul lecţiei respective. Sabaki şi Ukemi au un mare rol 
în învăţarea disciplinei. Căderile fără partener se fac doar la comandă. 

Fiecare exerciţiu va fi demonstrat clar şi de mai multe ori. Explicaţiile verbale se 
vor limita la punctele esențiale, căci vorbăria plictiseşte copiii. Tot pentru a le 
menţine treaz interesul, se vor schimba des tehnicile şi exercițiile. 

La sfârşitul lecţiei se face un joc - dar unul în care să se mişte toţi copiii, nu doar 
câţiva. 

Iată o schemă de lecţie: 


- Încălzire 15 min. 
- Exerciţii pregătitoare cu sau fără partener 10 min. 
- Partea principală 40 min. 
- Incheiere 10 min. 


În cazul copiilor jocurile vor ocupa o mare parte a lecţiei. Atât pentru încălzire şi 
încheiere - dar şi în restul lecţiei. Pentru mulţi copii jocurile sunt poate chiar mai 
interesante decât tehnicile de Aikido. Există diverse jocuri: 

- de mişcare, 

- pentru îmbunătăţirea condiţiei fizice, 
- pentru creştera capacităţii de reacție, 
- pentru îmbunătăţirea coordonării, 

- competitive (eliminatorii), 

- pregătitoare nemijlocit pentru Aikido. 

Evident că jocurile competitive îi atrag pe copii. Chiar dacă instructorul nu 
stimulează aspectul competițional, poate chiar nici nu-l menţionează, copiii se 
încing de la sine. Jocurile cu întrecere vor fi însă folosite cât mai puțin, pe cât 
posibil mai mult ca jocuri direct pregătitoare pentru Aikido. Pericolul de 
accidentare creşte în cazul întrecerilor, căci atenţia copiilor este îndreptată spre 
câştig şi nu spre protecția proprie sau a partenerilor. Se recomandă să nu se 

folosească jocuri eliminatorii. În astfel de cazuri, tocmai copiii care ar avea mai 
multă nevoie de exercițiu sunt eliminaţi primii. 

Se va evita apariția unor situaţii în care anumiţi copiii sunt clar de vină pentru 
învingerea echipei din care fac parte. Copiii cu defecte asemănătoare trebuie 
distribuiţi în mod egal la toate echipele concurente. 

Foarte indicate sunt jocurile pregătitoare pentru Aikido - cu căderi înainte şi 
înapoi, cu diverse forme de Taisabaki, cu elemente din procedee — vezi # 7.9. 


9.10.7. Pedagogia pentru copii 


Dă-i unui copil puţină iubire şi vei primi 
înapoi foarte multă (John Ruskin) 

Metoda de predare la copii este diferită de cea folosită la adulţi. Copiii au mai 
mare nevoie de laude şi încurajări, ba chiar şi de mângâieri fizice. 

Grupa trebuie să-şi păstreze cât mai mult timp acelaşi instructor, deoarece mulţi 
copii au nevoie de un partener stabil de discuţii pentru a putea lega o relație de 
încredere cu acesta. Hăţurile nu se ţin prea strâns, dar nici lăsate atât de slobode 
încât copiii să-şi închipuie că îşi pot face de cap. 

Ca să se simtă bine, copiii au nevoie de un cadru organizat, stabil şi de încredere, 
respectat cu consecvență de toată lumea. De exemplu, să nu arăţi un exercițiu nou 
până ce toţi copiii nu se adună la locul lor pe saltea (aproximativ în semicerc) 
potoliți, tăcuţi. Diversele şi numeroasele saluturi vor fi respectate cu străşnicie. 
Pentru a-i face pe copii să execute cu regularitate această formă de meditaţie, li se 
va explica pe larg semnificația tuturor saluturilor. 

De o mare importanță şi utilitate pedagogică este feed-backul pozitiv, realizat cu 
ajutorul instructorului. De exemplu, când este pus să arate în faţa celorlalți colegi 
cum face un procedeu, copilul vrea să “se dea mare” şi uită imediat şi oboseala şi 
plictiseala. Din contră, excesul de corecturi sau încercarea de a perfecționa la 
maxim o tehnică enervează şi demobilizează copiii (de altfel, şi pe mulți începători 
adulți). Mai bine să-i lauzi silința şi entuziasmul - chiar dacă nu execută exemplar 
exercițiul. Laudă mereu, fără a demonetiza complimentele, nu neapărat nivelul 
tehnic (care ar putea fi nesatisfăcător), cât progresul personal. 

Foarte important este ca adulţii implicaţi: instructor, părinţi, ajutoare, să aibă o 
comportare şi o concepţie corectă şi unitară. Copiii profită imediat ce descoperă 
contradicții între atitudinile diverşilor adulți, pe care îi “joacă” sau "asmut" unii 
contra altora, spre a profita de situație. Consecvenţa este necesară şi la respectarea 
promisiunilor - fie că este vorba de premii sau de pedepse (de exemplu excluderea 
de la jocuri, sau mersul împreună la un film ori o excursie). 

Un alt aspect este dificultatea de a găsi instructori pentru copiii cu handicapuri. 
Instructorii sunt şi ei oameni, adică predispuşi la comoditate, şi le e mai uşor să se 


ocupe de copiii cuminţi, silitori, zdraveni etc. Însă tocmai copiii dificili, mult mai 
numeroşi, constituie problema societăţii, nu cei puțini şi buni. 
Copiii învaţă mereu din ceea ce trăiesc şi ce văd: 
Când trăieşte fără iubire 
Copilul învaţă să duşmănească, 
Iar când e mereu criticat 
Învață să condamne. 
Un copil făcut adesea de râs, 
Învață să fie timid, 
Iar când trăieşte în ruşine, 
Învață să se simtă vinovat. 
Când vede toleranță 
Copilul învaţă să fie răbdător, 
Iar când vede că e încurajat 
Pricepe ce este încrederea. 
Un copil lăudat adeseori 
Învață să aprecieze părţile bune ale altora, 
Iar când trăieşte într-o atmosferă corectă 
Stie ce este dreptatea. 
Când trăieşte în siguranță 
Copilul învaţă să aibă încredere în el şi în ceilalți, 
Iar când creşte într-un mediu armonios 
Învață să se respecte. 
Copilul care trăieşte printre prieteni 
Învață să găsească dragostea în lume. 
(Dorothy Law Nolte) 
Oare, numai copiii or învăţa din ce văd? 


9.10.8. Instructorii pentru copii 

Orice instructor ştie cât este de greu să conduci un antrenament şi să le faci pe 
toate bine. Dar este şi mai greu să-i mulțumeşti pe copii. Pentru asta sunt necesare 
anumite priceperi şi talente care nu au de-a face cu gradele Kyu sau Dan. 

Care ar fi condiţiile cerute unui instructor pentru copii? 

- Mai întâi, să aibă calificarea de instructor şi ceva experiență în calitate de ajutor 
de instructor la copii. Asta ar fi "competenţa" necesară, nu şi suficientă, iar restul - 
nu se poate învăţa cu una, cu două. E necesar ca instructorul să iubească copiii şi să 
aibă un "simţ" al relaţiilor cu aceştia. Apoi, să fie un exemplu în toate privinţele. 
Punctualitatea, curăţenia, disciplina - nu le poţi cere de la copii, dacă tu nu le ai şi 
nu le arăţi. 

- Capacitatea de a încânta copiii şi părinţii. Dacă instructorul reuşeşte să-i încânte, 
antrenamentul este o plăcere şi pentru el şi pentru cei mici. Apoi, nu există reclamă 

mai bună decât zvonul purtat din gură în gură; copiii încântați aduc alți copii şi 
grupa creşte. 

- Să nu fie prea tânăr. Un om mai vârstnic este acceptat mai uşor de copii şi are o 
calitate importantă: răbdare. 

- Să fie consecvent şi corect la aprobarea candidaturii copilului şi pregătirea lui 
pentru examen. Favorurile nu ajută pe nimeni, dimpotrivă: practic dăunează atât 
copilului - care îşi supraestimează cunoştinţele, cât şi grupei — căreia îi scade 
nivelul. 

- Să respecte copiii şi demnitatea umană. În fiecare om se ascunde un pedofil 
înăscut: toţi iubim puii de animale, puii de om. Ce devin trăsăturile native pe 
parcursul vieţii depinde atât de firea fiecăruia cât şi de influența societăţii, a 
educaţiei şi constrângerilor civilizației. Vigilenţa părinţilor e obligatorie. 


9.10.9. Activitatea din afara Dojo 

Pentru copii (şi nu numai pentru ei) există şi alte componente ale activității 
colective: serbările sau şezătorile, excursiile, precum şi stagiile de Aikido pentru 
tineret. Toate aceste activităţi au un puternic caracter motivaţional. Este foarte 
important ca la astfel de sărbători toţi copiii să primească câte ceva (laude, premii, 
dojeni etc.). Criticile şi amenințările vor fi însă drese cu câteva vorbe de încurajare. 
În aceste ocazii unii copii, care nu se remarcă pe saltea, pot să se revanşeze prin alte 
talente: spun o poezie, cântă, dansează etc. 

Unele acțiuni pot fi legate de sărbătorile bisericeşti: de exemplu. Sf. Nicolae, 
Crăciunul etc. Alte serbări pot fi organizate cu diverse ocazii (1 iunie etc.) sau 
inventate după necesități. Pentru aceste manifestări se solicită ajutorul părinţilor - 
care ajung astfel să se cunoască între ei, ceea ce le aduce foloase atât lor cât şi 
clubului. Desigur că toate manifestările pot fi folosite spre a face — sub diverse 
forme - reclamă pentru Aikido. 

Raza de acţiune a serbărilor poate fi mărită dacă la organizarea lor implicăm 
şcoala, Primăria, Comisia Judeţeană pentru Sport etc. Multe din aceste autorităţi 
dispun de diverse săli, instalații, aparate de joacă sau distracţie, pe care le pot 
împrumuta sau închiria la preţuri mai mici. 

Excursiile - mai ales cele de câteva zile - şi Stagiile regionale de Aikido pentru 
tineret necesită, pe lângă o pregătire complexă, şi o asigurare juridică a 
organizatorului (instructor etc.). Se recomandă ca părinţii copilului (minor) să 
completeze un formular (tipizat), în care să specifice: acordul participării copilului 
la excursia, ori stagiul ...; adresa şi telefonul părinților; aprobarea pentru îngrijirea 
sau tratamentul copilului în caz de accident; datele privind asigurarea de sănătate; 
bolile de care suferă copilul (de exemplu diabet - necesită un regim special!) etc. 

Măsurile obligatorii de siguranță şi organizare necesare în cazul excursiilor cu 
copii nu pot fi arătate aici, dar sunt indicate pe larg în alte cărți. Ele vor fi explicate 
pe îndelete copiilor la începutul excursiei sau stagiului. 


Pentru copii este de mare interes şi folos nu numai activitatea din cadrul 
programului organizat, ci şi cel din timpul liber, în afara excursiei sau stagiului 
propriu-zis. Pentru copii, chiar şi dormitul în cort, cabană, sală de sport — constituie 
o aventură. În tabără ei trăiesc altfel decât acasă, cunosc alţi copii, învaţă să se 
adapteze la situaţii noi. E însă necesar ca organizatorul şi instructorul să fie 
animatori care să le umple tot timpul cu activități atractive şi jocuri interesante 
(pregătite dinainte), încât să le lase foarte puţine clipe libere, la voia soartei şi a 
inițiativei lor (căci vor face năzbâtii, se pot accidenta) — vezi [53]. 

Nu se recomandă impunerea unor reguli prea drastice pentru ora stingerii, 
deşteptare etc. În felul acesta se strică plăcerea copiilor iar instructorul este obligat 
să facă poliţie — o muncă obositoare, neplăcută, şi până la urmă fără succes. Este 
însă obligatoriu ca adulții însoțitori şi îndrumători să doarmă şi să mănânce 
împreună cu copiii. 

Instructorii şi adulţii din grup trebuie să fie model de comportare pentru copii: de 
exemplu nu vor bea deloc alcool când pot fi văzuţi de cei mici. Altfel, copiii vor 
comenta şi pe loc şi acasă - cu părinții - toate slăbiciunile constatate. Imi amintesc o 
dată, eram la o cabană şi seara m-am culcat neobservat de copii, dar restul 
instructorilor şi însoțitorilor au rămas să mai bea o bere. Am auzit un copil spunând 
în dormitor: "cei mari sunt beţi, nu mai avem de ce să ne temem, putem să ne facem 
de cap!” 

Nici de fumat nu e voie lângă copii. Condiţia poate părea drastică unui fumător 
înrăit, dar pe lângă prejudiciul "fumatului pasiv" (când copiii respiră fum fără să 
vrea), problema principală este calitatea de model a adulţilor. Copiii de 10-13 ani 
sunt uşor influențabili de un exemplu prost, fiind tocmai la vârsta când încep să-şi 
afirme personalitatea, adeseori prin fumat. 

De asemenea, adulţii nu pot încălca regulile de ordine generală. Dacă unul din 
părinţii însoțitori îşi bagă copilul în față la coada de la cazanul cu mâncare, el arată 
celorlalți copii că în viaţă se câştigă cu pile. Discutaţi din timp aceste aspecte cu 
însoțitorii adulți! 

Şi încă o observaţie: copiilor care se mişcă mult li se face sete. Aşa că se va 
asigura băutură din belşug - de preferință apă curată. 

Munca cu tinerii poate avea numeroase laturi: lecţii de Aikido, serbări, excursii şi 
stagii. Însă nu trebuie sărit calul nici în această privinţă: excesul de activităţi duce 
la plictiseala celor mici. 


9.11. Aikido cu adulţii 


O mulţime de adulți au defecte de fabricaţie pe care le poate repara Aikido, doar 
au fost şi ei copii. Tratamentul adulţilor este însă mai dificil, pentru simplul motiv 
că pe ei nu-i aduc părinții la sală, ci trebuie să se aducă singuri. 

Planificarea unei lecţii presupune vizualizarea desfăşurării ei în mintea 
instructorului, care va analiza: 


9.11.1. Condiţiile de desfăşurare 

- Cât timp avem la dispoziţie? 

- Cât loc este la dispoziţie? Pot fi executate aruncări sau tehnici de baston - care 
necesită loc mai mult? Grupa trebuie împărțită pe ateliere, pentru anumite 
procedee? 

- Cine sunt elevii? Caracteristicile principale sunt: nivelul (centura), vârsta, sexul, 
proveniența socială; un alt aspect important: există handicapuri fizice sau psihice 
declarate? 

- Ce aşteaptă elevii? Pot fi satisfăcute aşteptările lor (care, câte); sau, dimpotrivă, 
să le fie predate lucruri noi, neaşteptate - poate chiar neplăcute? 


9.11.2. Scopul lecţiei 

Lecţia se poate înscrie în cadrul unui ciclu mai lung de acțiuni, de exemplu un 
program de pregătire pentru examenele de centuri colorate. Sau, ea poate avea un 
caracter individual, special, urmărind o cerință sau o temă anumită, de exemplu 
schema: diverse procedee de apărare contra unui singur atac; sau, exersarea 
aceluiaşi element component (Kohyu, Kuzushi etc.) în cadrul diverselor procedee 
etc. 


9.11.3. Planul lecţiei 

are următoarea schemă generală: 

- Salut (Rei), Meditaţie (Mokuso); 

- Incălzire (Junbi Taiso); 

- Incălzire generală; 

- Incălzire specifică; 

- Exerciţii pregătitoare pentru învăţarea procedeelor (Kihon Dosa); 

- Căderi (Ukemi); 

- Aruncări (Nage-Waza); 

- Fixări (Katame-Waza); 

- Kata pentru avansați; 

- Autocontrol; 

- Liniştire (Seiri Taiso); 

- Meditaţie (Mokuso), Salut (Rei). 

Adulții sunt nişte copii mai mari, aşa că cele spuse mai înainte se aplică, cu 
oarecare corecturi, şi lecţiilor pentru adulți. Când desfăşoară lecţia, instructorul 
ţine seama de numeroase principii şi particularităţi. În cele ce urmează ele sunt doar 


schiţate, pentru dezvoltarea subiectului există literatura de specialitate - sau se preia 
din experienţa altora. 

> Meditaţia (Mokuso, vezi # 8.5.1) este un exerciţiu foarte important pentru 
obtinerea concentrarii şi disponibilitatii elevilor (cana trebuie golită înainte de a 
putea fi umplută din nou...). Exerciţiul nu va fi nici prea scurt, nici îndeplinit 
mecanic. Instructorul va urmări atent ce fac elevii şi le va da indicaţii privind 
poziţia corpului, activitatea mintală etc. 

p Nici salutul (vezi # 9.3.4) nu se face superficial - ci cu participarea interioară, 
conştientă a elevului. 

Instructorul va urmări atent aceste aspecte, reamintindu-le mereu şi dând 
indicaţii. 

> Incălzirea (vezi # 7.8.2) serveşte la pregătirea corpului pentru solicitarea mare 
care urmează, reducând astfel substanțial riscul unor accidentări. Adulții şi elevii 
avansați necesită un timp mai lung de încălzire decât copiii sau elevii tineri. Partea 
de încălzire generală constă din ridicarea temperaturii interioare prin alergări, 
sărituri etc., după care urmează o serie de exerciţii nespecifice Aikidoului pentru 
forță şi mobilitatea articulaţiilor. În continuare vine o încălzire specifică, prin care 
anumiți muşchi sau articulaţii sunt pregătite în mod deosebit pentru exercițiile sau 
procedeele care vor fi predate în lecţia respectivă. De exemplu, pentru Shiho-Nage 
e necesară pregătirea adecvată a încheieturilor mâinilor, articulaţiilor şoldurilor şi 
umerilor. 

Nu numai copiilor ci şi adulţilor le plac foarte mult jocurile la încălzire, 
participând la ele cu multă energie. Jocurile, sau alte exerciţii şi metode 
echivalente, precum şi varietatea lor, vor fi folosite de instructor pentru a evita 
plictisirea şi demobilizarea elevilor, care i-ar face să execute mişcările moale, 
“economicos”, în loc de a le face vioi, cu Kime. În acelaşi context putem vorbi de 
utilizarea unor exerciţii împrumutate din alte sporturi, de exemplu din aerobică sau 
din alte arte marțiale, ori din Taijiquan (acesta din urma util şi pentru partea nr. 3 a 
lecției). 

Instructorul îşi va actualiza mereu cunoştintele metodologice, de exemplu care 
din exercițiile cunoscute sau tradiționale (ele sunt de obicei foarte solicitante) s-a 
descoperit că dăunează sănătății etc. 

p Ca exerciţii pregătitoare se aleg elemente sau fragmente din procedeele ce 
vor urma: de exemplu anumite forme de deplasări (Sabaki), ori mişcări care 
lămuresc anumite moduri de folosire a şoldurilor (Centrului/ Hara), sau ale mâinii 
(Tekatana), sau problema distanţei optime (Ma ai). Cu puţin efort şi imaginaţie se 
pot găsi exerciţii corespunzătoare scopului, chiar şi în cazul unor procedee la care 
mişcările componente respective nu sunt distincte, separate. 

La începutul lecţiei se vor face exerciţii în varianta Suwari Waza, iar Kokyu Ho din 
Suwari Waza va fi repetat atât la începutul cât şi la sfârşitul lecţiei. 

> Ukemi, exersat vioi, intensiv, va constitui o parte esenţială din orice 

antrenament, chiar pentru avansați. 

p Pe lângă alegerea procedeelor şi atacurilor pe care să le predea în lecţia 
respectivă (vezi Scopul lecţiei), instructorul se va gândi şi la modul de predare. 

Autocontrolul este mai important pentru adulți decât la copii, în scopul de a-i 
face să-şi însuşească sau interiorizeze cât mai bine tehnica în condiții de stres, să se 
pregătească pentru condiţiile de la examenul de centură, să-şi aprecieze corect 
progresul personal, să se mobilizeze mai tare. Aceste țeluri pot fi realizate punându- 
i de exemplu să demonstreze exerciţiul în faţa grupei (aceasta mai ales în cazul 
gradelor mai mici), sau prin Randori şi Jivu- Waza. 

Pentru liniştire (cool-down) se folosesc diverse exerciţii de alungire, masaj 
japonez (Shiatsu) etc. 


9.12. Antrenamentul — între distracţie şi agonie 


Când vrei ceva ce n-ai mai avut, trebuie 
să fii gata să faci ceva ce n-ai mai făcut. 

Aikido poate fi o distracţie (adică antrenamentul poate fi uşor, plăcut etc.), dar şi 
un chin, o luptă cu tine însuţi — Shugyo. 

(vârstnici, copii etc.) şi constă din jocuri, ştafete, căderi mai moi etc. 

Shugyo - înseamnă un tip de antrenament tare, cu efort extrem, care a apărut în 
cursul epocii de pace din perioada Edo a istoriei Japoniei, când s-a născut Budo. 
Shugyo era o etapă a pregătirii samurailor (Bushi), având ca scop călirea minţii şi 
transformarea caracterului viitorului războinic prin antrenament mintal şi corporal 
foarte dur. Această metodă de pregătire paşnică a căutat să înlocuiască stresul 
necesar şi educativ al luptei adevărate pe viață şi pe moarte, interzisă de lege, 
printr-un alt tip de efort multilateral, având un efect formativ echivalent. 

Shugyo are un caracter experiențial — nu poate fi înțeles din explicaţii (la fel ca şi 
noţionea Dao a lui Lao Tsu); trebuie practicat şi simţit. Shugyo include Kata şi 
Waza, dar merge mai departe de ele, e o încercare de a te face să treci dincolo de 
obişnuință, dincolo de tine însuţi; e o formă de asceză. Shugyo este un supraefort 
care produce Fudoshin-ul (vezi # 9.6.10). De altfel, virtuțile oboselii intense au fost 
cunoscute de mult, peste tot. Astfel, în tradiţia evreiască păcatele pot fi 
răscumpărate prin muncă fizică intensă şamd. 

În relatările biografice despre viaţa lui O Sensei (chiar ţinând cont de înfloriturile 
datorate repovestirilor encomiastice) sunt foarte impresionante antrenamentele sale 
Shugyo. Poate că însăşi ideea revoluţionară de Aikido s-a născut în mintea lui O 
Sensei datorită chinului şi ascezei la care s-a supus benevol prin Shugyo. 

Ca exemplu, un antrenament recent de tip Shugyo a constat (cf. Sosnowski, 1997) 
din: 

- 20 minute de Shiko - exerciţiul din Sumo pentru întărirea picioarelor, desfăşurat 
pe o pardoseală tare sau duşumea (nu pe Tatami); 


- Ukemi pe o pardoseală tare sau duşumea (nu pe Tatami); 

- 20 de minute de Ritsuzen; 

- 20 de minute de “Peştişorul auriu”. 

Să lămurim ce sunt aceste exerciţii: 

> Meditaţia în picioare (Ritsuzen). Postura este identică cu “Îmbrățişarea 
copacului” # 8.5.3, cu următoarele diferenţe: călcâiele ridicate, braţele fiind întinse 
în față ca şi când ar îmbrăţişa o minge uriaşă, cu palmele orientate spre corp la 
înălțimea gâtului, degetele lipite ale unei mâini îndreptate spre degetele mâinii 
celeilalte, privirea orizontală. Se stă în aceasta poziţie începând cu 5 minute, se 
ajunge la 20 minute. Ca şi la Zazen (meditaţia în genunchi) atenţia se concentrează 
asupra respirației iar cine doreşte poate rosti fără voce o Mantra. Cine are 
experiență dela Zazen o poate refolosi şi la Ritsuzen. Se recomandă practicarea 
acestui exerciţiu DUPĂ terminarea antrenamentului obișnuit, adică zilnic o oră 
timp de 1-2 ani. 

> Meditaţia în mers (Kinhin). În completare la Zazen şi la Ritsuzen se practică 
Kinhin, o uşurare binevenită după imobilitatea chinuitoare a celor două exerciţii. 
Palmele se ţin comfortabil una peste alta la un nivel între plexul solar şi ombilic; 
pasul se face cu tehnica de contact călcâi-vârful labei şi transferul treptat al 
greutăţii dealungul tălpii, dela călcâi spre vârf. Kinhin este denumit şi “mersul fără 
gânduri” iar exerciţiul nu e chiar aşa simplu de făcut cum pare. Şi aici e nevoie de 
practică. 

> Shi ko - foloseşte la întărirea mușchilor din partea inferioară a corpului şi la 
dezvoltarea echilibrului. Nu se recomandă cuiva care are probleme cu genunchii. 
Stai în Kiba-dachi, cu tălpile depărtate cam la 1 m. şi cu vârfurile cât mai spre 
exterior — figura 9.2. Fundul cât mai jos, coapsele cât mai orizontale, mâinile se 
sprijină pe genunchi. Mută greutatea corpului pe un picior, ridică cât mai sus 
piciorul celălalt; îndreaptă ambii genunchi; stai puţin aşa; lasă apoi corpul şi 
piciorul să cadă jos în poziţia iniţială (mai întâi vârful labei, apoi călcâiul). Când 
talpa atinge solul, arunci Kiai-ul. La un stagiu s-a practicat acest exercițiu timp de 
20 de minute (!) pe o duşumea tare dar nu rigidă (NU se face pe Tatami, căci 
amortizează prea mult şocul (periculos însă necesar); nici pe ciment, chiar acoperit 
cu covor sau mocheta, căci e prea ii [27]. 

Dei L 

> Koshi-wari — un exerciţiu static, care foloseste la întărirea picioarelor şi 
mărirea elasticității tendoanelor dintre coapse. Postură este aceiaşi ca şi cea inițială 
de la Shi ko, cu brațele verticale, astfel că mâinile se sprijină pe coapse, lângă 
şolduri. Ține coatele întinse şi coboară fundul, mâinile vor apăsa pe coapse. Ridică 
puțin corpul, apoi coboară-l din nou. 

p “Peştişorul auriu se zbate pe uscat” (Kingyo no Undo) sau “cadavrul 
tremurător” - stând întins pe duşumea, cu faţa în sus (postura Savasana din Hatha 
Yoga), fără ca umerii şi călcâiele să apese complect pe sol (abdomenul uşor 
contractat), scutură şoldurile (Hara/ Tanden/ Seika no Itten) încercând să stai 
relaxat şi să “speli” prin respiraţie orice încordare, oriunde apare. In plus, fii atent 
să reții ce senzații apar în timpul şi după terminarea exerciţiului. 

În unele Dojo se fac antrenamente speciale, pentru „întărirea spiritului de luptă 
(Kime)”, la date festive: în noaptea Anului nou, sau în ziua de 1 ianuarie (vezi de 
exemplu www.uoguelph.ca/-kataylor/). lată programul unui astfel de antrenament: 
1 oră de Mokuso; 100 Ukemi — Mae şi Ushiro; 1000 Suburi (loviturile cu Bokken- 
ul - vezi [24]); Shomen uchi Ikkyo Suwariwaza - 20 minute fără pauză. 

> Alte exerciţii - care repetate de multe ori, fără pauză, devin Shugyo: 

- Şederea imobilă în Kiba dachi un timp cât mai lung; 

- Flotări (record cunoscut de mine: 4500 buc. executate de câștigătoarea 
concursului între studenţii Academiei militare West Point din SUA); flotări cu 
sărituri şi aplauze; mersul crocodilului; 

- Ukemi - 500 bucăţi; 

- Genuflexiuni (record cunoscut de mine: 1000 buc., executate ca tortură în 
timpul auto-demascării, de un student anticomunist închis la Piteşti [5]); sărituri 
din Za în ghemuit şi invers; mersul samuraiului (Shikko) înainte şi înapoi (cu 
spatele); Tai sabaki în Seiza etc.; 

- Amintesc că în Judo, Jujutsu şi Karate fiecare elev (avansat) practică un Shugyo 
sub forma luptei (Shiai) succesive cu toţi ceilalți elevi prezenţi, care îl atacă pe rând 
fără vreo pauză, după ce lupta cu partenerul precedent se termină (în principiu cu 
victoria elevului avansat). Când e vorba de o luptă cu 100 de parteneri şi sunt 
prezenți doar 30 de colegi în Dojo, fiecare din aceştie trebuie să lupte de 2-3 ori. Nu 
rareori elevul avansat supus unui astfel de Shugyo se accidentează, se răneşte, dar 
luptă mai departe! 

Cu efort sincer, intens şi bine condus, oricine îşi poate depăşi propriile limite: 
slăbiciunea poate deveni tărie şi chiar un handicap major poate fi transformat 
câteodată într-un avantaj zdrobitor. 

Deşi pierduse braţul stâng într-un groaznic accident de circulație, un tânăr 
dorea foarte mult să înveţe Judo. 

S-a dus la un bătrân maestru şi l-a rugat să-l ajute. Acesta fu de acord şi 
începu să-i dea lecții. Antrenamentele erau foarte dure, însă băiatul devenea 
din ce în ce mai îndemânatic. După un timp îşi dădu seama că profesorul nu-i 
arătase decât un singur procedeu, pe care trebuia să-l repete la nesfârşit. 





„Sensei”, întrebă până la urmă băiatul mirat, „n-ar fi bine să învăţ şi alte 
mişcări? ”. 

„Acesta e singurul procedeu pe care o să-l înveți, pentru că n-o să ai nevoie 
vreodată de altul”, fu răspunsul. 

Tânărul n-a înțeles mare lucru, dar încrezător în judecata profesorului, s-a 
antrenat mai departe cu râvnă. 

După vreo doi ani, profesorul îl înscrise pe băiat la o mare competiție. El 
câştigă cu ușurința primele meciuri. Urmă o luptă mai grea. După ce luptă un 
timp adversarul pierdu răbdarea şi atacă, dar băiatul folosi imediat singura 
mişcare pe care o ştia - şi câştigă din nou. 

Uimit de propriul său succes, tânărul ajunse în finală. De data asta 
adversarul era mai experimentat şi mult mai solid. După căteva minute de 
luptă inegală arbitrul întrerupse meciul considerând că ciungul era depăşit. 

Dar maestrul interveni şi zise: ,„lăsați-i să continue! ”. 

Ce să vezi, după câteva clipe adversarul făcu o greşeală şi cobori garda. 
Imediat băiatul aplică procedeul cunoscut — şi învinse. Spre surpriza tuturora, 
mai ales a lui, tânărul devenise campion. 

Pe drumul spre casă, fericit dar nedumerit, întrebă: „Sensei, cum naiba de 
am câştigat, când eu nu ştiu decât un singur procedeu? ”. 

Profesorul răspunse: „ai câştigat din două motive: mai întâi, te-ai antrenat 
cu Sârguință şi ai învăţat aproape la perfecție unul din cele mai grele dar 
eficiente procedee de aruncare din Judo. 

Al doilea motiv e că singura apărare posibilă împotriva acestui procedeu îl 
obligă pe adversar să te apuce de braţul stâng”. 

Iată cum o slăbiciune fundamentală fusese transformată în cel mai mare 
avantaj! 

Antrenamentul în dorul lelii nu produce progres. Dar la noi nu există o cultură, o 
educaţie a muncii. Cine ar fi putut s-o facă? Şefii (foşti nomenclaturişti sau 
securişti) — anti-valori ei înşişi? Părinţii, abrutizaţi de viață, învăţaţi cu chiulul şi 
furatul? Profesorii terorizaţi de „organe”, sau cei promovați pe criterii politice, sau 
sedentarişti? 

Dar nu se mai poate aşa: viaţa şi lumea actuală, competiţia internațională, ne 
impun însuşirea grabnică a acestei culturi, prin (auto)educaţie şi antrenamente. 


9.13. În afara Dojo - silinţa de unul singur 


Aikido pentru toți înseamnă mult mai mult decât ceea ce se petrece pe Tatami. 
Dacă stai să gândeşti, în Dojo nu vei avea niciodată timp suficient să exersezi cât ai 
vrea, sau cât ai avea nevoie. De aceea, antrenamentul din afara Dojo-ului este 
important şi indispensabil. 

Exersarea căderilor, echilibrului, stabilității, respirației, Ki-ului, aplicarea 
diverselor atitudini şi concepte din Aikido ar trebui să ne ocupe o parte 
considerabilă din viaţa de zi cu zi. Să nu uităm că viața ne obligă în permanenţă să 
căutăm soluţii convenabile în relaţiile sociale sau în conflictele verbale. 

Multă lume îşi închipuie că Aikido se poate practica doar cu haine speciale şi pe 
saltea, sau numai cu partener. Nu e adevărat! De ce să aştepţi până ajungi pe 
Tatami, în loc să exersezi chiar acum Taisabaki (răsucirea pe un pas) sau Funakogi 
Undo (vâslirea # 8.7.1) — de exemplu în bucătărie? Aşa cum au făcut şi alți 
Aikidoka (renumiţi): maestrul Kenji Tomiki a fost prizonier trei ani după terminarea 
războiului. O mare parte din detenţie a petrecut-o închis singur într-o carceră de trei 
metri pătraţi. Acolo a pus el la punct exercițiile Unsoku şi Tegatana, pentru că ele 
nu necesită mult spațiu. Ţi se face rău numai când te gândeşti de câte ori le-a 
repetat pe un spaţiu de doi paşi. 

Desigur, aceste exerciţii pot fi făcute în orice cameră, acasă, într-un hotel sau un 
parc. Ele dezvoltă Taisabaki şi fluiditatea deplasărilor, de asemenea provoacă o 
transpiraţie zdravănă — dar atenție, mocheta poate să-ţi producă arsuri sau băşici pe 
tălpi. Repetarea la nesfârşit a exerciţiilor Tenkan şi Irimi produc aceleaşi rezultate. 
Deşi astfel de exerciţii sunt considerate "de bază", instructorii nu le repetă suficient 
pe Tatami. Timpii morţi sau liberi inerenţi pe parcursul unei călătorii, sau deplasări 
de serviciu, sunt tocmai buni pentru a repeta aceste exerciţii. 

Jishu keiko înseamnă “antrenamentul în care îți predai singur” şi care ar trebui 
făcut zilnic, indiferent că mergi sau nu la Dojo. Aikido trebuie să devină o stare de 
spirit, el se face oricând, oriunde. 

Călătoreşti? Eşti la serviciu? Faci cumpărături? Stai acasă? lată alte câteva 
sugestii: 

> Întinde-te! Pentru a practica Aikido nu e nevoie de o flexibilitate foarte mare 
a corpului şi articulaţiilor. Totuşi, cu cât eşti mai elastic — cu atât poţi să “curgi” 
mai bine şi să te armonizezi cu partenerul. Cu cât eşti mai rigid — cu atât mai uşor 
poţi fi dezechilibrat, trântit, rănit. 

Dar atenţie: exerciţiile de întindere (stretching) nu se fac imediat după repaus, ci 
obligatoriu după ce corpul a fost încălzit. Adică, după o alergare uşoară, după o 
baie caldă, după o saună, vezi # 7.8.1. 

p Cazi - exersează singur ori ce fel de căderi: pe iarbă, pe un covor moale, ba 
chiar pe o duşumea sau altă suprafață tare, pe o mochetă aşezată peste ciment. 
Zgomotele şi icniturile pe care le produci involuntar la o cădere sau rostogolire 
greşită pot fi ascunse de o saltea moale — care nu te ajută să înveți bine. Nu te 
rostogoli pe un pat — pune salteaua pe duşumea. 

Vezi şi # 7.9.4 — despre exersarea căderilor de unul singur. 

p Cele 91 de exerciţii zilnice: în zilele când nu mergi la antrenament, fă singur 
acasă 30 de flotări, 30 de abdomene, 30 de genuflexiuni, plus - o faptă bună. După 
ce organismul se adaptează şi cele 90 de repetiţii devin prea uşor de făcut, se poate 
spori efortul zilnic fie mărind cantitatea (de exemplu la 101, 125, 177 etc.), sau 


ritmul (mai rapid), fie se pot îngreuna exercițiile: se adăugă greutăți (cărți la 
subțiori etc.), flotările cu aplauze, genuflexiunile cu sărituri etc. (vezi # 7.11.4). 

> Exerciţii cu Bokken-ul sau Jo-ul: fă zilnic cel puţin 100 de Suburi (lovituri în 
gol cu sabia de lemn sau bastonul [23], [24]). Dar fii atent să le execuţi corect, cu 
Kime, fără să loveşti lampa, tavanul etc. 

Atenţie: repetarea şi practicarea perseverentă a unei mişcări sigur te ajută s-o 
reții pentru totdeauna, dar nu e sigur că mişcarea reținută va fi şi corectă. 

> Bokkenul (sabia din lemn) este un auxiliar preţios când n-ai partener. 

Samuraii susțineau că sabia e sufletul şi Calea lor. La fel trebuie să gândească şi 
un Aikidoka despre armele cu care se antrenează; altfel, rămâne numai cu partea 
vicioasă a învăţăturii, adică lovirea adversarului, pierzând însă frumuseţea şi 
foloasele spirituale ale utilizării armei. 

Calea samuraiului nu era uşoară, dar pentru a realiza ceva deosebit în viaţă elevul 
modern trebuie să gândească la fel, să respecte aceleaşi principii. Când scopul 
exerciţiilor este numai sănătatea - nu e nevoie să se respecte atâtea reguli stricte. 
Dar studiul serios al unei Artei marţiale adevărate include un ansamblu de 
cunoştinţe, nu numai tehnica respectivă, ci şi istoria, cultura, etica, politețea, limba 
respectivă. Dacă mănânci doar partea care-ţi place dintr-o plăcintă - să zicem 
crema, nu afli gustul “plăcintei”, care e un tot, cu blat şi coajă şi cremă. 

Dosul lamei unui Bokken e mai lat spre mâner şi se îngustează spre vârf. La fel e 
şi Calea marţială. La început elevul poate merge ba încoace ba încolo, nici nu ştie 
bine ce vrea şi încotro să se ducă. Pe măsura ce progresează, drumul se îngustează 
iar îndoielile şi nedumeririe dispar, ţinta devine mai clară. 

> Ciopleşte-ţi singur armele! Lemnul are un suflet al lui, pe care îl poţi simţi 
când mângâi cu mâna un obiect. Când alegi un baston (Jo) sau o sabie (Bokken) 
foloseşte-ţi inima; fă-o cu intenția de a te armoniza cu ea pentru tot restul vieții. 

La începutul studiului, orice băț, Jo sau Bokken, pare la fel. De-abia după ce 
încerci mai multe arme poţi s-o alegi pe cea mai potrivită ţie. Pe măsură însă ce 
devii mai priceput, ai nevoie de un Bokken bun, cu care să te armonizezi, pe care 
să-l înţelegi şi-l poţi stăpâni. În felul acesta Bokkenul te va asculta, te va apăra de 
rele şi va învinge duşmanul. Nu va mai fi doar un simplu ciomag cu care încerci să 
cotonogeşti adversarul. 

Ar fi şi mai bine dacă nu ai cumpăra Bokken-ul, ci l-ai ciopli singur. Lucrul 
manual, prelucrarea lemnului, are cunoscute efecte educative şi terapeutice. În plus, 
ce-ţi faci cu mâna ta e sfânt. 

Pentru a face o armă, mai întâi se alege materialul. Caută bucata cea mai bună, 
din esenţa cea mai potrivită, cu forma şi fibrele care ţi se vor părea mai apropiate de 
produsul finit. Apoi, taie lemnul cât mai aproape de forma finală, folosind un 
şablon de carton. În continuare ciopleşte-l cu grijă, până ajunge să semene cu ce 
doreai. 

Fabricarea unei arme din lemn seamănă cu evoluția elevului pe saltea - de la 
starea şi nepriceperea începătorului până la priceperea de a se apăra. Dar mulți elevi 

se lasă când ajung la nivelul superior, pentru că şi-au atins scopul. Sigur că 
motivul declarat al renunțării la Aikido nu va fi cel adevărat, ci o scorneală 
convenabilă: m-am însurat; nu mai pot veni din cauza serviciului; a născut nevasta; 
m-am mutat departe de Dojo ş.a.m.d. Adevărul este că respectivul nu a reuşit să 
înţeleagă ce e Aikido şi de ce e bine să continue studiul. Căci iată, la fel cu elevul 
care-şi închipuie că “ştie” tot, Bokkenul brut, nefinisat, nu poate fi manipulat. S-ar 
putea să fie dezechilibrat, să aibă aşchii, suprafaţa să-i fie ondulată. E logic şi 
evident că trebuie continuată finisarea până ce arma străluceşte şi zboară singură. 
Dar partea aceasta a doua a creaţiei e mult mai grea, pentru că e mult de lucru iar 
progresul aparent e mic. Poate e nevoie de una sau de două ore de tras cu 
glaspapirul până dispare o ondulaţie - în timp ce la început, din câteva tăieturi, 
bucata de lemn devenise (aproape) o sculă. 

Numai lucrând în felul acesta, încet - încet până dispare orice defect - poţi ajunge 
la capătul drumului: un Bokken frumos, echilibrat, cu viaţă în el, pe care să-l iubeşti 
şi cu care să-ți facă plăcere să te antrenezi. Vei vedea că şi el va reacţiona cu 
recunoştinţă pentru efortul investit şi te va asculta, mişcându-se armonios. 

Poate ţi se pare că cele de mai sus ar fi o poveste pentru copii; în realitate e vorba 
de un mod de gândire obligatorie pentru un adevărat 4ikidoka. 

> Repetă exerciţiile şi procedeele de unul singur. Încearcă să-ți imaginezi un 
partener care te atacă (să-l vizualizezi — vezi # 9.9) şi execută procedeul de apărare 
corespunzător. Dacă nu-l poţi imagina (nu te poți concentra suficient) încearcă să 
foloseşti un suport material, un obiect didactic: agaţă o cămaşă pe un umeraş şi 
umple-o cu alte rufe, până obţii un fel de manechin. Cu ajutorul lui poţi repeta şi 
învăţa denumirile, poziţiile diverselor atacuri şi procedee de apărare, sau diferența 
între Shiho Nage şi Sankyo, sau cum intri pentru Jrimi şi cum pentru Tenkan 
ş.a.m.d. 

Dar poţi juca şi rolul lui Uke. Repetă diversele atacuri. La ce-ţi serveşte însuşirea 
atacurilor? Păi — Uke este, în realitate, profesorul sau conducătorul întregului 
exercițiu Kumite efectuat de cei doi parteneri. Mai ales când ai de-a face cu un 
Nage începător, nu faptul că ştii să cazi bine este meritul tău cel mai mare. Dovada 
priceperii tale superioare este că poți înţelege atât de bine procedeul respectiv, încât 
cu ajutorul mişcărilor pe care tu le faci, să-l poţi conduce pe Nage (cu care n-ai mai 
lucrat) să execute corect (aproape fără să vrea) mişcările ce-i revin. Sarcina lui Uke 
e şi mai grea când Nage e imaginar! 

Execută curgător, corect, de unul singur, tot ansamblul mişcărilor — de la primirea 
atacului până termini fixarea sau aruncarea (rolul lui Nage) sau, de când începi 
atacul până baţi (eşti fixat) şi te ridici după cădere (rolul lui Uke). 

> Exersarea mintală: stai în pat şi nu poţi dormi? Închipuie-ţi că execuţi cu 
încetinitorul, viteză normală sau viteză mare — câteva procedee de apărare sau 
exerciţii, de la început până la sfârşit (respectiv cu fixare sau aruncare etc.). 

Sau vizualizează-te dând un examen de gradaţie — de la început până la sfârşit — 
fără să pierzi nici o clipă concentrarea. 


Dacă adormi - nu-i nici o pagubă ! 

> Armonizează-te cu autobuzul sau metroul: mijloacele de transport în 
comun constituie un excelent prilej de a exersa echilibrul şi armonizarea. Studiază 
cum poţi menține mai bine stabilitatea şi echilibrul - dacă stai cu genunchii întinşi 
şi umerii încordaţi, sau dacă ţii genunchii îndoiţi şi corpul relaxat (cu greutatea 
jos)? Cercetează cum poți transforma inerția mişcării troleibuzului înainte, sau 
frânarea bruscă, într-o mişcare "în sus", sau "în jos". Bineînţeles că nu vei executa 
mişcările decât în mod controlat, cu un sprijin solid la îndemână şi în perioade 
convenabile; astfel ca să nu sperii restul pasagerilor. 

> Vâslitul (Funakogi Undo) vezi î 8.7.1: exercițiul poate fi făcut şi la un aparat 
de vâslire dintr-o sală de culturism. Sau, poţi mişca diverse greutăți mari: lăzi, cutii, 
dulapuri, căruţ, automobil, uşă grea etc. În felul acesta se poate înţelege foarte clar 
diferenţa dintre împingerea cu braţele şi umerii - sau cu picioarele şi corpul (Hara). 

> La magazin, în piață: sacoşa încărcată cu cumpărături poate ajunge la o 
greutate mare, incomodă. Ea atârnă "dedesubtul" mâinii. La fel cum se procedează 
în exercițiul Funakogi Undo, braţele doar leagă greutatea de corp — nu o ridică. 
Compară ce greutate poți căra cu o plasă care atârnă de braţele întinse — faţă de o 
sacoşă ținută în braţe, cu coatele îndoite. Când e mai mare efortul? 

> Ridicarea unei greutăți: e mai uşor să ridici o greutate folosind şi mişcând 
corpul, decât s-o ridici static - ca pe o halteră, numai cu forța braţelor. Cu avânt se 
poate "arunca" sau încărca mai uşor un sac greu (cu cartofi etc.) într-o căruță sau 
camion, sau sui snopul de paie sus în podul şurii, sacul cu gunoi în benă ş.a.m.d. 
Încearcă şi vezi că o greutate e mult mai uşor de condus, aruncat, ridicat, pendulat 
dacă era deja în mişcare — decât atunci când o urneşti din starea de nemişcare. 
Chiar dacă această mişcare inițială a sacului e în jos, poţi s-o transformi relativ uşor 
într-o mişcare în sus, adică să-l ridici. Încearcă, studiază (cu o pungă sau sacoşă 
solidă, să nu se rupă) mişcarea greutăţii, pentru a o urni, ridica sau arunca în bena 
de gunoi. 

Pentru a simţi diferența experimentează diverse metode: o răsucire completă a 
corpului la 360° sau una la 180°, ţine sacoşa cu o mână sau cu amândouă, cu sau 
fără paşi etc. 

Acesta e "secretul" forței care rezultă din rotirea corpului Tenkan (în Aikido), de 
exemplu la lovitura de picior prin răsucire Mawashi Geri (Karate). 

»> Şahul şi Go: jocurile de Şah şi de Go te învaţă strategie. Ambele au fost foarte 
apreciate de militari. Al 13-lea campion mondial de şah — Gari Kasparov — 
susținea: "sahul este război". Sau, cum zicea altcineva : "un luptător tânăr învaţă 
tactică; unul bătrân a învăţat strategie" (şi de aceea a scăpat cu viaţă...). 

Altfel spus: "bărrânețea şi viclenia înving tinerețea şi priceperea". 

p Concentrarea mintală: alege-ţi un exerciţiu, sau un punct - şi concentrează-te 
asupra lui. Poţi înfige complet un cui dintr-o singură lovitură de ciocan? Sau să 
distingi vocea unei anumite persoane dintr-un cor? Sau să urmăreşti atent o 
conferință de la început la sfârşit - fără să-ți zboare gândul nici măcar o dată? 

Capacitatea de concentrare este folositoare şi pe Tatami şi afară din Dojo. 
Antrenamentele de Aikido te învaţă o mulțime de finețuri. Să-ţi dai seama de 
spațiul înconjurător, de poziția, echilibrul sau direcția ta, ori a altora, sau a 
vecinilor. Să ştii când un atac e real sau când nu este, şi care sunt elementele sale 
componente. 

> Problema capului: cât îți cântăreşte capul? Vreo 6-7 kg. Mişcă-te ţinând în 
braţe un obiect cu greutate echivalentă şi încearcă să simţi ce se întâmplă când 
capul nu e ținut drept şi vertical exact deasupra cefei, de fapt la verticala Hara. 
Pune-ţi pe cap o cască de motociclist (are doar 1,5 — 2 kg) şi fă cu ea orice 
exercițiu. Să vezi ce dezorientat şi dezechilibrat o să fii când nu ţii bine capul sau 
casca. De aici poți trage concluzia cât de importantă este postura corectă (în faza 
inițială, pe parcursul sau la sfârşitul mişcării). 

> Înregistrările video: dacă te preocupă examenul pe care o să-l dai pentru 
următoarea centură, filmează şi priveşte caseta cu examenul reuşit al unui 4ikidoka 
mai experimentat. Încearcă să mimezi tot ce a făcut candidatul respectiv, dansează 
(de unul singur) exerciţiile în fața televizorului, concentrează-te asupra ritmului, 
duratei fazelor parţiale, curgerii mişcărilor. 

Ar fi bine dacă instructorul ar organiza astfel de vizionări în colectiv, cu 
candidaţii la examen. În acest cadru se pot explica regulile de desfăşurare a 
examenului, cerințele pentru diversele probe, sistemul de notare, cum se 
îmbunătăţeşte imaginea sau impresia artistică pe care candidatul o poate face 
comisiei ş.a.m.d. 

La o astfel de lecţie pregătitoare candidatul poate să "joace” sau “interpreteze” 
întregul examen — de la început (salut) până la sfârşit (salut), de la prezentarea în 
fața comisiei până la revenirea sa în formaţie. În cazul începătorilor, adeseori teama 
de primul examen se datorează nu atât cunoştinţelor insuficiente cât tracului de 
scenă, spectacolului pe care-l dau în fața publicului (examinatori, colegi etc.) şi 
necunoaşterii regulilor de comportare: unde să stea, când să salute, ce să zică, ce să 
facă după ce a terminat etc. 

Sunt mai mulți începători care s-au lăsat de Aikido din cauza fricii de necunoscut 
decât cei cărora nu le-a plăcut activitatea. Cât şi cum poţi - ajută-i să nu renunţe. 

p Câinii sau pisicile: încearcă să faci Taisabaki cu un câine, ţinându-i continuu 
în faţă o momeală, la mică distanță de bot: un băț, o minge, mâna. Câinele o să se 
bucure, iar tu vei putea învăţa să apreciezi corect distanța (Ma-ai). Vei constata că 
mişcarea optimă o realizezi rotind corpul — nu prin agitarea brațelor. Învață să simţi 
diferența. Dacă ţii cu o mână şi zgarda câinelui — o să-ți dai seama că nu te mişti 
corect (din corp) în momentul când lesa va începe să ţi se înfăşoare peste picioare. 
La fel te poți juca şi cu o pisică — dar atenție că pisica zgârie (chiar din joacă). 

p Caii: orice călăreț priceput practică cu calul său Aiki — fără să ştie că aşa îi 
zice. Pe lângă unele cunoştinţe de "psihologie cabalină”, o foarte mare parte a 
priceperii călăreţului constă în a deveni "una cu calul". Adică să simtă foarte uşor şi 


rapid orice mişcare sau intenţie a calului. Orice face corpul călărețului: mişcări, 
deplasări ale greutăţii, cât ar fi de slabe - calul le simte şi le consideră semnale. 

»> Punctele de vedere diferite: când faci exerciţiile, încearcă să-ți schimbi 
punctul de vedere: "priveşte-te" de sus, sau dintr-o parte, ori imaginează-ţi că eşti 
scufundat în apă şi te mişti împreună cu bulele de aer. 

Un Uke înalt şi un Nage scund (sau invers) vor avea totdeauna puncte de vedere 
diferite asupra lumii şi asupra exerciţiului în curs. Învaţă-te să-l înţelegi şi pe 
discuţie controversat şi argumentează singur în favoarea ambelor opinii sau părți. 
De exemplu, când te opreşte lumina roşie la o intersecţie — spune-ţi : "nu-i nimic, o 
să fiu primul când vine lumina verde". 

Să transferăm însă această atitudine şi în afara Dojo-ului. De exemplu: un soț 
înalt să-şi ia soția scundă în brațe şi s-o poarte prin casă, ca să vadă şi ea ce vede el: 
partea de sus a dulapurilor, sau inconvenientul accesului la sertarele de jos. Soţia 
scundă să-şi conducă soţul înalt (care se va deplasa cu mersul piticului sau al 
samuraiului), să vadă şi el ce sau cum vede ea lucrurile: greutatea de a ajunge la 
sertarele de sus, de a citi titlurile cărților aflate pe rafturile de sus ale bibliotecii, 
accesul mai greu la înălțime ş.a.m.d. 

> Ziua morţii: Ce ai vrea să faci neapărat înainte de a muri ? Specifică 20 de 
dorinţe. 

Ei bine, ce mai stai? De ce crezi că mai ai timp? Apucă-te imediat de lucru! 


9.14. Învățătorii şi învăţăturile mele 


N-am inventat eu nici Aikido, nici filozofia pe care o susţin aici şi peste tot. Mi- 
au deschis ochii şi mi-au influenţat căutarea de-a lungul Căii şi a timpului câțiva 
oameni minunaţi, cu inimă de aur, adevărați Budoka, dedicați Artei până la capăt, 
profesori de care îmi amintesc adeseori cu recunoştinţă (vezi # 10.1.2): 

- Nicolae Bialokur, n. 1942, (fost) inginer chimist, pionierul practicii Budo în 
România. El a descoperit Aikido în cărți şi m-a învăţat bazele Karatedo, Aikido, 
precum şi conceptul de Budo. Cartea sa [46] este o valoroasă prezentare de 
popularizare a tehnicii şi spiritului Aikido. Este profesor de Budo la Lausanne. 

- Rolf Brand, n. 1929, (fost) colonel al poliţiei de frontieră germane şi (fost) 
preşedinte al Uniunii Germane de Aikido DAB, de la care am aflat, printre altele, 
logica pedagogiei pentru Aikido şi ideea interesantă de „Budo fără (profesori) 
japonezi” (îmbrăţişată de numeroşi europeni). El a studiat Aikido cu profesorii 
Gerd Wischniewski şi Andre Nocquet, ambii foşti elevi ai lui O Sensei. Cartea sa 
[47] este un model de expunere clară a curriculei şi mi s-a părut a fi cea mai bună 
prezentare practică a filozofiei Aikido, fără misticism sau divagaţii. Datorită lui 
primesc Aikido Aktuell, buletinul DAB, cu excelente informaţii tehnice, 
organizatorice şi spirituale. 

- Juo Ywamoto, n. 1917, instructor profesionist de Aikido în Austria şi 
specialist în Shiatsu, mi-a arătat tehnica tradițională şi respectul faţă de tradiţie. Ca 
elev direct al lui O Sensei şi membru al „vechii gărzi”, după dispariția 
Întemeietorului nu s-a acomodat cu reorientarea Aikikai (de fapt, cu ideea 
înfrângerii Japoniei în război). Om de modă veche, cu o modestie care strălucea din 
cauza rarităţii ei, şi de o hărnicie neobosită (la stagiu exersa personal fiecare 
procedeu cu fiecare din cei 50 participanţi, de câte două ori ca Uke şi de două ori ca 
Nage); prin purtarea sa el mi-a desvăluit mentalitatea samurailor. 

- Daniel André Brun, n. 1925, conducătorul Federaţiei Franceze de Aikido 
tradițional FFAT, m-a învăţat relația armelor albe cu Aikido. El a studiat cu 
profesorul Tadashi Abe, fost elev al lui O Sensei, şi are o imaginaţie inepuizabilă în 
crearea de noi exerciţii cu armele. Este mentorul spiritual al Federaţiei Române de 
Aikido, vezi [23]. 

Cu Nicolae Bialokur am studiat vreo 8 ani (1974-1982), cu Rolf Brand la 4 stagii 
de câte o săptămână (1978, 1990, 1996, 1997), cu Juo Ywamoto la un singur stagiu 
de două săptămâni (1981), cu Daniel Brun de mai multe ori, începând din 1990. 

Prin forţa evenimentelor, profesorii mei au contribuit substanţial şi la dezvoltarea 
Aikido în România. 

Păstrez de asemenea amintiri frumoase şi altor profesori, ale căror stagii în 
Bucureşti le-am urmărit, “furând” meserie cât m-au ajutat ochii şi mintea: 

- înainte de 1989 — Judo: lon Avram, Vasile Gotelet şi Liviu Urmă; Karate: 
Roland Habersetzer/ Franţa şi Loek Hollander/ Olanda; Takeda Ryu Aikijutsu: 
Roland Maroteaux/ Franţa (stagii organizate de prof. N. Bialokur); 

- după 1989 - de la A4ikikai: Fulvio Sassi/ Italia, Giorgio Veneri/ Italia, Masatake 
Fujita/ Japonia, Peter Bakas/ Olanda, Luc Vermeulen/ Belgia; de la Ki Aikido: lan 
Walters/ Anglia, Mervin Williams/ Anglia; de la USAF: Robert Whelan/ SUA; de 
la Yoshinkan Aikido: Hiromichi Nagano/ Germania; Hakko Ryu Jujutsu: Philippe 
Barthelemy/ Franţa. 

Am luat multe idei grozave şi din cărţile menționate în Bibliografie # 
Menţionez în special lucrarea [22] a uneia din puţinele femei care au scris despre 
Calea Armoniei. Doamna Carol Shifflett prezintă legătura Aikido cu viaţa modernă 
altfel decât autorii clasici, ideile sale fiind un important izvor de inspirație pentru 
concepția lucrării de față. 

Trăind atâta vreme, am mai aflat că: 

- Cea mai simplă metodă pentru sporirea minţii e să stai în preajma unor persoane 
mai deştepte; cea mai bună şcoală este lângă un moşneag sfătos. 

- Plimbările făcute cu taică-meu când eram mic, au făcut minuni când am crescut 
mare. (Atât de rău îmi pare acum că nu i-am spus tatii, înainte de a se stinge, cât 
tineam la el ...) 

- Atunci când iubeşti — se vede. 

- Când cineva îmi spune “mi-ai făcut o bucurie” — în realitate mi-o face el. 

- E mai important să fii bun, decât să ai dreptate. 


- Nu e bine să refuzi darul unui copil. 

- Chiar dacă nu ai tăria să ajuţi pe cineva în alt fel, poţi măcar să te rogi pentru el. 

- Oricât de serios ar fi, orice om are totuşi nevoie de un prieten cu care să facă 
pozne şi să se simtă copil. Uneori, ai nevoie numai de o mână pe care să o ţii - şi un 
suflet pe care să-l înţelegi. 

- Toţi tipii ce par duri ascund un suflet care tânjeşte să fie iubit şi apreciat. 

- Ca să ai prieteni, trebuie să fii şi tu un prieten. 

- Viaţa e ca un sul de hârtie. Cu cât se apropie de sfârşit, cu atât se învârteşte mai 
repede. 

- Să-i mulțumim lui Dumnezeu că nu ne dă tot ce-i cerem. 

- Nici Dumnezeu nu le-a făcut pe toate într-o singură zi. Oare cum poate crede un 
biet om că el le-ar putea face? 

- Realitatea nu se schimbă când nu (vrei să) ţii seama de ca. 

- Dacă te răzbuni pe cineva - nu faci decât să-l laşi să te lovească în continuare. 

- Dacă găzduieşti răutatea, fericirea se va refugia în altă parte. 

- Iubirea, nu timpul, vindecă rănile. 

- Oricine îţi iese în cale merită să fie salutat cu un zâmbet. Zâmbetul este o 
metodă ieftină pentru îmbunătăţirea relaţiilor. 

- Nimeni nu este perfect — până nu te îndrăgosteşti de el. 

- Ocaziile nu se pierd: cele irosite de tine sunt înşfăcate de altcineva. 

- Măsoară şi îmblânzeşte-ţi cuvintele, pentru că mâine s-ar putea să fii silit să le 
înghiți! 

- Sfaturile se dau numai în două împrejurări: când ţi se cer şi când e un pericol de 
moarte. 

- Cu cât ai mai puțin timp la dispoziţie, cu atât faci mai multe. 

- E bine să zici o vorbă bună cuiva care îţi stă în preajmă şi te admiră, pentru că 
vine repede vremea când persoana va crește şi va pleca pe drumul ei. 

- E bine să le spui din când în când “te iubesc” celor apropiaţi — dar mai ales 
crede ce spui. O îmbrăţişare sinceră vindecă orice necaz. Nu uita să ţii pe cineva de 
mână din când în când şi să te bucuri de clipele acestea, ca o compensație anticipată 
a unei zile triste când persoana aceasta nu va mai fi cu tine — sau tu cu el. 

- Fă-ţi timp să iubeşti, să vorbeşti şi să te bucuri de prezenţa cuiva. Îmbrăţişează- 
ți vecinul, pentru că este singurul cadou valoros pe care-l poţi face cu inima şi nu te 
costă nici un ban. 

- Munceşte ca şi cum n-ai avea nevoie de bani. 

- Iubeşte ca şi când nimeni nu te-ar fi făcut vreodată să suferi. 

- Dansează ca şi când nu te vede nimeni. 

- Cântă de parcă nu te-ar auzi nimeni. 

- Dacă nu poţi schimba lumea, măcar fii (sau devino) tu însuţi bun, cistit, 
punctual, harnic, prevăzător — şi poți fi sigur că pe faţa pământului va fi un 
nemernic mai puțin... 

Se pot învăţa multe - atât de la oameni sau profesori buni, cât şi de la cei răi; 
totul e să ai capul limpede. Ce se poate învăţa? Orice e folositor şi onorabil. Nu 
numai, sau neapărat Aikido, ci mai ales capacitatea de a gândi logic şi adeseori 
critic, pentru a acţiona şi reacționa eficient şi etic, pentru a putea trăi ca om: 
Am învăţat 
să fiu blând - de la un individ care se distra chinuindu-i pe alții, 
să fiu harnic - de la un om care muncea doar strictul necesar; 
cumpătarea — de la un bețiv; 
să mă ţin de cuvânt - de la un mincinos, vesel 
până când a dat de dracu; 
Am învăţat 
să fiu generos şi să laud - de la un om 
care mereu se credea persecutat de viaţă, 
să fiu milos - de la un tiran crud şi viclean; 
Am aflat 
avantajul singurătăţii — într-o familie numeroasă 
care avea o singură toaletă; 
necazul singurătăţii — de la un bătrân avar; 
Am deprins 
avantajul deşteptăciunii - de la proşti, 
patriotismul - de la inconştienți şi ticăloşi; 
punctualitatea - de la tembeli; 
Am învăţat 
cinstea - de la hoți; 
iubirea - de la securiști; 
corectitudinea - de la nomenclaturişti; 
Am învăţat 
să-l accept pe oricare om, 
căci fiecare e unic prin defectele sale 
şi sfânt prin omenia sa. 


Iar acuma, 
Ce-aş putea să învăţ de la tine? 

10.1. Trecutul Aikido 
10.1.1. Letopiseţ Aikikai [26] 


Studiază vechiul ca să poți înțelege noul (proverb japonez). 

- Pe la 1100 - generalul Shinra Saburo Yoshimitsu din familia Minamoto, posesor 
al castelului Daito (marele răsărit) şi urmaş al împăratului Seiwa, a introdus în 
programul de instrucţie al ofițerilor din armata sa un sistem de luptă care ulterior s- 
a numit Daito Ryu Aiki Jujutsu. Sistemul a fost ţinut secret câteva sute de ani, ca o 
comoară de familie, până când a fost preluat de familia Takeda din clanul Aizu, 
urmaşă a familiei Minamoto. Arta Daitoryu a fost transmisă în secret în cadrul 
familiei Takeda, până ce Sokaku Takeda (1858-1943), al 32-lea patriarh al familiei, 
a deschis prima şcoală publică, în contextul modernizării Japoniei (perioada Meiji, 
după 1868). Alți specialişti susţin că Aikijutsu ar fi fost creat de-abia pe la mijlocul 
sec. 19 de prinţul Tejun. 

[Conform unei legende coreene, Aiki Jujutsu a fost inventat de prințul Sadsumi 
(850-880), al şaselea fiu al împăratului Seiwa, după ce a învăţat arta marțială 
coreeană Yusul (pronunţată Jujutsu în japoneză). 

- 12.12.1883 - la Tanabe, în prefectura Wakayama, se naşte Morihei Uyeshiba 

(MU) 

- 1900 - 1920 - MU studiază mai multe şcoli de arte marțiale tradiționale 

- 1910 - MU începe să înveţe Daito ryu de la Sogaku Takeda 

- 1918 - MU obţine diploma de profesor (Menkyo Kaiden) în Daito ryu şi 


începe să predea Aikibujutsu — o artă marţială nouă, sintetizată de el 
din cele pe care le studiase 
- 1919 - MU îl întâlneşte pe Onisaburo Deguchi (şeful sectei religioase 
Omoto Kyo) la Ayabe, în prefectura Kyoto 
- 1921 - se naşte Kisshomaru Uyeshiba (KU), la Ayabe 
- 1923 - MU suferă o iluminare spirituală (vezi # 5.1) care-l face să schimbe 
orientarea celor predate, de la ideea eficienţei maxime în luptă, spre 
scopul unui mod de viață, al unei Căi (Do) 
- 1925 - amiralul Isamu Takeshita începe să ia lecţii de 4iki-Budo de la MU 
- 1927 - MU se stabileşte cu familia la Tokyo şi începe să predea “Aiki- 
Budo” în sala Shiba Shirogane 
- 1930 - MU predă Aiki-Budo la Academia navală, la Curtea imperială, la 
Poliţia militară 
- 1931 - se inaugureaza Dojoul Kobukan la Wakamatsu-cho, Shinjuku, Tokyo- 
locul unde se află acuma Biroul mondial al Aikikai 
- 1938 - MU demisionează de la Curtea imperială şi deschide şcoala la 
Iwama (150 km la nord de Tokyo), în prefectura Ibaraki 
- 1940 - Fundaţia Aikikai este recunoscută oficial de guvernul japonez 
- Se începe construcţia Dojoului în aer liber dela Iwama 
- 1942 - MU adoptă denumirea de “Aikido” şi o brevetează. 
- KU este numit şeful Fundaţiei Kobukai şi Dojo-cho 
- 1943 - la Iwama se termină construcția templului Aiki (Aikijinja) 
- 1947 - Fundaţia Kobukai devine Fundaţia Aikikai 
- La prima Conferinţă a Federației japoneze a tuturor Budo se anunță 
oficial că sistemul predat de MU se numeşte Aikido 
- 1948 - KU devine director general al Dojoului Aikikai şi se pun bazele 
răspândirii Aikido în străinătate 
- 1951 - Minoru Mochizuki soseşte în Franţa pentru a ţine un stagiu 
introductiv în Aikido 
- 1952 - Tadashi Abe este trimis de Aikikai în Franța 
- 1959 - Apare primul număr al revistei “Aikido Newspaper” 
- 1962 - Aikikai trimite noi reprezentanți în Franţa: Noro şi Nakazono 
- 1964 - Aikikai deleagă în Franţa pe Nobuyoshi Tamura 
- 1967 - MU face o mare demonstraţie la inaugurarea clădirii noului Dojo al 
Biroului mondial Aikikai 
- Primăria oraşului Tokyo recunoaşte şcoala Aikikai 
- 1969 - la 26.04 moare MU 
- KU ia titlul de (al doilea) Doshu 
- 1974 - se înființează Federaţia internaţională de Aikido (LAF) patronată de 
Aikikai iar KU este numit preşedinte pe viaţă 
- “Asociaţia japoneză pentru competiţii de bărci cu motor” devine 
sponsorul Aikikai, punând la dispoziţie fonduri pentru a trimite 

instructori să răspândească Aikido în străinătate 
- K. Osawa - instructor şef la Aikikai ține un şir de stagii în Asia de SE 
(Hong-Kong, Thailanda, Malaezia, Singapore) 
- 1976 - se înființează Federaţia de Aikido pentru întreaga Japonie (AJAF) 
- Primul Congres IAF la Tokyo (400 delegaţi din 29 de țări) 
- 1978 - Al doilea Congres IAF la Honolulu 
- KU face un turneu conducând stagii în America de Sud iar Moriteru 
Uyeshiba (fiul lui KU) alt turneu în Orientul Mijlociu 
- 1979 - primul Stagiu pentru copii la Nippon Budokan. De atunci această 
manifestare se desfăşoară anual 
- 1980 - al 3-lea Congres IAF la Paris 
- 1981 - Aniversare a 50 de ani dela înființarea Biroului Mondial Aikikai 
- 1984 - IAF devine membră a GAISF 
- 1988 - al 5-lea Congres IAF la Tanabe, prefectura Wakayama 
- 1989 - prima demonstraţie de Aikido la Jocurile Mondiale din RFG 
- 1990 - la Aikikai sosesc primii elevi din URSS şi Bulgaria la un curs de o 
lună 
- 1991 - se aniversează 50 de ani dela înființarea Fundaţiei Aikikai şi 60 de 
ani dela înfiinţarea Aikido Hombu Dojo 
- 1992 - al 6-lea Congres IAF la Taipei, în Taiwan 
- 1999 - la 4.01 moare KU 
- Moriteru Uyeshiba este numit noul Doshu (al treilea) şi preşedinte al 
Fundaţiei Aikikai 


10.1.2. Inceputul Aikido în România 

Prima apariţie oficială a Aikido la noi în ţară a fost Stagiul din noiembrie 1978 
la Bucureşti, condus de profesorul Rolf Brand din Germania, preşedintele Uniunii 
Germane de Aikido DAB şi secretarul general al Uniunii Europene de Aikido UEA. 

El s-a ţinut în sala de Judo a IEFS (ANEFS) condus pe atunci de de rector prof. 
Ion Şiclovan. Stagiul a fost organizat de Secția pentru studiul Artelor Marţiale din 
Extremul Orient (condusă de ing. Nicolae Bialokur), din cadrul Asociaţiei de Studii 
Orientale din România ASOR (de pe lângă Universitatea Bucureşti, preşedinte 
ASOR era prof. Cicerone Poghirc). La Stagiu au participat circa 30 de entuziaşti, 
care experimentaseră în sala de sport de la Strandul Tineretului un Aikido învăţat 
din cărți, sub conducerea prof. Nicolae Bialokur, dar nu văzuseră niciodată pe viu 
Aikido adevărat. 

Activitatea a continuat apoi în două săli din Bucureşti: una la IEFS (sub 
denumirea de Secția judo a Asociaţiei sportive IPROLAM, instructori Şerban 
Derlogea şi Camil Dădârlat), unde au început ucenicia amatori pasionați ca Dan 
Corneliu Ionescu, loan Grigorescu, George Raicu, Florin Popescu, iar alta la Liceul 
Iosif Rangheţ (ca Secția judo a Asociației sportive IPROCHIM, cu instructor 

Nicolae Bialokur). În 1981, din cauza cunoscutului scandal politic al Meditaţiei 
transcedentale, IEFS a exclus din sălile sale activităţile dubioase (nu după mult 
timp a fost dărâmat chiar sediul IEFS, amplasat deasupra fostului Stadion al 
Republicii, pentru a se construi în locul său Casa Poporului, actualul Parlament). 

Grupa de Aikido de la IEFS s-a mutat în sala de lupte a Complexului sportiv 
Progresul (azi Stadionul Naţional), dar curând a fost expulzată şi de acolo (partidul 
veghea!), desființându-se. La liceul Rangheţ activitatea a mai putut continua, iar în 
aprilie 1981, prof. Nicolae Bialokur a reuşit să organizeze un al doilea Stagiu de 
Aikido în Bucureşti, cu Juo Iwamoto Sensei de la Aikikai Viena/ Austria. 

Se parte că şi la Oradea a activat pentru puţin timp un alt pionier: Emeric Aruş. 

După 1981 a urmat bezna totalitară, izolarea şi mizeria comunistă, dictatura 
insuportabilă, culminând cu /oviluția şi revolta din 1989. Regimul comunist a 
interzis practicare tuturor artelor marțiale (cu exceptia Judoului, sport olimpic), 
considerând că ar fi dăunătoare pentru "morala socialistă” şi periculoase pentru 
„orânduirea de Stat”. Aikido a continuat să fie totuşi practicat în București sub 
acoperirea denumirii de “Secţie de judo” în cadrul Asociaţiei sportive a Centrului 
de calcul al TCMSB, sub conducerea instructorilor Dan C. Ionescu şi Şerban 
Derlogea - în săli obscure, ferite, aproape conspirative. Imagini din acea perioadă 
pot fi văzute în [23]. O altă grupă a activat clandestin sub conducerea lui George 
Raicu. Nici vorbă de contacte între aceste grupe, căci interdicţia artelor marţiale era 
impusă cu vigilență de Miliție şi Securitate. Din păcate, interdicția era sprijinită şi 
de Federaţia Română de Judo, interesată să nu-i scadă numărul de competitori, prin 
migrarea tinerilor la alte arte, mai atractive. Din cauza prigoanei Camil Dădârlat a 
renunţat să mai continue iar Nicolae Bialokur a emigrat şi grupa lui a dispărut. 

Până în 1989, puţinii practicanți de Aikido în clandestinitate, nu au mai avut 
relaţii oficiale cu străinătatea, fiind autodidacţi de nevoie. 


10.2. Aikido în prezent 


Aikido e răspândit în toată lumea. Dojo-urile sunt grupate în organizaţii locale, 
naționale, internaționale, mai mult sau mai puţin legate de Aikikaiul originar. 
Diverşi profesori au creat stiluri de Aikido cu caracteristici specifice, şi au înființat 
adevărate şcoli sau organizaţii internaționale. Cu toate că există mai multe şcoli sau 
stiluri, Aikido este o metodă de educaţie unitară. Din punctul de vedere tehnic, 
diferenţele între stiluri sunt mici, iar asemănările foarte mari. 

Din păcate, pentru atragerea de noi membri organizaţiile devin concurente şi 
ajung să se defăimeze reciproc, acuzându-se de denaturarea tehnicii „corecte” sau 
de incorectitudinea stilului respectiv. Chiar dacă fiecare şef de şcoală sau 
organizație pretinde sus şi tare că el predă “cea mai autentică tehnică Aikido”, 
motivul separării şcolilor şi desbinării dintre practicanți îl constituie nu atât 
diferenţele tehnice, cât mai ales profitul material. Evident că o motivaţie pentru 


înființarea unei noi şcoli este orgoliul ctitorului, care se vrea instructor şef, ca să 
câştige mai mulți bani, să aibă mai mult succes la fete etc. Et in Arcadia ego. 

Se zice că O Sensei era cam haotic în privința pedagogiei iar metoda lui de 
predare nu era dintre cele mai bune. Atracția şcolii sale o constituia în primul rând 
măiestria lui personală. Cu timpul el şi-a schimbat forma mişcărilor şi modul de 
predare, pe măsură ce evolua şi pricepea mai multe, sau îmbătrânea. Elevii lui O 
Sensei au apucat să înveţe doar anumite bucăţi din Arta acestuia, adică varianta pe 
care el o cizela în perioada când studia elevul respectiv. Un proverb Zen spune: “o 
mie de lacuri reflectă luna într-o mie de feluri diferite”. Nu numai că lacurile nu 
sunt luna, dar chiar şi imaginea reflectată nu e perfectă. 

Dacă ne gândim şi la parabola cu orbii care au pipăit un elefant şi apoi l-au 
descris - fiecare în alt fel, ne putem face o ideee cum au apărut atâtea neînţelegeri 
între elevii urmaşi. Aşa dar, elevii (Jiki Deshi) lui O Sensei de la Hombu Dojo 
(majoritatea azi dispăruţi) ofereau o imagine diferită de ceea ce era profesorul lor, 
iar materia pe care ei o predau reprezenta ceea ce aveau ei de spus, nu ce i-a învăţat 
Maestrul. Nu e vorba că minţeau, ci de cât au avut ei de-a face cu profesorul lor şi 
ce-au înțeles de la el. Nu mă refer doar la timp, căci aceşti elevi au petrecut mai 
mult timp cu O Sensei decât acesta cu profesorul său Sogaku Takeda. Însă Morihei 
Ueshiba stătea după război la Iwama iar în Tokyo venea sporadic, aşa că lecţiile la 
Hombu Dojo erau conduse de Koichi Tohei şi Kisshomaru Ueshiba. 

Deşi n-are rost, discuția practicanțţilor despre epoca în care tehnica lui O Sensei a 
fost mai grozavă — înainte sau după războiul mondial — nu pare să se termine. 
Probabil că asta ajută la marketing. 

Aikido e minunat - şi unic. Nu există mai multe feluri de Aikido. Cel mult există 
diverse “felii” de Aikido - mai mari sau mai mici, mai strâmbe sau mai frumoase - 
tăiate de un individ sau altul, cum s-a priceput. Câţi instructori - tot atâtea moduri 
de a preda mai mult sau mai puţin diferit același Aikido. 

Să cercetăm puţin care au fost maeştrii întemeictori de şcoli, prima generaţie de 
urmaşi ai lui O Sensei: 


10.2.1. Şcolile clasice 

Au fost dezvoltate pe baza învăţăturii predate de O Sensei înainte de cel de al 
doilea război mondial (până în 1940): 

p 4iki-Budo - aşa se numea la început Aikido. Este un stil mai apropiat de Daito 
Ryu Aiki-Jujutsu (şcoala lui Sokaku Takeda, profesorul lui O Sensei), adică o 
variantă mai dură de Aikido. Acest stil a fost primul predat în străinătate de elevii 
mai timpurii ai lui O Sensei - de ex. Tadashi Abe în Franţa şi Anglia, în anii “50. 

> Shinei Taido - Şcoala înființată de Noriaki Inoue, nepotul lui O Sensei şi unul 
din primii săi elevi. Noriaki pretindea că stilul lui e diferit de ce face O Sensei, dar 
părerea altora e că seamănă mult cu Aihi-Budo. 

> Yoseikan Budo — şcoală înființată de Minoru Mochizuki, unul din primii 
elevi ai lui O Sensei, dar totodată elev şi al lui Jigoro Kano dela Kodokan (Judo). 

Acest stil combină Aiki Budo cu Karate, Judo şi alte arte marțiale. 

> Yoshinkan Ryu — în traducere „casa dezvoltării spiritului”, este şcoala sau 
organizaţia înființată în 1955 de Gozo Shioda (1915-1994). A fost elev intern (Uchi 
Deshi) timp de 8 ani al lui O Sensei în anii '30, pe când Ueshiba avea vreo 50 de 
ani, era viguros şi în formă bună. După război a activat ca patron al unei firme de 
pază şi protecție, apoi ca instructor şef la poliţia japoneză. 

Tehnica studiată de Shioda în anii '30 a fost diferită de cea pe care O Sensei a 
predat-o după război. El a învăţat un Aikido „în faşă”, în curs de creaţie, de fapt un 
fel de Aikijitsu mai moale. Se povesteşte că pe vremea aceea examenele de centuri 
se dădeau în crâşme din port. O Sensei stătea la o masă şi „servea” ceva, observând 
atent cum se băteau candidaţii cu cei mai fioroşi derbedei din cartier. 

Mişcările asemănătoare dansului, caracteristice tehnicii actuale de la Aikikai, 
sunt plăcute la vedere dar stârnesc neîncrederea specialiştilor din alte arte marţiale 
în privinţa eficacităţii reale. Shioda zicea: “Aikido din zilele noastre (circa 1960) nu 
mai are vână. Este gol pe dinăuntru. Oamenii încearcă să ajungă la cele mai înalte 
grade fără să se consume, chiar fără să plătească taxele. De aceea Aikido seamănă 
acuma cu un dans. În realitate, e nevoie să stăpâneşti bine de tot bazele şi să-ți 
întăreşti corpul, abia după aceea vei fi în stare să te apuci de exerciții avansate... 
Când colo, acuma nu vezi decât indivizi care copiază, fără să înțeleagă ce fac...” 

Gozo Shioda promova un Aikido dur şi eficient, cu angajament corporal mai 
puternic, bazat pe condiţia fizică superioară a numeroşilor elevi din şcolile militare. 
Aceştia aveau nevoie de o metodă care să-i învețe Aikido mai repede decât 
permitea metoda de predare tradițională. De aceea stilul Yoshinkan este mai strict în 
formalizarea procedeelor (bazată pe metoda de predare din armată “faceţi unu; 
faceţi doi etc.”) şi mai orientat spre aplicaţii practice. 

Când Shioda şi-a început după război activitatea intensă de predarea Aikido la 
poliţie, O Sensei stătea la Iwama iar lecţiile Dojo-ului Aikikai erau rare şi nu aveau 
mulți elevi. Într-o vreme, câteva familii ale căror case fuseseră distruse de 
bombardamente au locuit în Hombu Dojo, ba a fost folosit şi ca sală de dans. În 
contrast cu această lâncezeală temporară, şcoala lui Shioda creştea mereu. După un 
timp a reînceput să prospere şi Aikikai, datorită eforturilor lui Kisshomaru şi a 
vizitelor din ce în ce mai dese pe care le făcea O Sensei la Tokyo. Cele două 
grupuri au evoluat separat dar spre deosebire de alte organizații de Aikido, 
Yoshinkanul a întreţinut relaţii prieteneşti cu Aikikai atât în timpul vieţii lui O 
Sensei cât şi după dispariţia acestuia. 

Organizaţia internațională a stilului Yoshinkan se numeşte Yoshinkai, cu multe 
filiale active în diverse părţi ale lumii. În ultimii ani au apărut însă disidenți ai 
acestei şcoli, de exemplu școala Yoshokai, condusă de Takashi Kushida. 


10.2.2. Şcolile moderne de Aikido 

Aceste stiluri sunt predate de profesorii (Shihani) care au fost elevii lui O Sensei 
după 1945. După dispariția acestuia diferențele (şi neînțelegerile) dintre ei s-au 
accentuat, fiecare înființând câte o şcoală. Numai în SUA sunt 67 (!) organizaţii de 
Aikido. 


A. Şcolile tradiționale 

> Aikikai - este principala şcoală sau organizație internatională, urmaşa legitimă 
a şcolii lui O Sensei. E condusă de familia Uyeshiba şi reprezentată oficial de două 
organizații: Fundaţia Aikikai şi International Aikido Federation IAF (vezi 
www.aikido-international.org). Aikikai are centrul la Hombu Dojo, în districtul 
Shinjuku din Tokyo (vezi www.aikikai.or.jp). Hombu are (2003) în total 39 activişti, 
repartizaţi în trei departamente: Activităţi generale (condus de prof. Masatake 
Fujita); Învățământ (condus de prof. Seijuro Masuda); Activităţi internaţionale 
(condus de Hideo Yonemochi). Intructorii acreditați de Hombu sunt clasificați 
astfel: Fukushidoin (instructor asistent, 1-3 dan); Shidoin (instructor, 4-5 dan), 
Shihan (peste 6 dan, profesor de instructori — grad acordat oficial numai membrilor 
Departamentului de învățământ al Hombu şi reprezentanţilor săi delegaţi în 
străinătate). Principalele festivități organizate de Hombu sunt: Sărbătoarea de Anul 
nou (Kagami Biraki), Marele festival (Taisai) de la Iwama, Demonstrația 
Panjaponeză de Aikido, Cursurile anuale de Aikido (care încep toamna şi 
primăvara). 

După dispariția lui O Sensei, Aikikai a fost condusă de fiul său Kisshomaru 
(purtând titlul de doilea Doshu), iar după decesul acestuia din urmă de fiul său (şi 
nepotul lui O Sensei) Moriteru Uyeshiba (al treilea Doshu). 

În realitate acest “stil” este mai mult o umbrelă sub care stau câţiva profesori 
mari, destul de diferiţi între ei. Doshu predă un Aikido curgător, cu mişcări largi, cu 
accentul pus pe curricula şi procedeele standard, fără exerciţii cu arme. Alţi 
instructori şefi dela Aikikai - USA, cum ar fi Shoji Nishio sau Chiba, lucrau foarte 
mult cu armele albe. 

Organizațiile au o viaţă proprie inevitabilă, aşa că funcţionarea Aikikai nu 
respectă întru totul principiiile Aikido. De exemplu, când a început 
internaționalizarea Aikido, Hombu Dojo a expediat ca instructori în străinătate 
elevii mai duri, mai recalcitranți. Pe de o parte au vrut să scape de oamenii- 
problemă, pe de alta exista opinia că albii sunt oricum nişte barbari care n-ar putea 
înțelege adevăratul spirit Budo, aşa că ce să mai strice orzul pe gâşte. În SUA, 
aceşti profesori au predat conform firii lor şi spiritului locului: un Aikido dur, în 
forță. După câţiva ani de studiu cu profesorii veniţi de la Tokyo, americanii plecaţi 
pentru perfecționare în Japonia au rămas consternați văzând modul prietenos în 
care se practica Aikido la mama lui. 

În Japonia funcţionează un sistem tradiţional (Jemoto) prin care o familie deţine 
controlul asupra unei şcoli sau tradiţii, de-a lungul generaţiilor. Conform acestui 

obicei, familia Uyeshiba consideră Aikido ca “avere de familie”, o proprietate 
intelectuală privată cu drept de copyright, aşa că în principiu era ilegală utilizarea 
numelui, tehnicilor şi altor părți ale învăţăturii în afara organizațiilor conduse sau 
afiliate la IAF sau Fundaţia Aikikai. Între timp fărâmițarea organizatorică şi 
răspândirea Aikido în întreaga lume au ajuns atât de mari, încât nici o constrângere 
nu mai este practic posibilă. De altfel, după 60 de ani de la inventare s-a prescris 
chiar dreptul legal la copyright iar Aikido a devenit un bun public, de folos general, 
cum ar fi alergarea sau matematica. Însă cuvântul “Aikido” este ocupat: el defineşte 
complexul de idei şi exerciţii creat de O Sensei. Faptul că Morihei Uyeshiba n-a 
precizat şi delimitat strict curricula, nu dă nimănui dreptul pervers de a refolosi în 
interes propriu acest termen pentru denumirea altor arte marţiale, sau unor activități 
inovatoare contrare spiritului inventatorului, cum ar fi: competiții, dueluri cu săbii 
din metal etc. 

Încercând să refacă o oarecare unitate a Aikidoului mondial, chiar vagă şi 
informală, al treilea Doshu a modificat recent regulamentele Aikikai, introducând 
un mecanism administrativ pentru recunoaşterea de către Hombu (contra unei taxe) 
a gradaţiilor dan acordate de organizațiile neafiliate la IAF, cât şi acceptarea 
afilierii mai multor organizaţii dintr-o ţară. 


> Iwama Ryu Aikido - promovează un stil mai vechi, cu accent puternic pus pe 
exerciţiile cu arme albe. Se pare că aceasta este varianta de Aikido pe care o preda 
O Sensei prin anii ‘50, chiar la /wama. Repertoriul tehnic este mai bogat decât la 
alte şcoli, cu accentul pus pe exerciţiile cu arme albe. Deşi constituie o ramură a 
Aikikaiului, stilul predat este suficient de diferit de stilul Aikikai, ca să poată fi 
considerat de sine stătător. Privind în mare, se poate zice că elevul de la Iwama Ryu 
începe cu o postură stabilă, centrată, şi evoluează spre o mişcare curgătoare, pe 
când elevul şcolii Aikikai porneşte de la mişcarea curgătoare şi în timp ajunge să 
fie centrat; practic după o vreme ambele şcoli produc același rezultat. 

Morihiro Saito (1928-2002), şeful şcolii din Iwama, pretindea că el păstrează cel 
mai fidel varianta de Aikido pe care o preda O Sensei - din cauză că i-a fost elev şi 
l-a îngrijit din 1946 până la moartea acestuia, adică a avut cea mai lungă ucenicie 
dintre toţi elevii direcţi. O Sensei a trăit la Iwama mulţi ani în ultima parte a vieții, 
alături de Saito. Se retrăsese acolo pe vremea când războiul, apoi ocupația 
americană şi interzicerea de către aceştia a artelor marţiale, l-au scârbit pe O Sensei 
de viaţa la oraş. El zicea: “Budo şi agricultura, asta e viaţă adevărată, nu nebunia 
de la oraş”. După reoficializarea artelor marţiale în Japonia şi începerea dezvoltării 
internaționale a Aikidoului, O Sensei a continuat să locuiască la /wama. 

În prezent şcoala este condusă de fiul lui Morihiro Saito. 


p Şcolile de Aikido ale lui Uyeshiba — practică un stil predat de Mitsugi 
Saotome. Organizatia acestuia, ASU din SUA, este afiliată la 4ikikai, deşi multă 
vreme a funcţionat independent. Saotome are o concepție eclectică despre Aikido, 


incluzând cele mai diverse procedee, de la cele mai dure până la cele mai moi. În 
plus, lucrează mult cu armele albe. 


> Nippon Kan - o şcoală înfiinţată de Gaku Homma, unul din ultimii Jiki-deshi 
ai lui O Sensei. Homma predă în mod foarte tradiţional şi pune un mare accent pe 
postura corectă, nu numai pe însuşirea procedeelor. 


B. Şcolile bazate pe Ki 

Una din cele mai importante rupturi în lumea Aikido a avut loc când Koichi 
Tohei şi-a dat demisia dela Aikikai şi a înfiinţat o nouă şcoală. 

p Ki no Kenkyukai - este şcoala lui Koichi Tohei (n. 1920), care insistă asupra 
dezvoltării Ki-ului ca element esențial în Aikido. Koichi Tohei era instructorul şef 
(avea şi are singurul Menkyo Kaiden - certificat de 10 dan semnat de mâna lui O 
Sensei) şi urma să devină şeful şcolii Aikikai, pentru că fiul lui O Sensei nu prea era 
interesat de Aikido. Dar Kishomaru Uyeshiba s-a răzgândit şi a devenit şeful şcolii 
— folosind dreptul conferit de tradiţia familiei. Probabil că meseria de contabil era 
mai puțin distractivă decât cea de şef al Aikikai. Să fi fost diferenţe de păreri 
tehnice, să fi fost neînţelegeri personale, după dispariţia lui O Sensei, Koichi Tohei 
s-a desprins în 1974 din Aikikai şi a înființat propria sa şcoală şi organizaţia Ki No 
Kenkyukai. Din momentul acela, relațiile cu Aikikai au fost inexistente, ca să nu 
spunem mai rău. Printre alte interdicții, Aikikai i-a cerut lui Tohei să nu mai 
folosească terminologia Aikido, de aceea el a fost nevoit să inventeze alte 
denumiri. Astfel, în loc de /kkyo a apărut Ude Osae, sau Kote Mawashi în loc 
de Nikyo, Kote Hineri în loc de Sankyo şamd. 

Varianta promovată de Tohei pe baza celor pricepute de el din lecţiile lui O 
Sensei se numeşte Ki Aikido. (Faptul că O Sensei n-a recunoscut că ar fi predat aşa 
ceva, nu face decât să confirme relativitatea părerilor omeneşti). Oficial stilul se 
numeşte Shin Shin Toitsu Aikido (Aikido cu mintea şi corpul unificate) şi pune 
accentul pe folosirea Ki-ului nu numai în tehnicile de luptă, ci şi în viaţa de zi cu zi, 
sau pentru scopuri de sănătate. Acest stil este foarte moale, cu mişcări fluide, cu 
sărituri şi fente - ceva văzut mai rar la alte variante. Mulţi dintre instructorii 
organizaţiei sunt preocupaţi nu de tehnicile de luptă şi de aplicațiile practice ale 
principiilor Aikido, ci de un fel de mistică a “unificării minţii cu corpul”. Totuşi, 
ideile promovate în aceste Dojouri sunt aplicabile şi pentru auto-apărare, în afara 
utilității lor pentru viaţa obişnuită. 

În ultima vreme maestrul Koichi Tohei s-a depărtat tot mai mult de Aikido şi s-a 
dedicat studiului Ki-ului. Cu toate astea, se pare că Ki no Kenkyukai a luat inițiativa 
transformării Shin Shin Toitsu Aikido în sport competitiv internațional, bazat pe 
demonstraţii de Kumite numite Taigi. 

Diversele şcoli bazate pe Ki Aikido au şi între ele relaţii proaste. 


227 
> Shin Budo Kai - este o şcoală din SUA derivată din Shin Shin Toitsu, 
condusă de Shizuo Imaizumi, fost elev intern (Jiki-deshi) la O Sensei în 1964. 
Totuşi, el a învăţat mai mult dela Koichi Tohei, pe care l-a şi urmat când s-a 
despărțit de Aikikai. Ulterior, Imaizumi s-a separat şi de Kohei, înființând în 1989 
Shin Budo Kaiul. Materia de studiu a şcolii e destul de bogată, cuprinde exerciţii de 

Ki, procedee de Aikido şi exerciţii cu arme. 


> Kokikai - o şcoală înfiinţată de Shuji Maruyama, fost instructor şef la filiala 
din SUA a lui Ki Society (organizaţia lui Tohei). După ce a demisionat din Ki 
Society, el a înființat Kokikai. Este un stil moale de Aikido, care promovează 
procedee tehnice cât mai eficiente, realizate cu minim de efort. Se face un 
antrenament distinct pentru Ki şi se folosesc cele “4 principii de unificare a 
corpului cu mintea” având o formulare diferită de cea a KNK-ului. 


> Seidokan Ryu este o şcoală sau organizație derivată din Shin Shin Toitsu, care 
predă Dezvoltarea Ki-ului. Şcoala a fost înființată de Ron Kobaiashi, fost instructor 
şef la Ki Society of Southern California şi elevul lui Tohei. În 1981 a părăsit Ki 
Society şi a înfiinţat Seidokan, organizaţie independentă care a stabilit oarecari 
relații cu Aikikai-ul. Stilul Seidokan se caracterizează prin procedee tehnice făcute 
cu mişcări mai compacte (cu amplitudine sau rază mică). 


p Ki-no-michi este o şcoală şi o organizație creată de profesorul Masamichi 
Noro în 1978 în Franța. Fost elev al lui O Sensei, acesta l-a trimis în 1961 să 
reprezinte Aikikai în Franța, pentru a-l înlocui pe Tadashi Abe. Aici Noro se 
întâlneşte cu Taisen Deshimaru, cel care a răspândit Zen-ul în Franţa, şi află de 
metodele de terapie corporală inventate de europeni (Feldenkrais, Alexander, 
Ehrenfried). De asemenea, îl cunoaşte pe Karlfried von Durkheim, marele filozof 
orientalist, care îi devine părinte spiritual. Ca urmare a acestor influențe şi a 
propriilor căutări, a înființat metoda Ki-no-michi (Calea Ki-ului, fără nici o legătură 
cu Ki Aikido) şi s-a despărţit de Aikikai. 


C. Școlile de Aikido sportiv, competițional (Kiogi Aikido) 

Cealaltă mare schismă din istoria Aikido s-a petrecut tot în timpul vieții lui O 
Sensei, când Kenji Tomiki a propus “raționalizarea” predării Aikidoului, cu ajutorul 
competiţiei. Între şcolile bazate pe ideologia lui Tomiki şi celelalte şcoli de Aikido 
a existat şi continuă să fie o mare ruptură. 

> Tomiki Ryu este creaţia unui elev al lui O Sensei, Kenji Tomiki (1900-1979; 9 
dan Aikido, 8 dan Judo), care a început să practice Aikido în 1926, când avea 4 dan 
în Judo (era un elev strălucit al lui Jigoro Kano). În 1941, la Kodokan (sediul 
central al şcolii Judo) s-a înfiinţat un grup de studiu asupra tehnicilor de luptă la 
distanță mijlocie (Rikaku Taisei). Grupul studia mai ales loviturile (Atemi) şi 
procedeele de fixare prin apăsare asupra articulaţiilor. Tomiki a colaborat cu acest 


grup de studiu. După ce a luptat în războiul mondial şi a fost prizonier la ruşi, în 
1951 Tomiki revine în Japonia şi se angajează ca profesor de educaţie fizică la 
Universitatea Waseda din Tokyo. Prin 1960 cursul său de Judo se transformă în 
curs de Aikido. Deoarece conducerea Universităţii ceruse ca Aikido să fie 
competitiv, Tomiki instituie exercițiile de luptă (autoapărare) cu mâinile goale 
contra atacurilor cu cuțitul, bazate pe Rikaku Taisei din Judo. Varianta de Aikido a 
lui Tomiki câştigă popularitate şi în 1974 se înființează Federaţia de Tomiki 
Aikido. Actualmente versiunea Tomiki, în care nu se poartă Hakama ci numai 
Judogi, se practică mult în universităţile japoneze, în SUA şi Anglia. Tomiki a 
înțeles valoarea Aikido ca educaţie fizică pentru toți, dar pentru a promova ideea a 
adoptat o metodă cel puţin discutabilă: competiţia, pe care o cunoştea din Judo. El 
credea că introducerea unui aspect competițional va stimula participarea şi va ascuţi 
atenţia practicanţilor, care aveau astfel o posibilitate să-şi verifice priceperea. În 
plus, pentru a uşura însuşirea Aikido în universităţi a sistematizat predarea, prin 
structurarea curriculei pe baza ideilor folosite în Judo de Jigoro Kano. 

Stilul Tomiki include competiţia individuală, iar materia de studiu este foarte bine 
organizată. Curricula de Aikido a lui Tomiki are 12 Kata (primele fiind Randori no 
Kata, sau Kata celor 17 procedee — vezi www.tomiki.org/kata animated_hiji.html, 
Koryu Gonshin no Kata şi Nage no Kata), exerciţii fără partener, Kata cu bastonul 
şi altele cu Bokken. 

Principalele forme de competiţie sunt: 

- Embu (no Kata) constă din perechi care demonstrează procedee de Aikido 
(Kumite). Se apreciază execuţia corectă şi curgătoare a mişcărilor. Sunt două 
categorii de vârstă: juniori — de la 6 la 16 ani, şi seniori. 

- Ninin Dori este o luptă liberă, foarte obositoare, între trei participanţi — separat 
pe categorii: seniori, juniori, băieţi şi fete. Fiecare din ei se apără pe rând de ceilalţi 
doi. Se apreciază: variaţia tehnicilor şi atacurilor, viteza de execuţie, orientarea în 
spaţiu, capacitatea de reacție la stres. 

- Tanto Randori Shiai constă în lupta a doi competitori, care au pe rând rolurile 
de Tanto (Uke), înarmat cu un cuţit din cauciuc tare, şi Toshu (Nage). Atacatorul 
câştigă puncte lovind eficient cu cuțitul în adversar sau apărându-se cu anumite 
procedee dacă este apucat. Cel atacat câştigă puncte apărându-se cu procedee de 
Aikido. Nici unul din adversari nu cooperează. Competiţia este foarte solicitantă. 
Se desfăşoară separat pentru băieţi şi fete, juniorii ne fiind admişi. 

Nu încape nici o îndoială că verificarea cunoştinţelor într-un concurs, mai 
apropiat de condiţiile luptei reale, are mari avantaje formative pentru profesionişti 
(poliţişti, jandarmi, badigarzi, trupe antitero etc.); dar în cazul oamenilor obişnuiţi 
utilizarea competiţiei este o greşeală educativă. Aceasta a şi fost motivul principal 
al rupturii lui Tomiki de O Sensei, care respingea cu fermitate orice fel de 
competiție. 

> Fugaku kai - este o şcoală americană desprinsă din Tomiki-ryu dar care nu 
are competiţii, condusă de profesorul Karl Geis. 


D. Aikido în Europa 

În toate ţările europene se practică Aikido şi există organizaţii corespunzătoare. 

> În Franţa sunt vreo 25 (!) organizaţii independente cu circa 55 000 aderenţi în 
total — mai mulți decât în toate celelalte țări europene la un loc. Primele două 
federații ca mărime sunt afiliate la Aikikai, una fiind condusă de profesorul 
Nobuyoshi Tamura (vezi www.ffab-aikido.fr), alta de profesorul Christian Tissier 
(vezi www.aikido.com.fr). Federaţia de Aikido Tradițional condusă de profesorul 
Daniel Brun are cam 1 500 membri. 

> În Germania sunt vreo 17 (!) organizaţii independente cu circa 10 000 
aderenti în total. Principala organizaţie este Uniunea germană de Aikido DAB (vezi 
www.aikido-bund.de), singura agreată de Deutsche Olympische Sport Bund DOSB 
(echivalentul Ministerului federal german pentru sport). 

Reprezentanţa Aikikai din Germania este condusă de profesorul Katsuari Asai (cu 
sediul la Düsseldorf — vezi www.aikido.de). La München se află reprezentanța 
pentru Europa a şcolii Yoshinkai, condusă de profesorul Hiromichi Nagano (vezi 
www .aikido-yoshinkai.de). 

> În Anglia sunt numeroase organizaţii de Aikido, printre care şi Federaţia de 
Ki a Marii Britanii — o organizaţie înfiinţată de Kenneth Williams, fost asistentul 
(Jiki-deshi) lui Kenshiro Abe prin anii ‘50. El a început să studieze Aikido la o 
şcoală dură de Aiki-budo, prin anii ‘60 a părăsit Aikikai şi a practicat câțiva ani în 
mod independent, iar în 1976 a devenit elevul lui Tohei şi a înfiinţat Federația de 
Ki din Marea Britanie. În 1986 Williams s-a retras împreună cu organizația sa din 
Ki no Kenkyukai. Federaţia de Ki a continuat să activeze neafiliată la vreo 
organizație mondială, promovând stilul personal al lui Williams. Şcoala vrea să 
predea un stil mai uşor de asimilat de elevii ne-japonezi. 

Un mare succes are în Anglia stilul competițional Tomiki Aikido patronat de 
British Aikido Federation (vezi www.aikido-baa.org.uk). 

> În Belgia, alături de numeroasele federaţii şi cluburi afiliate la Aikikai, se află 
reprezentanța pentru Europa a şcolii Shin Shin Toitsu Aikido condusă de profesorul 
Yoshigasaki (cu sediul la Bruxelles). 

p Ca organizaţii pan-europene amintesc: European Aikido Federation EAF 
(ramură a Aikikai, afiliată la IAF) şi la Confederation Europeene d'Aikido 
Traditionnel CEAT. De-a lungul timpului la conducerea acestor organizaţii au fost 
alese şi personalităţi din Aikido românesc: prof. George Raicu a condus EAF iar 
CEAT l-a avut ca preşedinte pe prof. Dan C. Ionescu. 

p Aikido se dezvoltă puternic în toate țările vecine României: Bulgaria, Ungaria, 
Serbia, Grecia, dar şi în fostele republici sovietice: Rusia, Ucraina, Moldova, 
Kazahstan şamd., datorită eforturilor centralei Aikikai şi prof. Masatake Fujita. 

















E. Aikido în România 

După *89 practica artelor marţiale a explodat: mii şi mii de tineri dornici de 
libertate, de schimbare, s-au apucat să facă ceeace mai înainte fusese interzis sau 
necunoscut. În 1990 a luat ființă prima Federație Română de Arte Marţiale FRAM 
cu un Departament de Aikido condus de prof. Şerban Derlogea. În acel moment în 
toată ţara erau vreo 20 de Aikidoka şi vreo 2000 de Karateka. De un mare sprijin 
pentru dezvoltarea Aikido a fost apariția cărţii [2], la doar câteva luni după 
„loviluţie”. Ea a constituit şi (reprodusă la xerox) continuă să fie un excelent izvor 
de informare şi inspirație pentru amatori, chiar dacă între timp au apărut şi alte 
lucrări de referință în limba română (vezi # 15). Subliniez chiar existenţa unei 
lucrări monumentale [23] în 5 volume. 

Din cauza diverselor legi noi şi reorganizări succesive, cu timpul mişcarea Aikido 
s-a despărțit de celelalte arte marţiale, ieşind din cadrul FRAM. „Divorţul” s-a 
datorat nu numai diferențelor mari între tehnicile de luptă, ci şi deosebirii de 
concepţii, între existenţa şi absența competiției. 

Tot în 1990 s-a înființat Uniunea Română de Aikido URA (preşedinte prof. Dan 
Ionescu) care în 1998 a devenit Federația Română de Aikido FRA. Ea a avut o 
frumoasă dezvoltare şi întreține legături de prietenie, bazate pe raporturi de 
egalitate, cu mai multe grupări şi federaţii străine — vezi www.aikido.ro 

Prima legătură internaţională cu Aikidoka străini a fost cu DAB, la Stagiul de la 
Herzogenhorn, Germania, în iulie 1990. Profesorul Rolf Brand a condus alte Stagii 
de mare succes în 1996 şi 1997 la Bucuresti. 

FRA întreţine relaţii foarte strânse cu Federaţia de Aikido Tradițional FAT din 
Franța, condusă de profesorul Daniel Brun, care a condus numeroase stagii 
internaţionale la noi în ţară [23]. 

S-au înființat şi alte grupări de Aikido: 

> Aikikai România cu preşedinte prof. George Raicu - vezi www.aikikai.ro; 
www.aikido.atcrom/aikikai/. Această organizaţie a fost puternic sprijinită de 
Hombu Aikikai, care a trimis la multe stagii pe profesorii Masatake Fujita şi Peter 
Bakas, ce au avut o contribuţie importantă la dezvoltarea Aikido din România; 

p Fundaţia de Ki din România, legată de Federaţia de Ki a Marii Britanii — vezi 
www.users.penet.ro/kiaikido/eframes.htm; 

> Federaţia de Aikido tradițional „Kiai” — preşedinte prof. Adrian Vasilache. 

Numărul practicanților din România a ajuns în 2003 cam la 5000, din care 
aproximativ 200 centuri negre [23]. A apărut şi o şcoală particulară, Școala 
internațională Mark Twain din Bucureşti, având în programa şcolară Aikido (prof. 
loan Grigorescu). La Universitatea din Bucureşti s-a înființat un Centru de Arte 
marțiale şi Studii Asociate pentru studenţi, cursul de Aikido fiind susţinut de prof. 
Şerban Derlogea. Au apărut şi specialişti care au studiat Aikido ani în şir în Japonia 
— de exemplu Florin Popescu şi alții. 

Acum avem libertate, dar a apărut o nouă tiranie: a banilor. Au plecat 
persecutorii (comunişti) şi în locul lor s-au înfipt profitorii (capitalişti). Chiriile 

sălilor de sport au sărit deasupra puterii “de cumpărare” a populaţiei, iar mulți 
instructori s-au lecuit de idealism şi cer taxe exagerat de mari, aşa că Aikido 
continuă să fie greu accesibil celor săraci, dar importanți pentru viitorul societăţii: 
copiii şi tinerii. 


10.2.3. Hapkido — varianta coreeană de Aikido 

În Corea ocupată de japonezi în prima jumătate a sec. 20, milioane de coreeni au 
fost sărăciți şi siliți să devină muncitori în Japonia, în condiții de semi-sclavie. 
Printre aceştia s-a numărat şi Choi Yung Sul (1904-1986), servitorul lui Sokaku 
Takeda între 1915-1943. În această situaţie coreeanul a studiat Daitoryu Aiki 
Jujutsu până la moartea maestrului, când s-a repatriat. Aici, ca să-şi câştige 
existența s-a apucat de creşterea porcilor, dar curând îndemânarea lui în luptă a 
devenit cunoscută şi numeroşi oameni l-au angajat ca profesor. Choi şi-a numit 
metoda Daedongryu Hapkiyusul (pronunțare în coreeană a cuvintelor japoneze 
Daitoryu Aiki Jujutsu) Yawara (acesta fiind numele său japonez). Primul Dojang 
(Dojo în coreeană) numit Daehan Yukwonsul hapki s-a deschis în 1951. Metoda de 
luptă a lui Choi a purtat mai multe denumiri până ce în 1958 s-a stabilizat la 
Hapkido. 

Între Aikido şi Hapkido există numeroase asemănări dar şi câteva deosebiri 
importante. 

Ambele arte marțiale se bazează pe tehnica Daitoryu Aiki Jujutsu, dar fiecare are 
puternice influențe suplimentare specifice: de exemplu Kenjutsu, meditație şi altele 
în cazul Aikido; sau Mu Suls (echivalentul noțiunii Budo - metodele coreene 
tradiționale de luptă cu lovituri de mână şi de picior) în cazul Hapkido. 

Elementele tehnice de bază: Nage, Ukemi, Kansetsu şi Katame Waza, Kumijo, 
Tachidori, Hanashi sunt comune ambelor Arte. Bineînţeles că denumirile sunt total 
diferite, de exemplu Sankyo din Aikido se numeşte Yung-hang în Hapkido ş.a.m.d. 
Ambele Arte au exerciţii foarte bune pentru respiraţie (Kokyu). 

Varietatea loviturilor (Atemi) din Aikido este redusă comparativ cu Hapkido, în 
care se învaţă numeroase lovituri de mână şi de picior, pe lângă tehnicile de 
apucarea hainelor. În schimb, multiplele tehnici Suwari Waza şi Hanmi-handachi 
Waza lipsesc din Hapkido, deoarece coreenii n-au o cultură a vieţii pe Tatami cum 
există în Japonia. 

Antrenamentul Randori din Aikido este foarte diferit şi mai moale decât lupta 
liberă din Hapkido, care include schimburi puternice de lovituri şi se termină cu o 
fixare. 

Aikido n-are exerciţiile de spargerea scândurilor sau cărămizilor existente în 
Hapkido. Deşi nu erau incluse în varianta inițială preconizată de Choi, spargerile au 
devenit între timp o caracteristică importantă de exprimare şi verificarea energiei 
interioare (Ki). 


10.2.4. Lauda de sine nu miroase-a bine 

În Aikido tradiţional nu există competiţii, care ar fi putut stabili o oarecare 
ierarhie valorică a metodelor, şcolilor, instructorilor sau produselor (elevii), aşa că 
rămâne câmp liber pentru toate orgoliile, speculațiile, bârfa şi autoreclama. 

Sigur că începătorii pot fi descumpăniţi şi descurajaţi în intenția de a practica 
Aikido când aud centuri negre vorbind critic despre diverşi profesori, alte şcoli sau 
cluburi. Nu-i nici frumos, nici corect să pretinzi că numai varianta pe care o practici 
tu este “adevăratul” Aikido, iar celelalte stiluri ar fi greşite. Defăimarea altor 
instructori se poate explica şi printr-un sentiment de inferioritate personală, poate 
chiar o formă de violență mascată. Unii instructori nu-şi merită titlul! 

De fapt, diversele stiluri sau şcoli existente nu sunt decât sisteme diferite de 
predare şi învăţare, iar din punctul de vedere tehnic pot fi privite ca părți 
componente ale unui întreg foarte mare - nu ca entităţi distincte care se întrec să 
găsească „adevărul unic”. Diferenţa între profesori nu este CE predau, ci CUM 
predau. Sigur că fiecare avem preferințe față de un stil sau altul, față de un profesor 
sau altul, dar stând strâmb şi judecând drept fiecare are avantaje şi dezavantaje, iar 
noi putem învăţa ceva dela fiecare. 

De exemplu, în stilul Yoshinkan se pune un accent deosebit pe exerciţiile de bază. 
Adeseori se repetă un singur exerciţiu individual timp de o jumătate de oră sau 
chiar mai mult. Nici vorbă de relaxare, iar însuşirea noţiunii de Ki se rezolvă prin 
sarcina pe care o are elevul de a lucra tot timpul cu Kime, adică cu o concentrare şi 
efort maxim. Amândoi partenerii îşi îndeplinesc sincer şi corect rolurile: Uke atacă 
şi cade curat, Nage execută procedeul. Nu se admite nici un fel de competiţie între 
parteneri — aşa că nu apare nici o rezistenţă din partea lui Uke. 

În şcoala Aikikai a familiei Ueshiba se practică un Aikido tradițional cu mişcări 
rapide, variate şi relativ fără forță. Deplasările sunt mult mai libere şi mai 
numeroase decât la alte şcoli. Atacurile lui Uke sunt doar schiţate, în comparaţie cu 
loviturile hotărîte ce se folosesc în alte stiluri. 

Exerciţiile pentru dezvoltarea Ki-ului, practicate de şcoala Ki Aikido, sunt 
excelente pentru încălzire, dezvoltarea echilibrului şi a percepţiei. Maestrul Tohei 
nu absolutiza Ki-ul, ci propovăduia că fiecare elev să descopere prin studiu 
individual şi transpirație calea spre eficienţa lui personală. Cineva l-a întrebat pe 
maestru la o bere dacă e în stare să mişte paharul cu ajutorul Ki-ului. “Sigur” a 
răspuns el şi a împins paharul cu mâna, “doar mintea şi corpul formează un tot!”. 
Tohei n-a pretins vreodată că poate arunca pe cineva doar cu Ki, fără să folosească 
corpul. 

Ca să-ți dai cu părerea despre o treabă în mod serios — e nevoie s-o înţelegi bine. 
De altfel, nu vorbele, ci faptele dovedesc. Fiecare om e diferit, se exprimă altfel. Şi 
pe tine, şi pe alţii, faptele îi desvăluie. Aşa că nu mai compara, bârfi, comenta, ci 
antrenează-te. Vorba călugărilor: „nu mai discuta despre sexul îngerilor, ci ora et 
labora! (roagă-te şi lucrează) - asta e cheia progresului”. Marile şcoli de Aikido au 

fost înfiinţate de oameni care şi-au dedicat întreaga lor viaţă Artei. În mod 
logic, astfel de maeştri nu puteau face greşeli fundamentale, chiar dacă am putea 
discuta despre nivelul de orgoliu şi interesele băneşti ale fiecăruia dintre ei. 

Ar fi bine să ne reamintim şi ce zicea O Sensei: “Insuccesul este cheia succesului; 
fiecare greşeală ne învaţă câte ceva. Fii recunoscător pentru orice obstacol, orice 
întârziere şi orice întâlnire cu un nesimţit. Depăşirea oricărui fel de obstacol este 
una dintre cele mai importante învățături”. 

Problema e că oricare stil de Aikido nu poate fi înţeles decât după o practică de 
mulți ani în cadrul lui. Până la urmă însă, după un „kilometraj” bun, orice 
practicant serios îşi crează propriul său stil de practică şi exprimare, adaptat 
sufletului, minții şi corpului său (etapa Ri a studiului — vezi # 9.1.4). Fiecare găseşte 
ce caută - adică ceea ce vrea el să găsească. 

Poate că nici un stil din cele actuale nu este cel “adevărat”, dacă ne gândim cum 
definea O Sensei Aikido: 

“Multe cărări duc spre vârful muntelui, dar acesta are un singur vârf: iubirea”. 

Sau: “Imediat ce te preocupă ce e bine şi ce e rău la ceilalți, îți deschizi o 
crăpătură în inimă — pe unde poate intra răutatea. Verificarea altora, întrecerea cu 
ei şi criticarea lor te vor slăbi şi te vor dobori”. 

Sau: “În Dojo nu ai altă treabă decât să-l descoperi pe Dumnezeul ascuns în tine 
şi să ajungi la «iluminare», prin valorificarea tuturor posibilităților cu care te-ai 
născut”. 


> Progres sau decadență? 

Aikido este o Cale pe care o urmezi singur, având ca scop final descoperirea 
relației dintre om şi Univers — sau Dumnezeu. Scopul e să afli cine eşti tu. 

Cu cât omul este mai plin de ifose, cu atât îi vine mai greu să priceapă acest scop 
superior. Cine vrea să devină mai forţos — şi să-şi dezvolte orgoliul — nu face mari 
progrese spre dragoste şi milă. În loc să-şi recunoască neştiința față de ceea ce 
contează cu adevărat în Aikido şi să facă un efort oricât de mic pentru a afla cât de 
puţin din acest secret, va pierde timpul cu probleme tehnice sau cu preocupări de 
dominare, îngropându-se în materialism. În loc să se uite în interiorul său pentru a 
înainta pe Calea Armoniei, se va uita în afară ca să afle mereu alte procedee de 
luptă, cu noi arme — aparent tot mai eficiente, sau mai spectaculoase. 

În loc să continue ideea lui O Sensei, de a se baza pe prietenie, nonviolenţă, 
iubire, altruism, numeroşi instructori devin invidioşi pe succesele comerciale ale 
altor arte marţiale. În căutarea chiverniselii personale sau pentru satisfacerea 
fuduliei, unii fac greşeli pedagogice. Pentru a câştiga interesul (şi banii) oamenilor, 
ei încearcă să copieze ce fac instructorii altor sporturi de „succes”: jonglerie cu 
arme, scamatorii de spectacol, competiţie, căutarea eficienţei cu orice preţ, violenţă 
etc. Ei nu caută să valorifice specificul, particularitatea, diferențele şi avantajele 
Aikido faţă de celelalte are marţiale. Promovându-şi orgoliul, nu înțeleg că în felul 
acesta tehnica lor degenerează şi în loc să înainteze pe Cale, se întorc la Aikijutsu, 


poate şi mai rău, la preistorie - tocmai acolo de unde O Sensei a vrut să plece. Spre 
dezamăgirea lor, nici nu reuşesc să facă mai bine decât modelul copiat, adică nu 
câştigă la fel de mulţi bani. Pentru că banii nu se fac cu tehnica (de luptă), cu 
meseria - ci altfel: prin marketing, negustorie etc. 

Pe de altă parte, există şi instructori din alte Arte marțiale, violente, care în 
contextul modei contemporane de susţinere (iresponsabilă - dar asta e o altă 
discuție) a păcii, a non-violenței, a toleranței, încearcă să copieze unele aspecte 
pacifiste ale Aikido — pentru a atrage noi elevi şi a-şi mai “auri blazonul”. În 
realitate, singurul profesor japonez dintr-o altă Artă marţială care poate fi 
considerat pacifist, din cauza nivelului său cultural excepțional de ridicat, a fost 
Jigoro Kano. Altfel, activiştii de orice fel, din artele marţiale violente şi 
competitive, sunt prin forța lucrurilor agresivi şi violenți, conform scopului acelor 
arte arhaice: distrugerea adversarului. 

Unii instructori promovează exclusiv latura marțială a Aikido, neglijând-o pe cea 
educativă. Ei nu au un program concret, teoretic şi practic, pentru educarea morală 
a elevilor, alături de cea corporală. Nici instructorii, nici zăpezile de azi, nu mai 
sunt cum erau pe vremuri! Întemeietori au fost puţini, azi „maeştri” sunt câtă frunză 
şi câtă iarbă. 

Confruntaţi cu un Aikido din care s-a anulat caracterul spiritual, până la a deveni 
o simplă metodă de luptă ceva mai elegantă decât altele, mulți elevi ajung să fie 
dezamăgiţi: în ultima vreme (2002) numărul practicanților de Aikido din toată 
lumea a scăzut cu aprox. 300 000! (Adrian Bunea). 

Nu aşa îmi închipui eu viitorul Artei! 


10.3. Viitorul Aikido 


Adevărata descoperire nu se face căutând alte şi alte 
noutăţi, ci privind viaţa cu alți ochi... (Marcel Proust) 

Obiceiurile, concepţiile şi preferințele indivizilor se schimbă. Oamenii mănâncă 
acum alte alimente şi au alte păreri decât pe vremuri; arată şi gândesc altfel decât în 
trecut. Toate se schimbă şi se vor schimba în continuare. Dar nu mi-e frică de 
pericolul dispariției Aikidoului — cum s-a întâmplat de exemplu cu oina, țurca sau 
alte sporturi — de aici şi de aiurea. 

De ce? 

Multe se schimbă — dar problema relaţiilor interumane rămâne în continuare 
aceiaşi, iar activităţile care pot duce la îmbunătăţirea lor, printre care şi Aikido, vor 
continua să joace un rol important în orice societate. 

Din punctul de vedere tehnic şi spiritual, al nucleului central al Învăţăturii, nu mai 
e nimic de adăugat sau îmbunătățit la Aikido. De altfel, apariția unor modificări 
radicale ar impune şi schimbarea numelui Artei! 

Ceea ce poate fi ameliorat se referă la aspecte importante, dar nu centrale: 
pedagogie, metodica predării, propagandă, latura organizatorică. 

Îmbunătăţirea metodicii de predare se referă pe de o parte la mărirea eficienţei 
transferului de know-how, la mai buna organizare a materiei de studiat şi păstrarea 
tuturor informaţiilor tradiționale, mai ales cele spirituale, la evitarea fragmentării 
curriculei sau dispariției unor capitole din ea, datorită modei sau intereselor 
personale. Varianta tradițională este un compromis genial între marţialitate şi 
căutarea spirituală, între violență şi blândeţe. Dar Aikido nu este o învățătură 
moartă, stabilită o dată pentru totdeauna de fondator, ci o activitate vie, dinamică, 
permanent înviorată de practicanți, mai ales de instructori. Profesorii valoroşi vor 
continua să găsească noi şi noi exerciții cu ajutorul cărora să predea mai bine 
Invăţătura. 

Desigur că multă vreme vor subzista diverse variante de Aikido marţial, chiar 
dacă aderenții lor vor fi mai puţini decât amatorii de varianta sanogenă. 

Din cauza evoluţiei societăţii spre o viață ne-naturală, dependentă de tehnologie, 
Aikido tinde să fie practicat tot mai mult ca o activitate sanogenă şi educativă, din 
ce în ce mai puţin ca o Artă marţială clasică, sobră. Tot aşa s-a întâmplat şi cu 
Taijiquan-ul chinezesc. 

Pericolul evoluţiei spre deviații dăunătoare îl constituie, ca de obicei, excesul de 
imaginaţie şi de orgoliu al unor instructori necopţi. Schimbarea rea poate fi 
îndreptată spre degenerarea Artei în două direcţii opuse: spre durificare sau 
brutalitate (de exemplu, reîntoarcerea la Aikijutsu, sau la competiţie etc.), ori spre 
diluare (de exemplu transformarea într-o gimnastică aerobică, sau în dans, sau într- 
o practică prea spiritualizată gen Yoga etc). Deviaţiile mari n-ar mai fi însă Aikido 
— ci altceva. 

Pentru mărirea atractivităţii Artei s-ar putea folosi forme noi, de exemplu Aikido 
aerobic cu muzică ritmată, la fel cu Taebo (derivat din Taeqwondo-ul coreean). 
Cauzele unei astfel de evoluţii sunt uşor de sesizat: oamenii au devenit mai 
intelectuali — şi totodată mai slabi la cerbicie, mai reticenți față de eforturile mintale 
şi fizice intense, fiind atraşi de „sporturile” care le gâdilă plăcerile. Vedem deja 
atractivitatea stilului Ki Aikido printre femei şi intelectuali. Chiar dacă par convinşi 
de necesitatea mişcării, ei vor refuza să practice un sport solicitant — cum este 
Aikido tradițional. Aikido va fi utilizat din ce în ce mai mult ca metodă de educație 
pentru îmbunătăţirea relaţiilor interumane, astfel ca tinerii şi adulții să înveţe: arta 
negocierilor, prevenirea şi stingerea conflictelor etc. 

S-ar putea dezvolta şi varianta competițională, deoarece interesele băneşti şi 
orgoliul au fost din totdeauna o motivaţie foarte eficientă. Dar pentru mulţi iubitori 
de Aikido clasic, o victorie a tendinţelor instinctuale (competiţia) asupra ideilor 
morale promovate de O Sensei (pacea) ar constitui o mare dezamăgire. 

Şi eu mi-am închipuit că introducerea competiţiei ar putea atrage de o potrivă şi 
mai mulți practicanți şi sprijinul Statului pentru răspândirea Aikido. Rezultatele 
practice au fost contrare aşteptărilor: o pierdere pentru etică şi nici un sprijin 


material pentru dezvoltarea Artei. Deşi nu aveau caracterul de luptă, ci de 
demonstraţie pe perechi, ca la patinaj sau dansuri, întrecerile de Aikido au scos la 
iveală aspectele urâte ale (lipsei) educaţiei tinerilor concurenţi şi mai ales orgoliile 
necontrolate ale părinţilor lor. Mai mult, iluzia naivilor care-şi închipuiau că 
autoritățile ar putea pricepe importanța patriotică a sportului de mase şi foloasele 
educaţiei tineretului cu ajutorul Artelor marţiale neviolente s-a spulberat. M-am 
înşelat crezând că ideile lui O Sensei ar fi depăşite de evoluția moravurilor. Îmi 
recunosc greşeala şi susțin fără rezerve interzicerea competiţiei în Aikido. O 
Sensei avea dreptate! Cine ştie unde era acum omenirea dacă urmaşii, în loc să facă 
pe deştepții tot lovind cu capul în „pragul de sus”, ar fi priceput mai repede că 
înaintaşii lor ştiau mai bine ... 

Îmbunătăţirea organizatorică se referă la dezvoltarea şi întărirea organizaţiilor 
de Aikido în jurul unor scopuri clare, atractive, generoase, mobilizatoare, 
expansioniste. Din păcate, multe din organizaţiile noastre de Aikido n-au nici 
putere de influenţă, nici viziune de viitor. Ele sunt slabe, lipsite de atractivitate şi 
inițiativă, pentru că au crescut în jurul unor lideri, practicanți entuziaşti şi talentați — 
nu în jurul unor idei sau principii. Ele supraviețuiesc datorită conducătorilor, care 
însă au devenit un fel de politicieni. Majoritatea membrilor simpli nu se implică în 
activitatea obştească şi nici nu sunt stimulaţi s-o facă. Datorită apatiei şi pasivităţii, 
ei devin yesmeni şi îi împing pe şefii organizațiilor să devină autocraţi (preşedinţi 
pe viață, ca dictatorii), chiar şi pe cei care nu vor. 

Diversitatea opiniilor şi existenţa mai multor şcoli poate fi foarte folositoare 
pentru progres, dar fărâmițarea, lipsa de colaborare şi uneori chiar conflictele dintre 
ele pot sabota ansamblul mişcării şi promovarea Aikido. Egoismul unora merge 
până la neanunţarea stagiilor (cu profesori străini) şi interzicerea participării la ele a 
elevilor din alte organizații. 

Lipsite de o doctrină coerentă şi misionară, unele organizații prea devotate 
cultului propriilor lideri se ocupă insuficient de răspândirea Aikido. Ele sunt sectare 
şi se concurează între ele, deşi problema lor comună este înmulţirea practicanților 
de Aikido şi educaţia celor din jur, nu întrecerea găunoasă între „valorile” stilurilor 
sau “carismele” şefilor respectivi. Poate că aceştia au muncit mult ca să creeze 
organizațiile pe care le conduc azi, dar evitarea coooperării prin cramponare de 
„scaun” şi izolarea organizaţiei, pentru a-şi păstra „jucăria” (sau izvorul de venit), 
nu serveşte interesului general. Dimpotrivă este o dovadă de egoism, contrară 
spiritului Artei. 

E păcat că „averea” de cunoştinţe adunate de instructorii români, unii de nivel 
internaţional, se iroseşte în bisericuțe - fără vreun folos pentru popularizarea şi 
progresul Artei, pentru binele Țării. Dezbinarea instructorilor de Aikido s-a datorat 
ciocnirii orgoliilor. Oameni deştepţi, dar incapabili să stea laolaltă. Personalităţi de 
mare calibru care în loc să lucreze convergent, preferă protagonismul steril şi 
principialitatea de paradă. Una spun şi alta fac. Ei ţin cu dinții de concepţiile 
personale, deşi această egoistă fidelitate contravine concepției unificatoare a Artei 

pe care pretind că o slujesc. Respectivii ar face bine să-şi amintească mereu că 
succesul lor la public se datorează mult mai puţin “valorii” lor personale decât 
meritelor artei Aikido şi aspiraţiei înăscute a oamenilor cuminţi spre armonie, pace, 
bună înţelegere. Din această „zâzanie” riscăm să rezulte nu o lume mai bună, ci 
nimic. Ex nihilo — nihil! 

Sunt convins că diversitatea nu e obligatoriu o pacoste, ci poate deveni o bogăţie. 
Însă numai însuşirea unei capacităţi de deschidere mintală, de dialog şi convieţuire 
paşnică poate determina reuşita proiectului de introducerea Aikido în şcoli. Buna 
înțelegere nu e uşor de atins, găsirea căilor paşnice de rezolvarea neînțelegerilor 
necesită creativitate. Chiar dacă nu sunt multe, exemple bune există (în alte 
domenii): statele nord-americane, statele europene, sindicatele româneşti (2007) 
şamd. 

Mărirea eficienţei organizaţiilor s-ar putea face prin coordonarea tuturor forțelor 
şi competenţelor existente în țară într-o confederaţie-umbrelă, sau mai informal, 
prin adunări naționale anuale. Acestea ar putea să articuleze pluralismul de opinii 
pentru a avea un impact mai mare în relațiile atât cu practicanţii din ţară, cât şi cu 
autoritățile sportive, sau din învățământ, cu societatea civilă etc. Exemple de 
proiecte strategice care pot fi realizate în comun de mai multe organizaţii (eventual 
toate) sunt: stagii „interconfesionale” la care să predea instructori cu diverse 
apartenenţe; proiectul „Un Dojo în fiecare şcoală” şamd. 

Îmbunătăţirea propagandei se referă la creşterea numărului de practicanți, de la 
cei aprox. 5000 actuali, adică doar 0,02 % din populaţie, pentru extinderea efectului 
binefăcător al Aikido asupra societății. (Comparativ cu Aikido, activiştii din artele 
marțiale competiționale sunt mai motivaţi să-şi crească numărul practicanţilor, 
deoarece competiția consumă şi cere mereu carne de tun nouă). Poate că ar trebui 
găsite mijloace mai eficiente de atragerea tinerilor în Dojo, folosind ca momeală 
activități gustate de ei, la fel cum fac şi alte organizaţii: de exemplu bisericile din 
SUA folosesc muzica hip-hop la slujbele religioase etc. 

Aikido educativ (pentru toţi — vezi # 5.8) ar trebui promovat pe toate căile, la 
toate nivelurile şi prin toate mijloacele, de organizaţiile şi practicanţii care vor să se 
implice în schimbarea societăţii spre mai bine. 

Pentru atragerea publicului în Dojo se pot folosi fie metode directe: propaganda 
în şcoli şi facultăţi; participarea cu demonstraţii la acțiunile publice organizate de 
autorități, primării; propaganda prin Internet etc., cât şi metode indirecte: 
cointeresarea factorilor cu putere decizională din domeniul educației publice. 
Creşterea numărului practicanților de Aikido va depinde de factori socio-economici 
(îmbunătăţirea condiţiilor de trai şi creşterea nivelului de cultură a populaţiei), de 
capacitatea şi interesul organizaţiilor, dar şi de iniţiativa individuală a bunilor 
cetăţeni dintre practicanţii entuziaşti. Aikido va ajunge să fie “pentru toți” doar 
când va fi introdusă ca educaţie fizică obligatorie în toate liceele şi universitățile. 
Obligativitatea este inevitabilă, deoarece nu pot crede că în viitorul previzibil va 


apare din senin la români o schimbare radicală de mentalitate şi vreun entuziasm 
pentru practicarea benevolă a sportului. 

Statul, prin MEdC, trebuie să susțină şi să finanţeze Aikido, ca soluţie pentru 
educaţia fizică de mase. Oficialitățile şcolare, subvenţionate de la buget, dispun de 
mijloace materiale şi umane suficiente pentru realizarea unei educaţii fizice 
moderne pentru mase, dar nu dau semne că ar vrea s-o facă. Dacă nu vor fi împinse 
“de la Bruxelles” (noul Țarigrad) sau de societatea civilă, ele nu vor înţelege nici 
peste 50 de ani avantajele sociale ale formării caracterului cu ajutorul educaţiei 
fizice de mase. Cu atât mai greu le va fi să înțeleagă foloasele educaţiei fizice cu 
metoda Aikido pentru toți. În acest scop atât autoritățile cât şi diversele ONG-uri 
trebuie sensibilizate, lămurite, influențate de iubitorii şi activiştii de Aikido. 

Dar indivizii izolați, fie ei preşedinţi de cluburi, părinţi încântați sau sponsori 
luminaţi, nu vor avea un impact la fel de mare cum ar putea avea acțiunile colective 
şi decise ale unor organizaţii (federații, cluburi) eficiente. Acestea ar trebui să 
depăşească marketingul simplist, cu jonglerii de săbii sau stagii cu profesori străini, 
care atrag puţini elevi noi, pentru a trece la realizarea proiectului „un Dojo în 
fiecare şcoală” (vezi # 5.10) din România, printr-o colaborare (sau luptă) iscusită 
cu autorităţile înapoiate. Punerea proiectului în practică ar însemna o revoluţie 
paşnică: pe de o parte Aikido ar deveni sport de mase, iar pe de alta starea de 
sănătate şi nivelul de civilizaţie al populaţiei ar face un mare salt în bine. 

Cel mai mare obstacol practic în calea acestui deziderat va fi asigurarea unui 
număr suficient de instructori, acceptați de sistemul şcolar. El poate fi depăşit 
numai prin introducerea Aikido în programa analitică a institutelor de educaţie 
fizică (vezi # 4.3.3), la fel cum s-a întâmplat cu Judo în anii '60. Pentru aceasta e 
nevoie însă de o revoluţie în gândirea învățământului superior de sport, adică un 
salt de la concepţia mercantilă actuală către alta, clarvizionară şi patriotică. Căci 
avem nevoie de formatori de caractere, de educatori — nu de antrenori pentru 
bătăuşi sau campioni egoişti. 

Toţi practicanții de Aikido ar trebui să fie solidari, pentru răspândirea Artei pe 
care o iubesc şi a-i ajuta pe alţi oameni să se bucure de foloasele ei. Fiecare ar 
trebui să facă ceva în acest scop, căci e şi în interesul lui. Neimplicarea în lupta 
pentru atragerea de noi practicanți e o dovadă de imaturitate, o atitudine ne-marțială 
— contrară spiritului Artei. Educaţia altor oameni prin răspândirea Învăţăturii e o 
faptă de utilitate publică, ea trebuie făcută fără nici o (falsă) modestie, ruşine, 
reţinere, jenă, renunțare, teamă. Nu e vorba de a face binele cu forța (căci facerea 
de bine...), ci de a da un ajutor ferm şi etic, într-o formă acceptabilă. 

Doi fraţi trăiau în două gospodării vecine. După zeci de ani de convieţuire 
paşnică, în care împărțiseră uneltele, forta de muncă şi roadele fără nici o 
problemă, s-au certat. Era prima lor neînțelegere serioasă. Începută ca o mică 
neînțelegere, ea crescu până ce deveni un conflict aprins, care degeneră într-un 
schimb de vorbe aprinse, urmate de săptămâni de tăcere. Lunga şi frumoasa lor 
convieţuire fu astfel stricată. 

Într-o zi cineva bătu la poarta unuia din ei. Era un om care întrebă: "Aveţi 
ceva de lucru pentru mine? Sunt tâmplar”. 

"Da" spuse fratele mai mare, "am ceva de lucru. Vezi gospodăria vecină? E a 
fratelui meu. Ne-am certat. Săptămâna trecută a venit cu un buldozer şi a 
transformat lunca dintre noi într-o râpă. A vrut să-mi facă în ciudă, dar eu o să- 
i fac o figură şi mai tare. Vezi grămada asta de scânduri? Să-mi construieşti cu 
ele un gard înalt ca să nu-i mai văd la faţă nici casa şi nici pe el. Sper că asta o 
să-l potolească”. 

Tâmplarul se gândi puţin şi spuse: "Cred că înţeleg situaţia. Sper să fac ceva 
care să vă placă". După ce lăsă tâmplarului toate materialele, fratele cel mare 
plecă în oraş cu treburi. Omul lucră toată ziua - măsurând, săpând, construind. 

Pe la asfinţit, când proprietarul reveni acasă, rămase cu gura căscată. 
Tâmplarul terminase treaba — dar nu era nici un gard. Era un pod... un pod 
care se întindea de la un mal la altul al râpei. O lucrare frumoasă şi trainică. 

Dar şi mai mare îi fu mirarea când îşi văzu vecinul, fratele mai mic, venind 
spre el cu mâna întinsă, de la celălalt capăt al podului: "Eşti un om tare bun 
dacă ai construit un pod atât de frumos către mine - după tot ce ţi-am făcut şi ți- 
am spus". Cei doi fraţi se întâlniră la mijlocul podului şi-şi strânseră mâinile. 
Erau din nou prieteni şi bucuria le fu mare. 

Văzură însă că tâmplarul îşi strângea uneltele şi da să plece. "Nu pleca, mai 
stai câteva zile. Mai am ceva treabă pentru tine" spuse fratele mai mare. 

"Mi-ar face plăcere să stau cu voi” răspunse tâmplarul, "dar mai sunt multe 
poduri de construit”... 

Devino şi tu un astfel de „tâmplar”! 


pb Copiem sau inovăm? 

Un alt aspect al evoluției Artei se referă la adaptarea Aikido la condiţiile şi 
necesităţile locale. 

La noi în ţară există mai multe grupări de Aikido, afiliate la organizații 
internaţionale care nu colaborează unele cu altele. Ele au apărut datorită în primul 
rând pasiunii, dar şi orgoliului celor care le-au creat (la fel cum s-au înființat şi apar 
mereu noi partide politice), uneori însă şi din cauza condiţiilor puse de organizațiile 
străine care le patronează. Din păcate, pe lângă partea bună (arte marţiale etc.) s-a 
învăţat dela străini şi partea rea (dezbinarea). Dar, străinii când se separă au în cap 
idei, concepţii, strategii. În schimb, liderii noştri sunt mânați cel mai adesea de 
interese meschine. Fiecare poate face varianta care-i place; dar înainte de a căuta 
fericirea în străinătate şi a fi înscris la străini, sau să-i fie recunoscută „valoarea” 
peste mări - el este român şi are anumite obligații față de neamul său. Nu contează 
ce face România pentru tine, contează ce dai tu României! 

Altfel - rămâne cum a zis Eminescu, în nemuritoarea lui Doină. 

Toate petecele de hârtie pe care le dau străinii nu sunt aur, doar lucesc, ca o tichie 
de mărgăritar... Plus că ele nu sunt nici gratuite, nici dezinteresate. 


Informarea, schimbul de experienţă, sunt vitale pentru progres. Vizitarea altor 
țări, cunoaşterea altor oameni, este obligatorie pentru adaptarea la conviețuirea 
globală. Având însă în vedere că Aikido nu este o tehnologie, ci un efort de 
civilizare, pentru elevi nu contează să afle despre cea mai perfecționată tehnică 
(mereu în curs de a fi depăşită), ci despre exemple de omenie. lar astea se găsesc 
oriunde! Aici sau aiurea. Cine vrea străini nu e obligat să meargă la antipozi, ci 
poate fi suficient (şi mult mai ieftin) să aibe relaţii cu Aikidoka vecini: unguri, 
ucrainieni, bulgari, greci, polonezi — chiar ruşi sau turci. Exemplele lor bune (dar şi 
cele rele!), mult mai accesibile, pot ajuta la ridicarea spirituală şi profesională într- 
un mod poate mai puţin spectaculos, dar cu un raport calitate/(preț x timp) mult mai 
avantajos decât ar fi în stare s-o facă profesorii americani, engleji sau japonezi cu 
tot glamourul lor. 

Cine caută cu hotărîre fericirea o va găsi mai devreme sau mai târziu, poate în 
acelaşi fel ca bătrâna ce a constatat în cele din urmă, după o lungă căutare, că 
ochelarii se aflau - bine mersi - pe nasul ei. 

Rabinul Aizik din Cracovia e somat de un vis repetat să meargă la Praga 
pentru a descoperi o comoară ascunsă sub podul ce duce la castelul regilor 
Boemiei. Ajungând el şi învârtindu-se nedumerit la locul cu pricina, căpitanul 
gărzii îl întreabă ce caută pe acolo. Povestindu-i visul său, ofițerul moare de 
râs pe seama străinului, căci, îi mărturiseşte, şi el a avut un vis asemănător, 
care îl îndemna să caute o improbabilă comoară îngropată în vatra casei 
rabinului Eisik din Cracovia. 

Fără a mai întârzia, rabinul se întoarce acasă, descoperă comoara şi o 
foloseşte în fapte plăcute religiei sale. (Poveste retălmăcită de Paolo Coelho în 
[13]). 

Sigur că oricine se simte bine într-un cadru care i se potriveşte. Fiecare om e 
diferit şi îi vine greu să-şi găsească instructorul şi stilul adecvat. Adeseori însă viața 
ne sileşte să ne înscriem într-un club fără a putea compara şi alege. Dar, până la 
urmă problema nu este exterioară — creată sau rezolvată de alţii, de departe - ci 
interioară. 

Chiar dacă practicăm arte marțiale orientale, noi n-o să devenim vreodată 
japonezi, cu atât mai puţin samurai. Dar putem deveni oameni de omenie şi 
caracter, buni cetățeni, putem să ne întărim corpul şi mintea spre a depăşi 
mentalitatea milogului, sau a „dilematicului” care şade cu curul în două luntri. 

Cred că nouă ni se potriveşte un Aikido făcut “ca la noi”, un fel de tehnologie 
japoneză cu inima românească. Nu e vorba de a cobori Arta la defectele noastre, 
spre exemplu jumulind-o de vreun principiu etic ce pare prea sever, sau de a 
renunța la sobrietatea şi duritatea marţială de dragul succesului facil la public, ci de 
o adapta bunului specific local. Avem şi noi tradiţii de civilizaţie exemplară, doar 
că ea nu se mai arată la față din cauza mitocăniei agresive şi asurzitoare a țeparilor 
(care ar trebui tratați cu „bătaie” — vezi # 4.4), din cauza orgoliilor nestăpânite, din 
cauza egoismului debordant. 

Un Aikido potrivit condițiilor noastre poate ajuta practicanţii să transfere mai 
uşor cele învăţate în Dojo, pe saltea, spre viaţa de toate zilele, în societatea noastră 
de aici. Fiecare elev şi instructor care gândeşte cu capul său îşi poate folosi 
deprinderile din Dojo la propria perfecţionare, ca om şi cetățean. Din păcate Aikido 
îl poate ajuta numai pe cel care se antrenează cu perseverenţă şi creativ, în armonie 
şi corespondenţă atât cu posibilitatile sale corporale şi mintale, dar şi cu condiţiile 
şi nivelul societăţii în care trăieşte. Nu-i poate ajuta pe cei care nu vor să fie ajutați. 

Formarea instructorilor noştri ar trebui axată mai mult pe mentalitatea şi 
concepţiile noastre de viață, fără a neglija sau a respinge aspectele bune de la alţii. 
Căci fără un dram de specific valoros dispari neştiut, lumea nici nu te observă. 
Soluţia nu poate fi decât colaborarea sinceră, reală, constructivă, creativă, 
responsabilă, patriotică (mai ales!), a tuturor organizațiilor şi specialiştilor, într-un 
cadru bine organizat (o conferință naţională anuală pentru schimbul de experiență, 
sau o confederație umbrelă etc.). 

Bine ar fi ca în încercarea de a progresa ca țară — printre altele, construind un 
Aikido pentru toți românii — să nu copiem de la străini ce-i mai rău şi mai 
nepotrivit pentru noi, pervertind şi balcanizând în stilul nostru obişnuit. Se spune că 
regele Ferdinand ar fi afirmat despre nepotul şi urmaşul său la tron, Carol al II-lea, 
că a devenit un adevărat român pentru că înjură şi trişează la cărți. Adevărat sau nu, 
acest verdict arată trista reputaţie a plaiurilor dâmboviţene de a perverti valori şi 
comportamente pozitive. E cazul să schimbăm calimera! 

La varianta de Aikido cea mai bună pentru şcolile noastre se va putea ajunge doar 
prin colaborarea şi consensul cât mai multor specialişti autohtoni, în spiritul 
respectului reciproc şi bunei înțelegeri specifice Aikido, nu prin angajarea lor într- 
un atât de des întâlnit război româno-român, cauzat de orgolii. 

Doar aşa am putea deveni mai uniţi şi mai tari, spre a pătrunde cu succes într-o 
Europă reunită dar diversificată. 

Însă şi pentru a supraviețui ca nație, căci istoria viitoare n-a fost încă scrisă..... 

În după amiaza toropită de primăvară tramvaiul clămpănea pe şinele 
din mahalaua Tokyotă. Vagonul în care mă aflam era destul de gol — câteva 
gospodine cu copii mici, câțiva bătrâni plecaţi la cumpărături. Pierdut pe 
gânduri, mă uitam la casele sărăcăcioase şi la vegetația prăfuită. 

La una din staţii liniştea fu deodată spartă de un om care se sui vociferând 
violent injurii de neînțeles, după ce se împiedecase de prag. Era îmbrăcat cu o 
salopetă murdară, era mare, nespălat şi beat. Mai fipa când s-a lovit de o 
femeie cu un copil în braţe. Din ciocnire, femeia fu aruncată în poala unei 
perechi de vârstnici. A fost o minune că nimeni n-a pățit nimic. 

Speriaţi, bătrâneii o zbughiră spre celălalt capăt al vagonului. Muncitorul 
trase un şut spre fundul bătrânei, dar n-o nimeri. Din cauza insuccesului 
bețivul se enervă şi apucă bara verticală din mijlocul vagonului, încercând s- 
o smulgă din ţâțână. Am văzut că o mână îi era tăiată şi sângera. Tramvaiul 
se târa înainte, pasagerii înghețaseră de spaimă. M-am ridicat de pe bancă. 

Pe vremea aia eram tânăr, au trecut vreo 20 de ani de atunci, şi în formă 
destul de bună. În ultimii 3 ani mă antrenasem zilnic câte 8 ore de Aikido. Îmi 
plăcea să arunc, să cad, să mă bat. Eram un dur. Dar priceperea mea nu 
fusese încă verificată într-o luptă adevărată. Cei care studiază Aikido n-au 
voie să se bată pe stradă. 

Profesorul meu repeta mereu: “Aikido este Arta împăcării. Cine ajunge să 
se gândească la bătaie a rupt legătura cu Universul. Când încerci să domini 
pe alții, eşti deja înfrânt. Aici învăţăm cum să stingem conflictele, nu cum să le 
naştem ”. În sala de antrenament îi ascultam cuvintele. Chiar încercam să fiu 
foarte atent. Mergeam până acolo cu bunăvoința de a face ce zice el, încât 
traversam strada ca să evit golanii care îşi făceau veacul pe lângă clădirile 
stațiilor de metrou. Eram încântat de purtarea mea. Mă simțeam şi dur, şi 
sfânt. Dar în adâncul inimii tânjeam după o ocazie în care să intervin şi să 
salvez un nevinovat, distrugându-l pe vinovat. 

Când a apărut beţivul, mi-am zis: asta e ocazia!. Oamenii sunt în pericol şi 
dacă nu fac eu ceva, s-ar putea ca unii să fie rănți. M-am ridicat. Sesizând că 
m-am sculat, beţivul a găsit pe cine să-şi verse năduful. “Aha”, răcni el, “un 
străin. Ai nevoie de o lecţie de politeţe japoneză”. 

Mă tineam uşor de cureaua atârnată de tavan şi i-am aruncat încet o privire 
de dispreţ şi respingere. Mă gândeam că o să-l fac bucățele, dar era nevoie să 
facă el prima mişcare. Trebuia să-l enervez şi mai tare, aşa că i-am adresat 
din buze un sărut obraznic. “Foarte bine!” zbieră el, “o să capeţi o lecţie” şi 
se adună să se repeadă la mine. 

Dar cu o fracțiune de secundă înainte ca el să pornească, cineva din vagon 
strigă “Hei!”. Un răcnet asurzitor. Îmi aduc aminte şi azi sunetul — era ciudat 
de vesel, ca şi cum cineva ar fi căutat un lucru împreună cu un prieten şi-l 
descoperise în Sfârşit. ” Hei!” 

M-am răsucit instinctiv spre stânga, beţivul se roti la dreapta. Amândoi ne 


holbam la un japonez mărunţel şi în vârstă. Micuţul domn avea peste 70 de 
ani, Stând liniştit pe scaun într-un kimono imaculat. Nici nu m-a băgat în 
seamă, dar îl privea încântat pe muncitor, ca şi cum ar fi avut să-i 
împărtăşească cel mai important şi plăcut secret. 

Ai încoa”” se adresă el bețivului în limbaj popular. “Vino încoa’ să 
vorbim”. Și făcu uşor un semn cu mâna. Huiduma se îndreptă spre omuleţ, ca 
şi când ar fi fost trasă de o sfoară. Dar când ajunse în fața bătrânului domn se 
înfipse agresiv cu picioarele în podea şi urlă, ca să se audă pe deasupra 
zdrăngănitului roților: “da” de ce dracu’ aş sta de vorbă cu tine?” Beţivul era 
cu spatele la mine. Un milimetru dacă şi-ar fi mişcat cotul, l-aş fi trăznit. 

Bătrânelul continua să trăncănească vesel cu muncitorul. “Ce-ai supt? ” îl 
întrebă, cu ochii scânteind de curiozitate. “Sake, da’ ce-ţi pasă ţie? ” răspunse 
omul, stropindu-l pe bătrânel cu picături de salivă. 

“Aa, minunat” spuse bătrânelul, “e grozav! Vezi, şi mie îmi place sake. În 
fiecare seară, eu cu bătrâna mea (Ştii, are 76 de ani!), încălzim un ibric mic 
cu sake şi-l luăm în grădiniță unde ne aşezăm pe o băncuţa veche de lemn. Ne 
uităm cum apune soarele şi ce mai face copăcelul de parsimon. Copacul a fost 
plantat de străbunică-meu şi ne îngrijorează starea lui. Vrem să vedem dacă 
îşi revine după gerul cumplit de astă-iarnă. Află că e mai tare decât credeam, 
mai ales dacă ţii seama că pământul e cam prost acolo. Ne place aşa de mult 
să-l privim când ne bem sakeul — chiar şi când plouă”. Se uita în sus la 
muncitor, cu ochii zâmbitori. 

Încercând să urmărească sporovăiala bătrânului, chipul beţivului începuse 
să se îmblânzească. Pumnii i se desfăcuseră. “Eh, şi mie îmi place 
parsimonul ”. Vocea i se înmuiase. 

“Bineînțeles” adăugă bătrânul, “şi sunt sigur că ai o nevastă grozavă”. 

“Nu”, răspunse muncitorul. “Nevastă-mea a murit”. Încetişor, legănându- 
se împreună cu mişcarea vagonului, huiduma începu să plângă. “N-am 
nevastă, n-am casă, n-am slujbă. Mi-e ruşine de mine”. Lacrimile îi curgeau 
pe obraji; un tremur de deznădejde îi zgălțâi corpul. 

Acum îmi venise mie rândul să mă dezumflu. Plin de închipuirile mele 
tinereşti, cu avântul naiv de a-indrepta-lumea, m-am simțit deodată mai 
murdar decât bietul bețiv. 

Apoi tramvaiul ajunse la staţia mea. Pe când se deschideau uşile l-am auzit 
pe bătrânel spunând cu o voce plină de simpatie: “măi, măi, măi, ce 
nenorocire, într-adevăr. la stai jos şi spune-mi cum S-a întâmplat”. 

M-am întors să-i privesc pentru ultima dată. Muncitorul era prăvălit pe 
scaun, cu capul în poala bătrânului. Acesta îl mângăâia încet pe părul jegos şi 
încâlcit. După ce tramvaiul s-a depărtat, m-am aşezat pe o bancă. Gândurile 
mă apăsau grele. 

Tocmai văzusem cum se foloseşte Aikido într-o confruntare adevărată, iar 
tehnica de luptă fusese iubirea de oameni. Ceea ce eu voiam să fac cu muşchii 

fusese înfăptuit cu doar câteva cuvinte amabile. 

Mi-am dat atunci seama căi trebue să ma treacă mult timp până să fiu în 
stare să-mi dau cu părerea despre lupte şi rezolvarea conflictelor. Și că va 
trebui să mă antrenez având în cap cu totul altfel de gânduri. 

Terry Dobson (primul american care a studiat cu O Sensei) 


11.1. Aikido şi conflictele 


11.1.1. Bazele teoriei rezolvării conflictelor 

În viaţă avem de-a face cu conflicte - sub cele mai variate forme — tot aşa de des 
cum respirăm şi la fel de inevitabil ca apusul sau răsăritul soarelui. Am putea crede 
că orice adult s-a obişnuit deja cu ele, le acceptă ca pe un lucru firesc şi le 
soluţionează rațional. 

Ei bine, nu-i aşa. 

Mulţi oameni sunt surprinşi de orice conflict (verbal, corporal etc.) şi 
reacționează la el emotiv, cu violență, rezistenţă, refuz. E o comportare instinctivă, 
învățată de la părinți, de la colegi, sau din filmele de acțiune cu Rambo şi Seagal. 
Dar o astfel de "soluţionare" a conflictului nu rezolvă practic nimic. Aţi reuşit 
vreodată să împăcaţi o neînțelegere țipând la cineva? Sau întorcându-i spatele; sau 
amenințându-l cu represalii? Cu toată această evidenţă a faptelor, continuăm zi de 
zi şi an de an să reacţionăm instinctiv şi neraţional la orice fel de conflict, fără a 
gândi câtuşi de puţin la ineficienţa comportării noastre şi la rezultatele ei proaste, 
ne căutând o rezolvare mai bună. 

Reacționăm la un conflict cu agresivitate, refuz, rezistență — deoarece îl 
considerăm fie ceva rău, fie o întrecere. Dar acestea sunt închipuiri, nu realități. 
Conflictul în sine nu este nici rău, nici bun, ci pur şi simplu o întâmplare normală şi 
naturală a vieții sociale din ce în ce mai complexe în care trăim şi a interacțiunilor 
cu ceilalți. Rea poate fi reacția noastră la conflict, rău poate fi ceea ce facem noi cu 
conflictul. Cunoaştem din păcate multe exemple de rezolvări proaste ale diverselor 
conflicte: bătăi, crime, masacre, războaie ş.a.m.d., dar există şi exemple de 
soluţionare bună. 

O soluţie bună e cea care nu produce nici câştigători, nici păgubiţi sau victime. 
Dacă reuşim să acceptăm că un conflict nu este o întrecere "care-pe-care", atunci 
apare posibilitatea găsirii unei soluţii în care ambele părți câştigă (win-win). Ca să 
poată apare un astfel de rezultat fericit, cele două părți antagoniste trebuie să 
îndeplinească trei condiţii de bază: 

- Să-şi dea seama de existenţa conflictului şi s-o recunoască - în loc să-l evite, 
nege sau respingă (din cauza fricii, ruşinii etc.); 

- Să accepte conflictul ca ceva firesc şi să accepte că fiecare participant e obligat 
să facă ceva pentru rezolvarea sau aplanarea lui; 


- Să se adapteze la situaţie: fiecare să caute soluții şi să accepte ideile constructive 
ale celorlalți, să ţină seama atât de argumentele cât şi de sentimentele celuilalt, fără 
să facă aprecieri. 

Orice fel de problemă din viață poate fi soluționată mai bine dacă, înainte de a 
reacționa sau încerca s-o rezolvi, faci efortul de a gândi. Adică, să imaginezi mai 
multe variante de acţiune, anticipând rezultatele fiecăreia din ele, după care s-o 
alegi pe cea mai bună şi mai avantajoasă. Evident că în afară de bunăvoință mai e 
nevoie şi de ceva cunoştinţe despre unele metode principiale pentru rezolvarea 
conflictelor, pe care să le adaptezi la situaţia concretă cu care ai de-a face. 

O astfel de metodă este Aikido - iar principiile sale pot fi aplicate celor mai 
variate situaţii din viață. 

Aikido ne învaţă că răspunsul bun la o provocare (agresiune sau conflict de orice 
fel) are obligatoriu două etape strâns legate: autoapărarea şi facerea de bine. 
Autoapărarea înseamnă evitarea sau anihilarea pericolului. Facerea de bine este o 
acțiune de folos colectiv, din care câştigă ambii participanţi (agresorul şi victima), 
spre deosebire de fapta bună - care foloseşte doar beneficiarului, în timp ce făptaşul 
nu profită deloc. Fapta bună este rezultatul unei atitudini etice superioare. În cazul 
facerii de bine, agresorul este „ajutat” să se „vindece” de pornirile sale antisociale, 
prin orice fel de mijloace prietenoase dar eficiente: verbale, corporale etc. 
(educaţie, constrângere şamd.). Încă din antichitate se deosebeau mai multe feluri 
de „pace”, adică soluţii pentru aplanarea conflictului: 

- Pax romana - dispariţia diferenţelor între învinşi şi învingători prin dispariţia 
ideilor şi culturii (mentalităţii, gândirii) învinse; 

- Pax hellenica - dispariţia diferenţelor între învinşi şi învingători prin asimilarea 
culturii învinse; 

- Pax judaica (Shalom) - coexistenţa paşnică cu acceptarea diferenţelor; modelul 
fiind Ierusalimul (Jeroi Shalom), cetatea deschisă celor 4 zări (puncte cardinale), în 
care putea veni şi trăi oricine. 


11.1.2. Rezolvarea conflictelor cu Aikido 

Cele trei condiţii de bază amintite mai înainte se regăsesc în teoria Aikido şi se 
exersează în practica din Dojo. 

De fiecare dată când intrăm pe Tatami instructorul ne reaminteşte că rezistența, 
încordarea, violenţa, răzbunarea nu sunt nici cele mai eficiente, nici cele mai bune 
soluţii ale conflictului. Numai dacă eşti relaxat şi te mişti curgător pornind din 
Hara ai succes cu tehnica Aikido. Baza (şi scopul) Aikido este conştientizarea, 
acceptarea şi manipularea energiei (Ki-ului) adversarului (Uke), fiind mereu gata să 
adaptezi şi să modifici răspunsul tău conform necesităților în continuu 
schimbătoare ale situației. 

Orice exerciţiu de Aikido sugerează armonizarea cu partenerul şi controlarea lui 
fără violenţă. Tehnicile de luptă sunt bazate pe principii pe care orice om le poate 


237 
prelua şi aplica în propria lui viaţă, pentru soluționarea conflictelor de orice fel 
cu părinţii, copiii, soţii, colegii, camarazii, şefii ş.a.m.d. 

De obicei oamenii au tendința să bată apa în piuă, să teoretizeze situaţiile 
practice. Psihologii care studiază teoria rezolvării conflictelor pot să vorbească cu 
uşurinţă despre tehnicile de comunicare interpersonală, sau despre concepţia unui 
plan de acţiune pentru stingerea conflictului. Aceste aspecte au importanţa lor, dar 
eficacitatea lor practică scade mult dacă pentru rezolvarea problemei nu se implică 
şi corpul. Când crezi că ai avea mai mult succes, cu oricare din metodele de 
comunicare şi pacificare: dacă eşti agitat, încordat, instabil - sau dacă eşti calm, 
relaxat, centrat? 

Practicantul de Aikido înţelege orice situație mai uşor şi mai repede. Mult mai 
mulți oameni pricep şi învaţă cum să se comporte dacă le arătăm practic, oricât de 
puţin, cum se poate rezolva o problemă. Orice om - chiar şi cei ce nu fac sport - 
poate reuşi câteva exerciții simple dar sugestive din Aikido: păstrarea atenţiei 
asupra Centrului (Hara); starea de calm, echilibru şi stabilitate obținută prin 
relaxare; păstrarea calmului chiar când este atacat ş.a.m.d. 

Principiul Centrului (Hara - vezi # 8.5) este o metodă simplă şi directă de a 
ajunge la starea optimă a minţii şi corpului pentru rezolvarea conflictelor. În 
diverse ocazii de stres maxim, mulți oameni ajung involuntar în această stare 
specială, când "se întrec pe ei înşişi": de exemplu când iau un examen cu succes, 
evită un accident, se însoară ş.a.m.d. 

În Aikido, ideea este că această stare optimă poate fi atinsă oricând şi oriunde, 
conform voinţei - dacă te antrenezi în acest scop. 


11.1.3. Exerciţiile din Aikido şi soluţionarea conflictelor 

Însuşirea unor exerciţii de Aikido ajută oricărei persoane să priceapă regulile de 
rezolvarea conflictelor la nivel corporal. După aceea, îi va fi mult mai uşor să aplice 
teoria în cazul unor situaţii ne-corporale. 

De exemplu, s-a încercat şcolarizarea angajaţilor dintr-o întreprindere 
(personalul de conducere şi muncitorii), pentru rezolvarea conflictelor de muncă, 
folosind şi câteva exerciţii de Aikido. Când oamenii au înţeles pe saltea diferența 
dintre acțiunea "împotriva" partenerului şi acțiunea "împreună" cu partenerul, "le-a 
căzut fisa" şi în ceea ce priveşte conflictele lor de muncă. După terminarea 
cursurilor s-a constatat o îmbunătățire considerabilă a raporturilor dintre cele două 
grupe de salariaţi şi o creştere substanţială a disponibilităţii pentru compromisuri şi 
înţelegeri reciproc avantajoase. 

Aikido are numeroase exerciţii potrivite pentru astfel de aplicaţii. 

Să analizăm de exemplu atacul Mune-tori (apucarea de umăr sau rever) şi 
răspunsurile posibile. 

Tendinţa obişnuită, instinctivă, a celui apucat este să stea pe loc, să reziste, să se 
opună, chiar să apuce mâna lui Uke. Dar această reacție îl face să-şi piardă 


stabilitatea, să devină mai vulnerabil la o nouă agresiune, pentru că atenţia lui s-a 
concentrat asupra atacului, nu asupra atacantului. Atacul este deja trecutul; 
adevăratul pericolul este sursa atacului. 

Persoana atacată, care joacă rolul lui Nage, capătă sarcina să-şi închipuie că 
apucarea umărului său reprezintă un atac necorporal din viaţa obişnuită, de 
exemplu o mustrare inechitabilă, o sarcină incorectă ori o insultă din partea unui 
coleg de servici. Nage va constata în ce constă răspunsul său instinctiv: încordarea 
corpului, accelerarea sau oprirea respirației etc. 

În faza următoare Nage este învăţat să se ferească păşind înapoi, retrăgându-şi 
umărul astfel ca Uke să nu-l mai poată prinde şi, urmărind umărul, chiar să se 
dezechilibreze. 

Omul sesizează imediat că printr-o simplă mişcare (pasul înapoi) situaţia se 
schimbă radical în folosul lui: conflictul dispare, încordarea scade, stabilitatea 
rămâne bună, adversarul nu mai poate ataca. Elevul înţelege diferenţa între o 
eschivă din fața atacului, păstrând însă atenţia asupra agresorului, şi fuga sau 
retragerea bezmetică, pentru a se feri de apucare sau de lovitură. În felul acesta 
oamenii pricep foarte bine importanţa conştientizării sursei de agresiune (prima din 
cele trei condiții de bază) dar şi asemănarea dintre conflictele reale şi cele mimate 
pe Tatami. 

În plus, acest exerciţiu simplu din Aikido - şi altele asemănătoare - stârnesc pofta 
elevilor să găsească noi soluţii la problemele lor. După ce constată că fiecare din ei 
poate fi în acelaş timp şi tare, şi protector, oamenii vor să afle mai multe: unii se 
apucă să practice Aikido, alţii încep să înveţe Taijiquan ş.a.m.d. Indiferent însă ce 
fac după un astfel de curs, important e că rămân cu ideea că pentru soluţionarea 
conflictelor există mult mai multe alternative decât credeau ei înainte. 

Desigur, cele arătate sunt de folos şi practicanților de Aikido. Dacă un Aikidoka 
îşi păstrează atenţia asupra Centrului înainte de a începe o discuţie în contradictoriu 
cu un copil, şef, coleg, rudă ş.a.m.d., sunt mari şanse ca rezultatele conversaţiei să 
fie mai bune. 

Un practicant poate să-şi antreneze îndemânarea de a soluţiona conflicte la 
oricare antrenament. Fiecare exerciţiu pe Tatami poate fi o ocazie pentru 
dezvoltarea Hara, pentru a-şi imagina că rezolvă o problemă de viaţă. Dacă în 
cursul antrenamentului eşti mereu atent şi gândeşti, îți sporeşte capacitatea de a 
face față stresului şi conflictelor din afara Dojo-ului. 

Mulţi practicanți de diverse arte marţiale, care au început să înveţe cum să se bată 
din cauza fricii sau a suferinţei provocată de altcineva, or poate numai ca să „se dea 
mari”, au constatat că după ce au ajuns să stăpânească “meseria“ — nu au mai avut 
nevoie de ea! Pur şi simplu încrederea în ei, produsă de însuşirea tehnicilor de 
luptă, îi ferea de conflicte! 

Mulţi Aikidoka nu-şi dau seama de aceste aspecte ale antrenamentului. Omul are 
totdeauna impresia că iarba vecinului ar fi mai verde, iar cea din propria sa curte n- 
ar fi grozavă. De exemplu, mulți oameni plătesc bani grei pentru cursuri de sănătate 

mentală, de comunicare interpersonală ş.a.m.d., în timp ce pentru un Aikidoka 
aceste învățăminte sunt gratuite, aşteptând să fie luate de pe saltea doar prin 
transpiraţie, interes, sinceritate la antrenamente. 


11.2. Societatea şi violenţa 


11.2.1. Pacifismul şi pasivitatea 

O mare parte a problemei opoziţiei dintre violență şi pacifism stă în neînțelegerea 
caracterului unor acţiuni care sunt mijloace, nu scopuri. 

Pacifismul nu e acelaşi lucru cu pasivitatea şi nu e opusul violenţei. 

Pacifismul este opusul agresivităţii. 

Violenţa, pacifismul şi pasivitatea pot fi mijloace adecvate sau neadecvate pentru 
rezolvarea conflictelor, corespunzătoare sau necorespunzătoare, potrivite sau 
nepotrivite situaţiei respective. 

Un om paşnic, care preferă pacea în locul războiului, poate folosi şi violența când 
e cazul, la fel cum ar face cu oricare altă unealtă. 

În schimb, cel agresiv foloseşte violenţa şi când e cazul, şi când nu este. 

Deseori oamenii nu înţeleg (sau refuză să înțeleagă) aspectele neplăcute ale vieții 
adevărate. De exemplu, că pe lume există pericole şi oameni răi. Treaba ta dacă nu 
vrei să ştii de ei, dar părerile tale nu schimbă realitatea. Nu poți s-o ţii la nesfârşit 
cu "bunătatea oamenilor", din cauză că aşa ne învaţă religia. Până la urmă eşti silit 
să accepţi adevărul neplăcut şi să faci ceva. Însuşi lisus nu a fost blând şi moale, 
chiar dacă popii îl prezintă în felul acesta. Un om care atacă cu biciul zarafii din 
templu şi acuză în gura mare autoritățile de tembelism, care-şi înarmează adepţii cu 
săbii ş.a.m.d. - nu putea fi un mototol. Mitul pasivităţii lui lisus a fost scornit de 
religie pentru a educa poporul să devină o turmă uşor de stăpânit. 

Cât priveşte soluţionarea conflictelor, atitudinea şi concepția obişnuită este că ori 
distrugi adversarul, ori stai şi te faci că nu vezi răutatea. 

În realitate, există numeroase alte variante de răspuns, cu diverse nivele de 
duritate. Diverselor situaţii li se poate răspunde cu o diversitate de acțiuni; dacă n- 
ar exista decât soluţia "totul sau nimic" am avea de-a face cu o dilemă, nu cu o 
alegere. 

Din punctul de vedere al moralei este corect să cauţi o soluţie neviolentă, însă nu 
pasivă. Non-violenţa nu înseamnă evitarea confruntării, ci să treci prin conflict fără 
să lupti. Pasivitatea nu este o soluţie morală, ci nesănătoasă în practică şi adeseori 
fără ieşire. Derbedeii, beţivii sau oamenii răi din naştere, nu violează şi omoară din 
cauză că le e foame sau sunt disperaţi, ci pentru că aşa vor ei, sau le face plăcere. 
Pasivitatea victimei nu-i umple de admiraţie sau milă, ci de dispreț sau bucurie că 
le uşurează fapta. Sacrificarea ta sau a altora în fața unei astfel de pervertiri a 
justiţiei şi raţiunii este o imoralitate. 


NU ai dreptul moral să fii pasiv, să stai şi să înduri nedreptatea, obrăznicia şi 
agresiunea. 





N-ai voie să rabzi nedreptatea! 











11.2.2. Trecutul şi viitorul violenței 


Regula “ochi pentru ochi şi dinte pentru dinte” ne 
transformă pe toți în orbi şi ştirbi (Mahatma Gandhi) 

În medicină unele boli sunt considerate cronice — adică de lungă durată, dar cu 
gravitate mică, iar altele acute - adică de scurtă durată, dar cu gravitate mare. 
Tratamentele bolilor sunt diferite şi ele: pentru o durere de cap întâmplătoare (boală 
acută) se ia o aspirină, pentru o durere de cap de lungă durată (boală cronică) se 
aplică un tratament mai complex. 

Tot aşa cum există o desfăşurare în timp a bolilor, există şi o desfăşurare în timp a 
violenţei. 

Mulţi practicanți de arte marţiale visează la fapte de vitejie răsunătoare, ca ale 
eroilor din filmele de acţiune. Însă orice adevărat specialist în arta războiului, de la 
Sun-tzu la Mushashi sau la O Sensei, au insistat asupra ideii că performanţa cea mai 
grozavă este să opreșşti conflictul înainte de a apare — fie înăbuşindu-l în faşă, fie 
acționând preventiv asupra cauzelor de lungă durată. Soluţiile explozive, eroice, 
mustind de adrenalină — sunt poveşti imaginare, acadele pentru creier. 

Chiar şi în cazurile când ar putea fi folosite, rezolvările violente sunt mai degrabă 
o cârpeală insuficientă şi prea târzie, aplicată unei situaţii acute, apărută după 
trecerea uneori a câtorva minute bune, alteori a multor ani, de când problema 
cronică a apărut şi început să se dezvolte. 

Reacţia fizică la un atac corporal violent dovedeşte, în cazul unei neînţelegeri mai 
vechi, cunoscută - că nu te-ai ocupat la timp de problema care creştea şi ai aşteptat 
până s-a “spart buba“, iar în cazul unei surprize — că n-ai fost vigilent. Pe de altă 
parte, o reacţie finală de natură corporală, chiar reuşită, nu constituie o soluţie 
durabilă, morală sau economică la problema violenţei. 

Pentru a rezolva conflictele e necesar să fii pregătit, să ştii ce să faci. Un fel de 
pregătire este chiar citirea acestei cărţi, un alt fel ar fi o analiză temeinică a 
valorilor în care crezi şi a ceea ce vrei să faci în viață. 

Dacă te apuci să practici Aikido sau orice Artă marţială, o să înveţi tehnici de 
luptă, vei deveni mai competent dar totodată şi mai periculos. Aceste cunoştinţe îţi 
aduc şi o responsabilitate mai mare. Înainte de a te angaja într-o bătaie trebuie să-ți 
fie clar în ce te bagi, care pot fi urmările faptelor tale. 

Iată câteva întrebări importante: 

Eşti în stare să acţionezi violent asupra cuiva - chiar dacă e vorba de un agresor 
care îţi vrea răul? Eşti în stare să răneşti un răufăcător - poate chiar să-l laşi invalid 

pentru restul vieţii? Eşti convins că un agresor care încalcă legea - sau numai 
regulile de bună purtare - e conştient de ce face şi trebuie pedepsit oricât de dur? Că 
prin atacul lui asupra ta el pierde orice drept la milă şi poţi să-i faci orice? 

Răspunsurile nu le poţi afla decât singur - gândindu-te la ele şi discutându-le cu 
cei apropiați. Modul cum răspunzi la aceste întrebări constituie baza atitudinii 
mentale cu care urmează să te aperi, refuzând să fii o victimă. 

Să presupunem că ai fost atacat pe stradă de un tâlhar şi reuşeşti să te aperi, să-l 
imobilizezi şi să-l predai poliţiei, aceasta îl dă pe mâna justiției. 

Bun. Şi după aceea? Te-ai gândit puţin ce urmează DUPĂ acţiunea ta? 

Să zicem că rezultatul apărării tale cu o tehnică de luptă ştiinţifică dar violentă 
(gen box, Karate, Ninjutsu ş.a.m.d.) va fi că: 

- Îl prinzi, îl dai pe mâna poliţiei, 
- Sau: Îi rupi o mână, un picior, îl ciopârțeşti etc. 
- Sau: îl omori. 

Dar oare ai tu atâta răutate în tine, ai o astfel de minte încât să fii în stare să 
răneşti grav sau să omori un om - chiar dacă e periculos? 

Gândeşte-te puţin: agresiunea, conflictul, a fost doar punctul de intersecţie între 
viața lui şi viaţa ta. Dar până la acest moment, ce-a trăit infractorul şi ce fel de viață 
va avea în continuare? 

Viitorul delincventului: în fiecare an statele lumii civilizate cheltuiesc sume 
imense de bani pentru combaterea violenţei. În SUA sunt 2 milioane de deținuți 
pentru care se cheltuie 58 miliarde dolari USA pe an. Aceasta înseamnă 24.000 
dolari USA/ deţinut.an (comparativ, la noi: 40000 deținuți; 42 milioane lei/ deținut 
şi an, în 2002) adică mai mult decât taxele anuale de şcolarizare plus întreţinerea 
unui student la Universitatea Harvard (respectiv la Universitatea din Bucureşti). Ce 
să mai zicem de cheltuiala pentru un deținut bătrân şi bolnav, care în SUA ajunge la 
65.000 dolari USA pe an? 

Aceste sume uriaşe sunt suportate de cetățenii cinstiți, care pe lângă impozite îşi 
plătesc singuri hrana, întreținerea, chiria. Fără a mai adăuga la aceste calcule 
băneşti — viețile stricate sau pierdute de ambele părţi, delincvenți şi cetățeni paşnici. 

Trecutul delincventului: poftele, ura, furia, frica sau invidia care produc 
agresiunea şi crima — nu apar din neant. Se ştie de exemplu că toţi criminalii în 
serie au avut o copilărie nenorocită, fiind violaţi, brutalizaţi ş.a.m.d. În general 
aceşti copii nu au fost chinuiţi de cine ştie ce străini care i-au răpit, ci de propria lor 
familie — cu consimțământul tacit al vecinilor şi cunoscuţilor, care vedeau - dar nu 
vroiau să vadă, ştiau - dar nu voiau să intervină, şi în felul acesta permiteau 
desfăşurarea abuzurilor. 

Cain, criminalul biblic, l-a întrebat pe Dumnezeu : “Ce-mi spui mie toate astea, 
oare sunt eu paznicul fratelui meu?” [1]. lar răspunsul imanent, al tuturor 
Dumnezeilor şi oamenilor adevăraţi, din toată istoria omenirii, a fost : “Da, tu 
răspunzi şi pentru el”. Aceasta e valabil şi pentru frate, şi pentru copii fratelui, şi 
pentru toate celelalte vieți, suflete şi soarte cu care ai de-a face. 


Adeseori există părerea (corectă!) că a lua apărarea unei soţii bătute sau a unui 
copil brutalizat nu foloseşte la nimic, întrucât victima se va lupta cu cel care 
intervine. De ce? Pentru că o astfel de victimă a ajuns să creadă că brutalizarea 
înseamnă şi iubire. Din cauza asta ciclul abuzurilor, al violenţei, se reia cu fiecare 
generaţie. 

Ca om cu scaun la cap, care înveți Aikido, TU eşti obligat să aperi din timp 
victimele posibile de o agresiune iminentă, contra violenţei, distrugerii, crimei; nu 
stai să aştepţi s-o faci de-abia când viețile voastre se vor intersecta. 

Oprirea necazului în faşă, înainte de a exploda, aceasta e adevărata măiestrie. 
Ajutorarea şi îngrijirea celor nenorociţi şi a celor care vor deveni nenorociţi fără 
acest ajutor — iată o activitate mult mai grea, mai omenească şi mai înălțătoare 
decât orice fel de bătăi, lovituri, stagii şi competiţii, adrenalină şi fudulie. 

Unii susțin că Aikido ar fi Calea cea mai indicată pentru manifestarea acestor 
preocupări. Dar constatăm că în afară de multă imaginaţie binevoitoare dar iluzoric, 
din păcate antrenamentele fizice de Aikido nu te prefac automat într-un înţelept, un 
om bun sau mărinimos. Ele nu ridică morala elevilor deasupra celei a karatiştilor, 
judokanilor, fotbaliştilor, microbiştilor sau politicienilor. Pentru perfecţionarea 
moralei e nevoie de o muncă suplimentară, orientată în această direcţie, atât a 
instructorului cât şi a elevului. În realitate, Aikido este doar o sculă. El dă lecții 
celor care vor să înveţe şi îi ajută pe cei timizi să capete curajul de a se ridica să 
facă ceace e de făcut — dar pe care nu-l poţi face când ţi-e teamă să vorbeşti, să te 
mişti, să te baţi - când ţi-e frică de moarte. 


11.3. Autoprotecţia contra violenţei [51] 


11.3.1. Ce este auto-protecţia? 

Autoapărarea este un concept larg, care nu se poate limita doar la aspectul 
corporal. Putem distinge: autoapărarea corporală, verbală şi psihică; activă ori 
pasivă; defensivă ori agresivă; preventivă, imediată ori de lungă durată. 

Autoapărarea preventivă, sau auto-protecția, înseamnă să faci tot ce poţi pentru a 
evita apariţia unor situaţii periculoase, iar dacă acestea totuşi apar, să-ţi asiguri 
supraviețuirea prin forţe proprii. 

Auto-protecția constă din măsuri de autoapărare fizice, materiale (evitarea 
aglomeraţiilor, îmbrăcămintea adecvată mişcărilor de autoapărare ş.a.m.d.) şi 
măsuri psihologice. 

Supravieţuirea într-un conflict nu este rezultatul norocului. 


11.3.2. Exprimarea siguranţei de sine 
Adeseori un conflict deschis poate fi evitat printr-un comportament plin de 
siguranță (fără ostentaţie!), bazat pe respectarea regulilor de purtare (din 

regulament, din Dojo, din societate etc.). Declanşarea violenței poate fi 
împiedecată printr-o comportare ce arată siguranța de sine, lipsa de teamă. 
Răufăcătorii caută victime sigure, evită confruntarea cu persoane care semnalizează 
că nu se tem de conflict. Ei se pricep bine să sesizeze slăbiciunile, neatenţia, 
incompetența adversarului sau victimei şi să le folosească în avantajul lor. 

O comportare corectă şi prevăzătoare influenţează şi determină interacţiunea 
celor două părţi adverse (indivizi sau grupuri) spre o rezolvare bună, căci 
semnalează persoanei dispusă la violenţă: (1) ăsta se pricepe şi (2) ăsta e stăpân pe 
el şi pe situaţie. După ce primeşte aceste semnale şi le analizează, concluzia 
potențialului huligan sau agresor va fi: e mai bine să stau liniştit. Dacă totuşi 
situaţia devine violentă, comportarea "corectă" asigură supraviețuirea. 

Condiţia de bază pentru supraviețuire este să ai un "simţ (radar) de pericol" - 
adică o capacitate de a observa rapid şi concret situația (mereu schimbătoare), 
precum şi de a înțelege ce se întâmplă şi ce se pregăteşte. 

Desigur că pe lângă studierea şi însuşirea până la automatizare a tehnicilor de 
luptă sau autoapărare corporală, pentru a face față cu succes oricărei situații de 
viață e nevoie de analiza şi studierea factorilor de interacțiune psihologică, precum 
şi de însuşirea tehnicilor de luptă verbală sau mentală. 


11.3.3. Psihologia autoapărării 

Şcolile de autoapărare se limitează de obicei la latura corporală a tehnicilor 
propriu-zise de luptă, deoarece pot fi pricepute mai uşor şi de instructori şi de elevi. 

Instructorilor le este mult mai dificil să trateze deprinderea unui "radar de pericol" 
la elevi. Atitudinea mentală este oricând de importanţă vitală - chiar dacă uneori 
pentru a rezolva o situație periculoasă e suficientă numai comportarea preventivă. 

Însuşirea practică a tehnicilor de luptă corporală va fi obligatoriu însoţită de 
formarea unei concepţii sau atitudini psihologice corespunzătoare. 

Eficienţa Artelor marţiale nu se bazează pe concepții misterioase sau ezoterice, ci 
reprezintă rezultatul inevitabil al utilizării dibace a unor binecunoscute principii 
ştiinţifice privind mişcările corpului uman. Prin urmare, este nevoie ca elevul să 
cunoască şi să înțeleagă clar principiile corporale, psihologice şi psihosomatice pe 
care se bazează toate tehnicile de luptă. Prin antrenament continuu, dar şi prin 
studierea principiilor psihologice, un Budoka devine capabil să descopere punctele 
slabe ale adversarului şi să aplice tehnica optimă în momentul cel mai bun, 
indiferent de îndemânarea adversarului. Un practicant de nivel ridicat ajunge să 
“simtă” următoarele mişcări ale adversarului chiar înainte ca acesta să le facă, 
oricât de precise sau de minimale ar fi. 

Factorii psihologici sunt mai importanți decât cei corporali, deoarece Budo se 
ocupă de rezolvarea problemelor ce apar la contactul direct a doi sau mai mulți 
oameni. În multe cazuri câştigă persoana mai tare din punct de vedere psihologic, 
chiar dacă e mai slabă din punctul de vedere corporal. Însuşirile psihologice 


necesare se dezvoltă de la sine în cursul antrenamentelor, până devin o a doua 
natură. 

Importanţa factorilor psihologici este dovedită şi de studiile făcute asupra unor 
poliţişti confruntați cu criminali, chiar dacă situația din cursul antrenamentelor de 
Arte marţiale se deosebeşte mult de activitatea specifică poliţiei. 

De exemplu, un Karateka aflat în competiţie ştie că cel din fața lui este un 
adversar periculos. Situaţia unui bodigard sau unui polițist este mult mai încurcată. 
De obicei el se întâlneşte cu oameni aparent prietenoși şi nepericuloşi. Problema - 
foarte grea - este să descopere cât mai repede dacă omul aparent paşnic din faţa lui 
va deveni curând agresiv, iar în caz afirmativ să reacționeze imediat şi în mod 
corect față de primejdie. 

Din experiența Artelor marţiale se pot extrage o serie de cunoştinţe utile, atât 
pentru profesionişti (poliţişti etc.), cât şi pentru oamenii obişnuiţi, de exemplu 
anumite moduri de gândire care uşurează sesizarea, rezolvarea şi supraviețuirea 
unor situaţii periculoase. 


11.3.4. Gândirea corectă şi gândirea greşită. 

Practicantul oricărei Arte marțiale este învăţat să aibă o idee fixă şi clară: mereu 
cel din faţa lui (la antrenament, la competiţie) este un adversar periculos. De aceea 
e obligat să-l urmărească atent şi să reacționeze imediat la orice provocare, cu 
ajutorul tehnicilor de luptă pe care deja le-a învăţat. 

Când e confruntat cu un conflict - de orice natură, orice om ar trebui să aibă 
acelaşi mod de a privi lucrurile. Surprinzător totuşi, mulți oameni nu au în general 
această atitudine, deşi le este bine cunoscută. Mai ciudat este că şi unii profesionişti 
(poliţişti etc.) sunt gură-cască, deşi vigilența permanentă le este impusă prin 
regulamente şi instructaje periodice, valabilitatea ei fiind confirmată şi de colegii 
lor, trecuţi prin situaţii periculoase. 

Studiile făcute în Germania şi SUA arată că deşi se aşteptau să fie agresați, 
poliţiştii care au devenit victimele unor delincvenţi nu şi-au luat măsurile necesare 
de prevedere, prevăzute de regulament. De exemplu, un poliţist a surprins un tâlhar 
asupra faptului şi când l-a somat să se predea, acesta a început să tragă asupra 
poliţistului. Deşi polițistul s-a adăpostit în spatele unei maşini, tâlharul a continuat 
să se apropie, trăgând tot timpul. Până la urmă tâlharul a fost împuşcat de polițist, 
care a scăpat teafăr. Polițistul a povestit mai târziu şocul mintal ce l-a avut când a 
văzut că răufăcătorul nu numai că nu se sperie de reprezentantul autorităţii, nu se 
predă şi n-o ia la fugă, ci chiar l-a atacat! Polițistul era total nepregătit pentru 
situaţie, căci la instructaje nu i s-a pomenit niciodată o astfel de posibilitate. 

Din acest exemplu putem înțelege ce înseamnă "pierderea uzului rațiunii" într-o 
situaţie de criză: să reacţionezi automat conform unor scheme de gândire 
prefabricate, comode (în cazul amintit — învățămintele de la instructaj) - în loc de a 

gândi pe loc, activ, conform situației reale, construind raționamente noi, 
adaptate noilor condiţii. 

De parcă le-ar fi fost greu să gândescă, numeroşi poliţişti atacați şi împuşcaţi în 
cursul unor acţiuni normale au folosit cu iresponsabilitate un mod uşuratic de 
gândire, bazat pe idei preconcepute: 

(a) nu au luat în consideraţie istoricul situaţiei, au neglijat faptele petrecute înainte 
de acțiune; au ignorat antecedentele celor abordaţi, zicându-şi “sunt băieți 
buni”, nu e nevoie de vigilenţă, o să respecte ei autoritatea etc.; 

(b) nu au fost atenți la apariţia "momentului de ruptură" în desfăşurarea 
interacțiunii, când se face trecerea de la pace la violenţă. În cazurile analizate 
nu a fost vorba de oboseală, sau de monotonia acţiunilor anterioare, care ar fi 
justificat la o adică slăbirea vigilenţei, ci de faptul că poliţiştii deveniți victime 
s-au bazat pe câteva (puţine) idei preconcepute dar false pentru situaţia reală, 
au ignorat "semnalele" apărute şi au fost incapabili să-şi schimbe modul de 
gândire; 

(c) din comoditate şi lene în gândire s-au bazat pe scheme de gândire şi păreri 
preconcepute, de exemplu: un bărbat (e periculos) o femeie (e blândă), un 
tânăr (e periculos)/ un bătrân (e neputincios), simpatic/ rău, urât/ bun ş.a.m.d. — 
neadecvate situației reale. 

Orice om (nu mai vorbim de poliţişti) trebuie să fie mereu atent la pericole, adică 
să atingă un anumit nivel de activare mintală şi fizică. Acest nivel nu va fi însă nici 
prea înalt (supraactivare), nici foarte scăzut (subactivare). 

O regulă "băbească" din folclorul poliţiştilor susține că "e bine să-ți fie frică 
înainte de acțiune", subînţelegându-se că frica te-ar face mai vigilent şi mai harnic. 
În realitate, frica în cantitate prea mare mai mult strică decât ajută. 

Teama induce o supraactivare fiziologică, cu următoarele componente: 

a) senzații: tremurături, gol în stomac, gât uscat, palidare etc.; 

b) păreri imaginare: omul se "vede" în cele mai rele situaţii, că va fi omorît etc.; 

c) gânduri negre: "Vai de mine, am dat de dracu!", "Ce să mă fac?", "Nu mai 

ştiu ce-i cu mine", "Nu pot gândi", "Nu ştiu ce să fac" etc. 

Concepţia că "frica e bună înaintea unei acțiuni” este nu doar falsă, ci şi 
înşelătoare, căci ascunde unele idei importante, anume: 

a) necesitatea stăpânirii fricii şi 

b) necesitatea libertăţii de gândire, adică să adaptezi gândirea la situaţia reală fără 
a avea mintea blocată de teamă - ca bază a comportării eficiente. 

Cercetările făcute au arătat cum s-ar putea ajunge la acest mod eficient de 
gândire. De exemplu, s-a luat o grupă A compusă din experți în dezamorsarea 
bombelor, decorați pentru curaj, o grupă B cu experţi nedecoraţi, şi o grupă C cu 
oameni obişnuiţi. Fiecare individ primit sarcina să ia o hotărîre dificilă în timp ce 
era stresat prin ameninţarea aplicării unor şocuri electrice, urmărindu-i-se calmul 
prin măsurarea pulsului. Ce s-a constatat: 


(a) experţii din grupa A au avut de la început pulsul cel mai scăzut, care nu a 
crescut prea mult în timpul experimentului, iar toleranța la durere (şocuri 
electrice slabe) a fost foarte mare; 

(b) experţii din grupa B au avut o reacţie asemănătoare celor din grupa A - chiar 
dacă pulsul lor era ceva mai ridicat; 

(c) persoanele din grupa C au avut reacţii mult mai agitate, pulsul mult mai ridicat 
şi toleranța la durere foarte mică. 

De aici se poate interpreta că sângele rece al experților, demonstrat dealungul 
timpului în situaţii de viață sau moarte, se datorează faptului că se simțeau stăpâni 
pe situaţie. Soarta lor e în mâinile lor, ei ştiu că viața sau moartea depinde numai de 
ceea ce fac ei singuri. Dezamorsarea bombei printr-o comportare sau manipulare 
corectă, dinainte plănuită, le asigura şanse mari de supravieţuire. 

Schema lor de supravieţuire este următoarea: 

dobândirea îndemânării — comportarea conform planului — senzaţia că 
stăpânesc situația — curajul. 

În schimb, oamenii obişnuiţi sunt total incompetenţi în caz de pericol şi de aceea 
complet dezorientaţi, speriţi, incapabili să se salveze. 


11.3.5. Vaccinul preventiv anti-frică 

În cazul apariţiei unui conflict, multe persoane au tendinţa să se comporte pasiv şi 
se bazează exclusiv pe ajutorul altora (prieteni, poliţie etc.). Când criza inevitabilă 
apare "pe neaşteptate" şi nimeni nu le ajută, ele suferă o cruntă dezamăgire. 

Faptul că persoanele competente dau dovadă de sânge rece (puls scăzut) în 
situaţii critice, stresante, este confirmat atât de numeroase studii ştiinţifice (asupra 
unor experți antiterorişti, paraşutişti, cascadori experimentați), cât şi de opinia 
publică. Aceasta nu înseamnă că ele n-ar avea emoții, frică sau trac, înainte sau 
după acţiune. Dar lor astfel de senzaţii nu le sunt deloc necesare, nici pentru 
asigurarea succesului şi mai ales nici pentru sesizarea pericolului. Tracul nu le 
produce frică, ci mai degrabă o creştere a nivelului de activare (mobilizare). Teama 
paralizantă (şi stresul!) se naşte din senzaţia de neputinţă şi lipsă de control asupra 
situaţiei. 

Din studierea comportării unor paraşutişti experimentați a rezultat că cel mai 
ridicat nivel de frică a apărut în dimineaţa zilei în care urmau să facă saltul. Nivelul 
fricii a scăzut apoi continuu, aşa că în cursul căderii libere avea valoarea minimă. În 
momentul critic ei au reacţionat cu încredere în propriile forţe, deoarece trecuseră 
de mai multe ori cu succes prin situaţia care provoca teama. Dimpotrivă, la 
paraşutiştii începători frica era mică de dimineaţă, dar în continuare a crescut până 
la un nivel maxim, atins imediat înaintea saltului — atunci când situația a devenit 
într-adevăr periculoasă. Paraşutiştii experimentați ştiau precis ce-i aşteaptă, ce 
senzaţii vor avea, dar cunoşteau şi modul cum pot stăpâni atât senzațiile, cât şi 
situaţia periculoasă. 

De aceea, pentru dobândirea unei comportări eficiente şi unei atitudini calme 
a apărut ideea unui aşa-zis "vaccin anti-frică", adică pregătirii în vederea 
catastrofelor sau altor evenimente traumatizante. Este raţional să te pregăteşti 
pentru o situaţie de criză înainte de izbucnirea ei, de exemplu: un copil - înainte de 
a se despărţi de părinți; un pacient - înainte de operaţie; o persoană - înainte de 
dispariția partenerului de viață din cauza unei boli grave ş.a.m.d. 

Vaccinarea anti-frică constă din trei timpi: 

() transmiterea de informaţii realiste - pentru atenţionarea persoanei asupra 
slăbiciunii şi vulnerabilității sale; 

(a) trezirea şi dezvoltarea încrederii în forțele proprii prin antrenamente - pentru a 
capacita persoana să poată stăpâni problema sau solicitarea iminentă; 

(b) obişnuirea cu ideea rezolvării problemelor prin forțe proprii - adică învăţarea 
şi încurajarea persoanei să-şi dezvolte singură mijloace şi metode pentru a se 
calma şi a planifica măsurile de autoapărare. 

Vaccinarea anti-frică ar trebui aplicată oricui, dar mai ales persoanelor angajate 
pentru activităţi periculoase: poliţişti, soldaţi, pompieri, alpinişti, badigarzi, 
speologi etc. Dacă pregătirea lor pentru situaţiile critice ar conţine asemenea lecții, 
s-ar evita surprizele, şocul şi simptomele posttraumatice. 


11.3.6. Calea păcii 

O greşeală des întâlnită este părerea că Artele marţiale orientale sunt metode 
pentru utilizarea violenţei într-un mod cât mai eficient. În realitate ele se ocupă cu 
reducerea nivelului de violenţă din relaţiile interumane. 

Iată ilustrarea acestui important principiu într-o poveste cunoscută : 

Un samurai îşi vizitează profesorul de arme. După ce stă de vorbă cu el, 
profesorul îi zice: "N-ai prea făcut progrese de când nu ne-am văzut". 

Dezamăgit, samuraiul răspunse: "Cum puteți spune una ca asta? M-am 
antrenat şi am ajuns cel mai temut spadasin din ținut. N-am pierdut nici un 
duel!" Dar maestrul îl lămuri: "Ba ai pierdut - în faţa propriei tale săbii. Doar 
ţi-am Zis că cea mai mare măiestrie este să nu scoţi sabia din teacă". "Dar cum 
aş putea câştiga o luptă fără să scot sabia?" protestă samuraiul. "Cel din față 
m-ar omori!". Profesorul zâmbi, tăcu şi apoi schimbă vorba. După alte câteva 
politețuri cei doi se despărțiră. 

Pe drum, samuraiul se opri la un han să mănânce. Acolo fu luat la ochi de trei 
derbedei care, văzându-l singur, se gândiră să-l jefuiască. Samuraiul îşi dădu 
seama de situaţie şi cu toate că i-ar fi fost uşor să-i ucidă pe zăbăuci, ezita să o 
facă, fiind încă sub impresia vorbelor profesorului. 

Se frământa să găsească răspunsul la problema: cum ai putea învinge fără să 
scoţi sabia? Tot gândindu-se la şarada profesorului, continua să mănânce 
absent şi să alunge muştele sâcâitoare. 


Deodată, îi “pică fisa”: luă beţişoarele cu care mânca orezul şi, din zbor, 
omori vreo trei muşte. 

Văzându-i îndemânarea fenomenală, cei trei drumeţi, răufăcători dar nu 
inconştienţi, îşi dădură seama cu cine aveau de-a face şi fără să mai piardă 
vremea, dispărură urgent din han. 

Dacă analizăm comportarea samuraiului din punctul de vedere al teoriei jocurilor 
psihologice pentru adulți, constatăm că el a aplicat strategia "şi eu pot să-ți fac ce- 
mi faci tu" (în engleză tit for tat): paşnic în principiu, el demonstrează clar că în caz 
de necesitate se poate apăra foarte bine. 

Povestioara subliniază că violența poate fi evitată numai dacă transmiţi clar şi din 
timp adversarilor, prin semnale verbale sau nonverbale, că nu vei tolera o 
comportare  duşmănoasă. Atitudinea şi comportarea paşnică dar hotărită, 
competentă, stăpânirea de sine - opreşte în faşă transformarea unei situaţii 
potenţiale în conflict. 

Cum se explică paradoxul profesorului de Arte marţiale “pacea obținută printr-o 
atitudine hotărită”? Interacțiunea fără violenţă constituie un ideal important într-o 
societate civilizată, armonioasă. Există însă şi situaţii în care omul e silit să-şi apere 
drepturile, sau pe el însuşi - când îl ameninţă un pericol corporal. Cel care se 
retrage pasiv dintr-o astfel de confruntare, speriat de conflict, nu se comportă "fără 
violență" în sensul pozitiv al ideii, deoarece îl ajută pe agresor sau tâlhar să câştige, 
încurajându-i comportarea agresivă. 

Conform strategiei "şi eu pot să-ți fac ce-mi faci tu", în astfel de cazuri eşti 
obligat să reacţionezi - cu o forță adecvată. De aceea, când eşti provocat sau atacat 
trebuie să preiei controlul asupra situației — chiar tu însuţi, nu altcineva. Problema e 
nu numai să arăţi, ci chiar să fii capabil s-o faci - adică să te pricepi, să fii pregătit. 

Aceste concluzii sunt conforme cu rezultatele teoriei jocurilor pentru adulți. S-a 
stabilit că persoanele cooperante din naştere se comportă în orice situație conform 
categorisirii bun sau rău, în timp ce persoanele cu caracter necooperant acționează 
conform unei scheme mintale de luptă pentru putere: tare sau slab. O aceeaşi 
comportare prietenoasă şi cooperantă a partenerului de discuţie sau joc este 
interpretată drept bună şi preferabilă de persoanele cooperante, însă drept 
slăbiciune de persoanele necooperante. Aşa se explică de ce mulţi răufăcători, după 
ce ucid un poliţist se miră că acesta a stat fără să reacționeze în timp ce el a scos 
arma şi a tras, ba uneori că polițistul a stat ca blegul când el i-a luat arma din mână 
ş.a.m.d. Omul e obişnuit să creadă că şi ceilalți sunt la fel ca el. Aceşti delincvenţi 
au declarat că, dacă ar fi fost ei în locul polițistului nu ar fi permis altcuiva să preia 
controlul asupra situației. 

De aceea comportarea sau strategia "şi eu pot să-ți fac ce-mi faci tu" are un mare 
succes în relațiile interpersonale tensionate, pentru că semnalizează clar: "sunt 
paşnic, dar mă voi apăra imediat contra unei comportări necooperante, violente, 
tâlhăreşti" - adică "pacea obținută printr-o atitudine hotărită". 

11.3.7. Aikido mental 

Diversele principii psihologice referitoare la comportarea eficientă în relaţiile 
conflictuale pot fi integrate într-o singură noțiune: "gândirea potrivită pentru 
supraviețuire". O mai putem denumi şi "Aikido mental", dar în limba engleză se 
numeşte "survivability". Aikido-ul mental înseamnă autoapărare cu un minim — ca 
volum şi intensitate - de violenţă necesară (impusă de situaţie). 

Învățarea Aikido-ului implică un studiu sistematic şi serios al căderilor. Ukemi 
este nu numai metafora cea mai potrivită, dar şi acțiunea cea mai corectă pentru 
atitudinea necesară în faţa unei crize: indiferent ce păţeşti, te scoli şi continui lupta 
- până obţii controlul asupra situaţiei. Căderea este un eveniment normal - nu o 
catastrofă, un sfârşit. Este un nou început. 

În plus, concepţia de "Aikido mental" mai conţine şi alte idei legate de modul de 
gândire şi comportare care permit rezolvarea eficientă, paşnică şi cu minim de forţă 
a problemelor sociale şi familiale. Aikido mental învață omul să-şi descătuşeze 
uriaşa forță interioară, care zace în oricare din noi, pentru a avea succes în relațiile 
interpersonale - fără a ajunge la conflict, confruntare, înşelăciune sau intimidare. El 
arată cum poţi câştiga făcând totodată un bine altora, nu profitând de slăbiciunea 
sau nepriceperea lor. 

În afara acestei orientări cooperante, Aikido-ul promovează şi o atitudine activă: 
un specialist observă şi verifică în continuu adversarul pentru a-i descoperi atât 
slăbiciunile — cât şi punctele tari. Astfel, dacă el este mai scund iar adversarul uriaş, 
pentru a-l dobori foloseşte efectul de pârghie. Dacă adversarul e mai lent, Aikidoka 
foloseşte surprinderea. Dacă adversarul îşi dezvăluie mişcarea următoare (0 
"telegrafiază", cum se spune), Aikidoka o sesizează şi, printr-o mişcare 
corespunzătoare, o contracarează. Pentru a reuşi apărarea, toate aceste raționamente 
se fac într-o frântură de secundă — sau nu se mai fac deloc (reacţia e automată) — 
capacitate dobândită însă numai după multe antrenamente. 

La fel, într-un conflict mental observi şi descoperi punctele tari şi cele slabe ale 
celorlalţi - dar nu pentru a-i răni, ci mai mult pentru a putea atinge țeluri de cel mai 
mare interes şi folos, atât pentru tine cât şi pentru ei. Planul de acțiune se va baza 
pe rezultatul acestei analize rapide şi pe principiile generale de acţiune din Aikido. 
Astfel, într-o interacţiune pe termen scurt (de exemplu când controlează o maşină 
pe stradă), un poliţist care aplică principiile Aikido, trebuie: 

1. Să se auto-asigure de la început, înainte de bascularea situației neagresive într- 
una violentă — prin: 
- semnale verbale şi nonverbale de încredere în sine; 
- activarea "radarului de pericol"; 
- să fie gata să riposteze; 
- să se comporte hotărît. 

2. În cazul unei crize (de exemplu schimb de împuşcături etc.) — să câştige bătălia 
prin: 


- vaccinarea (premergătoare) anti-frică; 
- să aplice comportamentul şi procedeele de luptă însuşite şi automatizate. 
3. În cazul urmărilor grave (răni grave, pericol de moarte): 
- să-şi activeze şi îmboldească factorii psihologici de supravieţuire şi de 
rezistență imunitară; 
- să acționeze pas cu pas pentru ieşirea cu forțe proprii din situaţia 
periculoasă. 
Tot aşa, în interacţiunile pe termen lung (de exemplu în contact cu grupuri 
predispuse la violență; acţiuni în medii violente etc.): 
- să demonstreze vizibil că "şi eu pot să-ți fac ce-mi faci tu", construind în 
jur o cultură şi o reţea de relaţii cooperative; 
- să-şi concentreze atenţia asupra propriei siguranțe. 


11.4. Psihologia autoasigurării 


În orice luptă ai de a face cu 4 factori demoralizanţi: 

- Surpriza - apare când eşti pus în faţa a ceva neaşteptat. În asemenea condiţii e 
imposibil să apreciezi corect situaţia şi să te adaptezi corespunzător. Surpriza, 
blocajul, împiedecă punerea de acord cu evenimentele. Ele cauzează un timp de 
reacție mult prea lung, fatal într-o luptă în care totul durează o clipă iar răspunsul la 
un atac trebuie să fie ca scânteia ce apare la ciocnirea a două pietre; 

- Frica - provoacă o stare interioară care blochează inima şi chiar corpul 
(respiraţia se accelerează, genunchii se înmoaie); 

- Îndoiala - împiedecă sau încetineşte judecata şi paralizează capacitatea de 
acțiune; 

- Dezorientarea - provoacă o confuzie mintală care împiedecă gândirea rapidă şi 
mişcările convenabile. 

Antrenamentele în Dojo permit depăşirea acestor 4 obstacole mintale şi în 
continuare, obținerea tăriei de a putea reacționa eficient, cu ajutorul unor deprinderi 
ca: politeţea, forţa, viteza, calmul. 


11.4.1. Radarul de pericol 

Specialiştii susţin că dobândirea modului corect de gândire pentru succesul într-o 
luptă sau în altfel de conflicte se realizează de la sine în cursul antrenamentelor. 
Exemplele următoare pot da unele informaţii asupra procesului formativ. Ambele 
se referă la comportamentul mental necesar într-o confruntare serioasă (pe viaţă şi 
pe moarte) cu un adversar periculos. 

» Regula Mizu-no-kokoro (mintea liniştită ca o apă stătătoare) exprimă 
necesitatea de a fi calm, cu mintea şi spiritul liniştite, ca suprafaţa unui lac 
netulburat de nici o adiere. Apa liniştită reflectă exact imaginea obiectelor care se 

apropie de ea. Dacă spiritul se comportă la fel de calm şi poate fi menţinut în 
această stare, orice mişcare sau acțiune a adversarului, fie ea corporală sau mintală, 
poate fi sesizată imediat şi corect - iar reacția proprie, fie ea de apărare sau 
contraatac, va fi corectă şi adecvată (ca formă şi intensitate). 

Pe de altă parte, dacă suprafața apei este agitată, imaginile oglindite de ea vor fi 
distorsionate. Această analogie explică faptul că spiritul agitat, ocupat cu gânduri 
despre apărare, atac, soartă, situaţie, nedreptate etc., nu se mai poate ocupa şi de 
ceea ce face în realitate adversarul, dându-i acestuia posibilitatea să atace cu succes. 
Într-o situaţie periculoasă este deci strict necesară libertatea de gândire, neocuparea 
minții cu gânduri prefabricate. Cine se gândeşte numai la el, la soarta lui, se rupe de 
realitate, i se face frică ş.a.m.d. Într-o situaţie periculoasă gândurile, monologul 
interior, nu trebuie orientat spre tine (asupra Eu-lui), ci spre treabă (adică spre 
rezolvarea problemei). 

Un maestru japonez în lupta cu sabia zicea: 

"Dacă la vederea morţii uiţi de viaţă, uiţi de moarte, uiţi de adversar, dacă 
gândirea ţi-e nemişcată şi nu te tulbură nici emoțiile, nici conştiinţa de sine, 
dacă te laşi fără grijă în seama curgerii naturale a impresiilor pe care le 
sesizezi din lumea înconjurătoare - atunci vei pluti liber în orice situaţie 
schimbătoare iar reacţiile tale nu vor mai fi împiedecate. Chiar dacă ajungi 
să fii înconjurat de duşmani şi împarţi o ploaie de tăieturi şi împunsături 
înainte şi înapoi, la stânga şi la dreapta, nu vei avea nici o îndoia ă şi nici o 
ezitare, pentru că spiritul ţi-e liniştit. 
Acesta este tot secretul succesului în lupta cu sabia". 

Din punctul de vedere al autoasigurării, Mizu-no-kokoro înseamnă practic să eviți 
cât de mult poți: 

- supraactivarea minţii şi corpului datorită fricii sau furiei; 

- concluziile cognitive premature. 

> Regula 7suki-no-kokoro (mintea cuprinzătoare ca lumina lunii) exprimă 
necesitatea de a urmări şi pricepe în continuu totalitatea adversarului şi a acţiunilor 
sale - la fel cum luna luminează în mod egal toate obiectele pe care le "vede". 

Prin dezvoltarea acestei capacități se poate sesiza imediat orice “gaură” din 
apărarea adversarului. Norii, care opresc razele lunii, simbolizează nervozitatea sau 
nehotărîrea care perturbă sau împiedecă sesizarea corectă a mişcărilor adversarului, 
împiedecând găsirea deschiderilor din apărare şi aplicarea loviturii potrivite. 

Fii atent la toate părțile ansamblului şi la interacţiunile lor - adică nu numai la o 
singură persoană, ci şi la altele care pot participa în vreun fel la acţiune. 

Aşa că reţeta pentru auto-asigurare e simplă: priveşte atent ce se petrece în 
realitate şi vezi cine - ce face; cine - ce-ar mai putea face? 

Preocuparea şi atenţia nu trebuie limitată asupra unuia sau mai multor adversari, 
ori factori agresivi (întuneric, ploaie, vânt etc.), după rezolvarea cărora te poți 
relaxa - ci e obligatoriu să fii mereu vigilent, în toate direcţiile. Oricând se pot ivi 
noi probleme: în ajutorul celui doborât apare un nou complice (din spate; de după 


un tufiş etc.), cade un copac; se stinge lumina ş.a.m.d. Oricine se află într-un mediu 
sau situaţie potențial periculoasă trebuie să se obişnuiască a gândi astfel: "ceea ce 
văd nu e totul, de fapt am de-a face cu un sistem amenințător mult mai mare". 
Această atitudine a asigurat succesul unor supraviețuitori aflați în situaţii de pericol 
mortal. 

Pe baza aceastor reguli şi a altor opinii (de exemplu orientate spre cooperare) 
rezultă că "radarul de pericol" se bazează pe o concepţie simplă: să observi atent ce 
face concret persoana din față (mai ales cu mâinile), să te aştepţi la apariția unui 
nou agresor şi la transformarea oricărui spectator, momentan neagresiv, într-un 
pericol activ. 


11.4.2. Gata oricând 

Specialiştii în Budo folosesc formula: unitatea minții cu voinţa şi următoarea 
analogie: dacă asemănăm mintea cu cel ce vorbeşte la telefon, atunci voința este 
curentul electric. Indiferent cât de sensibil ar fi vorbitorul - dacă nu există curent 
electric, nu va exista nici o comunicaţie. 

Tot aşa, dacă sesizezi acțiunea sau mişcarea adversarului şi ştii ce să faci ca să-l 
dobori, însă nu ai voinţa (Kime) de a reacţiona - nu rezultă un procedeu eficient de 
luptă. Oricât ar şti sau şi-ar aminti mintea comportarea corectă, pentru ca tehnica 
necesară să fie executată de corp obligatoriu mai trebuie activată şi voinţa. 

Această concepție corespunde teoriei jocurilor relaționale pentru adulți. 
Comportarea conform regulii "şi eu pot să-ţi fac ce-mi faci tu" pretinde clar o 
reacție imediată faţa de atitudinea necooperantă. De aceea, e nevoie ca persoana 
aflată într-o situaţie potențial periculoasă să fie în stare să treacă imediat de la 
starea de linişte sau veghe la cea de autoapărare. 

În 1992 FBI din SUA a făcut un studiu asupra împrejurărilor în care 54 de 
poliţişti au fost omorîţi în timpul serviciului. A rezultat că 46 din ei nu au ripostat 
(nu au tras cu arma) iar 11 poliţişti au fost ucişi cu propria lor armă! 

Între 1981-1990 în SUA au fost ucişi 762 poliţişti, din care 110 cu propria lor 
armă. Acest rezultat s-a datorat faptului că, în loc să aibă faţă de situaţia periculoasă 
o gândire (monolog interior) activă, îndreptată spre rezolvarea problemei, ceea ce 
ar fi declanşat o acțiune corespunzătoare - victimele au fost pasive, încercând să 
evite confruntarea. 

Un alt studiu arată că, în timp ce sunt atacați, poliţiştii îşi amintesc cu prioritate 
ceea ce nu trebuie să facă şi cazurile când nu au voie să folosească o ripostă 
violentă. Doar câţiva îşi aminteau cu mare greutate articolele din regulament care 
stabilesc când şi cum este permisă folosirea violenţei şi armei. 

Iată o poveste, zice-se „adevărată”: 

Sâmbătă, ora 5 si ceva dimineaţa. O dacie cu 6 ocupanţi iese din parcarea 
unei firme şi face stânga pe şosea, încălcând banda (dublă!) continuă. O 
patrulă a poliției rutiere, aflată la vreo 150 metri în sensul de mers, observă 

manevra. Semnalizează daciei să oprească. Polițistul se apropie de maşina 
oprită, bănuind că cei dinăuntru vin de la petrecerea obişnuită vinerea la 
firma respectivă şi sperând că şoferul este băut. Cere actele şoferului şi îl 
roagă să coboare, observând că din maşină se degaja un miros puternic de 
alcool. Ii cere şoferului să sufle în fiolă. 

Spre surprinderea lui, acesta nu băuse deloc. 

Uitând că maşina trecuse peste linia continuă, se „gândeşte ” de ce ar putea 
să se mai lege, ca să nu piardă şpaga, sau măcar să nu fi oprit maşina 
degeaba. Plin de inspirație îi spune şoferului că trebuie să-l amendeze 
deoarece în maşină sunt 6 oameni. Dar şoferul ripostează: "Cum domnule, de 
unde 6 oameni?” şi îi numără în fața polițistului pe cei 5 oameni rămaşi în 
maşină. 

În fața „evidenței”, polițistul îi spuse cu regret că poate să plece, 
restituindu-i actele. Şoferul se suie în maşină şi o şterge. [GB] 

Din cauza lipsurilor în pregătirea profesională şi psihologică, poliţiştii amintiți 
mai înainte preferau în mod inconştient să aleagă o comportare pasivă - care poate 
duce (şi chiar a dus) la uciderea lor cu propria armă, smulsă de răufăcătorii violenți 
dar hotărîţi. Concluzia: e obligatoriu ca orice poliţist, paznic etc. să ştie bine şi cu 
mult timp înainte de a intra în tură condiţiile în care are voie să-şi folosească arma. 

De subliniat că multe situaţii dificile pot fi rezolvate mai simplu de poliţişti cu 
ajutorul bastonului din dotare decât cu o armă de foc. Pe de altă parte, amânarea 
folosirii pistolului într-o situaţie periculoasă a dus la moartea multor poliţişti. Ba 
chiar, într-un anumit caz, polițistul şi-a îndreptat arma spre răufăcător dar nu a tras 
în el. În schimb, răufăcătorul s-a repezit la polițist, i-a smuls pistolul şi l-a împuşcat 
mortal. Interogat mai târziu cum de a avut curajul să se repeadă asupra armei, 
făptaşul a declarat că şi-a dat seama, a „simţit” că polițistul nu va trage în el. 


11.4.3. Supravieţuirea în situaţii periculoase 

Desfăşurarea oricărei acțiuni violente trece printr-un şir de faze sau etape, care 
trebuie rezolvate pe rând cu succes. De exemplu, până să ajungă la un schimb de 
împuşcături orice polițist trece printr-un şir de faze de escaladare a conflictului, 
fiecare din ele însoţită de un anumit monolog interior (mod de gândire). 

La început, polițistul se trezeşte dintr-odată că este vulnerabil şi nu stăpâneşte 
situaţia. În această fază schema de gândire este: "am dat de dracu”" şi "a început 
iadul". Dar cum se poate ieşi din iad, cum se poate scăpa de dracu’? 

Unul din poliţişti a mărturisit că după prima fază - de constatare disperată a 
situaţiei grele - şi-a amintit brusc o scenă din copilărie, când taică-su i-a dat 
următorul sfat pentru a juca oină: "/asă-te mai jos şi intră hotărit!". Polițistul a 
făcut de data asta ceea ce nu reuşise pe vremuri, s-a aplecat şi s-a repezit la agresor, 
a evitat glonțul şi l-a dezarmat pe răufăcător. Alți poliţişti supraviețuitori declară că 


n-au făcut altceva decât să aplice cele învăţate la instrucţie - manevre simple, 
eficace, dar mai ales automatizate din cauza numărului mare de repetiții. 

Din cele de mai sus rezultă o concluzie de bază: într-o situaţie critică, orientarea 
cooperantă împiedecă gândirea Ego-centrică - în care gândurile se învârtesc numai 
în jurul propriei soarte (când îţi plângi singur de milă), şi susţin o gândire liberă 
(desprinsă de Ego) preocupată de rezolvarea problemei actuale. Această libertate 
de gândire împiedecă apariţia fricii şi tracului, uşurând totodată stăpânirea situaţiei. 

Rezultă că pentru depăşirea cu succes a situaţiei critice, polițistul e obligat să 
însuşească foarte bine, la nivel de execuţie automată, o gamă suficient de variată de 
procedee de acțiune şi luptă, precum şi să fie vaccinat anti-frică din timp. 

La fel ca orice practicant de Aikido! 


11.4.4. Când vezi moartea cu ochii 

Pentru a supraviețui într-o situaţie de pericol mortal se pare că omul are nevoie de 
un sistem imunitar psihologic, care permite învingerea împrejurărilor potrivnice, 
asemănător celui de protecţie contra microbilor. Studiile făcute arată că omul se 
poate salva din cele mai disperate situaţii — chiar şi când a fost grav rănit - de 
exemplu prin: reamintirea persoanelor apropiate (ceea ce are un efect liniştitor); 
senzaţia de furie la adresa adversarului (ceea ce are un efect activator) sau de 
mândrie (de genul "n-o să mor eu tocmai în locul ăsta scârbos"); reamintirea 
manevrelor învăţate, prevăzute de regulament pentru supraviețuire şi înfăptuirea 
lor. 

Gândurile de resemnare sau de compătimirea Eu-lui slăbesc voința de 
supravieţuire. Ele pot fi şterse cu ajutorul reamintirii celor iubiți sau al unor 
întâmplări plăcute, trăite mai demult. 

La o polițistă, "voinţa puternică de a trăi" s-a întemeiat pe gândul la persoanele 
iubite. Ea a declarat că era decisă să supraviețuiască pentru ca părinţii ei, aflați la 
vreo 500 km, să nu afle la telefon că a murit. Exemple asemănătoare - în care omul 
nu se gândeşte la soarta lui, ci la cea a persoanelor iubite - pot fi găsite şi în alte 
cazuri: un poliţist a fost împuşcat în cap, deasupra ochiului, după care a leşinat. 
După un timp s-a trezit şi s-a apucat să-şi urmărească aburul răsuflării în aerul rece 
al nopţii, pentru că i-a venit deodată ideea că va trăi atât timp cât se va putea 
concentra asupra respirației. Aproape orb, şi-a înfipt în rană degetul mâinii pe care 
o simțea mai slabă iar cu mâna mai zdravănă ţinea pistolul. Deoarece nu mai avea 
telefonul mobil, s-a târât vreo 100 metri până la un telefon public să cheme ajutor. 

Un naufragiat a rezistat multe ore în apă, luptându-se cu frigul şi oboseala; un 
pilot căzut cu avionul în munții Anzi din America de Sud s-a luptat să ajungă la un 
sat de la poale; forța necesară pentru a lupta cu situaţia disperată le-a dat-o 
reamintirea imaginii persoanelor iubite. 

Impunându-şi o gândire pozitivă (plus Ki), oamenii obţin nu numai dezlipirea 
gândurilor involuntare de soarta sau situaţia personală disperată, ci şi susţinerea 

gândirii raționale şi sistematice, adică racordarea minţii la o memorie temporală 
şi alta intermediară. Reamintirea trecutului plăcut, pozitiv, aduce o consolare pentru 
prezentul ameninţător şi speranţa într-un viitor mai bun. Gândul la persoana sau 
persoanele iubite provoacă probabil un monolog de felul acesta: "Sunt izolat, dar 
nu sunt singur. Eu fac parte dintr-un şir de oameni care au încredere în mine şi în 
care eu mă încred. În mine s-a înmagazinat tot ce mi-au spus ei, tot ce m-au 
învățat”. Această mentalitate, ce poate fi regăsită mai ales la persoanele înclinate 
spre relaţii strânse cu rudele, prietenii şi camarazii, acționează pentru dispariția 
senzaţiilor de singurătate, izolare, disperare ş.a.m.d. — care declanşează resemnarea 
şi pasivitatea. 


11.4.5. Și eu pot să-ţi fac ce-mi faci tu! 

Chiar în situaţiile când violența se poate declanşa oricând, o persoană îşi poate 
mări şansele de siguranță prin stabilirea unei comunicări bazate pe încredere cu 
potenţialii agresori. 

Iată un caz: după un meci de fotbal (în Germania), la terminarea lucrului câțiva 
poliţişti în civil au intrat la o terasă. Acolo se găsea deja o ceată de microbişti puşi 
pe harță, dintre care unii i-au recunoscut pe poliţişti. Pentru a potoli neîncrederea 
suporterilor şi a sublinia caracterul neoficial al întâlnirii, poliţiştii le-au oferit câte o 
bere şi au început să discute cu ei despre diverse subiecte. Încet-încet prezenţa 
poliţiştilor a fost acceptată de microbişti şi întâlnirea s-a desfăşurat în bune condiţii 
- deoarece poliţiştii au aplicat (fără a o exprima în mod explicit) strategia "şi eu pot 
să-ți fac ce-mi faci tu": 

- au fost prietenoși; 

- au fost vigilenţi şi bătăioşi (în sensul teoriei jocurilor interrelaționale), adică 
gata să reacționeze imediat la orice comportare incorectă: cu toată discuţia 
prietenoasă, au scos imediat afară din local un microbist care a aprins o petardă şi i- 
au interzis revenirea în local. Ceata de suporteri a acceptat penalizarea colegului 
lor. 

În strategia "şi eu pot să-ți fac ce-mi faci tu" intră următoarele acțiuni: 

- sublinierea egalităţii momentane a rangului celor două părţi - fără a scoate în 
evidenţă eventuale relaţii de inegalitate existente mai înainte, sau ulterior; 

- atitudinea împăciuitoare: după ce se rezolvă problema printr-o reacţie corectă şi 
proporțională cu devierea de la reguli, se reia relația prietenoasă. 


11.5. Conflictul verbal [22] 


Vocea şi vorbele sunt primele acțiuni de apărare şi de obicei principala armă de 
atac. Cu toate acestea vorbele nu sunt considerate a fi arme, ci doar nişte accesorii 


sociale. Cum ar fi de exemplu un evantai, adică ceva exotic cu care-ţi faci vânt. 
Frumos, decorativ - dar aproape complet nesemnificativ. 

Insă există tot felul de evantaie: cel specific samuraiului (Tessen) era mult mai 
mult decât un simplu accesoriu al veşmântului. Deşi realizat frumos ca o operă de 
artă, sub mătasea pictată şi lacul negru strălucitor se ascundeau câteva vergele din 
oţel de sabie. Lamele exterioare erau mai solide şi rezistau unei lovituri de sabie. 
Cele interioare, mai subțiri, ascunse sub îmbrăcămintea de mătase, aveau vârfurile 
ascuţite pentru a împunge şi a tăia adversarul. Strâns, putea fi folosit ca o măciucă, 
pentru lovirea punctelor vitale. Era o armă eficace şi mortală în toată puterea 
cuvântului, care putea ţine locul săbiei sau cuţitului în împrejurările în care acestea 
erau strict interzise de protocol. 

Vorbirea este o sculă asemănătoare 7essenului. Cu ea pot fi lansate atacuri din 
cele mai distrugătoare, dar tot ea poate asigura şi apărarea cea mai eficientă. La fel 
ca un evantai delicat folosit de o mână pricepută, autoapărarea verbală se potriveşte 
situaţiilor în care săbiile, cuţitele sau alte manevre corporale sunt fie total deplasate, 
fie pur şi simplu nu se pot utiliza. 

Practic agresiunile verbale sau emoționale sunt mult mai des întâlnite decât cele 
corporale, fiind de obicei lansate înaintea unui atac fizic, care poate nici nu mai are 
loc, întrucât relaţia de dominare şi inferioritate dintre părţile în conflict se clarifică 
de la început. 

Nu te certa cu un idiot — spectatorii ar putea să nu sesizeze că tu eşti diferit de el. 

Dar nici nu ceda, ci apără-te! 

Însă de obicei e mult mai greu să te aperi dibaci de un atac verbal, în mare parte şi 
datorită lipsei unei şcolarizări adecvate. Noţiunea “pe stradă”, obişnuită în cadrul 
lecţiilor de autoapărare sau de Arte marţiale, nu are nici o relevanță cu problematica 
agresiunilor verbale, care se petrec oriunde: la locul de muncă, în locuinţă, în 
localuri publice, pe drumurile publice. Armele folosite în asemenea conflicte sunt 
cuvintele şi mesajele pe care acestea le transmit. Autoapărarea verbală ar trebui să 
fie o componentă de bază a oricărei Arte marțiale. 

Uneori, dorința unui practicant de a obţine centura neagră e determinată şi de 
speranţa că ea i-ar putea soluţiona probleme născute din agresiunile verbale. Adică: 
“Las” că după ce iau centura neagră, toți o să mă respecte şi n-o să mă mai 
umilească”. Dar aceste dorinţe şi iluzii nu se îndeplinesc, căci soluțiile materiale 
(corporale) nu rezolvă originea ne-materială a problemei, ba (adesea) chiar o 
agravează. 

Conflictele verbale necesită soluții verbale - însă oamenii nu se pricep să 
vorbească, deoarece nu există şcoli pentru aşa ceva. Ba chiar în ultima vreme tinerii 
sunt dezvățați să vorbească: examenele se dau scris, tot timpul şi-l peterec cu 
calculatorul ş.a.m.d. N-am fost învăţaţi să gândim că limbajul este un sistem 
coerent, ci că el ar fi ceva vag, care pluteşte undeva în aer. Avem impresia că 
numai anumiți oameni, şcolarizați special, cum ar fi avocaţii sau politicienii, se 
pricep să vorbească şi, mai ales, să răspundă pe loc unor interpelări. 

Această impresie este total greşită şi dăunătoare. Fiecare are interesul să fie un 
specialist în limba maternă, chiar şi numai pentru că o vorbeşte. Iar priceperea 
respectivă e foarte uşor de căpătat. Orice om are nevoie numai de puţină organizare 
a propriei gândiri, adică nişte definiţii, reguli şi concepte cu care să poată valorifica 
informația nedisponibilă de obicei la nivelul gândirii conştiente; plus - puţină 
experiență. 

Priceperea de a vorbi este o componentă vitală a autoapărării, chiar poate fi 
considerată o Artă marţială de sine stătătoare. Comparaţi de exemplu principiul 
lingvistic de armonizarea modurilor de exprimare senzorial şi comportamental, 
descris în continuare, cu principiul din Aikido de potrivirea vitezei şi direcţiei de 
mişcare proprii cu cele ale partenerului (Uke). 


11.5.1. Autoapărarea verbală 

Inchipuie-ți că ai fi cu câţiva prieteni la o berărie şi vă distrați bine. Deodată, la 
masa vecină un bărbat îşi îmbrânceşte prietena şi ridică mâna s-o lovească. Atunci, 
te ridici instinctiv cu o mişcare fulgerătoare, te apropii de el şi-l apuci de braţ. 
“Ajunge” îi spui încet dar hotărît. Golanul însă nu se potoleşte şi se scutură, 
aruncându-ţi printre dinți să-ţi vezi de treabă. Când îi răspunzi, tot încet şi calm, că 
nu-l poți lăsa să bată o femeie, se înfurie de-a-binelea şi sare la tine. Greşala lui: în 
câteva secunde îl trânteşti la pământ şi cu o fixare dureroasă îl sileşti să ceară 
iertare. Tu nici nu gâfâi. ÎL imobilizezi pe individ până ce femeia se depărtează. 
Când ea iți mulţumeşte, zâmbeşti şi îi răspunzi “pentru puţin”. Doar de aia înveți o 
artă marțială, nu? 

Aşa se poartă un adevărat cavaler din filme, asta e Budo - Calea războinicului. 
Eşti stăpân pe tine şi cu priceperea obţinută din numeroase antrenamente, poți 
merge liniştit oriunde, convins că poţi rezolva eficient şi onorabil orice problemă de 
violență care ar apare. Eşti gata să faci faţă oricărei situaţii. 

Oare? 

În cazuri asemănătoare celui descris mai înainte — încă mai poţi gândi la o altfel 
de rezolvare. 

Dar să analizăm şi o altă situaţie conflictuală, poate mai frecventă decât cea 
dinainte: eşti la serviciu şi participi la o şedinţă în care se discută planul de lucru al 
secţiei. În timpul discuţiei, şeful vostru se leagă de o colegă adresându-i observaţii 
răutăcioase, întrerupând-o mereu, comentând ironic spusele ei, zeflemisind-o în faţa 
adunării. Femeia se uită la tine, cu obidă şi teamă în ochi, cerându-ți ajutor. Ce te 
faci acum? 

Sigur că te-ai putea ridica pentru a-l dobori pe şef la podea cu o mişcare 
fulgerătoare, silindu-l să-şi ceară scuze. Ai putea să-l fixezi acolo jos şi să-i spui — 
“cere iertare doamnei”, sucindu-i braţul cu Kote Mawashi până se conformează. lar 
când colega îţi va mulțumi, vei răspunde zâmbind “pentru puţin”. 

E o soluţie absurdă? Sigur că da. 


Aşa ai vrea să reacționezi - dar nici nu poate fi vorba să faci o astfel de prostie. 
Chiar asta e problema. Dacă nu-ți petreci toată vremea în mahalale, cârciumi, cu 
galeriile echipelor de fotbal etc., unde este acceptată violența fizică mai blândă sau 
mai dură, marea majoritate a agresiunilor cu care vei avea de-a face vor fi verbale. 
Adică împrejurări în care utilizarea forţei — oricât de dibace, controlată sau reținută 
ar fi — nici nu poate fi concepută fără urmări grave, poate juridice. Situaţii în care 
folosirea cunoştintelor marţiale te duce la şomaj sau la tribunal - nu la popularitate 
sau glorie. 

În asemenea cazuri ai nevoie de tehnici de luptă verbală — nu corporală. 

Ce ar trebui să rețină de aici un practicant de Aikido? 

Că în marea majoritate a situaţiilor conflictuale cu care se va întâlni în viața reală, 
ori nu va face nimica, ori va face ceva care înrăutățește situația, fără ca vreunul din 
procedeele de luptă pe care s-a chinuit atât de mult să le înveţe, să-i fie de folos. 

Violenţa corporală, partea cea mai vizibilă şi evidentă a problemei, începe 
aproape totdeauna cu o violenţa verbală: o ceartă sau un limbaj duşmănos. Este 
mai eficient şi incomparabil mai ieftin să potoleşti conflictul cât este încă în stadiul 
verbal. 

Pentru a recomanda o apărare verbală e nevoie să redefinim conflictul, să-l privim 
în alt fel, să găsim noi metode pentru a-l exersa şi noi soluţii pentru a-i face faţă. 
Unele soluţii „noi” sunt în realitate vechi, dar au fost uitate. 

“Calea autoapărării verbale” predă două principii: 

- Cum să stabileşti şi apoi să menţii relații interumane în care violența verbală nu 
apare aproape niciodată. Adică, să ai o astfel de prestanță personală (în japoneză 
Sai) încât persoanelor din jur nici nu le trece prin cap să încerce a porni violența 
verbală; 

- Cum să tratezi eficient, efectiv şi onorabil violența verbală, în situațiile când ea 
totuşi apare, fără ca vreuna din părţile angajate în conflict să se “facă de ruşine”. 

Asta e problema esențială: nici o parte să nu se facă de ruşine. 

Ciudată condiţie! Dar ea se limpezeşte dacă analizăm ideile oricărui tânăr care se 
apucă de studiul unei arte marţiale. El trăieşte de obicei într-o lume iluzorice, în care 
orice întâmplare este o competiţie şi în care nu există nici o legătură sau relație 
între indivizi, ca personajele dintr-un joc video, care mor subit când apeşi tasta 
corectă, după care dai comanda “reset” şi jocul se reia de la început, ca şi când nu 
s-ar fi petrecut nimica. 

Concepţia că orice neînțelegere sau diferență de păreri, chiar neînsemnată, se 
termină cu un “Câştigător“ şi un “Învins” clar, este o iluzie arbitrară - dar foarte 
răspândită. Deşi pare logică şi inevitabilă, această idee a fost inventată relativ 
recent de Occident şi a produs de atunci numai necazuri şi nenorociri. A sosit 
momentul să ne dumirim că a fost o greşeală a omenirii, bazată pe glorificarea 
fuduliei, şi că vremea ei a trecut. Raţional ar fi să o părăsim şi să trecem mai 
departe, reținând învățămintele corecte din aceasta eroare. 

Concepţia modernă de rezolvarea conflictelor sociale nu mai e una de 
confruntare, din care să rezulte un învingător şi un învins, cu consecințe favorabile 
pentru primul şi nefavorabile pentru celălalt, ci una mult mai eficientă şi 
constructivă pentru comunitate - de transformarea conflictului într-o cooperare. În 
acest caz ambele părți câştigă şi nici una nu mai suportă ponoase. 

În cazul unui conflict verbal, Aikido verbal înseamnă: 

- Păstrarea Centrului (stabilităţii), bunăvoința de a înţelege punctul de vedere al 
celuilalt, încercarea de a ajunge la o înţelegere cu el care să permită amândurora să 
se ocupe de alte treburi; 

- Să nu consideri conflictul o pacoste, ci o ocazie promițătoare, un chilipir; 

- Să-ţi aperi interesele, fără a respinge posibilitatea unui compromis; 

- Să nu răspunzi unei furii sau unor insulte cu aceiaşi monedă, ci într-un mod care 
să scadă încordarea situației, permiţând astfel rezolvarea ei; 

- Să nu te laşi molipsit de ostilitatea sau purtarea iraţională a celeilate persoane. 

Aikido verbal nu înseamnă că obligator după interacțiune cele două părți 
(re)devin prieteni, ci că vor comunica şi se vor purta civilizat una cu cealalată. 

Comparativ cu Aikido clasic, autoapărarea verbală are avantajul că tehnicile ei 
sunt cunoscute de oricine. Ele sunt incluse în gramatica şi literatura limbii materne, 
pe care fiecare tânăr le învaţă la şcoală. Orice om le are în memorie. Ele nu mai 
trebuie învăţate, cum este cazul tehnicilor de luptă: lovituri, aruncări, eschive etc. 
Cine vrea să înveţe autoapărarea verbală nu are de făcut decât: 

- să reorganizeze cunoştinţele pe care deja le are, şi 

- să deprindă capacitatea de a lua decizii conştiente într-un conflict verbal, la fel 
cum ar avea de luat şi într-un conflict corporal. 

Dar Aikido verbal nu poate fi nici învăţăt, nici aplicat, dacă nu ştii Aikido 
corporal, deoarece pentru punerea sa în practică e necesară o stăpânire de sine greu 
de însuşit prin alte metode. 

Principiile autoapărării verbale sunt identice cu principiile de bază ale 
autoapărării corporale şi ale Aikidoului: 

- Dă-ţi seama că eşti atacat; 

- Lămureşte-te cu ce fel de atac ai de-a face; 

- Fereşte-te din calea atacului şi alege apărarea cea mai bună pentru Situația 
respectivă; 

- După ce te aperi, contraatacă; 

- Ce semeni — tot aia vei culege. 

Oare orice om este în stare să-şi dea seama că e atacat? 

Adeseori NU, pentru că agresorul se ascunde sub înfățişări neaşteptate: un copil 
mic, o rudă în vîrstă, un bolnav, un om aparent cumsecade. Nu rareori agresorul 
este o persoană foarte apropiată. În astfel de cazuri ai de evaluat nivelul de violență 
al atacului, aşa cum faci la antrenament pe Tatami, pentru a-ţi adapta apărarea şi a 
răspunde cu o forță corespunzătoare, nici prea mare - dar nici prea mică. Muştele nu 
se omoară cu mitraliera. 


La fel cum gramatica reglementează declinările şi conjugările limbii vorbite, 
există o “gramatică” şi pentru atacurile verbale. 

Uneori agresiunile se exprimă nu prin cuvinte deosebite, ci prin intonaţie. Când 
auzi vorbe cu accentuări speciale — eşti atacat. Urmăriţi exemplificările de mai jos. 

Mai întâi, ce este acela un atac verbal? 

Adeseori, atacul nu ia forma unor ţipete, injurii sau epitete — cum ne-am aştepta. 
Răcnirea unor insulte constituie doar o parte dintr-o schemă mai cuprinzătoare de 
atac corporal. 

Există şi atacuri verbale mai subtile, de obicei structurate în două părţi : 

- Momeala — adică partea care atrage atenţia interlocutorului, tentându-l să 
reacționeze (echivalentă unei fente din Aikido), şi 

- Presupunerea — adică o acuzaţie subînţeleasă. 

De exemplu : “Chiar şi Alexandru ar putea câştiga concursul ăsta“. Deşi nu este 
clar specificat, se subînțelege că Alexadru este un nepriceput şi concursul este fie 
uşor, fie trucat. 

Alt exemplu de momeală frecvent utilizată este “dacă ai ține la mine ...“. Cum ar 
fi fraza: “Dacă ai ține cu adevărat la mine, n-ai mai arunca banii pe fereastră, aşa 
cum faci mereu". 

Momeala este: aruncarea banilor pe fereastră. 

Presupunerea este: nu fii la mine. 

Cum răspunzi: ignoră momeala. Nu răspunde momelii — cum ar dori agresorul — 
ci răspunde presupunerii. 

Dacă nu eşti atent şi răspunzi momelii, discuţia sau cearta s-ar putea desfăşura 
după scenariul următor: 

Persoana A : ce vrei să spui, cum adică arunc banii pe fereastră? Doar ştii cât de 
grijuliu sunt. 

Persoana B : Da?! Atunci cum se face că la doar o săptămână după ce ai luat 
salariul nu mai avem nici un ban? 

Persoana A : Nu-i vina mea că tu nu ştii să gospodăreşti casa... 
iar în continuare este de aşteptat o ceartă cu urmări neplăcute. 

Practicantul de Aikido rezolvă un atac corporal cu un procedeu de apărare 
potrivit, executat cu o viteză şi într-o direcţie adecvate. 

Cum ar putea fi rezolvat în acelaş mod un atac verbal? 

Soluţia consta în adaptarea răspunsului la tipul senzorial al agresiunii şi alegerea 
unei reacții comportamentale potrivite pentru potolirea atacului respectiv. 

Să analizăm pe scurt ce înțelegem prin cele două instrumente din teoria 
comunicaţiei, cu ajutorul cărora caracterizăm modul de exprimare şi limbajul: 
tipurile senzoriale de exprimare şi reacțiile verbale comportamentale. 

Fiecare om are o preferință înăscută, specifică, pentru un anumit simţ (văz, auz, 
gust, miros, pipăit) - pe care îl foloseşte cu precădere, inclusiv în cazul limbajului. 
Avem aşadar tipurile senzoriale de limbaj: vizual, auditiv, gustativ, olfactiv şi 
tactil. 

Un om relaxat îşi poate schimba uşor modul de exprimare şi modul de a 
asculta sau înţelege, de la un tip senzorial la altul. Când este stresat, omul nu numai 
că rămâne blocat în tipul său preferat de exprimare senzorială, dar nici nu mai e în 
stare să înțeleagă mesajele vorbite exprimate de interlocutori în alte moduri 
senzoriale. 

Iată un exemplu de dialog: 

Persoana A : Ceea ce faci tu nu-mi miroase a bine. 

Persoana B : Eu nu văd nimic rău aici. 

Persoana A a folosit tipul sau modul olfactiv de limbaj — dar Persoana B a 
reacționat nepotrivit, în modul vizual. Nepotrivirea strică buna lor înțelegere. 

Iată o altă variantă de dialog : 

Persoana A : Ceea ce faci tu nu-mi miroase a bine. 

Persoana B : Dar nu e nici o problemă, mie nu mi se pare că ar fi ceva putred. 

Persoana B răspunde adecvat, în acelaş mod olfactiv sau gustativ. 

Potrivirea voluntară sau involuntară a caracterului răspunsului stabileşte o 
legătură constructivă între interlocutori, din care sunt mari şanse să rezulte o 
înţelegere. 

Reţine că: ce semeni — tot aia culegi. 

Dacă nu ştii ce să faci sau cum să răspunzi — nu folosi nici un tip senzorial în 
vorbire; dar dacă poţi sau ştii, răspunde corespunzator. 

Iată care sunt modurile de reacții comportamentale (referitoare la limbaj — nu la 
tipurile de personalitate): 

- Modul acuzator. Exemple: “De ce niciodată nu faci ...* sau “Totdeauna 
trebuie să-ţi spun ...“ — combinate cu gesturi (limbaj corporal) echivalente: strânsul 
pumnilor, mimică amenințătoare etc. 

- Modul defensiv. Exemplu : “Nu-mi pasă, ştii că sunt de acord cu tot ce zici tu“ 
— vorbe combinate cu gesturi temătoare, neliniştite. 

- Modul impersonal: utilizarea persoanei a 3-a în vorbire şi a unor generalizări 
vagi, evitând cuvintele: eu, mie, a mea, tu, al tău etc. Exemplu : “Precis există un 
motiv întemeiat pentru întârzierea aceasta“; “Nimeni nu ar putea să spună cu 
siguranță că ... “; “Mulţi cred că ... “. În acest caz gesticulaţia este minimă, chiar 
lipseşte. 

- Modul confuz: trece de la un mod de comportament reactiv la altul, inclusiv 
prin gesticulaţiile respective. Exprimă verbal starea de panică. 

- Modul cumpătat — în care se exprimă cât mai sincer adevăruri clare pentru 
vorbitori. În acest caz lipseste patosul cuvintelor, prezent la celelalte moduri. 

Oamenii pot schimba lejer între ele reacțiile comportamentale — sau pot să se 
blocheze într-una preferenţială, la fel ca şi în cazul tipurilor senzoriale de 
exprimare. E necesară oare armonizarea reacțiilor comportamentale, la fel ca a 
tipurilor senzoriale de exprimare? Nu e obligatoriu. 

După ce reuşeşti să identifici varianta comportamentală cu care ţi se adresează 
interlocutorul, ai de ales: laşi tendinţa respectivă să se amplifice — sau nu? 


Dacă vrei să se amplifice - armonizeză comportamentul tău cu cel al 
interlocutorului şi răspunde la fel. 
Dacă vrei să se potolească — nu răspunde la fel. 
Iată ce se întâmplă când răspunzi la fel: 
Răspuns echivalent Rezultatul convorbirii: 
interpelării, în modul: 


Acuzator O ceartă 

Defensiv O amânare fără sfârşit 

Impersonal O întârziere demnă (sistemul de lucru al 
comitetelor, care în general nu sunt în stare 
să ia decizii) 

Confuz Panică 

Cumpătat Acceptarea părerii celuilalt 


Dar ce înseamnă să consideri dialogul sau conversaţia (o activitate fără lovituri, 
fără sărituri, fără gesturi de luptă) drept o Artă marţială? 

Să analizăm de exemplu o conversaţie în camera de gardă de la un spital, între 
asistenta de serviciu şi soţia nervoasă a unui pacient aparent grav bolnav: 

Soţia: Cum puteți să-mi cereţi bani, când soțul meu moare acolo pe bancă? N- 
aveţi inimă deloc? 

Asistenta: Vă rog! Nu eu am făcut regulamentul şi nu eu stabilesc tarifele! Ce să 
fac? Asta e regulamentul. 

Soţia: Sigur, eşti nevinovată! Pentru dumneata noi nu suntem oameni, suntem 
nişte hârtii, nişte fişe. Asta suntem. Şi... 

Asistenta: Doamnă! Linişte! Ce-mi vorbiţi aşa? Cine vă credeţi? 

Asistenta din acest exemplu este atacată verbal — dar nu poate sări peste tejghea 
spre a potoli agresorul cu o mişcare isteață. Totuşi, răspuzând atacului aşa cum a 
făcut-o în exemplul de mai sus, adică “plătind cu aceeaşi monedă”, nu a rezolvat 
bine conflictul. Modul în care a răspuns nu este demn, produce o pierdere de timp, 
toarnă gaz peste foc şi riscă să provoace un scandal mai mare, pe care soţia furioasă 
îl poate face la direcțiunea spitalului. Ce bine ar fi să existe o soluție mai dibace! 

Ea există! 

Să analizăm puţin conversaţia: ambele persoane folosesc comportamentul 
acuzator. Ştim deja că răspunsul acuzator la o interpelare acuzatoare produce o 
escaladare a conflictului. Cele două comportamente se sprijină unul pe altul, 
îndreptându-se spre o confruntare. 

Dar să procedam altfel — cum arată versiunea următoare a aceleiaşi situații: 

Soţia: Cum puteți să-mi cereți bani când soțul meu moare acolo pe bancă? N- 
aveți inimă deloc? 

Asistenta: Omului i-e greu să se gândească şi la bani, când are pe cineva 
suferind. 

Soţia: (oftează ) Da. E greu. Nici nu ştiţi câte am pe cap. Vai de mine şi de 
noi. Imi pare rău că m-am luat de dumneavoastră. Parcă ce vină aveţi? 

Asistenta: Nu-i nimic. Hai să vedem ce s-ar putea face. 

În varianta a doua, soţia începe dialogul în modul acuzator — la fel ca în prima 
variantă. Dar acum asistenta răspunde la modul impersonal (şi nu acuzator, ca în 
prima variantă). lar rezultatul e altul: următoarele intervenţii sunt la modul 
cumpătat — adevărurile evidente circulă în ambele sensuri. Acum cele două 
persoane discută cu folos una cu alta, în loc să se certe — cum făceau în prima 
variantă. 

Acest exemplu de conversaţie demonstrează cu succes una din soluţiile cele mai 
bune de autoapărare verbală. Iată schema ei: 

Vorbitorul A : începe cu o acuzaţie. 

Vorbitorul B : înţelege pericolul şi răspunde cu o intervenţie impersonală. 

Vorbitorul A : nefiind ajutat să escaladeze conflictul, trece la o exprimare 
cumpătată. 

Vorbitorul B : răspunde în modul cumpătat. 

Oricine poate folosi aceste idei şi scheme. Ele se găsesc în gramatica limbii 
române — sau a oricărei alte limbi, şi zac acolo, aşteptând să fie utilizate. 

Există trei căi în care le putem folosi : 

1. La întâmplare — adică să faci ceea ce ţi se pare corect în momentul respectiv şi 
să te bazezi pe noroc. Acesta metodă nu este nici inteligentă, nici sigură. 

2. Alegând o anumită schemă de răspuns şi folosind-o în orice situație, indiferent 
de condiţiile reale. Orice practicant al unei arte marţiale ştie însă că folosirea unei 
singur procedeu nu dă rezultate bune. 

3. A treia cale — singura care funcționează satisfăcător — este adaptarea 
armonioasă: să alegi mereu conştient şi sistematic soluția optimă, dintre toate 
tipurile şi modurile de răspuns posibile, bazându-te pe cunoaşterea situaţiei, pe 
pricepere şi experiență. Aceasta rezultă de la sine după însuşirea unei mentalități 
cooperante şi responsabile, înțelegătoare faţă de slăbiciunile semenilor, bazată pe 
principiile Aikido. 

Aşadar, numai dacă pe lângă autoapărarea corporală reuşeşti să-ți însuşeşti şi o 
metodă de autoapărare verbală — ajungi în stare să nu te mai pierzi în desele situații 
conflictuale curente, când o reacţie corporală ar fi nepotrivită sau interzisă. Abia 
atunci vei putea merge oriunde, cu încredere în capacitatea ta de a reacţiona 
eficient, eficace şi onorabil la orice fel de agresiune violentă — fie ea corporală sau 
verbală. 

Dar cu aceasta problemele nu s-au terminat. 

De obicei violența corporală este ultima verigă dintr-un lanț de evenimente sau 
acțiuni — organizate cu premeditare de un agresor perfid. Căci anumiţi “oameni” răi 
folosesc chiar tehnicile de “luptă“ verbală arătate mai înainte pentru a descoperi 
victime sigure, sau pentru pregătirea şi slăbirea unei viitoare victime, care să fie 
apoi agresată corporal cu succesul dinainte asigurat. 


11.5.2. Manipularea verbală abuzivă 

Schemele de conversație arătate mai înainte sunt folosite ca agresiuni verbale, în 
locul violenţei corporale — deşi uneori conflictul verbal poate să se transforme într- 
unul corporal. 

Dar există şi agresiuni mai subtile, în care agresorul studiază, analizează, învăluie 
şi îmbrobodeşte viitoarea victimă, folosind un alt fel de limbaj. Schemele de limbaj 
şi conversație descrise în continuare servesc la agăţarea, atragerea, înşelarea, 
momirea unei persoane — toate aceste manevre constituind o prelucrare pregătitoare 
a victimei, pentru asigurarea succesului agresiunii prin violență corporală, care 
urmează negreşit. 

Pentru a impresiona şi a atrage viitoarea victimă, agresorii, adevărate “animale de 
pradă“, folosesc aceleaşi tipuri senzoriale de limbaj sau reacţii comportamentale 
care servesc şi la stabilirea unor legături interpersonale utile. Însă la răufăcători 
schemele de armonizare verbală servesc nu pentru stabilirea unor contacte sociale 
obişnuite, ci sunt interpretate perfid, ca un preludiu la violențe corporale, bătăi, 
crime. Asistenţii sociali (consilieri, preoţi etc.) care lucrează cu criminalii, sunt 
permanent nevoiţi să fie vigilenți şi conştienţi de încercările acestora — inconştiente 
sau premeditate — de a se impune, de a controla şi manipula conversaţia cu ajutorul 
unor scheme verbale, pentru ca într-o etapă următoare, să controleze şi să-l 
manipuleze chiar pe asistentul social. 

Să ne reamintim prima regulă a autoapărării verbale: dă-ți seama că eşti atacat! 

Într-o situaţie creată de un agresor ce urmăreşte în ascuns să treacă la violență 
corporală, se regăsesc anumite scheme tipice de conversaţie manipulativă. 

Iată care sunt cele mai folosite: 

1.Imprietenirea forțată: prin “agățarea” victimei nebănuitoare şi construirea unei 
relații de prietenie impusă — pentru scopuri necurate. “Suntem ...” 
de ...”; “ vom face ... împreună”; “suntem obligaţi să ...” — şi alte expresii 
asemănătoare sunt folosite când nu e cazul. De obicei victima nu-şi dă seama de 
nepotivirea între vechimea mică sau nivelul insuficient al relaţiei sau prieteniei, şi 
gradul mare de integrare sau cooperare — sugerat şi impus de limbaj. 

Escrocii profită de naivitatea şi credulitatea victimelor, pe care le îmbrobodesc cu 
vorbe meşteşugite, ce crează o falsă senzație de echipă, de încredere. Pentru a 
ascunde faptele şi datele evidente care-l pot demasca, escrocul aruncă o perdea de 
fum constând din argumente ca: urgenţa, un termen iminent, un eveniment 
(neplăcut — dar şi neadevărat) care urmează curând să schimbe radical în rău 
situaţia ş.a.m.d. În felul acesta el provoacă victimei o stare de stres şi îi “ia minţile“. 

Constatăm că deseori oamenii normali au intuiţia unor matrapazlâcuri, senzația 
unor prostii pe care sunt pe cale să le facă, teama de anumite persoane sau acţiuni 
în care sunt târâți fără voia lor — dar nu ascultă de aceste presimțiri. Ei îşi închipuie 
că “acuma” gândesc “rațional”, iar presimţirea ar fi o fandacsie, o superstiție sau o 





; “avem nevoie 

frică iraţională de noutăţi — şi de un câştig material (aparent sigur), cu care nu 
erau obişnuiţi. Politeţea excesivă, informaţiile greşite sau insuficiente, 
conformismul social, manipularea mass-mediei, teama de ridicol şi alte cauze — îi 
fac pe mulţi oameni să fie victime sigure ale escrocilor. Inevitabil, participanţii la 
orice pariu sunt: unul escroc şi altul fraier. Dar nu poţi lăsa să fii transformat în 
“Ştergătorul de picioare“ al impostorilor sau răufăcătorilor, din cauza politeții sau 
bunei tale creşteri. 

Să ne amintim cum procedăm în Aikido: “împreună cu partenerul“. Asta 
înseamnă să te armonizezi cu el, să-ţi potriveşti viteza răspunsului la viteza 
atacului, să ajungeţi amândoi să vă mişcaţi în aceiaşi direcţie şi aparent cu aceeaşi 
“intenție” — dar până la urmă tot tu îl dobori! 

2. Înfăţisarea fermecătoare şi simpatică. Puse să descrie agresorul care le-a furat 
sau bătut, la câteva minute sau la câteva săptămâni după ce păruse atât de simpatic, 
foarte adesea victimele declară că “era aşa de drăguţ“. Escrocul le “vrăjise”. 

A fi simpatic nu este o trăsătură involuntară de caracter şi nici o dovadă a bunelor 
intenţii, ci rezultatul unui efort, a unui plan sau strategie de comportare socială. 
Simpatic nu înseamnă şi bun. De exemplu, în Aikido poţi să-l trânteşti rău pe 
partenerul încrezător, zâmbindu-i mereu foarte afectuos — dar cu răutatea ascunsă în 
suflet. Aceiaşi treabă se poate face sub alte forme în multe alte situații de viață. 

3. Excesul de amănunte. Dacă întrebi: o fi adevărată toată povestea asta? escrocul 
e convingător şi sigur pe el. N-o fi minciună? Agresorul ştie deja totul. 

Chiar dacă scenariul pare credibil şi adevărat victimei, escrocul nu e niciodată 
sigur de victorie şi continuă să dea noi detalii, alte explicaţii şi justificări 
suplimentare — multe din ele apelând la reacţii emoţionale. În plus, mai bagă în 
conversație şi puțin (sau mult) comportament confuz, pentru a ameţi victima şi a nu 
o lăsa să se concentreze asupra problemei de fond. Aceasta e şi scenariul talk- 
showurilor de la TV. 

Echivalentul acestei manevre în Aikido ar fi utilizarea Atemi şi Kiai (de către 
agresor), plus a celorlalte trei elemente prezente în orice tehnică de luptă (apărarea/ 
dezechilibrarea/ doborârea; în engleză ABC: Avoid/ Balance/ Control). Combinația 
şi aglomerarea acestor elemente provoacă victimei o supraîncărcare senzorială, 
care-l năuceşte. 

4. Atacul prin ricoşeu - înseamnă manipularea victimei prin folosirea unei insulte 
minore, sau a unei observaţii uşor jignitoare, la care foarte sigur victima va 
răspunde că acuzația nu e adevărată. “Cred că eşti prea tânără, sau prea bătrână, sau 
prea provincială, sau prea şmecheră, sau prea nesimţitoare, ori prea X — ca să poţi 
face Y“. Declaraţia aceasta o stârneşte pe victimă să „dovedească” că ea nu este X; 
în acest scop, ea face exact Y, ceea ce urmărea de fapt agresorul, . 

Echivalentul acestei tactici în Aikido este principiul acțiune-reacțiune: agresorul 
atacă “oferind“ partenerului o acțiune pe care acesta s-o contreze, după care 
excrocul foloseşte şi amplifică împotrivirea — pe care o dorea — ca să-l doboare. De 











exemplu îl împingi uşor spre dreapta — el va contra împingând spre stânga — atunci 
tu îl ajuţi să meargă spre stânga până ce se dezechilibrează şi cade. 

5. Indatorarea cu forţa - se referă la o pretinsă datorie psihică, creată fără voia 
“datornicului“. Exemplul clasic este tipul care invită o fată seara la restaurant, fără 
a preciza vreo condiţie legată de desfăşurarea ulterioară a nopții. Când tânăra nu 
cedează avansurilor sale sexuale, tipul aminteşte că “el a plătit masa“. În felul 
acesta el încearcă exploatarea simțului de datorie al victimei — oricât ar fi pretenția 
de deplasată față de situaţia în sine. 

6. Promisiunile necerute — a căror apariție în conversaţie pot deja să trezească 
bănuieli că interlocutorul are şi alte motive, ascunse, necurate. Se leagă de schema 
folosirii minciunilor, menţionată mai înainte (prea multe amănunte inutile). 
Agresorul ştie că nu prezintă încredere, de aceea el încearcă să convingă victima că 
e totuşi de încredere. În acest caz victima urmează să cadă în cursă răspunzând la 
presupunerea, care acum este “fu nu ai încredere în mine“. 

Aşadar nu răspunde unei presupuneri greşite, încercând să-i dovedeşti neadevărul 
(vezi şi # 4 de mai înainte) printr-o acţiune cu care doreşti să obţii calificativul de 
“bun“ din partea potenţialului agresor. Din contră — constată pur şi simplu că 
interlocutorul a observat că nu te încrezi în el. De ce eşti bănuitor? S-ar putea să ai 
motive bine întemeiate. Când cineva îți face oferte şi promisiuni pe care nu le-ai 
cerut, comportându-se ca şi cum ar vrea să-ți risipească îndoielile în ceea ce îl 
priveşte, încercând astfel să te manipuleze tocmai pentru ca tu să te repezi să-i 
risipeşti “bănuiala“ — fii calm şi spune-ți că tocmai neîncrederea e atitudinea 
justificată. 

7. Neadmiterea refuzului: când manipulatorul respinge un “nu“ spus de tine, el 
violează flagrant Ma-ai (distanţa corectă), încearcând să preia controlul situaţiei ori 
relaţiei, sau refuzând să cedeze. Agresorul încearcă diverse persoane, ca să o afle pe 
cea mai slabă — el caută în mod activ să afle cu cine îi “merge”: cine acceptă să-i fie 
încălcat “spaţiul defensiv“ înconjurător, autonomia de gândire, Ma-ai. Cu cât este 
acceptată mai uşor încălcarea, cu atât agresorul e mai sigur că va avea succes în 
viitoarelor sale acțiuni. 

Conform metodei Aikido, când partenerul - sau adversarul - îţi încalcă spaţiul de 
siguranță şi „îţi bagă sula în coaste”, micşorând distanţa care vă separă, este 
momentul să reacţionezi fie printr-o simplă deplasare care restabileşte Ma-ai (fără 
însă ca deplasarea să fie în direcția dorită de agresor, care ar putea astfel considera 
că te “mână“ cu succes), fie cu un procedeu de luptă. 

Cu ajutorul schemelor agresive de vorbire enumerate mai înainte, agresorul 
studiază victima potențială şi îşi formează impresia: dacă eşti o victimă bună - el 
continuă să se ocupe de tine, dacă nu - se retrage şi caută alta. 

11.5.3. Manipularea verbală invazivă 

Există şi manipulări mai puţin agresive, cum ar fi încercarea cuiva de a controla 
sentimentele, gândurile şi purtarea uneia sau mai multor persoane fără acordul 
acestora, producându-le un disconfort, uneori însă pentru a trage foloase de pe urma 
victimelor. Dar sunt şi manipulări utile — cum ar fi cea folosită de profesor pentru 
educarea elevilor. 

Revenind la agresiunea verbală, cu excepția indivizilor foarte răi sau a bolnavilor 
(psihic sau fizic), cei care încearcă să manipuleze pe alţii o fac fără a-şi dea seama, 
din cauză că îi admiră, îi plac sau se tem de aceştia. Manipulatorul nu acţionează cu 
premeditare, în mod raţional, el simte nevoia să controleze “pericolul” reprezentat 
de persoana opusă, candidată în mod inconştient la şefia grupului. Agresorul atacă 
sau “manipulează” din cauza fricii şi nesiguranţei pe care i-o provoacă celălalt 
individ, pe care îl bănuie că ar vrea să-l domine, să fie personajul alfa. Atacul 
(verbal) este un fel de compliment, o dovadă de admiraţie (chiar dacă la nivel 
subconştient). Într-un astfel de caz, chiar dacă tu nu vrei să fii „şef” în relația cu el, 
(presupunând că nu eşti un scandalagiu care o cauţi cu lumânarea ...) poţi să te 
întrebi ce detaliu din purtarea ta l-a stârnit. 

Când devii victima unei agresiuni foloseşte rațiunea, nu te lăsa pradă 
sentimentelor. Încearcă să înţelegi că în marea majoritate a cazurilor atacul, fie el 
corporal sau verbal, nu are un caracter personal. Agresorul nu are nimic de împărțit 
cu tine, el te atacă din cauze legate doar de funcționarea defectuoasă a minții sale. 
Dar pentru că din întâmplare tu erai acolo şi îi pari suficient de important, se leagă 
de tine. 

Încercările de manipulare există mereu şi peste tot, putând lua cele mai diverse 
forme şi intensități. Ele nu fac vreo distincţie sau concesie în privinţa vârstei, 
sexului, etniei. Fiecare din noi este permanent ţinta unor încercări de manipulare - 
dar totodată şi noi înşine încercăm (mai mult sau mai puţin involuntar) să-i 
manipulăm pe alţii. Câteodată încercăm chiar să ne manipulăm singuri, să ne 
autosugestionăm - pentru a face sau a nu face ceva. Manipularea poate avea 
caracter personal sau impersonal, poate fi extrem de agresivă sau neaşteptat de 
pasivă. 

Apărarea împotriva atacului sau manipulării verbale se bazează pe aceleaşi 
principii ca şi apărarea împotriva unuia corporal. Conceptul de bază al Aikidoului 
este auto-apărarea eficientă cu un consum minim de energie, provocând totodată un 
minim de daune adversarului. Acest concept este greu acceptat de persoanele cu 
mentalitate tranşantă, de genul "ori pierzi - ori câştigi”, specifică mentalități 
occidentale, competitive. Tehnicile de apărare violente sunt mai degrabă 
contraatacuri, nu metode de neutralizare. Ele pot fi valabile în situaţii critice, de 
"viaţă sau moarte", dar acestea sunt rare. 

Suntem stăpâniţi de temerile noastre, dublate de vinovaţie. Manipularea se 
bazează pe aceste două mijloace: vinovăția şi frica victimei. Succesul depinde de 
felul cum reacționează victima la ele. 


Vinovăţia este sentimentul de responsabilitate că am făcut ceva rău, o greşeală. 
Dar atenţie: vina în sine este neutră; disconfortul că te simti vinovat este produs de 
un sentiment secundar: manie, depresie, senzaţie de oprimare, dorință de răzbunare. 
Frica de moarte (vulnerabilitatea) şi teama de respingere (singurătate) sunt cele 
două mari obstacole care ne împiedecă să scăpăm de vinovăţie. Totul se rezumă 
până la urmă la încrederea de sine, la imaginea proprie şi respectul față de sine. 
Dacă există comunicare - nu există vinovăţie. 

Frica se datoreşte tot lipsei de încredere în forţele proprii. 

Se pot utiliza metode de manipulare foarte variate: de la manie şi exagerare — 
până la minciună şi intimidare, de la pretenţii absurde şi amenințări - la sugestii şi 
mângâieri, de la aprecieri şi sentinţe până la supărare şi obrăznicie. Manipularea 
merge de la forma cea mai nevinovată, a dragostei şi grijii față de ceilalţi, în care nu 
vrei să câştigi nimic de pe urma lor, ci doar să ai relaţii cu ei — până la abuzuri de 
diverse grade. Unele persoane sunt mai sensibile şi pot lua drept agresiune o 
acțiune pe care altele o ignoră, considerând-o normală. 

Pentru a te apăra verbal, schimbă regulile jocului, fă-l pe manipulator să nu-i mai 
reuşească agresiunea, la fel ca într-o luptă în care se foloseşte Aikido. Aceiaşi 
factori (control mental, stăpânire de sine, evaziune etc.) se folosesc şi în cazul 
apărării contra unui atac verbal. În felul acesta, el va fi silit să joace după regulile 
tale. Manipulatorul ajunge să simtă pe propria piele întreaga forţă a energiei 
negative pe care a introdus-o în atac. Când contracarezi cu succes o manipulare, în 
mod ideal energia atacului va fi neutralizată. Apărarea va respecta şi principiul 
proporționalității: nu risipi energia, nu reacţiona exagerat. Nu este rentabil, nici 
etic, să-l trânteşti la pământ pe cineva care doar te-a bătut pe umăr ca să-ţi ceară 
nişte informaţii. 

Nu încerca să discuţi rațional cu un agresor. Când ai de-a face cu manipulatori, 
poţi să-ţi iei adio de la logică. Dacă răspunzi la atac conform regulilor agresorului, 
te aduce unde vrea el. Nu te cobori la nivelul unui idiot ca să discuţi cu el — pentru 
că te va învinge, el are experiență mai mare. Răspunsul la provocare va aduce un 
atac mai puternic. Fie că sunt, fie că nu sunt conştienţi de ceea ce fac, manipulatorii 
vor nega agresiunea şi te vor face pe tine să te simţi nebun. Te vor enerva atât de 
tare, că vei face o prostie, sau te vei simți atât de vinovat încât te vei lăsa manipulat 
de bună-voie. 

In [39] sunt indicate următoarele etape de creşterea durității răspunsului la un 
atac verbal, care se folosesc succesiv până ce atacul este anihilat. 

1. Simulează surzenia: fă-te că nu auzi atacul. Dacă agresorul se retrage şi revine 
cu discuţia într-o formă rezonabilă, conflictul s-a sfârşit. Dacă însă accentueaza 
atacul, treci la treapta a doua: 

2. Te prefaci că nu auzi atacul, ignoră manipularea şi reacţionează într-un mod 
prietenos față de agresor. 

3. Vorbeşte cu agresorul, arată-i ce simţi, oferă-i şansa de a dovedi ce fel de 
intenții are; dă-i voie să facă ce vrea el, dar refuză să iei parte la manipulare 

(conflict). În conversaţie foloseşte persoana I (de exemplu: eu nu stau bine cu 
nervii; zgomotul acesta mă deranjează; (eu) nu pot dormi din cauza zgomotului 
ş.a.m.d.). Răspunde cu empatie (înţeleg, dar ...). Nu contraataca. Nu te lăsa atras în 
dispută. Joacă după regulile tale: acţioneaza evaziv şi neutralizează manipularea. 

Regula de aur în contracararea manipulatorilor este iertarea. Pentru a ierta e 
nevoie să fii suficient de puternic, încât să-ţi deschizi inima în fața cuiva şi să spui, 
cu voce tare sau în gând: "pot să fiu milos, pot să iert...". Când ierți, scapi de mânie 
şi te vindeci pe loc de rănile (mintale) produse de agresiune. Amenințarea devine 
neglijabilă, când îţi dai seama că agresorul e mai slab ca tine şi suferă de invidie, 
slăbiciune, inferioritate. 

4. Încearcă să atragi atenţia celor din jur şi să dezvălui atitudinea agresorului, 
creind posibilitatea ca să fie sesizată şi analizată de o a treia parte, după care te 
retragi. Manipulatorul să-şi dea seama că manevra lui e cunoscută de toată lumea. 

5. Încearcă să întorci energia atacului împotriva agresorului, cam în felul acesta: 
"dacă tu crezi că ce-mi faci tu îmi place, ia să vedem cum ti-ar plăcea să-ți fac eu 
ție”. Sau, prin analogie cu Aikido: dacă agresorul te împinge - tu trage-l; când el 
trage - tu împinge-l. Practic: iartă-l. 

Apoi analizează: te simţi vinovat? De ce? Care este închipuirea din cauza căreia 
te simți vinovat? După ce o precizezi, amplific-o şi aruncă-i-o înapoi agresorului. 


11.5.4. Foloasele politeţii 


Cu insulte nu poți câştiga dragostea. 

O fi oare violenţa o ieşire întâmplătoare şi imprevizibilă? 

Nu, ea este foarte previzibilă. 

Violenţa este adeseori legată de lipsa politeţei, de nerespectarea regulilor de bună 
purtare în societate şi viață. Politetea care se predă în Aikido susţine respectul 
reciproc şi prețuirea celorlalţi (vezi # 6.2.1). Calea războinicului, la fel ca şi Arta 
politicianului, caută să evite apariţia conflictului, să restabileasca armonia între 
părți. În viaţa adevărată sau în Dojo, Ma-ai şi politeţea — purtările frumoase şi 
responsabilitatea — constituie prima linie de apărare preventivă. 

Din păcate, majoritatea relațiilor interumane sunt determinate de factori subiectivi 
(hormonali, biologici), nu raţionali. 

Neînţelegerile şi duritățile din relaţiile cu colegii de muncă pot provoca teamă, 
depresiune, chiar boală. De exemplu şeful (prost, incapabil) care impune 
subalternilor să stea la serviciu după program indiferent că au sau nu de lucru, 
acționează astfel nu din motive ştiinţifice, manageriale, ci din cauza nevoii 
(neconştiente) de dominație, ca să-şi satisfacă orgoliul (hormonii). Şefii cărora nu 
le pasă de starea subalternilor ar trebui să ştie că disconfortul sau stresul nu e doar o 
hachiță măruntă, ci o cauză importantă a scăderii productivităţii, a creşterii 


chiulului şi suprasolicitării, până la urmă a dezinteresului față de bunul mers al 
întreprinderii. Însă - fiecare subaltern are şeful pe care-l merită! 

În familie, duritatea relaţiilor duce spre neîncredere, violenţă, disperare, divorţ. 

Pe drumurile publice, obrăznicia şi purtarea fudulă, inflexibilă, provoacă 
accidente tragice — care puteau fi evitate tot atât de uşor cum au fost cauzate. Din 
cercetările făcute de sociologi şi psihologi rezultă că un şofer care se ştie aşteptat de 
şoferii altor vehicule — de exemplu: la pornirea de la stop; la întorcerea la stânga; la 
eliberarea locului de parcare — efectuează manevra respectivă într-un timp 
considerabil mai mare decât în cazul când e singur şi nu are pe cine să domine sau 
să deranjeze. Chiar dacă astfel de încălcări ale bunei purtări nu sunt grave — 
victimele sesizează corect mesajul implicit şi se enervează inutil. 

lată un alt exemplu de „dominanţă”: când ai un interviu sau o întâlnire de afaceri 
cu cineva, prezintă-te mai devreme la locul faptei, fă-te că îl aştepţi, adică arată că 
îl consideri „şef”. Măgulit de respectul primit, interlocutorul va fi (probabil) 
înclinat să se arate mărinimos şi să-ți facă o favoare, acceptând cererea sau 
propunerile pe care le faci. Dimpotrivă, dacă întârzii, îi arăţi prin asta că tu ai fi 
şeful iar el inferiorul grupului constituit ad-hoc din voi doi, aşa că interlocutorul 
(care presupunem că se comportă natural, adică la fel ca un animal) va fi înclinat să 
arate că dimpotrivă, el este şeful, aşa că va refuza propunerile tale! 

Aşa dar, când conflictul care te amenință e cauzat de orgoliu, lasă-l pe 
interlocutor să se simtă alfa (sau: cel mai deştept cedează), valorificând pe cât 
posibil în folosul tău situaţia creată. Când însă conflictul are o miză vitală, serioasă 
(supraviețuirea etc.), trăsneşte-l decisiv pe adversar „cu tot armamentul din dotare”. 

După un conflict violent, verbal sau corporal, o scuză uzuală este “cum era să-l 
las să-şi facă de cap?“. Dar dacă, din cauza intervenţiei tale, situaţia se agravează şi 
îți produce moartea, rănirea sau cine ştie ce pagube materiale, numai din cauză că 
n-ai putut să-ți stăpâneşti orgoliul şi să-ți controlezi mânia — de abia atunci 
agresorul “şi-a făcut de cap“. Mai precis — toți pierd. 

Buna purtare şi bunul simţ să facă parte din armele tale. Dacă n-ai motive 
întemeiate (altul decât orgoliul!) lasă-l pe el să fie personajul alfa în relaţia 
ocazională ce poate duce la un conflict: să intre pe uşă înaintea ta, să iasă din parcaj 
înaintea ta, nu-l face de ruşine — chiar dacă susține prostii sau face greşeli şamd. 
Chiar simple vorbe ca: „te/ vă rog/ scuzaţi/ mulțumesc” pot rezolva enorm de 
multe situaţii pre- sau chiar conflictuale, prin simpla acceptare, sau recunoaştere 
formală a poziției dominante a celui din față, care, fericit că l-ai recunoscut de 
„şef”, îţi va „da” ce aveai nevoie! E nevoie să ştii când să cedezi onorabil. 

Un rus avea gospodăria alături de un cecen. Au trăit cei doi în bună pace 
multă vreme, până când o găină a cecenului a sărit gardul despărțitor şi a 
trecut în ograda rusului. După ce a scurmat şi a ciugulit pe ici, pe colo, a 
făcut un ou. 

Descoperind lipsa găinii, cecenul a căutat-o şi o zări în ograda rusului 
tocmai când oua. L-a chemat pe vecin, rugându-l să-i dea găina şi oul. Rusul 

i-a dat găina dar oul nu, pretinzând că fiind produs pe proprietea lui, 
rămâne acolo. De aici discuţii, ceartă, neînţelegeri, fiecare susținând că oul e 
al său. 

Până la urmă, văzând că nu ajung la nici o învoială, cecenul zise:,, măi 
vecine, hai să aflăm adevărul cu ajutorul lui Dumnezeu. În neamul nostru, 
când avem o neînțelegere, lăsăm pe Cel de Sus să ne judece. Treaba decurge 
astfel: cei doi preopinenți îşi dau fiecare câte o lovitură în testicule. Normal 
că Dumnezeu îl ajută pe cel drept, deci acela care rezistă mai bine sau îşi 
revine mai repede câştigă judecata. Vrei să facem aşa? ”. Rusul fu de acord şi 
cecenul zise: „eu lovesc primul, pentru că e vorba de găina mea”. Până la 
urmă rusul acceptă, iar cecenul îşi luă avânt şi-i trase un şut încât rusul leşină 
de durere. Veni nevastă-sa să-l stropească, să-l doftoricească, şi într-un târziu 
rusul îşi reveni. Plin de ciudă, se repezi să dea şi el o lovitură. 

Dar cecenul îl opri zicând: „ştii ce, mi-am dat seama că tu ai dreptate şi 
renunţ la judecată! la tu oul!”, apoi se întoarse şi îşi văzu de treabă. 


11.6. Autoapărarea corporală 


De la început trebuie precizat că cine are imediat nevoie de apărare fizică NU se 
poate baza pe Aikido. Mai bine angajează un badigard sau îşi cumpără un pistol. 

Dacă s-ar pregăti de o luptă adevărată, în mod raţional nimeni n-ar alege tehnica 
Aikido înaintea altor mijloace. Atmosfera binevoitoare şi cooperativă din Dojo nu 
corespunde necesităţilor de pregătire pentru o luptă pe viaţă şi pe moarte. 
Aproape nici un procedeu nu corespunde necesităților unui scenariu realist. 

Învăţarea unei Arte marțiale este o investiţie pe termen lung, care implică mult 
timp, efort, bani şi pasiune. Aikido îţi deschide mintea şi îți schimbă corpul, dar nu 
te face instantaneu expert în autoapărare; însă nici nu există vreo altă metodă, 
şcoală sau Artă marţială care s-o poată face. 

În aceste condiţii — la ce ar mai folosi studiul Aikido? 

Autoapărarea nu constituie chiar țelul principal al învățăturii Aikido, dar este un 
subiect interesant şi poate atrage în Dojo atât începători cât şi practicanți mai vechi. 

Aikido nu asigură o tehnologie superioară, dar poate să reducă avantajele 
adversarului în privinţa surprizei, numărului superior de agresori, lipsei luminii etc. 
Am văzut în 4 5 că Aikido nu e doar o tehnică de luptă corporală, specifică 
situaţiilor de acum 2-300 de ani şi depăşită de evoluţia societăţii, ci o pregătire 
generală pentru lupta multilaterală cu violenţa din lumea actuală. 

Toţi oamenii, mai ales tinerii, ar trebui lămuriţi limpede şi cât mai timpuriu care 
este realitatea societăţii (inevitabilitatea violenței) şi a autoapărării (care nu se poate 
face prin „luptă dreaptă” sau „reglementară” cu orice agresor, deoarece în felul 
acesta ar însemna să pierzi din start, adică de fapt să nu te aperi). Autoapărarea 
corporală eficientă necesită: sănătate bună; capacitate bună de mişcare (condiție 


fizică satisfăcătoare), cunoştinţe tehnice de specialitate; mentalitate de luptător. 
Pentru a avea toate aceste capacități omul are nevoie de antrenamente regulate, 
perseverente şi adecvate (nu orice sport foloseşte la apărare). 

Nici un om cu scaun la cap nu se apucă de o confruntare adevărată fără o 
pregătire. În orice luptă sunt anumiţi factori permanenţi (de exemplu reacțiile 
oamenilor), se păstrează anumite motivații (cum ar fi dorinţa de supravieţuire sau 
cauza conflictului) şi câteva principii veşnic valabile. Pentru a câştiga o confruntare 
ai nevoie de arme mai bune (cu putere de foc mai mare) şi mai numeroase decât ale 
adversarului. Ar fi bine să surprinzi duşmanul, să desfăşori lupta într-un loc 
convenabil, să-ţi asiguri cât mai multe avantaje psihologice şi fiziologice asupra 
părţii opuse. Condiţii favorabile ţie şi defavorabile lui, care să-l facă incapabil să 
respire, sau să-l orbească, sau să-l obosească etc., tăindu-i astfel cheful de luptă. 

Gândirea asta e valabilă pentru orice om raţional, fie el rău: tâlhar, hoţ de maşini, 
violator, dar şi bun: poliţist, paznic de închisoare, soldat sau cetățean paşnic. 

Cât priveşte autoapărarea, e clar că lupta cu mâna goală împotriva unei om 
înarmat e dezavantajoasă; că în lupta de unul singur împotriva mai multor adversari 
şansele de succes sunt minime; că e periculoasă deplasarea printr-un teritoriu 
necunoscut, sau printr-un teritoriu familiar dar la ore neobişnuite. Pregătirea făcută 
în Dojo poate asigura un avantaj psihologic, dând posibilitatea de a înțelege mai 
clar şi rapid ce se întâmplă, ca să reacționezi rațional la provocări. 

Dar să nu uităm că şi agresorul se pregăteşte: şi el doreşte o superioritate cât mai 
mare - aşa că îşi ia fie o armă (cuţit, băț, lanţ, piatră, orice); fie un complice; sau 
atacă prin surprindere, într-un loc izolat pe care el îl cunoaşte bine — iar victima 
deloc (speră el), de unde să nu-i poată scăpa. 

Violentul sau agresorul e în felul său tot aşa de prost ca fricosul sau victima: nu 
se gândeşte la urmările faptelor sale. Pe agresor nu-l interesează să afle dacă 
victima aleasă ştie sau nu să se bată. Merge la sigur — condus de proprii hormoni 
sau defecţiuni biologice. 

Un om violent se ia după semnele involuntare pe care le arată victima — semne 
care, din păcate, sunt foarte sigure. Scandalagii şi bătăuşii de meserie declară că îşi 
aleg victimele necunoscute după felul cum merg şi după ţinută. Fustele mini şi 
tocurile înalte sunt o invitaţie irezistibilă la agresiune, la fel şi oamenii care calcă 
nesigur, târându-şi picioarele, sau cei neatenţi pe unde merg, la cele din jur, ori cei 
care dau semne că nu-şi stăpânesc spațiul personal. 

Când nu este sigur că are de-a face cu o victimă uşoară "meseriaşul" îşi verifică 
impresia, intrând în vorbă cu ţinta potențială; dar părerea inițială şi-o stabileşte în 
aproximativ 7 secunde şi se bazează mai ales pe mers şi ţinută. 

Într-un studiu clasic de psihologie, unor deţinuţi (condamnaţi pentru agresiuni 
violente în public) le-au fost arătate înregistrări video făcute la întâmplare pe stradă 
şi li s-a cerut să indice care sunt persoanele pe care le-ar ataca. Majoritatea 
deţinuţilor au indicat ca victime preferenţiale aceleaşi persoane, care aveau 
următoarele caracteristici comune: 

-  Făceau paşii anormal de lungi sau de scurți; 
-  Călcau aşezînd deodată toată talpa pe sol, în loc să calce normal, punînd jos 
mai întâi călcâiul; 
- Îşi mişcau deodată mîna şi piciorul de pe aceeaşi parte, în loc să calce înaintând 
cu piciorul şi mâna opusă; 
-  Mişcau partea de sus a corpului independent de cea de jos, simultan cu mişcări 
întâmplătoare ale braţelor, nu-şi mişcau corpul ca un întreg. 
De aici rezultă că pentru a evita pericolul e nevoie de: atenție, vigilență, 
coordonare fizică dar şi a minții cu corpul, încredere de sine. 
Adică - exact ceea ce te învaţă Aikido. 

Cadoul otrăvit. Pe vremuri trăia un mare specialist în meseria luptelor. Deşi 
ajunsese bătrân, era încă în stare să învingă pe oricine. Faima sa se răspândise 
până departe şi mulți tineri veneau să-i fie elevi. 

Într-o zi apăru în sat un tânăr războinic înfumurat, care auzise de bătrân şi 
voia să fie primul care-l învinge, sperând ca în felul acesta să-şi croiască el o 
reputaţie. Pe lângă gabaritul impresionant şi vigoarea tinereții, războinicul mai 
avea şi talentul de a descoperi şi folosi orice slăbiciune a adversarului. El 
aştepta totdeauna ca adversarul să facă prima mişcare, arătându-şi modul de 
luptă. În felul acesta îi sesiza punctele slabe, după care contraataca fulgerător 
şi fără milă. Nimeni nu reuşise să reziste în fața lui mai mult de prima mişcare. 

Cu toată oponenţa elevilor săi îngrijorați, bătrânul maestru acceptă amabil 
provocarea la duel. 

Cei doi îşi luară locurile pentru începerea luptei şi imediat tânărul războinic 
începu să-l insulte urât pe bătrân. Îl scuipă şi înjură timp de câteva ore cu cele 
mai Straşnice ocări pe care le auzise vreodată ureche de om. Dar bătrânul 
asculta calm şi stătea nemișcat, atent la orice mişcare. 

În cele din urmă, tânărul obosi. Știind că fusese învins, plecă cu coada între 
picioare. 

Elevii se adunară în jurul maestrului, dezamăgiți că acesta nu-l pedepsise pe 
obraznic: “Cum aţi putut suporta atâta neobrăzare? Şi cum de l-aţi alungat 
fără să luptaţi? ”. 

“Dacă cineva vine să-ți facă un cadou şi tu nu-l primeşti”, îi întrebă maestrul, 
“până la urmă al cui e cadoul? ”. 


11.6.1. Psihologia agresorului 


Dacă mama crimei este sărăcia, atunci 
tatăl ei este prostia (Jean de la Bruyere) 
Ce-i împinge pe unii să facă fapte rele? Care sunt cauzele sociale ale 
delincvenţei? 


Se pare că cea mai mare influență asupra evoluţiei unui individ o are modul în 
care a fost crescut. Orice copil nou-născut nici nu este rău, nici nu ştie mare lucru. 
Mintea şi corpul lui se formează în copilărie - în perioada vestiților "7 ani de-acasă" 
- vezi # 6.5.3. 

Una din cauzele majore ale criminalităţii este situația familială proastă a tânărului 
respectiv, indiferent că aceasta se manifestă prin: abuzuri, droguri, alcoolism, 
neglijență sau sărăcie. Mai mult de 70% din cauzele pentru care cineva devine 
răufăcător sau criminal se datoresc modului cum a fost crescut de familie. 
Principala cauză este creşterea copilului într-o atmosferă fără iubire — adică în 
totală contradicţie cu dorinţa lui instinctivă de tandreţe, atenţie, grije, chiar răsfăţ. 

Lipsa iubirii provoacă fie un copil introvertit, care îşi ascunde toate suferințele, 
sentimentele şi ura din el, fie unul care îşi arată pe faţă toate sentimentele fără 
reţinere, încercând astfel, în mod inconştient, să atragă atenţia celor din jur asupra 
sa. Ambele tipuri de copii şi caractere urăsc lumea şi societatea. Ei cred că au fost 
tratați nedrept, mai ales când îi văd pe alţi copii cu o viață fericită. 

De ce nu este iubit un copil? 

Pot fi multe motive. De exemplu, părinţii nu se înţeleg bine între ei. Sau, în 
familiile cu un singur părinte, ori în cele cu ambii părinţi plecaţi la lucru - aceştia 
nu au timp pentru copii. În astfel de cazuri copilul se simte ignorat şi va trage 
repede concluzia că e victima banilor (care îi atrag pe părinți mai mult decât o face 
el - un fel de gelozie) şi a societăţii (care îi "sileşte” pe părinți să nu-l iubească). 
Alţi copii sunt influenţaţi în rău de exemplul părinților, ajungând să creadă că 
fumatul, băutura, intoleranța, hoția, jocurile de noroc, reacţiile violente etc. ar fi 
comportări normale sau corecte. 

Multă lume crede că astfel de situaţii nenorocite apar doar în familiile sărace. 

Fals: în multe familii cu oarecare bunăstare părinţii nu se ocupă de copii şi nu le 
sunt alături când aceştia ar avea nevoie de ajutor. Foarte mulți părinți sunt 
preocupaţi excesiv de serviciu, muncă, relaţii sociale. Copiii sau tinerii din astfel de 
familii se apucă de prostii, chiar de delicte, numai ca să atragă atenţia asupra lor. 

Când copiii nu au un exemplu bun în familie şi nu are cine să-i îndrume spre bine, 
îşi folosesc imaginaţia şi se apucă să imite ce văd în jurul lor. Mintea lor este plină 
de ce învaţă la şcoală, sau văd la cinematograf ori TV. Manualele de istorie sau 
filmele arată că pentru a deveni erou trebuie să omori, furi, distrugi, cucereşti etc. 
Lăsat de capul lui, copilul ajunge uşor la concluzia că spre a dovedi că nu este bleg, 
ba are chiar stofă de erou, nu e nevoie decât să fure, bată, omoare, violeze. După 
mintea lui, asemenea fapte îi aduc atât glorie (şi atenţia sau iubirea, pe care bietul e 
el o caută fără să-și dea seama) cât şi bani. 

Revenind la problema autoapărării, când cineva devine violent şi te atacă, sunt 
şanse mari că: 

- familia lui n-a fost normală; 
- a avut o copilărie lipsită de iubire sau înţelegere de la cei din jur, ba poate a 
fost chiar maltratat, abuzat sexual etc.; 

- încearcă să arate că nu este laş, ba chiar că e o persoană valoroasă; 
- este dezechilibrat mental şi probabil se disprețuiește pe el însuşi; 
- caută o satisfacţie sau un stimulent mental; 
- doreşte respect şi demnitate, iar comiterea unei infracțiuni i se pare o metodă 
rapidă ca să-şi atragă atenția părinților, prietenilor, societății; 
- are nevoie de bani - pentru hrană, băutură, droguri. 

Dacă tu ai fi în locul lui, ai avea mintea lui şi ai vrea să faci ceva rău (ştiind însă 
că nu e bine), ce ai simţi? Ce părere ai avea despre intenţiile tale? Ca exercițiu, ia 
gîndeşte-te: dacă ai fi un derbedeu, de cine te-ai lega pe stradă? 

Ce o fi în mintea unuia care atacă pe altcineva? 

Iată câteva posibilităţi: 

1. Agresorul este foarte nervos şi încordat. Cea mai mare satisfacţie pe care o dă 
înfăptuirea unei crime este probabil excitația şi stimularea nervoasă (cam la fel ca 
sexul, alcoolul sau drogurile). Imediat după ce comit o infracțiune, mulți răufăcători 
se simt puternici dar totodată relaxaţi şi mulțumiți. Cam la fel cum s-ar simți cineva 
după ce a terminat o treabă grea sau după un act sexual. De aceea, în momentul 
acțiunii sunt foarte nervoşi şi încordaţi. Există însă şi agresori care în momentul 
faptei par destinşi, fără emoţii, dar ei sunt foarte vigilenţi şi se pot aprinde sau 
mobiliza instantaneu. 

2. Vrea să termine treaba cât mai repede posibil, întrucât prelungirea acţiunii 
măreşte şansa de a fi descoperit şi prins. 

3. Nu vrea să vorbească: dacă este dezechilibrat mental nu se simte nici bine, nici 
stăpân pe el. Nu are chef să stea de vorbă şi să-şi dezvăluie sentimentele, cum ar fi 
vinovăția sau frica. Orice om, chiar cel mai rău criminal, sunt convins că ştie în 
fundul sufletului ce e bine şi ce e rău. 

4. Se teme de locurile luminate, unde i s-ar putea vedea fața şi unde agresiunea ar 
putea fi descoperită de trecători. 

5. Se teme de mulţime, pentru că oamenii ar putea să intervină. 

6. Nu vrea să atragă atenţia: nu vrea zgomote sau țipete etc., care ar putea atrage 
alți oameni şi duce la descoperirea şi prinderea lui. 

7. Vrea să fie cât mai aproape de victimă pentru a o apuca, controla şi răni cât mai 
eficient. În plus, de aproape e mai uşor să sperii sau terorizezi victima. 

8. Preferă să împingă victima spre un perete sau într-un colţ, pentru a o împiedeca 
să scape. În felul acesta victima se pierde şi mai mult cu firea, pentru că i se reduc 
posibilitățile de scăpare. 

11. Se aşteaptă că victima se va speria şi va ceda uşor, pentru că de obicei 
persoanele atacate nu rezistă, nu se luptă. 

12. Se teme că victima ar putea fi totuşi un adversar puternic, pregătită să-i facă 
faţă atât din punct de vedere fizic dar mai ales mental. Dacă agresorul descoperă că 
victima nu e bleagă, ci un adversar puternic, se lasă păgubaş şi se retrage pentru a 
căuta altă pradă. El nu vrea scandal şi pericol de arestare. Atenţie însă că victima 
respectivă trebuie să fie cu adevărat bine pregătită. O rezistență fără vigoare (Kime) 


şi o reacție ineficientă pot mai degrabă să-l încurajeze şi excite pe agresor, decât să- 
| descurajeze. 

13. În mintea lui se dă o luptă între tentaţia de a făptui delictul şi reținerea 
involuntară de la fapta rea. Infractorii mărunți, care atacă doar ca să fure câțiva lei 
pentru a supraviețui, au în minte o dilemă asemănătoare jucătorilor de noroc. O 
parte din mintea lor ştie că ceea ce face e rău şi ruşinos, în timp ce altă parte se 
bucură de excitaţia şi satisfacția aşteptată. Înaintea şi în timpul comiterii fărădelegii 
fiinţa lor este condusă de mintea emoțională. După ce excitaţia se potoleşte, mintea 
raţională îi scoate la iveală sentimentele de vinovăţie. 

Atenţie: există însă şi răufăcători foarte periculoşi: 

- Indivizi înrăiţi, a căror minte nu funcționează după modelul expus mai înainte şi 
care nu simt nici vinovăţie, nici remuşcări pentru fapta comisă. 

- Agresori multipli: bande sau grupuri. Membrii unei bande au caracetristici 
psihologice parțial corespunzătoare modelului individual arătat, parțial diferite. 
Banda oferă individului, de obicei complexat şi izolat, sentimentul solidarităţii unei 
familii, armonia şi siguranța unei structuri sociale de care el duce lipsă. Pentru 
fiecare membru, grupul constituie un amplificator de purtări rele, dar crează şi o 
dependență, mai ales de şef. Astfel, grupul se poate autostimula la rele, însă când 
şeful este doborât, poate trece uşor la derută şi debandadă. 


11.6.2. Psihologia victimei 

Omul obişnuit are diverse idei false în care crede cu tărie. El nu-şi dă seama că în 
orice conflict toată problema nu o constituie adversarul, ci ea e numai în mintea şi 
corpul său. 

Soția unui om se îmbolnăvi grav. În pragul morții, ea îl chemă şi-i spuse: “te 
iubesc atât de mult! Nu vreau să te părăsesc şi nu vreau să mă trădezi vreodată. 
Promite-mi că nu te vei mai lega de altă femeie după ce eu n-oi mai fi. Dacă nu- 
mi promiţi, voi reveni ca stafie şi te voi bântui!”. Câteva luni după moartea 
soţiei omul a tot evitat să se întâlnească cu alte femei, însă s-a întâmplat să 
cunoască una de care s-a îndrăgostit. În noaptea de după ce s-au înţeles să se 
însoare, omului i-a apărut fantoma fostei soții, care l-a ocărât rău pentru că-şi 
călcase legământul. Fantoma apăru apoi cu regularitate în fiecare noapte 
pentru a-l intimida şi-i repeta tot ce discutase peste zi cu noua logodnică, 
aproape că-i repeta conversaţia cuvânt cu cuvânt. Din cauza asta omul era 
speriat, necăjit, descumpănit. Nu mai putea să doarmă. 

Disperat, omul se adresă unui călugăr Zen cerându-i un sfat. Acesta cugetă şi 
zise: “deşteaptă mai e fantoma asta!”. “Într-adevăr, ştie totul” întări omul, "îşi 
aminteşte în detaliu tot ce am făcut şi am zis eu”. 

Maestrul zâmbi şi zise: “e formidabilă fantoma, dar cred că am un ac pentru 
cojocul ei” şi îl sfătui ce să facă când o va vedea data următoare. 

În noaptea următoare fantoma reapăru. Atunci omul îi spuse ce-l învățase 
călugărul: "Eşti o fantomă atotştiutoare! Nu pot să-ţi ascund nimica. Dacă îmi 
răspunzi la o întrebare, o să rup logodna cu femeia aceea şi o să rămân singur 
pentru tot restul vieţii”. “Să aud” răspunse fantoma. Omul luă la întâmplare un 
pumn de alune dintr-un sac şi întrebă: “spune-mi câte alune am apucat în 
pumn? ”. (Răspunsul nu-l ştia nici el!) 

În momentul acela fantoma dispăru şi nu se mai întoarse nici o dată. 

Toate problemele sunt în mintea ta, născute şi amplificate de ea. 

Cum reacționează o persoană obişnuită la un atac corporal? 

Analiza acestei situații poate servi ca pregătire pentru a avea un comportament 
corect, ca să nu fii o victimă învinsă de la început. Dacă reacționezi într-un mod 
neaşteptat pentru agresor, îi vei zdruncina echilibrul mintal şi astfel îţi măreşti 
şansele de salvare. 

De obicei, o persoană atacată reacționează astfel: 

1. Este surprinsă, speriată, şocată. Un atac neaşteptat o sperie şi se aşteaptă că va 
fi rănită, poate chiar omorîtă. Din cauza surprizei şi şocului nu mai ştie ce să facă. 
Ar vrea să fugă sau să țipe, dar nu mai poate face nimic. 

2. Se simte foarte singură. Un al doilea gând care vine, este speranța că poate 
cineva observă totuşi situația şi va interveni, va cere ajutor, va chema poliţia etc. 

3. Se întreabă cum să scape. De obicei nu ştie cum să se apere, nu e sigură pe ea, 
o apucă toate regretele că n-a învăţat vreo metodă de autoapărare. Se va simţi mult 
mai neajutorată decât este în realitate. 


11.6.3. Evitarea atacului corporal 


Când mergi prin iad — nu te opri din mers! (Winston Churchill) 

Înainte de a analiza câteva idei despre autoapărarea corporală, trebuie subliniat că 
cea mai bună pază este evitarea situaţiilor periculoase. Cea mai bună apărare nu e 
să te pricepi la bătaie, sau să loveşti pe cineva la “gioale” astfel încât să-l laşi lat - 
ci să te ţii cât mai departe de locul unde ai putea avea nevoie de tehnica eficientă. 

Astfel: 

1. Mergi prin zonele populate, de preferință împreună cu un tovarăş. Eventual ia 
un taxi - merită cheltuiala. 

2. Evită zonele şi aleile întunecoase; în caz de îndoială, mergi prin mijlocul 
străzii, cât mai departe de maşinile parcate. 

3. Încrede-te în părerile sau instinctul tău şi nu te ruşina s-o iei la fugă. 

4. Foloseşte-ţi bunul simţ şi fii mereu atent ce faci şi pe unde o iei. 

Un bătrân maestru zicea: “agresorului îi este mai greu, el e silit să învingă; cel ce 
se apără are nevoie doar să supravieţuiască”. La fel e şi comparaţia între războiul 
convenţional şi războiul de partizani: “în războiul obişnuit, dacă nu câştigi — pierzi. 
În cel de gherilă, dacă nu mori — ai câştigat”. 


Sau: “tu câştigi orice luptă pe care reuşeşti s-o eviți”. 

Pînă una-alta, fii atent şi dă-ți seama de punctele tari şi de cele slabe pe care le ai. 
Poate cea mai importantă deprindere obținută cu ajutorul Aikido este atenția — la ce 
faci tu, la ce se întâmplă în jur etc. Trezindu-te, Aikido te vindecă de ne-simțire (cel 
mai mare păcat, cum zicea un călugăr). lată cum ai putea să-ți ascuți vigilența spre 
a fi mereu conştient de ceea ce se petrece în jur: 

p Ascultă ce se petrece “după colț”: nu te lăsa surprins vreodată! Exerseză-te 
să surprinzi mişcările din jur cu “coada ochiului”; să auzi zgomotul paşilor cuiva 
aflat “după colţ”. Încearcă să elimini sau eviţi ocaziile în care apare momentul sau 
senzația de surpriză pe care o ai când te ciocneşti de cineva — pentru că te uitai în 
altă parte. 

> Supraveghează-te: imaginează-ţi că rupi o bucăţică din atenţia ta şi ţi-o lipeşti 
undeva imediat deasupra umărului stâng, unde va funcţiona ca o videocameră ce te 
supraveghează continuu, indiferent ce faci: în casă, pe stradă, la şcoală, la serviciu, 
în parc ş.a.m.d. Supraveghează-te atent. Nu ca să te măsori, apreciezi sau vaicţi — ci 
doar ca să constaţi şi să fii atent, ca un spectator, la ce faci şi de ce faci aşa. 

> Înoată contra curentului: oricând dai de o stradă aglomerată, bagă-te în locul 
cu înghesuiala cea mai mare, apoi înaintează cât mai repede spre o direcție 
oarecare, ferindu-te să te ciocneşti cu cineva — cam la fel cum înaintează un păstrăv 
în susul râului, ferindu-se de pietre şi prelingându-se prin vâltori. 

> Observă neîncetat în jurul tău. Oamenii sunt previzibili. Dacă urmăreşti cu 
atenţie ce fac trecătorii, în scurt timp vei reuşi să poți spune încotro se duce fiecare. 
O să dea el colțul străzii — sau va merge înainte? Exerciţiul poate fi făcut şi la 
volan: ce va face şoferul din automobilul de lângă tine? Exerciţiul, sau ghicitul, 
devine mult mai greu dacă nu te uiţi şi la şofer — ci numai la comportarea 
vehiculului în mers. 

> Ce-ai fi făcut în locul lui? Analizează articolele din presă despre accidente 
sau fărădelegi. Fără să condamni victima, încearcă să răspunzi la întrebarea: cum ai 
fi scăpat tu, dacă erai în locul ei? Cu puţină prevedere, sau printr-o reacţie dibace 
ş.a.m.d.? Ce-ai fi făcut? 

> Care e spaţiul de siguranță personală? Încearcă să vezi care e distanța 
minimă la care te poţi apropia de cineva, înainte ca persoana să devină nervoasă şi 
să dea înapoi. Verifică şi la tine — care ţi-e spaţiul de siguranță personală, de la ce 
distanță începe să te deranjeze cineva care se apropie de tine, începi să simți că „te 
calcă pe bătături”? Distanţa asta minimă se schimbă oare în funcţie de starea în care 
eşti? De situație? Oare oamenii din alt neam, ţară, cultură - au spaţii, ori distanţe, 
diferite? Care este raportul dintre această distantă minimă şi lungimea braţului? 

> Ascute-ţi memoria. Inventează jocuri şi joacă-te ca să-ţi dezvolți memoria şi 
capacitatea de a observa în jur. De exemplu aruncă o privire într-o cameră 
necunoscută, apoi închide ochii şi gândeşte-te la poziţia unui anumit obiect (scaun, 
tablou etc.) şi du-te să-l atingi fără a deschide ochii. 

Priveşte 4 maşini şi repetă-ţi ce scrie pe placa de înmatriculare a celei de-a 
treia. Sau, şi mai greu: închide ochii şi execută o Kata cunoscută; verifică dacă poţi 
transforma memoria muşchilor în memorie de imagini. 

Apoi, repetă exerciţiul cu o activitate fizică pe care de-abia ai învăţat-o, 
aminteşte-ţi-o şi parcurge-o în minte clipă după clipă. Poţi s-o descrii în scris? 

> Experimentează influențarea celor din jur cu ajutorul gândului, telepatiei, 
sugestiei: apropie-te de oameni (necunoscuţi), câini, păsări — cu intenții (fără 
gesturi sau vorbe) fie rele - fie bune. Vezi cum reacționează în cele două cazuri. 

> Umblă pe teren incomod. Când ajungi pe un teren accidentat, ieşi din poteca 
bătătorită şi vezi cum te descurci călcând din piatră în piatră; sau pe noroi sau 
gheață; sau străbătând prin tufişuri. Fii atent şi unde calci (ca să nu-ţi scrânteşti 
glezna etc.) dar şi la crengile care te-ar putea lovi peste față. 

> Ce pericol poate apare? Imaginează-ţi că izbucneşte un cutremur, eşti cu 
spatele lipit de perete şi dulapul sau biblioteca din cameră se răstoarnă peste tine. 
Ce faci? Dar dacă şi peretele cade? Şi aşa mai departe, imaginează-ţi pericolele care 
pot apărea în orice ocazie, indiferent de situaţie: acasă, pe stradă sau în toaletă etc. 

Atenţie să nu te sperii singur- e doar un joc! 

p Ce faci dacă: 

- un criminal invizibil ar începe să împuşte la întâmplare oameni pe stradă, lângă 
tine? (vezi Bucureşti, dec. 1989; Washington, oct. 2002). 

- ai fi la teatru sau cinematograf şi ar năvăli terorişti, care v-ar lua ostatici pe toţi 
spectatorii? (vezi Moscova, oct. 2002). 

- la etajul superior al clădirii în care lucrezi ar izbucni o explozie, sau un un 
incendiu? (vezi New York 11.11.2001); 

- în apropiere explodează o maşină capcană şi scapi cu viaţă (n-am zis: „întreg”)? 
(vezi Istambul 17.11.2003); 

- eşti patronul unui magazin şi nişte mafioți îți cer taxă de protecție? 

În fine, după atâtea exerciţii şi învățăminte acumulate, obişnuieşte-te să parcurgi 
sau efectuezi în minte, dinainte, detaliat, orice vei face: de exemplu o reparație în 
casă; o vizită; o călătorie; o lecţie; un prim-ajutor ş.a.m.d. Nu uita: orice. 

Invaţă-te să imaginezi că viața sau lumea e mult mai periculoasă decât pare şi 
găseşte soluţii de scăpare din fiecare situaţie grea pe care o poți imagina. Cu alte 
cuvinte, fii un pic de actor în propriul tău film de aventuri. 

Mult noroc — vei avea nevoie de el. Chiar dacă încerci să faci fapte bune... 

După moarte, un om ajunge la poarta Raiului şi cere să fie primit înăuntru. 

Sf. Petre îl întreabă ce fapte a făcut pe pământ, de ce l-ar lăsa să intre? Omul 
îşi povesti viaţa, care fusese fără păcate, dar destul de anostă. 

Atunci Sf. Petre zise:,, bine, bine, dar n-ai făcut şi ceva mai deosebit, n-ai 
ajutat pe nimeni să scape de vreun necaz mai mare, n-ai făcut şi dumneata vreo 
faptă mai eroică? ”. La aceasta individul răspunse că da, a făcut şi el aşa ceva: 

"Trecând pe lângă o cârciumă am văzut un bărbat zdravăn şi furios care 
bătea o biată femeie, în timp ce alți câțiva se uitau la ei fără să intervină. 


Atunci, m-a cuprins o furie şi m-am repezit să-i despart, zise candidatul la 
intrarea în Rai. l-am zis: opreşte-te, fiară, şi las-o în pace! El: nu te băga, 
nenorocitule şi dă-te la o parte ca s-o pot bate, doar e nevasta mea! Eu: 
potoleşte-te; nu mă mişc de aici; nu te mai las s-o baţi; dacă vrei să mai dai în 
ea trebuie să treci peste mine!” 

Sfântul Petre zise: „bravo ţie, frumoasă faptă!”. Cercetă ceaslovul în care 
sunt trecuţi toți oamenii cu faptele lor bune şi rele, apoi grăi din nou: "te-am 
găsit, ai spus adevărul, dar fapta asta curajoasă văd că nu e înscrisă aici? 
Când s-a petrecut? ”. 

La care individul: “păi, acu’ vreun minut!” 

Ai grije că “viaţa bate filmul”! Marea diferență între realitate şi imaginaţie e că 
imaginaţia e totdeauna logică ... (Mark Twain). 


11.6.4. Câteva reguli de autoapărare fizică 

Cea mai importantă regulă de autoapărare: dacă nu e nevoie - nu lupta! 

În cazul unui agresor întâmplător având ca scop, conştient sau nu, să te domine 
momentan (la o intersecţie, depăşire, coadă etc.), cedează şi lasă-i plăcerea asta. 
Sau, prefă-te că ţi-a venit rău, că ai un atac de inimă: cazi la sol, gâfâie, dă ochii 
peste cap etc. Agresorul te va lăsa în pace, convins că în halul acesta nu mai poţi 
avea pretenţia să-l domini, să fii alfa. 

Dacă poţi scăpa altfel - dându-i bani, fugind către alți oameni ş.a.m.d. - fă-o! Dar 
ai mult mai multe şanse să scapi dacă lupi, tipi etc. — decât stând pasiv. Părerea că 
agresorul nu trebuie contrazis, deranjat, enervat etc., ci lăsat să-şi facă mendrele sau 
chiar să cooperezi cu el — e total greşită. Când agresiunea pare distructivă, adică 
vrea să-ți facă rău cu tot dinadinsul, apără-te ferm. 

Dacă eşti silit să lupţi, aplică cele învăţate în Dojo şi încearcă următoarele 
manevre: 

1. Păstrează-ți calmul şi încrederea în tine. Dacă eşti nervos şi speriat nu poți 
rămâne calm şi nu vei putea controla situaţia. Înțelege că un om speriat se poartă ca 
o victimă bleagă şi pierde orice şanse de scăpare. Analizează situația cu mintea 
rațională - nu cu cea emoțională. Bineînţeles că acest lucru este mai uşor de făcut 
dacă te-ai pregătit pentru asemenea cazuri. 

2. Când apare o situație periculoasă încearcă să ţii agresorul la o distanță cât mai 
mare. Nu-l lăsa să se apropie căci nu-l vei mai putea supraveghea suficient de bine 
iar timpul pe care-l vei avea la dispoziție ca să reacționezi va fi mai scurt. Dacă 
adversarul se apropie şi poţi lovi cu piciorul, loveşte-l. În felul acesta îl vei 
împiedeca să se apropie mult de tot, să te apuce sau să te lovească cu mâna. 

3. Când e nevoie să acţionezi, fă-o cât mai repede! Când constaţi că lupta nu se 
poate evita - pentru o astfel de constatare poţi să ai încredere în instinctul tău - 
acţionează imediat! Dacă eziți - pierzi ocazia favorabilă. De exemplu, când 
adversarul e la o distanță mai mare - poţi să iei o piatră, o cărămidă sau să-ți scoţi 

cureaua de la pantaloni ca să lupţi cu ea. Dacă agresorul înaintează şi se apropie 
mai mult - dă-i un pumn în față sau loveşte-l cu piciorul în genunchi sau în 
testicole. Astfel de acțiuni îi comunică agresorului că nu vei fi o victimă uşoară. 
Dacă poţi, acţionează când el vorbeşte, atunci e mai neatent. Mulţi indivizi când 
vorbesc evită contactul cu privirea ta, pentru a nu putea fi întrerupţi; când se uită în 
altă parte sau închid ochii - loveşte-l (cu ceva) fără nici un avertisment. 

4. Fii hotărît. Dacă eşti nesigur sau neclar, agresorul te poate domina mental şi 
psihologic. Pe de altă parte, dacă eşti decis şi pregătit psihologic - vei putea domina 
situaţia. Fermitatea ta anunţă că eşti gata să-l înfrunți. 

După ce te-ai hotărît (repede!), nu ezita să acționezi. În armată înveţi că tu vei fi 
mortul, dacă într-o luptă cu mâinile goale nu-ţi distrugi adversarul în maximum 30 
secunde. 

Într-o luptă reală, precis că unul din voi va fi victimă. Nu fii tu acela! 

5. Treci imediat într-o poziție avantajoasă: dacă distanţa între voi este încă 
suficient de mare, du-te spre, sau într-o zonă mai bine luminată: îl vezi mai bine. 
Agresorilor nu le plac locurile luminate. Tot aşa, poți să te retragi îndărătul unui 
stâlp, pubelă de gunoi etc. sau să te apropii de vreun obiect pe care să-l foloseşti 
cumva în luptă. Sau aşează-te cu spatele spre soare, bec, lumină: tu îl vei vedea mai 
bine iar el va fi (poate) orbit. 

6. Nu te lăsa înghesuit într-un colţ sau contra unui zid. Cea mai bună metodă ca să 
eviţi înghesuirea este să te mişti continuu în jurul lui. 

7. Vorbeşte-i agresorului! Dacă e la o distanţă mai mare, încearcă să-i vorbeşti 
calm, cu un ton monoton, cu o față şi o voce cât mai impasibilă şi inexpresivă. 
Spune-i abstracţiuni: că violenţa nu e bună, că în afara bătăii mai sunt şi alte moduri 
de a rezolva o problemă ş.a.m.d. În felul acesta îi produci (poate) o stare aproape 
hipnotică - care te avantajează. Dacă poţi să-l faci să vorbească - afli amănunte 
interesante despre el, viaţa lui, intenţiile sale ş.a.m.d. În plus, şi mai important, 
conversaţia (chiar fragmentată) îi poate da posibilitatea să se calmeze. S-ar putea 
să-l faci să se răzgândească. Însă oricum vorbirea ta calmă îl anunţă pe agresor că 
nu vei fi o victimă uşoară. 

8. Atrage atenţia altor oameni asupra situației! Oricând poți, fă gălăgie, zgomot şi 
trage-te spre lumină. Dar nu uita că pentru a reuşi, ţine agresorul la distanță. 

11. Nu rezista şi nu lupta contra unei arme de foc! Nu încerca să lupţi contra unei 
arme de foc decât în cazul că eşti sigur că adversarul vrea să te omoare. E imposibil 
să te aperi de un pistol, chiar dacă distanţa până la adversar e foarte mică. El poate 
apăsa pe trăgaci mult mai repede decât ai tu nevoie pentru a ajunge la el. Pericolul e 
şi mai mare când agresorul este nervos - pentru că orice acţiune surprinzătoare îl 
poate face să tragă. Dacă distanţa e foarte mică şi te pricepi, ai oarecare şanse să-l 
dezarmezi. În astfel de cazuri atacă fără ezitare punctele sensibile cum ar fi ochii, 
beregata, testicolele. 

Autoapărarea fizică nu este o anumită tehnică specifică de luptă, ci mai degrabă 
o mentalitate de luptător, care se dezvoltă printr-o pregătire corespunzătoare, din 


timp. Succesul autoapărării este determinat mai ales de atitudinea calmă, 
competentă şi hotărită faţă de agresor, depinzând însă şi de nivelul condiţiei fizice 
precum şi de volumul cunoştinţelor tehnice. 

Principiile de bază pentru autoapărarea fizică sunt: 

- DUPĂ ce ai încercat să calmezi, să potoleşti agresiunea prin mai multe mijloace 
neviolente, cât mai evidente pentru martori, loveşte tu primul; 

- Înainte de a lovi, distrage-i IMEDIAT atenţia, “ia-i minţile” prin: gesturi făcute 
cu mâna; o privire aruncată (peste umărul lui) ca şi când descoperi un ajutor 
neaşteptat etc.; murmurarea unor vorbe neinteligibile, greu de auzit; o falsă lovitură 
cu mâna sau piciorul; un țipăt puternic; aruncă-i în față o batistă, mănuşă, 
scrumieră, pahar, apă, sare, farfurie cu mâncare, sau scuipă-l, după care IMEDIAT 
îl ataci - sau fugi. Dar orice faci — fă IUTE şi fără milă; 

- Contraatacul, loviturile se dau în serie: duble, triple, de exemplu mână-mână- 
picior; 

- Nu-l apuca sau prinde de mâini, picioare, haine (pierzi timp şi libertatea de 
mişcare), apără-te prin eschive sau sărituri repetate; 

- Acţiunea să fie cât mai continuă, după schema: apărare (eschivă) — (contraatac 
- atac - atac; 

- Stai cât mai aproape de adversar, încearcă să-i ajungi în spate; nu-i întoarce 
spatele; 

- Nu respecta nici o regulă sau regulament sportiv. Cine le respectă devine 
victima. Acţionează fără milă, fără reținere: 

- Prima țință de lovit e sistemul de susținere a corpului adversarului: genunchi 
(în față sau în dos), fluierul piciorului, glezne, labe; 

- a doua sunt testicolele; 

- a treia: capul, gâtul; 

- în fine, celelalte părţi: abdomen, braţe, mâini etc. 

- Când loveşti, foloseşte forța şi greutatea întregului corp (nu doar muşchii 
braţelor şi picioarelor); 

- Păstrarea calmului, a sângelui rece, valorează cel puţin tot atât cât loviturile şi 
apărarea fizică. 

Poziţia de gardă (în aşteptare vigilentă, gata de contraatac) va fi cât mai 
neprovocătoare şi neaparentă. 

Care sunt reacţiile posibile la o agresiune corporală? 

a) lupta (reacţie determinată de frică); 

b) fuga (reacție determinată de frică); 

c) încremenirea (reacție determinată de frică); 
d) o acțiune curgătoare (fără frică). 

Fazele răspunsului curgător sunt: a) intră şi armonizează-te; b) schimbă direcţia şi 
dezechilibrează; c) fixează sau aruncă; d) treci la problema următoare. 

Cum arată răspunsul instinctiv la un atac surpriză? În condiţii de stres, în faţa 
unei ameninţări neaşteptate un om obişnuit reacţioneză pregătindu-se imediat de 
“luptă sau fugă” printr-un ansamblu de manevre: 

- se aşează cu pieptul perpendicular pe direcția agresiunii; 

- îndoaie uşor genunchii; 

- întoarce fața spre ţintă (ca să folosească mai bine viziunea bioculară); 

- ridică simetric braţele. 

Acest răspuns pare a fi bine întipărit în memoria genetică a oamenilor, şi cu cât e 
mai mare stresul, cu atât e mai spectaculoasă reacţia (confirmând schema de mai 
înainte). Există şi alte reacții suplimentare: vederea ca într-un “tunel”, pierderea 
capacităţii de a concentra atenţia asupra obiectelor apropiate, excluderea auditivă, 
pierderea îndemânării de a efectua mişcări delicate. 

Apărarea în condiţii reale se face cu mişcări instinctive. La cel care nu a studiat o 
metodă de luptă (artă marțială), mişcările instinctive sunt haotice, neeficiente, 
bazate pe calităţi native cum ar fi: gabarit, greutate, viteza de reacţie etc. 

Deşi la cel care a studiat o Artă marțială sau un sport de luptă mişcările 
“instinctive” vor fi mai eficiente — cu atât mai mult cu cât “kilometrajul” în Dojo şi 
măiestria îi sunt mai mari, numai în mod excepțional ele vor fi tehnici corecte, 
clare. 

Uneori şi cei care au studiat (mult!) o Cale ne-marţială se pot apăra eficient — căci 
„toate Căile duc spre acelaşi vârf al muntelui”. 

Un vestit profesor de caligrafie de demult tocmai scria ceva pe un pergament, 
când în casă i-a intrat un bandit care l-a atacat cu sabia. 

Păstrându-şi calmul, profesorul se apără foarte dibaci cu pensula pe care o 
avea în mână, scriind o ideogramă pe fața tâlharului, după care termină 
acțiunea punând punct — adică înfigând pensula în ochiul adversarului şi 
omorindu-l instantaneu. 

Se zice că ideograma pictată pe fața banditului însemna “moarte”. 

Caligraful a reacționat nu cu o tehnică de luptă, ci cu o acţiune la care se pricepea 
(excelent!) şi îi era la îndemână, o mişcare cunoscută, simplă, instantanee. De 
altfel, Arta caligrafiei era foarte înrudită cu Calea războinicului (vezi şi filmul 
chinezesc Eroul, premiat cu un Oscar). 

Iată şi câteva sfaturi generale de acţiune, nespecifice unei anumite arte marţiale: 

De la mică distanţă, din apropiere, lovitura cea mai eficientă este cu genunchiul 
(în testicule) deoarece adversarul nu are cum să se apere - şi să te dezechilibreze. 
Sau: 

- Dacă eşti suficient de aproape loveşte-l cu cotul sau cu capul (fruntea). 

- Izbeşte-l tare cu muchia tălpii pantofului sub genunchi; loveşte-l cu pantoful 
peste fluierul piciorului; calcă-l tare cu tocul pe laba piciorului; loveşte-l peste 
gleznă, în sau sub rotulă. 

- Apucă-i două degete vecine cu câte o mână şi trage-i-le, depărtându-le totodată, 
sau întoarce-i degetele pe dos — mai ales degetul mic. 

- Pentru a-l sili pe agresor să dea drumul unei prinderi oricât de puternice 
(eventual aplicată altcuiva, pe care vrei să-l scapi) apasă insistent sub nasul 
agresorului cu muchia palmei dinspre degetul mic (ţine palma rigidizată, cu 
degetele întinse şi lipite). 

- Bagă-ţi degetele în ochii agresorului: ține degetul arătător şi cel mijlociu întinse 
ca să formeze un V, celelalte strânge-le în pumn (semnul victoriei) şi obţii o furcă, 
cu dinții tocmai bine depărtați la distanţa orbitelor lui. 

Dar cel mai mult contează atitudinea. Nu contează Arta (tehnica marţială) — ci 
artistul (omul) şi tăria pe care-o are în el! 

Iar oamenii, ei bine - sunt de toate felurile! 


12. Câteva dileme 


Este cunoscută povestea împăratului chinez care a visat că e fluture şi 
când s-a trezit, a întrebat: “oare ce sunt eu: un împărat care a visat că 
e fluture, sau un fluture care acum visează că e împărat? ”. 

Viaţa omului gânditor e un şir infinit de întrebări şi dileme, o continuă căutare 
pentru alegerea unei soluţii (dacă n-ar fi aşa, omul ar fi maimuţă): Clipă de clipă tot 
omul e hărțuit de opțiuni imposibile: să intre în politică? (e murdară), sau să stea 
deoparte? (dacă nu noi, atunci cine?). Să facă studii superioare? (cere muncă), sau 
să înveţe o meserie? (cere muncă). Să se însoare? (cu ce să ţii o familie?), sau să 
rămână burlac? (cu ce să fii o amantă?). Să fie contra manelelor? (cu ce drept?), 
sau pentru? (sunt toxice). Să fie vesel? (în mizeria asta?), sau trist? (dar am intrat 
în NATO!) (Andrei Pleşu). 

Sau, alte dileme mai existenţiale: să mă las condus de instinct, sau de rațiune? Să 
profit de fraierul acesta, sau nu? Să-l ajut pe celălalt, sau nu? Să renunţ la unele 
plăceri imediate şi să mă străduiesc pentru o satisfacţie îndepărtată, sau să-mi 
satisfac imediat toate chefurile? Să fac (ce mi se pare mie, acuma, că ar fi) bine, sau 
să nu fac? Ş.a.m.d. 

Orice acțiune omenească are efecte vizibile şi altele invizibile (pe termen scurt 
sau mai lung); pe lângă părți bune are şi unele rele. E foarte greu să fii sigur că faci 
bine, sau că faci rău. Chiar şi virtutea prea multă devine prostie. Orice exces, fie de 
bunătate, generozitate etc., fie în sens opus: lipsă de atenţie, de mândrie, de 
autoprotecţie - e greşit şi rău. 

Problema vine de la dualitatea bine şi rău — care coexistă obligator. Nu există Yin 
fără Yang, avantaje fără dezavantaje, câştig fără pagubă etc. Ele sunt feţele aceleiaşi 
monede. Răutatea (răul, păcatul) este manifestarea instinctului de supravieţuire 
necenzurat. Bunătatea (binele) este manifestarea raţiunii, dusă poate la automatism, 
devenită gest reflex. 

Aparenţele înşeală. Binele şi răul, nu numai că uneori se confundă în realitate, dar 
nici nu sunt clar separate, ci amestecate în diverse proporții. Nimic nu e sigur, 
definitiv, absolut. Orice specialist, de exemplu un doctor în ştiinţă, e în stare să 
enumere slăbiciunile ştiinţei sale de la un capăt la celălalt. Numai religiile pretind 
că sunt absolut corecte şi universal valabile. Doar fanaticii şi proştii sunt siguri că 
nu se înşeală. 

Şi Aikido are neajunsuri. Unele caracteristici nu-i îngăduie să poată fi exercițiul 
fizic sau mintal ideal pentru absolut oricine. Nu e perfect nici ca metodă de 
autoapărare. Are aspecte pe care unii le consideră merite, alții defecte. Depinde de 
punctul de vedere. 

Părerile mele despre Aikido, lume şi educaţie nu sunt “singurul” adevăr. Poate 
că problemele societăţii mai au şi alte soluţii, care nu implică educaţia fizică (deşi 
cu mă îndoiesc!). Dar - fiecare țigan își apără ciocanul! lar ciocanul meu e Aikido. 
Ce-a fost mai întâi: oul sau găina? Care e cauza şi care efectul? Ce se pierde când 
se câştigă ceva? Astfel de dileme (aparent insolubile...) reapar mereu: 
b Oare educaţia corectă e un efect — sau o cauză a practicării Aikidoului? 


p Oare efectele educative favorabile pot fi obţinute doar prin antrenamente fizice 
dure (Aikido tradiţional), sau sunt suficiente şi cele uşoare (Aikido educativ)? 


p Omul îşi făureşte soarta - dar mai există şi noroc (uneori chior) şi ghinion. 


p Oare competiția nu face decât să mărească violenţa, sau folosirea competiţiei 
sportive pentru descărcarea tensiunilor nervoase născute inevitabil de viața 
modernă, într-un cadru organizat, controlat şi strunit — poate fi o soluţie pe termen 
scurt pentru reducerea violenţei? 

Căci e necesar un echilibru optim (mediocritas) între instincte şi civilizație: 

- prea puţină civilizație şi prea mult instinct = barbarie: violenţă, izolare, 
polarizare socială etc. 

- prea multă civilizație şi prea puţin instinct = degenerare biologică: slăbiciune, 
impotenţă, dispariţie etc. 


»> Pentru a practica Aikido este nevoie de o stare corporală bună; nu poate fi 
practicată de bolnavi, oameni slăbiți etc. (aceştia pot însă practica Taijiquan, 
Qigong sau Yoga). 


p Aikido e folositor oricui, dar nu poate fi învăţat de unul singur, este nevoie de 
un profesor competent (greu de găsit). 


> Pentru răspândirea Aikido efortul individual e insuficient, se cere un efort 
colectiv bine organizat. lar pentru succesul unei organizaţii e nevoie de politicieni, 
chiar dacă ei nu (mai) urmează Calea şi nu (mai) respectă principiile Artei. Dar, 
fără lideri masele sunt amorfe. Deoarece oamenii nu gândesc, „baronii” sunt un rău 
necesar. Fără ei, fără organizaţiile pe care doar ei le creează - adio săli, saltele, 
cluburi etc. 


> Aikido este un sport relativ ieftin, dar costul practicii nu poate fi redus până la 
zero. Școala (Aikido) costă bani; dar este folositoare societăţii şi deci aceasta ar 
trebui s-o plătească! 

Pentru practică este necesară o sală de sport cu pardoseala acoperită cu saltele — 
condiții care implică o cheltuială. Chiria sălii, costul saltelii, costumul individual 
(Gi) şi unele taxe sunt inevitabile (instructorul, chiar benevol, are şi el de plătit 


tramvaiul, întreţinerea la bloc etc.). Însă o taxă prea mare pentru “sală”, adică 
pentru lecţii, ar putea împiedeca accesul tocmai a celor care au cea mai mare nevoie 
de educație, de Aikido: săraci, romi, copii orfani ş.a.m.d. Din păcate, cu tot 
entuziasmul şi bunăvoința, există “posibilități posibile şi posibilități (pentru 
moment) imposibile” pentru că aşa a lăsat Dumnezeu (şi guvernul)... 

Oricum, n-ai putea plăti ce-ţi dă un profesor bun. Învățătura lui e atât de 
valoroasă, iar tu ca elev tânăr atât de sărac, că nici vorbă să o poți plăti cu bani. 

Dacă ai de unde — plăteşte taxa. Dacă n-ai bani, câştigă-i (cinstit!) sau tocmeşte- 
te cu instructorul. Explică de ce nu poți plăti şi propune altă soluţie: plată în rate; 
sau în natură: muncă administrativă pentru Dojo, lucrări de întreținerea sălii etc. 
Dacă e un profesor bun, nu face Aikido pentru bani şi îţi va acorda o reducere. În 
cazul acesta nu abuza, nu întinde coarda până la a cere o scutire completă. Orice 
Dojo are un nivel minim de cheltuieli obligatorii, iar dacă veniturile sunt prea mici 
e silit să se închidă. Asta vrei? 


p Ca instructor profesionist nu poţi face avere, deoarece elevii sunt relativ puţini. 
În lumea actuală multă lume consideră lipsa averii aproape o ruşine. Dar Aikido 
fereşte instructorul de sminteală, relativizând obsesia banilor şi averii. 


pb Pentru ca să dea rezultatele aşteptate, e necesară exersarea zilnic, până la 
moarte. Aikido nu este o metodă rapidă şi simplă pentru succes imediat. 


p Aikido îți păstrează sănătatea şi lungeşte viaţa, aşa că la bătrâneţe rămâi 
singur, fără foştii prieteni sau rude care n-au făcut mişcare — la fel ca în basmul cu 
“tinerețea fără bătrâneţe”. 


> Stresul o fi cauza bolii — sau boala ori sedentarismul generează stresul? 

Aikido poate însănătoşi corpul şi mintea — dar e bine s-o facă? 

Căci iată, în altă ordine de idei, e bine sau nu să se găsească un leac pentru SIDA? 
Oare leacul n-ar încuraja desfrâul, iresponsabilitatea, decăderea, până la urmă chiar 
răspândirea bolii? Sau, mergând şi mai departe cu bănuielile, poate că fabricanţii de 
medicamente contribuie la înmulţirea bolnavilor, pentru a-şi mări profitul? 


> Ce e bine: să fiu cinstit (cu mine şi cu alţii), sau să mint? 

Intr-o Zi, un tăietor de lemne scăpă securea în râu. Omul se pune pe jelit, căci 
pierduse singura sculă cu care putea câştiga o pâine. Sfântu” Petre îl aude, 
apare lângă el şi-l întreabă de ce plânge. Omul spuse că securea i-a căzut în 
apă iar el nu ştie să înoate şi n-o mai găseşte. Atunci, Sfântu” Petre plonjează în 
râu şi revine cu o secure din aur. 

- Asta e securea ta? întrebă el. - Nu, răspunse tăietorul de lemne. 

Sfântu” Petre intră din nou în apă şi, de data aceasta, se întoarce cu o secure 
numai din argint. 

- Asta e securea ta?, întrebă el din nou. - Nu, răspunde din nou tăietorul de 
lemne. 
A treia oara, Sfântu” Petre revine cu o secure de fier şi îl întrebă din nou pe 
omul de pe mal: 
- Asta e securea ta? - Da, asta e, îi răspunse tăietorul de lemne. 
Sfântu’ Petre, mişcat de onestitatea omului, îi face cadou toate trei securile. 
Câteva zile mai târziu, tăietorul se plimba pe malul râului cu nevasta sa. 
La un moment dat, aceasta alunecă şi cade în apă. Cum omul se pusese din nou 
pe plâns, apare din nou Sfântu” Petre, întrebându-l care-i este necazul. 
- Nevastă-mea a căzut în apă, îi răspunse tăietorul de lemne, printre suspine. 
Atunci Sfântu” Petre sare în apă şi apare cu Andreea Marin în braţe. 
- Asta este nevasta ta?, întrebă el. - DA!, urlă omul. 
Atunci Sfântu” Petre, furios, îl ia la şuturi: - De ce minţi, mă? 
Tăietorul de lemne începe să explice: 
- Dacă spuneam "nu" la Andreea Marin, data viitoare mi-o aduceai pe Nicole 
Kidman. Și, dacă şi atunci aş fi spus "nu", a treia oara mi-o aduceai pe 
nevastă-mea. Și, dacă acuma aş fi spus "da", mi le făceai cadou pe toate trei. 
Iar eu sunt un om nevoiaş, şi n-am de unde să hrănesc trei femei. De aceea am 
zis "da" la prima. 
Nu trebuie să te minţi pe tine, ci să priveşti adevărul în faţă şi să iei măsurile ce se 
impun. Cât priveşte relaţiile cu alții — caută să le faci binele! 


> Aikido deşteaptă practicanții — dar deşteptarea are şi neajunsuri. „Cine 
agoniseşte ştiinţă, adună durere, iar cine ştie multe — are şi multă supărare!“ 
(regele Solomon). 

Conform mitului povestit de Eschil, titanul Prometeu a fost pedepsit drastic după 
ce a furat focul de la zei şi l-a dăruit oamenilor: înlănțuit de o stâncă, zilnic venea 
un vultur să-i sfâşie şi mănânce ficatul, care noaptea se regenera. Pedeapsa 
înfricoşetoare nu era doar pentru că el ar fi lipsit zeii de ceva privilegii. Vina 
principală era că fapta lui a fost doar în aparenţă bună şi folositoare muritorilor — de 
care zeii aveau grijă. Prometeu era vinovat că dând oamenilor o nouă forță, i-a 
făcut să se creadă egali zeilor, să nu-şi mai vadă lungul nasului. Fiind eliberaţi de 
smerenie prin stârnirea unor speranţe deşarte, dându-li-se ocazia să fie iraționali şi 
de a acţiona împotriva lor înşişi, uneori cu patimă oarbă, ei au primit în fond 
capacitatea să se autodistrugă. Fapta ce i s-a părut bună lui Prometeu — era de fapt 
rea. Această dilemă frământă minţile oamenilor de mii de ani, căci adevărul nu e 
acelaşi lucru cu dreptatea. „Corect” nu înseamnă automat şi „bine”. 

De ce a fost alungat Adam din Rai, după ce a mâncat mărul din pomul 
“cunoaşterii”? Oare, ca să trăiască mai bine “peste hotare” (extra muros)? 

Nu! A fost pedepsit să se chinuiască muncind toată viaţa - tocmai şi numai pentru 
că s-a “deşteptat”. lar de atunci, conflictul între “Domnul” care dorea oamenii 
neştiutori — şi ființele care vor să ajungă egale cu zeii, ţine până în zilele noastre. 


Însă cei care s-au trezit şi luptă pentru a se “spori” sunt puţini, majoritatea respectă 
voia Tătucului, Șefului, autorităților. 

Practic, “necazurile” cunoaşterii (ştiinţei) sunt: capacitatea de a distinge şi de a 
alege răul de bine (care duce la dorinţa de dreptate şi libertate), capacitatea de 
înțelegere şi milă (care duce la stăpânirea instinctelor şi deseori la renunțarea 
satisfacerii lor, cu „dezavantaje” personale evidente), capacitatea de respect şi 
politeţe (cu ele poţi muri de foame, căci practic vedem cum “obraznicul mănâncă 
praznicul”), capacitatea de critică şi previziune (necazul fiind că nu te crede 
nimeni) şi altele. 

Mulţi nu au aceste capacităţi şi par că nu suferă din cauza lor: fericiți cei săraci 
cu duhul... 


p Aikido civilizează practicanții, îi învaţă să-şi stăpânească instinctele şi să 
practice iubirea de oameni. Dar e oare un avantaj deprinderea acestei atitudini, într- 
o lume în care aparent supravieţuieşte doar cel mai „tare” şi dur? În condiţiile 
realităţii actuale mai multe şanse de succes pare a avea omul zdravăn, crud, înfipt, 
ticălos, nemilos, rău, insensibil. Chiar în Japonia, Arta marţială cu cei mai mulți 
practicanți este Kendo, următoarea fiind Judo, nu Aikido (iată că şi O Sensei n-a 
fost profet în ţara lui). Duelul din Kendo, cu Shinai (săbii) din bambus, poate fi o 
valoroasă pregătire pentru competiţia din lumea afacerilor, pentru supravieţuire în 
confruntările sociale sau pentru război; dar n-are deloc a face cu prietenia şi iubirea 
de oameni, cu civilizația. 

Într-o etapă iniţială, exersarea competiţiei şi violenţei (controlată) prin sport şi 
alte mijloace, contribuie la succesul unor indivizi mai simpli, începători, cu 
calificare profesională insuficientă. După ce mai evoluează însă şi se civilizează cu 
ajutorul şcolii, eventual al unei educaţii fizice, unei arte marțiale sau Aikido 
educativ, aceşti “barbari” se transformă şi ajung în stare să supraviețuiască, să se 
apere, ba chiar să-şi impună punctul de vedere (raţional) prin mijloace neviolente: 
negociere, argumentație, prestanță etc. De aceea, pentru o vreme e nevoie şi de 
Aikido educativ, şi de armată obligatorie! 

Aikido te învaţă să iubeşti oamenii numai după ce devii mai tare ca ei. lar Aikido 
te învaţă şi cum să devii mai tare, câştigând (aproape) toate luptele. 


> Cum e bine să trăieşti: "aici şi acum”, aşa cum susține înţelepciunea orientală, 
sau să-ți planifici viaţa, trăind în viitor? Să te retragi umil în meditație (cum 
recomandă Zen, Yoga), sau să lupţi vioi pentru dreptatea ta şi a celorlalți? 

Ca de obicei, aceasta e o falsă dilemă, născută în mintea unui începător. Trebuie 
să trăieşti "aici şi acum”, dar numai DUPĂ ce prin pregătire “la sânge” şi 
planificare ai devenit imun la surprize. Aşa că răspunsul depinde de cine întreabă, 
adică de locul unde se găseşte pe Cale cel care a pus întrebarea. Dacă e vorba de un 
începător — răspunsul va fi: trebuie să te pregăteşti, să planifici. Când curiosul e un 
avansat — răspunsul e: trăieşte acum. 

Iar cel aflat departe pe Cale nu mai întreabă, ştie singur răspunsul. 


pb Modelul eticii Aikidoka, a iubirii de oameni, este omul Iisus Christos; dar el n- 
a avut copii. Iată dilema civilizaţiei: lumea are nevoie de lisuşi ŞI de reproducători, 
NU de unii SAU de alţii. 


p Aikido pentru toți, adică toată populaţia mergând cu mic cu mare la Dojo — n- 
ar înseamna oare o militarizare a societății? Adică o întoarcere în istorie la situația 
Spartei antice, sau o refacere a drumului parcurs de-a lungul istoriei de alte naţiuni, 
pe care militarizarea le-a dus la dezastru moral şi economic? 

Ei bine, nu! Aikido nu transformă omul într-un robot fără iniţiativă, supus unei 
conduceri centralizate (care inevitabil devine dictatură, nebunie), ci face o educaţie 
fizică umanistă, în care fiecare individ îşi păstrează liberul arbitru şi deplina 
libertate de acțiune. Proiectul „Un Dojo în fiecare şcoală” n-ar transforma românii 
într-o nație de războinici cuceritori, ci doar le-ar mări slaba lor competivitate 
actuală, pentru a putea supraviețui în contextul globalizării, ajunsă la noi în pat. 


> Un Dojo în fiecare şcoală românească — sau în orice şcoală din lume? lată 
o dilemă grea! Să fie oare răspunsul: „frate, frate, dar brânza e pe bani”, o 
lozincă a epocii în care „scapă cine poate”? 


p Şi alte dileme: poate ați remarcat contradicții între diverse afirmaţii, de ici şi 
de colo în carte. Ele se datoresc faptului că nici mie nu mi-e totul limpede şi caut 
încă răspunsul „bun” la multe nedumeriri. Poate că sunt pricinos: în orice relaţie, 
emisiune TV sau ziar nu văd decât confirmări ale ideilor expuse în carte. Or fi şi 
dovezi contrare, dar nu-mi „sar în ochi”. Din cauza indiferenţei (ca să nu zic altfel) 
cu care lumea din jur priveşte educaţia fizică, câteodată mă întreb dacă merită să 
mă mai zbat. Oare toţi „dorm”? Sau, eu greşesc, că „văd peste tot cuie”? 

Tu ce zici? 


> O soluţie 

Dar, dilemele astea sunt reale? Nu cumva problema e greşit pusă? 

Ştim că nu există bine fără rău; încercarea de a stabili ce e una sau alta, de a 
categorisi şi împărți faptele şi lumea, produce până la urmă îndoieli, remuşcări, 
sminteală. Poate de aceea filozofia Zen nu diferențiază între bine şi rău, ci distinge 
între faptele care trebuie făcute (morale) şi faptele nedemne, de evitat (imorale). 
Omul nu trebuie să se frământe pentru a stabili dacă o acțiune e bună sau rea; în 
schimb, trebuie să îndeplinească ceea ce e de făcut — iar viitorul, sau lumea, vor 
aprecia ulterior dacă fapta a fost bună sau rea (deşi părerea lor nu va mai avea rost). 

În 1946, după război, japonezii învinşi de americani erau într-o derută morală 
cumplită. Nu mai ştiau în ce valori să creadă (mâncaseră bătaie de la barbari, 
ideologia naționalistă fusese suprimată, împăratul nu mai era zeu ş.a.m.d.). Nu 


se producea nimic, toată țara era blocată. Nimeni nu mai lucra, toţi stăteau, 
așteptând o minune. 

Atunci un călugăr Zen din Kyoto, mare înțelept, a ţinut o cuvântare despre 
"moralitatea zilelor noastre”. 

El i-a întrebat pe ascultători: să zicem că ai fi pe un pod, peste un râu, 
împreună cu mama şi soţia ta însărcinată. Deodată, pe neaşteptate, vine o 
viitură cumplită care dărâmă podul şi ajungeţi cu toţii în apă. Știind că n-ai 
timp şi putere să salvezi decât pe una din cele două femei, pe care ai salva-o? 

Asistenţa s-a împărţit în două tabere, fiecare susținând cu argumente 
convingătoare şi solide fie salvarea mamei (persoană unică faţă de care fiecare 
fiu are obligaţii incomparabile, căci neveste mai găseşte etc.), fie a soției (care 
reprezintă viitorul etc.). Nu se putea ajunge cu nici un chip la o părere comună. 

Cineva l-a întrebat atunci pe înțelept: dar dumneata pe cine ai salva? 

La care călugărul răspunse: pe prima la care voi ajunge în vâltoare! 

Conferenţiarul bătea şaua să priceapă iapa: trebuie să acţionezi aici şi acum, fără 
a mai despica firul în patru. Just do it! (cum zice reclama Nike). Nu mai pierde 
vremea cu vaiete, analize, păreri, iluzii — cu nehotărîrea şi lenea. Gândind prea 
mult, pierzi pe de o parte timp preţios, iar pe de alta, vei regreta toată viaţa alegerea 
făcută cu mintea. În fond, nu tu ai ales situaţia, n-ai nici o vină pentru criză sau 
pentru urmări, faci ce trebuie, cât mai mult poţi, şi - asta e binele. 


Dar tu, cititorule — ce crezi? 

13. De la lume adunate 





13.1. Proiectul: Aikido pentru infanteria marină din SUA 
13.2. La despărţire 





13.1. Proiectul: Aikido pentru infanteria marină din SUA 


Confruntată cu scăderea drastică a calității recruților şi cu complicarea dramatică 
a sarcinilor de rezolvat, conducerea infanteriei marine — un corp de elită al armatei 
SUA -— a trecut la măsuri revoluţionare pentru soluţionarea problemei: introducerea 
Aikido în programul normal de instrucție militară. 

Această acțiune responsabilă, curajoasă, creativă, a celei mai puternice armate a 
lumii, ar trebui să constituie un exemplu şi să dea de gândit atât Armatei române cât 
şi Ministerului Educaţiei de la noi. 


Corpul infanteriei marinei (Marines) din armata S.U.A. a adoptat în anul 2000 un 
nou program de instrucţie fizică şi mentală a membrilor săi. 

Scopul noului program - bazat pe Aikido - este să dezvolte valorile caracterului 
uman, să-i înveţe pe soldaţi şi ofițeri cum să ia decizii bazate pe etică şi morală, 
precum şi să-i înarmeze cu alternative de acțiune şi intervenţie neviolente, 
aplicabile în cazul misiunilor de păstrarea păcii. 

Programul va dota fiecare bază a Infanteriei marine cu câte un Dojo şi va realiza 
instrucția specifică a 40 000 de oameni în fiecare an, până la terminarea celor 
aprox. 275 000 de combatanți ai Corpului. 

Programul are un caracter permanent şi a primit tot sprijinul de la Ministerul 
American al Apărării (Pentagon). El este integrat şi armonizat cu restul 
programelor de instrucţie ale Infanteriei marine. 

Autorii programului de educaţie fizică bazat pe Aikido sunt: 

- Richard Heckler, 56 de ani, psiholog, 5 dan Aikido, şi 

- George Bristol, 42 de ani, locotenent-colonel în Infanteria marină, 4 dan Judo. 


Programul are trei componente: educaţia mentală, educația fizică şi educaţia 
caracterului. Fiecare materie de studiu este împărţită în secțiuni (module) predate 
sistematic combatanților, corespunzător nivelului (centurii) fiecăruia. Materia 
predată la un nivel inferior este revăzută şi consolidată la cursul următor. 

Partea de învăţare a metodelor şi procedeelor specifice de luptă corporală se 
va desfăşura prin lecţii şi antrenamente în Dojouri (sălile de sport ale 
garnizoanelor), iar cele privind disciplinele mentală şi de caracter - prin discuții 
conduse de specialişti (psihologi şi experți în Aikido). La începutul programului 
instrucţia a fost condusă de angajaţi civili, însă treptat toți instructorii vor fi membri 
ai Corpului de infanterie marină, formaţi la locul de muncă în cadrul programului. 

Partea de educaţie fizică include procedee de luptă cu arme şi mâna goală, 
urmărind să pregătească fiecare soldat pentru a deveni un combatant eficient. 

Materiile de educaţie mentală şi de formarea caracterului se încadrează în 
ansamblul programelor de instrucție deja existente pentru: “Conducere 
(management)”, “Valori formative” şi “Instruirea multilaterală a soldaţilor”. 

Trecerea militarilor la un nivel (centură) superior se face pe baza unui examen, în 
cadrul căruia înţelegerea şi stăpânirea calităților mentale şi a trăsăturilor de caracter 
vor avea aceeaşi importanţă ca şi performanţele de pregătire fizică. 

Instrucția spirituală urmăreşte să imprime fiecărui soldat un mod de purtare 
specific Corpului infanteriei marine, precum şi mentalitatea de luptător specifică 
Artelor marţiale japoneze. 

Cursurile pentru minte constă din: 

- Analiza unor Studii de caz; 

- Discuţii organizate; 

- Asistență personală; 

- Dezvoltarea spiritului de echipa prin: serbări colective; mese festive; baluri de 
aniversare; reuniuni de primire şi despărţire de camarazi; 

- Aniversarea eroilor Corpului de armată. 

Responsabilitatea combatanţilor va fi dezvoltată cu ajutorul următoarelor teme de 

discuţii: 

- Ce înseamnă să fii cetăţean american; 

-  Obligaţiile personale şi familiale; 

- Siguranța individuală; 

- Stăpânirea pericolelor (risc management); 
- Mentalitatea de a fi mereu gata de luptă; 

- Utilizarea responsabilă a forței; 

- Fiecare infanterist marin - un gentleman; 
- Aspectele umane ale războiului şi luptei; 
- Filozofia uciderii. 

Fiecare soldat va deveni o sursă de valori morale şi de caracter pentru cei din jur, 
disciplinat din convingere, sigur pe el şi capabil sa ia singur deciziile corecte în 
orice condiţii, de la cele de luptă în misiuni din cele mai variate până la cele din 
viața particulară. 

Disciplina mentală cuprinde studiul Artei războiului şi include: educaţia specifică 
profesiei militare; un program organizat de lectură individuală a unor cărți cu 
caracter profesional; însuşirea calificărilor comune tuturor membrilor Infanteriei 


marine; modul în care se iau decizii optime; istoria războaielor; tactica şi tehnica 
manevrelor de luptă; evaluarea şi controlul pericolelor (risc management); protecţia 
combatanţilor; istoria, obiceiurile, politeţea şi tradiţia Infanteriei marine a SUA. 
Infanteriştii marini sunt îndrumați să citească anumite cărți — de exemplu despre 
războinicii Zuluşi din Africa, Apaşii (piei roşii) din America de nord şi Spartanii 
din Grecia antică etc., urmând să discute în clasă ce învăţăminte practice de folos 
actual s-ar putea extrage din isprăvile acelor combatanți vestiți din antichitate. 


13.2. La despărţire 


Din zei de-am fi coborâtori, 
Cu-o moarte toți suntem datori! (George Coşbuc) 
Putem face orice, inclusiv Aikido, că de moarte nu putem scăpa. Această soartă 
inevitabilă ar trebui să pună oamenii pe gânduri şi să relativizeze toată zbaterea lor 
pentru bani sau putere, împingându-i spre o viaţă mai relaxată, mai responsabilă şi 
mai altruistă. Orice om ar trebui să viziteze regulat un spital sau un cimitir, ca să-şi 
amintească mereu că e doar trecător prin viață şi n-are rost să se chinuie singur şi 
mai ales să-i chinuie pe alţii, pentru a-şi satisface pornirile - trecătoare şi ele. 
Sfârşitul vine totdeauna pe neaşteptate, aşa că e bine să fii mereu gata. Uneori 
însă el se anunţă şi îţi lasă timp pentru oarecari pregătiri. Astfel, înainte de a muri 
de leucemie, marele scriitor sudamerican Gabriel Garcia Marquez şi-a luat rămas 
bun de la prietenii din întreaga lume, de la oameni, cu următoarele rânduri: 


Prietenii mei, 

Dacă Dumnezeu ar uita pentru o clipă că nu sunt decât o păpuşă de cârpă şi 
mi-ar oferi în dar o bucăţică de viaţă, probabil că n-aş spune tot ce gândesc, 
deşi aş putea să gândesc tot ce spun; 

Aş da atunci valoare lucrurilor mărunte, dar nu pentru ce valorează, ci mai 
degrabă pentru ceea ce înseamnă; 

Aş dormi mai puţin şi aş încerca să visez mai mult; de-abia acum înţeleg că în 
fiecare minut în care închideam ochii - pierdeam şaizeci de secunde de lumină; 

Aş merge în timp ce alții ar sta pe loc, aş rămâne treaz în timp ce toți ceilalți 
dorm; 

Aş asculta în timp ce alții vorbesc şi, Doamne, cum m-aş bucura de gustul unei 
îngheţate de ciocolată! 

Dacă Dumnezeu m-ar copleşi cu o fărâmă de viaţă — ea m-ar împinge de la 
spate în bătaia soarelui, care mi-ar acoperi cu razele sale nu doar corpul, ci şi 
sufletul. 

Doamne, dacă aş avea o inimă, mi-aş scrie ura pe un cub de gheaţă şi aş 
aștepta să-l topească soarele; 

Aş picta pe stele un vis al lui Van Gogh, un poem de Benedetti şi o 
serenadă de Serrat - pe care le-aş oferi Lunii; 
Aş uda trandafirii cu lacrimile mele ca să pot simţi durerea spinilor şi sărutul 
petalelor proaspete, de culoarea cărnii. 


Doamne, dacă aş putea primi o fărâmă de viaţă... 

N-aş lăsa să treacă nici măcar o zi fără să le spun oamenilor pe care-i iubesc, 
că îi iubesc; 

Aş convinge fiecare femeie şi fiecare bărbat că la ei țin cel mai mult şi aş trăi 
îndrăgostit de iubire; 

Bărbaţilor le-aş arăta cât de mult greşesc crezând că nu trebuie să se mai 
îndrăgostească când îmbătrânesc, fără a şti că îmbătrânesc tocmai pentru că 
nu se mai îndrăgostesc; 

Aş dărui o pereche de aripi unui copil, dar l-aş lăsa să înveţe singur cum să 
sboare; 

I-aş învăţa pe cei bătrâni că moartea nu vine o dată cu vârsta, ci o dată cu 
uitarea. 

În fond, şi eu am învăţat de la oameni atâtea lucruri... 

Am învăţat că toată lumea vrea să trăiască pe vârful unui munte, fără să ştie 
că adevărata fericire constă din urcarea pantei abrupte spre vârf; 

Am aflat că după ce un nou născut prinde pentru prima oară degetul tatălui 
său în pumnul lui mic, nu-i mai dă drumul vreodată; 

Am învățat că cineva se poate mira când vede un om căzut, deşi ar trebui să-i 
întindă mâna pentru a-l ajuta să se ridice. 


Şi mai sunt încă multe lucruri pe care aş putea să le învăţ de la voi, deşi, în 
fond, nu îmi vor mai servi la nimic - deoarece atunci când mă vor pune la 
păstrare în lada aia, eu voi fi deja mort. 

Amin. 


Ca să trăim onorabil după ce înţelegem că începem să murim imediat ce ne- 
am născut, nu ne mai rămâne decât să ne rugăm: 
Doamne, ajută-ne să îndurăm cu împăcare ceeace nu putem schimba, dă-ne 
curajul să schimbăm ce trebuie schimbat, şi dă-ne înţelepciunea de a face 
deosebirea între ele! (Reinhold Niebuhr) 


Cititorule, dacă ai afla că vei muri peste 10 minute, ce le-ai spune celor din jur? 


14. Şi... mai departe? 


Mergem toți într-o barcă, 

Iar barca e spartă şi apă tot ia; 

Ne loveşte pe mare o furtună, din care 

Doar dragostea ne poate salva. 
(Mircea Vintilă) 

„Furtuna” care ne amenință din cântec este globalizarea şi competiţia 
internaţionala dură, la care românii sunt codaşi. lar mulți din ei nu dau semne că ar 
vrea să se schimbe pentru a deveni mai competitivi, ba din contră, parcă vor să dea 
cu capul în zid. Aceasta se datorează lipsei de vigoare şi de raționalitate, cauzată de 
păcate vechi de când lumea, cum ar fi neştiinţa şi nesimţirea. Însă peste câțiva ani, 
nu mulți — poate 10, poate 20 - toți oamenii vor fi obligaţi să-şi schimbe 
mentalitatea şi modul de trai ca să poată supravieţui în lumea asta suprapopulată şi 
suprapoluată. Ei vor fi siliți să se “deştepte”, adică să se pregătească atât pentru 
autoapărare individuală şi colectivă, cât şi pentru o conviețuire paşnică dar demnă, 
fără exploatarea semenilor sau distrugerea planetei. 

Vreau să cred că nu am ajuns încă la punctul critic — după care nu mai există 
întoarcere, ori salvare. Cartea mea este un îndemn la „deşteptarea românilor”, ca să 
priceapă primejdia în care se află şi să ia măsuri de salvare: să se iubească între ei şi 
să respecte natura, să muncească şi să gândească. Scăparea din „furtună” se poate 
face numai cu „dragoste”, cu solidaritate, responsabilitate şi patriotism. 

Iar toate astea le putem naşte practicând Aikido. Prin străduinţă în Dojo, Calea 
Păcii te ajută să scapi de la pieire şi să trăieşti sănătos, să construieşti în mod 
responsabil o viață acceptabilă alături de ceilalți oameni. Ea te învaţă ce să faci în 
orice împrejurare: acasă, pe stradă, la lucru sau la petrecere, în caz de război sau de 
pace. Este un baraj împotriva violenţei şi dezbinării, a răutății şi nedreptăţii, o cale 
spre o lume mai bună şi mai frumoasă. Educaţia caracterului cu ajutorul Aikido 
îmbunătăţeşte relațiile interpersonale, indiferent de vârstă, sex, avere, interese, 
etnie. Într-o lume bazată pe Aikido se va mai putea trăi — dar fără Aikido nu vom 
mai exista! 

În aceste condiţii, ce şanse de concretizare are proiectul „Un Dojo în fiecare 
şcoală”? 

Eu încă mai sper că românii se vor “trezi” la timp, fie lovindu-se singuri de 
„pragul de sus”, fie siliți de UE. Viaţa îi va sili să aleagă: sau fac Aikido — sau vor 
pieri, zdrobiţi de conflicte şi de lipsuri. Dacă vor pricepe (la timp!) că e în interesul 
lor să practice Aikido, atunci vor dori şi să înveţe; dacă nu ei, măcar copiii lor. 
Când numărul românilor deşteptați va atinge “masa critică”, atunci proiectul cu 
Aikido ar putea deveni realitate. 

Dar momentul “deşteptării” poate fi adus mai aproape! 
Oricare din noi poate contribui la isprava asta. 
Aşa că, de ţii la neamul tău: 

Hai, să dăm mână cu mână 

Cei cu inima română, 

Să construim împreună: 

» Un Dojo (de Aikido) în fiecare şcoală (românească) ”! 


Dar vino înainte de a fi prea târziu! 


wo o oe 


Dacă îți pasă şi nu mai vrei ca românii să tot fie coada: 


CITEŞTE ŞI DĂ MAI DEPARTE ! 


Dragă cititorule, 


Hai în Dojo! Să te bucuri de viaţă, să te ajuţi pe tine şi să-i ajuţi pe 
alții. 
Şi fă o faptă bună: nu veni singur, mai adu pe cineva cu tine. 


AIKIDO TE AŞTEAPTĂ. 


CÂND VII? 


15. Surse de informare 


15.1. Cărţi de citit neapărat: 


Il. 
2: 


3. 


Biblia 

Ş. Derlogea, D.C. Ionescu — Aikido, Calea armoniei — Ed. Apimondia, 
Bucureşti 1990 

Şerban Derlogea — Taijiquan, Calea perfecțiunii — Ed. Apimondia, 
Bucureşti 1994 

Şerban Derlogea — Manual de supravieţuire — Ed. Amaltea, Bucureşti 
2002 (comenzi la tel. 021 - 210 45 55) 

D. Bacu — Piteşti, centru de reeducare studenţească/ La Buchenwald se 

Mihai E. Şerban — Omul şi astrele — Ed. Dacia, Cluj-Napoca 1986 
Jose Ortega y Gasset — Revolta maselor — Ed. Humanitas, Bucureşti 
1994 

Bogdana, Bucureşti 2002 

Bucureşti 2003 

Vladimir Bukovski - Reuşeşti sau mori — Ed. Humanitas, București 

Round Earth Publishing, USA 1999 

Dan Corneliu Ionescu — Enciclopedia de Aikido, Vol.1 — Ed. Mix, 
Braşov 2003 

Adrian Vasilache — Ghidul practicantului de Aikido — Ed. XAN 
MEDIA PUBLISHING — Bucureşti 2001 

Nobuyoshi Tamura — Aikido — Les Editions du Soleil Levant, Aix en 
Provence 1991 

Masatake Fujita — Aikido Keiko Ho, Aikido training method — Ed. 
Stichting Promotie Aikido Nederland, The Hague 1997 

Inaba Minoru — Shinshin no Kiso Zukuri and Budo (broşură tradusă în 
l. engleză de Yamada Sensei şi Diane Zingale) — fără editură, fără an 
Gozo Shioda — Total Aikido — Ed. Kodansha International, Tokyo 

John Stevens — Puterea armoniei, Biografia lui Morihei Ueshiba, 

Morihei Ueshiba — Arta păcii, Învățăturile fondatorului Aikido-ului — 
Ed. MIX, Braşov 2001 

John Stevens — Secretele Aikido-ului - Ed. MIX, Braşov 2002 

Koichi Tohei — This is Aikido with mind and body coordinated — Ed. 
Japan Publications Inc., Tokyo 1975 

Koichi Tohei — Book of Ki - Ed. Japan Publications Inc., Tokyo 1976 
Koichi Tohei — Ki in daily life — Ed. Rikugei Publishing House, 
Tokyo 1975 

Pascal Krieger — Jodo, la voie du baton — Ed. AHJ Shung Do Kwan, 
Geneve 1989 

George H. Green, Carolyn Cotter — Cum să neutralizați agresorii, şefii 
şi brutele din viaţa voastră — Ed. Trei, Bucureşti 2002 

Helena Cornelius, Shoshana Faire — Ştiinţa rezolvării conflictelor — 
Ed. Ştiinţă şi tehnică, Bucureşti 1996 

Bogdan Ficeac — Tehnici de manipulare — Ed. Nemira, Bucureşti 1996 
Dr. Yang Jwing-Ming — How to defend yourself — Ed. YMAA 
Publication Center, Massachutes 1992 

R. Habersetzer — Chi-Kung, la maitrise de energie interne — Ed. 

Robert Kiyosaki - Tată sărac, tată bogat — Ed. Curtea Veche, Bucureşti 
2000 

Robert Greene, Joost Elfers - Succes şi putere, 48 de legi pentru a 
reuşi în viaţă — Ed. Teora, Bucureşti 2000 
Andre Nocquet — Maitre Morihei Uyeshiba — Guy Tredaniel Editeur 1987 
Nicolae Gothard Bialokur — decouvrir... 1” Aikido — Editions Amphora, 
Paris 1989 

Rolf Brand — Aikido — Falken Verlag — Niedernhausen 1980 

Daniel Goleman — Inteligența emoţională — Ed. Curtea Veche, Bucureşti 
2001 

Sigmund Freud — Opere I — Ed. Ştiinţifică, Bucureşti 1991 

Cezar Cristea, Ghiocel Bota — Karate Do Wado Ryu — Ed. Allfa, Bucureşti 
2000 
— Aikido Aktuell — Buletinul trimestrial al Uniunii Germane de Aikido DAB. 
- Academia Caţavencu — Săptămânal de moravuri grele — Bucureşti. 

15.3. Adrese importante din Internet: 








. Federaţia română de Aikido: www.aikido.ro 

. Portalul artelor marţiale româneşti:  http://geocities.com/artemartiale.ro 
„ Cel mai mare site Aikido: www.aikiweb.com 

„ Cele mai diverse şi bogate informaţii: www .aikidofag.com 





. Enciclopedia Aikido: http://hwrww.aikidojournal.com/new/encyclopedia.asp 
. Liga pentru auto-apărare verbală: http://adrr.com/aa 

. Utilizări ne-marţiale ale Aikido: www .aiki-extensions.com 

. Lista resurselor Aikido din Internet: http://kihon.aikido.org.hu/cimek.html 
. Organizaţia Mondială a Sănătăţii OMS: www.who-int/home-page/ 

. Lista de discuţii www.e-budo.com 

. Website-ul autorului www.derlogea.ro 

AIKIDO for everybody 


The project: a Dojo in each Romanian school! 


CONTENT 


Foreword 
Introduction 


1. Argument: our world 
1.1. The carelessness is choking us 
1.2. The stupidity is overwhelming us 
1.3. The world is crazy 


2. Why is mankind so? 
2.1. The sins of modern civilization 
2.2. Man — a sexually addictive animal 
2.3. The civilization”s decline 
2.4. The “3 S” of the provided 
2.5. The “3 S” of the ragged 
2.6. Mankind — where to? 


3. What should be done? 
3.1. Man and the society's issues 
3.2. The current schooling is wrong 
3.3. Wake up, Romanian! 


4. The physical education for anyone 
4.1. Why should everybody train? 


4.2. The renewal of society through physical education 


4.3. The martial arts for average people 


4.4. Is whacking “grabbed from Heaven”? 


I: WHY Aikido? 


5. The AIKIDO education: from fighting for survival - to love for all men 


5.1. What is Aikido? 


5.2. Aikido and health 

5.3. Aikido and interpersonal relationships 

5.4. Aikido - an education system 

5.5. Aikido and women 

5.6. The Aikido teachers 

5.7. The educational Aikido 

5.8. Aikido is NOT a method for physical self-defense 
5.9. Why (should we all) do Aikido? 

5.10. The Project: a Dojo in each romanian school 
5.11. Untill when? 

II: WHAT IS Aikido? 


6. Aikido for the soul: the ethics 
6.1. The ethics of martial arts 
6.2. The ethics of action 
6.3. The ethics of thought 
6.4. Love for all men (Philantropia) 
6.5. Other sources for Budo moral rules 
6.6. The trainer's deonthology 


7. Aikido for the body: the principles of movement 
7.1. The attitude (Shisei) 
7.2. Moving (Sabaki) 
7.3. Falling (Ukemi) 
7.4. Receiving the attack 
7.5. The counter-attack 
7.6. The movement 
7.7. Striking (Atemi) 
7.8. Exercises with weapons 
7.9. Warming-up exercises (Junbi Taiso) 
7.10. Games for Aikido 
7.11. A stronger body 


8. Aikido for the mind: the Ki 
8.1. What is Ki? 
8.2. Ki and life 
8.3. Coordinating mind with body 
8.4. The transfer of knowledge about Ki 
8.5. First: understanding the Ki 
8.6. Next: understanding the 4 Rules for coordinating body and mind 
8.7. Third step: the Ki development 
8.8. Fourth step: the refinement 


8.9. Using the Ki to strengthen the mind 
8.10. The circulation of energy inside the body 
8.11. Cleaning the being (Misogi) 


III: HOW TO LEARN Aikido 


9. The transfer of know-how: the teacher and the pupils 
9.1. The teaching of Aikido 
9.2. The place of transfer 
9.3. The greeting 
9.4. The training (Keiko) 
9.5. The transfer of knowledge 
9.6. The psychological training 
9.7. The student's duties 
9.8. No violence! 
9.9. Visualization 
9.10. Aikido with children 
9.11. Aikido with adults 
9.12. The training — between amusement and despair 
9.13. Training on your own 
9.14. My teachers 


IV: Aikido WHERE FROM AND WHERE TO? 


9. The past, present and future of Aikido 
9.1. The Aikido's past 
9.2. Aikido now 
9.3. The Aikido's future 


V: Aikido IN EVERYDAY LIFE 


11. Art of Peace — from theory to practice 
11.1. Aikido and conflicts 
11.2. Society and violence 
11.3. The self-protection against violence 
11.4. The psychology of self-protection 
11.5. The verbal conflict 
11.6. The physical selfdefense 


12. Some dilemmas 


13. People’s talk 
13.1. The project: Aikido for the US marines 
13.2. For a farewell 


14. And now, what next? 


15. Information resources 

Citiţi şi alte cărți de Şerban Derlogea 


(se pot procura de la www.amaltea.ro sau www.depozitdecarte.ro): 





MANUAL DE SUPRAVIEȚUIRE (2003) 


Într-o situaţie disperată, ca să scapi cu viață, ba chiar cu daune minime, n-ai 
nevoie de reflexele unui boxer, nici de mușchii unui halterofil, nici de mintea 
unui laureat al premiului Nobel, ci de voința de a scăpa şi ştiinţa ce să faci ca să 
scapi. Amândouă sunt tratate în Manualul de aprox. 360 pagini şi 150 figuri, 
plin cu sfaturi şi soluţii practice pentru problemele care apar în cazul 
accidentelor, calamităţilor naturale şi războiului. Cartea cuprinde indicații 
privind relaţiile interumane sau cu mediul ambiant etc. utile atât în viaţa de zi 
cu zi, cât şi în călătorii sau alte situaţii neobişnuite. 

Supravieţuirea necesită consumul conştient al unui efort fizic şi mintal 
propriu. Ea nu poate fi făcută de un înlocuitor cu procură, nu poate fi lăsată în 
grija altora, autorităților sau lui Dumnezeu. Cine citeşte Manualul va putea 
reacționa adecvat şi rapid într-o situaţie sau criză neaşteptată, în loc să-şi piardă 
capul şi să stea paralizat de frică aşa cum păţesc cei care nu au nici o idee (şi 
mai ales nici o pregătire) despre supravieţuire. Un om pregătit face cât doi! 

Iată Cuprinsul cărții: 


- Prefaţă 7. Frigul 14. In sus 
1. Pentru a supravieţui — 8. Incendiul 15. In jos 
gândeşte! 9. In beznă 16. Foamea 
2. Reguli generale 10. Orbitor 17. Calamităţile naturale 
3. Prea singur 11. Prea repede 18. Războiul 
4. Prea mulți 12. Tabăra 19. Primul ajutor 
5. Setea 13. La drum 20. Încheiere 
6. In apă 


Fiind singura carte despre acest subiect accesibilă până acum marelui 
public din România, Manualul de supravieţuire se adresează tuturor 
oamenilor obişnuiţi, indiferent de sex, vârstă, meserie, stare fizică etc., dar şi 
specialiştilor (militari/ poliţie/ apărarea civilă), tineretului (cercetaşi/ elevi/ 
studenți) şi oricărui turist sau drumeţ. Este o carte despre speranță, voinţă, 
acțiune, despre învingerea greutăților şi salvarea celor dragi. 

Ea nu poate lipsi din nici o casă de gospodar! 

TEAM BUILDING 
50 de jocuri şi rolul lor în consolidarea echipei (2006) 


Lucrul în echipă este cheia succesului în lumea modernă. 

Fiecare facem parte dintr-un grup, dar nu toți aparținem unei echipe! 

Pentru ca o adunătură de indivizi disparaţi, care poate nici nu se cunosc 
între ei, să devină coechipieri şi să participe eficient la o activitate colectivă cu 
un scop comun, ori pentru ca într-o comunitate să apară coeziunea socială şi 
atitudinea civică responsabilă, e necesară spargerea barierelor psihologice şi a 
inhibiţiilor naturale care despart oamenii. Pentru aceasta e nevoie de un nou fel 
de educaţie, căci cea obişnuită acuma (în şcoală, în familie) e individualistă. 

Azi tinerii învață să fie egoişti, că „fiecare pentru el” iar ceilalți sunt 
concurenți ori duşmani — nu oportunități sau avantaje potenţiale. Mai târziu ei 
devin adulţi care nu se pricep să comunice unii cu alţii, să stabilească relaţii 
interpersonale constructive şi eficiente, ajungând la izolare şi alienare. 

Noua educaţie pentru formarea spiritului de echipă (în limba engleză: 
Team-building) învaţă deopotrivă tinerii şi adulții să colaboreze eficient şi 
plăcut, astfel încât să crească gradul de participare individuală şi să poată 
rezolva în colectiv probleme complicate. O componentă esențială a noului fel 
de educaţie orientată spre viitor este educația fizică cu jocuri de colaborare. 

În 140 de pagini şi 10 figuri cartea descrie teoria şi practica a peste 130 de 
jocuri formative . Cuprinsul său este: 

1. Hai să ne jucăm! 
2. Formarea spiritului de 
echipă 
. Indicaţii pentru instructori 
. Evitarea accidentelor 
. Descifrarea experienţei 
. Jocuri introductive 
. Încălzirea 
. Liniştirea 
. Jocuri de destindere 

Până acum, “TEAM BUILDING” este singura carte disponibilă la noi 
despre jocurile de colaborare, despre formarea caracterului şi cum am putea 
schimba lumea noastră în bine. 


10. Jocuri de creativitate 

11. Jocuri de cooperare şi 
comunicare 

12. Jocuri de încredere 

13. Jocuri distractive 

14. Jocuri de încheiere 

15. Încheiere 

16. Anexe 

17. Surse de informaţii 


PO ANU PA 


SIGLA CASA 


Centrul de Arte Marţiale şi Studii Asociate 
(CASA) al Universităţii din Bucureşti 


CASA a fost înființat în 2001 ca proiect unicat pe plan național, cu următoarele 
obiective: 

- studierea artelor marţiale orientale în scopul valorificării avantajelor sanogene 
şi psihosomatice promovate de acestea în educaţia fizică; 

- studierea principiilor educaţiei fizice practicate de civilizațiile orientale, în 
vederea folosirii lor la educarea fizică a studenților; 

- educația multilaterală a studenţilor; 

- atragerea studenților la practicarea unor forme noi de educație fizică, mai 
eficiente decât sporturile obişnuite; 

- organizarea de competiţii, manifestații şi demonstraţii de arte marţiale pentru 
studenți; 

- organizarea de conferinţe, congrese, seminarii, atât în ţară cât şi în străinătate 
— în domeniile de interes; 

- realizarea de studii şi cercetări referitoare la fenomenul artelor marţiale şi 
influențelor conexe; 

- acordarea de premii şi burse; 

- editarea de cărți şi alte publicaţii; 

- desfăşurarea de activităţi sociale şi cultural-educative legate de scopul CASA; 
- teambuilding; 

- inițierea şi participarea la proiecte şi programe de cercetare şi dezvoltare; 

- organizarea de evenimente — spectacole, expoziţii, demonstraţii cu tematică 
sportivă şi culturală extrem-orientală; 

- dezvoltarea şi modernizarea bazei proprii. 


De la bun început, CASA s-a bucurat de sprijinul total al conducerii Univ din 
Buc: rector prof.dr. I. Mihăilescu, rector prof.dr. I. Pânzaru, prorector prof. dr. 
D. Marinescu. De asemenea CASA a fost susținut de Amabasadele din 
Bucureşti ale Japoniei şi Republicii Populare Chineze. 

Coordonarea CASA este asigurată de lector dr. Ghiocel Bota, care predă şi 
lecţiile de Judo. Instructori asociaţi sunt: Şerban Derlogea 6 dan - Aikido; 
Octav Bărbulea 1 dan - Aikido; Alex Caravan - Jujitsu; Cristian Vasile - 
Aikido. 

De-a lungul timpului CASA a colaborat pentru lecţii, conferințe, demonstrații 
şi cu alţi valoroşi instructori de arte marțiale, de exemplu: Cristian Ozon 

(Ninjutsu, Iaido), Adrian Vasilache (Aikido), loan Grigorescu (Aikido), 
Florin Popescu (Aikido). 
Pentru realizarea obiectivelor sale de studii ştiinţifice, CASA colaborează cu 
Facultatea de psihologie a Universităţii din Bucureşti (prof dr. Mitrofan), cu 
Catedra de psihologie a ANEFS, cu prof. Şt. Tiidâs şi prof. dr. M. Golu. 


În cadrul CASA se predau studenţilor lecţii de Aikido, Judo, Karate, Yoga, 
Jujutsu, Taijiquan, Teambuilding. În anii trecuţi CASA a efectuat numeroase 
demonstraţii de arte marțiale, desfăşurate cu mare succes de public, în cadrul 
manifestațiilor organizate de Universitate: Târgul Educaţiei etc. CASA a 
organizat competiţii universitare de Karate la nivel naţional şi internațional. 


CASA dispune de un Dojo în Căminul studenţesc de lângă sediul central al 
Universităţii din Bucureşti (lângă Operă/ metro Eroilor). Numeroase activităţi 
se desfăşoară în aer liber: Taijiquan, Teambuilding, drumeție montană şi altele. 


CASA invită toţi studenţii Universităţii din Bucureşti să îi viziteze Dojo pentru 
a lua cunoştinţa cu activitatea practică şi apoi să participe la cursurile 
organizate acolo. 

Informaţii şi contact: prof. Ghiocel Bota — tel. 0729 959 099, ori 314 6030, sau 
direct la Dojo (programul este afişat pe uşă). 


Coperta I: Valul (de Hokusai) 

Cea mai bună educaţie fizică pentru toți este Aikido, o Artă marțială 
neviolentă şi o Cale de înălțare spirituală. Aşa cum luntraşul din imagine 
înaintează spre țelul îndepărtat, înfruntând hotărât valurile înspumate, omul 
adevărat urmează Calea - luptând curajos cu diavolii propriei sale firi. 


Coperta IV: Parcajul Universităţii din Upsala, Suedia (foto 2002 prof. 
Mircea Pascovici UPB) 

Eucaţia fizică este o obligaţie igienică pentru oamenii civilizați. Nu din cauza 
sărăciei merg nordicii pe bicicletă! 


